
VIII 


MATIJAŠ KORVIN (HUNJADOVIĆ) 
(1458 — 1490) 


Izbor i prva godina vladanja (1458); propast Srbije (1459) — Borbe s protu- 
kraljem Fridrikom III (1459—1463). Hrvatsko Kraljevstvo u to vrijeme — 
Kralj Stjepan Tomašević (1461—1463); propast Bosanskoga Kraljevstva 
(1463) — Matijaš Korvin osvaja jedan dio Bosne (1463—1464) i vjenča se 
krunom sv. Stjepana (29. ožujka 1464) — Ratovanje s Turcima god. 1464— 
1466; zagrebački biskup Osvald Tuz (Thuz) i ban Ivan Tuz (1466); smrt 
hercega Stjepana Vukčića (22. svibnja 1466) — Borba kralja Matijaša s če- 
škim kraljem Jurjem Podjebradskim (1467—1471); Hrvatsko Kraljevstvo u 
to doba (turske provale 1468. i 1469, Frankapani gube Senj 1469, osnutak 
Senjske kapetanije, banovanje Blaža Madžara 1470. i 1471, pad Počitelja 
1471) — Velika buna u Ugarskoj i Hrvatskoj (1471—1472); buntovnici zovu 
u pomoć poljskoga kraljevića Kazimira; Nikola Iločki imenovan kraljem 
bosanskim (1471); rat s poljskim i češkim kraljem do primirja 8. prosinca 
1474; Hrvatsko Kraljevstvo u to vrijeme (1472—1474) — Kralj Matijaš osvo- 
jio Šabac i oženio se napuljskom kraljevnom Beatricom (1475—1476) — 
Rat s carem Fridrikom III (1477); pogađanje o miru s Turcima (1478); 
konačni mir s češkim kraljem Vladislavom (21. srpnja 1479) — Odnosi pre- 
ma Mlecima i borba za Krk (1479—1480); ratovi s Turcima u Bosni i Srbiji 
(1480) — Sabor i opći kraljevski sud u Zagrebu (30. siječnja do 2. ožujka 
1481) — Odnosi prema sultanu Bajazidu Il; pad Hercegovine (1482); po- 
bjeda Hrvata nad Turcima na brodu Zrinskoga na Uni (29. i 30. listopada 
1483); petogodišnje primirje s Turcima (1483) — Odlučna borba s carem 
Fridrikom III (1484—1490); Matijaš prema Mlecima i ostalim talijanskim 
državama — Banovanje Matijaša Gereba u Hrvatskoj (1483—1489) — Kralj 
Matijaš i sin njegov Ivaniš Korvin (1473—1490) — Smrt kralja Matijaša 
(6. travnja 1490) 





KRALJ MATIJAŠ I BEATRICA 


MATIJAŠ KORVIN (HUNJADOVIĆ; HUNYADI) 
(1458 — 1490) 


IZBOR I PRVA GODINA VLADANJA (1458); PROPAST SRBIJE 
(1459), Neočekivana smrt kralja Ladislava Postuma (23. studenoga 
1457) obustavila je u tren krvave borbe, koje su potonjih mjeseci bje- 
snile između dvorske stranke i Hunjadovaca kako u Ugarskoj tako i u 
Hrvatskoj. Vođe dvorske stranke, naime prelati i baruni, kojima bijaše 
pokojni kralj na polasku svome u Austriju i Češku povjerio državnu 
upravu, razaslaše već 27. studenoga pisma iz Budima na sve strane, 
javljajući »s neizmjernom boli i ne bez suza« (ingenti cum dolore, nec 
sine lacrymis) smrt kralja i gospodara svoga. Bijahu tu na okupu 
ostrogonski nadbiskup i kardinal Dionizije Seč [Szćchy] egerski biskup 
Ladislav, đurski Augustin, vacki Vincent i bosanski Pavao; od svje- 
tovnih velikaša palatin Ladislav Gorjanski, erdeljski vojvode Nikola 
Iločki i Ivan Rozgon, magistar pokladnika Ivan Perenj, magistar kra- 
ljevskoga dvora Mihalj Orsag, Ivan Marcali, Simon Cudar i drugi. Tri 
dana poslije, dne 1. prosinca, rasposlaše već pozive kojima sazvaše 
izborni sabor. Sabor će se sastati u Pešti na samu Novu godinu 1458, 
te će se na njemu birati novi kralj (pro electione novi regis). 


No tko da bude novi kralj? Ladislav Postumus, vladar Austrije, 
Ugarske i Hrvatske, i zemalja češke krune, umro je još u mladenačkoj 
dobi, a s njim je izumrla ona muška loza Habsburga, koja se bijaše 
s Albrechtom Austrijskim uspeli: na prijestolje spomenutih kraljevina. 
Preživjele su doduše Ladislava dvije sestre: Ana, udana za saskoga voj- 
vodu Vilima, i Elizabeta, udana za Kazimira IV, kralja poljskoga iz po- 

rodice Jagelovića. Ali ni na saskoga vojvodu, ni na poljskoga kralja nije 
tada nitko pravo ni pomišljao. Od bližih muških rođaka pokojnoga 
kralja bio je najznamenitiji njemački kralj i car Fridrik III, koji je 
još uvijek dižno krunu sv. Stjepana i više gradova u Ugarskoj i kojega 
je smrću drugosinovca njegova zapala Austrija s gradom Bečom. K 
tomu je kralj Fridrik već otprije poznavao gotovo sve znamenitije veli- 
kaše ugarske i hrvatske, pače je među njima imao očitih i tajnih pri- 
vrženika, od kojih su Teki posjedovali imanja i gradove u zemljama 
Habsburgovaca. Svakako je Fridriku bio odan češki kapetan Ivan Jiskra 
od Brandysa; nadalje su k njemu naginjali neki knezovi Frankapani, 
osobito oni koji su imali žene iz habsburških zemalja; napokon je 
mogao očekivati, makar neizravno, potpore od velikoga vojvode hum- 
skoga Stjepana Vukčića, kojemu bijaše pred desetak godina podijelio 
čast hercega. Ali Fridrika III bijaše smrt Kralja Ladislava zatekla u vrlo 
nezgodno vrijeme, baš kad se borio da ovlada baštinom Celjskih kne- 
zova. Radi te baštine zavadio se i s kapetanom Ivanom Vitovcem, tada- 
njim banom Kraljevine Slavonije, i s Katarinom, udovom posljednjega 
celjskoga kneza Ulrika. Tako nije u početku Fridriku III dostajalo ni 
vremena ni sredstava da se natječe za ispražnjeno prijestolje u Ugar- 
skoj i Hrvatskoj jer je imao pune ruke posla u svojim nasljednim 
zemljama. 

Međutim da se Fridrik i stao takmiti za krunu sv. Stjepana, teško 
da bi cilj svoj postigao. Veći dio ugarskoga plemstva, osobito nižega, 
žacao se strana vladara, već je živo želio da se proglasi kraljem koji 
domaći velikaš i da se prekine svaka sveza s Austrijom i češkim zemlja- 
ma. Tu su želju podupirali i najodličniji velikaši koji su se nadali 
da bi njih mogao zapasti kraljevski vijenac. Prvi je tu bio palatin 
Ladislav Gorjanski, sin slavnoga oca i djeda, a po majci svojoj Ani, 
kneginji Celjskoj, u svojti kraljima Sigismundu, Albrechtu i Ladislavu 
Postumu. K tomu je Ladislav Gorjanski imao prostranih posjedovanja 
u Slavoniji i Ugarskoj, a po supruzi svojoj Aleksandrini došao je u 
svojtu s hercezima od Tješina. Za palatinom nije zaostajao ni drugi 
velikaš slavonski, silni i bogati Nikola Iločki (Fristacki). On je u taj čas 
bio vojvoda erdeljski, ban mačvanski i ban slavonski uz Jana Vitovca. 
Uz to bijaše se proslavio u ratovima s Turcima, vojujući kroz dvadeset 
godina i više uz Ivana Hunjada, tako da su ga mnogi i smatrali bašti- 
nikom njegove misije. Napokon je Nikola Iločki mogao očekivati po- 
moći i od češkoga gubernatora Jurja Podjebradskoga, jer je njegova 
kći (Jeronima) još od god. 1455. bila zaručena s gubernatorovim sinom 
Henrikom. 

Ali sve strane i domaće takmace pretekli su privrženici porodice 
Hunjada, radeći da se na prijestolje uzvisi Matijaš Korvin, sin slavnoga 
Ivana Hunjada, a mlađi brat nesretnoga Ladislava. Na čelu toj stranci sta- 
jaše sama mati Matijaševa, po imenu Elizabeta, a uz nju vodio je stran- 

u brat njezin Mihajlo Silagiji [Szil4gyi]. Treći u tom kolu bio je umni 
biskup velikovaradinski, Ivan vitez od Sredne, nekad desna ruka guber- 
natorova, a nedavno mučenik i sužanj, koji je svoju privrženost Hunjadi- 
ma gotovo glavom platio. Majka Elizabeta rasipala svoje blago, Mihajlo 

Silagji skupljao vojsku i privrženike na sve strane, a biskup Ivan Vitez 
pohitao u Prag, ne bi li u Jurja Podjebradskoga izradio da se Matijaš 
Hunjadović oslobodi sužanjstva. Matijaš naime, zarobljen od pokojnoga 
kralja Ladislava Postuma, bijaše doveden u Prag baš onaj dan kad je 
ondje izdahnuo kralj Ladislav. Biskup Ivan Vitez stigao u Prag već 
13. prosinca 1457. Tu nije više Matijaša zatekao u sužanjstvu, nego slo- 
bodna. Češki gubernator Juraj Podjebradski bijaše naime odmah su- 
tradan po smrti kralja Ladislava zarobljenoga Matijaša pustio na slo- 
bodu, primio ga u svoj vlastiti dom te ga nekoliko dana zatim zaručio 
sa svojom devetogodišnjom kćerju Katarinom (Kunhutom, Kunigun- 
dom). Umni Juraj poznavao je dobro prilike u Ugarskoj, pa je valjano 
slutio da bi sužnja Matijaša lako moglo zapasti prijestolje ugarsko i 
hrvatsko. Biskupu Ivanu Vitezu bijaše stoga jedina zadaća da svojim 
savjetom pomaže mladoga Matijaša kad je dalje pregovarao s budućim 
tastom svojim. Matijaš obeća Jurju da će s njim i njegovim sinovima 
utanačiti vječiti savez i povrh toga platiti mu u ime nagrade nekih 
50.000 do 60.000 zlatnih forinti; nasuprot obreče njemu češki guber- 
nator da će svom snagom poraditi njemu u prilog, a osobito će na- 
stojati da mu ne smeta Nikola Iločki. 

Dok se sve to događalo u Pragu, nije ni Mihajlo Silagji, tada ban 
mačvanski i kapetan Beograda, stajao skrštenih ruku. Ujak i majka 
radili su neumorno da Matijašu osiguraju većinu na izbornom saboru, 
Pri tome pomagao ih je gorljivo i rođak njihov, Toma Sekelj [Szćkely] 
od sv. Jurja, tada prior vranski i gospodar brojnih imanja u Hrvatskom 
Kraljevstvu. Da li se je još koji Velikaš slavonski ili hrvatski pridružio 
njihovoj stranci, nije poznato; vjerojatno je da se knez Stjepan Fran- 
kapan, nekad pouzdanik gubernatora Ivana Hunjada, priklonio sinu 
njegovu. No za to je palatin Ladislav Gorjanski baš u Hrvatskom 
Kraljevstvu imao mnogo privrženika, od kojih se osobito spominju 
župan varaždinski Benedikt Turoc, i Hening Černin, gospodar Susjed- 
grada. Palatinu se pridružio i Nikola Iločki, a bez dvojbe i neki Fran- 

apani, kao knez Martin i drugi. Slavonski ban Jan Vitovec kao da nije 
mario ni za jednu stranku, nego je upotrijebio zgodu da razmakne svoju 
neposrednu vlast. 

Uto je svanuo 1. siječanj 1458, dan određen da se sastane izborni 
sabor u Pešti. Našlo se na okupu nešto prelata i magnata, većinom čla- 
nova stare dvorske stranke, među njima nadbiskup ostrogonski Dioni- 
zije Seč, palatin Gorjanski, ban i vojvoda Nikola Iločki; ali saboro- 
vanje ne započe, jer se ne bijaše još sabralo niže plemstvo. A i Mihajla 
Silagjija još ne bi; taj se s brojnim nižim plemstvom i s nekih 15.000 
dobro oružanih vojnika polagano iz jugoistočnih krajeva približavao 
gradovima Pešti i Budimu. Sile njegove prepao se palatin Ladislav 
Gorjanski, pa se stao s njime pogađati. Dne 12. siječnja 1458. boravi 
palatin Ladislav Gorjanski sa suprugom svojom Aleksandrinom u Se- 
gedinu, kamo bijahu stigli Elizabeta Hunjadovka i brat joj Mihajlo 
Silagji sa svojim brojnim privrženicima. Tu pregovara palatin u ime 
svoje stranke sa svojim dosadanjim protivnicima. Utanačen bi mir i 
potpuna sloga između obiju stranaka; u palatinovu stranku ubraja se 

također vojvoda i ban Nikola Iločki, zatim biskup pečujski Nikola, 
magistar kraljevskoga dvora Pavao Banić [B4nffy] sa Lendave, napo- 
kon neki slavonski velikaši, kao Hening Černin od Susjedgrada, vara- 
ždinski župan Benedikt Turoc i drugi (Nicolaus et Georgius Pethew de 
Gerse, Ladislaus Bwzlaij de Gergellaka, Jodocus in Weghles residens, 
Stephanus filius Pose de Zeer, Petrus Korlath in Saskw). Palatin obeća 
u ime svoje i svojih sumišljenika da će svom snagom poraditi kako bi 
Matiju oslobodili sužanjstva, te mu pomogli do prijestolja; stoga će se 
svima silama oprijeti svakomu, bio on domaći ili tuđinac, koji bi htio 
drugoga izabrati za kralja. Nasuprot očitovaše udova Elizabeta i brat 
joj Mihajlo Silagji da opraštaju i zaboravljaju palatinu i njegovim lju- 
dima sve njima nanesene uvrede i prognanstva, i da se neće nikad ni- 
komu osvetiti za smrt Ladislava Hunjada. Uz to obrekoše svojom 
kršćanskom vjerom i poštenjem da će mladi Matijaš uzeti za ženu pa- 
latinovu kćer Anu, da će palatina i njegovu suprugu poštivati kao svoje 
roditelje, te da će svome budućemu tastu ostaviti i dalje palatinsku 
čast, tvrđu u Budimu i sve ostale službe i posjedovanja koja je dosad 
držao. Palatin Ladislav Gorjanski i supruga mu Aleksandrina, zatim 
Elizabeta Hunjadovka i Mihajlo Silagji prisegoše na sveto evanđelje 
da će utanačeni ugovor vjerno ispunjivati; jednako se zavjeriše da će 
tu prisegu, čim se zgoda nadade, obnoviti i pred papinskim poslanikom 
Ivanom Carvajalom i pred ostrogonskim nadbiskupom Dionizijem. Ma- 
tijaš, kad bude izabran, neće preuzeti kormilo državno tako dugo dok 
se ne oženi kćerju palatinovom. 

Nekoliko dana nakon utanačena ugovora, 20. siječnja stigao je Mi- 
hajlo Silagji s vojskom svojom u Peštu i Budim. Veliki dio velikaša, 
poglavito privrženici pređašnje dvorske stranke, sklonili se nato u bu- 
dimsku tvrđu, dok je Silagji s nižim plemstvom i vojnicima stajao u 
Pešti. Palatin Ladislav Gorjanski bijaše uto doznao da se mladi Matijaš 
već zaručio s kćerju češkoga gubernatora, pak sluteći da mu kći Ana ne- 
će postati ugarska kraljica odustao od utanačena ugovora u Segedinu. 
I drugi neki velikaši nisu htjeli znati ni za Matijaša, ni za ujca njegova 
Silagjija, kojega su stali kriviti da je skupio vojsku jedino za to da sam 
stekne prijestolje. Niže plemstvo opet u Pešti jedva je čekalo čas da 
Matijaša proglasi za kralja. Silagji se poboja da bi moglo doći do 
raskola pa posla glasnike svoje k velikašima i nižemu plemstvu s oči- 
tovanjem da sam ni ne sniva o kraljevskoj časti, jer je nije dostojan. 
Vojsku je sobom doveo da zaštiti sebe i čast kraljevstva. A ta čast 
traži da se na prijestolje uzvisi domaći sin. Ako se to zbude, neće on 
svoje Kalske raspustiti dok ne povrati kraljevstvu svetu krunu i otete 
mu oblasti. 


Dok je narod, kojega se u Pešti skupilo do 40.000 duša, s najvećim 
oduševljenjem prihvatio izjavu Silagjijevu, te stao vapiti da se mladi 
Matijaš proglasi za kralja, mnogi su prelati i baruni još uvijek oklijevali 
da se odazovu narodnoj želji. Ta bilo ih je koji se bijahu po godine 
teško ogrjekli o porodicu Hunjadovu, te su se sada bojali osvete. 
To prisili 


i Šilagjija, da dođe 22. siječnja među velikaše, gdje očitova da 

STRANICA IZ KRONIKE IVANA TURČANSKOGA * 


Ugarska kronika (CRONICA HUNGARORUM), koju je u doba kralja Matijaša napisao Ivan Turčinski (JOA- 
NES DE THWROCZ), štampana bi 1488. u Brnu i iste godine u Augsburgu. Slika naša prikazuje jednu stra- 
nicu iz drugog izdanja gdje se govori o izboru Matijaša Hunjadovića za kralja. Čita se: DE ELECTIONE 
D(OMDNI COMITIS MATHIE IN REGEM. CUM AUT(EM) PEREGRINIS EX RELATIB(US) FAMA 
OBIT(US) IPSI(US) REGIS LADISLAI IN REGNU(M) HUNGARIE VENIT, MULTOS C(ON)TRISTAUIT, MA- 
XIME AUT(EM) ILLOS, QUI EIDE(M) REGI COMITIS LADISLAI P(ER) SUASERA(N)T NECE(M), CU(M) 
ULTORES EFFUSI SANGUINIS IPSI(US) COMITIS LADISLAI EO AUIDI(US), EO A(N)I(M)OSIUS INSUR- 
GERE, AC INCEPTA(M) FINE(M) AD OPTATU(M) P(ER) DUCERE VINDICTAM DESIDERARE VIDE- 
BA(N)T. QUOD ET FACTU(M) FUISSET, SI P(RO) CO(M)PONE(N)DIS REGNI REB(US), P(RO)Q(UE) 
ELIGE(N)DO REGE, INDICTA PER TOTU(M) REGNU(M) HU(N)... 

se ni on ni nećak njegov neće nikad nikomu osvećivati za ono što se 
dogodilo Ladislavu Hunjadu. Uz to je Silagji nastojao da skloni gospodu 
da se priklone Matijašu, kojega je otac toliko slavnih pobjeda održao 
nad Turcima, a nije drugo dočekao nego najcrnju nezahvalnost. Na- 
pokon je obećao da će svakomu, koji to zatraži, izdati slobodni list, 
kojim će se u ime svoje i svoga nećaka zavjeriti da neće nikomu ništa 
na žao učiniti za dosad nanesene uvrede i zla. Silagjija pomagali su pa- 
pinski legat Ivan Carvajal i ostrogonski nadbiskup Dionizije Seč, koji- 
ma je pošlo za rukom da slože dotad zavađene prelate i barune, tako da 
su svi zajedno 23. siječnja pribivali svetoj misi, koju je papinski 
legat služio, a onda su proslavili svoju slogu i sporazum veselom 
pijankom. 

Dne 24. siječnja 1458. pristupilo se izboru. Prelati i baruni vijećali 
u budimskoj tvrđavi dok je niže plemstvo isčekivalo konac vijećanja 
na Rakoškom polju kod Pešte. Mnogo naroda zgrnulo se i na smrznu- 
tom Dunavu ispod Budima. Dogovaranja otegla se tako da je narod bio 
već nestrpljiv i svaki čas klicao u slavu budućemu kralju Matijašu. 
Tek pod večer izjaviše prelati i baruni nižemu plemstvu kako je nji- 
hova jednodušna želja i prijedlog (pronis atque concordibus votis) da se 
Matijaš, sin Ivana Hunjada, proglasi za kralja. Plemstvo je, naravno, 
oduševljeno prihvatio prijedlog, te Matijaša isklicalo za svoga vladara, 
a uz plemstvo pristao i ostali Eroini narod pjevajući pjesme radosnice 
i slavospjeve. Teklići razbjegli se na sve strane da i u najudaljenije 
krajeve što prije donesu radosne glasove. Pače i sam Mihajlo Silagji, 
kojega je sabor istom prigodom izabrao za gubernalora na pet godina, 
požurio se da brojnim listovima objavi izbor svoga sestrića. Neka se 
raduju svi narodi u zemlji što je Ugarska s Hrvatskom složnim izborom 
dobila novoga kralja, a domaćega sina.* 

Staleži, sabrani u Budimu i Pešti, proglasili su doduše jednodušno 
Matijaša Korvina za kralja, ali inače nisu ništa uradili da mu utru 
put za sretno i slavno vladanje. Pače članci toga sabora (njih 15), koje 
je Mihajlo Silagji na sam dan izbora morao potvrditi u ime svoje i 
svoga sestrića, radili su više da oslabe kraljevsku vlast, nego da je 
podignu. Kralj neka vodi rat i brani državu od svojih dohodaka (de 
proventibus suis regalibus), te ne smije ni u krajnjoj nuždi nametati 

lemstvu i njegovim podanicima bilo kakav porez (aliquam taxam seu so- 
lutionem pecuniarum). Jedino u velikoj potrebi smije pozvati prelate i 
barune da mu priteku u pomoć sa svojim banderijima, a kad sve to ne 
bi dostajalo, onda tek može podići na oružje čitavo plemstvo i sve 
posjednike na opću vojnu. Još bi zaključeno da se nikakve duhovne 
ni svjetovne časti ne smiju razdavati strancima; da se sva imanja, ugra- 
bljena posljednjih triju godina, moraju vratiti prijašnjim vlasnicima; 


* Vrijedno je istaknuti da ima u hrvatskom narođu i sad još narodna pjesma koja 
pjeva o izboru mladoga Matijaša za kralja. Pjesma se pjeva u hrvatskom primorju a za- 
bilježio ju je Fran Mikuličić, poznati sabirač narodnoga blaga. Štampana je pak pjesma 
u velikom zborniku: Hrvatske narodne pjesme (knjiga 1, str. 337—338) koju izdaje 
Matica Hrvatska. Evo pjesme: 

da se državni sabor mora svake godine sazvati u Peštu za Duhove; na- 
pon da se svi kraljevski gradovi i ograđene varoši imaju predati gu- 
ernatoru Mihajlu Silagjiju. 

Izborni sabor bijaše još izabrao dva poslanstva: jedno će poći 
kralju i caru Fridriku III da traži od njega krunu sv. Stjepana; a 
drugo će poći k češkomu gubernatoru Jurju Podjebradskomu, te milom 
silom dovesti izabranoga kralja Matijaša u Ugarsku. Međutim če- 
škoga gubernatora nije trebalo tek siliti da otpusti svoga budućeg zeta. 
Juraj Podjebradski dojavio po svojim poslanicima da će do 5. veljače 
sam svečano dovesti Matijaša do međašnoga grada Stražnica i ondje 
ga predati ugarskim poslanicima. Podjedno je Juraj pozvao Ivana Jiskru 
od Brandysa da se i on pokloni tom prigodom svomu novom vladaru. 
Na urečeni dan gubernator Juraj Podjebradski zaista dođe s Matija- 
šem i nekim češkim velikašima u Stražnice; jednako stigoše onamo 
i ugarski poslanici, na čelu im Mihajlo Silagji i Ivan Vitez, a uz njih i 
majka kraljeva Elizabeta. Dne 9 veljače 1458. biše tu obnovljena i 
utvrđena utanačenja između kralja Matijaša i češkoga gubernatora, te 
je mladi kralj ponovo obećao Jurju da će mu uzeti kćer Katarinu za 
ženu. Majka i ujak kraljev protivili su se doduše donekle da potvrde 
svojim pečatima taj ugovor, jer se bijahu prisegom obvezali palatinu 
Ladislavu Gorjanskomu da će se Matijaš vjenčati s palatinovom kćerju 
Anom; ali mladi kralj ne htjede pogaziti zadanu riječ svoju, i tako 
moradoše popustiti jačoj volji njegovoj. 








»Počekaj me, moj. mili babajkol« 


Knji; išu budimska gospoda 
Palifu Tu vojevođi fanbar. o“ 
»Neka da znaš, vojevodo Janko! 
Zovu tebe budimska gospoda, 
Da ti gredeš u Budim na viće, 
Ote vićat budimska gospoda, 
Da koga te kraljem učiniti, 

Zač se oni, pogodit ne moru, 
Koga ote kraljem udelati; 

A ne zimlji sobom nijednoga, 
Zač se dica u viće ne šalju«. 
Knjigu štije vojevoda Janko. 
Kada ju je junak pročitao, 

Na dobra je konja uzjahao, 





A njemu se s manjim ne mogaše, 
Već počeka dite Matijaša 

I vrže ga preda se na konja. 
Kad je prišal kod Budima grada, 
Govore mu budimska gospoda: 
»Bora tebi, vojevoda Janko! 
Nismo li ti mladi govorili, 

Da se dica u viće ne šaljuž« 


Viće čine budimska gospoda, 
Da će itat krunom u visinu, 

Pa na koga zlata kruna pade, 
Da te njega kraljen učini 





a wa sina Matijaša. 
Karahu ga budimska gospoda; 


Razsrdi se vojevoda Janko 
1 udari dite Matijaša. 
Kako ga je lasno udario. 
Crna ga je krvca zalijala; 
Zatvori ga u kulu visoku, 
Pa itaju krunu u visinu, 
Kruna se je i vila i vila, 
Ona pade na kulu visoku, 
A kroz kulu na Jankova sin: 
Na Jankova sina Matijaša. 
A govore budimska gospod, 


la: 
Voja j' srića, vojevoda Janko! 








Ide trčeć ka Budimu gradu, 
Za njim trči dite Matijašu: 


1 tvojega sina Matijaša; 
Nek mu bude kruna i kraljestvo«, 


Iako je pjesma mnogo toga pobrkala, ima ipak u njoj nekih momenata koji se 
podudaraju s povijesnim činjenicama. Pjesma zna za »viće« u Budimu, zatim da je 
Matijaš bio »dite«, nadalje da su se budimska gospoda opirala njegovu izboru, i to 
da je bio zatvoren »u kuli visokoj«. Potonje je jamačno reminiscencija na njegovo su- 
žnjevanje u Beču i Pragu. No najzanimljivije je što pjesma ističe kako se Matijaš sve 
pored oporbe budimske gospode po nekoj višoj volji poveo na prijestolje. Tu se 
ogleda suvremeno mišljenje njegova doba. Papa Kalikst III piše kralju Matijašu 15. 
ožujka 1458. pismo u kojem se osobito raduje njegovu izboru za kralja, pa onda kaže: 
»illuzit tandem felicissimus dies, quo te divina pietate regem Hungarie electum 
esse percepimus, domumque tuam exaltatam, quod futurum et predixeramus et 
credebamus, deumque, pro quo totaque christianitate bone memorie genitor tuus 
tam gloriose strenueque, decertavat, minime passurum, ut domus tua calami- 
tatibus offuscaretur«. (Theiner, Mon. Hung. II. p. 312). 


tili su krunom u visinu; 
Kruna se je i vila i vila, 

Dne 14. veljače ušao je mladi, tek osamnaestogodišnji kralj Mati- 
jaš Korvin svečano u grad Budim. Čim su dnevi veselja i slavlja minuli, 
zaokupile su ga teške brige i poslovi. Država mu je bila gotovo odasvud 
okružena od neprijatelja i takmaca, koji su vrebali na prvu zgodu da 
se na nj obore. A nutarnje prilike u državi bile su toliko nepovoljne 
tako da je kraljevstvo bilo nalik »na haljinu rastrganu na komade, na 
izranjeno tijelo ili na razvaljenu zgradu«. U početku oslanjao se kralj 
na svoga ujaka, na izabranoga gubernatora Mihajla Silagjija, koji bijaše 
još 30. siječnja pismom iz Budima javio slavonskomu banu Janu Vi- 
tovcu da je »preuzeo u svoje ruke sve slobodne kraljevske gradove«, 
te je podjedno banu zapovjedio da štiti i brani prava i sloboštine 
općine Gradeca kod Zagreba. Dne 20. veljače piše sam kralj Matijaš 
otvoreno pismo iz Budima svomu rođaku, vranskomu prioru Tomi Se- 
kelju, zatim slavonskomu banu Janu Vitovcu, javljajući njima da je svu 
vlast predao svome ujaku Mihajlu Silagjiju, od staleža izabranomu guber- 
natoru. I zaista je gubernator kroz nekoliko dana vršio povjerenu mu 
vlast. Još 2. ožujka izdaje dva naloga slavonskomu banu Janu Vitovcu 
od Grebengrada; jednim mu zapovijeda da stane na put zulumu vara- 
ždinskoga župana Benedikta Turoca, koji bijaše počinio nasilja ple- 
mićkoj porodici (potonjim Bedekovićima) u Komoru; drugim mu po- 
vjerava da riješi spor između Ivana Vragovića od Maruševca i obudo- 
vjele kneginje Katarine Celjske radi nekih zemalja u okolišu Vinice. 
Razmiricu neka dokrajči ban u skupštini Varaždinske i Zagrebačke žu- 
panije, a ne varaždinski župan Benedikt Turoc, za kojega se sumnja 
da bi mogao biti pristran u prilog udovici Katarini. 

Međutim za malo dana kao da je nestalo pravoga sklada između 
sestrića i ujca. Mladi, osamnaestogodišnji kralj teško je podnosio skrb- 
ništvo gubernatora, koji je bio vrstan junak, ali slab upravitelj. Možda 
je pretegnulo i utjecanje umnoga biskupa velikovaradinskog Ivana Vi- 
teza od Sredne, koji je nekad bio glavni savjetnik Ivana Hunjada. Ne 
znamo što se sve zbivalo na kraljevu dvoru; samo je poznato da je 
gubernator Mihajlo Silagji u polovici ožujka ostavio Budim, te pošao 
u južre krajeve prema Beogradu. Kao kapetanu toga grada bilo mu je 
onamo pobhitati i radi događaja u despotskoj porodici Brankovića i radi 
provala turskih u Srbiju. 

Sada preuze državno kormilo mladi kralj Matijaš sam. Još 8. ožuj- 
ka zapovijeda iz Budima svome rođaku, vranskomu prioru Tomi Seke- 
lju, neka ne dira u kraljevsku slobodnu općinu Gradec kod Zagreba, 
jer je kralj povjerio slavonskomu banu Janu Vitovcu od Grebena da 
preuzme u svoje ruke sve kraljevske gradove i varoši u Banovini sla- 
vonskoj. Radije neka se pobrine da izvrši ono što mu je kralj povjerio, 
da naime zajedno s rečenim banom Janom Vitovcem spremi čete s ko- 
jima će pokoriti gradove i gospoštije u Kraljevinama Dalmaciji i Hrvat- 
skoj (sed ea, ad que cum eodem Jan Bythowecz pro recuperacione 
casirorum et dominiorum predictorum regnorum nostrorum Dalmacie 
et Croacie existitis deputati, fideliter usque ad effectum finem prosequi 
debeatis). Kako u spomenutim kraljevinama nakon smrti Ulrika Celj- 
skoga (9. studenoga 1456) nije bilo bana, pojagmili se za kraljevskim 

gradovima ne samo domaći hrvatski knezovi Kurjakovići i Frankapani, 
nego i susjedi hrvatski: Mleci, bosanski kralj Stjepan Toma i herceg 
Stjepan Vukčić. Za Ostrovicu otimali se Kurjakovići i Frankapani, a 
za Knin bosanski kralj. Potonji udarao je i na gradove nedoraslih 
sinova Franka i Petra Talovca, na Sinj u Cetini, na Čačvinu u Posušju, 
na Petrovac u Petrovom polju i na Klis kod Splita. S bosanskim kra- 
ljem natjecao se herceg Stjepan Vukčić, a oba kao da će nadmudriti 
Mletačka Republika. Kraljevski kastelani u pojedinim gradovima, kao 
Juraj Ver u Sinju i Pavao Kiš u Klisu, malaksali već braneći se od 
nemilih susjeda. Dne 8. ožujka 1458. pišu Dubrovčani prelatima i baru- 
nima Ugarske: »Došlo nam je do znanja s više strana kako su pošto- 
vani muževi Ver Juraj i Kiš Pavao, kastelani u Sinju i Klisu, izloženi 
različitim pogibeljima i kako ih mnoge vlasti, koje za sada ne mislimo 
imenovati, neprekidno bud prijetnjama bud očitim ratom nastoje sklo- 
niti da se odmetnu od kraljevstva, te rečene gradove i druge trgove, 
koje drže, predaju spomenutim vlastima. Kako čujemo, Ver Juraj i Kiš 
Pavao kolebaju, i nije daleko do predaje (ipsos autem Ver Georgium 
et Chis Paulum titubare, ut audimus, a deditione non longe abesse). 

Prva briga kralja Matijaša bila je dakle da obnovi kraljevsku vlast 
u Hrvatskoj i preostaloj Dalmaciji, te da stane na put bosanskomu 
kralju Stjepanu Tomi, hercegu Stjepanu Vukčiću, a i Mletačkoj Repu- 
blici, koji su se svi otimali za baniju hrvatsku i pojedine gradove u 
zemlji. Ban slavonski Jan Vitovec i prior Toma Sekelj zaista su se na 
to spremali da ugode kraljevoj zapovijedi. Dne 23. i 26. travnja javlja 
Petar Thomasius, mletački poslanik u Budimu, kako će prior vranski 
i ban Jan Vitovec po odluci kraljevoj (de consensu et deliberatione ... 
regis) s vojskom poći u Hrvatsku (ad partes Croatie), a nato Mletačka 
Republiku poziva svoga poslanika neka izradi u kralja da zgodnim na- 
činom naredi svojim kapetanima neka ne čine nikakve štete podanicima 
i mjestima mletačkima u Dalmaciji. Međutim Toma Sekelj i Jan Vito- 
vec zavadiše se uoči polaska svoga na jug. Mletački poslanik javlja 
13. svibnja 1485. iz Budima da je prior Toma Sekelj 6. svibnja s 50 
konjanika stigao u Budim; razlog dolasku ne zna se, ali se čuje da je 
nastala razmirica između njega i bana, jer svaki od njih hoće da bude 
nad drugim (per riputarse ognun di se magior del altro). Opreka izme- 
đu bana i priora bila je žestoka, jer 17. svibnja piše Petar Thomasius 
da je dan prije (16. svibnja) kralj Matijaš sa svima barunima, koji su 
uza nj boravili, odjašio iz Budima u Stolni Biograd i da će ondje više 
dana boraviti. Javlja još kako je kralj zapovjedio banu Janu Vitovcu 
da pustivši sve na stranu smjesta preda nj dođe (che omnibus remotis 
se debi conferir li alui). Kralj Matijaš, ostao je u Stolnom Biogradu 
više dana te je zajedno sa svojim barunima i papinskim legatom Ivanom 
Carvajalom radio o tome da vranskoga priora izmiri s banom slavon- 
skim. Uz bana Jana Vitovca našli se u Stolnom Biogradu brojni veli- 
kaši i plemići iz Slavonije (universi nobiles regni nostri Sclauonie), 
koji su tom zgodom zamolili kralja da im potvrdi privilegij kralja La- 
dislava Postuma od god. 1457. o načinu pobiranja kunovine u Kralje- 

vini Slavoniji. Matijaš je s privolom nazočnih prelata i baruna na drugi 
dan Duhova, 22. svibnja, zaista potvrdio zamoljeni privilegij, a nato 
se vratio opet u Budim, pošto mu je jamačno bilo pošlo za rukom 
da nagodi vranskoga priora s banom Vitovcem. Već 27. svibnja nalaže 
kralj iz Budima banu Vitovcu da uredi međe slobodne općine na Gradecu 
kod Zagreba, koje bijahu za prijašnjih smutnja za vladanja knezova 
Celjskih pomršene; a 16. lipnja izdaje spomenutomu banu povelju, ko- 
jom mu za vjerne službe od izbora svoga do onoga dana dariva »grad 
Krapinu, zemljište razvaljenoga grada Vrbovca, kao i Novi grad na- 
suprot gradu Krapini« (castrum Krappina, possessiones destructi castri 
Vrbowcz nec non Novum castrum ex opposito castri Crappina). Nema 
međutim sigurnih vijesti da li su ban i prior poslije zaista pošli u 
Hrvatsku. Izvjesno je samo da je grad Knin već u srpnju 1458. bio 
u vlasti kraljevoj. Dne 22. kolovoza 1458. stoluje »v Sinji« knez Vla- 
dislav s Talovca, knez cetinski i kliški i veće, sin Franka bana (Talov- 
ca), te u ime braće svoje Mikluša i Ferenca, i knezova Ivaniša i Stje- 
ana, sinova bana Petra (Talovca), daje crkvi sv. Marije pod Sinjem 

meta u Godarcih, po imenu Borcika Kraljića. Nema sumnje da je i 
knez Vladislav Talovac sa svojom braćom i bratučedima priznao vlast 
kralja Matijaša, koji je onda iz Sinja odazvao kraljevskoga kastelana 
te ostavio Talovcima njihovu baštinu. Upravu pak Hrvatske i Dalma- 
cije povjerio je Matijaš još one godine Pavlu Špirančiću i Petru Zobu, 
koji se već na početku slijedeće godine 1459. spominju kao banovi 
Dalmacije i Hrvatske. Njih je zamjenjivao u Kninu banovac Mihajlo 
Živković, gospodar grada Prozora u župi Vrhriki (Vrliki). 

Kralj se Matijaš bijaše požurio da uredi prilike u Hrvatskom Kra- 
ljevstvu, pa da se onda obori na protivnike svoje u Ugarskoj i Slavoniji. 
Mnogi naime velikaši, premda bijahu privoljeli na izbor kralja Matijaša, 
ne htjedoše poslije da mu se pokore. Na čelu njima stajaše gordi knez 
Nikola Iločki. Još 15. ožujka tuži se Matijaš svome budućemu tastu, 
tada već (od 2. ožujka) češkomu kralju Jurju Podjebradskomu, kako se 
erdeljski vojvoda Nikola Iločki uza sve opomene i svečane pozive, pače 
i pored sigurnosnog pisma sveđer krati da preda nj dođe tražeći stalno 
nove razloge za odgađanje. Možda je češki kralj posredovao, te se po- 
nosni knez svomu kralju poklonio, jer kad su zatim 7. svibnja u Pragu 
krunili Jurja Podjebradskoga za kralja, bio je i Nikola Iločki nazočan 
zajedno s ostalim ugarskim poslanicima (đurskim biskupom Augusti- 
nom, vackim biskupom Vincentom, i sikulskim knezom Osvaldom Ro- 
zgonom), te se s njima 20. svibnja kroz Kromeriž i Moravsku vraćao u 
svoju domovinu. Dok se Nikola Iločki barem prividno pokorio svomu 
kralju i gospodaru, silni Ladislav Gorjanski nije htio za nj ni da čuje. 
Ljuto uvrijeđen što je Matijaš odbacio njegovu kćer Anu i zavrgao pri- 
segama utvrđeni ugovor od 12. siječnja, te time osramotio ne samo 
majku i ujca nego i sav rod Gorjanskih, stari se palatin posve odijelio 
od kralja i vapio za osvetom. Palatin Vladislav Gorjanski, prvi dostojan- 
stvenik države, ne sudjeluje ni pri jednom činu kraljeva vladanja kroz 
tri mjeseca, jer ne priznaje njega za svoga gospodara. Pukao silan jaz 


MATIJAŠ KORVIN (HUNJADOVIĆ) 17 


između mladoga kralja i staroga palatina. Dne 28. lipnja javlja knez 
Stjepan Frankapan iz Krka mletačkomu duždu o postupanju kraljevu 
prema palatinu, koji se tvrdokorno od njega tuđio. 


Još 13. svibnja bijaše Matijaš sazvao ugarski sabor u Peštu za 
28. svibnja. Na tom saboru vijećat će se osabito o tome kako da se 
stane na put zulumu Ivana Jiskre, koji se bijaše ponovo od kralja 
odmetnuo. Sabor se međutim skupio tek potkraj lipnja ili na početku 
srpnja, te se slabo odazvao željama i zahtjevima kralja Matijaša, prem- 
da je taj u svakom pogledu nastojao ugoditi staležima. Kralj tražio 
novaca i vana i da satre domaće protivnike i da e po želji 
papinoj veliku vojsku na sultana Muhameda [Mehmed] II; ali staleži 
ne htjedoše ni čuti da se žrtvuju za kralja i domovinu. Kralj neka sam 
brani državu svojim silauna; jedino ako se neprijatelj prikuči međama 
države, smije kralj podići plemstvo na opću vojnu te ga povesti do 
granica. Ako za četrnaest dana nema glasa neprijatelju, plemićka će 
vojska vratiti se svojim kućama. Tako su staleži stvorili 60 članaka ko- 
jima su poglavito potvrdili zaključke izbornoga sabora, a uz to su 
stvorili mnogo odredaba u pogledu sudovanja. 


Nedaća kralja Matijaša na saboru u Pešti bijaše ga uvjerila da mu 
je udariti drugim putem, ako hoće da zaista kraljuje. Trebalo mu 
skršiti otpor i nižega plemstva i prkosnih velikaša. A najviše mu se odu- 
pirao baš palatin Ladislav Gorjanski, koji bi mu morao biti desna ruka. 
I tako se Matijaš odluči da satre nepokornoga palatina. /Možda još 
za sabora, a svakako još u srpnju kralj Matijaš zbaci Ladislava Gorjan- 
skoga s palatinske časti, te ju podijeli svome vjernomw privrženiku 
Mihajlu Orsagu (de Gwth), dosadanjemu vrhovnom dvorskom 
meštru (honore palatinatus ab eodem Ladislao de Gara per regiam 
clementiam ablato et Michaeli Orszag in eundem honorem sublimato). 
Već 27. srpnja spominje se Mihajlo Orsag kao palatin, a 26 rujna če- 
stitaju mu Dubrovčani kao »netom imenovanom palatinu« (nuper 
creato palatino — dominacionem vestram per regiam maiestatem ad 
palatinatus officium evocatum esse). 

Ladislav je Gorjanski uzbjesnio kad ga je kralj zbacio s palatinske 
časti. No postupak kraljev ozlojedio je i druge velikaše, koji su se 
bojali da će se njima jednako dogoditi. I nepouzdani Nikola Iločki 
pridružio se nezadovoljnicima, uvrijeđen jamačno što njega nije zapala 
čast palatina. Napokon se digao na Matijaša i rođeni ujak njegov, 
gubernator i kapetan Beograda, Mihajlo Silagji, koji nije mogao pre- 
gorjeti što ga bijaše sestrić lišio svakoga utjecanja na vladanje. Tek 
što se doznalo da je palatin Ladislav Gorjanski skinut, sastali se 26. 
srpnja 1458. u Šimontornji [Simontorya] u Tolnanskoj županiji zbačeni 
palatin, knez Nikola Iločki i gubernator Mihajlo Silagji, te se urotili 
protiv kralja svoga. Utanačili vječiti savez za međusobnu obranu od 
svakoga, koji bi dirao u njih, u njihovu čast, posjedovanja i podanike. 
Oprijet će se svakomu, bio domaći ili stranac, bio niskoga ili najvišega 
staleža (tam aliegene quum incole huius regni cuiuscunque excellencie 
dignitatis honoris et preeminencie). Savez svoj utvrdili najsvečanijim 

prisegama. Značajno je da se u saveznoj ispravi Ladislav Gorjanski 
još uvijek zove palatinom, a Nikola Iločki erdeljskim vojvodom, ba- 
nom slavonskim i mačvanskim. 


Već 1. kolovoza znalo se u Budimu da su se tri najmoćnija velikaša 
urotila protiv kralja. Opasnost je bila velika, jer su se oko spomenute 
trojice stali skupljati i drugi magnati. Dne 15. kolovoza piše neki ne- 
poznati pisac gradskomu vijeću u Vratislavi: »Ugarska gospoda zava- 
đena su s kraljem, te ih ima dvanaest koji zajedno stoje...« (die unge- 
rischen hh. sind zwetrechtig mit dem Konige, und der seint 12, die mit 
einander stehin, und ist der Soldamihol, der alte groszgraff, der Nico- 
lasch Waida, der Reinolt etc.) Međutim prije nego što su saveznici 
išta mogli poduzeti, pretekao ih je kralj Matijaš sa svojim vjernim po- 
uzdanikom, velikovaradinskim biskupom Ivanom Vitezom od Sredne. 
Na prve glase o zavjeri pohitao Ivan Vitez pred kraljeva ujca Mihajla 
Sila; lija da ga odvrati od saveznika. Vještomu diplomatu pođe za rukom 
te ublaži ogorčenoga gubernatora, koji zaželi sastati se sa svojim sestri- 
ćem. Matijaš pođe s majkom svojom i brojnim prelatima ujcu u susret, 
te se sastade s njime 8. kolovoza blizu Budima. Stari junak Mihajlo 
Silagji popusti, te se izmiri sa svojim sestrićem. Odreče se pače sam 
gubernatorske časti, našto ga Matijaš obasu darovnicama i posjedima. 
Kralj i dosadanji gubernator svratiše se.nato izmireni u Budim, gdje se 
raspravljalo o zamašnim stvarima. Čini se da se kralj nekako nagodio 
i s Nikolom Iločkim, koji se sada pritajio i sklonio u Šlavoniju, u svoju 
baniju: Dne 21. kolovoza i 19. rujna 1458. nalazimo Nikolu Iločkoga 
u Zagrebu, gdje zajedno sa svojim drugom, slavonskim banom Janom 
Vitovcem izdaje isprave u Prilog slobodnoj općini na Gradecu kod 
Zagreba. Tako je skinuti palatin Ladislav Gorjanski ostao osamljen: 
izdali ga tada drugovi njegovi. 

Kralj je Matijaš nastojao brzo stišati domaće smutnje da uzmogne 
svratiti svu pažnju na jugoistočne strane svoje države. U noći 24. ko- 
lovoza stigao u Budim teklić iz Beograda, noseći zamašne glase. Javljao 
o novoj turskoj provali, i to da su Turci zauzeli Golubac, jedan od 
najznatnijih međašnih gradova na Dunavu. Probudili kralja iz sna, te 
se još u noći sastalo državno vijeće, u kojem je kralj očitovao da sam 
ide u rat na Turke. Već u zoru sutrašnjega dana pošao s ujcem na put; 
kardinal Ivan Carvajal, papinski legat, otići će za njim s ugarskom go- 
spodom i križarima; a majka Elizabeta ostat će u Budimu, i da upra- 
vlja kraljevstvom i da sprema sve potrebno za rat. Prvih dana rujna 
već je Matijaš u Segedinu, 9. rujna ide u Petrovaradin zajedno s 
legatom Ivanom Carvajalom; ujca svoga poslao već naprijed da brani 
Smederevo, stolicu srpskih despota. 


Ostatak srpske države s gradom Smederevom mnogo je stradao 
poslije smrti despota Đurđa Brankovića (24. prosinca 1456). Stari de- 
spot bijaše za sobom ostavio udovicu Jerinu i tri sina: dva starija, 
Grgur i Stjepan, bijahu slijepi, a najmlađi Lazar zdravih očiju. Mimo 
to ostale su iza despota dvije kćeri, obje udovice: Mara, udova osmanlij- 
skoga sultana Murata II i Katarina, nekad udata za kneza Ulrika Celj- 

skoga. Ne znamo pravo što je stari despot odredio u pogledu nasljed- 
stva na despotskoj stolici. Vjerojatno da je predao Mađanje najmla- 
đemu sinu Lazaru, koji je još od 27. prosinca 1446, kad se bijaše oženio 
Jelenom Paleologovom, starca oca pomagao u državnim poslovima, te 
su ga kroz deset posljednjih godina smatrali za suvladara očeva. Sva- 
kako stoji da se Lazar Branković (Đurđević) proglasio despotom i stao 
upravljati državom. Ali stanje njegovo bilo je gotovo zdvojno, jer je bio 
odasvud okružen protivnicima. U Kraljevstvu Ugarskom bijaše pretegla 
stranka Hunjada i Silagjija, krvnih neprijatelja pokojnoga oca njego- 
vog, u Bosni vrebao kralj Stjepan Tomaš na zgodu da otme Srebrnicu, 
a u samoj Srbiji bila je stranka koja je smatrala da vladanje pripada 
najstarijega brata Grgura. Toj stranci pripadala je i mati udovica 
Jerina koja se nije pazila sa svojom snahom Jelenom, ženom nadasve 
vlastohlepnom. U takvim nepovoljnim prilikama gledao je despot La- 
zar da se barem nekako pogodi s turskim carem Muhamedom II, koji 
mu je u onaj mah mogao biti najopasnijim neprijateljem. Srpski ljeto- 
pisci javljaju da se despot Lazar već 15. siječnja izmirio sa sultanom. 
Iz drugih izvora doznajemo da je Muhamed ostavio despotu Lazaru sve 
zemlje i mjesta, koja je nekad držao pokojni otac njegov u Srbiji i 
drugdje (Srebrnicu u Bosni), osim Novoga Brda; a despot se onda 
obvezao na godišnji danak od 40.000 dukata. Tako se Lazar osigurao 
bar s turske strane, pa se mogao nadati da sultan neće pomagati ni 
majku ni slijepu braću njegovu. 

Osjećajući se sigurniji na despotskoj stolici, poslao Lazar jednoga 
vojvodu svoga u Budim kralju Ladislavu Postumu. Srpski vojvoda sti- 
gao 28. siječnja u Budim, javio promjenu na despotskoj stolici i pogod- 

u Lazarevu s turskim carem. No podjedno kao da je i prijetio gospodi 
na budimskom dvoru, stranci Hunjada i Silagjija, da je gospodar njegov 
nakanio osvetiti svoga šurjaka, kneza Ulrika Celjskoga, a i sramotu na- 
nesenu ocu svomu, kojemu je kapetan Beograda Mihajlo Silagji, odsje- 
kao tri prsta na ruci i silom iznudio 60.000 dukata otkupa. Turci prijete 
Beogradu, a despot radije će pomagati Turcima nego Ugrima, makar 
ga to i troška stajalo, jer bi volio da Beograd Turcima u ruke dopadne, 
nego da Ugri i dalje u njemu zapovijedaju. I zaista je poslije despot, 
nakon silovite smrti Ladislava Hunjada (16. ožujka 1457), podigao 
oružje ne protiv Ugarske nego protiv Hunjadovaca i njihovih privrže- 
nika. U travnju oteo je Mihajlu Silagjiju Kovin i druge »pobreške« 
gradove naokolo Dunava, a onda provalio u Temešvarsku županiju, ali 
vojska bi mu na Tamišu u svibnju 1457. razbijena. 

Despotu Lazaru nije bilo moguće dalje sudjelovati u borbi između 
Hunjadovaca i dvorske stranke u Ugarskoj, jer su uto planule razmi- 
rice u samoj despotskoj porodici. Sred tih smutnja umre despotica 
majka Jerina u gradu Rudniku 3. svibnja 1457. Još one noći ostavi 
najstariji brat, slijepi Grgur zajedno sa sestrom udovicom Marom i sa 
svojim ujcem Tomom Srbiju, te pobježe »na portu« u Drinopolje k 
caru Muhamedu. Jamačno je Grgur nakon smrti majčine tražio u sul- 
tana da ga uzvisi na despotsku stolicu, koja ga je išla kao prvorođe- 

nog sina despota Đurđa. Još 14. studenoga pišu Dubrovčani kralju 

Ladislavu Postumu kako su u njihov grad stigli iz Drinopolja poslanici 
despotovića Grgura i sestre njegove, sultanice Mare, da izvrše neke 
njihove poslove. Tom zgodom doznadoše Dubrovčani kako se turski 
sultan sprema na Dubrovnik i kako je također zapovjedio rumelijskomu 
pi da na Moravi skupi što veće brodovlje, jer će sultan do godine s 
rodovljem i kopnenom vojskom udariti na Beograd. 

Što se događalo u drugoj polovici 1457. u Srbiji, nije nam zabilje- 
ženo. Jednako ne znamo kako se despot Lazar pogodio sa srednjim 
bratom Stjepanom, koji je ostao u domovini. Međutim despot Lazar 
nije se naužio vladanja. Dne 20. siječnja 1458, baš u ono vrijeme kad 
su Ugri bili u Pešti i Budimu na izbornom saboru, umre Lazar, ne 
ostavivši za sobom muškoga poroda, nego samo udovicu Jelenu i kćer 
Maru. Već 26. siječnja znalo se u Budimu da despota Lazara nema 
više u životu. Sabrane staleže, koji bijahu prije dva dana proglasili 
Matijaša Korvina za kralja i njegova ujca Mihajla Silagjija za guberna- 
tora, iznenadila je vijest da je pokojni despot u svojoj oporuci povjerio 
Srbiju zaštiti rimskoga pape Kaliksta III te zamolio njegova legata 
Ivana Carvajala da preuzme zemlju za rimsku stolicu. Gubernator, za- 
jedno sa sabranim prelatima i barunima, navali na nazočnoga legata da 
smjesta pohita u Srbiju, pa da je zaokupi u ime rimskoga pape i Ugar- 
skoga Kraljevstva. Mnogi baruni ponudiše se da će s njime poći, tako da 
se skupila družina od 1500 ljudi; ako treba, neka legat povede sa sobom 
i križare. Carvajal zaista 30. siječnja pohita na jug da izvrši želju ugar- 
skih staleža. Iz Beograda pošao u despotovu Srbiju da posjedne njegove 
gradove, Ali mu loša sreća bila, jer se je jedva živ opet vratio u Budim. 

Ako je i istinito bilo da je pokojni despot oporukom svojom ostavio 
Srbiju rimskoj stolici, narod u Srbiji nije htio ni čuti za tu odredbu. 
A ni turski sultan nije mogao dopustiti da zapadne bud papu bud 
Ugarsku srpska zemlja, koju je smatrao svojom zemljom. Za smut- 
nja, koje su se rodile u Srbiji i Smederevu nakon smrti despota Lazara 
Brankovića, pretegla je nedvojbeno stranka koja je voljela ostati pod 
turskim vrhovništvom, nego se pokoriti rimskomu papi i Ugarskoj. 
Baš ta stranka, kojoj svakako nije pripadala despotova udovica Jelena, 
izradila je da je u Smederevu u veljači 1458. proglašen za despota neki 
Mihajlo Angelović, koji je bio veliki vojvoda sprski za pokojnoga La- 
zara. Srpska vlastela prikloniše se Mihajlu Angeloviću, jer je po svoj 
prilici bio načelnik domaće vojske, a još više zato što je bio rođeni 
brat rumelijskoga paše Alipaše Angelovića' Tim su mislili zapriječiti 
da im sultan ne nametne slijepoga bjegunca Grgura ili njegova sina 
Vuka (Zmaj-ognjenoga Vuka Grgurevića). A da ne bude razmirica ni 
smutnja u samoj zemlji, odrediše vlastela da uz njihova odabranika su- 
djeluju u vladanju Lazarovu udovica Jelena i brat njegov, slijepi Stje- 
pan. U takvim prilikama nije papinski legat mogao ni snivati da pre- 
uzme Srbiju za papu i Ugarsko Kraljevstvo. 








1 LMihajlo Angelović bio je podrijetlom Grk iz porodice Angela, gospodara Tesalije. 
Njegov poturčeni brat, beglerbeg Rumelije, zvao se Mahmud-paša Angelović.] 

Međutim despotica udovica Jelena, kako je bila vlastohlepna, tek 
se od nevolje pokorila odredbi vlastele srpske. Snovala je neprestano 
kako da se oslobodi nametnutoga joj suvladara, despota Mihajla Ange- 
lovića, pa da onda zavlada sama zemljom u ime svoje dvanaestogodi- 
šnje kćeri Mare (Marije, Margarete). Stoga je stala oko sebe skupljati 
privrženike ugarske i tajno ugovarati s gubernatorom Mihajlom Silagji- 
jem. A da bi lakše održala vlast, ogledala se za zgodnim knezom, s 
kojim bi zaručila kćer svoju Maru. Tu je namjeri sreća na bosanskoga 
kralja Stjepana Tomaša. 


Bosanski kralj Stjepan Tomaš bijaše s pomoću Ivana Hunjada 
stekao prijestolje, te je stoga vazda ostao odan porodici slavnoga juna- 
ka. Premda ga bijaše turska sila nemilo pritisnula, te se i ugnijezdila u 
jednom dijelu njegove države, osobito u Vrhbosni i gradu Hodidjedu, 
premda je morao danak plaćati sultanu, Stjepan je Tomaš nakon sjajne 
pobjede Ivana Hunjada kod Beograda počeo snovati kako da zarati 
na Turke te svoju zemlju posve oslobodi vlasti njihove. Osobito ga je 
smetalo što su Turci iz Vrhbosne provaljivali na sjever do Save, pa na 
toj rijeci gradili mostove i brodove preko kojih su provaljivali u Sla- 
voniju. Namislio je stoga Turcima oteti Vrhbosnu i Hodidjed; a onda 
će i despotu uzeti Srebrnicu te tako svoju vlast protegnuti do Drine 
i do banovine Mačve, kojom upravljaju ugarski Ponovi: Kroz čitavu 
godinu 1457. sprema se Stjepan Tomaš na rat s Turcima, a pri tom ga 
oduševljeno pomaže rimski papa Kalikst III. Skupljaju se križari i 
novci u svim susjednim zemljama, naročito u mletačkoj Dalmaciji; sa- 
brani novci dat će se ugarskomu kralju, bosanskomu kralju Stjepanu 
Tomašu i arbanaskomu junaku Jurju Kastriotiću (Skenderbegu). U 
ožujku dolazi poslanik Stjepana Tomaša u Budim pred kralja i papin- 
skoga egata, pok javlja Kako sultan traži od njegova gospodara četiri 
pog lavita grada (među njima i grad Bistricu na Hlivanjskom polju) i 

ako je sultan poslao u Bosnu radnike da grade mostove i prelaze na 
Savi s bosanske strane. Već je stigao u Bosnu turski subaša s 8000 
ljudi da nadzire i brani radnike pri njihovu poslu. Kralj bosanski ne 
može toga podnijeti. Stoga moli papinskoga legata Ivana Carvajala da 
sam glavom dođe u Bosnu i da se pobliže dogovore o križarskom ratu 
na Turke. U lipnju zaista ide kardinal Ivan Čarvajal u Bosnu, a prati 
a mletački poslanik u Budimu, po imenu Petar Thomasius. Dne 13. 
lipnja sastaju se s kraljem u gradu Doboru u oblasti Usori, gdje kralj 
svečano obećava da će posve raskrstiti s Turcima i zametnuti s njima 
otvoren rat. 

Slaba pomoć s kršćanske strane, a onda i smrt kralja Ladislava 
Postuma osujetiše namjere bosanskoga kralja i rimskoga pape. Stjepan 
Tomaš ne povede zasnovane vojne na Turke, ali se zato pobrine da 
razmakne svoju vlast i u Hrvatsku (koja je nakon smrti celjskoga kneza 
Ulrika ostala bez bana), kao i u Srbiju. Čim je Stjepan Tomaš dočuo 
da je despot Lazar Branković umro, on se smjesta oborio na one oblasti, 
koje su despoti dotad držali između Bosne i Drine. Već 22. veljače 1458. 
znaju u Splitu da je bosanski kralj osvojio Srebrnicu i još drugih je- 

NOVCI BOSANSKOGA KRALJA STJEPANA TOMAŠA (1443—1461). 


1oLice: Sveti Grgur sa zrnatom osjenkom oko glave, stoji između dva luka: desnicom dijeli bla- 


pro o, Mevecar drži kolju na grudima, Igvan likova ča ie: BAMICTIS) GRUEGORIUS), Na 
je: U kolobaru otvorena kruna s dva traka Koji se svršavaju s Krinovim cvijetom, pod kru 
monbgtam od plamena EM S = fomaš, Natpis mgokčlo ruba: 4 409. TOMAS" CRA. BOŠNA (Gospodin 
Tomaš kralj Bosne). 
ie: Kao brojj1: na naličju nije kruna opasana kolobarom : 
Lice: kao broj naličje Kao broj ro) erčina ppls naokolo ruba drugčiji, naime latinski: 
D(OMIDN(U)S TOMAS REX BOSNE. 


4 bice: U kolobaru otvorena kruna dva traka koji se svršavaju krinovim ovletovima; 


monogram od pismena TM S = Tomas. Natpis naokolo ruba -+ E (kralj Bosne). Kar € 
Ede razvojem koso na dva polja. u svakom polju po td krinova cvijeta, Naipih haokolo ruba +H 
POD(N) TOMAS, 
5. Lice: Kao broj 4 samo latinski natpis na REX BOSNE. Naličje: Kao broj 4 samo 
Tinski datpie! + DOOMDN(O)S PONE: 


Lice: Kijedad stojeći, sa Znana osjenkom oko glave, u dugom odijelu; u desnici drži blkup: 
Ski S dim KJ nj guima, DO, lice neka ssa valjda Do Natpis naokolo ruba: SCAN! 
SIREGORIUS N/ 'ENU: Naličje: Dolje # Bi Su u Kio oorepa rai i pod njom doo 


m dd i kaciga s otvorenom kru: loa nad borovnica, 
jevo kacige sigle T O. Nat Bona) 19 TOMAŠ NE) U SET CETERA?). 
"Kao broj 6 samo sigla natpis: [CTUS). GREGORI(US) NA BN: aličje: 
(SINE o TOMAS REX BO(Š)NE... (?) 
SREGORI(I) P, 
S (D-M-S = DOMINUS) 





7L4 
ki olja, moja, agnus ostalo kos 1 roj 6. Kato 
8. Lice: Svetac s palicom i knjigom, sigla_P. Natpi 
Štit s krunom 1 šijemom, mjesto sila dva krinova Natpis: D 
REX BOSNE s C(ETERA). 

danaest kaštela. Bit će da je prodro i dublje u Srbiju, gdje je međutim 
Turcima sklona stranka proglasila despotom vojvodu Mihajla Angelo- 
vića, U taj mah našli se negdje na stanku despotica Jelena i slavodobitni 
kralj bosanski. Gdje i kada su se sastali, nema vijesti; ali nema sumnje 
da je još potkraj veljače ili na početku ožujka utanačen savez između 
njih. Tom su prilikom i dadrorii da će mlađana Mara poći za bosan- 
skoga kraljevića Stjepana, sina Stjepana Tomaša. Mladomu će paru 
pripasti despotstvo u Srbiji, a poslije i kraljevstvo u Bosni. 


Sve to događalo se dok je beogradski kapetan i gubernator ugarski 
Mihajlo Silagji boravio u Budimu. Kako je u takvim prilikama prijetila 
velika pogibelj banovini Mačvi i Beogradu, gubernator je pohitao u 
podunavske strane. Možda je i on pridonio da se malo zatim dogodio 
prevrat u Srbiji u prilog Ugarskoj i despotici Jeleni. Jednoga dana — 
valjda 31. ožujka 1458 — planula buna u Smederevu; narod se podigao 
protiv Angelovića, koji bijaše turske čete smjestio u gradu. Mihajlo 
Angelović bi uhvaćen i po svoj prilici u Ugarsku na robiju poslan, a 
Srbijom zavlada despotica Jelena uza svoga svaka, slijepoga Stjepana. 
Turska vojska, koja bijaše došla pred Smederevo, morade nato uzmak- 
nuti do Kruševca, jer je uto i gubernator Silagji iz Beograda s 8000 
ljudi potekao u pomoć despotici Jeleni. 


Tako je u prvoj polovici travnja 1458. pretegla ugarska stranka u 
Srbiji, a osobito u Šmederevu. Despotica Jelena uviđala je međutim da 
se ne bi mogla trajno održati, pa je stala pregovarati s gubernatorom 
Mihajlom Silagjijem, koji je ih nje tražio da mu preda Smederevo i 
ostalu Srbiju koliko je drži, a zato će gubernator dati njoj i slijepomu 
despotoviću Stjepanu u zamjenu neke zemlje u Ugarskoj. Despotica 
bila je u jednu ruku pripravna privoliti na tu zamjenu, jer su joj u to 
vrijeme Turci poslali na vrat slijepoga Grgura i sina njegova Vuka 
(Zmaja), te joj je trebalo zaštite ugarske; no u drugu ruku opet mo- 
rala je održati riječ bosanskomu kralju, s kojim bijaše utanačila da 
će kći njezina Mara poći za njegova sina. Čini se da je Jelena ipak 
donekle prihvatila ugarske ponude, jer se javlja da je gubernator u 
ono vrijeme primio tri srpska kaštela, koji su prije pripadali despotu. 
Dne 21. travnja piše neki Mlečanin svojoj Republici iz Bistrice (Hlivna) 
u Bosni da je bosanski kralj učinio i utvrdio mir s turskim carem i 
ponovno mu obećao dosadanji danak. Nadalje javlja da je nezakoniti sin 
slijepoga despotovića Grgura, bez dvojbe Vuk (Zmaj), ušao u Smede- 
revo, gdje ga hoće učiniti despotom; i s toga razloga ne vjeruje da će 
doći do ženidbe između bosanskoga kraljevića i kćeri despota Lazara. 


Nema sumnje da je u to vrijeme gubernator Mihajlo Silagji svom 
snagom radio da ovlada Smederevom i baštinom srpskih despota. No 
time je ne samo ozlojedio bosanskoga kralja, koji je stao za svoga sina 
tražiti ženu u Italiji, u milanskoga hercega Franje Sforze, gdje nalazi- 
mo bosanskoga poslanika Nikolu Trogiranina; nego je također izazvao 
turskoga sultana Muhameda II, koji nije mogao ni smio pregorjeti 
sramotu, nanesenu njegovu štićeniku Angeloviću i turskoj vojsci u 
Smederevu. Još u travnju nalazimo despotovića Grgura i sina mu Vuka 

kako s pomoću turskih četa nastoje ovladati svojom djedovinom. Glavna 
turska vojska pod jednim pašom bijaše doduše na početku travnja 
uzmakla na jug do Kruševca na Moravi; ali se onda svaki čas zalijetala 
prema Smederevu i Golubcu, pače i prema Beogradu, vodeći vazda sa 
sobom silan plijen u južne strane. O tim provalama piše sam guberna- 
tor legatu Ivan Carvajalu dne 21. svibnja 1458. iz Lipe ovako: »Premda 
su Turci došli pod grad Golubac, kako sam vam već u prijašnjem pi- 
smu jave, te su ondje tri dana stajali nastojeći kojom zgodom oteti 
kastelanima taj grad, ipak su sada, kako se istinito javlja, odustali od 
podsjedanja Golubca te su uzmakli do Ostrovice koju žele predobiti. 
Taj grad (Ostrovica) udaljen je samo šest milja od Beograda. Stigli 
su također brojni vojvode (turski) do Vidina (Bdina), kojemu se pri- 
bližuje ponovo mnogo brodova po Dunavu. Ne znamo ipak kamo smje- 
raju poći. Paša turski sa svojim je drugovima već mnogo gradova u 
Kraljevini Raškoj zauzeo, pošto su se njemu pokorili, i ne prestaje tako 
dalje činiti; ali ne znamo kamo odanle kani udariti. Molimo stoga vaše 
očinstvo da ne bi nikamo krenuli s križarima dok vas drugim pismom 
ne obavijestimo o novinama koje će se dogoditi.« Međutim što su Turci 
žešće provaljivali u Srbiju i otimali gradove, despotica se Jelena sve više 
utjecala gubernatoru. Već na početku svibnja znalo se u Budimu da 
se Jelena posve sporazumjela sa Silagjijem. Stigli pače u Budim njezini 
poslanici, među njima dubrovački vlastelin Damjan Žunjević, da izrade 
u kralja Matijaša potvrdu utanačenog ugovora s gubernatorom. Kralj 
Matijaš zaista potvrdio sa svojim barunima sve što bi ugovoreno: kralj 
će Matijaš vratiti despotici Jeleni i njezinu svaku, slijepomu despotu 
Stjepanu, sve zemlje i gradove u Ugarskoj, koje je nekad držao stari 
despot Đurađ Branković, te će ih s čitavom državom svojom braniti 
od napadanja turskih; a za to ustupit će despotica kralju i Ugarskoj 
znamentu tvrđavu Golubac na Dunavu. 

Vijest da se despotica pogodila s Ugrima i da je njima ustupila 
Golubac, još je jače razdražila Turke i njihova gospodara. Sultan po- 
slao novih četa, tako da je njegov paša u Šrbiji imao već 40.000 vojske. 
S tom je vojskom poklopio gotovo čitavu Srbiju i zauzeo sve gradove 
osim onih u Podunavlju. Dne 16. lipnja pače znalo se u Budimu da 
je paša netom oteo Ugrima znamenitu tvrđavu Žrnov (Havala, Avala) 
tik pred Beogradom i tako zaprijetio ne samo potonjemu gradu, nego 
i južnoj Ugarskoj i Slavoniji. Kralj se Matijaš doduše tada spremao 
kako da se opre daljnjemu napredovanju Turaka, ali.se uto zavadio 
sa svojim ujcem i gubernatorom Mihajlom Silagjijem. Dok se poslije 
u kolovozu kralj mirio sa svojim ujcem, zgodilo se što de bilo predvi- 
djeti; Turci su naime nakon odlaska Silagjijeva u Budim na jednoj 
strani zauzeli nedavno Ugrima od despotice ustupljeni Golubac, a na 
drugoj strani provalili su iz okolice grada Beograda preko Save u 
Slavoniju, te su je nemilo poharali i sila roblja pohvatali. Iz Srijemske 
županije udarili su na zapad, a bilo ih je pod nekim subašom do 7000 
ljudi. Usput sukobiše se s vranskim priorom Tomom Sekeljem, koji je 
uza se imao samo 300 konjanika. Prior ne mogaše se s Turcima ogledati 
na otvorenom polju, već uzmače i zatvori se u jedan kaštel. Ali subaša 

pođe za njim u potjeru i podsjedne utvrdu. Za dan i pol provališe 
Turci u kaštel i zauzeše ga, osim jednu kulu u koju se prior sklonio. 
Turci sipali vatru na kulu, a podsjednutima ponestalo vode, pa gasili 
vatru vinom i octom. Međutim subaša dopanuo rana i digao daljnju 
podsadu. Tako se spasio prior s malom četom svojom. 

Na prvi glas o padu Golubca i o provali turskoj u Slavoniju pohi- 
tao je kralj Matijaš zajedno s ujcem Silagjijem na jug. Za njima vodio 
je legat Ivan Carvajal križarske čete. Silagji udario je prema Kovinu 
da odanle brani Smederevo; a kralj Matijaš s legatom Carvajalom 
pošao je 9. rujna u Petrovaradin da iz Srijema protjera turske pro- 
valnike. Nekoliko dana poslije, svakako prije 22. rujna, došlo je do 
žestoka boja u Srijemu između kralja Matijaša i Turaka. Turci izgu- 
biše mnogo ljudi i dadoše se u bijeg. Kralj ih je progonio do Save, 
gdje se potopilo na bijegu preko 5000 Turaka. S ostatkom svoje vojske 
utaborio se paša na desnoj obali Save kao da čeka ugarsku vojsku; ali 
Matijaš ne prijeđe onaj čas preko Save, već samo utvrdi Mitrovicu 
(Dmitrovicu, Sancto Demetrio), a onda se vrati natrag u Futak, gdje 
se opet sastao 27. rujna, s papinskim legatom Ivanom Carvajalom i s 
križarima, koji se bijahu uto sabrali. Još 1. listopada boravio je Ma- 
tijaš u Petrovaradinu, a onda je sa svojom kraljevskom vojskom i s 
križarima pošao na jug prema Beogradu. Dakako da je zbog toga i 
turski paša, koji se bijaše utaborio na južnoj obali Save nasuprot 
Mitrovice, morao uzmaknuti na jug u nutarnju Srbiju. Međutim bijaše 
i druga turska vojska, koja je nakon osvojenja Golubca podsjedala 
Smederevo, uvidjela da toga grada ne može uzeti, jer ga je Šilagji 
iz Kovina junački branio. Vođa te turske vojske, neki paša, metnuo u 
Golubac jaku posadu, a onda se s ostalom vojskom vratio na Kosovo 
polje. Stoga je i Mihajlo Silagji sa svojih 3000 ljudi mogao iz Kovina 
doći u Beograd. 

Prvih dana listopada skupila se u Beogradu golema vojska kra- 
ljevska i križarska. Samih križara bilo je dekih 40.000 ljudi. Uz kralja 
bio je papinski legat Carvajal, ujak kraljev i beogradski kapetan Mi- 
hajlo Silagji. Došli pače i poslanici bosanskoga kralja Stjepana Tomaša, 
po imenu brat njegov Radivoj, zatim Trogiranin Nikola Testa, i fra- 
njevac Marin. Ti su poslanici predlagali Matijašu neke pogodbe, a uz 
to su ga u ime svoga kralja bodrili na veliki rat s Turcima, jer se 
ionako govorilo da se sultan sprema s golemom vojskom na Ugarsku 
i na Beograd. Dok su bosanski poslanici boravili u Beogradu, bio je 
njihov gospodar »na Žepču« u Bosni, gdje je 14. listopada 1458. izdao 
znamenitu povelju srpskomu logofetu i vlastelinu Stjepanu Ratkoviću, 
koji bijaše k njemu došao »poslanjem svijetle gospođe... despotice 
Jelene, i brata mi gospodina despota Stjepana«. Srpski je logofet ja- 
mačno obnovio ili nastavio ugovaranje radi udaje despotičine kćeri 
Mare za bosanskoga kraljevića, te je svakako došlo do sporazuma, jer 
je Stjepan Tomaš obilato nadario logofeta, potvrdivši mu uz to neka 
sela u vlasti ostrvičkoj u Srbiji, koja su nekad pripadala vojvodi Mi- 
hajlu Angjeloviću, a despotica ih je Jelena zajedno s despotom Stje- 
panom darovala rečenomu svomu vlastelinu i službeniku. U darovnici 


26 TREĆE DOBA (III) 


zove bosanski kralj despoticu Jelenu svojom snahom, a despota Stje- 
pana svojim bratom, daruje logofetu mnoga mjesta u srpskim obla. 
stima (lepeničkoj, boračkoj, ostrvičkoj, smederevskoj, teočačkoj), te 
se uopće smatra već gospodarom Srbije, jer veli: »i šta Bog ne daj, 
ter ne bismo mogli osloboditi srpskoga gospodstva ...« Darovnicu pak 
izdaje ne samo u svoje ime, nego i u ime svoga sina, kraljevića 
Stjepana. 

Kralj Matijaš, salijetan od papinskoga legata i bosanskih poslani- 
ka, kao da je zaista namislio provaliti u Tursko Carstvo. Zato je pozvao 
i slavonsko plemstvo i slavonskoga bana Jana Vitovca da se i oni što 
prije nađu u Beogradu. Tako se nadao da će skupiti vojsku od 80.000 
pješaka i konjanika. Ali za rat trebalo mu novaca, a posljednji sabor 
ugarski ne bijaše mu dopustio posebne daće za ratovanje. Stoga sada 
odluči da sam na svoju ruku i bez dozvole staleža nametne kraljevstvu 
posebni ratni porez (forintu od ognjišta), nadajući se da će mu se ta 
samovolja oprostiti kad svlada tursku silu. No tim činom uzruja po- 
novo svoje brojne javne i tajne protivnike. Čini se da se ovima pridru- 
žio i sam kraljev ujak, beogradski kapetan Mihajlo Silagji. Matijaš 
planuo silnim gnjevom na ujaka, te ga 8. listopada dao u Beogradu 
zasužnjiti. Osudio ga pače na smrt i bio bi ga možda i pogubio da 
se nije papinski legat kralja namolio. Papi i legatu za volju daruje 
Matijaš ujaku život, ali ga posla u zatvor u grad Vilagoš, gdje je 
čamio dulje vrijeme. 

Zasužnjivši Mihajla Silagjija, a možda i koje druge protivnike, ostao 
je kralj Matijaš kroz čitav listopad u Beogradu. Dne 20. listopada pisao 
je odanle gradu Dubrovniku, javivši mu da željno očekuje njegove po- 
slanike. Dubrovčani mu na to odgovaraju da će što brže tri svoja vla- 
stelina poslati, a podjedno mu javljaju što su čuli od svojih trgovaca, 
koji su u Turskoj bili. Sultan turski vratio se iz rata u Achaji (Grčkoj) 
u Skoplje, gdje mu je vojska nemilo od groznice i gladi stradala. U 
Skoplju boravi i rumelijski paša. Kad je taj čuo da je kralj Matijaš s 
velikom vojskom stigao u Beograd, zapovjedio je da se odasvud vojska 
skuplja; ali se misli da je neće sabrati bez teškoće zbog dugotrajnoga 
rata što su ga u Grčkoj vodili. »Gospodara je Turaka obuzeo golem 
strah i ničesa se više ne boji nego provale vašega veličanstva.« 

Uza sve to nije ipak kralj Matijaš provalio u tursku zemlju. Možda 
se žacao slabo organiziranih križara, a možda se nije pouzdavao u 
mnoge svoje velikaše, te se nije htio udaljiti iz svoje države. Još 1. 
studenoga boravio je u Beogradu, odakle je zapovjedio slavonskomu 
banu Janu Vitovcu od Grebengrada da uvede Heninga Černina i suprugu 
njegovu Doroteju (rođenu Toth), gospodare Susjedgrada, u posjed Stup- 
nika i Bistrice; a onda je raspustio veći dio vojske, te pošao u Teme- 
švarsku županiju. U Temešvaru nalazimo ga u drugoj polovici stude- 
noga, i ondje je 15. studenoga sazvao sabor ugarski u Segedin za 6. 
prosinca. Na tom će se saboru vijećati o zamašnim stvarima, osobito 
o reorganizaciji vojništva da se jednom uspješno započne odlučni rat 
s Turcima. Na sabor će doći i bosanski kralj Stjepan Tomaš da ra- 

spravlja ne samo o međama, nego i o drugim znamenitijim poslovima 
kraljevstva (non solum in facto metarum, verum in altioribus rebus 
regni). Jamačno bijahu bosanski poslanici u Beogradu utanačili pogod- 
be s kraljem Matijašem, uz koje je potonji bio spreman da bosanskoga 
kraljevića, zaručnika Lazarove kćeri Mare, uzvisi na čast srpskoga 
despota. 

Dne 30. studenoga očekivali su bosanskoga kralja u Segedinu. Isto- 
ga je dana i kralj Matijaš pošao iz Temešvara u Šegedin, gdje su se 
uto sabirali prelati i baruni, i zastupnici gradova i nižega plemstva iz 
županija (iz svake po četiri). Na sabor došli su i zastupnici (nuncii) 
Kraljevine Slavonije. Saborovanje je započelo u polovici prosinca. Na- 
zočni velikaši i zastupnici s najvećom su se spremnošću odazvali že- 
ljama kralja Matijaša. Opća ratna daća nije bila doduše određena, jer 
je kralj valjda nije ni tražio; no zato mu staleži dopustiše sve što mu 
je bilo potrebno za obranu zemlje i prijestolja. Odlučeno bi zasnovati 
županijska banderija, za koja će plemići bez podanika dati po jed- 
noge momka, a tako isto i veći posjednici od dvadeset podanika po 
jednoga momka. Te županijske čete smije kralj svake godine sazvati 
i kroz tri mjeseca oružane držati, pače ih može i izvan međa kraljev- 
stva upotrebljavati. Uz to bi kralju dopušteno da u potrebi pozove na 
oružje sve staleže pojedince, a ti će pod kraljevskom zastavom vojevati 
dotle dok bude prijetila pogibelj od neprijatelja. Od 43 članka toga 
sabora, koje je kralj 5. siječnja 1459. potvrdio, zanima nas osobito 
drugi, kojim bi određeno da i plemići Kraljevine Slavonije moraju 
vršiti ratnu službu poput ostalih žitelja (item nobiles regni Sclavoniae 
secundum connumerationem reliquorum regnicolarum exercituare_te- 
neantur). 

Za sabora u Segedinu biše uređeni također poslovi srpski i bosan- 
ski. Kralj Matijaš boravio je još 19. siječnja 1459. u Segedinu zajedno 
s bosanskim kraljem Stjepanom Tomašem, koji se istoga dana stao 
vraćati u Bosnu. Za trinaest dana, dne 31. siječnja, bio je bosanski 
kralj već u Jajcu, te je dne 10. veljače boravio u susjednom gradu 
Jezeru, odakle je varadinskomu biskupu i kraljevu savjetniku Ivanu 
Vitezu pisao ovo vrlo zanimljivo pismo: »Vašemu su gospodstvu dobro 
poznate sve odredbe, koje smo učinili s prejasnim kraljem Matijašem, 
našim premilostivim gospodarom; naročito (vam je poznato) kako nam 
je na odlasku našemu iz Segedina naložio da svijetloga Stjepana, na- 
šega preljubljenoga sina, bez ikakva krzmanja što je moguće prije po- 
šaljemo u grad Smederevo. Želeći mi njegovim zapovijedima poslušni 
biti, pospješili smo tako svoje putovanje da smo dnevice od rane zore 
sve do noći neprekidno jašili, kako to mogu posvjedočiti odlični (ple- 
mići) Hening i Benedikt Turoc, koji su nas sve do Save ispratili... 
Prečasni otac nadbiskup kaločki Stjepan i velemožni vojvoda erdeljski 
Ivan Rozgon putovali su s nama do Đakova. I znajte da smo od dana 
(19. siječnja) kad smo iz Segedina pošli trinaestoga dana (31. siječnja) 
stigli do našega grada Jajca, premda su nam naši neprijatelji Turci 
silne zasjede činili. Jer u ponedjeljak (29. siječnja) pred našim dola- 

skom (u Jajce) provalila je velika vojska turska, čuvši da ćemo doći, 
u sredinu našega kraljevstva i došla pod naš kraljevski grad Bobovac, 
u kojemu smo, kako smo vam očitovali, ostavili rečenoga sina svoga 
— i onda pod drugi grad, po imenu Vranduk. U toj su vojsci tri kape- 
tana, vojvoda Ezebegh [Isa-beg], sin pokojnoga Ishaka, drugi sin Pariz- 
beg, treći Lazunbeg, četvrti Zenubeg, koji drži grad Bihor. Kako i 
sada rečena vojska tu stoji i boravi, ne prestaje nama nanositi ra- 
zličite i svakovrsne štete, hvatajući naime naše čete, grabeći imanja, 
paleći kuće, sijekući voćke i vinograde, kako inače nisu običavali činiti. 
Jer Turci su nam (sada) također iz najtvrđih mjesta naše čete odveli, 
a to nisu nikad inače mogli činiti. I premda ti Turci nastoje zakrčiti 
put rečenomu sinu našemu, kako su nama prije smetali pri povratku, 
ipak ćemo toliko truda, pomnje i revnosti uložiti da rečeni sin naš iz 
grada Bobovca izađe kraj nekih utvrđenih mjesta, i da ga što je moguće 
prije pošaljemo u Smederevo (ad castrum Zendin) kako smo vama obe- 
ćali. O tom neka vaše gospodstvo ni najmanje ne sumnja, jer nećemo 
nipošto pogaziti obećanja, zadana kraljevu veličanstvu. Ali to hoćemo 
da zna vaše prečasno gospodstvo, kako nam javljaju naši prijatelji, 
koji su u to upućeni, da će, čim vrijeme bude blaže i snijeg okopni, 
nedvojbeno čitava sila velikoga Turčina doći na zator našega kraljev- 
stva. Stoga molimo pokorno i usrdno vaše gospodstvo da svu svoju 
brigu, pomnju i revnost, kako nam obećaste, upotrijebiti udostojite, da 
nas njegovo veličanstvo ne ostavi u sadanjoj pogibelji, nego da nam pruži 
svoju premilostivu pomoć kako je obreklo. Jer ako gospodin kralj, u 
kojega se jedino poslije Boga uzdajemo, nas ostavi, Sridimo očito po- 
svemašnje rasulo i propast našega kraljevstva, koje njegovo veličanstvo 
mora braniti ne manje nego svoje vlastito Kraljevstvo Ugarsko ... Dano 
u našem gradu Jezeru dne 10. veljače godine 1459. Prečasnosti odani 
sin Stjepan Tomaš, po Božjoj milosti kralj Bosne.« 

Pismo bosanskoga kralja odaje strah od Turaka, koji su jamačno 
čuli za odredbe u Segedinu. Sada razumijemo i sprskoga ljetopisca 
Mihajla iz Ostrovice, kad piše da je bosanski kralj, dobivši Smederevo, 
»vrlo slabo gledao ovu stvar, zašto se bojao od turskoga cara«, No ipak 
je kralj Stjepan ostao vjeran obećanjima zadanim u Segedinu, pri čemu 
su ga jamačno hrabrili i ugarski velikaši i tadanji papa Pio II. S 
proljeća 1459. nalazimo bosanskoga kralja u žestokoj borbi s turskom 
silom, koja je u njegovo kraljevstvo dnevice provaljivala te svom sna- 
gom radila da njim ovlada. Čini se, međutim, da se ipak neko vrijeme 
njemu sreća smijala. U travnju javljaju Dubrovčani kralju Matijašu 
kako je svijetli kralj bosanski navalio na mjesto Hodidjed jugoistočno 
od Vrhbosne, odakle su Turci provaljivali u nutarnju Bosnu. Kralj je 
zauzeo varoš Hodidjed, koja je bila velika i puna naroda; varoš je spa- 
lio, a narod bud poubijao bud u ropstvo poveo. Sada podsjeda samu 
tvrđavu Hodidjed, pa ako mu i to pođe za rukom, oslobodit će svoje 
kraljevstvo od velike nevolje. Papa Pio II opet piše 9. svibnja franjevcu 
Marinu da smjesta sa sabranim križarima pohita u Bosnu u pomoć 
kralju, kojemu dnevice prijeti pogibelj od Turaka. 

Naporedo s vojnom kralja Stjepana Tomaša nastojao je i sin nje- 
gov, kraljević Stjepan, da se prikuči Smederevu i da zasjedne na de. 
spotsku stolicu. Dne 21. ožujka 1459. već je kraljević Stjepan u Smede- 
revu, gdje ga je Turcima protivna stranka proglasila despotom. Neko- 
liko dana zatim, 1. travnja, vjenčao se netom proglašeni despot Stjepan 
Tomašević s Marom, kćerju pokojnoga despota Lazara i despotice Jelene. 
Tim bi se imao utvrditi na stolici, koju su dosad od 1427. držali Bran- 
kovići. Dne 10. travnja protjeran bi slijepi despot Stjepan Branković 
iz Smedereva i Srbije. Nevoljni slijepi Stjepan otišao u daleku Albaniju, 
gdje se oženio Angjelinom, kćerju Đurđa Komnena, kneza Valonskoga. 
Stariji brat njegov Grgur, koji je dosad uzalud tražio pomoći u Tu- 
raka, okanio se u to dobu svijeta, zakaluđerio se i kao kaluđer Ger- 
man umro u svetogorskom manastiru Hilandaru 16. listopada 1459. 
Ostavio za sobom jedinca sina Vuka (Zmaja), koji se poslije proslavio 
izvanrednim junaštvom. 

Tako se u proljeće 1459. popela na srpsko despotstvo porodica 
bosanskih Kotromanića, koja je već nakon izumrća Nemanjića vazda 
isticala svoje pravo da vlada Srbima. Dne 1. svibnja piše kralj Stjepan 
Tomaš iz svoga kraljevskoga grada Bobovca pismo milanskomu voj- 
vodi Franji Sforzi, u kojemu se ispričava što ne može svoga sina vjen- 
čati s vojvodinom kćerju kako je neko vrijeme snovao i po svojemu 

oslaniku Nikoli Trogiraninu poručivao. U tom pismu javlja kralj mi- 
lanskomu vojvodi: »Sada izvješćujem vašu jasnost da je moj prelju- 
bljeni sin, svijetli Stjepan, na osmicu iza Uskrsa uzeo za ženu kćer ne- 
kadanjega despota Lazara, te je preuzeo čitavo njegovo vladanje u 
Ugarskoj i Raškoj, u koliko je Turci nisu još osvojili; uz to je po pre- 
jasnom kralju ugarskom Matijašu učinjen despotom namjesto svoga 
pokojnoga tasta Lazara, i to složnom voljom svih Rašana (concordi 
voluntate omnium Rascianorum). Vrlo je međutim sumnjivo da li 
je Stjepan Tomašević postao despot voljom »svih Rašana«; vjerojat- 
no samo s privolom one vlastele koja su stajala uz despoticu Jelenu 
i ugarskoga kralja. 

Stjepan Tomašević nije se međutim naužio vladanja u ostacima 
srpske države. Turski sultan Muhamed II nije mogao mirno gledati 
prevrat po kojemu bi izgubio vrhovnu vlast nad Srbijom. K tomu je 
upravo gorio od želje da ovlada Smederevom i Beogradom pa da pro- 
krči put u Ugarsku i ostale zemlje u srednjem Podunavlju. Već 14. 
ožujka 1459. javlja mletački poslanik Petar Thomasius iz Budima o za- 
mašnim pripravama turskoga sultana. Jedna se vojska spremala da iz 
Kruševca udari na Smederevo; druga opet da iz okolice Beograda pro- 
vali u istočnu Slavoniju. Znalo se i to da sam sultan naskoro iz Drino- 
polja dolazi u Sredec (Sofiju) da zapovijeda jednoj od tih vojska. 
Dne 1. travnja piše opet da je već jedan turski paša provalio preko 
Save u Slavoniju i nemilo je poharao; sultan sam da je već stigao u 
Sofiju. Šteta što su izvještaji mletačkoga poslanika o daljnjim zgodama 
zametnuti ili izgubljeni, tako te znamo samo ono što je zabilježio grčki 
povjesni Laonik Chalkokondylas. On priča kako je sam sultan Mu- 

amed II s turskom vojskom udario prema Smederevu. Već na same 

glasove da se sultan primiče planula u varoši Smederevu buna protiv 
despota Stjepana Tomaševića i njegove punice Jelene. Žitelji Smede- 
reva, većinom privrženici svrgnutih Brankovića i Mihajla Angelovića, 
pošli u susret sultanu te mu predali ključe varoške. Tako je Muhamed 
II sve bez krvi zauzeo varoš, zajamčivši stanovnicima imanje i život. 
Despotica Jelena sa svojom kćerju i zetom, i sa svojim privrženicima 
zatvorila se u varošku tvrđavu. No videći da joj nema ni otkuda po- 
moći, stala se napokon pogađati sa sultanom. On dopusti da slobodno 
izađe iz tvrđave sa svima svojima i da ponese sobom blago svoje. 
Jelena s Marom i Stjepanom Tomaševićem skloni se u Bosnu, a Sme- 
derevo preuze sultan. Žgodilo se to 20. lipnja 1459, kako bilježe srpski 
izvori. Sa Smederevom zapade sultana i ostatak despotske državine, 
a Srbija bi pretvorena u turski pašaluk. 

Pad Smedereva uzbunio je Evropu kao nekad propast Carigrada. 
Mnogi su potvorili bosanskoga kralja i sina njegova da su za novac 
izdali taj grad Turcima. I kralj Matijaš Korvin i papa Pio II optuživali 
ih kao izdajice kršćanstva. Međutim se bosanski kralj branio da pre- 
daja tvrđave u Smederevu nije učinjena »s voljom, nego od nužde« 
(que de Zendicio acciderunt, necessitatis fuisse non voluntatis). I zaista 
se čini da bosanskomu kralju nije nitko u sudbonosni čas u pomoć pri- 
tekao kad je turska sila zaprijetila Smederevu. Ta i Mihajlo Silagji, 
kapetan Beograda, čamio je još uvijek u tamnici u Vilagošu. 


(Borbe s protukraljem Fridrikom 1II 1459— 
1463; Hrvatsko Kraljevstvo u to vrijeme.) Kralj Ma- 
tijaš nije mogao ni misliti da obrani Smederevo od Turaka, jer se je 
sam već od nekoliko mjeseci morao boriti za prijestolje. 

Svrgnuti palatin Ladislav Gorjanski nije mirovao, nego se sveđer 
rotio protiv nesuđenoga zeta svoga. Gorjanskomu se domala pridru- 
žio opet Nikola Iločki, a s njim su se dizali i drugi velikaši, osobito 
otkad je kralj zarobio svoga ujca Silagjija. Dok je Matijaš držao sabor 
u Segedinu neprijateljski velikaši radili su mu o glavi. A da bi lakše 
svoj cilj postigli, odlučiše proglasiti kraljem ugarskim i hrvatskim nje- 
mačkoga kralja i rimskoga cara Fridrika III Habsburgovca, u kojega 
je bila kruna sv. Stjepana i koji je držao više gradova i mjesta u 
Zapadnoj Ugarskoj. Stadoše ga salijetati da prihvati njihovu ponudu, 
uvjeravajući ga da će oni sami osigurati mu prijestolje, te da će se 
Matijaš sam zahvaliti čim samo doznade da se Fridrik proglasio kra- 
ljem. Na čelu odmetnika bili su knez Nikola Iločki i svrgnuti palatin 
Ladislav Gorjanski; nadalje su zavjeri pristupili neki magnati, kojih 
su se imanja sterala blizu međe austrijske i štajerske, kao grofovi od 
Bozina i Sv. Jurja (Juraj, Ladislav, Ivan i Sigismund), župan zalajski 
Ivan Seč, Pavao Banić od Lendave i erdeljski vojvoda Ladislav Kaniški 
s bratom Nikolom, a onda i neki austrijsko-štajerski plemići koji su 
držali imanja u Ugarskoj i Hrvatskoj, po imenu Andrija Baumkircher 
(župan požunski), Ulrik Grafenecker i Berthold Ellerbach od Monjoro- 
kereka. I drugi ban slavonski, vazda nepouzdani pan Jan Vitovec od 


MATIJAŠ KORVIN (HUNJADOVIĆ) 31 


Grebengrada, našao se u kolu odmetnika, kojima se poslije pridružio 
i knez Martin Frankapan, a možda još koji član njegova Toda. 

Čim je Matijaš doznao što protivnici njegovi snuju, pohitao je iz 
Segeeina u Budim, te je onamo prizvao sve velikaše kraljevstva da 
vidi tko je vjera a tko nevjera. Za malo dana skupilo se u Budimu 
mnogo gospode: gotovo svi nadbiskupi i biskupi (osim erdeljskoga 
Matije), a na čelu im nadbiskup ostrogonski Dionizije Seč; od baruna 
došli su palatin Mihajlo Orsag, erdeljski vojvode Sebastijan i Ivan 
Rozgon, sudac kraljevskoga dvora Ladislav Paloc, a uz njih i banovi 
Dalmacije i Hrvatske, po imenu Petar Zob [Szobi] i Pavao (Horvat) 
Špirančić, zatim istočno-slavonski velikaši Matijaš i Ljudevit Morovići, 
Gašpar Korođ, i još druga ugarska i slavonska vlastela. Od hrvatskih 
knezova (Frankapana, Zrinskih, Kurjakovića, Blagajskih) ne spominje 
se ni jedan, a ni vranski prior Toma Sekelj, rođak i vazda oduševljeni 
privrženik kralja Matijaša. Sabrani prelati i baruni (12 prelata i 36 
svjetovnih velikaša) obnoviše 10. veljače kralju prisegu vjernosti, obe- 
ćavši mu da će ga braniti od svih protivnika i takmaca i da za njegova 
života neće priznati drugoga kralja osim njega. I kralj Matijaš priseže 
tom prigodom gospodi »da će svoje vjerne uzdržati u njihovim pravima 
i običajima i da će ih braniti od buntovnika i silnika; ako bi pak radi 
jedinstva i potrebe kraljevstva trebao što od dosad obdržavanih prava 
i običaja promijeniti, neće toga učiniti bez savjeta i privole njihove« 
(et si quid pro unitate et necessitate regni de hactenus obseruatis iuri- 
bus et consuetudinibus eorum mutandum fuerit aut addendum, id sine 
consilio et consensu eoruim non faciemus). Očito je da su tada i odani 
privrženici kraljevi nastojali da ovako stanu na put svakoj daljnjoj 
samovolji njegovoj. 

Dok se to događalo u Budimu, nisu mirovali ni kraljevi protivnici. 
Knez Nikola Iločki bijaše sa svojim ortacima pošao da potraži kralja 
i cara Fridrika. Taj je nedavno iz štajerskoga Graza došao u Novo 
Mjesto kod Beča da bude bliži ugarskoj zemlji. Onamo stigao i knez 
Nikola Iločki s nekim svojim drugovima; bana Jana Vitovca, premda 
je pristao uz zavjeru, nije bilo, jer ga još 15. veljače 1459. nalazimo 
u njegovu gradu Grebenu. Nikola Iločki i nazočni ortaci njegovi izda- 
doše tu u Novom Mjestu 17. veljače pismo, kojim primiše Fridrika III 
za kralja Ugarske. Kao razlog navedoše da je Fridrik rođak pokojno- 
ga kralja Ladislava Postuma i da je u njegovim rukama kruna sv, Stje- 

ana; nadalje da je zemlja nakon smrti Ladislava Postuma ostala bez 

runjenoga vladara, dakle bez glavara, te ako još dalje ne bude jakoga 
krunjenog kralja, mogla bi kraljevstvu zaprijetiti još veća pogibelj. Kralj 
Fridrik, uzdajući se u novoga papu Pija II, svoga nekadanjeg službenika, 
pieno izbor te se 4. ožujka u mjesnoj crkvi nakon svečane mise, 

oju je čitao nadbiskup salzburški, u nazočnosti svoje supruge, ugar- 
skih poslanika i brojnoga naroda dao proglasiti kraljem ugarskim. Tom 
bi zgodom pročitano i pismo Nikole Iločkoga i njegovih drugova. Malo 
dana zatim, 22. ožujka 1459., rodio se kralju i caru Fridriku u Novom 
Mjestu sin Maksimilijan; kad se na sam Uskrs, 25. ožujka, dijete 
krstilo, bio mu je Nikola Iločki krsni kum. Tako bi gotovo posvećen 

savez između njemačkoga kralja i slavonskoga bana Nikole (Croatiae 
praefectus). Fridrik je odmah primio i naslov kralja ugarskoga i hrvat- 
skoga (zu Hungern, Dalmacien, Croacien etc. Kunig), pače je pozvao 
»vojvodu Matijaša« da što prije dođe preda nj, te da mu se pokloni 
»kako se pristoji vjernomu podaniku«. 

Kralj Matijaš bijaše odmah još u veljači izdao proglas na staleže 
svoga kraljevstva u kojemu je Fridrika nazvao nametnikom, koji hoće 
da iskorijeni Ugre i njihov jezik. Stoga će sam Matijaš voditi vojsku 
na njesa, te poziva sav narod na oružje do Đurđeva (24. travnja). 
Nikola Iločki skinut bi sa svih svojih časti, a slavonska banovina 
povjerena vazda odanomu vranskomu prioru Tomi Sekelju. U to vri- 
jeme stigli su u Budim poslanici grada Dubrovnika da se kralju Ma- 
tijašu poklone i da izmole u njega potvrdu starih povlastica svojih. 
Kralj di podijelio 12. ožujka Dubrovniku željenu povelju, u kojoj je 
Republiku proslavio zbog njezine vjernosti i odanosti. »Ona (Dubrovačka 
Republika) primila je u zakrilje sužnjeve, oslobođene iz ruku nemilih 
Turaka, te ih je darivala i povraćala u domovinu; ona je kao štit 
međama kraljevstva našega Dalmacije izložena napadajima neprijatelja 
svete krune, te je u onom kraju drugim našim vjernima, kao zid 
(utvrda); ona nije nikad zalazila s puta, nego se isticala iskrenom 
vjernošću, te je bila drugima kao dobar primjer.« U tom hvalospjevu 
očito se ogleda tadanje raspoloženje na kraljevskom dvoru u Budimu. 

Prije međutim nego što se Matijašem na oružje pozvani narod u 
Pešti mogao skupiti, planuo je građanski rat u Ugarskoj i Slavoniji. 
Kralj Matijaš bijaše nešto svojih kraljevskih četa, po prilici 3000 ljudi, 
povjerio Šimunu Nagyu, te ih poslao prema austrijskoj i štajerskoj 

ranici, gdje stajahu Fridrikove čete od 2000 ljudi pod Nikolom Iloč- 

im, Baumkircherom, Grafeneckerom, grofom Sigismundom od Bozina 
i Petzoldom Metschem. Nagy udario na neprijatelja 7. travnja kod Kčr- 
menda na rijeci Rabi, gdje je bjesnio žestok boj koji je trajao od ra- 
noga jutra do mraka. Ugri biše razbijeni, te ih mnogo iz; ibe na uzmaku 
preko Rabe. Ali i Fridrikova vojska izgubila sila mrtvih i ranjenih, te 
nije mogla neprijatelja dalje ni progoniti. U isto vrijeme bjesnio je 
građanski rat i u Slavoniji i Hrvatskoj, gdje je protivnicima kralja 
Matijaša bio na čelu knez Martin Frankapan, dok je stariji brat njegov 
Stjepan vjerno stajao uz zakonitoga kralja svoga. Kako je knez Martin 
Frankapan držao mnoga imanja u Slavoniji, koja bijaše dobio po svo- 
jim ženama Jeleni od Lipovca i Doroteji udovi Blagaiskoj, zametnuo 
je borbu s priorom vranskim Tomom Sekeljem, novim banom slavon- 
skim mjesto Nikole Iločkoga. Kako je borba tekla, nije nam točno po- 
znato. Znamo jedino da je bilo okršaja i smutnja oko Samobora, Ja- 
strebarskoga, Susjedgrada, Hresna, Kozare i Vrbaškoga grada u Bosni. 
Dne 16. ožujka zapovijeda kralj Matijaš iz Budima zagrebačkomu kap- 
tolu da povede parnicu protiv kneza Martina Frankapana radi grada 
Bužima, koji bijaše još Ulrik Celjski oteo Ivanu i Marku od Čave te 
ga onda dao u zamjenu knezu Martinu. Nadalje čujemo kako je prior 
vranski Toma Sekelj one godine harao gornju Slavoniju (Božjakovinu, 
oba grada Kalnika), zatim gradove Steničnjak, Kozaru i Vrbaški grad, 

koji su potonji pripadali knezu Martinu Frankapanu. Čini se, međutim, 
da je prior Toma zlo prolazio, jer je kralj Matijaš zapovjedio 25. srpnja 
čazmanskomu kaptolu da ga ponovo uvede u posjed grada Hresna, koji 
bijaše valjda za tih borba izgubio. 

Međutim, dok su još bjesnile borbe u Slavoniji, radio je nepre- 
stano kralj Matijaš da se izmiri sa svojim protivnicima u svojoj državi, 
pa da tako svoga takmaca, kralja Fridrika, liši privrženika. Matijaš nije 
pri tome žalio truda ni žrtava, a nije se žacao koji put ni poniziti. U 
dobar čas dođe mu smrt Ladislava Gorjanskoga, jamačno najljućega 
protivnika. Već 19. travnja 1459. pregovara on s njegovom udovicom 
Aleksandrinom, kneginjom Tješinskom, sa sinom Jobom i kćerju Anom; 
oni obeeiju kralju vječnu vjernost, a on im oprašta sve što su dosad 
zla nanijeli pokojnomu bratu njegovu Ladislavu i njemu, te im zajam- 
čuje sva posjedovanja. Odmah zatim, 24. travnja, prima kralj u Budi- 
mu u svoju milost braću Ladislava i Nikolu Kaniške, pošto su mu pri- 
segli vjernost i obrekli da će ga pomagati protiv njegovih neprijatelja 
i takmaca, a osobito protiv rimskoga cara Fridrika. Budući da su gra- 
dovi i posjedovanja braće Kaniških još u rukama rimskoga cara, kralj 
im ustupa dobit kraljevske komore (lucrum camere) od Zalajske žu- 
panije tako dugo dok mu ne pođe za rukom, te njihove gradove caru 
oduzme i njima povrati. Napokon predobio je Matijaš još pana Jana 
Vitovca i kneza Nikolu Iločkoga, kojima je svakako još prije 18. 
lipnja povratio sve časti, a osobito čast slavonskih banova. U jednoj 
ispravi od 30. srpnja ističe Matijaš naročito kako se izmirio i sporazu- 
mio s velemožnim Nikolom Iločkim, vojvodom erdeljskim, banom Kra- 
ljevine Slavonije i Mačve (quod ex quo cum fideli nostro magnifico 
Nicolao de Wylak vayda Transilvano ac regni nostri Sclavonie et Ma- 
choviensi bano bonam pacem fecimus et nos cum eodem univimus...) 

Preokretu u prilog kralju Matijašu pridonio je naravno najviše papa 
Pio II, a uza nj njegov legat Ivan Carvajal. Umni i poletni papa snovao 
je neprestano samo o velikom navalnom ratu na Turke, u kojemu bi 
sudjelovali svi vladari Evrope. Smjerao je pače prizvati kršćanske vla- 
dare na kongres u Mantovu, gdje bi se vijećalo pod njegovim predsje- 
danjem o tom ratu. Baš zato nije papi bilo drago što se car Fridrik 
pomamio za krunom ugarskom i što je ustao protiv kralja Matijaša, 
sina slavnoga pobjednika pod Beogradom. Već 24. veljače 1459. bijaše 
Pio II ovlastio legata Ivana Carvajala da zaprijeti crkvenim kaznama 
svima protivnicima ugarskoga kralja, »bili oni njegovi podanici ili stran- 
ci, bili ma kako visoki dostojanstvenici«; a odmah zatim povjerio je 
svome pouzdaniku da nastoji izmiriti kralja Matijaša s carem. Dne 23. 
travnja boravi Ivan Carvajal u Novom Mjestu kod Beča, nastojeći cara 
skloniti da popusti. U isti mah stiglo je caru pismo Pija II od 2. trav- 
nja, u kojemu ga lijepim i pristojnim načinom nastojaše odvratiti da 
primi krunu ugarsku, jer bi inače prisilio kralja Matijaša ili da sklopi 
mir s Turcima ili da njihovu zulumu prepusti Ugarsku, koja je dosad 
bila štit čitavoga kršćanstva. 

Fridrik se doduše nije odazvao pozivu papinu ni molbama Ivana 
Carvajala, koji je zlovoljan ostavio Novo Mjesto; ali uto su ugarski 

velikaši, znajući da je papa uz kralja Matijaša, redom ostavljali cara 
te se mirili sa svojim zakonitim kraljem. K tomu je i sam car nakon 
boja kod K&rmenda slabo pomagao svoje privrženike, koji su sada sami 
morali odolijevati sve to jačoj sili kralja Matijaša. No uto zaprijeti 
potonjemu nova neprilika. Ujak njegov Mihajlo Silagji, koji je još od 
prošle godine čamio zatvoren u Vilagošu, oslobodio se sužanjstva s po- 
moću svoga kuhara, te stao kivan na svoga neharnoga sestrića skupljati 
brojne svoje privrženike da se obori na kralja. Novi građanski rat za- 
priječiše legat Ivan Carvajal i ostrogonski nadbiskup Dionizije Seč. 
Oni navališe zaklinjati bivšega gubernatora da se s kraljem pomiri, te 
mu podjedno izradiše slobodno pismo u Budim. Silagji napokon pri- 
voli te dođe 1. rujna 1459. u Budim, gdje se iza osamdnevnoga poga- 
đanja sporazumiše. Silagji dobi opet Bistričku županiju i druge neke 
oblasti, a uz to bi mu povjereno da preuzme obranu Ugarske od Tu- 
raka. Ako mu pođe za rukom te otme Turcima netom osvojeno Smede- 
revo, predat će se njemu taj grad, te će uz to biti imenovan despotom 
Srbije. Odsad se Mihajlo Silagji ponosito zove »grof bistrički, upravitelj 
Erdelja, ban mačvanski i vrhovni kapetan donjih krajeva Ugarske«, te 
se posve posvećuje obrani svoje domovine. Posljednji put nalazimo 
ga 6. listopada 1460, u Šiklošu, gdje uzima u svoje zakrilje Aleksandrinu 
Tješinsku (udovicu Ladislava Gorjanskoga) i njezinu djecu Joba i Anu. 
Malo zatim provalio je u Srbiju i udario prema Smederevu; no tu bi 
od Turaka zarobljen i s dvadeset i osam svojih drugova u Carigradu 
pogubljen. Smrt njegovu javio je mletački bailo u Carigradu svojoj 
Republici 5. veljače 1461. 

Izmirivši se kralj Matijaš sa svojim ujcem, skupljao je sve više pri- 
vrženika oko sebe. Knez Nikola Iločki, »vojvoda erdeljski, ban slavon- 
ski i mačvanski, a župan šimeški i stolnob ogradsk«, priveo mu prije 
13. rujna 1459. posljednje protivnike u Ugarskoj, po imenu Ivana i Si- 
gismunda od Bozina i Sv. Jurja, Andriju Baumkirchera i Nankelreutera. 
Ti bijahu za pređašnjih smutnja ugovorom primili utvrđenu opatiju Sv, 
Martina na brdu panonskom od tadanjega upravitelja njezina Tome de 
Debrenthe, koji se bijaše na kralja razgnjevio što mu je oduzeo zagre- 
bačku biskupiju, te je povjerio svome prvomu savjetniku, varadinskomu 
biskupu Ivanu Vitezu. Sada je Nikola Iločki spomenute velikaše sklo- 
nio, te su kralju Matijašu ustupili rečenu opatiju, a on im je zato dao 
dva grada i platio 10.000 dukata. Da je knez Nikola Iločki tako odlučno 
pomagao svoga kralja, nesumnjivo je pridonio i češki kralj Juraj 
Podjebradski, budući tast kraljev, kojega je u isto doba nastojao pre- 
dobiti i car Fridrik. Još u srpnju 1459. bijaše inače tromi Fridrik došao 
u Brno, gdje je 31. srpnja Jurju Podjebradskomu dao u leno Češko 
Kraljevstvo, a onda ga nastojao skloniti na savez protiv kralja Matijaša. 
No mudri i oprezni Juraj, koji je u ono vrijeme svom snagom radio da 
bude izabran njemačkim kraljem, utanačio je doduše u kolovozu više 
ugovora po kojima se bijaše obvezao da će cara za dobru plaću poma- 
gati u nastojanju da steče Ugarsku; ali se zato ipak nije ni maknuo 
da to izvede. Jedino je izradio da je još istoga mjeseca kolovoza na 
molbu ugarskih poslanika utanačeno između cara i kralja Matijaša pri- 

mirje do 24. lipnja 1460, obećavši podjedno da će u to vrijeme nastojati 
da posreduje radi konačnog mira među njima. 

Međutim sva daljnja pregovaranja o izmirenju ostadoše jalova; 
mira između cara i Matijaša ne bi. U veljači 1460. šalje Matijaš svoga 
poslanika, mladoga humanistu Jurja Polikarpa, na njemački državni 
sabor u Niirnberg, ne bi li njemački knezovi prisilili cara da se kani 
Ugarske. Ali ni to nije pomoglo. U takvim prilikama nije čudo da je 
rat iznova planuo prije nego što je minulo utanačeno primirje. A digao 
se za cara u sjeverozapadnoj Ugarskoj Ivan Jiskra od Brandysa, stari 
dušmanin porodice Hunjada. Uza nj pristadoše i drugi kapetani čeških 

: poljskih četa u onim krajevima. Jamačno je i u Slavoniji bilo novih 
smutnja, te se vranski prior Toma Sekelj borio za svoga rođaka. Tu 
je ban Jan Vitovec morao pozvati Zagrebačku županiju da se digne 
na priora, koji je harao imanja kaptola zagrebačkoga. 

U svibnju 1460. skupio je kralj Matijaš poslanike nekih ugarskih 
županija i gradova na sabor u Eger da zatraži od njih daću za rato- 
vanje. Odmah zatim poslao je erdeljskoga vojvodu Sebastijana Rozgo- 
na i kraljevskoga suca Ladislava Paloca da se sa svojim četama obore 
na Ivana Jiskru i nje ove ortake. Poslije pođe sam na vojnu, gdje 
mu je pomagao pokladnik njegov Emerik Zapolja. Kroz više mjeseci 
ostao je kralj na bojnom polju u Šaroškoj i Šipuškoj županiji, gdje 
je redom otimao gradove svojih protivnika. Posljednjih dana 1460. do- 
šao je s mnogim prelatima i magnatima u Trenčin da se ondje na 
međi ugarsko-moravskoj sastane sa svojim budućim tastom Jurjem 
Podjebradskim i da s njime utanači rok za vjenčanje s njegovom kćerju. 
Međutim, u Trenčinu snađe ga ljuta bolest, te on morade poslati vacko- 
ga biskupa s poslanstvom u Olomuc, gdje je bio kralj Juraj. Tu bi uta- 
načeno EA će se kralj Matijaš oženiti 1. svibnja 1461. i da će mlada 
kraljica primati godišnji dohodak od 7000 forinta iz državne blagajne, 
zatim da će dobiti sva posjedovanja koja je nekad držala supruga 
kralja Sigismunda, 

Međutim bijahu se ponovo mnogi ugarski velikaši odmetnuli od 
Matijaša; Ivan Jiskra bijaše pače posebnim ugovorom od 10. ožujka 
1461. priznao Fridrika za kralja ugarskoga. Nasuprot je carev brat, 
nadvojvoda Albrecht VI, ponudio savez kralju Matijašu protiv Fridrika. 
Ponuda nadvojvodina stigla u dobar čas kralju Matijašu, koji je sada 
veću vojsku spremao da je pošalje u austrijske zemlje. No tu se umi- 
ješa papinski legat Ivan Carvajal te skloni kralja da još jednom pokuša 
izmirenje s carem. Određeno bi da se ureče stanak u Đuru za 4. lipnja 
1461, na kojemu će se raspravljati o miru. Međutim bijaše nadvojvoda 
Albrecht VI sam došao u Budim te je bio nazočan kad su malo zatim u 
svibnju ugarski poslanici doveli iz Trenčina mladu češku kraljevnu Ka- 
tarinu (Kunhutu, Kunigundu) u Budim, gdje se onda vjenčala s kraljem 
Matijašem. 

Stanak u Đuru svršio se bez sporazuma, a nato je kralj Matijaš 
poslao nadvojvodi Albrechtu u pomoć 4000 konjanika i 1200 pješaka, 

oje je vodio palatin Mihajlo Orsag. Sam kralj pak pošao je u Hevešku 
županiju, gdje je Popsreno drugu polovicu godine 1461. i nastavio 
rat s češkim i poljskim četama u sjeverozapadnoj Ugarskoj. Dok je 
Matijaš slavodobitno ovdje otimao gradove i tvrđave, iznevjerio mu se 
saveznik, nadvojvoda Albrecht VI, kojega je ma molbu carevu češki 
kralj Juraj prisilio da se miri sa svojim bratom, s odmetnicima kralja 
Matijaša, osobito s knezovima od Bozina i Sv. Jurja, kao i s Berthol- 
dom Ellerbachom od Monjorokereka. Kralja Matijaša bijaše sada silno 
ozlojedila nevjera tasta mu Jurja Podjebradskoga, koji je makar ne- 
izravno radio caru u prilog. No još ga je više uznemirilo kad je doznao 
da se i opet Nikola Iločki urotio protiv njega. Nikolina kći Jeronima 
bijaše se nedavno udala za češkoga kraljevića Henrika, sina Jurjeva, te 

su sada i otac i tast stali snovati sporazumno s nekim velikašima kako 
da stvore treću stranku, koja bi na ugarsko i hrvatsko prijestolje 
uzvisila gojenca i zeta Nikole Iločkoga. 

Pojava trećega takmaca smekšala je i kralja Matijaša i cara Fri- 
drika, tako da su bili skloniji izmirenju nego ikad prije. Kralj se 
Matijaš uvjerio da neće biti mira u njegovoj državi dok ne dobije 
krunu sv. Stjepana te se njome ne ovjenča; caru opet bilo stalo da 
mu odmetni brat Albrecht ne prima više pomoći iz Ugarske. Obima 
napokon dodijalo šaranje češkoga kralja, koji nije ni jednoga odlučno 
pomagao, nego je težio za svojim zasebnim ciljevima. Spremnost dosa- 
danjih protivnika na izmirenje jedva je dočekao papa Pio II, koji je i 
nakon nedaće na kongresu u Mantovi neprestano snovao o velikom na- 
valnom ratu na Turke. U proljeću 1462. stiže novi papinski legat, kret- 
ski nadbiskup Jeronim Lando, k caru Fridriku u Graz. Gotovo u isto 
doba, mjeseca ožujka, pošao je i prvi savjetnik kralja Matijaša, vara- 
dinski biskup Ivan Vitez, kojemu bijaše nedavno povjereno upravljanje 
zagrebačke biskupije, iz Slavonije u Štajersku, da posjeti cara Fridri- 
ka. Došav k caru, izjavio da ga baš ne šalje ravno njegov kralj i go- 
spodar, nego da je došao vlastitom pobudom i potaknut nekim velika- 
šima da posreduje mir između cara i kralja. S pomoću papinskoga le- 
gata Jeronima Landa utanačen bi već 3. travnja 1462. privremeni mir. 
Da se caru naknadi šteta, koju je pretrpio onamo od god. 1440, platit 
će mu Ugarska 80.000 dukata, a zato će on izručiti Ugrima krunu 
sv. Stjepana i grad Šopron. Ostali gradovi u Ugarskoj, kao Frakno, 
Kabold, Željezno, Kisek i Rechnitz ostaju i dalje u vlasti carevoj i nje- 
govih izravnih potomaka. Samo Frakno i Kabold može kralj ugarski 
nakon careve smrti otkupiti za 40.000 dukata. Car, koji je dostojnim 
načinom bio pozvan na ugarsko prijestolje, zadržat će naslov ugar- 
skoga (hrvatskoga i dalmatinskoga) kralja do svoje smrti; car će pri- 
miti Matijaša za svoga sina, a taj će ga poštivati kao svoga oca, oba 
pak podupirat će se međusobno. Da bi car ostao sklon Ugarskoj i 
njezinim interesima, određeno bi za slučaj ako Matijaš umre bez mu- 
ških potomaka da ga naslijedi car ili sin njegov, kojega će označiti; 
ako pak cara ne bi više bilo na životu, uzvisit će Ugri izborom jednoga 
od njegovih sinova na prijestolje. Ustanovljenu svotu od 80.000 dukata 
i isprave o miru predat će poslanici kralja Matijaša i ugarskih staleža 
caru u Novom Mjestu kod Beča, a nato će im car uručiti krunu sv. 
Stjepana. 

Još bi utanačeno u Grazu da se kralj Matijaš mora nagoditi s do- 
sadanjim privrženicima carevima u svojim zemljama, po imenu s gro- 
fovima od Bozina i Sv. Jurja, s Ivanom Jiskrom, Baumkircherom, Gra- 
feneckerom i nekim kapetanima u sjeverozapadnoj Ugarskoj, a napokon 
i sa slavonskim banom Janom Vitovcem. Taj se bijaše još 10. studenoga 
1459. ponovo pridružio caru Fridriku, koji mu je tom prigodom izdao 
šest povelja, obasuvši ga častima, naslovima i posjedovanjima, podije- 
livši mu grbove i pravo da kuje novce. Jan Vitovec je zato za razmirice 
između cara i kralja redovito stajao uz prvoga, suzbijajući kraljeva 
rođaka, vranskoga priora Tomu Sekelja. Toga doduše nalazimo još 7. 

svibnja 1461. u Pakracu gdje kao nasljedni župan dubički izdaje povelju 
samostanu pavlina (Sv. Marije) u varoši Dubici (iuxta oppidum no- 
strum Dubicza); no poslije, čini se da je prior Toma bio posve potisnut 
iz Slavonije. Dne 11. kolovoza 1462. nalazimo priora Tomu, koji se još 
zove »nasljedni župan dubički«, u Svetom Lovrincu u Baranji gdje izdaje 
neki nalog svomu kastelanu u Krašovu. 


Matijaš se bijaše međutim još prije privremenoga mira u Grazu 
započeo pogađati s dosadanjim svojim protivnicima u Ugarskoj i Sla- 
voniji. Dne 10. veljače 1462. izdaje u Ostrogonu povelju grofovima 
Ivanu, Sigismundu i Jurju od Bozina i Sv. Jurja, kojom im nakon »uta- 
načena sporazuma i sloge« (habita disposicione et concordia cum fide- 
libus nostris magnificis...) daje pravo kopanja i obrađivanja ruda na 
njihovim posjedovanjima. U isto vrijeme pokorio se kralju i Berthold 
Ellerbach od Monjorokereka. Napokon 14. svibnja nagodio se Matijaš 
i s najopasnijim protivnikom svojim i roda svoga, s češkim kapetanom 
Ivanom Jiskrom od Brandysa. Jiskra pokorio se kralju, predao mu 
je sve gradove koje je još držao i obećao mu je vjerno služiti, osobito 
u ratu s Turcima. Nasuprot obvezao se kralj da će mu do konca godine 
platiti 40.000 dukata, nadalje da će mu dati grad i imanje Solimoš 
u Aradskoj županiji i napokon da će uzeti u službu za plaću njega i 
150 njegovih ljudi. 

Uto bijahu se papinski poslanik Jeronim Lando i biskup Ivan 
Vitez povratili u Ugarsku, te je i kralj Matijaš bio sazvao ugarski 
sabor za 20. svibnja u Budim. Na tom saboru vijećat će se uz drugo o 
pogodbama mira, a i o tom kako da se namakne novac za namirenje cara 
i kapetana Jiskre. Sabor je trajao samo šest dana. Sabrani staleži bili 
su začudo pripravni učiniti sve moguće samo da dođe do mira. S 
teškim srcem prihvatiše vrlo tegotne uvjete mira te izabraše i posla- 
nike, koji će konačni mir utanačiti i provesti. Teže je išlo s novcem; 
ali ipak dopustiše staleži da se nametne plemstvu izvanredni namet od 
jedne forinte. No zato moradoše se poglaviti prelati i baruni 29. svibnja, 
a sam kralj 31. svibnja obvezati da se »prelati, baruni i plemići nikad 
više neće s: na ma kakvu kontribuciju« (ipsos prelatos et barones 
ac nobiles... ad solucionem alicuius contributionis nullo unquam tem- 
pore coarctabimus). Među velikašima, koji su to očitovanje izdali, spo- 
minje se i vojvoda Nikola Iločki, ban mačvanski i slavonski, zatim Ni- 
kola Dombo, ban kraljevina Dalmacije i Hrvatske." Bana slavonskoga 
Jana Vitovca nema. Čini se da su se naročito zastupnici Slavonije tomu 
nametu opirali, jer su oni dobili po jedan primjerak rečenih očitovanja 
te su ih onda uvrstili među privilegija svoga kraljevstva. Na saboru u 
Budimu isticao se uz Ivana Viteza i mladi nećak njegov, tada već pečuj- 
ski biskup Ivan Česmički, jedan od najdarovitijih pjesnika i pisaca hu- 
manističkoga vijeka, a poznat pod književnim imenom Janus Panno- 
nius. Rođen poput ujca svoga u tadanjoj Slavoniji u gradu Česmici 
kod Čazme 29. Kolovoza 1434, pođe već nakon trinaeste godine svoje u 





* [Tada je hrvatsko-dalmatinski ban bio Pavao Špirančić.] 

Italiju, te se 1458. kao doktor prava vrati u domovinu. Godine 1460, 
navršiv tek dvadeset i šest godina, postade biskup pečujski, te utjecaše 
odsad uz svoga ujca bitno na javne prilike ugarske i hrvatske. 

NASLOVNI LIST 


na štampanom izdanju ugovora od godine 1462. između cara Fridrika III i kralja Matijaša. 


Privremeni mir bio je utanačen i od ugarskoga sabora primljen. 
No da se provede, trebalo je uz drugo skupiti i određene svote novaca, 
a to je išlo vrlo sporo. Na molbu Matijaševu doznačila mu je i Dubro- 
vačka Republika 1. lipnja 1462. svotu od 1000 dukata (de donando 
maiestati... in auxilium recuperationis sacrosancte corone sue, iuxta 
ipsius domini nostri regis requisicionem, — de donando sibi ducatos 
1000), te ih je njemu poslala po Nikoli Pribisaliću. Nadalje je njemu 
pomogao novcem i bosanski Kralj Stjepan Tomašević, kako se sam 
Matijaš pohvalio u jednom pismu iz Šegedina dne 10. kolovoza 1462. 
u kojem je pozvao grad Košice da i on pridonese 5000 dukata. Dok 
se novac sabirao, car Fridrik stao se opet predomišljati, osobito otkad 
se ponovo sprijateljio s češkim kraljem Jurjem. Papa Pio II i njegovi 
poslanici morali su sada sve sile napeti da Fridrika prisile da drži riječ. 
Sam papa potvrdio je preliminarni mir 7. svibnja 1463, a nato su dva 
njegova legata sklonili cara da započne dogovore o konačnom miru. 

U srpnju već su ugarski poslanici u Šopronu: bili su to kaločko-bački 
nadbiskup Stjepan Varda, varadinski biskup Ivan Vitez, sudac kraljev- 
skoga dvora Ladislav Paloc i Emerik Zapolja, vrhovni pokladnik i 
vrhovni kapetan gornjih krajeva ugarskih. Uz njih bio je vojvoda Nikola 
Iločki, ban mačvanski i slavonski, kojega je car zvao »svojim kumom« 
(compatre nostro). Konačni mir, kojega su ustanove gotovo suglasne 
s pogodbama preliminara, potpisali su 19. srpnja ugarski zastupnici u 
Šopronu, a carevi u Novom Mjestu. Kad su zatim ugarski poslanici 
položili ugovorenu svotu, predana bi im u nedjelju 24. srpnja kruna sv. 
Stjepana. Istoga dana potvrdio je car konačni mir, dok je kralj Mati- 
jaš jednako učinio u Budimu 26. srpnja, kad je kruna onamo stigla. 
Sve 'se radovalo povratku krune, koja je toliko godina bila u tuđini; 
ali kralj nije mogao misliti na svečanu krunidbu, jer mu svu pažnju 
bilo svratiti na jug, gdje bijaše netom propalo Bosansko Kraljevstvo. 

Borba između kralja Matijaša i cara Fridrika doimala se znatno i 
Hrvatskoga Kraljevstva. U Kraljevini Slavoniji između Drave i Gvozda 
banovali su, kako znamo, pan Jan Vitovec i vojvoda Nikola Iločki, oba 
vrlo nepouzdani, jer su pristajali sad uz Fridrika a sad uz Matijaša. 
Kralj je doduše 1459. skinuo s banije Nikolu Iločkoga i podijelio tu 
čast svome rođaku, vazda odanomu vranskomu prioru Tomi Sekelju, ali 
taj se mogao održati tek nekoliko mjeseci. I tako ostadoše slavonskim 
banovima pan Jan Vitovec i Nikola Iločki sve do izmirenja kralje- 
va s rimskim carem. Oba su kroz sve one godine i vršili bansku vlast 
kako svjedoče brojne isprave njihove, izdane od njih onih godina u 
Zagrebu, Križevcima, Varaždinu, Krapini i drugdje. Posve izmirio se 
je kralj Matijaš s njima tek nakon mira s carem. Dne 18. svibnja 
1463. izdao je Matijaš u Bathmonostri povelju zagorskomu knezu i 
slavonskomu banu Janu Vitovcu kojom je njemu, njegovim sinovima i 
potomcima darovao knežiju Zagorje i gradove Krapinu, Lobor, Oštrc, 
Vinicu, Trakošćan, Kostel, Cesargrad, razvaljeni grad Vrbovec i kaštel 
Kamenicu, a napokon grad i varoš Varaždin; tom je zgodom zapovje- 
dio kralj zagrebačkomu kaptolu da Jana Vitovca uvede u posjed daro- 
vane mu knežije. Tek od toga časa, čini se, ostao je Jan Vitovec vjeran 
kralju Matijašu. Za prijestolnih borba stradala je Slavonija mnogo i 
zbog toga što nije bila popunjena stolica zagrebačke biskupije. Prije 
nego što se Matijaš bio zakraljio, sjedio je na toj stolici Toma de De- 
brenthe, dok se je protivnik njegov Dimitrija Čupor morao zadovoljiti 
kninskom biskupijom. No već 4. siječnja 1458. stoluje Dimitrija Čupor 
od Moslavine kao »po milosti božjoj i apostolske stolice biskup zagre- 
bački« u Čazmi. Kad je Matijaš stao vladati, priznao je Dimitriju Ču- 
pora za zagrebačkoga biskupa, dok je Tomi de Debrenthe ostavio naslov 
biskupski te mu podijelio upravu bogate opatije Sv. Martina na panon- 
skom brdu u Ugarskoj. Međutim, za potonjih građanskih smutnja obno- 
vi se borba između Tome i Dimitrije, te se kao zagrebački biskup spo- 
minje sad jedan a sad drugi. Matijaš mislio je neko vrijeme spor do- 
krajčiti tako da je biskupiju proglasio ispražnjenom te upravu njezinu 
povjerio svomu ljubimcu i prvomu savjetniku, Ivanu Vitezu (1462). 
No tomu se je opro papa Pio II ne dopustivši da jedan prelat drži dvije 

biskupije. Ivan Vitez morao je odstupiti. Na koncu godine 1462. ime- 
novan bi Toma de Debrenthe njitranskim biskupom, te je tako Dimitrija 
Čupor ostao bez protukandidata. Ali za njega nije iz stanovitih ra- 
zloga kralj Matijaš htio ni da čuje, te je tako zagrebačka biskupija još 
tri godine i više ostala »ispražnjena«, što je naravno bilo u prilog jedi- 
no silovitim velikašima koji su imanja njezina grabili i rasipali. 

Na međi banovine slavonske i hrvatsko-dalmatinske sterala se u 
ono doba prostrana državina knezova Frankapana, koji su držali više 
knežija (Modrušku, Vinodolsku, Gatansku, Drežničku, Bužansku) i svu 
silu gradova i kaštela po Hrvatskoj, Slavoniji i Bosni. K tomu im je pri- 
padao otok Krk i grad Senj. Živjelo je tada petero braće (Stjepan II, 
Dujam IV, Martin, Sigismund i Ivan VII) i više sinovaca njihovih (Ju- 
raj I, Bartol X, Ivan Anž VIII, Nikola VI), ali tako neskladno da su se 
svaki čas sastajali na »stanke« te se međusobno mirili. I u političkim 
pitanjima razdvajala se braća i sinovci; starješina roda, Stjepan II, bio 
je oduševljen privrženik i pouzdanik kralja Matijaša, dok se je mlađi 
brat njegov Martin prikučio stranci rimskoga cara te se neprestano 
krvario sa svojim protivnicima, osobito s vranskim priorom Tomom 
Sekeljem. Stjepan II zastupao je svoga kralja na kongresu u Man- 
tovi i u drugim zamašnim poslovima, za što mu je Matijaš 15. srpnja 
1460. izdao znamenitu povelju, u kojoj je kneževu vjernost i odanost 
proslavio ovim riječima: »Kad su mene izabrali za kralja, bio je knez 
Stjepan između prvih velikaša hrvatskih koji mi iskazaše svoju oda- 
nost i poštovanje poklonivši se meni i priznavši me kraljem. Tim je 
dao povoda drugima da slijede njegov primjer. Napokon kad je papa 
Pio II sazvao u Mantovu zbor svih kršćanskih naroda, primio je knez 
Stjepan od mene teret poslaništva te je pošao na zbor s drugim pokli- 
sarima ne štedeći ni svoje osobe ni svoga imetka. Deset mjeseci ostao 
je u Mantovi sa svojom brojnom pratnjom o svom trošku te je onda 
doveo svoje drugove zdrave i sretne kući, svladavši sve prijeteće opa- 
snosti i neprilike.« Boraveći Stjepan II u Mantovi izradio je u pape 
Pija II da je bulom od 4. lipnja 1460. stolicu krbavske biskupije iz 
Udbine u oblasti knezova Kurjakovića prenio u varoš Modruše, koja 
pripadaše knezu Stjepanu. Za knezom Stjepanom poveo se i mlađi brat 
njegov Sigismund izmolivši u pape da je 1461. u njegovoj stolici, u 
gradu Otočcu, osnovao zasebnu biskupiju. 

Knezovi Frankapani, bili oni privrženici kralja Matijaša ili cara 
Fridrika, banili su se u svojim knežijama i oblastima gotovo kao samo- 
svojni gospodari. Jednako su radili njihovi susjedi na istoku i jugu, 
knezovi Kurjakovići (Pavao, Karlo, Ivan) u Krbavi, zatim Zrinski i 
Blagajski (Babonići). Kralj Matijaš bijaše doduše potkraj godine 1458. 
imenovao posebne banove za Dalmaciju i Hrvatsku, po imenu Pavla 
Špirančića i Petra Zoba, ali za te su banove hrvatski M rezovi malo ili 
ništa marili. Petar Zob, čini se, nije uopće nikad ni došao u Hrvat- 
sku, dok je Pavao Špirančić tek na koncu 1459. ili u prvoj polovici 
1460. preuzeo svoju banovinu: Ali njegova vlast slabo je vrijedila u 
oblastima hrvatskih knezova; tek na jugu Velebita, u župama i kotarima 
naokolo Zrmanje, Krke i Cetine mogao je pokušati da obnovi propalu 

bansku vlast. A da bi lakše mogao uspjeti, imenovao ga je kralj na 
polasku još knezom kliškim i cetinskim, te mu tako predao baštinu 
mladih Talovaca, sinova bana Franka i Petra Talovca. 

Pavao Špirančić, kojega zovu i Šperančić (Speranchich), a katkada 
i pridjevkom Horvat (Paulo Horvat de Spyranchyth), bio je vlastelin 
iz nekadanje Gorske županije. Plemenština mu je bila u Čovci (Čavnik) 
blizu Une, u sredini između Zrinja, Bužima, Blagaja i Krupe, gdje se još 
1469. spominje njegov rođak, knez Juraj Špirančić, kao susjed bužimsko- 
ga gospodara Jurja Mikuličića. Imao je za ženu Margaritu, koja se i 
nakon smrti njegove ponosito zove »kneginja cetinska i kliška, banica.... 
bivšega bana Pavla«. Čim je novi ban Pavao stigao u svoju banovinu, 
najavio je svoj dolazak Mletačkoj Republici, gradu Dubrovniku, a ja- 
mačno i bosanskomu kralju Stjepanu Tomašu i hercegu Stjepanu Vuk- 
čiću. Mletačkoj Republici doglasio je kako mu je kralj Matijaš zapo- 
vjedio da živi s njome u prijateljstvu i dobru susjedstvu; zato je i 
povjerio svome kastelanu u Ostrovici, Nikoli Boričeviću, neka izbere 
nekoliko dobrih ljudi iz Hrvatske, koji će zajedno s mletačkim povje- 
renicima raspraviti sve razmirice između podanika kraljevih i Mletačke 
Republike. U pismu na Mlečane piše se Pavao Špirančić »knez cetinski 
i kliški, ban Dalmacije i Hrvatske«. Dne 25. lipnja 1460. boravio je 
banov poslanik u gradu Dubrovniku. Donesao je Republici pismo kralja 
Matijaša kojim joj je zapovjedio da da banu praha za lumbarde i 
druge ratne zaire. 

Ban Pavao Špirančić pregnuo je da obnovi bansku vlast i da povrati 
Hrvatskoj sve gradove i kotare koji su joj pripadali. Ne samo Knin i 
Ostrovica, nego i Klis, Sinj na Cetini, pače i Čačvina u Posušju imaju 
se njemu pokoriti. No tim nastojanjem došao je u sukob ne samo sa 
sinovima banova Franka i Petra Talovca, nego i sa svim vlastima koje 
bijetu hrvatske oblasti razgrabile ili se za njima pomamile. Ne samo 
Mleci, nego i bosanski kralj Stjepan Tomaš i herceg Stjepan Vukčić 
postadoše mu krvni neprijatelji i protivnici. Već 23. ožujka 1461. pišu 
Mleci svomu poslaniku na ugarskom dvoru u Budimu, Petru 'Thoma- 
siju, neka zamoli kralja da pošalje posebna poslanika svoga k banu, 
te da mu zapovjedi neka se okani svih novotarija i neka živi u miru 
s mletačkim podanicima. Ban je tražio da mu se ustupe solane kod 
Splita te je priječio mletačke podanike da ondje rade. Dne 23. lipnja 
1461. pozivaju Mleci svoje knezove u Splitu, Trogiru i Šibeniku neka se 
slože s Poljičanima i neka se svi zajedno obore na bana, koli neće 
da sluša ni zapovijedi svoga kralja. No već potkraj kolovoza M letačka 
je Republika u dobrom sporazumu s banom, jer se bijahu uto novi bo- 
sanski kralj Stjepan Tomašević i herceg Stjepan Vukčić složili na zator 
bana Pavla, a osobito da mu otmu znameniti grad Klis. Mletačka se 
Republika zabrinula zbog toga grada, pa se primirila s banom, pače 
28. kolovoza povjerila splitskomu nadbiskupu neka bi pokušao skloniti 
kojim god načinom Pavla Špirančića da njoj Klis ustupi. Ujedno je po- 
radila da se rastepe liga koju bijaše novi bosanski kralj s hercegom 
i krbavskim knezovima Kurjakovićima utanačio protiv bana. Najprije 
je nastojala hercega Stjepana Vukčića odvratiti od lige. Herceg bijaše 

poslao u Mletke svoga poslanika, koji je sasuo pune pregršti potvora 
na bana pozivajući i Mlečane da pristupe u ligu. Republika priznavaše da 
je rečeni ban »zazoran čovjek« (homo scandalosus) i baš onakav kako 
ga herceg opisuje, jer nakon svoga dolaska u Hrvatsku »nije nikad pre- 
stajao uznemirivati i zanovijetati okolišnjoj gospodi i svojim sujedi- 
ma«; no ipak odvraćaše hercega od navale na Klis, jer je taj grad 
nekada bio mletački ili barem pod zakriljem Republike, te ga je ban 
Pavao njoj oteo. U isti mah — u listopadu 1461. — borave poslanici bana 
Pavla u Mlecima. Mora da su ga nemilo pritisli s istoka, jer on ne 
samo u ime svoga kralja nudi prijateljstvo i dobro susjedstvo, nego 
podjedno moli da Republika primi u svoju zaštitu njega i njegovu 
gospoštiju (el dominio suo), a osobito gradove Klis i Ostrovicu, koji 
su i onako u blizini njezine državine. Još zaklinje ban Republiku da 
mu da bojne zaire »za njegovu obranu, a iz prijateljstva prema kruni 
ugarskoj«. Mleci odbiše doduše 6. listopada Panu svaku pomoć i za- 
krilje; ali počeše potajno raditi ne bi li izdajom dobili rečene gradove. 
Dne 5. studenoga 1461. ovlastiše knezove splitskoga i zadarskoga da 
nude 5—6000 dukata za Klis, a 2000 dukata za Ostrovicu onima koji 
bi ih Republici predali. Što se više herceg Stjepan grozio i trsio da 
ovlada Klisom, Mletačka je Republika više nudila onima koji bi ga 
njima izdali. Napokon je ucijenila Klis s 8—10.000 dukata. U ožujku 
1462. došao je poljički knez Matija u Mletke kao zastupnik kliškoga 
kastelana Stjepana Strižića iz Radobilje, te je očitovao da je rečeni 
kastelan sa svojom braćom Ivanom i Grgurom pripravan predati grad 
Republici, ako samo njima osigura budućnost u svojim oblastima. Re- 
publika je doduše 24. ožujka prihvatila ponude, ali se poslije ipak pre- 
domislila te je 18. srpnja »za volju ugarskoga kralja« (precipue gratia 
serenissimi regis Hungarie) opozvala sve što bijaše pred nekoliko mje- 
seci utanačila. Tako je banu Pavlu ostao tvrdi Klis, te 13. rujna 1462. 
nalazimo »Pavla, kneza cetinskoga i kliškoga, bana Dalmacije i Hrvat- 
ske« u rečenom gradu Klisu, gdje sudi sud s hrvatskim plemićima i 
izdaje hrvatske povelje (cum nobilibus regni Croacie). Među ostalim 
rješava parnicu između kliških građana Marka Santića i Jakova Ko- 
zinića radi polovice kuće u rečenoj varoši. Tako se ban Pavao Špirančić 
održao pored svih svojih neprijatelja i protivnika. Ali godine 1463. za- 
prijetila mu je kudikamo veća opasnost od turske strane, te se opet 
utjecao okrilju Mlečana. Republika je i tada bila spremna zaštititi bana 
od svakoga osim jedino krune ugarske; ali je ipak nastojala da stekne 
Klis kojim god načinom. Ban pak, premda mu je gotova propast pri- 
jetila, nije mogao ni htio izdati svoga kralja i ustupiti najznamenitiju 
tvrđavu svoje banovine. 


(Kralj Stjepan Tomašević, 1461—1463; propast 
Bosanskoga Kraljevstva, 1463.) Još se ne bijaše slegla bura, 
koja se bila digla na bosanskoga kralja Stjepana Tomaša radi gubitka 
Smedereva (20. lipnja 1459), kad ga stadoše potvarati i s gorih stvari. 
Odmah negdje nakon pada Smedereva zavadio se Stjepan Tomaš s ve- 
likim vojvodom i hercegom Stjepanom Vukčićem, svojim tastom i ocem 

svoje supruge kraljice Katarine. Kamen smutnje bio je hrvatski me- 
đašni grad Čačvina u Posušju, koji je nekad pripadao banu Petru Ta- 
lovcu, a sad su se za nj otimali Poljičani, bosanski kralj i herceg 
Stjepan. Potonji ne htjede kralju predati toga grada, nego očitova u 
kolovozu 1459. Mletačkoj Republici da voli ustupiti Čačvinu Turcima 
nego svomu kralju; uza sve to bi Stjepan Tomaš oklevetan u pape Pija 
II »da se, prekršivši mir s hercegom, pridružio Turcima i doveo ih u 
zemlju hercegovu«, pače da nastoji »da grad Čačvina, koji pripada her- 
cegu, dođe u turske ruke«, Na tolike osvade naloži papa Pio II iz Man- 
tove 18. siječnja 1460. hvarskomu biskupu Tomi, svome legatu za Bosnu, 
neka sve pomno istraži, i ako pronađe Poinskoga kralja krivcem, neka 
mu državu kazni crkvenim interdiktom. 

Tako nemilo oklevetan i okrivljen, smatraše Stjepan Tomaš za svoju 
dužnost da rimskoga papu uvjeri o svojoj nedužnosti i pravovjerju. 
Posla zato k njemu u Mantovu svoje poslanike, koji izlagahu i dokazi- 
vahu da je Smederevo palo u turske ruke od krajnje nužde a ne s 
voljom bosanskoga kralja, koji je pravovjeran katolik te revno progoni 
patarene u svojoj zemlji. Uz to zamoliše papu u ime svoga kralja da 
imenuje za Bosnu biskupe i da onamo pošalje svoga poslanika, koji 
bi dobro promatrao djela kraljeva, a uz to i proučio molbe njegove. 
e nije poslanicima isprva ni vjerovao, nego ih je oštro korio što 
njihov kralj šuruje i ugovara s Turcima; no malo poslije, upućen po 
svoj prilici od svoga poslanika hvarskoga biskupa Tome, kao da je 
uvidio kolika se krivica nanijela Stjepanu Tomašu kad su ga ni kriva ni 
dužna žigosali s najcrnjega izdajstva. 

Kralju Matijašu, koji bijaše Stjepana Tomaša najteže oklevetao 
pred papom, ne bijaše nimalo milo kad su bosanski poslanici bili pri- 
mljeni od pape Pija II. On stade papi spočitavati što prima poslanike, 
koji su došli moliti krunu za svoga Kralja i zasebne biskupe za zemlju 
bosansku. Papa Pio II uvjeravaše nato pismom od 7. lipnja 1460. kralja 
Matijaša da poslanici bosanski taj put nisu o kruni ni riječi spomenuli, 
nego da su samo kralja opravdavali i molili biskupe za Bosnu. »Mi 
nismo, dragi sinko«, piše papa ugarskomu kralju, »tako nevješti ovim 
stvarima, a ni prebrzi u dijeljenju milosti da ne bi shvaćali što bi od 
takva podjeljenja (krune) uslijediti moglo. Znamo također što je kralj 
Tomaš protiv tebe učinio i protiv opće kršćanske stvari sagriješio. Sje- 
ćamo se također da su (bosanski kralj) istu krunu od naših predšasnika 
tražili, ali je nisu nikad dobili; a i mi, kad bi je kojim povodom 
njima podijelili, ne bi toga učinili bez časti i znanja tvoga, jer si ti 
pravo na nju prisvajaš.« Isti dan posla papa pismo svomu Poslaniku u 
Ugarskoj, kardinalu Ivanu Carvajalu, koji mu bijaše javio da je Matijaš 
uznemiren zbog dolaska bosanskih poslanika, te mu naloži da kralja 
umiri. No ujedno mu povjeri da ga točno obavijesti o stanju stvari 
i da hercega Stjepana opomene, neka ne prima u svoju oblast pata- 
rena, koje bosanski kralj iz svoje države goni. Dok je tako kralj Ma- 
tijaš svom žestinom bjesnio protiv Stjepana Tomaša, a uz to ne mareći 
za južne dijelove svoje države vodio rat s njemačkim carem, bosanski 
je kralj provodio gorke dane, izvrgnut nasrtajima cara Muhameda II. 

U travnju došao je u Bosnu turski paša Hasan i prisilio kralja te je 
Turcima morao dopustiti da kroz njegovu zemlju provaljuju preko Save 
u Vukovsku i Srijemsku županiju. Na početku studenoga bijahu posla- 
nici Stjepana Tomaša, na čelu im ninski biskup, u Mlecima i govorahu 
vijeću kako kraljevstvu i kralju bosanskomu, pravovjernomu kršćani- 
nu, prijeti pogibelj od Turaka. Poslanici nudili su Mletačkoj Republici 
da uzme Bosansko Kraljevstvo u svoje ruke, a kralj će ih pomagati u 
obrani svoje domovine. Ako pak ne bi Republika na to privolila, neka 
kralju da barem dovoljno vojske i oružja da očuva svoju djedovinu. 
U svakom slučaju pak neka mu označi jedno mjesto u svojim oblasti- 
ma kamo bi mogao poslati svoju ženu i obitelj i kamo bi i sam se 
sklonio kad bi ga krajnja nevolja snašla. Republika je 10. studenoga 
poslanicima odgovorila kako joj je vrlo milo čuti da je kralj pravi 
kršćanin (esse verum Christi fidelem) i da je pravovjerje svoje u novije 
vrijeme utvrdio kršćanskim djelima (moderna fidelissima et christianis- 
sima opera), ali njegova kraljevstva ne prima, jer se nada u božju do- 
brotu i kraljevu vrlinu, mudrost i hrabrost, po kojima će u odlučnom 
času svoju državu sretno obraniti i održati, kako je dosad radio i kako 
su u prijašnja vremena prejasni predšasnici njegovi vazda činili. Oružja 
i zaire neka kralj slobodno uzima u mjestima Republike Mletačke, 
jednako može se s obitelju i blagom svojim preseliti u njezine obla- 
sti kad bi ga nevolja snašla. Uz to svjetuje Republika bosanskoga kralja 
neka se gleda izmiriti sa svojim tastom, hercegom Stjepanom, jer nema 
sumnje da bi to pridonijelo dobromu stanju obojice i njihovih država 
(multum conferret bone conservationi statuum suorum). 


Mletačka je Republika uviđala kolika pogibelj prijeti i kralju i her- 
cegu, ako se na vrijeme ne izmire i složno ne ustanu na obranu svojih 
zemalja od turske sile. Dne 5. veljače 1461. poslala je posebna poslanika, 
po imenu Pavla Maurocena, u Bosnu da pokuša u posljednji čas na- 
goditi zeta s tastom, kralja s hercegom; kad su zatim u drugoj polo- 
vici veljače stigli u Mletke poslanici hercega Stjepana, moleći uz drugo 
da se gospodar njihov smije u času krajnje nevolje preseliti s obite- 
lju i blagom svojim na otok Hvar, Republika je molbu najpriprav- 
nije uslišala, ali je i taj put očitovala da bi se najprije doskočilo 
turskomu uplitanju u bosanske poslove kad bi se između kralja i her- 
cega uspostavila dobra sloga (una de principalioribus et utilioribus 
provisionibus ad continendam rabiem huius hostis esset, quod inter 
ipsum ducem et regem Bossine bonum concordium sequeretur). 

Što se nakon 26. veljače 1461. kroz nekoliko mjeseci u Bosni i 
Humu događalo, nije zabilježeno; jedino znamo da je prije 20. kolo- 
voza 1461. godine nestalo kralja Stjepana Tomaša. Potonja priča kaže 
da su ga 10. srpnja umorili sin Stjepan Tomašević i brat Radivoj pod 
zidinama grada Orihovice na izvoru Une u Hrvatskoj. No ta priča, koju 
je zabilježio hrvatski ljetopisac Ivan Tomašić u šesnaestom stoljeću, 
vrlo je sumnjiva, jer da je Stjepan poginuo od svoga sina i strica, ja- 
mačno bi to javili i suvremenici. U Mlecima znali su 20. kolovoza jedino 
da je Stjepan Tomaš minulih dana umro, i da je prijestolje bosansko 

naslijedio sin njegov Stjepan Tomašević (gueadmođum notum est, se- 
renissimus rex Bossine anteactis diebus ab humanis subtractus est, et 
eius loco successit filius suus rex regni illius). 

Stjepan Tomaš ostavio je za sobom udovicu Katarinu, kćer her- 
cega Stjepana Vukčića, i troje djece: Stjepana Tomaševića od prve žene, 
a Šigismunda i Katarinu od druge. Kraljevstvo Bosansko ostalo je iza 
njega izloženo navalama vanjskih neprijatelja, a rastrovano domaćim 
smutnjama. Novomu kralju Stjepanu Tomaševiću, čim se popeo na pri- 
jestolje, bila je najpreča briga da vrati kraljevstvu mir i sigurnost od 
vanjskih dušmana. Obrati se zato na rimskoga papu Pija II koji je 
već ocu njegovu bio vratio milost i ljubav svoju, te mu otkri svoje 
rane i boli. Poslanici bosanski, došav pred papu, govorahu mu u ime 
svoga kralja ovako: »Bosanski kralj, tvoj sin, sveti oče, posla nas k 
tebi i zapovjedi nam ovo u njegovo ime reći: Obaviješten sam da turski 
car Muhamed misli idućega ljeta s vojskom na me udariti i da je već 
vojsku i topove pripravio. Tolikoj sili ne mogu ja sam odoljeti, stoga 
zamolih Ugre i Mlečane i Jurja (Kastriotu) Arbanasa da mi u omoć 
priteku. Jednako molim i tebe; ja ne tražim zlatnih gora, ali bil rado 
da moji neprijatelji i zemljaci znaju da mi neće uzmanjkati tvoja 
pronosi Ako doznaju Bošnjaci da neću sam samcat biti u ratu, 

rabrije će vojevati; a neće se ni Turci osmjeliti na moje zemlje na- 
pasti, jer su lazi u njih vrlo tegotni, a gradovi na mnogim mjestima 
gotova neosvojivi. Tvoj predšasnik Eugenije ponudio je momu ocu 
runu i htio je podići u Bosni biskupske crkve. Otac se ustručavaše 
da ne izazove protiv sebe mržnje Turaka; bijaše nov kršćanin i nije još 
izagnao maniheja (patarena) iz kraljevstva. Ja sam pak kao dijete 
kršten i učio sam latinsku knjigu i čvrsto prihvatio kršćansku vjeru, 
pak se ne plašim čega se otac bojao. Stoga želim da mi krunu pošalješ 
i sv. biskupe, što će biti znak da me nećeš ostaviti, ako bi rat planuo. 
Od tebe krunjen, donijet ću pouzdanje podanicima, strah neprijatelji- 
ma. Za života moga oca bio si naredio da mu se pošalje oružje, sku- 
pljeno za križarsku vojsku a spremljeno u Dalmaciji u mletačkoj ruci; 
ali to nije mletačkomu vijeću bilo po volji; zapovjedi da se sada meni 
pošalje. Sada ćeš valjda naći više odziva, budući da i Mlečani drukčije 
misle, jer nakaniše, kako se govori, rat Turčinu navijestiti. Još molim 
da izašalješ poslanika također u Ugarsku, koji će moju stvar kralju 
preporučiti i naputiti ga da sa mnom pođe na vojnu. Tim se načinom 
može Bosna spasiti, inače će propasti. Turci su u mojoj kraljevini po- 
digli nekoliko tvrđava i ljubezni se prema seljacima pokazuju; obeća- 
vaju da će svaki od njih biti slobodan koji k njima ot adne. Prosti 
um seljaka ne razumije prijevare te misli da će ona sloboda vazda 
trajati. Lako da će Bok tim varanjem zaveden, od mene otpasti, ako 
ne vidi da sam tvojom vlašću ojačan; ni vlastela nisu se dugo održala u 
svojim gradovima, ostavljena od seljaka. Kada bi Muhamed samo moju 
kraljevinu tražio, a ne bi htio dalje poći, onda bi me mogli sudbini pre- 
pustiti, te ne bi trebalo uzbuniti ostalo kršćanstvo radi moje obrane. 
Ali nezasitljivo vlastoljublje nema granica; nakon mene napast će na 
Ugarsku i Dalmaciju, potčinjenu Mlecima, i preko Kranjske i Istre po- 

tražit će Italiju koju želi svladati. I o Rimu često govori te mu onamo 
srce čezne. Ako on nemarom kršćana moju kraljevinu osvoji, naći će 
najprikladniju zemlju i najzgodnija mjesta da ispuni svoju želju. Ja 
prvi očekujem buru, a za mnom će Ugri i Mlečani i ostali narodi okusiti 
svoju sudbinu. Ovako misli neprijatelj; ono što iskusih tebi obznanju- 
jem, da ne bi jednom rekao da nije bilo prijavljeno i da ne bi mene s 
nemarnosti potvorio. Moj je otac tvomu predšasniku Nikoli i Mlecima 
udes Carigrada proricao; kršćanstvo je na svoju veliku štetu izgubilo 
carski grad, stolicu patrijaršije i stup Grčke. Sada ja o sebi proričem; 
ako mi vjerujete i pomognete, spasit ću se; inače ću propasti i sa mnom 
drugi. Ovo ti doglasuje Stjepan; ti, koji si otac kršćanstva, daj savjet 
i pomoć.« 

Papa Pio II, već prije uvjeren o pravovjerju bosanskoga kralja, 
pomno je negdje slušao govor njegovih poslanika. On, koji je sav svoj 
vijek proveo smišljajući i izvodeći osnove protiv Turaka i shvaćao zna- 
menitost Bosne za kršćanstvo, rado se odazvao molbama Stjepana To- 
maševića, pače je odmah poslao svoje poslanike u Bosnu da u svemu 
kralja pomažu i da ga u ime njegovo ovjenčaju kraljevskim vijencem. 
Za boravka poslanika u pape slo ao je kralj Stjepan Tomašević da se 
kod kuće sa svima protivnicima svojima izmiri i da učini dobar sklad 
u čitavoj državi svojoj. U to ime nagodi se najprije s maćehom svojom, 
obudovjelom kraljicom Katarinom, s kojom se nije za očeva života naj- 
bolje pazio; on je primi za pravu majku svoju, a ona njega za sina 
svoga. Iza toga nastojaše ozbiljno kako bi se sporazumio i s ocem nje- 
zinim, hercegom Stjepanom. Taj bijaše u onaj čas zapleten u borbu s 
hrvatskim banom Pavlom Špirančićem, s kojim se otimao za Klis, te 
bijaše skloniji miru negoli za živa Stjepana Tomaša. I tako dođe 
brzo do sporazuma među kraljem i hercegom, te već malo zatim na- 
lazimo Stjepana Vukčića u gradu Bobovcu uz kralja Stjepana Tomaše- 
vića. Tom prilikom potvrdi kralj Stjepan svomu stricu, knezu Radivoju, 
»za njegova virna i prava posluženja, koja posluži kruni kraljevstva 
našega«, sve zemlje i gradove, podijeljene mu još od kralja Tomaša, 
poimence grad Komotin u Luci i grad Tešanj u Usori. Dotičnu povelju 
potkrijepi i herceg Stjepan sa svojim sinovima i braćom, zatim voj- 
voda Petar Pavlović, sin Ivaniša Pavlovića, vojvoda Pavao Klešić, voj- 
voda Ivaniš Vlatković, vojvoda Pavao Čubretić i drugi. 

Iz Bobovca pođe kralj Stjepan Tomašević u grad Jajce, koji odabra 
za glavni i stolni grad kraljevstva svoga, jer je Bobovac uto bio sve 
više izvrgnut turskim da valama: U gradu Jajcu sabirahu se također 
vlastela bosanska; bijahu tu poglaviti velmože iz svih strana bosanske 
države, kao vojvoda Petar Pavlović, vojvoda Tvrtko Kovačević, vojvoda 
Petar Klešić, vojvoda Ivaniš Vlatković, vojvoda Pavao Čubretić, voj- 
voda Vukić Tihčinović, vojvoda Ivan Šantić, knez Vladislav Vuković, 
knez Marko Dragišić i knez Radoje Vladimirić. Herceg Stjepan Vukčić 
ne mogaše sam glavom doći, no zato posla u Jajce svoje sinove Vla- 
dislava i Vlatka. Malo zatim dođoše u Bosnu i poslanici pape Pija II, 
a nato bi prvih dana mjeseca studenoga kralj Stjepan Tomašević u 
nazočnosti mnogih velmoža kraljevstva i poslanika papinskih ovjenčan 

za bosanskoga kralja. Po želji novoga kralja proglasi nato papa Pio II 
7. studenoga 1461. sv. Grgura čudotvorca zaštitnikom Kraljevstva Bo- 
sanskoga. Stjepan Tomašević bijaše prvi i posljednji kralj bosanski 

koji bi okrunjen s dopuštenjem rimske stolice. Po svoj prilici zastupao je 
poglavicu crkve katoličke pri krunidbi ninski biskup Božo, kojemu 
bijaše Pio II pismom od 5. studenoga naložio da naviješta u Bosni 
križarsku vojnu protiv nevjernih Turaka, podijelivši mu u to ime opse- 
žan naputak, osobito za Slučaj kad bi Turci u samu Bosnu provalili. 
Uopće se pri krunidbi kralja Stjepana Tomaševića pokazala lijepa 
sloga svih staleža i vlastele Bosanskoga Kraljevstva, te se zato kralj 
mogao s punim pravom Mlecima pohvaliti »da je bio vjenčan uz slo- 
bodnu privolu svih velmoža i gospode bosanske i uz najveće odobrava- 
nje« (libero omnium suorum principum et dominorum regni ipsius 
consensu, maximoque applausu et alacritate). Šteta samo da se ta sloga 
bosanske gospode nije mogla prije polučiti; Bosna bi možda dočekala 
sretnijih dana. No sada bijaše već sve prekasno; sudbina Bosne bijaše 
već odlučena. 

Malo dana nakon krunidbe stigoše u Jajce na kraljevski dvor du- 
brovački poslanici Jaketa Gundulić i Paladin Lukarević »s počtenimi 
darmi i častmi« od. svoje Republike moleći kralja da obnovi stare 
sveze s Dubrovnikom i da mu potvrdi sve darovnice i povelje svojih 
predšasnika. Stjepan Tomašević, koji se ponosito pisao »kralj Srbljem, 
Bosni, Primorju, Humsci zemlji, Dalmaciji, Hrvatom, Donjim krajem, 
Zapadnim stranam, Usori, Soli, Podrinju i k tomu«, rado ugodi želja- 
ma Dubrovčana te im uz privolu nazočne vlastele bosanske 23. studenoga 
1461. izda povelju kojom im potvrdi Primorje i Konavle i sve ostale da- 
rovnice svojih predšasnika, a uz to i uredi prilike njihovih trgovaca u 
svojoj državi. U isto doba uređivaše s dubrovačkim poslanicima i druge 
neke stvari. Pismom od 25. studenoga iste godine obeća da će Dubrov- 
niku što prije iz svoje komore platiti dug svoga oca Tomaša, naime 
»srebra dvi sti i pet litar i osam unač«; isti dan podijeli dubrovačkim 
trgovcima slobodu trgovanja u svom vladanju, zapovjedivši »slugam 
kraljevstva svoga, vojvodam, knezovom, županom, carinikom, i svake 
vrste vlastnikom« da ne čine dubrovačkim trgovcima »nijedne novšine 
ni bezakonja«; obreče nadalje da će Dubrovniku platiti dug kralja 
Tvrtka i napokon odredi »da dinare dubrovački hode slobodno i da se 
sprate po našem rusagu«. U isto doba kad je kralj Stjepan Tomašević 
uređivao odnose svoga rusaga prema Dubrovniku, bili su njegovi po- 
slanici u Mlecima. Oni javiše Republici Mletačkoj krunidbu kraljevu 
i očitovaše joj neke želje i molbe njegove. Najprije je moljahu da kra- 
lja bosanskoga imenuje građaninom svoje Republike i da mu nadalje 
d& jednu pristojnu kuću u Mlecima, a drugu u Zadru; osim toga mo- 
ljahu Republiku da Bosnu opskrbi novcem, oružjem i puškarima za 
turski rat i da kralju ustupi jedan grad u dalmatinskom primorju 
u koji bi u nevolji mogao pobjeći; nadalje da mu općina dopusti rato- 
vati s banom Pavlom Špirančićem i oteti mu neki grad hrvatski za 
koji se je još pokojni Stjepan Tomaš otimao; napokon da hercega Stje- 
pana lijepim riječima pohvali što se izmirio sa svojim kraljem. I 
poslanici hercega Stjepana boravljahu onom prigodom u Mlecima. I 
oni se pohvališe da je gospodar njihov sklopio mir s bosanskim kra- 
ljem, opisivahu nadalje opasnost koja prijeti rusagu hercegovu; no 

najživljim bojama crtahu i tužahu hrvatskoga bana Pavla Špirančića. 
Pripovijedahu kako je prošle godine turska sila pritisnula hercegovu 
zemlju. Herceg je tražio pomoći u kralja Matijaša Korvina; no taj, 
zapleten u borbe u Češkoj, zapovjedi banu Pavlu da pomogne hercegu. 
Herceg Stjepan bijaše banu u to ime poslao i 3000 dukata; taj ih 
primi, ali ostade kod kuće, a nevoljni herceg morade s Turčinom 
sklopiti mir i platiti harač od 40.000 dukata. No ni to ne bijaše dosta. 
Nakon smrti kralja Stjepana Tomaša ote ban Pavao bosanskomu rusagu 
daća grad i drži ga još uvijek, ter je sada kako kralj bosanski tako i 
herceg prisiljen da ratuje s banom. Herceg stoga moli Mlečane da mu 
dadu nešto puškara, a bana da hranom ne pomažu. Mletačko vijeće 
1. prosinca odbi najvećim dijelom molbe kraljeve i hercegove. Kralju 
podijeli doduše mletačko građanstvo, no ništa više; e glede bana Špi- 
rančića dopusti kralju i hercegu da rade s njim što hoće, ali da ne 
diraju u gradove Klis i Ostrovicu, jer su pod > jihovom zaštitom. Ni 
protiv turske sile ne dadoše im Mlečani pomoći, nego se lukavo ispri- 
čaše izraziv nadu da će odsad složnoj Bosni siti lakše suzbijati nepri- 
jatelja kršćanstva, a uz to ih uputiše na osiale kršćanske vlasti u 
Evropi. 

Na koncu 1461. bijaše Bosna zaista prividno složna i primirena. 
Ali njoj na severu mrčio se kralj Matijaš. Još od pada Smedereva 
mrzio je kralja Stjepana Tomaša i sina njegova Stjepana; a sada 
planu gnjevom kad mu stiže vijest da je papinski poslanik stavio Stje- 
panu Tomaševiću kraljevsku krunu na glavu. Smatrajući da Kraljev- 
stvo Bosansko pripada kruni sv. Stjepana i da je bosanski kralj njegov 
kletvenik, bijaše mu vrlo nemilo što je papa krunidbom priznao ne- 
zavisnost kralja Tomaševića i samosvojnost države bosanske. Saznavši 
za sve to, papa Pio II posla 21. siječnja 1462. Matijašu pismo moleći 
ga da se s bosanskim kraljem izmiri i da ga u milost svoju primi. 
Da bi srce Matijaševo smekšao, obrati se papa pismom i na varadin- 
skoga biskupa Ivana Viteza, najodličnijega savjetnika kraljeva, a u isti 
mah je i kardinal Ivan Carvajal, nedavno još poslanik papinski na 
ugarskom dvoru, pisao kralju Matijašu da ugodi papinoj želji. Podjedno 

oruči Pio II kralju Stjepanu Tomaševiću neka pošalje svoje poslanike 
ralju Matijašu, koji bi ga ublažili i sklonili da pomaže. Bosnu u borbi 
s Turcima. 

Kralju Matijašu ne bijaše baš drago kad mu stigoše pisma papin- 
ska i poslanici bosanski. Ljuta se borba zametnula u duši njegovoj; u 
jednu ruku ne htjede se zavaditi s papom, glavom kršćanstva i prija- 
teljem svojim, koji ga je baš tada nastojao nagoditi s carem Fridri- 
kom, a u drugu bijaše mu teško izmiriti se s bosanskim kraljem, svojim 
tobož neharnim podanikom. Ta nutarnja borba i neodlučnost Matija- 
ševa očituje se najjasnije u odgovoru što ga je malo zatim poslao papi 
Piju II. U pismu, što ga je sastavio pečujski biskup Ivan Česmički, 
spotiče papi što je onako lake ruke oprostio kralju bosanskomu i pri- 
mio ga u krilo crkve kao da se više ne sjeća tolikih zala što ih bijahu 
nedavno počinili otac i sin Kraljevstvu Ugarskomu i cijelomu kršćan- 
stvu. Još jače ističe svoje negodovanje stoga što je papa dao bosan- 

skoga kralja po svojim poslanicima kruniti, zatim što je osnovao u 
Bosni nove biskupije i poslao sredstva za utvrđivanje zemlje. Napokon 
zaključuje: »Molimo dakle vašu svetost da popuštanjem svojim ne hra- 
nite više pouzdanje ovoga čovjeka (bosanskoga kralja); pak ako su 
vaši poslanici unatoč vašoj zapovijedi što učinili, dajte opozovite; na- 
ročito one stvari za koje se čini da spadaju pod naše pravo, prepustite 
nama... Uostalom kako god da su stvari dosad ispale, mi ćemo ipak 
opomene vaše svetosti slušati i primit ćemo kralja milostivo, jer nas 
baš sada po svojim poslanicima moli za oproštenje; ali uz pogodbu 
da ubuduće svoje obveze vjernije ispunjava i da ueinjeng popravi 
daljnjom poslušnosti.« Podjedno naloži Matijaš svojim poslanicima, koji 
su išli na papinski dvor, da Pija II upozore na pravo Ugarske glede 
Bosne, budući da on možda s nepažnje čini takve stvari, s kojih se 
bosanski kralj usmjeluje o tom snovati da se posve odijeli od Ugarske. 


Još u svibnju 1462. našli su se poslanici kralja Stjepana Tomaše- 
vića na ugarskom dvoru. Poslanik mletački Petar Thomasius javlja 27. 
svibnja svojoj vladi da kralj Matijaš još uvijek nije ništa zaključio s 
bosanskim poslanicima, ali se pouzdano nada da će se sve teškoće 
s novcem ukloniti. I zaista malo zatim uspjelo je potpuno izmirenje, 
te je još iste godine 1462. darovao Stjepan Tomašević kralju Matijašu 
lijepu svotu novaca da uzmogne iskupiti krunu sv. Stjepana od rim- 
skoga cara Fridrika III. Uvjeti mira između Bosne i Ugarske nisu 
poznati; no jamačno je kralj Stjepan Tomašević morao platiti ugar- 
skomu kralju veliku svotu novaca, a uz to ustupiti mu i neke gradove 
u Bosanskom Kraljevstvu, u koje je Matijaš odmah smjestio svoje po- 
sade. K tomu je Stjepan Tomašević morao sklopiti savez s Matijašem 
za zajedničku obranu od turske sile, i napokon obećati da će s turskim 
sultanom prekinuti svaki odnošaj i uskratiti mu godišnji danak što ga je 
dosad njemu plaćao. 


U isto doba, dok se Stjepan Tomašević mirio s Matijašem, nastojao 
je u drugu ruku da što jače katoličku vjeru u svojoj državi utvrdi, nada- 
jući se tako trajno steći milost pape Pija II i sućut ostale kršćanske 
Evrope. Kako je katolička vjera u Bosni posljednjih godina napredo- 
vala, pokazuju pisma pape Pija II od 23. ožujka 1462. Jednim pismom 
dopusti papa oprost svima vjernicima, koji bi u određene dane polazili 
crkvu sv. Katarine, u kojoj se po predaji čuvalo tijelo sv. evanđelista 
Luke; drugim pismom podijeli. opet oprost svima vjernicima, koji po- 
laze crkvu sv. Jurja u Tešnju, sagrađenu od kraljeva strica Radivoja 
Kristića (Krstića); trećim pismom napokon dopusti kućni žrtvenik 
kralju Stjepanu. No istoga dana posla papa također pismo nadbiskupu 
splitskomu Lovrincu, svomu poslaniku za Bosnu, i zapovjedi mu da 
sabire križare i novaca, te da ih preda kralju Tomaševiću i hercegu 
Stjepanu ako bi im ustrebalo za rat s Turcima. 

Dok je kralj Stjepan Tomašević revnovao za vjeru katoličku i 
sklapao savez s ugarsko-hrvatskim kraljem, spremala se polagano bura 
koja je napokon oborila bosansku državu. Brojni patareni, koji su još 
za Stjepana Tomaša morali ostaviti svoju domovinu, tražili i našli su 

zaštite u turskim pokrajinama; a tako isto i mnoga vlastela, koja su 
silom morala prigrliti rimsku vjeru da sačuvaju svoje plemenštine, još 
uvijek potajno doglasivala Turcima i caru Muhamedu II što se sve 
radi na bosanskom dvoru. Patarenska vlastela, primorana jednom odre- 
ći se svoje narodne vjere, nisu se kratila zamijeniti rimski zakon s 
muslimanskom vjerom samo da se osvete svojim progoniteljima. Mu- 
hamed II, saznavši od njih i svojih uhoda, što je sve kralj Stjepan 
Tomašević s kraljem Matijašem ugovorio, odluči najprije se sam o 
tome uvjeriti. Jednoga dana osvanu na dvoru kralja Stjepana Toma- 
ševića poklisar cara Muhameda II zahtijevajući od njega obični danak. 
Kralj, vjeran obećanju što ga bijaše zadao kralju Matijašu a ohrabren 
papinim poslanikom, uskrati caru dužni harač. Grčki ljetopisac Laonik 
Halkokondil pripovijeda da je kralj Stjepan Tomašević odveo turskoga 
poslanika u svoju komoru i, pokazav mu skupljeno blago, progovorio: 
»Eto, harač je skupljen i pripravljen. No nije mi ni na kraj pameti da 
pošaljem caru toliko blago i da ga se sam lišim. Jer ako car na mene 
s vojskom udari, lakše ću mu se oduprijeti ako budem imao novaca; 
ako bi me pak nevolja snašla, te bi morao u drugu zemlju pobjeći, 
živjet ću uz to blago mnogo udobnije.« Poslanik odgovori kralju: 
»Lijepo bi doduše bilo i časno da toliko blago ostane u tvojim rukama 
kad ti ne bi time kršio svetinju ugovora. Ne znam, budeš li sreće od 
toga blaga imao; bojim se međutim da će biti obratno.« 


Doznav car Muhamed II da mu je bosanski kralj uskratio danak, 
planu silnim gnjevom i odluči ga grozno kazniti. No kako je u onaj 
čas imao posla na drugim stranama, osobito u Vlaškoj, odgodi svoju 
osvetu do proljeća iduće godine 1463. Kralj je Stjepan Tomašević znao 
dobro što ga sada čeka, te se svima silama spremao da odvrati od 
svoje države prijeteću buru. I papa ga pomagaše po mogućnosti. Već 
11. prosinca 1462. imenova Pio II modruškoga Blikusa Nikolu svojim 
poslanikom u Bosni, pouzdavajući se u osobitu mudrost i iskustvo 
njegovo da će biti na pomoć bosanskomu kralju i njegovim velmoža- 
ma. O pripravama što ih je bosanski kralj činio kroz zimu... nema 
podataka; poznato je samo njegovo dopisivanje s Mletačkom Repu- 
blikom. Iz jednoga dopisa mletačkoga vijeća od 15. siječnja 1463. 
doznajemo da je kralj Matijaš upućivao bosanskoga kralja i hercega 
Stjepana da se međusobno i zajedno njega pomažu. U veljači bili su 
poslanici kralja Stjepana Tomaševića u Mlecima moleći ih za pomoć, 
Bosanski su poslanici govorili vijeću kako je njihov kralj saznao od 
jednoga sultanova vijećnika da car Muhamed misli nakon što osvoji 
Bosnu, Hum i Dubrovnik, preko Istre udariti na Mletke. Poslanici su 
nadalje Mlecima predlagali savez s Bosnom protiv neprijatelja kršćan- 
stva, a uz to su ih molili da pošalju nešto oružja, što je za križare pri- 
pravljeno stajalo u Dalmaciji, i nekoliko puškara, napokon da prime 
Bosnu bud u mir ili primirje bud u rat s Turcima. Mletačko vijeće 
pokaza se u svom odgovoru od 28. veljače posve hladno; ono dopusti 
doduše da se Bosni dA nešto oružja iz gradova dalmatinskih, ali savez 
protiv Turaka odbi naprečac, uputiv poslanike da traže pomoć u kralja 
ugarskoga, cara njemačkoga, kralja češkoga, a osobito u pape Pija II. 

I na Dubrovnik obraćaše se bosanski kralj sa svojim velmožama za 
pomoć; no ta Republika bijaše sama u velikoj nevolji, jer joj je pri- 
jetila jednaka pogibelj kao i Bosni. Molbu kralja Tomaševića da mu 
dade vojnika, odbi doduše, jer ih je sama trebala; no zato se pokazala 
spremna primiti u svoj grad bosanske bjegunce. Tako isto bijaše pri- 
pravna pomagati bosansku gospodu oružjem i prahom, te je među 
drugim poslala Radivoju Krstiću (Kristiću), kraljevu stricu, nešto to- 
povskoga praha u Kreševo. 

Uto se na početku proljeća 1463. stade u Drinopolju skupljati 
vojska cara Muhameda. Kralj Stjepan Tomašević, videći kolika se sila 
na nj sprema, a ostavljen od svega svijeta, ljuto se pokaja što bijaše 
prošle godine caru danak uskratio. Posla zato poslanike u Drinopolje 
da milost njegovu isprose i petnaestogodišnje primirje izmole. O tom 
poslanstvu piše očevidac Mihajlo Konstantinović iz Ostrvice ovako: »U 
to vrijeme i bosanski kralj molio je od cara Mahometa primirje na 
petnaest godina. A car je odmah poslao po vojsku da bude gotova i da 
ide k Drinopolju, ali nitko nije znao kuda će da se okrene s ovom voj- 
skom, a poslanici bosanskoga kralja morali su čekati na odgovor. 
Ai ja, ne znajući zašto se sva ta vojska skupila, tada sam se slučajno 
našao u jednome podrumu u carskom dvoru, u kojemu su bili carski 
novci i blago, i to tim povodom što je mojemu mlađemu bratu bila 
preporučena blagajnica, a on otud nikamo ne ide. Kako je dakle on 
sam bio, bude mu tjeskobno, zato posla po mene da dođem k njemu 
i da tu s njim posjedim. Ne oklijevajući, otišao sam k njemu; ali ah 
za mnom dođoše u istu komoru najviši carski savjetnici Mahomet 
paša* i Izak paša, samo njih dva. Kada je to moj brat opazio, reče mi 
to, a ja, kako nisam više mogao iz one komore izaći, a da me ne spaze, 
sakrijem se iza sanduka. A Sad su oni došli, moj brat prostro im je 
sag, a oni sjedoše jedan do drugoga i počeše se savjetovati što se bo- 
sanskoga kralja tiče. Tada reče Mahomet paša: »Kako nam valja učiniti, 
što ćemo odgovoriti bosanskomu kralju?« Izak paša odgovori mu: »A 
kako drukčije, dat ćemo njemu primirje za petnaest godina, pa ćemo 
odmah ne gubeći vremena poći za poslanicima, jer ako drukčije učini- 
mo, nećemo moći nikako zadobiti bosansku zemlju, jer je to zemlja 
brdovita, a k tome imat će i ugarskoga kralja u pomoć, pa i Hrvate 
i drugu gospodu; te će se tako priugotoviti da im poslije nećemo moći 
ništa učiniti. Zato dajte im primirje da oni mogu otići odavle u subotu, 
a mi ćemo za njima poći u srijedu pa ćemo doći do Sitnice blizu Bosne, 
a otud još nitko neće znati kuda car misli okrenuti.« I tako taj savjet 
zaključiše te izađoše napolje iz toga podruma i odoše k caru. Nakon 
toga u četvrtak ujutro obrekao im je car primirje na petnaest godina, 
kao što su iskali, i to da se pravo i vjerno obdržava. A ja sutradan 
ujutro odoh k njima u njihov stan i rekoh: »Mila moja gospodo! imate 
li primirje s carem ili nemate?« — a oni mi odgovoriše ovako: »Hvala 
gospodu Bogu, sve smo ugodili onako kako smo želili.« A ja im opet 

rekoh: »Na moju vjeru, nemate vi nikakvog primirja.« Stariji od tih 
poslanika htio je od mene još više ispitati, ali mlađi nije mu dao 
držeći da ja od njih samo šalu zbijam. Nakon toga pitao sam ih: 
»Koga ćete dana vi odavle odlaziti?« A oni odgovoriše: »U subotu.« 
A ja im rekoh: »A mi ćemo za vama poći u srijedu, i to sve do Bosne, 
ja vam istinu kažem, pamtite to.« Ali oni su se tomu smijali, i tako 
ja nakon toga opet odoh od njih.« 

Uto se sastade u Drinopolju golema vojska turska, brojeći 150.000 
konjanika, sila pješaka i mnogo pomoćnih četa i sluga koji su vojsku 
dvorili. Car Muhamed II odluči s tom silnom vojskom na Bosnu brzo 
nahrupiti, te kralja Stjepana Tomaševića i hercega Stjepana svladati 
prije nego što im uzmogne stići kakova pomoć bud od Ugarske bud 
s koje druge strane. Car međutim držaše tajno svoju namjeru, pri- 
općivši je tek prvim svojim doglavnicima. Baš zato dopusti bosansko- 
mu kralju primirje na petnaest godina da ga zateče nepripravna. Bu- 
dući da je svoju namjeru držao tajno, pobojao se i kralj Matijaš da 
će turska sila udariti možda taj put na Beograd i Ugarsku, U tom ga 
utvrdi i sam Muhamed poslavši jedan dio svoje vojske pod sprskim 
pašom Alibegom prema Savi da ondje kralja Matijaša zabavi i zapriječi 
da ne dođe u pomoć bosanskomu kralju. 

Čim su u subotu bosanski poslanici krenuli kući svojoj da navije- 
ste svomu kralju primirje, odmah se slijedeće srijede podiže Muhamed 
II s golemom vojskom svojom iz Drinopolja te pođe preko Skoplja i 
Vučitrna k Sjenici na bosansku među. Prednje čete turske vojske vodio 
je Mahomet paša imajući uza se 20.000 lakih konjanika. Prešav car 

osansku među, dođe najprije u oblast Podrinje, kojom upravljaše tada 
vojvoda Tvrtko Kovačević. Taj bijaše netom čuo od bosanskih posla- 
nika da je sklopljeno primirje, te ne bijaše nimalo spreman na otpor. 
Preda se zato caru, koji mu d4 odsjeći glavu. Zauzev Podrinje, provali 
car u pravu ili gornju Bosnu, »u kraljevsku zemlju«, kako je zove Mi- 
hajlo iz Ostrvice, koji je za toga rata služio u turskoj vojsci. Tu bijaše 
najznatnija tvrđava stolni grad Bobovac, koji je kroz toliko vremena 
sretno odolijevao svim turskim navalama. Već 19. svibnja stigoše pred- 
nje čete Mahomet paše pod Bobovac, a sutradan dođe sam car s 
glavnom vojskom pred grad, koji je branio knez Radak, nekad gorljiv 
prtaren a sad od nužde katolik. Bobovac bijaše tvrd grad te bi mogao 
io i dvije godine odolijevati turskoj sili. Šam Muhamed uvidi da ne 
bi mogao tako lako taj grad uzeti; zato dA velike topove pod njim lije- 
vati da ga pretvori u prah i pepeo. No toga mu nije trebalo. Već treći 
dan podsade preda mu pritajeni pataren Radak taj branik čitave Bosne, 
pošto mu bijaše obećana nagrada ako svoga kralja izda. Zauzev grad, 
podijeli Muhamed žitelje na troje: jedan dio ostavi u gradu, drugi 
darova svojim pašama i vezirima, a treći dio posla u Carigrad. Među 
zarobljenicima bila su i ona dva poslanika koji bijahu nedavno u Drino- 
polju. Sastavši se s Mihajlom iz Ostrvice, sjećahu se njegovih riječi, ali 
je već bilo kasno za neboge! Izdajicu Radaka stiže zaslužena kazna. 
Kada je malo zatim od cara Muhameda zahtijevao da ga nagradi za 
predaju grada, otrese se ovaj ljutito na nj rekavši mu: »Nevaljanče 

jadni! ti, koji svomu gospodaru od jedne vjere nisi bio vjeran ni odan, 
kako ćeš meni Turčinu biti vjeran?«, pa namigne krvniku, koji mu 
odrubi glavu. Još i danas pokazuje se na putu iz Sutiske u Borovicu 
golema stijena Radakovica, gdje da je nevjerni Radak od turskoga 
mača poginuo. 

Kad je car Muhamed došao pod Bobovac, kralj Stjepan Tomašević 
bijaše se s blagom i obitelju svojom sklonio u tvrdi grad Jajce na 
utoku Plive u Vrbas. Taj grad bijaše već prve godine svoga vladanja 
odabrao za stolno mjesto te ga utvrdio; ondje smjeraše skupljati vojsku 
i čekati na pomoć evropskih vladara, nadajući se pouzdano da će se 
tvrdi Bobovac barem koje vrijeme održati. No kad se malo zatim ra- 
znese po Bosni grozna vijest da je tvrdi Bobovac u turskoj vlasti, sve 
se prepade i izgubi srčanost, a opći strah i trepet zavlada. Jedni su 
mislili samo o tom kako će ući u milost novome gospodaru, drugi opet 
kako će iz svoje nesretne domovine pobjeći. I sam kralj, videći da 
ne može ni vojske skupiti a kamoli Turčinu se odhrvati, mišljaše jedino 
o bijegu u Hrvatsku ili u koji dalmatinski grad pod mletačkom vlasti. 
Ali i zato bijaše već prekasno. 

Car Muhamed II, zauzev Bobovac, odluči opću smetnju i stravu 
upotrijebiti da Bosnu sasvim skuči. Odmah posla Mahomet pašu s pred- 
njim četama na Jajce da grad zauzme i kralja Stjepana Tomaševića 
zarobi. Došav Mahomet do Jajca, sazna da kralja Tomaševića u njemu 
nema, nego da je pobjegao i da nema uza se nikakvih službenih ljudi. 
Pođe zato za njim u potjeru bojeći se da mu ne bi umakao. Kralj je 
Tomašević u to iz Jajca kroz Donje Krajeve bježao prema Hrvatskoj, 
nastojeći danju i noću sabrati barem nešto vojske da Turčinu odoli. 
No Mahomet paša slijedio ga je uzastopce i nije mu dao odahnuti. 
Bježeći pred Turcima, dođe Stjepan Tomašević u tvrdi grad Ključ i 
hijede se ondje u podne kroz kratko vrijeme odmoriti. No odmah za 
njim stigli su turski konjanici i jašili su oko grada ne sluteći da je 
kralj u njemu. U to izađe iz grada jedan nitkov i odade za novac 
Mahomet paši da je sam kralj našao utočište u Ključu. Mahomet opkoli 
grad sa svih strana i stade na nj udarati. Četiri dana trajaše podsada. 
Bojeći se međutim da tvrdoga grada ne bi ipak mogao uzeti, poče ugo- 
varati s kraljem. Zaklinjaše se i obećavaše mu da mu neće ništa učiniti, 
samo neka mu se preda. Napisa mu pače i pismo kojim mu zajamči 
život i slobodu. Kralj Stjepan Tomašević, kojemu ponestajaše u Klju- 
ču hrane i zaire, odluči napokon te preda sebe i gradsku posadu Ma- 
homet begu, pouzdavši se u njegovo slobodno pismo i u milost cara 
Muhameda. Slavodobitno pohita sada Mahomet beg sa zarobljenim kra- 
ljem, stricem i sinovcem njegovim, dječakom od trinaest godina, pred 
svoga cara i gospodara. 

Car Muhamed II bijaše uto nakon pada Bobovca došao pod Jajce. 
Žitelji toga grada, videći kolika se sila na njih oborila, a ostavljeni od 
kralja i drugih velmoža, klonuše također duhom i mišljahu samo o 
svom spasu. Čim su zamijetili da se sultan primiče njihovu gradu, 
poslaše najodličnije građane pred njega, te mu se predadoše na milost 
i nemilost, zamolivši ga samo da im dopusti i dalje po starim običajima 

i zakonima živjeti i gradom svojim upavljati. Lukavi Muhamed usliša 
molbe Jajčana samo da bi tim i druge gradove na predaju sklonio. 
On im obeća da će ih ostaviti na slobodi, a nato ga žitelji pustiše i u 
gradsku tvrđu. Muhamed zaista poštedi Jajce i njegove žitelje; samo 
sinove odličnijih obitelji zarobi te ih neke pridrži za se, a druge raz- 
dijeli među svoje vojvode. 

Padom Bobovca, Jajca i Ključa, najglavnijih gradova gornje Bosne 
i Donjih Krajeva, bijaše sudbina bosanske države odlučena. Već 10. 
lipnja znalo se u Mlecima »da je silna turska vojska provalila u bosan- 
sku državu te zauzela najveći dio kraljevstva i najglavnija mjesta i gra- 
dove, pače i sam kralj bosanski da je dopanuo groznoga ropstva tur- 
skoga«. Nesretni kralj Stjepan Tomašević, drhćući za svoj život, poma- 
gaše sada sam caru Muhamedu da ovlada ostalom zemljom njegovom. 
On izda, prisiljen od sultana, zapovijed svim vojvodama i zapovjedni- 
cima svojih gradova da predaju radove i utvrde u turske ruke. Tako 
dospije u jedan mah za osam dana preko sedamdeset manjih i većih 
gradova bosanskih u vlast turskoga sultana. U najglavnije tvrđave i 
gradove stavi sada Muhamed II svoje posade; u grad Zvečaj nedaleko 
od Jajca smjesti posadu od janjičara i dade joj za glavara poturčenoga 
Srbina Mihajla Konstantinovića iz Ostrvice, više puta već spomenutoga 
ljetopisca o vojni Muhamedovoj u Bosni. 

Prvih dana mjeseca lipnja bijaše Muhamed zavladao velikim dije- 
lom bosanske države, posjeo mnoge gradove i zarobio kralja Toma- 
ševića. Države bosanske bijaše tako nestalo s pozorišta, a Bosna po- 
stala je pašalukom turskim. No Muhamed ne bijaše time zadovoljan. 
On odluči sve zemlje bosanske države skučiti pod svoj jaram, te se zato 
spremaše na daljnju vojnu da zauzme još one oblasti kojih ne mogaše 
dosad osvojiti. Podijeli stoga svoju vojsku na tri dijela: jedan dio po- 
vjeri tesalskomu namjesniku Omaru, drugi Mahomet paši, te ih posla 
na zapadne i istočne strane bosanske zemlje, a sam s glavnom vojskom, 
vodeći sa sobom neprestance zarobljenoga kralja Stjepana Tomaševića, 
udari prema jugu i provali u oblast hercega Stjepana Vukčića da zauzme 
i Hercegovinu s ljudskim Dubrovnikom. 

Dok je Muhamed potkraj svibnja i na početku lipnja osvajao gornju 
Bosnu, Donje Krajeve i Usoru, dotle se herceg Stjepan Vukčić sa svo- 
jim sinovima spremao na otpor, znajući dobro da će i njegovu zemlju 
snaći jednaka sudbina. U svojoj nevolji utjecaše se najviše Dubrovniku, 
koji je međutim sam strepio od straha pred turskom silom. Još 6. 
lipnja kanio je herceg Stjepan Vukčić s obitelju svojom bježati u 
Dubrovnik, koji je 16. lipnja sve priprave činio da odbije tursku silu 
ako bi ga opasala. No malo zatim predomisli se herceg Stjepan, a ju- 
nački sin njegov Vladislav poduze biti boj s carem Muhamedom. U 
to je ime vojvoda Vladislav još prvih dana srpnja tražio vojnika iz 
Dubrovnika. 

Udariv car Muhamed u polovici lipnja na hercegovu zemlju, bijaše 
slabije sreće nego u samoj Bosni. Kršna zemlja hercegova s ogoljelim 

laninama i tvrdim gradovima na strmim hridinama zadavaše turskim 
Vonjanicima silnih jada. Oni poharaše doduše ravna polja i pitome 

doline, ali kamene hercegove zemlje ne mogoše uzeti. K tomu ih još 
uznemirivahu neprestance hajdučke čete, koje bi često vojsku tursku u 
klancima dočekivale i na nju udarale. Koji put prodirali bi viteški 
hajduci sve do careva šatora pa bi onda opet u planine uzmakli. Videći 
car da mu ne bi lako bilo uzeti hercegovu zemlju, pokuša još zadnji 
put svoju sreću i udari na glavni grad hercegov, na tvrdi Blagaj. No 
nakon uzaludne podsade od nekoliko dana uvjeri se da hercegove ze- 
mlje ne može taj put osvojiti te odluči povratiti se u svoju prijestolnicu. 
Putem iz hercegove zemlje u Drinopolje osvoji još oblasti triju knezova 
(Fico oŽudvrev zali Kpabov xat lažov... X6pac), koji bijahu od straha 
pred njegovom silom preda nj došli te mu se dobre volje predali, na- 
dajući se da će ih pomilovati i drugim zemljama nadariti. Ali Muha- 
med ne poznavaše milosti ni milosrđa, nego dA sva tri kneza nemilo 
pogubiti. 

Vojna, dakle, cara Muhameda II u svibnju i lipnju 1463. svrši se 
propašću Bosanskoga Kraljevstva. Osim Hercegovine bijahu sve zemlje 
države bosanske u njegovoj vlasti: do 70 gradova i tvrđava bosanskih 
držaše u svojim rukama, 100.000 naroda obojega roda bijaše zarobio, a 
30.000 mladića bosanskih bijaše učinio janjičarima. Pače i sam kralj 
Stjepan Tomašević bijaše njegov sužanj. No to ga je baš najviše boljelo 
i smetalo. Dosad bio je sve vladare pogubio, kojima bijaše države 
osvojio, smatrajući da će samo tako njihove zemlje trajno svojoj vlasti 
osigurati. Zato ga je i ljuto peklo što se Mahomet paša bio zakleo, pače 
i slobodnim pismom zavjerio u ime njegovo da će poštedjeti život bo- 
sanskomu kralju. Ali lukavi Muhamed izvuče se također iz te neprilike. 
U njegovu taboru bijaše neki učeni Perzijanac, po imenu Šeik Ali Be- 
stami, koji je daleko slovio sa svoga znanja i mudrosti. Njega upotrijebi 
Muhamed za svoju svrhu da bosanskomu kralju prekrši zadanu riječ. 
Jednoga jutra, prije nego će turska vojska ostaviti bosansku zemlju, 
pozove sultan zarobljenoga kralja preda se. Stjepan Tomašević, ne 
sluteći ništa dobra, ponese sa sobom slobodni list što mu ga bijaše 
Mahomet paša podijelio. No Ali Bestami proglasi fetvom taj slobodni 
list nevaljalim, jer ga je izdao sultanov sluga bez privole svoga gospo- 
dara, te osudi nesretnoga Stjepana Tomaševića na smrt. Šezdeset i tro- 
godišnji muftija izvadi nato sam mač i odrubi glavu bosanskomu kralju. 

Tako pogibe posljednji kralj bosanski. Njegova žena Mara bijaše još 
u prvi čas turske pogibelji pobjegla u Hrvatsku, gdje je orobi ban Pavao 
Špirančić, poznati protivnik njezina muža. Iz Hrvatske skloni se poslije 
u mletački tada Split i prebivaše ondje još u prosincu 1466. u samostanu 
sv. Stjepana blizu gradskih zidina. Uz nju bijahu mnoga bosanska vla. 
stela koja bijahu nesretnu svoju domovinu ostavila, kao vojvoda humski 
Ivaniš Vlatković, knez Nikola Čivatović, Ivan Bakić i Ivan Kučić. I 
kraljica maćeha, hercegova kći Katarina, bijaše pošla iz nesretne svoje 
domovine. Još na početku listopada 1463. boravila je u Dubrovniku, 
te su joj Dubrovčani nudili 500 perpera na godinu za kuće i zemlje 
pokojnoga joj muža. Malo zatim ostavi Katarina Dubrovnik i ode sta- 
novati u vječni grad Rim. Ondje je prebivala u nekoj kući blizu sv. 
Marka, okružena mnogim plemenitim gospođama i gospodom bosan- 

skom. Uz nju življahu Radić Ivana Klešić, Juraj Nikole Čubranić, Abra- 
ham Radić, zatim Pavla Mirosava Mirković, Jelena Ivana Semković, 
Marija Jurja Mišljenović. Oboliv teško, sastavi kraljica Katarina 20. 
listopada 1478. svoju posljednju volju, kojom imenova rimsku stolicu 
nasljednicom Bosanskoga Kraljevstva, ako se uto ne bi njezina djeca 
Sigismund i Katarina, koji bijahu prigrlili Muhamedovu vjeru, povra- 
tila u krilo kršćanske vjere. Odmah zatim, 25. listopada 1478, umre 
kraljica Katarina, te bi pokopana u rimskoj crkvi sv. Marije na Ara 
coeli gdje je i danas još u jedan stup kod velikoga žrtvenika uzidana 
njezina nadgrobna ploča s latinskim natpisom. 


(Matijaš Korvin osvaja jedan dio Bosne 1463— 
1464. i vjenča se krunom sv. Stjepana, 29. ožujka 
1464.) Kako se još u veljači 1463. općenito nagađalo da se sultan Mu- 
hamed II sprema za veliku i odlučnu navalu na Bosnu, nije mirovao 
ni kralj Matijaš, nego se pripravljao da Turke valjano dočeka. Ta nije 
mu bilo braniti samo Bosnu, s koje se kraljem bijaše nedavno nagodio 
i savez utanačio, nego i Ugarsku i Hrvatsku, kojima bi padom Bosne 
najveća pogibelj zaprijetila. Matijaš kralj nastojao je predobiti za savez 
protiv Turaka ne samo Mletačku Republiku, nego i ostale talijanske 
vladare, a osobito milanskoga vojvodu i napuljskoga kralja. Papa Pio 
II ionako je oduševljeno pomagao pripreme Matijaševe. U proljeće 1463. 
šalje kralj poslanstvo u Rim u tome poslu; vođa poslanstvu opet je 
vazda vjerni knez Stjepan II Frankapan, dobar znanac pape Pija lI 
i talijanskih knezova. Matijaš bijaše nedavno kneza Stjepana Franka- 

ana imenovao banom Hrvatske i Dalmacije da u ono sudbonosno doba 
ude drug banu Pavlu Špirančiću. U polovici svibnja 1463. boravi knez 
i ban Stjepan Frankapan u Mlecima kao poslanik svoga kralja zajedno 
s vesprimskim biskupom. Stjepan traži u ime svoga Kralja pomoći od 
Mletaka, kojima jednako prijeti pogibelj od sultana Muhameda. Mleci 
živo su zabrinuti za svoju Dalmaciju te su taj put spremni na svaku 
žrtvu. Dne 17. svibnja očituju da su voljni pomagati kralja kroz šest 
mjeseci s mjesečnim prinosom od 3000 dukata. Dne 23. svibnja 1463. 
već je knez Stjepan II u Ferrari na dvoru svoga šurjaka, estenskoga 
vojvode Borsa. Odanle piše pismo svojoj »prepoštovanoj majci Blanchi 
Sforza«, supruzi milanskoga vojvode Franje Sforze, u kojemu je moli 
da plemiću i kastelanu njegovu Martinu, donositelju pisma, vjeruje sve 
što će joj u njegovo ime govoriti. Vjerojatno je kastelana Martina za- 
pa zadaća da preko vojvotkinje skloni i supruga njezina na pomoć 
ralju Matijašu. Kad je knez i ban Stjepan II došao u Rim i što je 
dalje radio, nije nam zabilježeno. 

Dok je knez Stjepan II Frankapan obijao dvore talijanskih vladara, 
nije ni Kralj Matijaš stajao skrštenih ruku. U polovici ožujka bijaše 
sazvao ugarski sabor u Tolni, gdje je sklonio staleže na izdašniju po- 
moć. Uz drugo bi tu određeno da svaki plemić posjednik ima odsad 
davati po jednoga konjanika od 10 selišta, a ne od 20 kako je dosad 
bilo. Mimo te plemićke vojske županijske imao je tada kralj već i 
priličnu stajaću vojsku od nekih 5000 pješaka i 2000 konjanika; pre- 

lati pak i baruni morali su mu poslati svoje banderije od 12.000 ko- 
njanika. S tom svojom vojskom bio je kralj Matijaš u svibnju u južnoj 
Ugarskoj i Srijemu, jer je slutio da bi sultan mogao udariti na Budim. 
I zaista je Muhamed kralja nadmudrio kad je, udarivši sam glavom na 
Bosnu, poslao Ali bega s jakim odjelom vojske prema Beogradu i Sri- 
jemu. Matijaš sa svojim rođakom Andrijom Pongracom od Dengelega 
imao je pune ruke posla da suzbija Ali bega i njegove čete, pa tako 
nalazimo kralja većinom u Srijemu (i kod Futaka), dok je sultan osva- 
jao Bosnu. Ali beg bijaše prvi put provalio u Srijem i nemilo ga opu- 
stošio kad ga je Andrija Pongrac razbio i preko Save protjerao. No 
Ali beg popunio je i ojačao svoje čete, provalio drugi put i prodro u 
Temešvarsku županiju. Međutim i taj put suzbijen bi od erdeljskoga voj- 
vode Ivana Pongraca od Dengelega. Sad se podigao kralj Matijaš s 
cijelom vojskom, pošao za njim u potjeru u Srbiju te mu raspršio čete 
do kraja. Uto bijaše katastrofa u Bosni već svršena, a kralj Matijaš, 
da se barem donekle sultanu osveti, provalio je iz okoliša beogradskoga 
u tursku Srbiju, te ju je na sve strane poharao i oslobodio 15.000 
kršćana, koji bijahu dopanuli turskoga sužanjstva, Kroz čitav mjesec 
kolovoz boravio onda Matijaš u Beogradu, smišljajući jamačno što da 
učini za oslobođenje netom paloga Kraljevstva Bosanskoga. 


Neočekivano nagli pad Bosne bijaše osupnuo sav kršćanski svijet, 
to više što su slavodobitni Turci bili provalili također u susjednu 
Hrvatsku te poharali i nju i mletačku Dalmaciju. Hrvatski ban Pavao 
Špirančić, kojega bijahu Mleci primili u svoje zakrilje, opro se doduše 
turskim četama, ali bi razbijen i zarobljen, te je još u rujnu njegova 
supruga Margarita tražila novaca da ga iz sužanjstva hudkoea iskupi. 
I hrvatski ljetopisi zabilježili su uz godinu 1463. ovako: »kada bana 
Pavla Turci uhitiše«. Zarobivši Pavla, razasuše se Turci po čitavoj Hrvat- 
skoj Kraljevini. Već 14. lipnja javlja Mletačka Republika papi kako je 
turska vojska, prešavši bosanske granice, prodrla sve do hrvatskoga 
primorja kod Senja (ad littora usque Segne) te opustošila i popalila 
ne samo Krbavu nego i oblasti senjskih knezova (Frankapana). Sad 
je Turcima otvoren put i u samu Italiju, za kojom toliko čeznu da do 

raja zatru kršćansku vjeru. Uz papu Pija II pregnula osobito Mle- 
tačka Republika da se sve moguće uredi kako bi se stalo na put dalj- 
njemu napredovanju turske sile. Republika nastoji najprije okupiti 
raštrkane velikaše bosanske i humske ne bi li njih sklonila da se po- 
dignu za oslobođenje svoje nesretne domovine. Osobitu pažnju svra- 
ćaju na hercega Stjepana Vukčića, koji je zajedno sa svojim sinovima 
Vladislavom i Vlatkom nakon odlaska sultanova započeo boj sa zaosta- 
lim četama njegovim, te im redom otimao osvojene gradove u svojim 
oblastima. U kolovozu radi se u Mlecima o tom da se pošalje k her- 
cegu Stjepanu poseban poslanik, koji će izmiriti hercega sa sinom Vla- 
dislavom i arbanaskim junakom Skenderbegom. Za poslanika izabran 
bi 26. kolovoza Antun de Priolis. Neka pođe najprije u Split i neka se 
ondje raspita za stanje u Bosni, osobito koliko ima u njoj Turaka 
(govorilo se da je Muhamed ostavio u njoj 20.000 ljudi). Nadalje neka 
istraži kakva su ugleda i moći ona bosanska vlastela koja bijahu pri- 

bjegla u Split, a napose Ivaniš Vlatković, koji je tada u Mlecima molio 
da mu se dopusti naseliti na Braču, te koji je bio spreman za plaću 
od 200 dukata na godinu služiti Mlecima s 400 ljudi. Iz Splita neka 
poslanik pođe k hercegu i neka mu izloži kako bi se Bosna opet mogla 
predobiti kad bi se herceg »i ostala gospoda i baruni, koji imaju vlasti 
i ugleda« toj zadaći posvetila; osobito pak neka poslanik nastoji da 
se smiri razdor između hercega i sina mu Vladislava. 

U isti mah, kad je Mletačka Republika bodrila hercega Stjepana i 
ostalu gospodu bosansku na rat za oslobođenje pogažene Bosne, dizala 
je i Skenderbega na vojnu s Turcima. Uz to je njezin poslanik u 
Ugarskoj, vitez Ivan Aymo, neprestano salijetao kralja Matijaša da ga 
predobije za savez s Mlecima. Već u srpnju bio je Matijaš spreman 
utanačiti takav savez za zajedničku borbu s Turcima, Prvih dana rujna 
boravio je Matijaš još u Beogradu, no već 12. rujna 1463. nalazimo ga 
u Petrovaradinu, gdje je okružen od prvih dostojanstvenika svoje drža- 
ve. Tu su uza nj kaločki nadbiskup Stjepan Varda, varadinski biskup 
Ivan Vitez, palatin Mihajlo Orsag, slavonski banovi Nikola Iločki i 
Jan Vitovec, hrvatski ban knez Stjepan Frankapan i napokon vrhovni 
pokladnik njegov Emerik Zapolja. Kralj Matijaš ugovara s mletačkim 

oslanikom Ivanom Aymom, nakon zrela savjetovanja sa svojim pre- 
atima i barunima, »savez i ligu za vođenje rata protiv zajedničkoga ne- 
prijatelja«. Mletački dužd Kristofor Mauro i Mletačka Republika obve- 
zuju se započeti otvoren rat protiv Turaka, i to na moru s 40 svojih 
troveslica, a na kopnu u Moreji i u mletačkoj Dalmaciji ukoliko me- 
đaši s turskim posjedom. Nasuprot će kralj Matijaš pokrenuti kopneni 
rat s ugarske strane da se tako turska sila raspolovi i oslabi. I Mleci 
i Matijaš vodit će rat svom snagom svojom (omni conatu nostro). 
Savezu tomu mogu pristupiti svi kraljevi, hercezi, knezovi, kletvenici i 
podanici, pripadali oni bud kojoj ugovarajućoj stranci. Ni jedna stranka 
ne može utanačiti mira ni primirja s Turcima bez privole druge. 

Zanimljiva je osobito ustanova rečenoga ugovora, po kojoj bi odre- 
đeno da se za trajanja saveza ne smije Mletačka Republika pačati u 
oblasti kralja Matijaša, a tako ni potonji u oblasti mletačke (quod 
contra statum nostrum prefatus dominus dux et dominium Venetiarum 
nihil debeat innovare nec operari, et similiter nos contra statum ipsius 
domini ducis et dominii Venetiarum nihil debeamus innovare nec 
operare). Čini se da je ta ustanova uvrštena u ugovor po osobitoj 
želji kralja Matijaša, jer je banica Margarita, udova bana Pavla Špi- 
rančića, radila da stavi svoju banovinu pod zaštitu mletačku i jer su 
neki bosanski knezovi, kao Ivaniš Vlatković i onda sin hercega Stjepana 
Vukčića, po imenu Vladislav Vukčić, snovali i radili o tom da sama Mle- 
tačka Republika pokrene rat za oslobođenje Bosne, pa da se onda oslo- 
bođene oblasti pridruže mletačkoj državi. Ta nedavno bijaše došlo u 
Mletke više bosanskih knezova i plemića, koji bijahu 12. kolovoza 
Republiku u ime svoje i svojih drugova zamolili da ona započne rat za 
oslobođenje Bosne (pro reaquirendo regno Bossine). Tom prigodom izja- 
vili su ti knezovi da ni oni ni žitelji bosanski neće drugoga gospodara 
nego Mletke, pa ako ta Republika ne prihvati njihove ponude, oni će se 





62 TREĆE DOBA (III) 


radije pokoriti turskoj vlasti (nobiles et omnes incolas regni ipsius 
nullum aliud dominium velle nisi nostrum dominium; et si non admit- 
terentur, subigent se ditioni Turcorum). 


Nakon utanačena ugovora s Mlecima pošao je kralj Matijaš u za- 
padnu Slavoniju, te ga nalazimo 29. rujna u Virovitici. Odanle se spustio 
prema Savi, gdje je kod Gradiške (parato ponte in Gradischi brod) 
prešao rijeku te starom rimskom cestom udario prema Vrbasu i stao 
provaljivati u dolinu vrbasku. Prednje čete njegove bit će da su već 
prvih dana listopada stajale pred gradom Jajcem, a još prije pred gra- 
dom Zvečajem, gdje je turskoj posadi zapovijedao Mihajlo Konstanti- 
nović iz Ostrvice. Zapovjednikom turskim u Jajcu bio je po rečenom 
Mihajlu neki Jusuf harambaša, a po drugim izvorima neki Harambeg. 
Matijine čete bijahu opkolile Jajce prvih dana listopada, te već četvrti 
dan podsade ušle su u varoš i istjerale iz nje tursku posadu, koja se 
nato zatvorila u sam vrlo utvrđeni grad. Zgodilo se to svakako u 
prvoj trećini mjeseca listopada, jer se već 13. toga mjeseca znalo u 
Mlecima da je varoš Jajce u vlasti kralja Matijaša. Toga dana naime 
odgovaraju Mleci poslanicima Vladislava Vukčića, koji ih bijaše pozvao 
da se dignu za oslobođenje Bosne, ovako: »Kako doznajemo različitim 
načinom, prejasni je kralj već pred dobrano dana započeo osvajanje 
Bosne, u koju su silne čete njegove ušle i, kako smo obaviješteni, za- 
uzele su one Jajce te se spremaju ovladati ostatkom.« Mihajlo Kon- 
stantinović pripovijeda: »A kad je tako (kralj Matijaš) ležao pod gra- 
dom (Jajcem), oni Bošnjaci, što su se bili predali Turcima i što su s 
Turcima bili u gradu i u varoši, zauzeše silom jednu kulu na kojoj je 
turska zastava bila podignuta; i osvojivši tu kulu, bacili su zastavu 
dolje i počeli su tući Turke. A Ugri, videći to, odmah su žurno dole- 
tjeli i hrabro su iz te kule počeli prodirati u varoš dok su varoš i 
osvojili. Turci pobjegoše u grad i tu se zatvoriše.« 


S pomoću dakle kršćanskih žitelja, koje su vodili jamačno franjevci, 
zauzela je kraljeva vojska prvih dana listopada varoš Jajce. No kudi- 
kamo teže bilo je udarati na gotovo nepredobitni grad, za koji kralj sam 
kaže da ga je morao podsjedati do tri mjeseca (po Mihajlu iz Ostrvice 
do osam tjedana). Za tu dugu podsadu uoči zime trebalo je kralju 
i novaca i vojske i streljiva. K tomu smetali su mu u početku i neki 
bosanski knezovi koji nisu htjeli ni čuti da se ugarska vlast ugnijezdi 
u njihovoj zemlji, nego su na svoju ruku otimali Turcima gradove i 
kotare. Tako je Vlatko Vukčić, sin hercega Stjepana, još u srpnju oteo 
Turcima Ključ u Hercegovini, zatim oblast knezova Pavlovića sa šest 
kaštela, od kojih je jedan stajao kod Srebrenice. Drugi sin hercegov, 
više puta spomenuti knez Vladislav, bijaše u srpnju osvojio Ljubuški, 
a onda je provaljivao na sjever u Bosnu, gdje je sada zauzeo župu 
Ramu s Prozorom, zatim župu Uskoplje na gornjem Vrbasu s gradom 
Veselom Stražom. Knez je Vladislav razglasio da ratuje u ime Mletačke 
Republike želeći tako zakrčiti dalje napredovanje kralja Matijaša. Mleci 
su poradi toga bili u nemaloj neprilici, te su po svome poslaniku Ivanu 
Aymu 19. listopada poručili kralju da Vladislav radi na svoju ruku i da 

je njih samo zato upleo da uveća ugled sebi (quod pro maiori repu- 
tatione suarum rerum Vladislaus ipse Jamam istam sparserit). 


Nema potankih vijesti što je kralj Matijaš tri mjeseca u varoši 
Ju radio. Znamo da je od Mletaka i Dubrovnika tražio novaca i voj- 
nika, a i ratne zaire. Dubrovnik mu je u više mahova slao novaca i 
praha za bombarde, pače ga pozdravio i poslanstvom te ga zamolio da 
dođe gradu u pohode. Mleci odbili mu molbu za novčanu pomoć; ali 
su zato zapovjedili svojim knezovima u Splitu i Šibeniku da mu šalju 
vojnika i praha. Uto se kralj nagodio i s knezom Vladislavom Vukči- 
ćem. Vladislav primio kralja za svoga vladara i obećao pomagati ga pri 
svim njegovim poduzećima u Bosni; zato je kralj opet uvrstio njega 
i sina mu Balšu među barune svoga kraljevstva, potvrdio im svu nji: 
hovu državinu u sjevernoj Hercegovini, a k tomu još župe Ramu i 
Uskoplje, koje bijaše Vladislav netom (nuper) Turcima oteo. O svemu 
tomu izdao je kralj 6. prosinca 1463. Vladislavu svečanu povelju u varoši 
Jajcu (in civitate nostra Jaycza). Malo dana zatim nagradio je kralj 
hrvatskoga vlastelina i plemića Ivana Čubretića iz Vrhrike (Vrlike), 

koji je također sudjelovao pri podsadi. Poveljom, izdanom 13. prosinca 
u Jajcu, darovao je vjernomu Čubretiću sve Vlahe od plemena Tulić 
(Thwlić) u Vrhričkoj župi. Odmah sutradan, 14. prosinca, izdao je ple- 
mićima Mateju, Nikoli i Petru, unucima dubrovačkoga građanina Da- 
biživa Latinice, povelju kojom je njima potvrdio sva njihova nasljedna 
imanja u varoši Srebrnici i u kotaru njezinu, darovana njihovu djedu 
još od hercega Hrvoja Vukčića Hrvatinića, a oteta njima za posljednje 
provale turske u Bosnu. 

Podsada Jajca grada otegla se već i preko polovice prosinca. Sam 
Matijaš malo da nije jednom zgodom poginuo. Sukobio se s Turčinom, 
koji bijaše već zamahnuo da ga posiječe, kad Stjepa Gerendi kralja 
spasi, odapevši u zgodan čas strelicu na Turčina. 


Naposljetku ne mogaše više turska posada odoljeti. Bilo je to na 
sam Božić, u nedjelju 25. prosinca 1463, kad se posada kralju predala. 
Mihajlo Konstantinović piše: »Kralj je poslije tu ležao kroz osam tje- 
dana jednako napadajući na njih (Turke u gradu Jajcu). A drugu voj- 
sku poslao je s topovima k zamku Zvečaju da i ovaj osvoji. U tom 
zamku bio je jedan zid loš, jer su ga jako s topovima porušili, tako 
da smo mi jednako morali raditi da opet zatvorimo provaljeno, i tako 
smo se dotle držali dok nije grad Jajce prije uzet bio nego Zvečaj. Kad 
je kralj Matijaš ovladao Jajcem po ugovoru, došao je odmah k Ugrima 
pod Zvečaj, i tako moradosmo se i mi predati. A što je god bilo Turaka 
u Jajcu i u Zvečaju, malo se koji od njih vratio u "Tursku, jer je kralj 
Matijaš htio njih povesti sa sobom. A ja hvalio sam gospodu Bogu 
što sam se tako s poštenjem vratio među kršćane!« 


Nakon pada Jajca i Zvečaja pokorilo se kralju Matijašu više gra- 
dova u Bosni, osobito gradovi uz Vrbas i u nekadanjoj oblasti Usori. 
Kralj je još novu godinu dočekao u Jajcu (2. siječnja izdaje ondje po- 
velju), a onda se je slavodobitno sa zarobljenim Turcima vratio u 
Slavoniju. Već 17. siječnja 1464. nalazimo ga u Čazmi, odakle piše 
bivšemu protivniku svome, knezu Martinu Frankapanu, pismo kojim mu 
zabranjuje pobirati od zagrebačkih građana različne daće na svojim 
posjedima, a najmanje u trgu Jastrebarskom. Deset dana poslije, 27. 
siječnja, boravi kralj u trgovištu Dubravi (in oppido Dombro), koje 
pripadaše zagrebačkomu biskupu, te šalje odanle opsežnu poslanicu 
papi Piju Il, u kojoj potanko opisuje pad Bosne i svoju vojnu za nje- 
zino oslobođenje. Kralj je Matijaš boravio u »trgu Dubravi Kraljevine 
Slavonije« i sutradan 28. siječnja 1464. Tad je izdao na sve staleže i 
redove svojih kraljevina ovaj proglas: »Matijaš, po Božjoj milosti kralj 
Ugarske, Dalmacije, Hrvatske itd. Mudri i obzirni vjerni naši ljubljeni. 
Pošto su sretno po Božjem daru stvari izvršene za oslobođenje (pro 
recuperatione) Kraljevine Bosne, koja bijaše nesretnim slučajem (infe- 
lici casu) izgubljena, čini se nama zgodno za opće dobro i jednako za 
čast našu, i za utvrđenje dobre nade, koju nam iz počinjenih djela 
podaje Bog za budući rad, da se dademo ovjenčati kru- 
nom kraljevstva, u kojoj se ogleda gotovo sva krepost i obilje 
kraljevskog dostojanstva. Učinivši stoga zreo savjet s prelatima i baru- 


PRILOG 1 





KATARINA KOSAČA, KRALJICA BOSANSKA. 


Slika Giovannija Belinija u kapitolskoj galeriji slika u Rimu. 


PRILOG 2 





POVELJA KRALJA MATIJAŠA 
izdana u Budimu 12. srpnja 1464. kojom je općini grada Varaždina odredio pečat. Arhiv u Varaždinu (1) 

nima, i s drugim savjetnicima, koji su uz nas, odlučismo poći na kru- 
nidbu na mjesto već od nekad određeno. Za krunidbu pak odredismo 
dan oko Cvijetne nedjelje... .« 

Kralj dakle Matijaš, smirivši nakon šest godina sve nutarnje smut- 
nje, nagodivši se sa svojim takmacem carem Fridrikom i proslavivši ze 
na bojnom polju, želi napokon da se ovjenča krunom sv. Stjepana. 
Krunidba obavit će se po starom običaju u Stolnom Biogradu u po- 
sljednjemu tjednu mjeseca ožujka, pa zato poziva sve staleže svojih 
kraljevina na taj svečani čin. Tom će se zgodom sastati i sabor te će 
vijećati o najzamašnijim državnim poslovima. 


Dne 13. veljače ušao je slavodobitni kralj u Budim, gdje ga je 
narod svečano dočekao. Matijaš bijaše pohitao onamo da vidi i po- 
zdravi svoju mladu suprugu Katarinu (Kunigundu), koju bijaše ifudnu 
ostavio kad je prije nekoliko mjeseci pošao u boj. Jamačno je smjerao 
i kraljicu povesti na krunidbu u Stolni Biograd. Ali u Budimu snašla ga 
žalost mjesto radosti. Mlada kraljica umrla na koncu veljače u babi- 
nama nakon nesretna porođaja. Tako ostade kralj bez supruge i potom- 
ka. Između zeta i tasta ohladi sada još više prijateljstvo, i premda su 
malo zatim 14. travnja obnovili svoj savez, prometnuše se poslije u 
ljute neprijatelje. : 

Smrt kraljice Katarine ipak ne obustavi urečenog već krunjenja. 
Kralj Matijaš pođe poslije 24. ožujka u pratnji brojnih velikaša, plemića 
i zastupnika gradova u Štolni Biograd, gdje bi 29. ožujka 1464. svečano 
okrunjen. Mletačka Republika bijaše na tu slavu poslala zasebna po- 
slanika, po imenu Franja Giustiniana, koji je kralju čestitao i darove 
predao. I Dubrovačka Republika bijaše još 23. veljače namijenila kralju 
dar prigodom krunidbe, vrijedan 400 dukata. Malo dana nakon kru- 
nidbe, dne 6. travnja izdao je kralj Matijaš dekret kojim je, na zahtjev 
pri krunidbi nazočnih prelata, baruna i ostalih odličnijih plemića, po- 
tvrdio ne samo Zlatnu Pulu Andrijinu nego i dekrete kraljeva Ludovika 
I i Sigismunda. Mimo to potvrdio je i neke odredbe stvorene na tom 
krunidbenom saboru. Drugim člankom bi određeno kako da se čuva 
kruna sv. Stjepana da opet ne zapadne u tuđe ruke; trećim člankom bi 
ustanovljeno da kralj ne smije odsad ni jednoga podanika osuditi radi 
nevjere ili veleizdaje (nota seu crimine infidelitatis) bez savjeta pre- 
lata i baruna. Zamašan je i članak trinaesti, koji kaže da se Kraljevina 
Slavonija i erdeljske strane imaju sačuvati u svima starim i dobrim 
sloboštinama, običajima i pravima svojima (regnum nostrum Sclavo- 
niae, et partes Transylvaniae in omnibus antiquis bonis libertatibus, 
consuetudinibus et iuribus suis conserventur). O Kraljevinama Hrvat- 
skoj i Dalmaciji nema spomena, a to je očit znak da one nisu ni tada 
slale svojih poklisara na ugarski sabor. 

Još prije krunidbe, možda odmah nakon bosanske vojne, bijaše se 
kralj Matijaš pobrinuo za upravu i obranu oslobođenoga dijela Bosne. 
Među velikašima, koji se bijahu prodičili za bosanske vojne, istaknuo se 
osobito Emerik Zapolja (Emericus de Zapolia), dotad vrhovni poklad- 
nik kraljev i vrhovni kapetan gornjih strana ugarskih. Porodica toga 

SVRŠETAK POVELJE, IZDANE OD KRALJA MATIJAŠA U VAROŠI JAJCU 
24. PROSINCA 1463. 
Izvornik u arhivu u Budimpešti. Čita se: DATUM IN CIVITATE N(OST)RA JAYCZA, IN_VIGILIA 
FESTI NATIVITAT(IS) DOMI(NI) ANNO EIUSD(EM) MILESSIMO QUAD(RINGETESI)MO SEXA(GE- 
SI)MO TERTIO. MATHYAS REX P(RO)P(RIJA MANU (E)T C(E)T(ERA). 


velikaša držala je već otprije grad Zapolje između Vrbove i današnje 
Nove Gradiške u Slavoniji, te je tako bila posve blizu i Bosni. Nije 
zato čudo što je kralj baš Emerika Zapolju imenovao upraviteljem 
Kraljevstva Bosanskoga. Čast je to bila velika, jer se odsad bosanski 
gubernator među svjetovnim dostojanstvenicima spominje odmah nakon 
palatina (Emerico de Zapolya regni nostri Bosnensis gubernatore), 
pače i pred svima banovima. No kako je stanje u Bosni bilo posve ne- 
sigurno, a dohoci od nje nikakovi, podijelio je kralj Emeriku Zapolji 
također ispražnjenu baniju u Hrvatskoj i Dalmaciji, pače ga je ime- 
novao i slavonskim banom mjesto Jana Vitovca od Grebengrada. Tako 
je čitavo Hrvatsko Kraljevstvo imalo odsad dva bana: Emerika Zapolju, 
gubernatora Kraljevstva Bosanskoga, i Kraljevina Dalmacije, Hrvatske i 
Slavonije bana; zatim Nikolu Iločkoga, vojvodu erdeljskoga, a bana 
Slavonije i Mačve. 

Dok je novovjenčani kralj boravio u Stolnom Biogradu, došao je 
preda nj knez Martin Frankapan, jedan od dosadanjih najokorjelijih 
protivnika njegovih, da mu se pokloni i pokori. Pred palatinom Mi- 

ajlom Orsagom i drugim prelatima i barunima ustupio je gordi knez 
kralju znameniti grad Krupu na Uni koji bijaše od celjskoga kneza 
Ulrika primio; uz to je očitovao unatoč ugovoru sa svojom braćom od 
god. 1449. da svoje gradove Kostajnicu, Steničnjak i Lipovac nakon 
smrti svoje ostavlja izravno kralju i svetoj kruni njegovoj. Nato je kralj 
5. travnja izdao knezu povelju kojom mu je kao iznova darovao gra- 
dove Skrad, Bužim, Kladušu, Ostrvicu, Kostajnicu, Steničnjak i Li- 
povac, kaštele Gradec i Komogovinu, i napokon posjedovanja Kreščić, 
Pernu i Molinje s trgom Lipom, te ujedno kaptolu zagrebačkomu za- 
povjedio da kneza u darovane gradove i posjede uvede. Kako je sada 
grad Krupa zapao opet u kraljevske ruke, kralj je Matijaš smjesta stare 
plemiće od plemena Vrhovina, koje bijaše knez Martin još za kralja 
Albrechta Austrijskoga silom podvrgao svojoj vlasti i sudbenosti, oslo- 
bodio od svake službe, koju su dosad morali vršiti kao podanici reče- 
noga grada. Uz to je kralj zapovjedio banu Emeriku Zapolji (guberna- 
tori Bosne ac regnorum nostrorum Dalmatie et Croatie nec non Scla- 
vonie bano) da plemiće od plemena Vrhovina uzdrži u njihovim starim 
slobodama te da ih štiti od svakoga napasnika, osobito od kneza Martina 


MATIJAS KORVIN (HUNJADOVIĆ) 67 


Frankapana. U isto vrijeme nekako izdao je kralj Petru Zrinskomu 
povelju, kojom mu je dopustio kopanje i priugotavljanje ruda na nje- 
govim posjedovanjima. 


(Ratovanje s Turcima god. 1464—1466; zagre- 
bački biskup Osvald Tuz i ban Ivan Tuz [Thuz], 
1466; smrt hercega Stjepana Vukčića, 22. svib- 
nja 1466.) Vojna s Turcima u jesen 1463. bijaše se sretno svršila: 
kralj Matijaš bijaše oteo Muhamedu II ne samo Jajce nego i veći dio 
Bosne što ga je držao posljednji kralj bosanski; a herceg Stjepan 
Vukčić bijaše s mlađim sinom Vlatkom obnovio svoju vlast u najvećem 
dijelu Hercegovine. Stariji sin hercegov Vladislav napokon bijaše kao 
kletvenik kralja Matijaša zadržao nešto jugozapadne Bosne i komad 
Hercegovine do Neretve. 


Sretna vojna kralja Matijaša i njegovih saveznika obradovala je 
osobito papu Pija II, koji je sada svom energijom stao spremati veliki 
križarski rat kršćanskih vlasti na zator Turaka. Još u listopadu 1463. 
bijaše on pozvao kršćanski svijet u zapadnoj Evropi da se pridruži sve- 
tomu ratu, koji će on sam voditi. Papina osnova, kako ju je sam 
prikazao budimskomu dvoru, bijaše ova: sjedinjena kršćanska mor- 
narica otplovit će 5. lipnja 1464. iz Jakina [Ancona] prema Carigradu, 
pa će udarati na sijelo turske vlasti; uto će kralj Matijaš sa sjevera s 
opnenom vojskom provaliti u turske zemlje, gdje će moći lakše na- 
predovati, jer će jezgra turske vojske biti zabavljena pred Carigradom. 
Kralju Matijašu sviđala se papina osnova, te je već prvih dana svibnja 
1464. imao na okupu 14.000 konjanika i 8000 pješaka s kojima je bio pri- 
pravan provaliti u tursku državu, čim mu stignu prvi glasi da je kršćan- 
ska mornarica iz Jakina krenula na istok. Ali dok je kralj Matijaš bio s 
oduševljenjem spreman poći u boj, ostali vladari zapadne Evrope sla- 
bo su se odazivali vapajima pape Pija II. Pače i Mletačka Republi- 
ka, premda bijaše utanačila savez s kraljem Matijašem te se poka- 
zala spremna nastaviti rat s Turcima, kao da se žacala križarskoga rata 
pod vodstvom papinskim. Ona bijaše doduše odredila da se njezin dužd 
Kristofor Moro (Mauro) s 12 galija pridruži saveznomu brodovlju u 
Jakinu; ali dužd se vrlo sporo pripravljao na vojnu. I tako bijaše 
5. lipnja već davno minuo, a kršćanskomu brodovlju nije bilo ni traga 
u Jakinu. Matijaš Korvin gotovo je požalio što se dao skloniti na vojnu, 
te je svojoj zlovolji dao oduška u pismu na papu gdje mu se ovako 
tužio: »Preblaženi oče! Vidjevši očitu i veliku pogibelj kršćanstva, vaša 
je svetost mene često i gorljivo kako po poslanicima tako u poslanica- 
ma bodrila i obećavala da će pokrenuti veliki rat (na Turke). Još mi 
je obrekla da mi neće uskratiti subsidija; napokon da će s četama kne- 
zova i naroda 5. lipnja iz luke jakinske otploviti, te tako s velikom 
snagom udariti na srce Turaka (Turcorum viscera) da neprijatelj naš, 
rastrgan od nužde na više strana, ne bude imao ni snage ni vremena da 
se obori na mene. Spominjem se onoga naloga vaše blaženosti da ne 
krećem odviše naglo u rat, nego da prije pričekam odlazak vaše sve- 
tosti, pa da se onda jednodušno i u isto doba svi zajedno podignemo. 

Ohrabren tima obećanjima i slušajući naloge učinio sam priprave što je 
moguće izdašnije, te stojim sada, skupivši sile svoje odasvud, spreman 
na bojnome polju; A kad tamo, ne vidim ništa od obećanih mi subsidija 
i pomoći; a budući da je sada s leđa tako zlo, kako već rekoh, uređeno, 
stao je neprijatelj napadati, pretekavši eto krzmajuće, te je sve svoje 
navale upravio na mene samoga, jer je slobodan i gotovo sa svih dru- 
gih strana nezapriječen. Da me nisu nade prevarile i taj udarac nanijele, 
mogao sam se na jedan ili drugi način sam za svoje stvari zrelo i zgodno 
pobrinuti. Sada je pak neprijatelj, moćan snagom i divlji od naravi, 
nagađajući možda mudro da je sav taj pokret kršćana više ostentacija 
nego čin (maiorem fore ostentationem, quam effectum), prvi započeo 
rat te je prodro gotovo u središte života. Provalio je naime u Bosnu, 
koja je, da tako rečem, ključ i luka čitavoga kršćanstva, te iz koje 
stoji otvoren put u sve krajeve zapada i istoka — u Bosnu koju sam 
teškim naporom nedavno oslobodio. Uviđajući on (Turčin) što je izgu- 
bio, udario je ponovno u zemlju te je ondje sve u naše ruke zapale 
gradove podsjeo, koji su doduše utvrđeni koliko se je na brzu ruku 
učiniti moglo, ali neće ipak moći tolikoj sili i tolikomu mnoštvu 
odoljeti, ako se neprijatelj odanle ili ne suzbije ili ne potegne. Za 
to pak nisam ja ni najmanje dovoljno jak, kako sam već često očito- 
vao, te je tako poznato da mi ne treba dokazivati. Uostalom radi za- 
mašnosti stvari ne mogu zatajiti, a da ponovo ne kažem da se to ne bi 
nikad bilo dogodilo kad bih ja ojačan obećanom pomoći mogao bio 
preteći neprijatelja na bojnom polju ili kad bi se on, koji imade pre- 
obilnu vojsku, namjerio na kakvu dostatnu zapreku na drugoj strani. 
Jer tko bi vjerovao da bi on pošao naprijed podsjedati Jajce kad bi 
znao ili barem se bojao da će mu otraga na Carigrad udariti? Budući da 
je dakle u tolikoj opasnosti ne samo moje stanje nego i svih pravovjernih, 
to ja, pritisnut najkrajnijom potrebom, vapim za općom pomoći i za- 
zivam najviše vašu svetost i vapim da mi se obećano da. Ako ima gdje 
kakve pomoći, ako ima gdje brodovlja, ako ima kopnenih četa, ako ima 
kakvih križara, neka to jednom izađe na vidjelo, i to tako da nehaj 
nadomjesti spremnost a sporost brzina. Mi idemo odavle ravno sa 
svom snagom onamo gdje nam se bude činilo da bi mogli više koristiti, 
te ćemo u svakom slučaju ispuniti svoju dužnost prema vjeri i 
domovini.« 

Jadikovka kralja Matijaša bila je posve opravdana, jer je sultan 
Muhamed, sluteći da do snovane križarske vojne neće doći, još u 
svibnju bio podigao veliku vojsku, te prvi započeo rat da ponovno po- 
kori Bosnu i Hercegovinu, a uza njih možda i sam Dubrovnik, Dalma- 
ciju i Hrvatsku. Mjeseca lipnja 1464. već se jedna turska vojska ra- 
zasula po Bosni i Hercegovini te doprla i do Dubrovnika. Vodio ju je 
Mahomet paša. Sa svojih 40.000 ljudi harao je i palio na sve strane, 
a onda je iz Bosne provalio i u Hrvatsku, gdje je nemilo opustošio obla- 
sti kneza Stjepana II Frankapana te zarobio sina (sinovca) kneževa. 
Nesretna supruga mladoga kneževića pohitala prema Dubrovniku da se 
u nj zakloni, ali je Dubrovčani nisu htjeli primiti, bojeći se turske sile 
i osvete. 

Pošto je Mahomet paša utro put svo- 
me gospodaru, ušao je sam sultan s glav- 
nom vojskom u Bosnu i Hercegovinu. Bi- 
lo je to negdje mjeseca srpnja 1464. S 
najvećim dijelom vojske pođe sultan rav- 
no prema Jajcu i ostalim gradovima uz 
Vrbas, a manji dio vojske posla preko 
hercegove zemlje prema Dubrovniku. Iz 
čitave zemlje hercegove bježao narod u 
dubrovačku oblast, a na čelu svima Stje- 
pan Vukčić s čitavom obitelju svojom. 
Dubrovčani živo se zabrinuli za svoj grad, 
te smjesta poslali dva svoja poslanika, 





PEČAT EMERIKA ZAPOLJE Ivana Palmotića i Iliju Bunića, preko mo- 
Anđeo drži dva grba; na desnom ra u Jakin da traže pomoć u pape Pija 
vidimo vuka i polumjesec, a na lije- 1I. Papa bijaše naime pred malo dana, 
vom. jedooroja Natpla naokolo ru- 3 i . n 
bai, SLGILLUM) SPOEGTABILIŠ) FF dne 19. srpnja, stigao u taj grad da iz- 
O E ELOMIIŠ) PERIPLETUL vrši svoje obećanje i živu želju srca svo- 
TER(RJE STEPUSIE(N)S(IS). ga, pa da ipak jednom povede kršćansku 


mornaricu na istok. Dubrovački poslanici 
govorahu papi kako im Turci prijete ra- 
zasuti grad, ako im ne plate dužni harač i ne uskrate papi obećano 
brodovlje za križarsku vojnu. Grad neće moći odoljeti, jer u nje- 
mu ima malo hrane za dugu podsadu i malo vojnika za obranu. 
Pio II smjesta ponudi 400 strijelaca, čitavu svoju tjelesnu stražu, a k 
tomu nakrca u brodove i žita. Kardinal Ivan Carvajal, koji bijaše do- 
pratio papu u Jakin, ponudi se da će još one noći poći u Dubrovnik 
s onim galijama koje se bijahu već usidrile u jakinskoj luci. Nato mu 
reče papa Pio II: »A što bi, sinko, moglo mene zapriječiti da ne 
otplovim s tobom? Ako su Turci zaista već podsjeli grad, eto me da 
povedem u pomoć sve svoje čete. Sam glas da namjesnik Kristov dolazi 
gradu u pomoć, mogao bi skloniti Turke da dignu podsadu. Grad stoji 
uz more, dobro je utvrđen u svakome pogledu, pa će nam lako poći za 
rukom da se iskrcamo.« Međutim nakon četiri dana stigoše glasi da 
su Trol otišli iz dubrovačke okolice i da je pogibelj za grad taj put 
minula. 
U to bijaše sultan Muhamed potkraj srpnja ili na početku kolovoza 
s velikom vojskom svojom stigao pred Jajce, te ga stao podsjedati. U 
jednome pismu na cara Fridrika javljao je kralj Matijaš o toj podsadi 
ovako: »Car turski kroz trideset dana podsjeda i žestoko uda- 
ra u Kraljevini Bosni na grad Jajce, a i na ostale gradove koji su u našim 
rukama. Dao je ondje i nečuvene (neviđene) još topove saliti s kojima 
već dvadeset dana obara zidove grada i varoši; podjedno nastoji pod- 
zemnim lagumima srušiti i razvaliti utvrde. Mi eto s ono četa, što 
imamo, idemo da otjeramo bijesnoga neprijatelja od podsjedanja.« Grad 
Jajce branio je hrabro neki junački kapetan, kojemu žalibože ne znamo 
za ime. I Mihajlo Konstantinović iz Ostrvice piše o toj podsadi ovako: 
»Car Mahomet nakon godine, vrativši se opet u Bosnu, utaborio se kod 

Jajca pod zamkom; tu je dao lijevati topove i iz njih je udarao na 
zamak dok nije i zid oborio. Nakon toga dao je jurišati na zamak, i 
već je carski barjak bio na bedemu kada se jedan drabant iz zamka 
uhvati s onim janjičarom otimajući se za barjak, i kako su se tako 
rvali, padoše obadva sa zamka dolje i tu se ubiše. Car, videći njihovo 
junaštvo, bude mu žao, a videći i to da mu se zamak s varoši obranio 
i da im ne može ništa nauditi, dao je dovući topove k vodi koja se zove 
Vrbas, blizu varoši i d4 ih baciti u tu vodu, ondje gdje rijeka preko 
kamenja pada. A to je učinio zato da ih nitko ne može izvaditi; a sam 
je otišao odatle, niti je više pokušavao osvojiti to mjesto; a odlazeći 
zarobio je jednog bosanskoga kneza. I kralj Matijaš pošao je u pomoć 
u Bosnu želeći obraniti Jajce, a kad je čuo da car odatle odlazi u 
svoju zemlju, i on se opet vrati, a Jajce je ostalo neosvojeno.« 


Podsada Jajca svršila je porazom Turaka posljednjih dana kolo- 
voza ili prvih dana rujna. Dne 11. rujna javljao je mletački poslanik 
Ivan Aymo svojoj Republici da je kralj Matijaš prešao Savu sa 17.000 
konjanika, 6000 pješaka i 7000 križara. Jedan dio vojske od 20.000 
ljudi poslao je u Bosnu onamo gdje su turske čete, a s ostatkom udario 
je prema Srbiji, napose prema Smederevu. Turke je snašao silan po- 
raz kod Jajca, gdje je izginula nebrojena množina njihova; preko 600 
odličnijih Turaka odneseno je teško ranjenih s bojnoga polja. Za po- 
sljednjega juriša poginula su od branitelja jajačkih samo četvorica, ali 
zato nije preostalo 50 ljudi koji ne bi bili ranjeni. Pri obrani 
grada osobito su se proslavile žene (le femine dice hano 
Jacto una mirabile defesa). Kralj se Matijaš tuži na kršćanstvo što 
ga malo, gotovo ništa ne pomaže; zato neće više mariti za ostalo 
kršćanstvo, nego će činiti što i kako bude sam mogao. 


Kralj Matijaš tužio se s punim pravom na nemar kršćanskoga 
svijeta. Jedini odlučni saveznik njegov, poletni papa Pio II, bijaše uto 
15. kolovoza 1464. u Jakinu umro, a od velike snovane vojne na Čarigrad 
ne bi ništa. Brodovlje, sabrano u Jakinu, opet se razišlo, a kralju bi 
poslano 40.000 zlatnih forinta, koje bijaše papa za križarsku vojnu 
skupio. Tako ostade sam kralj Matijaš da se bori s turskim sultanom. 
Sreća što je malo zatim hrabra posada u Jajcu sultana suzbila, te je 
tako njemu dodijalo daljnje ratovanje. Poraz pod Jajcem, nestašica hrane 
za brojnu vojsku a napokon i dolazak nove ugarske vojske u Bosnu: 
sve to sklonilo je slutana Muhameda da je velik dio svoje vojske kući 
poslao, a sam se polagano stao s ostatkom vraćati u Drinopolje. Ostavio 
je samo na međi Bosne i Srbije paše rumelijskoga i anadolskoga da 
prate daljnje kretanje kralja Matijaša. 


Odmah nakon odlaska Muhamedova bijaše kralj Matijaš naumio 
osvojiti onaj dio Bosne koji bijaše još ostao u turskoj vlasti. Osobito 
mu je bilo do toga da ovlada sjeveroistočnom Bosnom (Usorom i do- 
njim Podrinjem), pa da onda sastavi suvislu obrambenu liniju od Beo- 
grada do Jajca. Ali za to trebalo mu uzeti znamenitu utvrdu Zvonik 
(Zvornik) na Drini. Dne 14. rujna boravio je kralj još u Iloku, kamo 
se bijaše iz Bosne povratio; no već 24. rujna bio je u Moroviću, a 

30. rujna i 1. listopada stajao je opet s vojskom svojom na Savi kod 
tvrđave i broda Rače (in descensu exercituali in vado Racha fluvii Zavi). 
Čuvanje broda na Savi kod Rače povjerio je nadbiskupu kaločkomu, 
a onda je pošao uz Drinu prema Zvoniku. Pratili su ga bosanski guber- 
nator i hrvatski ban Emerik Zapolja, nadalje Sigismund grof od Bozina 
i Sv. Jurja, Berthold Ellerbach od Monjorokereka i drugi velikaši. Ve- 
like topove, hranu i streljivo vozili su Drinom na brodovima. Dne 18. 
listopada stajao je kralj pred Zvonikom, te se je počeo spremati na 
podsadu te silne i gotovo nepristupne tvrđave. Jedan dio svojih topova 
smjestio uz obalu rijeke Drine, a drugi po visovima naokolo tvrđave. 
Na sam grad udarali su Sigismund od Bozina i Berthold Ellerbach, 
dok je kralj s banom Emerikom Zapoljom nastojao predobiti kulu 
na najvišem vrhuncu brijega. Za vrijeme podsade slao je kralj manje 
odjele na sve strane da osvoje gradove i mjesta u bližoj i daljoj okolici 
Zvonika. Sam kralj pošao na jug do Srebrnice te ju je zauzeo zajedno s 
bogatim rudnicima, koji su godišnje davali 24.000 forinta. U isto vrije- 
me ovladale su druge čete bosanskom Posavinom između Drine i Bosne, 
te je tako zapala kralja i tvrđava Srebrnik s drugim gradovima u obla- 
sti Usori. Sve je kralju polazilo za rukom; jedino Zvonika nije mogao 
osvojiti i radi neosvojiva položaja njegova i radi hrabrosti njegovih 
branitelja. Još 9. studenoga 1464. stajao je kralj Matijaš s vojskom 
svojom pod gradom Zvonikom (in descensu nostro exercituali sub dicto 
castro Zwoynik). Međutim navalile jesenske kiše, te je stanje kraljeve 
vojske postajala sve nepovoljnije. Radi loših putova nije primala do- 
voljno hrane tako da je počela i stradati. Nevolja vojske, rana zima 
(hiemis asperitate), glasi o dolasku četa turskih, a i nepovoljne vijesti 
o nemirima u Ugarskoj: sve to skloni kralja da što prije završi pod- 
sjedanje Zvonika. Negdje u polovici studenoga poduze posljednji juriš, 
ali bi suzbijen te izgubi dosta ljudi. Javljaju da je i sam ban Emerik 
Zapolja bio ranjen. Napokon odluči kralj vratiti se preko Save. Ali i 
taj povratak bio je vrlo tegotan zbog loših cesta i silnoga blata. 
Što se puta inače prevaljivalo u jedan dan, trebalo je sada i tri dana; 
mnogo topova moralo se ostaviti pred Zvonikom, jer ni 400 konja ne bi 
bilo moglo jedna kola odvući. Jedino velike topove, koje bijahu do- 
vezli po Drini na brodovima, otpremili su kući istim načinom. Nakon 
mnogih neprilika vratio se kralj u Ugarsku, te ga 26. studenoga na- 
lazimo u Baču. Odatle javio je i mletački poslanik svojoj Republici 
27. studenoga i 2. prosinca da se kralj okanio podsjedanja tvrdoga Zvo- 
nika (exercitum regni Hungarie ob incomoda passa, ob temporum acer- 
bitatem, et propter alios necessarios respectus ab oppugnatione castri 
Suvernich discessisse). U drugoj polovici prosinca (oko 20.) boravi 
kralj u Segedinu, gdje su ga okružili poglaviti baruni i prelati. Tu 
izabire svečano poslanstvo, umnoga pečujskoga biskupa Ivana Česmič- 
koga i Ivana Rozgona, koji će poći u Rim da pozdrave novoga papu 
Pavla II te da mu prikažu želje kraljeve. Matijaš želi da bi se njegovim 
poslanicima pridružio i mletački poslanik na njegovu dvoru, poznati 
nam već Ivan Aymo, jer se nada da će novi papa — rođeni Mlečanin 

— više vjerovati mletačkomu vlastelinu nego njegovim pouzdanicima. 
Još u siječnju 1465. salijeta Matijaš dužda Krsta Maura da bi dopustio 
Aymu pridružiti se ugarskim poslanicima. 

Uvelike snovana vojna na Turčina, kako ju je zamislio papa Pio II, 
bijaše se svršila prilično tužno. Matijaš obranio jedva Jajce i ostale 
gradove uz Vrbas, te pridružio svojoj vlasti jedan dio sjeveroistočne 
Bosne, naime Usoru i neka mjesta oko Srebrnice. Jezgra prave Bosne 
s Vrhbosnom (Sarajevom), Bobovcem i drugim gradovima bijaše i 
dalje ostala u turskoj vlasti. Dubrovnik jedva se obranio od sultana 
Muhameda, obasuvši ga darovima i plativši mu danak, a herceg Stjepan 
Vukčić morao sultanu ustupiti velik dio svoje zemlje i dati mu za 
taoca svoga najmlađega sina Stjepana. A ni Mleci nisu bili sretni te 
godine u ratu s Turcima ni na moru ni na Moreji. 

Godine 1465. boravi kralj Matijaš prvih osam mjeseci ponajviše 
u gradu Budimu. Trebalo mu urediti Kraljevstva svoja i darko i 
hrvatsko, koja su dosad toliko stradala i od domaćih smutnja i od rata 
turskoga. U to vrijeme umro je i ostrogonski nadbiskup i primas ugar- 
ski Dionizije Seč dne 1. veljače 1465. Kralj je, naravno, tu prvu du- 
hovnu čast u svojoj državi namijenio svojemu najpouzdanijemu savjet- 
niku i učitelju, umnomu biskupu velikovaradinskomu Ivanu Vitezu od 
Sredne, te je smjesta zamolio papu Pavla II da bi njegova izabranika 
potvrdio. Dakako da je papa želji kraljevoj ugodio, i tako je Ivan 
Vitez postao prvim prelatom u Ugarskoj. Ispražnjenu stolicu veliko- 
varadinsku namijenio je kralj opet drugomu ljubimcu i pouzdaniku 
svomu, rodom strancu iz njemačkih zemalja. Bio je to neki Beckenslaher 
(Beckensloer), dosadanji prepošt u Pečuhu. Taj Nijemac, rodom iz Vra- 
tislave u Šleskoj, bijaše još kao mladić došao na biskupske dvore u 
Velikom Varadinu i Pečuhu, te je svojom nadarenošću i vještinom ste- 
kao ljubav kraljevu. Kralj ga je namjestio u svojoj kancelariji, poslije 
ga je uzvisio na prepošta u Pečuhu, a sada ga je imenovao biskupom 
velikovaradinskim, te pismom od 7. ožujka zamolio papu da ga u toj 
časti potvrdi. Matijaš nije mogao tada ni slutiti koliko će mu jada taj 
muž jednom zadati! 

Osobito se kralj Matijaš tada zanimao za Hrvatsko Kraljevstvo, a 
napose za Slavoniju. U zemljama Hrvatskoga Kraljevstva banovali su 
tada upravitelj Bosne Emerik Zapolja, a uza nj poznati nam već za- 
gorski knez Jan Vitovec od Grebengrada i erdeljski vojvoda Nikola 
Iločki. Kako su još od vremena Celjskih knezova bile sve prilike u 
Slavoniji posve pomršene, trebalo je tu mnogo činiti. Evo samo nekoliko 
podataka. Dne 18. siječnja 1465. zapovijeda Kralj zagrebačkomu kaptolu 
da kanonicima Stjepanu Jalžiću i Ivanu Viteziću, a i goričkomu arciđa- 
konu, koji su odsutni u javnim poslovima, ne uskraćuje njihovih doho- 
daka, jer će mu inače banovi i banovci po njegovu nalogu zaplijeniti sva 
imanja. Malo dana poslije, 2. veljače, boravi u Zagrebu ban Emerik 
Zapolja te raspravlja parnicu između građana na brdu Gradecu i kap- 
tola zagrebačkoga. Građani tužili su kaptolce što su još pred dva- 
deset godina primili čete Celjskih knezova u svoje dvore te dopustili da 
iz njih pucaju na varoš i tako štete nanijeli za 20.000 forinta. Nato je 

BISKUPSKI ŠTAP 
ZAGREBAČKOGA BISKUPA 
OSVALDA TUZA 
(1466—1499). 

Čuva se u riznici prvostolne crkve 
sv. Stjepana u Zagrebu. 


opet kaptol 10. ožujka u Budimu tužio pred 
samim kraljem građane kako su oni kap- 
tolu u doba Celjskih knezova oteli kulu (Po- 
pov turen) na Gradecu, te ga tim oštetili 
za 5000 zlatnih forinta. Pravda između gra- 
đana na Gradecu i kaptola trajala je i da- 
lje. Plemićki suci Zagrebačke županije izvje- 
šćuju u Zagrebu 5. travnja banove Emerika 
Zapolju i Nikolu Iločkoga o istrazi koju 
su u tim poslovima vodili. Dne 4. kolovoza 
zapovijeda opet kralj Matijaš iz Budima 
kaptolu zagrebačkomu da ne dodijava gra- 
đanima na Gradecu različitim daćama, na- 
loživši uz to banu Janu Vitovcu da štiti gra- 
đane i njihove slobode. Sutradan opet (5. 
kolovoza) određuje kralj da se građani na 
Gradecu ne smiju pozivati pred banski sud 
nego samo pred magistra kraljevskih taver- 
nika kako je dosad vrijedilo (cives ... s0- 
lumodo iudicio magistri thavarnicorum no- 
strorum reservati sint, et iudico banorum 
regni nostri Sclauonie astare non tenean- 
tur). Matijaš kralj poštivao je i privilegije 
čitave Kraljevine Slavonije; dne 2. svibnja 
1465. potvrdio je njoj stari privilegij o na- 
činu pobiranja kunovine, a 10. svibnja pra- 
vo da plemići sami biraju protonotara kra- 
ljevstva. 

Osobito je kralj uto nastojao dokinuti 
jednom pogubno bezvlađe i smutnje u za- 
grebačkoj biskupiji. Rečena biskupija bija- 
še posljednjih decenija gotovo posve pro- 
pala, otkad su se za nju otimala po dva ili 
tri takmaca. Pojedine velikaške porodice bi- 
jahu razgrabile njezina imanja i dohotke, 
pače i desetina posve se prestala plaćati. Od 
svih takmaca bijaše preostao jedini Dimi- 
trija Čupor [Csupor], no taj bio je zbog 
svoje starosti i drugih razloga posve nespo- 
soban da uskrisi tu biskupiju. Kralj Mati- 
jaš radio je svima silama da ukloni i toga 
starca, pa da onda biskupiju povjeri svje- 
žoj mladoj sili. O tome svomu nastojanju 
obavijestio je kralj papu Pavla II dne 2. 
svibnja ovako: »... Budući da je dakle va- 
radinski biskup (Ivan Vitez), kojega smo 

na tu biskupiju (zagrebačku) zvali, drugamo određen (za nadbiskupa 
ostrogonskoga) — a Toma de Debrenthe, koji se s pravom ponosio 
naslovom biskupa zagrebačkoga, namiren tako da mu je već predšasnik 
vaše svetosti, papa Pio II, povjerio biskupiju u Njitri, preostao je samo 
još treći, naime gospodin biskup Dimitrija (Čupor), protivnik Tomin. 
Toga (Dimitriju) prizvali smo prošlih dana k sebi, i pošto se po sudu 
našemu i naših savjetnika ustanovilo da rečeni Dimitar nije sposoban 
za upravljanje gradova i posjeda rečene biskupije, bud što su ti gra- 
dovi u susjedstvu turske sile, bud što su još izloženi mnogim navalama, 
odredili smo da se gradovi te biskupije nikako ne povjere rukama i 
upravi gospodina Dimitrije. Stoga smo zahtijevali da se on okani zagre- 
bačke biskupije i da primi naslov biskupa bosanskoga, a za uzdržavanje 
svoje, da bi zapremao časno mjesto među prelatima našega kraljevstva, 
privolismo da preuzme opatiju pećvaradsku, koja je i spokojnija i uno- 
snija. On se donekle kratio pristati na našu želju; no napokon smo se 
ipak ovako nagodili: prvo, on će zadržati naslov i duhovnu vlast za- 
greba č rogu biskupa, zatim će mirno držati jedan od gradova rečene 

iskupije, po imenu Garić, s običnim pripadcima i uz to biskupske dvore 
u Zagrebu; nadalje će primati godišnju penziju od tisuću zlatnih forinta. 
Nagodivši se ovako i namirivši Dimitriju, malo smo zatim po savjetu 
prelata i baruna naših izabrali za upravitelja ostalih gradova i imanja 
zagrebačke biskupije, kao i za svjetovnoga administratora njezina, ča- 
snoga Osvalda od Sv. Ladislava (de Szentlaszlo), klerika vesprimske 
biskupije, plemića po rodu i odličnim roditeljima, dovoljno za njegovo 
zvanje vješta znanostima (litteris eruditum), po vanjštini, ponašanju i 
općenju uzorna, u kojega se vjernost, mudrost i obzirnost posve uzda- 
jemo. Da bi taj imanja i predija crkvena mogao upravljati i štititi, 
činilo nam se potrebno da se opatija pećvaradska, koju je gospodin 
Dimitrija otklonio, njemu (Osvaldu) povjeri. Mi ćemo je zaista njemu 
i predati, kako će to najnoviji naš poslanik, kninski biskup Marko, va- 
šoj svetosti potanko objasniti. Molimo zato vašu blaženost da bi izlože- 
ne odredbe prijazno primila kao našu tvrdu i stalnu volju i odluku, pa 
da ne bi odlagala pomoći kako crkvi i samostanu tako i licima, nego da 
namjesti Dimitriju za duhovnoga pastira, a Osvalda za svjetovnoga 
upravitelja (administratorem in temporalibus), povjerivši mu podjedno 
rečenu opatiju i samostan. Uvidjelo se da se jedino na taj način, a 
nikako drukčije, može biskupiji zagrebačkoj povratiti mir i sloboda.« 
I stari Dimitrija poslao je papi svoga poslanika da izmoli u rimske 
stolice potvrdu nagodbe s kraljem; biskupovu je punomoćniku kralj 
8. svibnja dao popratno pismo za papu. 

Vidjesmo kako je kralj Matijaš nastojao u rastrovanoj Slavoniji 
uvesti mir i red. Još su nepovoljnije bile prilike u Hrvatskoj, koju 
bijahu Turci prošle godine nemilo poharali. Knez Stjepan II Frankapan, 
kojega su oblasti najviše stradale, tražio je pomoći na sve strane. Me- 
đu inim obratio se i na svoga šurjaka, ferrarskoga i modenskoga 
markgrofa Borsa de Este. Taj je opet poslao u Mletke poslanika, za- 
klinjući Republiku da bi dostojala primiti u svoju zaštitu »velemožno- 
ga gospodina kneza senjskoga Stjepana Frankapana, nekad šurjaka nje- 


MATIJAS KORVIN (HUNJADOVIĆ) 75 


gova, i jednoga sina njegova (Bernardina)«. Mleci bijahu uvjereni da 
molbi treba zadovoljiti i radi odanosti porodice Frankapana prema nje- 
zinomu vladanju, a i radi toga što knez Stjepan drži mnoge prijelaze u 
Modrušama (multos passus Modrusie) i druga mjesta, te bi bilo štetno 
za Republiku da to sve propadne; pak stoga zaključiše 1, ožujka 1465. 
primiti kneza Stjepana i njegova sina u svoju zaštitu i braniti ga od 
svakoga, izuzev ipak vazda krunu ugarsku. Kad je već Stjepanu Fran- 
kapanu, najuglednijemu knezu hrvatskomu, bilo tako tijesno da se skla- 
njao u zakrilje mletačko, kako je tek bilo ostalim knezovima, kao 
Kurjakovićima, Blagajskima i Zrinskima, kojih su kotari bili još jače 
izvrgnuti nasrtajima turskih provalnika i haračlija? I kneginja Marga- 
reta Špirančić, udova hrvatskoga bana Pavla, dvojila je da će moći 
održati zemlje i gradove svoga nesretnoga muža, to manje što su i 
Mleci, premda saveznici kralja Matijaša, nastojali bud kojim nači- 
nom ovladati gradovima slabe udovice, osobito pak Klisom, koji su 
smatrali za ključ i bedem dalmatinskih gradova Splita, Trogira i Šibe- 
nika (clavem esse et, stabilimentum civitatis nostre Spaleti, tum etiam 
civitatum nostrarum Tragurii et Sibinici). Napokon su za svoj opstanak 
strepili i mladi knezovi Talovci, koji su tada držali još nešto na Cetini 
i grad Čačvinu u župi Posušju. I oni su bili okruženi odasvud od 
neprijatelja, koji su vrebali kako da im ugrabe ostatak djedovine. 
Bolje nije bilo ni u susjednom Humu, gdje je u onome dijelu koji 
nije dopanuo Turcima bjesnila borba između hercega Stjepana Vuk- 
čiča i najstarijega mu sina Vladislava. Dok je stari herceg naginjao više 
Mlecima, njegov je sin Vladislav bio privrženik kralja Matijaša. Dne 
1. ožujka bili su u Mlecima dva poslanika hercega Stjepana, te su 
izjavili da pokušano izmirenje između oca i sina nije uspjelo, te da je 
veći razdor među njima nego ikad prije (maiore in discordia quam 
unquam esse). Budući da zbog toga prijeti nemala opasnost i mletač- 
komu posjedu u Dalmaciji i Albaniji, herceg zaklinje Republiku da 
posreduje. I zaista je Republika odredila poslati osjanika da ukloni 
kamen smutnje između hercega i sina mu Vladislava. Dakako da su 
sebični Mleci imali jedino svoju korist pred očima. Stari naime herceg, 
uvidjevši da ne bi mogao održati svoj dio Neretve i Krajine, volio je 
da te oblasti zauzmu Mleci, nego da zapadnu kojega od njegovih pro- 
tivnika, bio to rođeni sin Vladislav ili humski knez Žarko Vlatković 
s bratom Ivanišem. 


Uređujući u prvoj polovici 1465. kralj Matijaš stvari u Ugarskom i 
Hrvatskom Kraljevstvu, nije nimalo smetnuo s uma rat s turskim 
carem. U jednu ruku trebalo mu oprati nedaću svoju pod Zvornikom, 
a u drugu bilo mu stvoriti obrambenu liniju prema turskoj sili od 
Jajca na jug do Neretve i Dubrovnika, a možda i do Novoga (Herceg- 
Novoga) u Boki. Sultan je Muhamed međutim kušao odvratiti Mletke 
od saveza s Matijašem, a kad mu to nije pošlo za rukom, pokušao je 
samoga Matijaša skloniti na mir ili primirje. Dne 18. veljače 1465. 
javlja Matijaš mletačkomu duždu Kristoforu Mauru, kako ga je sultan 
netom (novissime) po srpskom despotu (Zmaj Vuku Grguroviću) i po 
drugim Srbima nastojao odvratiti od saveza s Mlecima, a i sada ga 

preko nekih baruna njegovih, koji službuju na granici turskoj, želi 
skloniti na mir. Poslao je pače i posebne poslanike svoje, kojima kralj 
nije htio dati slobodnoga pisma, da k njemu dođu. Matijaš zna što 
duguje sebi i domovini, što prijateljstvu i savezu s Mlecima; zato ne- 
će ni čuti za ponude sultanove, koji obje stranke nudi i opsjenjuje 
mirom, a uto sprema vojske na sve strane samo da Bosnu svakako na- 
trag pridobije (ut omnino recuperet Boznam). Kralj javlja još Mleci- 
ma da šalje svoje svečane poslanike k papi Pavlu II, a ti će poslanici 
doći uz put i u Mletke te prikazati kraljeve osnove, namjere i odluke. 
U pismu, što ga je Matijaš 30. ožujka napisao za papu da mu ga pre- 
dadu njegovi poslanici Ivan Česmički i Ivan Rozgon, govori kralj po 
prilici ovako: »Razdražen neprijatelj zadanim mu ranama i udarcima 
prošle i pretprošle godine, odbijen svojom zasjednom ponudom primirja, 
sprema osvetu ne samo sa srdžbom i običnom mržnjom, nego gotovo s 
nekim bijesom. Već ije naprijed poslao stanovite vojvode, kojih su imena 
nama priopćena, s jakom silom i velikom vojskom, te im je zapovjedio 
da što jače opustoše donje krajeve Ugarske, a na povratku da opašu Beo- 
grad. Ti su se sada već utaborili u Srbiji blizu Smedereva. Kaže se da 
će za njima doći sam sultan sa svojim starijim sinom i s čitavom sna- 
gom svojom da bi još ovoga ljeta Beograd osvojio, ostatak Srbije za- 
uzeo, te grad Jajce i Bosnu opet predobio. Mrzi ga, kako se govori, 
živjeti ako smjesta ne ovlada ovim dvama mjestima, Beogradom i 
Jajcem, za koja drži da će mu prva biti vrata u Ugarsku, a druga u 
Dalmaciju, Istru, Italiju i Njemačku ...« Izloživ tako osnove sultanove, 
izbraja kralj što je opet on uradio za obranu svojih zemalja. »U Beo- 
grad poslano je potonjih dana mnogo drva da se iznova utvrdi to 
mjesto. Budući da je gubernator Emerik (Zapolja) zabavljen u gor- 
njim krajevima, odredili smo poslati u Bosnu druge kapetane, te ćemo 
ih onamo smjesta poslati s oružanim četama. Ništa ne ispuštamo što je 
moguće, te se živo brinemo da ne bi u toj stvari bud što propustili bud 
zanemarili.« U drugome pismu, što ga je Matijaš jamačno u isto vri- 
jeme ili prije pisao, javio je papi kako je svome pouzdanomu poklad- 
niku Emeriku Zapolji uz čast gubernatora Bosne podijelio i druge časti 
u susjednim krajevima (omnes officiolatus nostros illic vicinos), a k 
tomu i ispražnjenu čast vranskoga priora. Kralj je tako uredio da 
skupi u rukama gubernatora što veću vlast poradi Bosne, koju će 
biti isto tako teško održati kao što je bila stečena. Baš radi Bosne 
ne može gubernator biti bez susjednih gradova, koji pripadaju reče- 
nomu prioratu vranskomu. 

Svečano poslanstvo od nekih 300 vitezova, a na čelu mu umni pe- 
čujski biskup Ivan Česmički i Ivan Rozgon, pošlo je na put tek na 
početku travnja 1465. Dne 16. travnja boravilo je u Mlecima, a u svib- 
nju stiglo je u Rim. O dolasku njegovu u vječni grad piše suvremeni 
Guarini mlađi: »Tri stotine krasnih vitezova u sjajnim odorama, s 
velikom pratnjom sluga i konja koracalo ponosito kroz ulice rimske. 
Dva prekrasna konja nosila su teret od 20.000 dukata, sve novoga kova 
ugarskoga i mletačkoga. Takav se novac u tolikoj množini rijetko kada 
vidi. Poslanstvo bijaše došlo preko zemalja mletačkih i kroz Firenzu. 

Svuda bijaše čašćeno i s velikim štovanjem primano. Kad je došlo pred 
rimska vrata, dočekali su ga sabrani kardinali i pozdravili ga u ime 
papino. Sav se Rim divio neviđenomu sjaju. Papa primi po glasu u 
čitavoj Italiji dobro poznatoga biskupa Ivana Česmičkoga u velikom 
zboru kardinala i svega rimskog dvora. Ivan pozdravio je papu s dva 
podulja govora, kakvi se odavna nisu u Rimu slušali.« Najprije se po- 
zivao na povjesnicu, kojom je dokazivao kako su ugarski kraljevi bili 
vazda najodaniji sinovi rimske stolice, počevši od Atile kralja, koji je 
sve kao poganin uslišao molbu pape Lava i poštedio Rim, pa sve do 
Ivana Hunjada, koji je svojim junaštvom spasio kršćanstvo. Zatim je 
govorio o slavnim ratovima kralja Matijaša, pa i o tom kako kralj 
voli za obranu drugih izložiti se opasnosti, nego da stoji skrštenih 
ruku. Nadalje je zahvalno spomenuo papin poziv na kršćanske vlasti 
neka za obranu od Turaka kroz deset godina daju novčanu pripomoć; 
no ujedno je izjavio kako bi zgodnije bilo kad bi se ta pomoć ogra- 
ničila za dvije ili tri godine, a bila izdašnija, jer bi tada i kralj Ma- 
tijaš mogao odlučnije raditi i više toga postići. Iza govora predadoše 
poslanici papi darove koje mu bijaše kralj poslao. Papa Pavao II 
uzvrati kralju obilatim darovima. Tako mu pokloni zlatan, biserjem 
ukrašen križ s jednim komadićem Kristova križa, neka ga nosi i tako 
»pod znakom svetoga križa to sigurnije iznese pobjedu nad neprija- 
teljima svete vjere«. Uz to dade papa za rat s Turcima 23. svibnja 
isplatiti iz papinske blagajne prvi obrok svoga prinosa, naime 57.500 
zlatnih forinta. Napokon predade poslanicima i mlađega brata sultana 
Muhameda, koji bijaše s turskoga dvora u Rim prebjegao, neka ga 
odvedu kralju Matijašu da bi se njime mogao poslužiti i smutnje u 
Turskoj Carevini pokretati. Dne 28. svibnja ostavi ugarsko poslanstvo 
Rim, te se stade preko Firenze i Ferrare kući vraćati. Od 15. do 27. 
lipnja boravilo je u Mlecima, gdje je Republika obećala kralju pomoć za 
onu godinu 50.000 dukata, te je jedan dio te svote, naime 15.000 dukata, 
poslanicima odmah i odbrojila. Republika se Mletačka pokazivala vrlo 
ratoborna, te je izjavila da bi se turska sila mogla uništiti jedino 
općom vojnom (expeditio generalis), bez koje se Evropa ne bi mogla 
osloboditi ljutoga neprijatelja. Jedva što su otputovali ugarski poslanici, 
osvanuo je u Mlecima Dubrovčanin Jakov Bunić, nudeći im u ime Ma- 
homet paše mir s Turcima. Mleci mu odgovoriše 3. srpnja da će ga 
nagraditi s 10.000 dukata ako im izradi mir sa sultanom, ali častan 
mir po kojemu bi oni dobili Moreju i Mitilenu, a njihov saveznik, kralj 
ugarski, ostatak Bosne i sve ono čime bi se mogao utvrditi stalan mir. 


Međutim bijaše kralj Matijaš u lipnju 1465. skupio ugarski sabor 
u Budimu da i od njega zatra omoć za rat s Turcima. Što se sve 
na tom saboru vijećalo i zaključilo, nije poznato; znamo samo da je 
bilo određeno da u Slavoniji moraju svi plemići u rat poći, pače da 
moraju od svakih 20 selišta ili dimova svojih kmetova povesti sa 
sobom po jednoga vojnika. Poslije je kralj 9. kolovoza zagrebački kap- 
tol poradi njegova siromaštva oslobodio od te dužnosti, ali mu je ipak 
zapovjedio da d4 stanovit broj konja za nošenje prtljage, te da te konje 
preda Fridriku Lambergeru, kraljevu kapetanu u Čakovcu. Kralj je 

zaista spremao veliku vojsku na Turčina. U Mlecima se čulo tada iz Dal- 
macije da je nakanio podići golemu vojsku od 100.000 ljudi, da je 
pisao i hercegu Stjepanu Vukčiću neka mu se pridruži, pače i slavnoga 
junaka arbanaskoga, Jurja Kastriotića Skenderbega, da je pozvao na za- 
jedničku vojnu. Vijesti su te bile istinite; kraljevski poslanik, franjevac 
Aleksandar Dubrovčanin, bio je 12. kolovoza u svom rodnom gradu 
Dubrovniku, gdje mu je vijeće dalo jednu barku da se na njoj odveze 
Skenderbegu, jamačno da g prikloni svomu gospodaru. Još se pripo- 
vijedalo da je sultan poslao kralju svečano poslanstvo nudeći mu 
dobre volje čitavu Bosnu i Srbiju, ako pristane na mir; ali Matijaš 
da nije htio ni preda se pustiti turskih poslanika. 

Nema sumnje, kralj je Matijaš u kolovozu 1465, zasnovao navalni 
rat na Turke u veliko. Jedna vojska provalit će iz Posavine i Podu- 
navlja u tursku zemlju da osvoji ostatak Bosne i Srbiju; druga vojska 
imala bi iz okoliša grada Dubrovnika dolinom Neretve prodrijeti u 
Hercegovinu, a možda i dalje, te tako poduprijeti navalu glavne vojske. 
Sam kralj ostavio je 9. rujna Budim i pošao je u Pečuh, gdje je bilo 
glavno zbiralište njegovih četa. Neko vrijeme nije kralj mogao odlu- 
čiti kojoj vojsci da stane na čelo. Njegov pouzdanik, franjevac Alek- 
sandar Dubrovčanin, došao u Šibenik te zamolio tamošnjega mletačkog 
kneza neka bi dopustio dubrovačkim brodovima ploviti šibenskim za- 
tonom do Skradina, kamo će kralj Matijaš s vojskom doći, pak se onda 
na rečenim brodovima odvesti u Dubrovnik. Mleci kao saveznici nisu to 
doduše mogli zapriječiti; ali su 18. listopada svojim knezovima u Ši- 
beniku i Splitu poslali posebne naputke kako da kralja dočekaju, ako 
bi zaista pokraj njihovih gradova prolazio. 

Čini se međutim da se uto kralj predomislio i okanio namjere da 
sam glavom ide u Dubrovnik. Posve rastrovane prilike uz istočnu 
obalu Jadranskoga mora jamačno su ga od toga odvratile. Herceg 
Stjepan Vukčić nije se odazvao njegovu pozivu, nego je i dalje ratovao 
sa sinom Vladislavom i zetskim knezom Ivanom Crnojevićem, koji mu 
je gradio gradove u Boki Kotorskoj. Da obrani Herceg-Novi, herceg je 
tražio pomoć u Mletaka, te je tako morao dopustiti da mu Republika 
u isti mah zauzme njegov dio Neretve i Krajine. Mleci su to 6. prosinca 
1465. preko svoga poslanika javili kralju Matijašu, dodavši da je herceg 
stupio spomenute oblasti dobre volje (assentiente maxime illustri do- 
mino duce), jer je doznao da neki njegovi podanici u Neretvi i Kra- 
jini šuruju s Turcima, pa je volio te oblasti predati kršćanskoj vlasti 
nego nevjernicima. 

Posljednjih dana rujna bijaše Matijaš ostavio Pečuh i stigao do 
rijeke Drave (incastris exercitus nostri in vado Drave), preko koje je 
2. listopada prelazio. Tu primi pismo pape Pavla II pisano 19. srpnja, 
u kojemu je papa njemu spoticao što tako s vojnom oteže, te ga je 
bodrio da jednom započne rat. Matijaš odgovori papi prilično ljutito. 
»Kad bih se ja povađao za Epiroćaninom (Skenderbegom)«, pisao je u 
svom odgovoru, »kad bih se ja svaki čas hvalio pobjedama te dao upi- 
sati u ljetopise svako selo što su ga moje čete u neprijateljskoj zemlji 
spalile, svakoga čovjeka kojega su zarobili i svaki komad blaga što 

su ga oteli, e onda bi se pokazalo da moje oružje nije počivalo ni onda 
kad sam ja u Budimu sjedio. Po mojemu mnijenju nije pače ni dostojno 
da svaki put sam glavom stanem na čelo svojih četa, jer time bi se ugled 
moj smanjio pred očima neprijatelja.« Nadalje očitovao je kralj odrje- 
šito da posve nedostatna pripomoć, koja mu se daje, nije nimalo do- 
voljna da izvodi velike izvanredne stvari. Nitko ne može od njega zah- 
tijevati da pođe preko Balkana i da ratuje na obalama Crnoga mora. 
Pače kad bi on svoju snagu precjenjivao, te se mladenačkim poletom 
dao zavesti, morao bi ga sam papa suzdržavati, jer bi svaka vratolomija 
kraljeva mogla biti pogubna za kršćanstvo. Jamačno nije nitko tako odu- 
ševljen za velike pothvate kao kralj; ta on neprekidno naviješta kako 
bi trebalo neprijatelja u vlastitom gnijezdu njegovu potražiti te ga 
jednim velikim udarcem uništiti. Kad bi kršćanske vlasti htjele kralja 
primjereno poduprijeti, on bi tijekom iduće godine udario na sultana 
od Helesponta. Ako pak te potpore ne bude, očituje kralj »na očigled 
neba i zemlje da nije njegova krivnja, nego drugih, ako ne budu Turci 
protjerani iz Evrope«. Istoga dana — 2. listopada — pisao je kralj 
Matijaš također pismo mletačkomu duždu Krsti Mauru, te mu je spo- 
ticao što se unatoč savezu stao uplitati u bosanske poslove, te zauzeo 
neka mjesta i zemlje koje su Pipi kralju. Očito je kralj bio po- 
vrijeđen što je Mletačka Republika u to doba zauzela Krajinu i Ne- 
retvu, za koje je kralj držao da pripadaju njegovoj kruni. Naravno da 
su kralja na to naputili i Dubrovčani, bojeći se susjedstva mletačkoga; 
oni su 12. rujna slali Neretvanima kraljevu zastavu, a poslije o svemu 
obavijestili kralja po svome poslaniku Sigismundu Gučetiću, koji je kra- 
lju nosio dar od 550 dukata i još 950 dukata za križarsku vojnu. 
Prošavši Slavonijom i prikupivši tamošnje čete, prešao je kralj 
Matijaš 18. listopada rijeku Savu i ušao s velikom vojskom u Bosnu. 
Što je ondje radio, nije zabilježeno. Braniti nije mu ništa trebalo, jer 
sultan nije bio ni udario te godine ni na Bosnu ni na ostatak Herce- 
govine; a za navalni, odlučni rat nije Matijaš imao ni dovoljno vojske, 
a ni sredstva. Mleci ne bijahu mu poslali ostatak od obećanih 50.000 
dukata (dakle još 35.000), a ni od pape ni od drugih kršćanskih vlasti 
ne bijaše ništa više primio. Kralj je pak izračunao da bi mu za uspje- 
šno navalno ratovanje trebalo najmanje 300.000 dukata subvencije. K 
tomu bojao se Matijaš jesenskih kiša, a uz to su mu stigli glasovi 
kako njemački kralj Fridrik opet nešto protiv njega snuje. Napokon 
stigao je u njegov tabor poslanik njegov, fratar Aleksandar Dubrovča- 
nin, te mu je jamačno priopćio nepovoljne glase iz primorskih strana. 
Sve to sklonio je kralja da se za tu godinu okanio većega rata, te se 
već nakon nekoliko dana opet povratio k Savi. Dne 2. studenoga 1465. 
(prvi dan nakon Svih Svetih) izdaje on »na Brodu savskom na Gradi- 
šćih« hrvatsku, ćirilicom pisanu povelju svojemu vjernomu pouzdaniku i 
poslaniku, fratru Aleksandru Dubrovčaninu, kojom ga nagrađuje za vjer- 
ne službe njegove. Evo te znamenite povelje doslovce: »Matijaš, milošću 
božjom kralj ugarski, dalmatinski i hrvatski, i k tomu, damo na znanje 
svim i svakomu, komu se podoba, po ovom pismu našem otvorenom, 
kako mi procinjujući i na pamet prenoseći, pravu virnost i mnoge virne 

službe virnoga našega počtovanoga i redovnoga frat Aleksendra Dubrov- 
čanina, opatije od Telki vladavca, koji mi posluži svetoj koruni reče- 
noga kraljevstva našega ugarskoga i našoj visosti u mista i vrimena 
razlika, gdi se je pr&ga(da)lo, darovasmo mu i dasmo, pače dar€vamo 
i dajemo vikuvičnim zakonom bez porečenja i odazvanja u Luci u 
Humskoj zemlji tri sela: Nerizi, Gnilišća, Lozicu š njih pravimi metesi 
i kotarmi, i u župi Trebinju tri sela: Česvinicu, Necieć, Goricu š njih 
metesi i kotarmi, i u župi Dračevici tri sela: Sut Stipan, Kuti, Mokrine 
š njih metesi i kotarmi, i u Popovu tri sela: Dubljane, Gurmljane i 
Galčiće š njih megjami i kotarmi, sa svimi njih prihodišći i koristmi, 
zemljami oratimi, težatnimi i netežatnimi, s lugovi, gaji, vodami, rikami, 
ribnici, mlinmi i mlinišći, s vinogradi, sinokošami, livadami i volja kim 
mu drago imenom koristimi zvanimi, da je vogljan više pisani fratar 
Aleksendar držati, imati i u vike uživati, prodati, darovati i za dušu 
ostaviti, komu je njemu drago, moćju i oblastju i kripostju ovogaj 
pisma našega otvorenoga.« 

Međutim bijaše kralju stiglo pismo pape Pavla II, u kojemu je 
njemu predbacivao što se ponukom Mletačke Republike kani izmiriti s 
turskim sultanom. Matijaš se u odgovoru ogradio protiv toga mišljenja, 
izjavivši da je nepomirljiv protivnik Turaka i da je prvi od svih O- 
ličkih vladara koji će se papinskomu nalogu odazvati, Matijaš za je 
svoje pismo: »Nemoguće nije nitko dužan činiti; nitko nije vezan na 
očitu propast nekomu se odazvati. Sve u sve: ako vaša svetost svakako 
hoće da ne mirujem protiv neprijatelja vjere, neka se pobrine da uzmog- 
nem rat izdržati.« Još 5. studenoga stajao je kralj na brodu savskom, 
snujući da barem nešto učini. Kako nije mogao ni misliti na veliki 
navalni rat, odluči barem jedan dio svoje vojske poslati kroz zapadnu 
Bosnu prema Dubrovniku i Hercegovini. Toj vojsci od 5000 ljudi stavi 
na čelo slavonskoga bana Jana Vitovca i meštra tavernika Ivana Rozgo- 
na, kojima dade zapovijed da učine red u zemljama hercega Slje- 
pana i njegovih sinova, te da ih zaštite kako od sebičnih Mletaka 
tako i od Turaka. Ako ne bi drukčije išlo, neka zauzmu čitavu zemlju 
hercegovu zajedno s Krajinom i Neretvom, koje je herceg nedavno 
ustupio Mlecima. Uz to neka nastoje da Turcima otmu neke gradove 
hercega Stjepana, koje je taj njima morao ustupiti. Oblasti i kotare 
grada Dubrovnika neka štede, pače neka ih zaštićuju. Svojim vojvodama 
pridijelio je kralj dubrovačkoga poslanika Sigismunda Gučetića, davši 
mu pismo za njegovu Republiku, u kojem očituje, da poslanik nije ni- 
malo utjecao u tu kraljevu odluku. Dubrovčanima nije zbog straha od 
turske osvete nimalo bio poćudan dolazak kraljevih četa i kapetana; ali 
kako nisu mogli ništa promijeniti, pokoriše se kraljevoj odredbi. Već 
28. studenoga bira dubrovačko vijeće četiri plemića, koji će poći u 
Ston da pozdrave Jana Vitovca i Ivana Rozgona, pa će ih dopratiti u 
Dubrovnik. Kraljevim kapetanima pridružio se i hercegov sin Vladislav, 
kojega su se Dubrovčani žacali primiti u svoj grad radi Turaka. Poslije 
su kraljevi kapetani sa svojim četama redom zauzimali gradove i oblasti 
od međe hrvatske prema Neretvi, te se onda utvrdili u gradu Počitelju 
na Neretvi, koji im je bio izlazištem za daljnja poduzeća. Dubrovčani su 

kapetane mitili darovima, pomagali njihove čete; pače 28. prosinca za- 
ključili su podići o svom trošku most na Neretvi kod Počitelja za prijelaz 
kraljevih četa. 

Odmah nakon odlaska svojih kapetana u Bosnu bijaše i kralj osta- 
vio Savu, te s ostatkom svojih četa pošao na sjever. Dne 7. studenoga 
bio je već kod sela Maslinaca (in descensu nostro exercituali prope 
villam Mazlyncz) u današnjoj Bjelovarsko-križevačkoj županiji,“ odakle 
je javio zagrebačkomu kaptolu ako se s dosadanjim biskupom zagre- 
bačkim Dimitrijom Čuporom posve sporazumio i kako se taj naprosto 
odrekao svih svojih prava ukoliko ih je mogao imati na spomenutu 
biskupiju. Na daljnjemu putu međutim zgodilo se nešto što je kralja 
još neko vrijeme zadržalo u Slavoniji. Dne 8. do 15. prosinca nalazimo 
ga u Prodaviću ili Virju (in Prodawyz), odakle udara na grad Đurđevac 
(castrum Sancti Georgii nobis in obsidione tenentibus), znamenito tada 
mjesto na međi Slavonije i Ugarske. Kralj je htio kazniti đurđevačkoga 
kastelana Martina Bodha i njegova ortaka Nikolu Poljaka iz Palešnika 
(Polychna), koji su dosad počinjali mnoga razbojstva i otimačine, 
a napokon se protiv kralja pobunili i njegovim se protivnicima pri- 
družili (adversariis nostris coniuncti contra nos rebellando). Kako 
se to podsjedanje svršilo, nije zabilježeno; samo znamo da je Matijaš 
još za podsade posjedovanja tih odmetnika darovao svomu vjernomu 
službeniku Blažu Kenderešu. Tek u drugoj polovici prosinca 1465. 
vratio se kralj u Ugarsku, te ga nalazimo 10. siječnja 1466. u Tolni, a 
13. siječnja u Budimu. Još u Tolni bijaše oko sebe skupio poglavite pre- 
late i barune, te se s njima posavjetovao o vojni na "Turke idućega 
ljeta (ad tractandum pro expeditione contra Turcos ad proximam aesta- 
tem), a uz to i razmjestio čete za obranu donjih krajeva kraljevstva 
od eventualnih napadaja turskih. Stigavši u Budim, odmah je po savjetu 
prelata i baruna sazvao sabor u taj grad za 23. veljače da se onda na 
njemu vijeća i odluči o idućoj vojni na Turke. 

Još prije svoga povratka u Ugarsku, možda još prije podsade Đur- 
đevca u Slavoniji, bijaše kralj učinio zamašne promjene među višim 
dostojanstvenicima svoje države. Najprije je oduzeo Emeriku Zapolji 
čast bosanskoga gubernatora i bana Kraljevina Hrvatske, Dalmacije i 
Slavonije. Već 5. studenoga 1465. zove se Emerik Zapolja naprosto »na- 
sljedni župan šipuški« (comes perpetuus terre Scepusiensis) te boravi u 
sjevernoj Ugarskoj. Nadalje je kralj oduzeo vojvodstvo u Erdelju svo- 
me rođaku Ivanu Pongracu od Dengelega te ga bacio na krajnji istok 
u Severinsku banovinu, a vojvodsku čast u Erdelju povjerio je neka- 
danjim svojim protivnicima, grofovima Ivanu i Sigismundu od Bozina i 
virovitičkomu županu Bertholdu Ellerbachu od Monjorokereka. Sla- 
vonskim banom ostao je Nikola Iločki, koji je također obnašao čast 
bana mačvanskoga uz Petra Sokola, podjedno župana temeškoga; hrvat- 
skim pak banovima imenovao Petra Zoba (koji je tu čast obnašao već 
1459) i uza nj Ladislava de Disznos, kojima je također pridao Banovinu 


+ [Riječ je o upravnoj jedinici u početku XX stoljeća.] 

bosansku. Znamenito je međutim da je kralj tom prigodom uskrisio 
zaboravljeno već ime Rama za zemlju bosansku, tako da su se rečeni 
banovi zvali »ban naših Kraljevina Rame, Dalmacije i Hrvatske« (regno- 
rum nostrorum Ramae, Dalmatiae et Croatiae). S kojih je razloga Ma- 
tijaš oživio ime Rame, nije izvjesno; no nagađamo da je to učinio za 
ustuk sultanu, koji je u ono vrijeme za onaj dio prave Bosne što je bio 
u njegovoj vlasti imenovao posebnoga kralja, nekoga velikaša pogublje- 
noga kralja Stjepana Tomaševića, koji se bijaše pokorio i oženio Turki- 
njom iz Carigrada. Muhamed proglasio toga vlastelina kraljem bosan- 
skim, prozvao ga Matijašem (možda je to bio Matija Vojsalić od roda 
hercega Hrvoja?)* i namjestio ga u svojemu dijelu Bosne, očekujući po- 
uzdano da će se oko domaćega sina okupiti i oni Bošnjaci koji su od 
nedavna bili pod zaštitom ugarskoga i Hrvatskoj a kralja. Osobito se 
nadao sultan da će Jajčani, protivnici Ugara (Perche Jayzi he naturaliter 
ynimica de Ungari), pohitati pod zastavu svoga narodnoga kralja, pa 
tako i pod vrhovnu vlast njegova zaštitnika, turskoga cara. Ali Muhamed 
se prevario, jer su se Bošnjaci slabo odazivali njegovu kralju. 

Činilo se pače da će se vlast kralja Matijaša utvrditi i u oblastima 
hercega Stjepana Vukčića. Kraljevi kapetani Jan Vitovec i Ivan Rozgon 
bijahu ovladali čitavom zemljom do Neretve, pa su onda kod Počitelja 
prešli u nekadanju humsku zemlju. Herceg Stjepan Vukčić našao se u 
najvećoj neprilici. Prije, kad ga bijaše nevolja turska pritisnula, molio 
je kralja Matijaša za pomoć, pače mu je bio pripravan ustupiti ostatak 
svoje državine i dati 100.000 dukata, a zato primiti koju oblast ili grad 
(napose Zagreb) u Hrvatskoj i postati barunom njegovim; sada kao 
da se predomislio i stao raditi u prilog Mlecima, zaklinjući ih da mu 
Pomona obraniti Novi (Herceg-Novi) od Turaka i kraljeve vojske. Ali 

apetani kraljevi nisu znali za šalu. Oni udariše na Neretvu i Krajinu, 
zauzeše ih, pobacaše s kula i gradova mletačke zastave, te namjestiše 
na njima zastave svoga kralja i gospodara. Spremahu se pače provaliti i 
do Novoga, posljednjega utočišta hercegova, te ga osvojiti za svoga 
kralja. Zdvojno stanje Stjepana Vukčića prikazali su njegovi poslanici 
10. ožujka 1466. Mletačkoj Republici. Oni govorahu u ime svoga gospo- 
dara kako je on poput svoga strica Sandalja vazda bio odan Mletačkoj 
Republici, ie su je zaklinjali da mu pomogne, osobito da dopusti njemu 
i sinovima mu Vlatku i Stjepanu skloniti se u koji grad dalmatinski, 
ako bi im zaprijetila krajnja pogibelj. Za sina Vladislava, koji je kriv 
čitavoj nesreći njegovoj, nimalo ne mari, nego ga proklinje govoreći: 
»Da ima tisuću života, pravo bi bilo da ih izgubi za ono što je učinio 
ne samo protiv mene, svoga oca i gospodara, nego također protiv čita- 
voga kršćanstva« (E sel kavesse mille vite, serebe iusto tute lui per- 
desse, non solamente quello ha fato contra de mi, stando mi suo padre 
e signor, ma etiam contra tuta christianitate...). Ispričavajući se što 





* [Mehmed II postavio je potkraj 1465. za vazalnog kralja u Bosni Matiju Kotromanića, 
sina Radivoja Ostojića. Taj se Matija posljednji put spominje 1471. god. God. 1476. sultan je 
za protukralja Nikoli Iločkom izabrao Matiju Vojsalića, potomka Vojslava Vukčića, brata voj 
vode Hrvoja Vukčića Hrvatinića] 

se bijaše pridružio kralju Matijašu, tuži se herceg da mu to nije ništa 
koristilo, nego nasuprot škodilo. Poslao je kralju Matijašu 12.000 du- 
kata da mu da vojske, ali pomoćnih četa ne bi nikad, premda ih je 
kralj obrekao. Nakon toga pomagao je kralju podsjedati Jajce, te je 
taj grad uzet (1463) s pomoću Božjom i hercegovom, jer kralj nije imao 
dovoljne vojske za taj pothvat. No zato je sultan još jače zamrzio na 
hercega, govoreći da mu je Jajce oteo herceg Stjepan, a ne kralj ugarski. 
Matijaš kralj obećao je nato opet hercegu da će ga pomagati, ali eto pro- 
šle su već dvije godine, a kralj nije ništa učinio. Herceg je molio kralja 
po svome sinu Vlatku da uzme u zaštitu pet njegovih gradova i da mu 
dA za njih druge gradove u zamjenu u Ugarskoj. Ni to nije kralj učinio, 
i tako su od rečenih gradova tri (Mileševac, Samobor i Prilip) izgu- 
bljena. U novije vrijeme pak zahtijevao je kralj da mu herceg ustupi 
dva grada u huniskoj zemlji; herceg je morao poslušati, te su oba 
grada zauzeli Jan Vitovec i drugi kapetani kraljevi sa svojim četama. 
Od nekih prijatelja svojih doznao je herceg kako kraljevi kapetani 
imadu nalog da ga živa ulove u svoje ruke. Herceg malo da u Novome 
nije bio opsjednut i zarobljen; stoga moli Mlečane da mu u slučaju 
krajnje potrebe dopuste skloniti se u njihove oblasti, 

Mletačka Republika nije pravo znala što da odgovori hercegovim 
poslanicima. U jednu ruku bila je saveznica kralja Matijaša, u drugu 
je dobro pamtila da su Krajina i Neretva, pače i Hum od davne starine 
pripadali Hrvatskomu Kraljevstvu, kao i gradovi Dalmacije koje bijaše 
posvojila. Bojala se stoga povrijediti kralja Matijaša kad bi očito po- 
magala hercega Stjepana protiv kraljevih kapetana. U početku bijaše 
doduše odlučila primiti u svoju zaštitu hercegov grad Novi i još jedan 
njegov kaštel u Boki Kotorskoj, koje im bijaše ponudio, te mu u za- 
mjenu dati svoj otok Brač; no već 17. ožujka promijenila je svoju odlu- 
ku te je izjavila da je gotova primiti Novi s kaštelom u svoje okrilje i 
braniti ih o svom trošku »da ne dođe u ruke Turaka ili dugih: ao 





ZLATNI DVOSTRANI PEČAT KRALJA MATIJAŠA 
Na prednjoj strani sjedi na prijestolju i drži u rukama znakove kraljevske vlasti; do njegovih nogu smješten 


je grb s dvostranim križem. Natpis naokolo ruba: DOMINUS DEUS ADIUTOR MEUSŠ. Na stražnjoj strani 
vidi se ugarski grb (grede) s krunom i s natpisom naokolo ruba: (SIGILLUM) MATHIE D(EI) G(RATIA) 
REGIS HUNGARIE ET C(ETERA). 

što su došla neka ostala mjesta njegova«, ali čim se povrate mirna 
vremena, vratit će hercegu grad Novi i drugi kaštel. Uz to obećaše her- 
cegu jednu kuću u Splitu ili u kojemu drugomu gradu svojemu u 
Dalmaciji da se u nj u nevolji skloni. Napokon naložiše svome knezu 
u Splitu da brani hercegov grad Viseć na rijeci Cetini, ako bi mu za- 
prijetio bud Turčin bud tko drugi. 


S tim odgovorom opreznih Mletaka nije bilo hercegu Stjepanu 
mnogo pomoženo, pače mu se činilo kao da bi mu oni mogli ugrabiti 
ostatak njegova vladanja i imanja. Pritisnut s juga i istoka od Turaka, 
a sa sjevera od kapetana kralja Matijaša, odluči u svojoj zdvojnosti 
obratiti se na potonjega. Pomoći će mu Dubrovčani, njegovi pouzdani 
prijatelji, a miljenici kralja Matijaša. Herceg se iz Novoga svratio u 
Dubrovnik, te su ga vlastela toga grada jamačno pokušala izmiriti s 
kraljem ugarskim. U svibnju borave u Budimu poslanici hercegovi, 
moleći kralja uz drugo da pošalje njihovu gospodaru u pomoć novih 
3000 vojnika. Matijaš, kojega se kapetani Jan Vitovec i Ivan Rozgon ne 
bijahu još povratili s vojne, nije mogao ugoditi molbi hercegovoj i radi 
nutarnjih smutnja u svojoj državi (propter inquietudines internas), a 
i radi toga što je sam spremao veliki rat na Turčina; ali je barem po- 
kazao svoju dobru volju, te je 17. svibnja poslao dubrovačkoga posla- 
nika na svome dvoru, Nikolu Bunića, zajedno sa svojim plemićem, ma- 
gistrom Grgurom (de Manay), na jug da u njegovo ime i o njegovu 
trošku kupe plaćenike, te da po potrebi pomažu hercega. Magistar 
Grgur, kraljev poslanik, boravio je 21. lipnja u Dubrovniku, gdje su 
ga počastili darom od 20 dukata; ali hercega Stjepana Vukčića nije više 
zatekao na životu. 

Nakon povratka iz Dubrovnika u Novi herceg je Stjepan teško 
obolio. Shrvala ga starost i duševne boli uzrokovane od nesreće što su 
ga u posljednje doba saletjele. Kad je vidio da mu nema spasa, poslao 
je u Dubrovnik sve svoje bogate dragocjenosti i pokretnine da budu 
sahranjene u njegovoj kući. To bi izvršeno oko 19. svibnja. S blagom 
svojim posla istodobno po Pribisavu Vukotiću i »svoj napokonni testa- 
menat, zatvoren i zapečaćen po zakonu, kako se dostoji«, odredivši da 
Dubrovačka Republika pridrži u pohrani blago i oporuku dokle bude 
on u životu, »a skončavše se i priminuvše segaj svita, da buduće prišli 
u Dubrovnik tri sinove gospodstva mi: gospodin vojevoda Vladislav, 
gospodin knez Vlatko i gospodin knez Stjepan, svi tri na zajedno ili 
svojim kipom, ili po svojih dobreh ljudih i s listom vjerovanim... 
da im se otvori (testament) i pročti... i djelom taj čas vrši, što bi 
se komu po rečenom testamentu dostojalo«. U svojoj oporuci herceg je 
zapisao 10.000 dukata za svoju dušu, sinovima Vlatku i Stjepanu po 
30.000 dukata, a svojoj ženi, »gospođi Ceciliji«, 1000 i uz to različitih 
skupocjenih stvari, odijela, i sve što joj je darovao »od kole je došla 
u kuću«. I Stjepanu je ostavio skupocjenoga posuđa, osobito za slučaj 
ako bi se oženio. Ako bi Vlatko umro prije Stjepana, neka potonjega 
zapadne bratov dio i obratno. Vladislavu nije ostavio ništa osim nje- 
gova zakonitoga dijela. 

Herceg Stjepan Vukčić umro je u Novome 22. svibnja 1466. Po 
njegovoj smrti podijeliše starija dva sina kukavni ostatak očevine tako 
da je Vladislav uzeo grad Viseć na Cetini, a Vlatko grad Novi. Naj- 
mlađi sin Stjepan nije dobio ništa osim pokretnina; a to ga je valjda 
sklonilo te je malo zatim prigrlio islam i prešao k turskomu sultanu, 
gdje je poslije kao Ahmed Hercegović obnašao različne časti te napokon 
postao i veliki vezir Osmanlijskoga Carstva. 

Dok se sve to događalo na krajnjemu jugu, bijaše se još u ožujku 
1466. sastao ugarski sabor u Budimu. Osim prelata i baruna bijaše došlo 
zastupnika plemstva iz šezdeset ugarskih županija, te bi uz drugo za- 
ključeno da se za »obranu od Turaka i drugih neprijatelja kraljev- 
stva« čitavo plemstvo podigne na noge. Osobito je trebalo pohitati na 
obranu Beograda i drugih međašnih gradova, za koje se javljalo da 
se na njih sprema sultan udariti, ohrabren neuspjehom kršćanskoga 
svijeta prošlih dviju godina. Muhamed bijaše se naime uvjerio da mu 
se zbog tadanjih prilika u Evropi ne treba bojati nikakve navalne vojne 
kršćanske, pa je zato već u proljeće pošao u Plovdiv, te ondje skupljao 
čete za novu provalu u kršćanske zemlje. Ni u Mlecima ni u Budimu 
nije se ipak pravo znalo kamo će sultan udariti; najvjerojatnije je bilo 
da će doći pod Beograd; ali se lakođer govorilo da će navaliti na 
Albaniju da satre Jurja Kastriotića (Skenderbega), ili opet na Negro- 
ponte. Dne 17. travnja 1466. javljao je kralj Matijaš iz Budima ugar- 
skim županijama kako je pouzdano doznao da je sultan u Soliji, te 
da se odanle sa svom snagom sprema udariti na njega i kraljevstvo 
njegovo. Kralj je Matijaš odlučio sultana preteći, te će zato bez odlaga- 
nja već 3. svibnja poći u rat. Poziva stoga sve vjerne plemiće i posjed- 
nike da se i oni podignu te sa svojim četama oko 8. svibnja dođu do 
Beograda, gdje će se pridružiti kraljevoj vojsci. Tko se tomu pozivu 
ne odazove, gubi glavu i imanje. 

Međutim nije došlo ni do te obrambene vojne. Sultan bijaš svo- 
jom vojskom udario na Albaniju da skrši Skenderberga i Mlečane, a 
kralju Matijašu bijaše ponovno ponudio mir ili primirje. Tako ostade 
Matijaš u Budimu, premda su ga Mleci salijetali da im priskoči u po- 
moć, da se tako rastavi turska sila. No Mat bijaše od Dubrovčana 
i od svojih kapetana dočuo za spletke mletačke u južnoj Dalmaciji i u 
zemlji hercegovoj te je gotovo uživao gledajući neprilike Mlečana, svojih 
nepouzdanih i neiskrenih saveznika. Još 2. srpnja 1466. boravi Matijaš 
u Budimu, gdje izdaje povelju svojim vazda odanim Dubrovčanima, 
kojom je njihovu knezu podijelio vojničku vlast te mu dopustio da se 
smije mačem pasati. Tu je povelju dubrovački poslanik Ivan Palmotić 
na svom povratku iz Budima dne 6. rujna 1466. donio u svoj rodni grad. 

Zastoj u ratovanju s Turcima upotrijebio je kralj Matijaš da jednom 
konačno uredi prilike u Hrvatskoj. Rimski papa Pavao II pristao je 
napokon na prijedloge kraljeve te je bulom od 15. travnja 1466. vesprim- 
skoga klerika, dvadeset i osamgodišnjega Osvalda Tuza imenovao za 
biskupa zagrebačkoga, premjestivši podjedno dosadanjega biskupa, osta- 
rjeloga Dimitriju Čupora na nedavno ispražnjenu biskupiju u Đuru. 
Tako je zagrebačka biskupija nakon duga stradanja dobila mlada i 

krepka pastira, koji je bio poćudan i kralju i rimskoj stolici. Kralj 
je Matijaš pregnuo sada svom snagom da razasuta imanja i gradove 
te biskupije opet skupi te ih preda svome izabraniku. Poglavito radi 
toga boravio je sam Kralj u kolovozu 1466. u Slavoniji. Dne 8. kolo- 
voza nalazimo ga u Križevcima, gdje je sabrao oko sebe velikaše i plem- 
stvo te s njima ustanovio način kako da se plaća crkvena desetina u 
zagrebačkoj biskupiji. Čini se da su i novi biskup i plemstvo prihvatili 
kraljeve prijedloge, jer se za potonjih razmirica više puta poziva na 
pogodbu u Križevcima (prout alias Crisii superinde cum prelatis et 
aronibus nostris deliberaueramus). Iz Križevaca pošao je kralj u Za- 
greb, gdje ga nalazimo 23. kolovoza. Tu je uz drugo potvrdio statute 
nekih obrtničkih družina (cehova) u kraljevskoj slobodnoj općini na 
brdu Gradecu. Napokon je kralj, boraveći u Slavoniji, a osobito u Za- 
grebu, imenovao i novoga bana za Hrvatsko Kraljevstvo. Tu je čast 
povjerio rođaku (bratu) novoga zagrebačkog biskupa, po imenu Ivanu 
Tuzu od Laka, koji je dosad bio magistar kraljevskih vratara, 
te je u tome svojstvu već više puta izvršivao kraljevske naloge u Sla- 
voniji. Valjda je već tada Ivan Tuz držao Medvedgrad kod Zagreba. 
Obavivši još druge poslove u Hrvatskoj i Slavoniji (tako je izdao po- 
velju u prilog knezu Stjepanu II Frankapanu, protiv kojega su se di- 
zala braća i sinovci njegovi), vratio se Kralj u Budim, gdje ga opet 
nalazimo u polovici mjeseca rujna. 

Novi ban hrvatski Ivan Tuz od Laka zove se u spomenicima »Kralje- 
vina Bosne, Hrvatske i čitave Slavonije ban i vrhovni kapetan« (regno- 
rum Bozne, Dalmatie, Croatie ac totius Sclauonie banus et capitaneus 
generalis), te je po tome imao jednaku vlast kao nedavno Emerik Za- 
polja. Uz njega spominje se kao ban Slavonije Jan Vitovec, dok ga je 
u Hrvatskoj i Dalmaciji zamjenjivao banovac (vicebanus) Pavao Božič- 
ković. Ivana Tuza bijaše zapala velika zadaća da obnovi kraljevsku 
vlast u južnoj Hrvatskoj, da brani Bosnu i napokon da kao vrhovni 
kapetan nastavi rat na jugu u hercegovoj zemlji mjesto Jana Vitovca, 
koji se bijaše pred nekoliko mjeseci s bojišta povratio, ostavivši u Po- 
čitelju na Neretvi župana ili kneza Pavla s jakom posadom. Već 17. 
rujna zapovijeda kralj Matijaš iz Budima krbavskomu knezu Ivanu 
Kurjakoviću da Jurju de Flore povrati njegov posjed Jagodnje u Lučkoj 
župi, jer će inače naložiti banu Ivanu Tuzu da ga prisili na to (alioquin 
commisimus... fideli nostro magnifico Joanni Thuz de Lak, Bosne 
et regnorum nostrorum Dalmacie, Croacie et Sclavonie bano, ut vos ad 
premissa faciendum omnino compellat et astringat auctoritate nostra). 
I zaista je ban Ivan Tuz zajedno s Ivanom Rozgonom oko 14. rujna 
stajao u okolici grada Klisa, koji je dosadanja vlasnica, banica Mar- 
gareta Špirančić, neprestano nudila Mlecima. Ban bijaše došao s voj- 
skom da »obnovi međe Kraljevine Dalmacije i Hrvatske te da osvoji 
gradove Klis i Sinj« (pro reformacione confiniorum Dalmatiae et 
Croatiae, ac castrorum regiorum Klisz et Zyn expugnatione), koje bi- 
jaše banica Margareta nakon smrti svoga supruga zadržala i za koje se 
sada otimahu ne samo Mleci nego i napuljski kralj Ferdinand. Mleci 
se nemilo prepali kad im je splitski knez Jakov Marcello dojavio dola- 

zak kraljevske vojske. Posebnim naputkom od 22. rujna svjetuju Mar- 
cella kako da se ponaša. Banice Margarete neka više ne pomaže protiv 
bana, ali ni njemu neka ne daje ratne zaire, nego jedino živeža za gotov 
novac. Osobito pak neka pazi na kretanje kraljevskih četa, da se što ne 
dogodi gradovima Splitu i Trogiru. Tri dana zatim, 25. rujna, uvjera- 
vaju Mleci kraljeva poslanika da se neće nipošto pačati u poslove 
grada Klisa; što su dosad pomagali banicu Margaretu, bilo je jedino 
radi prijeteće opasnosti od Turaka i napuljskoga kralja Ferdinanda, 
koji se nakon smrti hercega Stjepana Vukčića stao uplitati u poslove 
onih krajeva. Bez pomoći mletačke nije banica Margareta, koja je još 
25. ožujka ćirilskom poveljom bila darovala »kapeli Treh kraljev na 
Orišcu« dva ždriba zemlje pod Klisom za dušu svoga pokojnoga supru- 
ga Pavla, mogla više održati gradove Klis, Sinj i Petrovac, nego ih je mo- 
rala predati banu Ivanu Tuzu i kapetanu Ivanu Rozgonu, koji su onda 
u njima namjestili kraljevske kastelane i posade. Zgodilo se to svakako 
prije 5. studenoga 1466, jer se toga dana Dubrovčani ispričavaju banu 
Ivanu Tuzu i Ivanu Rozgonu što im ne šalju zatraženih lumbarda, 
budući da je Klis ionako već u njihovim rukama (excusacionem domi- 
nis Hungaris pro bombardis eo, quia Clis est in eorum manibus). 


(Borba kralja Matijaša s češkim kraljem Ju- 
rjem Podjebradskim, 1467—1471; Hrvatsko Kra- 
ljevstvo u to doba: turske provale 1468. i 1469. 
Frankapani gube Senj 1469, osnutak Senjske ka- 
petanije, banovanje Blaža Madžara 1470. i 1471, 
pad Počitelja 1471.) Još godine 1464. bijaše se kralj Matijaš 
uvjerio da se živa želja pape Pija II neće ostvariti, te da se kršćanski 
svijet nikad neće složiti i pokrenuti veliki navalni rat na Turke da 
ih potisne iz Evrope. Stoga je Matijaš slijedećih godina više radio za 
obranu svojih kraljevina i zemalja, nego da bi se upustio u pustolovni 
rat sa sultanom. Ža veliki navalni rat manjkalo mu je poglavito no- 
vaca; k tomu su mu protivnici njegovi u državi i pohotni susjedi 
njegovi (car i kralj Fridrik III, poljski kralj Kazimir IV) mnogo sme- 
tali, te se nije smio na dugo udaljiti iz svoga vladanja. No Matijaš 
uklanjao se velikomu ratu s Turcima i zato što ga je želja vukla preko 
zapadnih i sjevernih međa Ugarske, gdje je mislio ubrati više lovorika 
i koristi nego u opustjelim krajevima Balkanskoga poluotoka. Poma- 
mio se za njemačkim, češkim 1 poljskim zemljama, ugledavši se u 
Anžuvinca Ludovika I Velikoga; a možda ga je i povjesnica prošlih dece- 
nija uvjerila da se Ugarska s Hrvatskom ne može sama održati, nego 
da joj treba prikupiti još alpske zemlje i zemlje češke krune. Zgoda 
je bila bolja i pogodnija nego ikada, ta njemačkom i habsburškom drža- 
vinom vladao je tromi i slabo paženi Fridrik III, a Kraljevini Češkoj 
gospodovao je doduše okretni Juraj Podjebradski, ali je kao gorljiv 
privrženik kalikstinaca bio zazoran papi, caru, njemačkim knezovima, 
pače i velikomu dijelu svojih katoličkih podanika. 

Kralju Matijašu vrzle su se po glavi velike osnove i misli; neko 
vrijeme pače pomamio se i za krunom Rimskoga Carstva, pa se stao 

natjecati da ga izaberu za njemačkoga kralja još za živa Fridrika III. 
U to je vrijeme mladi udovac tražio i ženu, po kojoj bi vlast svoju 
podigao. Najprije se htio oženiti kneginjom iz porodice brandenburških 
izbo , ali tomu se oprli ugarski velikaši koji su Nijemce mrzili; 
onda pokucao na vrata uglednoga vojvode milanskoga, koji mu je po- 
slao na ogled sliku svoje kćeri Hipolite, no tu ženidbu osujetiše opet 
Mleci, bojeći se da bi se mogla vratiti vremena Ludovika Velikoga. 

Napokon u ljetu 1465. poslao je kralj svoje poslanike k caru i kralju 
Fridriku III u Novo Mjesto kod Beča; poslanici utanačili s carem savez 
protiv Mletaka, kojima će Fridrik oteti Furlansku, a Matijaš ugrabljenu 
Dalmaciju. Da se savez utvrdi, kralj će uzeti za ženu jednu kćer saske 
vojvotkinje Margarete, sestre careve, Ali i tomu se opre ona stranka 
velikaša koja je zazirala od Nijemaca. 

Lijepa se zgoda nadala kralju Matijašu da ugodi svojoj slavo- 
hlepnoj duši kad je uto rimski papa Pavao II ustao protiv češkoga 
kralja Jurja Podjebradskoga, koji ne bijaše ispunio svojih obećanja, 
zadanih prigodom svoje krunidbe, pače je sam pristajao uz husite, te 
je katoličkoj crkvi u koječemu smetao. Papa bijaše još u ljetu 1465. 
pozvao Jurja u Rim na opravdanje, odlučivši zbaciti ga s prijestolja, 
ako se ne bi njegovu pozivu odazvao. Podjedno obratio se na neke vl: 
dare da bi s oružjem odluku papinske stolice proveli. Na papin pozi 
očitovao se i kralj Matijaš 2. listopada 1465. najpripravniji da zarati 
na češkoga kralja čim bi to papa samo zatražio. I tako otuđi se kralj 
Matijaš još više svome nekadanjemu tastu i dobročinitelju, jedva če- 
kajući čas da se na njega obori. Raspoloženje obaju vladara zrcali se 
najbolje u njihovu dopisivanju tijekom godine 1466, gdje ima na pretek 
prijetnja, ujedljivih riječi i očitih uvreda. U jednome pismu poručuje 
Juraj kralju Matijašu: »Kad bismo se još dugo pravdali, mogla bi vatra 
vaše mlađane krvi još i nas iz našega mira trgnuti.« Matijaš mu 
odgovara: »Što se tiče vaše zabrinutosti da bi žar naše mladosti mogao 
zrelu narav vašega Veličanstva rasplamtiti, bilo bi možda pristojnije 
da ste o tome šutjeli; jer u svakom slučaju može biti govora samo o 
kraljevskom dostojanstvu, a ovo ne smije vaše veličanstvo ni pored 
naše mladosti omalovažavati«. Opreka između oba vladara postajaše 
sve veća i stoga što su pojedini češki kapetani provaljivali u Ugarsku. 
Tako je kapetan Ivan Švehla s nekoliko tisuća vojske zauzeo tvrđavu 
Kostolan u Njitranskoj županiji, te i samoj Trnavi zaprijetio. Kralj 
Matijaš morao je u jesen 1466. sam poći da ga svlada. Nakon dulje 
podsade Kostolana zarobi Švehlu s mnogo njegovih ljudi, te ih dA sve 
povješati (31. siječnja 1467), na što mu se preostali predadoše. Baš 
ta borba sa Švehlom razjari i čete Matijaševe tako da su jedva čekale 
na odmazdu. 

Međutim bijaše papa Pavao II dne 23. prosinca 1466. kralja Jurja 
Podjebradskoga kao okorjela krivovjerca i zaštitnika krivovjerja lišio 
kraljevskoga dostojanstva i ostalih časti, te podanike njegove odriješio 
od prisege vjernosti i svih drugih obveza. Sluteći Matijaš da bi mu 
naskoro mogao stići poziv da se digne na kralja krivovjerca i da pohita 
u pomoć njegovim katoličkim podanicima, koji bijahu utanačili savez 
ili ligu: odluči što prije skupiti takvu vojsku s kojom bi mogao posve 
po svojoj volji raspolagati i u strane je zemlje voditi. Kako nisu ni 
plemićka vojska ni banderiji velikaša morali ratovati izvan granica, 
bilo mu je sastaviti redovnu, stalnu vojsku, koja bi bila izvrsno izvje- 
žbana da bi se mogla ogledati s vještim i hrabrim češkim četama. Ali 
za takvu redovnu vojsku trebalo mu je mnogo novaca, dok je sav nje- 
gov godišnji dohodak tada iznosio nekih 200.000 dukata, s kojima bi 

četu od 10.000 ljudi jedva izdržao kroz pol godine. Kralj je snovao 
povisiti svoje dohotke tako da bi u čitavoj državi svojoj proveo neke 
reforme u financijama. 

Sve dosad plaćale se kako u Ugarskoj tako u Hrvatskoj dvije vrste 
daća: izravni i neizravni porez. Izravni porez bio je u Ugarskoj dobit 
kraljevske komore (lucrum camerae regiae), koji se sastojao u tom da 
se od svakih kućnih vrata (lat. porta) kroz koja su mogla proći kola 
natovarena sijenom ili žitom plaćalo na godinu 20 dinara (ili petina 
forinte); u Slavoniji bila je izravnim porezom kunovina (proventus 
mardurinales). Neizravni porez bio je i u Ugarskoj i u Slavoniji po- 
glavito tridesetina (fricesima), koja se plaćala od robe uvažane iz 
tuđine. Oba poreza bila bi dosta znatna, no budući da su čitavi krajevi 
i plemena, pa i gradovi posebnim privilegijima bili oprošteni od plaća- 
nja, pritjecalo je u kraljevsku blagajnu vrlo malo. Nevolji toj dalo se 
jedino tako ukloniti kad bi se sv: privilegiji ukinuli, te kod pobiranja 
poreza i carine strogi red uveo. I zaista je kralj Matijaš na to mislio 
kad je u mjesecu ožujku 1467. saboru u Budimu predložio svoju re- 
formu poreza. Neka se ukine dobit kraljevske komore (i kunovina), 
zatim tridesetina, a s njima i svi privilegiji kome god podijeljeni. Mjesto 
dobiti kraljevske komore neka se uvede komorna daća (tributum 
fisci regalis, proventus fisci regalis), a mjesto tridesetine krunska 
carina (vectigal sacrae coronae). Komornu daću neka plaćaju svi 
podanici poljodjelci bez iznimke, kmetovi svjetovnih i duhovnih posjed- 
nika, pače i kraljevskih imanja. Glede krunske carine bi određeno da 
svaki državljanin, izuzev plemiće, a i svaki stranac ima od robe koju 
iz tuđine dovozi i u tuđinu šalje plaćati neku svotu po ustanovljenomu 
cjeniku. Još bi određeno da tu carinu imaju pobirati zasebni kraljevski 
činovnici i da je kralj ne smije nikomu oprostiti, 

Tek što je sabor prihvatio kraljeve prijedloge, razasuše se poreznici 
(dicatores et exactores) na sve strane da pobiru dopuštene poreze. Na- 
ravno da je bilo i zloporaba. Pobirači krunske carine u Zagrebu (exacto- 
res pecga dum corone in civitate zagrabiensi) zahtijevahu tu carinu od 
svake robe, pače i od one koja se prevozila s jednoga mjesta Kraljevine 
Slavonije na drugo (ad quascunque partes in ipso regno Sclauonie 
habitas). Građani se zagrebački na to gorko potužiše kralju, na što 
je on 24. travnja iz Budima zapovjedio carinarima da po zaključku 
staleža i po njegovoj odredbi sećinidui disposicionem prelatorum, 
baronum et nobilium regni nostri et contenta litterarum et registri 
nostri superinde editi) pobiru carinu samo od onih stvari »koje se 
iz ovoga kraljevstva našega i strana mu podloženih izvoze u strane 
krajeve ili se iz njih uvoze u naše kraljevstvo« (quod... vectigal corone 
solummodo ab illis rebus, que de hoc regno nostro et partes sibi su- 
biectas ad partes extraneas exportarentur vel de eisdem importarentur 
ad regnum nostrum exigi debet). I pobirači komorne daće namjeriše se 
u Slavoniji na otpor, osobito u predijalaca zagrebačkoga biskupa, koji 
su tvrdili da su uživali dosad sva prava pravih plemića, pa da po tome 
nisu dužni plaćati ni te daće. Predijalci potužiše se kralju, koji je 
nato posebnim pismom iz Budima 13. srpnja 1467. zapitao slavonski 

sabor u Križevcima da li su rečeni predijalci (praediales episcopatus 
zagrabiensis) uživali sva prava ostalih državnih plemića i da li su 
osobito njihova svjedočanstva i prisege dosad vrijedile pred banskim 
sudom onako kao da bi bili pravi plemići. Sabor se nato već 31. srpnja 
povoljno za predijalce izjavio, na što je kralj smjesta odredio da se 
predijalci imaju smatrati za plemiće, i da ih njegovi poreznici ne smiju 
ubrajati među neplemiće niti od njih pobirati rečenu daću, Još 9. svibnja 
1468. spočituje kralj iz Jegra notaru svoje kancelarije i porezniku u 
Zagrebačkoj županiji, Benediktu Baćanu (de Batyan), što u slobodnoj 
općini na brdu Gradecu kod Zagreba traži komornu daću sve od za- 
puštenih kuća (domos desertas dicasses), pa je tako u rečenom gradu 
popisao do pet stotina vrata (portarum), premda nema u njemu ni 
toliko žitelja koji bi kuće posjedovali. 

Već sami novi porezi, kojima biše ukinute povlastice tolikih po- 
veljenih družina i općina, a još više siloviti i mnogo puta nepravedni 
način kako su ih poreznici pobirali, ozlojediše silno narod u svima 
krajevima. Zalajska županija očito se oprla novim porezima i pobira- 
nju njihovu, a za njom se povađale druge, ne samo u Ugarskoj nego 
i u Slavoniji i Erdelju. Osobito su se oprli Erdeljci, koji su dosad u 
pogledu daća uživali najveće privilegije. Nezadovoljnike poticali su ne 
samo neki domaći magnati koje je kralj u potonje vrijeme zavrgavao, 
kao šipuški župani braća Emerik i Stjepan Zapolja, nego i susjedni vla- 
dari kao češki kralj Juraj Podjebradski, poljski kralj Kazimir i mol- 
davski vojvoda Stjepan Bogdanović, tada kletvenik poljskoga kralja. 
Potaknuti ovima, pobuniše se Erdeljci u kolovozu 1467, te proglasiše 
18. kolovoza u Kološvaru »svojim vođama i pročelnicima« (directores 
et antecessores) Emerika i Stjepana Zapolju, zatim grofove Ivana i 
Sigismunda od Sv. Jurja i Bozina (tadanje erdeljske vojvode), i onda 
Bertholda Ellerbacha od Monjorokereka. Govorilo se pače da su bun- 
tovnici spremni grofa Ivana od Sv. Jurja i Bozina proglasiti svojim 
kraljem te se svom snagom oprijeti kralju Matijašu. Uz buntovne Erdelj- 
ce goistajali su brojni velikaši duhovni i svjetovni na sve strane (kao 
nadbiskup kaločki i drugi), koji su jedva izgledali da kralj pođe u 
Erdelj, pa da mu se onda iza leđa dignu na noge. 

Kralj bijaše već prvih dana kolovoza doznao za sve što se u Erde- 
lju spremalo, pa je stoga 19. kolovoza zajedno s nadbiskupom Ivanom 
Vitezom i drugim vjernim barunima pohitao da bunu u zametku uguši. 
Dne 26. kolovoza boravio je kralj u Kečkemetu, a u polovici rujna bio 
je već u Erdelju, gdje se buntovnici, njih do 50.000, ne bijahu još 
valjano pripravili za borbu. Nahrupiv naglo na njih, razasu ih na sve 
strane. Grof Ivan od Sv. Jurja i Bozina prvi pohita preda nj da izmoli 
milost. Kralj pomilova njega i brata mu, ali liši njih i njihove glavne 
ortake svih časti, te imenova erdeljskim vojvodama Ivana Pongraca 
od Dengelega i Nikolu Čupora. Od ostalih buntovnika kralj je mnoge 
prognao iz zemlje, druge je dao pogubiti, a Erdelju nametnuo ie go- 
lemu globu od 400.000 zlatnih forinta. Tim je silno zastrašio privrženike 
erdeljskih buntovnika po Ugarskoj i Slavoniji; jedino Emerik Zapolja 
sa svojim rođacima diže bunu u Šipuškoj i Gemerskoj županiji, a 





92 TREĆE DOBA (III) 


Berthold Ellerbach (Elderbach), župan virovitički, u jednome dijelu 
Slavonije. Ali Matijaš posla na njih neke svoje vjerne kapetane, a sam 
odluči provaliti u Moldaviju da kazni vojvodu Stjepana Bogdanovića 
što je prije Erdeljce poticao na bunu a sada opet primao progonjene 
odmetnike. K tomu je vojvoda bio mrzak kralju i zato što se bijaše 
sklonio pod zakrilje poljskoga kralja i što je šurovao s Turcima. U 
najnezgodnije doba, potkraj studenoga 1467, provali Matijaš kroz Oj- 
tozski [Oituz] klanac u Moldaviju da zbaci vojvodu i drugoga namjesti. 
Prolazeći zemljom, spali gradove Bako [Bacau], Roman i Njemca, te 
prodiraše prema glavnomu gradu Sučavi [Sucaava]. Ali u noći 15. pro- 
sinca udariše na nj kod grada Banje (Baia) Vlasi (Rumunji) pod 
svojim vojvodom. Nakon ljute borbe od četiri sata suzbi doduše Mati- 
jaš neprijatelja, ali i sam morade ostaviti bojno polje i okaniti se 
daljnjega ratovanja, jer bijaše dopanuo rana, tako da su ga morali nositi 
na nosiljci. Već posljednjega dana mjeseca prosinca 1467. boravi kralj u 
Brašovu u Erdelju; tu ga nalazimo i prvih dana godine 1468. Bio je 
odlučio osvetiti svoju nedaću u Moldaviji, te je u to ime sazvao velikaše 
u Veliki Varadin na dogovor. No u Varadinu zgodi se nešto što je smjesta 
promijenilo kraljeve osnove. 

Kralj češki Juraj Podjebradski bijaše se unatoč papinoj osudi 
održao na prijestolju. On je odolijevao ne samo ligi svojih katoličkih 
podanika nego i samomu caru Fridriku III. Osjećao se pače tako jak 
da je prvih dana 1468. navijestio caru rat, te sina svoga Viktorina po- 
slao s vojskom na Austriju. Papa i car nađoše se u najvećoj neprilici 
te odlučiše prizvati u pomoć kralja Matijaša. Taj je bio u drugoj 
polovici siječnja na okupu sa svojim prelatima i barunima u Velikom 
Varadinu, kad mu stigoše poslanici rimske stolice (otac Gabriel iz 
Verone i Petar Ercleus), a s njima i pouzdanik katoličke lige češke 
(olomučki biskup Protasius Boskovic), koji ga pozvaše »da primi u 
svoje zakrilje katoličke češke krune i da se s oružjem digne na ne- 
prijatelja svete vjere«. I car Fridrik III zatražio pomoć u kralja Ma- 
tijaša protiv kraljevića Viktorina nudeći ga sjajnim obećanjima. Car 
će njemu dati novaca, odreći se naslova ugarskoga kralja i vratiti sve 
gradove i varoši koje drži u Ugarskoj; napokon će zajedno s papom 
poraditi da Matijaš bude izabran za njemačkoga kralja, 

Sjajne ponude sa svih strana obmanuše posve kralja Matijaša, te 
se stade spremati na rat. Boraveći mjeseca veljače i u prvoj polovici 
ožujka između Velikoga Varadina i Egra, skupljao vojsku sa svih strana. 
Mnogi velikaši, koji se još nedavno njemu otimahu, ponudiše se dobro- 
voljno da će ga pratiti sa svojim banderijima. Osobito se isticao Eme- 
rik Zapolja, a uza nj grofovi od Sv. Jurja i Bozina. Napokon se kralju 
pridružio i vođa katoličke lige u Češkoj, moćni Zdenko Sternberg, s 
više svojih zemljaka. Dne 31. ožujka 1468. navijesti Matijaš kao saveznik 
carev i zaštitnik čeških katolika Jurju Podjebradskomu rat te posla 
prvih dana travnja odio svoje vojske od 5000 ljudi u Austriju da odanle 
otjeraju kraljevića Viktorina. S glavnom vojskom pođe Matijaš 14. trav- 
nja iz Požuna kroz Austriju na Moravsku. Vojska mu je brojila 16.000 
dobro opremljenih momaka, većinom čeških i poljskih plaćenika, zatim 


MATIJAS KORVIN (HUNJADOVIC) 93 


1000 srpskih konjanika, koje je vodio despot Zmaj Vuk Grgurević 
(Branković). Još je uz vojsku bilo 50 većih topova i do 2000 kola. 
Kralja su pratili brojni prelati i magnati. Tu su bila oba nadbiskupa, 
biskupi pečujski i egerski, grofovi od Sv. Jurja i Bozina, Emerik Za- 
polja i Nikola Čupor; od austrijskih velikaša pridružio mu se Ulrik 
Grafeneck, a od čeških spomenuti već Zdenko Sternberg. 

Već četvrti dan nakon polaska svoga stajao je kralj kod Jihlave 
u Moravskoj. Kralj češki Juraj sa svojim sinovima Viktorinom i Hen- 
rikom podigao se također na obranu svoje države, ali uza sve to ipak 
je Matijaš već 4. srpnja ušao u Olomuc, glavni grad Markgrofije _mo- 
ravske. Do listopada bijaše u vlasti njegovoj gotovo čitava Moravska, 
izuzev tvrdi Spielberg kod Brna, Ugarsko Hradište i neka manja mjesta, 
A i posljednja utvrđena mjesta, koja bijaše Juraj u Šleskoj i Lužici 
zadržao, biše prisiljena na predaju, tako da je češkomu kralju ostala 
jedina Opava. U samoj Češkoj napokon bijahu se Ivan od Rožemberka 
i grad Budjejovice pridružili katoličkoj ligi. Matijaš bijaše na početku 
rujna imenovao vojvodom svoje moravske vojske Zdenka Sternberga, 
te se vratio u Ugarsku, jer je još 7. kolovoza bio sazvao sabor ugarski, 
koji će se sastati 8. rujna u Požunu. Sabor se zaista skupio i kralju izvan- 
rednu daću za nastavak rata dopustio, ali ga podjedno prisilio te se 
zasebnim člankom (16) morao obvezati da će vršiti sve obveze koje 
bijaše prigodom krunidbe inauguralnim dekretom preuzeo i zajamčio. 


Odmah s novom godinom 1469. obnovio je kralj Matijaš rat s po- 
jačanim silama. Dne 12. veljače predala mu se hrabra posada u Spiel- 
bergu, a onda je sutradan krenuo s 10.000 ljudi prema Češkoj. Tu 
prođe pokraj gradova Litomišla, Visokoga Mita i Hrudima, želeći što prije 
osvojiti bogate rudnike u Kutnoj gori. Ali kod Časlave dočeka ga Juraj 
Podjebradski, i kad je nato stao uzmicati na jug, opkoli ga češki kralj 
kod Vilimova usred sniježnih gorskih krajeva sa sviju strana, tako da 
mu je bilo ili ondje izginuti ili moliti za mir. Oba se kralja sastadoše 
samodruzi 27. veljače blizu Auhrova, te pregovarahu više sati u nekoj 
izgorjeloj kolibici. Matijaš obeća svome tastu na poštenu riječ da će 
poraditi u pape da se Jurju i njegovim Česima dopusti sveta pričest 
pod objema prilikama. Saopći mu nadalje kako su njemu papa i car 
obrekli njemačku kraljevsku krunu, te ga zamoli da za nj glasuje; a 
za to će on njemu, svome tastu, vratiti sve gradove i kotare koje je 
dosad osvojio. Napokon utanačiše oba kralja primirje do 3. travnja; za 
to vrijeme Sastat će se oni sa svojim savjetnicima u Olomucu da ugovore 
konačni mir. 

Međutim mira ne bi. Papinski legat Lovrinac Rovarella, biskup fer- 
rarski, nadalje biskupi iz Vratislave i Olomuca, napokon i vođe kato- 
ličke lige češke uprli sve sile da osujete svaki sporazum. Da bi predobili 
kralja Matijaša, članovi katoličke lige odlučiše 12. travnja izabrati ga 
za češkoga kralja. Matijaš se ponešto skanjivao, ali napokon privolio, 
te ga onda 3. svibnja 1469. svečano izabrali češkim kraljem, na što mu 
se poklonila Moravska, Šleska i Lužica. S kraljem Jurjem produljio je 
primirje do nove godine. 

Ali ni Juraj nije mirovao. Videći da je prevaren, skupio je svu 
snagu svoju da odoli svojim neprijateljima. Najprije je zatražio pomoć 
u poljskoga kralja Kazimira. Da bi ga udobrovoljig, dade u češkom 
saboru najstarijega mu sina, kraljevića Vladislava, izabrati svojim na- 
sljednikom, ali uz pogodbu da se kraljević oženi njegovom kćerju 
Ljudmilom i da njegovim sinovima Viktorinu i Henriku ostanu njihove 
oblasti. Nato prekine primirje, te obnovi u srpnju 1469. rat na sve 
strane, pri čemu se njemu sreća nasmijala, jer je Matijaš bio veći 
dio svojih četa raspustio. Saveznici Matijaševi stadoše vapiti za mirom; 
pače i sam car Fridrik III počeo se odvraćati od ugarskoga kralja, jer 
se bojao prevelike sile njegove, dok je opet Juraj Podjebradski nastojao 
da njemačku krunu pribavi burgundskomu vojvodi Karlu Smjelomu. 

U takvim prilikama bijaše kralju Matijašu osobito stalo da opet 
pribavi naklonost ohladnjeloga cara Fridrika. Ponudi mu da će se za- 
ručiti s njegovom tek petogodišnjom kćerkom Kunigundom, a onda 
mu po svome pouzdaniku, nadibskupu ostrogonskomu Ivanu Vitezu, 
doglasi da će mu doći u pohode u Beč. I zaista dođe on 11. veljače 
1470. u carevu stolicu, praćen od 1500 bogato opremljenih konjanika, 
zatim od brojnih ugarskih i čeških velikaša i prelata, između kojih 
bijahu najodličniji nadbiskup ostrogonski Ivan Vitez, sestrić nadbisku- 
pov i biskup pečujski Ivan Česmički, i napokon Ivan Beckenslaher 
(Beckensloer), od nedavna biskup egerski. Car ga je lijepo primio, obe- 
ćavao mu svašta, ali zapravo nije htio ništa konačno odlučiti. Tako 
ostade Matijaš čitav mjesec badava u Beču, te se napokon 11. ožujka 
vrati zlovoljan u Požun, ni ne oprostivši se s carem. Sada nastavi još 
odlučnije rat s češkim kraljem, te je osobito stradala nevoljna Mo- 
ravska. Međutim ne mogaše ništa odlučna izvršiti. U nekim manjim 
okršajima ostade Matijaš dobitnikom; ali kad je u kolovozu provalio u 
Češku do Časlave, morade brzo uzmaknuti pred češkom vojskom, koju 
je vodila kraljica Ivana. Na kraju godine 1470. nije bilo ni spomena da 

i mogao ovladati čitavom češkom državom. Uto su saveznici i pri- 
vrženici njegovi postajali sve nestrpljiviji i nezadovoljniji. Žitelji grada 
Vratislave, koji ga bijahu u početku oduševljeno dočekali, proklinjahu 
rat i njegove začetnike, jer im je trgovina nazadovala; šleski knezovi 
bijahu svaki čas spremni da se odmetnu od Matijaša. Pače i među 
ugarskim staležima bilo je nezadovoljnika, koji su osuđivali kraljevu 
politiku, tako te je Matijaš teškom mukom izradio da mu je sabor u 
Budimu dopustio izvanrednu daću od jedne zlatne forinte za svaka 
vrata ili portu. I ovom prigodom moradoše poglaviti prelati i baruni 
obećati da kralj neće više nikakve daće preko volje svojih podanika 
nametati, pače da će mu oni sami daću uskratiti ako bi je htio raspisati 
(et quantum in nobis erit, contributionem ipsam neque nos dabimus). 

Sve to, pa i ponašanje cara Fridrika, koji je uto nastojao stvoriti 
koaliciju u prilog Jurju Podjebradskomu, skloni kralja Matijaša te je 
na početku godine 1471. stao nuditi mir svome protivniku. Juraj Po- 
djebradski neka ostane kraljem u Češkoj do smrti svoje, a onda će ga 
naslijediti kralj Matijaš. Ako bi pak potonji umro bez muških poto- 
maka, dobit će češku krunu kraljević Viktorin ili koji od braće njegove. 


MATIJAS KORVIN (HUNJADOVIC) 95 


U isti mah radili su i poljski kralj Kazimir, kao i saski vojvode pri 

papinskoj stolici, u prilog Jurju, tako te je Pavao II bio spreman 

ponovno raspravljati o češkom pitanju. Ali baš u taj čas, kad su se pri- 

like na bolje promijenile, umre Juraj Podjebradski 22. ožujka 1471. 

od vodene bolesti. Š njim leže u grob jedan od najslavnijih čeških 

Kraljeva; koji je u najodlučnije vrijeme održao samostalnost češke 
ave. 

Češki staleži ne obazirahu se sada na to što su pred dvije godine 
bili poljskoga kraljevića Vladislava priznali za nasljednika Jurjeva, nego 
odlučiše na posebnom saboru u Kutnoj gori birati kralja po svojoj 
volji. I Matijaš se natjecao za krunu sv. Va&clava, te je poslao na sabor 
svoje zastupnike, egerskoga biskupa Ivana Beckenslahera i erdeljskoga 
vojvodu Nikolu Čupora. Ali većina utrakvista mrzila je Matijaša kao 
naopasnijega neprijatelja svoga, pa tako bi 27. svibnja 1471. izabran 
petnaestogodišnji kraljević Vladislav. Dne 22. kolovoza okrunjen bi 
Vladislav u Pragu od nekoga poljskoga biskupa krunom sv. Vaclava, 
te se tom prigodom zavjeri da će priznavati kompakte i poštivati slobo- 
štine kraljevstva. Matijaš naravno nije ni snivao da bi se odrekao če- 
škoga prijestolja, ta potrošio je dotad za ratovanje preko dva milijuna 
dukata! Još 27. svibnja bijaše ga papinski legat Lovrinac Rovarella 
potvrdio za češkoga kralja, a onda je Matijaš upro svu snagu da se 
ili milom ili silom dobavi prijestolja i krune. No sred tih priprava 
zaprijeti mu velika pogibelj da izgubi Ugarsku i Hrvatsku, gdje se bijahu 
urotili protiv njega svi koji nisu odobravali njegovo otimanje za tuđe 
prijestolje, a zanemarivanje vlastite države. 

Dok se kralj Matijaš borio s Jurjem Podjebradskim (1468—1471), 
te gubio po izbor vojsku i silu novaca u stranim zemljama, Kraljevstva 
su Ugarska i Hrvatska baš nemilo stradala, jer se kralj za njih malo ili 
ništa brinuo. Osobito je Hrvatsko Kraljevstvo patilo i od domaćega 
razdora, a još više od provala turskih. U Kraljevini Slavoniji dobila je 
doduše zagrebačka biskupija novoga biskupa, mladoga Osvalda Tuza; 
no kad je taj stao vršiti svoja prava i počeo reorganizirati svoju bisku- 

iju, došlo je do smutnja svake ruke. Dne 18. ožujka i 13. travnja 1467. 
bijaše biskup Osvald Tuz sazvao sinod čitavoga svećenstva svoje bisku- 
pije za 9. svibnja u Zagreb; no kad se na urečeni dan sastao kler u 
crkvi sv. Stjepana, ne dođe na nju sam biskup, nego posla svoga E 
neralnog vikara, đurskoga biskupa Stjepana, a uza nj više svjetovnjaka, 
kao svoga upravitelja dobara Petra od Gudovca, slavonskoga banovca 
Ladislava od Grebengrada, Grgura od Fodrovca, Antuna Kopinca, Petra 
od Bisaga, Janka od Miketinca, Jurja Brigu, Hermana od Čave i Jurja 
od Sušice. Ti su svjetovnjaci smetali duhovnicima pri njihovim raspra- 
vama; pače četvrti dan sinoda (12. svibnja), kad se zborovanje imalo 
svršiti svečanim blagoslovom, provališe u samu crkvu te stadoše sa 
svojim slugama navaljivati na svećenstvo. Biskup đurski Stjepan sa 
svetotajstvom i s nekoliko kanonika uteče sretno u sakristiju; ostalo 
svećenstvo u crkvi bude nemilo izranjeno i izmrcvareno, tako da je 
jedan svećenik ostao na mjestu mrtav, a mnogo njih teško ranjenih. 

Tako se svršio krvavi sinod, te se obruženo svećenstvo još isti 
dan obratilo na papu Pavla II s molbom za pomoć. Nema vijesti što 
se poslije događalo; jedino znamo da se biskup Osvald neprestano tužio 
kralju na svoje vjernike što mu ne plaćaju desetine. Još 20. ožujka 
1467. zapovijeda kralj Matijaš iz Budima banu, banovcima i županima 
Križevačke, Zagrebačke i Varaždinske županije, neka prisile plemiće 
da za svoje podanike plaćaju desetinu zagrebačkoj biskupiji. Nalog svoj 
pooštrio je kralj u Požunu 8. listopada 1468, zapovjedivši banu i ba- 
novcima da one plemiće koji se ne bi pokorili njegovim odredbama, 
učinjenim pred dvije godine u Križevcima u pogledu crkvene desetine, 
kazne globom od triju maraka, te da ih i drugim zgodnim načinom na 
vršenje dužnosti sile. Osim crkvenih sporova bilo je u Slavoniji i 
drugih velikih smutnja. Veliki je razdor bio planuo poradi protonotara 
kraljevstva, kojega je biralo plemstvo, ali kojega nije htio priznavati 
tadanji banovac slavonski, spomenuti već Ladislav od Grebensrada: 
Taj je pače protonotaru oduzeo pečat kraljevstva i drugomu ga predao 
da s njime potvrđuje njegove sudačke odluke prigodom oktavalnoga 
suda o blagdanu sv. Jakova. Povrijeđeno tim , plemstvo se pritužilo 
kralju Matijašu, koji je onda 26. kolovoza 1467. u Kečkemetu izdao 
dvije povelje; jednom proglasio je sve odluke banovčeve prigodom po- 
sljednjega suda za ništetno, a drugom je zbog toga što se plemstvo nije 
moglo sporazumjeti u pogledu protonotara sam za tu čast imenovao 
Ivana od Korotne, te podjedno plemstvu zapovjedio da njegovu odabra- 
niku predade pečat kraljevstva. Uza sve te nevolje patila je Slavonija 
najviše od različitih redovitih i izvanrednih daća, kojima je trebalo 
namirivati troškove za rat s češkim kraljem. Uz redovite daće morala 
se gotovo svake godine plaćati i izvanredna daća; k tomu je kralj i 
drugim načinom vadio novaca iz Slavonije. Tako je Matijaš 3. siječnja 
1468. iz Brašova posebnim dekretom oslobodio županije Varaždinsku, 
Križevačku i Virovitičku, kao i čitavu Kraljevinu Slavoniju na pet 
godina od tako nazvanoga generalnog suda, a i od svih globa koje bi 
se morale platiti onamo od krunidbe njegove; ali je zato smjesta na- 
metnuo ubogoj Slavoniji novu daću od pol forinte (faxa seu contribucio 
medii floreni, racione prorogacionis iudicii generalis in regno Sclauonie 
imposita). Kako se teško porez smagao, najbolje dokazuje što je kralj 
9. ožujka 1468. slobodnu općinu na brdu Gradecu morao od plaćanja te 
potonje daće osloboditi. Sam Matijaš kaže da je to učinio smilovavši 
se »siromaštvu, opustošenju i rasulu te varoši, koje je tu varoš i žitelje 
njezine osobito u posljednje vrijeme snašlo tim što je kužna bolest među 
stanovništvom obojega roda harala«. 


Ako je već Kraljevina Slavonija toliko stradala, kako je tek bilo u 
nevoljnoj Hrvatskoj, koja nije ni časak bila sigurna od susjednih 
Turaka. Novi ban Ivan Tuz od Laka bijaše doduše u drugoj polovici 
1466. s pomoću Ivana Rozgona i dubrovačkoga fratra Aleksandra obno- 
vio kraljevsku vlast u južnoj Hrvatskoj između Zrmanje i Neretve, oteo 
Klis banici Margareti Špirančić, ponamjestio u poglavitim gradovima 
kraljevske kapetane i kastelane, opskrbio hranom i zairom tvrdi grad 
Počitelj na Neretvi, kojemu je zapovijedao kapetan Pavao Sandar, pače 

pokušao predobiti i hercega Vlatka Vukčića za svoga kralja; no jedva 
da je to izveo, ostavio je opet Hrvatsku te se vratio u Slavoniju na svoja 
posjedovanja, odakle je zalazio često kralju u Ugarsku, U Hrvatskoj 
namjestio je za banovca nekoga Ladislava Markusa (Ladislaus Markus 
de Theryen); no vlast toga banovca, koji je stolovao u Kninu, nije da- 
leko sezala, jer ga nisu priznavali ni Kurjakovići ni Frankapani na sje- 
veru, a ni vojvoda Vladislav Vukčić ni vojvode Žarko i Ivaniš Vlatko- 
vić na jugu. Vukčići pače i Vlatkovići kao da nisu mnogo marili ni za 
kralja Matijaša, nego se utjecali zakrilju bud napuljskoga kralja Fer- 
dinanda bud njemačkoga cara Fridrika III. Samo u čas najveće pogi- 
belji znao bi herceg Vlatko Vukčić kroz Dubrovnik slati svoje posla. 
nike u Ugarsku. Jedan od vojvoda Vlatkovića, po imenu Žarko, ovla- 
dao u to i kraljevskim gradom Klisom, te se ponosito stao zvati: »Mi 
vojvoda Žarko Humski, u ime posvećenoga carskoga veličanstva ban 
Klisa i Primorja sve do rijeke Neretve«. Taj je vojvoda i ban Žarko 
mnogo smetao mletačkim podanicima u Dalmaciji tijekom godine 1467. 
Još u listopadu te godine tuže se Mleci na toga bana kliškoga (circa 
novitates bani Clisii), pa pozivlju svoga poslanika na ugarskom dvoru 
neka izradi u bana Ivana Tuza da bi poslao koga od svojih pouzdanika 
u one strane, koji bi pribavio zadovoljštinu i odštetu njihovim poda- 
nicima. U isti mah, dok se je to zgađalo u najjužnijem dijelu Hrvat- 
ske, bjesnile su u sjevernom dijelu Hrvatske krvave smutnje između 
knezova Kurjakovića i knezova Frankapana, a onda među samim kne- 
zovima Frankapanima, gdje su se nesložna braća krvarila među sobom, 
grabeći jedan drugomu posjedovanja. Braća su se Frankapani zajedno 
sa svojim sinovcima sastajali više puta na »stanke«, pa se pogađala; no 
redovito bi nakon takvih stanaka planule još ljuće borbe, osobito 
između stričeva i sinovaca. Kraj takvih borba stradale su i njihove 
zemlje, jer je jedan drugomu pustošio imanje. Najviše je pak trpio od 
toga njihov zajednički grad Senj, kojega su žitelji gotovo zdvajali. 

Na početku godine 1468, dne 17. siječnja, umre veliki junak Juraj 
Kastriotić (Skenderbeg), koji je desetljećima silne jade zadavao Tur- 
cima. S njegovom smrću nestade svakoga otpora u Albaniji. Kako se 
odmah zatim kralj Matijaš zapleo u češki rat, ostade čitavo breme rata 
s Turcima na Mletačkoj Republici. U to vrijeme zaigraše Turci krvavo 
kolo provaljujući gotovo neprestance u manjim ili većim čoporima u 
oblasti mletačke Dalmacije, onda u župe i županije Hrvatske i Slavonije. 
Više puta prodrli bi i u Ugarsku, pače i u mletačku Furlansku, a i u 
vojvodine Habsburgovaca (Kranjsku, Korušku i Štajersku). Za tih 
provala ne bi se zaustavljali kod gradova i utvrda da ih podsjedaju, 
nego bi obilazeći ih pustošili i harali polja i doline, grabili blago i 
hvatali nevoljni puk, pa se onda, preletjevši na konjima trkom više ze- 
malja, s bogatim plijenom i s mnogo sužnjeva vraćali svojim kućama. 
Sve su provale izašle iz turskoga dijela Bosne i Hercegovine i koji put 
također iz Srbije (Smedereva). 

Već za god. 1467. i prije javljaju se neke manje provale u hrvat- 
ske zemlje; no prva zamašnija zgodila se u sia i na početku ožujka 


1468. Turci su tom prigodom iz Bosne udarili na Krbavu i Liku, te 

prodrli sve do luke grada Senja. Odanle razasuli su se i opustošili čitavu 
župu Modruše, koja je tada brojila do 2000 ognjišta, te su zarobili 
nebrojeno mnogo ljudi. Kako su ovom prigodom najviše stradali baš 
knezovi Frankapani, odlučiše se međusobno izmiriti. Dne 21. ožujka 
skupili se oni na stanak u svome gradu Senju da raspravljaju o svemu, 
»tako što se tiče časti i sretnoga stanja njihova, kao što bi bilo na 
korist i probitak grada Senja«. Na stanku bila su braća Stjepan II 
(starješina roda), Dujam IV i Martin, nadalje sinovci njihovi Juraj I 
Cetinski, Bartol X Ozaljski, Ivan (Anž) VIII Brinjski i Nikola VI 
Tržački. Ivan VII Krčki, koji se bijaše odijelio od braće i posve podao 
zaštiti mletačkoj, nije došao. Ovom prigodom došli su pred knezove za- 
stupnici plemstva i puka u gradu Senju, te su ih molili da im ponovno 
potvrde njihove sloboštine, prava, običaje i statute. Knezovi odazvali su 
se molbi Senjana, potvrdili su im sve, pače su bili prisiljeni da grad- 

skomu statutu pridaju još neke ustanove, od kojih je bila najvaž- 
nija ova: »Ako bi koji od senjskih knezova (Frankapana), što Bog ne 
dao, senjska prava povrijedio ili pogazio, ili sam ili po svojim službe- 
nicima, pada pod kaznu gubitka svoga dijela, što ga u Senju ima, na 
deset godina, Kako on sam koji povrijedi ili pogazi tako i onaj koji mu 
pomogne; a taj njegov dio ima se razdijeliti među ostale knezove, i svi 
ti moraju biti protiv onoga koji bi kušao povrijediti spomenute usta- 
nove naše.« Baš ta ustanova Gdaje da je i u samome gradu Senju bilo 
građana kojima su dodijale vječite smutnje u kneževskoj porodici. 
Međutim stanak u Senju slabo je koristio, jer su Frankapani i dalje 
nastavili kavge među sobom i s krbavskim knezovima Kurjakovićima. 

Isti se Mleci zabrinuli da bi Turci kraj takvoga stanja mogli provaliti 
u samu Italiju. Dne 23. srpnja 1468. izabrala je Mletačka Republika 
Nikolu Michaela za posebnoga poslanika svoga, koji će poći u Hrvat- 
sku da pokuša izmiriti zavađene knezove. »Ta braća, gospoda senjska, 
ne žive među sobom bratinski, pače nesloga i razmirice bjesne među 
njima, pa tako se zgodilo da su Turci provalili u one strane, poharali 
čitavu krajinu i ugrabili neizmjeran plijen ljudi i stoke. I budući da bi 
se vrlo lako moglo zgoditi da bi poradi nesloge i smutnja između rečene 
braće ona mjesta došla u ruke Turcima, što bi bilo na očitu pogibelj 
našemu stanju: predlože se da se smjesta izabere jedan poslanik k 
rečenoj gospodi, koji će poći kud mu se zapovjedi i vršiti ono što mu 
se povjeri.« U prosincu 1468. bijaše se već Nikola Michael povratio iz 
Senja u Mletke, ne izvršivši po svoj prilici ništa. Dne 18. prosinca za- 
ključuje mletačko vijeće: »Iz izvještaja plemenitoga muža Nikole Mi- 
chaela, koji se kao poslanik vratio iz Senja, najočitije se razabira da bi 
Turci mogli vrlo lako provaliti u našu pokrajinu Istru. I ako se što ne 
poduzme, doći će oni nedvojbeno, pa će, nahrupiv iznenada na pokrajinu 
odvesti silno mnoštvo ljudi. Spomenuti je poslanik spomenuo kao je- 
dini ustuk, da se predusretne toj opasnosti, neka se složi sav trud da 
izmirimo one velemožne knezove senjske s krbavskim knezovima, jer 
ako budu ovi ujedinjeni i složni, neće Turci moći tako lako prevaliti 
njihove tijesne klance, te udariti na rečenu našu pokrajinu. I stoga se 
ne smije ništa propustiti da se poluči ovakva sloga.« I opet bi Nikola 
Michael izabran da nastavi započeto djelo u Hrvatskoj. No još prije 
njegova odlaska izabraše Mleci 15. siječnja 1469. svoga tajnika Ludovika 
Manentija da ide u Senj Frankapanima i da ih pokuša izmiriti s krbav- 
skim Kurjakovićima. »Senj je ka utvrda i posade, pučanstvo se od 
straha razbjeglo; ako se dogodi te Senj dođe u turske ruke, propala je 
gospoštija svih njih (Frankapana).« Mleci im ne mogu za sada pomoći, 
ali neka smjesta pošalju poslanika k papi da im on pomogne. I mletački 
će poslanik na papinskom dvoru, Franjo Sanuto, poduprijeti ninaa 
molbu. Oko 20. siječnja 1469. spremao se i zasebni poslanik mletački 
Nikola Michael u Šenj. Dužd Kristofor Mauro daje mu naputak kako da 
pomaže već odabranoga tajnika Ludovika Manentija pri izmirenju Fran- 
kapana i knezova Krbavskih. Podjedno neka dnevice izvješćuju o Tur- 
cima i njihovu napredovanju, Jer Turci udarali su od prošle godine 
neprestano i na mletačku Dalmaciju, te je Repibia još u prosincu 
1468. morala pomoć poslati gradovima Zadru i Šibeniku, a i posebnoga 
providura odrediti da brani one krajeve. Za pomoć vapili su i kraljev- 
ski kapetani u najjužnijim krajevima Hrvatske; kapetan Pavao Sandar 
u Počitelju na Neretvi primao je neprestano pomoći (hrane, oružja i 
novaca) iz Dubrovnika, a kraljevi poslanici, franjevci Antun i Aleksandar 
Dubrovčanin, zalazili su sve do Novoga u Boki Kotorskoj k hercegu 
Vlatku Vukčiću, 

Kralj Matijaš, zabavljen borbom s češkim kraljem, učinio je za 
iskidano Hrvatsko Kraljevstvo barem to da je banu Ivanu Tuzu podi- 
jelio druga, naime svoga osobitoga pouzdanika, umnoga pečujskoga 
biskupa Ivana Česmičkoga. Već 21. siječnja 1469. izdaju Ivan biskup 


100 TREĆE DOBA (ID 


pečujski i Ivan Tuz od Laka povelje kao banovi Kraljevine Slavonije; 
u Hrvatskoj i Dalmaciji imaju malo vlasti, pače se u kraljevskim ispra- 
vama god. 1468. i 1469. spominje da je banska čast za Dalmaciju i 
Hrvatsku ispražnjena (honoribus banatuum Dalmatiae et Croatiae regno- 
rum... vacantibus). U Hrvatskoj vršili su tada vlast samo banovci 
Ladislav Markus i Pavao Tar, no i njihov ugled jedva je dopirao od 
Knina i Sinja do Klisa i Ostrovice. Sve uz tolike banove i banovce 
nije ipak bilo pomoći Hrvatima. U drugoj polovici veljače 1469. borave 
u Mlecima poslanici kneza Stjepana II Frankapana. Oni mole Republiku 
neka se ona pokuša sporazumjeti s pečujskim biskupom i banom Iva- 
nom Česmičkim, pa neka zajedno s njima porade kako da se suzbiju 
Turci, koji dnevice prijete Hrvatskoj. Osobito pak tražili su pomoć za 
kneza da uzmogne braniti varoš Modruše. Mleci su im 28. veljače odgo- 
vorili neka se knez Stjepan u svemu nastoji sporazumjeti s njihovim 
poslanikom, kojega eto šalju u Senj. Znamenito je da su Mleci malo 
zatim, naime 16. ožujka, pisali svome poslaniku na papinskom dvoru 
neka poradi u pape Pavla II da se kralj Matijaš složi s carem Fridrikom 
II na obranu svojih granica i zemalja. Neka ne udara na češkoga 
kralja dok mu Turci državu raščinjaju. 

I zaista bijahu Turci još u ožujku 1469. obnovili svoje navale na 
Hrvatsku. Knez Martin Frankapan mislio je tada već na to kako da 
ostavi svoju nesretnu djedovinu, pa je molio Mletke da mu dopuste 
skloniti se u njihove zemlje. Knezovi Ivan (Anž) Brinjski, Nikola 
Tržački, zatim krbavski knezovi Pavao i Karlo zaklinjali su Republiku 
da ih pomaže novcem, oružjem i vojskom. Mleci su 10. travnja odlučili 
poslati rečenim knezovima lumbarda (8 velikih i 24 male) i drugoga 
oružja, kao i baruta; a 15. travnja povjerili su svomu poslaniku Nikoli 
Michaelu 1000 dukata da ih razdijeli među knezove, pa da tim novcem 
plaćaju svoje čete. Poslanik neka svakako nastoji izmiriti sve knezove, 
a pečujskoga biskupa i bana Ivana Česmičkoga neka gleda skloniti 
da sve moguće (omnes possibiles favores prestandos) čini za obranu 
Frankapana. 

Ali sve to nije koristilo. Na koncu travnja ili prvih dana svibnja 
1469. provalio je turski paša Ezebeg s vojskom od 20.000 i više ljudi 
iz Bosne u Hrvatsku. Prošavši Krbavom i Likom, dopro je do Senja, 
od kojega su ga knezovi Frankapani odvratili velikim darovima (li feci 
grande presente); odanle udario je na Modruše koje je opustošio, a 
zatim je preko Kupe provalio u Kranjsku. Suvremeni ljetopisac Jakob 
Unrest, župnik u Sv. Martinu kod Vrbskoga jezera u Koruškoj, koji je 
zabilježio sve turske provale u alpske krajeve do godine 1494, javlja 
da su Turci na samu duhovsku nedjelju, 21. svibnja, osvanuli kod 
Metlike, pa onda kroz četrnaest dana robili Kranjsku sve do zidina 
grada Ljubljane. Tom zgodom da su zasužnjili do 60.000 ljudi, a mnogo 
naroda poubijali, te sila crkava i sela oplijenili i spalili. Tek kad se u 
Kranjskoj stao dizati pučki ustanak, od svake kuće po jedan čovjek, 
i kad su dočuli da se Hrvati spremaju zakrčiti njima povratak, stadoše 
se naglo vraćati. Došavši do Kupe, koja bijaše narasla, ne mogoše sve 
sužnjeve brzo prevesti, pa ih stoga pred nekim gradom uz tu rijeku sila 

sasijekoše. Odmah zatim javljaju mletački i milanski poslanici o daljnjoj 
provali turskoj mjeseca Kpnja i srpnja i kako su Turci, vraćajući se u 
Bosnu, poveli sa sobom kršćanskoga roblja deset do petnaest tisuća 
duša. Za tih provala stradao je osobito knez Stjepan II Frankapan, u 
kojega je boravio i mletački poslanik Nikola Michael. Taj je pismom 
od 1. srpnja iz Modruša Republici svojoj javio kako je knez Stjepan 
teško zabrinut za stanje svoje (sollicitus et anxius de salute status sui). 
Mleci su nato 14. srpnja odlučili poslati 100 svojih pješaka »na raspo- 
laganje njegovoj velemožnosti«, a za obranu Modruša; osim toga obe- 
ćaše smjestiti svoje čete u neka svoja mjesta u susjedstvu kneževih da 
mu budu Ba ruci u svakoj potrebi. U svojoj nevolji tražio je knez 
Stjepan zaklona i u njemačkoga kralja i cara Fridrika III, gospodara 
Kranjske, Štajerske i Austrije. Čini se pače da je knez Stjepan stavio 
svoje imanje u zaštitu Fridrikovu, jer neki pribrajaju u to vrijeme 
Modruše oblastima rečenoga cara. Osim toga poslao je knez Stjepan 
i svoga jedinca sina Bernardina, tada mladića od šestnaest godina, na 
carev dvor u Graz u Štajerskoj. Ondje je u Grazu boravio mladi Ber- 
nardin već u prvoj polovici srpnja kao dvorjanik, te je u ime carevo 
5. srpnja došao javiti milanskomu poslaniku Kristoforu do Bollata da 
će ga car sutradan primiti u audijenciju. 

Sada tek prenuo se i kralj Matijaš Korvin. Dočuo je o provalama 
turskim u Hrvatsku, o četama mletačkim u oblastima Frankapana, pa 
o nehaju svojih banova Ivana Tuza i Ivana Česmičkoga. Pobojao se 
da bi se Mleci, pomažući Frankapane, mogli ugnijezditi u Senju kao u 
tolikim dalmatinskim gradovima, zato je odlučio uspostaviti kraljevsku 
vlast u onim krajevima. U banove se nije pouzdavao; stoga je odlučio 
poslati posebnoga vojvodu s vojskom u Hrvatsku. Već 27. srpnja 1469. 
javlja milanski poslanik iz Mletaka svome gospodaru kako je ugarski 

ralj zapovjedio nekomu kapetanu svomu, po imenu Panchieru (Baum- 
kircheru), da s 9000 konjanika pođe u Hrvatsku i Dalmaciju i da 
ondje pokori hrvatsku gospodu i Dalmaciju, koja po pravu Pripia nje- 
govu veličanstvu. Milanski poslanik nije dobro upamtio ime kapetana, 
ali vijest je njegova bila istinita. Prvih dana kolovoza vape knezovi 
Frankapani u Mlecima za pomoć protiv kapetana Blaža Podma- 
nickoga, kojega bijaše Kralj oslao u Hrvatsku. Taj hrabri i kralju 
odani Blaž Podmanicki, s pridjevkom Madžar (Blasius Magyar, Ma- 
jer Blaž, Merblas) bijaše se već više puta proslavio u različitim boje- 
vima, a sada ga bijaše zapala zadaća da pokori Frankapane i da po- 
tisne mletački utjecaj iz njihovih oblasti. 

Mleci su dobro znali da je dolazak Blaža Madžara naperen više 
protiv njih nego protiv Turaka, te su stoga svima silama radili da nje- 
govu zadaću osujete. Dne 7. kolovoza povjeravaju svojemu poslaniku 
Nikoli Michaelu neka pošalje sekretara Ludovika Manentija pred kra- 
ljeva kapetana Blaža Madžara (ad magnificum Merblas capitaneum) i 
neka ga moli da odustane od svake sile i rata s Frankapanima, jer 
su oni pripravni poslati svoje poslanike pred kralja i pokoriti se zapovi- 
jedima njegovima. »Slavnije je podanike blagošću uzdržati u dužnoj 
odanosti prema blagomu kralju, nego ih oružjem svladavati, a osobito u 

ta vrlo opasna vremena.« Dne 25. kolovoza pišu Mleci Ivanu Aymu, 
svomu poslaniku kod kralja Matijaša, da se pobrine za knezove Fran- 
kapane, a 7. rujna svome poslaniku u Rimu da radi u prilog rečenim 
knezovima. I 25. rujna nalažu poslaniku na ugarskom dvoru neka 
moli kralja da zapovjedi svome kapetanu Blažu da ne dira u knezove 
Frankapane. 

Sred borbe između knezova Frankapana i kraljeva kapetana Blaža 
provališe Turci po četvrti put te godine u Hrvatsku. Bijaše to mjeseca 
rujna; 29. rujna, na Miholje, bijahu prodrli do Save, te bi jamačno 
bili i Zagreb poharali da se Sava nije razlila. Nakon odlaska Turaka 
nastavio je kapetan Blaž Madžar rat s Frankapanima, otimajući im 
gradove i kotare. Borbe su bile žestoke, jer je knez Ivan (Anž) Brinjski 
tražio 6. listopada i u Dubrovniku baruta za topove. Kroz to čitavo 
vrijeme boravio je zasebni poslanik mletački Nikola Michael u gradu 
Senju ili uz Frankapane, pomažući im odbijati i Turke i odolijevati 
kapetanu Blažu Madžaru. Jamačno je poslanik imao tajni naputak 
da radi u prilog svojoj Republici, ne bi li se ona u općoj smutnji 
dočepala hrvatskoga primorja. Dne 22. listopada nalaže mu da u slu- 
čaju potrebe pozove u pomoć sve susjedne mletačke upravitelje iz 
Istre, zatim s Cresa, Osora, Paga i Raba; podjedno mu šalju jednu od 
najvećih galija. No poslanik nije mogao mnogo učiniti, jer su knezovi 
Frankapani opet bili među sobom nesložni. Zato je i poslao u Mletke 
tajnika Ludovika de Manentis neka objavi da je grad Senj u najvećoj 
opasnosti (maximo in periculo) radi razdora u kneževskoj porodici. 
Republika mu je nato odgovorila 10. studenoga neka svom mudrošću 


Crendana. vn eat 

nastoji kako bi rečene knezove ili barem trojicu od njih mogao pri- 
zvati na stanak, pa neka ih onda svim mogućim načinom kuša skloniti 
na slogu, bez koje neće moći održati svoga grada Senja, »koji je 
temelj i zaštita svega ostaloga stanja njihova« (civitatis Segne, reliqui 
eorum status fundamentum et conservatio). Mleci izradili su pače u 
pape Pavla II breve, kojim je knezove Frankapane preporučio milosti 
kralja Matijaša. 

Međutim sve je bilo utaman, jer je negdje u polovici studenoga 
1469. kapetan Blaž Madžar sa svojim četama provalio u grad Senj, 
te ga zauzeo za svoga kralja i gospodara. Kako se to dogodilo, javljaju 
Mleci 22. studenoga svome poslaniku u pape ovako: »Kad su se razasuli 
glasi da Turci dolaze u kotare grada Senja, žitelji se njegovi posve 
(penitus) razbjegoše i pust grad ostaviše. Mi smo nato svoje posade u 

Senj smjestili te ga čuvali i održali, pače i sve bjegunce opet kući nji- 
hovoj povratili. Potaknuti tim dobročinstvom i nadom u buduću zaštitu, 
zahtijevali su sada i gospoda i puk senjski da rečeni grad i dalje 
zadržimo u rukama i vlasti našoj, pače su nas gorljivo za to molili i 
zaklinjali. Ali mi, kako nismo nipošto požudni za tuđim stvarima, kratili 
smo se primiti rečeni grad, zadovoljni što smo ga obranili od turskih 
ruku i sačuvali za njegove gospodare (Frankapane). I kad smo tako 
odazvali našu posadu, te je u gradu ostao jedino naš poslanik, eto 
nahrupiše (supervenere) na nj neke čete kraljevskoga veličanstva ugar- 
skoga, pa istjeravši one uboge knezove, prastare gospodare njegove, 
zauzeše grad. Zaista žalosna stvar, jer je tim ona prastara i prepleme- 
nita kuća zatrta...« Iz izvješća mletačkoga poslanika Nikole Michaela 
doznajemo da je vojsku kraljevsku vodio sam kapetan Blaž Madžar i 
da je tom prigodom bilo okršaja između njega i četa frankapanskih 
(de conflictu dato Mayerbalas capitaneo regis Hungarie per suprascrip- 
tos dominos...). 

Pad grada Senja u kraljevske ruke bijaše golem udarac za knezove 
Frankapane. Već 21. studenoga javlja mletački poslanik svojoj Republici 
da je Ludovik de Manentis knezove zatekao »ujedinjene i složne duhom, 
te spremne i život uložiti za to da opet predobiju Senj«, Pače i krčki knez 
Ivan VII Frankapan, koji je dosad malo mario za svoju braću i sinovce 
na kopnu, pridružio se sada svojim rođacima da im pomogne, jer je 
padom Senja zaprijetila opasnost i njegovu otoku Krku. Mleci opet 
pokrenuše silnu akciju i u rimske stolice i na dvoru kralja Matijaša u 
prilog Frankapanima. Pače po svom poslaniku, koji se bijaše preselio 
na Bašku na otoku Krku, stadoše potajno pomagati knezove u borbi s 
kapetanom Blažem. Knez krčki Ivan vodit će vojsku i brodove tobože 
da osveti braću i sinovce svoje, a primat će vojsku, brodove, oružje i 
streljiva iz Mletaka. Napokon naputiše Mleci knezove, na čelu im 
Ivana (Anža) Brinjskoga, da se uteku i njemačkomu caru Fridriku i da 
zamole od njega neka im pošalje u pomoć čete plaćenika koje je držao 
u Ljubljani. Rat između Frankapana i kraljeva kapetana Blaža Madžara 
bjesnio je u hrvatskom primorju mjeseca prosinca 1469. i siječnja 1470. 
Mleci hrabre po svom poslaniku Nikoli Michaelu knezove na što žešći 
otpor, te im 2. siječnja 1470. poručuju što sve čine njima u prilog u 
rimske stolice i na dvoru kraljevu. Ali kraljev kapetan sretno napreduje, 
tako da se Mleci 12. siječnja boje da bi i sam grad Trst mogao zapasti 
ugarskoga kralja. Knez Martin Frankapan boravi još 7. siječnja 1470. 
u svom gradu Novom, odakle valjda udara na Senj; no već malo dana 
poslije bježi on zajedno s bratom Dujmom IV, gospodarom Ledenica, 
iz svoje domovine, te oba traže utočište u Mlecima. Knez Martin i 
Dujam borave u Mlecima mjeseca veljače; dne 2. veljače zaklinju Re- 
publiku neka poradi da ih kralj do kraja ne skuči i ne zatre, jer će 
oni radije svoje gradove i tvrđave predati Tur- 
cima, nego bi podnosili da ih njima kralj grabi. 
Mleci su najprije pisali Franji Justinianu, svome poslaniku na papin- 
skom dvoru, neka papa posreduje u prilog knezovima; a onda su 16. 
i 20. veljače vijećali kako da pomognu knezu Martinu. Oni mu obećaše 

dati zaire i vojnika, dopustiše mu dovoziti hrane iz Napulja, Romagne 
i Abruzza; a k tomu će zakrčiti dovažanje živeža u Senj, koji je u 
vlasti Blaža Madžara. Zamoljene galije ne mogu knezu dati, jer bi se 
tim zapleli u očit rat s kraljem Matijašem; ali su spremni knezu uzaj- 
miti 10.000 dukata, ako bi ih njemu trebalo da od kralja otkupi nje- 
govu rodu oteti grad Senj. Dne 5. i 9. ožujka pišu opet Mlečani Ivanu 
Aymu, svomu poslaniku u kralja Matijaša, što i kako da radi u prilog 
Frankapanima. 


Međutim bijaše ipak došlo do neke nagodbe između knezova i kralja. 
Kad je ono Matijaš u veljači i ožujku 1470. boravio u Beču, gdje je 
bio gost cara Fridrika III, stigao je onamo knez Stjepan II Frankapan, 
davni ljubimac i kralja Matijaša i cara Fridrika. Premda je kralj bio 
u potonje vrijeme kivan na kneza Stjepana što je primao u Modruše 
mletačke čete, mogao se knez lako opravdati. Nevolja od Turaka bila 
je golema, a Mleci su tada još uvijek bili saveznici kralja Matijaša! K 
tomu nisu slavonski banovi Ivan Česmički i Ivan Tuz mnogo se brinuli 
za obranu Hrvatske Kraljevine, a kralj Matijaš sam borio se u Češkoj 
s kršćanskim kraljem, mjesto da suzbija provale turske! Svakako se 
Stjepan II Frankapan valjano opravdao, jer i milanski i mletački po- 
slanik suglasno javljaju da je kralj u svemu ugađao zaslužnomu knezu. 
Osigurao mu je ponovno čitavu državinu i obećao mu povratiti njegov 
dio Senja; pače se pokazao spremnim jednako učiniti i s braćom i sinov- 
cima njegovima, ako dođu preda nj te mu se pokore. U Mlecima bilo 
je na te glase veliko veselje, te Republika piše 17. ožujka svome po- 
slaniku Ivanu Aymu da nastoji i dalje zgodnim načinom uzdržati kralja 
Matijaša »u izvrsnom i milostivom raspoloženju« prema Frankapanima, 
Međutim sve to, pa ni posredovanje pape Pavla II, nije pomoglo: grad 
Senj ne bi nikad više vraćen njegovim dosadanjim gospodarima. Senj 
ostade od studenoga 1469. kraljevskim gradom, kojim su 
zapovtjećal kapetani, braneći ga ne samo od Turaka nego i od 
Mlečana. 

Bit će da je knez Stjepan II Frankapan očito dokazao nemar sla- 
vonskih banova Ivana Česmičkoga i Ivana Tuza. Moguće da je i kapetan 
Blaž Podmanicki (Madžar) obavijestio kralja nepovoljno o njima. Jer tek 
što je Matijaš ostavio Beč, prvo mu je bilo da zbaci s banije slavonske 
Ivana Česmičkoga i Ivana Tuza; potonjega pače dade baciti u tamnicu. 
Banom pak za čitavo Hrvatsko Kraljevstvo kao i za Bosnu imenova 
kralj dosadanjega kapetana Blaža Madžara, koji se odsad zove »Kralje- 
vina Bosne, Dalmacije, Hrvatske i Slavonije ban« (regnorum Bozne, 
Dalmacie, Croacie et Sclauonie banus). Mleci se još 17. travnja i 5. 
svibnja 1470. tuže na Blaža Madžara što im je poharao pet selišta u 
kotaru njihova grada Vrane; ali već 15. svibnja spremni su se s njime 
pogađati, »sve za volju i za korist svojih građana«. Novi ban bijaše 
poslao u Mletke dva svoja poslanika da kao ban i kapetan uspostavi 
sveze između Mletačke Republike i kraljevskoga grada Senja. Ban je 
moli da opet u Senju namjesti svoga konzula, da dopusti trgovati Se- 
njanima sa svojim podanicima u Istri i Dalmaciji, i napokon da do- 

puste iz Mark4 dovoziti određenu količinu žita i vina u Senj. Mlečani, 
nedavno još gorljivi branitelji Frankapana i njihova prava na Senj, 
smjesta prihvaćaju sve zahtjeve hrvatskoga bana! No Blaž Madžar snuje 
također još onoga ljeta s Božjom pomoći provaliti u Bosnu (el magnifi- 
co bano intende cum Vajutorio de Dio questo anno andare in Bossina 
contra Turchi), pa zato moli Mlečane da ga pomažu zairom. Republika 
mu to odbija, jer municije treba sama za ratovanje; no već 2. lipnja 
šalje na Rijeku svoga plemića da se ondje sa zastupnicima cara Fri- 
drika III i s banom Blažem posavjetuje o načinu kako da se u buduće 
stane na put turskim provalama (ab obviandum invasionibus Turco- 
rum). Da li je ban Blaž Madžar poduzeo snovanu vojnu u Bosnu, nije 
nam poznato; dne 27. rujna 1470. nalazimo ga u gradu Đurđevcu, gdje 
na molbu čitavoga plemstva slavonskoga potvrđuje neku odredbu kralja 
Sigismunda o plaćanju desetine biskupiji zagrebačkoj. Međutim su Turci 
malo zatim u listopadu opet provalili u Hrvatsku te je nemilo oplijenili. 
Bosanski namjesnik zabeg (Ezebeg) nastavio je i slijedeće godine 
1471. udarati na hrvatske zemlje počev od Drave i Save pa do Dubrov- 
nika. U svibnju bijaše poharao sve krajeve sve do zidina grada Splita, 
Šibenika i Zadra; odmah zatim, na početku lipnja, provalio je sa svojim 
konjaničkim četama kroz Hrvatsku sve do Ljubljane i Kranja, a onda 
je prešao gornju Savu i prodro dolinom Sane sve do Celja. Tek kad 
su iz Koruške pohitale kršćanske čete u pomoć Štajerskoj i Kranjskoj, 
vratio se brzo u Bosnu. Kaže se da je za te provale do 30.000 ljudi ili 
poginulo ili u ropstvo odvedeno. Mjeseca kolovoza prodriješe Turci opet 
u Slavoniju, te robljahu u okolici grada Zagreba. Napokon u stude- 
nom provališe preko Krasa sve do Gorice. Dok su se bosanski namje- 
snici i njihovi vojvode zalijetali u zemlje duž Jadranskoga mora te 
ondje robili, drugi je jedan paša turski s velikom vojskom pošao prema 
Beogradu, a odanle na zapad, gdje je zauzeo mjesto Zaslon na desnoj 
obali rijeke Save (dne 30. lipnja 1471. piše milanski poslanik Gerard 
de Collis: ... novella, che uno bassa suo he andato ala via del Bel- 
grado, non tanto per meterli campo, quanto per piantar uno castelo 
longo uno miglio da Belgrado, su la ponta de un fiume chiamato la 
Sava). Pod zaštitom velike vojske stadoše Turci na tome mjestu dizati 
utvrdu, prozvanu Šabac, odakle su otad udarali na Beograd i odakle 
im je bio otvoren put u istočnu Slavoniju i Ugarsku, jer su tim raskinuli 
obrambenu liniju između Beograda i Jajca. 


Ban Blaž Madžar nije stajao skrštenih ruku za tih turskih provala, 
ali nije ipak bio dosta jak da svagda odolijeva. Kako je u polovici 
godine 1471. dobio druga u baniji slavonskoj, po imenu Damjana 
Horvata od Litve (de Lythwa), on je sa svojim drugom najviše 
radio za obranu Slavonije, dok je južne strane hrvatske prepustio ba- 
novcu ili banu Dalmacije i Hrvatske, vitezu Pavlu Taru. Još prije pro- 
vale turske mjeseca kolovoza podigli su Blaž Madžar i Damjan Horvat 
čitavo plemstvo slavonsko na noge te su mu oko 2. srpnja izdali za- 
povijed da se skupi kod grada Rakovca. I poslije su oba bana radila 
oko obrane Slavonije. Još 1. listopada 1471. brani im kralj Matijaš iz 
Budima da sa svojim vojnicima ne zalaze u kuće i na posjede zagrebač- 

kih kanonika, kako su nedavno uradili kad su svoje čete poslali u To- 
plice varaždinske, koje su ondje počinjale nasilja i do dvadeset kap- 
tolskih podanika ubile. 

U to vrijeme zaprijetila je i velika pogibelj gradu Počitelju na Ne- 
retvi. Ban Pavao Tar i kapetan grada Pavao Sandar branili su grad 
od navale turskoga vojvode Hamzabega, a Dubrovčani pomagali su 
branitelje novcem, hranom i oružjem. Još 16. rujna 1471. šalju Dubrov- 
čani 80 dukata u pomoć braniteljima; no već 20. rujna darivaju glasnika 
turskoga vojvode Hamzabega, koji im bijaše došao javiti da je Počitelj 
pao. S padom toga grada došla je gotovo čitava zemlja između Cetine 
i Neretve (osim primorske Krajine) u tursku vlast. Tada su tamošnja 
vlastela redom ostavljala svoj zavičaj te se zaklanjala u sigurniju Sla- 
voniju. Tako je otišao Vladislav Vukčić, sin hercega Stjepana, te ga 
poslije nalazimo u Križevačkoj županiji, gdje je od kralja Matijaša 
dobio znamenite gradove Veliki i Mali Kalnik; u isto vrijeme negdje 
preselio se u Zagrebačku županiju i vojvoda Ivaniš Vlatković te se 
nastanio u Gorama (in Chorgd et Gara), odakle je polazio kao poslanik 
kralja Matijaša k turskomu sultanu. Još prije ovih ostavio je svoj za- 
vičaj Ivaniš Talovac, sin bana Petra. Od roda hercega Stjepana Vukčića 
ostao je u domovini svojoj jedini herceg Vlatko, koji se mislio u ostatku 
svoje vlasti u gradu Novome (Herceg-Novomu) održati tako da se 
utekao zaštiti napuljskoga kralja Ferdinanda I, oženivši se također 
jednom njegovom nećakom, kćerju kraljeve naravne sestre Eleonore 
i Marina de Marzano, vojvode od Sessa i kneza od Rossana. 


(Velika buna u Ugarskoj i Hrvatskoj, 1471 — 
1472; buntovnici zovu u pomoć poljskoga kra- 
ljevića Kažimira; Nikola Iločki imenovan kra- 
ljem bosanskim 1471; rat s poljskim i češkim kra- 
ljem do primirja 8. prosinca 1474; Hrvatsko Kra- 
ljevstvo u to vrijeme, 1472—1474.) Još od početka 1470, 
nakon uzaludna boravka Matijaševa u Beču, mnogi su se prelati i 
baruni u Ugarskoj i Hrvatskoj stali potajno odvraćati od svoga kra- 
lja. Kad je pak češki kralj Juraj Podjebradski umro, a Matijaš uza 
sve to nastavio ratovanje s Česima, uvjerili su se i najodaniji dosad 
privrženici njegovi da njemu nije toliko stalo do obrane katoličke 
vjere od krivovjeraca koliko do toga da vlast razmakne na štetu svojih 
kršćanskih susjeda. I tako se dogodilo da su baš najvjerniji savjetnici 
i pomagači njegovi stali malaksati vjerom prema njemu te potajno 
raditi da ga zbace s prijestolja. Glava tih nezadovoljnika bio je primas 
ugarski i ostrogonski nadbiskup, ostarjeli već Ivan Vitez od Sredne, 
a njemu se pridružio najodlučnije sestrić njegov, pečujski biskup Ivan 
Česmički. Uz ove digoše se oba Tuza, zagrebački biskup Osvald i njegov 
rođak (brat) Ivan, bivši ban i sada gospodar Medvedgrada; a poslije i 
tadanji ban slavonski i hrvatski Blaž Podmanicki (Madžar). Uroti pri- 
stupalo sve više prelata, baruna i običnih plemića, kao Emerik Zapolja, 
Rajnald Rozgon i drugi redom. Napokon okupilo se pod zastavom Ivana 
Viteza toliko gospode da je od prelata ostao kralju posve odan jedino 

netom od njega imenovani kaločki nadbiskup Gabrijel, a od baruna 
palatin Mihajlo Orsag, koji bi govorio: »Koga god vidiš ovjenčana sve- 
tom krunom, makar on bio i vol, klanjaj mu se i poštivaj ga kao ne- 
povrediva kralja.« Od 75 županija ostade napokon samo devet nepoko- 
lebljivo uz kralja Matijaša. 

Zamašni su bili razlozi s kojih se veliko i malo plemstvo odvraćalo 
od svoga zakonitoga kralja, kojega bijaše pred dvanaest godina izabralo 
s tolikim oduševljenjem. Najviše se kralju upisivalo u grijeh što se već 
nekoliko godina borio na zapadu i sjeveru s kršćanskim narodima, a 
dotle su Turci razarali i palili na južnim međama njegove državine. 
Sam nadbiskup Ivan Vitez, prvi savjetnik kraljev i gotovo poočim nje- 
gov, osuđivao je kraljev postupak. Jednom u državnom vijeću očitovao 
primas u ime ostale gospode »kako nisu više voljna da za tuđu državu 
troše svoj novac i prolijevaju krv svoju«; kralj planuo na to, podigao 
ruku i udario po licu sijedoga prelata. Od toga časa otuđio se Ivan Vitez 
posve svomu kralju. K tomu ga je vrijeđalo i to što ga je Matijaš sve 
više zavrgavao za volju tuđinca, vesprimskoga biskupa Ivana Beckens- 
lachera, svoga najnovijega ljubimca. A bio je povrijeđen i biskup Ivan 
Česmički, otkad ga bijaše kralj zbacio s banije slavonske, a druga mu 
Ivana Tuza vrgao u tamnicu. Radi ovoga pridružio se uroti i zagrebački 
biskup Osvald Tuz. 

Ali ne samo vanjska politika kraljeva i osobne uvrede, nanesene 
najodličnijim savjetnicima, prouzrokovaše opći otpor protiv njega. I 
njegova nutarnja politika, njegova tvrda glava, njegova bezobzirnost 
bijaše mu pribavila bezbroj očitih i tajnih neprijatelja. Ta njemu je bila 
njegova volja sve, a narodna volja ništa. Što je dulje vladao i osjećao 
se čvršći na prijestolju, sve je više gazio stare pravice plemstva i sve je 
manje mario za ustav. Nametao je po- 
reze i nemilo ih utjerivao, pa i onda 
kad mu ih sabori ne bi dopustili. Ple- 
miće dao bi sve bez zakonita suda 
zasužnjivati, iz zemlje goniti i posje- 
da ih lišavati. Biskupske časti i kaste- 
lanije razdavao je tuđincima, a čast 
župana dijelio je neplemićima. Vojsku 
svoju ukonačivao je u plemstva i sve- 
ćenstva, te nije štedio ni samostana. 
Njegovi poreznici i carinici počinjali 
su nasilja svake ruke. Sudbene osude 
ukidao je kraljevskim ukazima; mimo 
to izdavao je nezakonite naredbe, da- 
rovnice i isprave. Ukratko: umni kralj 
Matijaš ugledao se u svoje zapadne 
drugove te je redom obarao sve feu- 





dalne uredbe, sve prednosti privilegi- IVAN VITEZ, 
ranih staleža da na ruševinama sredo- OSTROGONSKI NADBISKUP 
vječne države podigne apsolutnu mo- Minijatura slika na naslovnom listu 


narhiju. rukopisa koji sadržava Plantov ko. 

Neuspjeh dotadanjih buna protiv kralja Matijaša prisilio je članove 
urote da rade oprezno i potajno. Tražili su potpore u susjednih vladara, 
kojima bijaše kralj dodijao, kao u cara Fridrika, a još više u poljskoga 

lja Kazimira. Ovome bijaše stalo da mu se osveti i radi svoga sina 
Vladislava, kojega nije Matijaš priznavao za češkoga kralja, i radi toga 
što je mislio da kao zet kralja Albrechta Austrijskoga ima preče pravo 
na ugarsko i hrvatsko prijestolje nego potomak rumunjskih pastira. Pri- 
mas Ivan Vitez sa svojim ortacima ponudi stoga krunu sv. Stjepana 
njegovu mlađem sinu, tek trinaestogodišnjemu kraljeviću Kazimiru. 
Otac prihvatio ponudu rado; jer je tim Jagelovićima sinula nada da bi 
mogli ovladati najodličnijim državama u Evropi, te onda zaustaviti bu- 
jicu tursku. Stari kralj Kazimir stao skupljati vojsku s kojom će sina 
poslati u Ugarsku. 

Bilo je to u prvoj polovici god. 1471. Tajni poslanici ugarskih i 
hrvatskih urotnika odlazili u Poljsku i vraćali se kući, dok je kralj 
Matijaš boravio u Moravskoj. Dogovaralo se vrlo oprezno i tajno; no 
uza sve to Matijaš je ipak još u pravo vrijeme doznao za sve što se 
zbiva. Poljski kralj poslao naime nekoga svog pouzdanika zagrebač- 
komu biskupu Osvaldu Tuzu da s njime pregovara. No taj poslanik nije 
se usudio prolaziti kroz Ugarsku u Slavoniju, nego je pošao u careve 
zemlje, u Austriju i Štajersku, da odanle pođe u Zagreb. Ali kako je i u 
Zagrebu bilo kraljevih privrženika, nije mu se dalo doći onamo, nego 
su dva plemića pošla k njemu. Međutim ta dva plemića biše na po- 
vratku od kraljevih ljudi zarobljeni i kralju poslani, tako da je sada 
kralj po njima doznao za urotu.* Uto bijahu u Moravsku stigli i neki 
kanonici ostrogonski te kralju otkrili nevjeru nadbiskupa Ivana Viteza 
i njegovih drugova. Matijaš je smjesta ostavio Moravsku i pohitao u 
Budim, gdje ga nalazimo u drugoj polovici srpnja 1471. 

Kralj u početku kao da nije znao kako da se ponese prema brojnim 
svojim protivnicima: da li bi naime s njima započeo smjesta otvorenu 
borbu ii bi ih lukavošću nadmudrio. On izabere posljednji način. Kako 
je uza se imao dosta vojske, stade u Budim redom dozivati prelate i 
magnate, pače i takve za koje je znao da su upleteni u urotu, pa 
hineći kao da ne zna ništa, stao ih je mititi i svakako im ugađati. Tako 
je predobio Emerika Zapolju, Petra Gereba i još neke druge. Pače i 
Nikolu Iločkoga, svoga nekadanjeg najodlučnijeg protivnika, nastojao 
je pritegnuti na svoju stranu. I zaista mu je to pošlo za rukom. Pri- 

ovijeda se da je Matijaš ponositomu knezu poslao svoje poslanike, 
Koji su mu otkrili da kralj znade za urotu te ga u ime kraljevo upitali 
za savjet da li bi udario na nevjernike ili još neko vrijeme krzmao 


* »So hat der Konig von Bolen einen seiner treffentlichen Diener gesant durch des 
Kaysers lande zw dem bischoff von Agram, der dann in windischen Landen vil merckliche 
Schloss hat, seiner k. g. unterthanen des gewarnet wurden und haben den also verhut, das 
derselb Bolack nit hat tiire (tiirfe) wagen gen Agram zu reyten und sein zwen Edelmann 
auss dem konigreich zu Hungern vnter der verreterey von Agram zu dem Bolacken und 
hinwider geritten, dieselben zwen unser s Herrn des Konigs lewt gefangen und seiner k.g. 
allen hanndell erlernt vnd hat sie an zwen spiss zihen lassen.« Archiv fiir Kunde čster- 
reichischer Geschichtsquellen, VII. p. 76-77. 

tanne cum hoste illico confligendum esse videretur, an _cunctantius 
agendum). Nikoli je Iločkomu godilo toliko povjerenje kraljevo, te 
mu je svjetovao da radije počeka neko vrijeme prije nego započne 
očiti rat. 

Osiguravši tako Matijaš mnoge dotadanje članove urote, sazove 
sabor u Budim. Sad će vidjeti tko je vjera a tko nevjera, jer pravi krivci 
jamačno se neće usuditi doći pred kralja. Nadbiskup Ivan Vitez zaista 
nije došao, nego poslao prepošta ostrogonskoga da ga pred kraljem 
opravda što ne dolazi, jer je bolestan. Ali kralj zatvorio prepošta u sa- 
mostan sv. Martina na brdu panonskom. Na sabor jamačno nije došao 
ni pečujski biskup Ivan Česmički, koji se dosad bijaše istaknuo kao 
najgorljiviji član urote (der dann am hochsten in den sachen wider- 
wertig ist gewesen), a valjda ni zagrebački biskup Osvald Tuz. Da je 
na sabor došao hrvatski i slavonski ban Blaž Podmanicki (Madžar), 
više je nego nevjerojatno, jer je uto rektorima mletačkim u Zadru sti- 
glo iz Hrvatske pismo, u kojemu se javljalo ovako: »Madžar Blaž 
odmetnuo se od kralja u mjestu Đurđevcu sa svima mjestima koja su 
bila u njegovoj ruci, te je zapovjedio svima svojima kastelanima da 
bi živjeli dobro s vašom signorijom (mletačkom) i sa svom gospodom 
u Hrvatskoj.« No dok se pobunio ban Blaž Madžar, ostao je kralju 
vjeran i odan drug njegov u baniji, spomenuti već Damjan Horvat od 
Litve. Sabor se sastao potkraj kolovoza ili na početku rujna 1471, i 
tom je prigodom kralj Matijaš nastojao staležima ugoditi u svakome 
pogledu, samo da ih odvrati od onih otpadnika, koji mu se nisu htjeli 
pokoriti ni milosti u njega tražiti. Člancima sabora (njih 31), koje 
je kralj potvrdio 18. rujna, imalo se ukloniti sve na što se plemstvo 
tužilo i poradi čega je bilo nezadovoljno kraljem. Matijaš morao je 
potvrditi sva prava i sloboštine zemlje i naroda, te obećati da će sabor 
svake godine sazivati i da neće nikad nametati nikakve izvanredne 
daće bez posebne privole staleža (nullam dicam sive taxam — praeter 
lucrum camerae — generaliter a regnicolis propter aliquam causam 
exigamus seu exigere faciamus, praeter voluntatem eorum et consen- 
sum). Nadalje je obrekao da po gradovima i tvrđavama neće namje- 
štati za kastelane inozemce, nego zaslužne i sposobne domaće ljude; čast 
župana podjeljivat će jedino plemićima; po dvije crkvene časti neće 
davati jednoj osobi, a vojnici njegovi neće nikomu dodijavati. Još bi 
određeno da se sudačke odluke ne smiju ukidati kraljevskim ukazima; 
nitko se nadalje ne može osuditi radi veleizdaje bez privole prelata i 
baruna, a ni jedan plemić ne smije se lišiti svoga imanja bez zakonitoga 
postupka sudbenog. Staleži biše člancima dekreta tako udobrovoljeni 
da su sami kralju dopustili izvanredni porez, pače su i nakon sabora 
ostali na okupu da pomažu svome vladaru savjetom i činom suzbijati 
protivnike i neprijatelje. Kralj je međutim i dalje mitio i nagrađivao 
prelate i velikaše, samo da ustraju u vjernosti. Najviše je pak odlikovao 
vojvodu i dosadanjega mačvanskog bana Nikolu Iločkoga, kojega je 
proglasio kraljem Bosne, pače mu obećao da će ga dati i okruniti kra- 
ljevskim vijencem. Dne. 10. studenoga 1471. javljaju Dubrovčani napulj- 
skomu kralju Ferdinandu I »kako je njegovo veličanstvo, kralj ugarski, 

s privolom sviju prelata i baruna imenovao bosanskim kraljem pre- 
svijetloga gospodina vojvodu Nikolu Iločkoga (de Illoch), te kako se 
očekuje da će taj doći u Jajce na krunidbu. Rečeni je gospodin moćan 
u Ugarskoj, a kraljevsko mu je veličanstvo pridalo još prioriju vransku 
i čitavu banovinu Slavoniju i Hrvatsku« (et tutto lo bannato de Slovigna 
et de Croatia). Čini se ipak da se Nikola Iločki nije odmah krunio, 
jer u polovici godine 1472. piše neki pouzdanik biskupa Ivana Beckens- 
lahera da će se krunidba vojvode Nikole za kralja bosanskoga obaviti 
»iduće nedjelje« (Seine konigliche Gnaden hat einen hungarischen Herrn 
Niclas weyda das konigreich zwu Bosn verlihen und wirt den auf den 
nechsten Sontag kronen). Što je Matijaš vojvodu Nikolu Iločkoga ime- 
novao baš kraljem bosanskim, a ne banom ili gubernatorom, bit će 
poglaviti razlog taj što je i sultan turski pred nekoliko godina proglasio 
nekoga bosanskog kneza (Vojsalića)* kao bosanskoga kralja Matijaša! 

Međutim bijaše i poljski kralj Kazimir sve pripravio da svoga sina 
pošalje u Ugarsku. Već prvih dana rujna 1471. slao je u Ugarsko i 
Hrvatsko Kraljevstvo mnogo komada proglasa što ga bijaše po svoj 
prilici sastavio sam ostrogonski nadbiskup Ivan Vitez. U tome pro- 
glasu zove se mladi kraljević Kazimir »prirodnim gospodarom i baštini- 

om Ugarske«, a kralj Matijaš »tiraninom koji prisvaja kraljevski 
naslov«. Kraljević nadalje kaže da mu prijestolje pripada po nasljed- 
nom pravu kao potomku kraljeva Sigismunda i Albrechta. Dosad nije 
ga tražio, jer je bio nedorastao, »ali sada«, poručuje on Matijašu, 
»otkazujem mir tebi i tvojim privrženicima. Ne naviještam rata veli- 
kašima i žiteljima kraljevstva, nego samo tebi, oholomu i nezakonitomu 
vladaru, i onima koji ti pružaju ruku pomoćnicu«. Jedan primjerak 
toga proglasa poslan bi u Budim kralju Matijašu; ali na nj odgovoriše 
21. rujna sabrani još prelati (10) i velikaši (36), očitovavši da je 
Matijaš redovno i zakonito za kralja izabran i da će vjerno uza nj 
stajati do posljednjega daha svoga. Pozvaše uz to staroga kralja Ka- 
zimira neka ne sluša neharnih odmetnika, koje nije nitko opuno- 
vlastio da pozovu njegova sina na ugarsko prijestolje. 

Uto je 2. listopada 1471. kraljević Kazimir s 12.000 momaka pošao 
iz Krakova da ovlada Ugarskom i Hrvatskom. Iz Češke imala mu stići 
u pomoć još druga vojska od 50.000 ljudi, koja bijaše onamo ispratila 
starijega mu brata Vladislava. Prvih dana studenoga kretao je Kazi- 
mir preko Košica i Egra polagano prema Budimu, očekujući da će mu 
se ugarski staleži listom pridružiti. Ali nakon sabora u Budimu bijaše 
se raspoloženje ugarskoga plemstva tako promijenilo da su tek pojedini 
velikaši, kao Rajnald Rozgon, braća Perenji i neki manji plemići, uza 
nj pristali. Došavši tako do Hatvana i uvjerivši se da u narodu nema 
pravoga odziva, stade uzmicati prema sjeverozapadu u gornju Ugarsku, 
gdje mu je pečujski biskup Ivan Česmički predao tvrdi grad Njitru. 
Kralj Matijaš kao da se nije pravo pouzdavao u svoju vojsku te se 
stoga nije htio upustiti u ozbiljnu borbu s Poljacima, nego je poslao 


* [v. bilješku 5.] 

pouzdane čete svoje prema Ostrogonu ne bi li tako zapriječio da se 
primas Ivan Vitez sastane s neprijateljem. Primas bi opkoljen u svojoj 
stolici, te već za kratko vrijeme prisiljen da traži milost u svoga kralja 
i gospodara. Dne 19. prosinca 1471. izmiriše ga kaločki nadbiskup Ga- 
brijel, egerski biskup Ivan Beckenslaher, palatin Mihajlo Orsag i šipuški 
župan Emerik Zapolja s kraljem Matijašem. Ivan Vitez obveza se da će 
Matijaša kao zakonitoga kralja svom snagom podupirati, da će gradove 
i tvrđave svoje nadbiskupije predati pouzdanim Yapetanima, koji će 
kralju prisegnuti zakletvu vjertnosti, pače da će u svoje gradove primiti 
kraljevske posade. Nadalje obeća da će sve bez kraljeva dopuštenja 
podignute kaštele razvaliti, te sve poraditi da se Poljaci iz Njitre uklone. 
Nasuprot obreče kralj primasu da će mu ostaviti sve časti i dohotke; 
ako bi pak kada došlo između njih do nesporazuma, neka to izravna 
državno vijeće. Sada tek pođe Matijaš s vojskom pred Njitru da za- 
robi kraljevića Kazimira. Dne 24. prosinca 1471. stoji već pod Njitrom 
(im veld bey Neytra); no uto pođe kraljeviću Kazimiru za rukom da 
u noći od 26. na 27. prosinca umakne iz toga grada, ostavivši u njemu 
posadu od nekih 7000 ljudi. Međutim ni ta posada nije dugo odolije- 
vala. Nakon kratke podsade predade ona grad kralju Matijašu, a on 
ju pusti slobodno otići. Kraljević Kazimir nije se više svraćao u Ugarsku 
niti je poslije mislio na krunu sv. Stjepana. Mlad se odao pobožnu 
životu, te bi nekoliko godina nakon smrti svoje uvršten među svece. 
Na početku godine 1472. osjećao se kralj Matijaš opet siguran na 
pie elju: Odlučnim mirom i oprezom bijaše stišao žestoku bunu, 
oja se bijaše nad njegovom glavom nadvila. Naravno da je sada pro- 
donio i one svoje protivnike, koji mu se još uvijek nisu htjeli pokoriti. 
to je učinio s odmetnim banom Blažom Madžarom, ne znamo; no 
jamačno ga je skinuo sa svih časti njegovih, jer mu kroz više godina 
nema spomena. I zagrebačkoga biskupa Osvalda Tuza nije poštedio. 
Dne 12. siječnja 1472. pozvao je Matijaš iz tabora kod sela Iszbeg (in 
castris grape villam Iszbeg) čitavo plemstvo Križevačke županije da 
uskrati biskupu Osvaldu plaćanje desetine, jer nije niti sam niti po 
svojim ljudima htio ustati na protivnike kraljeve, pa je tako i sam 
ponovno postao odmetnikom (velut contra aemulos regis nec per se nec 
per homines suos insurgere volenti, adeoque regi refractario). Ako bi ih 
biskup zbog toga kaznio crkvenim prokletstvom i kaznama, neka za to 
ne mare, jer će ih papinski legati na kraljevu molbu svega riješiti. 
Najviše se kralj trsio da dobije u svoje ruke pečujskoga biskupa Ivana 
Česmičkoga, kojega bijaše nestalo otkad je Poljacima redao grad 
Njitru. Kralj se bojao da je Ivan Česmički pobjegao nekuda u Nje- 
mačku da odanle ruje protiv njega. Dne 24. ožujka 1472. piše kralj 
pismo saskim vojvodama, moleći ih da uhvate odmetnika, ako bi ga 
možda gdje zatekli u svojim oblastima. Međutim Ivan Česmički bijaše 
pobjegao u Slavoniju braći Tuzima, pa se zaklonio u Medvedgrad, gdje 
je 15. ožujka 1472. povelju izdao. No malo zatim snašla ga je smrt, te 
i pokopan u crkvi bližega samostana B. D. Marije u Remetama (Der 
Bischof von Funfkirchen der dann am hochsten in den sachen wider- 
wertig ist gewesen, ist aus seinem Slossen geflohen zw seinen gesellen 

dem Bischof von Agram vnd ist aldo tod...). Na grobnicu mu staviše 
natpis koji bijaše sam za života ispjevao i u kojemu veli da tu počiva 
Ivan koji je prvi k domovinskomu Dunavu priveo s Helikona lovorom 
ovjenčane božice, te moli »neka zavist barem poštedi njegov grob i 
natpis na njemu«. Pripovijeda se da je kralj Matijaš poslije više puta 
propitkivao za sudbinu svoga nekadanjeg ljubimca. Kad je kralj god. 
1480. i 1481. više mjeseci boravio u Zagrebu, pošao je jednom u Remete 
te pozvao priora samostana da mu pokaže grob Ivana Česmičkoga. 
Prior ga odvede na skrovito mjesto i pokazav prstom grob, reče: »Tu 
već odavna leži tvoj Ivan daleko od svijeta, siguran pred gnjevom 
kraljeva.« Kralj zapovjedi da se ima svečanim provodom, kako se već 
dolikuje biskupu, pokopati u posebnu raku. No zato ipak malo dana 
poslije kazni zagrebačkoga biskupa Osvalda Tuza i brata mu Ivana što 
su nekad svome progonjenomu drugu podali zaklonište (qui condam 
Johannem episcopum ecclesie Quinqueecclessiensis infidelem de volun- 
tate et permissione sua quousque vixisset in castro Medwe hospi- 
tando...) 

Međutim bijaše ponovno došlo do nesklada između kralja Matijaša 
i Ivana Viteza. Ne zna se da li je nadbiskup što skrivio ili je kralj 
poslo što ga je uz povoljne uvjete pomilovao; samo je izvjesno da je 

ralj primasa, kad je k njemu došao u Budim, dao zarobiti i u tvrdi 
Višegrad zatvoriti. Tek na prošnje papinskoga legata Lovrinca, biskupa 
od Ferrare, a i nekih prelata i baruna, koji se bijahu skupili na sabor u 
Budimu, smilova se kralj sijedomu starcu te mu vrati slobodu i čast 
ali uz vrlo tegotne pogodbe. Po nagodbi, koju su 17. travnja 1472. 
spomenuti legat, kaločki nadbiskup i vrhovni kancelar Gabrijel, egerski 
biskup Ivan Beckenslaher, palatin Mihajlo Orsag, sudac kraljevskoga 
dvora Stjepan Bator, erdeljski vojvoda Nikola Čupor od Moslavine, 
banjsko-bistrički župan Ivan Ernušt i drugi utanačili između kralja 
i primasa, ostale su Ivanu Vitezu sve časti, te se mogao vratiti u Ostro- 
gon na svoju stolicu i uza se držati trideset i dva svoja službenika; 
no zato je morao i samu tvrđavu u Ostrogonu, kao i sve svoje ostale 
gradove predati svomu najvećemu protivniku, egerskomu biskupu Iva- 
nu Beckenslaheru da ih u kraljevo ime drži i njima upravlja. Tako bi 
sijedi primas stavljen pod nadzor svoga protivnika i takmaca te posve 
ponižen. Tolike sramote nije Ivan Vitez mogao dugo podnositi; rastužen 
i satrven umre 8. kolovoza 1472. 

Sabor ugarski, koji je u travnju 1472. bio u Budimu na okupu, 
pomagao je doduše kralju Matijašu da smiri posljednje trzaje netom 
svladane urote; ali je uz to ipak gledao da osigura staleže od daljnje 
samovolje kraljeve. Matijaš je 1. svibnja članke saborske (15) potvrdio, 
dodavši još da neće više bez dopuštenja staleža nametati nikakovih 
daća. Nadalje je obećao da će obdržavati ustanove inauguralnoga dekre- 
ta, da će poštivati sloboštine Kraljevstva Ugarskoga i Slavonskoga, da 
će crkvene beneficije oduzeti svjetovnjacima i dati svećenicima, da će 
nezakonito podijeljena posjedovanja vratiti prijašnjim zakonitim vla- 
snicima, i drugo. Osobite su povlasti dobili na tom saboru poslanici 
Kraljevine Slavonije, gdje je urota imala najviše privrženika. Člankom 

8. zabranjeno bi uvoženje tuđe soli uopće; jedino Kraljevini Slavoniji, 
u kojoj je često ponestajalo soli iz kraljevskih solana, dopušteno bi 
uvažanje soli iz tuđine. Člankom 12. napokon bi određeno da Kraljevina 
Slavonija po starom običaju plaća samo polovicu svih daća, na- 
meta i dohodaka koje plaća Ugarska (quod regnum Sclavoniae etiam 
in hac parte maneat in antiqua sua consuetudine, ut videlicet in taxis, 
censibus, et aliis omnibus reditibus medietatem duntaxat solvat, 
quantum regnum nostrum Hungariae solveret aut solvere consuevisset). 
Štaleži na saboru u Budimu obećaše napokon kralju opću pomoć protiv 
njegovih vanjskih neprijatelja, dopustiše mu izvanrednu daću od mili- 
jun forinta te se raziđoše vrlo dobre volje (einen ansnydt, den man 
anschlecht auf zehenmalhunderttausend gulden und sein die landleut 
in ser gutem willen von S. K. G. abgeschaiden). 

Na saboru u Budimu pokorio se kralju i zagrebački biskup Osvald 
Tuz. Kralj ga je pomilovao i ostavio mu čast, ali je i njemu oduzeo 
nekoliko gradova (der Bischof von Agram hat sich auch in gnad ergeben, 
der bleibt Bischof, doch muss er ettliche Slos auch abtreten). No poslije 
kao da je opet bilo nesporazuma između kralja Matijaša i braće Tuza. 
To se osobito razabire po tome kako je kralj pogodovao slobodnoj 
općini na brdu Gradecu Kod Zagreba, koju je 20, svibnja oslobodio od 
plaćanja ne samo kunovine nego i svih izvanrednih daća, koje su morali 
podavati žitelji Kraljevine Slavonije; istoga dana vratio je spomenutoj 
općini mnoga posjedovanja (Kraljevce, Cerje, Kobiljak, Sviblje, Nart, 
Petrovinu, Hrašće, Šiljakovinu, Dediće, Černomerec, Bitek, Novaki, kao 
i kraljevski brod na Šavi), koja joj biše za prijašnjih burnih vremena 
ugrabljena. Kralj doduše kaže da je tu milost iskazao općini zbo 
»nevolja i šteta« što ih je dotad pretrpjela, a osobito »zbog nemali 
troškova koje je imala za očuvanje gradova u našoj Kraljevini Bosni« 
(pro conservandis castris regni nostri Bozne hiis temporibus...); no 
uistinu nastojao je kralj općinu podići i ojačati da tim oslabi vlast 
biskupa Osvalda Tuza i brata mu Ivana, gospodara u Medvedgradu. 
To se osobito razabire po tome što kralj 15. srpnja iz Budima zapo- 
vijeda Damjanu Horvatu, Kraljevina Dalmacije, Hrvatske i Slavonije 
banu, da brani građane u nedavno darovanom posjedu Dedićima, Čer- 
nomercu, Bitku i Novakima, a i na kraljevskom brodu na Savi od svih 
nezakonitih otimača, a posebice od »velemožnoga gospodina Ivana Tuza 
od Laka i njegovih kastelana u Medvedgradu«. Zapovijed svoju opetuje 
kralj 20. kolovoza 1472, kad ponovno nalaže banu Damjanu Horvatu da 
građane brani u rečenim posjedovanjima protiv biskupa Osvalda Tuza 
(i njegova brata Ivana), koji im bijaše mimo svako pravo 7. kolo- 
voza silom ugrabio Černomerec, Dediće, Bitek i kraljevski brod na Savi, 
te ih predao svojim kastelanima u Medvedgradu. 

Kralj je Matijaš brzo smetnuo s uma zaključke nedavnoga sabora u 
Budimu. Opojen srećom, koja mu se nasmijala, postajao je sve obje- 
sniji, misleći da ima samo prava a nikakvih dužnosti. I tako je nakon 
smirene bune bio kudikamo silovitiji i bezobzirniji nego ikad prije. 
Odmah po smrti Ivana Viteza imenovao je svoga ljubimca Ivana Be- 

ckenslahera nadbiskupom ostrogonskim, ostavivši mu i dalje egersku 
biskupiju i podijelivši mu uz to i dohotke varadinske biskupije. Tim je 
postupkom ozlojedio ne samo rimsku stolicu nego i domaće prelate, 
koji su mrkim okom gledali tuđinca na čelu ugarskoga episkopata. Ali 
kralj je malo za to mario, pače je u isto doba i talijanskoga patra 
Gabrijela Rangonija iz Verone imenovao biskupom erdeljskim i dvor- 
skim kancelarom, te ga poslije premjestio na egersku biskupiju. Tako 
se kralj okružio čitavim čislom stranaca (Nijemaca, Čeha i Talijana), 
kojima je podijelio znamenite duhovne i svjetovne časti. 

Baš ti tuđinci, na čelu im ostrogonski nadbiskup Ivan Beckensla- 
her i pater Gabrijel, bili su odsad i poglaviti savjetnici i pomoćnici kra- 
ljevi. Talijanski diplomati zvali su biskupa Gabrijela »desnim okom 
kraljevim«. Uto je novi papa Siksto IV (Francesco della Rovere, bivši 
general franjevaca, papom izabran u kolovozu 1471.) svima silama na- 
stojao da izmiri kralja Matijaša s njegovim protivnicima, osobito s polj- 
skim kraljem Kazimirom i njegovim sinom Vladislavom, kraljem če- 
škim, pa da se poduzme velika vojna na Turke. Papinski legat, kardinal 
Marko Barbo, patrijarh akvilejski, sazivao je od prve polovice 1472. 
više puta kongrese zavađenih vladara da ih međusobno izmiri. Ali svi 
ti stanci (u Nisi, Opavi, Ofalu) ostadoše bezuspješni, jer je kralj Mati- 
jaš zahtijevao da mu se za naknadu ratnih troškova ili ustupe sve nuz- 
zemlje češke krune ili da mu se plati odšteta od 1,500.000 dukata; 
k tomu da ga priznaju za poočima mladoga Vladislava i do smrti re- 
pora u samoj Češkoj. Na to ne mogoše privoljeti ni poljski ni češki 

ralj; pače oni utanačiše 11. ožujka 1474. u Niirnbergu savez s carem 
Fridrikom III, i tom se prigodom obvezaše sva tri vladara da će za- 
jedničkim silama udariti na kralja Matijaša, »koji njihove zemlje pu- 
stoši, austrijske i poljske odmetnike u svoju zaštitu prima, te Turke 
kroz svoju državu u Austriju propušta«. Kad je nato rat opet planuo, 
mova poljski kralj Kazimir u rujnu 1474. s vojskom od nekih 60.000 
ljudi i 5000 bojnih kola u gornju Šlesku, te prijeđe Odru da se sjedini 
sa svojim sinom Vladislavom, koji mu je iz Češke vodio 15 — 20.000 
vojske, pa da onda zajedno ovladaju Vratislavom i ostalom Šleskom. 
Kralj Matijaš imao je tek 10.000 ljudi i do 900 bojnih kola, s kojima 
se bijaše utaborio u ušančenom logoru kod Vratislave. Ali njegovi voj- 
nici bili su sve ratu vješti plaćenici, a on sam iskusan vojvoda i spreman 
na najodlučniji otpor, dok je njegovim neprijateljima manjkao vrstan 
i ugledan vođa. K tomu su Poljaci stradali od nestašice hrane, jer bijahu 
pred tim spalili i opustošili stotine sela i mjesta; Matijaš zakrčivao im 
je sa svojim lakim četama dovoženje hrane iz Poljske i Češke. Uz to 
im je Stjepan Zapolja mnogo smetao provaljujući sa svojom četom 
na sve strane. Kralj poljski Kazimir našao se s velikom vojskom svojom 
u tolikoj nevolji da je u studenom rado prihvatio pogađanje kad su 
to potaknuli Zdenko od Sternberga i drugi češki velikaši. Dne 15. stu- 
denoga sastadoše se kraljevi Matijaš i Kazimir u nekom selu kod Vrati- 
slave, a zatim utanačiše 8. prosinca 1474. primirje, koje će trajati do 
25. svibnja 1477. Određeno bi da za to vrijeme ostane i Vladislavu i 
Matijašu od zemalja češke krune ono što u taj mah drže. 

Nakon ugušene velike urote bio je u Hrvatskom Kraljevstvu naj- 
moćniji muž novi bosanski kralj Nikola Iločki. Uz Kraljevinu 
Bosnu, koliko nije bila turska, držao je on baniju u Dalmaciji, Hrvat- 
skoj i Slavoniji, a valjda i banovinu Mačvu; k svemu tomu bio je i gu- 
bernator bogate i prostrane priorije vranske. Zagrebački kaptol piše 
mu u jednome pismu od 16. prosinca 1472. kao »svijetlomu principu, 
gospodinu Nikoli, po Božjoj milosti kralju bosanskomu i čitave Sla- 
vonije banu«. Obasut častima, priljubio se gordi Nikola još više svome 
kralju Matijašu. Dne 7. svibnja 1472. izdaje u Budimu svečanu povelju, 
kojom iznova obećaje vjernost kralju Matijašu i odanost kraljevoj 
majci Elizabeti Silagji, koju zove svojom pomajkom, te im dopušta da 
po volji dolaze i borave u svim njegovim gradovima, bili oni u Ugar- 
skoj i Slavoniji ili opet u Bosni. Zanimljivo je da Nikola Iločki potvr- 
đuje tu povelji pečatom kojim se služi kao kralj bosanski (sigillo 
nostro, quo ut rex Bozne utimur). Uz Nikolu Iločkoga obnaša čast bana 
Dalmacije, Hrvatske i Slavonije još Damjan Horvat od Litve, nekadanji 
drug Blaža Madžara; Damjan Horvat bijaše kralju ostao odan u naj- 
odlučnijim časovima, te ga je sada zapala zadaća da obuzdava moćne 
Tuze, biskupa Osvalda i brata mu Ivana. U Hrvatskoj na jugu Velebita 
vrši vlast još uvijek ban ili banovac Pavao Tar, koji vodi zdvojnu 
borbu i protiv Turaka i protiv Mletaka, osobito protiv njihova štiće- 
nika, poljičkoga kneza Žarka Dražojevića, koji bijaše s pomoću mletač- 
koga kneza u Splitu prisvojio kraljevski grad Klis, a i neke gradove u 
župi Cetini, što su prije pripadali Talovcima i banu Pavlu Špirančiću, 
a u posljednje su doba upravljali njima kraljevski kastelani, Baš radi 
vojvode Žarka i radi Klisa, koji bijaše taj mletački štićenik ugrabio, 
sukobio se Pavao Tar s mletačkim knezovima u dalmatinskim grado- 
vima te udarao na oblasti tih gradova. U lipnju 1472. dođoše poslanici 
hrvatskoga plemstva u Mletke predlažući i zahtijevajući da se već jed- 
nom učini neki sporazum i pogodba s banom Pavlom Tarom (oratores 
universitatis Croatie, proponentes et petentes compositionem et con- 
cordiam cum Tarpaulo). Da li je došlo do toga, ne znamo; no borbe 
između bana i mletačkih knezova u Dalmaciji bješnjahu i dalje. Ban 
je svom snagom radio da opet predobije Klis, a mletački knezovi po- 
magali su vojvodu Žarka Dražojevića, nadajući se da će po njemu 
znameniti taj grad pribaviti svojoj Republici. Za podsade Klisa u ljetu 
1472. pozove jednom ban Pavao Tar splitskoga kneza na stanak izvan 
grada Splita. Knez dođe s jakom družinom; no za dogovora planu boj 
između pratnja njihovih. Knez smjesta pobježe u grad Split; ban po- 
hita s golim mačem za njim da ga stigne, ali uto ga zrno iz mletačke 
puške sastavi sa zemljom. Zgodilo se to svakako prije 13. kolovoza, 
jer toga dana Mlečani o toj nezgodi izvješćuju kralja Matijaša, svoga 
saveznika! 

U takvim prilikama a i za smutnja u porodici Frankapana nije 
čudo da su Turci i god. 1472. nastavili svoje provale u hrvatske zemlje. 
Te godine spominju se pače tri provale u različito vrijeme. Prva se 
dogodila u svibnju i lipnju kad su, prošav Hrvatskom, doprli Savom 
do Kranjske te prodrli, kako se čini, do Ptuja i Maribora u Štajerskoj, 

a onda na povratku strašno poharali oblasti knezova Frankapana. Mleci 
obavijestiše papu 18. srpnja o toj groznoj provali i javiše mu kako 
velika pogibelj prijeti Hrvatskoj s nesloge njezinih knezova (in 
periculo constitute sunt res Croatie ob dissensionem dominorum illius 
provincie inter se), te ga zamoliše da bi što prije poslao u Hrvatsku 
svoga pouzdana čovjeka, koji bi bio moguć izmiriti knezove i združiti 
ih protiv općega dušmanina a za spas same Italije. No prije nego što 
se papa mogao odazvati molbi Mletaka i staleža hrvatskih, koji bijahu 
posebne poslanike k njemu upravili, dogodi se u rujnu 1472. druga 
provala, za koje su Turci (12.000 konjanika) preko Hrvatske i Kranjske 
prodrli sve do Vidma i Sv. Danila u Furlanskoj, pa tako zaprijetili i 
samim Mlecima. Odmah nakon te provale pođe u listopadu Mlečanin 
Petar Molin s poslanicima pape Siksta IV i napuljskoga kralja Ferdi- 
nanda u Hrvatsku da se tu dogovore s Frankapanima, krbavskim Kurja- 
kovićima, knezom Petrom Zrinskim, a _s kraljevskim kapetanom u Senju 
o načinu kako da se Turcima zapriječe daljnje provale. Na stanku, za tu 
svrhu malo poslije držanom, obvezaše se rečeni poslanici Hrvatima 
da će im u pomoć poslati 1000 konjanika i toliko pješaka, s kojima 
će moći ne samo granicu svoju braniti nego i u tursku Bosnu prova- 
ljivati. No jedva što su se ti poslanici vratili, provališe Turci u stude- 
nom po treći put u Hrvatsku te prodriješe sve do Gorice i Istre. 

Međutim bijaše i nedavno imenovani i krunjeni kralj bosanski 
Nikola Iločki odlučio da se digne na Turke i da im otme onaj dio 
Bosne što su ga držali. Dakako da su pri tome pothvatu prianjali 
uza nj i mnogi hrvatski velikaši, nadajući se da će na takav način 
prestati vječite provale u njihove oblasti. U prosincu 1472. boravi u 
Mlecima knez Petar Zrinski kao poslanik »prejasnoga kralja Nikole«, 
moleći od Republike pomoć za otimanje Bosanskoga Kraljevstva (... co- 
miti Petro Sdrigne, oratori serenissimi domini regis Nicolai, noviter 
creati regis Bossine, petenti subsidium et favorem ad acquisitionem 
regni predicti). Republika je doduše Petru Zrinskomu 26. prosinca 1472. 
odgovorila da je ona digla Aziju protiv Turčina, da i sama s njim već 
dugo ratuje, da drži na moru veliku silu, i da će je još umnožiti: 
stoga dakle neka kralj Nikola što prije udari na tursku Bosnu, gdje 
će mu biti lak posao, jer je zbog rata u Aziji slabo vojskom zaštićena. 
Malo zatim stigli su u Mletke i poslanici hercega Vlatka Vukčića, od 
nedavna svojaka napuljskoga kralja Ferdinanda. I oni su molili Repu- 
bliku za pomoć da bi herceg mogao Turcima oteti svoju djedovinu 
(pro recuperando statu ipsius domini a Turchis occupato). Republika 
je 15. siječnja 1473. odgovorila poslanicima neka se herceg nastoji spo- 
razumjeti s bosanskim kraljem Nikolom, kao i sa svijetlim Vukom 
Grgurovićem (Brankovićem), sinom despotovim, koji su u istim pri- 
likama, te jednako gore (ardent) od želje da svoje države oslobode 
od turskoga gospodstva. Mleci se očitovaše spremni posredovati da se 
sporazum što prije postigne. 

Na početku god. 1473. spremali su se dakle ne samo bosanski kralj 
Nikola Iločki nego i srpski despot Vuk Grgurović (Zmaj) i herceg 
Vlatko Vukčić svima silama da se obore na Turke. Mletačka ih je 

NOVCI BOSANSKOGA KRALJA NIKOLE ILOČKOGA 
1. Lice: Majka Božja, sa sinom uz desno rame, sjedi na stolici bez naslona između dva luka, Majka 
i sin imaju osjenku oko glave. Natpis: MATRI REGNI. Naličlen Stt s kockama u bisernom kolo- 
baru; natpis: + M(ONETA) NICOLAI D(EI) G(RATIA) R(EGIS) BOSNE. 
2, Lice: Maja Božja, sa sinom uz lijevo rame, sjedi na stolici bez naslona. Natpis iskvaren i ne 
potpun: (NI)COLAUS R(EX) B(OSNE). Nalič Stit s kockama u bisernom kolobaru: natpis 
iskvaren ili loše utisnut: (NICOLAUS)S D(EI) G(RATIA) R(EX) BOSNE. 








Republika, koja je desetak godina ratovala s Muhamedom II na kopnu 
i na moru, bodrila u toj odluci, pače im je sa svoje strane obećavala 
svaku pomoć. I vrijeme za rat bilo je zgodno, jer je sultan bio baš 
zabavljen u Aziji, gdje se bijaše na nj podigao perzijski vladar Usun- 
Hasan (adversus Ussonum Cassanum) te mu mnogo jada zadavao. 
Ali uza sve to ne dođe ipak do snovane vojne. Najprije nisu talijanske 
vlasti poslale obećane pomoći, a onda je i sam kralj Matijaš nekako 
zazirao od toga što se njegovi banovi i velikaši odviše bratime s Mle- 
tačkom Republikom, kojoj je doduše još uvijek bio saveznikom, ali 
joj je smjerao oteti ugrabljenu Dalmaciju, dok je opet ona gledala 
redom ovladati ostatkom hrvatskih zemalja uz Jadransko more. Bo- 
sanski kralj Nikola Iločki zajedno s Damjanom Horvatom, svojim dru- 
gom u hrvatskoj baniji, boravi 25. svibnja 1473. u Zagrebu, gdje odga- 
laju parnicu između Ivana Tuza od Laka i građana slobodne kraljevske 
općine na brdu Gradecu. U Zagrebu ih nalazimo i 24. kolovoza, kad 
opet odgađaju rečenu parnicu do oktavalnoga suda na Miholje. Ban 
Damjan Horvat međutim sve mimo volje kraljeve goji prijateljstvo s 
Mlecima, jer ga na to goni krajnja nužda. On šalje poslanike u Mletke 
s darovima i obećanjem da će im vazda biti prijatelj te da će njihove 
oblasti braniti i štititi od Turaka baš kao i svoje. A Mleci mu za to 
4. lipnja zahvaljuju te mu obećavaju stalnu godišnju potporu od 1200 
dukata, i to 200 dukata u gotovu, a za 1000: dukata soli. Osim toga 
mu šalju za 200 dukata kao zaseban dar, a svojim knezovima u dal- 
matinskim gradovima zapovijedaju da pomažu bana i s vojskom kad 
bude odbijao tursku silu. Poslanik bana Damjana Horvata, po svoj prilici 
fratar Aleksandar Dubrovčanin, tražio je u to vrijeme pomoći u Du- 
brovniku, gdje su darivah darom i bana i njegova poslanika. 

Kako opet u zgodno vrijeme nije došlo do navalnoga rata na 
Turke, nije čudo da su oni sami nastavili provale čim im je na istoku 
odlanulo. Još u rujnu 1473. pričaju ljetopisci o velikoj provali, kojom je 
prigodom čete vodio bosanski namjesnik Isabeg. I opet se u crno zavila 
ne samo Hrvatska nego i susjedne careve zemlje: Kranjska, Koruška i 
Štajerska. Tom zgodom zarobili su Turci u Koruškoj nekoga Mihajla Cvi- 

tara (Zwitar, Michel Zwitter), koji je posljednjih godina bio njihovim 
provodičem prigodom provala u te zemlje. Nevolja Kranjske, Štajerske, 
Koruške i Austrije bijaše već tolika da su se staleži tih zemalja u prvoj 
četvrti godine 1474. sastajali na sabore da vijećaju o zajedničkoj obrani 
od Turaka. Obraćali se i na papu Siksta IV, prikazujući mu krajnju 
bijedu ondješnjih žitelja, koji su jatomice bježali iz svoje nesretne 
domovine. Da li se i u Hrvatskom Kraljevstvu radilo za obranu zemlje, 
nije zabilježeno; jedino znamo da je kralj Matijaš poveljom od 20. stu- 
denoga 1473. Banovinu Slavoniju, koju su dosad držali bosanski kralj 
Nikola Iločki i Damjan Horvat, podijelio banjsko-bistričkomu županu 
i svome pokladniku Ivanu Ernuštu (Ernest, Ernsth) da je drži 
do konca svoga života. Što je kralja na to sklonilo, nije spomenuto; 
ali jamačno je Matijaš htio nagraditi zasluge svoga pokladnika, jer 
bijaše i prošle godine sina mu Sigismunda imenovao biskupom pečuj- 
skim mjesto Ivana Česmičkoga. Damjan Horvat od Litve ostao je i dalje 
banom Dalmacije i Hrvatske, a Nikola Iločki kraljem bosanskim. Ba- 
novinom Mačvom upravljaju god. 1474. Job Gorjanski i Matijaš Morović, 
posljednji muški potomci svojih slavnih porodica. 

U siječnju 1474. javljaju Dubrovčani kralju Matijašu novine, koje 
im doniješe njihovi poslanici iz Carigrada, otišavši odanle 28. prosinca 
prošle godine. Sultan Muhamed II ugovarao je po nekom muhamedan- 
skom duhovniku mir s perzijskim vladarom Usun-Hasanom. Ako se mir 
utanači, bit će rata u Evropi, jer će Turci udariti i na Moldaviju i na 
Albaniju. I zaista je godina 1474. krvavim slovima zapisana u povijesti 
hrvatskih, ugarskih, austrijskih i mletačkih zemalja. Jedna velika vojska 
turska udarila u svibnju na Albaniju i stala podsjedati mletački grad 
Skadar. Mletačka se Republika prepala i navalila zaklinjati kraljeve 
Matijaša ugarskoga i Kazimira poljskoga, kao i papu Siksta IV da 
podadu pomoć za obranu toga znamenitog grada. Kralju Matijašu pače 
ponudila po svome poslaniku Badueru do 30.000 dukata ako zarati 
na Turke te ih time odvrati od podsjedanja Skadra. Međutim bijahu 
druge turske čete u lipnju provalile u Hrvatsku, pi kroz nju ponovno 
prodrle u careve zemlje, gdje su robile u okolici Ljubljane i po Savinjskoj 
dolini. Za te je provale posebno stradala Slavonija, a osobito Zagorje, 
dje su pustošili kroz 14 dana u okolišu Krapine, Zaboka, Oštrca, Gre- 
Bene. zatim oko Križevaca i Rakovca, te tom prigodom zarobili i 
poubijali do 14.000 ljudi. Pri tome vodio ih Korutanac Cvitar, kojega 
bijahu prošle godine zasužnjili. Kako se razabire iz pisma kneza Stje- 
pana II Frankapana, što ga je 18. srpnja 1474. pisao iz Modruša mletač- 
komu kapetanu Fantinu Marcellu u Raspu, bilo je u toj turskoj vojsci do 
8000 ljudi, koji su robili također oko Koprivnice i Varaždina sve do 
Ptuja, a onda oko Gorice u Turopolju i u okolišu grada Dubovca. 

Međutim bijaše mletačkomu kapetanu Antoniju Loredanu, junač- 
komu branitelju Skadra, pošlo za rukom te je 19. srpnja odbio turski 
juriš, a nato je 8. kolovoza prisilio Turke da se okane daljnje podsade 
grada. Suzbijeni Turci krenuše na sjever te se svom snagom oboriše 
na hrvatske zemlje. U jesen opet je strašno stradala i Hrvatska i 
Slavonija; Unrest priča da je Slavonija nakon te provale ostala tako 

opustošena »da se često po deset milja daleko nije vidjelo kuće ni 
čovjeka« (das offt in zehen Meilen kain Haws noch Mensch ist). Spo- 
menuti pisac opisuje tom prigodom tužno stanje svih zemalja opustoše- 
nih od Turaka. Turčin je, piše on, »u državi mletačkoj zemlju Albaniju 
spalio, orobio i narod 'odveo, jedino se još drže gradovi; — hrvatska 
je zemlja (das Krabaten Landt) gotovo sasvim spaljena, oplijenjena 
i narod odveden, tek se održalo nekoliko gradova i utvrda — spaljen 
i poharan je velik dio Istre i Krasa, od Kranjske dobra polovica i od 
Celjske knežije velik dio. Od Zagorja je spaljen najveći dio, a narod 
odveden i blago razgrabljeno. U Banovini Slavoniji (in der Wanschafft 
in Windischen Lannden) također je mnogo spaljeno«. Ali ni Ugarska 
nije ostala pošteđena, jer joj je ugrabljena četvrtina ljudi i blaga. 
Sam kralj Matijaš tuži se u studenom po svojim poslanicima Mletačkoj 
Republici kako mu je Slavonija netom strašno stradala. »Turci se od 
Skadra obratiše prema Kraljevstvu Ugarskom te mu zadaše velikih jada, 
opustošivši osobito Slavoniju i poharavši ognjem i mačem sve između 
Save i Drave« (et belli incepti causa Turci ab Scutaro in regnum Hun- 
garie versi, magnas illi intulerunt clades, vastata presertim Slavonia et 
inter. Savam et Dravam omnia igne ona consumentes). Baš te 
nemile provale turske bijahu prisilile i kralja Matijaša te je još u rujnu 
sazvao sabor ugarski u Budim da vijeća o obrani zemlje od Turaka 
(praesertim factum defensionis contra Turcos). Sabor se sastao u 
odsutnosti kraljevoj, te je 2. listopada 1474. izdao dekret od šesnaest 
članaka, od kojih je najzamašniji prvi, kojim bi određeno da se kralju 
ima dopustiti pomoć (subsidium) od jedne zlatne forinte za obranu kra- 
ljevstva od Turaka, i zatim osmi, kojim bi ustanovljeno da se ta pomoć 
ne smije upotrijebiti ni za što drugo nego jedino za rat s Turcima. 


(Kralj Matijaš osvojio Šabac i oženio se na- 
puljskom kraljevnom Beatricom, 1475—1476.) Nepr: 
stani vapaji iz hrvatskih zemalja, iz Erdelja i južne Ugarske prisil 
še kralja Matijaša da svu pozornost svrati na južne granice svoje 
države. Bit će da je poradi toga i utanačio primirje s poljskim i češkim 
kraljem kako bi se mogao svom snagom oboriti na slutana Muhameda. 
A bilo je i krajnje vrijeme, jer su Turci već prodirali u srce Kraljevstva 
Ugarskoga. Moldavski vojvoda Stjepan bijaše doduše tursku vojsku od 
100.000 ljudi, koja bijaše u njegovu zemlju provalila, 17. siječnja 1475. u 
krvavom boju suzbio; no zato je druga turska vojska, koju je vodio sme- 
derevski paša Alibeg, preko Dunava i Moriša prodrla do Velikoga Vara- 
dina, pred kojim je stala 7. veljače. Utvrde gradske ne mogaše osvojiti, 
ali zato zauze bogatu i cvatuću varoš, te je nemilo pohara i oplijeni, a 
onda se s bogatim plijenom i silnim robljem povrati paleći i pustošeći 
bez ikakve zapreke natrag u Srbiju. Na prve glase o toj provali pohita 
Matijaš iz Šleske u Ugarsku te ureče sabor u Budim za Đurđevo (24. 
travnja). Sabor dopusti opet po jednu zlatnu forintu od svakoga ognjišta, 
ali pod uvjet da se sabrani porez upotrijebi jedino za rat s Turcima. 
Tako se kralju namakla velika svota, koju su cijenili od 400.000 du- 
kata do 1,200.000, Uz to je i papa Siksto IV u Rimu sve moguće radio 

da kršćanske vladare složi protiv općega neprijatelja. Jamačno je papu 
u sve prilike upućivao ostarjeli već vojvoda i kralj bosanski Nikola 
Iločki, koji je prvih dana svibnja u Rimu boravio da proslavi svetu 
godinu jubileja. Papa je snovao da kršćanske vlasti pomognu Matijaša 
s 300.000 dukata, od kojih bi Mleci dali 50.000. 

Kralju Matijašu ponuđena bi uto pomoć s jedne strane odakle 
je nije očekivao. Perzijski vladar Usun-Hasan spremao se opet podići 
na Muhameda, pa poslao u Budim svoga poslanika, koji je 8. svibnja 
predao Matijašu u perzijskom jeziku pismo, gdje gospodar Perzije bodri 
kršćanske vladare da se dignu na Turke sa zapada, a on će na njih 
udarati s istoka. Malo zatim stigli su u Budim također poslanici mol- 
davskoga vojvode Stjepana te su izjavili da se njihov gospodar utječe 
zaštiti ugarskoga kralja i da je spreman pomagati ga u ratu s Turcima s 
čitavom vojskom svojom. Matijaš prihvatio objeručke ponudu te pove- 
ljom od 15. kolovoza primio u svoju milost i zakrilje moldavskoga voj- 
vodu zajedno s njegovim sinovima i zemljom njegovom. Ako bi ih Turci 
protjerali, kralj će ih primiti u svoje kraljevine te ih pomagati da 
opet steknu svoju djedovinu. Povelju potvrdili su ne samo nazočni 
prelati i baruni nego i papinski legat Gabrijel. 

Kralj se Matijaš taj put dugo spremao za rat, skupljajući vojsku 
i brodovlje kao nikad do sada. Kako nije mogao očekivati baš nikakva 
odziva u kršćanskoj Evropi, bilo mu se pouzdati jedino u svoju snagu. 
U jednome pismu od 16. kolovoza 1475. izjadao se papi ovako: »Bio 
e odavna u mene velemožni Florius Roverella, poslanik prejasnoga 

ralja sicilskoga (napuljskoga), moga predragog oca. Kako se taj 
(poslanik) sada k rečenomu Kralju vraća, moći će izvijestiti o velikom 
trudu, trošku i pogibeljima, koje sam radi odanosti prema apostolskoj 
stolici podnio, a i o pripremama koje sam protiv Turaka učinio, pa i o 
tom kako je strahovita sila tih Turaka. Vidim da mi ništa drugo ne 
preostaje nego da se, ostavljen od sviju (derelictus ab omnibus), izložim 
ba većim Sprenosima: Činit ću prema svojim silama, kako sam navi- 

ao, da zadovoljim vjeri i Božjemu zakonu, ako bi pak, što Bog ne 
daj, zadesila mene i moja kraljevstva ljuća nevolja, te bi preko volje 
bio primoran prihvatiti kakve pogodbe, neka se ne upiše u grijeh 
meni nego krajnjoj nuždi.« Matijaš skupio 60.000 do 70.000 vojske 
(bosanski kralj Nikola Iločki morao mu je dovesti 4000 ljudi), zatim 
lijepo brodovlje od 100 lađa, koje će operirati na Dunavu i Savi i 
kojemu je tada bio vojvoda pjesmom proslavljeni Petar Dojčin (Doczy, 
Dulci); za dovoženje hrane i prtljage sabrao je kralj do 1000 kola. 
Osim toga je dao nove topove lijevati i nove podsadne strojeve graditi, 
kojima se papinski legat divio. I sultan Muhamed II začuo je za opsežne 
priprave kraljeve, pa da se ukloni prijetećoj pogibelji, stao kralju nuditi 
primirje uz vrlo sjajna obećanja. Ali mu je kralj ponude odbio. »Ja 
ću ratovati«, rekao je Matijaš, »makar morao i život svoj žrtvovati. 
Svijet neka vidi da se oslobođenje kršćanstva, što je do mene, ne 
zanemaruje.« 

Dne 12. listopada 1475. oprostio se kralj Matijaš sa stranim diplo- 
matima na svome dvoru, a malo zatim stao je sa svojom vojskom 

silaziti na jug. Mjeseca studenoga boravio je u Petrovaradinu, a po- 
sljednjih dana prosinca nalazimo ga u Beogradu. Prva mu je zadaća bila 
da Turcima otme znamenitu utvrdu Šabac na desnoj obali Save. 


Već je spomenuto kako su Turci još u ljetu 1471. bili na mjestu 
staroga Zaslona podigli znamenitu utvrdu Šabac. Matijaš bijaše tada 
poslao vojsku da spriječi podizanje utvrde; ali ona je bila za to pre- 
slaba, pa tako ne preostade ni kralju drugo nego da na slavonskoj 
obali Save podigne i sam utvrdu nasuprot turskomu gradu. Taj tvrdi 
Šabac bio je otad ishodište Turaka za njihove provale u Slavoniju 
(Srijem) i južnu Ugarsku; u tu utvrdu vodili su oni zasužnjeno roblje, 
u nju zgrtali su ugrabljeno blago. U isti mah prijetili su Turci iz 
Šapca i gradu Beogradu, a tako isto ovladali su gotovo svom zemljom 
bosanskom između Bosne i Drine, pa i Srebrnicom i njezinim bogatim 
rudnicima. Sama tvrđava Šabac bila je vrlo jaka i gotovo neosvojiva, 
premda nije bila građena od kamena. Zidovi su bili pleteni od šiblja, 
pričvršćeni uz hrastove stupove i ispunjeni nabijenom zemljom. Na 
zidovima uzdizalo se također drveno branište. Utvrda je imala devet 
okruglih kula od hrastovine, od kojih je osam stajalo uz zidine, dok 
je deveta bila u sredini te drvenjare. I kule bile su do vrha ispunjene 
zemljom. Stanovi branitelja, kojih je u početku bilo oko 13.000, bili 
su pod zemljom, tako da im nisu mogla nauditi ni topovska zrna ni 
vatra. Uz to je u utvrdi bilo nakrcano dosta hrane za dugu obranu. 

U prvoj polovici siječnja 1476. stigao je kralj Matijaš s jednim 
dijelom svoje vojske do Šapca. S njime je uz druge velikaše i vojvode 
bio i srpski despot Vuk Grgurović Branković. Oko 12. siječnja za- 
počeo je kralj podsjedati grad, prevezav svoju vojsku na južnu obalu 
Save. Da bi obranio vojsku i brodove od vatre i strelica turske posade, 
podiže kralj od prutova, kolaca i lanaca neko branište, u koje je 
mogao smjestiti 8000 ljudi, 40 topova i brojne mužare, Zaštićene tim 
braništem, načiniše čete svoj logor, naperiše topove i podsadne strojeve, 
te iskopaše šančeve naokolo utvrde. Nato stade kralj udarati na grad, 
ali isprva s malo koristi, jer mu nije mogao mnogo nauditi. Međutim 
bijaše dočuo da se jedna turska vojska primiče gradu u pomoć. I 
zaista su 2. veljače turski vojvode Alibeg i Sakibeg s četama, koje 
bijahu skupili u okolišnjim krajevima, stigli do Šapca, te se smjestili 
na nekom brdu nasuprot gradu. Matijaš ostavi nešto četa pred Šapcem 
pa s ostalom vojskom pođe Turcima u susret. Međutim Turci nisu se 
osjećali dosta jaki da se s njime ogledaju, pa su opet uzmakli na jug. 

Nakon toga uzmaka turskoga spremio se kralj i pored ljute zime 
na odlučnu borbu. On dade svoje velike brodove, nakrcane topovima i 
momčadi, odvući u jarak naokolo utvrde, pa stade na nju iz neposredne 
blizine udarati. Kralj je vazda bio među svojim četama ne mareći ni za 
kakvu opasnost. Da bi razvidio stanje neprijateljskih utvrda, obuče se 
jednom u odijelo prostoga momka, sjede u čamac, te se samo s 
veslačem i još jednim momkom prikuči zidovima utvrde. Međutim ga 
Turci spaziše i stadoše na nj pucati, te ubiše momka koji je do njega 
sjedio. Ali sam kralj ostade neozlijeđen, pa vrativši se u logor, naperi 

topove i podsadne strojeve na najslabiji dio grada. Posada se branila 
junački, ali napokon je smalaksala, te se 15. veljače, nakon borbe od 
33 dana, predala kralju na milost i nemilost. Još istoga dana obavijestio 
je papinski poslanik, egerski biskup Gabrijel, papu Siksta IV iz kraljeva 
logora o tom slavodobiću ovako: »Minulih dana izvijestio sam vašu 
svetost o napredovanju ove vojske, a i o teškom i mučnom podsjedanju 
pretvrdoga grada Šapca, i što se napokon od toga može očekivati. Po- 
slije je kralj, kako se Božjoj milosti svidjelo, 15. ovoga mjeseca istu 
utvrdu predajom zadobio. Nije ju htio jurišem uzeti, jer je Turaka u 
njoj zatvorenih bilo još 700, samih hrabrih ljudi, a s njima 160 žena, 
sve oduševljeno za boj, te bi je kralj mogao osvojiti jedino s velikim 
gubitkom naših vojnika. I kako nam uhode javljahu, vrhovni je paša 
Turaka zajedno s istim Alibegom hrlio da im stigne u pomoć. Ali su 
Turci sami izašli iz utvrde te su pokorno moleći i ruke kraljeve ljubeći 
sve klečeći kralju zavjetovali vječitu službu (servitutem perpetuam). 
Ušli smo u utvrdu, koja je začudo umjetno sagrađena (mirabili artificio 
fabricatam) ... Zatekli smo u njoj vrlo mnogo sužnjeva, koje smo na 
slobodu pustili. Od kraljevih vojnika poginulo je za podsade više od 
dvije stotine... Mnogi su odličniji ranjeni, pa leže šatorima i na 
lađama; neki će od njih jedva preboljeti. Stvari dakle stoje za sada 
dobro. Kraljevsko je veličanstvo iznijelo prvu pobjedu, pa je tom 
pobjedom još više ohrabreno (za borbu) protiv neprijatelja vjere ...« 
I sam kralj Matijaš objavio je sutradan 16. veljače papi svoju pobjedu 
»iz sretnoga našeg tabora kod naše varoši Šapca« (in nostris Jelicibus 
castris apud civitatem nostram Sabacz). U kratkome pismu piše kralj: 
»Samo da jedno kažem: ja sam već mnoge i vrlo čvrste tvrđave osvojio, 
ali nijedna me nije stajala toliko napora i truda, toliko troškova i ljudi« 
(id ego unum dixerim, cum multa et munitissima castra expugnaverim, 
nullum tantis cum laboribus et difficultate tantaque cum impensa et 
hominum strage me obtinuisse). 

U pripisku svome pismu javljao je papinski legat papi Sikstu IV 
još ovo: »Kraljevsko veličanstvo reklo mi je kako će one nove čete, koje 
se već približuju, poslati da poharaju varoš Srebrnicu (latine Argenteam 
vocatam), gdje su rudnici zlata i srebra, a i čitavu pokrajinu naokolo, 
koja je mnogo puna i napučena. Čuo sam također jutros od mojih 
uhoda da su paša i Alibeg, čuvši za predaju toga grada, duhom klo- 
nuli te se stali vraćati. Alibega obuzeo je golem strah da ga car ne bi 
pogubio. Jer on je baš onom oblasti upravljao. Tako se nadati i po- 
kušat će se da se on od cara (sultana) odmetne.« Po ovome sudeći 
kralj je Matijaš nakon pobjede kod Šapca zaista snovao da rat sam 
glavom nastavi. Najprije je zauzetu utvrdu dao popraviti, a onda se 
spremao da otme Turcima i Smederevo, naokolo kojega bijaše dao po- 
dići tri jake kule. Međutim već 22. veljače nalazimo ga u Slankamenu, 
a 1. ožujka u Budimu. Čini se da je u prvi mah bio namislio vratiti se 
na bojno polje; ali neočekivane zgode zaustaviše ga u prijestolnici, te 
je stoga dalje ratovanje s Turcima morao prepustiti svojim vojvodama, 
banovima i kapetanima. 

Dvije su poglavite stvari koje su kralja odvratile te nije sam na- 
stavio rat s Turcima. Najprije ga je smela izdaja primasa i nadbiskupa 
ostrogonskega Ivana Beckenslahera, najuglednijega savjetnika nakon 
pada Ivana Viteza. Obijesni Nijemac ponio se tako da je stao misliti 
sve na papinsku stolicu; pa da svoje želje ispuni, nije se žacao izne- 
vjeriti se svomu kralju i gospodaru te u najodlučniji čas prebjeći k 
njegovu protivniku, njemačkomu caru Fridriku III. Možda je Ivana 
Beckenslahera vrijeđalo i to što se kralj Matijaš u posljednje doba 
osobito povjeravao egerskomu biskupu Gabrijelu Rangoniju, papinsko- 
mu legatu, koji ga je bio ispratio i na tursku vojnu (qui omtibus inter- 
fuit). Bilo kako mu drago, ostrogonski je nadbiskup Ivan Beckenslaher 
jednoga dana ostavio svoju stolicu i Ugarsku te pošao u Njemačku, 
tobože da hodočasti u Aachen; no putem zaustavio se u Beču te se dao 
u zaštitu carevu. Nadbiskup bijaše sa sobom ponio i golemo blago svoje, 
tako da je mogao vazda potrebnomu caru uz dobar zalog uzajmiti 
37.000 dukata. No kudikamo više od toga blaga vrijedilo je caru što 
je od nekadanjega prvog doglavnika svoga protivnika mogao doznati 
za sve osnove i namjere njegove. 

Kralj je Matijaš planuo na nevjernoga prelata, a još više na cara, 
koji ga je od sada zakriljivao, Naravno da je sada svom žestinom opet 
uskipjelo staro neprijateljstvo između oba vladara. Matijaš gledao je 
caru nauditi gdje god je samo mogao, a osobito je nastojao razvrći 
ugovorenu već ženidbu između careva sina Maksimilijana i burgundijske 
vojvotkinje Marije, kćeri Karla Smjeloga, kojega je putio da svoju 
kćer i baštinicu uda za drugorođenoga sina napuljskoga kralja Ferdi- 
nanda. Da se ojača i pripravi za odlučnu borbu s carem, odluči podjedno 
i sam što prije stupiti u srodstvo s uglednom porodicom aragonskih 
kraljeva, a navlastito s napuljskim kraljem Ferdinandom, kojega je još 
u ljetu 1474. po svojim poslanicima bio zamolio da mu d4 svoju kćer 
Beatricu za ženu. Kralj je Ferdinand, koji se poput oca svoga Alfonsa 
mnogo pačao u poslove na istočnoj obali Jadranskoga mora, pače se 
nazivao i kraljem ugarskim, smjesta ugodio molbi njegovoj, tako da 
se Matijaš još od listopada 1474. smatrao zaručnikom mlade i duhovite 
napuljske kraljevine. U svibnju 1475. bili su u Napulju vesprimski 
biskup i slavonski ban Ivan Ernušt kao pouzdanici njegovi, te su utana- 
čili ženidbeni ugovor. Napuljski je kralj tom prigodom odredio za miraz 
svoje kćeri 200.000 dukata; ali od te je svote Matijaš odmah trećinu 
darovao svojoj zaručnici. 

U svibnju 1476. razaslao je kralj Matijaš svoje poslanike k caru 
Fridriku, k njemačkim i talijanskim knezovima, pozvavši sve te vladare 
na vjenčanje. U isto: vrijeme spremao je sjajno poslanstvo koje će iz 
Napulja dovesti mladu nevjestu. Najodličniji članovi toga poslanstva 
bili su biskup velikovaradinski, kraljevi rođaci Petar Gereb i Ivan 
Pongrac, nadalje grof Ivan od Sv. Jurja i Bozina. Od hrvatskih veli- 
kaša pridružio se mladi, 23-godišnji knez Bernardin Frankapan, koji je 
po svojoj majci Izoti bio u svojti ne samo s napuljskom kraljevskom 
porodicom nego i s vojvodama Este u Ferrari. Družina toga poslanstva 
brojila je 800 konjanika; uz vitezove i plemiće bilo je tu glazbenika i 

POPRSJE KRALJICE BEATRICE 


lakrdijaša, pače i 20 Turaka. Na početku rujna stiže poslanstvo u 
Napulj, a 15. rujna vjenčana bi Beatrica, kojom je prigodom kralja 
Matijaša zastupao rođak Ivan Pongrac. Odmah sutradan nakon vjen- 

čanja (16. rujna) podijeli kralj Ferdinand knezu Bernardinu Franka- 
panu red vitezova Blažene Djevice Marije sa zlatnom grivnom, na 
kojoj je visio zlatni lav s bijelim krilima. U svečanoj povelji, koju 
je kralj tom prigodom izdao, zove kneza Bernardina »svojim vrlo 
ljubljenim rođakom« (affini et devoto nobis plurimum dilecto). Poslije 
se i knez Bernardin oženio Ferdinandovom nećakinjom Loisijom od 
Aragonije, kćerju kraljeve naravne sestre Eleonore i Marina de Marzano, 
vojvode od Sessa i kneza od Rossana, te je tako postao svojak kralja 
Matijaša. 

Nakon tegotna prtovena po moru, a onda na kopnu po Kranjskoj 
i Štajerskoj (hrvatskim zemljama nije se sigurno prolazilo radi turskih 
provala) stigla je mlada kraljica Beatrica prvih dana prosinca u Ptuj, 
gdje ju je dočekala kraljeva majka Elizabeta Silagji (Hunjadi) s dva- 
deset najodličnijih gospođa; odatle pošla je prema Stolnom Biogradu, 
gdje se 10. prosinca sastala s kraljem Matijašem. Na polju pred gradom 
stajali su razastrti čadorovi, jedan prekriven grimiznom svilom; neda- 
leko od toga čadora gorjela je golema lomača, grijući zimski zrak, Čistina 
pred čadorom i lomačom bila je prekrivena svjetlomodrim suknom. 
Tu je stajao kralj u kolu stranih poslanika, ugarskih, hrvatskih i 
čeških velikaša. Do tri tisuće izabranih konjanika bilo je razmješteno 
naokolo te odlične družine. Kad se kraljica dovezla u šesteroprežnoj 
kočiji, odveo ju je kralj u čador, gdje ju je egerski biskup Gabrijel 
pozdravio u talijanskom jeziku u ime svoga kralja i gospodara. Zatim 
sjede kraljica na bijelca konja te odjaha zajedno s kraljem i čitavom 

lružinom u grad. Treći dan nakon toga, 12. prosinca, obavila se krunid- 
ba. Najprije dođe u crkvu kralj Matijaš sa svojim dvorjanicima i gosti- 
ma, a za njim kraljica Beatrica, praćena od udovice Elizabete Hunja- 
dovke i svoga dvora. Misu je čitao vesprimski biskup, kraljičin kancelar. 
Prije sv. pričesti poveo je kralj Matijaš, ovjenčan krunom, svoju suprugu 
pred žrtvenik da je dA pomazati za kraljicu. Tu su joj desno rame po- 
mazali svetim uljem, na što je ona položila prisegu na evanđelje. Nakon 
toga zapitao je palatin kralja jasnim glasom da li želi da mu se supruga 
okruni? Kad je kralj odgovorio da hoće, postavili su Beatrici na glavu 
dragocjenu, netom dogotovljenu krunu, a narod je uz zvonjavu zvona 
i zvuk trubalja pozdravljao svoju novu kraljicu. O podne slavila se u 
jednoj kraljičinoj dvorani krunidbena gozba. Bila su dva stola prire- 
đena. Za jednim sjedili su kralj, kraljica i njezin brat, za drugim nad- 
biskup napuljski i poslanici stranih knezova. Najodličniji velikaši dvo- 
rili su tom prigodom kralja i njegove goste. Nakon gozbe izvodile se 
svečane viteške igre. Tri dana zatim, 15. prosinca, ušli su kralj i kra- 
ljica u Budim, gdje su se nastanili u sjajnoj kraljevskoj palači. 

Kako se kralj Matijaš nakon pobjede kod Šapca nije više mogao 
svraćati u jugoistočne strane svoje države, povjerio je daljnje ratovanje 
s Turcima u onim krajevima svojim pouzdanim vojvodama. Od tih se 
osobito ističe sudac kraljeva dvora Stjepan Bator, koji se sada zove 
»vrhovni kapetan kraljevske vojske u erdeljskim stranama«, zatim ka- 
ločki nadbiskup Gabrijel. Uz njih se mnogo puta odlikuje i srpski 
despot Vuk Grgurević Branković (Zmaj despot). Pad utvrde Šapca 

dojmio se silno ne samo turskih vojvoda Alibega od Smedereva i nje- 
govih drugova nego i kršćanskoga puka u onom dijelu Bosne koji 
je bio pod turskom vlašću. Pače i kralj Matija (Vojsalić)", kojega bijaše 
Muhamed II namjestio pred jedanaest godina u turskom dijelu Bosne, 
stao je kolebati vjerom prema sultanu. Rečeni kralj Matija poslao je 
pismo kralju Matijašu, u kojem je očitovao da se voli kao kršćanin 
pokoravati njemu nego Turčinu, samo ako ga i dalje ostavi za vladara 
Kraljevstva Bosanskoga. Javio pače u Budim da je isto spremno učiniti 
još šest bosanskih velikaša, koji su dosad priznavali sultana za svoga 
gospodara. Kad je međutim Muhamed doznao za nevjeru svoga kletve- 
nika, kralja Matije, dade skupiti veliku vojsku i posla je u Bosnu 
da skrši odmetnika. Kad je ta vojska zaista prodrla u Bosnu i opkolila 
Matiju u nekom zamku, a uz to stala podsjedati i drugih šest gradova 
njegovih, on se u nevolji obrati kralju Matijašu za pomoć. Taj se smjesta 
odazove njegovu vapaju te zapovjedi Stjepanu Batoru i nadbiskupu ka- 
ločkomu Gabrijelu, koji su u onaj mah sa svojim četama boravili u 
okolišu Beograda, da pohitaju u pomoć njegovu štićeniku. Već 3. srpnja 
1476. znalo se u Budimu kako su rečeni vojvode Turke suzbili i kralja 
Matiju oslobodili od podsade, pa onda slavodobitno utvrdili vlast svoga 
kralja u rečenoj zemlji. 

Međutim nevjera kralja Matije (Vojsalića) kao da je sultana Mu- 
hameda i njegove paše raspalila na žešće navale. Smederevski paša 
Alibeg, čim je doznao da je Stjepan Bator s kaločkim nadbiskupom 
ušao u Bosnu, bijaše s bratom svojim Skenderbegom i s 5000 ko- 
njanika prešao iz Smedereva preko Dunava, te udario prema Erdelju 
ne bi li rečene vojvode prisilio na uzmak preko Save i Dunava. Ali 
ovi ostadoše u Bosni, a na smedđerevskoga se pašu diže srpski despot 
Vuk Grgurović sa svojim Srbima i s četama koje bijahu zaostale za 
obranu Beograda. Despotu se pridružili također Dimitar Jakšić i tri 
brata Dojčina (Petar, Emerik i Ladislav). Alibeg bijaše uto prodro 
u Tamišku županiju i do Temešvara; ali kad se vraćao s plijenom k 
Dunavu, obori se na nj despot kod Požežene i nemilo ga potuče. Do 
2000 Turaka ostade mrtvih na bojnome polju, nekoliko stotina bude 
zarobljeno, a mnogo ih se potopilo na bijegu u Dunavu. Dogodilo se 
to svakako prije 15. kolovoza 1476; prvih dana rujna stiglo već u Budim 
dvije stotine i pedeset zarobljenika turskih, kao i pet turskih zastava 
koje bijaše despot razasutoj vojsci ugrabio. Posljedica te odlučne bitke 
bila je da se stalo pomišljati na to kako bi se Turcima otelo samo 
Smederevo, nackolo kojega bijahu kraljeve čete već podigle tri jake 
kule. 

Dok se sve to događalo u Bosni i Srbiji, bijaše sam sultan Muha- 
med u srpnju 1476. s golemom vojskom od 90.000 ljudi, od kojih mu 
bijaše vlaški vojvoda Radul Bazarad doveo 9000 momaka, udario na 
Moldaviju. Zasebno tursko brodovlje imalo je pomagati kopnenu voj- 
sku pri podsjedanju utvrda Kilie i Maurokastra (Akermana), a u isto 


7 [v. bilješku 5.] 

vrijeme provalilo je 10.000 Turaka s istoka u Moldaviju. Ali ove raza- 
suše Moldavci u krvavom boju kod Maurokastra. Sam sultan međutim 
napredovao je u Moldaviji te je prisilio vojvodu Stjepana, da nakon boja 
kod Romana (u kolovozu) uzmiče pred njime. No uto stiže Muha- 
medu vijest da vojvodi dolazi u pomoć erdeljski vrhovni kapetan Stje- 
pan Bator s velikom vojskom; stoga sultan brže bolje ostavi Erdelj i 
vrati se u Bugarsku. Sijepan Bator malo zatim uđe u Vlašku pa se 
zajedno s moldavskim vojvodom Stjepanom obori na vlaško-tursku voj- 
sku od 18.000 momaka, koja bi posve raspršena. Nato bi velik dio 
Vlaške s Bukureštom osvojen, turski štićenik Radul Bazarad, koji bijaše 
pobjegao, s vojvodske stolice zbačen, a na njegovo mjesto posađen Vlad 
Drakul, privrženik kralja Matijaša. 


Radosni glasovi o tom slavodobiću bijahu kralju Matijašu stigli 
baš u onaj čas kad se pripravljao da proslavi svoje vjenčanje s napulj- 
skom kraljevnom Beatricom. No zato je morao čuti žalosnih vijesti iz 
hrvatskih krajeva na zapadu, kroz koje su Turci i u srpnju i u listopadu 
provaljivali u nasljedne zemlje kralja i cara Fridrika. Za obiju provala 
stradala je osobito Slavonija, a navlastito Zagorje, u kojemu su Turci 
nemilo plijenili. Suvremeni ljetopisac Unrest kliče: »Oj Bože nebeski, 
vrijeme bi bilo da kršćanski mač otupi oštricu turske sablje« (O Got 
von Hymel, es wer Zeyt, das das krystenleiche Swert dem Turkischen 
Sabel sein Schneydt nam). Ali u Hrvatskom Kraljevstvu nije bilo _ni- 
koga da zaustavlja tursku bujicu. Ban Ivan Ernušt bijaše nekako nakon 
3. ožujka 1476. umro; a banovci u Slavoniji i Hrvatskoj (Petar Bočkaj 
i Andrija Banić od Lendave) nisu ni pomišljati mogli na ozbiljnu obra- 
nu, jer gotovo nitko nije za njih mario. Čini se pače da su i neki velikaši 
hrvatski, kojima bijaše dodijala uzaludna Borba s Turcima, počeli se , 
s Turcima pogađati, te ih propuštati kroz svoje oblasti neka plijene 
i haraju gdje hoće, samo neka štede njihove knežije i oblasti. Jedino 
tako možemo razumjeti Unresta kada piše za kneza Anža Frankapana 
Brinjskoga da je s pomoću Turaka udarao na carevu zemlju, na Kranj- 
. Jamačno se hrvatski knez nagodio s Turcima kad im nije mogao 
odoljeti. 


(Rat s carem Fridrikom III, 1477; pogađanje 
o miru s Turcima, 1478; konačni mir s češkim 
kraljem Vladislavom, 21. srpnja 1479.) Odnosi  izme- 
đu kralja Matijaša i cara Fridrika III, između »sina« i »oca«, bijahu 
se znatno pogoršali otkad je Fridrik primio i pridržao uza se kraljeva 
odmetnika, nadbiskupa Ivana Beckenslahera. Druge prilike pridonijele 
su još više da je opreka među oba vladara postajala sve žešća. Osobito 
pak raspalio se kralj Matijaš kad je car stao raditi oko poljskoga i 
češkoga kralja da ih predobije za savez protiv njega. Ta on bijaše njima 
nakon ženidbe s napuljskom kraljevnom još zazorniji nego prije, jer 
mu je ugled narastao i jer je bilo nade da će osnovati posebnu dinastiju. 

Već u drugoj polovici god. 1476. baš se ogorčeno dopisuju car 
Fridrik i kralj Matijaš, spotičući jedan drugomu da međusobno bune 
podanike. Car Fridrik uto je predobio češkoga kralja Vladislava, koji 

Po minijaturnoj slici Korvinova kodeksa u Londonu (British-Museum). Kodeks sadržava djela nekih 
starorimskih pisaca (Horatius Flaccus, Juvemalis i Persius). 

POVELJA KRALJA MATIJAŠA, IZDANA U KORNEUBURGU 18. LISTOPADA 1477, 


kojom je staležima Kraljevine Slavonije podijelio pravo da sami biraju kapetana (vojvodu) za svoju 
vojsku (2). 

mu je slao pomoćne čete protiv njegovih odmetnih velikaša. Naravno 
da je car htio Vladislava nagraditi tim što se očitovao spremnim da ga 
prizna za češkoga kralja i da mu kao takvu podijeli i izborničku čast. 
Vladislav je nato u lipnju 1477. sam sa 6000 vojske došao u Beč, a car 
mu je odmah 10. lipnja izdao povelju kojom ga je potvrdio za češkoga 
kralja, za njemačkoga izbornika i državnoga vinotoču. Sada planu kralj 
Matijaš te proglasi 12. lipnja manifest Sojim navijesti caru rat. U 
manifestu potvori cara da je ortak krivovjeraca i njihova zaštitnika, 
poljskoga kralja; podjedno objavi njemačkim državnim staležima da 
se diže jedino na cara, a nipošto na njemačke knezove i gradove s 
kojima želi i dalje ostati u najboljem sporazumu. 


Prije međutim nego što je samo ratovanje započelo pogodi cara 
ljut udarac. Češki kralj nije redovito plaćao svojih vojnika, pa se 
jedan dio njegovih četa razbježao, a drugi je pošao služiti kralja 
Matijaša, koji je u ono vrijeme u Đuru skupljao svoju vojsku. Vladislav 
morao je nato s ostatkom svoje vojske od 1500 ljudi ostaviti Austriju 
i vratiti se u Prag, baš u onaj mah kad su prve čete ugarske stale pro- 
valjivati u krajeve između Semmeringa i Beča. Sad se podigoše mle- 
tački poslanik u Beču, papinski legat i poslanik napuljskoga kralja 
Ferdinanda da zapriječe za kršćanstvo toliko hobni rat između oba 
vladara. Kako su i car i kralj Matijaš pristali na pogađanje, sastadoše 
se pouzdanici obiju stranaka u Kremsu na dogovore. Ali do mira ipak 
ne dođe, jer je Matijaš zahtijevao da mu car za različite povrede i štete, 
nanesene u više prigoda, plati golemu odštetu od 754.000 dukata. 


Na početku kolovoza 1477. stajao je kralj Matijaš na čelu izabrane 
vojske, okružen od svojih najvrsnijih vojvoda, na austrijskoj zemlji. Sa 
sobom bijaše poveo suprugu Beatricu i majku Elizabetu da budu svje- 
doci njegove slave. Car nije mogao da ga dočeka na otvorenom polju, 
pa se stoga bijaše još potkraj srpnja sklonio u Krems, odakle je poslije 
pošao u Šteyer, a napokon u Gmunden. Neki stari protivnici njegovi 
između austrijske gospode, kao Lichtenstein, pridružili su se kralju 
Matijašu. Štajerska, Koruška i Kranjska nisu mogle Fridriku u pomoć 
pohitati ne samo zbog opetovanih provala turskih, nego i zbog četa 
slavonskih i hrvatskih, koje bijahu po nalogu Matijaševu na njih udarile. 
Iz Slavonije provalio je u Štajersku zagorski knez Juraj, sin Jana Vi- 
tovca, te je trgovište Ljutomjer spalio i sav onaj kraj do Maribora 
poharao. Iz Hrvatske opet udarali su na Kranjsku knezovi Frankapani, 
naime knez Stjepan II sa sinom svojim Bernardinom. U takvim prili- 
kama bilo je kralju Matijašu moguće te je bez velika napora u kratko 
vrijeme zauzeo poglavite zamke i mjesta između Litave [Leitha], Sem- 
meringa i Bečkoga luga, zatim Klosterneuburg i Korneuburg, a napo- 
kon Tulln i St. Polten. Tome kraju nanio je i silne štete, jer su srpske 
konajničke čete pod despotom Vukom onuda nemilo pustošile i robile. 
Ali uza sve to nije kralju ipak sve polazilo za rukom kako je želio. 
Udarivši na Hainburg, bude suzbijen; jednako mu se sretno otimao grad 
Beč, koji bijaše 16. kolovoza započeo podsjedati. Pavao Kiniži i češki 
kapetan Ivan Zeleni od listopada uzalud su udarali na gradove Krems, 

i Stein, pa se tako kralj nije pravo ni usudio oboriti na Novo Mje- 
sto. K svemu tomu stigli su Matijašu glasi kako su Turci nedavno 
provalili u Hrvatsku te je strašno opustošili. Tako je njemu bilo gotovo 
drago kad ga je papa Siksto IV ponovno pokušao izmiriti s carem. Još 
na početku listopada (1477) poslao je Matijaš k caru svoje punomoćni- 
ke, koji su 10. studenoga utanačili primirje, a napokon i mir. Dne 
1. prosinca primljen bi mir od cara u Gmundenu, te bi odmah zatim 
18. prosinca, potvrđen u Korneuburgu i od kralja Matijaša. Car morade 
Matijašu dati u leno Kraljevinu Češku i pomilovati sve svoje podanike, 
koji su dosad stajali uz kralja. Još se morade obvezati da će staleži 
Gornje i Donje Austrije u dva godišnja roka platiti Matijašu 100.000 
zlatnih forinti. Tajnim ugovorom određeno bi nadalje da će car ne- 
dorasloga Ivana Galeazza (Sforzu) i njegovu majku zbaciti s vojvodske 
časti u Milanu, pa da će tu državu dati u leno kraljevu šurjaku Fridriku 
od Tarenta, mlađemu sinu napuljskoga kralja, kojega će također, kad 
ovlada Milanom, oženiti svojom kćerju Kunigundom. Čim Fridrikov 
otac, napuljski kralj Ferdinand, taj ugovor potvrdi, odreći će se Matijaš 
omla 100.000 zlatnih forinta, koje bi mu austrijski staleži inače morali 
platiti. 

Kralj Matijaš rado je prihvatio izmirenje s carem Fridrikom III 
samo da bi mogao veću pozornost svraćati ne samo na Hrvatsko Kraljev- 
stvo nego i na ostale južne oblasti svoje države, kojima je svima i opet 
prijetila pogibelj od Turaka i njihova sultana Muhameda II. Osim Tu- 
raka činila mu se opasna i Mletačka Republika, koja se u posljednje 
vrijeme pokazivala kao vrlo nepouzdana saveznica, 

Turci bijahu još potkraj 1476. oteli one tri jake kule koje je kralj 
Matijaš dao podići u okolišu Smedereva, te su onda opet proval ljivali u 
Erdelj i Vlašku. U prvoj polovici 1477, nekako nakon smrti bosanskoga 
kralja Nikole Iločkoga, kao da su stvari i u Bosni krenule na gore, jer 
su bosanski Turci ponono stali zalijetati se u hrvatske zemlje, pa kroz 
njih udarati na Kranjsku, Štajersku i Korušku, a i na pokrajine Mle- 
tačke Republike, osobito na Furlansku. Unrest spominje jednu takvu 
provalu u ljetu godine 1477, pa kaže da su Turci tada ostali u Kranjskoj 
i Slovenskoj marki preko mjesec dana. Briksenski biskup Juraj piše 
16. lipnja 1477. kanoniku Krsti Schachneru kako je daska sila tada 
brojila 32.000 ljudi i više topova, te kako joj se nitko nije opirao. 
Da su udarili na Ljubljanu, zatekli bi ondje jedva 200 ljudi posade. 
Da je za tih provala najviše stradalo baš Hrvatsko Kraljevstvo, nema 
ni najmanje sumnje. Kralj Matijaš bijaše doduše još u prvoj polovici 
1477. imenovao za bana čitavoga Hrvatskoga Kraljevstva svoga pouzda- 
nika Ladislava od EgervAra (»Egervari Laclav, ban hrvacki 
i slovinski i Dalmacije« — ili također »Vladislav iz Egervara, rusagov 
kraljevstva ugarskoga Dalmacije i Hrvat i Slovinskoga dostojni ban«), 
ali taj novi ban kao da nije bio dosta jak da zaustavlja tursku bujicu, 
jer su mu priznavali vlast samo u Slavoniji, dok su velikaši u Hrvat. 
skoj (Frankapani, Kurjakovići, Zrinski i Blagajski) više radili na svoju 
ruku tražeći pomoći i zaštite od Mletačke Republike. Značajno je da se 

u to vrijeme za Bosnu ne spominje nijedan ban, možda stoga što su 
Turci opet ovladali velikim dijelom zemlje, izuzevši jedino tvrdo Jajce 
i nekoliko gradova uz Vrbas. 

Turske provale u lipnju 1477. morale su biti strašne ne samo za 
Hrvatsku nego i za Slavoniju. Slavonski staleži zdvajali su o svome spasu 
te su napokon poslali tri svoja poslanika, po imenu Nikolu Dombova, 
Vladislava Hermanova od Grebena i Petra od Bisaga, kralju Matijašu u 
Austriju, zaklinjući ga da nešto uradi za obranu njihova zavičaja. Kralj 
je nato dne 18. listopada 1477. upravio iz grada Korneuburga na staleže 
Kraljevine Slavonije ovu poslanicu: »Matijaš po Božjoj milosti kralj 
Ugarske, Češke itd. pozdrav i milost našima vjernima, velemožnima, 
viteškima i plemenitima, kao i svim posjednicima u Kraljevini našoj 
Slavoniji, bili kojega god staleža i reda. Kad ste ovih dana naše vjerne, 
viteške ljude Nikolu od Dombova, Vladislava Hermanova od Grebena 
i Petra od Bisaga u svoje ime k nama poslali, razabrasmo iz njihova 
kazivanja nevolje, tjeskobe i jade vaše, koje ste netom (novissime) za 
provale Turaka pretrpjeli. Nas je to vrlo boljelo i mi smo vas u duši 
to jače žalili što više s pravom treba da vaša neprilika (incommodum) 
veličanstvo naše više boli nego ikoga drugoga. Ali nam se osobito i 
najviše daje na žao što budući zaokupljeni i zabavljeni drugim silnim 
poslovima našega kraljevstva, ne možemo, kako bismo najviše željeli, 
pohitati glavom na obranu vašu i zaštiti vas sami po živoj želji svojoj. 
Nemojte dvoumiti da čim nas Bog oslobodi ovih ratnih posala, na koje 
nas je neprijateljska navala a najviše obrana naše kraljevine pobudila, 
kao što se tomu tvrdo nadamo — nećemo požaliti ni truda ni troška, 
dapače stavit ćemo na kocku drage volje i život i sve sile svoje da vas 
obranimo i ovoj našoj kraljevini prvašnje stanje povratimo. Da pak 
dotle dok nas drugi poslovi zabavljaju i zadržavaju, kraljevinu onu i 
vas (s nemara) ne snađe još veća šteta i kvar, promislismo kako bi 
mogla zajednička vaša pomoć na zajedničku obranu kraljevine prići; 
te sjediniv svekolike sile, oteti nevjernicima priliku provaljivanja u ono 
kraljevstvo. Naručismo stoga vjernima našima, velemožnima Ivanu Tuzu 
od Laka i Ladislavu od Egerv4ra, Kraljevina naših Slavonije i Hrvat- 
ske banu, da vam zakažu opći sabor (generalem congregationem) i da 
na dan što ga oni sami odrede sazovu glavom svekoliko vaše općinstvo 
(universitatem vestram), ne izuzev baš nikoga. Zahtijevamo dakle od 
vaših vjernosti i zapovijelamo vam svima i svakomu posebice ovim 
pismom što odlučnije (stretissime) da se, kad ovo doznate, po zahtjevu 
i naputku rečenih Ivana Tuza od Laka i Ladislava bana, na dan i mjesto 
što će ga vama oni odrediti sastanete i na tom saboru (stanku) da vi 
sami zbrojite ne samo svekolike velikaše (magnatem) i plemiće (no- 
bilem) nego i posjednike kojega god staleža i reda, pa da savjesno 
proračunate i odsiječete koliko može svaki od njih, prema svome ima- 
nju, postaviti ljudi za obranu i sačuvanje onoga kraljevstva. Odredite 
još pod kaznu (ili globu) da je dužan i primoran svatko, kad god 
ustreba, sam glavom ustati na oružje za obranu one naše kraljevine, 
i to po vašem računu i odredbi vašoj s onim brojem (ljudi) što ćete 
ga vi u onom saboru ustanoviti (decernatis quoque sub pena debita, ut 

iuxta connumerationem et disposicionem vestram eo numero, quo vos 
in ea congregatione indixeritis, quotiens pro defensione eius regni nostri 
opportunum fuerit, unusquisque personaliter insurgere debeat et tene- 
atur). Jošte hoćemo da u istom svojem saboru složnom voljom i skup- 
nim dogovorom izaberete onoga koji vam se najsposobniji učini za 
posebnoga kapetana (capitaneum Spedialeni), da bude našemu 
banu po boku, te da zajedno s našim banom oko vaše obrane sveudilj 
nastoji, a kad se god učini potrebito da po vašoj odredbi sve digne 
na oružje (omnes ad insurgendum compellere), pa da vas i kraljevstvo 
ono čuva i brani od neprijateljskih provala. Da se pak međutim vi i 
svi stanovnici one naše kraljevine uzmognete što više oporaviti i oko 
zajedničke obrane to revnije nastojati: iz osobite naše naklonosti vam 
naviještamo da ćete od sada kroz četiri godine dana biti posve prosti i 
oslobođeni od plaćanja svake daće (ab omni solutione taxe), Dano u 
gradu našemu Korneuburgu na blagdan blaženoga Luke evanđelista go- 
dine Gospodnje tisuću četiri sto sedamdeset i sedme, našega kralje- 
vanja u Ugarskoj dvadesete.« Drugim poslanicama od istoga dana pozvao 
je kralj Matijaš sve županije (među njima i Križevačku) i velikaše u 
Slavoniji da se svakako odazovu pozivu bana Ladislava od Egerv4ra 
na sabor, te da savjesno vrše sve što će se na njemu u pogledu obrane 
od Turaka odrediti. 

Pismom kralja Matijaša od 18. listopada 1477. podijeljeno bi Kra- 
ljevini Slavoniji zamašno pravo da sama upravlja vojništvom i obra- 
nom svojom, pače da sama bira zemaljskoga kapetana, koji će voditi nje- 
zinu vojsku. K tomu bi oslobođena za četiri godine od plaćanja svih daća, 
samo da bi lakše suzbijala turske provale. Sabor slavonski sastao se 
20. siječnja 1478. u varoši Zdencima (in oppido Zdencz), i tu je onda 
ban Ladislav od Egerv4ra zajedno s velikašima i plemstvom kraljevstva 
sve potrebno uredio da se u buduće uspješnije odolijeva turskim na- 
srtajima (hic in oppido Zdencz una cum certis magnatibus proceribusque 
et nobilibus dicti regni Sclavonie pro excogitandis et adinueniendis viis, 
modis atque remediis, quibus predictum regnum seua rabie seuissimo- 
rum Turcorum iam fere in parte maiori lacessitum et conculcatum ab 
eorundem Thurcorum ulterioribus insultibus et perturbacionibus eripi 
et defensari possit, congregati fuissemus, certosque exinde tractatus 
peregissemus ...). Međutim se na tom saboru raspravljalo i odlučivalo 
također o drugim poslovima. Ban Ladislav od Egervđra trsio se osobito 
da uredi spor između zagrebačkoga biskupa Osvalda Tuza i slavonskoga 
plemstva u pogledu crkvene desetine. Zanimljivo je da je malo nakon 
toga sabora i srpski despot Vuk (Zmaj) Grgurović Branković, kojemu 
bijaše kralj Matijaš pred nekoliko godina darovao grad Bijelu Stijenu 
i vladanje Tituševinu (nakon izumrća Tituševića) u Križevačkoj i Za- 
grebačkoj županiji, privolio da plaća desetinu od tih svojih imanja. 
Dne 1. lipnja 1478. izdaje despot u Budimu pismo kojim obećava da 
će od svojih posjedovanja Bijele Stijene i Tituševine plaćati zagrebač- 
komu biskupu desetinu onako kako to čine i ostali žitelji Kraljevine 
Slavonije (iuxta que ceteri regnicole regni Sclavonie dicantur et solvunt). 

Čini se da je nakon sabora u Zdencima barem za neko vrijeme 
Kraljevina Slavonija bila zaštićena od turskih nasrtaja. No zato je to 
više stradala južna Hrvatska, gdje su se knezovi otimali vlasti bana 
Ladislava od Egervdra, a uz to se sveđer i među sobom borili. Osobito 
su bjesnile smutnje u porodici knezova Frankapana, gdje su se sinovci 
dizali protiv svojih stričeva, Najveći je smutljivac bio knez Ivan VIII 
(Anž), gospodar Brinja, sin Bartola IX i supruge mu Elizabete, a šurjak 
krbavskoga kneza Karla Kurjakovića. Anž se dizao na svoga strica Mar- 
tina Pobožnoga, najbogatijega člana te porodice, koji nije imao svoje 
djece, pa je sve protiv porodičnoga ugovora od god. 1449. velik dio 
svojih gradova i posjeda bio zapisao kralju Matijašu i samostanima koje 
bijaše osnovao. Knez Anž opirao se tim zapisima svoga strica, i tako 
su bjesnile razmirice u čitavom rodu Frankapana, koji se bijaše raz- 
dvojio na dvije stranke. I susjedni knezovi, kao Kurjakovići i Bla- 
gajski, utjecali su na te borbe, pa tako svi zajedno nisu bili dosta 
jaki ni spremni da suzbijaju turske provale. 

A Turci nisu štedjeli hrvatsku zemlju. Još u listopadu 1477. bijaše 
jedna četa od 10.000 bosanskih Turaka provalila u Hrvatsku te pro- 
drla oko Svesveta sve u Furlansku, gdje je razbila mletačko domo- 
branstvo kod Fogliana pa se onda, poharavši strašno sve naokolo, po- 
vratila s mnogo plijena u Bosnu. Kako je od te provale nemilo stradala 
ne samo Hrvatska i Kranjska nego i mletačka zemlja, hrvatski su kne- 
zovi Frankapani i Kurjakovići stali vapiti za pomoć u Mlecima. Na 
početku 1478. borave u Mlecima poslanici tih knezova i traže pomoć. 
Republika im 24. veljače odgovara da su svemu zlu krivi knezovi sami, 
jer se međusobno zatiru; neka se okane nesklada i jednodušno spreme 
na odlučni otpor, a onda će ih pomagati i ona i skloniti papu da 
jednako čini. Međutim zaredaše u travnju i lipnju 1478. nove turske pro- 
vale sve u Kranjsku. Za posljednje provale diglo se do 20.000 turskih 
konjanika. Međutim izmoliše hrvatski knezovi pomoć u Mletaka, pa 
kad se ta četa turska u srpnju ili kolovozu kući vraćala, dočekaše je 
negdje u oblastima kneza Petra Zrinskoga, te joj vratiše nemilo za ne- 
drago (und als die Turckhen an dem Haymzug waren, nomen sie ainen 
Schaden von ainem Grauen, genannt Peter von Serin inn Krabattn). 
Kad su Turci na daljnjem povratku prolazili pokraj grada Jajca (in 
Bossen zw dem Geytze), oborio se na njih kapetan toga grada te ih je 
do kraja potukao i poubijao. 

Hrvatski su knezovi taj put razbili turske provalnike s pomoću 
mletačkom. Ali to uplitanje Mletačke Republike nije bilo poćudno kralju 
Matijašu, najmanje zato što je time pomogla kneza Anža Brinjskoga, 
koji je bio u nemilosti kraljevoj radi toga što se opirao zapisima strica 
svoga Martina. Kralj je Matijaš pozvao sada Republiku neka mu kaže 
zašto tako radi? Dužd Ivan Mocenigo nastojao je Republiku opravdati, 
ali mu je Matijaš 20. listopada 1478. odgovorio vrlo razdraženo i osorno 
ovako: »Matijaš kralj itd. presvijetlomu principu gospodinu Ivanu Mo- 
cenigu, mletačkomu duždu, pozdrav i svaki napredak. Odgovor vaš na 
naše pismo, koje smo vam netom poslali zbog pomoći koju ste podali 
knezu Anžu protiv nas, mi smo razumjeli. Odgovorili ste da se niste 

ogriješili što ste mu na molbu njegove majke poslali stanovite ratne 
strojeve i barut za bombarde, jer ste ovako uradili zato da bi on mogao 
braniti i održati svoja mjesta, koja su u najvećoj opasnosti radi navala 
i bijesa Turaka, s kojima na onu stranu međaši. Ali na ono što želimo 
od vas razumjeti, niste nipošto odgovorili: hoćete li naime održati 
utanačeni s nama ugovor ili ćete podavati pomoć, kako smo čuli da ste 
u najnovije vrijeme činili, našim odmetnicima, i to ne samo knezu Anžu 
(Frankapanu) nego i knezu Karlu (Kurjakoviću iz Krbave, šurjaku 
Anžovu), koji je očit tat i razbojnik? To smo željeli što prije od vas 
doznati, a i sada želimo da nam otvoreno o tom svoje mišljenje pri- 
općite, jer mi smjeramo protiv njih raditi kao protiv očitih buntovnika 
i odmetnika naših, Iz vašega odgovora nismo mogli ni dovoljan razlog 
doznati zašto ste im dali pomoć protiv nas; ta nije trebalo dati njima 
strojeva protiv Turaka kad vam jamačno nisu nepoznate njihove (tur- 
ske) navade da, kad god provaljuju u strane zemlje, zapljenjuju samo 
što mogu ugrabiti, a ne običavaju gradove i utvrde podsjedati. A i 
kad bi se knez (Anž) toga bojao (da će mu Turci gradove otimati), 
onda bi više nas nego vas zapadalo da se pobrinemo kako da odolimo 
pogibelji, koja bi našemu kraljevstvu zaprijetila. Stoga vas opominje- 
mo da nam otvoreno očitujete svoju misao i namjeru: hoćete li i drugi 
put našim buntovnicima dati pomoć i da nam konačno odgovorite na 
naša pisma.« Slično pismo upravio je kralj i na svoga poslanika u 
Mlecima. I tu spotiče Republici da je pogazila pisane ugovore (formam 
vetuste inscriptionis) i zavrgla međusobno prijateljstvo, te poslala bojne 
strojeve i puščani prah (pixides et pulveres bombardarum) odmetniku 
Anžu. Napokon poziva kralj svoga poslanika da traži od Mletaka odlučni 
odgovor i da mu taj odgovor što prije d4 na znanje. Čini se da su se 
Mleci odlučnoga i bezobzirnoga kralja Matijaša prepali. Još prije nego 
što im je stiglo posljednje pismo kraljevo bijahu 13. listopada 1478. 
uskratili knezu Anžu dotadanju pomoć; a 27. listopada odgovoriše kralju, 
nastojeći opravdati sve što bijahu dosad učinili u prilog Anžu i ostalim 
Frankapanima. No iako su se Mleci morali odreći da činom pomažu 
kneza Anža, nisu mu ipak kratili svojih simpatija. Njihov poslanik na 
kraljevskom dvoru, Pietro Diedo, nastojao je izmiriti kralja s progo- 
njenim knezom. Još 26. travnja 1479. poručuje Republika svome posla- 
niku ovako: »Poznata vam je borba (novitas) koju kraljevsko veličan- 
stvo vodi protiv knezova Frankapana, a osobito protiv kneza Anža; po- 
znata vam je nadalje naša sklonost prema njihovim pređima i čitavoj kući 
njihovoj. Švi su oni naime plemeniti građani naši, te smo ih pomagali 
i štitili u svima nevoljama i pogibeljima, osobito od Turaka... Stoga 
hoćemo i vama zapovijedamo da nastojite što prije biti s njegovim ve- 
ličanstvom, te mu u naše ime preporučite rečene knezove, a osobito 
kneza Anža, kojemu tako radi sadanje bijede (ob presentem opressio- 
nem contra se) treba kraljeve milosti i sklonosti, kao što je muž 
pregnutljiv, srčan i hrabar, od kojega bi službe kralj mogao imati u 
svakom slučaju više koristi nego od njegovih starijih i nemoćnijih stri- 
čeva i rođaka.« Poslanik neka nadalje kralju izloži starinu i plemenštinu 
porodice Frankapanske, a i njezine zasluge za kraljevsku krunu, pa neka 

ga moli da Frankapane opet primi u svoju milost te da »odazove čete 
od svladavanja njihovih mjesta« (copias revocet ab oppressione locorum 
suorum). Napokon sjeća Republika poslanika neka zamoli i kardinala 
na kraljevu dvoru da mu pomaže umekšati kralja, pa da pomiluje 
kneza Anža. Ali sve to nije pomoglo. Kraljeve čete, koje je po svoj prilici 
vodio sam ban Ladislav iz Egerv4ra i koje je valjda pomagao senjski 
kapetan, Dubrovčanin Maroje Žunjević, oteše Anžu i njegovim drugo- 
vima redom sve gradove, a napokon i grad Sokol s Brinjama. Već 10. 
lipnja 1479. upravljaju gradom Sokolom i trgom Brinjama kraljevski 
kastelani, kojima kralj zapovijeda neka nikakovih daća ne utjeruju 
od Senjana u kotaru povjerenoga im grada. Knez Ivan VIII (Anž) 
Frankapan ostao tako bez svoje očevine te je više godina lutao po 
svijetu od nemila do nedraga, 

U isto vrijeme kad se kralj Matijaš digao na Frankapane, osobito 
na kneza Ivana VIII (Anža) Brinjskoga, kao da je bio pripravan izmiriti 
se sa sultanom turskim Muhamedom II. Čini se da je lukavi sultan 
bio prvi ponudio kralju Matijašu primirje ili mir, jamačno zato da bi 
se onda mogao svom snagom oboriti na njegove saveznike Mlečane 
te im oteti Skadar i druga mjesta u Arbanaskoj. 

Još na saboru u Budimu u ožujku 1478. dopustili su staleži kralju 
Matijašu ratnu daću od jedne zlatne forinte na pet godina da bi lakše 
mogao braniti kraljevstvo od turskih provala; k tomu se radilo na saboru 
i o tom da se tvrđave Kubin, Požežena i Hram u Donjem Podunavlju 
ponovno utvrde. No već 14. svibnja 1478. javlja jedan talijanski poslanik 
iz štajerskoga Graza kako sada »dostojno poslanstvo od Turčina boravi 
u njegova kraljevskoga veličanstva radeći o miru ili barem o produženju 
primirja«. O tom poslanstvu piše sam kralj Matijaš 3. srpnja 1478. 
sultanu Muhamedu. Razabiremo iz pisma kako je nedavno na kraljevu 
dvoru u Budimu boravio sultanov poslanik, velemožni i hvale dostojni 
muž Gelbeg, te kako je ugovarao o miru i prijateljstvu između kralja 
i sultana (de pace mutua et bona amicitia disponenda). Došlo je do 
sporazuma o svemu što je Gelbegu bilo utanačiti. Kralj je nato htio 
odmah uzvratiti sultanu poslanstvom te je za taj posao izabrao svoga 
vojvodu Petra Docija (D6czy; u narodnim pjesmama Petar Dojčin, 
varadinski ban), zapovjednika svoga brodovlja na Dunavu. No kako je 
Petar Doci isprva bio bolestan, a poslije je čekao na slobodno pismo 
od sultana, oteglo se poslanstvo, pa će tako rečeni vojvoda tek ovih 
dana krenuti na put. Kralj je pove sklon miru te ne dvoji da će i 
sultan rado držati mir i prijateljstvo. Stoga misli kralj Matijaš da su- 
sjedni veziri ne rade po volji sultanovoj kada i pored utanačena pri- 
mirja ne prestaju nanositi štete i kvara kraljevim zemljama i oblastima, 
kako su netom neke utvrde u Kraljevini Hrvatskoj oteli i mnogo ljudi 
sa sobom odveli (quemadmodum de recenti dicuntur aliquot munitiones 
in regno nostro Croatie recepisse et plures homines asportasse). Kralj 
stoga moli sultana neka zapovjedi svojim vezirima da vrate ugrabljeno 
i da vjerno drži mir kako i on čini zajedno sa svojim podanicima. 

Vojvoda Petar Doci pošao je zaista preko Smedereva k sultanu za 
poslanika, ali do mira ipak nije došlo. Kralj Matijaš nije htio da po želji 

sultanovoj razvali neke dvije utvrde, valjda oko Smedereva; u drugu 
ruku opet turski veziri i begovi na granici nisu mirovali. Matijaš slao 
ponovno vojvodu Petra Docija u Carigrad, no uzalud, jer ni sam Muha- 
med nije mnogo mario za mir, osobito od onoga časa kad je ugovorio 
mir s Mlecima. Tako se dogodi da je godine 1479. turska sila još jače 
stala prijetiti i Ugarskoj i Hrvatskoj. 

Dok se pregovaranje o miru s Turcima posve izjalovilo, pošlo je 
kralju Matijašu za rukom da se konačno pogodio s poljskim kraljem 














POPRSJE KAZIMIRA IV JAGELOVIĆA, 
kralja poljskoga. 

Kazimirom IV i njegovim sinom, češkim kraljem Vladislavom. Primi- 
rjem, utanačenim 8. prosinca 1474. kod Vratislave između kralja Mati- 
jaša i poljskoga kralja Kazimira, bijaše doduše prestao očiti rat izme- 
đu oba vladara, ali zato ne biše ipak uklonjeni svi uzroci međusobnoga 
trvenja. U jednu ruku nije još bilo konačno riješeno pitanje o češkom 
prijestolju, a u drugu je Matijaš smetao poljskomu kralju u Pruskoj. 
Napokon se kralj Kazimir odlučio te je ponudio kralju Matijašu da 
će mu ustupiti sva prava poljske krune na Prusku, ako se Matijaš 
odreče češkoga prijestolja u prilog Kazimirovu sinu Vladislavu. Me- 
đutim toj se osnovi odupru poljski staleži na svome saboru na po- 
četku godine 1478, te tako ne bi od nje ništa. Uza sve to nastavila se 
dogovaranja između kraljeva da se uklone sve smutnje i opreke. U 
ožujku sastali su se u Brnu povjerenici Matijaševi, Kazimirovi i Vla- 
dislavovi. Oni ugovoriše da će Matijaš primiti Vladislava za sina i pri- 
znati ga za češkoga kralja; nadalje zadržat će Matijaš Moravsku, Šlesku 
i Lužicu samo za neko vrijeme kao zalog dok ih Vladislav za 400.000 
forinta iskupi. Ali Matijaš ne potvrdi tu pogodbu, pače potvori svoje 
pouzdanike da su svoju punomoć zlorabili. Nakon toga biše u ljetu 
nastavljena dogovaranja u Budimu, koja se svršiše potpunim sporazu- 
mom. Matijaš i Vladislav neka se s jednakim pravom zovu kraljevi 
češki, a svakomu neka od čeških zemalja ostane ono što u taj mah 
drži; tek po smrti Matijaševoj može Vladislav ili koji od njegovih na- 
sjednika otkupiti Moravsku, Šlesku i Lužicu za ustanovljenih 400.000 
orinta. 

Slijedeće godine 1479. utanačio je kralj Matijaš 2. travnja konačni 
mir s poljskim kraljem Kazimirom, kojom se zgodom okanio svakog 
upletanja u pruske poslove. Tri mjeseca poslije, 9. srpnja, sastao se 
Matijaš s češkim kratjen Vladislavom u Olomucu, gdje je kao domaćin 
kroz dvadeset dana častio i gostio svoga nekadanjeg takmaca. Dne 21. 
srpnja potvrdiše pogodbu utanačenu prošle godine u Budimu. Kad je 
zatim 30. srpnja kralj Vladislav ostavio Olomuc da se vrati u svoju 
prijestolnicu, u Zlatni Prag, kralj mu Matijaš darova sav namještaj nje- 
gova stana, koji je stajao do 20.000 forinta. 


(Odnosi prema Mlecima i borba za Krk, 1479— 
1480; ratovi s Turcima u Bosni i Srbiji 1480.) Kralj 
se Matijaš bijaše požurio da se nagodi s poljskim i češkim kraljem, 
jer mu je bilo što veću pozornost svratiti na jug. Tu su mu sve više 
briga zadavali i Mleci i Turci. 

Mleci bijahu mu doduše saveznici još od godine 1463, te su ga 
donekle i pomagali u ratu s Turcima, dajući mu koji put novaca i 
boreći se s njima i na moru i na kopnu. No pri svemu tomu gledali su 
Mleci vazda samo na svoju korist, pa se nisu žacali grabiti i kraljeve 
zemlje u Dalmaciji i Hrvatskoj samo ako im se zgodna prilika pružila. 
Kraljevski gradovi Skradin, Klis i Ostrovica vazda su im udarali u 
oči, te se nisu kratili mititi njihove kastelane da im povjerene gradove 
predaju, a da će ih onda oni braniti od Turaka za kralja ugarskoga! 
Mleci su nastojali zavladati i u Senju, ali ih je kralj Matijaš god. 

1469. pretekao. Nakon toga postajahu Mleci sve nepouzdaniji saveznici 
kraljevi, a kad se 1477. Matijaš zaratio s carem Fridrikom III, stadoše 
Mleci uz cara, pače uskratiše kralju svaku novčanu pomoć za ratova- 
nje s Turcima. A u isti mah gledahu Mleci posve predobiti Frankapane 
i druge knezove hrvatske koji nisu mnogo marili za kraljeve, banove 
i kapetane. 

Već u prvoj polovici 1478. bio je Matijaš vrlo ozlojeđen i ljut na 
Mlečane. Iz pisma nekoga talijanskog poslanika u Grazu od 15. svibnja 
razabiremo da je već tada smjerao udariti na Mletačku Republiku 
(lo re d'Ungharia, dicitur, rompera contra Venetiani). Njegovo raspolo- 
ženje odaju i pisma što ih je poslao mletačkomu duždu radi toga što je 
Republika Anža Frankapana pomagala bojnim strojevima i puščanim 
prahom. A kako je tek planuo kad su mu stigli glasi da je Mle- 
tačka Republika bez.njegova znanja i privole 26. siječnja 1479. uta- 
načila mir sa sultanom Muhamedom II i tako njega ostavila na cjedilu. 
Toga Matijaš nije mogao Mlecima oprostiti. Dne 22. listopada 1479. 
potvorio je pače njih u pape Siksta IV da su očito stali pomagati 
Turke protiv njega. Kralj je u pismu na papu izrijekom ustvrdio da su 
Turci »dovedeni od Mlečana (sub conductu Venetorum) kroz careve 
zemlje« provalili »takvim putem i u takve oblasti njegove države« 
za koje ne bi nikad ni slutio da će na njih udariti. 

Nema sumnje da je u polovici 1479. postojala između kralja Mati- 
jaša i Mletačke Republike velika opreka, koja je prijetila da će se izro- 
diti u pravi rat. A tu su opreku izoštrile još i prilike u porodici Fran- 
kapana. Svladani i od kralja prognani knez Ivan VIII ČAnž) Brinjski 
našao je zaklona u Mlecima, a stric toga Anža, po imenu Ivan VII 
Mlađi, još od god. 1451. jedini gospodar grada Kika i čitavoga otoka 
krčkoga pod okriljem mletačkim, podigao se sada da s pomoću svoje za- 
štitnice izvede ono što nije posrećilo sinovcu njegovu. Ivan VII, gospo- 
dar Krka i krčkoga otoka, ustao je da obori oporuku i zapise svoga 
starijeg brata Martina i da zakrči put neposrednoj vlasti kralja Matijaša 
u pitomi Vinodol. Ta već su kraljevi kapetani zapovijedali nekadanjim 
frankapanskim gradovima Senju i Brinju; ako se neposredna kraljev- 
ska vlast ugnijezdi još u Vinodolu, gdje su gradovi kneza Martina, 
zaprijetit će krajnja pogibelj i krčkomu otoku. Očito je kralju Matijašu 
lebdjela pred očima misao da ovlada hrvatskim primorjem od Trsata 
do Zadra, pa da onda u zgodan čas oduzme Mlecima ugrabljeno pri- 
morje dalmatinsko od ušća Zrmanje do ušća Neretve. 

Uzdajući se u pomoć Mletaka, kojima je jednako bilo do toga da 
neposredna kraljevska vlast ne zahvati Vinodola, skupio je knez Ivan 
VII na svome otoku vojsku, pa je s njome još za živa kneza Martina 
(+ 4. listopada 1479) nahrupio preko mora na Vinodol, te zauzeo gra- 
dove Novi i Bribir. Čim je za tu provali dočuo kralj Matijaš, 
pozvao je kneza Ivana da se okani Vinodola i zauzetih gradova i da se 
smjesta vrati na svoj otok. Ako ima kakvo pravo ili tražbinu, neka se 
obrati na redoviti sud. Uz to se Matijaš pobrinuo da kneza Ivana silom 
pokori, ako se ne bi odazvao njegovoj zapovijedi. Već 5. studenoga znalo 
se u Mlecima da je jedan dio kraljeve Vojske, kojoj je bila zadaća da 

goni Turke iz Hrvatske, stigao u Zagreb. Toj je vojsci zapovijedao 
Blaž Podmanicki s pridjevkom Madžar, koji je pred deset godina oteo 
Frankapanima grad Senj. Blaža Madžara, vikla već ratovanju u Hrvat- 
skoj, bijaše zapala zadaća i da obrani zemlju od turskih provala i da 
protjera kneza Ivana iz Vinodola, ako se ne bi pokorio kraljevu na- 
ogu. Knez Ivan međutim oglušio se zapovijedi kraljevoj i zadržao 
zauzete gradove. I tako je planula žestoka borba između njega i kra- 
ljevskoga kapetana Blaža Madžara. Uz kraljeva kapetana pristala i neka 
hrvatska gospoda, na čelu svima Dubrovčanin Maroje Žunjević, kapetan 
grada Senja i susjedne župe Gatanske. Kako se borilo, nije poznato; 
jedino znamo da je Blažu Madžaru napokon pošlo za rukom osvojiti 
Novi, Bribir i druga mjesta u Vinodolu, te Preze Ivana prisiliti da 
uzmakne na Krk. Javlja se da je kraljevu kapetanu posrećilo zaplijeniti 
knezu čitavu zairu i topove (cum tute munition et artigleria), tako da je 
knez Ivan gotovo goloruk sa svojim dvorjanicima i četama prebjegao 
na svoj otok. 

Sve to dogodilo se potkraj god. 1479. ili prvih dana god. 1480. 
Uzmak kneza Ivana na otok jest početak rasula njegove vlasti. Slavo- 
dobitni naime kapetan Blaž Madžar nije bio zadovoljan što je za svoga 
kralja predobio čitav Vinodol, nego je stao i o tome raditi da svoje 
čete preveze na otok krčki, pa da ondje potraži kneza Ivana. Nadao se 
da će skršiti do kraja kneza, jer bijaše dočuo da na otoku ima mnogo 
nezadovoljnika, koji teško očekuju njegov dolazak »kao židovi Mesiju« 
(come mesia de zudei). Blaž Madžar stao je stoga sa senjskim kapeta- 
nom Marojem Žunjevićem skupljati brodove i lađe, na kojima bi pre- 
vezao svoje čete na otok Krk. Pri tom ga je izdašno pomagao Maroje 
Žunjević, uzajmivši kralju i novaca i zadržavši u senjskoj luci neke 
trgovačke lađe dubrovačke, koje su ondje bile. 

Odmah nakon uzmaka svoga na Krk bijaše knez Ivan uvidio da je 
»probudio psa koji je dosad spavao« (havendo destato il chane, che 
dormiva). Požurio se stoga da se s Blažem Madžarom kako-tako nagodi. 
Ali kapetan tražio je više nego što je knez mogao dati, naime više 
tisuća dukata, dok je knez raspolagao jedva stotinama. Tako se razbiše 
dogovori, te se knez stade spremati na daljnju borbu. Da namakne za 
nju novaca, raspisa na otoku ratnu daću od 3500 dukata. Ali tim ogorči 
silno svoje podanike, koji stadoše prizivati kapetana Blaža Madžara. 

. Knez Ivan našao se sada u najvećoj neprilici i zdvojnosti. Upro svu 
snagu da se izbavi iz te nevolje. Poslao u Mletke suprugu Elizabetu, 
sina Nikolu i krčkoga biskupa Nikolu, zaklinjući Republiku da mu što 
prije priskoči u pomoć, jer će inače otok zapasti kapetana Blaža. Bojeći 
se međutim da bi se mletačko posredovanje moglo otegnuti, otpravi 
također svoga pouzdanika, popa Antuna iz Vrbnika, do kapetana Blaža 
Madžara ne bi li ga odvratio od prijelaza na otok. Ali pop Antun radio 
je na zator svoga gospodara, jer je kapetana Blaža baš bodrio da što prije 
udari na Krk. »Kapetane«, govorio je izdajica Blažu Madžaru, »što 
oklijevaš? Čitav te otok čeka.« 

U Mlecima vijećalo se 28. siječnja 1480. što da se u tom sudbo- 
nosnom času radi? Nema sumnje da je Republika jedva dočekala zgodu 

da lakim načinom stekne otok Krk, za kojim su joj se oči toliko otimale! 
Ta Krk s otokom preostao je još jedini od čitave Dalmacije u vlasti 
ugarsko-hrvatskoga kralja! Nije Mlecima bilo do toga da spase kneza 
Ivana, nego da otok ne dođe izravno pod vlast kralja Matijaša. Prema 
tome i postupiše. Oni izabraše svoga tajnika Antuna Vinciguerru ne- 
ka ide u Senj, gdje je boravio kapetan Blaž Madžar. Tu neka u 
ime Republike zamoli kapetana da ne zaplovi morem i da ne udara na 
Krk. Mleci nisu se nikada upletali u poslove Hrvatske; stoga neka ni 
kralj ne dira u njihovu vlast na moru i na Krku, koji je pod njihovim 
zakriljem. Ako je knez Ivan štogod skrivio protiv kraljeva veličanstva, 
nisu tome krivi Mleci, koji vazda postupaju prijateljski s kraljevim 
podanicima. Knez Ivan može se i drugim načinom prisiliti da popravi 
učinjeno zlo, pri čemu će i Mleci svoje učiniti. Ako kapetan Blaž ima 
nalog od kralja da svakako udari na otok, neka barem tako dugo pričeka 
dok Mleci pošalju svoga poslanika kralju Matijašu, koji će, saznavši 
za dobre namjere mletačke, jamačno zapovjediti da se odustane od 
uznemirivanja mletačke državine. Republika međutim kao da je sama 
slabo vjerovala da bi sekretar Vinciguerra mogao odvratiti kapetana 
Blaža od navale na Krk, stoga je istoga dana pisala pismo i svome pro- 
viduru brodovlja kod Zadra, po imenu Jakovu Veneriju. Tu mu javlja 
kako je radi »novina iz Hrvatske« (le novita de Crovatia) naložila vrhov- 
nomu knezu (supracomite) Leonardu Moru da sa svojom galijom i s 
galijama Gabriele i Guora otplovi prema Krku da ohrabri kneza Ivana; 
ako su prilike oko Zadra mirne i sigurne, neka i Jakov Venerije sa 
svojom galijom krene prema Rabu, Cresu, Osoru i sve do Krka da se 
umiri i obodri čitav narod u onima stranama. 


Dne 1. veljače 1480. otplovio je mletački tajnik Vinciguerra prema 
Senju. Međutim morski vihori zadržali su ga na moru više dana, a 
kad je stigao u Kvarner, doznao je da se kapetan Blaž Madžar već 
8. veljače sa 6000 momaka prevezao na otok te da s topovima udara 
na grad Omišalj. Stoga se Vinciguerra najprije svratio u grad Krk, 
pred kojim je već stajao providur Jakov Venerije s tri broda i njihovim 
zapovjednicima. Sporazumno s ovima i sa zdvojnim knezom Ivanom 
Frankapanom pođe odanle Vinciguerra u Omišalj da skloni kapetana 
na povratak s otoka, koji tobože pripada Mletačkoj Republici. Ali Blaž 
Madžar uzvrati da otok pripada njegovu kralju, te da je došao kazniti 
buntovnika i odmetnika njegova. Pokaza također na grad Omišalj, na 
koji je udarao, pa reče: »Tko hoće da ukroti divlju kobilu, valja prije 
da joj metne uzde, a zatim sedlo i da je jaše«. Glava kobilina, govoraše 
dalje, da je grad Omišalj, koji se nada predobiti za dva dana; a poslije 
će doći pred grad Krk da namjesti i sedlo. Mletački tajnik uzvrati mu 
da ono nije divlja kobila, nego mirna i pitoma, koja bi se lako sama 
zauzdala. Ali će ga ona, kad bude mislio da joj je već stavio sedlo i da 
je jaše, zbaciti s leđa te se na nj ritnuti. Kapetan se ipak nadaše da će 
ovladati otokom prije nego što knezu Ivanu stigne dovoljna pomoć iz 
Mletaka. K tomu je mislio da se Republika neće usuditi radi Krka 
zaplesti u otvoreni rat s kraljem Matijašem. 

Vinciguerra vratio se tako u grad Krk, ne izvršivši baš ništa. Na- 
ravno da je o svemu smjesta obavijestio i Mletačku Republiku. Ta mu 
je 25. veljače izdala novi naputak što da radi. Neka nastoji kapetana 
Blaža skloniti da odgodi daljnje osvajanje na otoku dok ne dobije nove 
naloge od svoga kralja; Vinciguerra pak neka nato što brže preko 
Senja pohita pred kralja Matijaša i neka u njega izradi da se obustavi 
ratovanje i da odazove kapetana Blaža s otoka. Malo dana poslije, dne 
6. ožujka, zapovjedi dužd Ivan Mocenigo vrhovnomu zapovjedniku mle- 
tačkoga brodovlja u Jadranskom moru, Viktoru Superanciju (Vettore 
Soranzo), da s čitavom mornaricom svojom što brže otplovi pred Krk 
u pomoć Jakovu Veneriju i njegovim trima galijama. Uz to je Republika 
poslala na Krk do 400 pješaka pod Sp. Mellom iz Kortone. Napokon su 
Mleci 8. ožujka odlučili poslati zasebna poslanika kralju Matijašu, te su 
za taj posao izabrali Alojzija Landa, zaprijetivši mu globom od 1000 
dukata ako izbora ne primi. 

Prije međutim nego što su svi ti naputci i zapovjedi stigli onima ko- 
jima su bili namijenjeni promijenile se prilike na otoku Krku u prilog 
Mlecima. Kapetan Blaž Madžar bijaše nakon odlaska Vinciguerrina 
zaista zauzeo grad Omišalj i pet dana nakon toga osvanuo s čitavom 
vojskom od 6000 ljudi pred gradom Krkom. Bilo je to oko 20. veljače 
1480. Kapetan opasao sa svojim slavodobitnim četama grad sa svih strana 
te stao sa dva velika topa i s više manjih udarati ne samo na Krk 
nego i na brodove u luci. Providur Venerije i tajnik Vinciguerra našli 
se u velikoj neprilici, ne znajući u prvi mah što da urade. U gradu Krku 
bila je doduše jaka mletačka stranka koja bi ih pomagala u borbi s 
kraljevskom vojskom, k tomu doveo je i Leonardo Moro četvrtu galiju 
iz Istre, a doći će za koji dan i pješaštvo i novo brodovlje u pomoć; 
ali s kojim pravom da se mletački providur upusti u borbu s kapetanom 
Blažem, koji je došao na otok svojega kralja i gospodara kazniti ne- 
pokornoga velikaša i podanika njegova? U taj čas smisli tajnik Vinci- 
guerra prijevaru koja je upropastila kneza Ivana. Kako je knez Ivan 
bio gotovo zdvojan, preplaši ga tajnik još više, prikazavši mu kako je 
sav otok pristao uz kapetana Blaža, dok žitelji grada Krka jedva čekaju 
da se kneza oslobode i da su pripravni podići bunu te posjeći na komade i 
kneza i mletačku gospodu kad bi ga pomagala. Ako knez Ivan želi da 
spasi sebe i čitav otok, ne preostaje mu drugo nego predati grad i 
otok posve u mletačku vlast. Tada će žitelji grada Krka, većinom ionako 
javni ili tajni privrženici Mletaka, oduševljeno ustati na obranu grada 
protiv kapetana Blaža, a Mletačka će Republika moći s pravom odu- 
prijeti se vojsci kralja Matijaša kad udara tobože na njezin grad i otok. 
Nema sumnje da je lukavi tajnik mletački obećao knezu Ivanu da će mu 
Republika povratiti grad i otok čim prijeteća opasnost mine. 

Nevoljni knez Ivan prihvatio prijedlog mletačkog tajnika, ni ne 
posavjetovavši se sa svojim hrvatskim dvorjanicima. Smjesta biše do- 
zvani pred kneževu palaču građani i žitelji gradski, zatim providur 
mletački i zapovjednici brodova, nadalje kneževi dvorjanici, a i susjedni 
otočani koji bijahu po nalogu mletačkom došli gradu u pomoć. Kad 
se je svijet skupio, progovorio je knez Ivan ovako: »Braćo moja! Ja 

sam sin i službenik presvijetle signorije mletačke, i moji su pređi pri- 
mili ovu državu od njezine jasnosti. Znajući da mi sile ne dostaju da 
bih vas mogao dovoljno obraniti od te pritejeće vojske, volim da se opet 
povratite u podaništvo rečene presvijetle signorije, koja je vrlo moćna 
za obranu i uzdržanje života i stvari vaših, nego da postanete plijenom 
tih okrutnih Ugara. Stoga pred svima vama predajem svoju državinu 
presvijetloj signoriji, a u ruke velemožnoga providura, te kao posljednju 
svoju zapovijed nalažem vama da odsad budete podanici i kletvenici 
svetoga Marka, te da signoriji prisegnete odanost (homagio) i vjer- 

nost.« Ova je izjava u prvi kraj osupnula hrvatske dvorjanike kneževe, 
koji nisu za nju znali; ali napokon ne mogoše drugo nego da, ma i s 
najvećom zlovoljom, polože zahtijevanu prisegu. Brojni privrženici mle- 
tački primili su izjavu s velikom radošću; oni su veselo položili prisegu 
i po gradu stali klicati: »Marko, Marko.« Naravno da se i mletački pro- 
vidur požurio da na sve strane izvjesi mletačke zastave. Hrvatski kaste- 
lan gradskoga kaštela, po imenu Petar Hrvaćanin ili Krbavac (Crova- 
chiani, Cievachiano) morade ostaviti svoje mjesto, a njega zamijeni mle- 
tački pleme Andrija Quirini, kojemu pridaše strijelce i druge vojnike 
s brodova. 

Dogodilo se to 22. veljače 1480. Već na sam glas da se grad Krk s 
otokom sklonio u mletačku zaštitu, promijenilo se stanje na otoku na 
štetu kapetana Blaža Madžara. Mletački zapovjednici u Krku uspješno 
su suzbijali juriše kapetana Blaža, od kojega su se redom odmetali 

kašteli na ostalom otoku. Žitelji otoka, koji su dosad pomagali kape- 
tana, uskratili su mu svaku pomoć, pače stali napadati na njegove 
čete. K tomu su mletačkoj vojsci stizale ne samo pješačke čete nego 
i još četiri galije poslane od Antuna Loredana. Već 11. ožujka 1480. 
javio je providur Jakov Venerije svojoj Republici da je Blaž Madžar 
odustao od daljnjega podsjedanja grada Krka (discessum Maier Blas 
cum exercito sua ab urbe). Republika je 17. ožujka pohvalila providura 
što je njegovom vještinom i opreznošću suzbijen kapetan i spašen grad, 
te izjavila nadu da će Blaž Madžar naskoro ostaviti i otok. Ali kapetanu 
nije se dalo onako sramotno poći s otoka, a i kralju Matijašu bilo 
je stalo da ne izgubi Krka. Dne 28. ožujka boravi vacki kantor Nikola 
u Mlecima kao poslanik kralja Matijaša, pak tuži ondje kapetane mle- 
tačke na Krku što su se usudili oprijeti kapetanu Blažu, koji je došao 
kazniti kraljeva odmetnika na kraljevskoj zemlji. Ali Republika neće 
ni čuti za prigovore kraljeva poslanika, nego uporno tvrdi da je knez 
Ivan Frankapan njezin podanik. a Krk njezina državina. Jednako ističe 
Republika i u svome naputku za Alojzija Landa, svoga poslanika na 
ugarskom dvoru. 

Dok su tako diplomatska dogovaranja ostala bezuspješna, stanje je 
kapetana Blaža Madžara i njegove vojske na otoku postajalo sve ne- 
povoljnije. Mletački su mu kapetani sa svojim brodovljem zapriječili 
promet s kopnom, pa mu je tako ponestalo hrane i vina. U jednu 
ruku nije mogao na otoku opstati, a u drugu nije se s vojskom mogao 
prevesti na kopno. Stoga se stao pogađati s mletačkim zaj ovjednicima. 
Najprije je tražio da mu ostave sav plijen i grad Omišalj, koji bijaše 
osvojio i u kojem će smjestiti posadu od 200 ili 300 momaka. Ali 
mletački mu zapovjednici odgovoriše da će mu samo onda dopustiti 
da se preveze na Kopno ako ostavi i Omišalj i sve što je zarobio, pa 
se vrati onako kako je došao. Blaž Madžar planuo nato i izjavio da 
će radije dopustiti da se vojnici njegovi međusobno izjedu, nego da 
nanese toliku sramotu svomu preljubljenomu kralju. No kad je zatim 
doplovio vrhovni kapetan mletački Viktor Superancije (Soranzo) s čita- 
vim jadranskim brodovljem, a vojska kraljeva stala od gladi stradati, 
privoli kapetan Blaž Madžar na sve samo da se oslobodi nesretnoga 
otoka. On predade njemu grad Omišalj i sav plijen što ga bijaše 
zarobio, a nato Superancije dade njega i njegovu vojsku na mletač- 
kim brodovima prevesti u Vinodol i Senj. Bilo je to u drugoj polovici 
mjeseca ožujka; dne 28. toga mjeseca znalo se već u Mlecima da se 
Blaž Madžar nakon sporazuma s vrhovnim kapetanom Superancijem 
vratio s otoka na susjedno kopno. 

Nevoljni knez Ivan Frankapan poveselio se u prvi mah, začuvši da 
je Blaž Madžar otišao s otoka. Mislio je da će mu mletački kapetani 
vratiti vladanje, kojega se bijaše samo prividno odrekao da bi _mle- 
tačka vojska imala neko pravo za obranu Krka. Odmah nakon odlaska 
kraljeve vojske razaslao knez svoje dvorjanike da preuzmu upravu 
kaštela i da kazne one koji bijahu dozvali kraljeva kapetana. Ali mle- 
tački providur Venerije proglasi narodu u hrvatskom jeziku (in lingua 
schiava) po svima općinama i kaštelima neka se ne boji što je pri- 

stajao uz kapetana Blaža, samo neka od sada bude vjeran i odan 
mletačkoj signoriji. Odmah zatim izda vrhovni kapetan Superancije 
proglas kojim ovlasti općine i žitelje krčkoga otoka da bez straha od 
ikakve kazne ili osvete sasijeku na komade svakoga dvorjanika kneza 
Ivana koji bi njima na bilo koji način smetao. Knez Ivan bjesnio, ali 
nije sam sebi mogao pomoći. Uto ga je snašla i gora bijeda. Još 
28. ožujka 1480. bijaše Mletačka Republika izdala nalog vrhovnomu ka- 
petanu Superanciju da kneza Ivana Frankapana sa svim njegovim dvo- 
rjanicima koji bi se činili sumnjivi — pošalje u Mletke. Nalog bi izvršen 
još prije 19. travnja, jer je toga dana preuzeo upravu otoka tajnik 
Antun Vinciguerra kao prvi providur mletački. Tužni knez Ivan VII 
Frankapan nastojao je poslije sve do smrti svoje (14. ožujka 1486) 
kako bi milom ili silom stekao izgubljenu vlast, ali mu nije pošlo za 
rukom. 

Tako se borba između kralja Matijaša i kneza Ivana Frankapana 
svršila time da su i kralj i knez izgubili grad Krk s otokom za sva 
vremena. Kralj Matijaš bio je gotovo bijesan što su mu Mleci prijevarom 
ugrabili otok za koji je s punim pravom tvrdio da pripada kruni nje- 
govoj; a još ga je ljuće zapeklo kad je vidio kako je lukavim Mlecima 
pošlo za rukom uputiti papu Siksta IV da su oni posve pravo uradili 

ad su Krk oteli knezu Ivanu, te su papu pače sklonili neka piše 
kralju da više ne pača u krčke poslove, jer mu otok ionako po pravu 
ne pripada. Raspoloženje kraljevo ogleda se u pismu što ga je 30. svib- 
nja 1480. poslao papi za odgovor. Tu spotiče papi pristranost, pače ga 
okrivljuje da se združio s Mlecima, koji su saveznici Turaka. Svoga 
prava na Krk neće napustiti, makar pri tom Puno sve svoje države, 
pače i glavu svoju (mallem potius omnia mea dominia ac eciam caput 
meum ponere ad fortunam). Ali političke prilike bile su u onaj mah za 
Mletke tako povoljne da im nije kralj Matijaš mogao nimalo nauditi. 
'Brodovlja nije imao da se s njima ogleda na moru; a s kopna nije 
im se mogao ni prikučiti, jer mu je tu stajao na putu car Fridrik III, 
koji mu ne samo nije dopuštao prolaziti kroz svoje zemlje, nego je na- 
suprot baš u ono doba bio u prisnom prijateljstvu i savezu s Mlecima. 
Stoga je od slabe koristi bilo po kneza Ivana Frankapana kad se za nj 
zauzeo i ferrarski knez Herkule, te u pismima od 9. lipnja 1480. toplo 
preporučio kralju Matijašu i kraljici Beatrici nevoljnoga beskućnika, 

Vrativši se kapetan Blaž Madžar s krčkoga otoka, zauzeo je zajedno 
sa senjskim kapetanom Marojem Žunjevićem najveći dio knežije Vino- 
dola (knezu Stjepanu II Frankapanu ostade Grobnik, a knezu Dujmu 
IV grad Ledenice), te je tako rod Frankapana gotovo posve potisnuo 
iz primorskih strana. Čitavo primorje od Trsata do Senja bilo je sada 
u vlasti kralja Matijaša i njegovih kapetana Blaža Madžara i Maroja 
Žunjevića. Dne 22. travnja 1480. potvrdio je kralj Matijaš pavlinskim 
samostanima sv. Marije u Crikvenici, zatim onima sv. Jelene i sv. Spasa 
kod Senja stare darovnice knezova Frankapana. Jednako je kralj 28. 
lipnja 1480. zapovjedio senjskomu kapetanu Maroju Žunjeviću da i 
nadalje isplaćuje senjskomu kaptolu banom i knezom Nikolom IV Fran- 
kapanom određenu godišnju svotu za svete mise. Kapetan Blaž Madžar 

počeo stezati slobode Novljana, ali mu je nato kralj 9. listopada god. 
1480. zabranio daljnje smetanje te potvrdio stare sloboštine građana u 
Novigradu. U to je doba podijelio Matijaš i gradu Bakru neke polakšice 
te ga je uz drugo oslobodio od daća i izvanrednih pristojba za dvije 
godine, jer je »mnogo pretrpio« prošlih godina. Vidi se kako je kralj 
nastojao ugoditi gradovima i općinama, samo da nikad više ne požele 
Frankapane za gospodare. Na koncu godine 1480. spremao se Matijaš 
da sam na kratko vrijeme pohodi Senj i Vinodol, kako se to razabira 
iz njegova pisma Maroju Žunjeviću od 24. prosinca. Kralja doduše nije 
bilo u primorju, ali je zato Žunjeviću povjerio upravu Vinodola te mu 
za dosadanje vjerne službe i uzajmljene novce podijelio grad Bribir u 
Vinodolu. Otad se Maroje zvao »glavni kapetan Senja, Novoga i Bribira«, 
te se zajedno s braćom svojom Nikolom i Jeronimom ponosio naslo- 
vom »gospodin Bribira«. Možda je on pridonio također da je poslije 
i grad Bag (Scrissa), koji je kroz mnogo godina bio u vlasti krbavskih 
knezova Kurjakovića, došao pod neposrednu vlast kralja Matijaša, koji 
je onda rečenomu gradu poveljom od 21. prosinca 1481. potvrdio stare 
privilegije i međaše. 

Kralj Matijaš nije mogao započeti rata s Mlecima radi Krka ni zato 
što su se Turci nakon utanačena mira s Mletačkom Republikom gotovo 
pomamili, te svom snagom obarali na njegova kraljevstva i zemlje kao 
da ih hoće sada do kraja zatrti i osvojiti. (Matijaš tuži se papi:... 
Venetis et serenissimo domino imperatore Romanorum pacatis cum 
Turco, omnis odius immanissimi hostis furor et impetus in me solum 
et geg hoc meum Hungarie tandem fuerat conversus). Najviše 
su dakako stradale Hrvatska, Slavonija i Erdelj. U jednome pismu od 
14. prosinca 1480. piše sam kralj papi Sikstu IV o tima provalama 
ovako: »One prošle godine, počev od blagdana sv. Martina pa do istoga 
blagdana sadanje godine jedanaest puta naši su se borili s 
Turcima. Nije bilo boja u kojemu nije izginulo barem tri tisuće Tu- 
raka, a naši da ne bi pobjedu iznijeli. Samo je jedan sukob bio kad 
je mnogo naših ubijeno, a mnogo ih je dopanulo šaka turskih te sve 
do danas čame u krutom sužanjstvu.« Baš te žestoke navale turske 
nakon mira s Mlecima mogle su u kralja poroditi sumnju ne čine 
li to Turci sporazumno s Mletačkom Republikom, koja je u to ugrabila 
Krk i otok krčki. 

Znamenita je provala turska u hrvatske zemlje u kolovozu 1479. 
Pregazivši plitke rijeke Unu, Savu i Dravu u ono sušno doba, haraju 
oni oko 24. kolovoza već u Međimurju, oko Nedelišća i Čakovca, uda- 
raju na Štajersku, gdje robe i pale oko Ptuja i Ljutomjera, a odanle 
se razasuli po jugozapadnoj Ugarskoj, zaprijetivši gradovima Željezno- 
mu i drugima, dok je kralj Matijaš boravio u tuđini. To je bila prva 
provala u zapadnu Ugarsku, koja ne bijaše dosad osjetila nevolje turske. 
Tek što se narod malo sabrao, eto u jesen novih četa turskih, koje 
pustoše Hrvatsku i Slavoniju, pa se onda spuštaju u Kranjsku i Šta- 
jersku. Ali taj put namjerili se na junaka. Zagorski knez Juraj, sin ne- 
kadanjega bana Jana Vitovca, zatekao ih negdje na tromeđi oko Bre- 

žaca, te ih suzbio i oteo im mnogo konja i zarobljenika. U isto vrijeme, 
dne 13. listopada 1479, biše suzbijene i nemilo poubijane i one turske 
čete koje bijahu provalile u Erdelj. Bila je to gotova vojska od 43.000 
ljudi, kojoj se bijahu pridružili i brojni Vlasi (Rumunji). Turska vojska 
pod svojim vojvodama (Ezebeg, Zenderbeg i još drugih sedam vojvoda) 
poharala i oplijenila Erdelj na sve strane, pa se već vraćala s bogatim 
plijenom prema Dunavu. No na polju Kenyćrmez& (Krušno polje) izme- 
đu Broosa i erdeljskoga Biograda zakrčio joj daljnji put vojvoda erdelj- 
ski Stjepan Bator, koji se bijaše već više puta proslavio u bojevima. Za- 
metnula se ljuta bitka: Bator dopanuo rana, a vojska njegova nakon 
junačkoga kreševa stala već uzmicati. U taj sudbonosni čas osvanuo 
na bojnom polju Pavao Kiniži, veliki župan temeški i vrhovni kapetan 
Donje Ugarske sa svojim četama, te se straga oborio na Turke. Na- 
šavši se među dvije vatre, ne mogaše turska vojska više odoljeti. Ona 
bi razbijena i svladana; do 30.000 Turaka ostade mrtvih na bojnom 
polju. Vojvode Ezebeg i Zenderbeg bijahu među mrtvima; beg Malko- 
čević, gospodar Srbije, bio obasut ranama. Sve turske zastave biše za- 
robljene; sužnjeva bilo je malo, jer Bator bijaše svojim vojnicima 
zapovjedio da neprijatelje ne hvataju, nego da ih redom sijeku. Već 
22. listopada 1479. dojavio je kralj Matijaš papi Sikstu IV sjajnu po- 
bjedu svojih junačkih vojvoda. 

Pogibija u Erdelju zastrašila je Turke silno, dok je Stjepana Batora 
i Pavla Kinižija obodrila na navalni rat. U proljeće god. 1480. podigoše 
se oba da. nahrupe na Turke u njihovoj zemlji. Sporazumjeli se s mol- 
davskim vojvodom Stjepanom, pa oko 2. lipnja provalili s vojskom 
od 60.000 ljudi u Vlašku, koje je vojvoda tada priznavao vrhovnu 
vlast sultanovu. Razbivši tursko-vlašku vojsku od 20.000 ljudi i za- 
uzevši čitavu Vlašku do Dunava, prešli su kod Nikopolja tu rijeku i 
onda poharali tursku tada Bugarsku. Već 9. srpnja 1480. piše kraljica 
Beatrica svojoj sestri Eleonori, supruzi ferrarskoga i modenskoga voj- 
vode Herkula d'Este, o toj slavodobitnoj vojni ugarskih vojvoda, pa 
završuje svoje pismo ovako: »Vjeruje se da će po milosti Božjoj na 
onoj strani sve stvari poći za rukom po želji veličanstva gospodina 
kralja.« 

Baš ta provala erdeljskih vojvoda u Vlašku i Bugarsku potaknula 
je i turske paše na što odlučniju akciju. Da uzvrate Matijašu za haranje 
njegovih vojvoda u turskim zemljama, podigoše se bosanski paša Daut 
i drugi susjedni begovi, te se oboriše na hrvatske zemlje. U kolovozu 
1480. bijahu već u Kranjskoj i Koruškoj, koje su nemilo opustošili. 
Doline Drave, Krke i Labude biše poharane, a onda se spustiše u dolinu 
Mure te uništiše čitavu Štajersku sve do Rottenmanna. Tom zgodom 
spališe sve kuće, crkve i neutvrđena mjesta, zarobiše sila plijena i 
naroda, osobito mnogo svećenika (iz same Koruške do 500). Turci bi 
možda taj put bili udarili i na zapadnu Ugarsku da nije u onaj mah baš 
ondje boravio kralj Matijaš spremajući se na veliki rat s njima. Stoga 
pustiše taj put Ugarsku na miru, pa se krcati plijenom i robljem po- 
vratiše preko Slavonije i Hrvatske u Bosnu. 

Za posljednje provale turske bio je kralj Matijaš u Donjoj Len- 
davi u Zalajskoj županiji. Odanle je pisao 28. kolovoza građanima u 
Požunu da budno paze na svoj grad, jer se car Fridrik III sprema da 
za njegova bavljenja s Turcima (nostram sentiens adversus Turcos 
occupationem) provali u Ugarsku. Malo dana zatim, 3. rujna, stoji kralj 
s vojskom svojom u Međimurju blizu varoši Preloga, te se sprema prijeći 
preko Drave (in castris exercitus ad vadum Dravi fluminis prope oppi- 
dum Perlak). Dne 19. rujna već je Matijaš u Zagrebu, te ostaje u tome 
gradu i u Slavoniji mjeseca rujna i kroz čitav listopad. Isrpva se žurio 
da dostigne turske čete na povratku iz Kranjske i Koruške; no kad je 
čuo da su mu već umakle, ostao je dulje vrijeme u Zagrebu i oko njega 
te se spremao za vojnu, za koje bi Turcima oteo čitavu preostalu Bosnu 
s glavnim gradom Vrhbosnom (Sarajevom). Mimogred uređivao je kralj 
i zamršene prilike u Slavoniji i Hrvatskoj. Iz Zagreba izdaje naloge 
kapetanima svojima Blažu Madžaru za Novi i Maroju Žunjeviću za 
Senj; podjedno radi o tom da mu se pokore i oni hrvatski knezovi 
(Karlo i Ivan Kurjakovići u Krbavi i Podgorju) koji su do nedavna 

omagali knezove Frankapane. Boraveći u Zagrebu, nagradio je napo- 

on i vjernoga bana Ladislava od Egervara, koji se dotad mnogo 
trudio i oko obrane zemlje od Turaka i oko uspostave kraljevske vlasti 
u Hrvatskoj. Dne 8. listopada 1480. izdaje mu povelju u kojoj slavi 
njegovu vjernost i zasluge; zatim pripovijeda kako je ban »za čuvanje 
međašnih gradova, a i za uzdržavanje četa za potrebnu obranu Kralje- 
vina Dalmacije, Hrvatske i Slavonije« dosad potrošio od svojih novaca 
do 4000 zlatnih forinta, pa mu za tu svotu zalaže kraljevski grad Veliki 
Kalnik zajedno s trgom Brezovicom, a i selo Kamešnicu i druga sela 
koja rečenomu gradu pripadaju. 

Dne 15. listopada boravi kralj Matijaš u Čazmi, a odanle se spušta 
na jug prema Savi da pođe u Bosnu. Dne 30. listopada, zatim 6. i 7. 
studenoga stoji kod broda savskoga tik današnje stare Gradiške (in 
castris exercitus nostri ad vadum Zawy fluminis), odakle 6. studenoga 
javlja papi Sikstu IV o svojim namjerama i poduzećima ovako: »Piše 
nam svetost vaša, kako smo prije pisali prečasnomu gospodinu kardi- 
nalu i egerskomu (biskupu Gabrijelu), da smo, čuvši za nedavnu pro- 
valu Turaka u zemlje carskoga veličanstva, digli se na noge protiv njih 
s tom namjerom da ih ili na povratku zaustavimo i ugrabljeni plijen 
njima otmemo ili da ih barem uzmognemo progoniti prije nego odu iz 
kršćanskih oblasti. Neka zna vaša svetost da smo se mi što brže požurili 
da ih dostignemo; ali su oni, čuvši za naše priprave, brže bolje žureći 
se danju i noću tako brzo odletjeli da bi ih i krilatcima bilo jedva moguće 
zateći. Bijasmo se već utaborili na Savi, kad bi nam dojavljen njihov 
odlazak; tu smo također doznali da je dio njih pošao da robi po 
našim oblastima. Za ovima pošlo je nešto naše vojske u potjeru, te 
su ih tako razbili da su od tri tisuće Turaka tek dvije stotine umakle. 
Poslije, kad smo našu vojsku uređivali i više četa skupljali za to da, 
prešav rijeku Savu, udarimo na gnijezda turska i da im se osvetimo 
za nevolje nanesene kršćanima, stigle su nam različite novosti, od kojih 
je bila najznamenitija da se prejasni car rimski (Fridrik III) po svome 

običaju sprema smetati nas u tako svetom kršćanskom poduzeću. Kad 
smo to čuli, premda je jedina namjera i želja naša bila da udarimo 
ravnim putem na Turke, ipak smo promijenili svoj prvi naum, te smo 
prebacili Savu da svu lako oružanu vojsku, koju smo malo prije naprijed 
poslali, okupimo kod Jajca i da je odanle pošaljemo robiti, udarati 
i paliti po svim turskim oblastima. Kad smo to učinili i njih (lako 
oružane čete) otpremili, stali smo se vraćati da s ostalom vojskom 
pođemo na cara. I danas jutrom, kad smo se povratili u luku ovkraj 
Save, eto u toj luci dočekalo nas je pismo vaše svetosti, koje hvali 
našu brigu i gorljivost za svetu vjeru te nas podjedno opominje da za 
volju muke Spasiteljeve ne propustimo Bogom danu zgodu da učinimo 
dobro djelo. Iz toga pisma razabrasmo još mnogo drugog što nam se 
svidjelo. Da s malo riječi odgovorimo vašoj svetosti, preblaženi oče. 
Premda bijasmo svu našu volju i naum tako promijenili da, poslavši 
naprijed (na Turke) one lako oružane čete, svu svoju silnu vojsku dig- 
nemo na rimskoga cara, to smo se, primivši pismo vaše svetosti, koje 
nas tako slatko i blago opominje ..., smjesta opet predomislili, pa 
puštajući cara, koji nas neprestano u stvarima vjere nastoji smetati, 
odlučili smo po želji vaše svetosti povratiti se preko Save i poći za 
onim prednjim (lako oružanim) četama našima. 1 nećemo se povratiti 
dok ne uzmognemo obradovati vašu svetost novim sretnim pobjedama 
nad Turcima ...« 

U isto vrijeme ili nešto poslije upravio je kralj Matijaš pismo i na 
sultana Muhameda II, kojega zove svojim »starijim bratom«. U tom 
vrlo znamenitom pismu piše kralj po prilici ovako: »... Pred mnogo 
dana donesen bi nam list vašega veličanstva, u kojemu nam se pisalo 
kako je vaše veličanstvo od nekih doznalo da ja želim s tvojom pre- 
uzvišenosti onaj mir utanačiti, o kojemu se nekad između nas prego- 
varalo. Primivši taj list, premda one riječi o miru prvotno nisu pro- 
izašle od naših, nego od kapetana vaše preuzvišenosti Daut-paše (bo- 
sanskoga), koji ih je upravio našim banovima Kraljevine naše Bosne, 
ipak sam bio spreman da se dobar mir među nama utanači... Poslah 

lakle svoga čovjeka do kapetana Daut-paše, kako je on to po našemu 
kapetanu Petru Dojćinu, banu Kraljevine Bosne, izrijekom tražio. Kad 
se naš čovjek vratio, donio nam je pismom zajamčenu vjeru i obećanje 
od rečenoga Daut-paše, u kojem nam je (pismu) javljeno kako je primio 
zapovijedi od vaše vlade da navali na zemlje i vladanje rimskoga cara, 
ali nam je podjedno obećavao da neće dirati u zemlje i oblasti naše. 
Povjerovavši tim riječima i obećanjima, nismo htjeli rečenoga pašu 
priječiti da ide u zemlje careve, pače smo našim ljudima zapovjedili 
da mu ne stavljaju nikakvih zapreka. Tako dakle sigurni za naše stvari, 
bavili smo se drugim poslovima, kad najednom razabrasmo da je paša, 
zaboraviv na zadanu vjeru i obećanje, sve protiv prisege položene u 
ruke našega čovjeka, odredio na povratku da se udara na naše oblasti, 
pa je veliki dio naših zemalja popalio i mnogo ljudi u ropstvo odveo, 
... Kad smo to dočuli, kako smo bili spremni za rat, poene 
put i pođosmo za njim u potjeru; te zaista, da nije brže olje odletio, 
naučili bismo ga kako treba obećanje držati. Kad smo došli u ove krajeve 

i saznali za njegov odlazak, odlučismo ponovno našu vojsku na druge 
neprijatelje povesti, jer nam je paša opet pisao moleći da ne bismo uči- 
njenu nam nepravdu za zlo primili, te se očitovao pripravan sve popra- 
viti. Neka samo pošaljemo svoga čovjeka k njemu, po kojemu će utanačiti 
konačni mir te ga brzo k nama poslati. Mi smo dakle čovjeka, kojega je 
tražio, smjesta poslali s punom povlasti misleći da će paša, požalivši 
svoju nevjeru, uoinjeno zlo popraviti i iskreni mir sklopiti, Eto već šest 
tjedana onaj čovjek, kojega k njemu poslasmo, stoji u Jajcu, a kroz 
sve to vrijeme Daut-paša unatoč mnogim pozivima niti je taoca za 
nj poslao niti ga je htio primiti na dogovor... Po tome, ne možemo 
drukčije suditi nego da nas hoće i dalje lukavo zavaravati, kako je od 
početka činio. Toga mi podnijeti nećemo, pa smo prisiljeni da vojsku, 
koju smo bili već drugamo odredili, glavom vodimo na rečenoga pašu 
i da se osvetimo za uvrede nama nanesene. Nećemo da time povrijedimo 
vaše veličanstvo niti vaše vladanje, nego samo da kaznimo nevjernoga 
pašu. S vašim veličanstvom želimo u miru živjeti, jer po krvi 
nismo tuđi (ex quo sanguine non alieni sumus) i jer vama kao 
starijemu bratu želimo u svemu ugoditi. . .« 


Odmah nakon 7. studenoga 1480. polazi kralj Matijaš s glavnom 
vojskom svojom kroz dolinu Vrbasa prema Jajcu. Dne 18. studenoga 
stoji kod varoši Zvečaja (im castris nostris prope oppidum Zwechay in 
montibus Bosnensibus), a 26. studenoga kod grada Grebena (in unserm 
Here zunagst bey Greben). Da li se gdje sam s Turcima sukobio, nigdje 
se ne spominje. No zato su se lako oružane čete njegove (većinom 
konjanici), koje bijaše još prvih dana studenoga sa Save poslao preko 
Jajca na Vrhbosnu, više puta namjerile na Turke te se s njima borile. 
Te su čete vodili hrvatski ban Ladislav od Egerv&ra, bosanski ban 
Petar Dojčin, a njima se pridružio i junački despot srpski Vuk (Zmaj) 
Grgurović. Sva tri obavijestila su kralja o svojim borbama s Turcima 
ovako: »Prejasni vladaru i gospodaru, gospodine naš prirodni i pre- 
milostivi, nakon preponizne preporuke podnosimo naše vječite službe 
sa svom pjenoku: Neka izvoli znati vaša jasnost, kad je vaša jasnost 
odlučila bila upotrijebiti nas na svoju službu, tada mi pođosmo iz Jajca 
u utorak i dođosmo pred Vrhbosnu (Sarajevo) u srijedu tako da 
niti carstvo, niti paša (Daut), niti su Turci o nama što čuli dok ne 
stigoše ranjeni Turci k paši. A sam paša, videći blizu grada vojsku, 
odmah je s nešto malo ljudi pobjegao u brda i u velike planine... a 
mi ostadosmo ondje pred gradom kroz tri dana, treći dan odstupismo i 
grad čitav dadosmo spaliti, a blago pašino i što je u gradu bilo sve 
uzesmo, grad sav i okolicu popaliti dodasmo. U petak u podne otiđo- 
smo, i tada je paša s mnogo Turaka k nama došao, a mi odmah na 
njega udarismo i u bijeg ga natjerasmo, pa se ondje utaborismo. U 
subotu smo iz tabora krenuli, i tu je paša, skupivši sve Turke iz Bosne 
i od Drine i iz drugih krajeva, kako s konjanicima tako i s pješacima 
i sa sinom svojim, poslao onu noć pješake u jedan klanac, te su 
drvljem i kamenjem nama put zakrčili i jedan most, koji bijaše na 
velikom blatu, pokvarili; i kad mi dođosmo u onaj klanac i na onaj 

razvaljeni most, tada Turci udariše s obadvije strane na nas, tako da 
smo čitav taj dan boj imali i da su od obje strane mnogi izginuli, u 
toliko da niti mi niti konji naši daljnji boj izdržati ne mogosmo. Mi 
se utaborismo u jednome mjestu, a Turci u drugom tako blizu nas da 
smo jedni drugima govor čuli. Tu noć prenoćismo, i to neki od vojske 
vaše jasnosti pobjegoše; a mi poslasmo Petra Dojčina da k nama vrati 
tu vojsku. I tu te noći Turci na nas udariše, te Petra Dojčina od nas 
razdvojiše, tako da se ne mogaše vratiti k nama. A u nedjelju, kad iz 
tabora izađosmo, odmah je sin pašin s mnogim Turcima k nama došao, 
i mi se s njime borismo i mnoge Turke pobismo i zarobismo; pa kako 
vidismo pašu pred sobom sa skupljenom vojskom gdje očekuje bitku, 
mi svima Turcima koje imadosmo zarobljene glave odsjeći zapovjedi- 
smo, i tu blizu Travnika (prope Dravnik) s pašom boj započesmo, 
te mnoge Turke s pašom u bijeg natjerasmo, tako da smo mi pobjedu 
održali. A od vojske vaše jasnosti u posljednjem boju nijedan nije izne- 
vjerio; ali Turci su mnogi otpali, a Koje smo god mi zarobili, sve smo 
posjekli prije nego što smo s pašom boj započeli. Pisano u Jajcu u 
utorak prije podne ljeta gospodnjega 1480. Vuk despot Kraljevstva 
Raškoga. Ladislav od Egerv&ra, ban Hrvatske i Slavonije. Petar Dojčin, 
ban Jajca.« 


Kad se ta provala do Vrhbosne i Travnika dogodila, ne može se 
posve točno ustanoviti, no svakako su se ti bojevi vodili tijekom mje- 
seca studenoga. U prvoj polovici prosinca vratio se kralj Matijaš s glav- 
nom vojskom svojom u Slavoniju, te ga nalazimo 14. prosinca u Za- 
grebu. Baš toga dana piše on opsežno pismo papi Sikstu IV, u kojemu 
potanko opisuje posljednje vojevanje u Bosni. I on priča kako su nje- 
gove lake čete (copiis meis levis armature) tako naglo nahrupile ro- 

eći i paleći na Vrhbosnu da su gotovo zarobili Daut-pašu i sina nje- 
gova. Paša skupio nato iz okolišnjih krajeva Turke i ostale žitelje, i 
kad su se slavodobitne čete kraljeve s bogatim plijenom od Vrhbosne 
vraćale, udario je na njih najprije u srijedu, ali bi od njih suzbijen. 
Borba se tada nastavila kroz pet dana, od srijede do nedjelje; no 
glavna je bitka bila u nedjelju, kojom je prigodom poginulo preko 
10.000 Turaka. Tri dana nakon te pobjede dođoše pobjednici k Matijašu, 
koji se bijaše nedaleko odanle s čitavom vojskom svojom utaborio. 
Kralj je naime smjerao s čitavom vojskom svojom provaliti do Vrh- 
bosne; no kad su mu rekli da je sva ona pokrajina do kraja poharana, a 
preostali žitelji da su pobjegli preko Drine, smatrao je za suvišno da 
glavom pođe u posve puste krajeve. Čuvši međutim da ima (na drugoj 
strani) još šest varoši, poslao je onamo nove čete da ih spale; čete se 
razasuše po onoj oblasti ali ne zatekoše u njoj drugo nego četerdeset 
dječaka, koje su pred kralja dovele. Okanivši se kralj namjere da sam 
dalje ide do Vrhbosne, dođoše k njemu brojni Vlasi iz krajeva na 
međi bosanskoj, koji se steru uz rijeku Neretvu, pa se svi kralju poklo- 
niše. Nato posla kralj nekoga kapetana svoga k Vlasima u Poljica i u 
Radobilju da i njih prime pod svoju vlast. Kad se taj kapetan opet 
vraćao vodeći sa sobom brojne Vlahe s njihovim knezovima, udariše 

na nj Turci iz zasjede. Ali kapetan suzbio je Turke tako strašno da je 
u boju izginulo više od 8000 Turaka i turskih Vlaha, pače sam turski 
vojvoda dopanuo je rana i sužanjstva. 

Kralj Matijaš javlja papi još jednu pobjedu nad Turcima, koju ie 
gotovo u isto vrijeme održao njegov junački vojvoda Pavao Kiniži, 
župan temeški i vrhovni kapetan jugoistočne Ugarske. Spomenuti voj- 
voda bijaše Dunavom na brodovima otplovio nekih trideset i pet milja 
niže Smedereva, te iskrcav se, provalio u Srbiju, koju je poharao sve 
do Kruševca, te onda nekih 60.000 duša s njihovim blagom i imanjem 
odveo u Ugarsku. Nakon toga prešao je po drugi put tik ispod zidina 
Smedereva preko Dunava, pa se ogledao u boju s begom Malkočevićem, 
tadanjim upraviteljem Srbije, te ga natjerao u bijeg. Svladavši još 
tursko brodovlje na Dunavu, vratio se slavodobitno kući noseći sa sobom 
obilat plijen i turske zastave, koje bijaše zarobio u tim bojevima. O 
svim tim pobjedama Matijaševih fa etana govorilo i javljalo se na sve 
strane. Još 9. siječnja 1481. pišu Dubrovčani napuljskomu kralju Ferdi- 
nandu, tastu kralja Matijaša, o teškim turskim porazima u Bosni i 
Srbiji. (Numerosus enim et bene instructus exercitus sue maiestatis 
usque ad vadum Savii descendit, ipsiusque exercitus pars expedita et 
levis armature traiecta flumen loca illa nuncupata Verch(b)osania 
improviso agressa, ferro et igne desolata est. Verum multo gloriosius 
et memorabilius egit alius sue maiestatis exercitus in partibus Serviae, 
qui traiectus in loco Semendrie propinqua, ulterius centum quinquaginta 
casalia opulenta, cum omnibus eorum incolis trans Danubium, ipsis 
incolis sese sponte dantibus, ut intollerabilem Turcorum iugum effu- 
gerent, traduxit et in partibus regni locavit, quod non fuit sine magna 
Turcorum iactura). Ali uz te radosne glase javljaju Dubrovčani na- 
puljskomu kralju i to kako se kod Apolonije (južno od Drača) u arba- 
naskom primorju okuplja golemo tursko pješaštvo i konjaništvo, i 
kako se ondje očekuje veliko brodovlje iz Carigrada i drugih mjesta. 
Sve te priprave čine Turci samo zato da navale na Italiju 
(ut impetus fiat in Italiam). Bog neka okrene na dobro i osujeti nastoja- 
nje neprijateljsko! 


(Sabor i opći kraljevski sud u Zagrebu, 30. 
siječnja do 2. ožujka 1481.) Nakon povratka iz Bosne 
ostao je kralj Matijaš puna tri mjeseca u Zagrebu. Gdje je kroz to 
vrijeme stanovao, nije zabilježeno; no vrlo je vjerojatno da se nastanio 
u kraljevskoj palači u slobodnom kraljevskom gradu na brdu Gradecu, 
koja je stajala još od vremena Karla Roberta. Za kraljeva boravka 
došla je u Zagreb i kraljica Beatrica, koja bijaše posebno iz Košica 
doputovala da svomu vojnu kao pobjedniku čestita (viro congratula- 
bunda). Osim kraljice našli su se kroz to vrijeme na okupu u Zagrebu 
i najodličniji dostojanstvenici Ugarskoga Kraljevstva, kao palatin Mi- 
hajlo Orsag de Guth, sudac kraljevskoga dvora i erdeljski vojvoda, 
junački Stjepan Bator, nadalje ravnatelj kraljevskih parnica (director 
causarum regalium) Ivan Požeški, a i mnogi drugi. Bili su napokon 

ZLATNE FORINTE KRALJA MATIJAŠA 
1. Na licu vidimo štit na četiri polja razdijeljeni u prvom su (ugarske) grede u m dvostruki 
u klju au četvrtom 


križu trećem Je gavran (S prstenom u kljunu). porodice. Hunjada, vrt i lav. Natpis 
naokolo ruba: 'HIAS D(EI) G(RATIA) R(EX) UNGARIE. Na "naličju lik sv. Ladislava i sigle 
K.R. Natpis: SLANČTUS) LADISLAUS REX. 
žijoNa. ke majka Božia ps plsusom među pdviema ružama: njoj do nogu gavran s. prstenom u 
kijunu. Natpis: MATHIAS D(EI) G(RATIA) R(EX) UNGARIE, Na naličju lik sv. Ladislava i sigla N. 
s grbom komorskoga grofa; natpis kao kod br. 1. 


tu i članovi kraljevske kancelarije, kao prepošt titeljske crkve Toma 
Bakač (Bakćcz, Bakolcz) od Erdeda, potonji egerski biskup i zatim 
nadbiskup ostrogonski. 

Kralj je Matijaš stolovao u Zagrebu kroz četvrt godine jamačno s 
dobrih razloga. Valjda je htio da Bude što bliže ne samo nasljednim 
zemljama cara Fridrika III nego i Mletačkoj Republici, kojoj nije mo- 
gao oprostiti što mu je nedavno prijevarom ugrabila grad Krk s otokom. 
K tomu je želio da jednom konačno uredi prilike u Hrvatskom Kra- 
ljevstvu, u kojemu ga nije bilo od god. 1466. i u kojem je zbog nepre- 
stanih provala turskih i vječitih domaćih razmirica između knezova i 
velikaša preotelo mah opće nasilje i nered. Već bi spomenuto kako se 
kralj uoči Božića spremao poći u grad Senj i kako je taj svoj dolazak 
navijestio senjskomu kapetanu Maroju Žunjeviću. Možda je snovao da 
u hrvatskom primorju od Trsata do Zadra sastavi kakvu-takvu ratnu 
mornaricu s pomoću svoga tasta, napuljskoga kralja Ferdinanda, i 
drugih svojih rođaka u Italiji. 

Najpreča briga kraljeva za boravka u Zagrebu bila je međutim da 
u Slavoniji stane na put zulumu velikaša i knezova i da dokine gotovo 
bespravno stanje, koje bijaše zavladalo u posljednja dva decenija. K 
tomu je želio makar tek sada kazniti one prelate i magnate koji su 
pred deset godina radili za poljskoga kraljevića Kazimira te pomagali 
nadbiskupa Ivana Viteza i nećaka mu Ivana Česmičkoga. Još za kraljeva 
ratovanja u Bosni znalo se u Slavoniji da se bura sprema na gordu 
i silovitu gospodu. Nekadanji ban Ivan Tuz od Laka, brat biskupa 
Osvalda, gospodar gradova Medvedgrada, Rakovca i Lukavca, jedan 
od najsilovitijih velikaša slavonskih, preplašio se kraljevskoga suda, 

a se još 13. studenoga 1480. dobrovoljno nagodio sa zagrebačkim 

ptolom radi međaša u gori Medvednici, samo da se parnica ne iznese 
pred sabor, koji je bio već tada zakazan (in instanti congregatione 
generali). 

Kralj Matijaš bijaše naime negdje još u listopadu 1480. odredio 
da se na početku iduće godine sastane sabor Kraljevine Slavonije, 

pa da se na njemu uz druge poslove vrši i opći kraljevski sud (regale 
iudicium, generale iudicium). Na taj sabor doći će ne samo svi velikaši 
posjednici u Slavoniji nego i čitavo malo plemstvo županije Zagrebačke, 
Varaždinske (sa Zagorjem), Križevačke i Virovitičke. Saboru pred- 
sjedat će sam kralj; njega neće aji put zamjenjivati hrvatski ban Ladi- 
slav od Egervara, nego palatin Mihajlo Orsag de Guth i sudac kraljev- 
skoga dvora Stjepan Bator, jer će biti izvanredni kraljevski sud, a ne 
redoviti banski. Sabor je naime sazvan na posebni nalog kraljev (de 
speciali commissione et mandato... domini nostri regis), a zadaća 
mu je poglavito da se tom prigodom drži kraljevski sidi koji će istri- 
jebiti brojne zločince i štetne ljude, kao i grabitelje kraljevstva, a k 
tomu otkrojiti pravicu svakomu koji zatraži (cum... rex multiplicatis 
malefactoribus et nocivis hominibus, regnique sui depredatoribus pro 
extirpandis eisdem unicuique etiam querulanti pro impendenda iustitia 
congruenti in hanc civitatem Zagrabiensem propria sue maiestatis in 
persona advenisset...), Naravno da je taj sud bio poglavito naperen 
protiv moćnih velikaša i velikih posjednika, koji su u jednu ruku slabo 
marili za kralja i njegove zapovijedi, a u drugu nemilo progonili i 
tlačili niže plemstvo i ostalo slobodno žiteljstvo u zemlji. 

Još prije sastanka urečenoga sabora dijelio je kralj nagrade i 
darovnice svojim vjernim i odanim služebnicima. Među drugima oba- 
suo je svojom milošću hercega Vladislava Vukčića, sina hercega Stje- 
pana, koji bijaše pred desetak godina ostavio svoj nesretni zavičaj 
te se sklonio u Kraljevinu Slavoniju. Dne 18. siječnja 1481. izdao je 
Matijaš Vladislavu Vukčiću povelju kojom je njemu i njegovim po- 
tomcima za sva vremena za vjerne službe darovao gradove Veliki i 
Mali Kalnik u Križevačkoj županiji i uz to grad Morović u Vukovskoj 
županiji. Značajno je da je kralj podijelio tu darovnicu »s privolom i 
s odobrenjem prejasne gospođe kraljice Beatrice« (de consensu et bene- 
placita voluntate serenissime domine Beatricis regine), a i po savjetu 
prelata i baruna koji su tada uza nj boravili. 

Dne 30. siječnja 1481. sastao se veliki sabor slavonski. Kako se 
mnogo plemstva, osobito nižega, skupilo, nije se saborovalo u samome 

adu Zagrebu, nego na polju blizu grada (prope civitatem zagra- 
iensem). Kralja zastupao je palatin Mihajlo Orsag (nosque auctoritate 
sua suffultos... in persona sue maiestatis deputasset), a njemu 
je stajao o bok sudac kraljeva dvora Stjepan Bator. Uz ove bili su 
veliki župani županije Zagrebačke, Križevačke, Varaždinske i Virovi- 
tičke, zatim plemićki suci i napokon prisežnici. Velikaša, čini se, došlo 
je na sabor vrlo malo, jer su slutili što se protiv njih snuje. 

I zaista su se primale najprije tužbe protiv knezova i plemića, 
i to tako da je ukupno plemstvo svake županije redom iznosilo svoje 
tužbe i tegobe. Sačuvala se isprava kako je radilo plemstvo Zagrebačke 
županije. Ukupno plemstvo (per universitatem nobilium dicti comitatus 
Zagrabiensis) izabralo je dvanaest (pravo trinaest) prisežnika (pro 
iuratis assessoribus) između sebe (Ladislaum Byzthryczy de Omelya, 
Gregorium de Zthobycza, Fabianum Dragosjeh de Othak, Stephanum 
Kasynyarych de Glawnycza, Thomam Drobythych de Bedenycza, Woyko- 

nen Marethych de Klokoch, Michaelem Benchekowych de Gwlethyncz, 
Petrum Drugawthych de Greda, Michaelem Imprych de Jamnycza, Step- 
hanum Lodomer de Adamowcz, alterum Stephanum de prefata Ztho- 
byeza, Nicolaum Iwanowych de Brezowycza et magistrum Petrum de 
Gwdowez), koji su se onda zajedno sa županom i s četiri plemićka 
suca Zagrebačke županije sastali na zborovanje. Prisegavši najprije 
da neće istinu zatajivati ni pravicu gaziti, stadoše sastavljati popise 
svih velikaša, plemića i drugih ljudi, koji su se ogriješili o zakon ma na 
kakav način. Bilo im iskazati tate, razbojnike, hajduke, palikuće i 
njihove pomagače, kovače i prometače krivih novaca, patvoritelje pe- 
čata i javnih isprava, razbijače i uopće sve zle ljude. Nakon zrele ra- 
sprave (habito inter se maturo et deliberato tractatu) napisaše oni 
dva registra takvih zločinaca i prestupnika: u jednome izbrojiše po 
imenu četrdeset i dva kneza (grofa) i plemića, iznesavši za svakoga što 
je skrivio u drugome nanizaše sve pučane (hominibus popularibus seu 
rusticis) i ono što su počinili. 

Zanimljiv je popis optuženih velikaša i plemića koji biše tom zgo- 
dom proskribirani (in literis proscriptionalibus). Tu su gotovo svi kne- 
zovi Frankapani koji su imali posjeda u Zagrebačkoj županiji, kao knez 
Stjepan II ozaljsko-modruški (sina mu, grofa Bernardina, nisu tužili, 
jer je bio u svojti kralju Matijašu, nego njegova kastelana u Modru- 
šama, po imenu Turčlina, jer je zarobio plemića Jurja Herendića kad 
je sa slobodnim listom išao pred kralja), zatim članove cetinske loze, 
grofa Ivana IX i njegovu braću Andriju (II), Nikolu (VII) i Grgura, 
okrivivši ih da su ortaci i jataci tatova. Tu su nadalje svi knezovi 
Blagajski, kao knez Franjo, zatim braća Nikola, Stjepan, Ivan i Mi- 
hajlo, sinovi kneza Grgura, koji biše tuženi da su dali po svome slu- 
žbeniku iz grada Brumna strelicom ubiti nekoga svećenika. Nadalje 
je optužen knez Petar Zrinski što je krbavskoga kneza Ivana Kurjako- 
vića dao zarobiti i zatvoriti u svoj grad Zrin kad se sa slobodnim listom 
vraćao s kraljeva dvora u svoj zavičaj. I oba Tuza, zagrebački biskup 
Osvald, a i bivši ban Ivan, tada gospodar Medvedgrada, Rakovca, Lu- 
kavca i Bisaga, biše potegnuti na sud što su pred deset godina pomagali 
odmetnoga pečujskoga biskupa Ivana Česmičkoga, davši mu zaklona u 
svome gradu Medvedgradu; k tomu biše okrivljeni da pomažu palikuće 
i osljepljuju svoje službenike bez suda, a Ivan Tuz još bi tužen radi 
različitih nedjela i ubojstva koja je počinjao za svoga banovanja. Krup- 
ski vojvoda Ivan Bevenjud bi okrivljen da je počinio rodoskvrnje sa 
svojom rođakom Margaritom, udovicom bana Pavla Špirančića, pače da 
je s njome rodio i djece; nadalje da je Turcima u bosanskom Kamen- 
gradu davao hranu, da je ljude osakaćivao i ubijao, pače ih i Turcima u 
ropstvo prodavao. Pored ovih velikaša tuženo bi još dvadeset i sedam 
plemića s najrazličitijih zločina i prestupaka: Stjepan i Šimun Kemenić 
iz Grabovnika kao tati i hajduci, Andrija i Anž Blažićević iz Steničnjaka 
kao tati, razbojnici, palikuće i ubojice, Šimun Imprić iz Jamnice kao 
ubojica, Mihajlo Japrica iz Bačina kao krivotvoritelj novaca, bivši ko- 
stajnički kastelan Matko kao prijatelj i pomagač Turaka, župnik Mi- 
hajlo iz Kravarskoga kao ubojica svoga kapelana, Nikola i Ivan iz Ba- 

čina, Petar Dragošević iz Grede, Jurej Farkašić iz Novoga i još neki što 
su Turcima podavali živeža, Matko i Baldek iz Toplica (Topuskoga) kao 
privrženici i službenici cara Fridrika III, Ladislav Bičkele iz Zeline kao 
patvoritelj isprava i pečata, Mihajlo Hanžev iz Turilovića kao skvrnitelj 
nedorasle i silom ugrabljene djevojke, Lovro iz Trstenika kao patvoritelj 
isprava, i napokon Juraj Rogar kao tat i Blaž Briga kao službenik odmet- 
noga biskupa pečujskoga Ivana Česmičkoga za poljske provale pred 
deset godina! 





SREBRNI GROŠ KRALJA MATIJAŠA 


Na licu vidi se štit sa pet grbova (ugarske grede, dvostruki križ, tri leopardske glave dalmatinskoga 

giba češki lav, i napokon, u sredini gavran (s prstenom) porodice Hunjada. Natpis: MONETA MAf- 

TE REGIS UNG(ARTE). Na naličju Maika Božja, s Wdjetelom Isusom i silama K. i V. A; natpis: 
PATRONA HUNGARIE. 


Značajno je da nijedan od svih tih okrivljenih velikaša i plemića 
nije bio nazočan u saboru kad su ih optužili. Moguće da nisu došli 
što su se bojali kraljevskoga suda; no vjerojatnije se čini da su mnogi 
od njih optuženi samo zato što se nisu odazvali pozivu da dođu na 
sabor. To bi se moglo nagađati i po tome što je već 2. veljače, četvrti 
dan saborovanja, izrečena protiv njih osuda iz ogluhe. »Budući da se 
ovi zločinci i škodljivi ljudi nisu pobrinuli da dođu na ovaj naš opći 
sastanak, nego su se uklonili licu prava i pravice na očit dokaz svoje 
krivnje (qui quidem malefactores et nocivi homines ad eandem com 
gregationem nostram generalem venire non curarunt, sed se a facie 
iuris et iustitie in eorum culpabilitatis manifestum indicium absenta- 
runt): stoga mi (palatin Mihajlo Orsag i sudac kraljevskoga dvora 
Stjepan Bator) zajedno sa županom, plemićkim sucima i prisežnicima 
osuđujemo rečene popisane (proscriptos) zločince i škodljive ljude 
složno i jednodušno na gubitak glave (in sententia capitali), na gubitak 
sviju posjedovanja i posjedovnih prava, kako i stvari dobara njihovih, 
nalazećih se ma gdje unutar opsega kraljevstva. Da pak nijedan od tih 
osuđenika ne umakne, nego da se svi do kraja zatru te iz kraljevstva 
iščupaju, određujemo da svaki čovjek koji bi rečene zločince i ško- 
dljive ljude zatekao u gradovima, trgovima, slobodnim villama i kra- 
ljevim ili kraljičinim imanjima, kao i na posjedima drugih ljudi, posve 
slobodno smije njih uhvatiti i zarobiti, te radi njihovih nedjela raniti 
ih i pogubiti, a njihove stvari i dobra za sebe pridržati... Koji bi pak 
čovjek, bio kojega god staleža ili zvanja, te osuđene zločince i škodljive 
ljude ugostio ili k sebi primio, zapada pod jednaku kaznu.« 

Nema sumnje da su jednakim načinom na gubitak života i imanja 
osuđeni također velikaši i plemići ostalih triju županija (Varaždinske, 
Križevačke i Virovitičke), koji nisu došli na sabor da se opravdaju. 
Nisu nam poznata imena tih osuđenika, jer su isprave budi izgubljene 
budi zametnute. Sabor je poslije potrajao još mjesec dana, te su se 
na njemu iznosile i rješavale privatne parnice. Dne 9. i 10. veljače ra- 
spravljalo se i sudilo o tužbama plemića iz Varaždinske županije; 
prvoga dana odlučeno bi u parnici plemića Jurja i Ivana, sinova Bene- 
diktovih od Komora, proti Benediktu Turocu i sinu mu Jurju; drugoga 
dana izdana bi odluka na molbu plemića Skopčića od Mirkovca i Pu- 
hakovca. Dne 18. veljače raspravljalo se pred ukupnim plemstvom Kri- 
ževačke i Virovitičke županije o parnici Jelene Zichy i Katarine T&rčk 
protiv Nikole Bočkaja od Rasinje; obje stranke dobiše nalog da se na 
Đurđevo nađu pred redovitim (oktavalnim) sudom bana Ladislava od 
Egerv4ra. Dne 22. veljače izrečena bi odluka na tužbu slobodnih gra- 
đana s brda Gradeca kod Zagreba pred čitavim saborom. Ravnatelj kra- 
ljevskih parnica ili prokurator Ivan Požeški ustao u ime kraljevo (in 
persona eiusdem domini nostri regis) pa iznio pred sabor čitav broj 
velikaša i plemića koji gaze kraljevska privilegija i sloboštine, pak od 
građana zagrebačkih pobiru na svojim imanjima i posjedima mitniča- 
rinu i druge daće za robu, koju rečeni građani onuda voze (a rebus 
et mercibus eorum minus iuste et indebite tributum exigant). Proku- 
rator je redom izbrojio vlastelu i njihova imanja gdje te daće traže, 
te je zahtijevao neka se građani s brda Gradeca na temelju svojih 
privilegija oslobode toga nameta kojim se onemogućuje svako trgova- 
nje. Sabor je smjesta ugodio zahtjevu kraljevskoga prokuratora, te je 
izdao građanima ponovni privilegij. Iz te isprave doznajemo koji su ve- 
likaši i plemići doslije nepravedno utjerivali spomenutu daću. Bili su 
poimence ovi: knez Stjepan II Frankapan u svojim oblastima, kao pod 
gradom Ozljem, u Lukovdolu, Ribniku, Hojšiću, Moravicama, Delni- 
cama, Lokvi, Brodu, Hreljinu, Vrbovskomu, Modrušama, Tounju, Grob- 
niku i Dubovcu; knez Dujam IV Frankapan u Ledenicama, knez Ivan 
IX u Cetinu, knez Nikola VI u Tržcu kod Korane; knez Zrinski pod 
gradom Zrinjem i pod Pedaljgradom, Juraj Mikuličić u Bužinu:i Juraj 
Herendić u Lipi, Ivan Krupski pod Krupom i Peći, Grgur Bradač 
u Bistrici, pan Lužicki (Panlusyczki) u kotaru ..., Mihajlo i Toma 
Tompa od Horsove (Herzowa) u mjestu Jaxabrisda, vojvoda Ivan 
Humski (Vlatković) u mjestima Chorgd i Gara, Bernardin Stočić u 
Skradu, Frajlihović u Komogojni, Juraj upravitelj opatije Toplica (de 
Thopolzka) u Toplicama (Topuskom), Granđi i Berkiševini, i napokon 
knez Ivan Kurjaković u Mutnici. Posljednjih dana sabora rješavale su 
se parnice između zagrebačkoga biskupa Osvalda Tuza i nekih duhov- 
nih zborova. Dne 25. veljače izrečena bi odluka u sporu između pre- 
bendara zagrebačkih i biskupa; a 2. ožujka između prebendarskoga 
zbora čazmanskoga i istoga biskupa. U mnogim parnicama ne bi ko- 
načno suđeno ni odlučeno, nego bi ustanovljeno da se nastave i dovrše 
na idućem redovitom saboru, koji će se sastati naskoro u Križevcima 
i kojemu će po davnom običaju predsjedati ban Ladislav iz Egervđra. 

Osude općega kraljevskog suda djelovale su porazno na velikaše 
i plemiće Kraljevine Slavonije. Nije poznato da li je koja 'osuda i 
izvršena; ali to znamo da su osuđenici sa svih strana Sri u Zagreb 
da mole milost u kralja Matijaša. Prvi su pohitali knezovi Blagajski 
(Babonići) da se namole oproštenja. Na samu Svijećnicu, 2. veljače 
1481, baš na dan kad je proglašena osuda za Zagrebačku županiju, 
izdaje kralj Matijaš pismo knezu Mihajlu Blagajskom, sinu Grgurovu, 
kojim mu podjeljuje svoju milost (gratiam et misericordiam), te po- 
djedno poziva banove, banovce i ostale suce kraljevstva da se ne usude 
izvršiti osude, izrečene od općega kraljevskog suda. Malo dana zatim, 
dne 24. veljače, izdao je kralj jednako pomilovanje i braći Mihajlovoj, 
knezovima Stjepanu i Ivanu Blagajskim. Šta se dogodilo s Nikolom i 
Franjom Blagajskim, nije nam poznato. Uz Blagajske traže kraljevu 
milost i Frankapani, na čelu im knez Stjepan II, koji je u svojti kraljici 
Beatrici. Čini se da je baš kraljica najviše pridonijela da je Matijaš 
pomilovao kneza Stjepana. Dne 1. ožujka 1481. izdaje kralj u Zagrebu 
povelju knezu Stjepanu i sinu mu Bernardinu, kojom im iznova po- 
tvrđuje sva posjedovanja njihove loze (castrum Thersan et ciuitatem 
Modrussa, ac castella Byttun, Plazy et Kliych, item similiter castra 
Hreglin cum portu Buccariz, et Grobnich, nec non castella Vinodol 
et Driuenich vocata, in regno nostro Croatia habita, ac similiter castra 
Ozall et Ribnich, nec non castella Dubouaz et Zubechay nuncupata in 
comitatu Zagrabiensi existencia) u Hrvatskoj i Slavoniji. Kralj veli 
izrijekom da to čini po volji svoje predrage žene, gospođe kraljice 
Beatrice (uoluntate serenissimae dominae Beatricis reginae consortis 
nostrae carissimae). Nema sumnje da su velikaši i plemići i drugih 
županija slavonskih salijetali kralja da ih pomiluje i izrečenu osudu 
opozove. Dne 4. ožujka izdaje Matijaš u Zagrebu proglas na sve posjed- 
nike u Križevačkoj županiji, kojim javlja da je pomilovao one podanike 
koji su na posljednjemu općemu sudu radi nasilja osuđeni, ali uz tu 
pogodbu da mu se u Kraljevini Slavoniji dade »pripomoć« (subsidium) 
od svih posjedovanja, i to po pol forinte. Kralj je po tome ukinuo sve 
osude, ali je Kraljevini Slavoniji nametnuo novu daću od pol forinte. 
Podjedno je imenovao dva komesara (Ladislaum Rohffy de Decse et 
Balihasarem de Battyan), koji će pobirati novu daću, a uz to je za- 
povjedio banu Ladislavu od Egerv4ra da žitelje goni na plaćanje te 
ustanovljene daće. 


Čini se dakle da se čitavi opći kraljevski sud svršio time da je 
Matijaš Kraljevini Slavoniji nametnuo novu daću. Kralj je Matijaš 
nakon toga ostao još neko vrijeme u Zagrebu, te je odatle slao pomoć 
svome tastu, napuljskomu kralju Ferdinandu, kojemu bijaše zaprijetila 
velika pogibelj od Turaka. Brodovlje tursko bijaše naime još prošle 
godine udarilo na jugoistočnu obalu Italije, osvojilo grad Otranto 
(Hydruntum), pa onda iskrcalo vojsku od 20.000 ljudi. Stoga se živo 
prepao ne samo napuljski kralj nego i papa Siksto IV i brojni talijanski 
knezovi. I kralj i papa vapili za pomoć. Matijaš javlja 10. ožujka 1481. 
iz Zagreba kako šalje iskušanoga vojvodu svoga Blaža Madžara s pje- 

šaštvom i konjaništvom preko Senja u južnu Italiju. I zaista je Blaž 
Madžar sa svojim četama mnogo pridonio da su Turci u kolovozu te 
godine morali predati Otranto i ostaviti tlo Italije. 

Međutim bijaše kralj Matijaš u drugoj polovici ožujka otišao iz 
Zagreba i Slavonije, te pošao u Štajersku u grad Radgonu (Rakospurg), 
koji bijaše još prošle godine caru Fridriku III oduzeo. Tu u Radgoni 
pogađao se s nekadanjim ljubimcem svojim Ivanom Tuzom od Laka, 
kojega bijaše nedavno opći sud osudio na smrt. Ivan Tuz kao da se 
nije htio kralju pokoriti, pa je volio ostaviti Slavoniju i Ugarsku te 
otići u tuđinu. U jednoj povelji od 6. svibnja 1481, izdanoj u Radgoni, 
očituje kralj da je Ivan Tuz spreman njemu ustupiti gradove Medved- 
grad, Rakovec i Lukavec, koje mu je kralj bio založio za 12.000 forinta; 
nakon pet godina obvezuje se kralj rečenomu velikašu ili njegovim po- 
tomcima vratiti ili spomenute gradove ili uzajmljene novce. Drugom 
poveljom od istoga dana očituje kralj da Ivan Tuz »s njegovim dopu- 
štenjem i priklonošću odlazi boraviti u stranu državu« (de hoc regno 
nostro ex permissione et beneuolencia nostra ad aliud regnum mora- 
turus egreditur) i da mu je predao svoje gradove; stoga kralj odre- 
đuje Ivanu Tuzu za njegova boravka u tuđini godišnju plaću (prouisio- 
nem) od 600 zlatnih forinta, koja će se namirivati od slavonske daće 
(de dica in regno nostro Sclauonie exigenda). Biskup Osvald Tuz smije 
stoga od daće, koju za svoja posjedovanja plaća, po 600 zlatnika uste- 
zati te ih svomu bratu Ivanu slati. Malo dana zatim, 11. svibnja, 
zapovijeda kralj Matijaš poreznicima u Kraljevini Slavoniji da od daće, 
što će je u zemlji ubrati, isplate Ivanu Tuzu 4393 zlatne forinte, koje 
ima od kralja primiti za neke stvari što ih je njemu nedavno prodao. 
Nakon toga ostavio je Ivan Tuz sa svojom obitelju Slavoniju te se 
preselio u Mletke, ponijevši sa sobom, kako se priča, do 60.000 zlatnih 
forinta. Mleci da su ga primili raskriljenih ruku i uvrstili u broj svojih 
plemića, a on je provodio život miran i sretan. 

Dok je još kralj boravio u Radgoni, sastao se opet sabor Kraljevine 
Slavonije na početku svibnja 1481. u Križevcima. Predsjedao mu je 
Ladislav iz Egerv4ra, ban Dalmacije, Hrvatske i čitave Slavonije, a 
nazočno je bilo plemstvo županije Varaždinske, Zagrebačke, Križevačke 
i Virovitičke. Tom se prigodom sudilo u mnogim parnicama, kojima 
bijaše rok određen posljednjim velikim saborom; no raspravljalo se 
i o javnim poslovima čitave kraljevine. Tako bi ponio određeno 
koliko smiju u ime mitničarine pobirati pojedini velikaši i plemići od 
trgovaca koji voze svoj trg po cestama što prolaze kroz imanja tih 
plemića. Dne 12. svibnja sastavljen bi točan cjenik za različitu robu, 
te određeno da se svaki vlastelin, kojemu pripada pravo pobirati mit- 
ničarinu, kazni gubitkom svojega prava ako bi tražio veću daću nego 
što je cjenikom ustanovljena. Evo nekoliko ustanova toga cjenika. Od 
tkane svile i skupocjenoga sukna talijanskoga, od mirodija, ulja, smo- 
kava i južnotalijanskih stvari plaća se za svaku funtu 4 dinara. Od 
jednih kola kamene soli, bude li sto kamena i više, četiri dinara i 
kamen soli; ne bude li sto kamena, onda samo 4 dinara. Od kola svje- 
žih riba 4 dinara; od kola vina malvazije 12 dinara. Od konja trhonoše 

i dvokolica (ma kakve robe) 2 dinara. Od sira, jaja i sličnih stvari, 
što ih žene običavaju nositi na glavi, plaća se pol dinara; ako je 
manje od 10 siraca i 50 jaja, ne plaća se ništa. Svatovi ne plaćaju 
ništa, tako ni plemići kad voze svoje pokućstvo iz jednoga mjesta na 
drugo. Dinari vrijede oni kojih stotina čini jednu forintu; ako se daća 
plati na glavnoj mitnici, ne smije se tražiti u podružnicama. 

U srpnju 1481. sastao se i ugarski sabor u Budimu, kojemu je 
predsjedao sam kralj Matijaš. Sabrani prelati, baruni i poslanici plem-“ 
stva raspravljali su uz drugo i o crkvenoj desetini, kojom bi pri- 
godom određeno da privrženici istočne crkve (Rasciani et caeteri 
schismatici) ne plaćaju rečene desetine. Još je kralj Matijaš morao 
obećati da do Martinja slijedeće godine 1482. neće ni u jednome 
kraju svoje države držati opći kraljevski sud. Članke sabora, njih 
sedamnaest, potvrdio je kralj 15. srpnja 1481. 

U drugoj polovici te godine ili na početku slijedeće vratio se 
kapetan Blaž Madžar slavodobitno iz južne Italije. U isto vrijeme nema 
više Ladislava od Egerv4ra kao bana hrvatskoga, a na njegovo mjesto 
uzdignut bi po drugi put hrabri Blaž Madžar, koji se zove sad »Kra- 
ljevina Dalmacije, Hrvatske i Slavonije ban«, sad opet »Kraljevine Sla- 
vonije ban i kapetan kraljevskih četa« (gentiumque regalium capita- 
neus). Dne 11. srpnja 1482. piše kralj Matijaš pismo novomu banu, u 
kojemu izlaže pravo građana na brdu Gradecu kod Zagreba da ne 
plaćaju nikakvih daća za svoju robu i trg, pa poziva bana da ih ne 
smeta na svojoj mitnici u Križevcima, a jednako da ne dopušta građane 
globiH Baltazaru Baćanu, kastelanu kraljevskoga grada Medvedgrada, 
ao ni rasinjskomu vlastelinu Petru Bočkaju. Dne 3. kolovoza 1482. 
boravi ban Blaž Madžar u Česmi (Chasme), te nalaže odanle čazman- 
skomu kaptolu da uvede Ivana i Iliju Mrkočelića, službenike knezova 
Blagajskih, u baštinjeni posjed njihov Došnju u Zagrebačkoj županiji. 
Već 26. kolovoza javlja Kaptol banu da je nalog izvršio u nazočnosti 
brojnih plemića i neplemića hrvatskih. 

Još nešto prije nagradio je kralj Matijaš srpskoga despota Zmaj 
Vuka Grgurovića za njegovu vjernu službu i junaštvo za posljednjih 
borba s Turcima. Despot Vuk držao je već više godina ne samo grad 
Berkasovo u Vukovskoj županiji i neka mjesta u Srijemskoj nego i 
grad Bijelu Stijenu u Križevačkoj i čitavu Totuševinu (Tituševina s 
obje strane Save između Siska i Dubice) u Zagrebačkoj županiji. Bra- 
neći hrabro svoju novu domovinu, bratimio se s hrvatskom gospodom 
i knezovima, pa se tako dogodilo da se i oženio hrvatskom kneginjom 
Barbarom, kćerju kneza Sigismunda Frankapana i supruge mu Jelene. 
Dne 4. travnja 1482. kralj je Matijaš, boraveći u Stolnom Biogradu, 
izdao despotu Vuku povelju kojom mu je darovao kaštele Komo- 
govinu i Gradusu, koji su dosad pripadali hrvatskomu plemiću Ivanu 
Frajlihoviću; u isto vrijeme ili već prije poklonio je kralj despotu i 
grad Kostajnicu, koja je dosad bila založena krupskomu vojvodi Ivanu 
Bevenjudu. Tek što je despot ta mjesta od kralja primio, zapisao je 

on 3. svibnja 1482. Bijelu Stijenu i Totuševinu svojoj vjernoj druzi 
Barbari da ih drži i uživa do smrti svoje, ako bi se dogodilo te bi 
ga ona preživjela. 


(Odnosi prema sultanu Bajazidu II; pad Her- 
cegovine, 1482; pobjeda Hrvata nad Turcima na 
brodu Zrinskoga na Uni, 29. i 30. listopada 1483; 
petogodišnje primirje s Turcima, 1483.) Prvi dana 
svibnja (valjda 3.) god. 1481. umro je silni car turski Muhamed II, 
koji je za trideset godina svoga vladanja golemih jada zadao kršćan- 
skomu svijetu. Hrvatski ljetopisac Šimun Klimentović zabilježio je o 
njemu ovako: »Tada (1481) umri Mahomet car turski, ki učini vele 
zla na ovom svitu. Vze Carigrad, i Bosnu, i vsu Rabaniju (Arbaniju), 
i despotiju, i Negropont, i Skadar. I Hrvate rasčini. I vele 
zla i raspa po mnogih provencijah. I pročaja.« 

Smrću sultana Muhameda II planuše smutnje u samoj Turskoj 
Carevini. Kako je u čas očeve smrti izbivao iz Carigrada stariji sin 
njegov Bajazid II, koji je boravio u Aziji, pobuniše se u tom gradu 
janjičari, posjekoše Mahometpašu i druge dostojanstvenike koji su 
vrijedili u pokojnoga sultana (njih dvadeset i dva), te poharaše Galatu 
i jedan dio Carigrada. Da se pobunjeni janjičari primire, predano bi 
vladanje Bajazidovu sinu, a sam Bajazid pozvan bi da se što prije vrati 
u svoju prijestolnicu. Međutim se pojavila velika stranka koja je htjela 
posaditi na prijestolje mlađega brata Bajazidova, po imenu Džema. 
Na čelu toj stranci bio je sam veliki vezir koji je tvrdio da Džem ima 
prže pravo na vladanje, jer kad se Bajazid rodio, nije mu otac Mu- 

amed bio još sultanom. Tako planu razdor u samoj sultanovoj obitelji 
koji se prometnu u očit rat. Ali u ratu bi Džem svladan i prisiljen da 
bježi u Egipat. Odanle pođe na otok Rod, gdje ga primi veliki meštar 
reda ivanovaca. Sad je kroz više godina snovao Džem da s pomoću 
kršćanskih vlasti zbaci brata s prijestolja. Osobito se pouzdavao u 
kralja Matijaša, kojega je smatrao svojim rođakom, budući da je sestra 
kraljeve bake nekad dopanula turskoga sužanjstva te-onda postala 
ženom Murata II i majkom Muhameda II. Džem se već i spremao da 
pođe u Ugarsku kralju Matijašu, ali mu Mleci namjeru osujetiše. Kako 
su bili skloniji Bajazidu, a uz to se žacali prevelike sile kralja Matijaša, 
izradiše oni da je veliki meštar poslao Džema u južnu Francusku, gdje 
su ga zatvorili u kaštel i budno na nj pazili. 

Smutnje u sultanovoj obitelji ohrabriše sve kršćanske susjede tur- 
ske, a kršćanski se podanici njihovi stadoše na sve strane buniti. Već 
2. lipnja 1481. javljaju Dubrovčani napuljskomu kralju Ferdinandu 
da je herceg Vlatko provalio u Bosnu, a Nikola Dukagin [Dukadžin] 
u Albaniju. »Na međama opći je pokret. Ako bi bilo malo pomoći, 
mogli bi se Turci istjerati iz Bosne i Albanije, jer tamošnji narodi 
po naravi svojoj rado se bune, a k tomu su dugo podnosili nemilu 
tiranidu pokojnoga (sultana). Bude li se krzmalo, pothvati Vlatka i 
Nikole Dukagina bit će uzaludni. Malo dana zatim, 14. lipnja, javljaju 
Dubrovčani da je kralj Matijaš utanačio mir s carem Fridrikom, pa 

POSTA FRATA MATTA, Da U POŽUNU i STUDENOG. 1484, 
ojom svomu Ivani iva grad Morović (Moroth) u skoj županji. (4) 

da se sam sprema na Smederevo, a u Bosnu šalje čete svoje. Odmah 
sutradan, 15. lipnja, pišu opet Dubrovčani napuljskomu kralju: »Prem- 
da su po smrti sultanovoj svi putovi nesigurni i izloženi razbojstvima, 
ipak mi ništa ne propuštamo da uzmognemo nešto doznati o stvarima 
i stanju na istoku. Danas se vratio naš uhoda iz Skoplja, pa iz nje- 
gova izvještaja vadimo jedino jezgru: da je unuk pokojnoga (sultana), 
naime sin starijega (sina) još i sada na prijestolju, a otac mu boravi 
u Aziji, te nastoji da bi se pogodio s mlađim bratom (Džemom), s 
roli nije složan. Od velikaša turskih neki stoje uz starijega brata a 
neki uz mlađega; kako će se stvar svršiti među njima, nije nam 
izvjesno. Paša Romanije sabire u Sofiji četa što više može, i to, kako 
naš uhoda kaže, jedino stoga razloga što njegovo veličanstvo kralj 
ugarski zadaje Turcima toliko straha i trepeta da se to pismom ne 
može objasniti. Herceg Vlatko ušao je u Bosnu ne ima- 
jući ni od koga pomoći ni savjeta, nego jedino od Vlaha, koji su ga 
zvali; pa kako je nerazborito (inconsultius) radio, bude od Daut-paše, 
koji stoluje u Vrhbosni, razbijen (in loco, qui Menesagite dicitur), tako 
da je jedva sam, izgubivši sve što je uza se imao, turskim rukama uma- 
kao te se u Novi (Herceg-Novi, Castrum novum) sklonio. U Bosni sve 
kipi bunom (omnia in Bosina novitatibus fervent), te će je ono malo 
Turaka, što je u njoj, ostaviti; stoga Bošnjaci jedan drugoga robe, 
mrcvare i ubijaju. Ali svima je u ustima Matijaš; Matijaša dozivlju, 
Matijaša žele, na Matijaša svi svraćaju oči svoje... Leka Dukagin i 
Ivan Crnojević pohitali su iz Dubrovnika u Albaniju.« 

Iz ovih izvještaja doznajemo da se pokus hercega Vlatka kako bi 
ovladao svojom djedovinom tužno svršio. Suzbijen od bosanskoga paše 
Dauta, morao se vratiti u Herceg-Novi, gotovo jedino zaklonište svoje. 
Međutim ni tu ne dadoše mu ostati slavodobitni turski vojvode. Bit 
će da je ili Daut-paša sam ili koji vojvoda njegov stao udarati na 
rečeni grad. Herceg Vlatko našao se u tolikoj nevolji da je stao s 
kraljem Matijašem ugovarati kako će kralju predati Herceg-Novi i ostalo 
što još drži, a kralj će mu za to dati u zamjenu druga mjesta u Hrvat- 
skoj ili Ugarskoj, kako je to nedavno učinio bratu mu Vladislavu. Već 
u srpnju 1481. piše Matijaš mletačkom duždu Ivanu Mocenigu, neka 
za volju kršćanstva i on i mletački gradovi Dalmacije pomažu brodo- 
vljem i drugim stvarima kraljeve čete, koje će poslati u one gradove 
koje mu je netom herceg sv. Save u zamjenu ustupio (ad castra illa, 
que illustrissimus princeps Sabe novissime pro contracambio nobis 
assignavit). 

Kralj Matijaš bijaše dakle odlučio obraniti posljednje ostatke Her- 
cegovine. Uz to pripravljao se i za veliki navalni rat na Turke, na koji 
ga je neprestano bodrio papa Siksto IV. Obećavao mu je pače i veliku 
pomoć iz Italije i Njemačke; talijanska mornarica zadavat će Tur- 
cima jada na moru, a njemačka će država poslati kralju 10.000 ko- 
njanika u pomoć. No od svega toga ne bi opet ništa, pa je tako kralj 
Matijaš sam sa svojim kletvenicima i vojvodama morao voditi rat s 
Turcima. U jednome pismu od 7. kolovoza 1481. javlja kralj papi o 
sjajnoj pobjedi koju je netom održao njegov kletvenik, moldavski 

vojvoda Stjepan, provalivši u Vlašku i svladavši ondje turskoga šti- 
ćenika Bezaraba [Basarab]. Matijaš piše još kako je svoje najodličnije 
kapetane, erdeljskoga vojvodu Stjepana Batora zajedno s kapetanom 
Pavlom Kinižijem (upraviteljem Temišvara i donjougarskih Krajeva) 
i s despotom Zmaj Vukom, kao i s mnogim drugim kapetanima i voj- 
vodama — svega 28.000 ljudi — poslao kroz Srbiju sve do prave 
Turske, te im zapovjedio da što više škode nanose neprijateljima kršćan- 
skoga imena. Da je kralj primio iz Njemačke obećanih mu 10.000 
konjanika, pridružio bi ih svojim četama te ne bi samo branio kršćane 
od provala turskih, nego bi prodro i u srce Turske do samoga Carigrada 
(etiam in viscera Turciae Constantinopolim usque potuissemus pene- 
trare). U drugome pismu od 5. studenoga javlja kralj opet papi o 
provali kapetana Pavla Kinižija u Srbiju, te se nada da će moći naskoro 
Beti o sretnim pobjedama svojih četa. Dne 10. prosinca 1481. piše 
ralj napokon kako je Pavao Kiniži prošao Srbijom sve do grada 
Kruševca, kako je bez ikakve zapreke zemlju mačem i ognjem pusto- 
šio, te se napokon, krcat plijena, s mnogo tamošnjih urođenika (cum 
maximo indigenarum comitatu et multis barbarorum spoliis onustus) 
sretno vratio, premda je zima navalila i neprestana ga kiša pratila. 
U drugome pismu od istoga dana, upravljenom na egerskoga biskupa 
i kardinala Gabrijela od Verone, svoga poslanika na papinskom dvoru, 
kralj potanko opisuje junakovanje i ratovanje svojega kapetana Pavla 
Kinižija i njegovih drugova: Nikole i Andrije Sokola, beogradskoga 
kapetana Ladislava, despota Zmaj-Vuka i napokon junaka Ivana Jak- 
šića. Borilo se poglavito mjeseca studenoga oko Smedereva i Golubca, 
a onda se prodrlo do Kruševca, gdje je Pavao Kiniži ostao dvanaest 
dana. U jednome kreševu biše teško ranjeni Nikola i Andrija Sokol 
(Nikola je od rana umro); no zato su beogradski kapetan i despot 
Vuk pobijedili smederevskoga vojvodu Skenderpašu na Dunavu, a Ivan 
je Jakšić suzbio vojvodu golubačkoga te ga pred samim vratima grada 
Golubca sasjekao. Na povratku iz Kruševca prema Dunavu poveo je 
Pavao Kiniži sa sobom više od 50.000 urođenika i do 1000 pravih 
Turaka, koji su zajedno sa ženama svojima i djecom prešli u službu 
kraljevu. Na brodu dunavskom podigao je Kiniži dvije utvrde u Hramu 
i Kubinu (Haram, Kewy), a treća će se sagraditi u Požeženi. Nakon 
odlaska kraljevih četa podigao se smederevski vojvoda Skenderpaša 
zajedno s Alibegom i Malkočevićem, pa je na jednom otoku u Dunavu 
sagradio utvrdu da priječi kraljevskomu brodovlju plovidbu po rijeci. 
No Pavao Kiniži pohitao je ponovno onamo da ih odanle protjera. 
Dok je temeški župan i kapetan donjih strana sa svojim drugovima 
udarao na tursku Srbiju, brinuo se kralj Matijaš i za to da se spasi 
Herceg-Novi i drugi gradovi hercega Vlatka. Kralju je bilo poglavito 
do toga da dobije u svoje ruke rečeni grad (Novi, Častrum Novum) 
na ulazu u Boku, a uza nj i znameniti kaštel Kos (Koš; castellum de 
Chos) na ušću Neretve. Pri tome pomagali su ga ne samo herceg 
Vlatko nego i hrvatski plemići u Krajini među Cetinom i Neretvom, 
na čelu im Bartol Kačić sa svojim plemenom. Najviše međutim radili su 
za obranu tih ostataka Hercegovine Dubrovčani, zabrinuti za budućnost 

svoje državine. Na početku studenoga boravi u Dubrovniku poslanik 
kralja Matijaša, kninski biskup Nikola; a u isto vrijeme primaknuo se 
Neretvi i kaštelu Kosu hrvatski ban (ili banovac) Ladislav Markus 
(de Teryen) kao kapetan kraljevskih četa (capitaneus gencium re- 
giarum). Kninski biskup radi i dogovara se u Dubrovniku i na Lokru- 
mu kako da se opskrbe i morskim putem otprave u Herceg-Novi kra- 
ljevske čete na obranu hercega Vlatka, kojega je opasao s vojskom 
turski vojvoda Ajaspaša (Aiasbasse). Dubrovnik daje kraljevskim če- 
tama žita i 1000 dukata na račun dohotka što ga plaća kralju; osim 
toga dariva kninskoga biskupa Nikolu i kraljeva kapetana Ladislava 
Markusa dukatima. Još 2. siječnja 1482. kraljeve su čete u kotaru 
dubrovačkom, a zatim idu u pomoć Novome. 

Ali Herceg-Novi nije se mogao održati. Kraljeve su čete branile 
grad do dvadeset dana, a onda su ga predale Turcima uz uvjet slobodna 
povratka u domovinu. Već 26. siječnja boravi u Dubrovniku turski voj- 
voda Perhat, donijevši pismo od Ajasbega, u kojemu javlja da su mu 
kraljevske čete predale grad Novi, pa moli Dubrovčane neka mu pošalju 
tri barke, na kojima će se vratiti kraljevske čete u Dubrovnik. Vlastela 
se dubrovačka požuriše obavijestiti o tomu kapetana i bana Ladislava 
Markusa, a i kraljeve brodove; podjedno javiše svojim poslanicima u 
Konavlima da pođu pod Novi vojvodi Ajasbegu, jamačno da mu čestitaju 
na slavodobiću. 

Tako je propala Hercegovina do kraja. Kraljeve čete već su prvih 
dana veljače u Dubrovniku; vlastela ih hoće prevesti u zavičaj, ali mnogi 
stupaju u dubrovačku službu te ostaju ondje i dalje. Neki se pače i 
poženiše. Herceg Vlatko sa svojom obitelju ostavio svoju domovinu 
te se preselio u mletačke oblasti; njegov sin Ivan Kosača ili Kosačić 
spominje se 1507. među mletačkim plemićima. Od čitave Hercegovine 
ostao je kralju Matijašu jedino kaštel Kos (Chos) na ušću Neretve, 
koji su kroz više godina branili od turskih napadaja njegovi kapetani 
(1483. Chervat Janus, 1484. Simon capitaneus). Još 18. listopada 1488. 
piše kralj Matijaš iz Beča mletačkomu duždu, neka izda otvoreno 
pismo svojim službenicima i podanicima i neka im zapovjedi da do- 
puštaju kroz svoje oblasti dovoziti drvo kraljevim ljudima, da se po- 
digne novi kaštel mjesto razvaljenoga što ga kralj ima na ušću Neretve 
(castellum illud nostrum, quod in faucibus fluminis Narenti situm 
habemus). Čini se da je kralju pošlo za rukom obnoviti kaštel, jer 
se Kos i nakon smrti njegove spominje kao kršćanska tvrđica. 

Kralj Matijaš nije mogao obraniti Hercegovine, jer je bila suviše 
udaljena od središta njegove vlasti. Osim toga smetao mu je također 
rat s carem Fridrikom, a i neprijateljsko ponašanje Mletaka, koji su 
objeručke pomagali cara Fridrika III i pogodovali sultanu Bajazidu II 
u borbi s bratom njegovim Džemom i njegovim privrženicima, Pače i 
sam papa Siksto IV bijaše ohladnjeo za sveti rat otkad su turske čete 
bile ostavile Otranto, te je svaka opasnost za Italiju minula. Papa je 
nasuprot naginjao Mlecima, koji su se žacali kralja Matijaša i knezova 
Frankapana otkad bijahu gotovo prijevarom ovladali otokom Krkom. 
U takvim prilikama nije ni čudo da je kralj stao napuštati misao 

o daljnjemu ratu sa sultanom Bajazidom, pa i sam počeo natucati 
da bi se mogao s njime izmiriti. U ožujku 1482. javlja Matijaš po bi- 
skupu egerskomu i kardinalu Gabrijelu od Verone papi »da bi se i on 
mogao s Turcima složiti i takva što učiniti što bi ne samo car i 
(njemački) knezovi osjetili nego i čitavo kršćanstvo«. 

Međutim kralj Matijaš nije taj put ispunio svoje prijetnje, nego 
se naprosto za neko vrijeme okanio navalnoga rata na Turke, te svu 
pozornost svratio na cara Fridrika III. Stoga su se turske vojvode na 
međama opet ohrabrile. Kroničar Unrest javlja godine 1482. i 1483. 
o novim provalama bosanskih Turaka; za prve opustošili su Kranjsku, 
a za druge južnu Štajersku oko Optuja. Dne 25. rujna 1482. piše kralj 
Matijaš o provali turskih četa u Temešku županiju, kojom je upravljao 
kapetan Pavao Kiniži. Kralj javlja da je 6. rujna pet susjednih vojvoda 
turskih s 10.000 momaka prešlo preko Dunava te udarilo prema gradu 
Temešvaru. Pavao Kiniži nije imao svojih četa na okupu, pa im nije 
mogao smjesta na put stati. Turci su stoga, prošavši pokraj Temešvara, 
poharali osam do deset sela, te su se, natovareni plijenom, stali već 
vraćati k Dunavu. Međutim je Pavao Kiniži skupio svoje čete, pa se 
(zajedno s despotom Vukom i Petrom Dojčinom) 9. rujna kod grada 
Bečeja oborio na Turke. U krvavom boju biše Turci ili poubijani ili 
zarobljeni; vojvoda iz Kruševca (Boznamehmeth) dopanuo je ropstva, 
drugi vojvoda poginuo je na bojnom polju. Slavodobitni kapetan Pavao 
Kiniži provalio je nato preko Dunava da vrati Turcima nemilo za 
nedrago. 

Baš ta posljednja provala kao da je kralja Matijaša potaknula 
na odlučnije ratovanje s carem Bajazidom II. U travnju 1483. nalazimo 
ga u dopisivanju s carevićem Džemom (domino Zyzym), kojega zove 
»bratom i rođakom svojim« (fratri et consanguineo nostro). Uz to 
radi oko toga da francuski kralj otpusti carevića Džema, pa da onda 
Matijaš zajedno s Džemom i brojnim privrženicima njegovim u Tur- 
skome Carstvu zbaci sultana Bajazida. Matijaš pripravljao se uvelike; 
javlja se da je u to ime bio skupio vojsku od 70.000 momaka da s 
njima povede Džema na prijestolje njegova oca, 

Ali carević Džem ne dođe iz Francuske u Ugarsku, kako je kralj 
Matijaš očekivao. Zapriječili to protivnici kraljevi. Matijaš je pače bio 
uvjeren da su ti protivnici njegovi naputili sultana Bajazida da se 
svom snagom obori na njega. U jednome pismu kraljevu na papu Siksta 
IV, pisanom u travnju 1483, čitamo: »Već je posve izvjesno (certissi- 
mum) da je sultan turski po naputku (impulsu) cara Fridrika i Mle- 
taka sav teret rata (omnem belli molem) na nas i naše kraljevstvo 
svalio; kaže se da je već neke čete naprijed poslao, pa da će naskoro 
(in proximo) i sam glavom s čitavom silom (cum toto apparatu) 
na nas udariti.« 

Kralj Matijaš dobro je slutio. U kasno ljeto ili na početku jeseni 
1483. zaista su bosanski i srpski paša, jamačno po nalogu sultanovu, 
skupili veliku vojsku, te su preko Une provalili u Hrvatsku, gdje su 
se razdijelili u tri čopora. Jedan čopor od 7000 konjanika provalio je 
preko Kranjske u Korušku, koju je nemilo oko 16. listopada oplijenio 

i poharao. S bogatim plijenom vratio se taj čopor u Hrvatsku, gdje 
se s ostalim četama opet sjedinio, pa se s njima preko Une vratio u 
Bosnu. Međutim nije mirovao ni tadanji ban hrvatski Matijaš Gereb, 
nasljednik Blaža Madžara. On bijaše oko sebe skupio hrvatske knezove 
i njihove čete, te je 29. listopada na rijeci Uni »kod broda Zrin- 
skoga« dočekao Turke. U dvodnevnom boju (29. i 30. listopada) 
biše Turci posve svladani i razasuti, a silno roblje kršćansko, koje 
bijahu zasužnjili, oslobođeno. Kršćanski svijet slavio je uvelike po- 
bjedu hrvatsku; nepoznati hrvatski ljetopisac zabilježio je slavu hrvat- 
skoga oružja ovim riječima: »Let gospodnjih 1483. tada tecaše, kada 
Gerebi Matijaš, ban hrvatski, i Vuk despot i gospoda hrvatska Turke 
pobiše na brodu Zrinskoga, pobiše je prez čisla.« Sam kralj Matijaš 
požurio se da posebnim pismom pohvali junačkoga bana i hrvatske 
knezove. 

Kralj Matijaš pohitao je također da pobjedu Hrvata navijesti papi 
Sikstu IV i talijanskim knezovima. U pismu na papu od 6. studenoga 
1483. opisuje on pobjedu ovako: »Bilo nam je prije javljeno da su 
Turci s jakom silom (valida potentia), skupljenom iz Šrbije (Missia) 
i osobito iz Vrhbosne, pošli u Hrvatsku, a odanle sve u zemlje pod- 
vrgnute vlasti prejasnoga rimskoga cara, Dočuvši za to, sve sam potre- 
bito uredio ... i nisam dvojio da će se Turci teško zdravi kući povratiti, 
samo ako se (tako dugo) robeći zaustave dok se oni, kojim bi zapo- 
vijeđeno, skupe oko hrvatskoga bana. A to se i dogodilo, jer je Bog 
bio u prilog kršćanskoj stvari. Kad su naime neprijatelji, prešavši 
Unu i zatim Savu, udarili na Karnioliju i Štajersku, kao i druga 
susjedna mjesta carskoga veličanstva, ban je maš hrvatski, Matijaš 
Gereb, skupivši vojsku, odmah pošao na mjesto kojim su Turci bili 
prošli, pa razdijelivši svoju vojsku na troje, zapovjedio nekim četa- 
ma da idu za stopama neprijatelja i da blizu njih jašu; te neka ne 
samo paze kamo idu, nego neka također gledaju da bi neke od njih 
mogli bud uhvatiti bud poubijati. Turci su se pak, pošto su divljim i 
barbarskim bijesom brojna mjesta carskoga veličanstva razasuli i po- 
harali, stali vraćati vukući više nego vodeći sa sobom veliko mnoštvo 
sužnjeva. Dočuvši međutim za velike priprave banove, zadržaše se više 
dana obilazeći amo tamo i tražeći na svaki način kako bi ili bez traga 
mogli pobjeći ili kako bi našega bana od broda (prijelaza) preko rijeke 
(Une), na kojem su prije prešli, odmamili, pa ga sami zauzeli. Ovo im 
jei podla za rukom. Jer kako je banu dodijalo dugodnevno očekivanje 
od broda, ostavio je brod i podigao vojsku da se s njima ogleda gdje 
god ih zatekao. Turci međutim, čuvši za banov odlazak od rijeke, po- 
hitaše što brže k brodu i, zauzevši ga, već su jednoga vojvodu s 50 
konjanika prevezli, kad je naš ban s vojskom onamo dotrčao te ih od 
broda otjerao. Započeti boj prekide noć, jer se počelo boriti na izmaku 
dana, a bilo je to dvadeset i devetoga listopada. Neprijatelji su ne- 
daleko od podnožja nekoga brda, smjestivši na vrhuncu njegovu su- 
žnjeve, na konjima noć proveli. Sutradan u zoru svom se snagom stalo 
boriti, te je planuo krvav i žestok boj, u kojemu je milosrdni Bog 
udijelio pobjedu nama i kršćanskomu puku. Čitava naime sila turska 

NIKOLA ILOČKI 
kralj bosanski (1471—1477) 
S nadgrobnog spomenika u franjevačkoj. crkvi 
u Iloku. Knez Nikola Iločki u sjajnoj viteškoj 
opremi stoji na lavu, u ljevici drži jabuku, a 
glava mu je naslonjena na jastuku. S obje 
štrane njegova lika smještena su po dva grba 


(među njima i grb knezova od Iloka). 





bi razbijena; zarobljene biše dvi- 
je vojvode i 2000 Turaka; ostali 
biše koje ubijeni, a koje se poto- 
piše kad su htjeli rijeku prepli- 
vati. Za onima koji su utekli po- 
šli su naši u potjeru. I premda 
po pravu i pravici pripada po- 
bjednicima sve što su silom oru- 
žja oteli pobijeđenima... ipak 
smo zapovjedili da se svi oni 
(kršćanski) sužnjevi — a bilo ih 
je na broj preko deset tisuća du- 
ša — puste da se zdravi i čitavi 
vrate u svoj zavičaj. Bilo je me- 
đu njima više žena i djece nego 
muških glava ...« 

Podatke kralja Matijaša dopu- 
njuje suvremeni kroničar Jakov 
Unres koji kaže da je Turaka bi- 
lo 5500 kad su htjeli prijeći ri- 
jeku Unu (Wan). U hrvatskoga 
bana bio je despot Vuk, knez Ber- 
nardin Frankapan, knez Zrinski, 
hrvatski banovac Gašpar Perušić, 
kapetan Blaž Madžar i neki Hrvat 
Vuk, koji je dugo vremena živio 
među Turcima (der Dispott was 
wann_in Windischen Lannden, 
Graff Weredin, auff teutsch ge- 
nant Graff Bernhart, der ist Graff 
Steffanns Sun von  Krabatten, 
Graff Rintschitz inn auch Graff 
zu Krabraten, und des kunigs 
Hawbtman ainer genannt Marmo- 
lasch, ain Krabat genannt Paru- 
sitz, aber eyn Herr von Krabaten 
genannt Waldeckh, und eyn Kra- 
bat genannt Wolff, der was lanng 
under den Turckhen gewesen). 
Baš tomu Vuku bilo je povjereno 
da čuva obalu rijeke Une i brod; 
Turci pokušali su ga podmititi da 
ih pusti prijeći, ali on nije htio 
o tom ni da čuje, nego je triput 

Turke suzbio kad su se rijeci prikučili. Nato su Turci stali ugovara- 
ti s banom i hrvatskom gospodom da im dopuste prijeći pod po- 
godbu da će pustiti sve zarobljene sužnje na slobodu, a uz to će za 
svaku tursku sablju (glavu) platiti forintu. Ban i knezovi stali su se 
u prvi mah pogađati samo da oslobode nesretne sužnje; ali kad su za- 
mijetili da Turci uto potajno ubijaju kršćansko roblje, prekinuše do- 
govore te se oboriše na Turke. Sve ih poubiše, jedino jednoga vojvodu 
zarobiše s malo ljudi. Kršćanski sužnjevi, sapeti u teške okove, biše 
oslobođeni i kući poslani. »Molimo se Bogu«, završuje čestiti Unrest, 
»da nam Bog udijeli svoju milost i još više pobjeda (des Syges mer), 
da se ne ispuni ono što je pisano: 'Potecite ovamo svi vuci toga svijeta 
i razdirite kršćane, jer svi pastiri njihovi spavaju.« I dvorski povjesni- 
čar kraja Matijaša, više puta već spomenuti Antonije Bonfinije, zna 
za pobjedu Hrvata. Turaka je po njemu bilo 7000, a sužnjeva 10.000 
duša; uz bana Matijaša Gereba i despota Vuka slavi on osobito Ber- 
nardina Frankapana, koji se u tom boju prvi put svojom hrabrošću 
istaknuo (ubi Berardini Frangipanis virtus nimium enituisse perhibe- 
tur). Još u 16. stoljeću spominjali su Hrvati tu pobjedu svojih predaka. 
Ljetopisac Ivan Tomašić zna da je »brod Zrinskoga« na Uni bio ondje 
gdje je poslije stajao Novigrad; u boju su sudjelovali osim Bernardina 
Frankapana još rođaci njegovi Ivan IX Cetinski i Mihajlo Slunjski; 
tursku je vojsku vodio Harsi-paša, a onaj vojvoda koji se sretno preko 
rijeke prevezao zvao se Serli-Hasan. I po njemu je boj trajao dva dana; 
Turaka je poginulo petnaest tisuća, a sužnjeva obojega roda oslobo- 
đeno bi dvadeset i pet tisuća. »Slava budi Bogu«, kliče Tomašić za- 
vršujući svoje pričanje. Tradicija je poslije boj još više okitila. Oslo- 
bođeni kršćani pripovijedali su Kako su Turci uoči boja namjestili 
sablju da visi, pa su iz nje gatali. Tada da je mjesec postao krvav, 
zatim crn, a onda taman, tri zvijezde da su na Turke vatru sipale, a 
oni su prestrašeni čupali dlake iz glave i brade, na zemlju padali i drug 
druga obimali... 

Neko vrijeme nakon hrvatske pobjede na Uni osvanuo je na dvoru 
kralja Matijaša poslanik sultana Bajazida II s pismom, u kojemu je 
sultan ponudio kralju primirje za pet godina uz časne i povoljne uvjete. 
Mnogi prelati i velikaši nisu htjeli čuti za ponudu sultanovu, no uza 
sve to je kralj privolio miru. Sklonilo ga na to u jednu ruku što nije 
mogao dobiti carevića Džema u svoju vlast; a u drugu što je ostao 
osamljen u borbi s Turcima, jer je car Fridrik neprestano moljakao 
Turke za mir, dok su Mleci gotovo s Bajazidom šurovali. Matijaš poslao 
Bajazidu svoga pouzdanika, koji je izjavio da kralj mira ili primirja ne 
traži (non querere), ali da ga ni ne odbija ako su uvjeti časni i povoljni. 
Nato se kraljev povjerenik vratio s turskim poslanicima, koji su onda 
utanačili primirje na pet godina. O tom je Matijaš smjesta obavijestio 
njemačke knezove, potvorivši cara i Mletke da su oni tome krivi. »Mi 
se moramo bar sebi smilovati i za svoje stvari pobrinuti, dok Božja 
milost ne otvori oči srca drugim vladarima.« I sultanu Bajazidu pisao je 
kralj ovo pismo: »Premožni vladaru, gospodine prijatelju naš ljubljeni. 
Što je premožno vaše veličanstvo našoj jasnosti u pogledu primirja 

(pro parte induciarum) saopćilo, razumjeli smo te nam se sviđa kao i 
vama, premda će biti nekih nepokornika koji se krate pokoravati 
našim zapovijedima. No te nam je prisiliti na pokornost. Mi dakle 
prihvaćamo od vašega premožnog veličanstva ponuđeno primirje za usta- 
novljene godine i obećavamo vam našom vjerom kršćanskom da ćemo 
ga tvrdo držati; ali tako da na nijednu zemlju koja ispovijeda našu 
vjeru za rečenoga primirja ne udarate, osobito pak da s ove strane 
mora nitko u ime vaše s vojskom ne dolazi, izuzev jedino trgovce 
koji se sa svojim trgom mogu u naše zemlje svraćati i iz njih odlaziti. 
Napokon ako se svidi Bogu i našoj zajedničkoj volji, mogao bi se 
utvrditi mir među nama za sve vijeke.« 

Primirjem od god. 1483. prestao je rat između kralja Matijaša i 
turskoga sultana, premda je i poslije bilo koji put okršaja na granica- 
ma. Matijaš mogao je sada svu snagu svoju skupiti u jedno da konačno 
obračuna s carem Fridrikom i s njegovim javnim i tajnim saveznicima. 


(Odlučna borba s carem Fridrikom III, 1484— 
1490; Matijaš prema Mlecima i ostalim talijan- 
skim državama.) Mir, utanačen 1477. između kralja Mat 
i cara Fridrika III, nije mogao dugo trajati. Poglaviti uzrok daljnjim 
smutnjama i borbama bila je u prvom redu osobna mržnja, koja je oba 
vladara zaokupila, a onda živa želja Matijaševa da se kad-tad uspne na 
njemačko prijestolje, a po njemu do časti i vlasti rimskoga cara. Prema 
tim glavnim uzrocima bilo je.ostalo tek nuzgredni povod da se netom 
utanačeni mir pogazi. Takav povod dadoše i prilike crkvene u na- 
sljednim zemljama cara i kralja Fridrika III. Od svih nadbiskupa i 
biskupa u njegovim neposrednim oblastima jedini mu nije bio poćudan 
nadbiskup u Salzburgu, po imenu Bernhard von Rohr. Car pozvao 
Bernharda u štajerski Graz i tu ga u studenom 1478. napola prisilio 
a napola sklonio da se odreče svoje nadbiskupije. Fridrik III namijenio 
ispražnjenu stolicu svome gostu Ivanu Beckenslaheru, nekadanjemu nad- 
biskupu ostrogonskomu, koji je caru dosad uzajmio sila novaca, te 
mu je za to car založio gradove Enns i Steier. Beckenslaher vratit će 
caru rečene gradove, a k tome će bivšemu nadbiskupu Bernhardu 
davati godišnju mirovinu. 

No s time nije bio sporazuman salzburški kaptol, koji je Bernharda 
sklonio da je svoju ostavku opozvao. I nadbiskup i kaptol zaiskaše 
pomoć u kralja Matijaša, za kojega su dobro znali da ga vrijeđa što 
car odlikuje njegova odmetnika, bjegunca Beckenslahera. Matijaš to 
jedva dočeka, te se 20. rujna 1479. obveza da će salzburšku crkvu štititi 
i braniti ne samo od Turaka nego i od »drugih nepravednih napadača«. 
Nasuprot obećaše nadbiskup i kaptol da će kralju »s obzirom na Turke 
i druge prijeteće pogibelji« otvoriti (ustupiti) sva svoja utvrđena mje- 
sta. Njima se pridruži i sekavski biskup, kojemu je jednako car smje- 
rao oduzeti njegova imanja; i taj uteče se Matijašu i predade mu 
četiri svoja grada. Sada navali kralj Matijaš na austrijske zemlje 
kao branitelj progonjenih biskupa te podvrgavaše redom njihove gra- 
dove i posjedovanja svojoj vlasti. Potkraj 1479. zauze Optuj, Lipnicu i 








MATIJAS KORVIN (HUNJADOVIĆ) 169 


druge salzburške i sekavske gradove u Štajerskoj, a u veljači 1480. 
pokori još Radgonu, Kostanjevicu i druga mjesta štajerska i kranj- 
ska. U ljetu 1480. provalio je njegov kapetan Želeni u Austriju, a u 
jesen drugi njegov kapetan, Čeh Panisko, u Korušku, radeći tobože 
sve u prilog progonjenim biskupima. Kralj nije sustao udarati na te 
zemlje ni onda kad se u studenom 1481. nadbiskup Bernhard zaista 
konačno zahvalio, a Ivan Beckenslaher preuzeo njegovu stolicu u Salz- 
burgu. Sad je Matijaš počeo raditi na svoju ruku, i to još odlučnije, 
premda su i papinski poslanici i njemački knezovi nastojali oba pro- 
tivnika izmiriti, samo da ne plane veliki i očiti rat. Ali sav njihov 
trud bio je uzalud: između cara i Matijaša nije moglo biti više mira. 
Što nije dosad bilo pravoga rata među njima, pridonijeli su jedino 
Turci svojim provalama. 

Pravi rat započet bi god. 1482. kad je u svibnju kraljev vojvoda 
Stjepan Zapolja stao podsjedati tvrdi grad Haimburg, koji se smatrao 
»ključem Austrije«. Zapolja bi doduše od carevaca između Haimburga i 
Brucka razbijen i Ugri prisiljeni da dignu podsadu; no nato skupi kralj 
Matijaš kudikamo jaču vojsku, kojoj ne mogoše carevci odoljeti. Dne 
5. listopada predade se kralju klađom izmoreni grad Haimburg, a 
malo dana poslije i tvrđava gradska. Odatle udari Matijaš ravno prema 
Beču te zauze redom okolišna mjesta St. Veit, Baden i Enzersdorf, 
tako da je gradu oteščao dovoženje hrane. Da ga u Beču ne zatvore, 
ostavi car Fridrik na početku travnja 1483. grad, koji nije nikad više 
vidio, pa se skloni u štajerski Graz. Međutim minuše taj put i Beč 
nevolje podsade, jer je kralj Matijaš jedan dio svoje vojske poslao u 
Štajersku, a s ostatkom vratio se u Ugarsku da osvoji grad Kisek, 
koji je gotovo kroz pol stoljeća bio u vlasti Fridrikovoj. To mu i pođe 
za rukom. 

Tijekom godine 1483. nije bilo daljnjih, zamašnijih bojeva. U cara 
nije bilo novaca za rat, a Matijaš svraćao pozornost na turske prilike. K 
tomu je i papa Siksto IV u ljetu poslao biskupa od Castella da pokuša 
vladare izmiriti. Papinski legat potražio je najprije cara; no taj nije 
htio čuti za pogađanje tvrdeći da je njegov protivnik dugotrajnim rato- 
vanjem posve iznemogao i sasvim nesposoban za daljnji boj. Kad je 
Matijaš za to dočuo, nastojao je legatu bjelodano pokazati kako car 
njegovo stanje slabo poznaje. Jednom dao je pred legata dovući 17 
golemih topova koje je u Austriju poslao. Zatim ga je odveo u svoju 
riznicu te mu pokazao zlatno i srebrno posuđe, biserjem i dragu- 
ljima ukrašene odore i sila drugih dragocjenosti, kojima se legat nije 
mogao dosta načuditi. Legat trsio se svom snagom da ipak oba vladara 
skloni na mir, pače je predlagao da se osobno sastanu na dogovore. 
Ali mu se Matijaš gotovo narugao: »Ako car zaželi da me dočeka, ja ću 
naskoro u njegovoj blizini osvanuti.« Legat mu je nato odgovorio da 
on neće ni silom oružja smekšati tvrdu glavu carevu. I zaista je Fridrik 
uto dao iz Beča preseliti u Tirol ne samo svoju kćer nego i čitavo 
obiteljsko blago, pa je tako jasno pokazao da je spreman i svoju prije- 
stolnicu izgubiti, ali da se neće svome takmacu pokoriti niti se s njime 
pogađati. 

Tako je na početku 1484 — odmah nakon što je Matijaš utanačio 
primirje s Turcima — planuo odlučni boj između njega i cara. Kra- 
ljeve vojvode provališe s jakom vojskom u Austriju da osvoje Beč. 
Njima su se slabo opirale malobrojne careve čete, ali to više pojedini 
gradovi donje Austrije. Uza sve to bi već 25. veljače 1484. Bruck na 
Litavi nakon dulje podsade jurišem osvojen, i građanstvo toga grada 
od ogorčenih ugarskih četa za krvava pokolja poubijano. Malo zatim, 
15. travnja, uzeše Ugri i brijeg Kahlenberg, koji gospoduje gradu Beču. 
Nakon toga dade kralj Beč s desne strane Dunava opasati, te posla 
hrabroga kapetana Davidhazija na lijevu obalu rijeke da podsjedne 
Korneuburg, kojega se posada hrabro branila, Carske čete, koje bijahu 
poslane u pomoć podsjednutomu gradu, biše u krvavom boju suzbijene, 
no malo zatim pade i ugarski vojvoda Davidhazi. Sada preuze u drugoj 
polovici studenoga sam kralj vrhovno zapovjedništvo nad četama koje 
su udarale na Korneuburg. Međutim bijaše i u gradu za sedmomjeseč- 
nog podsjedanja nestalo živeža, soli i drva, pa tako bi napokon posada 
prisiljena da se 1. prosinca 1484. predade. Sada zaprijeti Beču najveća 
pogibelj, to više što se za žestoke zime i Dunav smrznuo, te je kraljevim 
četama bilo lako prelaziti preko rijeke i zauzeti Prater i utvrde kod 
mostova. Prvih dana 1485. spremao se kralj Matijaš da opaše Beč sa 
sviju strana. Dunav bi zatvoren trojakim lancem i bačvama. Kralj se 
utaborio u Wihringu, te je 29. siječnja 1485. u 12 sati o podne počeo 
pucati na grad. 

Car Fridrik III, koji bijaše još u listopadu prošle godine iz šta- 
jerskoga Graza pošao u Linz, činio je sve prema svojim slabim silama da 
pomogne svojoj prijestolnici. Ali je nije mogao spasti. Uza sve to otimao 
se Beč kroz nekoliko mjeseci, pače je posada njegova koji put prova- 
ljivala i kraljevim četama jada zadavala. Kaže se da se kralj Matijaš 
u dva maha uvukao u grad te razgledao stanje posade i raspoloženje 
građanstva. Uvjerio se da se grad zbog nestašice hrane i velike sku- 
poće neće moći dugo održati. Građanstvo, željno mira, zahtijevalo je 
da se ugovara o predaji; no carski su zapovjednici odvraćali od toga 
tješeći građane da će carev sin, nadvojvoda Maksimilijan, naskoro doći 
gradu u pomoć s burgundijskom vojskom. Ali Maksimilijana ne bi, a: 
nato, osobito niže građanstvo, prisili gradsko vijeće da ugovara s kraljem 
Matijašem. Dne 14. svibnja osvanuše u njegovu taboru odaslanici beč- 
koga sveučilišta te izmoliše najprije primirje od šest dana. Zatim bi 
ustanovljeno da se grad mora |. lipnja predati, ako mu uto ne stigne 
kakva pomoć. Posada gradska smije tada s oružjem, konjima i prtljagom 
svojom slobodno otići. Pomoćna vojska ne dođe, i tako se napokon 
Beč morade predati kralju Matijašu. 

Na određeni dan — 1. lipnja 1485. — uđe kralj Matijaš s 8000 
vojske u stolicu Habsburga. Gradsko vijeće, svećenstvo i sveučilište 
pozdravilo ga svečano. Još svečanije dočekana bi pet dana poslije 
kraljica Beatrica. Oboje se nato nastanilo u starim dvorima nadvoj- 
vodskim, koje su poslije ukrasili raskošnim namještajem i visećim 
vrtovima. Kralj se Matijaš smatrao sada zakonitim gospodarom osvoje- 
ne zemlje (iure belli), te se i prozvao vojvodom austrijskim. Vijeće 

gradsko moralo mu prvo priseći zakletvu vjer- 
nosti, zatim je sazvao zemaljske staleže, koji 
su se također morali njemu pokloniti i daće 
dopustiti. Napokon je kralj kao gospodar 
Austrije dijelio svojim ugarskim velikašima ra- 
zličita posjedovanja u toj zemlji (kao Stjepa- 
nu Zapolji); pače je i ugarskoga prelata Urba- 
na Docija (Dojčina) poslije namjestio za bi- 
skupa u Beču. 

Nakon pada Beča nastojao je kralj predo- 
biti i ostale gradove u Donjoj Austriji. Dne 
27. srpnja 1485. predao mu se grad Tulln, a 
još prije Pechlarn. U isto vrijeme udarao je 
Stjepan Zapolja na Novo Mjesto, dok su dru- 
ge vojvode i kapetani harali po Gornjoj Austri- 





ji, Štajerskoj, Koruškoj i Kranjskoj. Od tih KRALJICA _BEATRICA 
se vojvoda osobito ističu dva rođaka kralja Po izvorniku sitnoslikara At- 
Matijaša, po imenu Jakov Sekelj i hrvatski jaranjss iona ree 


ban Matijaš Gereb. Jakob Sekelj zajedno sa 
zagorskim grofovima Jurjem i Vilimom, si- 
novima Jana Vitovca, haračio je po Štajerskoj i Koruškoj, dok 
je ban Matijaš Gereb provaljivao u Kranjsku i austrijsku Istru. Ma- 
tijaševi su vojvode pače radili da predobe za svoga kralja i zname- 
nita primorska mjesta Trst i Rijeku, što im međutim nije pošlo za 
rukom. Provale kralja Matijaša i njegovih kapetana usjekle se živo u 
pamet slovenskoga puka u onim zemljama; još i danas spominje taj 
puk u svojoj pjesmi i priči kralja Matijaša. U jednoj se koruškoj pjesmi 
pjeva: »Kak Matijaš je korenjak, med vami ni nobeden tak.« “ 
Car Fridrik III bijaše odmah nakon pada Beča ostavio svoje na- 
sljedne zemlje te pošao u njemačku državu, gdje su ga uzdržavali 
gradovi i samostani. Obijao je pragove knezova izbornika, i da izmoli 
u njih pomoć protiv kralja Matijaša, i da ih skloni da mu sina, nad+ 
vojvodu Maksimilijana, izaberu za njemačkoga kralja. I zaista su nje- 
mački državni staleži, sabrani na početku 1486. u Frankfurtu, dopustili 
caru pomoć od 34.000 ljudi, a malo zatim, 16. veljače, izabrali su knezovi 
izbornici nadvojvodu Maksimilijana za njemačkoga kralja. To je bio 
velik udarac za kralja Matijaša, kojemu je time nestalo nade da bi se 
mogao sam popeti na carsko prijestolje. Da se Nijemcima osveti, 
nastojao je stvoriti veliku koaliciju protiv njih, u koju bi pristupio 
kralj francuski i neki talijanski knezovi. U isti mah pregnuo je da 
što odlučnije nastavi rat u habsburškim nasljednim zemljama. Na po- 
četku srpnja 1486. predao mu se Stein, u kolovozu Zistersdorf i Felds- 
berg, dne 30. rujna nakon duže podsade Laa, 12. listopada Retz, a 22. 
studenoga Eggenburg, i poslije Zwettl. No najviše mu je bilo do toga 
da predobije znamenito Novo Mjesto kod Beča, koje je Stjepan Za- 
polja već dvije godine podsjedao, a Hans von Wulfersdorf s vjernim 
građanima hrabro branio. Dne 13. siječnja 1487. osvanuo je sam kralj 
pred gradom; podsadna vojska njegova brojila je sada 8000 pješaka 

i 20.000 konjanika. Uza sve to branilo se Novo Mjesto još pol godine; 
tek onda kad je braniteljima svega ponestalo, a pomoći ni od kuda nije 
bilo, predali su oni grad i tvrđavu 17. kolovoza 1487. Još prije toga 
bijahu kraljeve čete zauzele velik dio sjeverne Štajerske, naime dolinu 
Murice sve do Brucka. 

Gotovo čitava Donja Austrija (izuzev gradove Krems, Melk, Ips 
Waidhofen i neke kaštele), zatim veliki dio Štajerske, Kranjske i Ko- 
ruške, pače i neka mjesta u Gornjoj Austriji bila su u vlasti kralja 
Matijaša. Sada tek osvanu u Austriji njemačka državna vojska od 
5000 ljudi, koju je vodio saski vojvoda Albrecht. No kako je taj bio 
preslab za ratovanje, stao se s Matijašem pogađati sve preko volje 
careve. Albrecht se sastao s kraljem u Markersdorfu (između Melka i 
St. Poltena) 16. prosinca 1487. i utanačio s njim primirje do 2. lipnja 
iduće godine. Ako bi car Fridrik privolio da spor između njega i kralja 
riješi rimska stolica, neka primirje vrijedi do 1. rujna iste godine. 

Ali spora između oba vladara nije bilo moguće riješiti, jer su se 
osobno mrzili i jedan drugomu na zator radili. Tako se primirje sveđer 
produljivalo. Tek na osvitku godine 1489. stao je viteški sin carev, tada 
već ne kralj Maksimilijan, o tom snovati kako da izmiri oca svoga 
s kraljem Matijašem. Maksimilijan bio je spreman mnogo žrtvovati, jer 
je ozbiljno želio mir i sporazum. Kažu da je nudio Matijašu neka zadrži 
Donju Austriju, samo neka povrati ostale nasljedne zemlje (Štajersku, 
Kranjsku, Korušku i ono što drži u Gornjoj Austriji); osim toga da 
je obećao svoju kćer Margaretu za ženu Matijaševu nezakonitomu sinu 
Ivanišu Korvinu. Oba su kralja odredila da će se 8. rujna 1489. sastati 
u Linzu i ondje napokon ugovoriti mir. Matijaš ne mogaše pri sastanku 
nazočan biti, jer je uto obolio; ali je poslao onamo svoga vrhovnog 
kancelara. Međutim do sporazuma nije došlo, jer je stari car Fridrik sti- 





SPOMENICA NA POBJEDE KRALJA MATIJAŠA 
pola! idi e Poprsje kraljevo, a naokolo njega čitamo natpis: MATHIAS REX _HUNGA- 
RIAE BOHEMIAE DALMAT(IAE). Na stražnjoj strani prikazan je Mars (bog rata) stojeći na stupu 
i oko njega čete kako polaze u boj. Ispod svega čita se: MARTI FAUTORI. 


Na predn 

gao u Linz, te sinu svome branio svako popuštanje. Fridriku bijaše 
njegov dvorski astrolog prorekao da će krali Matijaš naskoro umrijeti, 
pa ga je to odvraćalo od svakoga pogađanja. Jedino bi primirje produ- 
ljeno do 8. rujna iduće godine 1490. 

U isto vrijeme, kad je kralj Matijaš vodio odlučnu borbu s carem 
Fridrikom, utjecao je također mnogo na prilike talijanske. Osobito 
od onoga časa kad se 1476. oženio napuljskom kraljevnom Beatricom, 
kćerju kralja Ferdinanda, morao se više puta i preko svoje volje baviti 
poslovima talijanskih država. Po ženi svojoj postao je svojakom ne 
samo aragonske porodice u Napulju nego i drugih kneževskih porodica 
u Italiji, kao što je bila porodica Este u Ferrari i porodica Sforza 
u Milanu. Sad mu ie bilo braniti tasta svoga Ferdinanda od navale 
Turaka kad su udarili na grad Otranto i odanle zaprijetili Napuljskomu 
Kraljevstvu i rimskomu papi (1481); sada je opet napuljski kralj tražio 
od njega pomoći kad se s Firenzom i Milanom združio na zator Mletaka 
(1481—1484), a još više tada kad se zavadio s papom Inocentom VIII, 
koji se nakon smrti Siksta IV (12. kolovoza 1484) uspeo na papinsku 
stolicu. Za borbe između napuljskoga kralja Ferdinanda i pape Inocen- 
ta VIII izjavio je kralj Matijaš u prosincu 1485, da on oca svoje žene ne 
može napustiti, nego da će, ako bude potrebno, sam glavom povesti mu 
u pomoć vojsku u Napulj. Dne 29. siječnja 1486. sazvao je pače vijeće 
prelata i velikaša u kraljevski dvor u Budimu, pa je tu pred mletačkim 
i firentinskim poslanikom svečano očitovao da će kralja napuljskoga 
svima silama pomagati. Podjedno je zaprijetio da će papi otkazati posluh 
i prizvati na opći crkveni sabor; na Mletke pak udarat će s vojskom 
ako se dignu na kralja Ferdinanda. I zaista je Matijaš potkraj ožujka 
poslao svome tastu do 800 konjanika, kojima je poslije pridružio još 
200 konjanika i 700 pješaka. Time se gotovo posve raskrstio s papom 
Inocentom VIII, a i s njegovim saveznicima Mlecima. 

Mlecima nije uopće kralj mogao nikada privoljeti, jer su ugrabili 
Dalmaciju, za koju je on držao da pripada njegovoj kruni. K tomu ih 
je još jače mrzio otkad su bez njegova znanja i privole utanačili mir 
s Turcima, a osobito od onoga časa kad su prijevarom ugrabili otok Krk 
njemu i knezovima Frankapanima (1480). Baš radi Krka planuo je 
gotovo očiti rat između kralja Matijaša i Mletačke Republike. Naiviše 
je pak kralja peklo što su Mleci za borbe njegove s carem Fridrikom 
vazda gorljivo stajali uz ovoga i tako izravno i neizravno priječili te 
kralj nije nikako mogao ovladati primorskim gradovima Trstom i Ri- 
jekom. Još 3. srpnja 1486. ponosi se mletačko vijeće pred poslanicima 
cara Fridrika time da je ona careva mjesta koja međaše s mletačkom 
državom, za posljednje provale ugarske vojske obranilo i oslobodilo 
(hoc anno... ubi vidimus hungaricas copias aggređi loca hec sua nobis 
convicina... ea egimus, per que dictorum locorum liberatio secuta est). 

Prema izloženim prilikama posve je prirodno da je i kralj Matijaš 
jedva čekao prigodu da osjete njegovu vlast i Mletačka Republika i 
papa Inocent VIII. Takva se prigoda naskoro i našla kad se slijedeće 
godine općina grada Jakina [Ancona] podigla protiv vrhovne vlasti 
papinske i zatražila okrilje u kralja Matijaša. 

Na zapadnom, talijanskom primorju Jadranskoga mora bila je od 
stoljeća na glasu općina grada Jakina, koja je od davnih vremena 
stajala pod vrhovnom zaštitom rimske stolice. Otkad su Mleci za- 
dobili premoć na Jadranskom moru, stanje je Jakina postajalo sve 
nepovoljnije. U posljednje se vrijeme rimski papa, zaštitnik i vrhovni 
gospodar Jakina, združio s Republikom Mletačkom, zatornicom njegove 
trgovine i blagostanja. Toga nisu mogli Jakinjani da podnesu. Odlučili 
odmetnuti se od pape i zatražiti okrilje u kralja Matijaša, protivnika 
mletačkoga i papinoga. Neki građanin jakinski, po imenu Franjo Cynthius 
de Dionysiis, koji je bio na glasu kao »ovjenčani pjesnik«, pošao je 
u ime općine da ponudi kralju vrhovnu vlast u svome zavičaju. Franjo 
Cynthius zatekao je kralja u proljeću 1487. u austrijskom taboru. Ma- 
tijaš je radosno prihvatio učinjenu mu ponudu te poslao Jakinu ugar- 
sku zastavu. Podjedno izdao je gradu privilegij, kojim mu je dopustio 
podjeljivati grofovsko, viteško i plemićko dostojanstvo. I pjesnika po- 
srednika nagradio je za njegove »vjerne i korisne službe«; darovao mu 
je naime poveljom od +27. svibnja 1487. grad Bakar u Vinodolu, kojim 
su od nekoliko godina upravljali kraljevski kapetani. 

U travnju 1488. razvio je grad Jakin javno zastavu kralja Mati- 
jaša i na gradskoj kuli i na svojim brodovima. Vijest o tom događaju 
iznenadila je sav svijet, a osobito uzrujala papu Inocenta VIII i nje- 
gove saveznike Mlečane. Papa okupio oko sebe poslanike talijanskih 
vlasti te postupak kralja Matijaša proglasio grdnom osvetom. I na 
kralja upravio poslanicu, u kojoj mu je žestoko spoticao što se urotio 
s odmetnicima. Međutim je to kralja Matijaša malo smetalo. U pismu 
od 1. srpnja 1488. opravdavao i ispričavao se kićenim riječima, ali je 
uza sve to pridržao Jakin i dalje. I Mletke je nemilo dirnula vijest o 
događajima u Jakinu, to jače što su im malo poslije stigli glasi 
da se i njihov grad Zadar u Dalmaciji kani odmetnuti i pridružiti kralju 
Matijašu; pače Zadrani da u to ime već i pregovaraju s dva plemića 
iz Like. Zlovolju Mletaka kao da je htio izrabiti knez Anž Frankapan, 
kojega je kralj pred desetak godina bio lišio gotovo svih imanja nje- 
govih. Knez je Anž (comitem Joannem de Francapanibus de Corbavia) 
tada javljao po svome sekretaru kako sve u jedno smišlja i snuje da 
ubije kralja Matijaša (quod ille convertit omnem suam cogitationem ad 
occidendum serenissimum). Mleci su mu nato poručili neka nijedne 
riječi više o tom njima ne spominje (ut nullum amplius verbum super 
tali re facere nobis velit), ali zato su ga ipak uvjeravali da ga od srca 
ljube i da će im mila biti svaka druga vijest njegova koja bi bila 
u prilog stanju njihovu. 

Međutim je papa Inocent VIII sam pokušao da se s kraljem Mati- 
jašem opet sprijatelji. U jesen 1488. poslao je ortenskoga biskupa 
Angela Pecchinollija kralju u tome poslu. Biskup bi na početku godine 
1489. primljen od kralja u nadvojvodskim dvorima u Beču. U prvo se 
vrijeme Matijaš kratio da ugodi papinskim željama, pače se je jednom 
prigodom nemilo izjadao; no poslije se sve više prilagođivao, te se Jegat 
mogao u jednome izvještaju od 1. lipnja 1489. pohvaliti da je ugar- 
skoga kralja »iz bijesnoga lava pretvorio u blago janje, koje sluša 

glas svoga pastira«. Kralj je bio spreman odreći se svakoga saveza s 
Jakinjanima, ako se papa pismeno zavjeri da im neće ništa na žao 
učiniti za to što se bijahu od njega odmetnuli. U pogledu Mletaka bio 
je kralj također isprva tvrd, okrivljujući ih što su ugrabili Dalmaciju 
i što se stalno zadijevaju o Dubrovačku Republiku, koja mu je vjerna 
ostala. No kad su zatim i Mleci na pobudu papinu (pred sedam godina 
prekinutu) izravnu diplomatsku svezu s kraljevskim dvorom obnovili 
te u Ugarsku u travnju 1489. poslali za svoga poslanika Dominika 
Bollana, primio je Matijaš ovoga vrlo prijazno, pače je po svome taj- 
niku, tada već đurskomu biskupu Tomi Bakaču od Erdeda, izjavio da 
je pripravan izmiriti se i s carem Fridrikom. Matijaš je tada uopće bio 
vrlo sklon miru, i jer je sam pobolijevao, i jer ga je kidala teška briga 
kome da ostavi kraljevstva svoja, koja je s toliko krvi i truda stekao i 
dosad održao. 


(Banovanje Matijaša Gereba_ u Hrvatskoj 
1483—1489.) Nakon općega kraljevskog suda god. 1481. nije se 
kralj Matijaš više svraćao u zemlje Hrvatskoga Kraljevstva. Suvremeni 
đakon Broz Kolunić kaže zgodno da je kralj »podbil poda se vsu hrvat- 
sku gospodu, i zigna van kneza Anžu z njegova gospodstva i kneza Ivana 
Krčkoga; i tada vladaše Senjem i Otočcem i inimi gradi«. No da se opet 
ne vrate prijašnja burna vremena, bilo je kralju namjestiti za bana hrvat- 
skoga muža posve odana i pouzdana, koji će držati na okupu čitavo 
kraljevstvo te podići ugled kraljevski i banski. Tako se zgodilo da je 
kralj Matijaš na koncu godine 1482. ili na početku 1483. povjerio ban- 
sku čast u Hrvatskoj svome rođaku Matijašu Gerebu, koji se 
u hrvatskim ispravama zove »rusagov Dalmacije i Hrvat' i slovinskoga 
Daje fi u latinskim poveljama: regnorum Dalmacie, Croacie ac Sclauonie 

anus). 

Matijaš Gereb (Mathias Gereb de Wyngarth) bio je sin nekadanjega 
erdeljskog kapetana Ivana Gereba (1458—1459) i supruge njegove So- 
fije Silagji, sestre kraljeve majke Elizabete. Po tom je ban Matijaš 
Gereb bio bratučeg (consobrinus) kralja Matijaša. Ban Matijaš Gereb 
imao je više braće, od kojih su najznamenitiji Ladislav (1473. prepošt 
budimski, poslije, 1476—1502, biskup u erdeljskom Biogradu i napokon 
1504. kaločki nadbiskup), i onda Petar, koji se proslavio kao vitez i ka- 
petan kraljevskih četa na bojnome polju (1498—1501. bio je sudac kra- 
ljevskoga dvora, a 1502—1504. palatin). I Matijaš Gereb sudjelovao 
je u mnogim ratovima svoga rođaka i kralja te se osobito proslavio 
1463. prigodom podsade Jajca. Neki turski vojvoda, po imenu Mustafa, 
bijaše pozvao pismom kraljeve vojvode i kapetane neka se koji od 
njih s njime na mejdanu ogleda. Kralj bio već planuo što se nijedan 
od njih nije usudio na mejdan izaći, kad se javi mladi još tada Matijaš. 
Gereb. Oborio se hrabro na Turčina pa, premda je sam dopanuo rane, 
zbacio protivnika s konja, glavu mu odrubio te je kralju pred noge 
bacio. Kralj nadario je mladoga junaka pred čitavom vojskom krasnim 
konjem i zlatnim ostrugama te ga tako proglasio vitezom. 

Dvadeset godina nakon toga junačkoga čina nalazimo Matijaša Ge- 
reba kao bana hrvatskoga. Dne 14. svibnja 1483. piše mu kralj u po- 
slovima Kraljevine Slavonije, te mu nalaže neka ne krati žiteljima 
porabu strane, morske soli. Nekoliko mjeseci poslije, 17. rujna, boravi 
ban u Zagrebu te izdaje odatle slavonskim banovcima Petru Bočkaju 
od Rasinje i Ladislavu Rohfyju, kao i svim plemićima u zemlji, zapovijed 
da na svojim posjedima ne pobiru od građana s brda Gradeca nikakvih 
daća kada ti putuju sa svojom robom. U to vrijeme stigao je banu i 
nalog od kralja Matijaša da se digne s hrvatskom gospodom na Turke, 
koji su tada kroz hrvatske zemlje bili provalili u oblasti njemačkoga 
kralja i cara. Sjajna pobjeda hrvatska na brodu Zrinskoga na Uni 29. 
i 30. listopada 1483. prodičila je ime bana Matijaša Gereba, hrvatskih 
knezova Frankapana i Zrinskih, a i despota Zmaj Vuka Grgurovića. 


Kako su odsad kroz više godina mirovale hrvatske zemlje od Tu- 
raka, mogao je ban Matijaš Gereb više pomagati svoga kralja na za- 
padnim stranama, osobito u borbi s carem Fridrikom. K. tomu je utvrđi- 
vao međašne gradove i utvrde prema Turcima i Mlecima, a nije nevje- 
rojatno da je pomagao i knezove Franke pane, koji se još ni 1488. nisu 
okanili misli da vlasti svojoj povrate ugrabljeni im otok Krk. Ban je 
time želio ugoditi i svome kralju, koji nije nikad smetnuo s uma da je 
Dalmacija po pravu njegova kraljevina. Čini se pače da su baš banovom 
ponukom ne samo Hrvati nego i kraljevski Vlasi zalazili u kotare 
mletačkih gradova po Dalmaciji, te onuda harali i robili. Vlaški katu- 
nar Kožulić s tri brata Visića haračio u kotaru grada Šibenika, tako 
da je Mletačka Republika 17. lipnja 1485. ucijenila njihove glave s 
400—500 libara. U isto vrijeme i nešto poslije udarili su opet Hrvati 
iz Klisa na kotare gradova Splita i Trogira. Na tužbe, prinesene po 
poslanicima Koriolanu Cipčiću [Cipiks] iz Trogira i Andriji Madiju 
(de Madijis) iz Splita, zatražila je Mletačka Republika 1. lipnja 1486. 
od bana da učinjene štete nadoknadi, a u isti mah potužila se pismeno 
i kralju. Međutim mletačke čete u spomenutim gradovima nisu također 
mirovale, nego su provaljivale u hrvatske župe i kotare, na što se 
opet kralj Matijaš potužio u Mlecima. Dne 28. srpnja 1486. piše Mle- 
tačka Republika svojim knezovima u Zadru, Šibeniku, Trogiru i Splitu 
neka pokušaju s banom ili banovcem izravnati te razmirice, pa da 
obje stranke puste na slobodu svoje zarobljenike. U listopadu javlja 
opet kralju Matijašu da će poslati u Dalmaciju posebna poslanika, koji 
će u Splitu pregovarati s kraljevim pouzdanikom. Dne 23. listopada 
1486. pače izabrala je za taj posao Antonija Bernarda, koji je prije 
odlaska obolio, tako da je Republika 15. ožujka 1487. imenovala dru- 
goga povjerenika, po imenu Dominika Bollana. Taj se zaista u svibnju 
iste godine sastao s pouzdanicima kralja Matijaša (valjda su to bili 
Gaspar Bodo de Giurgii i magister Johannes de Korotha — suci kraljeve 
svitlosti Bodogaj Gašpar i Korotnaj Januš), te je 2. lipnja 1487. javio 
Mletačkoj Republici da su gotovo sve razmirice smirene, te krivci po- 
sljednjih smutnja osuđeni. Uza sve to nisu ipak bili svi poslovi ure- 
đeni ni sve goleme štete (pro ingenti summa pecuniarum) nadoknađene. 
Stoga je Republika Mletačka 10. travnja 1488. porovno poslala Domi- 

Snimljeno sa spomenika na glavnim vratima grada Ortenburga u Budišinu (u Lužici). Taj spomenik 
podigao je god. 1486. Matijašev namjesnik u Šleskoj. po imenu Juraj Stein. Čitav. spomenik visok je 
7 m a kip sjedećega kralja 11/2 m 

KAZULA (MISNO ODIJELO) 


načinjena od tapete & prijestolja kralja Matijaša. Sačuvane su dvije prijestoljne tapete kralja Mati. 
jaša. Jedna je posve čitava te je pohranjena u riznici grofova Erdeda u Glogovcu (Galgocz). Od druge 
je načinjeno misno odijelo (casula), koje je kroz stoljeća bilo pohranjeno u franjevačkom samostanu 
u Fojnici (Bosni). Za to odijelo pričalo se da ga je vezla bosanska kraljica Katarina Kosača. Ali 
budući da je radnja sasvim ista kao kod one tapete koja se čuva u Glogovcu i budući da. se na 
kazuli vide grbovi kralja Matijaša: nema sumnje da je i ta kazula bila prvotno tapeta na prijestolju 
toga kralja i da je tek poslije prekrojena u misno odijelo. Kad se to dogodilo, nije izvjesno; no 
Svakako nije za živa kralja Matijaša. Obje tapete nisu prava veziva nego zelenkasti zlatni brokat s 
uvezenim grbovima na stražnjoj strani; radnja je majstorska, te po svoj prilici genoveškoga podrijetla. 
Fojničku Kazulu kupio je kralj Franjo Josip I za GIWO forinti, te ju je uvrstio među krunske drago- 
cjenosti kraljevskoga dvora u Budimu. 

nika Bollana u Dalmaciju da ondje zajedno s kraljevim poslanicima 
vijeća i »da se napokon dokrajče razmirice na korist i hasan podanika, 
kako je želja obiju stranaka« (quo finis iam tandem imponi possit 
praedictis differencijs pro communi utilitate et comodo subditorum, 
prout est desiderium utriusque nostrum). Čini se da je Dominik Bollani 
zadaću svoju do kraja izvršio, jer ga odmah zatim nalazimo kao posla- 
nika svoje Republike na dvoru kralja Matijaša. 

Nema sumnje da je pri svim tim stancima i dogovorima sudjelo- 
vao i ban Matijaš Gereb, koji se u isto vrijeme mnogo zanimao za pri- 
like grada Dubrovnika, a i za sudbinu kaštela Kosa na ušću Neretve, 
za koji su se otimali i hercegovački Turci i vojvoda Augustin Vlatković. 
Ban je zajedno s hrvatskim banovcem i s plemenom Kačića pomagao 
kapetana Šimona u kaštelu Kosu, koji je hrabro odbijao sve navale ne- 
prijatelja. Uz bana stajali su i kapetani grada Senja. Od tih se kapetana 
spominje Dubrovčanin Maroje Žunjević posljednji put god. 1482; njega 
zamijeni 1485. stolnobiogradski prepošt Dominik kao gubernator grada 
i varoši Senja, a i ostalih primorskih gradova i mjesta (gubernator 
castri et civitatis Segniensis ceterorumque castrorum et locorum ma- 
ritimorum); god. 1486—1490. napokon spominje se Petar Tarnik Mak- 
šak (Tarnach, Tharnok), koji je također 1487. kapetan grada Krupe 
na Uni. Senjskoj kapetaniji pripadao je tada ne samo grad Senj nego 
i gradovi Otočac, Starigrad i Novigrad, kojima su upravljali zasebni 
kastelani (god. 1489. Osvald u Otočcu, Grgur u Starigradu i Ivan u 
Novigradu). Kapetani su senjski budno čuvali grad Senj, jer je bio 
tada jedina veća luka koja je spajala Hrvatsku (a po njoj Ugarsku) 
s Jadranskim morem i Italijom. 

Ban je Matijaš Gereb pomagao svoga kralja i u ratu s carem Fri- 
drikom. No pri tome nije mu se sreća nasmijala, jer se je uzalud trudio 
ovladati gradom Rijekom, kojom je tada upravljao carski kapetan 
Gašpar Rauber. Carske su čete nasuprot u toj borbi bile jače, jer im 
je god. 1487. pošlo za rukom osvojiti susjedni grad Trsat, koji je 
tada pripadao knezu Bernardinu Frankapanu. Knez je Bernardin doduše 
pošao kralju Matijašu u Beč (maiestatis nostrae veniens in praesen- 
tiam), gdje mu je kralj 10. ožujka 1488. kao svome dragome svojaku 
potvrdio sva njegova posjedovanja, među njima i Trsat; ali uza sve to 
ostao je rečeni grad i dalje u vlasti cara Fridrika i njegovih kapetana. 
Nije ni to pomoglo što je knez Bernardin zajedno sa svojom suprugom 
Lujzom od Aragonije stupio u još tješnje rodbinske sveze s kraljem 
Matijašem kad je na ponuku kraljice Beatrice slijedeće godine 1489. 
svoju kćer Mariju Magdalenu zaručio s kraljevim rođakom Matijom 
Pongracom od Dengelega. 

Zamašno je nastojanje bana Matije Gereba da uredi sve prilike u 
Kraljevstvu Hrvatskom. Pri tome su mu pomagali hrvatski banovac 
Gašpar Perušić i slavonski banovci Petar Bočkaj od Rasinje i Mihajlo 
Kerhen od Beloševca, koji su također vršili čast velikih župana križe- 
vačkih. Po nalogu kraljevu najprije je ban radio da građanima s brda 
Gradeca kod Zagreba osigura potpunu slobodu od plaćanja daća i mitni- 
čarine na imanjima plemića i velikaša; 3. prosinca 1484. zaprijetio je 

pače svima plemićima Slavonije da će za kralja Matijaša zaplijeniti 
sve daće koje bi oni protiv zakona (contra legem) od Zagrehačkih gra- 
đana pobirali. Mnogo se nadalje ban Matijaš Gereb trsio da nagodi 
žitelje Kraljevine Slavonije sa zagrebačkim biskupom Osvaldom Tuzom 
radi plaćanja desetine. Kako je naime rečeni biskup još od 1471. bio 
u nemilosti kraljevoj, pače god. 1481. bio i osuđen, to je i plemstvo 
i ostalo zlejae stalo progonjenomu biskupu uskraćivati dužnu dese- 
tinu. No kad se biskup Osvald Tuz oko 1483. s kraljem opet izmirio, 
sam je Matijaš Korvin nastojao da se pitanje o desetini opet uredi. 
Dne 27. kolovoza 1484. izdaje kralj u Budimu zapovijed banu Matijašu 
Gerebu i banovcima neka se desetina u zagrebačkoj biskupiji plaća 
onako kako bijaše sam kralj god. 1466. u Križevcima na saboru odredio. 
Uza sve to trajale su i dalje smutnje zbog desetine kroz daljnje godine, 
te su i biskup zagrebački i zastupnici slavonskoga plemstva još u 
srpnju 1488. dolazili pred kralja u Beč u tome poslu. Čini se da je 
kralj na svaki način nastojao ugoditi biskupu, jer je 15. veljače 1489. 
izdao pismo kojim je ukinuo sve odluke što ih bijaše izrekao protiv 
biskupa Osvalda Tuza protonotar Kraljevine Slavonije, po imenu Ivan 
Korotaj (de Korothna). Kralj je pače nakon nekoliko mjeseci, u lipnju 
1489, odabrao biskupa Osvalda Tuza da pođe kao poslanik njegov na 
dvor poljskoga kralja Kazimira. 

Ban Matijaš Gereb mirio je nadalje pojedine velikaše među sobom, 
a tako isto rješavao je razmirice između velikaša i nižega plemstva. Dne 
22. veljače 1486. nalaže kralj banu Matijašu Gerebu da postupa u nekoj 
parnici plemića Ivana Račačevića protiv krbavskoga kneza Nikole Mrsinj- 

skoga (od roda Kurjakovića), koji je rečenomu plemiću htio oteti ne- 
davno mu ustupljenu zemlju. Osobito su banu posla zadavali knezovi 
Stjepan i Mihajlo Blagajski, koji su tada bili u vječitoj raspri i zavadi 
sa svima svojim susjedima i rođacima, kao s knezom Petrom Zrinskim, 
Jurjem opatom od Topuskoga, knezom Ivanom. IX Frankapanom Cetin- 
skim, gospodarom Bužima Jurjem Mikuličićem, pače i s Petrom Vukovo- 
jevićem, službenikom jajačkoga bana Fičura (Fichwr bani de Jaycza), 
a onda i s plemenom Kačića, Te smutnje traju više godina (1485—1487), 
a ban Matijaš Gereb nastoji zajedno sa slavonskim banovcima da ih 
smiri. U to vrijeme boravi ban većinom u Zagrebu i Križevcima; no 
više puta i u Gudovcu kod Bjelovara (Gwdowcz). Kralj je cijenio rad 
svoga bana, jer je njemu i bratu mu Petru za vjerne službe njihove 
29. rujna 1486. darovao neki grad u Baranjskoj županiji. 

Hrvatski i slavonski velikaši ne bune se za banovanja Matijaša 
Gereba, jer ih bijaše kraljevski opći sud nemilo zastrašio. U Hrvatskoj 
ostaje nepomirljiv neprijatelj kralju jedino knez Anž (Ivan VIII), Fran- 
kapan Brinjski, koji ne može kralju oprostiti što ga je izagnao iz 
njegova gospodstva. Svakom zgodom roti se knez Anž protiv kralja, 
pače se nudi i Mlecima da će omraženoga svoga dušmanina ubiti (1488). 
Međutim nije svoje namjere izvršio; još god. 1489. potuca se nevoljan 
po Lici i Krbavi, te posuđuje od kneza Jurja (Lackovića) Kosinjskoga 
i sina mu kneza Ivana na sedam godina grad njihov Kosinj sa selima 
koja gradu pripadaju. Gotovo u isto vrijeme, kad se knez Anž Franka- 
pan rotio protiv svoga kralja, odmetnuli su se od kralja Matijaša u 
Slavoniji zagorski knezovi Juraj i Vilim, sinovi nekadanjega bana Jana 
Vitovca. Ti su zagorski knezovi kroz mnogo godina stajali uz svoga 
kralja; no kad je Matijaš pokrenuo odlučnu borbu s carem Fridrikom, 
zagorski su se knezovi odmetnuli od njega i stali uz cara. Možda ih je 
na to sklonilo i to što bi na saboru u Budimu 25. siječnja 1486. član- 
kom 50. ukinuta sudbena vlast zagorskih grofova i njihovo sudište u 
Varaždinu, te određeno da se sve tužbe te knežije ili grofovije imadu 
odsad iznositi pred sud slavonskih banova (quod iudicium et iudicatus 
comitum Zagoriae, in Varasdino hactenus celebrari solitum, aboleatur, 
et amodo, nullo umquam tempore, celebretur. Quodque causantes in 
illo comitatu, ad sedem, seu iudicium banorum Sclavoniae, spectare 
debeant, et teneantur). Osobito se bunio knez Juraj, stariji brat, na 
kojega je kralj Matijaš god. 1488. poslao svoga rođaka i kapetana u 
Štajerskoj, Kranjskoj i Koruškoj, po imenu Jakova Sekelja. Spomenuti 
kapetan, kojemu je tada bilo sijelo u Radgoni, provalio u Zagorje, 
oteo braći Krapinu, Trakošćan, Greben, Varaždin i druge gradove, 
pače zarobio i samoga kneza Jurja. Međutim malo zatim pustio je Jakov 
Sekelj kneza (grofa) Jurja na slobodu, pošto je ustupio kralju Kra- 
pinu i još neke svoje gradove. Ali kralj Matijaš nije bio sporazuman da 
se odmetni knez Juraj pomiluje. U pismu na kapetana Jakova Sekelja, 
pisanom u Beču 8. studenoga 1488, kaže kralj Matijaš da knez Juraj ne 
smije više u njegovoj državi posjedovati »niti vlati od slame« (ne unam 
quidem festucam stramineam illum in regno nostro possidere amplius 
patiemur); stoga neka kapetan za njega ne posreduje, nego neka knez 

Juraj, čim mu se gradovi oduzmu, pođe kamo hoće, makar »u vražje 
ime« (iret quocunque vellet, vel in nomine diaboli). Neka se kapetan 
sa zagorskim knezovima uopće ne pogađa, jer će ga »bez sumnje pre- 
variti« (guoniam sine dubio deciperent). 

Matijaš Gereb spominje se posljednji put kao hrvatski ban u jednoj 
kraljevskoj povelji od 26. lipnja 1489. Nakon toga nalazimo ga uz kralja 
u Beču zajedno s bratom Petrom. U časti banskoj zamijenio ga je La- 
dislav od Egervđra, koji se već 21. studenoga 1489. zove banom hrvat. 
skim. U jednom potonjem spisu kaže spomenuti Ladislav od Egerv4ra 
da je kralj Matijaš svojemu rođaku Matijašu Gerebu baniju oduzeo te 
je njemu povjerio (honore banatus ab eodem Mathia Gereb ablato et 
per regiam clemenciam nobis collato). 


(Kralj Matijaš i sin njegov Ivaniš Korvin, 
1473—1490.) Silni kralj Matijaš mnogo je godina razbijao glavu 
kome da namre brojna svoja kraljevstva i zemlje. Premda je bio tri 
puta oženjen, nije ipak ni od jedne žene imao poroda. Treća žena nje- 
gova, napuljska kraljevna Beatrica, živo je željela da ga usreći čedom; 
ali želja njezina nije se ispunila. Još na početku 1487. očekivala je liječ- 
nika od sestre svoje Eleonore, ferrarske kneginje, koji bi joj svojim 
ljekarijama i vještinom omogućio da se ispuni vruća želja njezina. 

Već od god. 1480. snuje kralj Matijaš o tome koga da učini svojim 
nasljednikom. Bilo je u njega daljnjih rođaka i svojaka, kao što su bili 
Pongraci od Dengelega, Gerebi, Sekelji, pa i jedna (ozaljsko-modruška) 
loza Frankapana, ali na te nije mogao ni pomišljati, jer nisu bili krv 
od krvi njegove. I tako se rodi u njemu misao da učini svojim nasljed- 
nikom svoga naravnoga (nezakonitoga) sina Ivaniša Korv ina. 

U ono vrijeme kad je kralj bio udovcem (1464—1476) bijaše u 
Šleskoj, u gradu Vratislavi, upoznao neku plemenitu, no vrlo skromnu 
djevojku, po imenu Barbaru, koja mu je poslije kroz više godina bila 
e Ona mu je 2. travnja 1473. rodila sina, koji bi po svome 

jedu Ivanu Hunjadu prozvan Ivanom. Hrvati su ga zvali Ivaniš (herceg 
Ivaniš). Čini se da kralj prvih godina nakon svoje ženidbe s napuljskom 
kraljevnom Beatricom nije mnogo mario za svoga naravnog sina, jer 
se nadao zakonitim potomcima; no što je postajao stariji i što je više 
gubio nade da će ga Pračna druga usrećiti čedom, sve se više priklanjao 
svojemu jedinomu, ma i naravnomu sinu. Tako se napokon u kralja 
Matijaša rodila misao da Ivaniša učini svojim nasljednikom na prije- 
stolju. Pri tome nije ga baš mnogo smetalo što mu je sin Ivaniš bio 
nezakonito dijete; ta u ono doba humanizma događalo se često da su 
ilegitimnu djecu proglašavali zakonitima, te im davali časti i imanja 
očinska. Eno i tast Matijašev, napuljski kralj Ferdinand, bio je kopilan, 
pa je ipak naslijedio kraljevstvo svoga oca Alfonsa! 

Kako suvremenici pišu, bio je Ivaniš živa slika i prilika svoga oca. 
Lice mu je bilo kao u oca; jednaka usta, nos, čelo, ruke i oči. Nije 
stoga čudo da ga je kralj osobito zavolio, sve više u zrelijim godinama, 
kad je posve izgubio nadu da će imati zakonitih potomaka. I kraljeva 
majka, starica Elizabeta Silagji, ljubila je unuče svoje, jedino uzdanje 

svoga roda. Već 21. listopada 1479. zove se šestogodišnji Ivaniš »herceg 
liptovski i grof hunjadski« (dux Liptoviensis et comes de Hwnyad), te 
mu otac daje neka imanja u Erdelju. Otad gleda kralj Matijaš da svome 
sinu namakne što više posjeda i imanja u svojim zemljama i kralje- 
vinama. Čim koja velikaška porodica izumre, odmah njezina imanja 
dobiva mladi Ivaniš. Dne 14. travnja 1482. dariva mu otac (unicum 
natum nostrum) grad i varoš Šikloš u Baranji, i to s privolom kraljice 
i supruge svoje Beatrice; spomenuti je grad prije pripadao porodici 
Gorjanskih, koja je nedavno (1481) s Jobom Gorjanskim izumrla. Kra- 
ljeva majka Elizabeta bijaše oporukom svojom unuka Ivaniša odredila 
za jedinoga baštinika svojih prostranih posjedovanja; nakon njezine 
smrti izvršuje kralj Matijaš oporuku majčinu te 11. studenoga 1484. 
izdaje u Požunu povelju kojom sinu predaje neki grad svoje majke. 
Isti dan dariva kralj sinu i znameniti grad Morović (Maroth) sa svima 
selima i pripadcima u Vukovskoj županiji; taj je grad do nedavno pri- 
padao Morovićima, kojih je posljednji muški potomak Matjuš (Mathys, 
Mathyws) pred više godina umro (1476). Uz to što je kralj obasuo 
sina svoga imanjima i gradovima, nastojao je također da ga valjano 
odgoji. Spominje se izrijekom da mu je uz druge bio učiteljem glasoviti 
talijanski humanist Tadija Ugoletti. 

Kad je herceg Ivaniš 2. travnja 1485. navršio dvanaestu godinu, 
sastavio je neki nepoznati nam dvorski astrolog dvije astrološke tablice 
(horoskope), koje se i sad još čuvaju u sveučilišnoj knjižnici u Kra- 
kovu. Svaka tablica prikazuje četvorinu opasanu s dvanaest trokuta, 
koji predstavljaju dvanaest dnevnih ura. U trokutima zabilježene su 
zvijezde stajačice i ophodnice. Tako prikazuju tablice smještaj nebeskih 
tjelesa godine rođenja Ivaniševa, a onda opet na početku trinaeste 
godine njegove. U doba rođenja Ivaniševa gospodovali su planete Mars 
i Merkur, a na početku trinaeste godine njegove ophodnice Jupiter 
i Saturn. Uz prvi horoskop ima tumač, gdje se noretiu naviješta »naj- 
veća vlast, bezbroj imanja, nečuvena odlikovanja i nasljedstvo u očevim 
posjedima«, a i »vjenčanje s odličnom, moćnom ženom«; drugi horoskop 
proriče da će se sve to naskoro ostvariti. 

Dok su dvorski službenici ovakvim gatanjem nastojali djelovati na 
sujevjerni svijet, stao je sam kralj Matijaš ozbiljno raditi da sinu Iva- 
nišu osigura nasljedstvo na prijestolju. Za to mu je trebalo najprije pre- 
dobiti prelate i velikaše uopće, a osobito državne i dvorske dostojan- 
stvenike. Međutim najviša državna čast, naime čast ugarskoga palatina, 
nije bila kroz dvije tri godine popunjena, otkad je Mihajlo Orsag de 
Guth umro (+ 1482). Matijaš je sada (1485) popunio palatinsku stolicu, 
povjerivši je prokušanomu privrženiku svomu Emeriku Zapolji, te se 
nadao da će mu baš on u zgodan čas pomoći kad bude predlagao 
staležima da prihvate nasljedstvo sina mu Ivaniša. Da bi i ostale veli- 
kaše predobio, te bi sinu mu sviknuli, povjeravaše više puta Ivanišu 
da ga zastupa pri svečanim prigodama, osobito pri dvorskim objedima 
i zabavama, a i pri dočekivanju i primanju stranih poslanika; k tomu 
bi sina vazda sa sobom vodio, tako da su i prelati i velikaši stali mla- 
doga hercega smatrati prvim licem kralja. Baš u ono doba (1485) na- 

pisao je i humanista Martius Galeotti svoju knjigu »O odličnim, mudrim 
i šaljivim rečenicama i djelima kralja Matijaša« (Commentarius elegans 
de Mathiae Corvini Hungariae regis egregie, sapienter, iocose dictis et 
Jactis), te ju je posvetio hercegu Ivanišu. Na kraju djela opominje 
pisac hercega neka se povede za primjerom očevim »da bi ga smatrali 
dostojnim kraljevskoga prijestolja ugarskog«. 


Uza sve to što je kralj Matijaš na sve strane nalazio ljude spremne 
da ugode njegovoj gorućoj želji, nije se ipak usudio iznijeti prijedlog da 
mu se sin proglasi nasljednikom na prijestolju. Žacao se to učiniti s 
obzirom na svoju lijepu i umnu suprugu Beatricu, koju je žarko ljubio 
i u svemu joj ugađao. Francuski je poslanik pače u jednome pismu od 
6. kolovoza 1479. firentinskoj općini javljao kako je mlada kraljica 
svoga vojnu tako začarala »da može u njega sve izraditi što hoće« 
(la donna puo in decto re quanto ella vuole). Kako je kraljica Beatrica 
gotovo strepila pred mišlju da bi joj nakon muževe smrti mogla pre- 
stati svaka vlast, progonila je svojom mržnjom kaločkoga nadbiskupa 
i kraljeva kancelara Petra Vardu, koji je najviše svjetovao da se mladi 
Ivaniš proglasi nasljednikom na prijestolju. Ona omrazi Vardu kralju 

tako da je Matijaš god. 1484. odličnoga savjetnika bacio u tamnicu. 
Nakon toga stala je kraljica raditi da preuzme vladanje sama, ako bi 
kralj prije reda umro. Našla je pače bezdušnih dvorjanika, koji su do- 
kazivali kako u Ugarskoj kraljica po pradavnom običaju ostaje vla- 
daricom i po muževoj smrti, te da zajedno s državnim vijećem upravlja 
tako dugo dok se ponovno ne uda. 

U tim prilikama kralj je Matijaš stalno odlagao da se išta konačno 
odluči o nasljedstvu. No da sinu Ivanišu ipak utre put do prijestolja, 
odluči ga oženiti kojom djevojkom iz ugledne i moćne kneževske po- 
rodice. Kad je to razabrala kraljica Beatrica, predlagala je neka Ivaniš 
uzme za ženu njezinu nećaku, kćer brata joj Fridrika. Ali kralj Matijaš 
poslao je u veljači 1485. potajno poslanika u Milan, koji je u vojvode 
Ludovika Sforze zaprosio za hercega vojvotkinju Blanku Mariju, sestru 
nedorasloga Gian Galeazza. Kad je za to saznala kraljica Beatrica, 
uprla je sve sile svoje da tu svezu zapriječi. Međutim Matijaš ostade taj 
put tvrd; on je pače poslao poslije varadinskoga biskupa u Milan, 
koji je 25. studenoga 1487. ženidbeni ugovor potpisao te pri vjenčanju 
hercega Ivaniša zastupao. Ozlojeđenu kraljicu nastojao je kralj tim 
ublažiti što je u isto vrijeme njezinomu nećaku Hippolitu Estenskomu, 
djetetu od šest do sedam godina, podijelio ostrogonsku nadbiskupiju, 
koju je donedavna držao njezin brat, mladi kardinal Ivan od Ara- 
gonije. U lipnju i srpnju 1487. vodio je knez Bernardin Frankapan 
dječaka Aadbiskupa iz Senja preko Zagreba u Ugarsku. 

Ali vlastohlepna, tašta Beatrica nije se dala udobrovoljiti, nego je 
odsad svako sredstvo rabila da razvrgne utanačeni brak i zakrči hercegu 
Ivanišu put do prijestolja. U jednu je ruku po svojim pouzdanicima 
nastojala milanskoj vojvotkinji ogaditi vjenčanoga druga njezina, a 
u drugu je i sama i po svome ocu salijetala kralja Matijaša da nju 
samu proglasi svojom nasljednicom. U ljetu 1488. osvanuo je na kra- 
ljevu dvoru poslanik napuljskoga kralja, biskup Pietro Ranzano, pa 
govorio u tajnoj audijenciji kralju neka se okani misli da imenuje 
Ivaniša svojim nasljednikom, jer bi time ljuto uvrijedio kraljicu, koja 
još nije promašila dobe te bi mogla postati majkom. 

Kralj je Matijaš jamačno mnogo trpio, jer je jednako ljubio i ženu 
i sina. Međutim je tešku borbu svoje duše pritajivao. Za volju žene nije 
proglasio nasljednikom sina Ivaniša niti je vjenčanu drugu njegovu, 
vojvotkinju milansku Blanku Mariju dao dopratiti u Ugarsku; ali zato 
je svakim načinom gledao pridići i osigurati jedinca svoga. Držao ga 
neprestano uza se, Gbasuo ga naslovima i posjedima, a prelate, barune 
i gradske općine mitio i zaklinjao da rade u prilog hercegu. Pojedini 
velikaši, prelati i gradovi obvezali se pače pismeno da će Ivaniša nakon 
očeve smrti izabrati za kralja; jednako su mnogi kapetani kraljevskih 
gradova i utvrda prisegom se zavjerili da će povjerena im mjesta 
čuvati i braniti za hercega. Sve to događalo se u svibnju i lipnju 1489. 

Prvih dana siječnja 1490. ostavio je kralj Matijaš sa svojom supru- 
gom i sa sinom grad Budim te pošao u Austriju na dogovore s nje- 
mačkim kraljem Maksimilijanom. Odlazeći iz svoje ugarske prijestol- 
nice, predao je kralj sinu Ivanišu kraljevske dvore u Budimu zajedno 








184 


TREĆE DOBA (III) 





PLOCA NA GROBNICI EMERIKA ZAPOLJE 
(t 1487) 


MATIJAS KORVIN (HUNJADOVIC) 185 


s kraljevskom riznicom, knjižnicom i arhivom. Zapovjednik budim- 
skoga grada Blaž Raškaj morao se otad izravno njemu pokoravati. 
Na daljnjem putu predao je kralj svome sinu znamenitu utvrdu Više- 
grad zajedno s krunom sv. Stjepana, koja je ondje bila pohranjena; 
zatim Komoran i Požun zajedno s čašću vrhovnoga župana u župani- 
jama istoga imena. Došav u Beč, nastavio je kralj raditi u prilog svome 
sinu. Ustupio mu sve posjede zagorskih grofova Jurja i Vilima u Slavo- 
niji, zatim Senj i druge brojne gradove u Hrvatskoj. Da mu vlast i ugled 
pridigne, nadijelio ga obilato i u osvojenim pokrajinama austrijskim: 
u samoj Austriji dao mu Novo Mjesto kod Beča, Retz i Wolkersdorf, u 
Štajerskoj Optuj i Radgonu, napokon neka mjesta u Kranjskoj i Ko- 
ruškoj. A i o tom je mislio da proglasi Ivaniša svojim nasljednikom 
barem u zemljama češke krune. Zato mu je uz oblasti koje mu je već 
prije podijelio u Šleskoj (vojvodinu opavsku i druge) darovao grad 
Brod na Moravi, a k tome je slao u one krajeve svoje tajne pouzda- 

nike da u tome poslu narod priprave. Kad je mislio da je put utrt, 
povjerio je u drugoj polovici ožujka 1490. velikovaradinskomu biskupu 
i svome kancelaru Ivanu Filipcu, rođenomu Moravljaninu, da stvar kraju 
privede. Ivan Filipec imao je poći u Vratislavu, pa ondje sazvati staleže 
moravske, šleske i lužičke i pred njima svečano predati vladanje u 
tima zemljama hercegu Ivanišu. No prije nego je to inače gorljivi 
kancelar mogao provesti zatekla je kralja Matijaša smrt, a pitanje o 
nasljedstvu ostalo je neriješeno. 


(Smrt kralja Matijaša, 6. travnja 1490.) Ne 
umorni duševni i tjelesni napor shrvao je prije reda inače krepko i 
zdravo tijelo kralja Matijaša. Još tijekom godine 1487. bio je posve 
zdrav te je sam vodio vojsku u austrijskom ratu; no poslije spopale 
ga žestoke boli od uloga. Stanje njegovo pogoršavalo se tako da u 
ožujku 1489. nije više mogao stajati na nogama, nego su ga morali 
prenositi u nosiljkama. Tad se i na lađi vratio iz Beča u Budim. U ljetu 
kao da će ozdraviti: a u kolovozu bijaše se već tako oporavio da je 
stao zalaziti u udaljenije gradove i zamke. No čim se jesen primakla, 
pojavili se opet sumnjivi znaci bolesti. Koljena i noge stale mu oticati, 
a u isti mah tresla ga je groznica. 


186 TRECE DOBA (III) 


Na početku god. 1490. krenula je bolest kraljeva nešto na bolje, 
te su mu dvorski liječnici i astrolozi dopustili da pođe u Beč. Čini 
se da je sam kralj slutio svoju skoru smrt, jer je o tome koji put i sa 
svojim pouzdanicima govorio. Tako razumijemo i njegovu žurbu da 
izvrši najzamašnije poslove, da se naime izmiri s carevim sinom Maksi- 
milijanom i da osigura hercegu Ivanišu nasljedstvo. K tomu bili su na 
njegovu dvoru u Beču poslanici rimskoga pape, napuljskoga kralja, 
milanskoga vojvode, švicarskog saveza, turskoga sultana i napokon 
Mletačke Republike, želeći svi da što prije svrše poslove radi kojih 
bijahu došli. Uz kralja bili su osim kraljice Beatrice i sina Ivaniša još 
njegovi rođaci Petar i Matijaš Gereb (eius consobrini), zatim vrhovni 
kapetan Austrije (supremus capitaneus ducatus Austriae) i zapovjednik 
Beča, po imenu Stjepan Zapolja (brat god. 1487. umrvšega palatina 
Emerika), onda sudac kraljevskoga dvora Stjepan Bator, egerski bi- 
skup Urban Doci ili Dojčin (koji je vršio palatinske poslove) i napo- 
kon đurski biskup Toma Bakač od Erdeda kao kancelar kraljev. 

Sred silnih i zamašnih posala osvanula Cvijetna nedjelja (4. travnja) 
1490. Matijaš bijaše odredio da će na taj dan mletačkoga poslanika 
Dominika Bollana proglasiti vitezom. Kako se kralju nije htjelo ići u 
stolnu crkvu sv. Stjepana, dao je uoči te slave podići drvenu kapelicu 
u dvorištu svoje palače. Za same svečanosti, koja je trajala nekoliko 
sati, izmorio se kralj tako da se odmah sklonio u svoje odaje. Budući 
da je kraljica pošla u grad da obiđe još neke crkve, te je stoga odre- 
dila vrijeme dvorskoga ručka za kasnije doba, zatražio je kralj smokve 
da glad utaži. No čim je prvu smokvu okusio i osjetio da ne valja, 
planuo je silnim gnjevom. Uto se kraljica vratila te ga gledala umiriti 
nudeći mu različita jela. Ali kralj ne htjede ništa okusiti. Malo zatim 
stao se tužiti na vrtoglavicu i da mu potamnjuje vid, pa se dao odnijeti 
u svoju ložnicu. Tu se u 6 sati navečer pojaviše znaci klijenutosti. 
Kralja ostavila svijest, a žestoki bolovi stali ga mučiti. Iz grčevito 
stisnutih usta njegovih čuli se samo vapaji »Aj« i »Isuse«, a pri tome 
se čitavo tijelo treslo od grozničavog nemira. Gospoda i dvorjanici 
stajali prestravljeni kraj kreveta kraljeva; liječnici se zbunili i nisu 
znali što da čine. Jedina kraljica zdvojno se trsila da pomogne svomu 
suprugu, ulijevala mu silom različite lijekove u usta, otvarala mu oči, 
govorila mu u uho i nagonila liječnike da mu pomognu. Međutim se 
pod noć pojačaše bolovi kraljevi, tako da je svom snagom urlikao; 
nazočni dvorjanici govorahu da mu je grlo jako kao u lava. U zoru 
spavaše kralj nekoliko sati. Obnovljeni bolovi prenuše ga opet od sna, 
ali podjedno počeše ga i sile ostavljati. Čitav dan probavio je u polu- 
snu; samo kadikad bi se prenuo te se zagledao u okolo stojeću družinu. 
Naprezao se da progovori. Kraljica Beatrica molila ga plačući da oči- 
tuje svoju volju; salijetala ga pitanjima i ponudama, ali usta njegova 
nisu više progovorila. Smrtna borba trajala je do zore trećega dana. 
Na veliki utorak, dne 6. travnja, ispustio je kralj u jutro između 
7 i 8 sati svoju dušu. 

Mrtvo tijelo kraljevo prevezeno bi na lađi u Budim, a odanle na 
kolima u Stolni Biograd, gdje bi uz velike počasti pokopano. Prepošt 
stolnobiogradski pjevao je opijelo, a poslanik napuljskoga kralja, rječiti 
biskup Pietro Ranzano, govorio je posmrtno slovo. Dvorski historičar 
Bonfinije piše da su svi staleži tugovali za kraljem Matijašem, ali se 
čini da ta tuga nije bila opća ni iskrena. Baš oni, kojima je pokojni kralj 
bio najbolji, prvi su smetnuli s uma njegova dobročinstva. Kraljev mi- 
ljenik, vrhovni kapetan austrijski, Stjepan Zapolja, piše već 21. travnja 
1490. u svojim proglasima: »Pomišljajmo dakle sada na to da oslobo- 
dimo Ugarsku od tlačenja i sapetosti, koju je dosad podnosila, i da 
joj povratimo staru slobodu njezinu.« 





*.* 


Hrvatski ljetopisac Ivan Tomašić u XVI stoljeću piše da je jednom 
turski sultan (Muhamed II) rekao o kralju Matijašu: »Dao sam ogle- 
dati čitav svijet i sve vladare na zemlji i nisam našao ravna kralju 
Matijašu« (feci perlustrare orbem terre, et omnes principes mundi, 
non inveni Mathie regi equalem), a zatim: »Ja i kralj Matijaš na 
čitavoj zemlji jedini smo vrijedni da se zovemo vladarima« (ego et 
Mathias sumus digni nomine principum in toto urbe). I koruški plovan 
Jakov Unrest, kojega je domovina mnogo prepatila od sile kralja Ma- 
tijaša, zove ga velikim (grossmachtig) kra ljem, »koji je u Ugarskoj i 
svemu onomu, što kruni ugarskoj pripada, moćno (gewelltigkličh) 
vladao, kako nije nijedan kralj nakon Andrijinih vremena činiti mogao. 
On je Moravsku, Šlesku i Lužicu mačem osvojio, zatim malu Mol- 
daviju, naime Vlašku, i više još zemalja ugarskoj kruni podložio... 
lako je kralj Matijaš ratovanjem mnogo zla prouzročio, ipak je (u 
boju) s Turcima, a i s husitima u Češkoj, mnogo dobro učinio te 
mnogim kršćanskim ljudima život spasio i za kršćanstvo ih održao. 
Mnogo je zla učinjeno i od njegovih (ljudi), ali to nije bilo ni za korist 
njegovu, ni po volji njegovoj .. .« 

I ako se ne obazremo na suvremene i potonje slavitelje kralja 
Matijaša, moramo priznati da je zaista bio velik muž i velik vladar. 
Bio je jamačno najznamenitiji kralj na prijestolju Ugarske i Hrvat- 
ske, a i najvrsniji među svojim evropskim suvremenicima. Bio je velik 
kao vladar i državnik, kao vojvoda i reorganizator vojske, kao prijatelj 
znanosti i umjetnosti. 

Kralj Matijaš, potomak rumunjskih pastira, bio je zakleti protivnik 
starih velikaških porodica i u Ugarskoj i u Hrvatskoj. K tomu je bila 
samosvijest u njega tolika da nije trpio druge vlasti pored svoje. Tko 
bi se njegovoj volji opirao, morao je pasti, pa bio to rođeni ujak 
njegov Mihajlo Silagji (Svilojević), koji mu je pomogao do prije- 
stolja, ili nadbiskup Ivan Vitez, poočim njegov i desna ruka kroz dugi 
niz godina. Kraljevska vlast bila je Matijašu nadasve: njoj se morala 
podvrći i volja naroda. Njemu su sabori bili samo za to da potvrde 
što je kralj zaželio ili naredio. Kraj te autokratske ćudi prava je 
sreća da je u njega bio živ osjećaj za pravo i pravicu, pa stoga su 

osobito srednji slojevi naroda, kao malo plemstvo i građanstvo, odu- 
ševljeno stajali uz njega i njegovo vladanje. Kako je volio pravdu i 
pravicu, najbolje dokazuje njegov zakonik što ga je god. 1486. — kad 
je bio na vrhuncu slave i sjaja — predložio ugarskomu saboru na 
prihvat. Taj je zakonik (od 78 članaka) kroz stoljeća ostao podlogom 
pravosuđu. Narod se rado spominjao pravdoljubivosti njegove, pa tako 
je i nastala ona poslovica: »Mathias obiit, iustitia periii«, ili po hrvat- 
ski: »Pokle kralj Matijaš spi, nikakve pravice ni«. Prema tomu i razu- 
mijemo što je hrvatski ljetopisac Šimun Klimentović na početku XVI 
stoljeća zabilježio: »1490. tada umri Matijaš dobri kralj ugarski 
na 7 (6) aprila«. O državničkom daru kralja Matijaša svjedoče njegovi 
uspjesi na političkom polju. Za njegova vladanja postala je Ugarska 
s Hrvatskom jednom od prvih država u Evropi. On je utjecao gotovo 
na sve poslove evropske; njegovi poslanici i diplomati nalaze se u svima 
zemljama Evrope, pače i u Aziji, gdje ugovaraju sa sultanom od Kara- 
manije. Matijaš želi da postane kralj njemački, pače i car rimski, pa 
u to ime nadovezuje sveze sa svima protivnicima porodice Habsburg. 
Prema rimskoj stolici vazda je odan sin, spreman i sam proliti krv svoju 
za kršćansku vjeru, no ta mu sinovska odanost nimalo ne smeta da brani 
svoja vladarska prava, a osobito vrhovno patronatsko pravo. On ne da 
da mu rimska stolica nameće biskupe i nadbiskupe, nego traži da ona 
potvrđuje njegove izabranike. Kad je kralj namijenio ispražnjenu nad- 
iskupiju ostrogonsku dječaku Hippolitu Estenskomu, nećaku kraljice 
Beatrice, papa se Inocent VIII opro njegovu izboru, hoteći da se ta 
stolica povjeri kardinalu Askaniju Sforzi. Ali Matijaš zaprijeti: »Ja ću 
već pokazati da sam ja kralj ugarski, a ne papa ili Askanije«, te 
Inocent morade potvrditi kraljev izbor. 

Znatne uspjehe na političkom polju postigao je Matijaš ne samo 
svojom državničkom vještinom nego i svojim pobjedama. Svoj vojnički 
dar, svoju osobnu hrabrost dokazao je u više prigoda. Spominjemo 
samo podsadu Šapca i podsadu Beča. A sretna je i bistra oka također 
bio birajući svoje vojvode i kapetane. Nije ih birao po starini roda i 
ljepoti lica, nego po srcu junačkomu i ratnoj vještini, Bilo ih je bez 
razlike vjere i narodnosti. Najslavniji od njih, Pavao Kiniži knez), 
postao je od mlinarskoga djetića vojvodom. A i Blaž Podmanicki s pri- 
djevkom Madžar popeo se od običnoga vojnika do časti kapetana i 
hrvatskoga bana. No poglavita je zasluga kralja Matijaša što je vojsku 
reorganizirao. Sve do njega bila je vojska u Ugarskoj i Hano na- 
rodna vojska, kojoj je naprosto bilo braniti domovinu. To domobran- 
stvo, sastavljeno od banderija prelata, baruna i županija, sabiralo se 
sporo, bilo je slabo izvježbano, a što je glavno, dizalo se na noge samo 
u prijekoj nevolji i nije prelazilo granica. Kralju je trebalo vojske 
vazda spremne i dobro uvježbane, koja će udarati i na neprijateljske 
zemlje. Tako je on zaveo stalnu stajaću vojsku ili redovnu vojsku, koja 
je primala plaću te koja je slušala samo zapovijedi njegove i kapetana 
njegovih. Ta stajaća vojska, zvana »crna četa« po crnoj opremi svojoj 
(oko 6000 momaka), bila je sastavljena poglavito od čeških, moravskih, 
poljskih i srpskih četa, te je pod svojim kapetanima ili udarala na 

neprijateljske zemlje ili je bila razmještena po pograničnim gradovi- 
ma i utvrdama. Crna je četa bila jezgra vojske u velikom ratu, kad se 
diglo na noge i domobranstvo (banderiji) zajedno s pomoćnim četama 
vlaških i moldavskih knezova. Tako je kralj Matijaš raspolagao u 
krajnjoj potrebi s kopnenom vojskom od 148.000—163.000 ljudi te je 
mogao ratovati u isti mah i na dvije strane. Kopnena je vojska bila 
podijeljena na pješaštvo (od te je petina bila oboružana puškama), 
zatim na teško i lako konjaništvo; osim toga imao je kralj i topništvo 
s brojnim topovima i podsadnim strojevima. Uz kopnenu vojsku po- 
magala je kralja i ratna mornarica, osobito u ratovima s Turcima. Mor- 
narica branila je poglavito rijeku Dunav, te je bila razmještena uz 
dunavske gradove i utvrde počev od Đura sve do Beograda i dalje. 
Uz to su ratni brodovi dovozili teške topove, ratnu zairu i hranu za 
kopnenu vojsku. Po nekom talijanskom izvještaju brojila je ratna mor- 
narica do 364 lađe, među njima i velikih galija s topovima i podsadnim 
strojevima; mornara bilo je na njima 2600, a vojnika 10.000. U mor- 
narici dunavskoj služili su u velikom dijelu Srbi. Kralj je Matijaš 
mnogo radio da mu vojska bude vješta i vazda spremna za boj; držao 
je vojsku strogo u zaptu, a sam se mnogo bavio bojnim umijećem, te je 
starije tečevine prilagođivao suvremenim prilikama. 


Uzdržavanje goleme vojske i neprekidno ratovanje stajalo je mno- 
go novaca. Za plaće vojnicima trebalo je na godinu preko milijun 
zlatnih forinta. Kako redoviti prihodi nisu za to dostajali, kralj je 
neprestano od sabora tražio izvanrednu ratnu daću, premda je uz to 
obećavao da toga neće više činiti. K tomu su pobirači daća postupali 
nemilosrdno i silovito, te je tako narod od silnih tereta ljuto stradao. 
Mnogo je novaca trebalo također za uzdržavanje kraljevakoge. dvora, 

doo više za podupiranje znanosti i umjetnosti, koje je kralj osobito 
volio. Kako je Matijaš bio odgojen u duhu humanizma, on je kroz čitavo 
svoje vladanje vazda njegovao klasičnu knjigu i lijepe umjetnosti. Pri 
tome ga je bodrio i glasoviti nadbiskup Ivan Vitez, koji je zajedno sa 
svojim nećakom Ivanom Česmičkim (Janus Panonius) osobito njego- 
vao taj pokret. Dvor kralja Matijaša postao je tako stjecištem odličnih 
učenjaka, pjesnika i umjetnika onoga vremena, dakako najviše Talijana. 
Uz to je kralj za velike svote stvorio knjižnicu od rukopisa klasičnih 
pisaca, koje je dao prepisati. Osobito nakon ženidbe s kraljevnom 
Beatricom talijanski su učenjaci gotovo poplavili Ugarsku, pače je 
kralj najunosnije biskupije i duhovne časti podjeljivao talijanskim pre- 
latima, čime je nemalo ozlojedio domaće prelate. Za kralja Matijaša 
napokon pojavile se prve tiskare u Ugarskoj (1473) i Hrvatskoj (Se- 
nju). Između sitnoslikara i kipara u okolišu kraljevu spominje se po 
imenu kipar Ivan Trogiranin (Joannes de Tragurio, statuarius sive 
marmorum sculptor), kojemu je Matijaš 3. srpnja 1489. podijelio ka- 
štel Majkovec u Križevačkoj županiji. 


# (Ivan Duknović, hrvatski kipar i graditelj, rodom iz Trogira. U darovani posjed nije 
ušao, jer mu ga je oteo vranski prior Bartol Berislavić.] 

Kralj je Matijaš bio malena stasa, jakih prsiju i pleća, jake šije i 
neobično velike glave s bujnom kosom poput lavljih griva. Tamnosmeđe 
oči njegove sijevale su živom vatrom. Povjesničar Ivan Turčanski piše 
za nj da je bio »majstor u pretvaranju« (dissimulandi magister). Go- 
vorio je više jezika, među njima i hrvatski (slavenski). Vrlo je značajno 
da je taj veliki vladar dopisivao latinski, njemački i češki, izdavao 
povelje ćirilske i glagoljske; — samo madžarskim jezikom nije napisao 
ni riječi niti je ma kakvo djelo ili pismo izdao u tom jeziku. 

Hrvatskomu narodu ostao je kralj Matijaš u dobroj uspomeni. On 
je doduše stegnuo vlast kneževskih porodica, osobito Frankapana; on 
je ukinuo mnoge povlastice premoćnih magnata hrvatskih; ali je zato 
zaštićivao malo plemstvo od nasilja velikaša, a osobito je zakriljivao 
gradove, na čelu im slobodni kraljevski grad na brdu Gradecu kod 
Zagreba. Hrvatskomu Kraljevstvu nije zakratio nijedne pravice koje je 
otprije imalo, pače ih je umnožao, vodijelivši mu god. 1477. pravo da 
bira kapetana uz bana. Dok je u Ugarskoj palatinsku čast omalovaža- 
vao, tako da je nije kroz godine ni popunjivao, namještao je u Hrvat- 
skom Kraljevstvu vazda izabrane muževe za banove, kojima je bila teška 
zadaća da brane hrvatske zemlje i od Turaka i od Mletaka. Vrijedno je 
još istaknuti da su za kralja Matijaša izumrle — osobito u Šlavoniji 
— mnoge odlične porodice, koje su dotad mnogo utjecale na sudbinu 
naroda i zemlje hrvatske. Nestalo je Tituševića, Čupora, Morovića, 
Marczala i Gorjanskih, a na njihovo mjesto podigli se Sekelji, Zapolje 
Banfiji (Banići), Baćani i napokon Bakač-Erdedi, 

Kralj Matijaš živi i danas još u predaji hrvatskoga i slovenskoga 
Pule Ima o njemu i priča i pjesama. No najviše je raširena ona o 

ralju Matijašu i simpatičnome vojvodi njegovu Dojčin Petru, junaku i 
vinopiji, koji je zapio tri stotine dukata, sve u jedan dan. Narodna 
pjesma ne sjeća se više da je Dojčin Petar bio neko vrijeme zapovjednik 
dunavskoga brodovlja i poslije ban bosanski, ona ne spominje ni nje- 
govih junačkih djela u Bosni, Srbiji i južnoj Ugarskoj. 


IX 


VLADISLAV II JAGELOVIĆ 
(1490 — 1516) 


Izbor kralja Vladislava II Jagelovića (15. srpnja 1490) i krunidba njegova 
u Stolnom Biogradu (18. rujna 1490); Ivaniš Korvin postao slavonskim her- 
cegom — Borbe s kraljem Maksimilijanom i poljskim kraljevićem Ivanom 
Albertom do mira u Požunu 7. studenoga 1491 — Sabor ugarski i hrvatski 
u Budimu (2. veljače do 7. ožujka 1492) — Poraz Hrvata kod Udbine na 
Krbavskom polju (9. rujna 1493) i daljnje borbe s Turcima do primirja 
1495 — Nutarnje prilike u Ugarskoj (1493—1499); knez Lovro Iločki (1494— 
1496); herceg Ivaniš Korvin kao ban hrvatski (1495—1500) — Savez kralja 
Vladislava s Mlecima i ratovanje s Turcima do sedmogodišnjega primirja 
20. kolovoza 1503 — Nutarnje prilike u Ugarskoj i Hrvatskoj od god. 1504. 
do krunidbe kraljevića Ludovika (4. lipnja 1508) — Odnosi prema Mlecima i 
Cambrayska liga (1508—1512) — Nove borbe s Turcima (1512—1514); seljač- 
ka buna pod Jurjem Dožom (1514) i sabor u Budimu (1514). Ivan Zapolja 
i Stjepan Verb&czy — Banovanje Petra Berislavića u Hrvatskoj (1513—1516) 
— Posljednji ugovori s carem Maksimilijanom u Beču (22. srpnja 1515); 
smrt kralja Vladislava II (13. ožujka 1516) 

ODLOMAK KAMENOG OKVIRA S TABERNAKULA 


koji je nekad bio u crkvi sv. Jurja u Hreljinu, Okvir potječe iz god. 1491. te je valjda dar knezova 
Frankapana. 


KRALJ VLADISLAV II JAGELOVIĆ 
(1490 — 1516) 


IZBOR KRALJA VLADISLAVA II JAGELOVIĆA (15. SRPNJA 1490) 
I KRUNIDBA NJEGOVA U STOLNOM BIOGRADU (18. RUJNA 1490); 
IVANIŠ KORVIN POSTAO SLAVONSKIM HERCEGOM. Kralj Matijaš 
bijaše umro ne osiguravši ni zakonom ni saborskim zaključkom nasljed- 
stvo svome sinu Ivanišu. Pojedini velikaši, kapetani i gradovi bijahu 
doduše pokojnomu kralju obećali, pače i prisegom zajamčili da će sta- 
jati uz sina mu Ivaniša; ali jedva što je Matijaš oči stisnuo, zaboravi 
većina njih na svoje kletve, pa stadoše raditi po svojoj volji i prema 
svojoj koristi, veseli što su se oslobodili pritiska pod kojim su dosad 
stenjali. Pače i kraljica udovica Beatrica, pred koju je mladi Ivaniš 
nakon očeve smrti na koljena pao i zamolio da mu bude majka i 
zaštitnica, slabo je marila za želje svoga vojna, nego je samo o tom 
snovala kako da sama ostane kraljica u Ugarskoj i Hrvatskoj. Ta 
već 11. travnja predlagalo se da obudovjela kraljica uzme kojega od 
susjednih vladara (rimskoga kralja Maksimilijana ili češkoga kralja 
Vladislava) za supruga! 

Odmah po smrti kralja Matijaša bijahu na dvoru nazočni prelati 
i magnati povjerili vladanje kraljici Beatrici i pastorku joj Ivanišu, 
te im pridružili državno vijeće od najodličnije gospode. Ti će svi upra- 
vljati kraljevstvom dok se sastane izborni sabor. Službu palatina, koja 
je nakon smrti Emerika Zapolje (4 1478) ostala nepopunjena, neka vrši 
i dalje (tada već egerski) biskup Urban Dojčin. Već 17. travnja 1490. 
razaslala je kraljica iz Komorana zajedno s državnim vijećem pisma 
na sve strane, u kojima je javljala smrt kralja Matijaša te podjedno 

pozvala sve staleže da se za mjesec dana što brojnije skupe na polju 
peštanskom, na Rakošu (ad unum integrum mensem in campo Pesthiensi 
vulgariter Rakos vocato), pa da ondje biraju složno novoga gospodara 
i vladara (ut isthic pari voluntate et unanimi voto novum regem, no- 
vum item dominum et principem eligamus). Nije se dakle radilo o 
tome da se bud Ivaniš Korvin bud koji od ostalih kandidata naprosto 
prizna za kralja, nego da se novi kralj izabere kao ono pred trideset 
i tri godine. 

Nema sumnje da je među velikašima ugarskim i hrvatskim bilo 
muževa, koji su potajno žudili svojoj porodici pribaviti kraljevski 
vijenac. Pripovijeda se kao posve pouzdano da je pristari već Stjepan 
Zapolja, tada vrhovni kapetan Austrije i Beča, prigodom priprava za 
izborni sabor uzeo svoga sinčića Ivana u krilo, pa označiv rukom neku 
visinu, rekao: »Moj sinko, da si bar tolik, postao bi sada kralj ugarski.« 
Međutim se javila četiri javna takmaca. Bili su to Ivaniš Korvin, zatim 
njemački kralj Maksimiljan, onda češki kralj Vladislav Jagelović i 
napokon mlađi brat potonjega, poljski kraljević Ivan Albert, sin kralja 
Kazimira IV. 

U početku kao da je bio najsigurniji herceg Ivaniš Korvin. Ta bio je 
sin slavna vladara, a X tomu je držao golema imanja, zatim poglavite 
kraljevske gradove Budim i Višegrad, a i mnoge druge tvrđave, kojih 
kapetani bijahu prisegli da će samo njega slušati. Napokon je u nje- 
govim rukama bila kruna sv. Stjepana, a i silno blago pokojnoga 
oca, koje je vrijedilo nekih 400.000 dukata. Kako je i malo plemstvo 
bilo posve odano porodici Hunjada, mogao je mladi Ivaniš smatrati 
svoj izbor posve osiguranim, pa je zato mirno i spokojno očekivao sa- 
stanak izbornoga sabora uzdajući se u prelate i magnate, koje bijaše 
otac njegov učinio moćnima i bogatima. Dne 5. svibnja 1490. izdaje 
herceg Ivaniš u gradu Budimu egerskomu biskupu Urbanu Dojčinu, 
vrhovnomu pokladniku i vršitelju palatinskih posala, povelju, kojom mu 
vraća neka posjedovanja što mu ih bijaše kralj Matijaš oduzeo. Očito 
je herceg nastojao predobiti time za se jednoga od najuglednijih 
prelata. Drugi takmac, njemački kralj Maksimilijan, tražio je krunu 
sv. Stjepana na osnovi ugovora od god. 1462. i 1463, utanačenih izme- 
đu oca njegova Fridrika i kralja Matijaša. Nadajući se Maksimilijan 
da će mu otac Fridrik ustupiti svoja prava na Ugarsku, pozvao je 19. 
travnja 1490. iz Innsbrucka ugarske staleže da ga priznaju za svoga 
kralja. Napokon se za krunu sv. Stjepana pojagmiše i dva sina poljskoga 
kralja Kazimira IV, stariji brat Vladislav bio je još od 1471. kralj 
češki, dok je mlađi Ivan Albert bio još kraljevićem. Oba brata osnivahu 
svoje pravo na tome što im je mati bila sestra Ladislava Postuma i kći 
Albrechta Habsburgovca, pa su tako bili potomci nekadanjih kraljeva 
ugarskih i hrvatskih. Vladislav je radio sam za sebe, dok se za mla- 
đega brata Ivana Albrechta trsila majka Elizabeta želeći i mlađemu 
sinu pribaviti koje kraljevstvo. 

Uz četiri pretendenta nastojala je i kraljica udovica Beatrica da 
joj ne izmakne vlast i čast iz ruku. Sa svojim napuljskim rođacima i 
pomagačima gledala je od prvoga časa da prilike tako udesi da i dalje 

ostane kraljica i vladarica. Kraljica majka nije htjela da bude, ali je 
bila spremna pomagati svojim blagom onoga od preostalih triju tak. 
maca koji bi bio spreman da se njome oženi. Stoga se ona isprva pri- 
klanjala kralju Maksimilijanu; ali kad taj nije htio razumjeti njezinih 
ponuda, nego ju je kao svoju »sestru« molio za pomoć da dođe do 
svoga »prava«, kraljica se Beatrica odvratila od njega i stala naginjati 
češkomu kralju Vladislavu. 

Ugarski prelati i baruni, željni da se vrate zlatna za njih vremena 
prije kralja Matijaša, nisu toliko marili za pravo i pogodbe koliko za 
svoje staleške i osobne probitke. A njima je najviše koristi bilo ako 
češki kralj Vladislav postane kraljem ugarskim. Uza nj moći će ta 
moćna gospoda opet se baniti kao gospodari kraljevstva, onako kako 
su dosad činila češka gospoda u Češkoj, a k tomu uklonit će se i 
neizbježivomu inače ratu radi čeških nuzzemalja, naime radi Moravske, 
Šleske i Lužice, koje je dotad držao kralj Matijaš. Dok se mladi herceg 
Ivaniš Korvin pouzdavao u obećanja prelata i magnata, zadana njegovu 
ocu, dotle je češki kralj radio da predobije najodlčnije velikaše. Jedan 
od prvih pridružio se njemu Stjepan Zapolja. Dne 8. svibnja utanačio 
je kralj Vladislav sa Zapoljom u Pragu tajni ugovor kojim mu je, 
za slučaj ako postane kraljem ugarskim, obećao od Poljske iskupiti 
one šipuške gradove koje bijaše nekad Sigismund založio. Oko Zapolje, 
koji je tada boravio kao vrhovni kapetan Austrije u gradu Beču, stadoše 
se kupiti tajno ili javno i drugi velikaši. Velikovaradinski biskup Ivan 
Filipec, nekadanji kancelar kralja Matijaša, rodom Moravljanin, očito 
je pristao uz Vladislava, a onda predobio još i svoje drugove, egerskoga 

iskupa Urbana Dojčina, koji je vršio poslove palatina, a za njim đur- 

skoga biskupa Tomu Bakača Erdeda, kojemu obećaše da će postati kan- 
celarom. Uz prelate stali također neki velikaši i kapetani, a na čelu 
svima junački kapetan temeški Pavao Kiniži. 

Tako su se uoči izbornoga sabora ugarski prelati i magnati razdi- 
jelili na više stranaka. Neki osobni protivnici Stjepana Zapolje, kao i 
vlastela u županijama koje su uz Poljsku međašile, naginjali su kra- 
ljeviću Ivanu Albertu. Na čelu ovima bio je dosadanji sudac kraljev 
skoga dvora i erdeljski vojvoda Stjepan Bator, koji je govorio »da mu 
treba kralja kojega vazda može za šiju držati«; a Batoru se pridružili 
Blaž Madžar, Stjepan Perenj i Stjepan Rozgon. U takvim prilikama 
ostali su vjerni i odani hercegu Ivanišu Korvinu tek velikaši jugo- 
zapadne Ugarske, ako nisu javno ili tajno šurovali s njemačkim kraljem 
Maksimilijanom. Najodličniji privrženik Ivanišev ostao je kaločko-bački 
nadbiskup Petar Varda, a s njim i pečujski biskup Sigismund Ernušt, 
zatim neki Seči, Kanižaji i Sekelji. Za hercega Ivaniša bila je i čitava 
Kraljevina Slavonija, kojom je tada upravljao Ladislav iz Egerv4ra kao 
ban Dalmacije, Hrvatske i Slavonije. Tu su se kao osobiti privrženici 
hercegovi isticali knez Lovro Iločki, vranski prior Bartol Berislavić 
i napokon brojno malo plemstvo. Kako su se ponijeli hrvatski kne- 
zovi, nije nam poznato, no bit će da nisu marili ni za koga ili da su 
naginjali kralju Maksimilijanu. Zna se samo za Frankapane da su se 
okoristili prilikom da opet povrate gradove i posjedovanja koja im 

bijaše oduzeo kralj Matijaš. Osobito se Frankapani pojagmili da pre- 
dobe opet Senj s čitavom kapetanijom, tako da je još u travnju 1490. 
senjski kapetan Petar Tarnok od Mačkaša morao tražiti pomoć od Du- 
brovčana da obrani svoju kapetaniju. Dne 23. svibnja javlja iz Budima 
ferrarski poslanik Beltrandus Constabilis svome hercegu kako je na- 
puljski kralj Ferdinand poslao na dva broda hrane i zaire u Senj 
u pomoć knezu Bernardinu i ostalim Frankapanima, koji dižu bunu 
(novitade) u Hrvatskoj nastojeći da opet predobe svoje oblasti (a vo- 
lere recuperare il suo mase); ali im nakana neće poći za rukom, jer 
su nemoćni (debili) i jer su baruni u Budimu učinili dobre odredbe 
(bona provisione). 

Staleži skupljali su se vrlo sporo na polju Rakošu. Mnogi velikaši 
doveli su sa sobom i brojne oružane družine da osiguraju »slobodu 
izbora«. Prvi je osvanuo cgerski biskup Urban Dojčin sa svojim pri- 
vrženicima i s 2500 konjanika. Bilo je to oko 15. svibnja. Biskupu 
Urbanu bilo je kao zamjeniku palatinovu sve pripraviti za saborovanje. 
Dne 28. svibnja stigao je u Peštu erdeljski vojvoda Stjepan Bator sa 
svojim drugovima i četama iz Erdelja, a četiri dana poslije došli su i 
baruni iz gornjih krajeva ugarskih, koji međaše s Austrijom. Na po- 
četku lipnja već je u Budimu zagrebački biskup Osvald Tuz, a uza nj 
su i zastupnici Kraljevine Slavonije, po imenu Vladislav od Grebena, 
podpalatin kraljevstva ugarskoga, onda knez Mihajlo Blagajski, Pavao 
Pakoš, Juraj Turoc od Ludbrega, Stjepan Držić (Dersffy) od Sredice 
(de Zerdahel), Petar Bočkaj od Rasinje, magistar Petar od Gudovca, 
viceprotonotar Kraljevine Slavonije, Bernardo Rohffy, napokon Nikola 
Pakrački (de Peker) i Gregorije Štubički (de Zthwbycza). 

Dne 2. lipnja 1490. javlja ferrarski poslanik svome gospodaru iz 
Budima kako je većina baruna na okupu, ali da neće vijećanja započeti 
dok ne dođu i oni kojih još nema. Skupljeni baruni imaju sa sobom 
oko 10.000 konjanika, koje su smjestili onkraj Dunava na polju gdje 
će se izborni sabor obdržavati. Stigli su u Budim također poslanici cara 
Fridrika, onda rimskoga kralja Maksimilijana, nadalje poljskoga kralja, 
napokon i češkoga kralja (Vladislava); svi ti rade da zadobe krunu 
sv. Stjepana, osim kralja poljskoga koji je traži za svoga trećerođenog 
sina (Ivana Alberta). Baruni raspravljaju vrlo oprezno i skrovito; čim 
što dozna odmah će poslanik vojvodi doglasiti. 

Premda ne bijahu još stigli svi prelati i baruni, koji su se očekivali, 
prešla su ipak sabrana gospoda dne 7. lipnja iz Budima preko Dunava 
u Peštu ina polje Rakoš, gdje bi sabor otvoren. Stalo se vijećati 
o povlasticama i pravicama, koje će novi kralj staležima zajamčiti te 
tako povratiti njima »slobodu«, koju su prije kralja Matijaša uživali. 
Već toga prvog dana došlo je do smutnje. Niže plemstvo nekih župa- 
nija, potaknuto, kako se mislilo, od vackoga biskupa Nikole Batora, 
brata erdeljskoga vojvode, podiglo graju i isklicalo poljskoga kra- 
ljevića Ivana Alberta za kralja. Sam vojvoda Stjepan Bator morao je 
odlučno prosvjedovati te je nekako smirio otpornike; no uza sve to 
smatrao se Ivan Albert odsad izabranim kraljem ugarskim, te je stao 
kupiti vojsku da kraljevstvom ovlada. 

POTPIS HERCEGA IVANIŠA KORVINA 
Snimljen s povelje od 5. svibnja 1490. Čita se: JOHANNES CORVINUS DUX MANU P(RO)P(RI)A. 






Sutradan, dne 8. lipnja, nastojao je sabor dokrajčiti dugotrajne 
smutnje između zagrebačkoga biskupa Osvalda Tuza i slavonskih staleža 
poradi crkvene desetine. Poslanici Kraljevine Slavonije nagodiše se 
napokon sa svojim biskupom, ustanovivši uz drugo da se desetina 
pobire u dva maha, prvi put nakon žetve, a drugi put nakon berbe. 
Tek 13. lipnja dođoše napokon dugo očekivani baruni iz južne Ugar- 
ske, Slavonije i Hrvatske. Na čelu svima bio je knez Lovro Iločki, sin 
nekadanjega kralja bosanskog Nikole, nadalje pečujski biskup Sigis- 
mund Ernušt, onda srpski despot Đurađ Branković, vranski prior Bartol 
Berislavić sa svojim rođacima i napokon hrvatski knez Bernardin 
Frankapan. I ovi dovedoše sa sobom nekih 6000 konjanika, tako da je 
sada na izbornom saboru bilo na okupu oko 15.000 ljudi. 

Još prije dolaska ovih velikaša bijahu sabrani staleži saslušali 
poslanike i zastupnike pojedinih kandidata. Herceg Ivaniš, koji je za- 
jedno s kraljicom Beatricom stalno boravio u kraljevskom dvoru u Bu- 
dimu, bijaše za svoje zastupnike izabrao biskupe Ivana Filipca i Tomu 
Bakača Erdeda, ne sluteći da su ti prelati potajni privrženici češkoga 
kralja Vladislava. Ovi prvi stadoše govoriti za mladoga hercega; vidjelo 
se očito da im ne ide od srca. Tek kad su stali spominjati zasluge 
pokojnoga kralja Matijaša, njihove su riječi tako djelovale na neke 
velikaše, a osobito na brojno niže plemstvo, da su zahtijevali hercega 
Ivaniša, za kralja. Nakon biskupa pristupili su poslanici kralja Maksimi- 
lijana, te su zahtijevali da se gospodar njihov na osnovi ugovora od 
god. 1463. prizna za kralja. Staleži ne htjedoše o tome ni čuti, jer su 
branili svoju slobodu izbora; a još su se jače uzgoropadili kad su im 
njemački poslanici zaprijetili ratom. Sada su došli zastupnici poljskoga 
kralja Kazimira, koji su preporučivali kraljevića Ivana Alberta; a nakon 
njih molili su poslanici napuljskoga kralja Ferdinanda neka staleži 
osiguraju budućnost njegove kćeri, kraljice udovice Beatrice. Posljednji 
pristupili su poslanici češkoga kralja Vladislava. Oni su u dugom go- 
voru izlagali poruku svoga gospodara. Ako bi sabor gledao na nasljed- 
no pravo, to zapada prijestolje kralja Vladislava, jer je on najstariji 
unuk kralja Albrechta Austrijskoga; ako hoće staleži da slobodno biraju 
kralja, opet je Vladislav najvredniji i najbolji kandidat. On je već kralj 
češki, njemu imaju zbog ugovora s kraljem Matijašem pripasti nuz- 
zemlje češke krune (Moravska, Šleska i Lužica), pa tako će on kao 

moćan vladar lako braniti Ugarsku od svih neprijatelja. Napokon je 
on blag i dobar vladar, kojega je već zavolio češki narod; stoga nema 
sumnje da će ga i novi podanici uzljubiti. 

Govori i rasprave s poslanicima bile su pusta igra; većina prelata 
i baruna već je otprije bila za Vladislava. No kako je niže plemstvo 
prianjalo uz hercega Ivaniša, otezali su velikaši sa samim izborom ne bi 
li se niže plemstvo uto vratilo svojim kućama. Dne 17. lipnja javlja fer- 
rarski poslanik u Budimu svome gospodaru kako su baruni još uvijek 
na okupu, ali da nisu još oglasili svoje odluke. Mali plemići, koji su 
došli na sabor o svome trošku, nisu mogli dulje čekati, nego su se 
razišli, ostavivši od svake županije po dva zastupnika, dakle oko 120 
drugova; sabor se nato s polja Rakoša sklonio u Peštu i neprestano 
vijećao. Sastavljala se inauguralna diploma, gdje su nanizane sve slo- 
boštine koje će morati izabrani kralj prihvatiti i potvrditi. Car je 
Fridrik poslao nove poslanike. 

U isti mah, dok su se prelati i baruni Vladislavove stranke oslobo- 
dili nižega plemstva, nastojali su nadmudriti i mladoga hercega Ivaniša. 
Kraljica udovica Beatrica, koja je dotad zajedno s hercegom Ivanišem 
boravila u kraljevskim dvorima u Budimu, prebježe odanle u varoš 
Budim u palaču biskupa Urbana Dojčina i stade staležima nuditi svoje 
blago da se Vladislav proglasi kraljem pod pogodbu da se njome oženi. 
Odlazak nižega plemstva i bijeg Beatrice tako se kosnu hercega Ivaniša 
da se stao nagađati s prelatima i barunima za taj slučaj ako bi koga 
drugoga izabrali za kralja. I tako dođe do ugovora što ga je nevoljni 
herceg dne 17. lipnja 1490. utanačio s 8 biskupa i 25 baruna, koji 
su bili očiti ili tajni privrženici češkoga kralja Vladislava. Glavne usta- 
nove toga ugovora bile su ove: »Ako bi se dogodilo te gospodin herceg 
Ivaniš ne bi bio na izbornom saboru izabran za ugarskoga kralja, to 
će ga, da ne bude lišen kraljevske časti i naslova, smjesta, čim kojega 
drugoga kraljem ugarskim proglase, izabrati za kralja Bosne 
(in regem Boznae eligatur), te će ga novi kralj ugarski trećega ili če- 
tvrtoga dana nakon svoje krunidbe neopozivo, časno i svečano okruniti 
(per eundem futurum regem, ut moris est, coronari debeat). Povrh 
rečene Kraljevine Bosne predat će se gospodinu hercegu Ivanišu ta- 
kođer herceška čast u Kraljevini Slavoniji Vducatus regni 
Sclavoniae) sa svima uobičajenim i pravednim prihodima, kao s kuno- 
vinom, s tridesetnicama u Zagrebu, Eakovcu i drugim mjestima; uz to 
povjerit će se njemu i banska čast u KARA Dal- 
maciji i Hrvatskoj (banatus regnorum Dalmatiae et Croatiae) 
sa svim običnim i pravednim prihodima. Jedno i drugo primit će 
dosmrtno (vita comite), tako naime da će hercešku čast i Kraljevinu 
Slavoniju posjedovati za života vječnim pravom kao nasljedni gospodin 
(ita videlicet, quod ducatum praedictum et ipsum regnum infra vitam 
iure perpetuo, tanquam dominus haereditarius), a baniju rečenih Kra- 
ljevina Dalmacije i Hrvatske držat će također za života, ali kao ban i 
kao službenik u ime službe (banatum vero praefatorum regnorum Dal- 
matiae et Croatiae, similiter infra vitam, id tamen tamquam banus, et 
officialis pro officiolatu teneat et possideat). U istim pak kraljevina 

ma moći će po dosad obdržavanom običaju i po njihovim sloboštinama 
(iuxta... libertates eorundem) oktave držati, pravdu dijeliti i sud 
suditi, te vršiti svu običajnu jurisdikciju, ali s tom pripomenom da 
bude budućemu kralju i njegovim nasljednicima, a i kraljevstvu vazda 
odan i vjeran, da im drži vjeru i njihovim se zapovijedima pokorava, 
a da se nikad ne odmetne od kraljevstva niti od svete krune ni pod koju 
pogodbu. Gospodin herceg neka se naziva kraljem Bosne, hercegom Sla- 
vonije, Opave i Liptovije, kao i banom Dalmacije i Hrvatske, a tako 
ga moraju nazivati budući kralj, prelati i baruni. Budući da će za 
uzdržavanje grada Jajca, kao i drugih gradova u Bosni i Hrvatskoj, imati 
nemalih troškova, određuje se da budući kralj ugarski i njegovi nasljed- 
nici moraju istomu gospodinu hercegu svake godine doznačivati 12.000 
zlatnika i 10 tonelata soli (nešto u Solnoku, a drugo u Segedinu). 
Imanja i posjedovanja koja bi zbog smrti, ili pomanjkanja nasljednika, 
ili s kojih god drugih i pravednih razloga, u istoj Kraljevini Slavoniji 
pripala kruni Kraljevstva Ugarskog, moći će herceg, ako imaju do 50 
podanika i manje, slobodno darivati, te će budući kralj i njegovi na- 
sljednici morati njegove darovnice odobriti i po običaju potvrditi. Ako 
bi pak imanja imala više od 50 podanika, nije mu slobodno 50 poda- 
nika izlučiti te ih darovati, nego je takvo darovanje u cijelosti pri- 
držano za vladajućega kralja. Gospodin herceg smije po svojoj volji 
(pro suo arbitratu) u rečenim kraljevinama namještati banovce (vice- 
banos) i druge službenike, ali samo takve koji će rečene kraljevine i 
njihove žitelje nepokolebivo (inconcusse) uzdržati u njihovim starim 
šlobodarna i zakonima, kao i odobrenim običajima, i koji će one tvrdinje 
(castra) oprezno čuvati da ne postradaju i da ne dođu u neprijateljske 
ruke. Ako bi parničari (causantes) u svojim parnicama pred gospo- 
dinom hercegom ili njegovim službenicima prizvali na kralja ili na 
njegov dvor, mora herceg te prizive podastrijeti te se odluci njegova 
veličanstva ili suca kraljevskoga dvora pokoriti, pače po običaju osudu 
i izvršiti (executioni demandare)«. 


Uz te ustanove državopravnoga značenja ima u ugovoru i drugih 
zamašnih odredaba, osobito u pogledu gradova i posjedovanja herce- 
govih u Ugarskoj, Hrvatskoj i austrijskim zemljama. Grad Frakno 
(Forchenstein) i varoš Željezno (Kysmarthon), koje je pokojni kralj 
hercegu darovao, a kraljica Beatrica zajedno s barunima šipuškomu 
grofu i vrhovnomu kapetanu austrijskomu Stjepanu Zapolji za 17.000 
dukata založila, moraju se odmah nakon krunidbe novoga kralja za 
prvoga sabora iskupiti i hercegu vratiti. Grad Medvedgrad sKaB i kašteli 
Lukavac i Rakovec u Kraljevini Slavoniji, koje sada drži gospodin her- 
ceg, a traži ih velemožni gospodin Ivan Tuz od Laka sa svojim sino- 
vima, neka za sada ostanu u vlasti hercegovoj, a rečeni Ivan Tuz neka 
povede parnicu protiv hercega i ako je dobije, mora mu herceg bez 
otpora i zapreke rečene gradove vratiti. Neka dalje hercegu za sva vre- 
mena ostane knežija ili grofovija Zagorje s gradovima i kaštelima (Kra- 
pina, Varaždin, Vrbovec, Trakošćan, Vinica, Greben, Lobor, Oštre), koji 
su nekad pripadali zagorskim grofovima Jurju i Vilimu (sinovima Jana 
Vitovca), ali su ih radi nevjere izgubili, te ih je kralj Matijaš darovao 

hercegu. Hercegu Ivanišu ostat će i nadalje gradovi njegovi što ih drži 
po Ugarskoj i Hrvatskoj; osobito varoš i grad Senj, Steničnjak, Lipo- 
vec, Vojevodina i Ripač (Repacz), kao i ostale varoši i trgovi po Hrvat- 
skoj, po imenu Novi, Starigrad, Otočac, Prozor, Obrovac, Kličevac 
(Klythovac), Počitelj, Već (Weth), Krupa, Japra i kaštel Obrovački za 
sva vremena, a gradovi Brinje i Bilaj (Belay) za čitava života. Pače 
i gradovi Voćin (Athyna), Novigrad (Wywar), Našice (Nekche) i Bijela 
Stijena (Fejerkew) zajedno s čitavim kotarom Totuševinom (Thethew- 
syna) imadu pripasti hercegu nakon smrti sadanjih posjednika. Gradovi 
Požun i Komoran s čašću županskom, kao i Tata (Totis, Dotis), što je 
herceg primio u zalog za 40.000 dukata, ostaju mu i dalje založeni dok 
mu se ne povrate uzajmljeni novci. Nadalje zadržat će herceg Ivaniš 
varoši Rčtz, Kirchschlag i Wolfersdorf u Austriji, Ugarski Brod u Mo- 
ravskoj i grad Veliki Kalnik u Slavoniji; tako isto varoši Brežce i 

Kostanjevicu u Kranjskoj dotle dok neće moći namiriti svoje čete 
koje u Kranjskoj drži i kojima je te varoši za plaću u zalog dao. Ako 
bi herceg ili njegovi potomci koji god od nabrojenih gradova i posje- 
dovanja sudbenim putem izgubili, obvezan su kralj ili njegovi nasljed- 
nici da im izgubljeno jednako vrijednim imanjem nadoknade. Umre li 
herceg bez potomaka, svi spomenuti gradovi i varoši pripast će kruni 
ugarskoj; samo s onim posjedovanjima, koja mu je kralj Matijaš da- 
rovao, moći će slobodno raspolagati i svojim ih dvorjanicima darovati. 
Prelati i baruni već se sada obvezuju da će u budućega kralja izraditi 
potvrdu takvih darovnica i da će nadarenike braniti i zaštićivati. 

Daljnjim ustanovama ugovora određeno bi što bi herceg Ivaniš imao 
ustupiti i kraljevstvu povratiti. Najprije se obvezuje da će ustupiti 
Optuj, Radgonu, Novo Mjesto, kao i sve druge gradove, varoši i trgove 
što ih još sada drži u Štajerskoj, Austriji i Kranjskoj, nadalje sve her- 
cegovine, gradove i mjesta u obim Šlezijama i Lužici (izuzev jedino 
herceštvo Opavsko), te da neće iz onih gradova i mjesta odvesti to- 
pove ni ratne strojeve. Nadalje se određuje neka herceg ne dopusti 
da se privilegija i isprave državne i pojedinaca, pohranjene u kućama 
tavernika, raznesu, nego da ostanu netaknute. Jednako neće dopustiti 
da se kraljevska knjižnica razaspe, nego će sve knjige ostaviti u knji- 
žnici; za svoju porabi smije nešto knjiga izvaditi, ali s privolom i uz 
reviziju prelata i baruna. 

Napokon se prelati i baruni obvezuju da će, u slučaju ako tko drugi 
bude izabran, novog kralja prisiliti da prihvati i potvrdi taj ugovor, 
te da će ga tek onda preko granica dovesti u kraljevstvo. Čim pak her- 
ceg primi od kralja potvrđeni ugovor, smjesta će prelatima i barunima 
izručiti krunu sv. Stjepana, koju sada ima u svojim rukama; kada pak 
novoizabrani kralj uđe u kraljevstvo, ustupit će mu još gradove Budim, 
Višegrad i Beograd sa svima ostalim kraljevskim gradovima, varošima 
i selima što kruni pripadaju. Svi nazočni prelati i baruni, kao i 
zastupnici nižega plemstva jamče da će sve točke ugovora točno ispu- 
njavati, što i svojim pečatima potkrepljuju. 

I pored toga ugovora nije herceg Ivaniš ipak posve izgubio nade 
da bi mogao postati kraljem. Najodlučniji privrženici njegovi, na čelu 
im kaločko-bački nadbiskup Petar Varda, nisu za potonje pogađanje 
znali ili znati htjeli, nego su svima silama radili za svoga predloženika. 
Tako se izborni sabor razdvojio na dva tabora, te je prijetila pogibelj 
da plane građanski rat. Herceg Ivaniš okupio svoje privrženike u kra- 
ljevskom gradu u Budimu, dok su se protivnici njegovi utvrdili u varoši. 
Oko 20. lipnja utanačeno bi među objema strankama primirje do 23. 
lipnja, ne bi li se uto postigao kakav sporazum. Ali do toga nije došlo. 
Još 27. lipnja piše poslanik ferrarskoga hercega, po imenu Beltrandus 
Constabilis, svome gospodaru Herkulu iz Ostrogona ovako: »Do sadanje 
ure nije još obavljen izbor kralja. Prelati i baruni razdvojeni su u 
dvije stranke: jedna stoji uz sina pokojnoga kralja (hercega Ivaniša), 
i njoj pripadaju nadbiskup kaločki, biskup pečujski, herceg Lovro (Iloč- 
ki), despot srpski, knez Bernardin Frankapan i neki drugi manji, koji 
su se svi nastanili s hercegom u kaštelu. Drugoj stranci pripadaju svi 

ostali baruni, kojih su imena u dvostrukom popisu zabilježena ...; 
oni su se smjestili sa svojim četama u varoši Budimu. Vazda među so- 
bom pregovaraju, ali sporazuma nema, nego utanačuju primirje za primi- 
rjem. Čim što zaključe, obavijestit ću o svemu vašu preuzvišenost po 
zasebnom poslaniku.« U isto gotovo vrijeme javlja neki privrženik her- 
cega Ivaniša papi Inocentu VIII kako su prilike povoljne za rečenoga 
hercega, jer su mu se pridružili i pristaše njemačkoga kralja Maksi- 
milijana, tako da ima više od 30.000 odane vojske, koja se dnevice 
množi. »Stoga se trdo nadamo da neće nitko drugi biti ovjenčan za 
kralja nego njegova presvjetlost« (unde firmam spem habemus, quod 
nemo, nisi sua illustrissima dominacio in regem coronabitur). 

Međutim bijahu se dogodile dvije stvari, po kojima se znatno po- 
goršalo stanje hercegovo. Najprije se Stjepan Zapolja, vrhovni kapetan 
Austrije i Beča, u kojega su obje stranke velike nade polagale, na zahtjev 
staleža očito izjavio za češkoga kralja Vladislava, a protiv hercega 
Ivaniša; a odmah zatim je velikovaradinski biskup Ivan Filipec pohitao 
u Moravsku, gdje je bila utaborena crna četa Matijaševa, te ju je pod- 
mitio sa 100.000 dukata, tako da je prisegla vjernost češkomu kralju 
Vladislavu. Sve to dogodilo se nekako posljednjih dana lipnja. 

Strah pred crnom četom kralja Matijaša bio je tolik da su pri- 
vrženici hercega Ivaniša svoga odabranika savjetovali neka što prije 
ostavi Budim i Peštu i neka se skloni u južnu Ugarsku i Slavoniju da 
ondje skupi što više vojske. Ivaniš zaista posla krunu i dragocjenosti 
na lađama u Pečuh, preda kraljevske dvore u Budimu Blažu Raškaju, 

a onda sa svojim privrženicima udari na jug prema Pečuhu. Međutim 
se zabrinuše i pristaše Vladislavovi da bi herceg Ivaniš mogao zaista 
podići na noge čitavu južnu Ugarsku i Slavoniju, pa poslaše za njim u 
potjeru svoje čete pod Stjepanom Batorom i Pavlom Kinižijem. Ovi 
ga dostigoše u Tolnanskoj županiji na polju Chont-Mezee (in campo 
Čhont-Mezee, prope villam Zabathon in comitatu Tholnensi). Premda 
je hercegov tabor bio zaštićen močvarama rijeke Šarviza, nahrupi na nj 
Pavao Kiniži tako silno da je čete njegove raspršio. U boju pade 40 
hercegovih ljudi, među njima kapetani Matija Kiš i Franjo Dombo; 
70 njih bude zarobljeno, među njima vranski prior Bartol Berislavić i 
Juraj Kaniški. Ostatak vojske razbježa se na sve strane, sam herceg 
Ivaniš s poglavicama svoje stranke skloni se u gradove pečujskoga 

biskupa. Pobjednici ne proganjahu bjegunce, nego oplijeniše kola i bro- 
dove, krcate blagom, dragocjenostima i spisima. Mnogo toga razgrabiše 
hercegovi ljudi sami, tobože da ne zapane protivnike. Nato se herceg 
Ivaniš i biskup Sigismund Ernušt zatvoriše u Pečuh; Lovro Iločki ode 
u Srijem da kupi nove čete; a Jakov Sekelj pohita u Štajersku, gdje je 
malo zatim primio službu od kralja Maksimilijana. 

Boj na polju Chont-Mezee (polje kostiju) zgodio se 4. srpnja 1490. 
S tom pobjedom nestalo je hercegu Ivanišu svake nade da bi se mogao 
uspeti na prijestolje. Pobjednici povratiše se 12. srpnja u Budim, a 
nato se svi ondje još sabrani velikaši požuriše da što prije Vladislava 
proglase za kralja. Da ne bude nikakva otpora, postupahu s Ivaniševim 
privrženicima vrlo obzirno; sve zarobljenike u posljednjem boju pustiše 
smjesta na slobodu, pače Urban Dojčin posla poslanike k hercegu Iva- 
nišu i biskupu Sigismundu Ernuštu nideći im izmirenje. U isti mah 
sazva on kao zamjenik palatinov sabrane staleže i strane poslanike za 
15. srpnja u crkvu sv. Jurja u Peštu te proglasi ondje Vladislava u ime 
sabora i naroda za kralja. Dan prije toga obećano bi obudovjeloj 
kraljici Beatrici da će je novoizabrani kralj uzeti za ženu; radosna je 
kraljica stoga na dan izbora sipala novaca među puk, koji je klicao 
u slavu novomu kralju. 9 

Odmah nakon izbora pošli su odaslanici sabora, među njima i 
Stjepan Zapolja, koji bijaše ostavio Beč i Austriju, prema ugarsko- 
.moravskoj međi da dovedu kralja Vladislava u Ugarsku. Taj bijaše 
međutim već prije obaviješten o svemu što će se dogoditi, te je s 
15.000 momaka osvanuo na granici ugarskoj. Dne 31. srpnja sastao se 
on i posinteln sabora na polju kod sela Farkašhide između Trnova i 
Sereda. Suze lijući od radosti, izljubio je redom poslanike, a nato je 
mahom prihvaćao sve što su od njega tražili. Prvo mu je bilo da je 
potpisao krunidbenu zavjernicu (inaugurale diploma) ovoga sadržaja: 

»Mi Vladislav, Božjom milošću kralj ugarski i češki, markgrof mo- 
ravski itd. Ovim pismom priznajemo i dajemo na znanje svima kojih 
se dostoji: da kad je ovih dana prejasni vladar, pokojni gospo in 
Matijaš, kralj ugarski i češki itd., naš dobre uspomene predšasnik, 
s ovoga svijeta se prestavio ne ostaviv nakon sebe zakonitoga nasljed- 
nika, gospoda prelati i baruni, kao i svi ostali prvaci, pa i svikoliki sta- 
novnici te kraljevine, koje naime po prastarom običaju i slobodi iste 
kraljevine zapada pravo izabiranja novoga kralja, videći se lišeni vla- 
dara i videći da ne može lako i bez velike štete kraljevstvo ostati bez 
glave, nakon više dogovora o izboru i namještenju novoga kralja što 
su ih među sobom imali, obratiše oči duha svoga na nas i najvoliše nas 
između svih kršćanskih vladara, naših naime sunatjecatelja (compe- 
titoribus), to jest koji su također za ovim kraljevstvom težili, te nas 
uz niže popisane uvjete, pogodbe i članke za svoga kralja, gospodara i 
vladara izabraše i svečano proglasiše. I napokon poslav nam u susret 
između sebe nekoliko prelata i baruna, u samu nas Kraljevinu Ugarsku 
na krunidbu sretno dovedoše. Prvi je od spomenutih članaka: da ćemo 
Kraljevinu Ugarsku s ostalim kraljevinama i pokrajinama njoj podlo- 
ženima, gospodu prelate i barune, sve crkve i crkvene osobe, zatim 

plemiće i gradove, kao što i ostale žitelje i stanovnike iste kraljevine 
uzdržati u starim pravicama, povlasticama, sloboštinama i dobrim obi- 
čajima, u kojima su ih naime blažene uspomene kraljevi održali i koje 
su imali i uživali, tako da nećemo ni pod kakvom izlikom uvoditi ma 
kakve novotarije što smjeraju na njihovu štetu i ugnjetavanje, a na- 
perene protiv njihovih starih sloboština (kao što je radio rečeni pokojni 
kralj Matijaš), pače uvedene po istom pokojnom gospodinu kralju Ma- 
tijašu da ćemo ukinuti. Namet pak ili daću od jedne forinte (taxam 
unius floreni) da nećemo nipošto zahtijevati, nego ćemo sa starim 
pravednim, redovitim i običajnim kraljevskim prihodima zadovoljni 
biti. — Nadalje ćemo dobra (bona) i druga ma kakva prava drugih, 
koja bijahu pokojni kralj Matijaš i veličanstvo kraljica posvojili ili 
koja je tkogod drugi nazlobice i preko puta pravde prisvojio, razgledavši 
i ispitavši takva prava, povratiti ih ili učiniti da se povrate od drugih 
onima čija su otprije bila. — Još da krunu kraljevstva nećemo uzeti 
iz ruku gospode prelata i baruna ni za koji razlog, ni pod koju izliku, 
pa ni kojom hitrinom ili varkom, nego ćemo dopustiti i trpjeti da po 
starom običaju i slobodi nju (krunu) drže i čuvaju stanoviti (certi) 
iz njihove sredine, koje će oni (prelati i baruni) jednodušno za to iza- 
brati i odrediti. A grad Višegrad, određen od starine za čuvanje iste 
krune, predat ćemo i doznačiti istim čuvarima te krune. — Još obe- 
ćajemo da Moravsku, zatim Šlesku i obje Lužice nećemo od krune 
i Kraljevine Ugarske otuđiti, nego do otkupnoga roka, prema zapisima 
i obvezama i saboru Olomučkom učinjenima, pri samoj ugarskoj kruni 
vazda držati. Ako bi se pak dogodilo da umremo bez zakonitoga nasljed- 
nika, pobrinut se je još za života da se te zemlje ni po našoj smrti prije 
otkupnoga roka ni pod kakvom god izlikom ili kojim god putem od iste 
krune i kraljevstva ne otkinu. Uz to izradit ćemo i polučiti da se po 
pogodbi i naredbi, u rečenom saboru učinjenoj, istoj kraljevini i kruni 
ugarskoj šest gradova, onako kao i ostale one pokrajine, zapiše i osigura, 
i o tom pismo dade i izdati učini, koje ćemo u taverničku kuću ugarske 
krune metnuti i predati. Ako pak s vremenom oni koje to po učinjenim o 
tom zapisima i obveznicama zapada, rečene zemlje od ugarske krune 
otkupe: tada da svu onu svotu novaca doznačimo rukama krunskih 
čuvara neka je čuvaju u Višegradu s krunom za potrebe kraljevstva. 
Napokon da ćemo te novce po volji i odluci gospode prelata i baruna 
uložiti i potrošiti za obranu i na korist kraljevstva; a preko volje i bez 
odluke i slobodne i posebne privole gospode prelata i baruna da ne- 
ćemo s tim novcima ni kojim povodom raspolagati niti što s njima 
raditi. — Još, budući da je spomenuti pokojni gospodin kralj privri- 
jedio i stekao za ugarsku blagajnu Austriju i neke gradove i varoši u 
Štajerskoj, Koruškoj i Kranjskoj, obećajemo i obvezujemo se da bez 
osobite i posebne privole i bez slobodne volje gospode prelata i baruna 
nećemo nikada niti Austrije ni ostalih mjesta povratiti carskomu veli- 
čanstvu ili prejasnomu rimskomu kralju ili njihovim nasljednicima; 
nego održat ćemo ih za krunu ugarsku te braniti i štititi od spomenutih 
veličanstva, niti ćemo ih ma kojim na svijetu načinom Ugarskoj otu- 
điti. — Još, da se bez savjeta, privole, te posebne i slobodne volje rečene 

gospode prelata i baruna nećemo o tom sporazumjeti sa spomenutim 
veličanstvima; ako bi se pak zgodilo te bi po njihovoj volji, savjetu i 
privoli došlo do sporazuma, onda ćemo sve što bi nas po takvom spo- 
razumu zapalo, ako to bude zemlja ili imanje kakvo, zauvijek privaliti, 
pridati i zapisati Ugarskoj i njezinoj kruni, ako pak bude gotov novac, 
svu onu svotu predati u ruke krunskih čuvara da se u Višegradu uz 
krunu za potrebe kraljevstva čuva; — napokon pak novce te uložiti i 
upotrijebiti na obranu i korist kraljevstva, i to po želji i savjetu rečene 
gospode prelata i baruna; a bez volje, savjeta, kao i posebne i slobodne 
privole iste gospode prelata i baruna da za one novce nećemo nipošto 
drukčije odrediti. — Još, da ćemo većom stranom u Ugarskoj sta- 
novati da bismo zgodnije i lakše doskočiti i pomoći mogli potrebama 

kraljevstva. Ako pak prilike budu zahtijevale da odemo iz zemlje, tada 
da ćemo kraljevstvo ostaviti u dobrom redu i (uz potrebne) odredbe 
sve do našega sretnog povratka. — Još, dok budemo u Ugarskoj boravili, 
da imamo i držimo sve same Ugre (Hungaros) za savjetnike, kancelare, 
blagajnike, posteljnike, stolnika, peharnika, komornike i uopće za sve 
veće i manje časnike. — Još, kad se bude radilo o stvarima i poslo- 
vima koji se tiču Kraljevstva Ugarske ili podloženih joj strana, ne- 
ćemo o njima vijećati i svjetovati se s drugima nego s ugarskim savjet- 
nicima, a druge inozemne, kao ni druge narode nećemo pripustiti k 
takvomu dogovoru i vijećanju. — Još, da bez posebne privole, a slo- 
bodne i drage volje gospode prelata, baruna i kraljevstva savjetnika 
nećemo moći crkvene časti, navlastito pak nadbiskupije, biskupije, opa- 
tije, prepoštije i ostale prelature podjeljivati drugim nego Ugrima ili 
onima koji su odavna kruni podloženi, a da ćemo ih svakako podjelji- 
vati samo poštenim i dobro zaslužnim osobama. — Još, da nećemo 
moći drugim nego Ugrima, i to svakako vrlo zaslužnima, dati i po- 
dijeliti čast cdeljskoga vojvode, sikulskoga, temeškoga i požunskoga 
župana, zatim čast bana Slavonije, Dalmacije i Hrvatske, Kao i seve- 
rinskoga, beogradskoga i jajačkoga, i drugih mjesta, pa i upravljanje 
krajiških tvrđava kao i kraljevskih gradova. — Još, da imanja 1 vla- 
steoska prava dijelimo ne strancima, nego samo dobro zaslužnim sta- 
novnicima kraljevstva, podloženima kruni ugarskoj, prema njihovim za- 
slugama i službama. — Još, da oktavalne sudove drže glavom redoviti 
suci Ugarskoga Kraljevstva, osim ako budu svi ili koji od njih u teškim 
poslovima i zapriječeni zakonitim razlogom; a suci sami i njihovi za- 
mjenici i suprisjednici da imaju svakako slobodnu i punu vlast krojiti 
bez ikakva straha čistu i iskrenu pravdu po starom i odobrenom načinu 
svima parničarima, većima i manjima, bili kojega god staleža, reda i 
dostojanstva, i da nećemo ni jednoga suca nagoniti ni siliti neka komu 
za volju promijeni ili naruši običaje, općenito opsluživanje i pravni red. 
— Još, da na prostu pritužbu ili krivu dojavu, izvan puta pravde i ne 
saslušav stranke, nećemo nijednomu našemu državljaninu, bio kojega 
god i staleža i reda, nikako zabavljati, ni osobi njegovoj, ni imanju, ni 
ma kakvim god stvarima njegovim. — Još, da nećemo ni sami od 
sebe, ni na čiju god prijavu i pritužbu tražiti i upotrijebiti priliku kako 
bi kojemu našemu državljaninu, bio on ma kojega staleža i dostojan- 


stva, naudili, i to ili njegovoj osobi ili njegovu imetku, — Još, da se 
sadašnji novci za sada ne mijenaju, a kad ih bude trebalo promijeniti, 
da se učini po savjetu prelata i baruna, a ne drukčije. — Još, da što 


god gospoda prelati i baruni s ostalim stanovnicima Ugarskoga Kraljev- 
stva suglasno i u zajedničkom dogovoru zamisle, napišu i odluče za 
slobodu, mir i pokoj, pa i za uzdržanje iste kraljevine do krunidbe, 
neka budemo dužni po običaju od starine prihvaćenom i vazda obdrža- 
vanom, što se zove zakon kraljevstva, valjanim pismom prihvatiti, 
potvrditi, ukrijepiti, odobriti i pohvaliti, kao što to uvijek činjahu i 
drugi kraljevi, naši predšasnici, po običaju kraljevstva odobrenom i 
hvale vrijednom; pa toga da ćemo se uvijek držati, a i činiti da se i svi 
drugi drže. — Još, budući da su gospoda prelati i baruni, natjerani 

silnom potrebom kraljevstva, za plaćanje vojnika rečenoga pokojnog 
gospodina kralja Matijaša, koji su boravili u Šleskoj, bili prisiljeni 
znatnu svotu sastaviti da nam uzmognu isto kraljevstvo uzdržati cijelo 
i čitavo, te su poradi toga neka mjesta i neke kraljevske dohotke za- 
pisali i do otkupa založili onim ljudima koji su im tu svotu novaca 
uzajmili, i budući da se povrh toga za prijašnju službu spomenutih pla- 
ćenih vojnika u stanovitom roku opet mora neka svota novaca platiti: 
zato žele ista gospoda prelati i baruni, pa i čitavo kraljevstvo da pre- 
uzmemo i na sebe primimo spomenuti otkup založenih mjesta i doho- 
daka, kao i plaćanje gore rečene svote novaca, koja će se imati nave- 
denim vojnicima platiti, i to sve da na se primimo sa svima pogodbama, 
uvjetima i obvezama što odatle izviru, te tako iste prelate i barune, pa 
i cijelo kraljevstvo izvolimo oprostiti od toga plaćanja i ugovora. — 
Mi dakle rečeni kralj Vladislav, uvažavajući onu osobitu prijazan i pri- 
klonost spomenute gospode prelata, baruna i ostalih državljana, koje 
su nam ovakvim izborom očitovali, a želeći im zahvalnost svoju donekle 
iskazati, te videći da je gore navedena njihova odredba i odluka ionako 
pravedna i poštena: zato gore navedene članke i sve što se u njima 
sadržava pohvelsmo i OdoĐrišio, te hvalimo, primamo i odobravamo, 
obećavajući kraljevskom našom riječju i poštenjem našim, po vjeri 
našoj kršćanskoj, da ćemo te članke i sve njihove uvjete i točke vazda 
nepovrijeđene i posve nepromijenjene obdržavati, a i učiniti da ih isto 
tako i njezino veličanstvo kraljica i svi ostali naši podložnici obdrža- 
vaju, čemu da je dokaz i svjedočanstvo ovo naše pismo kojemu smo 
pečat naš prilijepili. Dano u taboru naše vojske kod sela Farkašhide 
u subotu uoči blagdana okova svetoga Petra apostola, godine Gospod- 
nje tisuću četiri sto i devedesete, kraljevanja našega u Ugarskoj prve, 
u Češkoj pak devetnaeste.« 

Osim inauguralne diplome, koje bi jedan izvorni primjerak odre- 
đen za Kraljevinu Slavoniju, potvrdio je kralj Vladislav u taboru kod 
Farkašhide i poznati već ugovor između hercega Ivaniša Korvina i 
velikaša od 17. lipnja, kojim bi određeno što će s hercegom biti ako 
bi kraljevsko prijestolje drugoga zapalo. Tim je kralj Vladislav zajedno 
s nazočnim prelatima i barunima želio posve predobiti hercega Iva- 
niša i njegove privrženike, kojima bi još 25. srpnja proglašeno opće 
oproštenje ako se za 24 dana okane daljnjega otpora. I hercegu bi tada 
zajamčeno sve što mu bijaše otac darovao ako za dvanaest dana preda 
kraljevske gradove i utvrde koje još drži. 

Nekoliko dana nakon sastanka u Farkašhidi, dne 9. kolovoza, ušao je 
novoizabrani kralj Vladislav svečano u Budim, gdje ga je na vratima 
pozdravio zagrebački biskup Osvald Tuz kao poslanika nebeskoga, kao 
jedino uzdanje i spas Ugarske. Međutim bijaše brat njegov, poljski kra- 
ljević Ivan Albert, s vojskom provalio u Ugarsku i 8. kolovoza dopro 
do polja Rakoša; a u isti mah stizali su kobni glasi iz austrijskih 
zemalja, gdje se bijaše digao kralj Maksimilijan. Trebalo se stoga po- 
žuriti da se Vladislav što prije konačno pogodi s hercegom Ivanišem, 
a onda da se okruni krunom sv. Stjepana da se tako stane na put dalj- 
njemu rovarenju njegovih suparnika. Herceg Ivaniš došao zaista već u 

prvoj polovici kolovoza zajedno s pečujskim biskupom Sigismundom 
Ernuštom i vranskim priorom Bartolom Berislavićem u Budim, te je 
ondje 15. kolovoza utanačio konfederaciju i savez s privrženicima kralja 
Vladislava, navlastito s biskupima: egerskim Urbanom Dojčinom, vara- 
dinskim Ivanom Filipcem i đurskim Tomom Bakačem Erdedom. Odmah 
zatim razaslali su i velikaši i kralj Vladislav na sve strane pozive za 
krunidbu, koja bi se imala obaviti u Stolnom Biogradu na dan uzvi- 
šenja svetoga križa, naime 14. rujna. I staležima Hrvatskoga Kraljevstva 
stigla su dva takva poziva, izdana u Budimu 18. kolovoza: jedan od pre- 
lata i baruna, a drugi od samoga kralja. Prvi glasi: »Prelati i baruni 
Kraljevstva Ugarskog, sada u Budimu uz kraljevstvo veličanstvo bora- 
veći, svima i pojedinim plemićima i drugoga ma kojega staleža i zvanja 
posjednicima Kraljevine Hrvatske, braći i prijateljima nama milima 
pozdravljenje i ljubav. Ne sumnjamo da je već odavna doprlo do va- 
ših ušiju koliko smo napora i troškova, koliko također poteškoća pod- 
nijeli nakon smrti prejasnoga nekad gospodina kralja Matijaša, blage 
uspomene premilostivoga gospodina našega, birajući i namještajući no- 
voga kralja — i koliko je vremena proteklo prigodom toga izbora po- 
radi različitih neprilika. Mi smo sve podnosili mirnim i strpljivim du- 
hom za opće dobro i poradi nevolje kraljevstva. I budući da smo već na- 
kon dobra, kako vjerujemo, a uz pomoć i nadahnuće duha (svetoga), 
i zrela promišljanja prejasnoga vladara, gospodina Vladislava, prvo- 
rođenca poljskoga kralja, naime češkoga kralja, složnom i jednodušnom 
voljom sviju državljana za gospodina i kralja našega ugarskoga sve- 
čano izabrali, njega u to Kraljevstvo Ugarsko časno doveli, te u njegove 
ruke gradove Budim i Višegrad predali, odlučili smo općom voljom 
njegovo veličanstvo na idući blagdan uzvišenja svetoga križa u Stolnom 
Biogradu, u mjestu naime od starine za to određenom, svetom 
krunom, koju u našim rukama imamo, po obredu i svečano vjenčati, 
kako možete i jasnije razabrati iz pisma njegova veličanstva koje je o 
tome na vas upravio. I premda bi se za takvu krunidbu po starom obi- 
čaju kraljevstva tražio dulji rok, ipak smo mislili zbog zamašnih uzro- 
ka i potreba, osobito poradi brojnih neprijatelja, kojima je kraljevstvo 
ovo odasvud opasano, tu krunidbu prije preduzeti (anticipandum), jer 
se bez prevelike opasnosti po kraljevstvo, kao i bez nenadoknadive 
štete dalje odlagati nikako ne može. Stoga vas molimo i pozivamo da 
se svaki pojedini glavom podigne, u određeni rok i mjesto na krunidbu 
dođe, te ondje za čast i sjaj kraljevstva nazočan bude. I ako bi vama 
tegotno bilo te ovo nikako učiniti ne bi mogli, izaberite tada (između 
sebe) što više možete, te ih na svaki način na rečenu krunidbu poša- 
ljite. Inako nemojte činiti, ako želite poslužiti svetoj kruni i reče- 
nomu gospodinu našemu kralju, a nama ugoditi. Dano u Budimu u sri- 
jedu nakon Velike Gospe godine tisuću četiri stotine i devedesete.« Kra- 
ljevo pismo od istoga dana sadržava gotovo isto, jedino je ispušteno 
ono mjesto gdje se govori o potrebi da se krunidba poradi brojnih ne- 
prijatelja mora obaviti prije reda. Zanimljivo je da Dubrovčani nisu 
bili posebnim pozivom obaviješteni o krunidbi; kralj se poslije ispri- 
čava da to nije propušteno s nebrige ili nemarnosti, nego zbog burnih 

vremena, mnoštva neprijatelja i nesigurnih putova. Dubrovčanima je 
glavne događaje dojavljivao kliški arcičakon Nikola Martin Sović, Kako 
se to razabire iz njegova pisma koje je pisao u Klisu 16. rujna 1490. 
I Sović se tuži na nesigurnost putova, osobito na moru, gdje gusare 
Nikola i Pavao Pričevići; jednako se tuži na svoje prijatelje, koji pisma 
na nj upravljena po više dana kod sebe zaustavljaju, te mu onda 
prekasno stižu. Tako mu je kasno došao poziv da pođe na krunidbu; 
pismo mu je naime stiglo malo prije roka određena u njemu za kru- 
nidbu. Uz to javlja kliški arciđakon različite novine, koje mu je 
neki Nijemac saopćio: Jakov Sekelj odmetnuo se je od hercega Iva- 
niša, te je s trideset i dva grada i varoši, kojima upravlja, prešao k 
rimskomu kralju; zapovjednik grada Budima Blaž Raškaj predao je 
taj grad kao i Višegrad sa svetom krunom privrženicima kralja Vla- 
dislava bez dopuštenja gospodina hercega. Još obećaje Sović da će 
Dubrovčanima sve doglasiti što bi doznao prije svoga povratka u 
Ugarsku. 

Za krunidbu kralja Vladislava spremalo se u Budimu još od kolo- 
voza 1490. Dne 29. kolovoza prenio je zagrebački biskup Osvald Tuz 
krunu sv. Stjepana iz Višegrada u Budim; a 13. rujna pošao je Vla- 
dislav s prelatima i barunima, kao i s brojnom vojskom u Stolni Bio- 
grad. Kaže se da je kralj vodio sa sobom do 10.000 čeških, moravskih 
i šleskih vojnika; jednaki broj konjanika bijahu sa sobom doveli ugar- 
ski i hrvatski prelati i baruni. Međutim sama krunidba obavila se tek 
18. rujna, jer su očekivali još neke odsutne velikaše. Ali mnogi ne do- 
đoše, kao kaločki nadbiskup Petar Varda, knez Lovro Iločki, kapetan 
Blaž Madžar, kapetan Jakov Sekelj, i još drugi koji su bili privrženici 
bud Ivana Alberta bud kralja Maksimilijana. Herceg Ivaniš Korvin, 
koji se bijaše već prije nagodio, bio je nazočan zajedno s pečujskim 
biskupom Sigismundom Ernuštom i vranskim priorom Bartolom Beri- 
slavićem, pače sva trojica sudjelovala su kod same krunidbe. Herceg 
Ivaniš nosio je pred kraljem krunu sv. Stjepana u crkvu. Samu kru- 
nidbu obavio je zagrebački biskup Osvald Tuz, jer je ostrogonski nad- 
bisku, Hippolit Estenski, nećak kraljice Beatrice, bio još nedorastao 
dječak, te nije bio podoban da vrši takav posao. Čini se da je pri kru- 
nidbi bio nazočan i hrvatski ban Ladislav od Egervdra, koji je od 
početka bio prionuo uz novoga kralja; možda je došao u Stolni Biograd 
i knez Bernardin Frankapan; no inače je hrvatskih knezova i plemića 
bilo malo ili ništa, jer su se mnogi tajno ili očito priklanjali njemač- 
komu kralju Maksimilijanu. 

Nakon krunidbe ostao je kralj Vladislav još nekoliko dana u Stol- 
nom Biogradu, gdje je popunjavao dvorske i druge časti. Ladislava 
od Egervara potvrdio je za bana Slavonije, Dalmacije i Hrvatske, a 
tako isto i Petra Tarnika od Mačkaša za kapetana grada Senja. Za- 
grebački biskup Osvald Tuz postao je vrhovnim pokladnikom, a đurski 
biskup Toma,Bakač Erdedi vrhovnim kancelarom. Hercegu Ivanišu nije 
povjerio bansku čast u Hrvatskoj, kako mu bijaše obrekao, nego samo 
čast slavonskoga hercega. Kao da mu nije pravo vjerovao, i jer je 
Ivaniš još bio mladić, i jer je kralj Maksimilijan neprestano preko 


u 

Jakova Sekelja nukao Ivaniša da se odmetne od Vladislava. Dne 27. 
rujna vratio se okrunjeni kralj Vladislav u Budim, odakle je 11. listo- 
pada objavio općini varoši Gradeca kod Zagreba da je zbog utanače- 
nih ugovora podijelio Ivanišu Korvinu »hercegovinu Kraljevine Slavo- 
nije (ducatum... illius regni nostri Sclauonie) sa svima zakonitim i 
od starine običajnim dohocima i prihodima«, te zapovjedio rečenoj 
općini da odsad smatra Ivaniša za svoga hercega i zakonitoga gospo- 
dara, te da se pokorava nalozima njegovim i njegovih ljudi. Jednaku 
zapovijed izdao je kralj 28. studenoga u Požunu općini grada Senja, 
a valjda i drugim krajevima i gradovima u Hrvatskome Kraljevstvu. 
Tako je Ivaniš Korvin zaista postao hercegom slavonskim, a uza nj je 
kraljevstvom upravljao ban Ladislav od Egervara. U velikom dijelu 
Hrvatskoga Kraljevstva priznavala se i vlast mladoga hercega; tako 
daje senjski kapetan Petar Tarnik 20. prosinca 1490. nekomu Mikši 
Ričaninu posjed Kovačiće u Gatanskoj županiji za nagradu što je 
nakon smrti kralja Matijaša branio neke kraljevske sgadove u Hrvat- 
skoj od napasnika; u dotičnoj povelji kaže senjski kapetan izrijekom 
da to čini »po želji hercega Ivaniša«. Ali uz hercega vršio je svoju 
vlast i ban Ladislav od Egarvare, kako se razabire iz pisma kralja 
Vladislava kojim zapovijeda banu da knezu Nikoli VI Frankapanu 
Tržačkomu vrati neka imanja što mu ih bijaše silom oteo. 


(Borbe s kraljem Maksimilijanom i poljskim 
kraljevićem Ivanom Albertom do mira u Požunu 
7. studenoga 1491.) Mladi i neiskusni herceg Ivaniš Korvin, 
zastrašen i izdan od nekih svojih privrženika, bijaše se pokorio kralju 
Vladislavu. Čim je za to dočuo milanski vojvoda, odmah je stao raditi 
da se razvrgne utanačeni brak između hercega Ivaniša i svoje sestre 
Blanke Marije. Papa Aleksandar VI zaista je 15. listopada 1493. ne- 
izvršenu ženidbu proglasio ništetnom, na što se poslije Blanka Marija 
udala za njemačkoga kralja i cara Maksimilijana, 


No dok se kralj Vladislav vrlo lako otresao jednoga takmaca, pače 
ga učinio svojim službenikom, bilo mu je kudikamo teže da se oslobodi 
ostalih suparnika: rođenoga brata Ivana Alberta i kralja Maksimili- 
jana. Poljski kraljević Ivan Albert smatrao se je još od 7. lipnja iza- 

ranim kraljem ugarskim, te je u srpnju s 8000 momaka iz Poljske 
provalio u Ugarsku, gdje su mu se pridružili mnogi njegovi privrženici, 
osobito Stjepan Rozgon i Blaž Madžar (Podmanicki). S pomoću njiho- 
vom prodro je brzo sve do Dunava te je stajao na polju Rakošu kad 
mu je brat ulazio u Budim. Kralj Vladislav poslao u njegov tabor bi- 
skupa Ivana Filipca, pače pošao i sam onamo ne bi li se kako pogodili. 
Ali do nagodbe ne dođe, nego se braća raziđoše kao neprijatelji. Među- 
tim ponestade Ivanu Albertu hrane, i to ga prisili da uzmakne za Tisu, 
na što utanači kratko primirje da nastavi dogovaranja. Ali ni sada 
ne dođe do sporazuma. Vladislav mu je nudio da će se njemu za volju 
odreći nasljedstva u Poljskoj i uz to da će mu ustupiti hercegovinu 
glogavsku; no Ivan Albert nije bio time zadovoljan. Zahtijevao je na- 
suprot da mu ili predade Erdelj ili plati odštetu od 300.000 dukata. ' 

Vladislav nije mogao toga prihvatiti, nego je tražio neka otac Kazimir 
posreduje i riješi spor između njih za krunu sv. Stjepana. Međutim je 
majka Elizabeta svom snagom radila u prilog mlađemu sinu, pa je 
taj onda sa svojim privrženicima stao pustošiti i paliti sjevernu Ugar- 
sku do Velikoga Varadina i Egra. Udario pače na grad Košice te ga 
stao podsjedati. U drugoj polovici listopada 1490. obećavao Vladislav 
žiteljima grada Košica da će im poslati dovoljno četa za obranu; ali 
obećanih četa ne bi dugo, i kad dođoše, bijahu tako neznatne da ih je 
Blaž Madžar lako suzbio. Grad Košice bio bi tada stradao da ga nisu 
junački branili građani njegovi. 

Ljuće od Ivana Alberta zaprijetio je Vladislavu kralj Maksimilijan. 
Čim je saznao da je prigodom izbora 15. srpnja propao, odlučio je 
pograbiti za oružje da izvojšti svoje pravo. Pozvao svoje austrijske 
zemlje da se oružaju, a k tomu je sam stao kupiti plaćene čete, za koje 
je teškom mukom skucao novce, posuđujući i zalažući različita imanja. 
Jedino staleži Tirola dopustiše mu obilatiju svotu od 50.000 forinta; no 
i taj novac skupljao se vrlo sporo. 

Maksimilijan je pregnuo da Ugrima otme najprije svoje nasljedne 
zemlje, u kojima se bijahu ugnijezdili. To mu de lako išlo za rukom, 
jer je žiteljima tih oblasti dodijalo ugarsko vladanje, dok su Maksimi- 
lijana samoga voljeli te ga po mogućnosti pomagali i svagdje kao spa- 
sitelja dočekivali. Još u srpnju ovladao je Štajerskom, gdje je optujski 
kapetan Jakov Sekelj očito prešao na njegovu stranu te mu predao 
više znamenitih gradova. U polovici kolovoza pošao je Maksimilijan, 
osvojivši prije Hartberg i Voitsberg, iz Štajerske preko Semmeringa 
na sjever te je, zauzevši Schottwien i Klam, osvanuo pred Novim Mje: 
stom kod Beča. Žitelji Bečkoga Novog Mjesta otvoriše mu 17. kolo- 
voza sami vrata svoga grada, te prisiliše ugarsku posadu da se zatvori 
u gradsku tvrđavu. Dva dana zatim (19. kolovoza) ušao je Maksimilijan 
u Beč, dozvan i sjajno dočekan od tamošnjega građanstva. Ugarska 
posada od 400 ljudi pod Ladislavom Uporom, kojega bijaše Stjepan 
Zapolja u nadvojvodskim dvorima ostavio, branila se nekoliko dana 
hrabro; no kad je Maksimilijan s teškim topovima zidove djelomice 
razvalio, predade se ona 29. kolovoza uz pogodbu da smije slobodno 
otići. Već prije bijahu čete Maksimilijanove zauzele Baden, Tulln i više 
austrijskih gradova. Zapovjednika u Brucku na Litavi bijahu žitelji 
zarobili, te ga prisilili da im predade gradski kaštel. Klosterneuburg 
osvojio je sam Maksimilijan 9. rujna, dok su njegovi plaćenici jurišem 
zauzeli Haimburg i Mautern. Gradovi Stein, St. Polten i drugi predali 
su se dobre volje. Pače i mnogi plemići stali se utjecati milosti pobjed- 
nika. Tek neki gradići u okolišu Novoga Mjesta i najveći dio oblasti na 
sjeveru Dunava ostadoše u vlasti ugarskih četa. Još 1. rujna 1490. bijaše 
Maksimilijan izdao pismo Jakovu Sekelju i njegovoj braći i bratučedima 
Nikoli, Ivanu i Benediktu, kojim je njima za vjerne službe njihove za 
36.000 forinta založio grad i varoš Ormuž s još nekim gradovima u 
Štajerskoj. 

Dok je Maksimilijan redom otimao sve što je nekad kralj Matijaš 
s mnogo novca i krvi predobio u nasljednim zemljama Habsburgovaca, 

spremao se ujedno za provalu u Ugarsku i Slavoniju. Dne 16. kolovoza 
utanačio je savez s ruskim (moskovskim) velikim knezom Ivanom III 
Vasiljevićem, kojom se prigodom obvezao veliki knez da će udariti na 
Poljsku, ako bi kralj Kazimir kojega od svojih sinova pomagao u 
Ugarskoj. Jednako je Maksimilijan predobio moldavskoga vojvodu Stje- 
pana, te je 11. kolovoza pozvao staleže Erdelja da se pokoravaju tomu 
njegovu privrženiku. Uz to je u Ugarsku i Hrvatsku slao svoje po- 
uzdanike da snube za nj pristaša; između tih pouzdanika ističu se 
osobito konjušnik kraljev Hanž (Ivan) Dešić i kapelan Sebastijan de 
Bonis. U Ugarskoj su od prvoga maha pristajali uz Maksimilijana za- 
povjednici nekih međašnih gradova, onda neki Kaniški i Nikola od He- 
dervara; u Slavoniji stoji na čelu njegovih privrženika knez Lovro 
Iločki. Dne 16. rujna 1490. povjerava Maksimilijan svome dvorskomu 
maršalu Reinprechtu von Reyhemburg da pođe u Ugarsku te da ondje 
od njegovih pristaša prima poklone i zakletve vjernosti. Već prije 
bijaše utanačio sa svojim odanim kapetanom Jakovom Sekeljem da 
neće privremeno dirati u one oblasti i gradove kojima je rečeni kapetan 
upravljao u ime hercega Ivaniša Korvina; očito se tada nastojalo da 
se primami i mladi herceg na stranu njemačkoga kralja. Međutim herceg 
ostao je vjeran svojoj riječi, a uza nj i ban Ladislav od Egervara za- 
jedno sa senjskim kapetanom Petrom Tarnikom. 
Dne 4. listopada 1490. pošao je Maksimilijan iz Beča prema Ugar- 
skoj, povevši sa sobom 16—18.000 momaka, većinom južno-njemačkih 
laćenika. Četiri dana zatim, 8. listopada, već je u Šopronu, a 13. 
istopada stoji pred Sombateljem. U kralja Vladislava nije bilo potreb- 
ne snage da mu odoli, to manje što se u isti mah morao boriti s rođe- 
nim bratom Ivanom Albertom i što su se njemačkomu kralju redom 
pridruživali prijašnji privrženici hercega Ivaniša. Tako se nije Maksi- 
milijanu gotovo nitko ni opirao. Ovladavši 19. listopada Sombateljem, 
prešao je 23. istoga mjeseca rijeku Rabu, te će preko Rendeka udariti 
prema Vesprimu. Već 27. listopada poklonio mu se u K&rmendu vesprim- 
ski biskup Ivan Vitez te mu obećao predati svoj grad, na što je Mak- 
similijan učenomu biskupu podijelio biskupiju u Beču sa svima pri- 
hodima i pravima, obećavši mu k tomu i nadbiskupiju, čim se koja 
isprazni. Odmah zatim, 1. studenoga, priznali su Maksimilijana za 
svoga kralja i vladara srpski despot Đurađ Branković sa svojim bratom 
Jovanom, nadalje Ivan Hlapčić Kišhorvat s braćom svojom Stjepanom 
i Jurjem, i onda Ivan Berislavić od Grabarja sa svojim sinom Franjom 
i rođakom Ivanom Martinovim. Ovi su se pače i za vranskoga priora 
Bartola Berislavića obvezali na vjernost kralju Maksimilijanu. Napokon 
osvanuo je Maksimilijan i pred Stolnim Biogradom, u koji bijahu 
Stjepan Bator i Pavao Kiniži smjestili posadu od nekih 550 ljudi, 
dok ne stigne u pomoć crna četa iz Moravske. Ali već 17. studenoga 
pođe Maksimilijanu za rukom te nakon dvosatna boja osvoji grad, pri 
čemu se osobito proslaviše njegov konjušnik Hanž (Ivan) Dešić i ba- 
varski vojvoda Kristofor. Češki i njemački plaćenici poubijaše tom 
prigodom 8—900 branitelja i građana, a onda stadoše nemilo haračiti 
po gradu, tako da nisu poštedjeli ni crkava ni kraljevskih grobnica. 

Pad Stolnoga Biograda, u kojemu su krunili ugarske kraljeve, doj- 
mio se silno i prijatelja i protivnika Maksimilijanovih. Oko pobjednika 
stali se okupljati velikaši i plemići između Dunava i Drave, te se na- 
tjecali za njegovu milost. Kaniškima i Hedervarima pridružili se sada 
Šeči, Banići (Ban) i drugi. Dne 22. studenoga izdao je u Stolnom 
Biogradu kralj Maksimilijan slobodno pismo hercegu Lovri Iločkomu, 
kojim je u svoju zaštitu primio njega i sve podanike njegove, a osobito 
podanike njegova mjesta Bešenova u Srijemu. Malo dana poslije, 
4. prosinca 1490, nagradio je kralj svoga vjernoga i hrabroga konjušnika 
Hanža (Ivana) Dešića, podijelivši mu grad Lipovac blizu grada i trga 
Jastrebarskoga u župi Podgorju. 


Pobjedniku Maksimilijanu pridruživali se sada i oni knezovi i ple- 
mići Kraljevstva Hrvatskoga koji su dotad neodlučni bili. Od knezova 
spominju se izrijekom knez Ivan IX Frankapan Cetinski (kojemu je 
kralj za nagradu darovao grad Steničnjak u Zagrebačkoj županiji) i 
Nikola VI Frankapan Tržački, nadalje knez Mihajlo Blagajski (sin 
Dujmov), kao i svi potomci banova Talovaca (Nikola i Vladislav, sinovi 
Franka bana i Nikolin sin Ivan, Ivaniš sin Perka bana, Bernardin i 
Juraj, sinovi Franje a unuci Franka bana). Uz brojne plemiće priznala 
je Maksimilijana i općina na brdu Gradecu kod Zagreba (Agram sagt 
sich kunig Maximilian auch zu). Dne 8. prosinca boravi u Vesprimu 
u kralja Andrija Bot od Bajne, kapetan varoši na brdu Gradecu i 
Medvedgrada (capitaneus ciuitatis Montisgrecensis et castri Medwe), 
pa u ime svoje i rođene braće Ambrozija i Ivana, a i drugih nekih 
rođaka prima Maksimilijana za svoga kralja te mu obriče da će ga 
vazda kao svoga zakonitog vladara vjerno i odano služiti. Istom pri- 
godom zastupa Andrija Bot od Bajne također pečujskoga biskupa Sigis- 
munda Ernušta, koji se zajedno sa svojim bratom Ivanom pobjedniku 
poklonio i kojemu je za nagradu Maksimilijan obećao nadbiskupiju 
u Salzburgu. Iz isprave koja bi tim povodom sastavljena doznajemo 
da se tada i o tom radilo da se predobije i sam herceg Ivaniš Korvin 
(habita concordia, qua nunc cum ipso Johanne duce laboramus). Pače 
i bana Ladislava od Egervara i krbavskoga kneza Karla Kurjakovića 
nastojao je Maksimilijan novcem podmititi; Bonfinije kaže da su oba 
doduše novaca od njega primili, ali da su ipak zajedno s knezom Ber- 
nardinom Frankapanom ostali vjerni svomu krunjenomu kralju. Baš 
ta vjernost hercega i bana, kao i rečenoga kneza, pridonijela je mnogo 
da nije čitavo Hrvatsko Kraljevstvo listom stalo uz njemačkoga kralja. 
Tako su njemačke čete mogle zauzeti samo biskupski grad Zagreb i 
dva kaštela biskupa Osvalda Tuza; a u isti su mah vranski prior Bartol 
Berislavić, srpski despot Đurađ i Ivan Hlapčić Kišhorvat harali i palili 
područja i posjede svojih protivnika, a privrženika kralja Vladislava. 
Tom su prigodom najviše stradala imanja porodice Gereba u Vukov- 
skoj i Baranjskoj županiji (Ivankovo, Opatovac, Osijek i Sombotelj), 
gdje su se događale baš grozne stvari. 


Međutim se Maksimilijanu sreća iznevjerila. Odmah nakon pada 
Stolnoga Biograda spremao se da udari na sam Budim, te je pače 

bavarskoga vojvodu s 8000 ljudi onamo poslao da pozove na predaju 
Stjepana Batora i Pavla Kinižija, koji su grad branili. Ali ti vojvode 
ne htjedoše ni čuti da izdaju svoga kralja. Sad se Maksimilijan riješio 
da sam s ostatkom vojske pođe pod Budim, ali u taj odlučni čas otka- 
zaše mu njemački plaćenici posluh, jer mu je ponestalo novaca, ie 
im nije mogao davati dvostruku plaću kako su je zahtijevali. Bez pla- 
ćenika nije Maksimilijan mogao ni misliti da udari na Budim, to 
manje što je u isti mah crna četa Matijaševa dolazila iz Moravske gradu 
u pomoć. Tako ne preostade Maksimilijanu drugo nego da se okani 
daljnjega ratovanja i vrati u Austriju. Smjestivši u Stolnom Biogradu 
i ostalim osvojenim mjestima dostatne posade, ostavi već 4, prosinca 
Stolni Biograd, te stiže 23. prosinca 1490. u Novo Mjesto kod Beča, 

Maksimilijan snovao je idućega ljeta obnoviti rat u Ugarskoj i 
Hrvatskoj, te je u to ime tražio pomoći u državnih staleža njemačkih. 
U početku bilo je njegovo stanje još uvijek povoljno, jer se Vladislav 
imao još uvijek boriti s bratom Ivanom Albertom, koji je uto dalje 
podsjedao grad Košice. Tek kad je Vladislav u siječnju 1491. poveo 
na brata jaku vojsku, kojoj se pridružio i Stjepan Zapolja s 4500 mo- 
maka, poslao je poljski kralj Kazimir svoje poslanike u Ugarsku da 
izmire zavađene sinove njegove. Dne 20. veljače 1491. utanačen bi mir 
kod Košica. Kralj Vladislav ustupio je bratu neke šleske vojvodine, a 
druge mu (kao Opavu) obeća do zgode predati; nato se Ivan Albert 
odrekao krune sv. Stjepana, obrekavši k tomu da će povratiti ustu- 
pljene mu oblasti u Šleskoj ako bi se popeo na poljsko prijestolje. 

Oslobodivši se Vladislav svoga brata, mogao se sada svom snagom 
oboriti na Maksimilijana, te mu otimati jugozapadnu Ugarsku i oblasti 
Hrvatskoga Kraljevstva. U travnju boravi Vladislav u Budimu, gdje se 
svjetuje s državnim vijećem kako da skupi novaca za ratovanje. Vrhovni 
pokladnik njegov, zagrebački biskup Osvald Tuz, zalaže kraljevska ima- 
nja i prihode da se crnoj četi plati dug od 46.000 dukata; u isti mah 
Gbećava sam kralj kraljici udovici Beatrici ponovno ženidbu, samo da 
od nje izmami novaca. Iz Budima piše nadalje kralj 4. travnja staležima 
Kraljevine Slavonije neka se ne krate plaćati dužnu kunovinu i ratnu 
daću, jer se svršava primirje utanačeno s Turcima; u drugome pismu 
od 22. travnja žali kralj Kraljevinu Slavoniju zbog nevolja i stradanja 
što ih je kako od vanjskih tako od domaćih neprijatelja prepatila, 
pa poziva staleže da mu ostanu vjerni i da se ne daju od njega odvratiti, 
te im obećaje da će ih odsad od neprijatelja braniti (profecto dei mu 
nere de necessariis auxiliis iam iam providebimus nec amplius ab 
illis hostibus vexari vos paciemur). 

Glavnu vojsku, koja će udariti na Stolni Biograd i ostala mjesta i 
oblasti između Blatnoga jezera i Dunava, vodio je Stjepan Bator; Pavlu 
Kinižiju povjereno bi da pokori Maksimilijanove privrženike u Tolnan- 
skoj, Šimeškoj i Baranjskoj županiji, kao i u istočnoj Slavoniji; a 
hercega Ivaniša Korvina zapala je zadaća da protjera njemačke čete 
iz zapadne Slavonije, osobito iz Zagreba. 

U svibnju 1491. pošao je herceg Ivaniš u Slavoniju, gdje mu se 
pridružio ban Ladislav od Egervara. Kapetan varoši Gradeca i Medved- 

grada, spomenuti već Andrija Bot od Bajne, bijaše se jamačno još na 
početku godine opet vratio pod okrilje kralja Vladislava; ali zato je u 
biskupskom i kaptolskom gradu Zagrebu, tik uza stolnu crkvu sv. 
Stjepana, bila smještena njemačka posada od nekih 600 vojnika, koji- 
ma je zapovijedao neki pukovnik Benedikt (ainem, gnant Benedikt, 
der in dem krieg zu Marckpurgk was Obrister gewesen). Strah pred 
tom njemačkom posadom bio je silan, kako se razbira iz jednoga spisa 
zagrebačkoga kaptola od 5. ožujka 1491 (propter... metum Alemano- 
rum, qui nunc in sede nostra capitulari commorarentur), koji sadržava 
nagodbu između kapetana Andrije Bota od Bajne i plemića grada 
Velikoga Kalnika. Herceg Ivaniš dakle zajedno s banom Ladislavom 
od Egervara pregnuo je svom snagom da najprije ovlada biskupskim 
gradom Zagrebom, koji bijahu njemačke čete valjano utvrdile da im 
bude glavnim branikom u Slavoniji. Dne 20. lipnja boravi herceg Ivaniš 
u gradu Velikoj u okolišu današnjega Bjelovara, koji je grad tada pri- 
padao banu Ladislavu od Egervara. U isto su vrijeme jamačno njegove 
i banove čete podsjedale grad Zagreb; no kako nisu imale topova, 
nisu mu mogle nauditi. Međutim ni malena posada njemačka u gradu 
nije mogla ništa odlučno poduzeti, nego je jedva očekivala pomoć od 
Maksimilijana. Taj je zaista poslao mnogo novih četa pod Jakovom 
Sekeljem i maršalom Reinprechtom Reyhemburgerom (kunig_Maximi- 
lian vermeint die Stat zu beschuttn, und schickt dahin Herrn Reinprechtn 
Reyhenburger, und Herrn Jacobn Zeckl mit ainer Antzal Volks) da pro- 
tjeraju hercega i bana ispred grada; ali potonjima se sreća nasmijala, 
te su u odlučnom boju njemačku pomoćnu vojsku suzbili i u bijeg 
natjerali. Sutradan nakon te pobjede učini herceg Ivaniš sa svojom voj- 
skom juriš na utvrđeni grad; njemačka se posada neko vrijeme hrabro 
branila, ali uvidjevši da se ne može održati, predade grad sa svima 
topovima hercegu, koji joj nato dopusti da se neozlijeđena kući vrati. 
Sve to dogodilo se u srpnju 1491; dne 30. srpnja javlja biskup Toma 
Bakač Erdedi erdeljskomu biskupu kao novinu: »uz to je Ladislav od 
Egervara u Slavoniji osvojio Zagreb i više od 4000 Nijemaca primio u 
sužanjstvo« (insuper in Šclavonia Zagrabiam Ladislaus Egervary ex 
pugnavit, et plus quam 4000 Alemanos in captivitatem recepit). 


U isti mah dok su herceg Ivaniš i ban Ladislav od Egervara ratovali 
u zapadnoj Slavoniji, osobito oko Zagreba, borio se Pavao Kiniži u 
istočnoj Slavoniji i jugozapadnoj Ugarskoj. Najprije mu se pokorio 
kaločki nadbiskup Petar Varda, koji mu je pače dao 1000 konjanika; 
za ovim poveli su se herceg Lovro Iločki, srpski despoti i onda pečuj- 
ski biskup Sigismund Ernušt. Jedini Ivan Hlapčić Kišhorvat nije se 
htio pokoriti; stoga udari Kiniži na jedan njegov grad, kojemu je za- 
povijedao Nikola od Hedervara, te ga stade podsjedati. Četvrti dan 
podsade provali Nikola od Hedervara iz grada s 400 ljudi, koji biše 
ili zarobljeni ili razasuti. Nakon toga pođe Pavao Kiniži u Pečuh, a 
odanle prema Stolnome Biogradu da sa svojih 5000 ljudi pojača glavnu 
vojsku pod Stjepanom Batorom. Tu se na taj način skupila potkraj 
lipnja jaka vojska od 40.000 momaka, u kojoj je bio i sam kralj Vla- 
dislav. Uza sve to branila se uporno njemačka posada u Stolnom Bio- 

gradu još mjesec dana. No kad su manji odjeli redom osvojili susjedna 
mjesta, a njemačkoj posadi nije niotkud stigla pomoć, zamoli ona 23. 
srpnja primirje od pet dana da pregovara o predaji grada. I zaista 
predaše njemačke čete 29. srpnja Stolni Biograd, a Vladislav ih pusti 
s oružjem i prtljagom otići, pače ih dade ispratiti do austrijske međe. 

Još za podsade Stolnoga Biograda stade Maksimilijan snovati kako 
bi se izmirio sa svojim protivnikom, kojega su slavodobitne čete počele 
provaljivati u nasljedne zemlje njegove. Osobito je Austriji zadavao 
jada bivši vrhovni kapetan njezin Stjepan Zapolja. K tomu je Maksi- 
milijan primao posve nedostatnu pomoć iz Njemačke, a uz to mu je 
zaprijetio novi rat s Francuskom. Napokon je i stari car Fridrik III, 
željan mira na koncu svoga života, nastojao da mu se sin pogodi sa 
svojim takmacem. I tako je Maksimilijan odredio poslanstvo, koje će 
potkraj kolovoza u Požunu ili Haimburgu ugovarati mir. Pa i sam po- 
bjednik Vladislav bio je spreman na velike žrtve. On bijaše za podsade 
Stolnoga Biograda u ondješnjim močvarama teško obolio, a kad je to 
začuo njegov brat Ivan Albert, ponovno je pograbio oružje, tobože što 
nisu ispunjeni neki uvjeti utanačenoga mira. K tomu bijahu i Turci 
obnovili svoje provale u Hrvatsku i južnu Ugarsku. 

Za bolesti svoje ležao je kralj Vladislav u Paloti, divnome zamku 
hercega Lovre Iločkoga. Tu ga potražiše Juraj Orlovčić i Stjepan Ka- 
petan, poslanici hrvatskoga bana Ladislava od Egervara. Tom prigodom 





e a 


PEČAT BANA LADISLAVA OD 
EGERVARA 


izdade kralj 20. kolovoza 1491. zaslužnomu banu povelju kojom je njemu, 
za nagradu, što mu je održao Hrvatsko Kraljevstvo (praefata regna 
Dalmacie, Croacie et Sclavonie pro nobis et sacra corona hoc guerrarum 
et disturbiorum tempore cum maximis suis laboribus et expensis fide- 
liter item conservavit), darovao grad i varoš Steničnjak u Zagrebačkoj 
županiji. Uz to je kralj poklonio banu sve gradove, kaštele i imanja što 
ih je ban oružjem oteo »stanovitim knezovima Kraljevine Hrvatske, 
koji se bijahu protiv nas i svete krune prejasnomu gospodinu Maksimi- 
lijanu, rimskomu kralju, pridružili« (ceterum quia hoc disturbiorum 

tempore certa castra et fortalicia a certis comitibus prefati regni nostri 
Croacie, qui scilicet contra nos et sacram coronam serenissimo domino 
Maximiliano, Romanorum regi adheserunt, ... expugnavit); no ako bi 
kralj Vladislav, ugovarajući mir s Maksimilijanom, morao rečene kne- 
zove pomilovati, onda će i ban bez otpora vratiti njima oduzete gra- 
dove. Budući da je napokon ban ustvrdio da kroz posljednje dvije go- 
dine nije primio nikakve plaće (sallarium suum), nego je rečene tri 
kraljevine držao i branio o svom trošku, dao mu je kralj za namirenje 
plaće i drugih troškova svoje gradove Bihać i Krupu u zalog tako da 
ih kralj ili njegovi nasljednici mogu opet iskupiti za 20.000 forinta. 
O svemu tomu dat će kralj banu Ladislavu od Egervara još posebno 
pismo čim ban pred njegovo lice dođe te zakletvu vjernosti i pokor- 
nosti položi. 

Dva dana zatim, dne 22. kolovoza 1491, imenovao je kralj Vladislav 
poslanike, koji će ugovarati mir s povjerenicima kralja Maksimilijana. 
Poslanici bili su đurski biskup Toma Bakač od Erdeda, kraljevski 
kancelar za Ugarsku, zatim erdeljski vojvoda Stjepan Bator, Ladislav 
Orsag, Ladislav Rozgon, napokon više čeških velikaša. Potkraj kolovo- 
za sastali se ti u Požunu s povjerenicima kralja Maksimilijana, među 
kojima je bio Ivan Hlapčić Kišhorvat, koji je najdulje ostao vjeran 
rimskomu kralju. Dne 7. studenoga 1491. utanačen bi mir u Požunu; 
kralj Vladislav potvrdio ga je 6. prosinca u Budimu, kralj Maksimilijan 
20. prosinca u Innsbrucku, a stari car Fridrik III dne 14. siječnja 
1492. u Linzu. 

Opsežna isprava o miru sastoji od 49 članaka. Pogodbe su gotovo 
jednake onima koje bijahu 1463. utanačili kralj Matijaš i car Fridrik 
III. Vladislav i njegovi zakoniti muški potomci neka ostanu i dalje 
pravi i nesumnjivi kraljevi Ugarske (deinceps pro uero et indubitato 
Hungarie rege maneat); ali i Maksimilijanu neka je slobodno dičiti 
se naslovom kralja ugarskoga. Vladislav i državni staleži dužni su stare 
isprave (od 1463) u pogledu nasljedstva potvrditi i obnoviti, tako da bi 
Ugarska za slučaj kad bi Vladislav umro bez sinova ili ovi bez muških 
potomaka »ipso facto« prešla na Maksimilijana i njegove izravne po- 
tomke. Stoga mora kralj što moguće prije sazvati državni sabor, na 
kojemu će staleži taj ugovor prihvatiti te se obvezati da će (ako 
zakonita muška loza Vladislavova izumre) Maksimilijana ili onoga od 
njegovih muških potomaka kojega će izabrati priznati za svoga zako- 
nitog kralja (si Z Bladislaum regem liberis masculis ex lumbis suis 
legittime procreatis non relictis, aut eisdem relictis et sine heredibus 
descendentibus mortuis, decedere contingat, quod in tali casu ipsum 
Maximilianum romanorum regem aut eo non existente aliquem ex filiis 
suis, aut his non existentibus eorum heredibus masculis per lineam rec- 
tam ex lumbis eorum descendentibus, quem eligendum duxerint, pro suo 
legittimo et indubitato rege acceptabunt, ad possessionem regni absque 
omni difficultate venire permittent, in possessionem regni inducent, 
et illi uti regi et domino suo debita obsequia prestabunt). Pa i svi pre- 
lati, kao i odličniji svjetovni dostojanstvenici (palatinus regni, banus 
Croacie, woyuoda transsiluanus, comes themesiensis, bani de Yaytza, 

zewreniensis et nandoralbensis...) morat će pri nastupu svoje službe 
prisegom prihvatiti i zajamčiti taj ugovor, jer inače neće moći svoje 
časti primiti. Vladislav neka nadalje nastoji da i češke staleže skloni 
na izbor Maksimilijana ili njegovih potomaka, ako sam ne bi ostavio 
sinova. Kao ono Fridriku III po ugovoru god. 1463. tako neka i Maksi- 
milijanu ostanu Željezno, Kiseg i još gdjekoja mjesta u zapadnoj Ugar- 
skoj; sve ostale gradove u Ugarskoj vratit će Vladislavu, koji će mu 
ope ustupiti sve od ugarskih četa zauzete gradove i mjesta u austrij- 
skim pokrajinama. U ime ratnih troškova mora Vladislav rimskomu 
kralju za dvije godine platiti 100.000 ugarskih dukata. Još bi utanačeno 
da će svaka stranka pomilovati one svoje podanike koji su u posljed- 
njem ratu stajali uz protivnu stranku. To se najviše ticalo hrvatskih 
knezova i plemića, koji su bili prionuli za Maksimilijana; između njih 
se poimence spominju vesprimski biskup Ivan Vitez, knezovi Ivan IX 
Frankapan Cetinski i Nikola VI Frankapan Tržački, knez Mihajlo Bla- 
gajski, Jakov i Nikola Sekelj, Ivan Hlapčić Kišhorvat, napokon neki 
Berislavići i svi Talovci. Za Krvatske knezove, koji su u posljednjem 
boju stajali uz Maksimilijana (item cum comites Croacie in hoc bello 
ro(mano) regi adherentes conquerantur de bonis ipsis ablatis), te izgu- 
bili svoja posjedovanja, određuje se izrijekom da im kralj Vladislav 
mora vratiti oteta imanja za četiri mjeseca, računajući od Martinja. 
U pogledu Zagorja, radi kojega je bilo razmirica između hercega Ivaniša 
Korvina i zagorskih knezova Jurja i Vilima, sinova Vitovčevih, određuje 
se da kapetan Jakov Sekelj izruči gradove zagorske kralju Vladislavu, 
koji će po Poieeju kraljevstva redovitim sudom odlučiti kome pripa- 
daju. Napokon glede Trsata, kojega bijaše još za živa kralja Matijaša 
osvojio car Fridrik III, ustanovljuje se da taj grad ostane caru do 
smrti njegove; no odmah po smrti njegovoj ima se vratiti kraljevstvu. 
Posebnim pismom, izdanim u Innsbrucku 2. siječnja 1492, zavjerio se 
kralj Maksimilijan da će grad Trsat, što ga je otac njegov za rata s 
kraljem Matijašem bio zauzeo, nakon očeve smrti smjesta ugarskoj 
kruni opet ustupiti, 


Požunskim mirom mogao je Maksimilijan biti vrlo zadovoljan, 
jer bi njim zajamčeno porodici njegovoj nasljedstvo u Ugarskoj i 
Hrvatskoj. A i knezovi i plemići hrvatski, koji se bijahu u posljednjem 
ratu njemu pridružili, bijahu dobro prošli; pače posljednjim ugovorom 
bude im dopušteno da Maksimilijana i dalje služe, samo da prije 
polože zakletvu pokornosti i vjernosti svome zakonitomu vladaru. I 
tako se događalo da je sve više Hrvata otad išlo u službu njemačko- 
rimskomu kralju iz porodice Habsburga, pače da su se hrvatski staleži 
sve više priklanjali kralju Maksimilijanu, osobito kad ih za neprestanih 
turskih provala nije mogao dovoljno zaštićivati njihov zakoniti kralj. 





(Sabor ugarski i hrvatski u Budimu 2. velja- 
če do 7. ožujka 1492.) Požunski mir potvrdio je u “Budimu 
već 29. studenoga 1492. osam prelata, na čelu im zagrebački biskup 
Osvald Tuz, a uz njih sedam baruna, među njima grofovi od Bozina 
i Sv. Jurja, zatim Petar Dojčin. Da bi svi staleži prihvatili pogodbe 

mira, a osobito ustanovu u pogledu kuće Habsburg, sazove kralj Vla- 
dislav 30. studenoga 1491. državni sabor u Budim za 2. veljače 1492. 

Sabor se zaista sastao u urečeno vrijeme. Našla se na okupu sva 
sila višega i nižega plemstva, među njima posebice staleži Kraljevina 
Hrvatske i Slavonije, na čelu im ban Ladislav od Egervara. Kako se 
bijahu uto političke prilike znatno promijenile, jer je Stjepan Zapolja 
1. siječnja 1492. kraljeva brata Ivana Alberta blizu Košica s pomoću 
crne čete (7000 Čeha) do nogu potukao i ponovno na mir prisilio: 
to je osobito niže plemstvo ugarsko bilo vrlo nezadovoljno s pogod- 
bama utanačenim u Požunu. Na trgu sv. Jurja u Budimu, gdje se sabo- 
rovalo, došlo je do burnih prizora. Osobito se vikalo na biskupa i kan- 
celara Tomu Bakača Erdeda, kao i na kraljevskoga suca Stjepana Ba- 
tora, koji su mir ugovarali. Predbacivalo im se da su izdajice te im se 
pače i smrću prijetilo. Plemstvo se rotilo u posebnim zborovima te 
pribijalo na crkvenim zvonicima i uličnim uglovima proglase »neka 
svaki pošteni Ugrin radije pogine, nego da se pokori Austriji«. 

Saborovanje se time oteglo kroz više tjedana, te je kralj Vladislav 
s kancelarom Tomom Bakačem Erdedom i Stjepanom Batorom imao 
pune ruke posla da razdražene duhove primiri. Napokon im pođe 
za rukom, te predobiše većinu viših staleža da su prihvatili pogodbe 
požunskoga mira i nasljedstvo kuće Habsburg. Dne 7. ožujka 1492. 
izdade sedamdeset velikaša i plemića Ugarske i erdeljskih strana (baro- 
nes, proceres et nobiles regni Hungarie et parcium transiluanarum) 
ispravu u kojoj očitovaše da prihvaćaju mir, utanačen u Požunu između 
kraljeva Vladislava i Maksimilijana; ujedno objaviše da su na saboru 
javno i svečano primili (in presenti conuentu budensi super ea re 
indicto publice et solenniter acceptauimus) ugovoreno nasljedstvo kra- 
lja Maksimilijana i njegovih zakonitih muških potomaka, pače da je svaki 
pojedini na to u nazočnosti njegovih poslanika svečano  prisegao. 
Između izbrojenih velikaša ističe se prvi slavonski, opavski i liptovski 
herceg Ivaniš Korvin, zatim kraljevski sudac i erdeljski vojvoda Stjepan 
Bator, šipuški grof Stjepan Zapolja, temeški kapetan Pavao Kiniži, 
mačvanski ban i herceg Lovro Iločki, srpski despot Đurađ, braća Kani- 
ški, Banići od Lendave, braća Petar i Emerik Dojčini. Ugarski pre- 
lati, na čelu im ostrogonski nadbiskup Hippolit Estenski i uza nj 
zagrebački biskup Osvald Tuz, izdadoše zajedno s vranskim priorom 
Bartolom Berislavićem istoga dana jednaku ispravu. Mimo sve to za- 
vjeriše se pojedini državni i crkveni dostojanstvenici, a i pojedini slo- 
bodni gradovi (Budim, Pešta) posebnim ispravama, 

Staleži Hrvatske i Slavonije vijećali i odlučivali su valjda posebice, 
jer su i oni — njih 63 baruna, velikaša i plemića (barones, proceres et 
nobiles regnorum Croacie et Scaluonie) — izdali zasebnu povelju. Zna- 
menita povelja ova glasi u hrvatskom prijevodu: »Mi Ladislav od Eger- 
vara, Kraljevina Dalmacije, Hrvatske i Slavonije ban itd., Bernardin 
Frankapan senjski, krčki i modruški knez, zatim Nikola, Ivan i Mi- 
hajlo također Frankapani, tako isto senjski, krčki i modruški knezo- 
vi, Karlo knez Krbave, Stjepan i Mihajlo knezovi od Blagaja, Petar 
i Pavao Zrinski, Ivan Hening od Susjedgrada, Baoša herceg svetoga 

Save, Baltazar Baćan, Petar Bočkaj, Bernardin Rohfy, Petar Pogan, 
Juraj Mikuličić, Mihajlo Kerhen, Juraj od Zempča, Tomaš Mogorić, 
Petar od Gudovca, Kristofor Šubić od Perne, Juraj Kaštelanfi, Nikola 
Turbelt, Jakov Martinušević, Juraj i Matej Gusić, Albert Lonjaj, Nikola 
Bočkaj, Juraj Bruković, Gašpar Perušić, Gašpar Farkašić, Juraj Šubić, 
Tomaš Martinušević, Nikola Herković, Emerik Hašagi, Ivan Pezery, 
Juraj Pogan, Vladislav Bučić, Ivan Mindsenti, Ilija od Bučinca, Pavao 
Bolković, Juraj Krivčić, Juraj Orlovčić, Ivan Ješković, Ivan Keglević, 
Juraj i Marko Bobojelić, Ivan Mikčić, Vladislav od Stubice, Ladislav 
Pekri, Nikola Resić, Juraj Plavičevski, Vojko Maretić, Židan Otmić, 
Pavao Petričević, Nikola Oroz, Juraj od Orehovca, Ivan literat od Če- 
steca, Petar Gereci, Ivan Orlić, Ivan Kernjak i Ivan od Orehovca, kao 
i ostali baruni, velikaši i plemići Kraljevina Hrvatske i Slavonije pri- 
znajemo i glasom ovoga dajemo na znanje svima da pošto su ovih 
nedavno minulih dana sve one borbe, razmirice, nesporazumi i nepri- 
jateljstva — koja su se odavna porodila među prejasnim i preuzvišenim 
vladarima i gospodom, carem Fridrikom i Maksimilijanom rimskim 
kraljem itd. s jedne strane, a prejasnim pokojnim Matijom kraljem 
ugarskim, češkim, dalmatinskim, hrvatskim itd., slavne uspomene, po 
tom pak prejasnim gospodinom Vladislavom, također kraljem ugar- 
skim, češkim, dalmatinskim, hrvatskim itd., gospodarom našim premi- 
lostivim, kao i ovim slavnim Ugarskim Kraljevitvom s druge strane, 
te su do ovih vremena potrajala, na temelju stanovitih ugovora, koje 
su njihova veličanstva po svojim poslanicima pod stanovitim uvjetima 
sklopila — utaložena i posve Uugasla; a da bude među istim trima veli- 
čanstvima i njihovim kraljevinama, gospoštijama, vladama i podanicima 
vječiti mir i savez utanačen, utvrđeno i zaključeno bi u Požunu u 
ponedjeljak nakon blagdana sv. Leonarda ispovjednika, godine gospod- 
nje minule 1491. među ostalim ovo: Ako bi se dogodilo da spome- 
nuti prejasni gospodin Vladislav, kralj i gospodar naš milostivi, umre 
bez zakonitih sinova ili ako takve ostavi, a oni umru bez potomaka, 
u takvom slučaju obvezani su izabrati i priznati gospoda crkveni dosto- 
janstvenici, baruni, grofovi, velikaši, plemići, gradovi i ostali stanov- 
nici ove Kraljevine Ugarske, čitavo ovo kraljevstvo i ostale kraljevine 
i pokrajine k ovomu spadajuće, za svoga zakonitog i nesumnjivog 
kralja i gospodara spomenutoga prejasnog gospodina Maksimilijana, 
kralja rimskoga i ugarskoga, dalmatinskoga, hrvatskoga itd., ili ako 
ovaj ne bi živio, jednoga od njegovih sinova, ili ako ovi ne bi živjeli, 
onda jednoga od njegovih zakonitih muških potomaka po izravnoj lozi. 
I tako smo mi radi toga što se zna da rečene Kraljevine Hrvatska i 
Slavonija, i mi svi kao i ostali također stanovnici ovih kraljevina 
pripadamo i spadamo od starine pod krunu Kraljevine Ugarske i k 
istoj Kraljevini Ugarskoj, i da se pod istom krunom i kraljevstvom 
nalazimo — poput gospode crkvenih dostojanstvenika baruna, grofova, 
velikaša i plemića iste Kraljevine Ugarske, na ovom stanku u Budimu 
javno i svečano prihvatili i prihvaćamo ugovor takva utanačena mira i 
sloge, te smo u nazočnosti poglavite i velemožne gospode Eitela Fri- 

drika grofa od Zollerna i kapetana na Hohenbergu itd., Henrika Prue- 
schinkha, slobodnoga gospodina i baruna na Stettenbergu, Bernharda 
od Scherffenberga i Ivana Fuchsmagena doktora itd. rečenomu preja- 
snomu gospodinu rimskomu kralju svaki posebice pruženom rukom i 
javno prisegli i obećali, prisižemo i obećajemo da ćemo taj ugovor u 
svima točkama obdržavati, te u spomenutom već slučaju prejasnoga 
gospodina kralja Maksimilijana, ili ako on ne bi živio, jednoga od nje- 
govih sinova ili unuka i zakonitih mu po izravnoj lozi potomaka, po 
načinu, glasu i sadržaju spomenutim u sklopljenom glede toga ugovoru, 
zajedno s rečenom gospodom, crkvenim dostojanstvenicima, grofovima 
i plerićima Kraljevine Ugarske, izabrati i primiti za svoga gospodara 
i kralja. Po svjedočanstvu i kreposti ovoga pisma našega, na kojemu 
vise naši običajni pečati. Dano u Budimu na spomenutom saboru, na 
dan pepelnice, ljeta gospodnjega tisuću četiri stotine devedeset i druge.« 


Dok su ugarski staleži u jednu ruku sve preko svoje volje morali 
priznati pogodbe požunskoga mira, gledali su u drugu ruku kraljevsku 
vlast još jače stegnuti i oslabiti. To svjedoči dekret sabora koji se 
sastoji od sto i osam članaka, a koje je kralj Vladislav morao potvrditi. 
Staleži kao da nisu pravo vjerovali krunidbenoj zavjernici, pa su stoga 
sve njezine ustanove ponovno uvrstili u dekret te ih tako uzakonili. K 
tomu pridadoše čitav niz novih ustanova, kojima su gotovo skršili kra- 
ljevsku vlast. Sve novotarije, koje bijaše kralj Matijaš glede vojske i 
poreza uveo, biše na zahtjev staleža ukinute, te povraćeno opet ono 
stanje kako je bilo za kraljeva Sigismunda i Albrechta. Krunska carina 
zamijenjena bi opet tridesetinom i obnovljeni privilegij kojima biše 
brojni staleži od plaćanja tridesetine oslobođeni; jednako bi ukinuta 
komorna daća (tributum fisci regalis), koja se za Matijaša pobirala 
u svim kraljevinama krune sv. Stjepana, te u Ugarskoj bi uvedena ne- 
kadanja dobit komore po jednoj petini dukata od svakoga selišta, u 
Slavoniji obnovljena bi Kunovina, a u Erdelju pedesetina. Podjedno bi 
izrijekom određeno da kralju ne pripada pravo da za rat izvan države 
poziva narod na oružje. Dapače i u onome slučaju kad bi neprijatelj 
udario na Ugarsku smije kralj pozvati na vojsku prelate i plemiće 
jedino onda ako plaćena vojska kraljeva i čete državnih dostojanstve- 
nika ne bi mogle odolijevati neprijatelju. Državni baruni ili prvi dosto- 
janstvenici, hercezi Ivaniš Korvin i Nikola Iločki, nasljedni grof šipuški 
Stjepan Zapolja, grofovi od Bozina i Sv. Jurja, knezovi od Krbave i kne- 
zovi Frankapani smiju jedini držati svoje banderije (po 400 ljudi mjesto 
dosadanjih 500), u kojima ima biti po 200 teško oružanih i 200 lako 
oružanih konjanika; svi ostali plemići davat će od svakih 20 kmet- 
skih selišta po jednoga dobro opremljenoga katanu, jednako će ple- 
mići jednoselci, koji nemaju kmetova, njih deset zajedno staviti jed- 
noga konjanika. Sve te plemićke čete vojevat će pod županijskom zasta- 
vom. Tim odredbama bi vojna snaga državna vrlo oslabljena, to više 
što je kralju posve malo preostalo prihoda, većinom od kraljevskih 
imanja, daća saskih i gradskih, kao i od solana i rudokopa, što sve 
nije dostajalo da uzdržava jaku plaćenu vojsku. Jednako bi i u drugim 

stvarima kraljevska vlast skučena. Kralj ne smije bez privole svojih 
prelata i baruna poklanjati više od 100 kmetova; veleizdajicama ne 
smije suditi bez sudjelovanja velikaša; tako isto ne smije se nastanji- 
vati ni u kojega podanika svoga bez privole njegove. Znamenita je još 
ustanova glede sabora, na koji su velikaši dosad neredovito i kasno 
dolazili. Odsad čekat će se na saboraše samo četiri dana nakon roka 
određena za otvorenje sabora; nakon četiri dana započinju rasprave, 
te će odluke saborske vrijediti i za one koji bi bud zakasnili bud uopće 
izbivali. Još biše brojne ustanove glede sudovanja prihvaćene, od kojih 
su neke bile zgodne i napredne. 


Hrvatski i slavonski staleži, sabrani na saboru u Budimu, utjecali 
su jamačno mnogo na rasprave njegove. Nema sumnje da je na njihovo 
zahtijevanje određeno da se u dekretu saborskom preinači prva stavka 
krunidbene zavjernice. Dok se u ovoj kralj Vladislav II obvezao da će 
uzdržati u starim pravima »Kraljevinu Ugarsku s ostalim kraljevinama 
i pokrajinama njoj podloženima (regnum Hungarie cum ceteris regnis 
et provinciis sibi subiectis)«: obećava kralj u prvome članku dekreta 
da će sačuvati u starim pravicama »Kraljevinu Ugarsku, s drugima 
kraljevinama, naime: Dalmacijom, Hrvatskom i 
Slavonijom, i sa stranama erdeljskim, kao i s pokrajinama njoj 
podloženima (regnum Hungariae, cum caeteris regnis, scilicet: Dalma- 
tiae, Croatiae, Sclavoniae, et partibus Transylvanis, ac provinciis sibi 
subiectis), čime bi ispravljena bud slučajna budi hotimična pogreška 
krunidbene diplome. Slavonski staleži međutim kao da nisu bili za- 
dovoljni jedino s tim ispravkom, nego su tražili da se uzakone i stare 
pravice njihove. I tako biše u saborski dekret po odluci kralja, prelata, 

aruna i plemića čitave države uvršteni posebice Članci plemića 
Kraljevine Slavonije (Articuli nobilium regni Sclavoniae), 
njih jedanaest, kojima biše uzakonjena stara prava i običaji rečene 
kraljevine. Poglaviti članci jesu: Članak 1. Kraljevinu Slavo- 
niju neka kralj uzdrži u njezinim sloboštinama. 
Kraljevsko veličanstvo obećava da će uz ostale svoje kraljevine i rečenu 
Kraljevinu Slavoniju održati u njezinim sioboštinama i privilegijima, 
oprostima i običajima. (Maiestas regia, inter caetera sua regna, dictum 
regnum Sclavoniae in antiquis eorum libertatibus, et privilegiis, immu- 
nitatibus et consuetudinibus conservare pollicita est). — Članak 2. 
Od poreza što ga Ugarska daje neka se u Slavo- 
niji pobira polovica, prema broju porta (dveri). 
Ako njegovo veličanstvo sada ili unaprijed stanovnicima Kraljevine svoje 
Ugarske s kojega god razloga nametne kakvu daću: tada ima u svojoj 
Kraljevini Slavoniji samo polovicu takve daće pobirati, prema njenom 
običaju koji se uvijek sve do sadanjega vremena obdržavao. — Članak 
3. O solarama u kraljevini Slavoniji. Solare (camerae 
salium) neka budu u toj kraljevini gdje god ustreba, kao što je bilo za 
vrijeme blagopokojnoga kralja Sigismunda; ali neka se ustrojavaju 
onako kako je naređeno za Ugarsku. — Članak 4. Kraljevskim 
solarima (camerarii salis regii) nije slobodno tražiti 

sol po kućama. Solarima nije slobodno tražiti sol po ku- 
ćama stanovnika, nego ako je zateku na polju, na trgovima ili saj- 
movima, vlasni su je uzeti. Neka ipak traže, ali bez potvore, i pred 
plemićkim sucima one županije. Čestice ili drobtinice soli ne smiju 
odnijeti. — Članak 5. Kraljevska i morska sol smije se 
zamjenjivati za žito. Sol koje god kraljevske solare, dovo- 
zila se bud na lađama bud na kolima, a i morska sol, koju morsku 
sol sirotinja one Kraljevine Slavonije zbog oskudice i nestašice novaca 
običaje zamjenjivati za žito, smije se slobodno kupovati, prodavati, a i 
trošiti. Od te morske soli zapada kraljevsko veličanstvo tridesetina, ako 
bi ponestalo kraljevske soli, i solar ne bi državljanima mogao soli dati; 
drukčije nipošto. — Članak 6. Vino, žito i životinje, po- 
što se plati tridesetina, smiju se iz kraljevine 
izvoziti i prodavati. Vino, žito i životinje ma koje vrste, 
kad se od njih plati tridesetina i (ostale) opravdane i običajne daće, 
može kamo god tko želi, slobodno goniti i prodavati. — lanak 7. 
Tridesetine neka se pobiraju starinskim načinom 
na starim mjestima; a od sitnih stvari, koje ne 
vrijede forinte, neka se ne ištu. Tridesetina neka se 
pobira na običnim mjestima, po starinskom običaju, kao i za vrijeme 
gospi de kraljeva Ludovika, Sigismunda i Albrechta. A od stvari ma- 
lenih, koje vrijede manje od forinte, neka se tridesetinari ne usude 
tražiti tridesetinu. — Članak 8. Da kraljevsko veličanstvo 
mora potvrditi sve njihove privilegije. Neka kra- 
ljevsko veličanstvo dostoji potvrditi sve pravice i povlastice ove Kralje- 
vine Slavonije, koje njoj bijahu podijelili blažene uspomene kraljevi, 
naime predšasnici njegova veličanstva. — Posljednja tri članka rade o 
županijskim sudovima i njihovu postupanju, o povratku otetih gra- 
dova, kaštela i posjeda, a i o naknadi šteta, nanesenih nakon smrti 
Kralja Matijača; Za zadnje se određuje da se postupa kao i u Kraljevini 
Ugarskoj. 

Sabor u Budimu bavio se još i pitanjem o ženidbi kralja Vladislava 
II s kraljicom udovicom Beatricom. Premda su i staleži i sam kralj 
bili više puta obećali kraljici udovi Beatrici da će je kralj Vladislav 
uzeti za ženu, i premda je kaločki nadbiskup Petar Varda zahtijevao 
da se zadano obećanje ispuni, ipak je većina staleža zazirala od toga 
da se trideset i šestogodišnji kralj vjenča ženom nerotkinjom, pa da 
ostane bez potomaka. Prevarena u svome očekivanju, kraljica tužila je 
Vladislava papi Aleksandru VI. Povela se i parnica, koju je Beatrica 
napokon izgubila. Dne 3. travnja 1495. riješi papa njezine zaruke s 
kraljem Vladislavom, zapovjedi joj vječitu šutnju i osudi je da plati 
troškove parnice od 25.000 dukata. Nevoljna kraljica ostavila je poslije 
Ugarsku, gdje su je do kraja oglobili, pa se napokon u nevolji svojoj 
sklonila na otok Ischiju, gdje je god. 1508. umrla u velikoj bijedi, pre- 
živjevši posvemašnju propast svojega roda. 

Na saboru u Budimu popunjena bi napokon i čast ugarskoga pala- 
tina, koja je kroz više godina (od smrti Emerika Zapolje 1487) ostala 
ispražnjena. Člankom 33. sabora ustanovljeno bi da palatina — »koji 

mora sud i pravdu krojiti kralju nasuprot državljanima i opet drža- 
vljanima nasuprot kralju« — ima birati kralj »po savjetu prelata i 
baruna, a s privolom plemića kraljevstva«. Jamačno suglasno s tim 
člankom proglašen bi (creatus est) palatinom 29. ožujka 1492. šipuški 
ko Stjepan Zapolja, nekadanji vrhovni kapetan Austrije i Beča, koji 
ijaše prigodom izbora odlučio u prilog kralju Vladislavu II. Ali taj 
isti Stjepan Zapolja snovao je i radio i za uzvišenje svoje vlastite 
porodice. 


(Poraz Hrvata kod Udbine na Krbavskom po- 
lju 9 rujna 1493. i dalje borbe s Turcima do 
primirja 1495). U isto vrijeme, dok su trajale borbe za pri- 
jestolje između Vladislava II i Maksimilijana, stradalo je i Hrvatsko 
Kraljevstvo još i od Turaka. Primirje na sedam godina, što ga je kralj 
Matijaš god. 1483. utanačio sa sultanom Bajazidom II, bijaše na koncu 
1490. minulo, a Turci su nato stali opet udarati na Hrvatsku i na 
jugozapadne krajeve ugarske. Kralj Vladislav II bijaše doduše poslao 
u Carigrad svoga pouzdanika Emerika Cobora da pregovara o pro- 
duljenju primirja; ali sultan je pridržao Cobora, a uto su bosanski 
i smederevski paša provaljivali u hrvatske i jugozapadne ugarske obla- 
sti, osobito u Temešku županiju, koju je branio junački, no i okrutni 
kapetan Pavao Kiniži. Baš u onaj čas, kad su kraljevi Maksimilijan 
i Vladislav II ugovarali mir u Požunu, provalio je bosanski paša preko 
Hrvatske i Slavonije u Kranjsku. Iz pisma, što ga je pisao kranjski 
plemić Vilim Turjaški (Auersperg) 4. listopada 1491. iz Ljubljane, do- 
znajemo da su se Turci na Miholje (29. rujna) utaborili kod Metlike, te 
odanle robili i harali čitavu Donju Kranjsku, Bilo ih je preko 10.000, 
a smjerali su duboko prodrijeti u zemlje rimskoga kralja da nisu rijeke 
Sava i Krka jako nabujale. Kako su Turci iznebuha nahrupili, jer ih 
nije nitko očekivao, budući da su imali mir s Hrvatima (dy tiircken 
sein ungewarnt in das landt chummen, yederman hat gehofft sy chum- 
men das Jar nicht): to su silan plijen i roblje zaplijenili. Turjaški se 
boji da će čitavu Kranjsku uništiti, te će preostati jedino gorenjski 
krajevi s Ljubljanom. I suvremeni ljetopisac Unrest opisuje provalu 
Turaka u Hrvatsku i Kranjsku. Turci su deset dana pred Miholje (dakle 
19. rujna) neočekivano udarili na Kranjsku. Prije toga bili su oko 
Zagreba i Krškoga, zatim kod Novoga Mjesta, gdje su mnogo puka 
zarobili i većinu kuća spalili. Da nisu rijeke Sava i Krka narasle, 
bili bi goleme štete počinili; no tako nisu ih mogli prijeći, premda 
su to više puta pokušali. Mnogo ih se potopilo. Turaka svih računalo 
se 10 do 11.000. Nekoliko dana stajali su između Kostanjevice i No- 
voga Mjesta na polju kod Sv. Bartolomeja, odakle su udarali na sve 
strane. No kad je jedna velika turska četa pošla prema Ljubljani, 
digao se na nju seljački puk, na čelu mu dva plemića sa šest konja. 
U nekoj dolini (gnant in der Grusnitz) opkolio puk tursku četu te ju je 
poubijao i zarobljene kršćane oslobodio. Malo zatim digla se čitava 
vojska turska s mnogo kršćanskih sužnjeva, te je htjela iz zemlje otići; 
no nato je došao slavonski ban (der Wan in windischn Lanndn) sa 


15 


226 TRECE DOBA (III) 


svojim pomagačima te je Turcima također poraz nanio. »Općenito se 
pripovijeda«, završuje Unrest, »da je vrhovni kapetan njihov, vrativši 
se u Bosnu, imao manje svojih (ljudi) za dvije tisuće i tri stotine. 
Za tu pobjedu moramo Boga slaviti, i pobožnim ljudima, koji su se 
borili, hvaliti« I Bonfinije zna za tu pobjedu hrvatsku javljajući: 
»Istoga mjeseca (listopada) bude kod rijeke Une u Hrvatskoj, u koju 
bijahu Turci provalili da robe, do 1500 Turaka ubijeno, a jednako 
toliko zarobljeno; od tih je ban (Ladislav od Egervara) poslao 120 
kralju, a nekoliko njih kraljici. U tom se boju osobito istakla hrabrost 
kneza Bernardina (in eo bello Bernardini comitis virtus inprimis eni- 
tuit).« Pobjeda hrvatska spominjala se i u potonja vremena. Još u 
XVI stoljeću priča hrvatski ljetopisac Ivan Tomašić: »Godine gospodnje 
1491. izađe Škajin (Skayn) paša iz Bosne sa 17.000 konjanika (i pođe) 
prema Kranjskoj sve do Bilih voda (usque ad aquas gradatas seu bile 
vode), te se mjesec dana zadržavao plijeneći i pustošeći ognjem i 
mačem. Hrvatski pak ban Ladislav od Egervara utaborio se s čitavom 
Hrvatskom kod Vrpila blizu Udbine (in Verpilla prope Udbinam = 
današnje Vrpile u općini Koreničkoj), te se razmjestio u četiri bojna 
reda. Prvim pak bojnim redom ravnali su Ivan Cetinski i Mihajlo 
Slunjski, knezovi Frankapani, te su ne kao ljudi, nego kao bijesni 
lavovi ubijali Turke. I ondje biše Turci nemilo razbijeni: 9000 Turaka 
bi ubijeno, a 18.000 roblja oslobođeno.« 

Prva posljedica hrvatske pobjede kod Vrpila nedaleko od Udbine 
i rijeke Une bila je ta da su Turci slijedeće godine 1492. ostavili Hrvat- 
sku na miru. No zato se sam sultan Bajazid II spremao da s velikom 
vojskom udari na istočnu Slavoniju, jugoistočnu Ugarsku i Erdelj. 
O primirju nije htio ni čuti dok mu dali Vladislav ne ustupi oblast 
grada Dubrovnika i vojvodinu Vlašku, i uz to ne dopusti da kroz Hrvat- 
sku i Slavoniju provaljuje u zemlje rimskoga cara i njemačkoga kralja. 
U ožujku krenuo je sultan u Sredec ili Sofiju, a uto su njegovi paše 
(vidinski, smederevski i drugi) udarali na međašne banovine, na Seve- 
rinsku, Mačvansku s Beogradom, na Šabačku, Srebrničku i Jajačku. 
Banu mačvanskomu, hercegu Lovri Iločkomu, nudio je pače smederev- 
ski paša u ime gospodara svoga krunu ugarsku, ako mu preda Beo- 
grad i Zvornik. Banovi međutim i kapetani odbijali su sretno navale 
turskih paša od svojih oblasti; a kad je uz to sultan začuo da su se 
kraljevi Maksimilijan i Vladislav posve izmirili, dapače da se radi o 
savezu kršćanskih vlasti protiv njega samoga, vratio se opet u svoju 
prijestolnicu. Za posljednjih bojeva bijaše se najviše proslavio temeški 
župan Pavao Kiniži, »vrhovni kapetan Donje Ugarske«, koji je strašno po- 
stupao sa zarobljenim Turcima, pekući ih žive i bacajući ih svezane 
svinjama za hranu. Kiniži raspršio je također u kolovozu 1492. »crnu 
četu« Matijaševu, koja je bila utaborena u Segedinu te počinjala ra- 
zličita nasilja, jer nije redovito plaću dobivala. Skupivši na brzu ruku 
velik broj seljaka i građana, udario je Kiniži iznebuha na buntovnu 
četu te ju je nakon žestoka otpora svladao. Preko 400 palo ih je u boju; 
kolovođe biše pogubljeni. Nato bi crna četa po kraljevu nalogu raspu- 

štena: jedan dio njezin pošao je u službu palatinovu i Kinižijevu; 
no najveći dio (3000 momaka) otišao je u Austriju i u Moravsku. 

Pobjeda hrvatska nad Turcima u listopadu 1491. rodila je i tim da 
su se slavodobitni knezovi Frankapani opet silno podigli. Još u ožujku 
1492, nalazimo knezove Bernardina, Ivana Cetinskoga, Nikolu Tržačkoga 
i Mihajla Slunjskoga uz hercega Ivaniša Korvina i bana Ladislava od 
Egervara na saboru u Budimu; no nakon povratka njihova u domovinu 
planuše smutnje ne samo između samih knezova nego i borbe knezova 
protiv hercega i bana. U jednu ruku nastojahu knezovi da vrate milom 
ili silom rodu svome gradove koje im bijaše kralj Matijaš oteo, među 
njima poglavito grad Senj, kojim je tada upravljao kraljevski kapetan 
Petar Tarnik od Mačkaša; u drugu ruku opet bijaše razdora u samoj 
kneževskoj porodici, osobito između kneza Bernardina od loze modru- 
ške i Ivana IX od cetinske grane. Povod ovom razdoru ne znamo; 
no moguće je da je Bernardin gramzio za prvenstvom u svojoj porodici, 
dok je Ivan IX, premda za jedno koljeno od njega mlađi, bio potomak 
najstarije loze kneževske, koja je nedaćom bila zahirila. 

Knezovi Frankapani bijahu se odmah po smrti kralja Matijaša 
pojagmili da vrate svojemu rodu kraljevski tada grad Senj, a uza nji 
gradove u Vinodolu, koje bijaše Matijaš darovao Žunjevićima (Bribir) 
1 jakinskomu građaninu Franji Cynthiusu de Dionysiis (Bakar). Upirući 
se sada o 29. točku požunskoga ugovora, po kojemu se bijaše kralj 
Vladislav II obvezao da će hrvatskim knezovima sam glavom (in propria 
ersona) po običaju kraljevstva otkrojiti pravicu glede imanja, Lola im 
ija oteta za kralja Matijaša (tempore regis Mathie ipsis ablata), 
zahtijevahu najodlučnije da im se povrate njihovi gradovi (Senj, Oto- 
čac, Bribir, Bakar itd.) Nema podataka o tome da li je kakve parnice u 
tome poslu bilo; no čini se kao da je kralj povjerio hercegu Ivanišu Kor- 
vinu i banu Ladislavu od Egerv4ra da stvar urede. Ali Frankapani, pozi- 
vljući se negdje na svoje privilegije i na članak 21. dekreta od god. 1486. 
po kojemu su nasljedni knezovi (perpetuis comitibus) potpadali jedino 
pod sud samoga kralja, ne htjedoše se pokoriti ni hercegu ni banu. 
Bonfinije javlja da se mladi herceg radi toga otpora odrekao svoje 
časti; a nato da su knezovi Frankapani ustali da silom predobiju otete 
im nekad gradove. Osobito se vodila žestoka borba za Senj, gdje su se 
sami građani protivili tome da se vrate pod vlast knezova. Senjani se 
obraćali molbama na kralja da im pomogne, na što ih je kralj pismom 
od 5. lipnja tješio i pomoć obećavao, hrabreći ih »da budu bodra 
duha znajući da ih on neće ostaviti«. Općina se senjska tužila 27. 
lipnja 1493. i papi Aleksandru VI kako mnogo zla mora podnositi »zbog 
neprekinutih zasjeda i navala svojih neprijatelja«, koji rade na zator 
grada »dovevši pače u pomoć i prilog sebi preljute Turke (sed et 
adducto sibi auxilio et favore immanissimorum Thurcorum ad 
destructionem eiusdem civitatis)«. Strašne li objede za knezove Fran- 
kapane! 

Ne zna se tko je u prvi mah branio Senj od navala kneževskih. 
Ban Ladislav od Egervara, kojega još 24. rujna 1492. buški špan Tomaš 
Mogorić zove »rusagov kraljevstva ugarskoga Dalmacije i Hrvat' i slo- 

vinskoga dostojnim banom«, vršio je doduše i u veljači 1493. 
bansku čast i vlast; ali se ne spominje da bi vodio rat na Frankapane. 
Nakon toga nestaje ga iz Hrvatske; on prima službu magistra taver- 
nika na kraljevskom dvoru, a mjesto njega dolaze za bane Emerik 
Derenčin i Ivan Bot od Bajne. Novim banovima, naročito 
Emeriku Derenčinu, povjereno bi da brane Senj i da opet skuče kne- 
zove Frankapane. Derenčina pomagat će i Mletačka Republika, kojoj 
je bilo jednako stalo da knezovi Frankapani opet ne zavladaju u Senju. 
Ta nedavno — 30. lipnja — pisala je ona papi neka on što prije nastoji 
izmiriti Frankapane s Ivanišem Korvinom i s krunom ugarskom, a 
uz to neka iz Jakina pošalje u pomoć Senju oko 250 vojnika »da ne 
dođe u ruke turske (ne ad manus Turcorum devenidt civitas ipsa)«; 
a odmah zatim — 3. srpnja — javljala je papi vijest »o dolasku Tu- 
raka u neko mjesto zvano Gacka« (de appulsu Turcorum ad quemdam 
locum nuncupatum Gascha — Gatanska župa ili Gadska naokolo Otoč- 
ca), i kako su Turci samo još 15 milja daleko od Senja. U prvoj polo- 
vici srpnja silazili su novi banovi prema moru da suzbiju kneza Ber- 
nardina, koji je u kamenom primorju već četiri kaštela zauzeo. Oko 
13. srpnja smatraju Mleci da je opasnost za Senj minula i radi brzih 
i mudrih odredaba papinskih (ob sapientissimas et celeres provisiones 
factas a beatitudine sua), a i radi toga što je banska vojska dolazila i 
već došla na obranu grada (ob certitudinem... gentium hungarorum 
venientium aut iam existentium ad defensionem illius civitatis). I zaista 
je ban Derečin prisilio kneza Bernardina te je morao uzmaknuti 
ispred Senja; a nato se oborio na nj da ga skuči do kraja. Bernardinu 
ne ostade drugo nego da se uzmičući pred banovima zatvori u tvrde 
Brinje, na što banovi i taj grad stadoše podsjedati. Za podsjedanja 
približi se ban Ivan Bot od Bajne jednoga dana odviše gradskim 
zidinama; tu ga pogodi zrno iz topa i on tužno pogibe. Ban Derenčin 
upre nato sve sile da što prije ovlada Brinjama, kada jednoga dana 
stigoše tužni glasi da je velika turska vojska u Hrvatsku provalila. 

Glasi bijahu žalibože istiniti. Suvremeni pisci, kao Bonfinije i 
Dubrovčanin Tubero, okriviše kneza Bernardina Frankapana da je on, 
videći kako se ne može obraniti u Brinjama, potajice utanačio s bo- 
sanskim pašom da će se pokoriti sultanu Bajazidu za sva vremena, ako 
paša s izabranom četom konjanika kroz Hrvatsku provali u Kranjsku 
i Korušku te tako bana Derenčina od daljenjega podsjedanja Brinja 
odvrati. Ali ta potvora, koja nije nego jeka onih tužaba što su ih Se- 
njani i Mleci već dulje vrijeme na sve strane širili, neće biti istini 
podobna, i jer Turci taj put nisu štedili Bernardinovih imanja, i jer 
se sam Bernardin uoči velike pogibelji, koja je domovini zaprijetila, 
izmirio s banom Derenčinom te s čitavim rodom svojim stao na branik 
svoga zavičaja. Bit će prije da su Turci sami, začuvši za smutnje u 
Hrvatskoj, obnovili svoje navale na nesretnu zemlju. 

Po jednodušnom kazivanju svih izvora podigao se bosanski paša 
Hadum (Jakub u ljetu 1493. (valjda mjeseca kolovoza) s 8000 lakih 
konjanika te udario najprije na Jajce. Nakon uzaludna pokusa da taj 
grad predobije, provali sjeveroistočno prema Uni, zatim prema Kupi, 

BOJ S TURCIMA U HRVATSKOJ. 


Po drvorezu, što ga je izradio Hans Burgkmair (1472—1559) za djelo »Weisskunig« kralja i cara 
Maksimilijana I (dotično njegova tajnoga pisara Marka Treytz-Saurweina). 


a onda udari na Kranjsku i Štajersku, robeći sve do Celja i Optuja. 
Usput zarobi sila kršćana i bogat plijen. U Štajerskoj opre mu se 
Maksimilijanov kapetan Jakov Šekelj s 5000 konjanika te ga prisili 
na povratak. Vraćajući se paša Slavonijom i Hrvatskom, robijaše i pali- 
jaše opet nemilo, pače dođe pod znameniti grad Modruše, koji je tada 
bio stolica biskupa krbavsko-modruškoga, pa bijući taj grad, spali nje- 
gova predgrađa (varoši), samostane i crkve. Dok je tako turska sila 
pustošila na sve strane i roblje hvatala, skupi hrvatski ban Emerik 
Derenčin hrvatsku i slavonsku gospodu na Krbavskom polju 
ispod grada Udbine ili Udvine, kako se tada zvaše, pa čekaše na 
tursku vojsku da joj zakrči povratak u Bosnu i otme kršćanske sužnje 
i bogati plijen što ga bijaše zarobila. Ali ban bijaše loše sreće. Turci 

u krvavom boju na Krbavskom polju 9. rujna 1493. razbiše i raspršiše 
hrvatsku vojsku, bana Derenčina i mnogo naroda zarobiše, te u sužanj- 
stvo sa sobom povedoše. 

Tužni boj na Krbavskom polju opisuju potanko suvremeni povje- 
sničari Bonfinije, Unrest i Tubero. No kako su od krvavoga pozorišta 
bili daleko, nema sumnje da se u njihovo pričanje otkralo štošta 
netočno i neistinito. Mnogo je vjere dostojniji ninski biskup Juraj 
Divnić, koji je odmah nakon nesretnoga razboja pohitao u Liku 
da razvidi nevolju svoga stada, pa je zatim na molbu hrvatskoga ba- 
novca Gašpara Perušića i preostaloga plemstva hrvatskoga 27. rujna u 
Lici napisao za papu Aleksandra VI potanki opis nesreće, upozorivši 
ga podjedno na veliku pogibelj, koja ne samo Hrvatskoj nego i susjed- 
nim zemljama na zapadu i dalje prijeti od Turaka. Po njemu provalio 
je bosanski paša Hadum kod Une u Hrvatsku, a odanle se oborio 
na oblasti rimskoga cara i njemačkoga kralja. Ban Emerik Derenčin, 
muž hrabar i slavan, koji se bijaše prijašnjih godina proslavio kao 
upravitelj Jajca, odlučio je na otvorenom polju dočekati Haduma kad 
se vraćao s četovanja. Skupio ban do 15.000 ljudi, koji su se radosno 
odazvali, jer su bili sigurni da će pobijediti. Boj se zametnuo 9. rujna, 
oko 6 sati u jutro (hora diei prima) na Krbavskom polju ispod varoši 
Udvine. Nesreću kršćansku naviještala su već od srpnja nebeska zna- 
menja, osobito oluje, gromovi i tuče, koja je i uoči onoga dana padala, 
Za samoga boja pak oborio se na kršćansku vojsku nekakvi prašni 
oblak (pulveralis nubes), tako da se nisu međusobno ni vidjeti mogli, 
dok je nad Turcima sjalo svijetlo sunce. Boj se svršio potpunim pora- 
zom Hrvata: 13.000 ljudi ili je zarobljeno ili leže mrtvi na polju, ne- 
pokopani, te ih sada razdiru vuci, tigri, medvjedi i ostala zvjerad. Sam 

an dopanuo je ropstva, pa je na vlastite oči morao gledati kako su 

Turci sinu njegovu vitezu glavu odrubili, te je ocu svaki put na stol 
metali kad bi hrane trebao. Ali tužni otac nije od boli klonuo, nego je 
suzarobljenike svoje bodrio i hrabrio. Gospoda hrvatska mole bisku- 
pa da ide kralju Vladislavu II i da traži pomoć; ali biskup se najprij 
obraća na papu te mu preporučuje poslanika kojega oni rimskoj stolici 
šalju. Biskup se nada pomoći od pape, jer među stradalima ima i onih 
koje je nekad kralj Matijaš bio poslao u Italiju u pomoć kralju Fer- 
dinandu, kad su Turci bili udarili na Otranto te zaprijetili Napulju 
i Rimu. 

Sve uz Jurja Divnića nisu na odmet ni drugi izvori koji pričaju 
o krvavom razboju na Krbavskom polju. Tu je u prvom redu češki 
putopisac Ivan Hasišteinsky z Lobkowic. On je god. 1493. 
putovao kroz Dalmaciju u Jeruzalem, pa je bio baš u Zadru kad su bje- 
gunci nakon bitke onamo stizali. Po njihovu je kazivanju on zabilježio 
u svom putopisu taj znameniti događaj i tako sačuvao neke potankosti 
o bitki, koje nam inače nisu poznate. »U ponedjeljak (23. rujna)«, 
piše on, »doplovili smo k mjestu Zadru. Tu nam pripovijedahu zle 
novine kako su bezdušni zatiratelji kršćanstva, Turci, porazili Hrvate 
do nogu i mnoštvo ih poubijali i zarobili. To se dogodilo petnaesti dan 
pred mojim dolaskom u Zadar na dan sv. Gorgonija G rujna). A 

zbilo se je to tim povodom što je jedan vojvoda turskoga sultana, po 
imenu Hadum (Hadrem) paša, združivši se s najodličnijim Turcima, 
imajući oko deset tisuća Konjanika, provalio preko gora do Hrvata, 
i onda dalje u zemlju rimskoga kralja do mjesta Ljubljane u Karneoliji. 
U svim tim oblastima pobravši sila naroda, muževa, žena, djevojaka i 
dječaka, odagna ih sa sobom. Knezovi, gospoda i vitezovi hrvatski, 
sabravši se da bi (vraćajuće se) Turke pretekli, pohitaše u one gore 
kroz koje su Turci u zemlju provalili, pa ih ondje očekivahu. Imađahu, 
kako sam obaviješten, do tri tisuće konjanika i oko osam tisuća pje- 
šaka, među kojima bijaše nekoliko knezova i gospode znamenite, kao 
što su ban hrvatski (Mirko Derenčin), ban jajački u bosanskoj zemlji 
(Juraj Vlatković) i drugi. Uto im doglasi vojvoda rimskoga kralja u 
Štajeru Jakub Cakl (Jakov Sekelj) da bi čekali i ništa ne započinjali 
do njegova dolaska, jer će im on odmah pohitati u pomoć s nekoliko 
stotina konja i par tisuća pješaka. Ali oni Hrvati ne htjedoše toga 
učiniti, nego želeći sami slavu pobjede steći i nadajući se također 
da će Turke razbiti, kako su to u istim gorama pred nekoliko godina 
(1491) bili učinili, omalovažavahu ih i pripraviše se za boj. Saznavši 
pak Turci za njih, zatjeraše sve roblje, što ga bijahu pohvatali za te 
provale, u jednu dolinu i svim za oružje doraslima odrubiše glave, bojeći 
se da bi oni za borbe s Hrvatima mogli njima u pomoć priskočiti. 
Zatim razredaše svoje čete; jednu četu poslaše u potjeru (gonjače) 

rema gorama, gdje su ih Hrvati čekali, a do tri tisuće Turaka na 
Konjima reploviše naokolo šume preko nekakve nevelike rijeke, te 
im bi naloženo, ako bi Hrvati njihovu potjeru progonili, da ih onda 
obiđu i odmah se straga na njih (Hrvate) obore. Hrvati pak ne znajući 
za zasjedu, budući da je u onim šumama ne mogoše vidjeti, čim 
ugledaše potjeru (gonjače) tursku, odmah se s gora na nju oboriše i 
siđoše na polje i ravnice. Ondje zametnuše s njom borbu i zakvačivši se 
borahu se ljuto, tako da je već nekoliko stotina Turaka poginulo. 
Nato turska potjera nagne u bijeg i stade bježati prema zasjedama. 
Hrvati potekoše odmah za njom, nadajući se dobru nakon sretnoga po- 
četka; ali uto se turske čete u zasjedama, jedna sprijeda a druga 
strada, oboriše na njih, pa ih stadoše ubijati dok ih do nogu ne po- 
raziše. Pripovijedao mi je o tom jedan dobar urođeni čovjek, koji 
bijaše ovamo u Zadar došao znajući za sebe tužna da je u toj bitki 
izgubio vlastitoga brata i šest rođenih stričeva; on je pače sam bio 
na bojištu i vidio ondje ubijena tjelesa, koja su gotovo milju diljem 
ležala kao gusti snopovi, tako da bi s jednoga tijela mogao na drugo 
stupati. Pripovijedao je još da su (Turci) taj put malo kome glavu 
odrubili, nego su zato svim nosove odrezali, pa ih sa sobom odnijeli radi 
lakoće, jer im sultan od svake glave daje dukat, a to vrijedi i onda 
kad se koji odrezanim nosom neprijateljskim podičiti može. Poginulo je 
u tom boju sila urođenih vitezova, među njima također knez Ivan 
(Frankapan) od Cetina, zatim sin bana hrvatskoga, oko sedamdeset 
svećenika i redovnika i inače deset tisuća drugoga puka. Zarobljeno 
pak bude do petnaest stotina ljudi, mnogo vrlih i urođenih vitezova, 
iakođer i sam ban hrvatski, zatim ban bosanski iz Jajca i knezovi 

Nikola (Frankapan) i Vilim od N. I tako je nakon toga nesretnoga 
pra gotovo čitava zemlja opustjela i puka lišena; jer se sav narod 

ijaše javno na Turke digao, osim onih koji nisu poradi starosti ili 
mladosti mogli, misleći da će Turke jamačno razbiti, kako im je prije 
nekoliko puta na istome mjestu pošlo za rukom. Kazivao mi je također 
taj čovjek da je takova nečuvena žalost i plač zavladao, da bi se s 
njihove nevolje moralo rasplakati srce tvrđe od najtvrđega kamena, 
budući da je mnogo otaca i matera izgubilo sve svoje sinove i kćeri — 
sinovi su ubijeni, a kćeri odvedene; mnoštvo je žena obudovjelo, tako 
da u svakom drugom selu nađeš najmanje šest udovica s malom dje- 
com, a muževi su svi ubijeni i zarobljeni. I nisu vidjeli nikada, otkad 
svijet pamti, tako opremom opskrbljenih Turaka kako su ti bili; imali 
su ravno kao i kršćani oklope, željezne ovratnike sprijeda i straga, 
zatim alabarde (bradate sjekire) i kacige na sebi. A bitka ta započela je 
na dan sv. Gorgonja tri sata prije podneva u oblasti hrvatskoj, koja 
se zove Krbava, kod zamka zvanog Udvinec, udaljena od Zadra 
vlaških (talijanskih) milja šezdeset, a naših (čeških) milja oko dvanaest. 
Bog neka se dostoji taj puk utješiti!« 

U isto vrijeme, kad se zgodila krvava bitka pod Udbinom, bio je 
u Grobniku kod plovana Davida hrvatski pop glagoljaš Martinac 
od plemena Lapčana, pišući glagoljicom časoslov za Pavline u Novom. 
Premda je pisao svetu knjigu, ipak pop Martinac nije mogao odoljeti a 
da na kralju svoje knjige, kao ispriku za pogreške svoje, ne zabilježi 
sudbonosnog događaja, s kojega plakaše malo i veliko u domovini 
pop Martinac zapisa doslovce: »Juže dvigoše Turci... I jošte izide baša 
Rumarie i Vrhbosanije i porobiv Posavje pade pod Modrušu i 

oče rvati Modrušu, požga že ognjem burge (gradove) ohrstnije i 

loštri, jošte i crkve gospodnje. Tagda že gospoda hrvatska i bani 
hrvatski dvigoše vojsku protivu im, boj zastupni v polji velijem 
Krbavskom, i tu boriše se braniju velieju, Tagda že pobježdena 
bist čest hristjanska, tagda že uhitiše bana hrvatskoga jošte živuća, tagda 
že ubiše kneza Ivana Frankapana, tagda odpeljaše kneza Mikulu Fran- 
kapana, tagda že ubiše bana jajačkoga, tagda že padoše krepci vitezi 
i boritelji slavni v premoženiji ih vjeri radi Hristovi, jošte že i pišci 
izabrani boritelji tu umriše obstrti zastupi v plčine Eolja: tu že smrt 
priješe vjeri radi jako že družba svetago Mauricija, takmo že knez 
Brnardin' Frankapan izide od sredi boja s malimi. I tagda načeše 
cviliti rodivšije i vdovi mnoge i proči ini, i 
bist skrb velija na vseh živućih v stranah sih, 
jakaže ne bist od vremene Tatarov i Gotov i 
Atelja nečastivih.« 

Već davno bijahu istrunule kosti krbavskih junaka kad je u polovici 
XVI stoljeća hrvatski fratar Ivan Tomašić pisao svoju kratku 
kroniku Hrvatske. I on se zabavio kobnom bitkom pod Udbinom, te 
ju je ispripovjedio onako kako ju je negdje čuo od potomaka palih 
junaka. »Godine spasa ljudskoga 1493«, tako priča on, »posla (Turčin) 
najvrsnijega vojvodu Hadum-pašu u Ugarsku, koji s osam tisuća 
konjanika sve do Zagreba provali i zemlju na veliki strah onih žitelja 

opustoši. Radi toga Hrvata, Slavonaca i ugarskih pukova poglavice, 
koji se zovu banovi, uzev u obzir i netom nanesenu štetu, i onu što bi 
se u buduće mogla nanijeti, svi zajedno skupiše veliku vojsku, i to 
bijaše uzrokom da je Hadum-paša svoju vojsku povukao natrag sve 
do gore Vraži vrtal, koja rastavlja Hrvatsku od Krbave. Uto 
je knez Ivan (Frankapan) od Četina, muž pametan, moćan savjetom i 
oružjem, s mnogim preodličnim Hrvatima svjetovao da se s Turci ne 
bije boj na otvorenom polju, nego da se na njih udari i da se razbiju 
u tijesnim klancima, gdje bi i gore bile u pomoć. Ali ban Derenčin, 
u koga bijaše više smjelosti kod svjetovanja nego snage kod izva- 
đanja stvari, nagovaraše da se boj zametne na otvorenom polju 
(u ravnici). On je tako sudio prezirući neprijatelja, dok su se Hrvati 
njemu opirali, jer ih je malo bilo. Nato reče ban: »Ha, Hrvati, vazda 
ste bili strašljivice.« Ivan knez Cetinski odgovori mu: »Danas hoćemo 
viditi, tko je bigavica; ti budeš danas začetak raspa hrvacke zemlje. 
Bane, ni to po Ugrih od grada do grada jahati, ter se hartati; hoćeš 
danas viditi, kako Turci boj biju.« Ban pak reče: »Kušat ću.« Kako 
je njegovo mnijenje preteglo, zametnula se bitka kod rijeke Krbave. 
Hadum-paša bijaše razdijelio svoju vojsku na tri odjela; prvi dade 
srpskomu sandžaku Izmajil-begu, drugi karvilijskomu vojvodi, a treći 
zadrža za se. Jednako učiniše i kršćani, podijelivši svoje pješaštvo na 
jednake dijelove među tri krila Konjačika. Prvi je odio sastojao od 
Slavonaca, koji stanuju među Dravom i Savom, njih je vodio Ferdinand 
Berisburch; drugim odjelom, u kojemu su bili Hrvati, zapovijedao 
je Ivan knez Cetinski, a trećim Nikola (Frankapan) Tržački i Ber- 
nardin Frankapan. Kad se tako poredaše vojske, turski vojvoda Izmajil- 
beg takvom silom udari na prve čete naše da je knez Bernardin ne samo 
bio iz svoga reda potisnut i morao uzmaknuti, nego je također bio 
prisiljen da ostavi svoje pješake. Nato biše oni potjerani u krvav i 
sramotan bijeg sve do Krbave, te su se sve od straha pred progonećim 
ih Turcima sami bacali u rijeku. Svladavši Izmajil-beg prvi odio, obori 
se na drugi, pa budući da je u isti mah na taj navalio i karvilijski voj- 
voda, poubijaše oni vojnike kneza cetinskoga sve do jednoga. Knez 
cetinski pogubi doduše naokolo sebe mnogo Turadi, no naposljetku 
ubijen bi i sam. Budući da nadalje ni Hadum-paša nije propustio pri- 
godu da progoni Ugre, jer ih je viteštvom najhrabrijih vojnika, koje za 
to bijaše izabrao, bio raspršio, tako se zgodi da je u razmaku od 
jednoga samo sata održao sjajnu pobjedu, izgubivši malo svojih ljudi. 
Ban Derenčin bude zarobljen a sin njegov ubijen, te su banu sužnju 
zatim svaki put za objeda i večere metali na stol glavu njegova sina. 
Nato zapovjedi Hadum da se izbroje sva tjelesa poginulih i da se na 
uspomenu kršćanskoga poraza pošalju mnoge glave i nebrojeni nosovi 
caru njegovu. Poginulo ih je (kršćana) više od trinaest tisuća. To 
je prvi rasap Kraljevstva Hrvatskoga, i tu je 
čitavo plemstvo hrvatsko izginulo«. 

Užasna katastrofa pod Udbinom uzdrmala je temeljima Hrvatskoga 
Kraljevstva. Iz razvaljene varoši Modruša preselio se krbavsko-mo- 
druški biskup Kristofor u primorski grad Novi, a preostali puk na jugu 

Gvozda stao se zaklanjati u sigurnije krajeve, osobito u Slavoniju 
među Savom i Dravom. Pobjedonosni pak Turci pregnuli da preživjelu 
gospodu hrvatsku do kraja satru i da hrvatsku zemlju pridruže svojoj 
vlasti. Nevoljni knezovi i plemići hrvatski stali smišljati i raditi kako 
da se otmu sigurnoj propasti. Među njima ističe se banovac hrvatski 
Gašpar Perušić, kojega je nakon smrti Ivana Bota od Bajne i 
zarobljenja Emerika Derenčina zapala teška zadaća da upravlja raza- 
sutim kraljevstvom. Banovac Gašpar Perušić radio je najprije da oslo- 
bodi zasužnjenu braću, a onda da podigne razvaljene gradove. U svojoj 
brizi obratio se i na Dubrovačku Republiku da mu dade novaca za 
popravak razvaljenih i oštećenih gradova. Dubrovčani pišu 17. listopada 
1493. kralju Vladislavu II ovako: »Šaljemo, premda ne bez opasnosti za 
naše stvari, vašoj (prejasnosti) pismo koje nam je pothvatni i velemožni 
gospodin ban hrvatski (Emerik Derenčin) iz sužanjstva (e vinculis) 
poslao. Vaša visost, promotrivši strašni poraz i prijeteće pogibelji 
čitavomu Kraljevstvu Hrvatske, imat će ona sredstva za ustuk što ih 
potreba stvari zahtijeva. I budući da se neprijatelj sprema da zauzme 
rečeno kraljevstvo, vaša će prejasnost razabrati da li treba brze pomoći. 
Mi smo prema našim silama smjesta pet stotina dukata iz naše bla- 
gajne tajno poslali neprestanim turskim napadajima iskidanomu i hra- 
romu banovcu hrvatskomu Gašparu Perušiću, koji je od nas zahti- 
jevao (novaca) da bi kako-tako mogao pridonijeti uzdržanju kaštela i 
varoši dok od vašega veličanstva spasonosne odredbe ne stignu. I 
budući da je naše stanje u najvećoj opasnosti ako bi za to Turci 
doznali, molimo najponiznije da ta stvar ostane tajna kod vašega 
veličanstva.« 


Nevoljni staleži hrvatski zatražiše pomoć najprije u svoga kralja 
Vladislava. Ali od njega bilo im je slabe pomoći; pače Vladislav nije 
im odmah ni novoga bana poslao, jer još 30. listopada 1493. govori 
kralj u jednome pismu na zagrebačkoga biskupa Osvalda Tuza »o 
budućim banovima Kraljevina Dalmacije, Hrvatske i Slavonije«. 
Ne nadajući se mnogo od zakonitoga vladara svoga, obratiše se na 
njemačkoga kralja i cara Maksimilijana, koji bijaše prigodom posljed- 
nje provale turske sam pohitao na obranu svojih nasljednih zemalja. 
Njemačkomu kralju i caru izjadaše se »njegovoga Carskog veličanstva 
i njihovih izborničkih i kneževskih milosti najpokorniji dosad od kršćan- 
stva ostavljeni knezovi, plemići i neplemići u hrvatskoj zemlji« po 
prilici ovako: »Preko sedamdeset godina opiremo se strašnomu nepri- 
jatelju, izlažući svoj život i svoje blago. Kao tvrđavu branimo, koliko 
je moguće, sa svojim životima kršćanske države. Da mi Turčinu dopu- 
štamo, svaki dan bi navaljivao na ostalo kršćanstvo. Svaki dan, svaku 
uru žrtvujemo svoj život, čast i imetak. Oci, braća i prijatelji naši ne- 
smiljeno su ubijeni ili ulovljeni; žene, djeca, kćeri odvedene i osra- 
moćene, što je za nas najveća nesreća na svijetu. Do sada smo se 
branili, jer smo se nadali da će ipak car i izborni knezovi kao najviši 
vladari rimskoga carstva promisliti naše teško stanje, pa nam u pomoć 
priteći, da se time ne jedna ili dvije države, nego čitavo kršćanstvo 
otme groznoj nesreći. Ako padne Hrvatska, lako će neprijatelj iz nje 

napadati sve kršćanske zemlje. Pokojni car (Fridrik III) bio je učinio 
osnovu za obranu, ali smrt mu presječe te je nije mogao provesti. 
Ako nam se ne pomogne, nećemo se moći braniti od Turaka, jer su nas 
ratovi s njima spravili pod ništa, gradovi i kuće već su nam stranom 
prazne, podložnici i kmetovi odvedeni, imanje nam oteto, porobljeno i 
požgano. Ipak smo dosad odbijali svakojake ponude kojima su nas 
Turci nudili, jer smo mislili da će se i car i knezovi već jednom oprijeti 
turskoj silovitosti, pa da ćemo ostati u svezi s kršćanskim svijetom. Sada 
se pak obraniti ne možemo, jer su nam Turci do proljeća 
ili ljeta postavili rok do kojega im moramo 
odgovoriti i obećati našu pokornost. Stoga molimo 
vapijući da nas car i država obrane od turskoga tiranstva i da nas 





da 





GRAD PERUŠIĆ KOD BENKOVCA 
(valjda djedovina banovca Gašpara Perušića) 


ne dadu oteti kršćanskoj četi, jer inače morat ćemo od 
nužde prijeći na nevjeru protiv Božjih zapovije- 
di; jednako će naše žene, djeca i prijatelji morati od kršćanske vjere 
otpasti, a naši će se gradovi, imanja i čitava zemlja predati Turcima. 
Samo po vašemu carskomu veličanstvu moći će se zemlja Hrvatska, 
moći će se toliko pobožnih kršćana, naše žene i djeca uzdržati Bogu, 
njegovim zapovijedima i odredbama, te spasiti od vjere Muhamedove. 
I budući da već idućega Broljeća moramo odgo- 
voriti da li ćemo se tiranskim, nevjernim Tur- 
cima pokoriti i predati, i budući da nikakav 

daljnji rok za pokorenje i dogovaranje dobiti 
ne možemo, molimo da bi vaše carsko veličanstvo, izbornici i 
knezovi još prije budućega proljeća nama u pomoć pohitali, ili nas 
barem topovima i barutom za obranu naših gradova opskrbili, a uz to i 
našim poslanicima, koji će još ove zime k idućemu državnomu saboru 
poći, priopćiti kako bi se Hrvatska mogla od navale neprijatelja saču- 
vati.« 

Cara i kralja Maksimilijana, koji je nakon smrti svoga oca Fri- 
drika III ($ 19. kolovoza 1493) ostao samovladarom, jamačno je du- 
boko dirnula jadikovka hrvatskih staleža. K tomu je i sam još od rane 
mladosti snovao o velikom svetom ratu na Turke, koji bi on vodio na 
čelu kršćanskih naroda Evrope. Napokon je bio zabrinut i za svoje 
nasljedne zemlje, za Kranjsku, Štajersku i Korušku, koje su jednako 
nemilo stradale. Iz Radgone u Štajerskoj, a na međi ugarskoj, kamo 
bijaše stigao na obranu svojih nasljednih pokrajina, upravio je Mak- 
similijan 20. listopada 1493. pismo na prelate, baruna) velmože i sta- 
novnike Kraljevine Hrvatske«, u kojemu ih žali radi grozne nesreće 
koja ih je zadesila, te im podjedno javlja da je zapovjedio svojim ka- 
petanima Ivanu Kaniškom i Sigismundu Welspergu neka se sa svojim 
četama pridruže Hrvatima, čim budu od hrvatskih staleža pozvani. 
Zanimljivo je što dalje veli da je to odredio zbog toga »što ugarski 
kralj Vladislav sada ne može poslati dovoljnih četa, s kojima bi se 
Turcima oduprlo«. Jamačno je car poradio i o tom da je malo zatim 
kralj Vladislav banom hrvatskim imenovao Ladislava Kani- 
škog, brata njegova kapetana Ivana. Oba Kaniška zajedno s trećim 
bratom Stjepanom bili su odavna gorljivi privrženici njemačkoga kralja; 
novi ban Ladislav, čim je primio svoju čast, izdao je u Budimu 22. stu- 
denoga 1493. ispravu kolom je priznao požunski mir i nasljedstvo 
porodice Habsburga. 

Ladislav Kaniški svratio se najprije u Slavoniju, jamačno da kao 
jedini ban Dalmacije, Hrvatske i Slavonije pripravi sve za obranu od 
daljnjih turskih provala. Malo nakon njegova dolaska izdade kralj 
Vladislav u Budimu 9. veljače 1494. zapovijed kojom zabranjuje kape- 
tanima i vojvodama da zalaze na imanja plemića, nego da se nastanjuju 
po trgovima i varošima, gdje također ne smiju grabiti ni otimati, nego 
za uzdržavanje svojih četa gotovim novcem plaćati po cjeniku koji će 
ban ustanoviti. Sam ban nastojao je uto skloniti slavonske staleže da 
bi sa svojim četama ne samo svoju kraljevinu branili, nego da bi tako- 
đer išli na jug u Hrvatsku ili još dalje, gdje bi bilo od potrebe (ad 
exercituandum vel ad Croatiam aut quo necessitas postularet). Ali 
tomu opriješe se staleži slavonski, a kad je to ban stao silom provoditi, 
poslaše smjesta dva zastupnika u Budim da bana radi te novotarije 
tuže. Kralj nato pismom od 11. ožujka 1494. zabrani banu da ne smije 
»plemića na neobičajno ratovanje izvan granica i međaša kraljevine 
Slavonije prigoniti« (ut ipsos nobiles inusitatis exercituacionibus extra 
limites et terminos illius regni nostri non compellatis). 

Videći ban da zajedničku obranu čitavoga Kraljevstva Hrvatskoga 
ne može provesti, svrati se odmah zatim u Hrvatsku, gdje su ga jedva 

očekivali. Na vapaje biskupa (ninskoga, senjskoga) i staleža hrvatskih 
bijaše se papa Aleksandar VI smilovao i po posebnom poslaniku svomu 
poslao novaca, hrane i zaire. Osobito se pobrinuo za Senj, kojemu 
dopusti kralj Vladislav 1. siječnja 1494. da smije dar od pape 
primiti. Dne 4. veljače opet određuje kralj da Senjani upotrijebe od 
pape darovane novce za one radnje oko popravka i utvrde grada, 
koje će kapetan Petar Tarnik potrebnima smatrati. Međutim se pro- 
ljeće primaklo, a hrvatski se staleži zabrinuli što će Turci učiniti? Ban 
Ladislav Kaniški sazvao hrvatski sabor, koji se sastao na početku 
travnja 1494. u Bihaću na Uni. Što se sve vijećalo i zaključivalo, ne 
znamo; jedino nam je sačuvana poslanica, koju su 10. travnja hrvatski 
staleži (devotissimi filii prelati et magnates potioresque nobiles et 
proceres universi, totum infelix regnum representantes — Bichegii, in 
loco scilicet congregationis nostre generalis) upravili na rimsku stolicu. 
To je jadikovka tužnija od one koju bijahu pred nekoliko mjeseci 
poslali caru Maksimilijanu. Opisuju strašni pokolj od prošle godine 
i nevolje svoje prije njega, te se utječu »glavi i vrhovnomu upravljatelju 
kršćanstva«. Kralj im ne može pomoći, jer mu Turci prijete s više 
strana. Imaju doduše sada u svojoj sredini bana Ladislava Kaniškog, 
muža hrabra i vojničkim poslovima nadasve vješta (virum... strenuum 
ac in re militari satis superque expertum), ali ipak nije podoban da 
suzbija toliku silu tursku. »Pred Bogom našim stvoriteljem i onda 
pred vašom svetosti prosvjedujemo (očitujemo) da smo najprije sve- 
tost vašu, Boga, brojne i moguće vladare ovoga svijeta u pomoć pri- 
zvali, pa ako nam za vremena ne priteku, to ćemo, budući da osim toga 
prenesretnoga jezika našega nijednoga drugoga ne znamo, niti se nakon 
gubitka naših stvari po drugim krajevima svijeta razasuti možemo, 
morati hoćešnećeš makar i s gubitkom duša naših tražiti takav način, 
takav put s istim progoniteljima vjere da budemo mogli ostati u 
vlastitoj domaji, te ne budemo prisiljeni raspršiti se po stranim pokra- 
jinama.« Poslanicu hrvatskih staleža popratio je sam ban pismom 
iz Bihaća 18. travnja 1494. On šalje k papi dva plemića, kliškoga kape- 
tana Atanasiju i bihaćkoga Kastelana Iliju, te moli da papa uzvjeruje 
sve što će mu oni o krajnjoj pogibelji govoriti. Neka zatim uznastoji 
da ta prenesretna zemlja baš za njegova vladanja na Propesi čitavoga: 
kršćanstva ne postane tributarna nevjernicima (providere dignetur, ne 
ista miserrima patria in ruinam totius christianitatis, que merito statum 
christianitatis appellari potest, tempore imperii sanctitatis vestre pereat 
et infidelibus tributaria efficiatur). 

Dok je ban Ladislav Kaniški nastojao da Hrvatsku barem nekako 
pripravi za iduće navale turske, planuše građanske borbe u Slavoniji. 
Još od prvoga početka nastojali su neki velikaši i plemići u Hrvatskoj 
i Slavoniji kako da otmu mladomu hercegu Ivanišu Korvinu gradove 
i posjedovanja koja bijaše pokojni kralj Matijaš njihovim porodicama 
ugrabio te ih svome sinu darovao. Osobito se pak pomamiše kad 
se Ivaniš zahvalio na časti hercega slavonskoga. Prvi se na nj podigao 
sam palatin Stjepan Zapolja, koji mu je oteo grad Zombor u Zemplin- 
skoj županiji. Za palatinom poveo se zagrebački biskup Osvald Tuz, 





238 TREĆE DOBA (III) 


koji nije mogao pregorjeti što je nekad kralj Matijaš prisilio rođaka 
(brata) njegova Ivana Tuza od Laka da mu ustupi gradove Medved- 
grad, Lukavec i Rakovec, koje je poslije kralj darovao svome sinu 
Ivanišu. Ugovorom, što su ga staleži 17. lipnja 1490. utanačili s her- 
cegom Ivanišem, određeno bi doduše da se u pogledu rečenih gradova 
Medvedgrada, Lukavca i Rakovca, koje je tada herceg držao, ima za- 
metnuti redovita parnica između Ivana Tuza i hercega Ivaniša; ali 
parnica se je ili zatezala ili nepovoljno svršila za nekadanje vlasnike. 
Svakako je biskup Osvald Tuz bio vrlo ogorčen što su rečeni gradovi 
ostali u vlasti Ivaniša Korvina i njegovih kastelana: Stjepana Berisla- 
vića, Nikole Mladenčića i Pavla Bužanića od Bužana, te je čekao zgodu 
da ih silom otme. Prilika mu se nadala kad je mladi Ivaniš Korvin u 
ožujku 1494. pošao u istočnu Ugarsku, u Temešku županiju, gdje je uz 
Pavla Kinižija i druge junake ratovao na Turke. Biskup Osvald skupio 
vojsku od nekih 3006 ljudi, većinom njemačkih plaćenika, te se oborio 
na Ivaniševe gradove, osobito na grad i varoš Rakovec (Rochonico, 
castellum Rokolnok, castellum et oppidum Rakonok). Zauzevši ga, osva- 
nE i druge gradove, kojom su prigodom njemačke čete okrutno 
haračile. Ivaniša je nemilo iznenađilo (consternatus) nasilje biskupovo, 
te je odlučio bez krzmanja vratiti biskupu nemilo za nedrago. Teme- 
škomu kapetanu Pavlu Kinižiju brzo založio svoje gradove Đulu i 
Hunjad za 20.000 zlatnih forinta, a onda s čitavom vojskom njegovom, 
kojoj se pridružiše herceg Lovro Iločki, prior vranski Bartol Beri- 
slavić i Ivan Hlapčić Kišhorvat sa svojim konjanicima, provalio u 
zagrebačko polje te u tili čas opet osvojio što mu bijaše ugrabljeno. 
Njemačke čete biše suzbijene, a nato je Ivaniš nemilo palio i harao 
po biskupskim selima i imanjima, ne štedeći ni nedužnih podanika 
njegovih. S toga haračenja i trvenja zaprijetila je velika opasnost ne 
samo Slavoniji nego i susjednim oblastima; zato se i ban Ladislav 
Kaniški požurio da građanski rat što prije smiri. Njegovu nastojanju, 
koje je pomagao i nekadanji ban Ladislav od Egervara, pošlo je za 
rukom daljnje borbe obustaviti. Biskup Osvald i Ivaniš Korvin izmirili 
se, a grad i varoš Rakovec ostade privremeno u vlasti Ladislava od 
Egervara i bana Ladislava Kaniškog dotle dok kralj konačno odluči 
kome po pravu pripada. Tako se barem razabire iz pisma kralja Vla- 
dislava što ga je 2. lipnja 1494. iz Košica pisao zagrebačkomu biskupu. 
Poslije je ipak Ivaniš zadržao kaštel i varoš, premda su djeca Ivana 
Tuza, po imenu Alfons i Sofija, neprekidno prosvjedovali i Rakovec 
za sebe svojatali. 

Međutim su Turci stali izvoditi svoje prijetnje, te počeli s više 
strana udarati na Hrvatsko Kraljevstvo. Ban Ladislav Kaniški pozivao 
je 10. i 26. kolovoza štajerskoga zemaljskog kapetana Reichenburga 
u Zagreb da po obećanju njemačkoga cara zajedničkim silama 
zakrče put turskoj vojsci. Ta bijaše prešla Savu kod Mitrovice (ad 
D. Demetrium, Laurentii ducis castellum), pa štedeći zamke i posjede 
Lovre Iločkoga, udarila na zapad prema Zagrebu, robeći po Slavoniji, 
a osobito po Zagorju, oko Samobora, i onda po Štajerskoj sve do 
Optuja. Na povratku, vodeći sa sobom do 7000 roblja, oborila se na 

županiju Požegu (regionem vini ferocissimam et amonissimam), te ju 
grozno poharala. Ni štajerske ni kranjske čete njemačkoga cara ne 
bijahu se makle; zemaljski kapetan štajerski nije se odazvao vapajima 
hrvatskoga bana. 


Još se ne bijaše prva vojska turska vratila u Bosnu, kad je u rujnu 
druga vojska od nekih 20.000 ljudi preko Une provalila u Hrvatsku. 
Vodio ju je opet Hadum (Jakub) paša bosanski. Najprije se razasula 
po Modruškoj knežiji, gdje nije robila, nego samo puk pucnjavom 
plašila. Knez Bernardin Frankapan zatvorio se u svoj tvrdi grad Mo- 
druše, kamo se sklonilo i više njegovih prijatelja, među njima otočki 
biskup Vincent Andrejević (de Andreis). Prvih dana listopada osvane 
pred gradom Modrušama (varoš bijaše prošle godine razvaljena) deset 
Turaka, od paše poslani, zahtijevajući da govore s knezom Bernardi- 
nom. Kad je on privolio, rekoše mu ovo: »Kaži nam, kneže Bernardine, 
koji je Tazleg da se ti nećeš nagoditi s velikim gospodarom (sultanom)? 
Gledaj, tvoji su susjedi gospoda Blagajski; oni su prisegli vjernost, 
dopustili su slobodan prolaz (vojsci kroz svoju oblast) i danak našemu 
gospodaru. Ne znamo u koga se uzdaješ? Zar u kralja ugarskoga, koji 
ne može da obrani Erdelja i kojega su druge oblasti u našim rukama? 
Uzdaješ li se u rimskoga cara, koji ne može da očuva Korušku? Taj 
će tebe još manje štititi; ako pak polažeš nadu u talijanske knezove, 
znaj da oni žive međusobno u razmiricama i borbama, te imadu dosta 
brige da se jedan brani od drugoga, a ne da bi tebi pomogli! Dođi 
dakle k našemu gospodaru i ako se s njim ti pogodiš, sporazumjet će 
se također i udova Tajeza Karla (Kurjakovića iz Krbave), kao i ostali 
Hrvati. I tada ćete jesti naš kruh u miru.« Knez Bernardin gotovo 
preneražen zamolio je neka mu paša dopusti barem neki rok da se 
dogovori sa svojim plemićima, na što se Turci uz grozne prijetnje uda- 
ljiše. Međutim se kneginja Dora, udova Karla Kurjakovića, s Turcima 
nagodila, obećavši sultanu danak od 1000 zlatnih forinta. Bit će da su se 
i drugi neki knezovi i plemići Turcima pokorili, jer već 6. listopada 
poslao je opet paša dva hrvatska zarobljena plemića knezu Bernardinu, 
zahtijevajući da se sultanu pokori, jer inače će, čim se povrati iz careve 
zemlje u koju sada ide, makar godinu dana pod Modrušama stajati, 
te harati i ubijati dok sve ne iskorijeni, da bude strah i trepet drugima. 
Frankapan se s te poruke uprepastio i kao da je već mislio nagoditi se 
s pašom, kad ga od toga otočki biskup Vincent odvrati. On mu izloži 
da će paša, kako se misli, do dvadeset dana sa svojim bijesnim psima 
(rabiosi chani) ostati u oblastima carevim, a uto da će Bernardin 
moći lako dobiti pomoći iz Mletaka. Knez Bernardin ostade vjeran 
kršćanstvu, a biskup Vincent pisa još istoga dana pismo mletačkomu 
duždu Augustinu Barbadigu, u kojem ispriča nevolju kneževu i zatraži 
pomoć za njega. Paša međutim, vidjevši da mu se knez Bernardin 
ne predaje, pohita od Modruša prema Zagrebu, odanle provali kod 
Kostanjevice u Kranjsku, zatim prijeđe Savu, te pohara i južnu Šta- 
jersku. Carska vojska, koja je bila u tima pokrajinama, nije se usudila 
ogledati na otvorenom polju s Turcima, koji su se njoj rugali radi 

neobična odijela njezina i dugih kolaca. Da li se turska vojska na 
povratku u Bosnu opet zaustavila pod Modrušama, nije zabilježeno; 
no vjerojatno je da se Bernardin Frankapan nije pokorio. 


Baš potonja provala u Hrvatsku dala je povoda kralju Vladislavu 
da je opet stao sa sultanom ugovarati o miru ili barem o primirju. U 
cara Maksimilijana — koji je još 19. travnja 1494. pisao papi da će 
»sada vojsku, koju uza se ima, sa zgodnim vođama u Hrvatsku posla- 
ti«, stoga neka papa uznastoji da kralja Vladislava od mira ili primirja 
odvrati, jer Turci vjere ne drže — nije se mogao pouzdati, jer nje- 
mačkomu caru nije ni uz najbolju volju bilo moguće da u taj mah 
svoje osnove u pogledu rata s Turcima ostvari. K tomu su Turci ne- 
prestano prijetili jugoistočnoj Ugarskoj i Erdelju. Još prije svoje smrti 
spremao se temeški kapetan Pavao Kiniži (f 29. studenoga 1494) da 
nakon sretne provale u Srbiju, koju je četrnaest dana nemilo pustošio, 
udari na Smederevo i tako vrati Turcima nedrago za nemilo. Nasljed- 
nik Kinižijev, po imenu Josip Som, okanio se osnove svoga pred- 
šasnika; ali posljednja provala temeškoga kapetana smekšala je sultana 
Bajazida, te je ljepše susretao Petra Morea, kojega bijaše kralj Vla- 
dislav poslao da pregovara o miru ili primirju. Sultan je pače po svo- 
jim poslanicima, koji su zajedno s Petrom Moreom pošli u Ugarsku, 
nudio primirje od deset godina. Poslanici turski bili su u drugoj polo- 
vici ožujka 1495. u Pečuhu, gdje biše njima na čast 27. ožujka pri- 
ređene viteške igre. Istoga dana utanačeno bi i primirje na tri go- 
dine, na što biše turski poslanici obilato nagrađeni dragocjenostima 
i gotovim novcem. Turci neće za tih godina provaljivati u Ugarsku ni 
u Hrvatsku, a ni u oblasti njemačkoga cara. Kralju Vladislavu pristoji 
primirje produljiti ili ga tri mjeseca prije izminuća otkazati. Turci 
napokon obriču da će sve sužnjeve, zaobljene u boju pod Udbinom, 
pustiti na slobodu (ut sine fraude doloque captivi ex clade croatica 
redderentur). Ali knez Nikola VI Frankapan čamio je ipak još 30. 
listopada 1497. u turskom sužanjstvu, jer mu je tada Dubrovačka 
Republika davala 100 dukata da se iskupi. Napokon se je ipak oslobodio 
trudom i žrtvama svoje supruge Elizabete. 


(Nutarnje prilike u Ugarskoj 1493—1499;_ knez 
Lovro Iločki 1494—1496; herceg Ivaniš Korvin kao 
ban hrvatski 1495—1500.) Kralj Vladislav nije mogao Hrvatsko 
Kraljevstvo izdašno pomagati, jer su Turci u isti mah (1491—1494) 
salijetali ugarske oblasti, te prijetili sad Šapcu i Beogradu, sad opet 
Temešvaru i Erdelju. No još više smetale su kralju tužne nutarnje 
prilike u Ugarskoj. 

Zaključcima sabora u ožujku 1492. bude kraljevska vlast, koju bi- 
jaše kralj Matijaš Korvin tako silno podigao, opet posve stegnuta, te 
su se obnovila vremena kraljeva Sigismunda i Albrechta Austrijskoga. 
Vratila se tobože zlatna sloboda; ali uistinu pojagmili se pojedini 
velikaši te stali grabiti vlast, imanja i gotov novac, ne hajući za kralja 
ili opirući se izravno njegovim zapovijedima. Kralj se Vladislav kraj 
tih oligarha osjećao tako nemoćan da je 5. prosinca 1492. s mlađim 

bratom svojim, poljskim kraljem Ivanom Albertom, utanačio savez za 
međusobnu pomoć protiv onih podanika »koji bi njima dužni posluh 
zakraćivali ili se čak bunili, te se usudili grabiti prihode i prava krune«. 
Između oligarha isticao se nadasve kancelar Toma Bakač od 
Erdeda biskup đurski, onda egerski, a napokon nadbiskup ostro- 
gonski. Toma Bakač bijaše za kratko vrijeme skupio golema posje- 
dovanja i silno blago, a sada je na dvoru bio prva osoba, tražeći da se 
vrši jedino njegova volja. Uza nj gramzili su za vlašću i drugi prelati, 
kao Zagrebački biskup Osvald Tuz, pečujski biskup Sigismund Ernušt, 
a i kaločki nadbiskup Petar Varda. Od svjetovnih velikaša bio je prvi 
palatin Stjepan Zapolja [Zapoljski], taj »posrednik između 
krune i naroda«, koji je međutim sam slabo mario za pravo i zakon, 
nego jedino snovao o tome kako da podigne porodicu svoju. On bijaše 
doduše Vladislavu pomogao do prijestolja, ali samo zato jer su mu 
sinovi Ivan i Juraj bili još sitna djeca; ali je sada utirao put da mu 
kad tad koji od njih postane kraljem ugarskim. Pri tome nije se žacao 
nikojega sredstva; ta on je bio prvi koji je hercegu Ivanišu Korvinu 
stao grabiti gradove i druga imanja. Kad god se prilika pružila, on 
bi gledao svojim sjajem zasjeniti svoga kralja i gospodara. Odmah 
uza Zapolju stoji dvorski sudac i erdeljski vojvoda, gordi i ponositi 
Stjepan Bator [B4thory], koji je međutim već god. 1493. umro. 
Ali najgoropadniji i najopasniji od svih bio je herceg Lovro Iločki, 
sin nekadanjega bosanskog kralja Nikole. Golema posjedovanja her- 
cegova od međe austrijske i štajerske sve do granice turske činila su 
toga silnog oligarha još drskijim. Dok se kancelar Toma Bakač držao 
kralja da po njemu i u njegovo ime gospoduje državi, dok je palatin 
Stjepan Zapolja sve udešavao u prilog budućoj slavi svoga roda, dotle 
je herceg Lovro Iločki, ne mareći što se u državi zbiva, očijukao s 
njemačkim carem i turskim sultanom, te se u svojim oblastima ponašao 
kao da nema nad njim gospodara. Njegovu silu morao je osjećati i 
kaločki nadbiskup Petar Varda, a i srpski despot Đurađ Branković; 
oko njega okupljalo se sve što je radilo na zator državne vlasti i reda. 
Pred lice kraljevo nije ni dolazio; ta kako bi se poklonio onomu koga 
ne zove drukčije nego volom. 

Moćni oligarhi ne samo da su grabili vlast i časti, nego su uz to 
primali i masne plaće. Stjepan Zapolja dobivao je kao palatin godi- 
šnje 6000 zlatnih forinta, kao čuvar krune i grada Višegrada 1000, a 
za obranu utvrde Šaroš 2000; vojvoda erdeljski 12.000 zlatnih forinta, 
a državni blagajnik 4000. Kraj njih bio je kralj gotovo siromah. Kako 
se bijaše obvezao da neće pobirati izvanrednih daća, ostadoše mu 
samo redoviti porezi, od kojih su baš najbogatiji prelati i baruni bili 
oslobođeni, zatim prihodi od rudnika i solana, napokon neke daće 
od kraljevskih gradova, erdeljskih Sasa i Židova. Sve to iznosilo je 
jedva 150 do 200.000 zlatnih forinta, a trebalo je uzdržavati dvor, dvor- 


* (Sin kolara Bakolca, po čijem imenu je nastao hrvatski oblik Bakač, iz sela Erd&da 
kod Szatmara.] 

ske činovnike, a i čete u međašnim područjima. K tomu je kralj bio 
vrlo podatan, te je često prelatima i barunima podjeljivao zasebne 
nagrade ili odštete kad bi prigodom većih svečanosti na dvor dolazili. 


Tako je već prvih godina Vladislavu ponestajalo novaca za uzdrža- 
vanje kraljevskih četa i za obranu pograničnih područja. Sve to veća 
novčana nevolja sklonila je kralja te je nakon poraza Hrvata pod 
Udbinom sazvao državni sabor za 28. listopada 1493. u Budim. Me- 
đutim bijahu se dva najmoćnija velikaša, palatin Stjepan Zapolja i 
herceg Lovro Iločki, sporazumjeli na zator kraljevske vlasti, pače uta- 
načili među sobom nasljedni ugovor, po kojemu bi porodična imanja 
onoga koji će prvi umrijeti bez muških potomaka zapala drugoga. 
To se očito protivilo starim zakonima, koji nalagahu da se posjedova- 
nja u muškoj lozi izumrlih porodica imaju kruni privaliti. Kad su se 
prelati i baruni sastali u Budimu, sabrao ih je knez Lovro Iločki u 
svojoj palači na dogovor. Tu se oštro udaralo na kralja kako bezbrižno 
živi ne mareći za državne poslove, kako državne prihode u tutanj raza- 
siplje, i kako se nimalo ne brine da suzbije turske navale. Palatinu 
Stjepanu Zapolji bi povjereno da kralju čitav niz njegovih grijeha 
izbroji. Međutim se kralj taj put odlučno branio. »Magnati i prelati«, 
govorio je on, Spraizrekovali su smutnje u državi svojim nezakonitim 
djelima i stranačkim borbama; oni uskraćuju kralju posluh kad ih 
poziva u boj, pa ga tako sile da besposleno sjedi u svojemu dvoru. 
Nitko ga ne može okriviti da državno blago razasiplje; ta otkad kra- 
ljuje, primio je svega tek 40.000 zlatnih forinta. S češkim novcem na- 
mirivao je dosad trošak za kraljevski dvor; s tim je novcem ratovao 
i s njemačkim i poljskim kraljem. Uostalom, pokazat će što prije da je 
muž i kralj.« Čini se da su riječi kraljeve barem nekako djelovale, jer 
dotadanji vrhovni blagajnik, čanadski biskup Luka, bi svrgnut, tobože 
što je državne novce pronevjerio, a mjesto njega imenovan bi pokladni- 
kom bogati pečujski biskup Sigismund Ernušt. 

Međutim ni to nije mnogo koristilo. I nakon sabora preotimahu 
sve više maha gordi oligarhi. Stvorile se pače dvije stranke među njima; 
jedna je bila dvorska, a njoj na čelu kancelar Toma Bakač od Erdeda, 
druga pak njoj protivna, koju je vodio herceg Lovro Iločki. Ovaj je 
skupljao oko sebe privrženike, te se s njima rotio da zbaci Vladislava 
s prijestolja. I opet je kralj tražio pomoći u svoga brata, poljskoga 
kralja Ivana Alberta. S odanim velikašima pošao je u Levoču, gdje je od 
konca ožujka do 8. svibnja 1494. vijećao s poljskim kraljem i ostalom 
braćom svojom. Tu se kralj tako istrošio da je na povratku iz Levoče, 
boraveći u Košicama, zatražio od nazočnih velikaša da mu sve protiv 
krunidbene zavjernice dopuste pobirati izvanrednu daću, i to u Ugar- 
skoj od svakoga dimnjaka po jednu zlatnu forintu, a u Slavoniji od dim- 
njaka pol forinte (kako to određuje drugi članak povlastica »nobilium 
regni Sclavonie« od godine 1492). Nazočni velikaši dopustiše 25. svibnja 
kralju zatraženu daću, to radije što su sva njihova imanja bila opro- 
štena od plaćanja, tako da je daća pala jedino na niže plemstvo i 

svećenstvo.* No baš radi toga postupka opre se narod novomu porezu; 
na mnogim mjestima izubijaše poreznike, a u Erdelju planu buna. 
U kolovozu morade sam kralj s kancelarom Tomom Bakačem poći u 
Erdelj da umiri buntovnike. Ali to ne bijaše lako; tek odlučnomu 
vojvodi Bartolu Dragiću (Dragffy) pošlo je nakon žestokih borba za 
rukom te je ustanak svladao i daću od 60.000 zlatnih forinta iznudio. 

Sretni svršetak erdeljske vojne ohrabrio je kralja, te je stao snovati 
kako da uopće skrši sve svoje protivnike i zulumćare u državi. Naj- 
više su stradale jugoistočna Ugarska i istočna Slavonija, gdje su pored 
čestih provala turskih pojedini oligarhi mrsili svaki red i pokretali 
vječite smutnje. Najveći smutljivac bio je dakako herceg Lovro Iločki, 
a ortaci njegovi bili su vranski prior Bartol Berislavić, nadalje Ivan 
Hlapčić Kišhorvat, Lovro Banić (B4nffy) i drugi. Od njihova nasilja 
stradali su osobito nadbiskup bačko-kaločki i biskup pečujski. K tomu 
se javno govorilo da herceg Lovro šuruje s Turcima, pače da ih bodri 
na provale u Slavoniju. Na koncu listopada i u prvoj polovici studenoga 
1494. boravio je kralj u Petrovaradinu, i da osigura međašne banovine 
(Mačvu s Beogradom, Šabac, Srebrnik, Jajce) od daljnjih navala tur- 
skih, i da pokori silovite velikaše južnih područja. Opskrbivši u polo- 
vici studenoga Beograd vojskom i ratnom zairom, svratio se Vladislav 
17. studenoga u Bač da odanle pokrene pravi rat na hercega Lovru. 
Kancelar Toma Bakač svjetovao je doduše kralja da ne zameće kavge 
s hercegom Lovrom, koji ima brojnih prijatelja i koji je prisan drug 
palatina Stjepana Zapolje; ali kralj nije se taj put dao odvratiti od 
nog nauma. Već oko 20. studenoga stoje kijevske čete pod Ilokom, 
djedovinom hercega Lovre. Taj je pokušao kralja ublažiti, poslavši mu 
300 vojnika i bogate darove; ali kralj ostao je tvrd. Vladislav boravio 
je neprestano u Baču te odanle slao uvijek nove čete pod Ilok, koji je 





* U Slavoniji pobirali su daću ili kontribuciju od pol forinte Ludovik Serečen i magi- 
star Andrija. Oni su najprije prebrojili sva ognjišta ili dimnjake (famos) i to samo na 
sjeveru Save (ex ista parte Zawe; — ex altera enim parte nec connumerati sunt, nec aliquid 
soluerunt), jer je na jugu Save bilo sve opustošeno od Turaka. U četirima županijama 
(Zagrebačkoj, Varaždinskoj, Križevačkoj i Virovitičkoj) Slavonije među Savom i Dravom 
nabrojiše oni 31.225 dimnjaka, te bi prema tomu kontribucija imala iznositi 16.112 1/2 forin- 
ti. No od te svote ubrali su manje od trećine (4730 1/2 for), jer su baš najbogatiji velikaši 
bili oprošteni ili su se kratili plaćati određenu daću. Tako su ostale neutjerane (inexacti) 
svote od imanja: Ivaniša Korvina (1022 for), zagrebačkoga biskupa (1492 1/2 for), vranskoga 
priora (109% 1/2 for), hercega Lovre Iločkoga (839 1/2), biskupa pečujskoga (927 1/2), egersko- 
ga biskupa Tome Bakača Erdeda (28%), Nikole Banića (547), Petra Gereba (565), Jakova 
Sekelja (313 1/2), Ivana Hlapčića Kišhorvata (193), Jurja Pankyrchera od imanja Cesargrada 
i Kostela (778), od kraljevskoga grada Bele (223), Bartola Dragića (268) i drugih, — ukupno 
10.080 1/2 Eksaktori ili dikatori potrošili su pri pobiranju daće 305 for. 

Godine 1495. plaćala je Slavonija izvanrednu daću ili kontribuciju dva put, i to u 
lipnju i u studenom. U lipnju izbrojeno bi u zemlji među Savom i Dravom (na jugu Save 

Kupe nije se brojilo) u četiri županije 29.390 dimnjaka, što bi iznosilo 14.695 for. Od toga 
bi uplaćeno 8525 for, a ostalo je neutjerano 5521 1/2 for. U studenom izbrojeno je jednako 
29.390 dimnjaka, koji bi platili 14.65 forinti. Od toga bi banu Ivanišu Korvinu ustupljeno 
18.890 dimnjaka ili 9445.forinti, kraljevskomu blagajniku predano bi 1000 forinti, a oprošte- 
no bi po kraljevskoj zapovijedi 4190 forinti, naravno opet prelatima i višim plemićima. 
Tako biše Baltasaru Baćanu na račun njegove plaće kao banu jajačkomu oproštena 294 
for, biskupu i kancelaru Tomi Bakaču 510 1/2 f, Petru Gerebu 681, a pečujskomu biskupu 
i kraljevskomu blagajniku Sigismundu Ernuštu 616 for. 

podsjedao erdeljski vojvoda Bartol Dragić. Uto se podigao palatin Stje- 
pan Zapolja zahtijevajući da se Vladislav okani daljnjega ratovanja, ne- 
go neka hercega pozove na sud ako mu je što skrivio. Međutim kralj ne 
dade se preplašiti, pače odsiječe palatinu, neka se sam popravi ako želi 
zadržati njegovu milost. Napokon se i stara majka hercegova, kraljica 
bosanska odlučila moliti pomilovanje za sina. Vladislav doznači starici 
dar od sto zlatnih forinta i dade ju na trima kraljevskim kolima otpra- 
titi u Palotu; a nato se svom snagom obori na Ilok, koji bi napokon 
21. prosinca 1494. osvojen. Slavodobitni kralj ušao je nato s kancela- 
rom, varadinskim i pečujskim biskupom svečano u grad, gdje je našao 
do 300 dragocjenih i krznom podšivenih haljina, bezbroj zlatnih i sre- 
brnih posuda, i do 3000 akova vina, što je sve razdijelio među svoje 
hrabre i vjerne privrženike. 

Odmah nakon Nove godine 1495. preselio se kralj s dvorom u Val- 
povo, grad odanih mu Gereba. Herceg Lovro tražio je na sve strane 
pomoći da obrani ostale gradove svoje i ortaka svojih. Ali ni kralj 
nije stajao skrštenih ruku. Svakomu koji bi se usudio pridružiti bun- 
tovniku zaprijetio je kraljevskom nemilošću, a u isti mah dozivao 
je biskupa zagrebačkoga, erdeljskoga i nadbiskupa kaločkoga, zatim 

rvatskoga bana Ladislava Kaniškog, novoga temeškog kapetana Josipa 
Soma, pače i Ivaniša Korvina da se što prije njemu sa svojim bande- 
rijima pridruže. Dok je kralj boravio u Valpovu, odani mu Petar Gereb 
osvojio je gradove Gorjan i Cernu, a vojvoda Mezerički grad Sotin. 
Srpski despot Đurađ Branković zauzeo je uto Mitrovicu (oppidum divi 
Demetrii ad Savum). 

Prvoga veljače 1495. prešao je kralj s dvorom u Viroviticu, 
grad također odanoga mu Nikole Banića (B&4nffy), u kojemu je ostao 
čitav mjesec dana. Vojvode njegovi nastavljali su osvajati hercegove 
gradove. Tako je Petar Gereb zauzeo kaštel Bukovicu (Bakwa) i grad 
Drenovac (Darnocz), a vojvoda erdeljski Bartol Dragić grad Kapošvar u 
Šimeškoj županiji. Uz to je kralj poslao Mateja Totha da podsjeda 
kaštel Grbonog (Gorbonogh), i onda drugoga vojvodu da uzme gotovo 
neosvojivu Orahovicu. Budući da se načulo da je herceg Lovro skupio 
jaku vojsku na austrijsko-štajerskoj međi, gdje je imao tvrdi grad 
Nemeth-Ujvar (Giissing), poslao je Vladislav onamo vrsnoga temeškoga 
g Petana Josipa Soma sa 6000 konjanika i nešto pješaštva da posjedne 
taj grad. 

Za boravka svoga u Virovitici radio je kralj i oko toga da uredi 
prie Hrvatskoga Kraljevstva. Tu je držao kraljevski sud i skupio 

rvatski sabor, na koji međutim mnogi hrvatski velikaši nisu 
došli (Verruce conventum habet et severe iudicia exercet, quae 
plerique Croatiae principes, maximorum sine dubio perculsi conscientia 
scelerum, devitabant). Nazočan je bio ban Ladislav Kaniški (zajedno 
sa slavonskim banovcima Bernardom Turocem i Ludovikom Pakračkim, 
koji je 1. ožujka izdao povelju u prilog knezovima Stjepanu i Mihajlu 
Blagajskima; zatim zagrebački biskup Osvald Tuz, koji bijaše došao s 
200 konjanika, i kojega je kralj nagodio s njegovim protivnicima tako 
da su mu vratili otete gradove i obećali plaćati crkvenu desetinu. 

Uopće je kralj gledao da hrvatsku i slavonsku gospodu međusobno 
izmiri (inde Illyricorum Croatorumque inter se controversiae auditae, 
multae inter multos lites compositae sunt). I građanima s brda Gradeca 
kod Zagreba izdao je 19. veljače povelju, kojom je trgovce te općine 
oslobodio od plaćanja mitničarine na svima mitnicama u »Kraljevinama 
Ugarskoj, Slavoniji i Hrvatskoj, a i u ostalim stranama ovim kralje- 
vinama podloženima« (in regnis Hungarie, Sclauonie et Croacie, ceteris- 
que partibus eisdem regnis nostris subiectis). Osobito pak brinuo se 
kralj za daljnju obranu Jajačke banovine i Kraljevstva Hrvatskoga. 
U Viroviticu došao je u tom poslu sam jajački ban Baltazar Baćan; 
uz to dolazili su neprestano glasnici iz Jajačke banovine (gradovi Jajce, 
Jezero, Levač, Bočac, Banjaluka, Vrbaški grad, Kotor, Komotin, Sokol, 
Greben) donoseći poruke od banovaca i kapetana. Stizali i pojedini 
plemići tražeći potpore i milostinje od kralja (Stephano Woykouych, 
qui prope Jayczam habet Peech; — Georgio Halmonich et Radych de 
Bannyalwka; — Croato ceco, qui Jaycza ad regiam maiestatem venerat 
pro subsidio petendo.:.). Još 1. ožujka dao je kralj jajačkomu banu 
Baltazaru Baćanu isplatiti 300 zlatnih forinta »za obranu grada Jajca« 
(pro conseruatione castri Jaycza). Uz to je kralj sklonio sabrane staleže 
hrvatske i slavonske, te su odlučili da se sastavi neka vrst domobran- 
stva od 10.000 domaćih konjanika, koji će primati plaću od 40.000 
zlatnih forinta i braniti granicu od turskih provala (Decretum etiam 
utrique provinciae — Illyricorum Croatorumque — salutare factum est, 
ut ad Turcicos evertendos incursus, stipendia quadraginta millia num- 
mtim auretim, decem millibus equitum provincialium, belli tempore, 
penderentur). Napokon se kralj pobrinuo da Hrvatskomu Kraljevstvu 
da novoga bana. Još 1. ožujka spominje se Ladislav Kaniški kao ban 
hrvatski; no valjda još istoga dana riješio ga je kralj te službe, te je 
banom za čitavu Hrvatsku imenovao nedavnoga hercega slavonskoga 
Ivaniša Korvina, koji je tada boravio na djedovskim imanjima u Erde- 
lju. Zašto je Vladislav mladoga Ivaniša uzvisio na čast bana Dalmacije, 
Hrvatske i Slavonije, nije poznato; no vjerojatno je da je to učinio po 
želji sabranih staleža hrvatskih i slavonskih (Joannes Corvinus utriquae 
provinciae, cum duobus equitum millibus, sumima optimatum omnium 
voluntate praefectus est). 


Za kraljeva boravka u Virovitici pokušao je palatin Stjepan Za- 
polja ponovno isprositi milost za hercega Lovru Iločkoga. Poslao dva 
odlična poslanika predlažući neka kralj obustavi daljnje proganjanje 
hercega i neka po staroj uredbi iznese čitavu stvar pred sabor u 
Budimu, koji će onda odlučiti ima li se herceg najstrožijom kaznom 
kazniti ili nevinim proglasiti. Ali kralj odsiječe poslanicima kako njemu 
pripada prosuditi da li je krivca dovoljno kaznio ili ne. Malo zatim 
osvanuo je na kraljevu dvoru neki dvorjanik hercega Lovre moleći 
također milost za svoga gospodara. No i njemu odgovorio je kralj: 
»Reci ti svome gospodaru da je volu, kojemu se rugao, jedan rog izra- 
stao; i drugi je već nikao te dnevice raste. Stoga se nadam da ću 
naskoro na svoje neprijatelje s dva roga navaliti te ih nemilo iz- 
mrcvariti.« 

Iz Virovitice pošao je kralj Vladislav prvoga ili drugoga ožujka u 
Pečuh, gdje se je nastanio u biskupa Sigismunda Ernušta, svoga 
vrhovnog pokladnika. Tu je nastavio rat da do kraja satre hercega 
Lovru i njegove ortake. Ali budući da su sada i drugi velikaši stali zago- 
varati odmetnike, bojeći se da i njih jednom ne stigne jednaka sudbina, 
popustio je i kralj u svojoj odlučnosti. Najprije je pomilovao Ivana 
Hlapčića Kišhorvata i Nikolu Seča, za koje je car Maksimilijan molio; 
malo zatim primio je hercega Lovru. Taj je svu krivnju svalio na vran- 
skoga priora Bartola Berislavića, samo da isprosi milost. Prior bude 
u okove okovan i poslan u Budim, hercegu pak bi oprošteno. Ali oteta 
posjedovanja ne biše mu vraćena; o tome će se odlučiti tek na idućem 
saboru. Utanačivši kralj još petogodišnje primirje s Turcima, ostavio je 
5. travnja Pečuh te se preko Bate, Seksarda i Stolnoga Biograda vra- 
ćao u Budim, kamo je stigao 9. travnja. Tu je smjesta sazvao sabor 
za 9. svibnja, na koji je osim prelata i magnata pozvao još po deset 
plemićkih zastupnika iz svake Pupanije Isprva je smjerao da pred sa- 

orom opravda svoj postupak s hercegom Lovrom Iločkim, ali ga od 
toga odvratiše kancelar Toma Bakač Erdedi, vrhovni blagajnik Sigis- 
mund Ernušt i Ivan Bornemisa, koji je u kralja dnevice sve više vri- 
jedio. Tako bi pred staleže iznesen najprije zahtjev da opet dopuste za 
iduću godinu izvanrednu daću od zlatne forinte. No tomu se svom 
snagom opriješe zastupnici nižega plemstva. Vanjski su 
ratovi svršeni — govorahu oni — u samoj zemlji povraćen je mir; zašto 
dakle ne bi dostajali redovni porezi? Ako treba kralju novaca, neka ih 
uzme od prelata i magnata, koji grabe državne prihode. Oni su prošle 
godine protuzakonito raspisanu izvanrednu daću na svojim posjedima 
pobrali, ali je nisu predali u državnu blagajnu; oni tlače niže plemstvo i 
gaze njegova prava. Neka se radije nastavi rasprava o novim zakoni- 
ma, koja nije dovršena na saboru pred tri godine (1492). Prelati i ba- 
runi odgodiše nato pitanje o izvanrednoj daći za kasnije doba, dok 
se niže plemstvo svojim kućama raziđe, pa izabraše odbor od dva 
biskupa i protonotara, koji će ponovno proučiti zakonske članke od 
1492. te ih novima popuniti, ako bi ustrebalo. Odbor je zaista otegnuo 
svoje rasprave kroz mjesec dana, i tek 9. lipnja mogao je kralj Vla- 
dislav izdati dekret (drugi) kojim je potvrdio i proglasio zaključke 
sabora. U dekretu su najprije članci sabora od god. 1492, a njima je 
ridano kao dopuna 45 novih članaka, kojima bi u jednu ruku kra- 
ljevska vlast još jače stegnuta, a u drugu utrt put kasnijoj premoći ni- 
žega plemstva. U prvom su pogledu zamašni članci 3. i 4, kojima bi 
određeno da veleizdajicama ima suditi jedino sabor, a uz to se usta- 
novilo što se ima smatrati za veleizdajstvo; a u drugome članak 26, 
kojim se određuje da kralj mora ubuduće pozivati na sabor »ne za- 
stupnike iz županije, nego pojedince svu gospodu prela- 
te, barune, plemiće i velikaše kraljevstva« (non 
electos de comitatibus, sed singulos dominos praelatos, et barones no- 
bilesque, ac proceres regni). Tim člankom osigurana bi za sva daljnja 
vremena većina nižemu plemstvu, jer je odsad svaki p le- 
mić mogao dolaziti na sabor. Jednako je znamenit i 

članak 8, kojim se ustanovljuje da se kraljevskomu sudu ima odsad 
pridijeliti dvadeset prisežnika, i to tri prelata, tri baruna i četrnaest 
»od moćnijih i časnih plemića« (ex potioribus et honestae conditionis 
nobilibus). Time bi zajamčena premoć nižemu plemstvu i u najvišemu 
sudištu. Znameniti su još članci o obrani međašnih gradova (33, 35, 
36); njima bi proglašen veleizdajicom svaki koji bi povjereni mu po- 
granični grad izgubio. Posljednji članci (37—45) rade o crkvenoj dese- 
tini i o načinu kako da se pobira. 

Većina nižega plemstva nije mogla dočekati konac sabora, nego se 
razišla svojim kućama. To su prelati i baruni jedva dočekali, pa su pre- 
dobivši preostale niže plemiće obećanjima i mitom, 16. lipnja prihvatili 
zahtjev da se raspiše opet izvanredna daća po dukat od dimnjaka. 
Dakako da su i taj put baš najviši prelati i magnati bili oprošteni od 
izvanredne daće, koju su mogli od svojih podanika pobrati i za se 
pridržati. No tim se postupanjem samo još jače razdražilo niže plem- 
stvo, jer je sav teret izvanredne daće pao na nj i njegove podanike. 
U Slavoniji se pače izvanredna daća god. 1495. dva put pobirala, jedan 
put u lipnju, a drugi put u studenome, tako da je time bila pogažena 
posebna povlastica te kraljevine, po kojoj je morala plaćati samo polo- 
vicu rečene daće. Nezadovoljstvo nižega plemstva prodrlo je na javu 
već slijedeće godine 1496. na saboru u Budimu, kad su opet zatražili 
izvanrednu daću. Plemstvo stalo rogoboriti kako je mimo svako pravo 
za šest godina platilo izvanredne daće do 1,800.000 zlatnih forinta, a 
kad tamo, nije ništa učinjeno za obranu zemlje, pače se zanemarilo 
i ono što je prije opstojalo. Na to izjavi kralj da on od te goleme svote 
nije svojim očima vidio više od 60,000 zlatnih forinta. Sada tek diže 
se strašna bura među plemstvom; ono stade klicati da se ne krati davati 
kralju što ga ide, ali ne može dopustiti da se kancelar, vrhovni blagaj- 
nik, prelati i magnati tove narodnim blagom. Osobito se obaralo na 
vrhovnoga blagajnika, pečujskoga biskupa Sigismunda Ernušta, i na 
njegovoga zamjenika, Emerika Dobaja, koji biše okrivljeni da su državne 
novce pronevjerili. Sigismund Ernušt osuđen bi na globu od 400.000 
zlatnih forinta, a njegov zamjenik bačen bi u tamnicu. Još se jače 
uzgoropadilo niže plemstvo slijedeće godine 1497. kad je kralj Vladislav 
boravio neko vrijeme u Češkoj, a uto je državom upravljao palatin 
Stjepan Zapolja, koji je ugađao nižemu plemstvu da mu ono zavoli 
njegov rod, kako je nekad uzljubilo Hunjadoviće. Kad se rečene godine 
1497. mjeseca studenoga sabor opet sastao, opreka između višega i ni- 
žega plemstva bila je već tako žestoka da su se staleži nakon burnih 
rasprava razišli ne zaključivši baš ništa. 

Niže se plemstvo silno podiglo ne samo stoga što mu je u prilog 
radio palatin Stjepan Zapolja, nego još više time što je dobilo odluč- 
noga, umnoga i rječitoga vođu, po imenu Stjepana Ve rbecija 
(Verb&czy = od Vrbovca = Vrbovački), tadanjega protonotara i vrsno- 
ga poznavacca rimskoga i ugarskoga prava. Više od četvrt stoljeća sta- 
jao je Stjepan Verbeci na čelu nižemu plemstvu, radeći svom snagom 
da mu osigura prevlast pri vladanju i u zakonodavstvu, zatim da istisne 
iz zemlje svaku tuđinštinu i napokon da utre put izboru domaćega, 

narodnoga kralja. Na saboru, koji se sastao u Budimu 24. travnja 
1498, održalo je niže plemstvo sjajnu pobjedu, ne samo nad dvorskom 
strankom nego uopće nad višim staležima. To svjedoči dekret (treći) 
kralja Vladislava od 2. lipnja, kojim je potvrdio i proglasio zaključke 
(74) sabora. Glavne ustanove dekreta jesu: Svake godine mora se 
sastati sabor o Jurjevu na polju Rakošu, a na nj moraju doći prelati, 
baruni i ostali plemići, te ostati na okupu 15 dana; oni koji k otvo- 
renju sabora ne dođu ili ga prije svršetka ostave, platit će globu, ito 
prelati i magnati po 200 maraka srebra, a plemići po 100. Ako roditelji 
s djecom ili braća žive u zadruzi, treba da samo jedan dođe; tako isto 
i plemići jednoselci šalju njih deset po jednoga zastupnika (članak 1). 
Protonotar Adam i njemu od kralja pridijeljeni pomoćnik sabrat će sve 
stare pravne običaje u zemlji, te će se onda po onima, koji su razložiti 
i zakoniti, suditi (čl. 6). Kod vrhovnoga sudišta bit će i dalje dvadeset 
prisežnika, ali samo po dva prelata i dva magnata; broj se plemićkih 
preežnih povisuje od četrnaest na šesnaest (čl. 2); od tih plemić- 
ih prisežnika uzimat će kralj vazda po osmoricu u svoje vijeće kad se 
bude raspravljalo o poslovima čitave države (čl. 7). Ako bi kralj 
umro bez potomaka, te bi se narod skupio na 
izborni sabor, ne smiju na nj doći nikakvi strani 
poslanici, jer ti kušaju gospodu i narod zavesti 
(čl. 45). Duhovnici ne smiju biti veliki župani, a onima koji to jesu, 
ima kralj službu oduzeti (57). Nijedan duhovnik ne smije vršiti dvije 
časti ni uživati dva beneficija (čl. 56); nijedan barun ni pini ne 
zmije vršiti dvije časti i službe osim onih, kojima to već Zlatna bula 
kralja Andrije dopušta (čl. 70). Nema sumnje da su svi ti članci bili 
upereni protiv prelata i baruna, koji su dotad gomilali u svojim rukama 
časti i imanja, a uz to kako u državnoj upravi tako pri sudovanju radili 
po svojoj miloj volji. Osobito je kancelar Toma Bakač od Erdeda, koji 
bijaše nedavno postao nadbiskupom ostrogonskim, nakupio nekih dva- 
desetak crkvenih beneficija u svojim rukama. Kako je niže plemstvo 
bilo pretežno na saboru, ledalo je također da pravednije razdijeli i voj- 
ničke terete, a podjedno da bolje zaštiti državne granice. Posebnim 
člancima (20—22) bi ustanovljeno koji duhovni i svjetovni velikaši 
imaju uzdržavati banderije (27 duhovnih staleža i 42 svjetovna); k 
tomu bi određeno da se kraljevskom nemilošću moraju kazniti svi oni 
banovi, kapetani i vojvode koji bi budi s nehaja bud s kukavštine 
izgubili povjerene im međašne gradove. Ova odredba (čl. 42) opravda- 
vala se time što je za vladanja kralja Vladislava već više gradova 
stekao neprijatelj. Tako bijaše bah Ladislav od Egervara izgubio grad 
Tržac kod Korane i kaštel Kos (Koš; Chos) na ušću Neretve, Franjo 
Harazsti grad Vjenčac u Jajačkoj banovini, a nedavno Juraj Popović 
grad Komotin u istom području. Napokon biše (čl. 34) izbrojena sva 
mjesta gdje se od starine pobirala tridesetina. 


Pobjeda nižega plemstva na saboru 1498. bila je očito u prilog 
palatinu Stjepanu Zapolji i njegovim osnovama. Ali on sam nije ih 
mogao izvesti, jer ga je naskoro zatekla smrt. Već 1. rujna 1499. piše 
Stjepan Zapolja teško bolestan oporuku u svome gradu Papi. Kako su 

mu djeca nedorasla, preporučuje ih milosti kralja Vladislava, kojega 
je »sve do ovoga dana vjerno služio!« Skrbnicima za svoje sinove Ivana 
i Jurja imenuje ostrogonskoga nadbiskupa i kancelara Tomu Bakača 
od Erdeda, suca kraljevskoga dvora Petra Gereba, hercega Lovru Iloč- 
koga, kapetana Josipa Soma i Blaža Raškaja. Na sam Božić 1499. umro 
je silni palatin Stjepan Zapolja, a u svibnju 1500. proglašen bi nje- 
govim nasljednikom kralju vjerni i odani Petar Gereb, gospodar Val- 





PEČAT STJEPANA ZAPOLJE 


Anđeo drži u ruci štit, na kojemu se vidi uspravno stojeći vuk; desno do vućje glave je polumjesec sa zvi- 
jezdama, a s lijeva opet šestotračna zvijezda. Natpis: SCTEPHANI) DE ZAPOLIA CO(MI)TIS. 


pova u Slavoniji. Skrbnici Zapoljinih sinova kao da nisu mnogo marili 
za svoje štićenike; glavnu je brigu za njih preuzela ljubeća majka, 
ponosita tješinska herceginja Jadviga, koja je prigrlila i osnove svoga 
pokojnog muža. Ona je najviše radila da podigne moć i slavu porodice 
Zapolja; ona je također pripravila put svojoj kćeri Barbari do polj- 
skoga rijestolja. Nekoliko mjeseci prije Stjepana Zapolje umro je za- 
grebački biskup Osvald Tuz. U svojoj oporuci, koju je 15. travnja 
pisao u Česmi ili Čazmi, zapisao je kralju Vladislavu 13.500 zlatnih 
forinta i uz to više zlatnih i srebrenih dragocjenosti. Osim toga sjetio 
se i domovine (nolui esse ingratus patrie), te je odredio 32.000 forinta 
za utvrdu međašnih gradova, osobito Jajca, Beograda i Severina. Ali 
taj se novac ne smije predati državnomu blagajniku, nego će prelati, 
baruni i plemići odabrati zasebne za to zgodne ljude, koji će savjesno 
(fideliter) upotrijebiti darovane novce za rečenu svrhu. Umirući, biskup 
nije zaboravio ni na stolnu crkvu svoju, odredivši za njezinu dogradnju 
10.000 forinti. Brojnim zapisima nadario je napokon druge crkve, samo- 
stane i prijatelje, pa sinovca svoga Alfonsa i sinovicu Sofiju, djecu 
svoga pokojnoga brata Ivana Tuza. 

Već bi spomenuto kako je Ivaniš Korvin prvih dana ožujka 
1495. postao banom Kraljevina Dalmacije, Hrvatske i Slavonije. Čim 
je začuo da ga je zapala banija, smjesta je iz Erdelja pohitao u Pečuh 
pred kralja Vladislava da odanle uđe u svoju banovinu. No za to trebalo 
mu je novaca i vojske, i da zastraši neke stare protivnike svoje i da 
pribavi ugled u zemlji. Nadbiskupu Tomi Bakaču od Erdeda dugovao 
je već otprije 6000 forinta, a sada je od njega uzajmio jednaku svotu da 
bi mogao poći na svoje mjesto (ad occupandum banatum regnorum 
Sclauoniae, Dalmatiae et Croatiae ingressuro et profecturo). Za osigu- 
ranje te tražbine od 12.000 forinta izdao je ban Ivaniš 23. ožujka u Pečuhu 
ispravu, kojom je nadbiskupu Tomi, kao i njegovoj braći i rođacima 

Valentinu, Petru, Pavlu i Ivanu neka svoja posjedovanja ustupio i 
prodao. Da mu je pak zaista trebalo s vojskom ući u banovinu, dokazuje 
pismo kralja Vladislava, izdano 29. ožujka 1495. u Pečuhu, kojim je no- 
vomu banu zapovjedio da poskida i protjera neke vojvode, osobito 
u Križevačkoj i Virovitičkoj županiji, koji su dosad počinjali jedino 
krađe i druga nasilja (qui non nisi furta et perversitates patrabant). 
Ušavši u kraljevstvo, uzeo je ban Ivaniš mjesto Ludovika Pakračkoga 
(de Peker) za slavonskoga banovca svoga pouzdanika Ivana Đulaja (de 
Gywla). No budući da taj nije bio rođen u zemlji, a nije ni posjeda imao 
u njoj, slavonski su staleži prijekim okom ogledali novoga banovca. 
Tek kad je ban Ivaniš Korvin na saboru u Križevcima 26. travnja 1495. 
izdao svečano pismo kojim je obećao, da u slučaju ako bi se Ivan 
Đulaj zahvalio ili od njega skinut bio, neće nikoga drugoga imeno- 
vati za banovca nego kojega »između moćnijih plemića ove Kraljevine 
Slavonije« (ex pocioribus nobilibus huius regni Sclavoniae), privolili 
su staleži da spomenuti banovac i dalje zadrži svoju čast. Učinili su 
to još s obzirom na zasluge kralja Matijaša, koji je njihove pravice 
poštivao i štitio, a i s obzirom na samoga Ivaniša, koji je pred par 
godina o svome trošku i svojim trudom obranio zemlju od Nijemaca. 
Uza sve to morao je ban ipak obećati da će plemstvo i njihove slobo- 
štine braniti ako bi novi banovac u njih dirao, i napokon da će banovca 
prisiliti da za podžupane imenuje i namješta samo odličnije plemiće 
slavonske, a ne možda kakve strance. U Križevcima bio je ban Ivaniš 
dulje vrijeme, te je uz drugo o Jakovljevu držao oktavalni banski sud. 
Tom je prigodom rješavao parnicu između Baltazara Baćana i despotice 
Barbare (udove Zmaj Vuka Grgurovića, a po' drugi put udane za Franju 
Berislavića Grabarskoga). Iz Križevaca pošao je u Zagreb, gdje je 7. 
rujna izdao nalog banovcima Ivanu Đulaju i Bernardu Turocu, a i 
ostalim plemićima u Slavoniji da ne smiju na svojim posjedima nika- 
kvih daća tražiti od putujućih trgovaca zagrebačkih. Oko 27. stude- 
noga boravio je ban Ivaniš u Topuskom, gdje je od građana na brdu 
Gradecu kod Zagreba uzajmio 800 forinta te ih zato oprostio od plaćanja 
takse za onu godinu. Ivaniš je tada jamačno silazio u južne krajeve, 
te ga zaista 5. prosinca nalazimo u Bihaću, gdje je svome notaru, 
literatu Blažu iz Dubrave, darovao svoj posjed Slamnovec (Slanovec) 
kod Medvedgrada. 


Ivaniš Korvin osjećao se je kao ban hrvatski kudikamo slabiji i 
nemoćniji nego prije kao herceg slavonski. U samoj banovini njegovoj 
otimali su se vlasti njegovoj ne samo prelati i baruni nego i niži ple- 
mići, koji su budno pazili na svoja prava i povlastice; osim toga nisu 
ni sada mirovali neki velikaši po Ugarskoj i Hrvatskoj, nego su gledali 
da mu otmu imanja, koja su nekad pripadala njihovim rodovima. Drugi 
opet prelati i velikaši globili su ga nemilo, dok su ga u isti mah kle- 
vetali pred kraljem. Među ove spadao je osobito palatin Stjepan Za- 
polja, koji je Ivanišu redom otimao njegova posjedovanja u sjevernoj 
Ugarskoj (u Liptovskoj, Oravskoj i Turčanskoj županiji). Kad je nato 
Ivaniš dao u Poljskoj kupiti plaćenike da obrani očevinu svoju, palatin 
ga je pred kraljem oklevetao kao veleizdajicu, koji vodi tuđu vojsku 

na Ugarsku. I zaista je kralj najprije iz Valpova 18. siječnja, a onda 
iz Požuna 7. i 8. veljače 1496. pozivao vjerne da pošalju čete svoje u 
pomoć palatinu, kojemu bijaše povjerio da suzbija poljske plaćenike. 
Već 3. ožujka javlja Stjepan Zapolja da je poljske čete suzbio, te se 
zahvaljuje žiteljima grada Barđejeva što su mu po kraljevu nalogu 
pomoć poslali. Ivanišu Korvinu nije preostalo nego da pregori gubitak 
ugrabljenih mu posjedovanja; ali je zbog toga ljuto zamrzio palatina. 
Pače ni s kraljem nije se odsad osobito pazio. Još u lipaju znalo se u 
Mlecima kako se kralj spremao udariti na Ivaniša i kako ga je poslije 
ze na sastanak u Budim. Ali Ivaniš kao da nije pravo vjerovao ni 
ralju. 

Političke prilike u Hrvatskom Kraljevstvu i mnogi osobni protivnici 
gonili su bana Ivaniša, te je stao raditi kako bi se što jače utvrdio 
u svojoj vlasti. Najzgodnije mu se činilo ako stupi u što užu svezu s 
najodličnijom porodicom u kraljevstvu, s knezovima Frankapanima. U 
kneza Bernardina bila je lijepa i umna kći Beatrica, djevojka 
od osamnaest godina, koja je kao dijete neko vrijeme bila na dvoru 
kralja Matijaša uz kraljicu Beatricu, rođakinju svoje matere Lujze od 
Aragonije. Tu je Beatricu ban Ivaniš zaprosio, nadajući se po njoj ne 
samo učvrstiti u Hrvatskoj nego također steći prijatelja u Italiji. 
Od 10. ožujka 1496. boravio je Ivaniš u Modrušama, gdje ga nalazimo 
i 20. ožujka kada zapovijeda slavonskim banovcima Ivanu Đulaju i 
Stjepanu Bradaču, zatim kastelanima svojih gradova Ivanu Horvatu 
(u Medvedgradu i Rakovcu) i Ludoviku od Kemenda (u Jastrebarsko- 
mu), napokon svima posjednicima u Slavoniji, Dalmaciji i Hrvatskoj, 
da ne smiju pobirati na svojim posjedima nikakvih daća od trgovaca 
zagrebačkih. Baš onih dana vjenčao se ban Ivaniš s kneginjom Beatri- 
com. Dne 26. ožujka znaju već u Mlecima da je vjenčanje obavljeno 
(intervenendo il matrimonio de la fia del conte Bernardin de Frange- 
panibus, contrato novamente con ditto ducha Zuane); i ban Ivaniš i 
knez Bernardin objavili su tu veselu novost Mletačkoj Republici, za- 
traživši od nje jamačno i pomoći protiv onih kojima je ta sveza ne- 
poćudna bila, te su ih stoga pred kraljem oklevetali. Mletačka je 
Republika 7. travnja 1496. tastu i zetu čestitala, ali podjedno ih opomi- 
njala da se okane svake razmirice s kraljem; pomoći ona njima ne 
može, jer sama mora trošiti svoje sile u Italiji. 

Otkad se ban Ivaniš Korvin vjenčao s kneginjom Beatricom, pora- 
sla mu je vlast i ugled u Hrvatskom Kraljevstvu. Kroz čitavu godinu 
1496. boravio je ban u Hrvatskoj i Slavoniji, najviše u gradu Bihaću 
na Uni, ali također u Zagrebu, Vukovini i Jastrebarskom. Na Uni stoji 
na braniku svoje banovine; jednako brani svoje podanike kad ih pro- 
gone mletačka gospoda u Dalmaciji. Mletački izvori javljaju kako je 

an Ivaniš zajedno s tastom Bernardinom na čelu 200 konjanika i 600 
pješaka provalio u lipnju u kotar grada Zadra i dopro do kopnenih vrata 
toga grada. Dne 14. rujna opet izdao je u Bihaću zapovijed banovcima 
Jurju Kaštelanoviću i Ludoviku Pakračkomu (Pekri), kao i svima činov- 
nicima grada Modruša da svakoga prihodnika iz Kranjske zarobe i u 
zatvoru tako dugo drže dok Kranjac Lamberger kaptolskomu podaniku 

Martinu Cicakoviću ne vrati silom ugrabljenu stoku. Poslije nalazimo 
bana 25. listopada 1496. u varoši na brdu Gradecu kod Zagreba, gdje 
izdaje povelju svojim vjernima Stjepanu Berislaviću iz Vrhrike i Nikoli 
Mladenčiću, kojom oslobađa njihova posjedovanja od svake zavisnosti 
Medvedgrada i kaštela Lukavca. U to vrijeme ili nešto poslije došao je 
ban Ivaniš u sukob s nižim plemstvom Kraljevine Slavonije, koje se 
poput ugarskoga stalo otimati prelatima i magnatima. U prosincu na- 
lazimo na dvoru kralja Vladislava u Budimu zostopnike nižega plem- 
stva slavonskoga, po imenu Bernarda Turoca (de Ti wrocz), Jurja Ka- 
petanovića od Desnice i Nikolu Vojkovića (Woikffy) od Vojkovca. Nema 
sumnje da su tada iznosili tužbe nižega plemstva slavonskoga pred 
kraljem i državnim vijećem. Prva je bila da se u posljednje vrijeme 
počelo namještati za banovce strance, a ne domaće plemiće. Dne 5. 
prosinca 1496. piše kralj Vladislav banu Ivanišu pismo, kojim mu 
strogo zapovijeda »da u buduće uzdrži plemstvo slavonsko u njegovim 
starim običajima i pravima, pa da izabira za banovce iz sredine njegove 
samo takve koji su od moćnijih plemića i starijih porodica u toj 
Kraljevini Slavoniji« (mandamus firmiter, ut a modo deinceps dictam 
universitatem nobilium in eorum predictis antiquis consuetudinibus et 
iuribus conseruetis, vicebanos tales in medio eorundem, qui sint modo 
premisso de pocioribus nobilibus et antiquiori familia in ipso regno 
nostro Sclauonie eligendo). Drugim pismom od istoga dana nalaže kralj 
Vladislav banu da ne dopušta kastelanima svojih gradova Medvedgrada 
i Rakovca dirati u plemiće Kraljevine Slavonije; trećim pismom napokon 
zabranjuje kralj slavonskomu tridesetničaru Benediktu de Wemer da 
uvodi kakve god novotarije pri pobiranju te daće. Napokon je kralj na 
molbu rečenih poslanika slavonskih 8. prosinca izdao znamenitu pove- 
lju kojom je plemstvu Kraljevine Slavonije podijelio novi grb i pečat 
s dopuštenjem da pečati svoje spise crvenim voskom. U toj povelji 
govori kralj ovako: »Stoga želimo ovim pismom dati na znanje svima 
da su ovih dana, kad smo u tom gradu Budimu bili na okupu s nekim 
prelatima i barunima kraljevstva, došli pred naše lice vjerni naši ple- 
mići i odlični Bernard Turoc, Juraj Kapetanović od Desnice i Nikola 
Vojković od Vojkovca, te nam u ime čitavoga plemstva naše Kraljevine 
Slavonije nastojali izložiti kako je doduše ona Kraljevina Slavonija 
od starine imala kao lik grba jednu kunu i kako se tim grbom dosad 
vazda služila ali da radi stanovitih uzroka žele rečeni državljani 
da im naše veličanstvo onaj lik grba obnovi, te im obnovljen za vječito 
spominjanje iznova udijeli. Mi dakle želimo rečenu Kraljevinu našu Sla- 
voniju i njezine stanovnike... ne samo u starim zakonima, pravima 
i običajima uzdržati, nego još većim počastima po kraljevskoj našoj 
providnosti i darežljivosti odlikovati. Jer ova kraljevina, prostirući se 
između dviju rijeka, Save i Drave, vodi neprestane ratove s Turcima, 
vječitim neprijateljima i dušmanima kršćanstva ... te se oružjem tako 
brani i održava da jedva kada Turčin u tu oblast ulazi, a da se ne bi 
s najljućim porazom i štetom iz iste naše kraljevine vraćao. I zbog 
toga nismo neopravdano rečenu našu kraljevinu prozvali osobitim šti- 





KRALJ VLADISLAV II JAGELOVIC 253 


tom ili pravije predzičem ovoga našega Kraljevstva Ugarskog (Qua- 
propter non immerito hoc ipsum regnum nostrum unum precipuum 
scutum vel potius antemurale huius regni nostri Hungarie appellaveri- 
mus). Da bi dakle ta ista naša Kraljevina Slavonija i svi vjerni u njoj 
prebivajući osjećali i iskusili našu kraljevsku darežljivost, odlučili smo 
rečenoj kraljevini i svemu plemstvu njezinu nakon promišljanja i sa 
stalnim znanjem našim, a po savjetu naših prelata i baruna, dati i po- 
dijeliti ovaj grb: u jednom trokutnom štitu dvije rijeke gore imenovane 
(Savu i Dravu), naslikane poprečno i izravno (per transversum di- 
recte), a u sredini među njima na preostalom prostoru, na polju naime 
posve neobrađenom rečenu kunu, stari njihov lik, i to u Boji prirod- 
noj i vlastitoj; ostala pak dva polja istoga štita, koja zapremaju vanj- 
ske strane rečenih rijeka, jesu obojena posve nebeskom (modrom) 
bojom, a u gornjemu polju je jedna zvijezda, koju hoćemo nazvati 
Martovom (Davorovom) zvijezdom zbog neprekidnih ratova što ih vodi 
rečena Kraljevina Slavonija i njezini žitelji protiv rečenih Turaka... 
Dopuštamo i dozvoljavamo im još da se odsad za sve vijeke služe tim 
grbom na svojim zastavama kao i na svim drugim vojničkim stvarima 

. uz to mogu taj grb pečatiti crvenim voskom na ispravama i svima 
poslanicama .. .« 

Stanje bana Ivaniša Korvina postalo je nepovoljnije kad je slijedeće 
godine 1497. kralj Vladislav boravio dulje vrijeme u Češkoj. a uto 
je Ugarskom upravljao protivnik banov, palatin Stjepan Zapolja. Još 
5. ožujka predsjeda ban saboru u Križevcima, no poslije kao da ga 
sve više potiskuju iz javnoga života. Ban Ivaniš traži uporište u Mlecima, 
gdje ga je oko 7. svibnja Republika uvrstila među svoje plemiće. Malo 
zatim, 17. svibnja, nalazimo Ivaniša u Krupi na rijeci Uni, odakle javlja 
slavonskim banovcima Baltazaru Alapiću i Marčinku da je plemenitoga 
Stjepana Berislavića iz Vrhrike primio u svoju zaštitu, pa ih poziva 
da ga i oni brane od svih napasnika i protivnika. Kad se nato kralj 
vratio u Ugarsku, ban je posve izgubio milost njegovu. Dne 28. listo- 
pada piše kralj općini na brdu Gradecu kod Zagreba kako je vjerni njegov 
Ivan Thurzo odlučio kroz Zagreb poslati u Senj neku zlatnu količinu ba- 
kra,ali jedočuo da je kralj odredio za Hrvatsku i Sla- 
voniju drugoga bana (quod nos in illis regnis nostris Croatie et 
Sclavonie unum alium ... banum destinassemus), te bi se moglo dogoditi 
da bi herceg opavski i liptovski Ivaniš htio taj bakar oteti. Stoga kralj 
zapovijeda općini da rečeni bakar, ako bi se njoj na pohranu dao, 
svima silama brani, te hercegu Ivanišu i njegovim ljudima nipošto 
ne dade da ga odnesu. Nije poznato što se dalje događalo; ali 10. stu- 
denoga dolaze župnik Martin i literat Emerik kao zastupnici općine 
s brda Gradeca pred zagrebački kaptol, te daju u otvorenom listu pre- 
pisati dekret kralja Vladislava od 11. listopada 1490, kojim je spome- 
nutoj općini javio da je Ivaniša Korvina uzvisio na čast hercega Sla- 
vonije, te podjedno općini zapovjedio da se hercegu kao svome zako- 
nitomu gospodaru pokorava i dužno mu štovanje iskazuje. Budući da 
je općina dala prepisati kraljevski dekret »za veću zaštitu svoga prava« 

(iuris ipsorum ad uberiorem cautelam), vrlo je vjerojatno da su gra- 
đani tada i dalje pristajali uz Ivaniša, ne mareći mnogo što je kralj 
imenovao drugoga bana. 

Tako je na koncu godine 1497. Hrvatsko Kraljevstvo imalo dva 
bana. Ivaniš Korvin, upirući se o kneza Bernardina i druge privrženike 
svoje, kratio se odreći banske časti; a novi, kraljem imenovani ban 
Juraj Kaniški nije bio dosta jak da svlada svoga protivnika. 
Dne 4. ožujka 1498. izdaje kralj Vladislav iz Budima naloge Jurju 
Kaniškom, banu Kraljevina Dalmacije, Hrvatske i Slavonije, među dru- 
gim i taj da se globom od sto forinta kazni svaki koji ne bi htio na 
svome posjedu nedopuštene mitnice ukinuti; a u isto vrijeme boravi 
ban Ivaniš sa svojom ženom u Bihaću te dariva Ivana Mikšića iz Lapca 
imanjem Pogančec, koje pripada njegovu gradu Rakovcu. Malo zatim, 
u svibnju, nalazimo bana Ivaniša u turopoljskom Lukavcu i onda u za- 
gorskomnu gradu Taboru; u Lukavcu izdaje povelju u prilog plemenu 

ubranića iz Vrhrike, a u Taboru izdaje 29. i 30. svibnja više isprava, u 
kolima se vazda piše: »herceg opavski i liptovski, kao i ban Kraljevina 
Dalmacije, Hrvatske i Slavonije«. U spisima opet kraljevske kancelarije 
spominje se vazda samo Juraj Kaniški kao ban hrvatski; pače u jed- 
nome pismu kralja Vladislava od 13. lipnja na plemstvo Kraljevine 
Slavonije — kojim potvrđuje stari običaj da nakon skinuća bana mora 
protonotar banski pečat predati staležima da ga rasijeku i unište — 
zove on Jurja Kaniškog »sadanjim banom« (moderni bani). I zaista 
boravi Juraj Kaniški još 19. kolovoza 1498. u Križevcima, gdje kao ban 
vijeća sa staležima, sudi sud, te izdaje isprave i povelje. 

Međutim bijaše se Ivaniš Korvin pobrinuo da se s kraljem izmiri 
i pogodi. Poslao je naime još u travnju ili svibnju na sabor u Budim 
tri svoja dvorjanika i zastupnika (Peirum More de Muthnok, Francis- 
cum Zempchey, ac Thomam de Baxa), kojima bijaše pripraviti put za 
sporazum. Ovi predaše također opsežnu tužbu protiv svih prelata i mag- 
nata koji su dotad hercega i bana globili, te mu imanja grabili, Osobito 
se tuži na egerskoga biskupa i kancelara Tomu Bakača od Erdeda, 
koji bijaše od njega izmamio dragocjenosti i imanja za 100.000 forinta 
i više, nadalje na pečujskoga biskupa Sigismunda Ernušta i zagrebačko- 
ga biskupa Osvalda Tuza, zatim na bivšega senjskog kapetana Petra 
Tarnika, na udovicu bana Emerika Derenčina, napokon na Andriju 
Bota od Bajne. Jamačno je bilo tužbe i na palatina Stjepana Zapolju. 
Nije zabilježeno što je kralj na te i druge tužbe Ivaniševe učinio, samo 
znamo da je potkraj godine sam Ivaniš pošao u Budim te se s Vladi- 
slavom posve izmirio, tako da ga je kralj ponovno imenovao dosmrtnim 
banom Kraljevina Dalmacije, Hrvatske i Slavonije. Već 5. siječnja 1499. 
javlja Vladislav staležima Kraljevine Slavonije kako je doduše bio već 
imenovao Jurja Kaniškog nasljednikom Ivaniševim u banskoj časti, ali 
da je promijenio svoju odluku (mutato consilio) te sada opet Ivaniša 
Korvina namješta za bana. Malo zatim, 25. siječnja 1499, piše krbavska 
kneginja Dora Kurjaković (udova kneza Karla) iz svoga grada Obrovca 
Mletačkoj Republici kako je Ivaniš Korvin opet postao banom, pošto se 
nagodio s kraljem, kojemu je ustupio hercegovinu opavsku i liptovsku za 

Senj i druge gradove u Hrvatskoj. Za pet ili šest dana stići će ban 
Ivaniš u Zagreb, odanle će poći da uzme Senj, a zatim će udariti na 
mletačku Dalmaciju. Očito je da kneginji Dori nije bilo drago što se 
Ivaniš Korvin ponovno uspeo na bansku stolicu. 


Premda se u Mletke javljalo da ban Ivaniš pijančuje od jutra do 
mraka, nema ipak sumnje da je on odlučno pregnuo vršiti dužnosti 
svoga zvanja. Kako je primirje s Turcima bilo minulo, bosanski paša 
počeo je uznemirivati granice Hrvatskoga Kraljevstva. Ban se Ivaniš 
požurio da za vremena dođe iz Senja do Bistrice na Hlivanjskom polju. 
Dne 31. siječnja stigao je ban u Knin kad je dočuo da su dvije turske 
čete provalile iz Bosne; jedna je udarila na mletački kotar oko Šibe- 
nika, a druga na kraljevsku zemlju (districtus Opinenie, districtus 
Operpimige). Ban se oborio na prvu na samu Svijećnicu (2. veljače) 
te ju suzbio, a onda je sutradan u nedjelju (3. veljače) udario na 
drugu, pa i nju svladao, otevši joj zarobljene sužnje i sav plijen. Već 
4. veljače piše Ivaniš mletačkomu knezu u Zadru te mu javlja o svojim 
sretnim pobjedama. 


Odlučna pobjeda bana Ivaniša nad Turcima kao da se silno doj- 
mila i prijatelja i protivnika. Bosariski sandžak Skender paša nastoji 
otad živjeti s banom i Hrvatskom na miru, pače nastoji ugađati i 
Hrvatima i Ugrima, samo da kralj Vladislav ne bi utanačio saveza s 
Mlecima, s kojima je uto sultan započeo ratovati, U drugu ruku opet 
trse se Mleci predobiti bana Ivaniša za saveznika i pomoćnika, osobito 
od onoga časa kad su bosanski Turci sve žešće počeli udarati na mle- 
tački posjed u Dalmaciji. Međutim ban Ivaniš ne priklanja se ni jednoj 
stranci; on ne prihvaća mletačkih ponuda niti ne dira u susjednu 
Bosnu; ali kada turske čete, harajući po mletačkoj Dalmaciji, slu- 
čajno ili hotice zađu u hrvatske župe i kotare, on ih odlučno suzbija. 
Jednako rade i njegovi banovci u Hrvatskoj, kao banovac Martinko 
ii Marčinko, kojemu je povjerena obrana Knina, i onda Pavao 
Štrbac Kozulić, knez i zapovjednik grada Ostrovice. Uz ta dva 
junaka ističe se još osobito vojvoda Žarko Dražojević, veliki 
knez Poljica i gospodar grada Nutijaka (Nutjaka) na rijeci Cetini. 
Vojvoda Žarko već dvadeset godina bije boj s Turcima za svoju dje- 
dovinu, te se prislanja sad uz hrvatsko-ugarskoga kralja, a sad uz 
Mletke. Još pokojni kralj Matijaš bijaše mu za velike zasluge njegove 
darovao Novigrad u Lici, a Mleci su ga obasuli darovima i častima, jer 
se hrabro borio kao predstraža njihova. Mletački knez u Splitu, po 
imenu Marino Moro, prozvao ga je pače »novim Skenderbegom«. 

Kako ban Ivaniš nikako neće da za volju Mlecima udara na Turke 
u njihovoj zemlji, vlada u drugoj polovici 1499. potpuni mir na međi 
hrvatsko-bosanskoj. Banova supruga Beatrica boravi tada stalno u Bi- 
haću na Uni, gdje 14. lipnja prima u svoju zaštitu vjernoga Stjepana 
Berislavića. Tu u Bihaću rodila je banica malo zatim sina, koji bi 
po slavnomu ujcu svome prozvan Krstom  (Kristoforom). Oko 8. 
kolovoza znaju u Mlecima kako bana Ivaniša očekuju u Bihaću, kamo 
dolazi na krstitke svoga prvorođenoga sina. Još istoga mjeseca slavile 

su se zaista krstitke banova sina, i tom je prigodom bosanski sandžak 
Skender paša počastio darovima i bana i sina njegova. To nije nimalo 
bilo po ćudi Mlecima, kojima bijaše 25. rujna stigla vijest Kako je ban 
Ivaniš sklopio mir s bosanskim pašom i kako se potonji sprema da kroz 
Hrvatsku udari na mletačke oblasti, osobito na Furlansku. 


Ako je ban Ivaniš zajedno s kraljem Vladislavom nastojao da održi 
mir s Turcima, radio je tako jedino stoga da zacijeli rane nedavnih 
bojeva i da se pripravi za buduće borbe. Uz to su i kralj i ban htjeli 
upotrijebiti vrijeme mira da urede prilike kako u Slavoniji tako u Hrvat- 
skoj. Kroz čitavu godinu 1499. stižu s kraljeva dvora pisma i naredbe 
na bana i staleže slavonske, kojima se hoće ukloniti različite nevolje 
i zla. Tako zapovijeda kralj banu u jednome pismu da istrijebi u po- 
vjerenome mu kraljevstvu »tate, razbojnike i palikuće«; drugim pi- 
smom od 27. svibnja nalaže kralj staležima Kraljevine Slavonije, neka 
na prvome saboru pronađu način kako da se stane na put pogub- 
nomu običaju, po kojemu su gospoda noću jedan drugome otimala i 
odvodila kmetove. Najviše se snovalo kako da se uredi obrana zemlje i 
namaknu za nju potrebna sredstva. Posrednicima kralja Vladislava u 
tim poslovima bili su prepošt Toma i Nikola Sekelj, kapetan kraljev- 
skih dvorjanika. U jednome dopisu od 3. travnja 1499. zahvaljuje se 
kralj Vladislav plemstvu Kraljevine Slavonije što mu je uz dužnu ku- 
novinu od 20 dinara dopustilo i izvanrednu daću od 25 dinara; ali mu 
je žao što je odredilo da će to isplatiti samo na rokove: zato moli i prosi 
staleže, ali im ujedno i nalaže, da odmah isplate što su već dopustili, te 
ih podjedno uvjerava da te novce neće obratiti na svoju zasebnu korist, 
nego na korist Ugarske i njihove zemlje, osobito pak da će ih upo- 
trijebiti za plaćanje bana hrvatskoga i jajačkoga. Zato i šalje k njima 
svoga vjernoga čovjeka, senjskoga kapetana Benedikta Wemera, da 
on dopuštene novce pobere; ali pušta staležima da i oni mogu sa svoje 
strane pridati protonotara svoga Nikolu Vojkovića. Budući da su i u 
Slavoniji nastale razmirice između prelata i baruna s jedne strane, 
a nižega plemstva s druge u pogledu ratne službe, te je niže plemstvo 
poslalo kralju svoje poslanike s tužbom na velikaše, koji su se otimali 
vojnoj službi: ustanovio je kralj s privolom rečenih poslanika poseb- 
nim dekretom od 24. svibnja više točaka o dužnosti vojevanja. Naj- 
zamašnija točka dekreta nalaže onim prelatima i barunima koji imaju 
imanja kako u Ugarskoj tako u Slavoniji da u ime svojih posjeda 
u Slavoniji drže za obranu te kraljevine prema broju tamošnjih kme- 
tova svojih zasebne čete, koje ne smiju odijeliti od ostale vojske sla- 
vonske i njezina kapetana. Još je znamenita odredba kojom se za- 
branjuje banu obnašati službu kapetana slavonskih plaćenika; kapetana 
imenovat će vazda kralj, i to sposobna i zgodna muža, koji će slušati 
zapovijedi kraljeve i banove te poći na obranu kraljevine onamo gdje 
bude potreba. Od brojnih kraljevskih dopisa vrijedno je istaknuti još 
onaj od 22. listopada, kojim je naložio plemstvu da dolazi opet na 
oktavalni banski sud, budući da je baniju povjerio Ivanišu Korvinu; 
napokon pismo iz Požuna od 23. studenoga, kojim je pozvao slavonske 

staleže da pošalju svoje zastupnike na budući sabor na početku sli- 
jedeće godine 1500, na koji će također doći poslanici rimskoga pape, 
Erancuskoga kralja i Mletačke Republike. 

Urečeni sabor sastao se na polju Rakošu tek 24. travnja 1500. 
Došao je na nj i ban Ivaniš Korvin s 500 konjanika, nadajući se da 
bi ga mogla zapasti čast palatina. Ali palatinom postade Petar Gereb, a 
Ivanišu bi opet potvrđena banska čast do smrti njegove. Vrativši se 
poslije u Hrvatsko Kraljevstvo, ban je Ivaniš i dalje nastojao uzdržavati 
utanačeno primirje s Turcima, premda su se turske čete, udarajući na 
mletačku Dalmaciju, svaki čas zalijetale i u hrvatske oblasti. U isti mah 
nastavio je zajedno s kraljem Vladislavom uređivati hrvatsku zemlju 
i pripravljati je za obranu ako bi planuo rat s Turcima. Od 24. svibnja 
do 27. rujna 1500. šalje kralj bud na bana bud na slavonske staleže 
dopise i pisma kojima se naređuju ili izvanredni porezi ili obrambene 
ustanove. Dne 20. kolovoza piše kralj da se baš nitko ne smije oslo- 
boditi od izvanredne ratne daće; ako bi se tko kratio platiti, mora ga 
ban prisiliti. Drugim pismom opet od 1. rujna javlja kralj zagrebačkomu 
kaptolu da i kaptolski predijalci moraju poput plemića jednoselaca 
ići na vojsku, a osim njih mora kaptol opremiti dobre i valjane čete 
od svojih kmetova. Ban je Ivaniš sazvao i sabor slavonski u Križevce 
za 25. listopada 1500, gdje je zajedno sa slavonskim banovcima Pe- 
trom Bočkajem i Baltazarom Alapićem, kao i s novim zagrebačkim bi- 
skupom Lukom činio posljednje priprave za rat. Jer primirje s Tur- 
cima, produljeno do 24. veljače 1501, primicalo se kraju, a turske su 
čete za rata s Mlecima ionako malo marile za pogodbe primirja, nego 
su svaki čas prijetile Sinju, Klisu, Ostrovici, Kličevcu i Kninu, te iza- 
zivale banovce hrvatske i kapetane tih gradova. 


(Savez kralja Vladislava s Mlecima i ratova- 
nje s Turcima do sedmogodišnjega primirja 20. 
kolovoza 1503.) Otkad je Mletačka Republika Bila 26. siječnja 
1479. utanačila mir sa sultanom Muhamedom II, nije bilo kroz dvadeset 
godina velikoga rata između nje i Turaka. Događalo se doduše koji put 
da su pojedine turske čete, harajući po zemljama Hrvatskoga Kraljev- 
stva i Njemačkoga Carstva, zalazile i na mletačko zemljište: ali ta če- 
tovanja nisu ipak narušila mira između obiju država. Međutim su smut- 
nje u Italiji potakle inače miroljubivoga sultana Bajazida II, te se na 
poziv milanskoga vojvode Ludovika Sforze (Mora) počeo potkraj godine 
1498. pripravljati za rat s Mlecima da im otme ostatke njihove vlasti na 
Balkanskom poluotoku, osobito na Moreji. Sam rat započeo je u lipnju 
1499. time što su Turci Andriju Gritta, mletačkoga Boslanika u Cari- 
gradu, kao i druge mletačke žitelje u turskim oblastima pobacali u 
tamnice. Tursko brodovlje otplovilo je na jug prema Moreji, te je 
nakon neodlučnoga boja kod Sapienze (otok nasuprot Modonu) u ko- 
lovozu zauzelo znameniti grad Lepanto. Još prije toga bijaše bosanski 
namjesnik Skender paša provalio u mletačku Dalmaciju. S 2000 ko- 
njanika pustošio je najprije zadarski i ninski kotar, spalio Zemunik s 
okolicom, te je onda 27. lipnja pošao kraj hrvatske Ostrovice, koju je 

uzalud pokušao jurišem osvojiti, prema gradu Kličevcu, vukući sa so- 
bom 674 muškaraca i 1314 žena i djece s 37.987 glava stoke. Ispred 
Ostrovice odaslao je nekih 500 konajnika u šibenski kotar, ali ta bi četa 
od Šibenčana 22. srpnja razbijena i raspršena. Ta nedaća međutim po- 
takla je Skender pašu na još žešću provalu. Potkraj rujna prodro je 
on kroz Hrvatsku i Istru u mletačku Furlansku sve do Cordignana, 
pa poharašvi je nemilo, vratio se sa silnim plijenom u Bosnu. Za tih 
provala došao je i grad Makarska u tursku vlast. 

Mletačka je Republika nato kroz zimu mnogo radila da skloni sul- 
tana na mir ili barem na primirje. Ali cijena mira bila je prevelika, jer 
je sultan tražio da mu ustupi čitavu Moreju. Tako bi nastavljen rat i 
slijedeće godine 1500. i na Moreji i u Dalmaciji. Bosanske čete prova- 
ljivale su preko hrvatskih kotara sve do Nina, Zadra, Trogira i Splita, 
dok su opet mletački vojvode udarali na Bosnu i Hercegovinu. Naj- 
više se za tih bojeva proslavio vojvoda Žarko Dražojević, kojega su 
Mleci za njegove zasluge darivali novcem i zlaćenim odijelom, pače ga 
proglasili i vitezom (18. siječnja 1501). Uz vojvodu Žarka sudjelovali 
su koji put i hrvatski banovci: Marčinko iz Knina i Pavao Štrbac 
Kozulić iz Ostrovice, osobito kad bi bosanske čete dirale u gradove i 
kotare hrvatske. Tako su jednom provalili do Bistrice na Hlivanjskom 
polju, a drugi put do Rakitna u Hercegovini. Ali za treće navale u prvoj 
četvrti 1501. biše Žarko, Marčinko i Kozulić iznenada u Hercegovini 
od Turaka opkoljeni i razbijeni tako da su jedva s malo drugova 
umakli. 

Još od konca 149. trsili su se Mleci da za boj s Turcima predobiju 
što više moćnih saveznika između zapadnoevropskih vladara. I zaista 
im se pridružiše papa Aleksandar VI, francuski kralj Luj XII i špa- 
njolski kralj Ferdinand Katolički, koji su stali pomagati ih svojim 
brodovima u Sredozemnom moru. Ali za rat na kopnu, osobito u Dal- 
maciji, trebalo im je pomoći od ugarskoga i hrvatskoga kralja Vladi- 
slava II, kojemu je jednaka pogibelj prijetila od turske sile. Već na 
početku god. 1500. bio je u Budimu na kraljevskom dvoru mletački 
poslanik Sebastijan Giustiniani, radeći svom snagom da kralja skloni 
na navalni rat protiv Turaka. Nastojanje njegovo podupiru papinski 
poslanik, zatim glasnici francuskoga i španjolskoga kralja. Ali kralj 
Vladislav, koji bijaše sa svojim Erato, poljskim kraljem Ivanom 
Albertom, još 16. travnja 1499. utanačio savez protiv Turaka, kao da 
se isprva žacao očitoga rata, i jer nije htio pogaziti produljenoga pri- 
mirja, i jer se nije osjećao dosta jak za navalni boj. K tomu je i 
većina državnoga vijeća bila protivna savezu s Mlecima, kojima nije 
mogla oprostiti što bijahu Dalmaciju ugrabili i zadržali. Najviše su se 
opirali prelati, bojeći se novih tereta, dok su neki velikaši bili spremni 
privoliti kad bi ostali kršćanski svijet pridonio dovoljno novčanih 
sredstava za rat. Papa je doduše nudio porode od oprosta prigodom 
jubilarne godine, zatim desetinu od ugarskih crkvenih imanja i zasebni 
križarski porez, ali velikaši nisu mnogo marili za te ponude, jer nisu 
očekivali znatne koristi od svega toga, budući da se jubilej u Ugar- 
skoj slabo cijenio. Mleci obećavali su u svibnju do 50.000 dukata go- 

dišnje pripomoći za rat; no ni to nije bilo dosta. Tako su se dogova- 
ranja o savezu otegla kroz više mjeseci. U drugoj polovici godine kao 
da je kralj bio već spremniji da se pridruži Mletačkoj Republici. Ra- 
spoloženje njegovo ogleda se u pismu od 21. srpnja 1500. na Šarošku 
županiju. On je sjeća kako je na saboru o Jurjevu iste godine bilo 
zaključeno da se primirje Turcima otkaže i rat s njima započne. Kralj 
se prema tome zaključku pripravlja za rat, te će do Miholja (29. rujna) 
doći u Bač, odakle će započeti vojnu. On bi to učinio i prije, ali kako 
će rat sam glavom voditi, neće da ga započne lakomisleno i nepripravno 
da ne izvrgne državu opasnosti i sramoti, osim toga vrlo se sporo upla- 
ćuje izvanredna daća, dopuštena za ratovanje. Kralj nalaže županiji 
da do određenoga roka pošalje svoje čete u Bač. No budući da ne bi 
zgodno bilo kad bi otvoreno (aperte) otkazao primirje prije nego se 
dobro pripravi i međašne gradove potrebnim opskrbi, nalaže županiji 
da odluku i pripreme za rat što je moguće bolje krije i taji (quantum 
magis potestis, celetis et non publicetis), jer bi inače Turci mogli za njih 
doznati te prije reda na nepripravno kraljevstvo udariti i teško ga 
oštetiti, a uz to i škoditi dogovorima koji se sada u Budimu sa sta- 
novitim poslanicima vode. 

Slična pisma slao je kralj jamačno i na druge županije, pozivajući 
ih da svoje čete potajno (secrete) sabiru te ih do Miholja u Bač pošalju. 
Međutim su kraljevi pozivi našli slaba odziva u zemlji, kako se razabira 
iz kraljeva pisma iz Višegrada od 5. kolovoza na istu županiju, kojim 
svoju prvu zapovijed obnavlja i pooštruje. Sam Vladislav došao je 
potkraj studenoga ili na početku prosinca 1500. zaista u Bač, ali nam 
izvori ne javljaju ni o kakvoj vojni na Turke. 

Međutim bijahu Turci doznali za tajne dogovore i priprave kralja 
Vladislava te odlučili da ga preteknu. Već 30. siječnja 1501. javlja 
Vladislav Šaroškoj županiji da je za izvjesno doznao »kako su se Turci 
na tri mjesta, naime kod Smedereva, u Bosni i nasuprot Vlaškoj u veli- 
kom broju sabrali, te kako smjeraju provaljivati u kraljevstvo i podlo- 
žene mu strane i štetu im nanositi«. Dne 10. ožujka poziva kralj češke 
staleže na sabor te im tom prigodom piše: »Sveti otac i neki kršćanski 
kraljevi mnogo nas bodre da započnemo rat na Turke, i svi nam obe- 
ćavaju da će nas po mogućnosti pomagati. Premda smo posve spora- 
zumni da s Božjom pomoći takav rat za boljitak čitavog kršćanstva 
pokrenemo, nećemo ipak ništa konačno odlučiti dok ne saslušamo 
mnijenje vaše i drugih naših podanika koji spadaju pod češku krunu.« 
Ali Turci nisu više čekali. Dne 3. travnja javlja kralj staležima Kra- 
ljevine Slavonije da je zastalno doznao kako Turci kane ovih dana grad 
Jajce podsjesti (Thurcos castrum Jaycza his diebus velle obsidere), pa 
je stoga što brže (citissime) onamo poslao pješaka i konjanika, te po- 
ziva i staleže da i oni određeni broj Konjanika s hranom i zairom ona- 
mo otprate. Neka to svakako učine ako hoće da sačuvaju svoju kra- 
ljevinu i same sebe. 

Otkad su Turci doznali za tajne priprave kraljeve, nije bilo više 
razloga da kralj odbija ponude papine i mletačke. K tomu je i kancelar 
Toma Bakač od Erdeda, taj bdriei kralj«, kako ga mletački poslanici 

zovu, neprestano oko prelata i baruna radio da prihvate savez s Mle- 
začkom Republikom. Prepredeni kancelar ulagivao se Mlecima, jer su ga 
oni preporučili papi da ga imenuje kardinalom. Toma Bakač pridonio 
je jamačno najviše da je i sabor ugarski, koji se skupio potkraj trav- 
nja u Pešti, napokon pristao da se utanači savez s Mlecima. Zaključak 
sabora objavljen bi 12. svibnja 1501. puku pucnjavom topova i zvo- 
njavom zvona. Sutradan (13. svibnja) utančen bi savez između pape 
Aleksandra VI, Mletaka i kralja Vladislava II. Dokle rat traje, davat 
će papa kralju godišnju pripomoć od 40.000 dukata, a Mletačka Re- 
publika po 100.000. Kralj Vladislav vodit će rat na kopnu, a Mletačka 
Republika s papom, s francuskim i španjolskim kraljem na moru, 
gdje će saveznomu brodovlju zapovijedati veliki meštar rodskih vite- 
zova Petar d'Aubusson. Nijedna stranka ne smije mira ni primirja 
sklopiti bez privole drugih. 

Sada se Kralj Vladislav ozbiljno spremao na rat s Turcima. Još u 
svibnju činile su se bojne priprave u Budimu, gdje bi određeno da se s 
dvije strane udari na tursku zemlju: herceg i ban hrvatski Ivaniš Korvin 
provalit će iz Hrvatske u Bosnu, a temeški župan i kapetan Josip Som 
udarit će na Smederevo i Srbiju. Uz njih imenovao je kralj za kapetane 
još palatina Petra Gereba i erdeljskoga vojvodu Petra od Bozina, 
kako se to razabira iz kraljeva pisma izdana u Tolni 10. rujna 1501. 
Uz to je Vladislav 7. srpnja Baltazara Baćana opet odredio za druga 
jajačkomu banu Franji Berislaviću od Grabarja, te mu podjedno do- 
pustio da za uzdržavanje svojih četa upotrijebi daću od svojih posjedo- 
vanja u Stolnobiogradskoj županiji. 

Uza sve te priprave nisu kraljevske čete započele navalnoga rata 
sve do konca rujna 1501. Tek ponovne navale turske prisiliše kapetane 
na borbu. Prvi ju je započeo temeški kapetan Josip Som, koji je u 
listopadu udario na Srbiju. Vrativši se s vojne, izvijestio je 2. studenoga 
posebnim pismom svoga kralja kako je zajedno s banom (beogradskim 
ili severinskim) i s 14000 konjanika prešao kod Beograda preko 
Dunava, te ušao u tursku Srbiju, gdje se zadržao petnaest dana. Naj- 
grije je udario prema Smederevu; tu je zatekao nekih 1000 konjanika, 

oje je razbio te ih pohvatao ili raspršio; zarobljenicima dao je ili 
glave odrubiti ili ih je na kolac nataknuo. Od Smedereva pošao je k 
Moravi, pa je onda robio i palio po svoj zemlji kroz nekoliko dana; 
nakon toga vratio se drugim putem prema Smederevu, gdje se bijaše 
uto skupila turska vojska pod osam zastava, a na čelu joj Cerin paša, 
koji bijaše ravno došao iz Carigrada da zakrči Ugrima povratak u damo: 
vinu. Zametnuo se ljut boj, u kojemu bi Cerin paša razbijen i još s 
druga dva vojvode i s mnogo vojske zarobljen, tako da je preko 5000 
ljudi izginulo. Na to se Josip Som vratio u Beograd sa svojom slavo- 
dobitnom vojskom, koja je bila krcata plijenom svake ruke, te je sa 
sobom dovela više od 2000 zarobljenika. Govorilo se da je ugarska 
vojska razorila preko 600 velikih sela u turskoj Srbiji. 

U isto vrijeme ili nešto poslije ratovao je ban Ivaniš Korvin u 
Bosni. Oko 18. studenoga znalo se na kraljevskom dvoru u Budimu da je 
ban Ivaniš s dijelom četa palatina Petra Gereba provalio u Bosnu; 

još prije toga, oko 9. studenoga, bijaše stigla u Mletke radosna vijest 
iz Ugarske da je 12.000 Turaka razbijeno u Hrvatskoj, a da je to učinio 
ban Ivaniš Korvin sa svojim četama. Jamačno pada u to doba ona 
vojna bana Ivaniša u Bosni, o kojoj potanko priča potonji povjesničar 
Nikola Ištvanfi [Mikl6s istvanfty]. On pripovijeda kako su namjesnici 
turski u Vrhbosni (Sarajevu) i Smederevu, doznavši za ratne pripreme 
kralja Vladislava, skupili golemu vojsku, najviše morovlaha i martolosa, 
te došli pod grad Jajce da ga podsjednu. Ban Ivaniš Korvin požurio 
se nato da gradu što prije dođe u pomoć. Nešto mu je vojske priveo po 
kraljevu nalogu Emerik Cobor; osim toga dobio je od palatina Petra 
Gereba 200 konjanika i dvije kohorte pješaka; no najviše četa skupio 
je sam, pošto su se njegovim banskim banderijima pridružili još ban- 
deriji Frankapana, Karlovića (Kurjakovića), Zrinskih i drugih knezova. 
S tom uglednom vojskom pohitao je ban Ivaniš prema Jajcu. Turci 
međutim, utaboreni pod gradom, pošli su u susret banu te su se izne- 
buha na nj oborili. Iznenađen turskom navalom, razmjestio ban svoje 
čete na način četverokuta te zametnuo boj, pripravan ili pobijediti 
ili poginuti. Bitka je trajala više sati, a svršila se pobjedom kršćan- 
skom. Turci biše u bijeg natjerani, te se skloniše u bliže gore i 
klance. Ali banove čete pođoše za njima u potjeru, te ih ili poubijaše 
i zarobiše, ili zatjeraše u neku rijeku, gdje se potopiše. Nato je ban 
navalio na turski tabor, pa je sve zaplijenio što je u njemu našao; 
teške topove otpremio je iz njega u grad Jajce. U boju poginulo je 
do 4000 Turaka; ali i od banove vojske bilo je oko 1000 mrtvih i 





PEČAT (S PRSTENA) HERCEGA IVANIŠA 
Na pečatu vidi se gavran s prstenom u kljunu; više gavrana početna slova J(OHANNES) C(ORVINUS). 


262 TREĆE DOBA (III) 


jednaki broj ranjenih. Obranivši tako Jajce, ban je dao grad popraviti 
i hranom opskrbiti, te je obranu njegovu povjerio vjernomu Ivanu Đu- 
laju, nekadanjemu banovcu slavonskomu. Od plijena i sužnjeva poslao 
je ban plemenite konje, odličnije zarobljenike i vojničke zastave kralju 
na dar. 

Bojevi oko Jajca događali su se u listopadu ili studenom god. 
1501. Kralj Vladislav smišljao je kako će do godine provaliti u turske 
oblasti s tri strane (!'re voleva far 3 campi contra turchi). Međutim 
su ga Turci i taj put pretekli, udarivši na početku 1502. opet na Jajačku 
banovinu, gdje su uz drugo poharali Vrbašku županiju, te razvalili 
grad Levač ili Livač. Već 28. veljače piše palatin Petar Gereb iz Bu- 
dima jajačkomu banu Baltazaru Baćanu da što prije pođe do Jajca, 
te u nj smjesti pješaštva i hrane, a uz to da na povratku obnovi i utvrdi 
varoš i kaštel Livač. Tako isto pisao je palatin hercegu i banu Ivanišu, 
a i gospodi koja su-bila u okolišu Jajačke banovine. No opomene pala- 
tinove slabo su koristile, jer 17. ožujka 1502. kori sam kralj Vladislav 
iz Zlatnoga Praga bana Baltazara Baćana što još uvijek nije pošao u 
svoju banovinu, te mu prijeti svojim gnjevom ako to smjesta ne učini. 
Da li se Baltazar Baćan odazvao kraljevoj zapovijedi, ne znamo; za 
bana Ivaniša Korvina je izvjesno da nije. Jer bana Ivaniša nalazimo u 
travnju 1502. u Mlecima, gdje ga Republika kao svoga građanina dariva 
dragocjenim haljinama. Iz Mletaka polazi herceg i ban Ivaniš u Loreto 
(a Santa Maria di Loredo) da ovrši neki svoj zavjet. Kako je dugo 
Ivaniš boravio u tuđini, nije zabilježeno. 

Napokon se ipak pomoglo Jajcu, koje je u svibnju ili lipnju sin bo- 
sanskoga sandžaka Skender paše s 10.000 momaka (6000 konjanika i 
4000 pješaka) bio opasao. Sam kralj poslao je svoga kapetana Ivana 
Tarcaja (Zuan Terceich, Jdnos Tarczaj, Joannes Tharczay), zapovjed- 
nika kraljevskoga grada Huszta u Marmaroškoj županiji, s 4500 svojih 
dvorjanika i plaćenika u Bosnu da podsjednutomu radu donese hrane 
i zaire. Na nekom brdu, pet talijanskih milja daleko od Jajca, došlo 
je 2. i 3. srpnja do žestokih bojeva između kršćana i Turaka, koji se 
svršiše porazom i bijegom turskim. Pobjednici su gonili Turke deset 
talijanskih milja daleko sve do visokih gora, te su im oteli sila konja, 
dragocjenih odora i zastava. Zarobili su i do 400 Turaka, među njima 
37 poglavica, koji biše poslani kralju u Budim. Već 9. srpnja stigao 
je teklić u Budim, gdje su kršćansku pobjedu proslavili vatrometima, 
pucnjavom iz topova i zvonjavom zvona. U isti su mah kraljevi notari i 
mletački poslanici razglasili radosne vijesti na sve strane. 

Nakon sretne pobjede kod Jajca zasnovali su temeški kapetan 
Josip Som i ban Ivaniš Korvin osnovu kako bi Turke u Bosni sasvim 
istrijebili. Oni će s dvije strane, sa sjeverozapada i sjeveroistoka, prijeći 
u tursku Bosnu, prodrijeti do grada Vrhbosne (Sarajeva), a odanle u 
južnu Srbiju i još dalje. Da ne bude bosanskim Turcima pomoći iz 
drugih krajeva, provalit će u isti mah erdeljski vojvoda Petar od Bozina 
preko Dunava u Bugarsku. Već prvih dana listopada (8, 9. i 11) ja- 
vljaju mletački poslanici iz Budima kako je erdeljski vojvoda Petar 
udario na Bugarsku i zauzeo Bdinsku (Vidinsku) oblast nakon pobjede 

nad Turcima. U isto vrijeme pošao je Josip Som zajedno s vranskim 
priorom Bartolom Berislavićem, koji bijaše već prije pušten iz tamnice, 
preko Save ili Drine u istočnu Bosnu da potraži u Vrhbosni sandžaka 
Skender pašu. Ova je vojska brojila do 16.000 ljudi. I ban Ivaniš Korvin 
skupljao je tada svoju vojsku za provalu u zapadnu Bosnu. U stude- 
nom znaju u Mlecima da je ban Ivaniš s nekim gospodinom Emerikom 
(signor Emrich) u Jajačkoj banovini, gdje je donio hrane i zaire Jajcu, 
a uz to radi da obnovi razvaljeni kaštel Livač. U isto vrijeme provaljuju 
hrvatski banovci iz Knina s 400 konjanika pod bosanski grad Rog 
(Rogo, Rogovo) te osvajaju tamošnje podgrađe; na povratku pak uda- 
raju na turske martolose, koji su robili u župi Cetini. Vojska kršćanska 
pod Josipom Somom i banom Ivanišem broji tada u Bosni do 20.000 
momaka, dok nasuprot bosanski sandžak Skender paša raspolaže s malo 
e: Tako se čini da će se napokon čitava Bosna osloboditi turske 
vlasti. 


Uza sve to ipak nisu vojvode kralja Vladislava izvršili ništa odlučno. 
Čini se najviše zbog toga što je sultan Bajazid još u ljetu 1502. stao 
pregovarati o miru s Mlecima i s kraljem Vladislavom. Prisilili su.ga na 
to u jednu ruku sretni uspjesi združenoga kršćanskog brodovlja na 
moru, a u drugu nove razmirice s Perzijancima. Ponude sultanove pri- 
hvati prva Mletačka Republika, te njezin poslanik Andrija Gritti stade 
ugovarati mir, koji je sultan 14. prosinca 1502, prisegom potvrdio. 
Odmah zatim započeo se i kralj Vladislav nagađati sa sultanom, jer 
nije ni od kuda mogao više očekivati znatnije novčane pripomoći. I tako 
bi napokon nakon dogovora od više mjeseci 20. kolovoza 1503. između 
Vladislava i Bajazida utanačeno primirje na sedam godina. 
U to primirje biše primljeni ne samo vojvode Vlaške i Moldavske, zatim 
Dubrovačka Republika, koja će i dalje Turcima dosadanji danak pla- 
ćati, nego i sve ostale kršćanske vlasti koje bi ga prihvatile. Turci su 
se tom prigodom izrijekom obvezali da za vrijeme primirja neće kroz 
zemlje i oblasti kralja Vladislava provaljivati u druge kršćanske zemlje. 
Što se tiče međaša između obiju država, bit će sve kao i prije rata 
Tako će kralju Vladislavu ostati dio Kraljevine Bosne s gradom Jajcem 
i ostalim gradovima koji pripadaju Jajačkoj banovini (Žvečaj, Vrbaški 
grad, Banjaluka), zatim gradovi Srebrnik, Šabac, Beograd i Severin s 
njihovim kotarima ili banovinama. Sultanu Bajazidu nasuprot ostaje 
Hercegovina (terra Ducis) s njezinim i susjednim gradovima i varošima 
(Prolosacz, Ymoczky, Bog ili Rog, Jerogwcza ili Hadgoracz, Lywbesna 
ili Lyubyska, Mozthar, Pochycel ili Pochitel, Blagay, Nowy, Ryzna ili 
Risan, Klywch, Zamobor i Miloseva), nadalje turska Bosna s gradovi- 
ma (Kamengrad, Klywch, Hlewna, Belgrad, Wenchacz, Komothyn, Wrat- 
nyk ili Vranduck, Jerbelycza, Trawnyk, Dobwy, Maglay, drugi Belgrad, 
Zuzed ili Sused, Thorychan, Fewarlak, Prozor, Bobowacz, Dwbrovnyk), 
zatim grad Zvornik (Zwonyk) s kotarom, onda kod Dunava zemlja Raša 
i grad Smederevo s gradovima Avalom, Hramom i Golubcem, nadalje 
oblast Braničevo, grad Florentin, grad Bdin ili Vidin (Bdyn, Bodon) s 
kotarom, napokon čitava podunavska Bugarska ili zemlja cara Šišmana 
s gradovima Rahovo, Nikopolje, Đurđevo i Ruščuk. Uopće je Dunav 

od Beograda do ušća svoga ostao granicom između obiju država (do- 
tično njihovih vazalnih područja). Najnesigurnija bila je međa prema 
Hrvatskoj, gdje su Seoba tvrdi turski gradovi Kamengrad i Ključ 
popu: klina probijali u Hrvatsko Kraljevstvo, te rastavljali Jajačku 
anovinu od Hrvatske. 


(Nutarnje prilike u Ugarskoj i Hrvatskoj od 
god. 1504. do krunidbe kraljevića Ludovika 4. 
lipnja 1508.) Kralj Vladislav nije sam glavom sudjelovao u po- 
sljednjem ratu, premda je to više puta obećao. Glavni uzrok bijaše 
što se za vrijeme rata bio oženio, te se nije mogao odijeliti od supruge 
svoje. Još u polovici 1501. poslao je svoga pouzdanoga dvorjanika, 
senjskoga kancelara Feliksa Petančića, rodom Dubrovčanina ili Šiben- 
čanina,'" kojega je često slao stranim vladarima u državnim poslovima, 
kralju Luju XII u Francusku da isprosi za ženu njegovu daljnju rodi- 
cu Anu od Candala, groficu od Foixa. Premda se kralj i car Mak- 
similijan opirao toj ženidbi, jer bi se njome mogle pomrsiti njegove 
osnove u pogledu nasljedstva njegova roda u Ugarskoj i Češkoj, ipak 
je Feliks Petančić 23. ožujka 1502. utanačio s Anom ženidbeni ugovor, 
a nato je zaručnica sa svojom francuskom družinom pošla preko Mle- 
taka u Ugarsku, gdje bi 10. kolovoza u Stolnom Biogradu okrunjena za 
kraljicu. Krunidbu obavio je ostrogonski nadbiskup Toma Bakač od 
Erdeda, jer tadanji vesprimski biskup Grgur Frankapan Cetinski, kojega 
je zapadalo kraljicu kruniti, ne bijaše još primio posvete. Samo vjen- 
čanje proslavilo se na dvoru u Budimu s malo sjaja. 

Bistroumna i odlučna kraljica Ana ne samo da se odsad mnogo 
doimala svoga supruga, nego je stala utjecati i na javne poslove. Kralj 
je opet nastojao da ugađa mladoj ženi svojoj. Premda je inače bio 
štediša, te nije mario za drugu zabavu nego za lov, obasuo je Anu 
blagom i dragocjenostima. Dne 23. lipnja 1503. rodila mu je ona kćer, 
koju prozvaše po majci Anom, i koja je postala prababom one loze 

orolliče Habsburg što i danas vlada Ugarskom i Hrvatskom!'. Radosni 
ralj razglasio je svoju sreću na sve strane, a supruzi je nekoliko mje- 
seci zatim u Genovi kupio ogrlicu za 6000 dukata. Malo poslije da- 
rovao joj je opet dragocjenosti za 20.000 dukata, čime je dakako još 
jače ispraznio ionako slabo napunjenu blagajnu. 

Mnogi staleži bili su vrlo ozlojeđeni već time što kralj Vladislav 
nije sam vodio vojsku u ratu s Turcima. No još ih je više peklo kad je 
Vladislav, istrošivši se ratovanjem i darivajući svoju suprugu, stao na 
svakojaki način namicati novaca da namiri troškove i svagdanje po- 
trebe svoga dvora, koji često nije imao ni najnužnijih stvari. Osobito 
pak ozlovoljilo se plemstvo stoga što je kralj, ni ne pitajući sabora, 
stao tražiti izvanredne daće i potpore od pojedinih županija. Neke su 
županije ugodile kralju, dok su ih druge optuživale da izdaju pravice i 


1 [F. Petančić, diplomat, turkolog, kaligraf i minijaturist, rodio se oko 1455. u pučan- 
skoj dubrovačkoj obitelji, umro je nakon 1517.) 
" [To jest, koja je vladala do 1918] 

PEČAT KRALJICE ANE (1502—1506) 
Stit ispod krune razdijeljen uzdužno na dva dijela. Desni dio ima četiri polja (u 1. i 4. ugarske 
&e.%12. 13, češki ly). a u sredini među njima vidi se grb s poljskim orlom. Lijevi dio tako je 
isto Tadije ca na četiri polja (u 1. navarski roštelj, u 2. aragonski kolci, u 3. dva junca, a u 4. 


francuski di 


pau 4. 
lani), a u sredini među njima je grb sa dva lava. S desna štitu slovo. W(LADISLAUS), s 
dosvaki Veni ni njima je, srb lava. S desna štitu slovo. WU ) 


ki ono REGINA: HUNGARIE: BOEMIE: ET 


latpis naokolo ruba: ANNA: DEI: 
(ETE! 


slobodu kraljevstva. Nezadovoljstvo staleža izbilo je na javu prigodom 
sabora koji se bijaše sastao na polju Rakošu 24. travnja 1504. Već prvim 
člankom nastojao je sabor za sva vremena tomu na put stati odredivši 
uz drugo i ovo: »Da se ukloni svaka pogibelj, odlučuje se da se (izvan- 
redna) daća ili potpora, kad god bude potreba,... na polju Rakošu 
s privolom prelata, baruna i drugih plemića dopusti, i da je njegovo 
kraljevsko veličanstvo pobira, ali se tada plaćanju te daće nitko oteti 
ni ukloniti ne smije. Ako bi ipak koja županija samovoljno bez znanja 
sabora kakvu daću nasuprot starom pravu zemlje kojim god načinom 
ili pod kojom god izlikom njegovom Kraljevskom veličanstvu dopustila 
ili platila: tada se ima Sfeukopno plemstvo te županije za kaznu vele- 
izdaje osuditi na gubitak časti, te isključiti iz kola ostaloga državnog 
plemstva. Idući sabor mora te osuđenike kazniti (tam in rebus et bonis, 

quam personis eorum puniri), izuzev samo one koji dokažu svoju 
nevinost.« Državni blagajnik Ivan Bornemisa trsio se mnogo da staleže 
skloni na izvanrednu daću, prikazujući im kako treba za plaće držav- 
nim časnicima i stalnoj vojsci u međašnim krajevima i gradovima 
103.109 zlatnih forinta i više; ali staleži ne htjedoše ni čuti njegovo 
izlaganje, nego zahtijevahu da se nakon primirja s Turčinom čete plaće- 
nika smanje, a obranu međa neka preuzmu baruni i prelati, koji imaju 
masne plaće i pobiru crkvenu desetinu. Sabor je svršio svoje rasprave 
8. svibnja, proglasivši prije Emerika Perenja palatinom, budući da je 
dosadanji palatin Petar Gereb u Valpovu umro. 

Još prije sabora bijaše kralju Vladislavu 10. siječnja 1504. za ručka 
pala kap, od koje mu je kroz neko vrijeme obumro jezik i desna strana 
tijela. Kad je u lipnju kralju ponovno pala kap, stalo se i u Ugarskoj 
i Hrvatskoj o tom misliti što će biti ako bi Vladislav umro. Kako 
kralj nije imao sina, nego kćer Anu, moralo bi po požunskom ugovoru 
od god. 1491. zapasti prijestolje cara i kralja Maksimilijana. No o tom 
nije tada većina staleža, osobito niže plemstvo, koje je vodio Stjepan 
Verbeci, htjelo ni čuti, nego je tražilo da se bez obzira na rečeni ugovor 
uzvisi na prijestolje domaći sin, kao nekad slavni kralj Matijaš. Koje 
čudo ako je u takvim prilikama silni knez Bernardin Frankapan stao 
o tom raditi da prokrči put do prijestolja svome zetu, hercegu i banu 
Ivanišu Korvinu? Ali ban Ivaniš umre baš u taj čas (12. listopada 1504), 
a nato pregnu knez Bernardin da osigura prijestolje njegovu sinu a 
svome unuku, petogodišnjemu Krsti (Kristoforu). Knez je Bernardin 
pače brže bolje pohitao u Mletke, gdje je tražio pomoći i novaca za 
izvođenje svoje osnove. Međutim mu Mleci 28. listopada odgovoriše 
da bi oni rado prionuli za tu stvar kad ne bi bili zapriječeni takvim 
prilikama koje im brane na to i misliti. Bernardin nije se ipak dao 
prvim neuspjehom odvratiti, nego je i dalje utirao put svome.unuku. 
Ali ne dugo, jer je i malašni Krsto nakon nekoliko mjeseci u gradu 
Krapini umro (17. ožujka 1505). Rana smrt Krstina dala je jamačno 
povoca potonjoj priči, koju pripovijeda Jure Srijemac, da ga je naime 

raljica Ana otrovala, samo da ne smeta njezinoj djeci. 

Otkad su Korvinovići izumrli, porasla su još jače krila sinovima 
pokojnoga Stjepana Zapolje i njihovoj poduzetnoj majci Jadvigi. Upi- 
rući se o brojne privrženike svoga roda, koje je vodio Stjepan Verbeci, 
kneginja je Jadviga pregnula da svojoj djeci osigura sjajnu budućnost. 
Kćer svoju Barbaru udat će za poljskoga kraljevića Sigismunda, naj- 
mlađega brata kralja Vladislava, za mlađega sina Jurja tražila je Eli- 
zabetu, preživjelu kćer hercega i bana Ivaniša, da bi se tako jednom 
ujedinila u jedno golema vlast i posjed porodica Korvina i Zapolje. 
Posrednikom bio joj je kaločki nadbiskup Grgur Frankapan Cetinski, 
koji je svoju rođaku Beatricu sklonio da privoli na taj brak. U prvoj 
polovici 1505 — brzo nakon smrti maloga Krste — utanačiše obje udo- 
vice, Beatrica i Jadviga, bračni ugovor za svoju djecu. Čim Elizabeta 
navrši dvanaestu godinu, udat će se ona za Jurja Zapolju, a po smrti 
Beatričinoj zapast će sav njezin imetak porodicu Zapolja. Kastelani 
gradova Beatričinih morali su već unaprijed položiti zakletvu da će 

ostati vjerni mladim zaručnicima; a stranka koja bi prekršila taj 
ugovor platit će globu od 5000 forinta. Ali najviše pobrinula se brižna 
majka za starijega sina Ivana, kojemu je tada moglo biti sedam- 
naest do dvadeset godina. Njemu je namijenila kraljevnu Anu, kćer 
kralja Vladislava, a s njom nasljedstvo na prijestolju ugarskom i hrvat- 
skom. Možda je Jadviga sa svojim privrženicima bila štogod načula da 
kralj i car Maksimilijan traži kraljevnu Anu za jednoga od svojih 
unuka, jer se požurila da ga preteče. Na saboru ugarskom, koji se 
skupio u lipnju 1505, ustao je Ivan Zapolja te je od bolesnoga kralja 
zahtijevao da mu dvogodišnju kćer svoju obeća za ženu i da ga tako 
označi za svoga nasljednika. Zahtjev Ivanov nije kralj htio ispuniti, i 
jer je već tajno ugovarao s Maksimilijanom, a i zato jer je umna kraljica 
Ana dobro uviđala da bi porodicu svoju mogla održati jedino onda 
ako se prisloni o jače vlasti na zapadu, Ali kako su na saboru pretegli 
privrženici Zapoljini, nije kralj htio njegova zahtjeva naprečac odbiti, 
nego je izjavio da je čitava stvar preuranjena, da se nada još koju 
godinu poživjeti i da zastalno očekuje sina od svoje supruge. Staleži 
bijahu međutim nezadovoljni s tim odgovorom, te je došlo do očite 
opreke između njih i kraljice. Ogorčeni staleži raziđoše se nato bez 
ikakva zaključka svojim kućama, a u zemlji planu gotova buna. Radilo 
se pače o tom da se kralj Vladislav zbaci s prijestolja, tako da je 
morao tražiti pomoći u zemljama češke krune. 

Dok se sve to događalo u Ugarskoj, boravio je kralj i car Maksi- 
milijan na njemačkom državnom saboru u Kčlnu. Kako je bio dobro 
obaviješten od svojih pouzdanika, uvjerio se da mu treba nešto učiniti 
za obranu svoga prava i za spas kralja Vladislava i kraljice Ane. Dne 
24. srpnja 1505. zamolio je državne staleže njemačke da mu za godinu 
dana dopuste vojsku od 4000 ljudi (od toga 1000 konjanika), kojima 
će pridružiti još svojih 10.000 momaka, da zaratuje na ugarsku gospo- 
du. Tom je prigodom izlagao državnomu saboru od kolike bi koristi 
bilo za kršćanstvo i državu kad bi on Češku opet pripojio državi, kako 
je nekad bila, i kad bi prema njoj ugarska kruna došla u onaj odnošaj 
kako su sada austrijske zemlje. Državni su staleži doduše Maksimilija- 
nu zatraženu pripomoć rado dopustili; no kako su poslovi u Njemačkoj 
uopće sporo tekli, mogao je on tek 13. rujna navijestiti kralju Vladislavu 
svoju nakanu kako je odlučio s oružanom rukom priteći mu u pomoć 
protiv »nekolicine« u Ugarskoj, koji rade »da mu ugrabe vladanje« i 
podjedno da pogaze Maksimilijanovo nasljedno pravo na Ugarsku. 

Međutim se kralj Vladislav sve preko volje svoje morao nagoditi 
s Ivanom Zapoljom i njegovom pretežitom strankom. Već 14. srpnja 
zna češki kancelar Albert Kolovrat da kralju zamoljene pomoći češke 
neće valjda trebati, jer se posredovanjem svoga brata Sigismunda opet 
s vojvodom Ivanom Zapoljom izmirio, te ga u svoju milost primio. 
Tom bi prigodom utanačeno da se na Miholje sastane ugarski sabor u 
Budimu, gdje će se savjesno raspravljati »o boljitku njegova veličanstva 
i krune«. I zaista je nekoliko dana zatim (23. srpnja) Vladislav razgla- 
sio po čitavom kraljevstvu kako je minulih dana sa svima prelatima, 
barunima i velikašima u Budimu sabranima odlučio da se uoči idućega 

blagdana sv. Mihajla skupi opći sabor, na kojemu će se »mirno i bez 
ikakve zveke oružja« raspravljati (ut... una universalis diaeta in omni 
tamen tranquillitate et absque omni armorum strepitu hic celebretur). 


Na urečeni dan (28. rujna) sastao se sabor na Rakošu. Premda je 
bilo ustanovljeno da ne bude »zveketa oružja«, doveo je ipak Ivan 
Zapolja sa sobom 2000 konjanika. Kako je njegova SERA bila kudi- 
kamo pretežitija od dvorske, nisu se privrženici ove usudili oprijeti 
prijedlozima njegovih pristaša, nego su morali prihvatiti sve što su 
oni tražili. I tako bi petnaesti dan sabora (12. listopada 1505) stvoren 
znameniti zaključak Kojim se za sva vremena imalo zapriječiti da se 
Maksimilijan ili koji od njegovih potomaka popne na ugarsko prije- 
stolje. Zaključak glasio je po prilici ovako: »Mi smo često u duši našoj 
razglabali o teškoj i gotovo pogubnoj bijedi i nevolji toga slavnog 
Kraljevstva Ugarskog, u koju je ono u ovo vrijeme, kako svatko lako 
vidjeti može, spalo; pa hoteći po običaju najboljih državljana i dc 
movine naše ljubitelja i čuvara krajnjoj propasti valjano doskoč: 
obdržavali smo koji put sabore i ulagali smo velik trud, brige i tro- 
škove u toj stvari. I premda su nek€ stvari kroz to vrijeme zbog velikih 
i različitih briga i nastojanja poboljšane i popravljene, ipak smo jedno 
spoznali kao glavno, radi čega je to naše kraljevstvo tako grozno raski- 
dano i oslabljeno, te na svima svojim udovima osakaćeno: što je naime 
to isto kraljevstvo mnogo puta od inorodnih i stranih gospodara i kra- 
ljeva bilo upravljano. Kad bi bilo zgodno ili potrebno prošlost spo- 
minjati, lako bi se objasnilo da to kralj 








ljevstvo nije nikad pretrpjelo veće 

ODLOMAK. ISPRAVE, IZDANE NA POLJU RAKOŠU 12. LISTOPADA 1505, 


kojom se ugarski staleži zavjeriše da ubuduće neće tuđinca birati za kralja (9). 

štete, veće opasnosti i rasula, nego tada kad je bilo držano i upravljano 
pod tuđom vladom, a ne pod svojim jezikom. Ti stranci brinuli su se 
za svoje sukromne [privatne] stvari, a nisu prije proučili ćud i običaje 
ovoga scitskoga naroda — koji je ovo kraljevstvo s najvećim prolije- 
vanjem krvi i neizmjernim gubitkom svoje braće stekao, te ga jednako 
tako nastoji i sada braniti željezom i oružjem — pak su (ti stranci) 
vazda više mirovali i lastovali nego da bi se oružjem bavili. I tako se 
dogodilo da su Rama, Srbija, Halič, Vladimirija, Bugarska i Dalma- 
cija, kao i premnoge utvrde po njihovoj nehajnosti od toga kraljevstva 
otkinute, tako da nam se nakon raskidanih udova bojati da će se ne- 
prijateljske navale sad oboriti i na nutarnjost. Sudimo da se sve to 
ne bi bilo dogodilo da je ugarski narod, ljubeći svoju rođenu grudu, 
birao za svoga kralja ne od stranih naroda, nego sposobne od svoga 
roda. Jer da radi kratkoće mimoiđemo preslavna djela prejasnoga 
Andrije II, oca kralja Bele IV, zatim Ludovika i Matijaša, a i drugih 
ugarskih kraljeva, po kojima bi ne samo prodičeno ime ovoga scitskog 
naroda, nego i slava njegova raznesena širom svijeta do nebesa: ni- 
jedan između onih koji je od plemena ugarskoga uzvišen na kraljev- 
sku ćast nije tome kraljevstvu nanio nikakve štete, nego samo korist 
i napredak. Nasuprot oni koji su uvedeni bili između stranih naroda 
ne samo da su bili kraljevstvu na pogibelj, nego su također koji put 
kao najbjesniji dušmani okrutno haračili u samoj zemlji, te su narodu 
nanijeli grdnu sramotu. Želeći mi dakle ovomu i tolikomu zlu kao i 
rasulu sviju nas nekako doskočiti, te da nas i kraljevstvo ne stigne još 
gora bijeda (kad bi se dogodilo te bi s ovoga svijeta bez muških poto- 
maka preminuo naš sadanji premilostivi gospodar, gospodin Vladislav, 
kralj Ugarske i Češke itd., koji nam je ne samo svom milošću kraljevao 
i nas održao, nego nam također obnovio mnoge sloboštine naše), pa 
bi netko od inozemnih knezova ovo kraljevstvo nasiljem ugrabio te nas 
turio u vječito ropstvo; obzirući se također i osobito na to da na čita- 
vome svijetu nema naroda ili puka koji ne bi kralja i gospodara birao 
od svoga roda i krvi: da se dakle ovo kraljevstvo, koje je predziđe 
i štit kršćanstva, te koje brani kršćanstvo uz golemi gubitak svoj i 
svojih, ne bi činilo manjim i na neki način nesretnijim od ostalih, 
određujemo i jednodušno od manjega do najvećega i od najvećega do 
najmanjega ustanovljujemo i utanačujemo da odsad u buduće, 
koliko god puta i kad god ovo kraljevstvo bude 
lišeno gospodara i kralja, a da ne ostavi ni- 
kakvih muških baštinika koji bi o pravu i 
običaju ovoga kraljevstva imali naslijediti, ne- 
ćemo nikad više baš nikoga od stranih naroda, 
bio ma kojega jezika, izabrati za svoga kralja, 
nego ćemo jedino Ugrina za tu službu zgodna i 
sposobna potražiti te ga jednodušnim sporazu- 
mom i voljom na polju Rakošu, a ne drugdje, 
za gospodina i kralja svoga primiti i izabrati 
(quod a modo deinceps, quotiescumque et quandocumque hoc regnum 
principe et rege orbabitur, nullique heredes masculini, qui de iure et 

consuetudine eiusdem regni succedere debent, superstites remanserint; 
extunc de cetero in perpetuum, nullum penitus extranearum nationum, 
cuiuscumque linguae existat, in regem nostrum eligemus; sed tantum- 
modo Hungarum ad hoc officium requiremus aptum et idoneum parili 
voto et unanimi consensu et voluntate, in campo dumtaxat Rakos, et 
non alibi, pro domino et rege nostro assumemus, eligereque et assu- 
mere et acceptare debeamus). I budući da ima nekih kraljeva i knezova 
susjednih, koji dnevice rade da to kraljevstvo za sebe predobiju, te bi 
mogli po smrti rečenoga prejasnog kralja, kad bi umro bez muških 
potomaka, što Bože odvrati, ili pak još za njega živa na ovo kraljev- 
stvo ili dijelove njegove s oružjem udariti, te pokušati možda nas sve 
silom svladati: da dakle u takvom slučaju ovo kraljevstvo i njegovi 
dijelovi, a najviše braća i prijatelji naši na međama stanujući sve 
unatoč našega jednodušnog izbora ne budu pokoreni, obećasmo i pri- 
segosmo u ime svoje i svojih potomaka da nećemo tada jedan drugoga 
ostaviti, nego što većom silom pomagati, te će dapače čitavo kraljevstvo 
na noge ustati, i svi ćemo se za domovinu sve do smrti boriti, dok se 
takova napasnika ne oslobodimo i kraljevstvu prijašnji mir ne po- 
vratimo. Ako bi pak tko od nas usudio se protivno činiti, neka se sva 
vremena smatra izdajicom kraljevstva. Ni novoizabrani kralj ni čitavo 
kraljevstvo ne smije ga pomilovati, nego neka kaje svoju krivnju bez 
kraja u jarmu vječnoga ropstva i podaništva.« 

U uvodu isprave o ovom zaključku (littere sanctionales et constitu- 
tionales) nabrajaju se poimence prelati (10), baruni i magnati (53), kao 
i poslanici plemićki (125) iz županija (52), koji su taj zaključak pri- 
hvatili. Među prelatima spominju se primas Toma Bakač od Erdeda 
i kaločki nadbiskup Grgur Frankapan, ali manjkaju zagrebački bisku 
Luka, zatim biskupi pečujski i bosanski, i napokon svi hrvatsko-dal- 
matinski biskupi (kao kninski, krbavsko-modruški, senjski i otočki); 
no zato je nazočan vranski prior i dubički župan Bartol Berislavić. Od 
državnih baruna zapisani su gotovo svi, kao palatin Emerik Perenj, 
kraljevski sudac i erdeljski vojvoda Petar od Bozina i Sv. Jurja, pače 
i nedavno imenovani banovi hrvatski Andrija Bot od Bajne i Franjo Ba- 
laša od Đarmata, koji međutim ne bijahu još uvedeni u svoju banovinu 
(zato se i zovu »bani electi«); onda svi dvorski dostojanstvenici, 
pa i banovi beogradski, severinski i šabački, kao i srpski despot Ivan 
Berislavić. Između velikaša spominju se herceg Lovro Iločki i Ivan 
Zapolja, ali zato nema od hrvatskih knezova nijednoga Frankapana, 
Zrinskoga, Blagajskog, a od knezova Kurjakovića spominje se jedino 
knez Juraj Mrsinjski, dok kneza Ivana Karlovića nema. Poslanici Kra- 
ljevine Slavonije (oratores regni Sclavonie), po imenu protonotar Eme- 
rik Hassagh, Juraj Kaštelanović, Bernardin Turoc i Ilija Bošnjak bili 
su doduše nazočni na saboru, ali se ne spominju među onima koji su 
zaključak primili; nego su oni nakon stvorena zaključka zamolili kra- 
ljevskoga suca Petra od Sv. Jurja i Bozina da im dade ovjerovljeni 
prijepis isprave »za zaštitu njihovih prava« (iurium eorum ad cautelam). 
Po svemu ovomu sudeći, nagađamo da mnogi staleži Kraljevstva Hrvat- 
skoga nisu na sabor uopće ni došli, a koji su došli da nisu bili spo- 

razumni sa zaključkom pretežno madžarskih prelata, baruna i plemića. 
Jamačno nije ni kralj Vladislav bio oduševljen s tim zaključkom, a još 
manje kraljica Ana, i jer je motivacijom njegovom očito bilo oboje 
uvrijeđeno, i jer ih se time neizravno htjelo prisiliti da dadu svoju 
kćer za Ivana Zapolju. Poglaviti velikaši kao da su to i osjećali, pa su 
stoga još istoga dana primas Toma Bakač od Erdeda, palatin Emerik 
Perenj, vojvoda Ivan Zapolja, herceg Lovro Iločki i drugi utanačili 
savez kojim su se obvezali da će se međusobno braniti protiv svakoga 
neprijatelja; no uz to da će nepokolebivo čuvati vjernost prema kralju 
i kraljici, da će sve činiti što bude na njihovu korist i čast, te da će 
napokon njihovu želju i volju izvršivati koliko samo bude moguće 
bez uštrba državne slobode. Međutim ni to nije koristilo: kralj Vla- 
dislav nije nikad potvrdio saborskoga zaključka, koji stoga nije ni 
postao zakonom. 

A nije ga ni mogao potvrditi, a da ne pogazi tolike prisegom zajam- 
čene ugovore. K tomu je Maksimilijan već i kupio vojsku da s njome 
udari na Ugarsku, jer je sumnjao da je sam kralj Vladislav sporazu- 
man sa saborskim zaključkom. Da odvrati njemačkoga cara od rata, 
slao je Vladislav svoga poslanika k “njemu, koji je s Maksimilijanom u 
polovici prosinca 1505. tajno u Linzu pregovarao. Dogovaranja otegla 
su se do veljače 1506, kad mletački poslanik u Ugarskoj javlja da se 
radi o ženidbenim svezama između Habsburga i Jagelovića. Kraljica 
Ana, koja je u ono vrijeme bila trudna, gotovo je bila sigurna da će 
roditi sina, te je već za nj krsnoga kuma tražila, Ali u isti mah radila 
je da se utanači bračna sveza između njezine djece i habsburških 
potomaka. I tako se je dogodilo da su nakon duljega dogovaranja 
ugarski poslanici utanačili s Maksimilijanom 20. ožujka 1506. u No- 
vom Mjestu kod Beča ovo: mlađi unuk carev Ferdinand uzet će kra- 
ljevnu Anu, kćer Vladislavovu, a unuka careva Marija poći će za bu- 
lućega sina kraljice Ane, kojega ona željno očekuje. Taj ugovor potvr- 
diše kralj Vladislav i supruga mu Ana već 27. ožujka u Budimu, odre- 
divši sutradan Maksimilijana podjedno za skrbnika i štitnika djeci 
kralja Vladislava, ako bi potonji prije reda umro. 

Međutim se car Maksimilijan, koji bijaše uto skupio dovoljno voj- 
ske, nije zadovoljavao tajnim ugovorima, nego je odlučio silom izvoj- 
štiti priznanje svoga prava. Dne 18. travnja 1506. upravio je iz štajer- 
skoga Graza pismo na ugarske staleže, kojim je dokazivao da ga na- 
sljedno pravo na ugarsko prijestolje ne ide samo po požunskom ugovoru, 
nego i po tome što je Austrija bila nekad dio Pannonije, što on po 
tankoj krvi potječe od ugarskih kraljeva, i što se rodio u Novome 
Mjestu u ugarskoj kuli; on je dakle pravi Ugrin, kojega se zaključak 
posljednjega sabora ne tiče, zato ga staleži moraju primiti za svoga 
kralja, ako bi Vladislav umro bez muških potomaka. U isti mah 
poslao je dio svoje vojske pod grofom Salmom na ugarsku granicu, 
a 1. svibnja javio je (in Wyschperg) kralju Vladislavu da je otpremio 
svoju vojsku u Ugarsku, i da utjera svotu koja ga zapada po požun- 
skom ugovoru, i da kazni nevjernike (contra infideles). Na pritužbu 

izdana u Rakovcu 10. ožujka 1504. kojom obećava svome zetu, hercegu i banu Ivanišu Korvinu da će ga 
držati za svoga zaštitnika, te pomagati protiv svih neprijatelja njegovih (11 


kraljevu odgovorio je car iz Ljubna 5. svibnja kako je već davno bio 
njemu obznanio da ne može podnijeti nepravde nanesene mu od nekih 
(per aliquos) za posljednjega sabora na Rakošu, ali da ga je prijatelj- 
stvo i bratinska blagohotnost od osvete odvraćala. Pače i sada spreman 
je pogađati se, te njegovi poslanici čekaju samo na slobodni prolazak 
da k njemu pođu. Budući da su uto carevi vojvode zaista stali harati 
po području ugarskih velikaša, prisiljen bi krali Vladislav 7. svibnja 

od državnoga vijeća da navijesti caru rat. Uza sve to pisao je Maksi- 
milijan još istoga dana (7. svibnja) kralju Vladislavu iz Ljubna pismo 
da je spreman po prijašnjem prijedlogu njegovu sastati se s njime na 
određenom mjestu oko 24. svibnja, pa gledajući jedan drugomu milo u 
lice (ut mutuo et iucundo aspectu invicem per]rui) vijećati o koristi 
svojoj, svojih kraljevina i podanika, a i čitavoga kršćanstva, Ali to je 
pismo bilo već zakasnilo, jer je Vladislav bio uto pozvao narod na 
oružje, uz druge 9. svibnja i samoga Ivana Zapolju, zapovjedivši mu 
da bez krzmanja sa što većim brojem konjanika i pješaka pohita u 
Stolni Biograd, pa da se s njegovom pomoću i osta! ih vjernih. poda- 
nika napadaj neprijatelja na kraljevstvo odbije (ut vestro et aliorum 
fidelium nostrorum auxilio impetum hostium ab hoc regno coercere et 
depellere ... valeamus). 

Međutim gospoda ugarska po starom su običaju slabo se odzivala 
zapovijedi svoga Kralja. I tako se nije nitko odupro Maksimilijanu kad 
je on u lipnju 1506. iz Štajerske s vojskom i topovima provalio u 
Desa da sam glavom kazni »grubu i nerazboritu obijest« neprija- 
teljskih mu velikaša, štedeći ipak što više siromašne a nedužne ljude. 
Dne 14. lipnja stajao je kod grada Željeznoga, odakle je pošao k Šo- 
prunu, koji mu se je također morao pokoriti. Odanle udario je na sjever, 
gdje su se s obje strane Dunava sterala posjedovanja grofova od Sv. 
Jurja i Bozina. I ti su su se poklonili, na što se car vratio oko 19. 
lipnja u Waltersdorf u Gornju Austriju, ostavivši vojsku svojim vojvo- 
dama, koji su poslije osvojili međašni grad Požun i otok Calokez, ne 
namjerivši se nigdje na ugarsku vojsku. Maksimilijanu bijaše se u 
tom ratu pridružio ne samo njegov stari privrženik Ivan Kaniški nego 
i neki hrvatski knezovi, kao Anž Frankapan Brinjski i mladi Ivan Kar- 
lović (Kurjaković) Krbavski. Anž Frankapan bijaše još u veljači ostavio 
svoj zavičaj i pošao k njemačkomu caru. 

Ugarska gospoda skupljala su se tijekom svibnja u Stolnom Bio- 
gradu, gdje su također vijećala kako da se obrane od Maksimilijana. 
Proglasili Stjepana Hedervara kapetanom četa koje će suzbijati carevce, 
To je doznao Maksimilijan od zarobljenih uhoda, pa je stoga, stojeći 
14. lipnja kod Željeznoga, još jednom pozvao pismom kralja Vladislava 
da stane na put rovarenju ugarske gospode. Car piše svomu »predra- 
gomu bratu i rođaku« po prilici ovako: »Jasnosti vašoj nipošto nije 
nepoznato što su velikaši i staleži Kraljevine Ugarske u prošlom saboru, 
držanom mjeseca rujna, protiv nas i našega zajedničkoga ugovora podu- 
zeli, a što i danas u Stolnom Biogradu snuju. Stoga 
hoćemo vašu prejasnost ponovno obavijestiti i vama otvoreno obznaniti 
kako nam je nemoguće da neprestano podnosimo takvo rovarenje naših 
protivnika, osobito kad vidimo kako su oni vašu jasnost risilili da 
nas u svojim javnim ediktima u Kraljevinama Ugarskoj i Češkoj, a i 
u pokrajini Moravskoj proglasite svojim neprijateljem, što ipak dosad 
nismo na nijedan način zaslužili. Stoga opominjemo vašu jasnost da 
se u ime Božjega i ljudskoga prava a za volju časti i dužnosti vaše u 
tim stvarima prijateljski i bratski ponesete, te da nama kao budućemu 
caru, a sada rimskomu kralju i bratu vašemu, kako ste nama dvojakim 

pismom i prisegom obvezani, pravo našega nasljedstva kao vladar i 
upravitelj kraljevstva (kojemu to pripada) netaknuto sačuvate, branite 
i uzdržite, poradite da ga i drugi čuvaju, brane i održe.« 


Više međutim od toga pisma dojmile su se ugarske gospode, sa- 
brane u Stolnom Biograd , pobjede carevih vojvoda. I tako je među 
njima pretegla stranka koja je radila oko izmirenja. Dne 24. lipnja biše 
izabrana četiri poslanika: dal očki nadbiskup Grgur Frankapan, pečujski 
biskup Juraj Sakmari, erdeljski vojvoda grof Petar od Bozina i vrhovni 
dvorski maršal Mojsija Buslaj da pođu k caru u Beč i da s njime 
ugovaraju mir. Tek što su oni pošli na put, dogodi se nešto što je 
po preobrazilo sve prilike: kraljica Ana rodila je 1. srpnja 1506. sina, 
oji je na krstu dobio ime Ludovik. Rođenjem prijestolonasljedni- 
ka nestade barem za neko vrijeme razloga daljnjem takmenju između 
Maksimilijana i Ivana Zapolje, pa tako pođe ugarskim poslanicima za 
rukom te već 19. srpnja 1506. ugovoriše u Beču konačni mir. Pogodbe 
mira bile su ove: obje strane povući će natrag svoje čete, a sve zaro- 
bljeno i osvojeno vratit će se prijašnjim gospodarima. Onima koji su 
se u ratu pridružili Maksimilijanu, osobito Anžu Frankapanu Brinj- 
skomu, Ivanu Karloviću i Ivanu Kaniškom neće se ništa na žao učiniti. 
U pogledu priznanja nasljedstva kuće Habsburg ne mogoše se ipak 
sporazumjeti. Maksimilijan očitovao je sa svoje strane: »Pridržavamo 
ipak mi kralj Maksimiljan sebi i svojim nasljednicima navlastito sva- 
kolika nasljedna i svaka druga prava koja smo na Kraljevinu Ugarsku 
i na pripadajuće njoj kraljevine dosad imali i sada imamo«; a nato 
pridadoše ugarski poslanici: »Obećajemo da ćemo tvrdo i vjerno obdrža- 
vati ovaj ugovor i one članke koje smo sporazumno i jednodušno, a i 
s privolom osoba obiju stranaka zajednički ustanovili, a nisu ni jednoj 
stranci na uštrb.« Kralj Vladislav potvrdio je mir 5. kolovoza u Budimu. 


Kralja Vladislava snašao je uto strašan udarac: dne 26. srpnja 1506. 
umrla mu je supruga Ana u babinama, jer su joj nespretni liječnici 
htjeli ukloniti groznicu puštanjem krvi. Kralja je zbog toga spopala 
takova sjeta da se zatvorio u kraljevski dvor u Budimu, te se kroz neko 
vrijeme posve odijelio od svijeta. Sabravši se opet ponešto, kidala ga 
nemila briga za budućnost nedorasle djece njegove. Njegove je želje 
susretao car Maksimilijan, koji kao da je slutio da mladi i slabi Lu- 
dovik neće dugo živjeti. I tako stadoše opet oba vladara snovati o 
zbliženju svojih porodica. Car je poslao u Budim ovjenčanoga pjesnika 
i povjesničara Ivana Spieshammera (Cuspinianus), koji je neko vrijeme 
pregovarao s pečujskim biskupom Jurjem Sakmarijem i nekadanjim 
velikovaradinskim biskupom (sada redovnikom) Ivanom Filipcem; kad 
se sporazumješe, vratio se Spieshammer s Ivanom Filipcem u Beč, gdje 
će dogovore kraju privesti. 

Međutim bijaše kralj Vladislav sazvao sabor, koji se sastao 24. 
travnja 1507. na polju Rakošu. Kralj je želio da mu staleži sina Lu- 
dovika na godišnjicu njegova rođenja okrune. Ali staleži bijahu nešto 
načuli o tajnim dogovorima između kralja i cara, pa ne htjedoše ugoditi 
želji njegovoj. Pače kako su privrženici narodne stranke i opet bili u 

pretežitoj većini, stvorio je sabor takve zaključke (između 20), koji su 
još jače stezali kraljevsku vlast i zakrčivali Habsburgovcima put do pri- 
jestolja. Tako bi mladi Ivan Zapolja proglašen vrhovnim kapetanom 
kraljevstva, te mu povjereni vrlo zamašni zadaci uz palatina i vrhov- 
noga suca na kraljevskom dvoru. Nasuprot bi određeno da kralj ima 
državne poslove obavljati samo s privolom državnoga vijeća, pače i 
vrhovne državne časti (kao vojvodstvo u Erdelju, sve banije i kape- 
tanije) popunjat će jedino s njime u sporazumu, Što kralj učini bez 
privole državnoga vijeća, neka nema vrijednosti. Glede državnoga vijeća 
opet bi zaključeno da u njemu moraju vazda nazočni biti saborom 
izabrani prisjednici; ako bi koji od njih bud tajno bud javno radio 
protiv slobode, boljitka i zakona državnih, imaju ga drugovi prijaviti 
saboru, koji će ga kao izdajicu domovine i slobode kazniti. Odluka 
napokon o krunidbi kraljevića odgođena bi do sabora koji će se sastati 
o Jurjevu slijedeće godine 1508. 


Vladislav jamačno nije bio sporazuman sa zaključcima sabora, pa 
ih stoga nije ni potvrdio. Ozlojeđen još i tim što su staleži odgodili 
krunidbu njegova sina, priljubio se još jače caru Maksimilijanu. Njegov 
pouzdanik Ivan Filipec dovršio je uto tajna dogovaranja s carevim 
punomoćnicima u Konstanzu, te utanačio ponovno ženidbeni ugovor, koji 
je Vladislav 12. studenoga 1507. prihvatio. U tom se ugovoru određuje: 
Vladislavovu kćer Anu uzet će carev unuk Ferdinand ili stariji brat 
njegov Karlo, prema tome kojemu će od njih djed odrediti za baštinu 
Austriju i Tirolsku; za kraljevića Ludovika opet poći će najmlađa 
careva unuka Katarina ili, ako ona umre, njezina starija sestra Marija. 
Ni car ni kralj ne smiju pogaziti ugovora ni razvrći zaruka, pa ni onda 
ako se ne bi poslije mogli pogoditi radi vijena ili udovnine. Drugom 
ispravom preporučio je Vladislav za slučaj svoje smrti djecu svoju 
skrbi i zaštiti cara Maksimilijana. 


Kako se o obnovljenom ženidbenom ugovoru nije u Ugarskoj ništa 
izvjesno moglo doznati, pošlo je kraljevim dvorjanicima za rukom držav- 
no vijeće skloniti, te je privolilo da Vladislav 12. ožujka 1508. sazove 
sabor za 13. svibnja, na kojemu će se odlučiti o krunidbi kraljevića 
Ludovika. Međutim nisu staleži ni taj put bezuvjetno udovoljili kra- 
ljevoj želji, nego su tražili jamstva da će mladi kralj poštivati slobode 
i zakone kraljevstva i da se njemački car neće pačati u njegov odgoj. 
I tako bi Vladislav prisiljen te je 27. svibnja izdao znamenitu ispravu, 
kojom je u ime svoga sina obećao da će nepovrijeđeno čuvati i poštivati 
sve slobode naroda, a sin, kad doraste, da neće vršiti kraljevske vlasti 
dok to obećanje svečano ne obnovi. Još se otac morao zavjeriti da 
neće ni za života svoga ni u čas smrti predati sina niti Maksimilijanu 
niti kojemu stranomu vladaru, nego da će ga ostaviti u kraljevstvu, 
gdje će biti uza nj domaći prelati, baruni, velikaši i plemići. Tek nakon 
ove svečane zavjernice mogao je Vladislav razglasiti krunidbu, na koju 
je 28. svibnja po Ivanu Gučetiću pozvao i Dubrovačku Republiku. Sama 
krunidba obavila se u nedjelju 4. lipnja u Stolnom Biogradu između 
deset i dvanaest sati prije podne, kojom je prigodom uz brojnu gospo- 

PLOČA S GROBNICE HERCEGA I BANA 


IVANA KORVINA 


u nekadašnjoj crkvi pavlinskoj u Lepoglavi. 





du ugarsku i hrvatsku bio na- 
zočan francuski poslanik Luj 
Helie, koji je dvogodišnjemu 
kralju proricao sjajnu buduć- 
nost. Od hrvatske gospode bili 
su nazočni gotovo svi prelati, 
među njima izabrani biskup 
modruški Ferdinand Franka- 
pan, zatim od velikaša svjetov- 
nih Lovro Iločki, srpski despot 
Ivan Berislavić, banovi hrvat- 
ski Juraj Kaniški i Ivan Ernušt 
od Čakovca. Slijedeće godine 
1509. okrunjen bi Ludovik 11. 
ožujka u Pragu krunom sv. VA4- 
clava. Pričaju da se tom prigo- 
dom rasplakala kraljevna Ana, 
ugledavši zlatnu krunu na gla- 
vi svoga brata. Kad ju je otac 
zapitao zašto plače, potužila se 
malašna što je zavrgoše, prem- 
da je starija od brata svoga. 
Udivljeni otac dao je nakon sve- 
čanosti kao od šale i kćeri po- 
staviti krunu na glavu. 

U Hrvatskom Kraljevstvu ba- 
novao je i nakon primirja s 
Turcima (1503) herceg Ivaniš 
Korvin. Otkad je Ivaniš bio u 
Italiji, stao je zanemarivati svo- 
ju zakonitu suprugu Beatricu, 
tako da je radi toga bilo ne- 
sporazuma s njezinim ocem 
Bernardinom. Međutim dođe 
napokon ipak do izmirenja. 
Knez Bernardin Frankapan, bo- 
raveći 10. ožujka 1504. u gradu 


Rakovcu, očituje zajedno sa svojim sinovima Matijom, Krstom i Fer- 
dinandom da prima bana Ivaniša, svoga zeta, za sva vremena za 
svoga zaštitnika, da će ga pomagati svakom prigodom i da ga neće 
nikad ostaviti ni u životu ni pri smrti. Ako bi pak kada nastao kakav 
nesklad ili razmirica među njima, izabrat će obje stranke tri do četiri 
dobra prijatelja koji će njima suditi i pravdu otkrojiti. Nakon toga 
izmirenja knez je Bernardin svakom prigodom radio u prilog svome 
zetu, te ga je pomagao i onda kad se htio popeti na stolicu palatina, 
a i tada kad se za bolesti kralja Vladislava stalo pomišljati na to tko 

da mu bude nasljednikom. Ali herceg i ban Ivaniš umro je prije kralja 
svoga. Još u rujnu 1504. boravio je ban Ivaniš u Kninu, gdje je prigo- 
dom četovanja bosanskih Turaka gotovo pao u šake njihove. Nakon 
toga spopala ga je groznica, te se sklonio na sjever u grad Krapinu, 
gdje je 12. listopada 1504. u jedanaest sati po noći izdahnuo. Pokopali 
su ga po osobitoj želji njegovoj u samostanskoj crkvi redovnika sv. 
Pavla u Lepoglavi, kojima bijaše za života mnogo toga darovao, pače 
im samostan i crkvu obnovio. Vjerni i zahvalni privrženik njegov Ivan 





PEČAT BEATRICE FRANKOPAN 


Đulaj, kojemu bijaše darovao grad Vinicu, stavio mu je na grob mra- 
mornu ploču s isklesanim likom i ovim natpisom: »Haec tenet arcta 
ducem tumba Joannem — Mathiae qui stirps inclyta regis erat — 
strennus hic armis partaque mundo triumpha — plurima post victor diem 
clausit extremum — anno Christi ter quingentesimo quarto — die 
octobris 12. Joannes de Gyula fieri fecit.« Poslije pridan bi ovomu 
natpisu drugi, koji se svršava ovako: »Dum licuit, tua dum viguit regia, 
o Joannes, potestas — fraus latuit, pax in regno isto tui tempore firma 
fuit, — regnavitque honestas.« 

Nakon smrti Ivaniša Korvina imenovao je kralj Vladislav za Kra- 
ljevine Dalmaciju, Hrvatsku i Slavoniju dva bana, po imenu Andri- 
ju Bota od Bajne i Franju Balaša od Đarmata, 
povjerivti im da preuzmu ne samo baniju nego i one gradove i imanja 

oja su po ugovoru od god. 1490. imala opet zapasti kraljevsku krunu. 
Osim toga bilo je novim banovima što prije sazvati sabor Kraljevine 
Slavonije, te na njemu vijećati i odrediti potrebno za obranu te kra- 
ljevine. Ali slavonski staleži dočekaše banove s najvećim nepovjere- 
njem. Najviše im se opirao dosadanji banovac Bernardin Turoc od 
Ludbrega, koji je svakomu plemiću prijetio gubitkom glave ako bi 
došao na sabor što su ga rečeni banovi zakazali. I slobodna općina 
na brdu Gradecu oprla se banovima, ne hoteći ih primiti među svoje 
zidine; pače i udovica Ivaniša Korvina, kneginja Beatrica Frankapan, 
zamolila je kralja da se o posjedima pokojnoga hercega, koji bi se 
morali kruni vratiti, povede rasprava pred ugarskim saborom, a ne 
pred onim što su ga banovi sazvali. Kralj je na molbu općine na brdu 
Gradecu pismom od 30. ožujka 1505. javio banovima da je rečenu općinu 
primio u svoju zaštitu, te im zabranio da ulazeći u grad ikakvu štetu 
i nasilje žiteljima nanose, nego da gotovim novcem plaćaju što bi trošili; 
no zato je drugim pismom od 9. travnja oštro zaprijetio Bernardu Tu- 

rocu ako bi dalje banovima smetao. Oni moraju baniju preuzeti i 
sabor obdržavati, kako je već prije odredio. Ne zna se da li se slavonski 
sabor zaista sastao; ali nema dvojbe da staleži nisu novih banova 
htjeli priznati, jer se oni još u listopadu te godine naprosto zovu 
»izabrani« banovi. Najviše se rogoborilo protiv Franje Balaše od Đar- 
mata, jer nije imao posjeda u Hrvatskom Kraljevstvu i jer je bio na 
glasu kao okrutnik i smutljivac. Napokon je kralj barem donekle po- 
pustio i na početku godine 1506. mjesto omraženoga Balaše imenovao 
banom rođenoga Hrvata, po imenu Marka Mišljenovića iz 
Kamičca, koji je dosad bio kastelan kraljevskoga grada u Budimu.* 

Andrija Bot i Marko Mišljenović upravljaju odsad Hrvatskim Kra- 
ljevstvom kroz dvije godine (1506—1507), vršeći uz to službu kapetana 
grada Senja. U ožujku 1506. borave poslanici bana Marka u Dubrovni- 
ku i traže od Republike nešto što ona učiniti ne može. Dne 14. rujna 
zapovijeda kralj obima banovima da brane Stjepana Berislavića, kojega 
je primio u svoju zasebnu zaštitu. Dva mjeseca poslije, 19. studenoga, 
nalaže opet kralj općini na brdu Gradecu da brani, štiti i čuva kraljev- 
ske tridesetničare u svojoj varoši od svih napasnika, a osobito od 
bana Marka Mišljenovića i njegovih ljudi. Slijedeće godine 1507. poziva 
kralj 7. lipnja banove Andriju Bota od Bajne i Marka Mišljenovića (Hor- 
vata) iz Kamičca da na prvi oktavalni sud, što će ga u Slavoniji držati, 
pozovu sve plemiće koji na svojim posjedima silom traže mitničarinu od 
građana zagrebačkih. 


Pod konac godine 1507. pomrsio se sklad između kralja i banova. 
Povod je bio što banovi nisu mogli ili htjeli pobirati izvanrednu daću 
u Slavoniji onako odlučno kako je kralj želio (illam negligentiam, quam 

. in administratione presentis subsidii illius regni Sclavonie faciunt). 
Bilo je jamačno i drugih razloga da je kralj na početku godine 1508. 
oba bana njihove časti riješio, te je Jurju Kaniškom i Ivanu 
Ernuštu od Čakovca povjerio. Već 12. siječnja obznanjuje kralj 
iz Budima općini na brdu Gradecu kod Zagreba da je Andriji Botu i 
Marku Mišljenoviću bansku čast oduzeo (aufferentes) te je povjerio 
rečenim muževima, koje je pronašao »dosta zgodne i sposobne za spas 
i mirno stanje« Hrvatskoga Kraljevstva (quos ad illius conservacionem 
satis aptos, sufficientesque et idoneos pro salute et tranquillo statu 
dictorum regnorum nostrorum comperuimus). Stoga poziva općinu 
da nove banove časno primi i s njihovom družinom ugosti, pa da ih 
vazda sluša kao svoje poglavare. Međutim stari banovi nisu bili spremni 


* Na koncu 15. stoljeća i na početku 16. velika je opreka između Hrvata i Mađara. 
To se među drugim očituje i time što slavonski staleži neće imati banovce i druge časnike, 
ako nisu rođeni plemići slavonski. I suvremeni dvorski povjesničar Tubero piše, govoreći 
o boju pod Udbinom, ovako: »Ugri naime i Hrvati imaju vječite pravde među sobom radi 
hrabrosti; jer ni Dalmatinci, koji su pretežnim dijelom Hrvati, nisu silom ili oružjem 
pokoreni nego su po pravu rodbinstva došli pod ugarsku vlast.« (Hungari nimirum et 
Choruati, perpetuas de virtute controuersias inter se habent; neque enim Dalmatae, 
quorum pars potior est Choruatia, vi aut armis coacti, sed cognationis iure in Hungaricam 
concessere ditionem). 

BEATRICA FRANKAPAN 


st, a osobito Andrija Bot od Bajne. Stoga poziva 
kralj 1508. općinu na brdu Gradecu da na poziv novoga 
bana Jurja ] škog ustane listom na oružje (universaliter insurgere) 
i da ga na svaki način pomaže, ako se skinuti ban Andrija Bot ne bi 
pokorio i predao mu baniju. Istoga dana upravio je Vladislav slično 
pismo i na općinu grada Senja. Ali sve to nije koristilo, jer se ni Bot 
ni Mišljenović ne htjedoše odreći svoje časti. I tako se zgodi da su 
otsad kroz dvije godine i više bila u Hrvatskom Kraljevstvu četiri bana; 
vlast Jurja Kaniškog i druga mu priznavala se poglavito u Slavoniji, 
dok je Andrija Bot vršio vlast u južnim krajevima, osobito u Otočcu, 
Senju i hrvatskom primorju. 

Premda je od god. 1503. trajalo primirje s Turcima, trebalo je ipak 
budno paziti na granice hrvatsko-ugarske i turske. Po nekom prora- 
čunu za god. 1504. doznajemo da se tada imala potrošiti za obranu 
hrvatske zemlje i njezinih knezova lijepa svota novaca. Hrvatski ban 


da polože 

imao je dobivati godišnjih 10.000 zlatnih forinta u gotovu i za 1000 for. 
soli; osim toga imao bi primati za senjsku kapetaniju 2000 for, a za 
uzdržavanje 200 lako oružanih konjanika 4800 for. I pojedinim kne- 
zovima obećana bi godišnja potpora za uzdržavanje konjanika: Ivanu 
Karloviću od Krbave za 200 konjanika (po 10 for) 2000 for, knezu 
Mihajlu Frankapanu za 60 konjanika 600 Por, knezu Anžu Frankapanu 
700 for, knezu Bernardinu Frankapanu 1000 for, knezu Nikoli Franka- 
panu 500 for, knezu Antunu Blagajskom 500, knezu Nikoli Zrinskomu 
250, knezu Petru Mrsinjskomu 250, Mihajlu Turku 250, vojvodi Ko- 
zuliću 250, Beneditku Ratkaju 250, kninskomu biskupu 250, Jurju Mi- 
ličiću i bratu (koji su iz Bistrice došli u Klis) 320 for za 32 konjanika, 
plemićima (sklonivšim se) u Kninu 400 for za 40 konjanika. Na alje bi 
određeno da se za utvrdu Knina potroši do 4600 for (za kopanje nekoga 
jarka između dviju voda, za izgradnju zida oko kapitula, za uzdržava- 
nje straža). I za gradove Rmanj, Sinj i Klis opredijeljeno bi 6000 for. 
No najviše trebalo je uložiti za Jajce i ostale gradove u Banovini 
jajačkoj, naime svotu od 25.000 zlatnih forinta. Od toga imali su samo 
anovi jajački primiti 12.000 u gotovom i 2000 u soli za uzdržavanje 
200 konjanika i 300 pješaka, nadalje za popravak zidova i obnovu 
drugih zgrada 3000 for itd. Koliko se od tih određenih svota zaista 
otrošilo, ne da se ustanoviti. Svakako stoji da je grad Sinj na Cetini 
io vrlo zanemaren, pače da se smjeralo posve napustiti njegovu obra- 
nu. Kad je to vidio mletački knez Petar Malipiero u Splitu, poslao je u 
Sinj mletačku četu od 80 ljudi. Toj četi trebalo je 15. siječnja 1508. 
donijeti hranu i zairu, te ta zadaća bi povjerena vojvodi i knezu Žarku 
Dražojeviću, staromu junaku i vitezu, koji se bijaše već toliko puta 
proslavio u borbi s Turcima. Ali taj put bio je zle sreće. Na putu iz 
Splita preko Klisa u Sinj udarila na njega turska četa od 200 ljudi, 
te razbila i razasula družinu njegovu. Knez i vojvoda Žarko Dražojević 
poginuo je također boreći se krabro sabljom u ruci. Mrtvo tijelo nje- 
govo preneseno bi u Split i pokopano u stolnoj crkvi sv. Dujma, gdje 
mu je vjerna supruga, hrvatska plemkinja Katarina Martinušević, dala 
postaviti nagrobnu ploču s natpisom. 

Beatrica Frankapan, udova hercega i bana Ivaniša Korvina, 
tugovala je za suprugom više godina. U to vrijeme umrla joj je i 
jedina preostala kći Elizabeta (1508). Kako je ostala posve sama, stao 
je bodriti kralj Vladislav da se drugi put uda. Predlagao joj je za 
supruga svoga nećaka, sina svoje sestre Sofije, udane za brandenbur- 
škog izbornika Fridrika iz porodice Hohenzollern. Bio je je mladić od 
24 godine, po imenu Juraj, koji je poslije mnogo i kobno utjecao na 
prilike Ugarskoga i Hrvatskoga Kraljevstva. Beatrica se dugo kratila 
da pođe za muža koji je bio za dvije godine od nje mlađi, a uz to 
žive i pustopašne ćudi. Napokon je ipak privolila te se 21. siječnja 1509. 
u svome gradu Đuli udala za Jurja Brandenburškog. Ali već u ožujku 
1510. nema joj traga; čini se da je tada umrla, po svoj prilici u gradu 
Varaždinu. Lakomisleni Juraj potratio je nato imanje Ivaniša Korvina, 
ukoliko ga nisu drugi razgrabili. 

(Odnosi prema Mlecima i Cambrayska liga 
1508—1512.) I nakon primirja s Turcima (1503) kralj je Vla- 
dislav ostao u savezu i dobrom sporazumu s Mletačkom Republikom, 
poe 15. veljače 1504. utanačen bi između njega i Mletaka novi ugovor, 

ojim se Republika obvezala da će mu i dalje davati godišnju pripomoć 
od 30.000 dukata, a on za to nema nikakvih osobitih obveza, nego samo 
da će tu potporu trošiti na obranu Hrvatske (che li danari sariano 
ben et fructuose dispensati in custodia della Crovatia). Dobri odnosi 
između kralja i Republike nisu se pomrsili ni onda kad je bilo razmirica 
između njihovih podanika u međašnim područjima. Tako zapovijeda 
kralj Vladislav 20. kolovoza 1504. Nikoli Sekelju, kapetanu svojih dvorja- 
nika, da se pridruži njegovu tajniku Petru Berislaviću, rođenomu 
Trogiraninu i tada prepoštu sv. Lovre u Pečuhu, pa da oba zajedno 
pođu na jug u Skradin, gdje će se na Miholje (29. rujna) sastati s 
mletačkim povjerenikom te rješavati razmirice između podanika obiju 
država (pro videndis et cognoscendis atque rectificandis illis differentiis 
et dampnis, que inter subditos illustrissimi domini Venetorum et sub- 
ditos nostros ex regno Croatie commissa sunt). Kralj je obnovio svoju 
zapovijed 16. rujna; ali se čini da mije izvršena, jer se Mleci opet 29. 
svibnja 1505. tuže na vojvodu Kozulića i njegova sina, pače im glave 
ucjenjuju s 3000 libara. Kralj je nato poslao u Hrvatsku Filipa Morea, 
koji je u srpnju 1505. zajedno s mletačkim punomoćnikom procijenio 
počinjenu štetu na 12.000 dukata. Da li je Kada odšteta plaćena, ne 
znamo; ali dobri odnosi trajali su i dalje, pače od jeseni 1506. držala 
je Mletačka Republika na kraljevu dvoru opet stalnoga poslanika, po 
imenu tajnika Vincenta Guidota, koji je bio ne samo od kralja nego 
i od velikaša na dvoru mnogo pažen i cijenjen. Najviše pak ugađao mu 
je primas i ostrogonski nad skup Toma Bakač od Erdeda, koji bijaše 
poglavito preporukom Mletačke Republike postao kardinalom i carigrad- 
skim patrijarhom, te se nadao još i većemu. Ali i među ostalom go- 
spodom na dvoru bilo je očitih privrženika mletačkih, a bilo je i kne- 
zova u Hrvatskoj koji su naginjali Republici te primali od nje potpore 
i plaće. Od svih isticao se je Ivan Karlović od Krbave s majkom svojom 
Dorom, kojih su posjedovanja neposredno međašila s mletačkom 
državinom. 

Kralj Vladislav živio je dakle u najboljoj slozi s Mletačkom Repu- 
blikom kad su na početku 1509. osvanuli na njegovu dvoru poslanici 
francuskoga kralja Luja XII i njemačkoga cara Maksimilijana, te ga 
pozvali da pristupi velikomu savezu, kojega je zadaća bila utamaniti 
mletačku državu, te njezine oblasti povratiti onima kojima ih bijaše 
ona ugrabila. Vladislav neka tom prigodom uzme Dalmaciju, koja 
po pravu i onako njegovoj kruni pripada. 

Kako je Italija od god. 1495, kad je u nju provalio francuski kralj 
Karlo VIII, bila pozorištem krvavih bojeva, upletali su se u sudbinu 
njezinu ne samo aragonski (španjolski) kralj Ferdinand Katolički nego 
i car Maksimilijan, koji je uvijek budno pazio na svoja carska prava 
u toj zemlji. Međutim najveću korist od tih bojeva crpli su baš Mleci, 

koji su tada znatno rasprostrli svoju vlast po kopnu italskom, otevši 
gradove i oblasti ne samo vojvodini Milanu nego i papinskoj državi, 
pače i kraljevini Napulju. Papa Julije II, koji je 1. studenoga 1503. 
stupio na prijestolje, već je od prvoga časa radio oko toga da obnovi 
papinsku državu, pa se nije stoga kratio složiti ma s kime, samo da 
Mlecima otme papama ugrabljene gradove, kao Ravennu, Faenzu i 
Rimini. Baš njegovim nastojanjem bude u rujnu 1504. pri sklapanju 
ugovora u Bloisu utanačen savez između njega, kralja francuskoga 
Luja XII i cara Maksimilijana, kojemu je bio cilj uništiti Mletačku 
Republiku. Ali kako između cara i Irancuskoga kralja nije moglo doći 
do pravoga izmirenja, premda je papa u ljetu 1507. za taj posao odredio 
kardinala Bernardina Carvajala, nije se ni zasnovani savez protiv Mle- 
taka mogao ostvariti. Tek uvreda, nanesena od Mlečana caru Maksimili- 
janu, pridonijela je da je savez bio zaista u život priveden. 
Maksimilijan bijaše se naime na početku godine 1508. spremio da 
s većom vojskom iz Tirola pođe u Italiju, te da se u Rimu dade okruniti 
za cara. Međutim Republika Mletačka ne dopusti mu da s čitavom voj- 
skom prođe kroz njezine krajeve. Nato se dade car 4. veljače u Tridentu 
od krškoga biskupa Mateja Langa proglasiti »izabranim rimskim carem« 
i započe na više strana rat s Mletačkom Republikom. U isti mah posla 
zasebna pouzdanika francuskomu kralju da se s njim izmiri i zasno- 
vane već pregovore o savezu protiv Mletaka konačno dovrši. Car se 
nadaše da će Mletke posve zgaziti, te navijesti to saskomu vojvodi u 
jednomu pismu od 1. ožujka ovako: »Mlečani prikazuju svoga lava s 
dvjema nogama u moru, s trećom na ravnoj zemlji, a s četvrtom u 
gorama. Mi smo nogu u gorama gotovo sasvim zadobili, samo nam 
manjka pandža koju ćemo s Božjom pomoću za osam dana imati; 
nakon toga kanimo osvojiti i nogu na ravnici.« Ali nakon prve sreće 
stizavala je cara nedaća za nedaćom. Mletački vojvoda Bartolomeo 
d'Alviano provali pače u travnju 1508. u austrijske zemlje, osvoji Goricu, 
Divin i Vipavu, a onda 6. svibnja i Trst. U drugoj polovici svibnja 
osvojiše Mleci najveći dio austrijske Istre s Pazinom; u isto vrijeme 
doplovi njihova mornarica pod kapetanom Ivanom Navagierom u Kvar- 
ner. Nakon što je potonji naoružao do 1500 otočana s Krka, Cresa i dru- 
gih otoka, posla 26. svibnja 1508. svoga glasnika na Rijeku, koja je 
ioš od god. 1465. bila u vlasti austrijskoj, te pozove tamošnjega kape- 
tana Ivana Raubera i stanovnike na predaju. Budući da je austrijski 
kapetan imao uza se samo 250 momaka, ostavi on isti dan grad i pođe 
u Ljubljanu, a nato se Rijeka preda. Stanovnici prisegoše pri svečanoj 
službi Božjoj vjernost Mletačkoj Republici; Andrija de Mula postade 
providurom grada, a Jeronim Querini kapetanom tvrđave. Dva dana 
zatim (28. svibnja) prisiliše Mlečani na predaju i grad Trsat, kojim 
ie dosad zapovijedao neki njemački kapetan. Nato predadoše upravu 
Trsata Rabljaninu Jeronimu Črnotiću, premda je ban Andrija Bot zahti- 
jevao da se grad njemu povrati. U isto vrijeme pokoriše Mlečani pri- 
morska mjesta između Rijeke i ušća Raše, kao Kastav, Mošćenice, 
Lovran, Beršec, napokon još i Lupoglav. Baš ti posljednji gubici prisilili 
su Maksimilijana, kojega bijahu u ono doba ostavili na cjedilu nje- 

mački i austrijski staleži, te je morao 6. lipnja 1508. utanačiti s Mle- 
cima primirje na tri godine. Tom prigodom ostavio je njima sve što 
bijahu osvojili, osobito pak austrijsku Istru s Rijekom i Trsatom. 

Dukobo ponižen i ogorčen, teško je Maksimilijan čekao zgodu 
da se Mlecima osveti. Potkraj godine 1508. borave njegova kći Marga- 
reta i pouzdani biskup Matej Lang u Cambrayu, gdje ugovaraju 
sa svemoćnim ministrom francuskoga kralja, kardinalom Amboiseom, 
kao i s poslanicima španjolskoga i engleskoga kralja. Tu bi napokon 
10. prosinca utanačena liga (Cambrayska), kojoj su pristupili papa, 
car, kraljevi francuski i aragonski (španjolski), a kojoj je bio poglaviti 
cilj da se raskomada Mletačka Republika i da joj se oduzme sve što je 
u posljednje vrijeme na italskom kopnu ugrabila. Papa uzet će gradove 
u Romagni, kralj aragonski primorske gradove u Napulju, car otet će 
Roveredo, Veronu, Padovu, Vicenzu, Treviso i Furlansku s posjedima 
akvilejskog patrijarha, kao i austrijska područja u posljednjem boju 
izgubljena; francuski kralj napokon dobit će Bresciju, Bergamo, Cremu 
i Cremonu, i sve što k tomu spada. Ligi mogu pristupiti hercezi sa- 
vojski i ferrarski, zatim markgrof montferratski da opet predobiju oteta 
im područja; napokon pozvat će se i kralj ugarski da se pridruži i da 
Mlecima oduzme gradove i kotare koje mu bijahu silom i prijevarom 
kroz jedno stoljeće (1409—1508) pooteli. Rat će započeti 1. travnja 
1509; da bi car imao povoda prekršiti primirje, pozvat će ga papa 
da se kao zaštitnik crkve podigne, pa da joj povrati oteta imanja. 
Zato će papa Julije II podjedno udariti Mletačku Republiku crkvenim 
prokletstvom i interdiktom. 

Od onoga časa kad bi liga u Cambrayu ugovorena salijeću ne- 
prestano poslanici francuski i carski kralja Vladislava da i on pristupi 
savezu i da s vojskom udari na mletačku Dalmaciju. Nasuprot radi mle- 
tački poslanik Guidoto svima silama da osujeti nastojanje mletačkih 
neprijatelja, što mu i polazi za rukom, jer kralj boravi od veljače 
1509. kroz čitavu godinu (radi kuge u Ugarskoj) u Češkoj, a vjerni 
privrženik mletački, kardinal i nadbiskup Toma Bakač od Erdeda umije 
stvari tako urediti da su u državnom vijeću mletački prijatelji vazda 
u većini. Međutim su Republiku snašle jedna nesreća za drugom. 
Dne 27. travnja 1509. udario ju je papa prokletstvom i interdiktom; 
malo dana zatim, 14. svibnja, razbili su Francuzi kod Agnadella mle- 
tačku vojsku pod Alvianom i Pitiglianom. I čete cara Maksimilijana 
suzbijale su Mlečane na više strana. Tijekom lipnja jedna je vojska 
njegova od 15.000 ljudi redom osvojila Roveredo, Veronu, Vicenzu i 
Padovu, dok su opet donjoaustrijske čete na istoku otimale Trst, Go- 
ricu, austrijsku Istru, a napokon i Rijeku. Ove je pomagao i hrvatski ban 
Andrija Bot, zatim knez Bernardin Frankapan, koji je zajedno sa svojim 
sinovima i rođacima smatrao taj čas zgodnim da svojemu rodu vrati 
otok Krk. Ban Andrija Bot iz Senja i knez Bernardin Frankapan iz Vino- 
dola udarali su ne samo na taj otok, nego su također s 350 konjanika i 
1500 pješaka provalili u mletačku Istru, te robili oko Labina i Plomina. 
Mletački providur u Labinu javlja 13. lipnja u Mletke o štetama koje je 


284 TREĆE DOBA (III) 


učinio ban u njegovu kotaru, te pridaje da ban Andrija Bot drži Ri- 
jeku i da se sprema k caru Maksimilijanu, dok je bivši providur riječki 
Jerolim Querini pobjegao na otok Krk. 

U prvoj polovici godine 1509. gubili su Mleci na sve strane. Prema 
tomu nije pretjerano kada papa Julije II, pozivljući kralja Vladislava 
da smjesta započne rat, kaže da su Mleci osim Dalmacije izgubili sve 
što su dosad držali na kopnu; njihova je vlast omeđena samo na kotar 
njihova grada, »i tko bi znao što se uto i s njime dogodilo«. Čini se 
da je Vladislava papino pismo ohrabrilo, jer 12. srpnja piše iz Zlatnoga 
Praga hrvatskim banovima Jurju Kaniškom i Ivanu Ernuštu da što 
prije pođu u Budim, kamo su pozvana i druga gospoda, pa da onda 
zajedno s njima utanače i odrede sve da se što brže povede vojna za 
Dalmaciju. Vijeće se u Budimu zaista sastalo i odlučilo da se pošalje 
u Dalmaciju 6000 konjanika s dovoljnim brojem pješaštva; u isti mah 
poslao je i palatin u ime kraljevo naloge hrvatskim županijama i gradu 
Zagrebu da kupe vojsku. Ali od svega toga ne bi ipak ništa, i jer većina 
gospode nije marila za rat, i jer se malo zatim sreća vratila Mlecima. 
Već 17. srpnja bijaše providur Andrija Gritti opet predobio Padovu, 
a kad je car nato 15. rujna stao podsjedati taj grad, koji je branio 
Pitigliano s 14.000 ljudi, suzbijali su hrabri branitelji sve juriše carske 
vojske, tako da je Maksimilijan nakon posljednjega juriša (29. rujna) 
morao podsadu dignuti te se s vojskom svojom potkraj listopada u 
Tirol povratiti. I s istočnoga ratišta stizavali su nepovoljni glasi za 
cara, jer su Mlečani ponovno ovladali Rijekom. Glavni zapovjednik nji- 
hova brodovlja, po imenu Angelo Trevisani, bijaše skupio mornaricu 
od petnaest galija i blizu 3000 vojnika, te pristao s njima kod Omišlja 
(na otoku Krku) nasuprot Rijeci. Dne 2. listopada 1509. došao je prije 
sunčanoga izlaska pred samu Rijeku. Posada dočekala je mletačko 
brodovlje sa silnom vatrom; no uza sve to pođe mletačkim četama za 
rukom da zauzmu gradske zidine. Nato bi boj nastavljen u samome 
gradu dok građani jačoj sili ne podlegoše. Pobjeditelji počeše u jarosti 
svojoj grad plijeniti ne praštajući nikomu; mnogi građanin bude na ko- 
made sasječen; napokon bude grad na više strana zapaljen. Neprijatelj 
počinio je za nekoliko ura tolike strahote da je sam zapovjednik 
Trevisiani morao reći kako će se jednom za Rijeku govoriti: »Ovdje je 
bila Rijeka« (et mai per lui non se dirra, qua sono Fiume, ma qua 
fono Fiume). Još isti dan dade Trevisani jurišati i na riječku tvrđavu, 
u kojoj je bila njemačka posada. Navala je bila tako žestoka da su se 
branitelji htjeli predati pod pogodbom; ali pobjednici ne htjedoše ni 
čuti za pogodbu, nego im se moradoše bezuvjetno predati. Preuzevši 
Trevisani tvrđavu, dade 40 ljudi, za koje je držao da su najviše krivi, 
u željezo okovati. Haranje i paljenje grada i tvrđave nastavljeno bi i 
drugi dan kad bi poslan također jedan brod s vojskom da zauzme 
Bakar, kojega su gospodari (Frankapani) bili tada u službi cara Maksi- 
milijana. Sve to opisuje sam Trevisani u svome izvješću Mletačkoj 
Republici. On se ispričava da je Rijeka paljena protiv njegove volje; 
on je htio pisati u Mletke i pitati što da čini, no mornari, koji su 
»živinska čeljad«, ne mogoše se suspeći kad su vidjeli da je na Rijeci 

zbačen sv. Marko i grb Mletačke Republike! Među stvarima što su ih 
Mlečani tom zgodom na Rijeci zaplijenili spominju se osobito svete 
moći, crkvene posude i sprave, a i druge dragocjenosti, koje su našli 
u crkvi sv. Marije. Sve to odneseno bi u Mletke, i teško da je što 
poslije vraćeno, osim onih stvari koje su bile otočkoga biskupa Vin- 
centa Andrejevića (de Andreis) i koje su njemu poslije predane. 


Sretna obrana Padove i ponovno osvojenje Rijeke u listopadu 1509. 
bijahu za cara Maksimilijana i njegove privrženike u Hrvatskoj i 
Ugarskoj veliki udarci, to više što su i Turci, kao po dogovoru, u isto 
vrijeme provalili u Hrvatsku te nemilo poharali područja knezova Ber- 
nardina, Anža i Mihajla (Mihovila) Frankapana. Glasi o toj provali 
uzradovaše Mlečane uvelike; a njihov povjesničar Marino Sanuto za- 
bilježio je u svome dnevniku da je to bila »najbolja novina« koja je 
tada rig, jer se sve nadalo da će Turci Mlecima pomagati. Međutim 
Republika Mletačka nije time bila zadovoljna, nego je svima silama 
presnula da ligu svojih neprijatelja rasprši. U to ime odlučila je uz 

rugo poslati na dvor kralja Vladislava posebnoga poslanika da ga 

konačno odvrati od ligaša, pače da ga možda skloni i na očiti savez 
s Mlecima. Zadaća ta povjerena bi doktoru i vitezu Petru Pasqua- 
ligu, koji je prijašnjih godina više puta zastupao svoj rodni grad na 
dvoru aragonskoga kralja i njemačkoga cara. Kako je Pasqualigu bilo 
prolaziti kroz Hrvatsko Kraljevstvo, zapala ga je također zadaća da 
smota i one hrvatske knezove koji su dosad stajali uz bana Andriju 
Bota i Frankapane, pa da ih prikloni Mletačkoj Republici. 


Petar Pasqualigo pošao je na put 12. listopada 1509. s družinom 
od osam osoba. Kako je Senj bio u vlasti bana Andrije Bota, nepri- 
jatelja mletačkoga, nije se u njemu iskrcao, nego je pristao u Bagu 
(Karlobagu), koji je pripadao odanomu knezu Ivanu Karloviću, go- 
spodaru Krbave i Like, a šurjaku kneza Nikole Zrinskoga (koji se 
bijaše oženio sestrom njegovom Jelenom). U Bagu je ostao od 25. listo- 
pada do 4. studenoga, a onda je pošao preko Velebita u Liku, gdje je 
u Novigradu (danas Novi) odsjeo u kneza Ivana Karlovića. Tu su se 
našli na okupu još neki knezovi, sve privrženici mletački, kao Ivanov 
rođak knez Juraj Mrsinjski, knez Nikola Zrinski, knez Antun Blagajski 
i drugi. U Novigrad došao je i tajnik bana Bota zahtijevajući da Petar 
Pasqualigo privoli sastati se negdje s njegovim gospodarom, jer će 
mu inače s oružjem zakrčiti daljnji put. Po naputku Ivana Karlovića 
ureče poslanik sastanak s banom u Bihaću, a nato dobi od njega slo- 
bodno pismo. Dne 8. studenoga ostavi Pasqualigo Novigrad i udari 
preko Like i Krbave kraj gradova Ivana Karlovića i njegovih rođaka 
prema Bihaću, kamo je stigao 11. studenoga. Na putu pratili su ga Ivan 
Karlović s 300 konjanika, zatim ostali knezovi sa svojim četama, tako 
da je uza se imao svega 450 konjanika. U Bihaću dočekao ga je zaista 
ban Andrija Bot sa 150 konjanika, ispričavao se što je dotad služio 
neprijateljima Republike, te ga uvjeravao o svome prijateljstvu prema 
njoj. Iz Bihaća otpratili su hrvatski knezovi poslanika do Zagreba, 
kamo je stigao 15. studenoga i gdje je ostao do 22. travnja slijedeće 

godine 1510. U Ugarsku nije mogao poći, jer je kralj još uvijek bo- 
ravio u Češkoj i jer mu redovni poslanik Guidoto nije mogao izmoliti 
audijencije. 

Boraveći gotovo pola godine u Zagrebu, radio je Pietro Pasqualigo 
paslavle oko toga da zapriječi među hrvatskom gospodom svaki po- 

ret protiv svoje domovine. Iz izvještaja njegovih razabiramo da mu je 

to potpuno pošlo za rukom. Gotovo svi knezovi hrvatski — izuzev 
Frankapane — pomamili se da stupe u mletačku službu; pače i od 
Frankapana došli su k poslaniku knez Matija, a poslije i otac mu Ber- 
nardin, te se ispričavali što im brat, dotično sin Krsto služi u cara 
Maksimilijana. K tomu je u Hrvatskom Kraljevstvu vladala opća smut- 
nja, jer se kraljem skinuti ban Andrija Bot nije htio odreći svoje 
časti, dok novi banovi Juraj Kaniški i Ivan Ernušt nisu imali dosta 
snage da ga zbace. Tako je u zemlji preotelo mah gotovo bezvlađe, jer 
nitko nije slušao nijednoga bana, pače ni palatina Emerika Perenja, 
koji je tada zastupao odsutnoga kralja. Ban Andrija Bot pozivao je 
staleže na sabor u Topusko i onda u Otočac, ali mu se malo tko odazi- 
vao; kad su pak novi banovi htjeli držati sabor u Križevcima, zaprijetio je 
Bot staležima, te se nitko nije usudio doći na sabor. U takvim tužnim 
prilikama (uz to je bjesnila kuga i ljude strašio potres) mogao je 
Pasqualigo tješiti svoju Republiku da joj se nije bojati za Dalmaciju. 
Hrvatska su gospoda nesložna i velikim dijelom Republici sklona, a 
dok ovi za Dalmaciju ne mare, ne mogu ni ugarska gospoda ništa 
činiti, sve kad bi i htjela. 

Među prelatima i magnatima u Ugarskoj i Hrvatskoj našao je po- 
slanik uopće dvije struje: jedna je očito pogodovala Mlecima u svakome 
pogledu, a na čelu bio joj je primas i kardinal Toma Bakač od Erdeda, 
koji se nadao s pomoću Mletaka kad-tad postati rimskim papom; 
druga također nije bila za očiti rat s Republikom, ali je ipak htjela 
upotrijebiti nevolju njezinu, te iznuditi od nje što veće pogodnosti i 
koristi. Ovima je pripadao palatin Emerik Perenj, zatim ečujski bi- 
skup i tada kraljevski kancelar Juraj Sakmari, srpski despot Ivan 
Berislavić i drugi. Ivan je Berislavić na samu Novu godinu 1510. došao 
k poslaniku te, bud sam od sebe bud ponukan od drugih, predlagao 
neka Mleci ugrabljenu Dalmaciju sami vrate kralju 
Vladislavu kao dar, a onda će Vladislav jamačno otvoreno po- 
magati Mletke ne samo protiv lige nego i u ratu s Turcima, na koji je 
tada papa Julije II pozivao. Ali na prijedlog despotov odgovorio je 
Pasqualigo doskočicama i šalom; jednako je učinio kad ga je despot 
pozvao na tajno ročište na dan triju kralja u sakristiju stolne crkve sv. 
Stjepana. Tu mu je Berislavić rekao: »Zaista, gospodine poslaniči 
ništa nećete postignuti ako ne ustupite Dalmaciju. Sve kad bi se i 
kralj nje odrekao, neće podnositi ugarski staleži da ostanu skrštenih 
ruku, dok sve evropske vlasti stiču i uzimaju ono što im pripada. 
Zaista bez (ustupa) Dalmacije nećete ništa postignuti.« Nato je Pasqua- 
ligo gotovo posprdno odgovorio: »Da, bez Dalmacije, ako bi je naime 
mi izgubili, ne možemo ništa postići. Stoga ćemo gledati da je za dobro 
Republike i Ugarske obranimo i zadržimo.« 

Međutim mijenjale su se prilike sve više u prilog Mlecima. Što 
nisu mogli postići na bojnome polju, postizali su vještom politikom 
svojom. Na početku god. 1510. umjeli su doduše Francuzi i carevci opet 
pretegnuti sa svojim brojnijim vojskama; ali zato je Mlecima pošlo za 
rukom predobiti glavnoga svog protivnika i pokretača Cambrayske lige, 
naime papu Julija II. Oni vratiše papinskoj državi što joj bijahu oteli, 
a nato se Julije iznevjerio ligi, te 24. veljače 1510. oslobodio Mletačku 
Republiku crkvenoga prokletstva i interdikta. Papa je pače kao rođeni 
Talijan požalio što se tuđinci bane u njegovoj domovini, te je razvio 
barjak slobode Italije s lozinkom da se »barbari« iz nje protjeraju. 
Neka se razvrgne liga protiv Mletaka; neka se radije kršćanske vlasti 
slože u veliki savez za rat s Turcima. Dok su prije njegovi poslanici na 
dvoru kralja Vladislava radili na zator Mletačke Republike, nastoje 
od sada predobiti kralja za što prisniji savez s njom i za turski rat. 
U tome pogledu radi najprije papinski poslanik Jakov Pisa, onda mo- 
druški biskup Šimun Kožičić (rođeni Zadranin), i s njime Achiles de 
Grassis (biskup od Castella), a napokon Trogiranin Ivan Stafileo, tada 
auditor rotae u Rimu. 

Još prije okreta papinske politike pozivala su gospoda ugarska i 
hrvatska više puta kralja Vladislava da se vrati iz Češke i da skupi 
ugarski sabor, gdje bi se odlučilo kojoj stranci da se Ugarska s Hrvat- 
skom pridruži. Napokon se kralj odazvao te je 6. siječnja 1510. iz 
Praga sazvao sabor u Ostrogon za Grgurevo (12. ožujka), na koji je 
pozvao i staleže Kraljevstva Hrvatskoga. Posebno pismo poslao je na 
suca i starješine općine na brdu Gradecu kod Zagreba, u kojem javlja 
da je — kako ga papa neprestano pobuđuje sa svojim poslanicima i 
listovima da stvori odluku glede nekih vrlo zamašnih stvari, i budući da 
je došlo vrijeme kad istječe sa sultanom ugovoreno primirje, a uz to 
se pokazuje potreba da se učine shodne odredbe glede različitih državnih 
posala — odlučio na dan sv. Grgura držati opći sabor svih svojih 
državljana (mjesto redovnoga sabora na Jurjevo). Stoga zapovijeda sucu 
i starješinama da tu njegovu odluku 24. veljače u gradu proglase, a 
onda da u njegovo ime pozovu na rečeni sabor svu gospodu hrvatsku 
i slavonsku, za kojih je svakoga bila priklopljena kraljevska pozivnica. 
Pasqualigo javlja da se kraljev poziv nije najbolje dojmio navlastito 
hrvatske gospode, koja nisu redovito bila pozivana na ugarski sabor (non 
era consueto in le diete de Hungaria ohlamak li signori de Croatia), 
nego su po starom običaju i pravu imali svoj vlastiti sabor u Hrvatskoj 
(perche dicono, haver loro auctorita ex concessione eis atributa fa la 
loro dieta in Croatia da per se). Međutim čini se da se urečeni sabor 
nije ni održavao, jer se kralj ne bijaše iz Češke vratio; stoga bi sabor 
ponovno sazvan za 24. lipnja u Stolni Biograd. 

Kralj Vladislav stigao je tek 21. ožujka u Ostrogon, gdje su smjesta 
započela vijećanja u kraljevskom vijeću. Malo poslije dopušteno bi i 
Pasqualigu doći u Ugarsku, na što je on 22. travnja ostavio Zagreb i 29. 
travnja stigao u Budim, kamo ga je dopratio knez Juraj Mrsinjski s 
30 konjanika. Međutim, tek 17. svibnja pustio ga je kralj prvi put u 
Ostrogonu preda se u audijenciju, pri kojoj je osim primasa Tome 

Bakača Erdeda, pečujskoga biskupa i kancelara Jurja Sakmarija, i 
dvorskih časnika bio nazočan poljski poslanik, krakovski vrhovni dekan 
Petar Tomicki. U tajnoj audijenciji nakon toga izložio je mletački posla- 
nik molbu svoje Republike da se kralj ne bi pridružio savezu njezinih 
neprijatelja, nego nasuprot neka nastoji da je izmiri s carem Maksimi- 
lijanom. Uz to traži poslanik od njega da bi Mleci smjeli u Ugar- 
skoj unovačiti 1000 izabranih momaka. Nakon prve audijencije pratio 
je poslanik neprestano kraljevski dvor u Budim i Tatu (Totis) očeku- 
jući odluku. Obilazio je primasa Tomu Bakača, pečujskoga biskupa i 
ancelara Jurja Sakmarija, koji mu je jednom zgodom rekao: »Ti naši 
Ugri jesu narod vrlo barbarski, a vodi ih više bijes nego razlog« (ma 
uesti nostri Hungari sono zente molto barbara, et ducuntur potius 
farore quam ratione). 

Dok je Pasqualigo čekao na odgovor, došli su na kraljevski dvor 
u Tatu papinski poslanik Achiles de Grassis (oko 3. lipnja), za njim 
francuski Luj Helie, i napokon carski, po imenu Leonard Nogarola i 
Ivan Spiesshammer (Cuspinianus). S dolaskom potonjih množio se i 
broj protivnika mletačkih na dvoru, osobito kad su još stizale ne- 
povoljne vijesti po Mlečane s talijanskoga ratišta, gdje su Francuzi 
zauzeli Bassano i Vicenzu te zaprijetili Padovi i Trevisu. Osobito go- 
ropadno ponašao se francuski poslanik Helie, koji je u audijenciji 23. 
lipnja Mlečane baš nemilo izgrdio, nazvavši ih zvijerima i izmetom 
ljudskim (bestie, feres, coluvies hominum). Kralj njegov i njegovi sa- 
veznici neće dotle mirovati dok Mletke tako ne ponize da im žitelji 
budu opet priprosti ribari. Helie pozvao je nato Kralja Vladislava da 
pretani ligi i da osvoji Dalmaciju, koju su Mleci prijevarom njegovoj 

runi ugrabili. Neka više ne trpi da Mlečani dulje tako o njemu govore 
kao da je njihov plaćenik. Neka se sjeti budućnosti svoje djece i neka 
ih povjeri onim vladarima s kojima ga vežu rodbinske veze, a ne 
Mlecima. Ako ugarski kralj ne pođe osvajati Dalmaciju, učinit će to 
savezni vladari sami. 

Uto se skupio sabor u Stolnom Biogradu. Brojno niže plemstvo 
zahtijevaše da kralj s dvorom, prelatima, barunima i stranim poslani- 
cima dođe iz Tate u Stolni Biograd i da se započne vijećanje. Ali kra- 
ljevskim povjerenicima pošlo je za rukom te su niže plemstvo sklonili 

la je, dopustivši izvanrednu daću od pola zlatne forinte izabralo između 
sebe četrdeset punomoćnika, koji će zajedno s višim staležima saslušati 
strane poslanike i napokon odlučili što da se učini. Taj uži sabor 
poen je u Tatu, gdje je 2. srpnja 1510. pod predsjedanjem primasa i 
ardinala Tome Bakača od Erdeda držao prvu sjednicu, u kojoj je re- 
dom saslušao papinskoga poslanika de Grassia, onda francuskoga i 
carske, a napokon mletačkoga. Francuski je poslanik Helie opet rogo- 
borio protiv Mlečana, prozvavši ih »tiranima, krivorotnicima, pohlep- 
nim kramarima, komedijašima i lisjacima«, te ponudivši u ime saveznih 
vlasti trideset i četiri ratna broda u pomoć. Pietro Pasqualigo govorio 
je mudro i oprezno, moleći staleže da se ne obaziru na poruke i obećanja 
mletačkih neprijatelja, koja se neće ispuniti, nego neka ostanu prijatelji 
Republici, koja im više vrijedi od svih ostalih vlasti. Dalmacija je 

jednako ugarska kao i mletačka; k tomu nije ta zemlja već kroz dugi 
niz godina ni najmanje koristi dala Mlecima. Napokon je i papa primio 
Mletke u svoju zaštitu, te će ih izdašno pomagati. 

Za primasa Tomu Bakača od Erdeda i njegove sumišljenike, koji 
su odavna Mlecima pogodovali, bili su ti prizori i govori pusta igra; 
ali na palatina Emerika Perenja, na biskupa i kancelara Jurja Sakma- 
rija, kao i na pouzdanike nižega plemstva djelovali su silno. Sabor je 
nato izabrao povjerenstvo koje će ugovarati s Pasqualigom o tome 
ne bi li Mletačka Republika drage volje ustupila Dalma- 
ciju. Predsjednikom povjerenstva bio je biskup Sakmari, a članom 
tadanji stolnobiogradski prepošt Petar Berislavić, rođeni Tro- 
giranin, koji je govorio da su odlični i brojni rođaci njegovi u mle- 
tačkoj Dalmaciji spremni raditi za oslobođenje te zemlje, da je uopće 
puk nezadovoljan s mletačkom vladom, te da bi on sam s malo vojske 
mogao Dalmaciju osvojiti. Budući da se mletački poslanik neprestano 
ispričavao, kako nema nikakve punomoći da raspravlja o ustupu Dal- 
macije, sastao se sabor opet 5. srpnja u sjednicu, u kojoj je uz veliko 
oduševljenje zaključio rat za oslobođenje Dalmacije ispod 
mletačke vlasti. Pristupit će se ligi i poslati poslanici k caru i francu- 
skomu kralju da se ustanovi zajednička ratna osnova. K caru će otići 
stolnobiogradski prepošt Petar Berislavić i župan Ambrozije Šarkanj, 
u Francusku senjski apetan Albert Lonjaj, a k papi u Rim kaločki nad- 
biskup Grgur Frankapan. Osim toga dići će se na noge vojska od 
4000 Pješak i 2000 konjanika, koje će voditi nekadanji ban hrvatski 
Franjo Balaša, totiški i komoranski kastelan Osvald Korlathkewy, ši- 
puški knez Ivan Zapolja i krbavski knez Ivan Karlović. I Dubrovačka 
Republika mora ustupiti svoje brodovlje za rat; vješti Feliks Petančić 
poći će onamo da to izradi. Uza sve to ipak nije došlo do rata. Još 
istoga dana, kad je rat zaključen, tješio je primas Toma Bakač od 
Erdeda zdvojnoga Pasqualiga ovako: »Pustite neka staleži buče; ma 
što zaključili, ipak se neće ništa učiniti« I drugi privrženik mletački, 
Filip More, hrabrio je mletačkoga poslanika time da rata neće biti 
već zato što je državna blagajna prazna, a gospoda ne daju novaca. 
»Neka me rastrgaju na komade«, rekao je on, »neka mi duša zađe u 
pakao, ako će ikada ugarska vojska prijeći preko gora da zauzme Dal- 
maciju.« Nekoliko tjedana poslije došao je i poslanik kneza Ivana 
Karlovića k Pasqualigu u Komoran te mu saopćio da gospodar njegov 
ne prima namijenjenu mu čast vojvode u ratu za Dalmaciju, nego da će 
i dalje ostati vjeran Republici. Uostalom vojne neće biti, jer kralj 
nema novaca ni da kupi svagdanji kruh, a gospoda su opet škrta i siro- 
mašna; napokon Hrvatska da tako oskudijeva živežem da ne bi mogla 
hraniti tisuću vojnika ni dva tjedna. U takvim prilikama nije ni- 
šta koristilo što su poslanici Petar Berislavić i Ambrozije Šarkanj 
1. listopada 1510. u gradu Konstanzu utanačili savez s carem Maksimi- 
lijanom i najavili pristup kralja Vladislava u Cambraysku ligu. Prema 
pogodbama toga saveza morao bi Vladislav 1. travnja 1511. započeti 
rat na Mletke za Dalmaciju, pri čemu će ga car i njegovi saveznici 

pomagati s 1000 vojnika, dvanaest topova, dvadeset i četiri dobro opre- 
mljene lađe troveslice i šest teretnih brodova. Ali do izvršenja tih 
pogodaba nije uopće nikad ni došlo. 

Uz mnoge razloge da se snovana vojna kralja Vladislava za Dal- 
maciju posve izjalovila, bio je poglavito i taj što je papa Julije II 
sve odlučnije pristajao uz Mletke te radio da rasprši Cambraysku ligu 
i potisne Francuze iz Italije. Pokus njegov da liši Francuze vlasti u 
Genovi nije doduše pošao za rukom, ali zato je na svaki drugi način 
nastojao da im naudi. Ali ni kralj Luj XII nije stajao skrštenih ruku. 
Jamačno na njegovu ponuku sastao se u rujnu 1510.u Toursu sinod 
francuskih prelata pa, okrivivši papu da svojom slavičnošću smeta miru 
kršćanstva, zamoli kralja neka sporazumno s carem sazove opći crkve- 
ni sabor, koji će papu pozvati na red i osuditi. Malo zatim obnovljena 
bi 17. studenoga 1510. u Bloisu liga između cara i francuskoga 
kralja, kojoj pristupi opet i aragonski (španjolski) kralj Ferdinand 
Katolički pod pogodbom da se prije pokuša na kongresu u Mantovi 
izmirenje i nagodba s papom. I zaista su u polovici ožujka 1511. bili u 
Mantovi poslanici carevi, francuski i španjolski, te pregovarahu s Ju- 
lijem II. Umni i spretni krški biskup Matej Lang nastoji predobiti 
papu da se tako osame Mleci i nekadanja liga u čitavom opsegu 
obnovi. Ali Julije II ne dade se nadmudriti ni u Mantovi, ni poslije u 
Bologni, pa se tako dogovaranja potkraj travnja posve izjaloviše. Sada 
planuše odlučne borbe na sve strane. Pet kardinala, koji se bijahu već 
prije od pape odmetnuli, sazvaše 23. svibnja opći crkveni sabor, koji 

i se sastao u Pisi 1. rujna iste godine; u isti mah provali i francuska 
vojska u papinsku državu, zauze Bolognu, te rastepe papinsko-mletačku 
vojsku, koja joj je htjela put zakrčiti. I carevci uzeše Mlecima redom 
Vicenzu, Feltre i Belluno, zatim u rujnu Furlansku osim Osopa, što je 
međutim Republika potkraj godine opet natrag zadobila. Caru osta- 
doše jedino njegova područja u Istri i grad Rijeka, koja je svakako prije 
7. rujna bila opet u vlasti njegovoj. 

Uto nije ni papa Julije II mirovao. Da osujeti koncil u Pisi, sazove 
on sam 18. srpnja 1511. crkveni sabor, 'koji' će se sastati 19. travnja 
1512. u lateranskoj crkvi sv. Ivana u Rimu i na kojemu će se raspra- 
vljati o svemu što je crkvi potrebno. Nakon toga pregovaraše s Mle- 
cima, Španjolskom i Engleskom o velikom savezu protiv Francuza, te 
proglasi onda 5. listopada u Rimu »svetu ligu«, kojoj je bila 
zadaća da se Francuzima oduzme Bologna i obnovi cjelokupnost pa- 
pinske države. Napokon kazni 24. listopada crkvenim prokletstvom onih 
pet kardinala koji bijahu koncil u Pisu sazvali. Time postigne da je 
na taj koncil, koji se ipak sastao 1. studenoga, došlo malo prelata, 
ai ti su bili posve zavisni od Francuske, te su se poslije morali preseliti u 
Milan, jer su im žitelji Pise mnogo smetali. Dok je tako papa otklonio 
buru na crkvenom polju, nije se mnogo dugo obraniti na bojnome polju, 
jer su Francuzi u ratu sa »svetom ligom« bili dobre sreće. Njihov vrli 
vojvoda Gaston de Foix osvojio je u veljači 1512. Bresciju, a zatim je 
11. travnja kod Ravenne održao potpunu pobjedu nad španjolskom i 
papinskom vojskom. Ali kad je zatim Gastom de Foix umro, papa je 

Julije II upro svu snagu da cara Maksimilijana odvrati od francuskoga 
kralja, te ga izmiri s Mletačkom Republikom. To mu je barem donekle 
pošlo za rukom, jer je car zaista 6. travnja 1512. utanačio s Mlecima 
primirje na deset mjeseci. Tako ostade Francuska osamljena, te bi 
brzo njezina premoć u Italiji skršena. 

Kroz čitavu godinu 1511. i sve do primirja 1512. salijetali su ne- 
preino poslanici borećih se stranaka kralja Vladislava da pristupi 
ud kojoj od njih. Međutim Vladislav boravio je više mjeseci (od stu- 
denoga 1510. gotovo do konca travnja 1511) u zemljama češke krune, 
a uto je mletačkim privrženicima među ugarskom gospodom pošlo za 
rukom da zapriječe svaki pokret na štetu Republike. Francuski i carski 
poslanik tražili su doduše u veljači 1511. da se izvrši ugovor utanačen 
u Konstanzu, pače su prijetili da će savezne vlasti same osvojiti Dal- 
maciju, a s njom i onaj dio hrvatskoga primorja koji pripada kralju 
Vladislavu: ali primas Toma Bakač umio je sve osujetiti, ne mareći 
mnogo što mu je Ivan Bornemisa javno predbacivao da je od Mletaka 
podmićen i da je začetnik svega zla, koji će zato na idućem saboru 
»svoju izdaju okajati«. Međutim se na ugarskom saboru, koji se imao 
sastati o Jurjevu 1511. na Rakošu i koji je zaista 3. svibnja započeo, 
nije pitanje o ratu s Mlecima za Dalmaciju ni spominjalo, a k tomu 
su naskoro zašutjeli i glavni dotadanji protivnici mletački, kao palatin 
Emerik Perenj i kancelar Juraj Sakmari. Za palatina spominje se izri- 
jekom da su ga Mlečani podmitili, darovavši mu još u siječnju 1511. 

aršuna za četiri odijela za 257 dukata, na što se palatin čak zahvalio 

pismom od 10. veljače te izjavio »da će, dok god živi, zajednički s 
primasom nastojati da kralj ostane uz Republiku«. Kad je nato papa 
svom snagom stao raditi na zator Francuza u Italiji, kardinal i primas 
Toma Bakač od Erdeda smatrao je da je već svaka pogibelj za Mletke 
minula, pa je zatražio dopust u svoga kralja i 2. istopada 151f: 
otputovao u Rim da sudjeluje na crkvenom saboru u Lateranu i da 
primi nagradu za dotadanji rad. Nadao se postati papinskim legatom 
a latere, a možda i papom kad bi Julije II umro. Prvih dana prosinca 
stigao je na kraljevski dvor poslanik pape Julija i pozvao kralja da 
pristupi u »svetu ligu«. Nakon duljih dogovora Vladislav je privolo, 
te je podjedno odredio stolno-biogradskoga prepošta Petra Berislavića, 
koji je nedavno ugovarao s carem, da ide u Rim i potanje nee 
utanači. S tim se činom kralj Vladislav posve odrekao Cambrayske lige, 
te se i zasebni mletački poslanik Petar Pasqualigo mogao kući povratiti. 
Ali on ostade još preko pol godine u Ugarskoj; tek 9. kolovoza 1512. 
šalje on iz Senja svoje posljednje izvješće u domovinu. 

Za desetomjesečnoga primirja najprije je papa Julije 3. svibnja 
1512. otvorio crkveni sabor u lateranskoj crkvi sv. Ivana u Rimu, na 
kojemu su uz Toma Bakača od Erdeda bili nazočni i hrvatsko-dalma- 
tinski biskupi, od kojih se osobito ističu splitski nadbiskup Bernardin 
Zane i modruški biskup Šimun Kožičić; a onda je svima silama radio 
da posve izmiri cara Maksimilijana s Mletačkom Republikom. Ali Mleci 
bili su nepomirljivi, na što je papa 12. studenoga 1512. utanačio savez 
s carem protiv Mletaka. Malo zatim umre papa Julije II (21. veljače 

1513), a nasljednikom njegovim ne postade ugarski primas Toma 
Bakač od Erdeda, nego umni talijanski prelat Giovanni Medici, koji 
se prozvao Leo X. Budući da su uto Mleci doznali za savez između 
pape i cara, približiše se oni svojim dotadanjim najvećim neprijatelji- 
ma Francuzima, te utanačiše s kraljem Lujem XII ligu u Bloisu (23. 
ožujka 1513). I tako bi nastavljeno ratovanje gotovo do smrti cara i 
kralja Maksimilijana. 

U bojevima cara Maksimilijana s Mlecima i Francuzima (1508— 
1518) mnogo se je isticao hrvatski knez Krsto Frankapan 
(1482—1527), srednji sin modruškoga kneza Bernardina, Već od god. 
1505. nalazimo Krstu u službi carevoj, gdje se valjda upoznao i sa 
svojom vjernom i odanom ženom Apolonijom Lang, kćerju augsbur- 
škoga patricija i sestrom glasovitoga krškoga biskupa (potonjega kar- 
dinala i salzburškoga nadbiskupa) Mateja Langa. Knez Krsto bio je 
hrabar junak i vrstan vojvoda; njegova je lozinka uvijek bila »Nada je 
moja Bog« (Spes mea in Deo est). Prvi put proslavio se Krsto 1508. kad je 
prigodom podsade kaštela Prema u Istri zarobio mletačkoga plemića 
Jerolima Savorgnana. God. 1509. oteo je Mlecima Divin i Pazin, a zatim 
se borio oko Raspa i Novigrada. God. 1511. udarao je na grad Mile 
(Muggia) kod Trsta, kojom bi prigodom ranjen u lice. Za njegove za- 
sluge darovao mu je car Maksimilijan Novigrad i neka posjedovanja 
grada Postojne; podjedno imenovao ga je kapetanom postojnskim i 

raškim, kao i carskim savjetnikom. 

Od rujna 1512. do rujna slijedeće godine 1513. boravio je Krsto u 
svome zavičaju, snujući kako da Mlecima otme djedovinu svoga roda, 
naime otok Krk. U prosincu 1513. udara opet na mletački grad Ma- 
rano u Furlanskoj, koji je i zauzeo 13. prosinca. U veljači 1514. pošao 
je sa 6000 pješaka i 1000 konjanika na mletačku Udinu, koju je i osvojio, 
a za njom i Cabdad i gotovo svu Furlansku. Ali kod podsade tvrdoga 
grada Osopa bude 25. ožujka teško u glavu ranjen, a zatim, kad je 
velika mletačka vojska pošla da opet oduzme Marano, dne 5. lipnja 
1514. s jednom četom svojih vojnika zarobljen. Slavodobitni neprijatelji 
odvedoše ga u Mletke, gdje ga vrgoše u tamnicu Toresello (u duždovoj 
palači), u kojoj je ostao zatvoren od 9. lipnja 1514. do 5. siječnja 1519. 
Nevolju njegovu u uzama ublaživala je vjerna mu žena Apolonija, koja 
se nije nikako dala s njim rastaviti. U siječnju 1519. poslaše ga tam- 
novati u francuski Milan, gdje mu je međutim u noći od 13. listopada 
na 14. god. 1519. pošlo za rukom da pobjegne, dok je odana mu supruga 
malo zatim u Milanu umrla (4. siječnja 1520). Krsto je nato još do 
15. siječnja 1523. ostao u njemačkoj službi, kad ga je Ferdinand I 
u milosti otpustio, a on se vratio u svoju domovinu. 

Za svoga tamnovanja u Mlecima izdao je Krsto Frankapan zajedno 
sa ženom svojom Apolonijom god. 1518. njemački molitvenik s više li- 
jepih drvoreza. Jedan od tih drvoreza prikazuje sliku Gospe u nebo 
uzete kako pred njom kleče s jedne strane junački knez Krsto Fran- 
kapan, a s druge žena mu Apolonija. 

(Nove borbe s Turcima 1512—1514; seljačka bu- 
na pod Jurjem Dožom 1514. i sabor u Budimu 
1514. Ivan Zapolja i Stjepan Verbč&czy.) Primirje, 
utanačeno s Turcima na sedam godina, bijaše kralj Vladislav obnovio 
6. srpnja 1510. No uza sve to prijetila je vječita opasnost njegovim 
zemljama, a osobito Hrvatskom Kraljevstvu. Pojedini sandžaci i paše 
(bosanski, hercegovački) nisu mnogo marili za ustanove primirja, to 
manje što su se za bojeva u Italiji i Mlečani i car Maksimilijan otimali 
za prijateljstvo Turaka i tražili u njih pomoć. Car je Maksimilijan u 
lipnju 1510. slao iz Augsburga svoga agenta k bosanskomu sandžaku 
Ferisbeju, bodreći ga da udari na mletačku Dalmaciju i Albaniju, te 
da im otme gradove Kotor, Bar i Ulcinj); u isto vrijeme tražili su i 
Mleci pomoć u Carigradu, te su je zaista i dobili. Pomagali Turci cara 
ili Mletke, vazda su najprije stradale hrvatske oblasti kojima su turske 
čete prolazile. Ali najveća je opasnost zaprijetila onda kad je papa 
Julije II po svojim poslanicima stao kralja Vladislava pozivati A se 
pridruži velikome savezu kršćanskih vlasti za rat s Turcima, jer je 
to ovima moglo biti povodom da sami započnu veliku vojnu. 

Sve uz primirje nije tako na međama hrvatske zemlje nikad bilo 
pravoga mira. Na ugarskom saboru u Budimu govorio je tavernik Blaž 
Raškaj 3. svibnja 1511. staležima u ime kraljevo ovako: »Turci uzne- 
miruju neprekidno Hrvatsku, a osobito Knin, te će i ostatak njezin 
propasti, ako se dostatno ne zaštiti. I moldavski vojvoda bit će prisiljen 
sultanu se pokoriti, ako mu se ne pruži potrebita pomoć. Bedemi grada 
Jajca tako su od potresa razvaljeni da grad neće više moći odoljeti ni 
jednome jurišu, ako se utvrde njegove smjesta ne poprave. Staleži neka 
dakle o svemu tome vijećaju i svoju odluku njegovu veličanstvu sa- 
opće.« Dok su staleži vijećali, osvanu u Budimu 11. svibnja poslanik 
sultana Bajazida (na kojega se bijaše digao sin Selim) tražeći da se 
primirje dalje produlji, ali da se u nj ne primi Mletačka Republika. 
Kralj nije htio na to pristati, nego je zahtijevao da se u primirje primi 
ne samo Republika nego i brat njegov, poljski kralj Sigismund. Tako 
se otegnuše dogovaranja, jer je Juraj Hrvat morao poći u Carigrad 
da se o tom sporazumi sa sultanom. Za nn pošao je još i drugi 
oslanik, i tek u polovici rujna vratila su se oba s ispravom sultanovom, 
Kojom bi primirje produljeno za daljnjih pet godina, te u nj primljeni 
Mleci, Poljska i Vlaška. 

Dok su trajali ti dogovori, stradala je ponovno hrvatska zemlja. Knez 
Bernardin Frankapan tuži se u jednome pismu (pisanom 5. rujna u 
Modrušama) svome zetu Jurju Brandenburškom kako je 2000 Turaka 
i više dne 22. kolovoza došlo pod Modruše, te plijenilo onda kroz više 
dana oko Ribnika, Metlike, Mehova, Ozlja i Dubovca. Tom su pri- 
godom učinili mu toliko štete da je neće moći ni za deset godina 
nadoknaditi. Bernardin se digao na obranu i pozvao ostalu hrvatsku 
gospodu u pomoć; ali mu se nije nitko odazvao, jedino ban Andrija 
Bot poslao mu je oko 100 konjanika. Od zasužnjenih Turaka, koje je 
zarobio knežev rođak Mihajlo (Mihovil) Frankapan, doznali su da je 
te Turke naputio na provalu u frankapanske oblasti krbavski knez 

Ivan Karlović, koji se je već pokorio i koji pušta Turcima prolaziti 
kroz svoje oblasti. »Kad bi mi znali«, završuje knez Bernardin, »da 
njegova kraljevska milost još gleda na tu zemlju, htio bih sam gore poći 
do njegove milosti ... Ja bih htio njegovu milost podučiti kako bi se 
zemlje mogla održati i spasiti. Izvolite mi javiti da li bi se što korisno 
moglo učiniti da uzalud ne pođem na put i da ne trošim. Ja moram 
misliti na sve načine da ne budem protjeran i da sve svoje ne izgubim.« 
Što je na ovo pismo Juraj Brandenburški učinio i da li je kralju što 
ovorio, ne znamo; ali mletački poslanik Petar Pasqualigo javlja 20. 
istopada 1511. iz Budima da su onih dana došli pred kralja Vladislava 
posebni poslanici knezova Ivana Karlovića i Bernardina Frankapana, 
te izjavili u ime svojih gospodara da se ne mogu više braniti od Tu- 
raka, jer nemaju nikakve pomoći ni potpore od svoga kralja. Stoga 
im ne preostaje drugo nego da se preko bosanskoga sandžaka sultanu 
pokore i danak obećaju (accordarse per mezo del vayvoda de la Bos- 
sina et capitular cum el signor Turco per farse suo subditi et tributarii). 
Čini se da su se s ove prijetnje na kraljevu dvoru prepali, pa su 
hrvatskim knezovima obećali brzu pomoć, a uz to ih tješili da će valjda 
Hrvatska imati sada mira od Turaka, budući da je nedavno s njima uta- 
načeno primirje na pet godina. Ali Turci ipak nisu ni dalje mirovali, isti- 
čući da se primirje ne tiče Hrvatske, jer se ona u njemu ne spominje. 
Stoga posla kralj Vladislav opet Feliksa Petančića u Carigrad, te zahti- 
jevaše da se sastavi nova isprava o primirju, u kojoj bi se Hrvatska 
izrijekom spomenula. Međutim nije ni to mnogo koristilo. 

Malo prije nego što bi primirje s Turcima produljeno, umro je u 
Hrvatskoj 13. rujna 1511. ban Andrija Bot od Bajne. On se bijaše još 
negdje potkraj 1510. izmirio sa svojim kraljem, jer se više ne spominju 
kao banovi Juraj Kaniški i Ivan Ernušt, i jer mu poslije kraljevski dvor 
povjerava različite poslove. Andrija Bot stolovao je najviše u Otočcu; 
tu je u travnju 1510. izdavao glagoljske listine kojima, je senjskomu 
kaptolu nalagao da odredi jednoga kanonika koji će s kraljevim čovje- 
kom rješavati parnicu između hrvatskih plemića Nemanjića i Darojića. 
U tim se listinama piše ban »Andrijaš Bot od Bajne (z Bajne), Dal- 
macije, Hrvacke i slovinski ban i kapetan senjski«. Ali već na početku 
god. 1511. stao je pobolijevati, te se prvih dana ožujka pročulo u Bu- 
dimu da je umro i da je zakopan u Zrinju. Vijest nije bila istinita, ali 
je ban i dalje bolovao, kako to svjedoči i Bernardin Frankapan u reče- 
nom pismu Jurju Brandenburškom od 5. rujna (wan der ban leit und 

aus dem pet nit). U isto vrijeme ili još prije umro je i ban Marko 
Mišljenović od Kamičca; kaže se da je pao s konja i slomio vrat. 

Nakon smrti bana Andrije Bota trajala je na kraljevskom dvoru 
kroz pol godine žestoka borba kome da se povjeri banska čast u Hrvat- 
skom Kraljevstvu. U isto vrijeme ispražnjena bi smrću biskupa Luke i 
stolica zagrebačke biskupije. Primas i kardinal Toma Bakač namijenio 
je tu svojemu sinovcu Ivanu, te je stoga nije odmah dao popuniti, 
nego je upravu njezinu sam preuzeo kao »patron i skrbnik zagrebačke 
biskupije« (patronus specialis et tutor ecclesie episcopatus zagrabien- 
sis). Teže je išlo s banijom. Najprije se pomišljalo (oko 20. listopada 

KNEZ KRSTO FRANKAPAN I ŽENA MU APOLONIJA (LANG) KLEČE PRED 
MAJKOM BOŽJOM 


Drvorez iz njemačkog molitvenika (Petbuch) što su ga g. 1518. izdali u Mlecima knez Krsto i žena mu 
Apolonija. 


1511) da se imenuje banom krbavski knez Ivan Karlović, koji bijaše 
odrastao u borbi s Turcima. Ali se prigovaralo da on sam ne bi mogao 
sve poslove vršiti i da bi mu ifebalo pridati druga. Palatin Emerik 
Perenj predlagao je za druga vranskoga priora, ostali pak druge, pa 
se tako čitava stvar otegla. Međutim se razglasilo na kraljevu dvoru 

da se knez Ivan Karlović nagodio s Turcima i obećao sultanu harač. 
Vjerojatnije je međutim da se na dvoru odustalo od imenovanja Ivana 
Karlovića stoga što se doznalo da je pokojni ban Bot kneza Ivana odre- 
dio za ovršitelja svoje oporuke, te mu podjedno nalažio da ne preda 
kralju grada Senja ni ostalih kraljevskih gradova dok ne isplati udovici 
njegovoj Ani 16.000 dukata, koje je kralj dugovao Botu za službovanje 
mjesno: Poslije se nudila banija kraljevu kancelaru i pečujskomu bi- 
skupu Jurju Sakmariju; ali taj je nije htio primiti, jer nije bilo novaca, 
a bez njih ne bi mogao braniti zemlju od turskih nasrtaja. 

Dok se tako otezalo na dvoru s imenovanjem novoga bana, osvanuo je 
prvih dana ožujka 1512. u Budimu knez Ivan Zapolja. Kralj ga bijaše 
još 1510. imenovao vojvodom erdeljskim, i da ga odlikuje, i da ga ukloni 
iz neposredne blizine svoje. No vlastohlepni vojvoda nije ni u Erdelju 
mirovao, pače tada se bijaše ispunila živa želja njegova i majke mu 
Jadvige: dne 8. veljače 1512. udala se u Krakovu sestra njegova Bar- 
bara za kralja Sigismunda, najmlađega brata kralja Vladislava. Sada 
je Ivan došao u Budim da se pobrine za svoga mlađega brata Jurja, 

ojemu bijaše smrću kneginjice Elizabete Korvinove izmakla bogata ba- 
ština u hrvatskim zemljama. Ivan zahtijevao je od kralja da njegovu bratu 
Jurju podijeli bansku čast u Hrvatskoj. Ali tomu zahtjevu oprla se či- 
tava dvorska stranka, na čelu joj sam palatin Emerik Perenj. Nastalo 
komešanje na dvoru, vijećalo se u državnom vijeću kroz više dana. 
Samo da Zapoljevci ne dođu do prevelike vlasti, složilo se vijeće na- 
poso u tom da se banska čast povjeri palatinu Perenju. Ovaj se isprva 

ranio i stavljao uvjete; no kad je kralj sve njegove uvjete prihvatio 
da može za svoju plaću i za svoje čete kao i za krajiške gradove 
trošiti dohotke zagrebačke tridesetnice i prihode grada Senja i da 
smije u svojim kraljevinama daće pobirati, primio je napokon ponu- 
đenu mu čast. I tako je kralj 25. ožujka 1512. palatina Emerika 
Perenja [Perćnyi] imenovao banom Dalmacije, Hrvatske i Slavonije, 
kapetanom Senja i zapovjednikom gradova na krajini. Još bi određeno 
da ga pomažu kao banovci bivši ban Franjo Balaša i Franjo Hedervari. 
Ivanu Zapolji nije to bilo nikako po volji, te je stoga tražio pomoći u 
svoga šurjaka, poljskoga kralja Sigismunda. Taj je zaista poslao k svome 
bratu krakovskoga dekana Petra Tomickoga da govori u prilog Zapo- 
ljama i da ga predobije za njih. Tomicki predlagao je Vladislavu u 
ime svoga gospodara neka bude milostiv prema vojvodi Ivanu i bratu 
mu Jurju i neka ne vjeruje onima koji ih Kleveću; za dokaz kako im je 
sklon neka ispražnjenu baniju hrvatsku povjeri knezu Jurju, uz to neka 
čast kancelara i ostrogonskoga nadbiskupa podijeli kaločko-bačkomu 
nadbiskupu Grguru Frankapanu. Ali kralj Vladislav odgovorio je po 
naputku svoga kancelara Sakmarija poljskomu poslaniku da će on kao 
i dosad biti milostiv gospodar braći Zapoljama i da ne vjeruje njihovim 
klevetnicima; ali banije ne može povjeriti knezu Jurju, jer je ta čast 
ve podijeljena u državnom vijeću, u kojemu je sam knez Juraj nazočan 
io. 

Bilo je krajnje vrijeme da se imenuje ban za Hrvatsko Kraljevstvo, 
jer se uto dogodila zamašna promjena na turskom prijestolju. Selimu, 

mlađemu sinu sultana Bajazida, koji se više puta na oca dizao, pošlo 
je napokon za rukom predobiti janjičare u Carigradu, te su oni 23. 
travnja 1512. zbacili Bajazida i sina sultanom proglasili. Novi sultan 
Selim I (1512—1520) bio je kudikamo ratoborniji od svoga oca, 
te se nije obazirao na ugovore koje bijaše otac njegov utanačio. Veliki 
i očiti rat nije doduše pokrenuo, jer se morao boriti isprva i s braćom 
svojom i s Perzijancima; ali zato su učestale provale turskih sandžaka 
u susjedne hrvatske oblasti. Još potkraj ožujka tražilo se u Budimu 
novaca za opskrbu gradova Sinja, Knina i Klisa, a prvih dana srpnja 
stigle su u Budim vijesti kako su netom Turci opet provalili u Hrvat- 
sku, zarobili mnogo ljudi i stoke, te razvalili neka sela zagrebačke 
biskupije. Bit će da je tada nastradao i grad Blagaj, djedovina i stolica 
knezova Blagajskih. Baš te vijesti morale su potaknuti palatina i novoga 
bana Emerika Perenja da se što brže požuri u svoju banovinu. Oko 
20. svibnja bio je još u svom gradu Valpovu, odakle je uvjeravao kra- 
ljeva komornika Petra Erdeda da je prijatelj njegovu stricu, kardinalu 
i primasu Tomi Bakaču; na početku srpnja nalazimo ga u Budimu, gdje 
se državno vijeće domišljalo kako »da se pronađe način da bi njegovo 
kraljevsko veličanstvo sa svojom djecom imalo o čemu živjeti; jer 
kako su svi kraljevski prihodi darovani i založeni, snašlo je nji- 
hova veličanstva toliko uboštva da nisu imali više puta što jesti«. 
Tek 22. kolovoza došao je Emerik Perenj u Zagreb da preuzme baniju. 
Doveo je sa sobom 3500 konjanika i 600 dobro opremljenih pješaka, 
a k tome je porvao i hrvatsku gospodu da mu pošalju svoje čete, tako 
da mu je nakon nekog vremena narasla vojska na 8000 ljudi. Najprije 
mu je bilo do toga da pokori banicu Anku, udovu Andrije Bota, pa 
da mu ona preda kraljevske gradove, a osobito Senj i Bihać. Kad se 
ona kratila, zaprijetio joj je silom te je već krenuo iz Zagreba prema 
Senju. Na to se ona ipak predomislila, te se stala pogađati. Dne 17. rujna 
zahvaljuje se ban iz Zagreba nekim svojim pouzdanicima, koji su se 
mnogo trudili da se u njegovo ime napokon pogode s banicom; u istome 
pismu nalaže njima da pozovu njegova kapetana Jurja Stresselmeya u 
varoš Bihać, ali da taj živi prijateljski s baničinim ljudima koji su u 
tamošnjoj tvrđavi. Oko 12 listopada već je sam ban Emerik Perenj u 
Bihaću, odakle piše pismo senjskomu kaptolu za plemića Jurja Kristo- 
forića Kamenjanina iz Otočca radi županije u Gatanskoj župi. Prema 
tomu nema sumnje da se tada priznavala vlast njegova ne samo u Bi- 
haću nego i u Senjskoj kapetaniji. 

Hrvatski knezovi bijahu se vrlo uzradovali dolasku palatina i bana 
Perenja, jer se nadahu koristi i za svoju domovinu i za sebe same. 
Mnogi su očekivali da će on sa svojom uglednom vojskom provaliti u 
Bosnu, kamo bijaše malo nakon svoga ulaska u banovinu poslao četu 
od 500 ljudi da razvide koliko ima turske vojske i što snuje; neki opet 
slutili su da će udariti na mletačku Dalmaciju, te otimati Zadar, Šibenik 
i ostale gradove njezine. Frankapani napokon nadali su se da će poći na 
otok Krk i vratiti ga nekadanjim gospodarima. Osobito se poveselio 
knez Bernardin, koji mu bijaše na svoj trošak doveo 300 konjanika i 
predao jednoga svoga sina u službu. Knez je Bernardin smatrao novoga 

bana za svoga rođaka, jer je njegova kći Izota bila udana za banova 
stričevića Stjepana Perenja, pa se tako mogao nadati da će ban njegovu 
rodu povratiti i grad Senj. Ali sve te nade i očekivanja ostadoše ne- 
ispunjena. Ban Emerik Perenj imenovao je jedino banovcem i kape 
tanom Dalmacije i Hrvatske krbavskoga kneza Ivana Karlovića, te mu 
predao zastavu (e! stendardo), a nato je s čitavom vojskom svojom u 
drugoj polovici listopada pošao prema Ugarskoj. U studenom i prosincu 
1512. boravi ban Emerik Perenj redovito na svojim imanjima u južnoj 
Ugarskoj i istočnoj Slavoniji; u studenom u gradu Šiklošu, a u prosincu 
* u Valpovu. Vrlo je vjerojatno da je pohitao u te krajeve da štiti svoju 
državinu, jer je u jesen 1512. baš najveća pogibelj zaprijetila Vukov- 
skoj, Srijemskoj i Požeškoj županiji. Turci su naime negdje u rujnu ili 
listopadu provalili u Banovinu srebrničku (nekadanju Usoru) te su u 
tili čas zauzeli ne samo glavni grad Srebrnik nego i ostale tvrđave u toj 
oblasti (Thessem = Tešanj, Barka, Sokol, Waya). Kralj Vladislav pre- 
pao se silno kad su u Budim stigli glasi da je ta znamenita banovina, 
»od koje zavisi spas čitave države« (unde salus totius regni et omnium 
vestrum dependet), zbog. »nehajnosti i lošega čuvanja tamošnjih bano- 
va« (per incuriam et malam custodiam banorum) došla u turske ruke, 
te je zajedno s palatinom i banom sve pokrenuo da se izgubljena oblast 
opet predobije. Prvih dana studenoga poziva kralj žitelje Slavonije da 
se podignu i pohitaju preko Save, pa da opet osvoje izgubljenu banovinu 
(quod regnicolae regni Sclavonie consurgant et proficiscantur ad occu- 
pationem castrorum banatus Zrebernyk amissorum); u isti mah traži 
najpotrebnije za obranu ostalih krajiških oblasti. Međutim još nisu sla- 
vonski žitelji s banovcem svojim Baltazarom Baćanom dospjeli da za- 
dovolje kraljevoj i banovoj zapovijedi, kad stigoše još kobnije vijesti. 
Već 5. studenoga piše Emerik Perenj slavonskomu banovcu kako je za 
izvjesno čuo da se vrhbosanski paša sprema s velikim brojem Turaka 
udariti na Hrvatsku, pa mu stoga nalaže da skupi što više može konja- 
nika i pješaka slavonskih kako bi u slučaju potrebe mogao smjesta 
pohitati u pomoć. Tek što je ban ovo pismo otpremio, stiže u Šikloš 
glasnik hrvatskoga banovca Ivana Karlovića, javljajući da su zaista 
nebrojeni Turci na dan sv. Emerika (4. studenoga) prodrli u Hrvatsku i 
da kane u njoj ostati dok ih silom ne otjeraju. Sada je tek ban Emerik 
Perenj upro svu snagu da svomu banovcu i Hrvatskoj pomogne. Pi- 
smom od 10. studenoga piše Jurju Kastelanoviću neka zajedno s ba- 
novcem slavonskim Baltazarom Baćanom pođe preko Save u pomoć 
hrvatskomu banovcu Ivanu Karloviću. »Ostavite«, piše ban, »za Boga 
vas molimo, sve druge poslove, govorite s istim Baltazarom Baćanom 
i učinite za volju muke Kristove, ne štedeći nikoga, te se što brže 
dignite i s njima pođite na obranu domovine naše. Nadam se, ako tako 
učinite, da će svevišnji Bog svojima pomoći. Pisali smo i Franji Keceru 
(upravitelju biskupije zagrebačke) da i on pripravi čete biskupske, 
pa da ih pošalje onamo kamo naš banovac zapovjedi.« Odmah zatim, 
20. studenoga, opominje slavonskoga banovca Baltazara Baćana da bude 
vazda sporazuman s hrvatskim banovcem glede obrane Hrvatske; a 
26. studenoga nalaže mu iz Valpova neka sam glavom ide na vojsku »da 

Po drvorezu što ga je izradio Hans Burgkmair za djelo »Weisskunig« kralja i cara Maksimilijana I. 
(dotično njegovoga tajnoga pisara Marka Treytz Saurwcina). 


ne bi po nebrizi njegovoj ono kraljevstvo (Croatiam) snašla pogibelj 
od Turaka«. Banovac Benedikt Baćan spremio se doduše u pomoć 
svome drugu Ivanu Karloviću sa svojim banskim banderijem, ali sla- 
vonske županije i upravitelj zagrebačke biskupije uskratiše mu svoje 
čete. Radi toga neposluha i nemara pozvao je Baćan slavonske staleže 
za 5. prosinca 1512. na sabor u Križevce, ali je uz to zamolio bana da 
oštrom poslanicom zaprijeti staležima ako ne dopuste potrebnih četa i 
novaca (takse). Ban Emerik Perenj poslao je mato iz svoga grada 
Valpova dva pisma: jedno 28. studenoga na Baćana, a drugo 29. stude- 
noga čitavomu plemstvu Kraljevine Slavonije. U prvomu hvali gorljivost 

banovčevu, određuje ga za svoga povjerenika na saboru, te kaže da plem- 
stvo neće zasluženoj kazni izbjeći (poenam condignam non evadent), 
ako svojoj dužnosti ne zadovolji. Drugo je pismo na staleže oštrije. 
»Mogli ste«, piše ban, »pred malo dana čuti kako je brojna i jaka 
vojska turska (quam vastus quamque validus exercitus Turcorum), pu- 
stošeći oblasti hrvatske, provalila do mora sve do Skradina (penes 
mare usque civitatem Scardonae) i kako je ustrajno na tu varoš kao 
i na tvrđavu skradinsku udarala. Znajući mi još prije provale nekoliko 
dana što će se zbiti, opomenuli smo vas i naložili svakomu od vas da 
se na poziv banovca slavonskoga svaki pojedini od vas digne na oružje 
i da s njime u pomoć Kraljevini Hrvatskoj pođe. Ali vi, ne mareći za 
naš nalog, ne samo da niste htjeli ustati i pogibajućoj Hrvatskoj u 
pomoć pohitati, nego se mnogi od vas nije ni maknuo iz svoga doma. 
Čudno je da vi svoju pogibelj i napokon ugled njegova kraljevskog ve- 
ličanstva tako omalovažujete, kao da mislite da će vas minuti kazna, 
ako griješite i ugled kraljevski gazite...« U pismu poziva ban staleže 
da se u buduće pozivu banovca na vojsku bezuvjetno pokore, a ujedno da 
ne priječe pobiranje izvanredne daće. Sve što se ubere upotrijebit će 
se jedino za obranu Hrvatskoga Kraljevstva, a i za uzdržavanje broj- 
nih konjaničkih i pješačkih četa, koje će ban onamo poslati, i da 
brane zemlju, i da skuče one koji se ne pokoravaju kraljevskomu 
veličanstvu. 

Baš onih dana, kad je Perenj otpremio rečene poslanice, stiglo 
mu je pismo od Ivana Karlovića kako se Turci ponovno (iterum) spre- 
maju udariti na Hrvatsku, Stoga se ban pobrinuo da po mogućnosti 
krajiške gradove u Hrvatskoj osigura. Od izvanredne daće, koja se u 
Slavoniji ubrala (oko 11.404 zlatne forinte), neka se nešto dade i za 
obranu tih krajiških gradova. Dne 4. siječnja 1513. nalaže ban Balta- 
zaru Baćanu i Jurju Kastelanoviću da smjesta dadu ljudima banovca 
Ivana Karlovića 1200 forinta, pa da ih niti ure uza se ne pridrže, nego 
odmah kući pošalju. Za obranu pojedinih gradova određuje ban: kaste- 
lanima u Ostrovici Ivanu Kobasiću i drugu njegovu 66 for, kastelanu 
gradova Sinja i Klisa Ivanu Izdarmčiću 400 for, kastelanu u Skradinu 
Stjepanu Martinuševiću 66 for, kastelanima grada Ripča Dujmu i Stje- 

anu Orlovčiću 100 for, Panjevolne u Bihaću za obnovu samostana 100 
or, Gašparu od Blagaja 100 for, Radoslavu Pribegu 56 for, Ljudevitu Pe- 
kriju 450 for, itd. No sve to nije koristilo mnogo: prvih mjeseci god. 
1513. turske su čete opet harale po Hrvatskoj. Već prije 17. siječnja 
prijetila je opasnost Kninu; u isto vrijeme ili nešto poslije harali su 
Turci u Župi Cetini, te bi bili i grad Sinj zauzeli (u kojemu je bilo 
samo pet ljudi) da se nije rijeka Cetina razlila, Ali zato osvojiše manje 
gradove, kao Čačvinu u Posušju, Nutjak na Cetini, i napokon 
Vir (castellum Ver) kod Imotskoga. Još 8. ožujka spotiče ban Emerik 
Perenj banovcu Baltazaru Baćanu što mu je za kastelana u Sinju pre- 
poručio brata bivšega banovca Marčinka, koji dosad nije ni vidio po- 
vjerenoga mu grada; a 16. ožujka zapovijeda mu iz Šimontornje da 
bude vazda na oprezu i spreman priskočiti u pomoć hrvatskomu banovcu 
Ivanu Karloviću. 

O nevolji nesretne Hrvatske čulo se i govorilo ne samo u Mle- 
cima (come Turchi erano corsi in la Crovatia, et havevano fatto danni 
grandissimi) nego i po ostalome svijetu, a osobito u Rimu, gdje je tada 
vijećao crkveni sabor u Lateranu. Splitski nadbiskup Bernardo Zane 
već je u prvoj javnoj sjednici saborskoj upozorio crkvene oce na golema 
stradanja hrvatskoga naroda. »Da ne nabrajam davnije žalosti«, govorio 
je on, »uzrokovane nam od Turaka, koje već poznajete, promislite već 
današnje nevolje kršćana, na koje oni silno navaljuju. Dječicu otimaju 
iz ruku roditelja:i s majčinih prsiju trgaju, žene pred očima muževa 
oskvrnjuju, djevojke grabe iz majčina zagrljaja da ih oskvrne i osra- 
mote. Stare roditelje i rodbinu kao nekorisnu sijeku na oči njihovih 
sinova, mladiće mjesto volova pod jarme hvataju i s njima oru zemlju. 
A što dalje da slijedim. Ja sam sve to ne čuo, niti čitao, nego gledao...« 
Još je bolnije zabugario modruški biskup Šimun Kožičić (Benja) u 
šestoj javnoj sjednici 27. lipnja 1513. kad mu stigoše glasi o potonjim 
provalama «turskih četa u Hrvatsku i Dalmaciju. »Tko je«, besjedio je 
rascviljeni biskup, »do koga ne bi bila doprla vijest o našem žalosnom 
porazu u Iliriku prije dvadeset godina (misli na poraz pod Udbinom). 
Tko je, koji ne bi bio oplakao prekrasne i prebogate gradove na istoku 
i Epiru, onomadne od Turčina istrgnute iz srdaca i očiju kršćanskih... 
Skradin, glavni grad preslavne nekad (rimske) pokrajine, bio je često 
podsjednut, pa i ove godine. I kao što smo netom (nuperrime) vidjeli, 
izgubljene su blizu njega četiri varoši (oppidis), a sam se obranio više 
s Božjom pomoću nego ljudskom. A da neprijatelj bez prestanka udara 
na modrušku biskupiju, kojom ja nedostojnik upravljam, da mjesta 
pali i gradove osvaja, da je za posljednja dva mjeseca dva grada uzeo i 
razvalio, te više od dvije tisuće kršćana u ropstvo odveo: tko je, te 
nije toga čuo, izuzevši nas ovdje u Rimu, koji smo nehajni i gluhi. Ima 
ovdje i više mojih zemljaka koji su malo prije izgubili imetak, ženu i 
djecu, pa se ovamo k meni utekoše, neka ih svjetujem i pomažem. Mogli 
bismo vam danas, oci, pokazivati svoje nove i krvave rane ...« Govor mo- 
druškoga biskupa jamačno je djelovao i na papu i na sabrane oce 
crkvene. Već 15. srpnja 1513. izdaje papa Leon X bulu, kojom proglašuje 
nazočnoga kardinala i nadbiskupa ostrogonskoga Tomu Bakača od 
Erdeda svojim legatom a latere za sve sjeverne i istočne zemlje evrop- 
ske, te mu daje punovlast da pokrene križarsku vojnu na Turke. U toj 
buli spominje papa izrijekom kako su Turci najprije osvojili gradove 
Srebrničke banovine, a sada opet u Hrvatskoj i Dalmaciji gradove 
Sinj i Čačvinu. 

Međutim još prije nego što se primas mogao povratiti u domo- 
vinu, odlanulo je barem za časak izmorenoj Hrvatskoj. Palatin Emerik 
Perenj, dotadanji ban hrvatski, bijaše u travnju ili svibnju 1513. obolio, 
a nato je kralj upravu Hrvatske i Slavonije povjerio tada već vesprim- 
skomu biskupu i vrhovnomu blagajniku Petru Berislaviću. 
Taj se nije prozvao banom, nego samo upraviteljem banije (banatus 
regnorum Dalmacie, Croacie et Sclauonie prefectus), te se s najvećim 
žarom svoje duše posvetio obrani svoje domovine. Primivši od pape 
Leona X izvanrednu potporu od 50.000 dukata pohitao je u Hrvatsku 

da se spremi za boj, jer je opet pogibelj zaprijetila. Bosanski naime 
Turci bijahu taj put provalili u oblast između Une i Kupe, kamo su 
dosad rijetko dolazili. Poharavši strašno taj kraj, udarili su na grad 
Blinju (nedaleko od današnje Petrinje). Čim je za to Petar Berislavić 
začuo, skupio je na brzu ruku vojske koliko je mogao, a nešto su mu 
četa doveli Mihajlo Frankapan Slunjski, knez Nikola Zrinski i imenjak 
njegov Pranje Berislavić. S tom vojskom krenuo je uz lijevu obalu 
Save do Kraljeve Velike, zatim se okrenuo k Jasenovcu, gdje je prešao 
Savu i onda pošao prema jugozapadu, te se utaborio iza Du ice, 
uz one gore što se steru tomu mjestu za leđima i na jugu obrubljuju 
ravnicu kojom teče rijeka Sunja. Bilo je to na Veliku Gospu (15. kolo 
voza) 1513. Turci su mislili da je u Berislavića velika vojska, te stadoše 
opkope praviti oko svoga tabora kod Blinje; ali čuvši poslije da su 
kršćani brojem mnogo slabiji, odlučiše ih sami napasti. I tako se zamet- 
nula sutradan 16. kolovoza bitka koja se svršila sjajnom pobjedom 
Hrvata. Mnogo je Turaka poginulo na bojnome polju, a“tinogo ih se 
na bijegu potopilo u Savi i Uni. Javlja se da je tom prigodom nastradalo 
2000—7000 Turaka; među palima bili su četiri vojvode, a peti je do- 
panuo ropstva, te bi s drugim sužnjima poslan kralju Vladislavu na 
dar. Glasovi o pobjedi kod Dubice biše razneseni na sve strane: Hrvati, 
ohrabrili se ponovno, a strani svijet stao se nadati da bi se mogao ukro- 
titi bijes turski. Ime hrabroga Berislavića: mnogo se spominjalo; više 
gradova u Hrvatskoj dalo je dan njegove pobjede na vječnu uspomenu 
uklesati nad gradska vrata, a papa Leon X nadario je srčanoga biskupa 
o Božiću blagoslovljenim mačem i klobukom. Napokon se sjetio Petra 
Berislavića i kralj Vladislav; malo nakon pobjede imenovao ga je vran- 
skim priorom i županom dubičkim da bi bogatim prihodima te priorije 
mogao lakše suzbijati daljnje navale turske. Nekako u isto vrijeme bijaše 
i erdeljski vojvoda Ivan Žapolja sve preko kraljeve volje provalio u 
tursku Srbiju, te prodro sve do Smedereva. Putem nagrabio je silan 
plijen, od kojega je najdragocjenije stvari poslao na kraljevski dvor. 
[ novi temeški župan i kapetan donje Ugarske Stjepan Bator, nasljed- 
nik Josipa Soma, držao se hrabro, pošto je još u jeseni prošle godine 
suzbio Turke kod Beograda. 

Poraz kod Dubice nije međutim odvratio Turke od navala. U Mle- 
cima se je doduše nešto načulo da je Selim s kraljem Vladislavom 
ugovorio nekakvo primirje na četiri mjeseca; ali zato se govorilo i o 
tome kako se sultan sprema uvelike da iduće godine pošalje jaku 
vojsku sve do Budima i Pešte. Potkraj veljače 1514. stoje opet Turci 
kod Skradina i zahtijevaju od mletačkoga kneza u Šibeniku da ih skra- 
dinskim kanalom pusti na lađama prikučiti se tvrđavi skradinskoj; 
malo prije ili u isto vrijeme udara turska vojska od 10.000 momaka 
na tvrdi Knin, gdje bi međutim suzbijena, ostavivši pod gradom 500 
mrtvih i vrativši se zatim »sa štetom i sramotom« u Bosnu. U to doba 
— u ožujku 1514 — vratio se kardinal i primas Toma Bakač od Erdeda 
s lateranskoga sabora u Ugarsku, noseći sa sobom spomenutu već papin- 
sku bulu, kojom mu bijaše povjereno da naviješta križarski rat protiv 
Turaka. Premda su se neki magnati protivili, proglasio je on ipak na sam 

Uskrs (16. travnja) u dvorskoj crkvi u Budimu rečenu bulu, pače je za- 
prijetio prokletstvom svima koji bi skupljanje križara smetali, 

Poziv na križarsku vojnu dojmio se osobito seljaka, koji bijahu 
spali pod nesnosni jaram gospode, otkad je kraljevska vlast bila za- 
hirila. Čitave gomile kmetova zbirale se na različitim mjestima, osobito 
u Pešti i Budimu, tako da je gospodu golem strah spopao. Seljaci su 
zahtijetali da im se d4 vojvoda, te da ih plemstvo u ratu s Turcima 
pomaže. Ali kako je uto stiglo pismo od sultana Selima da je voljan 
mirovati, očitova kardinal Toma na zahtjev magnata sabranim križarima, 
koje bijahu zgodnim načinom iz Budima i Pešte izmamili, da ih više 
ne treba, pa neka se kući vrate. Ali križari, koje su bodrili također 
neki svećenici i redovnici, nisu htjeli ni čuti o miru s nevjernicima. 
Budući da su im biskupi i magnati također uskratili novčanu pripomoć 
za povratak u zavičaj, stale su te neuređene čete robiti po plemićkim 
imanjima i počinjati svake vrsti nasilja. Tako se u sredini svibnja 

snovana križarska vojna prometnula u strašan seljački rat, u kojemu 
su sudjelovali i mnogi propali plemići. Gospodska imanja biše poro- 
bljena i spaljena, mnoga gospoda na kolac nataknuta, a žene i kćeri 
njihove oskvrnute. Seljaci izabrali su svojim vođom Sikulca Jurja 
Dožu [D6sza], koji se bijaše proslavio pod Beogradom dijeleći mej- 
dan s nekim Turčinom. Doža nazivao se »knez i vrhovni kapetan blago- 
slovenoga puka križarskoga, podanik jedino ugarskoga kralja a ne 
gospode«, te je svoje ljude s krvavim kolcem poslao u sva sela i gra- 
dove, prijeteći smrću i gubitkom imanja svakomu koji se ne bi njemu 
porno Javljaju da se tako sabralo najmanje 60.000 ljudi. Štrah 
craljev i njegovih dvorjanika u Budimu bio je još veći, jer je i fukara 
u Budimu i Pešti uz ustaše pristajala. Stoga je Vladislav slao na sve 
strane Ugarske i u zemlje češke krune glasnike i poslanice, vapeći 
za pomoć. 

Juraj Doža bijaše svoje čete na vojničku uredio te se još u svibnju 
oborio na Stjepana Batora, kapetana donjougarskih strana. Razbivši i 
potjeravši ga preko Moriša, udario je zatim na grad Čanad koji je i 
osvojio. Tom je zgodom dao čanadskoga biskupa na kolac nabiti i 
mnoge odlične plemiće pogubiti. Nakon toga pošao je k Temešvaru, u 
koji se bijaše Bator sklonio, i koji je radi neprestane opasnosti od 
Turaka bio jako utvrđen. Dok je Doža podsjedao Temešvar, pošla je 
druga četa ustaška od 3000 ljudi potkraj lipnja prema Pešti da je 
zauzme. Njoj se međutim odupro budimski Fapetan Ivan Bornemisa 
s 1000 mmoaka. U krvavom boju svladao je on ustaše: 400 palo ih 
je na bojnom polju, a ostatak bi zarobljen. Mjesec dana poslije došao 
je erdeljski vojvoda Ivan Zapolja s 22.000 momaka podsjednutome 
Temešvaru u pomoć. Kad je nato Juraj Doža nekom prigodom Poe 
da izvidi stanje neprijatelja, bude od Petra Petrovića ranjen i zarobljen. 
Nato se ustaška vojska na sve strane razbjegla, kojom su prigodom 
mnogi poginuli ili ropstva dopanuli. Sada se pobjedonosni Ivan Zapolja 
grozno osvećivao nevoljnim seljacima. Po njegovoj zapovijedi privezali 
su ranjenoga Dožu na užarenu željeznu stolicu, štipali ga užarenim kli- 
ještima i razžarenom krunom od željeza vjenčali. Napokon su ga pogu- 

ili i raščetvorili; glavu njegovu poslali su u Segedin, a ostale dijelove 
u druge gradove. I mnogo njegovih ljudi bude pogubljeno. Jednako se 
postupalo u Budimu osobito sa zarobljenim svećenicima, koje su pri- 

ijali na kolce, trgali na četvero, pače i žive pekli. Uza sve to ostala je 
još na okupu jedna veća četa od 16.000 ljudi, koju je vodio pop Lovro 
Mesaroš. No i ta bi od Zapoljinih ljudi raspršena; samo se spasio pop 

Lovro, kojega su krivili da je bio začetnik najgorih okrutnosti što 
ih bijaše Juraj Doža počinio. Javljaju da je za seljačke bune poginulo 
40 do 70.000 ljudi, među njima do 400 plemića. 

Čim bi seljačka buna na koncu rujna 1514. ugušena, sastao se 18. 
listopada ugarski sabor u Budimu. Tu se poglavito radilo o tom da se 
stvore takve odredbe kojima bi se za sva vremena onemogućili seljački 
pokreti i utvrdilo plemićko gospodstvo nad nevoljnim seljacima, koji 
su sada postali najtužniji kmetovi. Velik dio zaključaka saborski 
(ima ih 71) tiče se baš seljaka, kojima biše oduzete sve olakšice, 


KRALJ VLADISLAV II JAGELOVIĆ 305 


dijeljene njima od nekih prijašnjih vladara, Zaključcima sabora ne 
iše samo određene kazne za veće i manje krivce zadnjeg ustanka, nego 
bi uopće sav seljački stalež poništen da se tako kazne i potomci ustaša. 
Seljacima oduzeto bi pravo slobodnoga selenja, tako da su morali ostati 
za sva vremena kmetovi svoje zemaljske gospode. Svaki kmet mora 
zemaljskomu gospodinu svojemu jedanput na tjedan poći na tlaku, 
mora mu od svega priroda (poljskoga i vina) desetinu plaćati, nadalje 
osim dosadanjih davanja svake godine po jedan dukat plaćati, i na- 
pokon dvanaest kokoši, dvije guske i po deset njih zajedno jednu 
svinju davati. Svakomu seljaku u kojega se otad nađe puška odsjeći 
će se ruka; nijedan svećenik seljačkoga podrijetla ne može. postati više 
biskupom, ako pak postane, ne treba mu desetinu plaćati. Ovom odred- 
bom (čl. 24) nišanilo se osobito na kardinala i primasa Tomu Bakača 
od Erdeda, koji bijaše potekao iz kmetske obitelji, i kojega je plem- 
stvo obasulo prijetnjama i pogrdama kao pravoga začetnika seljačke 
bune. Uopće je plemstvo silno rogoborilo protiv dvorske stranke, pače 
i protiv samoga kralja, dok je u drugu ruku slavilo erdeljskoga vojvodu 
Ivana Zapolju kao spasitelja domovine, kojega bi trebalo uzvisiti na 
kraljevsko prijestolje. Znamenito je da je baš u ono vrijeme netko po- 
kušao atentat na kralja Vladislava: nekoga jutra prosvirale su dvije 
kugle prozor kraljevske ložnice, ali nisu pogodile kralja, koji je već 
bio u dvorskoj kapelici. No još je znamenitije da krivca nisu mogli ili 
htjeli pronaći; Toma Bakač i privrženici njegovi krivili su javno Za- 
poljevce da su oni pokušali izvesti taj zločin. 


Sabor ugarski od godine 1514, kojega je zaključke kralj potvrdio 
19. studenoga znamenit je i po tome što je na nj donio Stjepan Ver- 
beci, protonotar kraljevskoga suca, svoje gotovo djelo: Triparti- 
tum opus iuris consuetudinarii incliti regni Hun- 
gariae (Običajno pravo slavnoga Kraljevstva Ugarskog u tri dijela). 
Još na saboru god. 1498. bijaše člankom šestim određeno da se popišu 
i poredaju stare običajne pravne ustanove, po kojima se dosad sudilo. 
Taj posao povjeren bi magistru Adamu i još jednomu kojega će kralj 
imenovati. Kralj je nato povjerio tu zadaću baš Stjepanu Verbeciju, koji 
je svojim djelom stvorio zbornik privatnoga prava ne samo ugarskoga, 
nego i hrvatskoga plemstva. Zbornik Verbecijev bi najprije od deset za 
to izabranih odbornika pregledan i onda od sabora primljen. Spremalo 
se još da ga kralj potvrdi i svojim pečatom potkrijepi; sastavljen bi 
dapače i koncept kraljevske potvrde, ali do potvrde ipak nije došlo. 
Premda dakle Tripartitum nije potvrđen ni pečatom potkrijepljen, a 
ni proglašen zakonom: ipak je to djelo vrijedilo kroz tri stoljeća i više 
kao pravi zakon, te su njime utvrđeni svi tadanji politički i socijalni 
privilegiji plemićki sve do najnovijih vremena. Mnogo je ugledu i opće- 
mu prihvatu djela pridonijelo i to što je već 1517. u Beču prvi put 
štampano, te tako brzo rašireno (hrvatski prijevod od Ivanuša Per- 
ošića, posvećen knezu Jurju Zrinskomu, izašao je štampan u Nedelišću 
god. 1574). Suvremenici slavili su Stjepana Verbecija uvelike; požunski 
prepošt Jeronim Balbi uspoređuje ga u jednoj pjesmi svojoj sa staro- 
grčkim zakonodavcima: Minosom, Likurgom i Solonom. 

(Banovanje Petra Berislavića u Hrvatskoj, 
1513—1516.) Petar Berislavić, pobjednik u boju kod Dubice, spada 
među najodličnije muževe hrvatskoga naroda na osvitku šestnaestoga 
stoljeća. Djela je njegova opisao mlađi rođak njegov Antun Vrančić, 
potonji nadbiskup ostrogonski (# 1573); Vrančićeve pak bilješke upo- 
trijebio je u sedamnaestom stoljeću Ivan Tomko Mrnavić za svoj opširni 
životopis. Po tima rodio se Petar Berislavić u gradu Trogiru u mle- 
tačkoj tada Dalmaciji između godina 1450. i 1460, a imao je mnogo rod- 
bine i svojte ne samo u svome rodnome gradu nego i u Sibeniku. Od 
tih se po imenu spominje porodica Statileo u Trogiru, a Vrančići u 
Šibeniku. Poput mnogih suvremenih zemljaka svojih nije htio živjeti 
pod vlašću mletačkom, nego je tražio svoju sreću u susjednoj Hrvatskoj 
i Ugarskoj. Posvetivši se svećeničkomu staležu stekao g ne samo visoke 
duhovne časti, nego i velik ugled na dvoru kralja Vladislava, koji ga je 
više puta slao na strane dvorove, kao u Rim, Njemačku, Francusku, pa 
i u Mletke. Još u srpnju 1510. predlagao je Petar Berislavić kao stolno- 
biogradski prepošt da se Mlecima otme njegova domovina Dalmacija, 
pače se i sam nudio da će to izvesti s pomoću svojih rođaka, kojih 
ima osobito u gradovima Trogiru i Šibeniku (haver tanti parenti in 
molti lochi... de Dalmatia, ma maxime in Trahu et Sibinico). 


Na početku godine 1513. bio je Petar Berislavić već biskup vesprim- 
ski i kraljevski blagajnik, a nekoliko mjeseci zatim povjerena bi mu 
teška zadaća da u ono odlučno vrijeme pođe upravljati i braniti Hrvat- 
sko Kraljevstvo. Premda je sretnom pobjedom kod Dubice u prvi mah 
otklonio prijeteću pogibelj od povjerene mu zemlje, ipak je kroz sve 
daljnje banovanje svoje poglavito morao stajati na straži, vodeći gotovo 
neprestani mali rat s bosanskim sandžacima i pašama. Stanje njegovo 
bilo je to nepriličnije, jer mu Mleci, koji su ga smatrali uskokom, nisu 
nikad pravo vjerovali, sjećajući se vazda njegovih prijedloga da se njima 
silom otme Dalmacija. Kralj mu bijaše doduše podijelio bogatu prioriju 
vransku i s njom spojenu čast dubičkoga župana; ali ni prihodi od tih 
služba nisu nikako dostajali da uspješno vrši svoj zadatak. Jer za 
obranu Hrvatske trebalo je mnogo novaca i vojske, a nijednoga nije 
u njega nikada dosta bilo. Između knezova i plemića hrvatskih, koji su 
ga u teškom zvanju oduševljeno pomagali, spominje se osobito Ivan 
Križanić iz Nebljuha, kojemu je kralj Vladislav za zasluge njegove, ste- 
čene u turskim ratovima, 13. prosinca 1513. darovao grad Hresno u 
Zagrebačkoj županiji. I Nikola Zrinski, šurjak Ivana Karlovića, ističe 
se u to vrijeme kao gorljiv privrženik Petra Berislavića. Čini se da je 
hrabromu knezu Nikoli Zrinskomu, ocu sigetskoga junaka, bilo do toga 
da obrani djedovinu svoga roda, naime grad Bribir s kotarom u južnoj 
Hrvatskoj. Dne 4. listopada 1514. nalazimo kneza Nikolu Zrinskoga u 
samostanu franjevaca u Bribiru, gdje u isti mah borave s njime i drugi 
zastupnici slavnoga plemena Šubića, kao Ugrinići, Obradići, Krivčići i 
Stojšići. Svi ti zajedno uzimaju u svoju zaštitu tu odličnu zadužbinu 
svoga plemena, te se zavjeruju da će je braniti i štititi od svakoga, a 
jamačno i od Turaka da im ne oskvrnu grobove slavnih praotaca. 

Petar Berislavić zove se još na koncu 1513. naprosto prefectus 
banatus; no slijedeće godine već je pravi ban. Uza nj su slavonski ba- 
novci Baltazar Baćan i Baltazar Alapić; čast protonotara vrši Franjo od 
Moravča. Krbavski knez Ivan Karlović ne spominje se više kao banovac 
Dalmacije i Hrvatske; moguće da ga je ban navlastice lišio te časti, jer 
je primao plaću iz Mletaka te se vazda pokazivao odanim privrženikom 
Republike. Uz borbe s Turcima imao je ban Petar Berislavić pune ruke 
posla uređujući zamršene prilike kako u Slavoniji tako u Hrvatskoj. 
Dne 20. prosinca 1513. piše mu kralj iz Budima kako su staleži Sla- 
vonije poslali k njemu dva svoja poslanika s tužbom da se sudbeno 
izrečene osude nimalo ne izvršuju; stoga zapovijeda kralj banu i ba- 
novcu Alapiću, a i protonotaru Franji od Moravča, da na zahtjev stra- 
naka moraju budno paziti i nastojati da po zakonu i običaju rečene 
kraljevine budu sudačke osude svaki put i provedene. Na molbu istih 
poslanika nalaže kralj banu drugim pismom da mora štititi niže plem- 
stvo od nasilja velikaša, koji ne samo da ga progone i imanja mu 
otimlju, nego niti na sud neće dolaziti kad ih oštećenici tuže. 

Na početku god. 1514. bilo je Petru Berislaviću svu snagu uložiti za 
obranu krajiških gradova. Već bi spomenuto kako su Turci u veljači 
krvavih glava otišli ispred grada Knina. Kad je nakon toga planula 
seljačka buna u Ugarskoj, banu je trebalo oprezno raditi da se pokret 
ne razgrani i po Hrvatskom Kraljevstvu, gdje stanje kmetova nije bilo 
ni malo povoljnije nego u Ugarskoj. Čini se da su i čete slavonskih 
staleža pomagale gušiti bunu; kralj je barem pismom od 29. svibnja 
pozvao plemiće i posjednike Vukovske županije da se listom dignu 
na oružje protiv buntovnih seljaka i da pođu onamo kamo će ih pozvati 
palatin Emerik Perenj. 

Nakon ugušene bune ban se Petar Berislavić opet bavio nutarnjim 
poslovima Kraljevine Slavonije. Dne 25. kolovoza 1514. zapovijeda mu 

ralj da na prvom slavonskom saboru konačno riješi parnicu između 
slobodne općine na brdu Gradecu i zagrebačkoga kaptola radi polja 
Krog ili Siget u kotaru zagrebačkom. Dva mjeseca poslije, naime 30. 
studenoga, poziva opet bana da svom strogošću postupa protiv onih 
duhovnika i svjetovnjaka u Slavoniji, koji prezirući svoje redovite do- 
maće suce iznose svoje parnice bud pred rimsku stolicu bud pred suce 
zadarske, šibenske i ninske pod vlašću mletačkom, pa tako svoje pro- 
tivnike ne samo muče, nego i znatno oštećuju. Ban mora strogo kazniti 
svakoga koji bi donio kakvu odluku papinsku ili stranoga suda, a nije 
prije Zapodjeo parnice pred redovitim sudom u domovini. Osobito se 
međutim ban Petar Berislavić brinuo za obranu hrvatske zemlje, jer su 
bosanski Turci upornije nego prije udarali na preostale još gradove. 
U rujnu provali 4000 Turaka najprije u oblasti krbavskoga kneza Ivana 
Karlovića i onda u susjedne kotare mletačke Dalmacije, poharavši ih 
nemilo i odvevši sa sobom silno blago i do 3000 ljudi. Ivan Karlović 
i vojvoda Kozulić potekoše doduše za njima u Bosnu da im plijen otmu, 
ali biše suzbijeni i natrag do Vrane potjerani. Na koncu godine 1514. 
dođoše Turci još dva put u južnu Hrvatsku i Dalmaciju sa znameniti- 
jom silom, te uzeše najprije jedan kaštel nedaleko od Novigrada, pa iz 

njega izvedoše do. 400 duša; zatim udariše na Karin, grad Ivana 
Hranovića, koji se njima junački opirao do tri dana, ali ga oni predobiše 
pa i odanle izvedoše do 300 duša, većinom žena i kćeri plemićkih od 
staroga plemena Karinjana; tako isto namjeriše se oni na junački otpor 
kad su bili navalili na grad Jurja Korlatovića (kod današnjega sela 
Korlat), koji im je pao u ruke tek četvrti dan borbe, pošto se 
gospodar njegov spasio u Nadin. Kad se nato oboriše na tvrdi Pe- 
rušić, tako im se opriješe branitelji da su se morali okaniti dalj- 
njega jurišanja i povratiti u Bosnu. 

Baš ta posljednja provala turska, za koje su osobito stradali ple- 
mići starohrvatske župe Luke, potakla je bana Petra Berislavića da se 
spremi za navalni rat na Bosnu. U to ime traži on pomoći na sve strane. 
Posljednjih dana prosinca 1514. boravi banov poslanik, vesprimski ka- 
nonik Petar, u Dubrovniku i traži ondje novaca kako u ime redovite 
zaštitnine, što su je godišnje kralju plaćali, tako u ime izvanredne 
potpore. Dubrovčani prepadoše se u prvi mah s toga zahtjeva, te pisaše 
28. prosinca pismo »Petru Berislavu biskupu vesprimskomu i kraljev- 
skomu blagajniku, prioru vranskomu i banu hrvatskomu«, da ne mogu 
dati »pomoći zemljama hrvatskim«, jer se i sami boje Turčina. »Ne 
bismo mogli dati ni čitavu ni dio svote novaca bez velike opasnosti za 
naš grad, jer bi to moglo doći do ušiju Turaka, kojih gotovo uvijek ima 
mnogo u našemu građ. Jer kad bi dali, recimo, stotinu, naviještalo bi 
se da smo dali sto tisuća i da štitimo Hrvatsku protiv sultana; a ta bi 
sumnja ili vijest mogla biti na propast naših trgovaca i njihove trgovine 
u turskim stranama, i štoviše naša bi općina došla u najveću opasnost. 
... Svi bi mi u duši svojoj željeli, kad bi prilike vremena dopuštale, 
da vašu prečasnost pri tako časnom poduzeću pomažemo ne samo nov- 
cem, nego i krvlju svojom.« Međutim se poslije ipak predomisliše i 
doznačiše 31. siječnja 1515. hrvatskomu banu 1500 zlatnih forinta u 
ime zaštitnine za posljednje tri godine. O izvanrednoj pomoći nema me- 
đutim ni spomena. Ban se Petar Berislavić obraćao i na druge strane, 
među drugima izravno i na papu Leona X, u kojega je našao više odziva. 
Iz pisama što ih je papa 30. ožujka 1515. pisao i kralju Vladislavu i 
banu Berislaviću razabiramo da je Leon X po svojim prokuratorima 
(otočkomu biskupu Vincentu Andrejeviću i kortonskomu Juliju) poslao 
u Hrvatsku mnogo žita, puščanoga praha, sumpora, salitre, više vrsti to- 
pova, pače i 2000 dukata u gotovu novcu (magnum tritici numerum, 
magnum hordei illo comportandum iussi dari, pulverisque erfecti ad 
tormenta impellenda libras mille, sulphuris praeterea libras decies mille, 
salis nitri quinquies mille, quibus ex rebus pulvis, si esset opus, confici 
posset. Tormenta etiam varii generis aliquot. Atque iis quiđem rebus 
omnibus curatae pecuniae adieci numos aureos vicies centum), zapo- 
vjedivši im podjedno da se sve to ima upotrijebiti po odredbi i savjetu 
hrvatskoga Bena Petra (qua pecunia, quibusque rebus ex... Croatiae 
praefecti sententia et consilio uterentur). U pismu na bana kaže papa 
da to čini na njegovu pobudu (qua impulsore), i da osim kralja ne bi 
u ovim prostranim i napučenim oblastima njemu nikoga predpostavio 
(que te secundum regem tanti facio, ut tibi ista in regione latissima 

atque populosissima praeferam neminem). Papa Leon X nije međutim 
ni poslije sustao, pomažući kralja Vladislava i bana Petra Berislavića 
u borbi s Turcima. Dne 13. svibnja javlja on temeškomu županu i kape- 
tanu donjougarskih strana Stjepanu Batoru kako po egerskomu kan- 
toru Bernardu šalje još 20.000 dukata za obranu Kraljevstva Ugarskoga; 
u isti mah piše poslanice na sve vladare evropske, zaklinjući ih da 
priteku u pomoć izmorenoj Hrvatskoj i njezinome banu. Iste Mlečane 
moli pismom od 15. lipnja 1515. da pošalju novaca »barem za obranu 
ga Jajca« (saltem ad tutandam Jayczam), koji su tada Turci pod- 
sjedali. 





MEDALJA S LIKOM KRALJA VLADISLAVA II 


Dok je tako papa Leon X u prvoj polovici 1515. činom i riječima 
bodrio kršćanski svijet za boj s Turcima, nije ni ban Petar Berislavić 
mirovao, to manje što bijahu Turci u veljači opet do Senja provalili. 
U ožujku stoji ban Petar Berislavić s 500 konjanika i 2000 pješaka na 
jugu Velebita nedaleko od mletačkoga grada Šibenika i očekuje češku 
vojsku od 5000 ljudi. Očito se tada spremao da otme Turcima gradove 
županije Luke, koje bijahu na koncu prošle godine osvojili (kaštel 
kod Novigrada, Karin, Korlat i druge), premda su se Mleci bojali da 
će udariti na njihove gradove u Dalmaciji. No dok je ban sve iz Češke 
očekivao pomoćnih četa, kratili su se Hrvatskoj pomagati staleži sla- 
vonski, sabrani tada u travnju na saboru u Križevcima, govoreći da su 
po starome običaju dužni braniti samo svoju kraljevinu, pa da stoga 
ne moraju ići preko Save krv prolijevati za hrvatske krajiške gradove. 
Ban se radi toga nemara. potužio kralju, koji je onda 19. travnja iz 
Požuna oštrom poslanicom ukorio slavonske staleže, te im zaprijetio 
ljagom vječne nevjere i gubitkom imanja (sub nota perpetue infidelita- 
tis ammissioneque bonorum vestrorum) ako se ne bi banu pokorili i 
onamo pošli kamo on zapovjedi. »Vi dobro znate«, piše kralj, »koliko 
su mnoštvo kršćanskih vjernika i koliko plijena neprijatelji turski ne- 

tom iz Hrvatske odvukli i koliko dnevice odvode, ne prestajući onu 
prenesretnu zemlju (patriam) pustošiti i robiti. Dapače i u ovaj čas 
stigle su nam s bosanske granice tužne novine kako su Turci, skupivši 
se u velikom broju, odlučili provaliti u onu krajinu, a najviše u onu 
Kraljevinu Hrvatsku da je preko običaja (ultra solitum) opustoše, te 
njezine gradove i tvrdinje razvale. Ako se to zgodi, možete uvidjeti da 
ni vas, koji ste susjedi one kraljevine, neće minuti pogi- 
bija, te vama zato više nego ostalim našim podanicima mora biti stalo 
kada rečenoj Kraljevini Hrvatskoj opasnost zaprijeti... Mi smo također 
zapovjedili da se i ovdje u Ugarskoj skupi što obilatija vojska da naj- 
brže priteče u pomoć vama i onoj propadajućoj kraljevini ...« Drugom 
poslanicom od 21. travnja imenovao je kralj bana Petra Berislavića 
svojim zamjenikom za sabor Kraljevine Slavonije, na kojemu će se 
vijećati o »spasu i obrani« kraljevstva. 


Nije poznato da li se sabor odazvao kraljevu nalogu i da li su se 
čete slavonskih staleža pridružile banovoj vojsci. Ali mletački senator 
Marcantonio Michieli bilježi 28. svibnja vijest »kako se ban hrvatski, 

ošto se nagrabio plijena u Bosni, utaborio pod nekim turskim mjestom 
od Novigrada s 10.000 ljudi, i kako je bosanski paša na njega na- 
hrupio te ga razbio i oduzeo mu topove, tako da je ban jedva s dva- 
deset i pet konjanika pobjegao«. Mletački senator u svojoj prekratkoj 
bilješci ne kaže da li se boj zgodio kod Novigrada na Uni ili kod mle- 
tačkoga Novigrada u Dalmaciji; čini se vjerojatnije da je borba bila 
kod potonjega, gdje su Turci prošle godine osvojili hrvatske gradove 
županije Luke. Moguće također da je vijest mletačkoga senatora pre- 
tjerana, ali nema sumnje da se toliko pripravljana vojna bana Petra 
Berislavića svršila porazom njegovim u svibnju 1515. 


Ali to nije bilo čitavo zlo. Slavodobitni Turci, raspršivši hrvatsku 
vojsku, oboriše se na povratku svom snagom na Jajce da učine jednom 
kraj Jajačkoj banovini i da maknu s puta glavni branik Hrvatskoga 
Kraljevstva. Bilo je to mjeseca lipnja 1515. Čini se da su Turci najprije 
uzeli susjedne gradove Jezero (na zapadu) i Bočac (na sjeveru), 
koji su dosad priječili da se grad Jajce sa svih strana opaše. Pogibelj 
za Jajce morala je biti velika, jer se sve u Rimu strepilo za njegovo 
stanje, te je papa 15. lipnja poslao Mlecima spomenuto već pismo za 
novčanu pomoć, koja je potrebna »i radi poraza ugarskih četa i radi 
podsade Jajca« (quantum necesse sit clade ex duabus partibus accepta: 
et copiis Ungarorum profligatis et Jaycza obsessa). Opasnost da će pro- 
pasti Jajce i s njim ostatak banovine bila je tolika da je u srpnju 
sam palatin Emerik Perenj vodio vojsku na obranu grada (va con 
zente per socorer Jaycza obsessa da Turchi). Ne znamo potanko što se 
dalje u srpnju događalo oko Jajca; no vrlo je vjerojatno da su Turci na 
očigled pomoćne vojske kršćanske otišli ispred grada. Mletački izvori 
javljaju u kolovozu da su Turci digli podsadu Jajca, kojemu su Ugri 
u pomoć pritekli (Zercha Turchi, come hanno levato de la impresa di 
Jayza, quale sta socorsa da Hongari). Sultan je pače baš u to vrijeme 
poslao svoje poslanike na dvor kralja Vladislava, nudeći mu mir ili 

barem produljenje opstojećega već primirja. Ali Vladislav, potaknut 
papom Leonom X, otezao je s odlučnim odgovorom, a nato su Turci 
opet zaigrali krvavo kolo pod Jajcem. 

Na blagdan sv. Stjepana kralja — 20. kolovoza 1515. — vijeća 
sabor Kraljevine Slavonije u Čazmi pod predsjedanjem bana Petra 
Berislavića. Istoga dana piše kralj Vladislav iz Budima gotovo zdvojno 
pismo staležima Slavonije, zaklinjući ih da za volju svojega spasenja i 
čitavoga kraljevstva (privata et totius regni salus) skupe što više živeža 
i četa, pa da oboje povjere banu Petru Berislaviću da pomogne gradovi- 
ma na krajini, jer će ih inače branitelji njihovi morati radi glada (ob 
intolerabilem pene egestatem et famem) ostaviti. U isto se vrijeme čulo 
u Mlecima kako su Turci u Bosni skupili vojsku od 40.000 ljudi, s kojima 
će udariti na Ugarsku i Hrvatsku. Sam ban Petar Berislavić boravi 1. 
rujna u Sloboštini kod Pleternice, spremajući se jamačno odanle poći 
u Bosnu, te zapovijeda u kraljevo ime zagrebačkomu kaptolu da mu 
za opskrbu Jajca do 14. rujna pošalje dvanaest kola natovarenih vinom 
i žitom. Ban je Berislavić opet 7. studenoga u Sloboštini, gdje poziva 
svoga banovca Baltazara Baćana neka naloži podprabilježniku da napiše 
u ime staleža molbu kralju Vladislavu da se ne ruši grad plemića Franje 
Nelipića od Dobre kuće, kako je to herceg Lovro Iločki po kraljevu 
nalogu i protiv povlastica slavonskoga plemstva počeo izvoditi. 

Nema sumnje da je neumornim nastojanjem bana Petra Berislavića 
grad Jajce na koncu godine 1515. primio toliko živeža i pomoćnih četa 
da je mogao opet neko vrijeme odolijevati turskim navalama. Oko 29. si- 
ječnja 1516. boravi ban već u Križevcima, gdje drži redovni oktavalni sud, 

ojom su prigodom uza nj oba slavonska banovca Baltazar Baćan i 
Baltazar Alapić, kao i novi protonotar Stjepan Henczelffy od Petrovca. 
S Turcima ne bijaše sklopljen mir ni produljeno primirje. Još 14. veljače 
1516. primio je ban pismo od pape Leona X, u kojemu ga papa poziva 
neka i on poradi da ne dođe do mira s Turcima, jer je eto i francuski 
kralj privolio na sveti rat s nevjernicima. Ako bi pak bana potreba 
snašla radi obrane kraljevstva, neka slobodno uzme i upotrijebi svu 
zairu koju je papinski poslanik i kortonski biskup Julije u mletačkom 
gradu Šibeniku pohranio. 

(Posljednji ugovori s carem Maksimilijanom 
u Beču, 22. srpnja 1515; smrt kralja Vladislava 
II, 13. ožujka 1516.) Već bi spomenuto kako su nakon svla- 
dane seljačke bune općenito slavili erdeljskoga vojvodu Ivana Zapolju 
kao »spasitelja kraljevstva« (liberator regni) i kako su privrženici nje- 
govi pomišljali i na to da ga uzvise na kraljevsko prijestolje. I. sam 
Ivan Zapolja nadao se uvijek da će mu se kada tada želja ispuniti, 
premda ga bijaše kralj ponovno odbio kad je god. 1513. s 1000 konja- 
nika osvanuo u Budimu, silom provalio u kraljevski dvor i zahtijevao 
da mu kraljevnu Anu dadu za ženu. Ali sada je boležljivi kralj bio još 
nemoćniji, a i za slabašnoga mu sina Ludovika nagađalo se mnogo 
da neće dugo živjeti. 

Što su više privrženi Ivana Zapolje uzdizali svoga ljubimca, to su 
se teže zabrinuli oni muževi koji su pripadali dvorskoj stranci. Na 
čelu njima bio je palatin Emerik Perenj, a uza nj kancelar i biskup 
pečujski Juraj Sakmari, najuglednija osoba primasa i kardinala Tome 
Bakača od Erdeda. Kao protivnici Ivana Zapolje radili su oni u prilog 
caru Maksimilijanu, nastojeći svima silama da se kraju privrede još 
god. 1507. ugovorena dvojaka ženidba između porodica Jagelovića i 
Habsburga, jer su bili uvjereni da tako čine najbolje i sebi samima u 
prilog. Ako bi naime kralj Vladislav, kako se moglo nagađati, umro 
prije nego što mu sin doraste te bi car Maksimilijan stekao prlznarje 

ao skrbnik i regent u njegovim kraljevinama, to su ta gospoda mogla 
sigurno očekivati da će oni i dalje vršiti najvišu vlast u Ugarskoj, 
budući da car nikako ne bi mogao ondje boraviti. 

Car je Maksimilijan još od god. 1510. neprestano ugovarao s kraljem 
Vladislavom kako da se ostvari zasnovana ženidba između njihovih 
potomaka. Poslanik njegov Spiesshammer (Cuspinianus) boravio je u 
tom poslu kroz četiri godine deset puta na ugarskom dvoru. Neko vri- 
jeme činilo se kao da će poljski kralj Sigismund, brat kralja Vladislava 
i šurjak Ivana Zapolje, pomrsiti sve osnove cara Maksimilijana. Taj 
bijaše naime pokušao osloboditi njemačke vitezove u Poljskoj o 
vrhovne lenske vlasti poljske, pa stoga je bilo posve naravno da je i 
poljski kralj nastojao, zapriječiti sve čim bi se vlast kuće Habsburg 
mogla podići i razgraničiti. K tome nije bilo nikakvo čudo ako je kralj 
Sigismund radio da po izumrću starije loze svoje porodice u kraljevi- 
nama Ugarskoj, Hrvatskoj i Češkoj sam zavlada tima zemljama, ili da 
ih barem namakne svome šuri Ivanu Zapolji. Car Maksimilijan pregnuo 
je stoga da ma kojim načinom zapriječi poljskoga kralja u njegovu 
nastojanju. U to ime odlučio je stvoriti neku koaliciju na obranu nje- 
mačkoga reda te je god. 1514. utanačio i savez s velikim knezom ruskim 
Vasilijem III. Ivanovićem, koji je već dvije godine s Poljacima ratovao. 
Kad je u tom ratu Sigismund izgubio znameniti grad Smolensk, pre- 
pao se on tako da je unatoč malo zatim održane sjajne pobjede po- 
žurio da barem cara Maksimilijana odvrati od daljnjega neprijatelj- 
stva. Odluku njegovu potkrijepili su još bolje njegov kancelar Szydlo- 
wiecki i potkancelar Petar Touricki, koji se bijahu popeli do svojih 
časti po preporuci kralja Vladislava i njegova kancelara Sakmarija, 

dok je Ivan Zapolja radio protiv Tomickoga. Kancelar poljskoga kralja 
Szydlowiecki pošao je nato u Budim, gdje se sastao s carevim posla- 
nikom Spiesshammerom (Cuspinianus), s ugarskim kancelarom Sakma- 
rijem i drugim savjetnicima kralja Vladislava. Ondje bi 14. studenoga 
1514. utanačeno da će u veljači iduće godine kralj Vladislav i Sigis- 
mund doći u Požun, a car u Haimburg, pa će se tada odrediti mjesto 
za zajednički sastanak. 

Dne 18. ožujka 1515. pošao je zaista kralj Vladislav u Požun, po- 
vevši sa sobom djecu svoju i otpraćen od prelata i magnata, između kojih 
se spominju oba nadbiskupa (Toma Bakač od Erdeda i Grgur Franka- 
pan), zatim palatin Emerik Perenj i knez Juraj Zapolja. Sigismund 
stigao je s 500 konjanika 24. ožujka u Požun. Šamo cara Maksimili- 
jana nije bilo, bud što su ga priječili drugi poslovi bud što nije imao 
novaca. Ali njega je zastupao Kardinal Matej Lang, koji se tako vješto 
ponio da su već 20. svibnja potpisali predbježni zaručni ugovor među 
članovima Maksimilijanove i Vladislavove obitelji. Budući da su neki 
svjetovni velikaši ugarski, skloni Ivanu Zapolji, nastojali da osujete 
svaki sporazum, pozvao je kralj Sigismund cara da i on što prije na 
sastanak dođe. Tek 10. srpnja stigao je Maksimilijan u Beč; odmah 
zatim sastao se je s oba kralja kod Trautmansdorfa te ih je onda pozvao 
u goste k sebi u Beč, kamo su oni 17. srpnja i pošli, premda su se 
tomu protivili neki ugarski magnati. 

Sve uz sjajne zabave i svečanosti, koje su stajale nekih 200.000 
zlatnih forinta, primio je car Maksimilijan dne 20. srpnja mladoga kra- 
ljevića Ludovika za svoga posinka (bez uštrba ipak nasljednih prava 
unuka svojih Karla i Ferdinanda i njihovih sestara), imenovao g 
svojim namjesnikom u Njemačkoj, te pozvao izborne knezove njemačke 
da ga po smrti njegovoj (carevoj) izaberu za njegova nasljednika. Dva 
dana zatim — 22. srpnja 1515. — biše potpisani Konačni ea koji- 
ma su se prisno združili Jagelovići s Habsburgovcima. Kraljević Ludo- 
vik vjenčat će se s carevom unukom Marijom, a sam car Maksimilijan 
pine s ugarskom kraljevnom Anom; podjedno bi određeno da 

rak Maksimilijanov s Anom neće vrijediti ako bi se za godinu dana 
s njom vjenčao koji od njegovih unuka, Ferdinand ili Karlo. Još istoga 
dana biše obavljena oba vjenčanja (celebrata et firmata sunt sponsalia 
per verba matrimonialia et de praesenti) u crkvi sv. Stjepana; crkveni 
obred vršio je kardinal i primas Toma Bakač od Erdeda. Određeno bi 
još da će se brakovi izvršiti tek onda kad djeca navrše stanovite godine. 
Šest dana nakon potpisanih ugovora i obavljenih vjenčanja (28. srpnja) 
oglašeno bi svijetu što se dogodilo. Kraljevna Ana ostala je uz cara 
Maksimilijana da je on po svome načinu odgaja i da se carevim pro- 
tivnicima, a osobito Ivanu Zapolji za sva vremena oduzme nada da bi 
je mogao dobiti za ženu. 

Utanačenja u Beču bila su poglavito u prilog caru Maksimilijanu, 
a na veliku štetu vojvodi Ivanu Zapolji. I on bijaše pozvan na sastanak, 
ali nije htio doći da ne gleda slavlje svojih protivnika. On je uto po- 
duzeo vojnu na Turke, misleći da će se u ratu proslaviti, te kao pobjed- 
nik kralja Vladislava prisiliti da napokon ugodi njegovim zahtjevima. 

Ali se prevario Podigao u svibnju 1515. vojsku od 10.000 ljudi te uda- 
rio na turski grad Žrnov (Havla, Avala) nasuprot ugarskomu Beo- 
gradu. Međutim Turci su ga suzbili te mu oteli bojne topove i ostale 
ratne sprave. S toga poraza potamnjela je dosadanja slava njegova, a 
privrženici njegovi nisu se usudili da se opru bečkim ugovorima. Još 
je ljući udarac stigao Ivana Zapolju kad je 2. listopada 1515. umrla 
sestra njegova Barbara, kraljica poljska. Kad je zatim vojvoda Ivan 
zamolio svoga šurjaka Sigismunda da ga štiti od dvorske stranke u 
Ugarskoj, poljski ga je kralj naprosto opomenuo da bude pokoran i da 
vrši svoje dužnosti. 

Vrativši se Vladislav nakon svečanosti u Beču preko Šoprona u 
Budim, zatekao je ondje turskoga poslanika. Taj mu je u ime Selimovo 
nudio mir ili produljenje primirja, jer je sultan u taj mah bio zabavljen 
ratom u Egiptu. Vladislav nije znao što da učini nego je tražio savjeta 
i u rimskoga pape Leona X i u cara Maksimilijana. Uto najednom oboli 
Vladislav tako teško da su liječnici o njegovu spasenju zdvajali. Dva 
dana pred smrt izdao je Vladislav posljednje odredbe kako da se upra- 
vlja njegovim kraljevinama dok mu sin Ludovik odraste; a onda je 
očekivao mirno smrt moleći se Bogu. Umro je u četvrtak. pred Cvijetni- 
com, 13. ožujka 1516. u sedam sati na večer, te bi onda 19. ožujka u 
Stolnom Biogradu pokraj supruge svoje Ane pokopan. Bilo mu je 
60 godina; vladao je pak u Češkoj 45 godina, a u Ugarskoj i Hrvatskoj 
dvadeset i pet. : 

Mletački poslanik Sebastijan Giustiniani, koji je kroz tri godine 
boravio na dvoru kralja Vladislava, ocrtao je u svojem izvješću od 
godine 1503. kralja ovako: »Kralj je lijep čovjek, visoka uzrasta, pobo- 
žan i religiozan, nije nikada (kako se govori, prije ženidbe s Anom) 
općio sa ženama, ne ljuti se nikada, ne govori zla ni o komu, niti ne 
vjeruje kad se njemu o drugomu što nepovoljno kazuje, moli mnogo, 
pribiva dnevice trima misama; ali je inače poput kakva kipa, jer malo 
govori. Prima svakoga u audijenciju, nije nikada još nikoga dao pogubiti, 
ali nalazi malo posluha.« Drugi suvremenik, češki vitez i potonji olo- 
mučki biskup Dubravsky (Dubravius), koji je kralja osobno poznavao, 
opisuje ga u svojoj češkoj povjesnici (Historia Bohemiae) po prilici 
ovako: »Bio je tako šutljiv da su ga premnogi prozvali nijemim kumi- 
rom, koji ne može drugo govoriti nego »bene« i »dobfe« (dobro). Jer 
on je običavao Ugrima, kojih jezik nije poznavao, odgovarati latinski 
bene, a Česima »dobfe«. Nije zato čudo što su zbog tih dviju riječi nje- 
gove dvije države ljuto stradale, jer su po njima propali kraljev- 
ski gradovi, utvrde, carine i drugi prihodi. Tako se dogodilo da iz 
Moravske nije ništa dobivao, iz Češke samo vrlo malo, i da je u 
Ugarskoj, u tako bogatoj zemlji, opetovano bio u tolikoj nuždi da nije 
bilo ni Živeža ni vina. Ja sam viđevao sam u Budimu kako su dvorski 
sluge s praznima bocama zalazili u kuću pečujskoga biskupa Jurja da 
prime vina za kraljev objed.« Ugledni češki plemić Vilim od Pernsteina 
piće je kralju Ludoviku o njegovu ocu 10. prosinca 1520. ovako: »Po- 

ojni kralj naškodio je sebi svojom dobrotom u tima kraljevinama 
mnogo. Ja sam o tome s njegovom milosti vrlo često govorio; jer tko 

je od njegove milosti nešto ustrajno tražio, dobio je sve; njegova milost 
nije pomišljala na svoju štetu, neprestanim govorom dobivao je svatko 
sve. Ja bih stoga vašoj milosti želio sve njegove navike kad je vršio 
pravdu i drugo; ali ne bih želio da vi za svoga kraljevanja ne bi drukčije 
vladali; vi bi morali (ne čineći ljudima krivo) moćno vladati i zapovije- 
dati i tako se kao gospodar ponašati kako bi ljudi pamtili da imaju 
svoga gospodara.« 

Vladislav bio je dobar čovjek, ali slab vladar. Sputan još i krunid- 
benom zavjernicom nije bio dosta jak da obuzda silovite i sebične 
velikaše, a ni sve goropadnije niže plemstvo. Uostalom političkoga i 
socijalnoga rasula u Ugarskoj ne bi bila zaustavila ni jača desnica 
nego što je bila njegova. Hrvatskoga Kraljevstva nije Vladislav nakon 
1495. vidio, premda se u jesen 1512. bilo razglasilo da kani na Božić 
u Zagreb doći i sve potrebno urediti za obranu zemlje. No zato nije 
ipak zanemarivao Hrvatskoga Kraljevstva. To svjedoče njegovi brojni 
privilegiji podijeljeni i potvrđeni plemstvu slavonskomu, kao i grbov- 
nica za Kraljevinu Slavoniju od god. 1496. 





x 


LUDOVIK II JAGELOVIC 
(1516 — 1526) 


Prve godine kraljevanja do uzvišenja Stjepana Batora na palatinsku čast 
(1519) — Hrvatsko Kraljevstvo do smrti bana Petra Berislavića (20. svibnja 
1520) — Habsburgovci po smrti kralja i cara Maksimilijana (12. siječnja 
1519); car i kralj Karlo V i nadvojvoda Ferdinand do briselskog ugovora 7. 
veljače 1522. — Sultan Sulejman II osvojio Šabac i Beograd (1521); ugarski 
poslanici i knez Bernardin Frankapan na njemačkom državnom saboru u 
Niirnbergu (1522) — Stranačke borbe u Ugarskoj do sabora u Hatvanu 
(1522—1525); papinski poslanici kardinal Campeggio i barun Burgio — 
Banovanje kneza Ivana Karlovića (1521. do kolovoza 1524); Turci osvojiše 
Knin i Skradin (1522), Ostrovicu (1523), pred Klisom biše suzbijeni (1524). 
Hrvati se priklanjaju Habsburgovcu Ferdinandu — Stjepan Verbeci (Ver- 
bčczy) kao palatin i pad njegov (1525—1526) — Ban hrvatski Franjo Baćani 
(od 12. ožujka 1525); knez Krsto Frankapan opskrbio Jajce (11. lipnja 
1525); njegov sukob u Budimu s primasom Ladislavom Salkajem (30. kolo- 
voza 1525) — Boj na Mohačkom polju i smrt kralja Ludovika II (29. ko- 
lovoza 1526). 


KRALJ LUDOVIK II JAGELOVIĆ 
(1516 — 1526) 


PRVE GODINE KRALJEVANJA DO UZVIŠENJA STJEPANA BA- 
TORA NA PALATINSKU ČAST (1519). Dva dana prije svoje smrti bijaše 
kralj Vladislav odredio kako da se vlada njegovim zemljama dok odra- 
ste mladi Ludovik, koji ne bijaše tada navršio još ni desete godine, ali 
je bio već okrunjen i za kralja češkoga kao i za kralja Ugarske i Hrvat- 
ske. Mladoga kralja odgajat će rođak njegov, brandenburški markgrof 
Juraj (nećak kralja Vladislava), i uza nj Ivan Bornemisa, zapovjednik 
budimske tvrđave; a nadzor nad obima vršit će kardinal i primas Toma 
Bakač od Erdeda. Pored ovih označio je kralj kao vrhovne skrbnike 
svoga sina njemačkoga cara Maksimilijana i onda svoga brata, polj- 
skoga kralja Sigismunda. 

No te odredbe Vladislavove naišle su po smrti njegovoj na velik 
otpor s više strana. Među ugarskim staležima, koji su se malo zatim 
dne 24. travnja 1516. skupili u Budimu na sabor, bila je jaka stranka 
koja je htjela da državom za maloljetnosti kraljeve upravlja guber- 
nator, kao što je nekad Ivan Hunjad vladao za nedorasloga Ladislava 
Postuma. Naravno da je taj prijedlog potekao od privrženika Ivana 
Zapolje, koji bijahu njemu tu čast namijenili. Ali tomu opirali su se 
svom snagom ostali magnati i prelati, a podupirali su ih privrženici 
cara Maksimilijana i kralja Sigismunda. Nakon žestokih borba došlo je 
ipak do nekoga sporazuma između protivnih stranaka. Vrhovno skrbni- 
štvo njemačkoga cara i poljskoga kralja nije bilo priznato; prijedlog o 
izboru gubernatora bio je odbačen, a odlučeno je da će uz kralja drža- 
vom upravljati državno vijeće, u kojemu će biti zastupani ne 

samo prelati i baruni, nego i niže plemstvo. Dne 14. svibnja mogao je 
već mletački poslanik u Budimu, po imenu Antun Surian, izvijestiti 
svoju Republiku o zaključcima sabora, koji se, kako on piše, »mimo 
svako očekivanje s Božjom pomoću mirno svršio« (questa dieta preter 
omnium expectationem con lo aiuto de Dio ha preso fine pacifico). 
Zadaća je saboru bila poglavito da uredi upravu zemlje za vrijeme dok 
kralj doraste do zrele dobi (ordinar "administration del Regno), a stvo- 
reno je, koliko je poslanik mogao razabrati, do četrdeset zaključaka, 
koji se tiču bud javnih bud privatnih posala. Najprije je izabrano dva- 
naest kraljevskih vijećnika i osamnaest prisjednika; vijećnici iz redova 
prelata i baruna, a prisjednici između nižih plemića, tako da će vazda 
polovica od potonjih (8) na dvoru kroz šest mjeseci boraviti i u d-žav- 
nom vijeću sudjelovati. Vijećnici spominju se poimence, i to sedam 
baruna i pet prelata; baruni su palatin Emerik Perenj, herceg Lovro 
Iločki, knez Petar od Bozina i Sv. Jurja, knez Juraj Zapolja (brat voj- 
vode Ivana), vrhovni dvorski meštar Mojsija Buslaj, Andrija Bator i 
Ivan Dragić (Dragfi), a prelati jesu primas i kardinal Toma Bakač od 
Erdeda, kaločko-bački nadbiskup Grgur Frankapan, pečujski biskup 
Juraj Sakmari, erdeljski biskup Franjo Varda, i napokon vacki biskup 
Ladislav Salkaj. Nakon izbora državnoga vijeća, koje će zajedno s 
mladim kraljem upravljati državom, namjestio dotično potvrdio je sabor 
vrhovne državne časnike. Na opći zahtjev saboraša povjerena bi čast 
vrhovnoga kancelara opet pečujskomu biskupu Jurju Sakmariju, a slu- 
žba vrhovnoga blagajnika ili pokladnika namijenjena bi vackomu bi- 
supu Ladislavu Salkaju s tom pogodbom da će on upravljati sa svima 
kraljevskim prihodima, pa i s onima koji su u taj čas založeni. Dapače 
i prihod od izvanredne daće (de le diche), koji su dotad primale župa- 
nije za uzdržavanje svojih četa, uručivat će se odsad vrhovnomu blagaj- 
niku, koji će plaćati čete prema odredbama kralja i njegova vijeća; time 
bi se imalo polučiti dvoje, prvo da bude vazda pripravnih četa, a drugo 
da bude dovoljno novaca za njih. Napokon je sabor popunio službe kra- 
ljevskih zastavnika (li vexilli regii), i to na onaj način kako je bilo za 
kralja Matijaša. Najprije bi potvrđen u svojoj časti zastavničkoj Ivan 
Zapolja kao vojvoda erdeljski s tim znamenitim uvjetom da se ima brinu- 
ti samo za: Erdelj i susjedne oblasti, a ne uplitati se u Ugarsku, osim ako 
bude pozvan u slučaju potrebe (non se inpediendo in Hongaria, nisi vo- 
catus, in caso de necessita). Nadalje bi potvrđen Stjepan Bator kao te- 
meški župan i zastavnik ugarski s povlašću da smije zapovijedati ugar- 
skim županijama (naime četama), ali da se izvan Ugarske ne miješa ni u 
jednu stvar, osim ako je u potrebi pozvan. Jednako bi odlučeno i u po- 
gledu hrvatske banije (dil bannato di Croatia), ali glede osobe banove 
ne bi izrečena nikakva potvrda. Ne da se ustanoviti što je bilo razlog 
da nisu potvrdili bana Petra Berislavića. Možda nije bana bilo na saboru, 
a možda se i zavadio s gospodom Ugarskom, kako se to dogodilo dvije 
godine poslije. Napokon je sabor dopustio izvanrednu daću od jednoga 
dukata da se njom namire državne potrebe, odredio neke stvari privatne 
(particulare), pa se onda mirno razišao, dok je državno vijeće ostalo na 
okipi, Odgojiteljima mladoga kralja ostali su i dalje Juraj Brandenbur- 

KRALJ LUDOVIK II 


Po suvremenoj kopiji uljene slike Hansa Burgkmaira (1473—1531), Slika je osobito zanimljiva jer se 
na njoj vidi grb Kraljevine Hrvatske (kocke). 





PISMO KRALJA LUDOVIKA II IZDANO U BUDIMU 8. PROSINCA 1516. 
da staležima Kraljevine Slavonije da dođu na oktavalni sud, koji će na početku iduće godine obdržavati ban Petar Bi 

ški i Ivan Bornemisa pod vrhovnim nadzorom kardinala i primasa 
Tome Bakača od Erdeda. Već 23. svibnja pohvalio se potonji papi 
Leonu X kako je sve sretno prošlo, na što je papa poslanicom od 24. 
lipnja odgovorio kako mu je osobito milo što je sabor sve mirno obavio 
(quod in conuentu Pannonico, nuper habito, omnia tranquille atque 
pacate acta, confecta transactaque sunt), to više što se osobito bojao 
da će planuti smutnje između one gospode. Sada će Bog štititi i ojačati 
one koji žele i drže mir i slogu. 

Mletački poslanik Surian piše da je nakon sabora bio najugledniji 
muž u Ugarskoj pečujski biskup i vrhovni kancelar Juraj Sakmari. 
Dok je četrdesetpetogodišnji palatin Emerik Perenj bolovao na rukama 
i nogama od uloga, dok je stari primas i kardinal Bakač morao već mi- 
sliti na smrt i oporuku svoju, a mladi 28 godišnji Ivan Zapolja stajao 
na straži u Erdelju: dotle je kancelar Sakmari mogao uz kralja i 
državno vijeće upravljati državom posve po svojoj volji. Bile su mu 
tada četrdeset i dvije godine. Rodio se u Košicama u sjevernoj Ugar- 
skoj od ubogih roditelja njemačkoga podrijetla (otac mu je bio krojač); 
no kako je bio pronicava uma, popeo se brzo do najviših časti u crkvi 
i državi. Bio je doduše lakom za blagom i odan piću; no to su bili opće- 
niti poroci tadanje gospode u Ugarskoj, koja su se često po podne 
opijala. Kako je bio njemačkog podrijetla, naginjao je kroz čitavo vla- 
danje kralja Vladislava k njemačkomu caru Maksimilijanu (era tuto 
suo); no nakon posljednjega sastanka u Beču godine 1515. prometnuo 
se u najljućega protivnika njegova. Vrijeđalo ga što ga je car zaposta- 
vljao kardinalu i primasu Tomi Bakaču, a i kaloči o baćEOinu nad- 
biskupu Grguru Frankapanu. Nema sumnje da je stoga Sakmari i za 
samoga sabora svima silama nastojao oko sloge između staleža, samo 
da se ne dA povoda Maksimilijanu da se umiješa u poslove ugarske. 

Tek što je sabor svršio svoje poslove, osvanuše u Budimu 14. svib- 
nja poslanici cara Maksimilijana, na čelu im poznati učenjak i diplo- 
mat Ivan Spiesshammer ili Cuspinianus (cum d. preposito Neuburgensi, 
d. de Folkessdorf et d. Johanne Mraxy). Dne 16. svibnja biše primljeni 
u audijenciju, a sutradan pozvani u državno vijeće. Poslanik Spiessham- 
mer bilježi da je 8. lipnja primio »dobar odgovor« (responsionem 
bonam) i vratio se u Beč; ali mletački poslanik izvješćuje da carski 
poslanici »nisu mogli polučiti one stvari koje su htjeli« (mai hanno 
potuto obtenir cosa che hanno voluto). Glava (principal) sviju na dvoru 
da je sada pečujski biskup, a taj je najveći neprijatelj (inimicissimo) 
njemačkoga cara. Očito je taj zahtijevao da ga po posljednjoj odredbi 
pokojnoga kralja priznaju za vrhovnoga skrbnika mladoga kralja. U 
tom je poslu njegov poslanik Spiesshammer ponovno dolazio u Budim 
ne samo u kolovozu (17—25) godine 1516, nego i u svibnju i lipnju 
(15. svibnja do 7. lipnja) 1517, kojom su ga prigodom pratila još dva 
druga (cum Andrea de Burgo et Johanne Mraxy). Ali kako je svemoćni 
kancelar još uvijek kipio od mržnje na cara, čuli su ti poslanici samo 
slatke riječi i ništa više. Naravno da ni poljski kralj nije mogao postati 
suskrbnikom svoga sinovca. Kako mletački poslanik Alvise Bon 15. 
lipnja 1517. iz Budima javlja, odgovoreno bi prvih dana lipnja u auai- 

jenciji poslanicima cara Maksimilijana i kralja Sigismunda da ne treba 
nikakvih štitnika ni gubernatora, jer državno vijeće dobro upravlja kra- 
ljevstvom; k tomu ne dopušta ugarski ustav da bi se tuđinci pačali u 
vladanje. Ugri se zahvaljuju caru i kralju za dobru volju; ako bi kada 
trebalo, obratit će se već na njih kao na dobre rođake svoga kralja. 

Uz carske i poljske poslanike dolazili su uto na dvor mladoga kralja 
Ludovika svaki čas poslanici sultana Selima i pape Leona X. Sultan 
Selim, zabavljen osvajanjem Egipta, nudio je neprestano mir ili pri- 
mirje, a uto su njegovi bosanski sandžaci svaki čas zalijetali se u hrvat- 
ske krajeve da tim prisile kralja na sve što je sultan predlagao; papa 
je nasuprot svima oilania nastojao osujetiti svaki konačni mir ili trajno 
primirje, pa po primjeru nekih velikih predšasnika svojih okupiti 
kršćanski svijet za veliki rat protiv nevjernika, u kojemu bi Ugarska 
s Hrvatskom vodila prvo kolo pod okriljem same rimske stolice. U 
to ime bijaše Leon X još 11. travnja 1516. poslao u Ugarsku kardinala 
Roberta, nadbiskupa od Reggija, i da bude zaštitnikom mladoga kralja 
i da odvrati Ugre od izmirenja sa sultanom, čiji je poslanik 27. svibnja 
zaista u Budim stigao. Jednako je papa radio da izmiri njemačkoga 
cara Maksimilijana s francuskim kraljem Franjom I i Mletačkom Re- 
publikom, pa da onda sve zapadnoevropske vlasti sjedini u veliku ligu 
za sveti rat s Turcima. Kad se Leonu X činilo da će mu se živa želja 
ispuniti, poslao je opet 17. travnja 1517. augustinskoga redovnika, 
Nijemca Nikolu Schčnberga s pismom na kralja Ludovika, u kojem 
ga poziva neka se okani svih drugih posala (praetermissis omnibus aliis 





ZEČEVI PEKU LOVCA NA RAŽNJU 
Minijaturna slika iz misala (list 166) koji se čuva u riznici prvostolne crkve sv. Stje 


e jepana u Zagrebu. 
Ion Kukuljević misli da je minijature qlikao slavni hrvatski, slikar Julije. Klović (Giulio Človio, 
1898-1518), koji je zaista gko god, 13%. boravio u Hrvatskoj i Ugarskoj, Misal je nekad pri 
porodici Bakača—Erdeda, što svjedoče grbovi te porodice u njemu. 

occupationibus tuis), i neka skupi sve sile svoje »da pruži što više 
pomoći i zaštite kršćanskoj republici«. Doći će naskoro i posebni kar- 
dinal koji će biti kralju desna ruka u svetome ratu. 

Znamenito je da je papa Leon X bodrio kralja i njegove vijećnike na 
veliki rat s Turcima, a u kralja nije bilo vojske ni novaca da brani 
gradove na krajini.“ Iz pisma njegova od 15. srpnja 1517, što ga je pisao 
žiteljima grada Bardjejeva i tražio od njih izvanrednu pomoć od 800 
zlatnih forinta, doznajemo da je tada prijetila najveća pogibelj gradu 
Jajcu i ostalim mjestima (gravissima castri nostri Jayczae ac Boznen- 
sium, et aliorum confiniorum nostrorum imminentia pericula) uz tursku 
granicu. Nevolja na krajini i nestašica novaca bila je tolika da je na- 
pokon državno vijeće zajedno s kraljem bilo prisiljeno da sazove sabor 
za Miholje (29. rujna) 1517, na kojemu bi se raspravljalo o svemu što 
bi imalo otkloniti pogibelj od krajine, a najviše od grada Jajca i 
Kraljevine Hrvatske (in eum finem conuocati, ut... de auertendis peri- 
culis, que confinibus huius regni nostri omnibus undique impendent, 
maxime autem jayczensibus et regni Croacie... consuleremus). 

Dva dana prije sastanka sabora — 27. rujna — izdao je car Maksi- 
milijan u Badenu kod Beča povelju kojom je palatinu Emeriku Pere- 
nju podijelio čast državnoga kneza u Njemačko-rimskom Carstvu. S 
tom poveljom, a jamačno i s drugim spisima i naputcima pošao je carev 
poslanik Spiesshammer (cum d. Georgio de Seisseneck, Emerssdorf et 
Mraxy) 3. listopada u Budim, kamo je 7. listopada i prispio. Ne- 
dvojbeno je carskomu poslaniku bilo sada izraditi ono što mu dotad 
nije pošlo za rukom, da mu naime gospodara priznaju za vrhovnoga 
skrbnika kraljeva. Ali na saboru tekle su ovaj put stvari vrlo burno. 
Brojno plemstvo došlo je oružano, a mnogi magnati sa svojim četama; 
sam Ivan Zapolja doveo je sa sobom do 2000 svojih vojnika. Kako 
sam kralj 5. studenoga piše Bodroškoj županiji, sdogodilo se da je 
sabor bio smetan, te se razišao ne dovršivši započetih stvari« Taccidit 

.. ut ipsa dieta perturbaretur et rebus inceptis quidem, sed non 
perfectis dissolueretur). Spiesshammer javlja u svome dnevniku da je 
12. listopada »vojvoda ušao u tvrđu« (weiuoda intravit in castrum), 
po čemu sudimo da je Ivan Zapolja bio kamen smutnje na saboru. 
Mletački poslanik opet javljao je poslije svojoj Republici »kako su bile 
velike razmirice između baruna« i »kako je erdeljski vojvoda u velikoj 
ljutosti otputovao«, na što da su neki baruni poručili caru Maksimili- 
janu neka kupi vojsku i dođe uzeti (zaštititi) kinu: 

Sabor dakle u listopadu 1517. svršio se općom smutnjom. Za obra- 
nu Jajca i ostale krajine nije ništa učinio, te je kralj s državnim vijećem 


* Mletački poslanik Antun Surian pripovijeda u svom zaključnom izvješću od 18. 
prosinca 1516. da je kralj Vladislav II na samrti ostavio duga do 400.000 dukata. Uopće da 
je financijalno stanje kraljevo, naročito posljednjih godina njegova vladanja, bilo vrlo ne- 
povoljno. Dok je kralj Matijaš imao godišnjega prihoda do 940.000 dukata (400.000 od ruda 
i rudnika, 140.000 od solana, 50.000 od tridesetine 50.000 od krunskih imanja, 300.000 izvan- 
redne daće ili dike), pao je prihod za kralja Vladislava na 220.000 dukata (36.000 od rudni- 
ka, 25.000 od solana, 18.000 od tridesetine, ništa od krunskih imanja, koja su bila založena, 
i 141.000 izvanredne daće). 


324 TREĆE DOBA (III) 


(domini prelati et barones et alii consiliarii nostri, qui nobiscum hic 
riuanserant) morao poslije moliti pojedine županije da plate izvanrednu 
daću ili subsidium po osamdeset dinara, jer se bez te pripomoći neće 
moći obraniti ni održati »krajina, koja je štit njihov« (confinia, que 
sunt clipei vestri). Kraj nedostatnih vijesti ne zna se točno zašto je na 

potonjem saboru bilo tolike galame; no jamačno je opet Ivan Zapolja 
tražio da postane gubernatorom, a car Maksimilijan da ga priznaju 
vrhovnim skrbnikom. Zapolju je pomagalo niže plemstvo, a cara ne- 
koji velikaši, koje bijaše Spiesshammer predobio. Sukob je morao biti 
žestok, jer je Ivan Zapolja 12. listopada provalio u sam tvrdi kraljevski 
grad, kojemu je bio kastelanom kraljev odgojitelj Ivan Bornemisa. 
Ako se i ne da utvrditi vijest potonjih pisaca da je Ivan Bornemisa 
tom prigodom dao iz topova pucati na provaljujućega u grad Ivana 
Zapolju i njegove čete, ipak je nedvojbeno da je među njima planula 
ljuta mržnja, te je jedan drugomu stao raditi o glavi. 

Još se ne bijahu strasti nakon raspršenoga sabora smirile, osva- 
nuo je prema papinom obećanju 7. siječnja 1518. kardinal Toma de 
Vio u Budimu, donijevši sa sobom osnovu za rat s Turcima, koju je 
papa od zasebne komisije dao izraditi. Po njoj bi njemački car i por- 
tugalski kralj imali potražiti Turke u Egiptu, a kraljevi ugarski (češki) 
i poljski zajedno s vojvodama Vlaške i Moldavske udariti na njih iz po- 
dunavskih krajeva. Nakon različnih dogovora odlučilo je napokon držav- 
no vijeće zajedno s kraljem da se opet sazove sabor u Budim za 24. 
travnja 1518. Na taj sabor pozvali su i Ivana Zapolju posebnim pismom 
od 14. ožujka ovoga sadržaja: »Poštovani i velemožni nama vjerni i 
iskreno ljubljeni. Sa svih strana prijete našoj krajini i čitavome kraljev- 
stvu ovomu tolike i takve opasnosti da se već ne može u pismu rastu- 
mačiti, a nije više ni zgodno ni sigurno da se na javu iznose. Premda 
smo u to ime bili ove godine već dva sastanka (conuentiones) držali i u 
njima vijećali kako da se rečene pogibelji uklone, ipak nije ta naša 
dobra volja, kako je svima poznato, urodila nikakvim uspjehom. Da 
nas dakle po našemu otezanju i nehaju ne bi te opasnosti satrle (jer 
se odlaganjem ne mogu ukloniti ni zapriječiti), odlučili smo držati opći 
sabor na iduće Jurjevo ovdje u Budimu da se po savjetu vašemu kao 
i ostale gospode i državljana nešto učini za spas i održanje ovoga kra- 
ljevstva i sviju vas, pa da se ono nadoknadi što se dosad amo-tamo 
zanemarilo. Stoga vjernost vašu opominjemo i tvrdo vam zapovijedamo 
pod prijetnjom (ustanovljenom) u dekretu da primivši ovo pismo do- 
dete na blagdan sv. Jurja ovamo u Budim pred naše veličanstvo, ali 
ne s vojskom (non cum exercitu), nego s primjerenim brojem, s 
duhom boljitku države sklonim i dobro raspoloženim, pa da zajedno 
s ostalom gospodom i državljanima, koje smo jednakim načinom po- 
zvali, svjetujete i činite za uklanjanje rečenih pogibelji sve ono što 
svaki dobri i vjerni (podanik) običaje činiti za spas domovine u 
krajnjoj potrebi. Drugo da se pod označenom prijetnjom ne usudite 
raditi.« 

Još prije nego što je Ivanu Zapolji stigao kraljevski poziv bijaše 
on sve uredio da se svomu protivniku Ivanu Bornemisi osveti. On 
bijaše u to ime utanačio neki posebni savez ili konfederaciju, kako su ih 
tada pojedini velikaši među sobom sklapali bud da zajedničkim silama 
izvode svoje namjere bud da se opru nižemu plemstvu. .Ivan Zapolja 
bijaše za svoju konfederaciju predobio ne samo palatina Emerika 
Perenja i velikovaradinskoga biskupa Franju Perenja, nego također 

erdeljskoga biskupa Franju Vardu i, što je najvažnije, temeškoga žu- 
pana i kapetana donjougarskih strana Stjepana Batora [Bathory]. 
U pismu što ga je Ivan Zapolja 31. ožujka pisao iz Tokaja Stjepanu 
Batoru razabiramo da je palatin Perenj navlastice pošao u Budim, 
te ondje s kraljem utanačio da se Bornemisi čast kastelana u gradu 
Budimu oduzme, pa da tako bude Ivanu Zapolji slobodan pristup 
kralju i gospodaru svome (quo liberalis erga suam maiestatem... esset 
nobis aditus). Zapolja bijaše se naime zavjerio da dotle neće dolaziti 
na kraljevski dvor dokle grad ostane u rukama Ivana Bornemise. Sada, 
kad je zapreka uklonjena, odazvat će se kraljevu pozivu i doći će s 
200 konjanika na sabor; podjedno poziva Stjepana Batora da i on 
još prije otvorenja sabora u Budim dođe. 


Kad se sabor u određeno vrijeme sastao, stigli su na nj također 
poslanici njemačkoga cara i poljskoga kralja. Carske poslanike vodio je 
taj put Sigismund Herberstein, jer je Spiesshammer (Cuspinianus) 
boravio u Poljskoj, gdje je zastupao svoga gospodara pri vjenčanju 
kralja Sigismunda s milanskom herceginjom Bonom. I papinski poslanik 
prijao je saboru, spomenuti naime već redovnik Nikola Schčn- 

erg (Schonberger). Ali od saborovanja nije bilo nikakve koristi, jer 
je jače nego ikada do sada izbila na površje opreka između nižega plem- 
stva i velikaške oligarhije. Niže plemstvo zahtijevalo je burnije nego 
prije da se bira gubernator, a magnati nisu htjeli o tome ni čuti. 
Papinski poslanik pomagao je donekle nižemu plemstvu, dok su carski 
i poljski poslanici stajali uz magnate. Napokon je papinski nuncij pre- 
dlagao da se za rat s Turcima odredi vrhovni vojvoda, a ako se staleži 
ne bi mogli složiti kome da tu čast povjere, neka prepuste papi da ga 
on imenuje. Ali ni to ne bi prihvaćeno. Kad su viši staleži odbijali izbor 
gubernatora, kratilo se niže plemstvo primiti ostale prijedloge, osobito 
da se opet raspiše izvanredni porez od jedne forinte za obranu krajine. 
Na jedan put se pročulo da car Maksimilijan kani s vojskom priskočiti 
u pomoć svome »sinu« Ludoviku da ga zaštiti od sile vlastitih podanika 
njegovih. Ta vijest ogorčila je niže plemstvo tako da je odlučilo smjesta 
ostaviti Budim, te se 15. srpnja sastati na drugom, sigurnijem mjestu, 
naime u Tolni u županiji istoga imena. U Budimu ostali su sami prelati 
(13) i magnati (30) koji su nastavili vijećanja, te nakon nekoga vremena 
dopustili zatraženu izvanrednu daću do čitave zlatne forinte, nadajući se 
da će je i niže plemstvo naknadno odobriti s obzirom na prijeteće 
opasnosti (sperantes ipsos quoque regnicolas hanc ordinationem obla- 
tionemque dominorum... non gravatim accepturos). Uz to je krnji 
sabor stvorio još zasebne članke (21), koji bi imali vrijediti do budu- 
ćega potpunoga sabora na Jurjevo iduće godine, kad se mogu zamijeniti 
boljima i zgodnijima. Neki članci određuju kako da se pobira izvanredna 
daća ili subsidium (1—9); desetim člankom zapovijeda se da do 2. 
srpnja imaju svi zastavnici podići i opremiti svoje banderije za obranu 
granica. Najzamašniji je članak dvanaesti, koji nalaže da uz nedorasloga 
kralja mora uz kancelara, vrhovnoga blagajnika i dvorskoga meštra 
opstojati još vijeće od osam vijećnika (4 prelata i 4 baruna), i da polo- 
vica tih vijećnika mora vazda boraviti na dvoru »da savjetuju njegovo 

veličanstvo u svemu i da ne dopuštaju još mlađani duh njegova veli- 
čanstva po komu god ispraznim i nekorisnim naputcima zavađati« (non 
patiantur animum maiestatis suae adhuc tenerum per quoscunque... 
vanis aut inutilibus suasionibus distrahi vel seduci). Ti će savjetnici 
kraljevi brinuti se za dobro stanje i čast njegova dvora, a i za javno 
dobro i sigurnost čitave države; oni će nadzirati kraljevske prihode i 
paziti da se razborito pri izdacima štedi; napokon će bdjeti i nad 
tim koga će on u svoju službu primati, kome će duhovne i svjetovne 
časti podjeljivati i kako će sa stranim poslanicima općiti. Da bi se u 
tome državnome vijeću mogli svi javni i privatni poslovi kraljevski 
rješavati, mora se ono redovito tri put u tjednu (ponedjeljak, srijeda, 
petak) sastajati; ako je pak potrebno, i više puta (čl. 12—20). 

Na krnjem saboru, koji je izložene članke stvorio, bijaše ostao i 
vojvoda Ivan Zapolja. Nema sumnje da je on mnogo pridonio da su 
baš posljednji članci o državnom vijeću prihvaćeni. Njima se jamačno 
nastojalo slomiti prevlast pečujskoga biskupa Jurja Sakmarija, koji je 
bio svemoćan na dvoru, osobito otkad se državno vijeće, izabrano još 
u svibnju 1516, bilo razišlo najviše radi toga što zastupnici nižega plem- 
stva nisu mogli o svom trošku na kraljevu dvoru boraviti. Sakmari je 
i osjećao da se na nj nišanilo, pa se zahvalio na časti državnoga kan- 
celara, na što bi ta čast povjerena vackomu biskupu Ladislavu Salkaju. 

Ali obnovom državnoga vijeća, u kojemu bi odsad bili samo prelati 
i baruni i kojim se imala utvrditi vlast velikaških oligarha, bilo je još 
ljuće povrijeđeno niže plemstvo. Ono se zaista sastalo u srpnju u Tolni 
na zasebni sabor (particularis conventio), kojemu je predsjedao tada 
već kraljevski personal Stjepan Verbeci (personalis praesentiae regiae 
maiestatis locumtenens). Dne 25. srpnja prihvatila je plemićka skup- 
ština dvadeset članaka, koji su bili donekle napereni protiv velikaške 
oligarhije, ali odišu ipak živom brigom za dobro domovine. Već prvi 
članak dokazuje to dovoljno, jer se u njemu govori ovako: »Budući da 
se svako kraljevstvo vlada i uzdržava s dva sredstva, naime oružjem i 
zakonima, a ni jednoga toga za sada u našem Ugarskom Kraljevstvu 
nema: to se dogodilo da su Turci, neprijatelji Kristova križa, ne samo 
bezbroj djevica, udovica, časnih gospođa, kao i druge obojega roda 
ljude u vječito ropstvo odvukli, nego su i premnogi međašni gradovi, 
kraljevstvu i krajini na uštrb, došli u ruke istih Turaka, a osobito 
(gradovi) Bočac i Jezero. Preostalo je samo Jajce s Banjalukom, lišeno 
svake zaštite; pa ako se dovoljno četama i hranom ne opskrbi i ne 
učvrsti, doći će i ono smjesta u ruke tih Turaka. Kada pak Jajce 
dopane šaka neprijateljskih (što Bog odvrati), naskoro će propasti 
Kraljevina Slavonija zaiedno s Požegom i Vukovskom županijom, a s 
njima će jednako nevolja snaći i samo unutarnje truplo kraljevstva. 
Uz to će Koruška, Austrija i veliki dio Germanije, kao i Dalmacije biti 
izložen njihovu robljenju. Da dakle ne bi propao ostatak krajiških gra- 
dova, a osobito Jajce, nego da bi se opet mogli po nama predobiti 
Bočac i Jezero, odlučeno je da se čete kako gospode prelata i baruna 
tako i kraljevskih županija u punom broju pod prijetnjom u dekretu 
označenom smjesta i bez ikakva krzmanja moraju poslati u ona mjesta 

za koja su već određeni. Po onom dijelu četa koje su opredijeljene 
(da idu) prema Slavoniji neka kraljevsko veličanstvo s pomoću Kra- 
ljevine Slavonije, gospodina bana i svijetloga Lovre Iločkoga dade što je 
moguće brže otpremiti hranu u Jajce; za opskrbu (toga grada) živežem 
neka njegovo kraljevsko veličanstvo pošalje onamo također pješake 
netom po gospodinu rimskom kardinalu i gospodinu palatinu dovedene, 
i napokon neka od tih ostavi dvije stotine u Jajcu za obranu njegovu 
kroz vrijeme glavne vojne, koja će se što prije započeti, Pošto se živež 
unese, neka čete gospode i ostalih žitelja po odredbama dekreta osta- 
nu na straži na potrebnim mjestima državnih granica, i neka sva 
gospoda i plemići budu dužni slati svoje vojnike, izuzev županije Do- 
njih krajeva u dekretu posebice označene.« Ostalim člancima određivalo 
se kako da se namakne vojska i novci za veliku, glavnu vojnu (expeditio 
generalis). Vojska za tu glavnu vojnu neka se oko Miholja (29. rujna) 
skupi u Baču, kamo će doći kralj sa svojim četama, velikaši sa svojim 
banderijima, svi plemići glavom i od svakih 20 podanika po jedan 
momak. Za opremu kraljevskih četa i krajiške vojske raspisuje se izvan- 
redna daća od 50 denara. Na saboru u Baču, koji će se također sastati 
o Miholju, položit će vrhovni blagajnik račun o sabranoj daći. Osim 
toga uredit će se i kraljevski prihodi da se jednom stanje tolikim 
daćama zatiranih kmetova olakša. Napokon je odredio sabor (čl. 20) 
da se smjesta pošalju poslanici rimskomu papi, njemačkomu caru i 
poljskomu kralju. Potonjemu poći će Pavao Artand i Mihajlo Kende- 
pošli lima bi dan i zasebni naputak što da na poljskom dvoru govore 
i rade. 

Očito je da se plemićka skupština u Tolni natjecala s krnjim sabo- 
rom u Budimu, pa je tako naknadno dopustila i izvanrednu daću od 
50 denara, koju Bijaše prije na saboru uskratila. Sve je zavisilo sada 
o tome hoće li kralj potvrditi zaključke plemićkoga zbora, i hoće li se 
magnati odazvati pojedinim odredbama, osobito onoj da se opći sabor 
sastane na Miholje u gradu Baču. Mletački poslanik Bon javlja 21. 
kolovoza iz Budima da je nakon svršene skupštine u Tolni pedeset ple- 
mića kao poslanstvo došlo kralju u Budim, saopćilo mu zaključke, te 
ga pozvalo da na određeni rok dođe u Bač. Čini se da su glasovi o 
dolasku sultana Selima u Drinopolje, o njegovoj osnovi da ovlada 
Vlaškom, kao i o navali turskih četa na Beograd, koji se teškom mukom 
obranio, djelovali na prelate i barune, te se nisu toliko otimali saboru 
u Baču. Sam kralj sa svojim savjetnicima pošao je već 27. rujna u 
Bač, kamo je 8. listopada stigao i carski poslanik Spiesshammer (Cu- 
spinianus) sa svojim drugovima. Saborovanje trajalo je nekako do 
23. listopada; u to je vrijeme Spiesshammer bio 11. listopada primljen 
u audijenciju, te je 22. dobio odgovor na svoju poruku. Još 18. listo- 
pada pisao je kaločko-bački nadbiskup Grgur Frankapan mletačkomu 
poslaniku u Budim ovako: »Sabor (conventus) se razišao, učinivši neku 
odredbu o upravi kraljevstva, premda ne znam da li će biti uspješna, 
Došao je teklić od Turčina i donio mir; ne znam još da li će ga primiti 
ili odbiti, to će se brzo razjasniti. Kraljevsko veličanstvo vratit će se 
smjesta u Budim.« 

Po svemu sudeći, svršio se sabor u Baču nekim izmirenjem veli- 
kaša s nižim plemstvom. To dokazuju saborski članci (45), a osobito 
trideset i deveti, kojim biše opet plemićki prisjednici izabrani za držav- 
no vijeće, tako da je odsad uz osam velikaša bilo u njemu šesnaest 
plemića. U članku se po imenu spominju izabrani vijećnici i prisjednici; 
od prelata kardinal i primas Toma Bakač od Erdeda, kaločko-bački nad- 
biskup Grgur Frankapan, pečujski biskup Juraj Sakmari i erdeljski 
biskup Franjo Varda; od baruna palatin Emerik Perenj, herceg Lovro 
Iločki kao sudac kraljevskoga dvora, erdeljski vojvoda Ivan Zapolja i 
temeški župan Stjepan Bator; od nižih plemića Mihajlo Zob, Ivan Pa- 
koš, Franjo Bodo, Nikola Macedonac, Sigismund Pogan, Nikola Pernes, 
Pavao Artand, Nikola Klešan, Mihajlo Kendereši, Ivan Faysz, Blaž Cha- 
ni, Nikola Turoc, Luka Kutassi, Juraj Derenčin, Stjepan Amade i Juraj 
de Sythke. Već po imenima vijećnika i prisjednika može se razabrati 
da se gledalo ugoditi i nižemu plemstvu i privrženicima Ivana Zapolje. 
Između ostalih zaključaka saborskih osobito je znamenit još dvadeset 
i osmi; njime se određuju globe za one velikaše i plemiće koji se nisu 
odazvali pozivu, te nisu došli na sabor. Svaki nemarni velikaš platit 
će 800 zlatnih forinta, a obični plemić 400; što se globe skupi, neka kralj 
porazdijeli među uboge i potrebne plemiće koji su saboru pribivali. 
lnače rade saborski zaključci o uređenju financijalnih prilika u državi 
i na kraljevskom dvoru, kao i o obrani kraljevstva i krajiških gradova. 
Za savjesnije obavljanje novčanih posala izabrao je sabor dva zasebna 
blagajnika, jednoga za krajeve s ove strane Dunava, a drugoga za kra- 
jeve s one strane. Osim toga dopustio je sabor izvanrednu daću za 
dvije godine unaprijed da se uzmogne redovno plaćati vojska i da se 
iskupe založena kraljevska imanja. Banovima u krajiškim oblastima 
zabranjeno bi izlaziti iz njih, a uz to biše određene stroge kazne za 
one kapetane koji bi nemarom svojim izgubili povjerene im krajiške 
gradove. Glede rata na Turke ne bi ništa odlučeno, premda je papinski 
poslanik Nikola Sch&nberg (Schonberger) bio nazočan, te je staleže 
salijetao i zaklinjao da se papi odazovu. 

Odredbe sabora u Baču imale su vrijediti kroz tri godine (et prae- 
declarata statuta usque ad diaetam dumtaxat, pro festo beati Georgii 
martyris, in tertia revolutione annuali venturi celebrandam, durent 
et observentur), po svoj prilici do onoga časa kad kralj poene puno- 
ljetan, te sam preuzme kormilo u ruke. Stjepan Verbeci, koji je mnogo 
pridonio da su izloženi zaključci stvoreni, nagrađen bi od sabora tim 
da mu je doznačio daću po pet denara od svakoga dimnjaka; uz to bi 
potvrđeno da ide za poslanika caru, papi i u Mletke. Kad su međutim 
stali provoditi zaključke potonjega sabora, nagazilo se na mnogo za- 
preka sa svih strana, osobito pak sa strane velikaša, kojim brojne 
ustanove nisu bile po ćudi. Jedni nisu mogli podnositi da su u državnom 
vijeću opet odlučivali niži plemići; drugi opet nisu htjeli vraćati kra- 
ljevske gradove i imanja koja su im bila ili založena ili na upravu 
predana. Među potonjima isticao se je osobito Ivan Bornemisa, odgo- 
jitelj kraljev i župan požunski, otkad mu je bila oduzeta kastelanija u 
Budimu. Ne samo da se kratio vratiti neke gradove, koji bijahu odre- 

đeni za uzdržavanje kraljeve kuhinje, nego se također dao opet imeno- 
vati upraviteljem budimskoga grada. Poradi toga došlo je u jednoj 
sjednici državnoga vijeća do oštra sukoba, te su već neki plemići 
povadili svoje mačeve da Bornemisu sasijeku, ali je u odlučni čas stari 
kardinal i primas Toma Bakač od Erdeda zapriječio krvoproliće. O ta- 
danjim prilikama doznajemo mnogo iz pisma što ga je prepošt Jeronim 
Balbi u drugoj polovici veljače 1519. pisao poljskomu potkancelaru 
Sydlowiczu. On javlja da se 26. siječnja sastao neki zasebni sabor 
(particularis conventus), na kojemu je ponovno zahtijevalo plemstvo da 
se provedu dekreti bačkoga sabora. Tomu su doduše neki velikaši (ex 
primoribus) protivni, ali bud što ih je strah spopao bud što se boje 
gorega zla, ako se oni (dekreti) pogaze, hoće ipak da se svi do jednoga 
priznaju i provedu. »Ali kad se prvoga dana saborovanja došlo do onoga 
članka (14) kojim se određuje da gospodin Bornemisa grad Munkač, 
a Petar Korlatky gradove Tatu i Komarom predadu budimskom provi- 
zoru na čuvanje, oba se najodlučnije tomu opirahu, tvrdeći da im je 
prejasni kralj Vladislav gradove pod tu pogodbu i pod tom prisegom 
povjerio da ih nikomu ne predadu dok prejasni kralj Ludovik ne dora- 
ste. Da je tomu tako, potvrdili su mnogi, a prvi gospodin češki kancelar, 
koji je bio nazočan kad je pokojni kralj povjerio gospodinu Bornemisi 
grad Munkač. Nasuprot ti naši novi vijećnici tvrde da neće baš ništa 
provesti dok god se onaj grad gospodinu Bornemisi ne oduzme. I 
takvim se pravdanjem bavimo i natežemo već kroz tri tjedna, a uto 
su svi ostali poslovi odgođeni, te leže gotovo zakopani. K tomu je 
uslijedila i smrt ooaoedina palatina (Emerika Perenja), koji je 5. 
ovoga mjeseca (veljače) umro. Nije meni istraživati koliko je koristio 
njegov život; ali to je očito da će njegova smrt vrlo mnogo smetati 
sadanjim stvarima. Jer mnogi se pokreti, i to preopasni, već pojavljuju; 
puk nastoji o tom da se vojvoda (Ivan Zapolja) 
uzvisi na palatinsku čast, te to najokorjelije zahtijeva; oni 
pak koji rade u prilog kralju a zdravije sude, ne drže ništa za pogub- 
nije nego da se ma tko učini palatinom; oni savjetuju da čast ostane 
ispražnjena dok kralj doraste do zrelije dobi, pa da se samo namjesti 
podpalatin, koji bi predsjedao javnim sudovima ... Uz tako različite 
i protivne nazore ne znam što će se dogoditi, jer vidim da su začetnici 
jednoga i drugoga mnijenja u svojim odlukama osobito tvrdokorni.« 

Pitanje tko će biti palatin uzrujavalo je u veljači 1519. malo i 
veliko. Puk (plebs) i s njime niži plemići zahtijevali su javno i glasno 
da se ta čast povjeri njihovom ljubimcu, dok su protivnici njegovi, pre- 
težno prelati i baruni, predlagali da se mjesto uopće ne popuni, samo 
da njega ne zapadne. Premda je njemački car Maksimilijan bio već 
mrtav (+ 12. siječnja 1519), ipak je njegov poslanik Spiesshammer ili 
Cuspinianus radio u prilog njegovih unuka Karla i Ferdinanda da se 
Ivan Zapolja ne popne do najviše časti u Ugarskoj, što bi u onaj mah 
vrijedilo toliko kao da je postao gubernatorom. Gotovo kroz četiri mje- 
seca vodila se žestoka borba između obiju stranaka. Dne 21. veljače 
javlja mletački poslanik iz Budima da će se izbor palatina obaviti na 

idućem saboru, koji će se sastati po običaju na Jurjevo (24. travnja). 
Prvih dana ožujka sastaju se kaločko-bački nadbiskup Grgur Frankapan, 
erdeljski vojvoda Ivan Zapolja, pečujski biskup Juraj Sakmari, erdelj- 
ski biskup Franjo Varda, i napokon temeški župan i kapetan Stjepan 
Bator, te ugovaraju 8. ožujka Konfederaciju, kojom se obveziju da će 
vjerni biti i braniti kralja Ludovika. Dne 4. travnja odlazi iz Beča 
u Ugarsku poznati već Spiesshammer (Cuspinianus) kao poslanik špa- 
njolskoga kralja Karla, te ostaje uz kralja Ludovika gotovo mjesec 
dana, naime do 2. svibnja. Spomenuti poslanik bijaše poglavito došao 
da se s kraljem Ludovikom sporazumije radi izbora novoga njemačkoga 
kralja; ali nema sumnje da se govorilo i o pitanju palatinskom. Me- 
đutim bijaše se sastao i sabor na kojemu se imala popuniti ispražnjena 
čast palatina. Ali to nije bilo tako lako. Još 25. svibnja javlja mletački 
poslanik iz Budima »kako je kralj mnogo zaokupljen izborom novoga 
palatina, i kako su zbog toga velike razmirice, pače da se ustalo na 
oružje«. Istoga dana (25. svibnja) osvanuo je u Budimu opet rijemački 
poslanik Spiesshammer (Cuspinianus), koji je sutradan (26. svibnja) 
dao nekakvu obveznicu (obligacionem) vackomu biskupu Ladislavu Sal- 
kaju, a nakon daljnja dva dana (28. svibnja) pečujskomu biskupu 
Jurju Sakmariju. Potonjega dana javlja mletački poslanik Alvise Bon 
iz Budima svojoj Republici »kako je napokon nakon mnogih razmirica 
došlo do izbora palatina i kako je izabran gospodin Stjepan Bator, 
temeški župan, koji je od 55 glasova primio 26, dok je erdeljski vojvoda 
dobio samo 17...« Poslanik je namah čestitao novomu palatinu, koji 
je očitovao da je dobar prijatelj Mletačke Republike, te joj i ponudio 
svoju službu. 

Vojvoda Ivan Zapolja, najbogatiji velikaš u Ugarskoj, koji je imao 
godišnjega prihoda 140.000 dukata, ljubimac puka i nižega plemstva, 

ijaše opet propao kad se natjecao za prvu čast u Ugarskom Kraljev- 

stvu. Njegova nedaća u svibnju 1519. bila je sudbonosna za sve daljnje 
vladanje kralja Ludovika. Vlastohlepni i srčani vojvoda, koji je dosad 
očijukao s prelatima i barunima te s njima sklapao i konfederacije, 
odvratio se je sada od svojih staleških drugova, te se prometnuo u 
ljutoga protivnika novomu palatinu Stjepanu Batoru. Opreka između 
dvorske stranke s palatinom Batorom na čelu i plemićke s vođama 
Verbecijem i Zapoljom postala je sve izrazitija i oštrija, osobito od onoga 
časa kad se dvorska stranka stala priklanjati Habsburgovcima, Karlu i 
Ferdinandu, dok se plemićka ili patriotska stranka žacala svakoga upli- 
tanja tuđinaca u ugarske stvari. I tako nije u Ugarskoj moglo više doći 
do mira i sloge, nego je preotimalo mah opće rasulo, dok se nije sve 
svršilo užasnom katastrofom. 

Međutim bijaše se posve izjalovila velika osnova pape Leona X 
da se s pomoću svih kršćanskih vlasti na zapadu pokrene navalni rat 
na Turke. Kako je uz to sultanu Selimu bilo pošlo za rukom da slavo- 
dobitno svrši sve vojne svoje u Egiptu i Aziji, bila je prava sreća za 
Ugarsku što je baš u to vrijeme bilo užarskoinu poslaniku Barnabi 
Belaju, koji je već nekoliko godina boravio na sultanovu dvoru, po- 
srećilo da utanači primirje s Turcima na tri godine. Ispravu o primirju 

potpisao je kralj Ludovik u Budimu 28. ožujka, a Selim ju je potvrdio 
u Drinopolju 30. svibnja 1519. Glavne ustanove jesu: od 1. travnja 
1519. kroz pune tri godine ima vladati mir među sultanom Selimom i 
kraljem Ludovikom, i taj se mir ima protezati na sve zemlje sulta- 
nove i kraljeve, među kojima se potonjima navlastito imenuje Ugarska, 
Dalmacija, Hrvatska i Slavonija, zatim Erdelj, i napokon Bosna i Srbija, 
ukoliko je kralj i tu još nekoliko gradova imao (Jaycza et Banyalwka, 
Zweczay cum castro Verbaz... Sabacz, Barych, Barka, Jarak... Nandor 
Alba penes Danubium, Zemlin, Zalonkemen et Thithyl ...). U ovome će 
primirju stati uz kralja Ludovika i papa Leon X, a španjolskomu 
kralju Karlu, zatim njegovu bratu Ferdinandu i Sigismundu poljsko- 
mu slobodno je pristupiti k primirju za godinu dana. U primirje se 
uzima uz kralja Ludovika i Vlaška i Moldavska, a također i Dubrov- 
nik; no od njih će sultan i dalje dobivati običajne danke i darove. 
Trgovcima je slobodno trgovati u zemljama obiju stranaka, 


Već bi spomenuto kako su mladomu kralju Ludoviku bili dodije- 
ljeni za odgojitelje rođak njegov Juraj Brandenburški i Ivan Borne- 
misa. O kralju i njegovim odgojiteljima izvješćuje mletački poslanik 
Antun Surian 18. prosinca 1516. ovako: »Taj kralj Ludovik ima jeda- 
naest godina; lijep je i visok, kako mu je bila i majka. Upravljaju 
njime dvojica; jedan se zove Bornemisa, koji je njegov odgojitelj, 
čovjek vrlo dobar; kralj nema drugoga prijatelja do njega. Drugi je mar- 
kiz Juraj Brandenburški; sin jedne sestre kralja Vladislava, postao je ba- 
runom po ženi, koja je bila supruga hercega Ivaniša Korvina; on je Nije- 
mac i kaže se prijatelj našoj općini, muž dostojan i hvale vrijedan. On po- 
dučava kralja kopljem udarati, strelicom baratati, kao i druge stvari koje 
treba znati uzvišenomu kralju. Sam kralj govori dostojno i ozbiljno; 
ako poživi, bit će vrijedan vladar.« Dvije godine i nekoliko mjeseci 
poslije, 28. srpnja 1519, opisuje kralja i prve mu doglavnike mletački 
poslanik ovako: »Kraljem upravljaju dva poglavice; jedan je palatin, 
a drugi vrhovni kancelar i biskup vacki, koji nose sav teret vladanja. 
Kralj Ludovik navršio je trinaest godina; visok je i stasit, lijep je, 
ali nije skladan (e bello in ziera, ma non formoso). Zabavlja se oru- 
žjem, te se nedavno u Budimu natjecao kopljem, što se svidjelo svemu 
narodu koji ga je vidio. Uči se u latinskom jeziku, a govori četiri jezika: 
madžarski, njemački, češki i latinski. Umije zgodno odgovarati, te će 
biti vrijedan vladar, ako poživi. Prihoda ima malo, samo 140.000 du- 
kata, dok je kralj Matijaš primao po 800.000. I stoga se događa da 
nema u kuhinji što da se kuha, te nema od čega da živi; zbivalo se da 
su njegovi dvorjanici morali tražiti zajam od 14 dukata. A razlog je 
tomu što je otac njegov otuđio (založio) mnoga kraljevska mjesta samo 
da dobije novaca za uzdržavanje; nadalje što su Turci osvojili brojne 
gradove u Bosni i Hrvatskoj ... Kraljevstvo Ugarsko imalo je za kralja 
Matijaša 72 županije (contadi), sada imade samo 55, ostalim gospoduju 
Turci bud u Bosni, bud u Hrvatskoj.« Međutim nestašici na kraljevskom 
dvoru pridonio je mnogo i odgojitelj kraljev, raskošni i rasipni Juraj 
Brandenburški, koji je baš radi toga dolazio u sukob s trijeznim i stro- 
gim Ivanom Bornemisom. Juraj je Brandenburški sam pustopašno ži- 

vio, pa se nije žacao i svoga nestašnog gojenca povući u vrtlog zabava 
i raskalašena života. God. 1518. pisao je Juraj nekomu prijatelju svo- 
mu: »Premda je kraljevski dvor strašno siromašan, ipak sam s njime 
(kraljem) Poklade vrlo veselo proveo, neka vide ozbiljna gospoda da 
mi na dvoru nismo još pomrli. Najprije su Stibitz i Zetteritz šest puta 
borili se pješke; zatim smo se borili ja i Krabat na konjima; Krabat 
bio je vrag, a ja divlji čovjek; vrag se srušio s konja i pao na lice. 
I kralj jašio je lijepo, a sve žene gradske i mnogo svijeta bilo je na- 
zočno. Nato je zaredao ples i ja sam se pojavio s osamnaest okra- 
buljenika u kratkim kabanicama i s crvenim, šiljastim cipelama, kako 
su ih stari nosili; jedan starac, držeći u svakoj ruci štap i navukavši 
drvene cipele, izvodio je dva plesa.« S kraljevskim dvorom natjecali su 
se tada prelati i baruni, koji su pravom i nepravom stečene novce 
rasipali. Njemački poslanik Sigismund Herberstein gledao je sve to za- 
brinuto, te je onda zapisao u svojoj autobiografiji znamenite riječi: 
»To je imalo takvo lice, kao da neće dugo trajati« (Es hette eine soliche 
gestallt, alls sollte es nit lanng geweren). 


(Hrvatsko Kraljevstvo do smrti bana Petra 
Berislavića, 20. svibnja 1520.) Ako je Hrvatsko Kra- 
ljevstvo gotovo izdisalo za vladanja kralja Vladislava, još su burnija 
vremena za nj svanula po smrti njegovoj. Jadno stanje hrvatske zemlje 
ogleda se najbolje u pismu bana Petra Berislavića što ga je 26. ožujka 
1516. u Vesprimu pisao i po svojemu namjesniku i poslaniku, Splića- 
ninu Tomi Nigru, papi Leonu X u Rim poslao. Najprije veli ban kako je 
pred nekoliko dana papu obavijestio o smrti kralja Vladislava, a sad 
je odlučio prikazati mu svoju golemu nevolju. »Smrt kralja Vladislava«, 
piše on, »svuda je probudila žalost, no nikomu nije donijela toliko tuge, 
žalosti i bijede koliko meni. Jer dok sam se nadao za njega živa da ću 
se moći oprostiti onih zemalja koje sam evo gotovo tri godine u naj- 
većoj sirotinji, bijedi i zdvojnosti teškom mukom i uz najveće pogibelji 
uzdržao, sada nisam od toga oprošten, nego po smrti Kraljevoj opet 
sam prisiljen onamo poći, ne znam da li s pomanjkanja (vrsnih) mu- 
ževa ili s moje nesreće. I budući da se malo ili pravije ništa ne nadam 
od naših — svijetli je kralj Ludovik mlad, velikaši se brinu više za 
sebe nego za opće dobro, a i staleži su među sobom u mnogim stvarima 
nesložni —: to nemam komu da se utečem, nego vašoj svetosti, koja 
se mora pobrinuti za sve kršćane kao predobri i premilostivi otac.« 
Zato moli papu da bude u pomoć njegovim zemljama, »osobito u ovo 
opasno doba, gdje su ostavljene bez ikakve pomoći«; da se ne bude 
činilo kako su došli »najljepši i najjači branici kršćanstva u šake 
najgadnijih dušmana kršćanskoga imena, više našim nemarom nego nji- 
hovim junaštvom. Ja nisam taj čas opskrbljen ni novcem ni četama, tako 
je sve poremećeno poradi smrti svijetloga kralja«. Nadalje veli da sam 
ne može obraniti povjerenih mu zemalja, jer da je »već potrošio i svoj 
novac i novac svoje braće i prijatelja«. Na to zdvojno pismo odgovorio 
je papa Petru Berislaviću po prilici ovako: »Iz tvoga lista, a još više iz 
riječi tvoga poslanika razumjeh s velikim zadovoljstvom što si sve 

podnio i što učinio za opću stvar kršćansku. Zato naložih tvome posla- 
niku da te izvijesti kako te cijenim i slavim zbog tvojih dosadanjih djela. 
No istomu tvomu poslaniku zapovjedih da tebi i to javi: kako su se 
duboko srca moga kosnule njegove riječi, kad je na koljena se bacivši 
meni i mojoj braći, kardinalima svete rimske crkve, plačnim glasom pri- 
čao tvoju i tvoje zemlje golemu nevolju, Bogom nas zaklinjući da ne 
pustimo našim nemarom pasti ono kraljevstvo koje je dosad tako 
junački mač dušmanski od naših glava odbijalo. Vidim ja i poimam 
tvoj teški položaj, pa na tvoju utjehu velim ti kako nastojim na sve 
strane oko toga da ti što prije dođe od kršćanskih knezova dovoljna 
pomoć za uspješnu obranu tvoje krajine. Dotle pak stoj hrabro kao 
dosad i ne pusti da ti narod duhom klone, nego ga vodi da s tobom 
sjedinjen suzbije neprijateljsko bjesnilo.« I zaista je papa Leon stao 
ponovno salijetati kršćanske vladare da barem tužnoj hrvatskoj zemlji 
pomognu, ako se već ne mogu složiti za veliki navalni rat na Turke. 
U pismu na francuskoga kralja Franju I od 15. svibnja 1516. veli uz 
drugo: »Gradovi, na koje Turci ne prestaju udarati, imaju zbog svoga 
položaja toliku važnost, da ako samo i jedan od njih padne Turcima 
u ruke, bud Jajce ili pak Knin, Klis ii Skradin, neće se već moći 
Ugarska obraniti, a Turcima će biti otvoren put preko Jadranskoga 
mora do talijanskih zemalja. Toga pak rugla ne smijemo dopustiti mi 
knezovi kršćanski.« Slično je pismo papa pisao i poljskomu kralju 
Sigismundu. Znamenito je da papa u tima poslanicama zove Petra Beri- 
slavića »banom ili potk raljem« (praefecti Croatiae Pannoniaeque 
proregis, — Dalmatiae et Croatiae bani seu viceregis), po čemu je 
poslije prešlo u običaj da su hrvatske banove odlikovali tim časnim 
pridjevkom. 

Sve uz papinu pobudu i hrabrenje žacao se Petar Berislavić pri- 
držati bansku čast. To je bilo jamačno također razlogom da se na saboru 
u Budimu u svibnju 1516. nije odredilo komu da se povjeri bansko 
dostojanstvo u Hrvatskom Kraljevstvu. Dok se Petar Berislavić kratio 
vršiti dalje svoju službu, zamjenjivali su ga banovci Baltazar Baćan i 
Baltazar Alapić. Dne 1. svibnja 1516. hvali kralj banovca Baltazara 
Baćana što je pomagao kraljevu dvorjaniku Martinu Horvatu kad je 
netom po odredbi državnoga vijeća pošao da hranom opskrbi grad Jajce 
(pro nunc in periculo positum), dok se ban nije htio za to nimalo bri- 
nuti, premda bi po dužnosti zvanja svoga činiti morao; tri tjedna poslije, 
21. svibnja, javlja opet Franjo Berislavić Grabarski, vječni knez od 
Dobora, banovcu Baćanu iz Dubočca na Savi kako bosanski paša želi 
popraviti i utvrditi grad i varoš Bočac (koji su Turci prošle godine 
osvojili) da se tako zakrči pristup do grada Jajca. Ako paši pođe za 
rukom da obnovi Bočac, neće se nikad više moći slobodno k Jajcu 
izvanredne daće od kraljevskih gradova po Ugarskoj da se namakne 
dolaziti; stoga neka banovac svima silama nastoji da se od Turaka 
ponuđeno primirje ne primi. 

Čini se da se Petar Berislavić tek u drugoj polovici godine 1516. 
odlučio da ostane i dalje banom hrvatskim. Negdje u rujnu roči se on 
s knezom Matijom Frankapanom da ustanove međe između svojih 

posjedovanja, a malo zatim saziva on sabor Kraljevine Slavonije da se 
potrebno odredi za obranu zemlje i krajiških gradova. Ne zna se gdje 
se sabor skupio i o čemu je sve vijećao; samo je poznato da je dopustio 
izvanrednu daću od 25 denara za nabavu živeža u krajiškim gradovima. 
Ali te daće nisu htjeli plaćati plemići jednoselci (nobiles unius sessionis); 
stoga je kralj sporazumno s državnim vijećem (commissio propria do- 
mini regis de consilio) 2. studenoga 1516. izdao strogi nalog banu 
Petru Berislaviću, njegovim banovcima i plemićkim sucima da svima 
sredstvima plemiće jednoselce na plaćanje izvanredne daće prisile, jer 
će inače svu štetu koja bi od toga nastala morati radi nemara svoga 
sami nadoknaditi. Na potonjem saboru bijahu staleži također iznijeli 
molbu na kralja da se što prije drži redovni oktavalni sud banski i 
da se na njemu rješavaju brojne parnice, koje su se zbog burnih vreme- 
na neprestano odgađale. Kralj je zadovoljio toj pravednoj molbi sla- 
vonskoga plemstva, te je izdao nalog banu Petru Berislaviću da za 
6. siječnja 1517. oglasi veliki oktavalni sud Kraljevine Slavonije. Po- 
djedno je kralj Ludovik posebnim pismom od 8. prosinca 1516. obavi- 
jestio o tom svom nalogu ne samo protonotara slavonskoga Stjepana 
Henczelffyja nego i ukupno slavonsko plemstvo, zapovjedivši da na 
poziv banov moraju svi plemići koji vode parnice doći na rečeni 
oktavalni sud. 

Nakon Triju kralja 1517. držao je ban zaista oktavalni sud u Za- 
grebu i onda u Križevcima, a pomagali su ga banovci i protonotar 
Kraljevine Slavonije. Uz druge parnice iznesena bi stara pravda između 
općine na brdu Gradecu kod Zagreba i kraljeva rođaka Jurja Branden- 
burškog kao gospodara Medvedgrada, radi mjesta Dedići, Črnomerec, 
Bitek i Novaki. Budući da markiz nije na sud došao, a ni zastupnika 
svoga poslao, osudio ga je ban iz ogluhe, ako ne bi mogao svoje izbi- 
vanje razložito opravdati. Dok su se tako parnice rješavale, stigla je 
vijest da će se sastati kratki kraljevski Sud, u Budimu. Slavonskomu 
plemstvu dalo se na žao da bi se tek započeti banski sud prekinuo, 
pa poslaše pred kralja u Budim plemića i literata Pavla od Nespeša 
s molbom neka kralj odredi da se oktavalni sud slavonski može na- 
staviti i dovršiti sve i onda kad bi se spomenuti sud (iudicia breuia) 
u Budimu sastao. Kralj je molbu uslišao, te pismima od 16. i 18. veljače 
1517. ne samo plemstvu nego i banu, banovcima, protonotaru kao i 
prisjednicima suda svoju odluku obznanio. 

Tek što je ban Petar Berislavić svršio oktavalni sud, bilo mu je 
svu pozornost svoju svratiti na obranu kraljevstva. Kako je od pape 
Leona X primao malo pomoći, a od ostalih kršćanskih vlasti ništa, gledao 
je samim prihodima Hrvatskoga Kraljevstva pribaviti potrebito za 
opskrbu krajiških gradova. U to ime nametnuta bi opet izvanredna 
daća Kraljevini Slavoniji. Već 4. travnja 1517. piše vrhovni blagajnik 
kraljev i biskup vacki Ladislav Salkaj pobiraču izvanredne daće Franji 
Baćanu: »Uložite sav trud svoj da potporu (subsidium) Kraljevine Sla- 
vonije što prije izbrojite i utjerate. Jajce i Hrvatska trebaju mnogo i 
gotovo sve, ta vi znate nevolju Jajca i Hrvatske, kojima moramo s 
tom potporom u pomoć priteći.« Mjesec dana poslije — 8. svibnja 

1517. — piše sam kralj Ludovik Franji Baćanu i drugu mu Emeriku 
Franchyju, dikatorima potpore ili izvanredne daće u Slavoniji, kako ima 
mnogo njih koji se krate rečenu daću platiti; stoga neka oni sve te 
nemarnike popišu i popis banu Berislaviću predadu, koji će ih onda 
prisiii da učine svoju dužnost. Međutim je Petar Berislavić obilazio 
rajiške gradove i stajao na straži za obranu svoje banovine. Dne 20. 
svibnja 1517. piše on iz Cetina blizu Korane slavonskomu banovcu 
Baltazaru Baćanu: »Budući da su nam neprestano stizale vijesti o 
dolasku Turaka, prešli smo preko Save i očekujemo ovdje neprijatelje, 
jer se još uvijek govori da dolaze. Trpimo pak najveću nevolju, jer 
ni mi ni čete naše nemamo novaca. Stoga vas molimo, pobrinite se i po- 
radite da nam naš dvorjanik Vid Serdić uzmogne što prije poslati 
novaca, jer inače vrlo zlo za nas i za naše čete.« Ban je i dalje ostao 
u kraju između Kupe, Save i Une. Dne 14. lipnja boravi u gradu Zrinu 
kod kneza Nikole Zrinskoga. Odanle javlja zagrebačkomu kaptolu kako 
je po kraljevoj želji knezove Nikolu Zrinskoga i svoga imenjaka Franju 
Berislavića od Dobora sklonio, te su privoljeli da se za zaštitu »te pre- 
nesretne domovine« (huius miserrime patrie) drže straže na svima 
mjestima gdje se čini potrebno; nadalje kako su rečeni knezovi za 
uzdržavanje straža dopustili da se na njihovim posjedovanjima pobi- 
raju po tri denara od svakih dveri (ili dimnjaka). Ban poziva kaptol da 
i on od svojih imanja na jugu Save plati po tri denara od svake porte; 
jednaka će se daća nametnuti i gradu Hrastovici. Sam ban obećao je 
u tu svrhu pedeset forinta. »Ako bi se pak bratinstva vaša«, završuje 
ban, »kratila to učiniti, znajte da ćemo po nalogu njegova veličanstva 
vas kazniti, jer nećemo da ta preuboga domovina s nebrige i nemara 
tako tužno propadne«. 

Ali dok je ban na jednoj strani stajao na braniku svoje banovine, 
stradale su oblasti hrvatske na drugim stranama. Bosanski paša udarao 
je ne samo na Klis, kojega je predgrađe još pred dvije godine pod nekim 
uvjetima priznalo tursku vlast, nego je također nastojao da i Skradi- 
nom ovlada. U to je ime u župi Cetini utvrdio tvrđavu Cetin da iz nje 
lakše provaljuje na zapad prema moru; u isto se vrijeme i tursko bro- 
dovlje spremalo da se kroz šibenski kanal i ušće Krke protisne do 
Skradina. Naravno da ni oblasti krbavskoga kneza Ivana Karlovića 
nisu mirne ostale. Nevolja kneza Ivana Karlovića bila je tolika da je u 
polovici studenoga 1517. osvanuo u Mlecima poslanik njegov knez Guido, 
te očitovao u njegovo ime kako je spreman zamijeniti tri svoja grada 
u Hrvatskoj za neke kaštele mletačke u Lombardiji, u koje bi se onda 
sklonio. Čini se međutim da je knez Ivan Karlović, koji se bijaše oženio 
ili imao oženiti nećakinjom kardinala i primasa Tome Bakača od 
Erdeda, htio ostaviti domovinu i zbog protivnika Bakačevih u Hrvat- 
skoj, od kojih su bili najmoćniji ban Petar Berislavić i knez Bernardin 
Frankapan. Potonji nije mogao kardinalu nikako oprostiti što je bodrio 
Mletačku Republiku da mu sina Krstu ne pusti iz sužanjstva. Ta- 
kođer između Tome Bakača i bana Petra Berislavića opstojalo je veliko 
neprijateljstvo, što se najbolje ogleda u pismu što ga je primas kao 
zasebni patron i tutor zagrebačke biskupije pisao Franji Keceru od 

Radovana, gubernatoru rečene biskupje. »Ti znaš«, govori Toma Bakač, 
»da mi Petar Berislavić, primorski ban, nije prijatelj; znaš također 
da on mnogo radi protiv mojega dostojanstva i da također oko toga 
nastoji da me zaskoči i ujede. Zato nastoj svom pomnjom i brigom da 
sve njegove čine motriš, odbijajući sve njegove napore i spletke, i da 
saznaš za njegove namjere u javnim stvarima dok bude na njih utjecao, 
te me vazda o tom izvješćuj; jer ćeš naskoro čuti da sam mu zube 
tako skrhao, te se ne moram bojati da će me igda više ugristi.« 


Neprestana opasnost, koja je prijetila hrvatskim gradovima _na 
krajini, bijaše kralja Ludovika i njegovo vijeće sklonila da sazovu 
ugarski sabor na Miholje (29. rujna) 1517. Ali kako se sabor razišao 
ne učinivši baš ništa, nastala je pogibelj za krajinu još veća (confi- 
niorum pericula augmentata), jer su Turci sve žešće udarali na_me- 
đašne gradove, koji ni u studenom nisu bili hranom opskrbljeni. Tako 
je opet sva briga spala na bana Petra Berislavića da brani svoju 
zemlju kako zna i može. Još 18. prosinca 1517. kori kralj ponovno 
strogim riječima zagrebački kaptol što nije poslao svoje čete k banu, 
koji je tada stajao kod Zdenca u Križevačkoj županiji, da odanle 
s pomoću pouzdane vojske pođe u Bosnu, te unese u Jajce hranu i ostale 
potrepštine. Tek prvih mjeseci 1518. bilo je banu moguće da svoju 
nakanu izvede. U siječnju i veljači, kad je još snijeg pokrivao zemlju, 
pronio je on u Bosnu s vojskom od 4000 konjanika i 6000 pješaka, 
ao i s topovima koje bijaše iz Ugarske primio. Glavna mu je svrha 
bila da otme Turcima neki grad, valjda Bočac ili Jezero, koje bijahu 
oni pred dvije-tri godine osvojili i tako Jajce posve osamili. Banu je 
ošao u susret sam sandžak bosanski s jakom vojskom. Negdje na 

oncu veljače ili prvih dana ožujka došlo je do odlučnoga boja između 
bana i sandžaka; ban je razbio Turke u boju, gdje je sandžak poginuo, 
a prvi njegov doglavnik sužanjstva dopanuo. Jamačno je nakon toga 
Petar Berislavić opskrbio Jajce hranom i zairom te pokušao opet pre- 
dobiti gradove Bočac i Jezero. Ali to mu nije pošlo za rukom; stoga 
se iz Bosne vratio u južne strane Hrvatske, gdje je osobito nastojao 
osvojiti neku utvrdu koju bijahu Turci podigli nedaleko od Skradina. 
Ali ni utvrde nije mogao predobiti, jer mu je ponestalo i živeža i pu- 
ščanoga praha. Mletački providuri i kapetani u Zadru, Šibeniku, Splitu 
i Hvaru gotovo s veseljem javljaju nedaću banovu svojoj Repul lici, 
koja neće ni čuti da bi bana novcem ili zairom Fomagala. premda su 
neprestano k njoj dolazili ne samo banovi poslanici nego i glasnici 
kralja Ludovika. Ali Mleci bili su tvrdi; mjesto da dadu novčanu pri- 
pomoć, tražili su oni naknadu štete koju im je pred deset godina poči- 
nio u Istri ban Andrija Bot od Bajne! No dok se Mletačka Republika 
sa svojim službenicima u Dalmaciji oglušila vapajima za pomoć, to su 
žitelji dalmatinskih gradova, među kojima je bilo pretežno Hrvata, 
s najvećom sućuti pratili borbu svoje braće u susjednim oblastima. 
Od svih pak odlikuje se osobito Trogiranin Trankvilo de Andreis 
(Andrijević, Andrašević), koji je baš te godine tiskom izdao dva 
svoja latinska spisa, kojima je želio kršćanski svijet upozoriti na stra- 
šnu, nikad neprestajuću borbu hrvatskoga naroda s Turcima, Prvi spis 

(Tranquilli Parthenii Andronici Dalmatae contra Turcos communes Chri- 
stianorum hostes ad Deum optimum Maximum oratio, 1518) posvetio je 
Jeronimu Hrvatu (clarissimo ac nobili viro Hieronymo de Croatia in 
Laipfain utriusque iuris doctori), dok je drugi, tiskan u Augsburgu 
(Oratio Tranquilli Parthenii Andronici Dalmatae contra Turcos ad Ger- 
manos habita. Ad invictissimum Maximilianum caesarem augustum epi- 
stola, 1518) upravljen na cara Maksimilijana. Za Trankvilom povađali 
su se poslije i drugi zemljaci njegovi, pa je tako zaredao čitav niz 
»govora« (orationes) i »poslanica« (epistolae) od Stjepana Posedarskoga 
(1519), Marka Marulića (1522), Bernardina Frankapana (1522), Krste 
Frankapana (1523), Vuka Frankapana (1530) i napokon Franje Fran- 
kapana (1541). 

Na koncu travnja 1518. nalazimo bana Petra Berislavića na saboru 
u Budimu. I nakon odlaska nižega plemstva ostao je ban uz ostale 
prelate i barune neko vrijeme na okupu, te je zajedno s novim zagre- 
bačkim biskupom Šimunom od Erdeda prihvatio zaključke magnata. 
No nakon toga se s nekim prelatima i barunima radi »nekih dosta 
očitih i opravdanih uzroka« zavadio, te je onda bez znanja njihova i 
ne oprostivši se s njima (insalutatis et insciis nonnulis dominis prelatis 
et baronibus ob certas satis et racionabiles causas discesserat) Budim 
ostavio i u svoju se banovinu povratio. Zbog toga čina njegova biše raši- 
reni od zlobnih ljudi lažni glasi o njemu, tako da su mnogi vjerni poda- 
nici kraljevi počeli dvojiti bi li njega i dalje za bana smatrali te se nje- 
govim zapovijedima pokoravali. Među te spadali su i stanovnici slobodne 
općine na brdu Gradecu kod Zagreba, koje je međutim ban malo zatim 
uzeo u svoju zasebnu zaštitu dokle god budu vjerni i poslušni kralju 
i njemu. Nasuprot su građani izdali banu pismo kojim su se zavjerili 
da će ostati vjerni i odani njemu i onda ako bi se dogodilo te se 
porodile stranke i razmirice u kraljevstvu, i kad bi tko stao smetati 
njemu i na nj udarati, 

Ne može se ustanoviti s kojom se gospodom ban zavadio i što je 
baš bio razlog brzomu odlasku njegovu iz Budima. Možda je staro ne- 
prijateljstvo između njega i primasa Tome Bakača od Erdeda ponovno 
usplamtjelo; moguće je opet da je bilo razmirica radi ostavine iza smrti 
banova imenjaka i srpskoga despota Franje Berislavića (+ 1517), koju 
bijaše ban u ime kraljevo preuzeo da njezinim prihodima namiruje 
potrebe za obranu svoje banovine. Bilo što mu drago, ban je nakon 
odlaska svoga iz Budima pošao u južne krajeve Hrvatskoga Kraljevstva, 
gdje bijahu Turci opet zaprijetili Ostrovici i Skradinu. Nekako na 
koncu svibnja skupio je ban hrvatske knezove Frankapane, kneza Ivana 
Karlovića i kneza Kozulića od Ostrovice, te je sa svojim i njihovim 
četama stao jurišati na neki turski kaštel (uno castello di Turchi dito 
Camerioti), odakle su Turci neprestano prijetili gradu Skradinu. Me- 
đutim sred podsade rečenoga kaštela stigoše glasi kako bosanski, her- 
cegovački i zvornički sandžaci dolaze s velikom vojskom kaštelu u 
pomoć. Ban je bio preveć slab da se ogleda s neprijateljima. Stoga se 
okani podsade i vrati u sjeverne krajeve slavonske, gdje ga 27. lipnja 
nalazimo u Vratišincu zajedno s banovcem Baltazarom Alapićem, oda- 

kle piše pismo zagrebačkomu kaptolu u nekom poslu gospođe Marga- 
rete, udove despota Franje Berislavića Grabarskoga. Dok je tako ban 
morao uzmaknuti, turska je sila sve jače prijetila Skradinu ne samo s 
kopnene strane nego i s morske, tako da su žitelji njegovi bili već 
posve zdvojni. Dne 7. srpnja javlja mletački knez u Šibeniku svojoj 
Republici »kako su Skradinjani, podanici kralja ugarskoga, učinili neku 
pogodbu s gospodinom Turčinom te mu obećali davati godišnji harač 
od 100 dukata pod pogodbom da im neće više dodijavati« (non siano 
molestadi). 

Baš ta potonja nedaća banova ohrabrila je bosanske Turke, te su 
opet zaigrali krvavo kolo oko grada Jajca. Ban nije mogao ništa pomo- 
ći, jer je bio još uvijek u zavadi s nekim ugarskim magnatima. Iz pi- 
sama što ih je mletački poslanik Alvise Bon u srpnju i kolovozu 
slao iz Budima u svoju domovinu doznajemo »kako su se rodile naj- 
veće razmirice i neprijateljstva (grandissime discordie et inimititie) 
između ostrogonskoga nadbiskupa (Tome Bakača od Erdeda) i pala- 
tina (Emerika Perenja) s jedne strane, a hrvatskoga bana (Petra Beri- 
slavića) s druge, i to zbog stanovitih posebnih svađa njihovih (per certe 
loro rixe particular); stoga se i semnja da li će se moći podići ikakva 
vojska od pješaka i konjanika. Baš zbog tih razmirica nije se sastao, 
kako se govori, ni zbor o pohodu blažene djevice Marije (2. srpnja), 
gdje bi se morali naći na okupu kralj i gospoda«, Poslanik javlja na- 
dalje kako je stigla novina da su Turci silom uzeli jedini još kaštel 
što ga je ugarski kralj imao kod Jajca. Napokon je poslanik dočuo 
od tih svih velikaša da su Turci osvojili rečeni kaštel kod Jajca s 
velikom štetom (za Ugarsku), te se velikaši silno boje da će i samo 
Jajce propasti, »jer pod upravom onoga bana nije se zgodila nijedna 
dobra stvar« (perche sotto il governo de quel banno mai non hauea 
auto cosa bona). Neprijateljstvo primasa i palatina prema banu našlo 
je oduška kad su se i građani s brda Gradeca kod Zagreba odvratili od 
ana, te se na kraljevskom dvoru pritužili kako je ban unatoč njihovim 
povlasticama nametnuo i iznudio od njih daću od tri stotine zlatnih fo- 
rinta, a uz to ih izlagao i drugim neprilikama i smetnjama, sve možda 
zato što mu »nisu na njegov zahtjev htjeli vjernost i pokornost obećati«. 
Čim je ta tužba na kraljevski dvor stigla, namah je kralj Ludovik 
branio svako daljnje uznemiravanje zagrebačkih građana, pače mu zapo- 
vjedio da ih štiti i brani od drugih koji bi im smetali. Znamenito je kako 
se u tome dopisu izrijekom ističe da ban nije nikada imao vlasti 
(iurisdiccionem) u gradskoj općini, pače da se nije smio u njoj ni 
nastaniti (neque descensum in eadem facere). 

U tako tužnim prilikama, kad su prvi kraljevi vijećnici ustali protiv 
bana Petra Berislavića, nije čudo da on nije mogao u ono vrijeme 
ništa učiniti za obranu i opskrbu grada Jajca. Stoga je posada toga 
grada u listopadu 1518. spala u toliku nevolju »da joj je ponestalo ne 
samo onoga čim se ljudi hrane, nego je i ono bilo već potrošeno što 
samo najveći glad ljudskim jelom čini«. Međutim se posada u svojoj 
zdvojnosti ipak spasila svojom domišljatošću i hrabrošću. Suvremenik 
Jeronim Balbi pripovijeda o tome u svome pismu poljskomu potkan- 

celaru po prilici ovako. Oko Martinja (11. studenoga) uputili su se oni 
Turci koji su držali grad Bočac da prenesu iz njega živeža u susjednu 
neku tvrđavu. Premda ih je put do rečene tvrđave vodio ispod grada 
Jajca, uzeli su ipak samo malo pratnje, svega se prije bojeći nego 
da bi podsjednuta i od gladi iznemogla posada išta poduzela. Ali su se 
prevarili. Kad su se Turci Jajcu primakli, a branitelji grada vidjeli što 
se tu kao njima na sramotu ispod njihovih bedema prenosi, dogovoriše 
se ovi u čas što da čine. Do krajnje nevolje već dotjerani, mišljahu 
da je dostojnije poginuti od mača nego od gladi, te provališe iz grada 
i oboriše se na Turke, koji su bezbrižno i bez reda onuda prolazili. 
U kreševu koje zametnuše biše Turci posječeni do jednoga, a branitelji 
vratiše se veselo u grad s lijepim plijenom, o kojemu su mogli opet 
neko vrijeme proživjeti. 

Međutim bijaše se u listopadu 1518. sastao ugarski sabor u gradu 
Baču. Tužne vijesti, koje su onamo stizavale iz Jajačke banovine i Hrvat. 
ske, pridonijele su jamačno da se ban Petar Berislavić izmirio sa svo- 
jim protivnicima. Mletački poslanik Alvise Bon javlja već 9. studenoga 
iz Budima kako se ban »izmirio s velikašima kraljevstva« (el qual e 
pacifichato con li signori del regno), a mjesec dana poslije, 13. pro- 
sinca, izdaje ban Petar Berislavić u Vratišincu nalog zagrebačkomu 
kaptolu neka istraži tužbu kardinala i primasa Tome Bakača od Erdeda, 
»zasebnoga skrbnika i zaštitnika opatije u Topuskom«, koji je radi 
nasilja tužio Barbaru, udovu kneza Antuna Blagajskoga i bivšega ba- 
novca Baltazara Alapića. Možda je baš tužba primasova bila povodom 
da je u to vrijeme negdje ban skinuo slavonske banovce Baltazara 
Alapića i Baltazara Baćana, te mjesto njih imenovao Nikolu Držića 
od Sredica (Dersfy de Zerdahel) i Emerika Bradača od Lodomerca. 
Na koncu godine 1518 — 27. prosinca — izdaje prepošt sv. Sigismunda 
i vrhovni blagajnik kraljevski Pavao Varda zagre ačkomu kaptolu nalog 
da banu Petru Berislaviću povrati neke stvari, koje bijaše kod njega 
založio; a banov dug neka kaptol naplati prihodom od dopuštene izvan- 
redne daće, koju bi morao po zaključku posljednjega sabora od svojih 
posjeda platiti. 

Očito su sve odredbe učinjene da se banu Petru Berislaviću omo- 
gući opskrbiti Jajce hranom i zairom. Mletački poslanik javlja također 
da su mu velikaši prigodom izmirenja dali 3000 konjanika »za obranu 
od Turaka i za pomoć Jajcu« (per difendersi contra Turchi, e dar so- 
corso a Jayza). S tom je vojskom, kojoj su se jamačno pridružile i sla- 
vonske čete, ban negdje na početku 1519. prešao u Bosnu i donio pomoć 
teško iskušanoj posadi u rečenom gradu. Već u polovici veljače stiglo 
je u Budim pismo bana Berislavića, u kojemu je javljao da je nekako 
u to vrijeme (post tantam temporis intercapedinem) unio u Jajce hra- 
nu, i da će se žitelji njegovi sada moći kroz nekoliko mjeseci prehra- 
niti. »I tako dakle«, piše Jeronim Balbi, »oslobođeni smo za neko 
vrijeme straha koji nas je osobito morio.« I u Mlecima znalo se već 
na koncu veljače kako je ban hrvatski unio u Jajce hrane i ostale 
potrebne stvari za uzdržavanje toga grada. 

Ban je Petar Berislavić pohodom svojim u Bosnu na početku 
1519. doduše opskrbio glavnu utvrdu na krajini za neko vrijeme, ali 
nije mogao zaustaviti sve to žešće navale bosanskih Turaka, koji sada 
nisu štedjeli ni mletačkih podanika u Dalmaciji. Osobito je od njih 
stradao krbavski knez Ivan Karlović, koji je u ožujku pošao u Mletke, 
gdje mu dadoše novaca i tople preporuke rimskome papi za njegova 
poslanika Stjepana Posedarskoga, koji je Leonu X nevolju i zasluge 
kneževe za kršćanstvo prikazao u latinskom govoru, sačuvanom sve do 
današnjega dana. Utješen i ohrabren svojim prijateljima vratio se knez 
Ivan 4. travnja preko Zadra u svoju domovinu, gdje je željno očekivao 
povratak svoga poslanika iz Rima. Tu je Leon X još u polovici svibnja 
smišljao što da učini za spas tužnoga kneza, koji je malo zatim (o 
Ivanju) opet stradao u boju s Turcima, izgubivši najbolje junake svoje. 
A k tomu mu je bosanski sandžak poručivao da će mu Turci svakih 
četrnaest dana u pohode dolaziti! Kako su bosanski Turci malo ili 
ništa marili za trogodišnje primirje, koje bijaše sultan Selim netom 
utanačio s kraljem Ludovikom, stali su utvrđivati (njih 2000 konjani- 
ka) pred četiri godine osvojeni grad Jezero, da bi iz njega zadavali 
posljednje udarce susjednomu gradu Jajcu. Ban se Berislavić opet teško 
zabrinuo, to ljuće što su bijedni žitelji onih strana bježali sve do Bu- 
dima, tražeći zaštite i pomoći u svoga kralja. Našli se pred kraljem i 
poslanici kneza Ivana Karlovića, pa i neki rođak njegov (Malo di 
Schiana, Malo di Schirma), koji nisu dovoljno mogli opisati strašnu 
bijedu svoga zavičaja. Državno vijeće dopustilo je tom prigodom hrvat- 
skomu banu 16.000 dukata »za opskrbu i držanje Jajca« (per fornir 
et mantener Jayza), a jamačno mu je dalo i druge povlasti da bi lakše 
izvodio svoju tešku zadaću. Međutim je Petar Berislavić sada nalazio 
najveće zapreke u svojoj vlastitoj banovini, a naročito u Kraljevini 
Slavoniji. To svjedoči kraljevo pismo od 30. lipnja 1519, kojim mu 
zapovijeda da ne dopusti pobirati daće dimnice od podanika kaptola 
zagrebačkoga, kako je slavonsko plemstvo zahtijevalo; to dokazuje 
nadalje drugo pismo kralja Ludovika na bana Berislavića od 9. rujna, 
kojim zabranjuje njemu i njegovim ljudima uznemirivati građane na 
brdu Gradecu kod Zagreba, koji se zbog toga nisu usudili izlaziti iz 
svoje varoši. Nema sumnje da je ban u krajnjoj potrebi htio opore- 
zovati u Slavoniji i one staleže i korporacije koji su od svih daća 
bili oprošteni. Tako je uz druge oporezovao i redovnike pavlinskoga 
samostana u Lepoglavi, koji su međutim smjesta zatražili zaštite u 
kraljeva rođaka Jurja Brandenburškog. I zaista je markiz Juraj 17. 
studenoga iz Budima po kraljevoj odredbi dao nalog podžupanima svoje 
varaždinske županije da brane rečene redovnike po njihovim starijim 
pravicama i privilegijima od svakoga koji bi u njih dirao. 

Želja bana Petra Berislavića da se u krajnjoj nuždi prinesu izvan- 
redne žrtve za obranu kraljevstva izjalovila se je zbog otpora privile- 
giranih staleža i družina. One su se opirale i zaključcima slavonskoga 
sabora, koji bijaše na te žrtve pristao (iuxta permissionem regnicola- 
rum). U takvim tužnim prilikama nije čudo što se ban stao ogledati 
za pomoć u tuđini, a osobito u pape Leona X i novoga cara njemačko- 

“rimskoga Karla V. U prosincu 1519. boravi opet banov poslanik Toma 
Niger (Crnić ili Crnčić) u Rimu. Dne 12. prosinca ulazi on u papinski 
konzistorij, gdje pred kardinalima i poslanicima nekih kršćanskih 
vladara priča o nevoljama hrvatskoga naroda. Poslanik govori nadalje 
\lačnim glasom kako Hrvati za svu svoju bijedu najviše okrivljuju kra- 

de Ludovika i njegove Ugre i kako su očitovali svome banu da će se, 
o im ne bude pomoći od kralja Ludovika ili od pape ili od drugoga 





BIHAĆ NA UNI GOD. 1689. 
Iz djela »Die Ehre des Herzogthums Krain« što ga je napisao i izdao Johann Weichard Freiherr 
von Valvasor. 


kojega kršćanskoga vladara, s turskim sultanom nagoditi tako da mu 
plaćaju harač i da mu slobodno bude kroz njihovu zemlju provaljivati 
u druge kršćanske države. Kako su to banu očitovali, izjavljuju jedna- 
ko sada pred svetim zborom. Papa Leon X odgovorio je nato poslaniku 
da će pozvati kralja Ludovika neka ili sam pruži dovoljnu pomoć 
Hrvatskomu Kraljevstvu ili neka mu dopusti da stupi pod obranu i 
zaštitu kojega drugog kršćanskog vladara; podjedno je papa obećao i 
od svoje strane svaku pomoć i potporu. Napokon je papa poslanika 
Tomu Nigra, kojega je u to imenovao skradinskim biskupom, prepo- 
ručio posebnim pismom mladomu caru i kralju Karlu V. 

Negdje na koncu svibnja ili na početku lipnja 1520. osvanuo je 
biskup Toma Niger na carevu dvoru u Bruselju. Mladoga Karla V 
kao da su se kosnule jadikovke hrvatskoga poslanika, jer mu je dao 
što je tražio (valjda novaca), a uz to je u posebnom pismu papu nukao 
da gorljivoga bana Petra Berislavića za njegove zasluge odlikuje čašću 
kardinala, kako je to već pokojni car Maksimilijan predlagao. »Ako se 
nas dva«, piše Karlo, »ikoliko brinemo za opću stvar, cijenimo da je 
shodno da se to svima i pokaže, a osbito Hrvatima; i ako želimo da se 
bolje nade probude u nastojanje oko propadajuće vjere, prigrlimo bi- 
skupa vesprimskoga (Petra Berislavića), od toliko godina za kršćan- 
sku stvar tako zaslužna, da novim dostojanstvom odlikovan bude svo- 
jim uzoritiji, a dušmanima strahovitiji.« Još je znamenitije pismo koje 
je car Karlo 23. lipnja 1520. pisao baš banu Berislaviću. »Ono što smo 
već prije znali o tvojoj kreposti«, piše car, »postade nam još jasnije 
i sjajnije kako iz papina pisma tako iz govora časnoga skradinskoga 
biskupa, te zato u tebe jedinoga toliko nade položismo da se uzdamo 
kako ništa drugo neće tako zaustaviti propast hrvatskih stvari kao 
pomoć tvoje bogoljubnosti. Isti će ti skradinski biskup kazati kako smo 
mi voljni Hrvatima pomoći i tebi pribaviti za tvoje izvrsne zasluge novo 
odlikovanje. Zato, budući da i mi i papa s najvećom pripravnošću ono 
pružamo što za sada možemo, opominjemo te i molimo što više mo- 
guće da, kao što si dosad činio s najvećom slavom, tako i dalje braniš 
stvar kršćansku, i da uzdajući se u Boga, za kojega vjeru radiš, nikako 
ne zdvojiš, te da narod još za malo dana uzdržiš u vjeri i pokornosti. 
Vrlo će nam goditi ako nam budeš često javljao kako ti stvari na- 
preduju i ako se budeš nadasve za to brinuo, da narod dozna kako 
mi ništa toliko ne želimo da pomognemo općoj stvari, te da smo 
samo zato s tolikom brzinom preplovili iz Španjolske u Nizozemsku 
i odanle se sada uputili u Njemačku. Ne kloni duhom i znaj da se od 
tebe već pod dužnost zahtijeva ona krepost radi koje te tako dugo 
slave.« 

Međutim ovo carevo pismo nije više zateklo bana Petra Berislavića 
na životu. Još od početka godine 1520. brojne su se čete turske, male i 
velike, svaki čas zalijetale na različitim točkama u hrvatske zemlje, 
tako da su i sami Mleci bili ozbiljno zabrinuti za svoje gradove u 
Dalmaciji. Jedna četa pače od 3000 ljudi bijaše odmah s početka go- 
dine provalila kroz Hrvatsku sve do Istre. Mletački knezovi i kapetani 
u gradovima Zadru, Šibeniku, Trogiru i Splitu kroz čitav siječanj i ve- 
ljaču neprestano šalju potanka izvješća o provalama Turaka u okoliše 
njihovih gradova. To je napokon Republiku sklonilo te je zapovjedila 
svojemu kapetanu na moru Ivanu Mauru da sve gradove u Dalmaciji 
pregleda i o njihovu stanju izvijesti. Već 22. ožujka javlja on iz 
Zadra da su gradovi Zadar, Vrana, Nadin i Novigrad u rđavom stanju. 
No još su nepovoljnije njegove vijesti slijedećih dana o hrvatskim gra- 
dovima Kninu, Skradinu i Klisu, za koje kaže da ih je kralj Ludovik 
posve zanemario. Kad je prvih dana travnja kapetan Ivan Mauro bo- 
ravio u Splitu, došli su k njemu neki žitelji grada Klisa, a poslije i 

sam kliški knez Dujam Žiličić, te su se stali s njime tajno dogovarati 
kako bi se oni dali u zaštitu Mletačke Republike, budući da ih kralj 
njihov posve zapušta. 

Ban Petar Berislavić nije imao dovoljno ni novaca ni vojske da 
brani protegnute granice od Dubrovnika do Une i Vrbasa, i opet od 
ušća Une u Savu do Beograda. Dok je na jednoj strani stajao na straži, 
haračile su turske čete na drugima. Tako se dogodilo da je novi sandžak 
bosanski Alibegović bio odlučio kroz Krbavu i oblasti knezova Fran- 
kapana provaliti sve do mletačke Furlanske. Već na početku svibnja 
1520. javljao je knez Ivan Karlović banu kako se 200 Turaka skupilo 
u Krbavi i kako sandžak Alibegović ima 12.000 momaka. Malo zatim 
haraju Turci po Hrvatskoj od Krbave i Une na zapad sve do Senja. 
Ban je Petar Berislavić pohitao da brani svoju zemlju; ali za jednoga 
okršaja s Turcima u gori Gvozdu!" između Korenice i Bihaća bude 
20. svibnja 1520. od Turaka zaskočen i nakon žestoka otpora pogu- 
bljen. Već 29. svibnja stigli su u Mletke prvi glasi o banovoj smrti, 
koji su se poput munje raširili po ostalome svijetu. 

Životopisac bana Petra Berislavića priča o posljednjim njegovim 
danima po prilici ovo. Ban je u svibnju neko vrijeme boravio u Ste- 
ničnjaku u kneza Bernardina Frankapana, s kojim je vijećao o javnim 
poslovima. Odanle pošao je na Trsat, gdje je proveo blagdan uza- 
šašća Gospodnjega (17. svibnja), i svratio se nato u tvrdi grad Otočac 
kod Senja. Treći dan boravka njegova u Otočcu, baš kad su ga zvali 
na ručak, doletio konajnik s viješću da su Turci provalili kod Drežnika i 
poharali onaj kraj. Ban je pustio ručak i sa 150 konjanika pohitao 
najprije u Bihać, gdje je građane pozvao na oružje, a onda se vratio 
u goru, nazvanu »Vražji vrt« (hortus diaboli) i udario prema gradu 
Drežniku. Imao je tada uza se svega 300 vojnika i vitezova, među 
kojima su bili najodličniji Petar Kružić, Ivan Perušić, Draško Primorac, 
Krizman Bobovica i drugi. Putem je doznao da su se Turci, njih 800 
pješaka, sklonili u goru kod Korenice, gdje je stajao grad nekoga 
Vuka. Po banovim odredbama udarile su njegove čete na Turke, 
razbile ih i natjerale u bijeg. Ali progoneći neprijatelje, odmakoše se 
čete njegove previše od njega, tako da je on zaostao s dva mladića. K 
tomu se dogodilo i to da mu je konj pao kad je htio s njime neki 
panj na putu preskočiti. Dok se ban spremao da stremen na sedlu 
popravi i konja opet uzjaši, banulo je iznebuha nekih 60 Turaka pred 
njega. Mladići pratioci ostavili svoga gospodara i pobjegli, a sam ban 
branio se protiv tolikih neprijatelja dok ga nisu svladali i glavu mu 
odrubili. Kad su slavodobitni vojnici doznali za smrt svoga vojvode, 
pošli su za onim Turcima u potjeru da im otmu barem glavu njegovu. 
Drugi opet pohitali su u Udbinu knezu Ivanu Karloviću, koji je smjesta 
podigao svoje lake konjanike te potekao u goru, gdje je našao glavu 
i tijelo banovo te oboje u Bihać odnio. Odatle je poslije banovo tijelo 
rođak njegov, vesprimski prepošt Ivan Statileo prenio u Vesprim, gdje 


12 [Petar Berislavić poginuo je u planini Plješevici između Korenice i Bihaća. 

bi uz velike počasti pokopano. Hrvatski ljetopisac Ivan Tomašić zapisao 
je u svome djelu: »Godine... pogubiše Turci bana hrvatskoga, Petra 
iskupa, blizu Bihaća u Vražjoj gori (in monte diauoli wragxiwertal), 
te mu odrubiše glavu, koja bi poslije od bihaćkoga građanina Pavla 
Medošića nađena i zajedno s tijelom u Bihać donesena.« 

Vijest o smrti bana Petra Berislavića kosnula je silno mladoga 
kralja Ludovika. Isprva nije ni vjerovao u gorku istinu; poslije je 
dugo oplakivao »svoga bana i svoga biskupa«. I papa Leon X, a i car 
Karlo V i poljski kralj Sigismund žalili su za biskupom junakom. Ali 
najviše bilo je plakati hrvatskomu narodu, kojemu je bio »više otac 
nego ban«, i koji je nakon njegove smrti ostao bez branitelja i vođe. 


(Habsburgovci po smrti kralja i cara Mak- 
similijana, 12. siječnja 151% car i kralj Karlo 
V i nadvojvoda Ferdinand do briselskoga ugo- 
vora 7. veljače 1522.) Car i kralj Maksimilijan, koji nije 
nikada odvraćao oči svoje s Ugarske i Hrvatske, te se vazda živo zani- 
mao za sve što se u tim kraljevinama zbivalo, pobolijevao je još od 
jeseni 1518. kad se bijaše u Innsbrucku strašno razljutio na tamošnje 
svratištare, jer mu ne htjedoše družinu njegovu primiti na stan dok 
im se stari dug ne plati. Vraćajući se iz Innsbrucka u Austriju mje- 
seca studenoga, razbolio se tako da se morao u Welsu zaustaviti. Stanje 
njegovo pogoršavalo se dnevice te je napokon 12. siječnja 1519. u 
jutro umro, ne navršivši još ni šezdeset godina života svoga. 

Poletni car Maksimilijan bijaše od svega što je htio i snovao po- 
stigao samo jedno, da je naime svojoj porodici pribavio golemu baštinu. 
Njegov stariji unuk Karlo bio je ne samo vladar bogate Nizozemske 
nego i kralj silne tada Španjolske, koja je držala u Italiji Kraljevinu 
Napulj s otocima Sicilijom i Sardinijom, a uz to još i novootkrivene 
zemlje u dalekoj Americi. Smrću carevom ostale su sada i habsburške na- 
sljedne zemlje (Austrija, Štajerska, Kranjska, Koruška, Tirol i druge) bez 
gospodara, te se pitalo hoće li ta djedovina Habsburga i dalje ostati uz 
Njemačko-rimsko Carstvo ili će se pridružiti španjolsko-nizozemskoj 
državini. Sve je zavisilo o tome tko će postati njemačkim kraljem 
i carem, a i o tome kako će se carev unuk Karlo pogoditi s mlađim 
bratom Ferdinandom. Po običajnom pravu porodice Habsburg sma- 
trale su se nasljedne zemlje njezine za zajedničke, te su po tome imala 
oba brata pravo na baštinu. Ali već god. 1506. i 1507, kad su se skla- 
pali ženidbeni ugovori s Jagelovićima, pomišljalo se na to da bi sve 
nasljedne zemlje preuzeo mlađi brat, nadvojvoda Ferdinand, budući 
da će starijega ionako po majci zapasti golema državina. Na zemaljskom 
saboru u Innsbrucku god. 1518. molili su stoga zastupnici cara Maksi- 
milijana da bi još za života nešto odredio u pogledu nasljedstva svojih 
unuka u nasljednim zemljama da ne bude razmirica nakon smrti nje- 
gove; nadalje da bi mlađega unuka Ferdinanda doveo iz Španjolske u 
Austriju. Car je odgovorio zastupnicima da je o tome raspravljao s 
unukom Karlom, ali taj neće ni o čemu čuti dok Ferdinanda ne pro- 
glase punoljetnim, jer inače ne može biti siguran da će mlađi brat uta- 

načeni sporazum i držati. Tako ostade uoči careve smrti sve neodre- 
đeno, te je car naprosto u svojoj oporuci od 6. siječnja 1519. oba unuka 
imenovao baštinicima u austrijskim nasljednim zemljama. 


Znamenito je da oba unuka, Karlo i Ferdinand, nisu sve do djedove 
smrti nikada bili u habsburškim nasljednim zemljama, nego su ponara- 
sli daleko od njih i djeda svoga. Karlo (rođen 1500) proživio je prvu 
mladost svoju u Nizozemskoj; Ferdinand rodio se je 10. ožujka 1503. 
u Španjolskoj, gdje je odrastao pod paskom kralja Ferdinanda Kato- 
ličkoga, svoga djeda po majci. Kako ga je potonji osobito volio, mislili 
su mnogi da će ga učiniti svojim baštinikom sve na štetu starijega 
brata njegova. Baš radi toga rodilo se neko nepovjerenje između braće 
i njihovih savjetnika, te su se nizozemski vijećnici Karlovi bojali da 
bi španjolski velikaši mogli Ferdinanda proglasiti regentom. Kad je 
Karlo u jesen 1517. pošao u Španjolsku da preuzme vladanje u toj kra- 
ljevini, ponašao se je vrlo nepovjerljivo prema mlađemu bratu, te ga 
je napokon u proljeće 1518. M oalag u Nizozemsku, gdje je živio pod 
nadzorom svoje tetke Margarete, 


Čim se razglasila smrt cara Maksimilijana, odmah se pojavilo više 
takmaca za njemačko prijestolje. Maksimilijan bijaše doduše na poto- 
njem državnom saboru u Augsburgu većinu knezova izbornika sklonio 
te su obećali da će birati unuka mu Karla, ali neki izbornici zaboravili 
su odmah na zadanu riječ. Tako je nastala jagma za prijestolje, kojom 
je zgodom mnogo se uplitao i papa Leon X. Najpogibeljniji takmac 
bio je francuski kralj Franjo 1; no osim njega natjecali su se također 
engleski kralj Henrik VIII i brandenburški izbornik Joakim. U takvim 
prilikama nije čudo da je i ugarsko-hrvatski kralj Ludovik II sa svojim 
savjetnicima stao pomišljati ne bi li njega zapala njemačka kruna. Ta 
pokojni car bijaše ga još 1515. posinio, imenovao ga svojim namjesni- 
kom u Njemačkoj i pozvao knezove izbornike da ga biraju za njegova 
nasljednika. Karlo bijaše doduše već 6. veljače 1519. zamolio kralja 
Ludovika II da mu kao češki kralj i izbornik dade svoj glas kod 
idućega izbora, no to ipak nije smetalo kralja i njegovo državno vijeće 
da povjere Stjepanu Verbeciju i njegovim drugovima, koji su išli u 
Mletke i u Rim moliti pomoć protiv Turaka, neka porade i u Republike 
i u pape da bi njemačka i carska kruna zapala njihova gospodara. 
Međutim Mleci ne htjedoše ni čuti o tome, dok je Leon X radio u prilog 
francuskomu kralju: Nedvojbeno je i poslanik Karlov, poznati već 
Spiesshammer (Cuspinianus), koji je u travnju i opet u svibnju boravio 
u Budimu, sklonio kralja i njegove vijećnike da su se okanili ispraznih 
osnova; pače 1. lipnja poslao je kralj Ludovik svoga rođaka i odgojite- 
lja, markgrofa Jurja Brandenburškog preko Beča u Frankfurt da ondje 
u njegovo ime glasuje kod izbora za španjolskoga kralja Karla. 

Međutim bijahu se javili neki privrženici kuće Habsburg. Oni su 
željeli da bi njemačkim kraljem postao nadvojvoda Ferdinand, za kojega 
se nagađalo da je bistrijega duha nego brat njegov, a koji bi se mogao 
posve posvetiti vladanju u Njemačkoj. I sama regentica u Nizozemskoj, 
umna Maksimilijanova kći Margareta zajedno sa svojim vijećnicima 


KRALJ LUDOVIK II JAGELOVIĆ 347 


naginjala je mlađemu nećaku svojemu, te je pismom od 20. veljače pre- 
dlagala Karlu neka privoli na izbor brata svoga. Ali Karlo bio je vrlo 
ogorčen zbog toga prijedloga svoje tetke, te joj je odgovorio da se ne 
odriče njemačke krune, stajala ga što mu drago. Izbor Ferdinanda za 
kralja koristio bi jedino Francuzima, koji žele rastaviti ga s bratom i 
tako oslabiti moć porodice Habsburga. U isti mah obećao je svomu 
bratu da će odmah nakon izbora baviti se razdiobom baštine iza djeda 
i da će se tom prigodom ponijeti kao pravi brat; stoga neka se Ferdi- 
nand nimalo ne dade smesti i zavesti od protivnika njihovih. Tako 
ostade napokon Karlu jedinim ozbiljnim takmacem francuski kralj, 
kojega je podupirao papa Leon X. Ali u odlučni čas prenula se narodna 
svijest u Nijemaca; i kad su se zatim knezovi izbornici sastali u 
PranEuitu, izabrali su jednodušno 28. lipnja 1519. Karla za svoga 
ralja. 

Gotovo godinu dana ne bi novoga kralja u Njemačkoj, a uto su 
planuli opasni nemiri u nasljednim zemljama austrijskim. Tek u dru- 
goj polovici svibnja 1520. otplovio je Karlo iz Španjolske da preko Ni- 
zozemske pođe u Njemačku, gdje će ga u Aachenu okruniti za kralja. 
Ludovik poslao je na tu slavu poslanike svoje, zalajskoga župana 
Ambrozija Šarkanja i prepošta Jeronima Balbija, kojima je bilo po- 
djedno Karla sjetiti na ugovore s carem Maksimilijanom. Karlo neka se 
oženi kraljevnom Anom, a brat njegov Ferdinand neka uzme stariju 
kćer poljskoga kralja Sigismunda. Ako bi se Karlo ma s kojih razloga 
kratio vjenčati s Anom, pristaje Ludovik da ona pođe za Ferdinanda; 
ali tada car i kralj mora mlađemu bratu ustupiti nasljedne zemlje 
habsburške u Njemačkoj i svojoj snašici po ugovoru od god. 1515. 
davati 25.000 dukata na godinu. Ugarski poslanici bili su nazočni pri 
krunidbi Karlovoj u Aachenu 23. listopada 1520, a malo dana poslije 
— 7. studenoga — izdao je netom ovjenčani car na njihov zahtjev 
pismenu izjavu, u kojoj je očitovao da on sam radi drugih obveza 
kraljevnu Anu za ženu uzeti ne može, ali da je posve sporazuman da 
brat njegov obavljenu već ženidbu izvrši. Podjedno je ponudio da će 
Ferdinandu za uzdržavanje njegovo ustupiti pet donjih habsburških 
vojvodina (gornju i donju Austriju, Štajersku, Korušku i Kranjsku), 
pače da će ih sve zajedno uzvisiti na kraljevinu. Na temelju tih očito- 
vanja carevih dao se Ferdinand 11. prosinca 1520. po punomoćniku 
vjenčati s kraljevnom Anom. 

Dne 27. siječnja 1521. otvorio je car i kralj Karlo V njemački držav- 
ni sabor u Wormsu. Uz druge poslove učinio je tada car prema svojoj 
prošlogodišnjoj izjavi i nagodbu sa svojim bratom Ferdinandom. Braća 
utanačiše 28. travnja ugovor kojim pridržaše pravo tražiti novu diobu 
baštine, ako bi se koji od njih osjećao prikraćen. Nato se zaputio 
nadvojvoda Ferdinand u ustupljene mu vojvodine da ih prvi put ogleda 
i da se sastane s vjenčanom drugom svojom. Pratili su ga salzburški 
nadbiskup i kardinal Matej Lang, bavarski vojvoda Ludovik, carev 
poslanik Andrija de Burgo, napokon više biskupa i drugih velikaša. 
Dne 26. svibnja ušao je nadvojvoda u Linz, gdje se sastao sa suprugom 
svojom Anom i gdje je nadbiskup Matej Lang još jednom posvetio 

njihov brak. Tri dana slavila se zatim svadba, i to, kako Spiesshammer 
(Cuspinianus) piše, s velikim veseljem (letissime), Kralja Ludovika za- 
stupali su poslanici njegovi markgrof Juraj Brandenburški i župan 
Ambrozije Šarkanj, koji su mladome paru donijeli darove ugarske go- 
spode. Pri svadbi Kio je također prepošt Jeronim Balbi, kojemu je bilo 
poći po miraz Ferdinandove sestre Marije, zatim pečujski biskup Juraj 
Sakmari, koji je nadvojvotkinju Mariju imao odvesti u Ugarsku. Buduća 
kraljica ugarska i hrvatska (kao i češka) dovedena bi zaista nakon 
vjenčanja bratova u Požun, gdje je nalazimo u drugoj polovici mjeseca 
lipnja. Određeno bi da ostane neko vrijeme u Požunu, a onda da bi 
pošla u Stolni Biograd, gdje će je nakon Martinja (11. studenoga) 
okruniti za kraljicu te je onda predati kralju Ludoviku da izvrši s 
njome brak. Ali nadvojvotkinja ni kralj ne hijedoše tako dugo čekati, 
već nastojahu da se što prije sastanu i vide. Osobito je to odlučno zah- 
tijevala nadvojvotkinja, koja je pečujskomu biskupu i Jurju Branden- 
burškom očitovala da svakako hoće iz Požuna otići i potražiti svoga 
supruga. Zbog toga došlo je do velikih razmirica između kralja i ba- 
runa; napokon odveli su nadvojvotkinju u Ostrogon, gdje bi je kralj 
mogao lako pohoditi, pa se onda vratiti u Budim, jer su ga čekali silni 
poslovi radi turske navale. Neustrpljiva Marija nije se međutim smirilia 
ni u Ostrogonu, nego je 11. srpnja došla u Budim, gdje se prvi put sastala 
s vjenčanim drugom svojim. Ali joj sreća nije dugo trajala; već četiri 
dana zatim morao je Ludovik ostaviti svoju prijestolnicu i ženu, te 
pohitati na obranu svoga kraljevstva od turske sile. I tako je nad+ 
volvoktinje morala još dulje čekati nego što je prvotno bilo ustano- 
vljeno. 

Šurjak kraljev, austrijski nadvojvoda Ferdinand, nije se mogao 
zadovoljiti s onim što mu bijaše stariji brat ustupio. S lijetali su ga 
osobito staleži Kranjske i Koruške neka poradi da dobije i habsburška 
posjedovanja u Istri i Furlanskoj, nadalje Trst, Goricu, slovensku kra- 
jinu i grofoviju Ortenburg, što bi sve tijekom stoljeća rečenim vojvo- 
dinama pridruženo. Radi toga pošao je Ferdinand na koncu godine 
1521. u Nizozemsku da se s bratom ponovno pogađa. I tako bi 7. veljače 
1522. među njima u Bruselju utanačen ugovor, kojim konačno razdi- 
jeliše baštinu. Karlo ostavio je bratu »iz iskrene bratske ljubavi« ne 
samo rečene oblasti kranjske i koruške vojvodine (s njima i Rijeku), 
nego mu je uz to ustupio još Tirol s Voralbergom, kao i habsburška 
posjedovanja u Švapskoj. Potonjim ugovorom biše konačno njemačka 
posjedovanja kuće Habsburg odijeljena od španjolskih, a po tomu se i 
sama porodica opet razdvojila na dvije loze, na španjolsku i na nje- 
mačko-austrijsku. 

Još u prvoj polovici godine 1521 — 11, lipnja — preminuo je s 
ovoga svijetla kardinal i nadbiskup ostrogonski Toma Bakač od Erdeda. 
Bio je dočekao visoku starost; Alvise Bon javlja još 1519. da je star 
84 godine. Služio je tri kralja, a steknuo je toliko ugleda da su ga zvali 
»drugim kraljem« (et alter rex). Silnu vlast svoju upotrijebio je pogla- 
vito za to da obogati sebe i svoju porodicu. Uz bogatu nadbiskupiju 
ostrogonsku držao je i brojne druge crkvene prebende; k tomu je na- 

gomilao još brojna posjedovanja u Ugarskoj i Hrvatskoj. Po izvješću 
rečenoga poslanika mletačkoga vrijedila su mu imanja 400.000 dukata 
i više, a godišnji prihod njegov nadilazio je 85.000 dukata. Baš radi te 
svoje pohlepnosti imao je brojnih protivnika, osobito među višim sta- 
ležima, koji su prijekim okom gledali kako se kmetski sin popeo do 
najviših dilhovnih časti, te s pravom i nepravom nagrabio golemo ima- 
nje. Tako se i po smrti zagrebačkoga biskupa Luke nametnuo za patro- 
na i štitnika zagrebačkoj biskupiji s očitom namjerom da je osigura 
svomu rodu. Najprije ju je namijenio svomu sinovcu Ivanu, koji se u 
ispravama od god. 1514. zaista zove »izabrani biskup zagrebački«; no 
poslije se predomislio te je biskupiju pribavio svojemu drugomu rođaku 
Šimunu od Erdeda, po svoj prilici svomu nećaku, a sinu neke sestre 
svoje nepoznata nam imena. Šimun od Erdeda već je 1518. izabrani 
biskup zagrebački. Dok je stari Toma Bakač od Erdeda bio patron i 
tutor zagrebačke biskupije (1512—1517), gradio je utvrde naokolo stolne 
crkve zagrebačke, za koje bijaše još Osvald Tuz ostavio određenu svotu. 
Utvrde biše dovršene 1517, kako svjedoči i danas napis na kuli, koja 
bi po njemu prozvana Bakačevom kulom (Tho. card. Štrig. a. d. 1517). 
Iste godine 1517. sastavio je kardinal Toma Bakač i svoju oporuku, te 
je glavnim baštinikom svojim imenovao sinovca svoga Petra, od kojega 
je potekla slavna u povjesnici hrvatska loza grofova Erdeda, 

Nakon smrti kardinalove pojagmio se za ostrogonskom nadbisku- 
pijom dosadanji pečujski biskup Juraj Sakmari, te ju je i zadobio. 
Njemu su tada bile 64 godine, a bio je tako moćan te se govorilo da 
se u kraljevstvu čini ono što on hoće (e quello el vol in quel regno e 
fato). Međutim se već tada s njime takmio vacki biskup Ladislav Sal- 
kaj, sin postolara. On je bio vrhovni kancelar kraljevstva, a uz to je 
pregnuo da ga zapadne bogata biskupija egerska. Oba prelata bila su 
nadasve pohlepna za blagom, te se nisu kratila ni pazariti samo da 
steku novaca. Naravno da u tom nisu zaostajali za njima ni drugi prelati 
i baruni, koji su grabili novaca gdje su samo mogli da ih onda prospu 
za skupe konje, sjajnu družinu, a najviše za pijanke, na koje bi se često 
sastajali i oni velikaši koji su se inače u javnome životu nemilo mrzili 
i progonili. 

Vrlo je znamenita primjedba koju čini suvremeni pisac Juraj Sri- 
jemski, javljajući smrt kardinala i primasa Tome Bakača od Erdeda. 
On piše: »Čim je turski car dobio glase o smrti Bakačevoj, odmah 
je odlučio udariti na Beograd, jer se prije nije usudio toga učiniti.« 


(Sultan Sulejman II osvojio Šabac i Beograd 
1521; ugarski poslanici i knez Bernardin Fran- 
kapan na njemačkom državnom saboru u Nirn- 
bergu 1522). Sultan Selim I ne bijaše uza svu ratobornost svoju 
došao do toga da pokrene veliki rat na ugarsko-hrvatskoga kralja. On 
je pače po svojim poslanicima neprestano radio da nudeći primirje 
osujeti nastojanje pape Leona X, koji je snovao o zajedničkoj vojni svih 
kršćanskih vladara protiv Turaka. Selim je tražio uopće u Evropi mir 
da bi prije svladao državu mameluka u Siriji i Egiptu, što mu je 

napokon 1517. i pošlo za rukom. Nakon toga svratio je svoju pozornost 
na otok Rod, koji je želio redu ivanovaca oteti, i baš radi toga nauma 
bijaše 1519. opet utanačio primirje na tri godine s kraljem Ludovikom. 
Tako nije kroz čitavo vladanje sultana Selima bilo velikih ratnih podu- 
zeća protiv Ugarske i Hrvatske, premda je i pored primirja uvijek bilo 
manjih i većih okršaja na međama, i premda su se sandžaci bosanski, 
hercegovački i drugi svaki čas zalijetali u hrvatske zemlje. Za takve pro- 
vale nastradao je i hrvatski ban Petar Berislavić. 

U rujnu 1520. postao je sultanom Selimov sin Sulejman II 
(1520—1566), mudar i slavan vladar, a uz to slavohlepan i vrstan voj- 
voda. Svijet je nagoviještao da će on ispuniti zavjet svoga oca, koji se 
bijaše zavjerio da će proroku Muhamedu u slavu podići tri veličanstvena 
hrama, kojima će se svijet diviti: jedan naime u Jeruzalemu, drugi u 
Budimu, a treći u samome Rimu. Sulejman nije se doduše morao 
obzirati na primirje, utanačeno pred godinu dana i više između kralja 
Ludovika i oca mu Selima; no kako je pri nastupu njegovu na prije- 
stolje planula buna u Siriji, a uz to se bojao da bi perzijski šah mogao 
na nj udariti, poslao je sam u Ugarsku svoga poslanika, čauša Behrama, 
da pregovara o produljenju primirja. Ali obijesni i pohlepni vijećnici 
ugarski skloniše kralja Ludovika da je prezreo sultanovu ponudu, prem- 
da nije imao nikakvih sredstava za rat, a još se manje mogao nadati 
ma kakvoj pomoći od stranih vlasti. Kralj je naprosto turskoga posla- 
nika zadržao na svome dvoru, ne davši mu nikakva odgovora; po ne- 
kim dapače dao ga je zajedno s njegovom pratnjom zatvoriti u neku 
vrlo nisku kuću u Budimu, a poslije i osakatiti ili pogubiti, jer ga 
tobože nije smatrao poslanikom, nego više uhodom. Mletački posla- 
nički tajnik Franjo Massaro okrivljuje kralja i njegove vijećnike da su 
samo zato oklijevali prihvatiti ponuđeno im primirje, te se pričinjavali 
kao da se kane s Turcima zaratiti, jer su mislili tim načinom lakše od 
Mletačke Republike iznuditi da im isplati neku stariju tražbinu, radi 
koje bijahu baš u onaj mah poslali u Mletke svoga poslanika, egerskoga 
prepošta Filipa Morea. 

Bilo kako mu drago, postupanje s čaušem Behramom na kraljev- 
skom dvoru ogorčilo je sultana Sulejmana tako da je odlučio povesti 
veliku vojsku na Ugarsku i osvetiti uvredu, nanesenu njegovu poslani- 
ku. To mu je bilo i lako izvesti, jer je u veljači 1521. vojvoda njegov 
Ferhat-paša, rodom Šibenčanin, bunu u Siriji ugušio i odmetnoga na- 
mjesnika Ghasalija pogubio. Tako je Sulejman mogao svu svoju pozor- 
nost svratiti na Ugarsku i Hrvatsku. Nakon opsežnih priprava od nekoliko 
tjedana digao se je Sulejman iz Carigrada da pođe prema Dunavu i 
da udari na Beograd, koji se je odavna smatrao ključem Ugarske i 
najjačim bedemom njezinim prema turskomu carstvu. U prvoj dese- 
tini lipnja bio je sultan u Plovdivu; 11. lipnja ostavio je taj grad, 
te je prevalivši Balkan udario prema Sofiji i onda Nišu. Kud je god 
prolazio sve su se nove čete njemu pridruživale. Iz Niša poslao je jedan 
dio svoje vojske s rumelijskim beglerbegom Ahmet-pašom prema Šapcu, 
drugi dio povjerio je velikomu veziru Piri-Zpaši da udari s njime na 
Beograd; s glavnom pak vojskom išao je sam sultan polagano za njima. 

U isto vrijeme imale su druge čete udarati s jedne strane na Erdelj, 
a s druge na Hrvatsku da se tako rasplamti rat na čitavoj granici od 
Severina do Dubrovnika. 


Kako na hrvatskoj granici nije nikada bilo pravoga mira, bijahu 
se bosanski Turci još prije velikoga rata skupili u Vrhbosni (Sarajevu) 
te pošli da zaskoče grad Jajce, kojemu je tada bio banom hrvatski ple- 
mić Petar Keglević.“ Ban je imao samo dvije stotine konjanika i nešto 
pješaka, ali je srećom po svojim uhodama doznao za namjeru Turaka 
i sve uredio da je osujeti. Turci bijahu se već gradu primakli i u blizini 
zaklonili da u cik zore u grad provale dok još žitelji spavaju. Ali ih je 
Keglević nadmudrio. Stotinu svojih konjanika poslao iz grada da se 
skriju i u zgodan čas Turcima za leđa zađu. Ostalu vojsku držao je 
pripravnu u gradu. Uz to je gradske djevojke i žene dozvao i zapovje- 
dio im da sutradan — bio je kršćanski blagdan — lijepo obučene i 
okićene što ranije izađu iz grada, te izvan zidina po običaju svojem kolo 
zaigraju i propjevaju. Još im je tvrdo obećao da im se neće ništa zla 
dogoditi. Kad su Turci sutradan iz svoga skrovišta rano u jutro izašli 
i pred Jajce došli, misleći da sve još spava, čudom su se začudili kad 
su ugledali kolo djevojačko. Pomamili se za djevojkama, te poskakali 
s konja da ih zarobe: ali hitre djevojke i žene pobjegle u grad, a 
banovi konjanici iz grada i iz zakloništa oborili se na Turke. Većina 
njih bi posječena; što je ostalo, bude od banovih četa zarobljeno i nešto 
od njih kralju u Budim poslano. Ime hrabroga i domišljatoga bana 
Petra Keglevića mnogo se odsad spominjalo, a on sam i njegovi potomci 
utjecali su poslije sve više na zgode hrvatskoga naroda. 


Na dvoru kralja Ludovika jamačno se znalo već u ožujku kako se 
sultan Sulejman sprema za veliku navalu na njegovu državu. Članovi 
državnoga vijeća bili su stoga uvjereni da im je nešto učiniti za obranu 
njezinu. Najprije se obratiše na strane vladare da traže u njih pomoći. 
Papi Leonu X poslaše pečujskoga prepošta i kraljeva tajnika Stjepana 
Brodarića, a u Njemačku na sabor u Worms poznatoga već prepošta 
Jeronima Balbija. U isto vrijeme pođoše drugi poslanici također u 
Poljsku i u Mletke. Nakon prvih uzaludnih poslanstva slahu ponovno 
glasnike na sve strane, pače i engleskomu kralju Henriku VIII i por- 
tugalskomu kralju Emanuelu. Ali prilike u zapadnoj Evropi bijahu tada 
takove da nitko nije ni pomišljao na to da priskoči u pomoć nevoljnomu 
kralju. U Njemačkoj bijaše Martin Luther pokrenuo novi nauk, te se 
stoga rodila žestoka opreka između katolika i novovjeraca; osim toga 
planuo je rat između cara Karla V i francuskoga kralja Franje I, u koji 
su se umiješali papa, engleski kralj i Mletačka Republika. Tako Lu- 
dovik nije mogao očekivati ni najmanje pomoći sa zapada, premda je 


* U polovici 15. stoljeća borave Keglevići uz rijeku Zrmanju, gdje su gospodari Ke- 
galgrada i Poričana. Šimun Keglević (1446-1494) ima više sinova (Ivana, Petra, Krstu) i kćer 
Jelenu. Potonja se udala za Jurja Mikuliči: 'ospodara Bužima, Ostrovice, Ostrošca i Mu- 
tnice u Pounju. Nakon smrti Jurja Mikuličića (#1495) baštinili su Keglevići sva njegova 
posjedovanja u krajevima naokolo Une, te su podjedno primili pridjevak »Bužimski« (de 
Bwzyn). Petar Keglević drži već i grad Lobor u Zagorskoj županiji. 

baš u ono vrijeme habsburški nadvojvoda Ferdinand primio upravu 
austrijskih nasljednih zemalja, te se napokon vjenčao s njegovom se- 
strom Anom. Ludovik se napokon obratio za pomoć i na svoje zemlje 
češke krune, ali ta je stigla — prekasno. 


Međutim ne samo da strani svijet nije ništa pridonio za obranu 
Ugarske, nego ni ona sama nije se mogla prenuti da otkloni prijeteću 
opasnost. Državno vijeće činilo je doduše neke odredbe, a i sabor, 
koji se u svibnju sastao u to ime, stvorio je više zaključaka: ali nitko 
nije odredbe ni zaključke izvodio a ni izvesti mogao, jer je nestalo 
gotovo svake stege i posluha u zemlji. Mletački poslanički tajnik 
Franjo Massaro prikazuje tadanje stanje u Ugarskoj po prilici ovako: 
»Ugri su uopće najgori narod na svijetu. Ne ljube ni ne cijene nijed- 
noga drugoga naroda; ali ne ljube se ni međusobno. Svatko pazi samo 
na svoju korist, opće pak dobro zanemaruju i grabe javno blago. Među 
sobom mrze se tako da se teško može povjerovati, a ipak se svaki dan 
zovu uzajamno u goste, te bi rekao da su kao braća. Pravde ne dijele 
nikoje, te nema nepravde koja se ne bi mogla proturati ako trojicu 
ili četvoricu od njih predobiješ. Tu nema nikakve poslušnosti. Oholi su 
i bahati; ne znaju niti vladati niti upravljati, a ipak neće savjeta ni 
od koga; sebe i svoje hvale. Jako rado zaključke stvaraju, ali su vrlo 
spori u izvađanju, te se malo koja stvar izvede ako izuzmeš pijan- 
čevanje i robljenje javnoga dobra, u čemu su vrlo marljivi. Gospoda 
su kriva za sve zlo, a plemići, kojih ima 43.000, uvijek su nesložni; 
postupaju pak i rade uvijek s varkom i prijevarom, te se mora zato 
vazda dobro paziti kad se hoće koji posao s njima obaviti. Da sve 
u jedno skupim: Ugri su izmet svijeta, i da nije njihov kralj tako dobar 
i tako nevin, ne di mogla božja volja toliko asniti da ih uništi.« 
Strašna li je to osuda ogorčenoga tajnika mletačkoga, ali prilično pra- 
vedna, kako čini dokazuju. Državno vijeće bijaše odlučilo da se bano- 
vima Beograda i Šapca, nemarnomu Franji Hedervaru i nedoraslomu 
Valentinu Tureku Enningu, za kojega su upravljali ujci njegovi Stjepan 
i Blaž Šuljok, oduzmu povjereni im gradovi, pa da se u njih smjeste 
kraljevske čete, kojima će biti na čelu kraljevski kapetan, palatinov brat 
Andrija Bator. Ali tomu opriješe se i Šuljoci u ime svoga nećaka i ban 
Franjo Hedervari. Šuljoci izjaviše pred kraljem i državnim vijećem 
da oni neće predati banije dok se njihovu nećaku ne isplati velika 
svota novaca, koju je zemlja ostala dužna njegovu ocu Emeriku za 
njegovu službu i za trošak što ga je imao oko Beograda. »Da pod 
Beograd dođe s jedne strane Turčin«, govorahu oni, »a s druge naš 
kralj, ipak mu mi ne bismo predali grada dok se ne plati što za svoga 
štićenika tražimo.« Oni pače ne dopustiše da kralj stavi u Beograd 
više svoje oružane momčadi, ni novih topova, praha i hrane, jer su se 
bojali da bi ih tako mogao iz grada istisnuti. Jednako opiraše se i 
Franjo Hedervari, tražeći da se prije namiri dug koji mu je zemlja 
dugovala. Tako ostadoše gradovi Beograd i Šabac uoči turske na- 
vale u vlasti skroz nemarnih i nesposobnih ljudi, koji pače ni sami 
nisu u njima ostali, nego su se sklonili na svoja imanja, ostavivši u 
njima svoje kapetane sa slabim posadama i s malo hrane i ratne 

zaire. Neki suvremeni pisci tvrde da je sve to skrivio erdeljski vojvoda 
Ivan Zapolja, koji da je rečene banove pri otporu njihovu hrabrio te im 
i svoju pomoć obećavao. 

Ali ni zaključci sabora ne biše izvršeni. Kralj je doduše prvih dana 
lipnja pozivao i ugarske i posebice slavonske staleže da se najdulje do 
blagdana sv. Jakova (25. srpnja) nađu sa svojim četama na okupu 
(slavonski u Križevcima), ali malo tko mario je za zapovijedi njegove. 
Zbog nestašice novaca raziđoše se dapače i nasadnici ili šaj- 
kaši, koji su dotad mnogo pridonijeli obrani Beograda i ostalih dunav- 
skih gradova (Zemuna, Slankamena itd.). Oni bijahu na svojim nasa- 
dima doplovili u Budim, tražeći od vrhovnoga blagajnika Pavla Varde 
zaostalu plaću. Kad ih je taj odbio, jer nije imao novaca, pođoše k 
svomu zemljaku Jurju Srijemcu te mu rekoše: »Jurju pope, što nam tu 
sramotu čini. No ako Ugrima ne treba Beograda, treba ga caru.« 
Budući da im ni sada nije blagajnik mogao dati plaće, skinuše sa svojih 
nasada dvije kraljevske zastave, privezaše ih kod zdenca pred kralje- 
vim dvorom, te se vratiše na nasade u sav glas vapijući: »Mi ne mo- 
žemo više ostati u kraljevskoj službi. Propalo si Ugarsko Kraljevstvo! 
Bog bio s tobom!« I tako se spustiše niz Dunav u svoj zavičaj, gdje se 
rao oje na sve strane, tako da ih u odlučni čas nisu više skupiti 
mogli. 

Dok je kralj Ludovik tijekom lipnja ponovno tražio pomoći u stra- 
nih vlasti, dok su po njegovu nalogu nosili po Ugarskoj krvavi mač 
i pozivali narod na oružje: dotle bijahu turski vojvode stigli pod gra- 
dove Beograd i Šabac, te ih stali podsjedati. Grad Šabac branio je 
kapetan njegov Šimun Logodi s malom četom od nekih 500 ljudi; 
ali već nakon nekog vremena spala mu je četa na 60 momaka, kojima 
je k tomu ponestalo i praha. Tako su Turci 7. srpnja zauzeli grad. 
Tom su prigodom poginuli svi junački branitelji, a s njima do 700 
Turaka. Sutradan stiže u osvojeni Šabac sultan Sulejman s glavnom 
vojskom, na što su turske čete na više mjesta stale prelaziti Savu, te 
plijenile po Požeškoj, Vukovskoj i Srijemskoj županiji. Osobito je 
stradao Srijem, gdje se doduše palatin Stjepan Bator ogledao kod Mi- 
trovice s jednim odjelom turske vojske pod Bali-begom, te ga i ra- 
spršio, ali se nato odmah vratio preko Dunava, jer je bio preslab za 
veliki boj. Sulejmanove čete osvojile su i porušile mnoge gradove sri- 
jemske, k o Mitrovicu, Kupinik (grad srpske despotice Jelene Bran- 

ović), Barić, Berkasovo, Karlovce i Slankamen, a napokon oborile su 

se i na Zemun, koji je branio Hrvat Marko Skoblić sa 400 
šajkaša. Tek nakon višednevnih ljutih borba pošlo je Turcima za 
rukom da su provalili u grad, gdje su zarobili teško ranjenoga Sko- 
blića. Osvojivši grad, odnijeli su Marka Skoblića u svoj tabor, gdje 
su mu rane isprali i zavezali, te ga onda pozvali da se njihovu caru 
pokloni i poturči. Kad to nije htio, bacili su ga svezana pred bijesna 
slona, koji ga je zgazio. 

Premda je Piri-paša podsjedao Beograd još od konca lipnja, ipak ga 
je tek sada, nakon pada Zemuna, mogao sa svih strana opasati, Sam 
Sulejman prešao je 26. srpnja kod Šapca rijeku Savu, te je uzduž Save 

OPSADA BEOGRADA GOD. 1521. 
Po drvorezu, štampanom u Niirnbergu god. 1522. 


išao poharanim Srijemom do Zemuna, na što je 31. srpnja pod njegovim 
vrhovnim vodstvom započela odlučna podsada Beograda. U gradu bila su 
tri kapetana, po imenu Blaž Olah i Ivan Bot, koje bijahu namjestili 
Šuljoci u ime svoga nećaka, i onda Mihajlo More, kojega bijaše ostavio 
ban Hedervari. Uz njih moglo je biti do 700 plaćenih vojnika i onda 
beogradskih i srijemskih žitelja. Ta šaka ljudi imala je odoljeti gole- 
moj vojsci turskoj od 100.000 momaka (od toga samo 30.000 pravih 
vojnika) i velikim sultanovim topovima, dok sama nije imala dovoljno 
topova, jer ih bijaše Ivan Zapolja prigodom navale na Žrnov (Avalu) 
pred nekoliko godina izgubio. Uza sve to branio se Beograd gotovo 
još mjesec dana, kojom se prigodom uz druge osobito odlikovao Hrvat 
Jakov Utišenić, zanovlednik kule »Nebojša« među nutarnjim i vanj- 
skim gradom, u kojoj je bilo smješteno zvono, u koje se udaralo kad je 
trebalo navaliti na neprijatelja. 

U Budimu znalo se već 10. srpnja da je Šabac pao i da su Turci 
poplavili istočnu Slavoniju. To je ponukalo kralja Ludovika da 15. 
srpnja ostavi Budim i samo s 200 konjanika pođe u Tetenj, mjesto 

na Dunavu nekoliko milja južno od Budima. U rečenom mjestu ostao 
je do 8. kolovoza, čekajući da mu se pridruže čete velikaša i županija, 
ako bijaše još u lipnju zapovjedio. Ali vojska sabirala se vrlo sporo. 
Jedni mišljahu da pogibelj nije tolika, i da će se Beograd i taj put sam 
obraniti; drugi bijahu prestravljeni te se ne mogoše razabrati; treći 
napokon nisu uopće marili za kraljeve zapovijedi. Među ove spadao 
je osobito erdeljski vojvoda Ivan Zapolja, koji je doduše imao svoje 
čete na okupu, ali se nije pridružio kralju ni palatinu Stjepanu Ba- 
toru, a niti je pohitao u pomoć podsjednutomu Beogradu, nego se 
utaborio kod Lipe na Morišu i ondje mirno stajao. Nije stoga ni malo 
nepravedno kad je mletački poslanički tajnik Franjo Massaro malo 
poslije za Ivana Zapolju pisao kako on »ne bi mario da kraljevstvo 
(ugarsko) propadne, pa da ga on zatim s pomoću Erdeljaca natrag pre- 
dobije i kraljem se učini«. Dne 8. kolovoza skupilo se oko kralja jedva 
4000 ljudi; kad je poslije pošao do Adonya i prema Tolni, dolazilo je 
doduše u njegov tabor sve više velikaških i županijskih banderija, pače 
i austrijski nadvojvoda Ferdinand poslao mu je nekih 3000 momaka; 
ali sada kao da kralj sam nije imao tolike odlučnosti da pohita na 
jug i da spasi Beograd. Mletački poslanici javljaju da se je napokon 
okupilo oko kralja do 140.000 ljudi, pače neki kažu kako je sabrao 
toliko vojske da je »nije nitko mogao ni prebrojiti«. Uza sve to stajao 
je kralj mirno kod Tolne, palatin Stjepan Bator kod Petrovaradina i 
vojvoda Ivan Zapolja kod Lipe, a uto se gotovo na očigled tolikih 
vojska dogodila katastrofa na utoku Save u Dunav. 


Posada u Beogradu branila se kroz više tjedana junački, te je 
turska vojska samo uz goleme žrtve mogla osvojiti najprije varoš, a 
onda vanjski grad. Ali kad se Sulejman spremio da počne jurišati na 
nutarnji grad ili pravu tvrđavu, izdao je Branitelje jedan od triju ka- 
petana, po imenu Mihajlo More, koji je noću došao u turski tabor 
te sultanu odao najslabije strane tvrđave. Uza sve to odbijali su pre- 
ostali kapetani turske navale, dok se nije posada smanjila na sedam- 
deset ljudi. Videći napokon da se ne mogu održati, gonjeni još od 
domaćih žitelja srpskih kojima je bilo žao uludo izginuti, privoliše 
napokon na ponudu Sulejmanovu, koji se bijaše pismom zavjerio da 
će ih pustiti da slobodno odu u zavičaj, ako mu grad predadu, I tako 
mu 29. kolovoza 1521. predadoše Beograd nakon junačke obrane kroz 
puna dva mjeseca. Ali sultan nije održao zadane riječi, nego je hrabre bra- 
nitelje dao pogubiti, jer se tobože nisu htjeli poturčiti. Odmah sutradan 
ušao je sultan Sulejman u osvojeni Beograd, gdje se zahvalio svome 
proroku u džamiji, u koju bi na brzu ruku preobražena kršćanska 
crkva. Zatim je razaslao svoje čauše na sve strane (također u Mletke 
i Dubrovnik) da razglase pobjedu njegovu. Napokon dade oštećene grado- 
ve Šabac i Beograd obnoviti i topovima opskrbiti, predade ih zajedno sa 
Smederevom Balibegu da ih kao sandžak drži i čuva, a onda se vrati 
sa svojom vojskom u svoju prijestolnicu, snujući nove osnove na 
istoku. Ugarska ostade taj put od njega pošteđena; njemu je bilo dosta 
da je do kraja probio obrambenu liniju kralja Matijaša i da je odsad 

na velikom prostoru između Severina i Jajca čitava južna međa Ugar- 
ske i Slavonije stajala otvorena turskim četama da po miloj volji 
prodiru u srce tih zemalja. 

Pad Beograda dojmio se silno ne samo kralja Ludovika i Ugarske, 
nego i svega kršćanskoga svijeta. Kad su prvi glasi o kobnoj nesreći 
stigli u kraljev tabor, htjede on isprva zatajiti što se zgodilo; poslije se 
spremao da ide Turcima otimati osvojeni grad. Ali ni toga nije izveo, i 
jer nije imao dovoljno novaca da drži dulje na okupu svoju vojsku, i 
jer je u taboru stala haračiti bolest koja je i njega samoga pograbila. 
Kralj se sada sklonio u Muhač, a onda u Pečuh, gdje je najprije raspu- 
stio svoju vojsku, koja bi se na početku ožujka iduće godine imala opet 
sastati, a onda je sazvao ugarski sabor za 19. studenoga u Budim, na 
kojemu bi se vijećalo što da se učini za obranu kraljevstva od daljnjih 
navala turskih. Međutim se koješta naklapalo i nagađalo, tko je pravi 
krivac padu Beograda. Najviše su okrivljivali erdeljskoga vojvodu Ivana 
Zapolju, jer se nije htio pridružiti kraljevoj vojsci. Češki vrhovni por- 
kulab Zdenčk Lev z Rožmitala pisao je još 28. rujna svomu prijatelju 
Petru z Rožemberka o ugarskim stvarima ovako: »Gospoda ugarska i 
žitelji onoga kraljevstva jako se svađaju, i ako Bog ne bude osobito 
milosrdan, treba se bojati da će se oni bez pomoći drugih naroda 
slabo držati i obraniti. Pročulo se dapače da bi jedan od njih želio 
propsai našega gospodara (kralja), jer bi možda sam htio vladati: 
kao da bi on, kad bi se prije vlade dokopao, umio Turke odbijati i 
kraljevstvo zaštiti«« Drugi su opet okrivljivali beogradske Srbe da su 
oni grad izdali Turcima; a bilo ih je također koji su svu krivnju 
svaljivali na Mletke, jer da su oni Šulejmana naputili da udari na 
Beograd. Mletački poslanik na kraljevskom dvoru u Budimu tuži se 
osobito na knezove Frankapane (Bernardina i Anža) da oni takove glase 
šire, želeći tim oduška dati svojoj staroj mržnji. 

Tek 8. studenoga 1521. vratio se kralj Ludovik u Budim, ne opo- 
ravivši se još posve od pretrpljene bolesti. Na saboru, koji se nakon 
toga sastao, pokazalo se teško zabrinuto plemstvo spremno na velike 
žrtve, samo da se domovina sačuva od sličnih udaraca. Čini se da se 
niže plemstvo, vođeno od Stjepana Verbecija, baš natjecalo s velikašima 
tko će više prinijeti žrtava za obranu domovine. Ne nadajući se više 
toliko pomoći od tuđine, bio je sabor pripravan sve učiniti da se do 
godine uzmogne opremiti što brojnija vojska za rat s Turcima, pa da 
im se otmu nedavno ugrabljeni Beograd, Šabac i gradovi u Srijemu. To 
dokazuju članci (njih 60), kojima je bila poglavita zadaća da se u 
samoj zemlji skupi što veća svota novaca. Ne samo neplemići i niži 
plemići nego i prelati i baruni, pače i duhovni zborovi moraju plaćati 
izvanredne daće, a davat će se ne samo od dimnjaka ili ognjišta, nego 
i od stoke, vina, žita, pače i od trgovine i zanata. Od davanja nije 
oprošten baš nitko, makar imao kakve privilegije. A da skupljeni novci 
po zlu ne prođu, pohranit će se u tvrdome gradu usred zemlje, gdje 
će ih čuvati četiri velikaša i četiri plemića, te ih trošiti jedino za 
vojsku, koja će domovinu braniti. Člankom 27. bi ustanovljeno da kralj 
pošalje posebne poslanike svoje u Kraljevinu Slavoniju i Erdelj, koji 

će nastojati tamošnje staleže skloniti da za ovaj put (pro hac vice) 
i oni pristanu na sva plaćanja i poreze koji su na saboru određeni 
za Ugarsku. Sabor pobrinuo se također za kralja i kraljicu da ne 
stradaju poradi nedostatne opskrbe; a napokon je člankom 60. osudio 
na gubitak imanja i svih posjedovanja dosadanje banove beogradske, 
koji su skrivili svojim nemarom gubitak toga grada i Šapca. Kad se 
međutim poslije stalo pobirati saborom dopuštenu izvanrednu daću, 
bijaše već znatno ohladnjelo oduševljenje staleža. Po nemaru njihovu 
i po zloporabama kraljeva podblagajnika, pokrštenoga židova Emerika 
Szerencsesa skupila se je tako malena svota da nakon odbitka jedne 
četvrtine za kralja nije dosegla ni 50.000 dukata. 
Nakon svršena sabora u Budimu pođoše preostali prelati, magnati 
i plemići u Stolni Biograd da budu nazočni krunidbi Kraljice Marije, 
koja se zbog drugih prešnih posala moralo odgoditi. Tu se dade naj- 
prije kralj Ludovik proglasiti punoljetnim, na što je, položivši prisegu 
preuzeo vladu u svoje ruke. Odmah zatim — 11. prosinca — bude su- 
pe: njegova okrunjena za kraljicu. Krunidbu obavio je zagrebački 
iskup Šimun od Erdeda, koji je tom prigodom služio prvu pontifi- 
kalnu misu. Nakon toga vratio se kralj s kraljicom i sjajnom družinom 
u Budim, gdje je onda 13. siječnja 1522. slavio svadbu sa svojom vjere- 
nicom, na koju bijaše pozvao susjedne vladare i svoje rođake. I mle- 
tačkoga dužda Antuna Grimana bijaše pozvao pismom od 20. prosinca 
1521, u kojemu javlja da se zato požurio sa svadbom »da bi se idućega 
proljeća mogao što slobodnije ratu posvetiti« (ut eo liberius ineunte 
vere bello vacare possimus). Kako je kralj od svojih dosadanjih odgo- 
jitelja bio slabo upućivan u ozbiljne državne poslove, činilo se da će 
njegova supruga Marija, koja je bila od njega starija za godinu dana, 
blagotvorno utjecati na njega, jer je bila kudikamo zrelija i muževnija. 
Međutim bila je ipak Premlada i neiskusna da bi mogla državom upra- 
vljati. K tomu je poput supruga svoga bila željna zabave, te je voljela 
goste, plesove, turnire i druge razbibrige, koje su novaca stajale i od 
ozbiljnih stvari odvraćale. No što je još gore, s kraljicom Marijom 
došlo je na kraljevski dvor i više Nijemaca, koji su domaćemu plem- 
stvu bili nadasve zazorni. Među njima pak isticali su se osobito posla- 
nici njemačkoga cara, najprije Andrija da Burgo, a za njim sebični 
Ivan Schnaitpeckh, koji su mnogo vrijedili u kralja i kraljice. Ali baš 
zbog toga stalo je plemstvo naskoro rogoboriti ne samo protiv Ni- 
jemaca nego i protiv kraljice, smatrajući je za zaštitnicu njihovu. 
Već od godine 1518. zahtijevali su Česi da bi mladi kralj Ludovik 
došao u njihovu zemlju i ondje položio prisegu na ustav kraljevstva. 
Neki predlizahu da on rečenu prisegu položi u Budimu, ali većina 
čeških staleža usprotivi se tomu, jer ti možda jednako htjeli činiti i 
nasljednici njegovi, pa bi se onda moglo dogoditi Kraljevini Češkoj 
da bi je kao nekad Kraljevinu Dalmaciju, Hrvatsku i druge počeli sma- 
trati za vazalnu, te bi tim običajem nastalo zlo da ne bi nikad gore 
biti moglo (a prišlo by tomuto krdlowstwi jako n€kdy Dalmatskćmu, 
Charwatskćmu i jinym, žeby potom toto kralowstwi bylo manstwi). 
Sada međutim, pošto bi Ludovik proglašen punoljetnim, odlučio je sam 

poći u Češku, da ondje suprugu svoju dade okruniti za kraljicu 
i da u staleža izmoli pomoć za rat protiv Turaka. I tako se do- 
godilo da je Ludovik, mjesto da započne vojnu za oslobođenje 
Beograda, Šapca i srijemskih gradova, dne 22. veljače 1522. godine sa 
suprugom Marijom otputovao u zemlje češke krune, u kojima se 
zadržao više od godine dana. Za njegova izbivanja upravljao je 
državnim poslovima Ugarske palatin Stjepan Bator, dok je u Hrvat- 
skomu Kraljevstvu banovao krbavski knez Ivan Torkvat Karlović. Sreća 
za Ugarsku da je u to vrijeme sultan Sulejman bio glavnu pozornost svoju 
svratio na istok, gdje je pošto-poto htio osvojiti znameniti otok Rod, 
sijelo reda ivanovaca. Dok je Sulejman kroz nekoliko mjeseci (od 28. 
srpnja) udarao na taj posljednji bedem kršćanstva na istoku, te ga 
napokon (20. prosinca): izgubivši 100.000 ljudi, pod pogodbu i zadobio 
dotle nije mogao misliti na veliki rat s Ugarskom. No zato je jače 
nego ikada bjesnio mali rat na međama obiju država, te je osobito 
Hrvatska strašno stradala, pa se činilo da će je bosanski i drugi sandžaci 
razgrabiti i do kraja zatrti. 

U to vrijeme letjeli su opet Ludovikovi poslanici na sve strane, i da 
izmole časovitu pomoć, i da osiguraju svoga gospodara, ako bi Sulej- 
man obnovio veliki rat i htio napokon obračunati s Ugarskom. Najviše 
je Ludovik očekivao pomoći od avojih šurjaka, od cara Karla V i 
nadvojvode austrijskoga Ferdinanda. Šenjski biskup Franjo Jožefić bo- 
ravi sa Stjepanom Esterhazom kao poslanik kraljev na njemačkom 
državnom saboru u Niirnbergu, gdje car 7. travnja 1522. ustupa šurjaku 
svome 4000 konjanika i 20.000 pješaka, koje su mu staleži odobrili 
za put u Rim. U isto vrijeme bio je drugi hrvatski prelat, pečujski pre- 
pošt Stjepan Brodarić, kao Poslanik raljev najprije u Mlecima, a 
odanle ide u Rim k novomu papi Hadrijanu VI, koji bijaše na početku 
1522. zamijenio papu Leona X. Kad se u rujnu te godine ponovno sastao 
njemački državni sabor u Niirnbergu, eto na nj opet ugarskih posla- 
nika, a osim njih i hrvatskoga kneza, starca Bernardina Fran- 
kapana. 

Strašno li je bilo knezu Bernardinu pri duši kad se on, starac od 
šezdeset i devet godina (Sanuto piše da je imao 82 godine) odlučio 
da ide obijati tuđe pragove i moliti milostinju. U ožujku nalazimo ga u 
Mlecima, gdje traži pomoć u ljutih neprijatelja svoga roda. Dopra- 
tila ga družina od 25 pouzdanih ljudi. Dne 13. ožujka ulazi starac 
visoka i tanka stasa s velikom sijedom bradom, u bogatoj hrvatskoj 
odori, prvi put u veliko vijeće, te hrvatskim jezikom pozdravlja dužda 
Antuna Grimana i ostalu gordu gospodu. Knez ostao je još nekoliko 
tjedana u Mlecima; no da li je što dobio osim običnih darova, ne znamo. 
Vjerojatno da nije, jer inače ne bi nekoliko mjeseci poslije pošao na 
njemački sabor u Niirnberg. Tu je on pred nadvojvodom Ferdinandom 
i brojnim knezovima govorio 19. studenoga latinski govor, kojemu je 
po prilici ovaj sadržaj. »Ja dođoh pred vas, svijetli knezovi i slavna 
gospodo, da vam živom riječi navijestim kolika pogibelj prijeti od 
Turčina najprije Hrvatskoj, a zatim preko nje i vašim zemljama u su- 
sjedstvu Hrvatske, i da vas osobito na to sjetim da je Hrvatska štit 

i vrata kršćanstva. Zato vas molim na ime sve Hrvatske, pače na ime 
svega kršćanstva, da već jednom date pomoć toj zemlji, koja, čemu nema 
drugdje primjera, sama odbija turske navale sve od onoga dana kad 
je Carigrad pao. Mi učinismo što se samo činiti moglo, ali dalje već 
ne možemo ostati bez vaše pomoći, jer smo posve iznemogli. Sve nam 
je uzdanje u Boga i u vas. Naš svijetli kralj Ludovik, otkad je izgubio 
svoj najtvrđi grad Beograd, ne može nas pomagati niti braniti; Tur- 
čina se pak treba bojati, jer se strašno osilio. Suznim vam okom spo- 
minjem kako je taj divlji naš neprijatelj preko sto naših gradova što 





MEDALJA S LIKOM KRALJICE MARIJE 
Medalju je izradio Leone Leoni. Na prednjoj. strani vidi 


št Poprsje ereljice, Marije pa naokolo ruba čita se: MA- 
RIA . HUN(GARIE) . BOH(EMIE) . REG(INA) . 1521. 


porušio što osvojio, i kako je u našoj zemlji neizrecive okrutnosti poči- 
nio, koje sam ja nesretnik na svoje oči gledati morao. Pomislite koliki 
bi jadi nastali u kršćanskom svijetu da Hrvatska po nesreći padne. 
Et tua res agitur, paries quum proximus ardet (i o tebi se radi kad 
susjedova kuća gori)! Naša je potreba tako prijeka da se oklijevati ne 
smije. Što je do mene, ja želim poći stopama svojih predaka, koji su 
bili na glasu među rimskim vijećnicima, koji su uvijek bili odani vašemu 
carstvu i koji su samo svojim junaštvom stekli sve ono što su svojim 
zvali po Dalmaciji, Hrvatskoj i Slavoniji. Da se Turčin po nesreći 
Hrvatske dočepa, teško bi ga odanle istisnule vojske svega kršćanstva; 
takva je Hrvatska po svojoj prirodi i takvi su joj gradovi. Mi nećemo 
prosjačiti, onako kao što sam ja vidio u Rimu da čine mnogi ugledni 
i poglaviti muževi iz Grčke, Mizije, Srbije i Albanije. Zato vam ne 

bez boli za ponos naš sve te općenite pogibelji očitujemo i naviješta 
mo. Neka se ganu vaša prsa našim suzama; sva Hrvatska pada pred 
vas i moli pomoći u Spasiteljevo ime; a ja, vršeći poslanstvo svoje sa 
suzom u oku i prignutim koljenom, vapim za pomoć. Ako nas ostavite 
bez pomoći, jedno će se dogoditi od ovoga dvoga: ili će Hrvati primiti 
ponude turske i tako se podložiti, ili će ostaviti svoju postojbinu te se 
radije potucati po svijetu od nemila do nedraga nego da dođu u tursko 
ropstvo. Zato odlučite brzo nužnu pomoć.« Nebogi knez Bernardin 
mislio je svojim govorom potresti mislima i voljom sabranih staleža, 
ali se prevario u svome očekivanju. Zato se nakon dva dana opet obraća 
na sabor. Tuži se što ga tako dugo ostavljaju bez odgovora, a valjalo 
bi da se što brže vrati svojim gradovima, koje je već pred četiri 
mjeseca ostavio, i koji su tako daleko da se do njih ni za mjesec dana 
dojahati ne može. Osobitu mu brigu zadaje bosanski paša, kojemu je 
ponudu odbio da se pokori sultanu; k tomu je dugim čekanjem u 
Niirnbergu potrošio sav novac što ga je sa sobom donio, i da nije bilo 
pomoći nadvojvode Ferdinanda, ne bi ni tako dugo mogao ostati u 
tom gradu. Napokon kaže: »Kada je tomu tako, onda vas molim da mi 
date bud kakav odgovor, pa da se vratim u svoju nesretnu domovinu 
i da joj donesem te kobne glase, te da u svojim gradovima kao pravi 
Isusov vojnik život svoj završim.« 


Na saboru primio je knez Bernardin poput kraljevih poslanika 
malo ili ništa: nekoliko stotina dukata za put, nešto topova i sumpora 
za puščani prah, i ništa više. Kraljevskim poslanicima bi obećano da će 
do 25. svibnja iduće godine 1523. njemačka država poslati u Šopron 
4000 vojnika i 100 centi puščanoga praha, koji bi po ugovoru od 
22. prosinca imali braniti poglavito krajiške gradove u Hrvatskoj. Knez 
Bernardin dvojio je međutim da će Nijemci i to ispuniti, te je stoga 
odlučio potražiti samoga papu Hadrijana VI, koji ga bijaše pismom 
od 1. prosinca pozvao k sebi u Rim. Ali starac nije zbog slaboga zdra- 
vlja mogao ugoditi želji svojoj, nego se vratio u domovinu, odakle je 
prvih mjeseci slijedeće godine 1523. poslao u Rim sina svoga Krstu 
Frankapana, koji se bijaše nedavno povratio iz službe nadvojvode 
Ferdinanda. Sačuvan nam je i govor što ga je knez Krsto izrekao pred 
papom Hadrijanom VI. Tu nalazimo uz drugo i ovo: »Sveti oče! Grofovi, 
baruni, plemići i narod Kraljevine Hrvatske obratiše se na moga gospo- 
dina oca i rekoše: »Ti kao najstariji i najmoćniji između nas, a u 
vladara najpoznatiji i najslavniji, radi brižno za našu stvar u svetoga 
oca i u kršćanskih vladara. Pripovijedaj im nevolje i nesreće, stiske i 
poraze, kojima nas Turci muče i uznemiruju, kako u našu zemlju pro- 
valjuju i narod naš u sužanjstvo odvode; kako ćemo mi, od svih osta- 
vljeni, biti prisiljeni ili da ostavimo našu domovinu, da lutamo kao 
nesretni i prosjaci po svijetu, ili da s Turcima zađemo u savez i da 
njima služimo, ako nam, sveti oče, ne pripravite pomoći«. Svjedoči to 
ona muka moga oca u Niirnbergu, gdje su mu obećali i zaključili pomoći, 
pa opet nisu ništa učinili. Od onda biva i gore, jer turske čete jače 
provaljuju. Sveti oče! Hrvatska je predziđe ili vrata svega kršćanstva, 
a osobito za susjedne zemlje Kranjsku, Korušku, Štajersku, Istru, Fur- 

lansku i Italiju. Ako ona padne, što Bog ne daj, u sve te zemlje bit će 
Turcima put otvoren. Ako oni uzmu Hrvatsku, nema im više zapreke, 
lako će prijeći rijeke, mora i gore. Mi se branimo već sedamdeset go- 
dina bez ikakve pomoći od kršćanskih vladara, a to se nije dogodilo 
ni jednomu kršćanskomu kraljevstvu. Ali dalje ne možemo .. .« 


(Stranačke borbe u Ugarskoj do sabora u Hat- 
vanu 1522—1525; papinski poslanici kardinal Cam- 
peggio i barun Burgio.) Kralj je Ludovik sa  supru- 
gom Marijom ostao u zemljama češke krune preko godine dana. 
U tim su zemljama bile prilike također vrlo nepovoljne i zbog stra- 
načkih razmirica i zbog vjerskih borba, koje se bijahu s pojavom 
Lutherovom u Njemačkoj obnovile. A i financijalno stanje bilo je ku- 
kavno, tako da je kralj koji put u Pragu i stradao. Ali ni kad bi se 
dobavio novaca, nije ih štedio, nego ih je trošio uz raskošnu kraljicu 





PEČAT KNEZA BERNARDINA FRANKAPANA 


Mariju i rođaka svoga Jurja Brandenburškog. Raspoloženje kraljevo 
najbolje se ogleda u njegovu pismu što ga je 1. prosinca 1522. pisao 
iz Praga svojemu vršnjaku i peharniku Franji Baćanu. »Znaj«, javljao 
je kralj Baćanu, »da je ovdje sa mnom malo Ugra, zato hoću da ti k 
meni ovamo dođeš; uzmi pak sa sobom svoga konja i oružje za junačke 
igre. Ja ću se međutim možda dati na povratak u Ugarsku, ali to nam 
neće biti nikakvom zaprekom: gdje budem da budem, želim svakako da 
se naužijemo veselih dana. Dao sam nalog svojemu blagajniku da ti 
trošak pošalje.« Ludovik je doduše već nakon tri dana na zahtjev svoga 
vrhovnoga kancelara Ladislava Salkaja pisao Baćanu neka ostane radije 
u Slavoniji i vrši poslove svoje; ali iz prvoga pisma vidimo kako je 
češki velikaš Zdenčk Lev z Rožmit4la s punim pravom mogao u naj- 

višem sudu zemaljskom spotaknuti kralju rasipnost i nestašnost, te mu 
odsjeći da tako radeći neće ni Češkoga ni Ugarskoga Kraljevstva 
utvrditi. Tek na početku 1523. promijenile su se prilike u Češkoj 
nešto na bolje kad je Ludovik zemaljske časti popunio svojim oda- 
nim privrženicima, i kad je sabor Prihvatio neke prijedloge za uspo- 
stavu kraljevske vlasti, te podjedno obećao pomoć za obranu Ugarske. 
Dne 16. ožujka 1523. ostavio je Ludovik zra Prag te se stao vraćati u 
Ugarsku, ali je tek na koncu travnja stigao u Budim. 

U Kraljevstvu Ugarskom bijahu za izbivanja kraljeva jače nego ikad 
prije preotele mah smutnje i razmirice ne samo između gospode nego 
također između gospode i nižega plemstva. Pored tih smutnja stradala 
je nemilo Ugarska od provala turskih, dok je Hrvatska izgubila neke od 
najznamenitijih gradova svojih. Stoga je planulo opće nezadovoljstvo 
protiv palatin Stjepana Batora, koji je u kraljevo ime državom upra- 
vljao. Čim se nakon kraljeva povratka ugarski sabor u Budimu na koncu 
travnja sastao, podiglo je brojno zastupano niže plemstvo silnu viku na 
dosadanje upravitelje kraljevstva. Osobito se oborilo na palatina Stje- 
pana Batora, okrivivši ga da je on skrivio pad nekih krajiških gradova, 
jer ih je ostavio bez dovoljne obrane, da je prihode državne za se pri- 
držao, da mu je brat, satmarski župan Andrija Bator, s njegovim znanjem 
loše novce kovao; pače ga okrivilo da potajno šuruje s Turcima. U sav 
glas zahtijevalo je plemstvo od kralja da skine palatina i da ga osudi na 
povratak pronevjerenoga blaga, jer, ako to ne učini, da neće dopustiti 
zatražene izvanredne daće, niti uopće o čemu vijećati. Ludovik bi tom 
vikom i prijetnjama tako zastrašen da je popustio plemstvu, te je, ne 
obzirući se na zakonom određene ustanove, Stjepana Batora naprosto 
s palatinske časti skinuo. Ali novoga palatina nije dao izabrati, nego 
je izjavio da će sam vršiti poslove njegove. Međutim padom palatina 
Stjepana Batora ne bijaše plemstvo umireno, nego je redom iznosilo 
druge tegobe i tužbe. Tako se saborovanje proteglo preko polovice 
lipnja, te još 17. lipnja piše krakovski biskup Krziczki: »Iz Ugarske 
samo je jedno; sabor još vijeća, a palatin je lišen vlasti« (Ex Hungaria 
hoc unum est: conventum adhuc agi, Palatinum exauctoratum). Tužbe 
plemstva obarale su se najviše na Nijemce, koji su se s dolaskom kra- 
ljice Marije sve više banili na kraljevskom dvoru; osobito pak za- 
mrzilo je plemstvo na rasipnoga markgrofa Jurja Brendenburškog, 
kojemu su spočitavali da je kralja zlo odgojio, i onda na sebičnoga 
poslanika carskoga Ivana Šchnaitpeckha (von Schčnkirchen). Ono je 
tražilo da se i markgrof i poslanik s ostalim njemačkim dvorjanicima 
uklone, to više što su svi ti više ili manje ugađali novome nauku 
Lutherovu, od kojega je plemstvo silno zaziralo, tako da je i stvorilo 
znameniti zaključak (članak 54) protiv novovjeraca: »Njegovo kra- 
ljevsko veličanstvo neka kao katolički vladar dostoji sve luterane i 
njihove pomagače, a i prreenike te stranke kao javne krivovjerce 
i neprijatelje hreste ljevice Marije kazniti gubitkom života i svih 
imanja njihovih.« 

Ostalim člancima (ima ih svega 59) nastojao je sabor dokrajčiti 
glavne nevolje, a uz to omogućiti obranu Ugarske i Hrvatske od turske 

Snimljen s isprave od 8. ožujka 1519. koje se čuva nu erhivu a Budimpešti. Čita se: JOHANNES 
ES (E)T WAYWODA MANU P(RO)P(RIA. 


sile. Tako bi određeno da se ima proglasiti veleizdajnikom svaki 
koji bi se htio oteti vojnoj službi; nadalje bi dopuštena izvanredna 
daća po dva dukata od svakoga dimnjaka (jedan odmah, a drugi na 
Martinje); prelati i magnati obećali su pače pobudom papinskoga po- 
slanika Tome Nigra pridonositi dobrovoljne darove. Da se stane na put 
vječitim razmiricama, određeno bi također da se ne smiju više skla- 
pati savezi ili konfederacije između velikaša ili plemića, pa ni u naj- 
plemenitije svrhe. No svi ti zaključci, premda ih je kralj potvrdio, osta- 
doše neizvedeni, jer zapravo nije nikomu bilo ni stalo da se provedu. 
Pače ni stranci ne biše uklonjeni s kraljevskoga dvora, nego utjecahu 
i dalje sudbonosno ne samo na kralja nego i u javne poslove. Napokon 
je i palatin Stjepan Bator zamolio nakon svršena sabora poljskoga 
ralja Sigismunda neka poradi da mu se povrati oteta čast. Jedina 
korist od sabora bila je što je kralj po želji staleža popunio nad- 
biskupiju kaločku, koja je od smrti Grgura Frankapana (+ 1520) sta- 
jala ispražnjena. Znamenitu tu nadbiskupiju, izloženu već kroz više 
vremena čestim navalama Turaka, dobio je sada od kralja vrli i srčani 
franjevac Pavao Tomori. Odlični taj muž bio je odgojen u školi 
Ivana Bornemise, te se još kao mladić odlikovao u ratovima s Turcima 
Poeni seljacima. Ali pošto su mu redom umrle dvije zaručnice, 
odrekao se svijeta i pošao u franjevački samostan. Kad ga je zapalo 
da preuzme čast nadbiskupsku, kratio se isprva, te se pokorio tek po- 
sebnoj zapovijedi pape Hadrijana VI. Pavao Tomori preuzeo je ne 
samo duhovnu brigu u svojoj biskupiji, nego je također postao vrhov- 
nim kapetanom kraljevskih četa, kojima je bilo braniti donju Ugar- 
sku i ostatke Srijema. On je zaista to i vršio s najvećom požrtvovnošću, 
te su njegove čete još u ljetu iste godine 1523. nemilo razbile i raza- 
sule tursku vojsku od 15.000 ljudi, koja bijaše pod Ferhat-pašom udarila 
na Srijem. 

Nutarnje smutnje u Ugarskoj i prema tomu njezina nemoć u vanj- 
skim poslovima sklonila je napokon papu Hadrijana VI da uloži svu 
svoju brigu za to nesretno kraljevstvo. U ljetu 1523. poslao je on u to 
ime opet posebnoga legata u Ugarsku, po imenu nadbiskupa od Gaćte, 
Tomu da Vio, poznata inače pod imenom kardinala Kajetana (ili 
kardinala sv. Siksta i della Minerva). Legatu svomu pridružio je papa 
još diplomata svjetovnjaka, po imenu baruna Antuna Ivana 
Burgija, muža odlična i vješta, koji se svakom zgodom isticao 
kao osobiti prijatelj Ugarske i koji je u svojim izvještajima na rimsku 
stolicu vjerno i potanko prikazao tužno stanje Ugarskoga Kraljevstva 
kroz posljednje dvije godine kraljevanja Ludovikova sve do kobne kata- 

strofe na Mohačkom polju. Papinski pouzdanici stigli su u Budim negdje 
na koncu kolovoza, donijevši sa sobom 50.000 dukata za uzdržavanje voj- 
ske u ratu s Turcima. Oni su nadalje pratili kralja i kraljicu, najprije 
u Šopron, gdje su se potonji 12. listopada sastali s nadvojvodom Ferdi- 
nandom, a onda su pošli s njima zajedno u Novo Mjesto kod Beča, u 
kojemu su ostali osam dana. Na tomu stanku, kojemu su pribivali 
ne samo kralj Ludovik i nadvojvoda Ferdinand sa svojim suprugama i 
sjajnim družinama nego uz papinske pouzdanike još poslanici poljski, 
carski, i zastupnici češke gospode, vijećalo se poglavito o tome kako da 
se uklone nutarnje razmirice u Ugarskoj, pa da se onda u svibnju iduće 
godine započne rat na Turčina. Iz pisma što ga je Ferdinand pisao 
18. prosinca bratu svome Karlu doznajemo kako je bilo utanačeno da 
će kralj Ludovik u ime svojih kraljevina dati za rat 60.000 momaka 
i 100 topova s nužnom zairom, dok će šurjak mu Ferdinand poslati 
10.000 pješaka, 11.000 konjanika i 30 topova. Još su Ferdinand i po- 
slanici poljskoga kralja nastojali oko toga da mladoga kralja navrate 
na stazu ozbiljnosti i razboritosti, pa da se okani puste igre s mladim 
i lakomislenim ljudima, da se toliko ne bavi lovom, nego da se posveti 
državnim poslovima. Ludovik obećavao je jamačno sve, a s njime i 
ugarska gospoda, koja ga bijahu dopratila; ali Ferdinand kao da je 
slabo vjerovao u njihova obećanja, jer je u rečenom pismu svojemu 
pridao ove riječi: »Stvari su ugarske u takvu stanju i tako ravnane 
da se bojim te njihovo obećanje neće biti drugo nego dim, kao što 
je bilo i ono koje su zadali prije dvije godine. Ako pak tako bude 
i Turčin dođe — čega nas Bog očuvaj — tada scijenim da je propala 
Ugarska, a zatim su na redu moje zemlje.« 


Kad je bio stanak u Novome Mjestu, nije više živio papa Hadrijan 
VI (+ 14. rujna 1523). Njega je naslijedio kardinal Julije de Medici, 
koji je kao Klement VII dne 19. studenoga 1523. stupio na pa- 
pinsko prijestolje. Novi papa zabrinuo se još više od svoga predšasnika 
za Ugarsku, ta on bijaše još od Leona X imenovan »protektorom Ugar- 
ske«, te je najpripravnije primao i podupirao poslanike kralja Ludo- 
vika koji su posljednjih godina u Rim dolazili. Već prvih dana svoga 
vladanja bavio se Klement VII živo ugarskim poslovima. Kako je spas 
Ugarske mnogo zavisio o tome da se u susjednoj Njemačkoj smiri 
vjerski pokret, imenovao je papa svojim legatom za njemačku državu 
kardinala Lovru Campeggija, kojemu je podjedno povjerio da 
se što više brine i za Ugarsku. Uz to je za potonje kraljevstvo odredio 
još i zasebnoga nuncija, poznatoga već baruna Burgija, koji bijaše 
za posljednjega boravka uz kardinala Tomu da Vio u Budimu stekao 
velikih simpatija ne samo na kraljevskom dvoru nego i među ugar- 
skim staležima. Već 22. siječnja 1524. javlja papa kralju Ludoviku o 
tim svojima odredbama; koncem veljače polazi barun Burgio iz Rima 
i dolazi preko Mletaka i Senja u prvoj polovici travnja u Budim, gdje 
se nastanio u nekoj kući blizu kraljevskoga dvora. Dok su poslanici 
ostalih stranih vladara primali prinose za svoje uzdržavanje iz kraljeve 
blagajne, namirivao je Burgio sve svoje potrebe sam od svoje plaće, 
koju mu bijaše papa doznačio. Moguće da je time htio održati svoju 

nezavisnost od dvora i dvorske stranke, što mu je osobito nužno bilo, 
jer je poput svoga gospodara naginjao više plemićkoj ili narodnoj stran- 
ci i njezinomu vođi Stjepanu Verbeciju. U isto vrijeme, ili nešto poslije, 
stigao je u Budim i francuski poslanik Antun Rincon, ali njemu nije bila 
zadaća da smiri nutarnje razmirice, nego nasuprot da gospodu među 
sobom baš jače zavadi i da tako onemogući svaku pomoć kralja Lu- 
dovika svome šurjaku, caru Karlu V, koji je tada ratovao s francuskim 
kraljem. 

Međutim bijaše još 7. travnja 1524. umro ostrogonski nadbiskup 
Juraj Sakmari, koji je kroz dugi niz godina sudbonosno utjecao na javne 
prilike Ugarskoga Kraljevstva. U svojoj oporuci sjetio se inače tako 
sebični nadbiskup svoje nesretne domovine, te je odredio svotu od 
60.000 dukata da se njome iskupe ugarski gradovi i zamci, koji su već 
toliko godina bili založeni Habsburgovcima, Ali kralj mislio je rečenu 
svotu upotrijebiti za preče potrebe svoje države. U isto vrijeme dopu- 
stila je također rimska stolica da se ispražnjena nadbiskupija ostrogon- 
ska kroz dvije godine ne popuni, pa da se njezini prihodi upotrijebe za 
obranu zemlje. No dvorska stranka umjela je kralja skloniti da već 
6. svibnja imenuje dotadanjega egerskoga biskupa i svoga vrhovnog 
kancelara Ladislava Salkaja za ostrogonskoga nadbiskupa. Tako se taj 
spretni i prepredeni prelat, sin postolara i neplemića, popeo do najviše 
crkvene časti u Ugarskoj, premda ne bijaše primio još ni svećeničkoga 
reda. Ako je Ladislav Salkaj već dotad umio na sve javne poslove odlučno 
utjecati, postao je sada gotovo premoćan, tako da ga je papinski nuncij 
u svojim izvještajima nazivao »drugim kraljem Ugarske«, I zaista se 
novi nadbiskup ostrogonski združio s egerskim biskupom Pavlom Var- 
dom i dvorskim sucem Ambrozijem Šarkanjem u neki triumvirat, »koji 
je milosti, pravo, časti i biskupije prodavao«, te čitavom Ugarskom 
gospodovao. Naravno da su se ti muževi tijesno prislonili uz kraljicu, 
markgrofa Jurja Brandenburškog i carskoga poslanika Ivana Schnait- 
peckha, dok su u drugu ruku bili odlučni protivnici plemićke ili pa- 
triotske stranke i njezinih vođa. 

Baš ta živa opreka između dvorske i patriotske stranke bila je po- 
glavitim razlogom zašto kralj nije o Jurjevu skupio staleže na redoviti 
sabor u Budim. Ali zbog toga kraljeva propusta planulo je veliko ne- 
zadovoljstvo po čitavoj zemlji. Velikaši i plemići sastajali su se u 
konfederacije, te su u županijskim skupštinama rogoborili protiv kralji 
i njegovih prvih dostojanstvenika. Čulo se dapače kako su neki veli- 
kaši, na čelu im Ivan Žapolja, zasnovali da sami sazovu sabor, gdje će 
gubernatora izabrati, koji će kralju uz bok stajati, a onda će sve Ni- 
jemce s dvora protjerati i veliku štednju u svemu uvesti. Naklapalo se 
napokon da su neki velikaši počeli šurovati s Turcima, a onda opet 
da se kralju o glavi radi. Sva ta naklapanja, prijetnje i tegobe sklonile 
su napokon kralja te je odlučio sazvati ugarski sabor za 8. rujna 1524. 
Na to ga je prisililo i to što su Turci još u srpnju bili došli podsjedati 
tvrdi grad Severin i ostale gradove Severinske banovine (Oršavu, 
Peth), te je trebalo nekako urediti da taj posljednji branik jugoistočne 
Ugarske ne dođe u turske ruke. 

Prije sastanka sabora učinio je kralj dvije stvari, kojima je još 
jače razdražio i onako ozlojeđene staleže. Najprije je Stjepanu Batoru 
vratio palatinsku čast, čime je ogorčio ne samo njegove osobne pro- 
tivnike među velikašima nego i čitavo niže plemstvo; a onda je potajno 
pozvao neke odane velikaše češke da mu dovedu svoje čete (5—6000 
momaka) u pomoć protiv nezadovoljne ugarske gospode. Ova su stoga 
podigla silnu galamu, te je kralj morao spomenuti poziv opozvati; ali 
ogorčenost trajala je i dalje, te se moglo nagađati da će saborovanje 
biti vrlo burno. Uoči sabora javljao je Burgio 25. kolovoza u Rim ovako: 
»Gospoda žive u velikom strahu. Potajice podbadaju plemići jedan na 
drugoga, te Ugri nastoje omraziti Nijemce, a Nijemci Ugre. Vijećnici 
rade jedan protiv drugoga. Posljedica svega bit će da će se oni, koji 
stoje na čelu vlade uoči prijeteće pogibelji složiti i papirnatim obe- 
ćanjima plemiće nadmudriti, kako su dosad na svakomu saboru radili.« 
I Burgio i kardinal Campeggio iz Beča nastojali su usmeno i pismeno 
kralja i ostrogonskoga nadbiskupa uputiti da sve upotrijebe ako bi 
uzrujane duhove primirili; papinski je nuncij dapače izradio neke prije- 
dloge da se vrati mir u zemlji i država obrani od Turaka, te je svoj 
izradak predložio državnomu vijeću i plemstvu. 


Uto se sastao i sabor. Nuncij Burgio došao je 20. rujna na Ra- 
koško polje, te je ondje plemstvo bodrio na prinašanje žrtava i po- 
djedno javio kako je i papa spreman dati novaca, koje je u to ime 
doznačio kod novčara Fuggera u Augsburgu. Plemstvo je međutim, 
prije nego što će vijećati o obrani zemlje, stalo raspravljati o nutar- 
njim nevoljama svoje domovine. Pojedini govornici obarali su se žestoko 
na gospodu, koja se otimaju javnim teretima i osujećuju provođenje 
zakona. Jednako oštro napadali su na tuđince, koji unatoč zakonima 
javne službe obnašaju i zemaljske prihode primaju; napokon tužili su 
se na poslanike stranih vlasti, koji se neovlašteno i pogubno upliću 
u državne poslove. Plemstvo zahtijevalo je od kralja da ukloni sa svoga 
dvora zastupnika careva i sve tuđince osim Poljaka. Nadalje neka kralj 
zgodno odredi da bi gospoda prema svojim prihodima uzdržavala od 
devetine vojničke banderije; jednako neka dade kovati valjane novce 
s punom vrednotom i napokon neka opet državno vijeće popuni pri- 
sjednicima iz nižega plemstva. 

Dok je plemstvo o izloženim tegobama i željama vijećalo, stiže 
najednom tužna vijest da su Turci Oršavu i Peth osvojili i da najveća 

Ž open prijeti samomu Severinu. Uzbuđeno i razjareno lemstvo po- 
šlo je nato s polja Rakoša u Budim pred kraljevsku palaču, gdje je 
bučilo i prijetilo kličući: »Mi nećemo da propadnemo! Mi ćemo se 
sami pobrinuti za svoje spasenje! Podignimo oružje na začetnike svega 
zlal« Međutim već za nekoliko dana (na početku listopada) dođoše 
još tužniji glasi da je i Severin u turskim rukama. Ban Ivan Kalaj 
nije ga mogao više braniti, pa se pogodio sa zapovjednikom turske 
vojske i predao mu grad, na što je slobodno s ostatkom svojih četa 
mogao otići. Posljednja vijest strašno se dojmila i gospode i plemstva; 
mnogi su mislili da će sada propasti i Erdelj, a neki su smatrali gubi- 

1Lice: Kralj Ludovik II ori aj Ni 
JARIE DALMACIA CROACIA E(T) C(ETERA) REX, 
+ BERNH/ . BECHEM. 

DEI GRACIA HUNG; Puna jod ao 


iznutra još se čita: KREMNICZ 


aličje: Dva velika grba u sredini, a naokolo njih sedam manjih grbova. Između ovih ističu 
te grb Dalmacije (tri leopardske glave), grb, Rame ili Bosne (ruka s mačem), i napokon grb 
Kraljevine Hrvatske (kocke), koji se dosad nije našao ni na jednom starijem novcu. 
Ondje, gdje se dva velika grba, razmiću, razbire se monogram _(Ludovicus Maria). Natpis naokolo 
ruba: MARCHIO MORAVIA DUX LUCENBURGENSIS ET SLESIA MDXXV. 


tak Severina većom nesrećom nego pad Beograda. Niže je plemstvo 
poslalo pred kralja deputaciju, na čelu joj Stjepana Verbecija, koji je u 
svome oštrome govoru izbrojio sve gubitke što ih je zemlja za vladanja 
kralja Ludovika i oca njegova pretrpjela. Verbeci rekao je kralju uz 
drugo i ovo: »Vaše veličanstvo posjeduje osim Ugarske još i druge 
zemlje; vi imate kneževske rođake, kojima možete u čas pogibelji po- 
bjeći. Ali naša je sudbina nerazdruživo spojena s udesom ove zemlje.« 
Nato je pozvao kralja da krepkom rukom preuzme vladanje, pri čemu će 
ga plemstvo gorljivo pomagati; ako se pak ne bude za njih brinuo, 
naći će staleži sami sredstva i putove da pogibelj uklone i onima se 
osvete koji su zemlju turili u to zdvojno stanje. U ime kraljevo odgo- 
vorio je primas Ladislav Salkaj deputaciji po prilici ovako: »Njegovo 
je veličanstvo svoje vladarske dužnosti vazda savjesno ispunjavalo, a 
i u buduće činit će sve što može za Ugarsku, koja mu je draža nego 
njegove ostale zemlje, nego njegovi rođaci i prijatelji. Teški udarci, 
koji su zemlju snašli, jesu posljedica prevlasti neprijateljske; da se ti 
udarci ne obnove, kralj je spreman sve žrtvovati, dapače i život svoj 
izložiti. Ali on pri tome očekuje požrtvovnu potporu staleža.« Plemstvo 
ne bijaše tom porukom nimalo umireno, nego se nezadovoljno razišlo, 
izabravši prije po dotadanjem običaju neki odbor, koji će prema nje- 
govim tegobama sastaviti članke sabora. Odbor je zaista svoju zadaću 
izvršio i zaključke sabora redigirao, ali ih prelati i magnati nisu pri- 
hvatili niti ih je kralj htio potvrditi. I tako saborovanje u rujnu i 
listopadu 1524. nije imalo nikakve koristi, pače je bilo štetno, jer 

su se opreke između stranaka samo izoštrile. Za pad Severina krivilo je 
niže plemstvo kralja i njegove prve dostojanstvenike, dok je opet 
dvorska stranka svu krivnju svaljivala na erdeljskoga vojvodu Ivana 
Zapolju, što nije pohitao u pomoć podsjednutomu gradu. Kad se sabor 
razišao, uze se kralj spremati na put u Erdelj da odanle s vojskom 
pođe k Severinu i da ga otme Turcima još prije nego što ga uzmognu 
utvrditi. Kralja pomagao je papinski nuncij, a i šurjak njegov Ferdi- 
nand poslao mu je tri topa, tristo pušaka i streljiva; ali malo zatim 
predomislio se kralj, te je Banovinu severinsku prepuste njezinoj sud- 
ini. Nato su Turci i Severin i Oršavu do temelja razorili. 

Pad Severinske banovine i posvemašnja nedaća posljednjega sabora 
uznemirila je silo papinskoga nuncija Burgija. Živo zabrinut za bu- 
dućnost Ugarskoga Kraljevstva, sklonio je kralja Ludovika da je pozvao 
u Budim legata i kardinala Campeggija, koji je tada boravio na dvoru 
nadvojvode Ferdinanda u Beču. Kardinal Čampeggio odazvao se rado 
pozivu, te je u drugoj polovici prosinca 1524. došao u Budim da ondje 

roz mjesec dana i više proučava uzroke tužnomu stanju Ugarske i da 
po mogućnosti pripomogne poboljšanju tih nemilih prilika. Već 29. pro- 
sinca 1524. javlja on papi kako se uvjerio da se »u Ugarskoj nitko ne 
brine za javne poslove«, nego da je sve ostavljeno slučaju«; stoga mora 
zemlja neizbježivo propasti, ako se smjesta ne pobrine narod za obranu. 
U drugu ruku ne dvoji kardinal da bi »dobra vlada mogla zemlju pre- 
tvoriti u najsretniju«; stoga smatra on za svoju zadaću »da Ugrima oči 
otvori«. Najveću nevolju prouzrokuju po njegovu nazoru »nesposobnost 
i lakomislenost kraljeva«, za kojega upotrebljuje poznatu talijansku 
praovcu: »On je tako dobar čovjek da ni za što ne vrijedi«« A onda 

liče ogorčeno: »Jao zemlji kojoj dijete kraljuje!« 

Poglavita briga legata i kardinala Campeggija, koji je ostao u Ugar- 
skoj kroz više mjeseci, bila je ta da ukloni s kraljeva dvora sve smu- 
tljivce i da mladoga kralja okruži valjanim savjetnicima. Uz to nasto- 
jao je predobiti i svemoćnoga nadbiskupa ostrogonskoga Ladislava Sal- 
kaja da odsad radi više za opće dobro nego za svoju korist. Na sam 
Uskrs (16. travnja) 1525. zaredio ga je za svećenika i posvetio za bi- 
skupa, kojom je prigodom nadbiskup suze lijući obećao da će svoje 
dužnosti vazda zdušno vršiti. Dok je tako legat navraćao život na kra- 
ljevskom dvoru na drugu stazu, podupirao je također zajedno s nun- 
cijem Burgijem kaločkoga nadbiskupa Pavla Tomorija svom snagom 
da mu olakša obranu južne Ugarske i grada Petrovaradina u Srijemu. 
Papinski su poslanici sve moguće činili da Pavao Tomori i dalje pridrži 
čast vrhovnoga kapetana u južnoj Ugarskoj, pače su mu o svom 
trošku slali i pomoćne čete, samo da ga ohrabre u njegovu mučnom 
zvanju. 

Međutim primicalo se vrijeme da se sastane ugarski sabor, koji 
bijaše kralj Ludovik sazvao za 7. svibnja 1525. Kako je plemstvo još 
od prošle godine bilo silno uzrujano, slutio je papinski jezat Campeggio 
da bi na saboru moglo doći do burnih prizora. On je na to upozorio nad- 
biskupa Ladislava Salkaja, te ga je bodrio da to predusretne. Uz to 
ga je sjetio neka poradi da se na saboru povrate kralju razgrabljena 

imanja njegova i da se tako obnovi njegov ugled. Da bi se primas što 
odlučnije posla prihvatio, natuknuo mu je nešto o tome kako bi mogao 
poi kardinalom. Nadbiskup uvjeravao je legata da se nema ničega 
ojati, jer će za saborovanja biti dvije tisuće vojnika smješteno blizu 
prijestolnice; za obnovu kraljeva ugleda radit će on sve moguće, ali se 
boji da će se što postići, jer »kralj neće ili ne umije kraljevati«. 

Ali nadbiskup Salkaj ljuto se prevario. Dne 10. svibnja skupilo se 
na Rakoškom polju vrlo mnogo nižega plemstva, koje je bilo oboružano 
i silno prijetilo. Gospoda oko kralja prepala se i zahtijevala da plemići 
oružje odlože. No tim ih samo još jače uzrujaše. Plemići ogradiše se 
protiv toga zahtjeva i izjaviše da neće nikako oružja skinuti. Govornici 
njihovi stadoše rogoboriti i tužiti se na loše novčane prilike, a najviše 
na podblagajnika Emerika Szerencsesa, spotičući kralju i kraljici što se 
toliko pouzdavaju u pokrštenoga židova, koji je još uvijek u srcu 
svome odan vjeri otaca svojih. I na palatina Štjepana Batora udarahu 
žestoko; neki ga dapače okriviše da je baš on Skrivio pad Beograda. 
Dne 11. svibnja pođe plemstvo u gomilama u Budim da ondje u crkvi 
sv. Ivana saboruje. Ali redovitomu vijećanju nije bilo ni traga. Jedan 
govornik odbijao je da bi se odložilo oružje; drugi je zahtijevao da se 

metovima vrati sloboda selenja; treći je opet tražio da se vrijednost 

novoskovanih novaca snizi na polovicu, pa da se za dva nova denara 
daje jedan stari. Najednom je netko uskliknuo: »Pitajmo Verbecija tko 
je kriv da prošle godine stvoreni zakoni nisu provedeni? Da se osve- 
timo krivcima! Potucimo ih!« »A što da pitamo Verbecija?«, upadali 
su drugi. »Ta općenito se zna da nije nitko drugi kriv nego nadbiskup 
ostrogonski.« Bilo ih je opet koji su svu krivnju svaljivali na mark- 
grofa Jurja Brandenburškog i njemačke dvorjanike. »Ako kralj njih ne 
ukloni, učinit ćemo to mi sami. Mi ćemo ih sasjeći!«. 

Sutradan — 12. svibnja — nastavilo je plemstvo vijećanje na polju 
Rakošu. Nakon ponovnih žestokih navala na nadbiskupa Ladislava Sal- 
kaja skupilo je svoje tegobe u četiri točke i izabralo deputaciju od 
šezdeset osoba da ih pred kralja iznese. Deputacija je 13. svibnja došla 
pred kralja i zahtijevala ovo: Kralj neka ukloni sa svoga dvora sve 
Nijemce, jer su oni listom luterani, a plemstvo nije voljno »da se s 
takvim svijetom druži i da bude nepokorno rimskoj stolici, koja domo- 
vini njegovoj toliko pomaže. Kralj mora u roku od pet dana tomu zah- 
tjevu zadovoljiti, jer će inače plemstvo samo potrebno urediti«. Nadalje 
neka se makne s dvora poslanik njemačkoga cara, koji se uopće upliće 
u sve javne poslove zemlje, kao i poslanik Mletačke Republike, koji je 
možda više uhoda, jer Republika njegova prijateljuje sa sultanom. 
Treći zahtjev plemstva bio je da kralj preobrazi državno vijeće i da u nj 
opet pozove prisjednike iz nižega plemstva. Napokon neka kralj skine 
Ladislava Salkaja s časti državnoga kancelara i neka ga kazni za loše 
vršenje te službe; k tomu neka zloglasnoga židova Emerika Szerencsesa 
radi njegovih zločina dade na lomači spaliti. Ako kralj prihvati ove 
zahtjeve, raspravljat će staleži smjesta o zatraženoj izvanrednoj daći; 
ako ih odbije, moglo bi se dogoditi da bi se i sila upotrijebila. Kralj je 
dva dana odgađao odgovor; tek 15. svibnja očitovao je deputaciji od 

sto i dvadeset osoba po prilici ovo: »Mi ne živimo u takvo doba 
te bi bilo umjesno da razdražimo protiv sebe njemački narod, cara i 
Mletačku Republiku, tjerajući njihove poslanike i zemljake. Povjerite 
tu stvar meni; ja ću je tako provesti da se neće nitko s razlogom 
potužiti. Emerik Szerencses ne može se bez zakonitoga postupka osu- 
diti; ali ja ću ga pred sud pozvati, i ondje neka se protiv njega iznesene 
tužbe dokažu.« Premda je vođa deputacije u što blaženu obliku pri- 
općio plemstvu kraljevu poruku, ipak je ono bilo vrlo ogorčeno. »Mi 
ne podnosimo«, upadali su neki, »da nas zatezanjem stvari dulje varaju. 
Njegovo veličanstvo neka dođe među nas, pa ako ispuni naše želje, ostat 
ćemo njegovi pokorni podanici; inače pobrinut ćemo se sami da odvra- 
timo prijeteću pogibelj od zemlje.« I tako je deputacija od sto i dva- 
deset osoba 17. svibnja ponovno došla pred kralja i umolila ga da sam 
bez gospode dođe među plemiće. Dvorjanici i ostala gospoda, pače i 
papinski poslanici, odvraćali su doduše kralja da toga ne čini; ali on je 
uza sve to 18. svibnja po podne sam samcat pošao na Rakoško 
polje, gdje ga je plemstvo s počitanjem dočekalo. Tu ga je vođa ili go- 
vornik plemstva najprije zapitao koji su začetnici toga da se zakoni, 
stvoreni na prijašnjim saborima, nisu dosad provodili? Kad je kralj 
naprosto odgovorio da on nije tome kriv, nastavio je vođa plemstva 
svoj govor i opsežno izlagao želje plemstva, kojima bi se stanje moglo 
popraviti. Uz poznata već četiri zahtjeva, nanizao je još ovo: Kralj 
neka popunjava svoje dvorjanstvo samo Ugrima i neka obeća da će 
odredbe državnoga vijeća kod svake prilike izvršivati. Sloboštine erdelj- 
skih staleža neka se održe; a Franjo Tahi, koji je hrvatskim staležima 
nametnut za bana, neka se skine. Neka kralj nadalje kuje valjane 
novce, a upravu zemaljskih prihoda neka povjeri vrhovnomu poklad- 
niku, neka dade ispitati račune kovnica, a zapis pokojnoga nadbiskupa 
ostrogonskoga neka se upotrijebi na korist zemlje, kako je oporukom 
određeno. Uopće neka kralj ukloni sve uzroke s kojih se javno dobro 
razasulo i provođenje stvorenih zakona zapriječilo. Neka on posveti 
državnim poslovima potrebnu pozornost i neka bude zaista pravi kralj. 
Tada će i plemstvo biti pripravno da ga brani protiv svakoga. 


Ludovik se našao u nemaloj neprilici. Naprije je zamolio da mu 
dadu rok do sutrašnjega dana da promisli što će odgovoriti. Ali na to 
stali su mu iz gomile dovikivati: »Mi ne damo roka za promišljanje. 
Nama treba da odmah čujemo kraljevu riječ.« Ludovik je ponovno 
izjavio da će sutra svoju kazati, a onda je naglo ostavio bučni zbor i 
pohitao prema Dunavu, gdje se na brodu prevezao u Budim. Plemići 
su sutradan nestrpljivo očekivali kraljevsku poruku, ali obećanoga odgo- 
vora ne bi. Stoga su planuli još žešćim gnjevom. Sluteći da je tomu 
krivo visoko svećenstvo, odlučiše njemu uskratiti desetinu, te je upo- 
trijebiti za krajiške gradove. Uz to zaključiše da će tu svoju odluku pred 
papinskim legatom opravdati da ih ne bi držao za zle kršćane. Budući 
da se plemstvo nije ničemu više nadalo od toga sabora, odlučilo je 
još da će se nakon pet tjedana, naime na dan sv. Ivana Krstitelja 
(24. lipnja) opet u Hatvanu (Pešti na sjeveroistoku) sastati. Na 

taj sabor moraju svi plemići oružani doći, te će se na njemu vijećati o 
obrani zemlje. I velikaši bit će pozvani; tko ne dođe, smatrat će se za 
izdajicu domovine. 

I opet je deputacija pošla pred kralja da mu saopći posljednje 
zaključke. Kralj Ludovik primio je poslanstvo u nazočnosti papinskoga 
legata Campeggija, koji je plemstvo svjetovao da radi sporazumno i 
složno s kraljem i magnatima, da ne dira u crkvenu desetinu i da se 
okani sabora u Hatvanu. Sam kralj odgovorio je deputaciji da će joj 
što prije svoju odluku priopćiti. I zaista je on u svojoj priposlanoj 
poruci obećao da će otpustiti sve njemačke dvorjanike, te pridržati samo 
po dvojicu za sebe i kraljicu. Poslanika careva kao i mletačkoga 
uklonit će također, čim se za to pruži prigoda. Državne i dvorske službe 
povjeravat će u buduće jedino Ugrima. I državno vijeće opet će pre- 
obraziti; novce kovat će po želji sabora; bana Tahija lišit će časti. 
Podblagajnik Emerik Szerencses već je utamničen, te će se proti njemu 
postupati po zakonu. No zato zahtijevao je kralj da plemstvo opozove 
svoje zaključke o ponovnom saboru u Hatvanu i o uskrati crkvene 
desetine svećenstvu. Poruka kraljeva slabo je ugodila plemstvu. U po- 
gledu desetine popustilo je kralju, ali sabora u Hatvanu nije nikako 

tjelo opozvati. Opomenuvši još kralja da zadana obećanja glede nje- 
mačkih dvorjanika i stranih poslanika što prije ispuni, raziđe se plem- 
stvo 22. svibnja, nakon što je izabralo između sebe odbor od sto i pedeset 
osoba, koji će njegove zaključke redigirati i provoditi. 

Postupak plemstva na saboru zastrašio je ne samo dvorsku stranku 
nego više staleže uopće. Još istoga dana kad se niže plemstvo razišlo, 
naime 22. svibnja, sastali su se poglaviti velikaši (deset prelata i če- 
trnaest magnata), te su ugovorili savez za međusobnu obranu. Sve 
razmirice i posebne konfederacije među njima neka prestanu, nasuprot 
moraju se saveznici među sobom pomagati. Ako bi došlo do nespora- 
zuma između njih, imaju se mirnim putem nagoditi. Svoja prava kao i 
interese svojih udovica i sirota moraju sjedinjenim silama štititi; ako 
bi »koji član kojega drugoga staleža« na nekoga od njih navalio, mo- 
raju svi zajedno napadnutomu u pomoć priskočiti; ako bi pak koji od 
njih nekomu od drugoga staleža uvredu nanio, ne smiju ga ostali sa- 
veznici pomagati. Ako bi netko, »bio on tuđinac ili stanovnik ove 
zemlje«, poduzeo nešto što bi krnjilo prava visokoga svećenstva, go- 
spode i plemstva, ustat će saveznici da osujete takvo nastojanje. Sami 
pak neće iznositi pred kralja nikakvih prijedloga koji bi bili nepravedni 
i vrijeđali prava zemaljskih staleža. Svakomu stanovniku zemlje neka 
se savjesno sudi. Saveznici će gledati da jednakim načinom steku po- 
vjerenje kraljevo. Nijedan od njih ne smije biti isključen od rasprava 
u državnom vijeću; nasuprot ne smiju tim sjednicama pribivati ne- 
ovlašteni, a najmanje tuđinci. One časti koje su dosad obnašali 
magnati neka se njima i dalje sačuvaju, plemićima smiju se povjeriti 
samo kad nema sposobnih velikaša. Kralj neka pomaže siromašnije 
magnate; za to će saveznici nastojati da se kralju povrate razasuti 
prihodi, a povraćeni da se opet ne razaspu. Napokon pozivaju se svi 
velikaši da pristupe ovomu savezu; oni koji bi se tomu otimali, smatrat 

će se za neprijatelje. Znamenito je da je saveznu ispravu potpisao tako- 
đer knez Juraj Zapolja u ime svoje i brata svoga, erdeljskoga vojvode 
Ivana. 

Tim savezom ohrabreni, odlučili su velikaši da će na svaki način, ma 
i oružanom silom poraditi da se osujeti plemstvom zakazani sabor u 
Hatvanu. No još se više razgoropadila dvorska stranka, na čelu joj 
kraljica Marija, koja je pače 24. svibnja zapovjedila da se utamničeni 
podolagajnik Emerik Szerencses pusti na slobodu. Ali kad je nato pod- 

lagajnik, vođen kao u slavlju od njemačkih dvorjanika u svoju palaču, 
slavio svoje oslobođenje sjajnom gozbom, nastala je gungula u gradu, 
kojom je prigodom razdražena svjetina gotovo razorila Kuću njegovu 
i nanijela mu štete do 60.000 dukata. Puk je nato htio da razvali još 
dvore nadbiskupa Salkaja, carskih poslanika i novčara Fuggera, ali 
kad je ondje našao topove i jake straže, prešao je iz Budima u Peštu, 
gdje se oborio na židovski kotar. Tu se haralo i plijenilo do drugoga 
jutra, kad su Stjepan Bator i Juraj Zapolja sa svojim četama rastje- 
rali bijesnu svjetinu. I daljnjih dana bojala su se gospoda za svoj život. 
Kardinal Campeggio utvrdio se u svojoj kući, a nuncij Burgio stražio je 
u kraljevskoj palači da mu u potrebi pohita u pomoć. Tek prvih dana 
lipnja umirila su se gospoda kad je 1500 moravskih plaćenika stiglo u 
kraljevske dvore u Budim. 

Međutim je plemićki odbor od 150 osoba zaključke posljednjeg zbora 
sastavio u članke (46) i predložio ih kralju na potvrdu. U člancima su 
posve vjerno prikazane izložene već tegobe i želje nižega plemstva (glede 
otpusta njemačkih dvorjanika i stranih poslanika, glede omraženoga 
bana Ivana Tahija, glede loših novaca itd.); no najzamašniji su oni 
članci koji rade o zakazanom saboru u Hatvanu, gdje bi se imalo »osi- 
gurati provođenje zakona«, Na taj sabor moraju oružani doći svi ple- 
mići, kojima imanje vrijedi barem sto forinta; siromašniji šalju o svom 
trošku jednoga zastupnika. Izuzeti su samo plemići onih županija na 
jugu (Temeške, Torontalske, Bačke, Srijemske, Vukovske i Požeške), 

oji čuvaju i brane donje krajeve. Slavonija i Erdelj poslat će samo 

svoje nuncije ili oratore, ali će zato opremiti 1000 konjanika, koje će 
držati pripravne da pođu kamo sabor zapovjedi. Prelati i baruni mogu 
slobodno doći na sabor, ako im je stalo do kralja i domovine, ali ne 
smiju voditi sa sobom stranih četa, nego samo urođenike. 

Kralj Ludovik, koji se bijaše još u posljednjoj poruci svojoj opro 
sazivu sabora u Hatvan, nije nikako htio potvrditi podnesene _ mu 
članke, nego je 5. lipnja razaslao na sve županije kraljevske listove 
da osujeti svako nastojanje u tom pogledu. U tim pismima veli kralj 
da je već počeo izvoditi one zaključke prošloga sabora koji smjeraju 
na korist države; zatim kaže da niti on neće doći u Hatvan, a da 
niti velikašima neće dopustiti da onamo pođu; zato neka i plemstvo 
odustane od svoje namjere; nadalje naređuje da se prelatima plaća 
desetina, jer je njima potrebna za opskrbljivanje njihovih četa; napo- 
kon, budući da ima državnih potreba, kojima se može samo na saboru 
zadovoljiti, to već sada unaprijed uriče sabor u Budim za iduće Miholje. 

Međutim ova pisma kraljevska slabo su koristila, jer je većina župa- 
nija odlučila da se ide u Hatvan. Stoga je nastalo po čitavoj zemlji 
veliko komešanje, te se bilo bojati da će planuti građanski rat. U taj 
odlučni čas preokrenuo je kralj najednom svoju dotadanju politiku. 
Potaknuo ga je na to primas i vrhovni kancelar Ladislav Šalkaj, koji 
je time nastojao odvratiti buru što se bijaše nad njegovom glavom nad- 
vila. Lukavi taj prelat umio je najprije predobiti kraljicu Mariju, a 
onda i samoga kralja, te ih je sklonio da su uoči prijeteće pogibelji 
ostavili na cjedilu palatina Stjepana Batora i ostale velikaše, te se 
približili plemićkoj stranci i njezinim vođama. Za nekoliko dana znao 
je žilavi i prepredeni Salkaj zajedno s Aleksijem Thurzom urediti sve 
tako da su i erdeljski vojvoda Ivan Zapolja i Stjepan Verbeci postali 
miljenici kraljevskih supruga. Erdeljskoga vojvodu premamio je po- 
glavito time što mu je u kraljevo ime obećao bogatu baštinu hercega 
Lovre Iločkoga, koji bijaše još prošle godine 1524. umro ne ostavivši 
za sobom nikakvih potomaka. Radi te baštine vodila se dulje vremena 
parnica, te je i netom minuli sabor bio predložio da se ona već jednom, 
dakako u prilog erdeljskomu vojvodi, završi.“ Pohlepni za baštinom 
Ivan Zapolja pohitao je odmah na kraljevski dvor, gdje je bio spreman 
štošta i pregorjeti, samo da posve uđe u volju kraljici i kralju. Nato 
predobiše i nesebičnoga Verbecija, kojega su uvjeravali da će njegove 
plemenite osnove o reformi države podupirati; a da pokažu ozbiljnu 
volju svoju, otpustili su kralj i kraljica većinu svojih njemačkih dvorja- 
nika, pače su sklonili ne samo markgrofa Jurja Brandenburškog nego 
i carskoga poslanika da su zemlju ostavili. Već 18. lipnja pisao je Alek- 
sije Thurzo Stjepanu Verbeciju: »Sada je svanulo vrijeme da učinimo 
kraj zlu i da sve preporodimo.« 

Sav taj preokret u politici kraljevskih supruga uređen bio tako 
tajno da nisu za nj znali ni papinski poslanici. A kako su se tek pre- 
nerazili prelati i baruni, koji se bijahu po nalogu kraljevu skupili na 
dvoru, kad je kralj jednoga dana izjavio da će on sam otvoriti sabor 
u Hatvanu! Ne znajući što se zgodilo, odvraćali su kralja od te odluke, 
jer će ili život svoj izložiti najvećoj opasnosti ili će morati svoje naj- 
vjernije privrženike žrtvovati i takve zaključke potvrditi s kojih će ugled 
krune posve propasti. Ali kralj nije se dao preplašiti, de se_ tvrdo 
pouzdavao u Verbecija. I tako je kralj, po kojega je došlo poslanstvo 
od 60 plemića, zaista 2. srpnja 1525. pošao put Hatvana, praćen od 
vrhovnih dostojanstvenika i njihovih družina (3000 ljudi), zatim od 
papinskoga nuncija Burgija (koji mu je posudio za put 4000 forinta) 
i poslanika poljskoga kralja. Sutradan — 3. srpnja — stigao je u Hatvan, 


* Herceg Lovro Iločki vršio je god. 1522—1523. čast kraljevskoga dvorskog suca 
(iudex curie regis); umro je negdje u prvoj polovici 1524, jer već 9. srpnja te godine daje 
kralj Ludvik njegov kaštel Berzeweze u Križevačkoj županiji Grguru Orlovčiću i Petru 
Kružiću, kapetanima Senja i kastelanima Klisa. No budući da je nekad rečeni herceg bio 
sklopio nasljedni ugovor sa Stjepanom Zapoljom, tražio je sada čitavu baštinu njegovu 
vojvoda Ivan Zapolja. Radi toga vodila se parnica između potonjega i kraljevskoga fiska, 
koji bijaše primio svu ostavinu pokojnoga hercega na osnovi staroga zakona po kojemu 
su kruni morala pripasti imanja onih plemićkih porodica koje bi posve izumrle. 

gdje se bijaše sabralo do 7000 oružanih plemića s mnogim podanicima, 
tako da je svega bilo na okupu 10.000 konjanika i 6000 pješaka. Još 
istoga dana započelo je saborovanje pod vedrim nebom, kojom je 
zgodom neki plemić pozdravio kralja, očitovavši da je još četiri put 
toliko oružanih ljudi njemu na uslugu, samo kad bi htio zaista vladati. 
Zatim je Stjepan Verbeci stao govoriti mađarskim jezikom. Kroz dva 
sata izlagao je opasno stanje zemlje i nered koji je preoteo maha, te je 
spomenuo kako je plemstvo štošta pokušalo da ukloni nevolje, ali sve 
bez koristi. »Mi znamo posve dobro«, rekao je on, »da uzrok tome 
nije vaše veličanstvo, kojega dobrotu svi poznajemo; uzrokom su go- 
spoda koja ne mare za boljitak zemlje i koja su, zaslijepljena nezasitnom 
pohlepom, svojim lošim savjetom zavela kralja na stranputice. Boljitak 
vašega veličanstva i zemlje traži jednako da se oni koji su nevjerno 
služili maknu sa svojih časti, pa da se njihova mjesta popune rodo- 
ljubima. Ako to kralj učini, tad ćemo pokazati da još nije posve izu- 
mrla ugarska hrabrost, koja je nekad neprijatelje naše strahom na- 
punjala.« Na svršetku svoga govora zapitao je skupštinu je li njezine 
nazore i želje vjerno protumačio? Skupština mu je od, ovorila jedno- 
dušnim burnim povlađivanjem. I ostali govornici iznosili su po prilici 
iste tegobe i želje, te su kralja molili: »Neka veličanstvo vaše oslobodi 
sebe i zemlju od tiranije svojih loših savjetnika.« 

Od kraljevih savjetnika prihvatio je prvi riječ nadbiskup Ladislav 
Salkaj da sebe opravda. On je izjavio da je kralja vazda vjerno služio 
i uvijek ga iskreno svjetovao. Uostalom htio je još onoga dana kad je 

ostao ostrogonskim nadbiskupom. položiti službu vrhovnoga kance- 
lara, ali mu njegovo veličanstvo nije dopustilo. Radovat će se kad ga 
riješe toga teškoga bremena, i tada će se moći svi osvjedočiti da je svoju 
službu vjerno obavljao. Ta samosvjesna izjava dojmila se skupštine, i 
kako je Verbeci već otprije bio sporazuman s nadbiskupom, te ga uzeo 
u svoje okrilje, plemstvo je uopće s počitanjem slušalo njegove riječi. 
Našlo se tek nekoliko (valjda osobnih) protivnika, koji su nadbiskupa 
prekidali te mu dovikivali: »Neka se zbaci postolarski sin, koji je radio 
da plemić postane kmetom, kako je i sam prije bio.« 

Nakon nadbiskupa govorio je palatin Stjepan Bator. Započeo je 
time kako bi golema nepravda bila kad bi osudili vrhovne dostojan- 
stvenike zemaljske, a ne bi se držali zakonitoga postupka. On je pri- 
pravan žrtvovati prije svoj život nego čast. Ako je što skrivio, neka ga 
nataknu na kolac, rasčetvore ili mu skinu glavu da sudbina njegova 
bude opomena njegovim nasljednicima; ali bez krivnje i uzroka neka 
ga ne kazne. Skupština međutim malo je marila za pravdanje njegovo. 
»Ne treba nam zakonitoga postupka«, klicalo je mnoštvo, »kad svojima 
očima gledamo njegova nedjela i nesposobnost. Mi nećemo dalje go- 
voriti ni čuti ni o čemu drugomu, dok ne izberemo palatina, koji će 
naše zaključke provoditi.« Skupština se još jače uzgoropadila kad je 
dvorski sudac Ambrozije Šarkanj stao ponosito isticati svoje čestite 
službe, te izjavio da u zemlji ima jedva dva ili tri čovjeka koji bi stekli 
više zasluga od njega. Prekinuli ga burno kličući: »Lažeš, izdajico, kad 
tvrdiš da si njegovo veličanstvo vjernije služio od nas; ti si trgovao vi- 

nom i blagom, zatirao nebogi puk, dok smo mi branili krajiške gradove.« 
A čuli se i drskiji poklici: »Sasijecimo na komade to izdajničko pseto.« 
Nakon tih prizora nisu se vrhovni pokladnik Aleksije Thurzo i vrhovni 
dvorski meštar Petar Korlatkw ni usudili da što kažu za svoju obranu; 
ali uza sve to ne ostadoše pošteđeni. Thurza pogrđivali su zovući ga 
»raskalašenim poljskim kmetom«; dvorskoga meštra opet krivili su da 
je ipo vonie kraljevske knjige i zbog toga zavrijedio smrt na lomači. 
Međutim su Ivan Zapolja, Verbeci i drugi popularni muževi nastojali 
da razdraženo plemstvo umire; Pavao Artandi pak odvratio je pozitiv- 
nim prijedlogom skupštinu od daljnjih osobnih napadaja. »Nemojmo 
čekati! Ne odgađajmo ništa. Sutra ćemo se sastati te novoga palatina 
izabrati, i onda njegovo veličanstvo zamoliti da ga potvrdi.« Prijedlog 
bi oduševljeno prihvaćen uz poklike: »Tako neka bude! Ako je tko 
protiv toga, neka plati glavom! Stjepan Bator neka se ukloni i zemlji 
ne prkosi. Ako sam ne ide, razderat ćemo ga u njegovu stanu.« Kralj 
bijaše zanijemio gledajući te prizore; tek na svršetku izjavio je da će 
sutradan saopćiti svoju odluku, te je onda ostavio skupštinu. 


Po noći obuzeo je golem strah kralja i gospodu, jer su se bojali 
da će plemstvo na njih navaliti. Neki su dapače savjetovali kralja da 
se vrati u Budim, ali on se pouzdavao u Verbecija i ostao. No zato su 
Bator i Šarkanj po noći pobjegli. Kad se sutradan opet sastala skup- 
šstina, uzradovalo se plemstvo silno kad je čulo za bijeg palatina i dvor- 
skoga suca, te ih je proglasilo izdajicama domovine i zahtijevalo da 
se njihove časti i imanja smjesta razdadu. Poslanici kraljevi, vesprimski 
biskup Toma Salahazi i Toma Dragić (Dragfi), protivili su se doduše 
tome da se ma tko bez zakonitoga suda kazni; ali većina plemstva nije 
htjela popustiti, nego je zahtijevala da se bira novi palatin. Na prijedlog 
Verbecijev pošla je deputacija pred kralja da u njega povlast za to 
izmoli. Kad se ona vratila i javila da se kralj ne protivi izboru novoga 
piletina, nasta u plemstvu neopisivo oduševljenje, te ono uz burno 

licanje proglasi palatinom svoga ljubimca Stjepana Verbecija. I opet 
je deputacija pošla kralju da mu izbor oglasi i potvrdu izmoli. Ludovik 
je nato očitovao da izbor odobrava i da će sutradan sam u saboru 
izabranika potvrditi. Pobjedom opojeno plemstvo stade nato obijesno 
razdavati i druge državne i dvorske časti, kojih je popunjivanje po do- 
sadanjem ustavu pripadalo jedino kralju. Tako je egerskoga biskupa 
Pavla Vardu proglasilo kancelarom, Ivana Dragića dvorskim sucem, 
Ladislava Kaniškog vrhovnim pokladnikom, a kneza Krstu Frankapana 
hrvatskim banom. No kad je kralj za to dočuo, očitovao je svoje ne- 
godovanje što je sabor dirnuo u njegova krunska prava. Međutim plem- 
stvo nije se time smelo, nego se veselilo do kasne noći pri bučnim pijan- 
kama, kao da je održalo sjajnu pobjedu nad neprijateljima domovine. 

Kad je u srijedu — 5. srpnja — kralj s velikašima došao u skup- 
štinu te na ponovnu molbu deputacije od deset odličnih plemića po 
svome dvorskome meštru očitovao da odobrava izbor Stjepana Verbecija 
za palatina, kratio se posljednji da primi tu tešku čast. Tek kad su 
se i velikaši pridružili molbama plemstva, izjavio je Verbeci da se 

pokorava volji kralja i zemlje, te je položio prisegu i zapremio svoje 
mjesto kralju na desno. Nato se govornik plemstva zahvalio kralju 
što je potvrdio izbor palatina, te ga umolio da bi ispunio i ostale želje 
njegove, koje će novi palatin iznijeti. Sada je Verbeci stao redom 
izlagati što plemstvo traži. Njegovo veličanstvo neka državne časti po- 
dijeli onakvim muževima koji će se vjerno brinuti za obranu zemlje. 
Zato ga moli da biskupa Pavla Vardu imenuje kancelarom, Dragića 
dvorskim sucem, Franju Boda banom hrvatskim, Ivana Dojčina sucem 
u Budimu, Emerika Szerencsesa vrhovnim pokladnikom. Baštinu herce- 
ga Lovre Iločkoga neka prepusti vojvodi Ivanu Zapolji, a imanja Ambro- 
zija Šarkanja neka podijeli novomu hrvatskomu banu Franji Bodu. 
Kneza Krstu Frankapana neka posebice nagradi za vjerne službe nje- 
gove. U državno vijeće neka opet pozove prisjednike iz nižega plemstva. 
Velikaši moraju se prisiliti da opreme svoje banderije, a crkvena dese- 
tina ima se upotrijebiti za obranu zemlje. Nadalje neka kralj kuje ona- 
kve novce kakvi su bili za kralja Matijaša; napokon neka potvrdi članke 
posljednjega sabora na polju Rakošu. Kralj je u svome odgovoru tražio 
da se poštivaju njegova krunska prava, kako i on ne dira u povlastice 
staleža. Uostalom je obećao da će odmah nakon svoga povratka u 
Budim popuniti državne časti i ugoditi ostalim željama sabora. Jedino 
ne može privoljeti da se crkvena desetina prelatima uskrati ili za drugo 
upotrijebi, jer se prigodom krunidbe prisegom zavjerio da će štititi prava 
crkve i svećenstva. Napokon je pozvao staleže da mu dopuste izvanrednu 
daću. Plemstvo je nato opozvalo svoj zaključak glede desetine, a osim 
toga je od svakoga kmetskog selišta dopustilo jednu forintu poreza, od 
kojega bi jedna četvrtina imala zapasti novoga palatina. Ali Stjepan 
Verbeci ne htjede primiti ponuđenoga mu dara, nego predloži da se 
onih 25 denara od svake forinte pokloni kraljici, koja je poglavito 
pridonijela da je kralj na sabor došao i željama plemstva ugodio. 


Još istoga dana vratio se kralj u Budim, ispraćen burnim poklici- 
ma udobrovoljenoga plemstva. Sabor ostao je još neko vrijeme na 
okupu, te je stvorio ili obnovio više zaključaka o obrani zemlje, o 
uređenju državnoga vijeća, o županijskim kapetanima, i drugo. Nato se 
plemstvo razišlo zadovoljno, misleći da je skršilo oligarhe i da će sada 
svanuti bolja vremena. I papinski nuncij Burgio radovao se pobjedi 
plemstva, kao i tomu što su bili uklonjeni iz zemlje markgrof Juraj 
Brandenburški i carski poslanici; ali se nije nadao miru, nego još bur- 
nijim vremenima. On je smatrao da je sav preokret bio samo u prilog 
Ivanu Zapolji, pa da će taj još odlučnije nego prije nastojati da se 
popne na prijestolje. Ta bilo je privrženika njegovih koji su očito navi- 
ještali »kako će Ludovika otpremiti da vlada na drugome svijetu, a 
kraljem će proglasiti vojvodu Ivana, koji će se onda oženiti kraljicom 
Marijom«. I zaista se činilo nakon sabora u Hatvanu da je Ivan Zapolja 
kudikamo ugledniji i moćniji od samoga kralja. Samo je bilo pitanje 
hoće li sloga između erdeljskoga vojvode i novoga palatina vazda 
trajati? 

(Banovanje kneza Ivana Karlovića 1521. do ko- 
lovoza 1524; Turci osvojiše Knin i Skradin 1522, 
Ostrovicu 1523, pred Klisom biše suzbijeni 1524. 
Hrvati se priklanjaju Habsburgovcu Ferdinan- 
du.) Ban Petar Berislavić bijaše poginuo u sudbonosno doba za 
izmoreno već Kraljevstvo Hrvatsko. Sam kralj Ludovik II uviđao 
je jasno da se mora što prije pobrinuti za novoga bana, kako se 
to razabire iz njegova pisma od 1. lipnja 1520. Dne 2. srpnja govori već 
o banovima koji bi se imali namjestiti (banis deinceps constituendis). 
Ali državno vijeće, u kojemu se o popunjenju banske stolice više puta 
vijećalo, nije ni 17. srpnja bilo složno kome da povjeri tu znamenitu i 
tegotnu čast. Mletački poslanik Lovro Orio javlja toga dana da vijeće 
nije još ništa zaključilo (non fu fato conclusione alcuna); ali pridaje 
kako se čini da će banom postati krbavski knez Ivan Karlović, jer za 
nj radi svemoćni tada kardinal i nadbiskup ostrogonski Toma Bakač 
od Erdeda, koji mu je u svojti (parente dil cardinal Strigoniense). 

I zaista se knez Ivan Karlović mogao smatrati najzgodnijim kandi- 
datom za bansku stolicu. Njegova državina bila je prostrana; obuhva- 
ćala je brojne gradove i kotare u više županija i župa s obje strane 
Velebita, te je međašila na istoku s Turskim Carstvom (s turskom Bo- 
snom oko Kamengrada i Ključa), a na zapadu s posjedima Mletačke 
Republike u Dalmaciji. K tomu je od mladih godina svojih vikao bio 
gotovo svaki dan gledati Turcima okom u oko, te je dotad nebrojeno 
pi morao s njima mejdan dijeliti i u malim okršajima i u velikim 

ojevima. On je izvrsno poznavao način turskoga četovanja i ratova- 
nja, ta kroz njegove su oblasti oni mnogo prolazili provaljujući u pri- 
morsku Hrvatsku, u zemlje carske i mletačke na zapadu. Borbe s Tur- 
cima bile su njemu do sada svagdanji kruh; za tih borba doteščalo mu 
je već u nekoliko mahova tako da je u časovima zdvojnosti smjerao 
ostaviti svoju nesretnu djedovinu. Bio je zato najsposobniji da bude 
banom, jer je, braneći Hrvatsko Kraljevstvo, branio i svoju plemen- 
štinu, koja je vazda bila prva na udaru. Napokon su i njegove rodbinske 
veze ulijevale nade da bi mogao s pomoću svojih rođaka i svojaka ne 
samo uzdržati ugled banske časti, nego i skupiti što više snage za 
obranu kraljevstva. Njegova majka Doroteja bila je rodom Franka- 
panka od loze brinjsko-tržačkih knezova, a jedna sestra njegova, po 
imenu Jelena, bila je udana za kneza Nikolu Zrinskoga, kojega se 
vladanje (Zrin, Pedaljgrad, Dobra njiva, Novigrad, Komogovina) tako- 
đer prostiralo u neposrednoj blizini turske Bosne. Nadalje je druga 
sestra njegova, po imenu Katarina, bila udana za mletačkoga patricija 
Bernardina da Lezze, te je baš po toj svojti svojoj stekao knez Ivan 
Karlović brojnih prijatelja u Mlecima, koji su ga pomagali svakim na- 
činom da se uzmogne održati u svojoj postojbini. Republika Mletačka 
uzimala je dapače kneza Ivana i u svoju službu, te mu je davala go- 
dišnju plaću za uzdržavanje četa, s kojima je odbijao turske navale 
ne samo od svojih posjedovanja nego i od mletačkih oblasti, koje 
su bile njegovom državinom zaštićene. Napokon je knez Ivan od ne- 
davna bio po ženi svojoj došao u svojtu sa svemoćnim kardinalom 

Tomom Bakačem od Erdeda, a i sa zagrebačkim biskupom Šimunom 
od Erdeda, te se mogao pouzdavati u ta dva najuglednija prelata u 
Ugarskoj i Slavoniji. 

Premda je dakle štošta bilo u prilog tome da se banska čast povjeri 
knezu Ivanu Karloviću, ipak on nije tada postao banom hrvatskim. 
Razlogu za to teško se domisliti, jer se nigdje ne spominje, no moguće 
da je on sam nije htio primiti. Moguće je državno vijeće uopće odu- 
stalo od toga da popuni bansku čast, jer nije bilo novaca da daje banu 
plaću za uzdržavanje četa; moguće je također da nije kneza Ivana Kar- 
lovića bilo tada u domovini, jer se spominje da je 3. lipnja 1520. 
stupio u bratovštinu sv. Duha u Rimu. Bilo što mu drago, svakako 
stoji da kralj nije povjerio banske časti knezu Ivanu, pače da je napokon 
nije ni popunio, i da je ostala ispražnjena preko godine 
dana, jer se još 29. svibnja 1521. govori o »budućem banu Kraljevine 
Slavonije« (futuro bano regni Sclavonie). U to vrijeme bilo je prepu- 
šteno Hrvatsko Kraljevstvo posve svojoj tužnoj sudbini. Pojedini ka- 
petani branili su doduše kraljevske gradove sa svojim posadama koliko 
su mogli, ali inače zapinjali su svi poslovi u zemlji, jer niti je bilo 
valjane uprave ni čestita suda. Čini se zaista kao da je tada kralj mislio 
napustiti posve Hrvatsku, i da je istina što javlja mletački poslanik 
Orio kako mu je kralj jednom rekao da ona za nj ništa ne vrijedi. 
U takvim prilikama nije čudo da su hrvatski knezovi stali razmišljati 
o svome spasu. Na koncu 1520. sastaju se knez Ivan Karlović, knez 
Bernardin Frankapan sa svojim sinovima i rođacima, i onda knez 
Nikola Zrinski više puta na dogovore, koje nastavljaju i prvih mjeseci 
slijedeće godine. Dolazi pače i neki Hasan od Zvornika kao punomoćnik 
sultanov iz Carigrada. Svijet natuca da se hrvatska gospoda pogađaju 
s Turcima, da će se čitava Hrvatska od Save do mora pokoriti sultanu 
i harač mu plaćati. Kardinal Toma Bakač od Erdeda hvali se doduše na 
početku veljače 1521. pred mletačkim poslanikom u Budimu kako su 
zagrebački biskup Šimun od Erdeda i knez Petar od Erdeda sretno 
osujetili pogodbu hrvatskih knezova s bosanskim pašom; ali za mjesec 
dana — 17. ožujka — dolazi u mletačko vijeće skradinski biskup Toma 
Niger kao poslanik hrvatskih knezova, te očituje u njihovo ime da će 
se oni sa sultanom nagoditi i harač mu obećati, ako im Republika, 
papa i ostale kršćanske vlasti ne pomognu. U svibnju opet nalazi se u 
Budimu knez Ferdinand Frankapan s više drugova svojih, te javlja 
kralju da će se hrvatski knezovi pokoriti Turcima, ako im do konca 
mjeseca ne dođe ozbiljna pomoć. 

Hrvatskim knezovima ne bi pomoći niotkuda, ali se oni uza sve to 
ne podložiše sultanu. Poslanički tajnik mletački u Budimu, Franjo 
Massaro, javlja doduše 16. srpnja u Mletke svome prijatelju Danijelu 
Renieru: »Hrvati se nagodiše s Turcima i obećaše im harač«; no ta 
vijest nije bila istinita. Hrvatska su gospoda doduše pregovarala s bo- 
sanskim sandžakom i sultanovim pouzdanicima u ono vrijeme kad je 
Sulejman dizao veliku vojsku svoju na Beograd, jer su time htjeli 
odvratiti buru od svoje domovine, što im je donekle i pošlo za rukom; 
ali dogovori nisu doveli do konačnih pogodaba, pače kad su se događale 

odlučne borbe u Srijemu i oko Beograda u mjesecu kolovozu 1521, 
onda je banovac Pavao Kerečenji s 1500 hrvatskih konjanika iz Zde- 
naca pošao u Ugarsku da se pridruži kraljevoj vojsci kod Tolne, dok 
je knez Bernardin Frankapan sa svojim četama stajao na straži u 
Bihaću da zakrči bosanskim Turcima put u hrvatsku zemlju. Prema 
tomu nisu dogovaranja hrvatske gospode s Turcima u prvoj polovici 
1521. ni imala druge svrhe nego da sultana zavaraju, a u isto vrijeme 
da potaknu svoga kralja i ostale vlasti kršćanske na pomoć za tužnu 
zemlju svoju. Hrvati nisu ni mislili na ozbiljnu pogodbu s Turcima, 
to manje što im je baš tada sinula nova nada kad je mladi nadvojvoda 
Ferdinand preuzeo upravu susjednih njima austrijskih zemalja. 


Jamačno je i Ferdinand pridonio — naravno zabrinut za svoje 
austrijske zemlje — da je kralj Ludovik nakon pada Beograda opet neku 
brigu posvetio Hrvatskomu Kraljevstvu. Kralja je nagnao na to i odlučni 
postupak njegovih kapetana u Kninu i Skradinu, koji bijahu došli k 
njemu u Pečuh te mu položili svoje časti da ih ne stigne ljaga i kazna 
nevjere, ako bi izgubili povjerene im gradove, kojih nisu mogli više 
braniti zbog pomanjkanja ratnih potrepština. Ludovik je jedva sklonio 
rečene kapetane da su se povratili na svoja mjesta; a nato je odmah 
ozbiljnije počeo misliti kako da popuni ispražnjenu baniju hrvatsku. 
Već na početku listopada natucalo se o tom kako je kralj imenovao 
banovima kneza Ivana Karlovića i zagrebačkoga biskupa Šimuna od 
Erdeda; međutim nagađanje ispunilo se samo glede prvoga. Na koncu 
listopada ili prvih dana studenoga 1521. boravio je knez Ivan Karlović 
u Budimu, gdje je ugovarao s kraljem i njegovim vijećnicima uz koje bi 
uvjete primio namijenjenu mu čast. Budući da je knez dobro znao da će 
ga kralj neuredno i nedostatno pomagati, nije nikako htio primiti 
vrhovno zapovjednišvo nad kraljevskim gradovima, kojih je još uvijek 
rilično u zemlji bilo (Senj, Knin, Skradin, Klis), jer nije htio da ga 
Krive ako bi po nedaći ili nemaru koji od njih došao u neprijateljske 
ruke. I tako bi onda određeno da kapetani kraljevskih gradova u 
Hrvatskoj budu sami odgovorni za sve što učine ili propuste, a ban 
da će braniti zemlju jedino na otvorenom polju, a uz to vršiti i ostale 
poslove upravne i sudačke. 


Tako je Ivan Karlović prvih dana studenoga 1521. postao hrvatskim 
banom. Bilo je to možda najtužnije doba što ga pamti krvava prošlost 
hrvatska. Još se nije bio pravo uživio u bansku čast, morao je drugu 
svomu Petru Kegleviću spasiti grad Bužim. Keglević je naime bio u 
kraljevskoj službi kao ban jajački, a u njegovu gradu Bužimu, koji 
je stajao na međi blizu turske Bosne, bili su u tamnicama zatvoreni 
mnogi turski sužnji. Ti se nekako prijevarom oslobodiše veriga i tam- 
nice, pa poubijaše straže i ovladaše gradom. To bijaše velik udarac i 
za Keglevića i za čitavu zemlju, kojoj je zaprijetila najveća opasnost. 
Ban je Ivan Karlović na prve glase o toj pobuni pohitao pred Bužim 
da spriječi još veće zlo. No ne imajući dovoljno vojske da silom opet 
osvoji grad, ne htjede jurišati na nj, nego utanači s buntovnim Turcima 
da će mu oni predati grad i sve u njemu, a zato se mogu slobodno vratiti 

u svoju postojbinu. Još 26. siječnja 1522. izdao je Petar Keglević 
pismo pred čazmanskim kaptolom, u kojemu je pohvalio bana Ivana 
Karlovića radi toga djela i potvrdio da mu je ne samo grad Bužim 
nego i sva posjedovanja oko njega drage volje vratio; ali odmah zatim 
planule su između oba bana ramirice, zbog kojih je Petar Keglević 
nemilo oklevetao svoga druga pred samim kraljem. Okrivio ga je među 
ostalim kako neće da vrati grad Krupu Erdedima, koji mu je pokojni 
kardinal Toma Bakač dao samo na uživanje do opoziva; kako je na- 
dalje u prijašnje vrijeme više puta dozivao Turke u zemlju i s njihovom 
se pomoću borio protiv Emerika Tureka i Franje Berislavića Grabar- 
skoga, a i protiv banskih četa obudovjele banice Beatrice Korvinke; 
napokon kako je počinjao i druge izgrede i nevjere protiv kralja i drža- 
ve. Na tako teške potvore izdao je kralj Ludovik 23. veljače u Budimu 
pismo u kojemu je pozvao sve i svakoga da svjedoči protiv Ivana 
Karlovića, ako može što potvrditi od onoga radi čega je od Keglevića 
optužen. Čini se međutim da se nitko nije našao te potvrdio potvore 
jajačkoga bana; a to je možda pridonijelo da se Petar Keglević u ono 
vrijeme odrekao svoje časti, na što je kralj, ne imajući drugoga zgod- 
noga muža, baniju povjerio Gilethfiju, kojemu je bilo braniti ne samo 
Jajce nego i Banjaluku i Vrbaški grad. Opreka međutim između bana 
Ivana Karlovića i Petra Keglevića opstojala je i dalje; još 25. kolo- 
voza 1522. poziva kralj virovitičkoga vlastelina Ivana Banića (B4nffy) 
od Lendave da preda neko pismo, iz kojega bi se prema tužbi Petra 
Keglevića moglo doznati kako je Ivan Karlović prisegu i obećanje svoje 
pogazio kad je po smrti hercega Ivaniša Korvina s pomoću Turaka oteo 
njegovim kapetanima grad Mutnicu. 

Već pri prvome koraku u banovinu svoju namjerio se Ivan Kar- 
lović na goleme zapreke i protivštine, i to baš ondje gdje bi morao 
naći najizdašniju potporu. Jajački ban i hrvatski plemić opro se svome 
drugu i suplemeniku. Ali Karlovića kao da sve to nije mnogo smetalo, 
nego nasuprot bodrilo da što je moguće više čini za obranu povjerenoga 
mu kraljevstva. Pri tome nije se toliko pouzdavao u kralja Ludovika, 
koji bijaše otišao u Češku, i za kojega je upravljao Ugarskom palatin 
Stjepan Bator (in absencia regie maiestatis locumtenens), nego je 
potražio i našao pomoći u nadvojvode Ferdinanda i upravitelja njego- 
vih austrijskih zemalja. Dne 15. ožujka 1522. piše ban Ivan Karlović 
iz svoga grada Udbine pismo nadvojvodi Ferdinandu, »svomu vazda 
poi Sstvoma gospodaru« (domino nostro semper graciosissimo), u 

ojemu se njemu zahvaljuje za 300 dukata, koje mu bijaše poslao po 
svojim službenicima za uzdržavanje uhoda (pro fenendis exploratoribus). 
Nadalje ga moli da kao dosad pomaže i štiti njega samoga i krajinu 
hrvatsku, jer nema inače nikoga koji bi ga podupirao. Turci naime 
neprestano (continue) stoje na krajini i zadavaju mnogo jada i štete 
svojim provalama. Čuje se dapače kako se bosanski paša sprema da sa 
svom silom svojom dođe podsjedati Krupu ili Bihać. Nekoliko dana 
zatim, 27. ožujka, piše ban pismo iz svoga grada Mutnice upravi- 
teljima i vijećnicima Donje Austrije, te ih potanje obavješćuje o tur- 
skim provalama i namjerama. On im javlja kako je netom brojna turska 

vojska preko gora provalila u hrvatske strane i njegova imanja koja 
su bliže moru; stoga se vrlo prepao, i jer je suviše bio udaljen od onih 
krajeva, i jer nije imao četa da im u susret pođe. Međutim je puk u 
onim stranama po uhodama bio obaviješten o dolasku Turaka, te se 
za vremena mogao bijegom spasti. Turci stoga nisu mogli mnogo štete 
učiniti, nego su neki čas podsjedali jedan njegov grad i onda otišli. 
Po jednomu turskomu sužnju, kojega su banovi službenici zarobili, do- 
znalo se da je rečena vojska bila poslana od paše bosanskoga samo da 
razvidi stanje i broj vojske u Hrvatskoj Kraljevini, a nato bi nakon pet- 
naest dana sam paša imao s topovima doći u Liku, te podsjesti kra- 
ljevske i banove gradove i dotle se kući ne povratiti dok ih ne osvoji. 
Ban traži pomoći, jer mu je nedavno zajednički gospodar (dominus 
noster communis), naime nadvojvoda Ferdinand, pisao neka se napro- 
sto na njih obrati, ako bi ga prijeka potreba snašla. Neka mu pošalju 
barem 300 vojnika s nešto konjanika, i to što brže da bi još prije 
označenoga dana mogao neprijatelja suzbiti, jer će inače Hrvatska pro- 
pasti (alioquin actum erit de Čroacia). »I ja se po danu i po noći trsim 
da skupim čete, te sam naredio da se također iz Slavonije požure što je 
moguće brojnije čete meni poslati«. 

Bila je zaista krajnja nužda da se ban dobro pripravi i opskrbi, 
jer su se Turci spremali udariti na Hrvatsku s većom žestinom nego 
ikad prije. Sultan bio je naime ozlojeđen što su hrvatski knezovi prošle 
godine za podsade Beograda, dogovarajući se o predaji, umjeli otklo- 
niti veće zlo od svoje domovine i tako Turke nadmudriti. Trebalo 
se osvetiti Hrvatima; stoga se neće Turci zadovoljiti običnim pro- 
valama i pustošenjem zemlje, nego će bosanski i mostarski paša, po- 
magani četama iz Carigrada, nastojati da pošto-poto osvoje poglavite 
gradove Hrvatske Kraljevine, koji su dosad bili štit i obrana njezina. 
Budući da su se Turci spremali na sustavno podsjedanje krajiških 
gradova, nije čudo da je palatin Stjepan Bator bio osobito zabrinut 
za Jajce, kako se razabira iz njegova pisma od 15. ožujka 1522, kojim 
zapovijeda zagrebačkomu biskupu Šimunu od Erdeda da što prije 
digne na noge svoje banderijalce, koji bi pomogli unijeti žito u rečeni 
grad. A kako su se tek uzrujali žitelji onih gradova i varoši kojima 
se bilo bojati da će osjetiti jarost tursku! Najbolje se ogleda teška 
briga tih žitelja u pismu što su ga skradinski građani sa svojim knezom 
Markom Jušićem 29. ožujka upravili na kralja Ludovika. »Mislimo«, 
pišu oni, »da nije nepoznato vašemu veličanstvu kako je već od mnogo 
godina radi prečestih provala bijesnih Turaka toliko naroda nestalo i 
odvučeno u Tursku da nikako više ne možemo baviti se čuvanjem i 
obranom toga prenesretnoga grada Skradina. Želeći ipak našu vjer- 
nost, na koju smo poput naših pređa prema veličanstvu vašemu obve- 
zani, neoskvrnuto održati i čestito sačuvati, poslali smo minulih dana 
ključeve rečene varoši k vašemu veličanstvu po plemenitim našim su- 
građanima Jurju Stanšiću i Mihajlu Skvorliću (s molbom) da bi vaše 
veličanstvo dostojalo riješiti nas (čuvanja) i odsad samo vodilo brigu 
oko nje i upravljalo njom kako bi se bolje i podesnije činilo. Sada pak, 
budući da se vrlo jaka vojska turska skuplja u Sinju i Čačvini, dali 

smo tri strane rečene varoši Skradina ograditi i zatvoriti zidom, da se 
što zgodnije zaštititi i braniti uzmognemo. Stoga molimo vaše veličan- 
stvo kao našega premilostivog gospodara da udostoji rečene naše posla- 
nike natrag poslati i nama dobrostivo dopustiti da barem s čašću smi- 
jemo odavle otići, jer više u službi vašega veličanstva ostati ne možemo. 
Više toga reći će vašemu veličanstvu naš plemeniti sugrađanin Baltazar 
Stipšić, kojemu neka vjeruje kao nama samima. Želimo da bi vaše 
veličanstvo zajedno s prejasnom kraljicom, gospom našom premilosti- 
vom, ostalo sretno i zdravo!« 

To je posljednja poruka nevoljnih Skradinjana, koji su nagovije- 
štali skoru sudbinu svoga grada. Već prvih dana travnja čuje se sa svih 
strana o žestokim provalama Turaka u hrvatske krajeve, pače i u su- 
sjedne zemlje nadvojvode Ferdinanda. Zemaljski kapetan u Kranjskoj, 
po imenu Ivan Turjaški (Auersperg), zatim zemaljski kapetan štajerski 
Sigismund Dietrichstein, kao i pojedini mjesni kapetani u tim vojvo- 
dinama užurbali se i pregnuli da stanu na put pustošenju turskih hara- 
člija u svojim zemljama. Poslali nato u Slavoniju i nešto četa pod Sigis- 
mundom Weichselbergerom, kojemu je bila zadaća pomagati bana Ivana 
Karlovića i njegova banovca Pavla Kerečenja. Ban Ivan Karlović stajao 
je još 14. travnja u Mutnici, odakle je tražio pomoći od kranjskoga 
zemaljskoga kapetana, ali već nekoliko dana poslije, svakako prije 22. 
travnja, sukobio se negdje s Turcima, koji su se krcati plijena vraćali 
iz Kranjske i sjeverozapadne Hrvatske. Ban je imao uza se 2000 konja- 
nika, te je u odlučnom boju održao pobjedu, prisilivši neprijatelja 
da mu ostavi barem dio ugrabljenoga plijena i roblja. 

Opisana provala turska bila je međutim tek preteča još žešćih 
borba. Dne 29. svibnja javlja ban Ivan Karlović iz Mutnice kako se 
paša bosanski zajedno s hercegovačkim sprema na veliku vojnu, te kako 
će oni za dvanaest dana udariti ili na austrijske zemlje da ih pustoše, 
ili na Hrvatsku da do kraja osvoje njezine gradove. Malo dana zatim. 
dne 3. lipnja, javlja iz Križevaca Sigismund Weichselberger, koji je 
onamo došao na sabor slavonskih staleža, kako je stigao banov teklić 
iz Hrvatske s viješću da su Turci s velikim brojem ljudi i s mnogo 
topova osvanuli pred nepredobitnim dosad gradom Kninom, te počeli 
na nj hrabro jurišati. Ban moli neka se što prije o tom obavijeste kape- 
tani u Ljubljani i Kranjskoj, da bez ikakva krzmanja pohitaju sa svojim 
pješacima i konjanicima u Bihać, gdje će ih on čekati sa svojom 
vojskom. Vraćajući se iz Križevaca u južnu Hrvatsku, piše opet sam 
ban Karlović 6. lipnja iz Topuskoga upraviteljima austrijskih zemalja 
kako mu je stigla pouzdana vijest da su Turci podsjeli grad Knin i 
da udaraju na nj iz topova dan i noć. On se živo boji da bi taj put 
mogao pasti rečeni grad, pa zaklinje upravitelje da mu za volju Božju 
pošalju nešto vojske, jer bi »možda mogao spomenuti grad osloboditi 
i spasiti, te neprijatelja protjerati (filleicht mechten wier das benant 
geschloss erledigen und erretten und die feindt verjagen). 

Dok se ban spremao i skupljao vojsku da pođe podsjednutomu 
Kninu u pomoć, bijaše taj grad već pao u tursku vlast. Bosanski i 
hercegovački sandžaci bijahu još pod konac svibnja osvanuli s 25.000 

ljudi i s mnogo topova pred Kninom, u kojemu je tada zapovijedao 
hrvatski plemić Mihajlo Vojković iz Klokoča. Taj ili nije imao dosta 
momčadi da se brani, ili se prepao turske sile, pa je već nakon nekoliko 
juriša stao pregovarati o predaji. I zaista su Turci, samo da zadobiju 
toliko žuđeni grad, pristali na pogodbu i posadi dopustili slobodno 
otići, pošto im je Knin na vjeru predala. Po mletačkim vijestima dogo- 
dilo se to još 28. svibnja uoči Spasova. 

Glasi o padu Knina djelovali su potresno po čitavoj nesretnoj 
Hrvatskoj. Nevoljni i zdvojni žitelji Skradina, čim su čuli da se 
Knin predao, ostavili su smjesta svoj slabo utvrđeni grad i varoš, te 
su se razbjegli na sve strane: jedni su se sklonili u mletački Šibenik, a 
drugi su tražili spas svoj na otocima. Nato su pobjedonosni Turci 
odmah zauzeli opustjeli Skradin i smjestili u nj posadu od 500 ljudi. 
Ban Ivan Karlović bio je gotovo bijesan na Vojkovića, smatrajući 
jamačno da mu nije bilo nužno grada prije reda predati. Raspoloženje 
u Hrvatskoj ogleda se najbolje u pismu što ga je 12. lipnja opat Andrija 
pisao iz Topuskoga zagrebačkomu biskupu Šimunu od Erdeda. »Pro- 
šloga dana (11. lipnja) pisao sam prečasnomu gospodstvu vašemu o 
gubitku Knina i Skradina; sada su pak Turci podsjeli Klis 
ina nj udaraju. Prošle noći prenoćila su kod mene četiri čovjeka, koji 
su nazočni bili kad su Turci opasali Klis i počeli na nj jurišati; ti ljudi 
pohitali su po pomoć pred kraljevsko veličanstvo. Jednako su knezovi 
Slunjski (Juraj II i Matija II Frankapani) zauzeli grad Mihajla Voj- 
kovića, po imenu Klokoč, u kojemu su bila samo dva čovjeka... Tu 
su našli također sve praške topove (barbatos Pragenses), koje bijaše 
kraljevsko veličanstvo dalo za obranu Knina; kako se kaže, dali su ih 
odvesti. Mihajla je (Vojkovića) dao ban, kako se govori, 
okovana odvesti u Udbinu. Sada kuša gospodin ban osvojiti 
grad Cetin, te se misli da ga je danas podsjeo. On prijeti knezovima 
Slunjskima što su ono učinili, a nemaju naloga od kraljevskoga veli- 
čanstva. Ti su knezovi prionuli za kneza Bernardina i pripravljaju se 
za rat protiv bana, ali što će se među njima dogoditi, ne znam. Jučer 
je umro knez Nikola (VI Frankapan) Tržački. Gradove i sva ostala 
imanja zauzeo je ban za sebe. Nadalje onoga pašu koji osvaja gradove 
nutarnje Hrvatske zovu pašom mostarskim; drugi je paša bosanski, 
koji se sprema osvajati grad Bihać. Kažu da je u njega brojna vojska. 
Znam da će jedan dio vojske opasati Bihać, a drugi dio kušat će pusto- 
šiti ove krajeve među rijekama Unom i Savom. Stoga molim vašu pre- 
časnost kao gospodina svoga premilostivoga neka mi dostoji dati jednu 
centu salitre da bih lakše mogao neprijatelju odoljeti ...« Iz pisma raza- 
biremo da je ban plemića Mihajla Vojkovića prema odredbama starijih 
dekreta radi gubitka Knina i Skradina odlučio kazniti ne samo tamni- 
com, nego i tim da mu oduzme njegov grad Klokoč. Ali pri tome pretekli 
su ga knezovi Slunjski (Frankapani), otevši sve bez naloga kraljeva 
rečeni grad. Zbog toga došlo je do oštrih opreka između bana i onih 
knezova, te se ban podigao da njima otme grad Cetin, kojim su oni u 
ime svojih rođaka iz te loze upravljali. Knezovi Juraj II i Matija II 
Frankapan Slunjski našli su se sada u velikoj neprilici, te su se 13. 

lipnja iz grada Cetina obratili na zagrebačkoga biskupa Šimuna od 
Erdeda s ovim pismom: »Neka zna vaša prečasnost da nas je knez 
krbavski i ban Ivan nakanio na svaki način protjerati iz ovoga kra- 
ljevstva i da diže na nas vojsku njegova veličanstva. Razlog tomu 
nije nego osobito neprijateljstvo, koje je vazda prema nama gojio, pa 
i u ovome slučaju kad smo mi (zauzeli) grad toga plemića Mihajla 
Vojkovića, koji je u ovo vrijeme krajiške gradove Knin i Skradin u 
gornjim stranama Hrvatske izgubio i potratio, zbog čega prijeti sada 
ovomu kraljevstvu krajnja opasnost od Turaka ... Ban diže vojsku na 
nas, a neće se oprijeti Turcima, koji navaljuju na poglavite krajiške 
gradove. Stoga molimo vašu prečasnost kao gospodina i prijatelja da 
bi dostojala to pisati i obznaniti kapetanu i ostalim plemićima kraljev- 
stva, koji upravljaju vojskom protiv Turaka ... da ne bi oni ustali na 
nas, a mi ćemo sami glavom u prvom saboru u ime Božje pribivati 
(i ondje odgovarati). Ako nam kraljevsko veličanstvo ne bi za naše 
službe htjelo darovati spomenuti grad rečenih plemića (Vojkovića), 
koji smo onom zgodom zauzeli, mi ćemo isti grad predati onomu 
koga njegovo veličanstvo označi, samo banu nećemo ga nikako ustupiti. 
Vaša je prečasnost mogla također predobro doznati kako je isti gospodin 
ban odličnije plemiće toga kraljevstva, naime Petra Keglevića i Mihčlla 
Tureka, progonio, premda su oni vazda prevjerno stajali na braniku 
kraljevstva; sada pak, pošto ih je progonio a nije ih mogao prognati, 
digao se da nas protjera. Preporučamo se stoga vašoj prinosi 
glede toga i drugoga svega kao svomu gospodinu i predostojnomu 
prijatelju.« 

Dok se ban Ivan Karlović morao tako boriti s knezovima Slunjski- 
ma, bijahu se turske čete nakon pada Knina i Skradina oborile na 
pe Klis, jedinu još znamenitiju tvrđavu hrvatsku na jugu Vele- 

ita. Klis je tada branila posada od 300 junaka kojima je zapovijedao 
knez Petar Monoković, zamjenik kliških kastelana i zajedno senjskih 
kapetana Grgura Orlovčića i Petra Kružića. Žestoki juriši turski zapo- 
čeli su već 3. lipnja i trajahu preko četrnaest dana. Ali posada odbijala 
je hrabro sve navale, pače je više puta izlijetala iz grada, te je suzbi- 
jajući neprijatelje otimala im zastave i topove, pa je onda s turskim 
glavama i zastavama kitila zidine nepredobitnoga grada. Uvidjevši na- 
pokon mostarski paša da je uzalud izgubio više stotina svojih ljudi, 

okanio se daljnjega podsjedanja i 18. lipnja otišao ispod Klisa. Hrvatski 
ljetopisac Šimun Glavić zapisao je o “svemu tomu ovo: »(Godine) 1522. 
na 29. maja uzeše Turci Tnin i Skradin prvi d(a)n kako pride poda 
nj; pak ta potla isti baša pride pod Klis, i pojde malo 
počten s pod njega.« 

Odmah nakon pada Knina i Skradina, još prije sretne obrane 
Klisa, bijaše nadvojvoda Ferdinand, teško zabrinut za svoje zemlje, 
poslao u Hrvatsku vrhovnoga kapetana svoga, grofa Nikolu Salma, da 

ude banu Ivanu Karloviću riječju i djelom u pomoć. Grof Nikola 

Salm stigao je sa štajerskim zemaljskim kapetanom Dietrichsteinom u 
polovici lipnja u Hrvatsku, gdje se s banom sastao i upoznao, te s 
njime utanačio što da se čini za daljnju obranu zemlje. Dne 23. lipnja 
1522. izvješćuje Salm nadvojvodu o dogovorima, kao i o tom kako se 
Turci ponovno spremaju provaliti u Hrvatsku, da udare ili na Bihać ili 
na Krupu. Salm u to ime na banovu molbu šalje istoga dana 400 konja- 
nika u Bihać da se pridruže banovoj vojsci. I potonjih mjeseci, u 
srpnju, kolovozu i rujnu, kad su turske čete provaljivile ili prema 
Klisu ili prema Uni, Kupi i Savi, vazda je grof Salm bud sam bud sa 
svojim četama pomagao Pana i tako mnogo pridonio da Turci nisu dalje 
osvojili ni jednoga hrvatskog grada. Dne 26. lipnja piše ban Karlović 
grofu Salmu ovako: »Poštovani i velemožni gospodine, prijatelju naš 
vrlo cijenjeni... Obznanili smo vašoj velemožnosti kako ima nekih 
između gospode ovoga kraljevstva koji nimalo ne slušaju ni vaše ni 
moje zapovijedi, nego se vazda opiru nalozima njegova veličanstva i 
mojima, što nikako nećemo više trpjeti. Stoga smo povjerili naše- 
mu banovcu Pavlu Kerečenju da mora kazniti te (odmetnike) radi nji- 
hove okorjelosti i otpornosti. Molimo zato vašu velemožnost da bi s 
obzirom na naše prijateljstvo učinili, te istomu banovcu pridružili toliko 
pješaka koliko mu bude potrebno. Time ćete nam vrlo ugoditi, pa 
ćemo se trsiti da vam milo za drago povratimo.« Po tome pismu sudi- 
mo da je vrhovni kapetan nadvojvode Ferdinanda ustupao svoje čete 
banu Karloviću i onda kad je trebalo skučiti odmetnu hrvatsku i sla- 
vonsku gospodu. Grof Salm i ban Ivan Karlović sastajali su se više 
puta i u Hrvatskoj na dogovore, tako najprije u Steničnjaku, a onda 
poslije 11. rujna u Jastrebarskom, odakle je Salm potanko izvijestio 
svoga gospodara o turskim provalama i namjerama. 

Tako je nastojanjem nadvojvode Ferdinanda i njegova vrhovno; 
kapetana Hrvatsko Kraljevstvo za neko vrijeme ostalo sačuvano o 
daljnjih gubitaka. Ban Ivan Karlović mogao je na koncu god. 1522. 
odahnuti i više se baviti nutarnjim poslovima svoje banovine. Posljed- 
njih dana prosinca nalazimo ga u Čazmi, gdje vrši sudske poslove; a 
5. siječnja 1523. izdaje u Zagrebu pismo u kojem obznanjuje kako su 
zagrebački biskup Šimun od Erdeda i kaptol zagrebački utanačili da 
sve razmirice i parnice, koje više godina među njima opstoje, ima do- 
končati protonotar Kraljevine Slavonije, po imenu Stjepan Henezelffy 
od Petrovca, kojemu je slobodno još uzeti nekoliko plemićkih sudaca i 
prisjednika. Još za boravka u Čazmi bijaše ban urekao sabor Kraljevine 
Slavonije, koji će se sastati 25. siječnja 1523. u Križevcima. Potankih 

vijesti o tome saboru nemamo; samo znamo da je bilo burnih rasprava 
i da se svršio tučnjavom. Na saboru bio je nazočan ban Ivan Karlović 
s banovcem svojim i križevačkim županom Pavlom Kerečenjem, zatim s 
protonotarom Stjepanom Henczelffyjem; tom prigodom došli su u Kri- 
ževce također poslanici slobodne općine na brdu Gradecu kod Zagreba 
s molbom neka ban odredi povjerenstvo, koje će ustanoviti međaše 
njezine: Ban je taj posao poveljom od 5. veljače povjerio čazman- 
skomu kaptolu. Da je bilo smutnja na saboru, dokazuje pismo, koje 
su 10. veljače izdali neki plemići na svoje drugove u Slavoniji, a koje 
po prilici ovako glasi: »Svima i pojedinima odličnim i plemenitim su- 
cima plemića ma koje županije opstojeće u opsegu Kraljevine Slavo- 
nije, kao i čitavomu plemstvu (toti universitati nobilium) iste kralje- 
vine, gospodi i braći našoj Baltazaru Baćanu, Ivanu Tahiju (de Thah), 
Ivanu Kastelanoviću (Castellanffy), Ivanu i Ludoviku Pekri, Franji 
Nelepiću (Nelepewczy), Pankraciju, Ivanu, Mihajlu, Kristoforu i Volf- 
gangu od Zempča i ostaloj braći, pozdravljenje i vječno prijateljstvo. 
Mogli ste već čuti kako su netom prošlih dana, nakon odlaska našega 
iz Križevaca, neki neprijatelji naši između podanika ovoga kraljevstva 
nanijeli pogrdu i sramotu nama i vama (time) što su protiv slobode 
naše i sviju nas stanovite plemiće ondje teško isprebijali i uz to još 
na uštrb i sramotu našu i vašu odredili neku dimnicu (pecunias fu- 
males), da na naš trošak nastave s nama pravde (lites) i da iz našega 
tulca strijele na nas odapinju. Odlučili smo stoga sa svom gospodom 
magnatima ove kraljevine, kojima je jednako kao i nama nesnosno 
svako vrijeđanje i kršenje slobode kraljevine, da se iduće nedjelje Invo- 
cavit (22. veljače) u varoši Donjim Zdencima drži neki stanak, pa da se 
ondje posavjetujemo kako bi se moglo naći lijeka proti učinjenoj nam 
porugi i povredi, te nama naša čast sačuvala il bolje povratila. Molimo 
i pozivamo vas stoga ovim kao braću i predrage prijatelje da za volju 
života i časti svoje na ustanovljeni dan na rečeno mjesto svaki sam 
glavom dođe, jer bi bolje bilo da umremo ili da nas žive zakopaju 
nego da ostane na nama takva uvreda i sramota. Ponovo vas molimo i 
opominjemo da drukčije ne činite; dimnicu pak protiv nas samih 
tako nepravedno određenu neka nitko od vas ne daje, jer tko bi je 
god davao, nanio bi sebi štetu i učinio se smiješnim. Iz Grđevca u 
utorak odmah nakon blagdana djevice i mučenice Apolonije, godine 
1523.« 

Nema podataka po kojima bismo mogli stvoriti sliku o daljnjim 
razmiricama u Slavoniji; samo je vrijedno spomenuti da je i ugarski 
sabor, koji je poslije u svibnju i lipnju bio na okupu, člankom 26. odre- 
dio da se izvanredna daća od godišnje dvije forinte pobire također u 
Slavoniji (item de Sclavonia et Transylvania praemissa contributio 
pariter est intelligenda), što se očito protivilo starim povlasticama te 
kraljevine, po kojima je ona plaćala samo polovicu daća ustanovljenih 
za Ugarsku. Međutim ne javlja se ništa da li su slavonski staleži rečenu 
odredbu ugarskoga sabora naknadno prihvatili ili zabacili, pače ne 
znamo ni to da li je ovaj put kralj poslao zasebne povjerenike u 
Slavoniju da o tom sa staležima raspravljaju. 


KRALJ LUDOVIK II JAGELOVIC 387 


Međutim je Hrvatsko Kraljevstvo odmah s proljeća 1523. opet stra- 
dalo od turskih provala. Pače ni mletačka Dalmacija nije bila više si- 
gurna i mirna otkad su grad Knin i osobito Skradin bili u turskoj vlasti, 
Naročito zaprijetila je velika opasnost mletačkom gradu Šibeniku kad 
je u ožujku pred šibenskim tijesnom osvanulo više turskih brodova, 
kojih je zapovjednik tražio da ga puste kanalom ploviti do Skradina. 
Ipak većih uspjeha nisu Turci polučili, jer su u jednu ruku Mleci svoje , 
gradove iznova dobro utvrdili i k tomu po svojim poslanicima u sulta- ' 
na izradili da je bosanskomu i mostarskomu sandžaku zabranio dirati 
u mletačku državinu; dok je opet u drugu ruku nadvojvoda Ferdinand 
držao svoje čete u onim krajevima Hrvatske i Slavonije koji su bili 
predstraže ili ključ.njegovim zemljama, a osobito Kranjskoj i Štajer- 
skoj. Ferdinand je pače predlagao svome šurjaku da mu posve ustupi 
Kraljevinu Hrvatsku, pa da će je pridružiti svojim zemljama. Do toga 
nije doduše došlo, ali je Ferdinand preuzeo obranu krajiških gradova, 
držao i plaćao uhode u Hrvatskoj, primao u svoju službu hrvatske 
plemiće, koji su ga po tom počeli i smatrati za svoga pravog gospodara 
i kralja. 

Nadvojvodi Ferdinandu bilo je poglavito stalo da zaštiti gradove 
na Uni, kao Bihać, Krupu i druge; manje mu je bilo do toga da brani 
gradove na jugu Velebita, odakle nije ni najmanja opasnost prijetila 
njegovim zemljama. Između tih gradova bio je nakon Klisa najzname- 
nitiji grad Ostrovica, koji je bio ne samo ključ mletačkomu 
Zadru i ostaloj državnini mletačkoj u onim stranama (Vrana, Novigrad) 
nego i glavni bedem stare Lučke županije, kao i branik posjedovanjima 
krbavskih knezova na jugu Velebita. Dok se držala Ostrovica, nije bilo 
straha za mletački posjed u okolišu zadarskomu, a ni za preostale gra- 
dove krbavskih knezova u onom kraju (Kličevac, Zelengrad, Obrovac). 
Međutim otkad su Knin i Skradin (koji su bili branik rijeke Krke) 
napokon došli u tursku vlast, zaprijetila je i samoj Ostrovici najveća 
pogibelj. Kraljevskim kastelanom Ostrovice bio je god. 1513. hrvatski 
plemić Ivan Kobasić; u posljednje vrijeme predao ga je kralj Ludovik 
knezu i banu Ivanu Karloviću da ga brani i štiti zajedno sa svojom 
djedovinom. Ali teška je to bila zadaća za bana, o kojemu piše 25. 
listopada 1523. poslanički tajnik mletački Franjo Massaro da ne može 
mnogo učiniti za obranu Hrvatske, jer je vrlo siromašan (per esser 
pouerissimo), pa da snuje o tom kako bi se odrekao banske časti. 
Još u kolovozu 1523. javljao je vrhovni mletački providur u Dalmaciji, 
po imenu Jeronim da Canale, kako su tri sandžaka turska došla s 
400 pješaka i 60 konjanika pod Ostrovicu, kaštel kneza Ivana Krbav- 
skoga, jamačno da ga osvoje. Ban Ivan Karlović nedvojbeno je držao u 
gradu dovoljnu posadu, koja je i taj put tursku navalu suzbila. Čini se 
da je ban bio dosta siguran za Ostrovicu, jer ga 29. rujna zajedno s 
banovcem Kerečenjem nalazimo u Slavoniji, osobito u Križevačkoj 
županiji, gdje izdaje zapovijedi u prilog Dorvteji, udovi Franje Pekrija 
od Petrovine. 

Pod jesen 1523. činilo se da će Turci obustaviti svoje provale tije- 
kom buduće zime. Nadvojvoda Ferdinand izdaje 21. listopada vrhov- 
nomu kapetanu svojih zemalja, grofu Nikoli Salmu, nalog da raspusti 
konjaničke čete, koje su dosad u Hrvatskoj i Kranjskoj stajale, jer sudi 
da Turci uoči zime radi vode, snijega i studeni neće više poduzimati ni- 
kakve navale u njegove zemlje. Ali nadvojvoda se prevario. Već 6. 
prosinca piše Ferdinand svome šurjaku kralju Ludoviku iz Nirnberga 
pismo u kojemu uz ostalo javlja: »Obaviješteni smo po različitim listo- 
vima kako su Turci pred malo dana opet u Hrvatsku provalili, pa po- 
palivši (zemlju) i odvevši ljude u roblje, vratili se u zakloništa. Ali ni 
to nije im dosta i neće mirovati, nego će također ove zime na pre- 
tužnu tu Hrvatsku tako udarati da je napokon pokore«. Nadvojvoda je 
zaista bio dobro upućen, jer i hrvatski knez Ferdinand Frankapan 
javlja 20. siječnja 1524. iz svoga grada Ozlja ljubljanskomu vicegerentu 

ako su Turci od prošloga Martinja (11. studenoga) osam puta 
osvanuli pod stolicom oca i brata njegova, kao i pred njegovim gra- 

dom. Knez se tuži na svoje susjede u Metlici i Kostanjevici, jer mu 
nikako ne pomažu, a onda kliče bolno: »Dok sam mogao, činio sam, 
sad nemam više što da činim.« 

Za tih ponovnih provala turskih u Hrvatsku zgodilo se da je u 
prosincu 1523. opet jedna četa turska došla pod Ostrovicu. Knez 
i ban Ivan Karlović boravio je tada na sjeveru svoje banovine, te ga 
nalazimo 18. prosinca u Čazmi, gdje poziva pred svoj sud markgrofa 
Jurja Brandenburškog i njegova kaštelana Ivana Kosačkoga u Ra- 
kovcu, koji je počinio nasilja na imanju Gradec kmetovima zagrebač- 
koga biskupa Šimuna od Erdeda. Dok se ban borio za pravo i pravicu, 
došao je njegov grad Ostrovica u tursku vlast. Mletački izvori javljaju 
da nije pao silom, nego da je neki izdajica Damjan nakon dogovora 
doveo Turke u grad, kojim su onda ovladali. 

Pad Ostrovice bio je golem udarac ne samo za bana Ivana Kar- 
lovića nego i za Hrvatsko Kraljevstvo i čitav kršćanski svijet. Banu 
je sve dodijalo, te je odmah zatim poslao u Mletke poslanike, nudeći 
Republici ostatak svoje državine, koja je bila izložena vječitoj napasti 
turskoj. Ali mudri Mleci nisu htjeli ni čuti za ponudu banovu, nego su 
ga hrabrili da ustraje na svome mjestu, a 19. siječnja 1524. ponovno 
su ga najmili na svoju plaću i odredili mu 5000 dukata za godinu dana. 
I na dvoru kralja Ludovika dojmila se nemilo vijest o padu Ostrovice; 
savjetnici kraljevi mislili su zapriječiti daljnje gubitke time što su pre- 
dlagali da se Ivanu Karloviću pridade drug u baniji, pa su u to ime 
isticali Ivana Tahija, koji je bio nekoj dvorskoj gospodi vrlo u 
volji. Nadvojvoda Ferdinand zabrinuo se također ljuto, kako se raza- 
bire iz njegova pisma što ga je 18. veljače 1524. iz Niirnberga upravio 
na svoga šurjaka. U njemu javlja kako je opet odredio 200 lakih ko- 
njanika i 600 pješaka »za obranu i zaštitu one krajine da se barem 
može odoljeti navalama, koje se možda sada od Turaka spremaju i 
snuju«; uz to opominje kralja da sa svima silama svojima pomaže 
»toj opustošenoj i iscrpljenoj Hrvatskoj« (ipsi vastate et exhauste 
Croacie); napokon ga moli neka zapovjedi banu da drži povjerljive 
i marljive uhode i glasnike, po kojima bi se moglo pouzdano doznavati 
za namjere i poduzeća turska. Ali najviše rastužio se zbog pada Ostrovice 
rimski papa Klement VII, u kojega je baš tada boravio kraljevski po- 
slanik Stjepan Brodarić. Čini se da se na papinskom dvoru mnogo 
prigovaralo kralju Ludoviku, jer se on 8. ožujka 1524. u pismu na 
Stjepana Brodarića ovako brani: »Pišeš mi da je čestitka moja svetomu 
ocu bila ugodna, a kako bi bila mnogo milija da nisu u isto vrijeme 
stigli glasi da su Turci zauzeli Ostrovicu. To da se silno kosnulo i 
presvetoga gospodina našega i oca, jer su čuli da je onaj grad po 
općem sudu zapremao prvo mjesto nakon Klisa. Priznajemo da je to 
težak udarac, koji se zaista mora pribrojiti ostalim našim nevoljama, 
ali se ipak bojimo da će za njim uzastopce zaredati još veći, kako je 
to mletački poslanik njegovoj svetosti prorekao. To se međutim nije 
nikako moglo dogoditi po našoj nehajnosti i nemarnosti, nego zato 
što se neznatnim prihodima jedine Ugarske nisu preopsežne granice 
nikako mogle dostatno braniti. Još malo prije ovoga vremena, za kralja 

Matijaša, pritjecalo je nemalo prihoda iz Bosne, velike daće (magnum 
tributum) iz Hrvatske i Dalmacije plaćale su se kraljevskomu fisku, 
nadalje su još netaknute plodne bile donje strane temeške, srijem- 
ske, vukovske i požeške, dok su bogatstvo, broj i snaga 
neprijatelja bile za polovicu manje nego danas; 
sada su pak oni krajevi, koje smo spomenuli, uslijed neprestanih pro- 
vala turskih gotovo u. pustinju obraćeni, tako da kukavne ostatke i 
malobrojne gradove, koji su preostali u onim kraljevinama, ni s naj- 
većim dijelom naših prihoda braniti ne možemo. Jer, da ne govorimo 
više o onim granicama naših kraljevina, za Hrvatsku se i u mirno 
doba lako potroši svake godine 32.000 forinta za plaću banovima i za 
držanje posada na potrebnim mjestima. Ništa manje novaca treba za 
Jajce, koje stoji usred neprijatelja, i kamo se samo s jakom vojskom 
hrana unijeti može. Nadalje se grad Temešvar, Severin, a u ovo tro- 
godište Petrovaradin i Titelj samo uz preveliki i nevjerojatni trošak 
drže. Ako sve to netko tko naše stvari pravedno prosuđuje marljivo 
htjedne promotriti, uvidjet će da ni Ostrovica ni prije drugi gradovi 
nisu propali ni po najmanjoj našoj nemarnosti, nego zbog siromaštva 
i slabih dohodaka naših. Na to tužimo se već tako dugo (tam diu) 
rimskoj stolici, i to (siromaštvo) nanijelo nam je prijašnja zla kao 
i sadašnja, koja nam prijete... Zahvali se presvetomu gospodinu na- 
šemu što je poslao gospodina skradinskoga (biskupa Tomu Nigra) 
s novcima, barutom i hranom da priteče u pomoć gradu Klisu. Moli još 
njegovu svetost da mu ne dodija i dalje brinuti se za to mjesto, 
jer što smo mi mogli činiti, učinili smo, a radit ćemo sve, makar i 
preko naših sila.« 

Gradu Klisu trebalo je zaista tada pomoći, jer su čete mostarskoga 
sandžaka Mehmet-bega Mihalja Begovića još od 5. veljače 1524. od 
njim stajale i nemilo na nj udarale. Ohrabren naime tim što su redom 
hrvatski gradovi Knin, Skradin i Ostrovica dospjeli u turske ruke, 
odlučio je mostarski paša da pošto-poto osvoji i Klis, taj najjači 
i posljednji branik Hrvatske Kraljevine na jugu Velebita. Još u prosincu 
1523. pisao je mletačkim knezovima u Trogiru i Splitu kako je silni i 
sretni gospodar njegov odlučio da se Klis mora osvojiti, te da će on 
naskoro doći poda nj sa svojom vojskom; no da mu pri tome ne bude 
nikakve zapreke, opomenuo je rečene knezove da ne pružaju nikakve 
pomoći Klišanima, nego da radije i one protjeraju koji su dosad potražili 
utočišta na njihovom zemljištu. Mlečani ne smiju kao saveznici i pri- 
jatelji sultanovi ni hranom pomagati nevoljnih žitelja toga grada, 
ako neće da se na njih obori gnjev silnoga cara. Klis mora pasti, 
primoran gladom i neprestano uznemirivan iz druge tvrđave, koja će 
se njemu nasuprot podići, te iz koje će ga biti i rušiti. Kad je nato 
u veljači 1524. vojvoda Mustafa, poslan od mostarskoga sandžaka, zaista 
s jakom vojskom pao pod grad te ga započeo podsjedati, odmah je i 
on strogo opomenuo mletačke knezove u susjednim gradovima (Splitu 
i Trogiru) da mu ne kvare posla pomažući nevoljne Hrvate. Naravno 
da su sebični Mleci i poslušali. Oni su doduše kapetanu svoga brodovlja 

Alvisu da Canale zapovjedili da smjesta pohita u Split na obranu ovoga 
grada, ali su podjedno odlučili poslati lijep dar mostarskomu paši, 
samo da rasprše svaku sumnju u svoju odanost. 

Uza sve to što je hrvatska posada u Klisu ostala osamljena, branila 
se ona ipak hrabro preko dva mjeseca. Kako su Turci bili odmah 
spočetka grad tako opasali da se nitko iz njega nije ni maknuti mogao, 
pojavila se zbog nestašice živeža naskoro velika nevolja. Ali Klišani, 
nemajući valjane hrane ni čestita pila, mjesto kojega su nekakvo kori- 
jenje u octu varili, odbijali su ipak srčano sve juriše i navale, koje su 

ile po tom opasne što su Turci imali nekoliko velikih lumbarada, iz 

kojih su na grad iz nekoga visa pucali. Dne 3. travnja 1524. piše ban 
Ivan Karlović iz Bihaća kranjskomu kapetanu Josipu Lambergu kako 
je dočuo da je kraljevski grad Klis u velikoj opasnosti, jer turska 
vojska s velikom spremom na nj udara, a ida dodaje: »Mi pak 
videći kako je grad našega gospodina kralja u opasnosti, poći ćemo 
s našim službenicima i s malo četa naših zajedno s kastelanima reče- 
noga grada onamo, pa nemajući drugo osim pomoći Boga svemogućega i 
naših službenika, pobrinut ćemo se da ga izbavimo.« 

Nema vijesti da li je ban Ivan Karlović svoju riječ održao. Ali zato 
ispunili su svoju dužnost senjski kapetani i kliški kastelani Petar 
Kružić i Grgur Orlovčić, Koji su i dosad s najvećom po- 
žrtvovnošću branili povjereni im grad. Još prije nego što bijaše turska 
vojska opasala Klis, ostavio je Petar Kružić taj grad i pošao je u Senj 
da se onoje pripravi kako će suzbiti tursku vojsku. U dobar čas bila 
mu je došla i pomoć, koju mu je papa po skradinskomu biskupu Tomi 
Nigru poslao. Tako je Kružić mogao Si iti oveću četu od 1500 pje- 
šaka i 60 konjanika, koju je u Senju ukrcao u 40 brodića te onda 
oiploo na jug. Ploveći samo noću da se ukloni svima zaprekama, 
iskrcao se 10. travnja u ranu zoru kod Solina, a odanle je odmah 
pohitao prema Klisu, te se iznebuha svom žestinom oborio na turski 
tabor. Turci, kojih je bilo nekoliko tisuća, nisu ni pomišljali na otpor. 
Kružić ih je sasvim rastepao, mnoge sasjekao i žive zasužnjio, a što je 
bilo u taboru topova i bojne spreme, to je sve zaplijenio. Nato je 
pojačao posadu u gradu, a sam grad još jače utvrdio da bude i dalje 
mogao odolijevati turskoj sili. 

Pobjeda Petra Kružića pod Klisom dojmila se živo i prijatelja i 
neprijatelja. Mleci, koji bijahu uskratili svaku pomoć podsjednutomu 
gracu i njegovim braniteljima, radovali su se ipak pobjedi, jer je sada 

arem za neko vrijeme minula svaka opasnost za njihovu Dalmaciju; 
Turci opet zabrinuli su se živo da bi slavodobitni Hrvati mogli poseg- 
nuti za Skradinom. I kralj Ludovik cijenio je zasluge svojih kapetana, 
te je poveljom od 9. srpnja 1524. Grguru Orlovčiću i Petru Kružiću za 
njihove zasluge i troškove oko obrane Klisa darovao varoš Breznicu 
(Berzewcze) u Križevačkoj županiji, koja je nekad pripadala hercegu 
Lovri Iločkomu. A oba senjska kapetana i kliška kastelana živjela su 
kao rođena braća; još 16. svibnja, mjesec dana nakon sretne obrane 
Klisa, bijahu oni u kaštelu grada Senja pred hrvatskim plemićima 
Ivanom i Pavlom Križanićem, Ivanom Novakovićem, Pavlom Slipčićem 

i drugima »za ljubav i bratinstvo, ko je među njima« utanačili među- 
sobni nasljedni ugovor: »da ako bi gospodin bog sudil koga meju 
njima, tr bi umarl prez ostanka, da on ki bi od njih živ ostal, da je 
on ered (nasljednik) i ostanak njegov; da on mozi uživati i radovati 
vsako njegovo iminje i plemenšćinu, i vsako ono blago, gibuće i ne- 
gibuće, vičnim zakonom, i njega ostanak za njim«. 

Međutim i pored poraza pod Klisom nisu Turci sustali udarati 
na ostalu Hrvatsku, osobito na krajeve Velebitu na sjeveru i naokolo 
Une. Tu su najviše stradali gradovi bana Ivana Karlovića (Udbina), 
onda kneza Nikole Zrinskoga i knezova Blagajskih. Preko njihovih po- 
sjedovanja zalijetali su se turski haračlije na imanja knezova Ber- 
nardina, Krste i Ferdinanda Frankapana (Modruše, Grobnik, Ozalj), 
a odanle prelazili su u zemlje nadvojvode Ferdinanda. Tako su u 
drugoj polovici travnja došli i pod grad Metliku u Kranjskoj, na koju 
su tri dana udarali; a kad su ih ondje suzbili, tada su poharali i opli- 
jenili susjednu okolicu, te više od 4000 duša sa sobom u roblje odveli. 
Baš te posljednje navale bile su povodom da je hrvatski puk stao osta- 
vljati svoju nesretnu domovinu, kako se razabira iz povelje kralja 
Ludovika od 17. svibnja 1524, kojom je dopustio »da se Hrvati, koji u 
Kraljevini Hrvatskoj radi straha i neprestanih provala turskih ne mogu 
mirno i sigurno prebivati« (ut Croati, qui in regno nostro Croatie 
propter metum et continuas incursiones et invasiones ferocissimi hostis 
Thurcarum quiete et secure habitare non possunt), smiju preseliti na 
ugarska imanja (Enyng et Batthyan) kraljeva eharnika Franje Ba- 
ćana, te ondje sagraditi kuće i kućišta. Dok je tako puk stao jatomice 
bježati u sigurnije krajeve, gospoda su se hrvatska sve više utjecala 
nadvojvodi Ferdinandu i tražila zaklona u njega i njegovih upravi- 
telja u austrijskim zemljama. Ne samo ban Ivan Karlović nego i kne- 
zovi Frankapani, onda knez Nikola Zrinski i knez Stjepan Blagajski, 
pače i niži plemići nudili su svoje službe rečenomu nadvojvodi i nje- 
govu vrhovnom kapetanu Bernardinu Ričanu, koji je zamijenio grofa 
Nikolu Salma. Hrvatski plemić Ivan Kobasić iz Brekovice stupa u nad- 
vojvodinu službu uz godišnju plaću od 1200 for. da uhodi Turke i da 
o svemu izvješćuje upraviteljima Kranjske i Štajerske; za jednaku slu- 
žbu nude se knezovi Frankapani brinjsko-tržačke loze (Vuk i Krsto II), 
kojima su Turci živo sjeli za vrat, dok se opet knez Nikola Zrinski 
očituje spreman udariti na znamenitu utvrdu Kamengrad u turskoj 
Bosni, te je za četrnaest dana osvojiti, ako mu se dade pomoć od 
800 teških i 3000 lakih konjanika, a uz to još 6000 pješaka. Osobito 
je živahno općenje između hrvatske gospode s jedne strane, a Ferdi- 
nandovih kapetana s druge, od kojih se već tada uz Bernardina Ri- 
čana mnogo ističe znameniti poslije Ivan Kocijan (Hans Katzianer), u 
ono vrijeme kapetan lakih konjanika u Metlici. Iz pisma, što ga je Ivan 
Kobasić iz svoga grada Brekovice u Pounju 8. lipnja 1524. pisao vrhov- 
nomu kapetanu i rođaku svomu Bernardinu Ričanu, razabire se kako 
je rečeni plemić uredio uhodarstvo da bi mogao izvješćivati o namje- 
rama i poduzećima Turaka, a poglavito susjednih bosanskih paša i 
begova. Dne 21. lipnja javlja opet Kobasić iz banova grada Mutnice 

vrhovnomu kapetanu kako je o nekim stvarima govorio s banom Iva- 
nom Karlovićem, koji se očitovao osobitim prijateljem u svemu (in 
omnibus est capitalis amicus) rečenomu kapetanu, te je najpripravniji 
sastati se s njime na bilo kojem mjestu. Dva dana zatim — 23. lipnja 
— piše opet Ivan Kocijan iz Metlike vrhovnomu kapetanu Bernardinu 
Ričanu kako su mu stigli glasi da su se paše istoga dana o podne 
utaborili na Modruškom polju i da imaju jaku vojsku. Na te gla- 
se prešao je on preko Kupe i poslao konjanike svoje na tri ceste da 
traže neprijatelje; međutim se boji da će Turci udariti preko Stenič- 
njaka prema Samoboru, i ako budu dosta jaki, provalit će i u Krško po- 
lje. Na te glase digao se sam vrhovni kapetan sa svom vojskom svojom 
i došao u Jastrebarsko, gdje ga nalazimo već 25. lipnja. Međutim su 
Turci, kojih je bilo do 3000, noć pred dolaskom njegovim odmakli 
iz okolice Samobora i Jastrebarskoga prema Kupi tako daleko da ih on 
nije nikako više dostići mogao. Bernardin Ričan ostaje nakon toga 
neko vrijeme u okolišu Jastrebarskoga, Samobora i Zagreba, te još 
22. srpnja javlja iz Jastrebarskoga o turskim provalama i o svojim 
pripravama da im odoli. 

Vrhovni kapetan austrijskoga nadvojvode imao je još jednu zadaću 
da izvrši u Hrvatskom Kraljevstvu, da naime nekako nagodi bana 
Ivana Karlovića s njegovim novim drugom, s banom Ivanom Tahijem. 

Već bi spomenuto kako se još na koncu 1523. radilo na dvoru kralja 
Ludovika o tom da se Ivanu Karloviću prida za druga Ivan Tahi, ljubi- 
mac neke dvorske gospode. I zaista je malo zatim kralj imenovao Tahija 
za bana. Već 10. veljače 1524. nalagao je kralj iz Požuna hrvatskim 
banovima Ivanu Torkvatu Karloviću i Ivanu Tahiju da povedu istragu 
protiv Margarete Hening i Stjepana Deshaza od Susjedgrada, koji su 
općini na brdu Gradecu kod Zagreba silom uskraćivali njezine posjede 
Petrovinu i Šiljakovinu. Međutim, još 26. veljače vršio je baa Ivan Kar- 
lović s banovcem Kerečenjem sam banske poslove kad je u Zagrebu 
sudio u netom spomenutoj stvari. Ivan Tahi nije obavljao banske po- 
slove, i jer ga u početku nije bilo u zemlji, i jer ga poslije veliki dio 
hrvatske i slavonske gospode nije htio priznati za svoga bana. Zbog 
toga došlo je do velikih smutnja u Hrvatskom Kraljevstvu, te je baš 
Bernardina Ričana bilo zapalo da posreduje između »staroga« i »novo- 
ga« bana. Još 16. lipnja javlja netko iz Ljubljane kako će Ričan potražiti 
oba bana, te nastojati da učini među njima nagodbu (die 2 wan mit 
ainander zu vergleichen). On je zaista poslao pismo, određeno za Ivana 
Tahija, u Križevce; ali posljednjega nije ondje bilo, po svoj prilici zato 
što je veliki sabor slavonski i hrvatski, na kojemu su bili svećenici, 
velikaši i niži plemići, napokon odlučio da »novoga bana nipošto neće 
primiti« (den neuen won, mit namen Tachy Johanni, kainswegs anzu- 
nemen). Razmirice između oba bana i njihovih privrženika trajale su i 
dalje. Još 31. srpnja piše Ivan Kobasić iz Brekovice vrhovnomu kapetanu 
Ričanu ovako: »Dajem također vašoj velemožnosti na znanje da je stariji 
gospodin ban, koji je vama prijatelj i sklon, sada vrlo klonuo i u duši 
uznemiren radi toga što je od kraljevskoga veličanstva lišen nade i za 
svoje vjerne službe prevaren, te kao časti svoje lišen (quasi officio pri- 

vatus). Jer novi ban Ivan Tahi zauzeo je banske gradove za sebe, a 
gospodin je knez Ivan Karlović ovako zbačen odlučio da se prema 
dozvoli prije od kraljevskoga veličanstva dobivenoj nikomu drugomu 
ne uteče nego presvijetlomu nadvojvodi (Ferdinandu), u kojega je pri- 
rođenu dobrohotnost uložio svu nadu, te se ufa da ga neće ostaviti 
ni on ni vaša velemožnost. Ako pak iza Boga bude od svih ostavljen, 
ne znam što će napokon učiniti, budući da mnogo snuje... I on 
me je molio da pođem k presvijetlomu gospodinu nadvojvodi kao 
njegov poslanik, ako je negdje u nekom bližem mjestu. Molim vas za 
savjet i odgovor, jer želim znati gdje sada gospodin nadvojvoda boravi; 
k tomu vas molim da mi obznanite kakvim je duhom zadahnut prema 
starijemu gospodinu banu, jer mi je mrsko uzalud se truditi, ako ne bi 
bilo koristi i uspjeha od tako mučnoga putovanja.« 


Premda se uz Ivana Karlovića najveći dio hrvatskih i slavonskih 
staleža svom snagom protivio nametnutomu banu Ivanu Tahiju, ipak 
nije htio kraljevski dvor da popusti. Dne 8. kolovoza 1524. nalaže kralj 
iz Budima banovima Ivanu "Torkvatu Karloviću i Ivanu Tahiju da brane 
građane slobodne općine na brdu Gradecu od nasilja onih koji ih sile 
na plaćanje mitničarine na svojim posjedima. Dva dana zatim — 10. 
kolovoza — boravi ban Ivan Karlović sam sa svojim banovcem Pavlom 
Kerečenjem u Dubovcu i izdaje povelju u prilog Ladislavu Kaniškom. 
To je posljednji poznati čin Ivana Karlovića kao bana hrvatskoga. 
Dne 30. kolovoza 1524. javlja doduše vrhovni kapetan Bernardin Ričan 
iz Novoga Mjesta u Kranjskoj kako su slavonski i hrvatski staleži 
zajedno sa »starim« banom baš toga dana na okupu (in Versamblung) 
u Križevcima, ali se ne zna što se na tom stanku zaključilo. Međutim 
neki plemić Juraj Savinavić, koji je Ričana u svemu izvješćivao, bijaše 
već prije obznanio »kako su žitelji slavonske i hrvatske zemlje bili 
odlučili da neće dulje trpjeti strančarenja obaju banova i njihovih 
privrženika, nego ako im njegovo veličanstvo dade vrhovnoga kapetana 
s potrebnom vlasti za vladanje, onda će kao vjerni podanici sve uložiti 
za obranu zemlje od Turaka, jer ne mogu više podnositi propadanje 
kao dosada. Ako pak toga ne bude, pogodit će se s Turčinom i plaćati 


mu harač po dukat od dimnjaka, samo da ih ostavi na miru.« 


Ne zna se što je sabor u Križevcima konačno zaključio; ali nema 
sumnje da je Ivanu Karloviću sve dodijalo, i da se valjda sam odrekao 
banske časti. Budući pak da golema većina staleža nije htjela ni čuti za 
Ivana Tahija, ostalo je napokon Hrvatsko Kraljevstvo 
bez bana. A to je bilo tim pogubnije, jer su Turci u jesen 1524. 
opet svom snagom stali provaljivati u hrvatske oblasti, kako se između 
ostalog razabire iz pisma kneza Krste Frankapana, što ga je 19. stude- 
noga iz Budima pisao svome prijatelju, mletačkomu patriciju Antunu 
Dandolu. »Ja sam«, javlja rečeni knez, hvala budi Bogu, zdrav, ali inače 
duša me jako boli, jer nam dolaze glasovi s različitih strana kako 
Sulejman pripravlja goleme vojske na kršćanstvo, a onu ubogu (povera) 
Hrvatsku ne prestaje ionako nikada pustošiti, kao što je eto prije 
malo dana poharao imanja moga oca oko Skrada 

i Dubovca.« Stari knez Bernardin bijaše već prije nekoliko mje- 
seci ostavio gotovo posve razvaljene Modruše, te se preselio u novi, 
nedavno dograđeni Ogulin, odakle je još 23. srpnja vrhovnomu 
kapetanu austrijskomu Bernardinu Ričanu dojavio kako se bosanski 
paša sprema na novu vojnu. 

Zapuštena od svoga kralja, lišena svoga bana Ivana Karlovića, a ne 
mareći za nametnika Ivana Tahija, hrvatska su gospoda sve življe pri- 
anjala uz nadvojvodu Ferdinanda. koji ih je već preko dvije godine 
zakriljivao te sa svojim četama i novcima pomagao. Još 20. kolovoza 
1524. javljao je Ivan Kobasić iz Brekovice vrhovnomu kapetanu Ričanu 
»kako su se hrvatska gospoda međusobno složila i odlučila poslati 
poslanstvo k prejasnomu nadvojvodi«. Nema sumnje da se radilo o 
tom da se njemu posve priklone te od njega zatraže novoga bana. Da 
se snovalo o tom, dokazuje pismo što ga je 30. studenoga 1524. niže 
plemstvo hrvatsko (universitas nobilium regni... Croacie) upravilo na 
nadvojvodu, moleći ga da ne bi ni jednoga od hrvatske gospode imeno- 
vao za bana, jer su u jednu ruku tako nemoćni da ni sami sebe ne 

mogu braniti, dok su u drugu opet siloviti, te nastoje plemiće učiniti 
kmetovima. Međutim Ferdinand nije se već ni s obzira prema svomu 
šurjaku htio pačati u to da imenuje bana, samo je svakim drugim 
načinom pomagao hrvatskoj gospodi. Već 9. prosinca javlja on kako je 
»nekim hrvatskim grofovima, po imenu grofu Ivanu (Karloviću) od 
Krbave, banu hrvatskomu, onda Krsti (m, Vuku, Jurju (II) i Matiji 
(II), grofovima Frankapanima (od brinjsko-tržačke i slunjske loze), 
kao i grofu Stjepanu Blagajskomu, i to svima zajedno milostivo obećao 
1200 rajnskih forinta da bi se mogli ove zime održati 
i Turcima bolje odolijevati«. Ali najviše pobrinuo se za 
kneza Nikolu Zrinskoga, koji je već dulje vremena s nadvojvodom i 
njegovim kapetanima snovao kako da se Turcima otmu bosanski gra- 
dovi Kamengrad i Ključ, koji su bili poglavita zbirališta njihova za 
provale u hrvatsko Pounje i onda u austrijske zemlje. U lipnju 1524. 
šalje Ferdinand svoje pouzdanike (Weichselbergera, Kocijana i Leysera) 
knezu Zrinskomu da razvide one krajeve i prouče da li bi se osnova 
mogla provesti; pouzdanici doveli su u rujnu kneza Nikolu Zrinskoga 
sa sobom u Beč, gdje je onda rečeni knez 22. listopada utanačio s Fer- 
dinandom znameniti ugovor, po kojem je nadvojvodi na dvije godine 
ustupio svoja dva grada na Uni, po imenu Novigrad (Newhaus siue 
Newgrad) i Dobru Njivu. Nadvojvoda stavit će u njih svoje 

posade s hranom i potrebnom bojnom spravom; nakon dvije godine 
vratit će Ferdinand Zrinskomu njegova dva grada, na što se ponovno 
obvezao posebnom ispravom od 23. prosinca 1524, pošto su mu gradovi 
već predani bili. Uz to je nadvojvoda nadario kneza oružjem i primio 
ga u svoju službu. Knez uzdržavat će za Ferdinanda četu od 50 konja- 
nika i primat će plaću od mjesečnih 150 dukata. Dne 30. siječnja 1525. 
doznačio je Ferdinand knezu plaću od 450 dukata za prvu četvrt, 
naime za mjesece studeni, prosinac i siječanj. Napokon radilo se i o 
tom da knez Zrinski ustupi svoje rudnike u Gvozdanskom, a za njih 
da mu nadvojvoda dade u zamjenu grofoviju Pazin i grad Kastav u 
Istri; no tomu se je opro kralj Ludovik. 

. Dok su se hrvatska gospoda ovako sve bolje prislanjala na nad- 
vojvodu Ferdinanda, slavonska su se gospoda među sobom borila za 
ostavinu despota Franje Berislavića. U toj se borbi osobito ističu 
Petar Keglević i Ivan Banić (B4nffy), gospodar i nasljedni župan Vi- 
rovitice. Još 4. veljače 1525. nema bana u Hrvatskom Kraljevstvu (sede 
banatus vacante); tek prvih dana ožujka odlučio je kralj Ludovik da 
imenuje nasljednika banu Ivanu Karloviću. Naravno da je i opet tu 
čast povjerio svome pouzdaniku, drugu svoje rane mladosti i sada 
meštru kraljevskih peharnika, poznatomu već Franji Baćanu. Pismima 
12. ožujka 1525. javlja kralj posebice hrvatskim i opet slavonskim sta- 
ležima da je bansku čast povjerio rečenomu Baćanu. Druga nije mu 
imenovao, jer je još uvijek Ivana Tahija smatrao za bana. 


(Stjepan Verbeci [Verb&czy] kao palatini pad 
njegov, 1525—1526.) Na saboru u Hatvanu bijaše sjajno pobijedila 
plemićka ili patriotska stranka, te uzvisila svoga vođu na najviše mjesto 
nakon kralja u državi. Ali Stjepan Verbeci nije se mogao održati u pala- 
tinskoj časti ni punih deset mjeseci, a još je manje mogao išta provesti 
za preporod i spas svoje domovine. 

Najprije nije nalazio dovoljne potpore u vlastitoj stranci. Plem- 
stvo je mislilo la je svoju zadaću izvršilo kad je na čelo zemlje podiglo 
svoje ljude, pa se okanilo svakog daljnjeg naprezanja i kratilo prinositi 
i najmanje žrtve, kojima bi se obnovio red, blagostanje i snaga teško 
iskušane domovine. Pojedini članovi plemićke stranke stvarali su doduše 
među sobom konfederacije ili bratovštine, kao sam Verbeci, onda Ivan 
Zapolja i novi vrhovni blagajnik Ivan Dojčin, kojima su pristupili i 
plemićki prisjednici državnoga vijeća; ali golema većina nižega plem- 
stva slabo je marila za tu bratovštinu i njezine ciljeve. Dok je tako 
plemićka stranka odmah nakon sabora u Hatvanu omlitavila, stranka je 
velikaša bjesnila od gnjeva i vapila za osvetom. Na čelu bio joj je 
svrgnuti palatin Stjepan Bator, koji nije mogao pregorjeti nanesene mu 
uvrede i koji se još uvijek smatrao pravim palatinom. Već u prvoj 
sjednici državnoga vijeća 11. srpnja 1525. došlo je do žestoka sukoba 
između Batora i suparnika mu palatina. Stjepan Bator htio je sjesti 
kralju na desno, jer ga to ide kao palatina; ali tome se opro novi pala- 
tin Verbeci. Nato je Bator zahtijevao neka mu se kažu razlozi zašto 
je zajedno sa svojim drugovima skinut i zašto se nije postupalo po 

zakonu. Verbeci se pozvao na netom minuli sabor i sabrane ondje 
staleže. »Oni su birali«, govorio je on, »oni su skidali; mene ne zapada 
da ispituje njihove razloge; obrati se na njih. »Riječ po riječ, i napo- 
kon pograbila su oba palatina za oružje. Nitko se nije usudio da 
posreduje; kralj i vijećnici uklanjali se redom iz dvorane i ostavili 
protivnike same. Bator naviještao je i poslije javno da će se zahvaliti 
na svojoj časti samo onda ako mu dokažu da je počinio kakvu ne- 
pravdu. K tomu je prijetio da će s onim staležima koji, pokoravajući 
se zapovijedi kraljevoj, nisu došli u Hatvan drugi sabor sazvati, na 
kojemu će članke potonjega sabora proglasiti ništetnima i vođe plem- 
stva žigosati kao buntovnike. Oko Batora kupilo se sve više gospode 
kojima je bio jednaki cilj. Ta se konfederacija ili bratovština stala 
nazivati kolednici ili koleđani (kalandoš), jer su se na prvi 
dan svakoga mjeseca (calendis) sastajali. Već na koncu srpnja brojila 
je ta bratovština oko dvije stotine magnata i odličnijih plemića. 

Uz nehaj vlastite stranke i bijes kolednika škodila je palatinu 
Verbeciju mnogo nestalnost kralja i kraljice, a još više dvoličnost nad- 
biskupa Ladislava Salkaja. Ovaj nadasve prevrtljivi prelat bijaše do- 
duše javno pristupio konfederaciji Zapolje i Verbecija, koji mu zato 
povjeriše predsjedničku čast u državnom vijeću; no u isti mah šurovao 
je potajno s kolednicima, gdje se vazda isticao među prvima. Za nje- 
govim primjerom poveo se i Aleksije Thurzo, koji se opet pridružio 
velikaškoj stranci te stao raditi da i kraljicu za nju predobije. On je 
pače njoj podastro zavjernicu kolednika i obećao da će oni na prvom 
saboru obnoviti vlast kraljevsku i vratiti kruni njezine dohotke. Kra- 
ljica opet navalila je na nestalnoga kralja, te je onda zajedno s njim 
pismeno obrekla svaku pomoć velikaškoj konfederaciji. Sve to zbivalo 
se tajno, tako da je i papinski nuncij Burgio tek poslije doznao za 
ponovni preokret kraljevskih supruga. Čestiti je Burgio zbog toga ne- 
milo ukorio nadbiskupa Salkaja i odvraćao kralja od tako nedbstojnoga 
postupka, ali njegov ukor i opomena nisu nimalo koristili. 

U takvim prilikama bilo je novomu palatinu Verbeciju i njegovim 
drugovima potko ano tlo još prije nego što su uopće stali raditi. Možda 
bi uza sve to ipak Verbeci što polučio da je bilo u njega dara za držav- 
nika i upravnika. Ali baš toga nije u njega bilo. Taj odlični pravnik i 
vješti govornik, koji je umio staleže raspaliti do oduševljenja i bijesa, 
nije bio dosta ni odlučan ni spretan kad mu je trebalo provoditi svoje 
ideje. On je doduše pregnuo s najvećom revnošću i savjesnošću da vrši 
svoje palatinske dužnosti, on se nazivao »slugom kraljevstva« 
(regni Hungariae palatinus et servus), on je papu uvjeravao »kako ne- 
prestano po danu i noći o tom razmišlja da zemlji osigura blagostanje, 
čast i mir«, ali kod provođenja ostavila ga je redovno snaga i odluč- 
nost. U njega je bilo preveć razvijeno pravno čuvstvo, te ga nikad nije 
mogao zatomiti, pa tako mu je nedostajalo i potrebne bezobzirnosti 
kojom državnici toliko puta svoje ciljeve postizavaju. Papa i njegov 
nuncij Burgio cijenili su ga veoma, te su za vjerno i pomagali; ali uza 
sve to nije on ništa zamašna polučio. A kako bi i mogao što uraditi u 

zemlji i s ljudima za koje nuncij Burgio 25. kolovoza 1525. piše: »Kad 
bi se Ugarska mogla za cijenu od tri forinte od ruba propasti spasiti, 
ne bi se našla tri čovjeka koji bi htjeli tu žrtvu prinijeti.« 


Za palatina Verbecija nije takvo stanje Ugarske krenulo ni malo 
na bolje, pače je bivalo sve gore. Kad se stala utjerivati posljednjim 
saborom dopuštena daća, nije se mogla ubrati ni polovica određene 
svote. Na mnogim mjestima kratili se plaćati daću, jer kralj nije to- 
bože Pro svojih obećanja i jer se na njegovu dvoru još uvijek 
tuđinci koče. »Za Nijemca i tuđinca ne dajemo ništa«, to je bila lozinka 
otpornika. Isti kmetovi kratili se ispunjati svoje dužnosti. Kad se nato 
stalo snovati da se loši novci zamijene dobrima i vrijednima, odlagalo 
je državno vijeće taj posao neprestano, jer bi tim pojedinci bili veoma 
oštećeni. Povela se i parnica protiv novčara Fuggera, radi kojih je na 
saboru u Hatvanu silne galame bilo; ali za bogate novčare zauzeli se 
car Karlo, poljski kralj Sigismund, nadvojvoda Ferdinand i sam papa 
Klement VII, kojih su poslanici čitavu parnicu zabašurili. Nadalje ni za 
kraljevsku blagajnu nije se ništa moglo učiniti, te je kralj morao na- 
pekom židovima založiti svoju srebrninu, a onda je posuđivao po ne- 

oliko forinta da namiri najpreče potrebe svoga stola. 


U takvim novčanim prilikama sasvim je prirodno da se nije ništa 
radilo za obranu kraljevstva, a još se manje pripravljalo za budući 
rat s Turcima, koji je po vijestima iz Carigrada bio neizbježiv. Ka- 
petani međašnih gradova dolazili su redom na kraljevski dvor, tražeći 
novaca za uzdržavanje svojih četa, ali nisu ili ništa dobili ili su se 
vraćali s neznatnim svotama. Najviše je pri tom trpio nadbiskup ka- 
ločki i kapetan Pavao Tomori, kojemu je bilo braniti donju Ugarsku 
i ostatak Srijema s Petrovaradinom. Već na koncu rujna 1525. čulo se 
kako se beogradski sandžak Balibeg sprema da s jakom vojskom osvoji 
Mitrovicu, Titelj i Petrovaradin, pa da onda u istočnom Srijemu po- 
digne tvrđavu, koja bi turskoj vojsci bila uporištem i osigurala joj otvo- 
reni put u Ugarsku. Tomori je doduše u prvi mah učinio sve da zakrči 
put beogradskomu sandžaku, pače je u listopadu sam provalio preko 
Save na tursko zemljište i razorio ondje neki grad; no kad je zatim 
u prosincu zaista Balibeg poslao neku četu u Srijem, koja je Titelj 
spalila, i onda se sam spremao na Petrovaradin, ostavili su i kralj i 
velikaši Tomorija na cjedilu. To je sklonilo nadbiskupa da 12. siječnja 
1526. dođe u Budim i da se odreče i kapetanije i dahovne časti svoje. 
»Ja sudim«, piše Burgio papi dva dana zatim, »kako će biti teško da 
ga sklonimo na povratak. Ali budući da očito vidim da se onaj kraj ima 
smatrati izgubljenim ako on ostane pri svojoj ostavci, to ću sve poku- 
šati ne bih li ga namolio da se vrati.« Međutim, Tomori je bio tvrd, 
nadajući se tako primorati kralja i velikaše da mu dadu novaca za na- 
mirenje njegovih četa i nasadnika, koji ne bijahu kroz jedanaest mje- 
seci primili plaće, a on ih nije mogao više svojim imanjem plaćati, jer 
bijaše već založio prihode svoje nadbiskupije i uz to od svojih prijate- 
lja uzajmio 40.000 zlatnih forinta. Kroz više tjedana ostao je Tomori u 
u Budimu i nije ništa postigao; tek u ožujku vratio se na neprestane 

molbe Burgijeve na jug da s pomoću papinskih novaca i plaćenika 
opskrbi Petrovaradin živežem i posadom dotle dok se ugarski sabor 
sastane. 

Palatin Stjepan Verbeci bijaše se međutim raskrstio s Ivanom Za- 
poljom, svojim dosadanjim saveznikom i pomoćnikom, i tako sam 
pripravio svoj pad. Uzrok tomu bila je parnica radi ostavine hercega 
Lovre Iločkoga. Posljednji sabor u Hatvanu bijaše zaključio da se 
rečena baština naprosto prepusti braći Zapoljama i da se obustavi 
daljnja parnica radi nje; ali nadasve savjesni pravnik Verbeci nije htio 
tome zadovoljiti, jer je bio duboko uvjeren da Zapolje nemaju nikakvih 
prava na tu baštinu, nego da ona pripada kraljevskomu fisku. Ni kralj 
nije htio da svoga takmaca učini još bogatijim i silnijim, a na svoju 
štetu, i tako bi parnica radi baštine nastavljena. Verbeci bijaše odre- 
dio ročište za konačnu odluku u toj parnici na 31. siječnja 1526. Me- 
đutim je više sudaca, koji su bili privrženici Batorovi, krzmalo doći 
na sud pod predsjedanjem Verbecijevim. Tek nakon dva tjedna mo- 
gao se sastaviti pun sud, i taj je izrekao odluku kojom je nekadanji 
ugovor između Stjepana Zapolje i Lovre Iločkoga proglasio ništetnim, 
te čitavu ostavinu dosudio kraljevskoj kruni. Tom osudom razdražio 
i povrijedio je palatin braću Zapolje i njihove brojne osobne privrženike 
silno, tako da su ga poslije u odlučnom času ostavili na milost i ne- 
milost njegovim nepomirljivim protivnicima. 

Čestiti ali nespretni Verbeci nije dakle ništa mogao učiniti za bolji- 
tak kraljevstva, nego je jedino naškodio svojoj popularnosti. No zato 
je papinski nuncij Burgio sporazumno s papom neprestano radio o tom 
da vrhovnim kancelarom državnim postane muž pošten i vješt. Tu je 
službu dosad vršio primas i nadbiskup Ladislav Salkaj, premda se to 
nije podudaralo sa starim običajem, po kojemu je ostrogonski nad- 
biskup doduše imao naslov vrhovnoga kancelara, ali službe nije oba- 
vljao, nego je ona bila povjerena drugomu prelatu. Budući da je 
Salkaj kancelariju izrabljivao u svoje sebične svrhe, te tako kralju i 
zemlji samo škodio, bila se digla još na saboru u svibnju 1525. silna 
galama na njega i zahtijevalo se da ga kralj skine. U početku bijaše 
prestravljemi “nadbiskup spreman da se zahvali, pače je preporučio za 
svoga nasljednika vesprimskoga biskupa Tomu Salahaza, dok je nuncij 
Burgio stao raditi za pečujskoga prepošta Stjepana Brodari- 
ća, koji je bio osobito poćudan i rimskoj stolici. Međutim nakon 
nekoga vremena predomislio se Salkaj, te je vršio i dalje službu kan- 
celara, premda su ga i papa i kralj više puta pozivali da se toga okani. 
Ali on se kroz više mjeseci tomu otimao, tražeći sad za naknadu kardi- 
nalsku čast, sad opet zadovoljštinu za ono što su mu nakon rečenoga 
sabora bili kraljevski pečat silom oteli. Tek kad mu je kralj napokon 
traženu zadovoljštinu dao, zahvalio se 4. ožujka 1526. u državnom vijeću 
na dotadanjoj službi kancelara i predao kralju državni pečat, na što je 
tjedan dana poslije (11. ožujka) Stjepan Brodarić primio tu čast. Po- 
djedno je kralj novoga kancelara imenovao srijemskim biskupom, po- 
što se dosadanji biskup Ladislav Macedonac kralju za volju svoje stolice 
odrekao i primio službu prepošta u Pečuhu. 

S novim kancelarom bilo je sve zadovoljno; pače i oni biskupi 
kojima je nada ostala neispunjena brzo su se utješili. Ohrabren tim, 
nuncij Burgio stao je raditi da se i druge državne časti popune što vrsni- 
jim muževima, koji bi i na kraljevskom dvoru i u javnom životu udarili 
novim smjerom. Kako se općenito zahtijevalo da se dotadanji vrhovni 
pokladnik Ivan Dojčin zamijeni boljom silom, predlagao je nuncij Pavla 
Tomorija za tu čast. U pismu pače od 17. ožujka 1526. molio je nuncij 
papu Klementa VII neka zapovjedi kaločkomu nadbiskupu da primi 
službu vrhovnoga blagajnika. Ali Tomori, koji se bijaše baš u taj čas 
na molbu nuncijevu vratio iz Budima u svoju nadbiskupiju, nije ni 
sanjao da bi mogao prihvatiti namijenjenu mu čast, pače je ponovno 
smišljao o tom kako da pusti nadbiskupiju i vrati se u samostan. 
Bodrile ga na to nove, kobne vijesti o turskim pripravama, a i uvjerenje 
da onako gotovo goloruk ne može ništa pomoći nesretnoj zemlji. Du- 
ševno stanje njegovo ogleda se u pismu od 9. travnja 1526, što ga je 
pisao papi Klementu VII, u kojem ga moli da ga riješi nadbiskupske 
časti i dopusti vratiti se u samostan. »Da ne bih ja«, završuje on pismo 
svoje, »danas ili sutra s malo zasluga i teškom krivnjom morao preseliti 
se u vječnost, padam pred vašu svetost na koljena i molim u ime svetih 
rana Špasiteljevih, neka bi podijeljenim mi milostima i dobročinstvi- 
ma time krunu postavila da bih se ja, riješen nadbiskupske časti, smio 
povratiti u svoj samostan, gdje bih propuste svoje nemarnosti okajavao 
i preostale dane svoga kratkog života u molitvama i promatranjima 
završio.« No jedva što je rastuženi Tomori ovu svoju poslanicu otpra- 
vio, stigoše mu izvjesni glasi da je sultan Sulejman podigao svoju 
vojsku i da ravno ide prema Ugarskoj da zauzme njezinu prijestolnicu. 
U taj čas zaboravio je požrtvovni nadbiskup sve svoje dotadanje jade 
i nevolje, te je smjesta pohitao u Budim da učini posljednji pokušaj 
za spas domovine. Već 13. travnja nalazimo ga u Budimu, gdje je s 
pomoću nuncija Burgija barem toliko vojske i novaca izmolio da je 
mogao zadržati čast vrhovnoga kapetana donjih strana i pomišljati na 
obranu Petrovaradina. Nuncij dao mu je 500 pješaka, 200 katana, 30 
malih topova i 40 velikih praških mušketa. Nidbiskup Salkaj obećao 
mu je također 300 pješaka i svoje katane, a državno vijeće skucalo je 
20.000 forinta u gotovu i za 5000 forinta sukna, s čime se Tomori 25. 
travnja povratio u Petrovaradin, gdje je teškom mukom zadržao sta- 
novnike, koji su se od straha pred sultanom spremali da se razbjegnu 
na sve strane. 

Dan prije odlaska Tomorijeva, dne 24. travnja, bijaše se sastao 
ugarski sabor, od kojega su neki mnogo očekivali. Ali nuncij Burgio 
nije se ničemu nadao, jer je dobro poznavao stanje zemlje. »Ako sultan 
zaista dođe«, pisao je papi, »onda ponavljam ono što sam toliko put 
već govorio: naša svetost može tu zemlju smatrati izgubljenom. Tu 
je mah preoteo darmar bez kraja i konca. Što god treba za rat, toga 
nema. Staležima prevladala je mržnja i jal. A i kmetovi bi, ako im 
sultan obeća slobodu, pokrenuli protiv plemstva grozniju bunu nego 
ono za križarske vojne (god. 1514). Ako pak kralj podanicima slobodu 
proglasi, odbit će od sebe čitavo plemstvo.« 

SCEPUSIENSIS +. 


Već prvi dan sabora došlo je svih dvije stotine kolednika sa svojim 
brojnim oružanim družinama u Budim; njihov vođa Stjepan Bator 
bijaše sa sobom doveo do pet stotina konjanika. Uz tu gospodu stajali 
su mnogi odličniji plemići, kao primjerice Pavao Artandi, koji je prošle 
godine bio među vođama pučke stranke; uz to su magnati predobili za 
se mnogo siromašnijih plemića time što su ih uzeli u svoju službu i 
poveli na sabor. Međutim i Stjepan Verbeci imao je uza se dosta pri- 
vrženika; ali onaj koji mu je nekad bio glavni štit i zakrilje nije na 
sabor ni došao. Vojvoda Ivan Zapolja nije u jednu ruku mogao pala- 
tinu oprostiti što je izgubio parnicu za baštinu hercega Lovre Iločkoga, 
a u drugu je ruku očekivao da će nove smutnje, koje će nakon restaura- 
cije Batorove stranke zaredati, ugled kralja Ludovika još jače potkopati. 

Kolednici sastadoše se prvi put 25. travnja u crkvi sv. Ivana, kojom 
se prigodom Pavao Artandi žestoko obarao ne samo na palatina Ver- 
becija nego i na kancelara Brodarića. Dva dana poslije došao je šaroški 
župan Nikola Tarcaj, jedan od kapetana koledničkih, na Rakoško polje 

među sabrano plemstvo. Tu je izlagao kako bratovština kolednika nema 
drugoga cilja nego da zapriječi tlačenje plemstva, koje je zatim po- 
zvao da se konfederaciji pridruži. Drugi govornici govorili su o općim 
nevoljama u zemlji; neki su tražili da se zamijene loši novci, neki 
opet grdili su nadbiskupa Salkaja. »Pokojni nadbiskup«, klicao je 
jedan, »skrivio je gubitak Beograda, a sadanji upropastit će čitavu 
zemlju.« Nakon svega toga došli su zastupnici Stjepana Batora, te su zah- 
tijevali da se njemu povrati čast palatina, koju mu je skupština u Hat- 
vanu sve nedužnu nezakonitim načinom ugrabila. Plemstvo primilo je 
tu poruku s odobravanjem, ali nije htjelo bez privole kraljeve ništa 
odlučiti, nego je izabralo deputaciju koja će u tom poslu poći na dvor. 
Kad je sve to vidio i čuo Stjepan Verbeci, brzo je odlučio što da čini. 
On je očitovao kralju da je samo primoran primio palatinsku čast, te 
da se sada nje dobrovoljno odriče. Kralj mu je doduše odgovorio neka 
počeka njegovu odluku; ali budući da su mu neki prijatelji njegovi javili 
da mu je život u opasnosti, ostavio je on još one noći zajedno sa 
svojim tastom Mihajlom Zobom potajno Budim, te se sklonio na svoje 
imanje u Zvolenskoj županiji. Sutradan ispričavao ga je njegov po- 
uzdanik u kralja i papinskoga nuncija poradi toga bijega. 

Dne 28. travnja poslao je kralj svoje povjerenike na Rakoško polje. 
Ti su govorili kako je plemstvo sve pored kraljeve zabrane minule 
godine držalo stanak u Hatvanu, na koji je došao i kralj, pošto su mu 
zajamčili da će ga slušati. A obećanje nije se održalo, pače ga prisililo 
da skine državne dostojanstvenike. Kralj rado prašta plemstvu taj teški 
prestup, jer zna da su svemu krivi neki zavodnici, među koje spada i 
Verbeci. I budući da je taj bijegom sam priznao svoju krivnju, to ga 
kralj sada skida s palatinske časti, te je vraća Stjepanu Batoru. Kra- 
ljeva poruka primljena bi s oduševljenjem i odobravanjem, što je oso- 
bito godilo Batoru, to više što su se čuli i nepovoljni poklici protiv 
Verbecija. 

Da bi se o zemaljskim poslovima moglo raspravljati sporazumno 
s kraljem i velikašima, prešlo je plemstvo s polja Rakoša u budimsku 
tvrđavu. Ali ovdje su ga pustili unići samo pod pogodbom da prije 
odloži oružje. Prije bilo bi se ono tomu zahtjevu svom snagom oduprlo, 
a sada se drage volje pokorilo. Nato su govornici plemstva iznosili svoje 
želje: neka kralj loše novce ukloni iz prometa; neka visoko svećenstvo, 
pod prijetnjom gubitka dobara, primora na ispunjivanje dužnosti oko 
obrane zemlje; Verbeci da se pozove pred sud i proglasi buntovnikom; 
podjedno neka se ustanovi da palatinu ostaje čast njegova do smrti i da 
se jedino zbog teškoga zločina smije nje lišiti. Budući da se bilo bojati 
da bi plemstvo moglo Verbecijevu kuću razvaliti, dao je kralj plemiće 
zamoliti neka taj dom poštede, jer u njemu ionako drugo nema nego 
spisa i vina; uništenjem spisa stradali bi drugi, a vino bi dalo povoda 
izgredima. Plemstvo je molbi kraljevoj ugodilo. Ovo povoljno raspolo- 
ženje upotrijebio je Ambrozije Šarkanj, te molio plemstvo za posredova- 
nje da se i njemu vrati služba vrhovnoga suca. Ali skupština se mudro 
ispričavala da kralju ne može više dodijavati, nego neka on učini kako 
sam misli. Da ugodi želji plemstva, pozvao je kralj po budimskom 

Zemel Verbecija i Zoba da dođu za tri dana pred državne staleže i da 
se brane na tužbe što su protiv njih iznesene. Rok je minuo, ali tuženici 
nisu došli. Nato je kralj 4. svibnja došao u skupštinu staleža da sudi 
sud. Kraljevski sersonal Nikola Turčanski čitao je tužbu, kojom biše 
Verbeci i Zob okrivljeni da su se ogriješili »o kraljevski ugled i slobo- 
štine zemlje«. Oni su krivi da se sabor na Rakošu god. 1525. razišao 
bez rezultata; oni su »protiv zabrane kraljeve i tako reći protiv volje 
staleža« upriličili sastanak u Hatvanu; oni su »sigurnim pismima i pri- 
jetećim porukama« sklonili kralja da dođe u Hatvan; napokon su pogla- 
vito oni izradili da je »bučnom vikom a ne glasovanjem« Bator lišen 
palatinske časti i da je podijeljena Verbeciju. Budući da se svima 
tima djelima smjeralo »potresti ugledom krune i starim pravicama 
zemaljskih staleža«, pozivaju se sabrani staleži da protiv tuženika po 
pravu i pravici postupaju. Staleži nisu ni ispitali opravdanost tužbe; 
njima je bilo dovoljno što tuženici nisu došli i tim tobože priznali se 
krivima — pa su ih smjesta osudili kao javne kršitelje mira i nepri- 
jatelje domovine, te ih lišili njihovih posjedovanja. Znamenito je da se 
protiv moćnoga Ivana Zapolje nije nitko podigao, jamačno jer su ga 
se kolednici bojali. Neki su htjeli da se i ostrogonski nadbiskup Salkaj 
kazni radi svoje dvoličnosti, ali on je umio i taj put buru nad svojom 
glavom rastjerati. 

Kolednici bijahu glavnu zadaću svoju polučili: oni bijahu Verbecija 
zbacili i Batora opet podigli. Sve ostalo ilo im je nuzgredno. Sabor 
ostao je doduše još desetak dana na okupu, te je vijećao i zaključivao 
svašta, ali najmanje o obrani zemlje, kojoj je već neprijatelj bio na 
vratima. Tako biše članci hatvanskoga sabora ukinuti, a kralj pozvan 
»da ugled i vlast svoju vrši«. Neka on sam učini zgodne odredbe za 
valjanu upravu kraljevskih prihoda kao i glede obrane slobode i ostalih 
potreba zemlje. Vijećnike neka slobodno bira iz kola prelata i magnata; 
staleži žele doduše da bi i odsad po osam plemića bilo u državnom 
vijeću, ali kralju pristoji pozvati u nj koga hoće. Kralj imenuje nadalje 
sve svoje činovnike i dijeli crkvene beneficije; jedino neka svjetovne 
i duhovne časti razdaje zaslužnim Ugrima, a nipošto tuđincima. Sabor 
neka se ne saziva, osim u prijekoj potrebi, da se tako ne nameću 
suvišni troškovi ionako siromašnomu nižemu plemstvu. Glede prinosa 
za obranu zemlje bio je sabor kudikamo škrtiji; on je dopustio samo 
po pol forinte od dimnjaka i uz to odredio da se utjeraju zaostaci od 
daće odobrene u Hatvanu. U pogledu priprava za prijeteći rat s Tur- 
cima zaključio je sabor da kralj, prelati i magnati moraju osim svojih 
zakonom propisanih banderija uzdržavati što je moguće više drugih četa; 
tako magnati kao i plemići moraju što prije doći pod kraljevu zastavu 
da pođu protiv neprijatelja; nadalje imaju oboružati svoje podanike 
da ih na zapovijed kraljevu jednu petinu, a u krajnjoj nevolji svekolike 
pošalju u kraljevski tabor. Još mole staleži kralja da se pri vodstvu 
ratnih četa obazire na savjete prokušarih muževa i da na čelo vojske 
postavi jednoga ili više vrhovnih kapetana. Napokon neka zamoli pomoć 
u pape i kršćanskih vladara. 





404 TREĆE DOBA (III) 


Kako se vidi, staleži su svojim člancima uoči prijeteće opasnosti 
htjeli kralju vratiti svu vlast i ugled, koje su kroz trideset i šest godina 
krnjili njemu i ocu njegovu Vladislavu. Neka bude gotovo neograničen 
vladar, ali neka se brine i odgovara za sve. Dne 14. svibnja došla je 
deputacija sabora pred kralja, te mu u nazočnosti papinskoga nuncija, 
kao i poslanika poljskoga kralja i nadvojvode Ferdinanda predala ne- 
tom stvorene članke. Tom je prigodom neki plemić u ime sabora pro- 
govorio kralju ovako: »Evo ti predasmo vlast tvoju kraljevsku i dopu- 
stismo ti potrebna sredstva za obranu; ako ti budeš znao izvršivati svoju 
vlast, plemstvo ti neće nikada pokornosti uskratiti; ako pak uza sve 
to domovinu snađe nesreća, neka nam budu nazočni poslanici svjedoci 
da nismo tomu krivi.« Na tu ogradu staleža odgovorio je kralj Ludovik 
da je spreman sve učiniti za uzdržanje svoga kraljevskog ugleda i za 
obranu države, no da za to treba novaca, a toga nema; staleži su istina 
nabrojili kraljevske prihode, ali je to sve neosnovano i pretjerano. 
Tako su procijenili tridesetinu budimsku i stolnobiogradsku na sto tisu- 
ća dukata, dok ulazi samo trideset tisuća. On će ipak sve raditi što 
je moguće, a nemoguće stvari ne mogu se ni od njega tražiti. Zato i 
on prosvjeduje pred poslanicima prijateljskih vlasti da ne bi njega 
krivili ako zemlja po zlu prođe. »Tako se igrala ta komedija«, piše 
nuncij Burgio, »kralj prosvjedovao je protiv staleža, a ovi protiv kralja. 
Staleži zahtijevaju di kralj pođe na vojsku sa svojom četom; no on 
nema čizama, a kamoli novaca za uzdržavanje takove čete.« 


(Ban hrvatski Franjo Baćani od 12. ožujka 
1525; knez Krsto Frankapan opskrbio Jajce 11. 
lipnja 1525; njegov sukob u Budimu s prima- 
som Ladislavom Salkajem 30. kolovoza 1525.) Fra- 
njo Baćani postao je banom Hrvatskoga Kraljevstva u čas kad je i 
samo bansko dostojanstvo bilo spalo na posve niske grane. Mletački 
poslanik Vincenzo Guidoto govori u svojoj konačnoj relaciji u kolovozu 
1525. o banskom dostojanstvu u ono vrijeme ovako: »Druga čast među 
svjetovnjacima (u državi kralja Ludovika) jest ban ili kapetan Hrvatske, 
koji je kao potkralj toga kraljevstva, te ga je dužan braniti; ali 
sada je to dostojanstvo gotovo posve poništeno« (la secunda dignita 
neli laici e il banno ouer capitano de croatia, el quale e quasi vicere 
de quello regno, quale e obligato ad deffender, ma al presente quella 
dignita e quasi del tutto destructa). Nema sumnje da je ugledu banske 
časti bilo mnogo naškodilo nedavno trvenje između kneza Ivana Karlo- 
vića i Ivana Tahija, kao i otpor staleža protiv potonjega. 

Još prije nego što se bijaše zabanio Franjo Baćani stradala je 
hrvatska zemlja ponovno od turske sile. Turske čete, koje se bijahu 
utvrdile u hrvatskim gradovima Kninu, Ostrovici i Skradinu, zalijetale 
su se neprestance u Krbavu do Udvine i onda u oblasti kneza Ivana 
Karlovića na jugu i zapadu Velebita. Napokon prodrle su i do njegova 
grada Obrovca, kojemu je tada zapovijedao kao kastelan knežev daljnji 
rođak i mletački podanik knez Ivan Posedarski; a odanle dolazili su 
primorjem u župu Podgorje sve do grada Baga (Karlobag, latinski 

Scrissa), koji su tada branili knezovi Ivan i Gašpar Perušići. Kolo- 
vođe pri tima navalama bili su Turci Skradinjani, a poticao ih je kršćan- 
ski prebjeg Damjan (Clococich), jamačno onaj isti odmetnik koji im 
bijaše pred godinu dana i nešto više izdao grad Ostrovicu. Na sam po- 
kladni ponedjeljak, dne 27. veljače 1525, nahrupili su ti Turci Skra- 

dinjani na grad Bag, strašno ga poplijenili i djelomice popalili, a onda 
su poveli za sobom u sužanjstvo do 300 duša, među njima oba Perušića, 
zatim kneza Ivana Posedarskoga i kneza Grgura Banića. Ta kobna 
nesreća uznemirila je silno ne samo susjedne otočane (osobito na otoku 
Pagu) nego i ostale žitelje na kopnu u mletačkoj Dalmaciji, Mletački 
providur Ivan Vituri javljao je tim povodom 12. ožujka iz Zadra ovako: 
»Sada se može uzeti da je čitava Hrvatska turska; i Senj je u najvećoj 
opasnosti, a tako isto i naše zadarsko okružje, gdje nam je samo grad 
Zadar siguran.« Nije minulo nakon toga ni mjesec dana, plijenili su 
Turci opet u državini kneza Bernadina Frankapana, gdje su osobito 
mnogo štete počinjali u Vinodolu oko Bakra i zatim u Modrušama, 
gdje su taj put zapalili sam grad modruški. I ovom prigodom mnogo 
je puka dopanulo sužanjstva, a mnogo se naroda opet stalo seliti u 
tuđinu. Jedan dio prešao je na susjedni otok Krk, koji je bio u mle- 
tačkoj vlasti; a drugi dio prebjegao je u Italiju, gdje se nastanio u 
Apuliji, Markama i Abruzzima. Nema sumnje da su današnji hrvatski 
naseljenici u talijanskoj pokrajini Molise (Aqua viva colle croci) tužni 
potom tih bjegunaca, jer se i sada još u svojim pjesmama spominju 
neza Ivana Karlovića. Malo dana nakon navale na Modruše i Vinodol 
zavladao je i u samome Senju golem strah; tek kad je kapetan Petar 
Ku iz Klisa prizvao nešto svojih četa, minula je opasnost za onaj 
grad. 

Ali ne samo da je Hrvatskoj i njezinim preostalim gradovima pri- 
jetila dnevice turska sila, nego je i Jajce pogibalo od krajnje bijede 
i nevolje. Kako je taj grad potpuno osamljen stajao usred gotove 
pustinje, te je nakon pada hrvatskih krajiških gradova bio posve otki- 
nut od kršćanskoga svijeta, bijahu ga bosanski i hercegovački sandžaci 
još pred godinu dana i nekoliko mjeseci opasali sa sviju strana, te se 
zavjerili da neće ispred njega otići dok ga mačem ili gladom ne primo- 
raju na predaju. Već nekoliko puta pokušali su iz Hrvatske pomoći 
Jajčanima unijeti hrane u njihov izgladnjeli grad; ali dosadanji pokusi 
pod vodstvom hrabroga Mihajla Turka (Turech) i onda pod plemićem 
Petrom Keglevićem ostadoše jalovi, jer su turski sandžaci s velikim 

četama zaposjeli sve putove koji su vodili do nesretnoga grada. Baš 
poran ožujka 1525. bijaše stigao u Budim neki Jure Mrsić iz Jajca, 
oji bijaše sretno umaknuo turskim stražama, te je u državnom vijeću 
pričao grozne nevolje Jajčana, kako ih nije svijet pamtio od podsade 
grada Jeruzalema. 

Baš te turske provale sklonile su novoga bana Franju Baćana da 
sazove sabor slavonskih staleža za prve dane travnja 1525. Hrvatskih 
staleža nije ni pozivao, jer ti nisu za nj htjeli ni znati, nego su izravno 
stajali u svezi s nadvojvodom Ferdinandom. Ne znamo gdje je slavonski 
sabor bio na okupu niti što je sve vijećao; samo se javlja da je Franjo 
Baćan oko staleža nastojao da se izmire s Ivanom Tahijem, pa da ga 
barem oni priznaju za svoga bana i druga njegova, Ali nastojanje Ba- 
ćanovo nije bilo sretno, kako se razabire iz pisma kralja Ludovika što 
€ je 1. svibnja — nakon svršena sabora — pisao iz Budima rečenomu 

anu. U tom pismu poručuje kralj Baćanu ovako: »Razumio sam iz 
tvoga pisma i od tvojih poslanika što se uradilo na netom minulom 
saboru (in proxime praeterita diaeta) u Slavoniji, i to nam se osobito 
sviđa. Opominjemo tvoju vjernost da ono što si dobro započeo tako- 
đer dobro nastaviš i dobromu koncu privedeš. I to mi je drago što 
si povratio baniju Ivanu Tahiju, jer sam mu i ja to 
dostojanstvo ovdje vratio, te neću trpjeti da moju odredbu gaze njegovi 
rotivnici. S negodovanjem sam razabrao da Tahijevi protivnici nisu 
u onoga čuti što si im ti imao kazati, nego su se i protiv tvoje 
volje razišli. Ja ti evo sada šaljem Tahija kao druga, a ti se poskrbi 
da bude već jednom od sviju za bana priznat. Budući da njegovi pro- 
tivnici na opetovane pozive nisu htjeli prihvatiti izvanredni sud, koji 
im je on nudio, to scijenim da se on više ne može protiv svoje volje 
siliti na takav sud, nego tko ima s njim kakvu parnicu neka postupa 
po pravu i običaju te naše Kraljevine Slavonije. Ostalo ćeš doznati 
od istoga Ivana Tahija kao i od svoga poslanika, literata Antuna. Opo- 
minjem te da gorljivo nastojiš na svaku ruku oko toga da mi ne bude 
većih neprilika zbog slavonskih stvari. I premda bismo vrlo željeli da na 
ugarskom saboru budeš uza me, ipak, jer vidimo da je tvoja nazočnost i 
u Slavoniji potrebna, pristajemo da ondje ostaneš i da se brineš za 
obranu onoga kraljevstva našega Slavonije i Hrvatske, te da nastojiš 
oko izravnanja opstojećih razmirica između državljana, dok se obilatije 
za te pobrinemo, što ćemo smjesta učiniti.« Ivan Tahi zaista je malo 
zatim došao u Slavoniju i stao uz Baćana vršiti banske poslove; ali 
staleži ga svejednako nisu priznavali, a i plemstvo na ugarskom saboru 
na Rakošu zahtijevalo je da se zbaci. Pače i posebnim člankom (24) 
tražio je rečeni sabor od kralja da Tahija zbog očitih razmirica s plem- 
stvom skine s banije Kraljevine Hrvatske, Dalmacije i Slavonije »da 
ne bi ta kraljevstva radi tolikih razmirica i mržnje propala«. 

U isto vrijeme, dok je kralj Ludovik svom silom radio da Ivan 
Tahi bude priznat za bana hrvatskoga, pobrinuo se ozbiljno i za to 
da se pomogne gradu Jajcu. Sreća je bila da je u onaj čas, kad je na 
kraljevski dvor došao Jajčanin Jure Mrsić, boravio u Budimu također 

hrvatski junak i condottiere knez Krsto Frankapan, koji se sam kralju 
ponudio da će na čelu vojske opskrbiti hranom rečeni grad. O tom 
priča Krsto Frankapan u svojem pismu od 24. lipnja 1525. mletačkomu 
patriciju i svojemu prijatelju Antunu Dandolu po prilici ovako: »Grad 
Jajce strašno je stradao s nestašice hrane, jer je već godina i pol minula 
što nije ništa u nj uneseno, dok je inače dobivao po četiri put na godinu 
potrebna živeža. Razlog pak tomu što se nije ništa unijelo u grad 
kroz osamnaest mjeseci, jest ovo. Turčin zna kako je tvrd naš jajački 
grad i zato neće da ga na juriš osvaja, nego mu se čini mudrije da ga 
gladom primora na predaju. Ima on već u svojoj vlasti sve gradiće 
koji okružuju Jajce, te iz njih priječi da Jajčani ne mogu obrađivati 
svojih polja, i zato oni već više godina živu samo od onoga što im 
se po četiri put u grad donosilo, budući da sami ne mogu ništa zara- 
đivati. Turcima je dakle prva stvar, ako žele Jajce što prije dobiti, da 
našima zapriječe dovoz hrane; pa je sultan zaista i zapovjedio svojemu 
paši u Bosni da to izvede, jer će mu inače kožu s leđa oderati. Vjerni 
sluga svoga gospodara učinio je doista što je samo mogao, jer je ne 
samo namjestio mnogo pješačke i konjaničke vojske na putu koji 
vodi k Jajcu, nego je taj put našima posve zakrčio, učinivši u uskoj 
i strmoj dolini koja ide prema Jajcu zasjeke i prokope, i postavivši 
ondje dovoljan broj momčadi s različitim ubojitim oružjem. Zato nisu 
mogli donijeti Jajčanima nikakve pomoći ni valjani inače vitez Mihajlo 
Turek, koji je imao vojske više tisuća, niti plemeniti Petar Keglević, a 
ni banovi Franjo Baćani i Ivan Tahi, kojima je to bilo poslije naloženo 
i koji su u tu svrhu bili dobili priličnu četu. Budući da je tako Jajce 
ostalo bez opskrbe, zavladao je u njemu strašan glad, te je već i ko- 
njetine ponestalo, kojom su se stanovnici dulje vremena hranili; zbog 
toga pak pobjegli su neki od građana, ostavivši u najvećoj nevolji svoje 
žene i djecu. Čuvši bosanski paša od zarobljenika za tu krajnju bijedu 
Jajčana, pomislio je kako je sada došlo vrijeme da se jednom željenim 
uspjehom ovjenča tolikoljetno nastojanje Turaka, te je onda, prizvavši 
u pomoć hercegovačkoga sandžaka, počeo na sam grad udarati iz sedam 
velikih topova i stao potkapati gradske zidine s dviju strana, podjedno 
ipak strogo pazeći na ono mjesto u dolini gdje je našima bio put 
zakrčio. O svemu tomu donio je glase kralju Ludoviku Jure Mrsić, 
koji je nekako između turskih straža od Jajca sretno pobjegao. I ja sam 
bio u državnom vijeću kad je taj čovjek plačnim glasom pripovijedao o 
nevolji Jajčana. Dušu mi je obuzela bol slušajući vaje tih ubogih kršća- 
na; kada je pak Jure spomenuo strahovitu zgodu, kakva se nije dogo- 
dila od raspa grada Jeruzalema, kako je naime neka majka, držeći u 
naručaju dijete svoje i motreći kako će joj taj čas od gladi poginuti, u 
zdvojnosti svojoj dijete svoje u Vrbas bacila, samo da ga ne vidi sa 
strašnom boli izdahnuti — kada je to Jure spomenuo, malo da mi nije 
srce od prekomjerne boli puklo, i odmah rekao sam kralju da ću ja 
pokušati kako bi se dalo Jajčanima pomoći, te sam i označio koliko 
bi mi za to trebalo vojske i topova. Moja ponuda bi drage volje pri- 
hvaćena, i sve mi se obećalo što sam zahtijevao .. .« 

U prvoj polovici travnja 1525. zaključilo je dakle državno vijeće u 
Budimu da se Jajce što prije opskrbi hranom, te je taj posao povjerilo 
knezu Krsti Frankapanu. Premda mu se tom Pleodom sve obećalo što je 
zahtijevao, ipak nije poslije dobio ni trećinu od toga. Baš zbog toga 
otegle su se i priprave za vojnu dulje nego što je isprva mislio. Knez 
Krsto Frankapan ostavio je 18. travnja Budim i pošao na jug u Sla- 
voniju da ondje prikupi čete, pa da onda u zgodan čas provali preko 
Save u dolinu Vrbasa. Dne 29. travnja piše kralj Ludovik banovima 
Baćanu i Tahiju kako je dočuo iz pouzdana izvora da će Turci udariti 
ili na Banjaluku ili na Jajce; zato da je odaslao iz Ugarske nešto pje- 
šaka i konjanika, pa i njima dvojici zapovijeda da budu na pomoć pri- 
pravni i da u slučaju nužde dignu na noge čitavo pučanstvo (universis 
regnicolis... per singula capita insurgere) Kraljevina Hrvatske i Sla- 
vonije; tri dana zatim, 2. svibnja, javlja opet kralj banu Baćanu kako 
je saznao da će trebati njegovu kapetanu Krsti Frankapanu budakA 
(securibus fossoriis) i drugoga sličnoga oruđa za jajačku vojnu; zato 
neka ban to uzajmi od podanika svojih i ostale gospode, dakako uz 
povratak nakon vojne. 

Knez Krsto Frankapan pripravljao se za ekspediciju čitav mjesec 
svibanj. Kroz to vrijeme boravio je poglavito u Križevačkoj županiji 
između Zdenaca i Šloboštine, odakle su dosad redovno izlazili svi 
vojvode i kapetani koji su Jajcu donosili hranu i zairu. Tu su se sku- 
pljale i čete s kojima je Krsto imao vojnu poduzeti. Iz kraljevske 

lagajne najmilo se tisuću pješaka i dvjesto konjanika; nadvojvoda 
Ferdinand poslao je pet stotina konjanika. Od velikaša, koji su zavidni 
bili knezu Krsti, opremili su svoje banderije vrlo rijetki, kao vrhovni 
sudac Ambrozije Šarkanj i vranski prior Matija Barač. Najviše pri- 
donijeli su slavonski staleži, kojih su čete vodili banovi Baćani i Tahi, 
susjedgradski vlastelin Stjepan Deshazi sagradio je na Savi do 80 nasada 
ili šajka, te ih je smjestio kod Gradiške (in Gradischi brod, na brodu 
savskom na Gradišćih), gdje se od davnine prelazilo s lijeve obale sav- 
ske na desnu. Prvih dana lipnja imao je Krsto na okupu šest do sedam 
tisuća vojske (4000 pješaka i 2000 konjanika); da li je osim banova bilo 
još druge hrvatske i slavonske gospode, ne spominje se u suvremenim 
izvorima. Dne 7. lipnja u večer počeo je Krsto sa svojom vojskom pre- 
laziti preko Save, te je onda sutradan (8. lipnja) skupio sve svoje čete 
na desnoj obali rijeke; dne 9. lipnja stao je napredovati prema jugu, 
ostavivši nešto četa da čuvaju brod na Šavi. Po kazivanju samoga 
Krste tekla je vojna u Bosni po prilici ovako: Onu istu večer kad je 
on prešao na tursko zemljište bijaše se i bosanski paša digao ispod 
grada Jajca i pošao na onu stranu odakle će hrvatska vojska doći. 
Krsto, pošavši naprijed sa svojom vojskom, već je prvi dan (9. lipnja) 
nagazio na jedno od onih utvrđenih mjesta u koja su se Turci toliko 
pouzdavali; no njegova vojvodska vještina i hrabrost njegovih četa 
učinila je da Turci nisu smjeli ni dočekali prave navale, nego su se 
natrag povukli. Krsto je stoga dao ono mjesto razvaliti, te je odmah 
dalje pošao. No stupajući naprijed, sve su mu se veće zapreke na put 
stavljale: Turci neprestano su ga uznemirivali i žestoko udarali na nje- 

govu vojsku, osobito kad joj je trebalo proći klancem ili kakvom gu- 
durom, ili gdje su joj put zakrčivali zasjeci i nasipi. Tu dakle već je 
bilo živa boja, u kojem su se borile naročito Tahijeve čete; ali one su 
srčano suzbijale neprijatelje, tako da su morali dalje uzmicati. Nakon 
boja, koji je trajao cio dan, pošle su obje vojske pod noć na počinak, 
te im je logore dijelila samo neka uska dolina. Drugi dan, naime 
10. lipnja, pošli su Turci naprijed onim istim putem kojim je bilo i 
Hrvatima poći, a onda su se tako razdijelili kako bi ih mogli s oba 
boka napadati gdje god se tome nadade zgodna prilika. Krsto je sretno 

proveo svoje, svakom prigodom više štete čineći Turcima nego što 
su je oni mogli njemu nanijeti, premda su baš oni bili svagdje povolj- 
ije smješteni. Tako je dopro do grada Bočca. No ondje se razviše sve 
i bojevi, jer je pritjecalo sve više Turaka, te je trebalo i velike 
vještine i osobite srčanosti da se dušmani opet prisile na uzmicanje. 
Turci su uzmakli, ali su Hrvate i dalje uznemirivali — i tako je išlo 
dok nisu Hrvati napokon doprli do Jajca. U nedjelju, 11. lip- 
nja u jutro ušao je Krsto u Jajce, donio izne- 
moglim žiteljima toliko nužnoga živeža, te uči- 
nio potrebne odredbe kako da se grad dalje čuva i brani. Okrijepljen 
zahvalnošću jajačkih branitelja i blagoslovom neoružanih stanovnika 
— za svoju nejaku djecu zabrinutih matera i spasa željnih staraca — 
poveo je zatim svoju vojsku jednu milju daleko od Jajca da ondje 
prenoći i da se odmori od prekomjernoga i gotovo nadčovječnoga na- 
pora prijašnjih dana. Banovi Baćani i Tahi savjetovali su Frankapana 
da vodi VolKu natrag preko Kamengrada, jer na tom putu ne bi bila 
izložena tolikim napadajima neprijatelja; ali on, dosadanjim uspjesima 
još više ohrabren, odgovorio je ponosito banovima da neće činiti svije- 
tlomu kralju te sramote da svoju vojsku vodi kojekakvim stranputica- 
ma, nego će se vratiti istim putem kojim je došao. Na povratku me- 
đutim čekali su ga još strašniji bojevi nego što su bili dosadašnji, jer 
su ga Turci napadali na najtežim i najopasnijim za nj mjestima, budući 
da su još uvijek imali 15.000 ljudi. Međutim Krstina vještina vojvodska 
i hrabrost njegovih vitezova, koje je on riječju i primjerom potpaljivao 
tako da su veselo srtali u najveće pogibelji zazivljući sveto ime Isu- 
sovo i Marijino, završile su napokon taj pohod sretno i slavno. Bojevi 
se svršiše u ponedjeljak 12. lipnja. Turaka izginulo je mnogo, pače i 
odličnijih ljudi; od Krstine vojske palo je samo njih 30, a među njima 
samo jedan jedini plemić Petar Ajtić, pošto su mu konja prije ubili. 

Nakon svršene vojne ban je Franjo Baćani odmah pohitao u Ugar- 
sku, te ga 21. lipnja nalazimo u Nemeth-Ujvaru (Giissingu), dok je 
knez Krsto Frankapan još 24. lipnja boravio u Zdencima, odakle je 
svome prijatelju, mletačkomu patriciju Antunu Dandolu pisao gore 
spomenutu opsežnu poslanicu o svome pohodu u Bosnu. Ban se Franjo 
Baćani iz Ugarske spremao vratiti u Slavoniju da drži u Križevcima 
sabor, za koji bijaše kralj Ludovik još 16. lipnja odredio Stjepana Des- 
haza svojim povjerenikom, i na kojemu se je uz drugo imao izabrati i 
protonotar Kraljevine Slavonije, za koje je mjesto kralj pismom od 
7. lipnja banu Baćanu preporučivao nekoga magistra Nikolu. Da li se 
međutim zakazani sabor zaista sastao, nemamo vijesti; tako se isto 
ne zna da li se ban Baćani tada uopće svratio u Slavoniju, ili je pošao 
na kraljevski dvor u Budim, gdje ga nalazimo 14. kolovoza nakon sabora 
u Hatvanu, i odakle piše pismo svome susjedu u Slavoniji, kraljev- 
skomu dvorjaniku Ivanu Kastelanoviću od Svetoga Duha (de Zenthlelek), 
radi nekoga konja što ga bijaše od njega kupio »na brodu kod Gradišća 
na povratku iz Jajca« (in vado Gradysche in reversu ex Jaycza). 

Ime kneza Krste Frankapana spominjalo se i slavilo ne samo u 
Hrvatskom Kraljevstvu nego i u Ugarskoj. Sabor pače ugarski u Hatva- 

nu tražio je 4. srpnja od kralja Ludovika da mjesto omraženoga Ta- 
hija imenuje Krstu za hrvatskoga bana. To se doduše nije ispunilo, ali 
se poslije i među staležima i na kraljevskom dvoru mnogo govorilo 
kako da se nagradi junački vojvoda hrvatski. Sam Krsto nije toliko 
mario za baniju, nego je tražio da se njegovu rodu povrati grad Senj, te 
je pače pred plemstvo i njegove vođe donio kraljevsku povelju, kojom 
je tobože porodica Frankapana primila od kralja Bele rečeni grad za 
svoje zasluge, stečene za provale Tatara. Ali staleži nisu htjeli ni čuti 
za to, nego su predlagali druge načine kako da se kralj oduži junačkomu 
knezu. Krsto ostao je i nakon sabora u Ugarskoj, te je još 9. kolovoza 
1525. iz Budima po svome dvorjaniku Jeronimu (Jurišiću) Zadraninu 
poslao papi Klementu VII na dar konja što ga bijaše »pri pohodu u 
Jajce u pravednom boju zadobio« (equum in expeditione Jayti iusto 
bello acquisitum), priloživši daru svome i pismo, u kojem je papu 
molio »da zaštiti i njega i oca njegova od svih koji ih hoće potlačiti« 
(ab omnibus nos opprimi volentibus). Očito je tim nišanio na svoje 
protivnike u državnom vijeću, osobito na prevrtljivoga nadbiskupa 
ostrogonskoga Ladislava Salkaja, koji je zavidio njegovoj slavi i radio 
da ostane praznih ruku. 

Knez je Krsto strpljivo čekao više tjedana, ali nije ništa dočekao. 
Dne 30. kolovoza 1525, kad je kralj pošao lov loviti na otok Čepel, došao 
je Krsto u državno vijeće i upozorio je sabrane vijećnike da nešto u nje- 
govoj stvari odrede, jer sve dosad nije ništa odlučeno. Hitri nadbisku, 
Salkaj, predsjednik vijeća, požurio se da ga ušutka s nekoliko isprazni! 
riječi kako će se kralj već za njega pobrinuti. Nato je knez nadbiskupu 
prilično oštro spotaknuo da mu je on već mnogo toga obećao, ali nije 
ništa učinio, što mu je pripravan i dokazati. Salkaj planuo i poput 
kakva prostaka (da uno vilan, come el) doviknuo knezu da laže 
(che nui mentiamo). Ali Krsto uzvratio da nadbiskup laže i uz to ga 
udario rukom po obrazima (et ge desemo una buffeta ouer uno schiafo). 
Kad se u večer kralj s lova vratio, stao je uz nadbiskupa i junačkoga 
kneza dao baciti u tamnicu. Iz tamnice potužio se Krsto 14. rujna 
svomu prijatelju Antunu Dandulu pismom, u kojem je potanko ispri- 
čao događaj i koje je završio ovim riječima: »Kralj hoće da se izmirim 
(s nadbiskupom); ali ja se ne kanim izmiriti dok mi se ne da zado- 
voljština za one riječi, koje je nadbiskup izrekao protiv moje časti. 
Eto, tim se mogu pohvaliti sa sirane njegova veličanstva, i to je ona 
nagrada koju sam dobio ovdje u Ugarskoj za moje zasluge (aquistato 
tal remuneration per nostri seruitii qua in Hungaria)! Malo zatim izmi- 
rila je ipak kraljica zajedno s papinskim nuncijem oba velikaša. Krsto 
se Frankapan dobavio opet slobode, ali uvjerivši se da za svoje zasluge 
neće primiti dostojne nagrade, ostavio Budim i Ugarsku te otišao u 
svoju domovinu. Kao da je slutio da će brzo svanuti vrijeme kad će 
opet na njega pomišljati! 

Dok su takvim načinom na kraljevskom dvoru pogrdili i uvrijedili 
jedinoga možda muža, koji je bio podoban pomoći Hrvatskom Kraljev- 
stvu i Ugarskoj, hrvatski su banovi Franjo Baćani i Ivan Tahi vrijedili 

malo ili ništa. Ne samo da su Turci nakon pohoda Krstina u Bosnu 
još većom žestinom udarali na hrvatske župe i kotare, a osobito na 
Modruško polje, da se tako osvete za nedaću svoju u Bosni, nego za 
kratko vrijeme zaprijetila je opet najveća opasnost i Jajcu i Klisu. 
Hrvatska gospoda i plemići tražili su u to doba pomoći samo u nad- 
vojvode Ferdinanda i pape Klementa; hrvatskih banova za njih nije ni 
bilo. Ali ni u Slavoniji nisu mnogo marili za bana Baćana, a nimalo 
za nametnika Tahija. Baš te prilike sklonile su papinskoga nuncija 
Burgija da predlaže kralju neka povjeri baniju zagrebačkomu biskupu 
Šimunu od Erdeda mjesto omraženoga Tahija. U kolovozu pozvan bi 
biskup Šimun zaista u Budim, te se stalo s njime pregovarati. Biskup 
b međutim zahtijevao da se i Baćani ukloni, pa da on bude jedini 

an za čitavo Hrvatsko Kraljevstvo. Ali Ludovik i njegovi vijećnici 
nisu htjeli na to privoljeti, i tako su dogovaranja sa Šimunom Erdedom 
urodila jedino tim da je još žešće planulo staro neprijateljstvo između 
njega i bana Ivana Tahija. Dne 28. rujna 1525. piše nadbiskup i primas 
Salkaj pismo banu i »štovanomu prijatelju svomu« Ivanu Tahiju, u 
kojem ga uvjerava kako mu je uvijek bio prijatelj, te ga podjedno hvali 
što je s obzirom na kralja i njega (nadbis upa) strpljiv, pa se neće 
osvećivati zagrebačkomu biskupu. 

Nadbiskup Salkaj bijaše napeo svu snagu da svoga prijatelja Ta- 
hija uzdrži u banskoj časti. U to je ime još u prvoj polovici rujna 
predlagao u državnom vijeću da sam kralj Ludovik pođe 
u Slavoniju, gdje bi potvrdio Tahija u banskoj časti i onda zgodno 
uredio da se hrana unese u grad Jajce, koji je opet nemilo stradao. 
Ali tomu se prijedlogu opro papinski nuncij, i zbog toga što nije bilo 
novaca za takav put, i što se bojao da bi Turci, doznavši za to, mogli 
provaliti u Slavoniju i kralja zarobiti. Međutim nije se dugo marilo za 
otpor nuncijev; tek kad su prvih dana listopada stigli glasi u Budim 
da su hrvatski knezovi, ne mogući više podnositi zuluma turskoga, 
spremni nagoditi se sa sultanom, koji će im vratiti što je u Hrvatskoj 
osvojio i pridati još ono što bi u Slavoniji ugrabio — tek onda odustalo 
se od kraljeva putovanja na jug, tobože radi kužne bolesti koja je tada 
u Slavoniji bjesnila. No zato je kralj poslao na slavonski sabor (ad 
diaetam regni Sclavoniae) budimskoga prepošta Ivana Statilea, svoga 
tajnoga savjetnika, te ga je kao svoga zasebnog zastupnika (orator 
noster) preporučio banu Franji Baćanu vjerodajnicom od 10. listopada 
1525. Izravnih vijesti o zaključcima toga sabora nemamo; ali mora da 
se burno svršio tim da su se ogorčeni staleži svima silama nametniku 
Tahiju oprli, te ga valjda također iz zemlje protjerali. 

Zbačeni ban Tahi sklonio se na početku studenoga u Budim i tražio 
zaštite u kralja i primasa Salkaja. Po naputku posljednjega izdao je 
kralj 9. studenoga zapovijed banu Franji Baćanu da po nalogu nje- 
govu (de mandato nostro) sazove sabor Kraljevina Hrvatske i 
Slavonije (regnorum nostrorum Croacie et Sclavonie), koji će se 
sastati 3. prosinca 1525. u Križevcima. Kralj poslat će na taj sabor 
(conventum generalem) dva svoja povjerenika s punom vlašću da vije- 
ćaju o svim zamašnim i potrebnim stvarima, koje se tiču obrane i održa- 

nja rečenih kraljevina. Na saboru imalo se konačno raspravljati i o 
Tahijevim razmiricama sa slavonskom gospodom. Još 19. studenoga 
piše Tahi iz Budima pismo Ivanu Kastelanoviću, te se hvali »kako će 
kralj i sva gospoda njegovu stvar (negocium) dobromu koncu prive- 
sti«. Jednako je napredovala i druga stvar njegova, što je ima s bivšim 
banovcem Pavlom Kerečenjem. Tahi doći će uzastopce na sabor (comicia 
sew dietam) u Križevce, koji će se sastati 3. prosinca, i za koji je kralj 
izabrao dva zasebna povjerenika koji će mu pribivati. Uz to poziva 
Tahi rečenoga Kastelanovića da i on za vremena dođe na sabor, kako 
bi mogli »o svojim stvarima« raspravljati; jednako neka moli Požešku 
županiju (comitatum ipsum de Posega) da prema svome zaključku 
pošalje na taj sabor onih osam muževa koje bijaše prije izabrala i 
poslala, Napokon neka dovede sa sobom još odličnoga muža Ivana 
Hercega, jer će se na rečenom saboru svi poslovi njegovi dovršiti (quia 
in ista congregacione omnis negocii nostri finis sorcietur). I sam kralj 
piše 22. studenoga o zadaći sabora banu Baćanu ovako: »Bio je ovdje 
vjerni naš velemožni Ivan Tahi, kojega smo poslali na slavonski sabor 
(ad diaetam sclavonicam) s tom nadom da će biti po našim povjereni- 
cima, koje smo onamo otpremili, uspostavljen u svojoj časti (in offi- 
cium reponatur), ako bi se državljani dali na to skloniti; ako pak staleži 
ne bi pristali, neće ga natrag namjestiti. Pođite dakle brzo i vi na 
sabor i nastojte svakim načinom zajedno s našim povjerenicima da se 
zavađene stranke slozi povrate, da bi se onda mogao i Ivan Tahi na- 
goditi sa svojim protivnicima; jer ako se to dogodi, lakše bi se mogao 
s njihovom privolom u banskom dostojanstvu uspostaviti. On iona - 
ko ne želi dugo ostati u službi (banskoj); pai 
mi ne tražimo to u drugu svrhu nego da se zadovolji i u; ledu našemu 
i časti njegovoj. Naši jajački banovi unijeli su bez pogibelji u Jajce 
živeža, ali malo; stoga je potrebno da se što prije još više unese, jer se 
bez njega održati ne može. Kad bi se Ivan Tahi uspostavio u časti, ne 
bi se žacao truda da unese hrane u Jajce; ako pak toga ne bude, spo- 
razumite se s našim povjerenicima i s državljanima fregnicolis) naše 
Kraljevine Slavonije o drugom načinu da se to izvede. Toga Tahija 
naime rado bismo zadržali u našoj službi; ali teško će ostati ako mu se 
ne vrati čast. Što pišete, da su neki vaši protivnici govorili kako vi 
radite protiv Ivana Tahija i da ste vi povod njegovu svrgnuću (pri- 


vationis) ...: mi za to nismo nikad ništa čuli, a da smo i čuli, ne bi- 
smo vjerovali. Došli su ovamo poslanici Kraljevine 
Hrvatske; što ćemo njima odgovoriti, obznatit 


ćemo vama. Nastojte i svu skrb uložite da nam naši oratori, po- 
slani u Slavoniju, uzmognu saopćiti povoljan odgovor. O nasilju koje, 
kako se govori, čini knez Ferdinand Frankapan, govorite sa staležima 
sabora i savjetujte se napokon s njima što nam je činiti.« 

Ne javlja se što se na saboru u prosincu 1525. vijećalo i zaključilo, 
ali Ivanu Tahiju nema poslije više traga kao hrvatskomu banu. Ili ga 
nisu htjeli primiti ili se sam odrekao: on ne vrši više banske časti 
niti se imenuje više banom. Čini se da su ga napokon napustili i na 

kraljevskom dvoru, gdje su ih teže brige spopale kad su u Budim 
stigli poslanici hrvatskih staleža i izjavili da će se oni sami za sebe 
pobrinuti i s Turcima pogoditi, ako im se smjesta pomoć ne pruži. 
Kako ni kralj ni njegovi doglavnici nisu znali što da hrvatskim posla- 
nicima odgovore, najbolje se razabire iz pisma što ga je kralj 15. 
prosinca u tom poslu upravio na bana Baćana. »Ovih dana«, piše 
kralj, »poslali su k nama knezovi i ostaci plemića (reli- 
quiae nobilium) Kraljevine naše Hrvatske svoje poslanike, preko 
kojih sam razumio da se oni kane s Turcima sporazumjeti, ako im ja 
već jednom ne pomognem u njihovoj krajnjoj nevolji. Traže pak od 
mene da im samo u dvije riječi odgovorim — da im naime obećam 
pomoć i obranu. Ja otpustih poslanike, uvjerivši ih o svojoj milosti i 
obećavši im da ću se pobrinuti za njihovu obranu; no budući da im 
nisam mogao dati odlučna i konačna odgovora u tako velikoj stvari 
bez znanja i odluke mojih staleža, zato im obećah da ću im odgovoriti 
na njihove zahtjeve po mojim poslanicima — to im tako obećah da ne 
budu u svojem ponosu uvrijeđeni i da spokojnije rješenje pričekaju. 
Zato sam odlučio da tebe k njima pošaljem, znajući u kakvoj si s njima 
prijazni i prijateljstvu; ako se pak tebi svidi, pridruži si još Sigis- 
munda Banića (B4nffy), za koga čujem da je i on Hrvatima u volji. 
Opominjem te dakle da o tom uznastojiš svakim mudrim načinom za- 
jedno s rečenim Banićem da se Hrvati strpe do sabora državljana, koji 
anim, ako ne bi bilo nikakvog drugog razloga, naskoro držati, valjda 
već buduće korizme. Šaljem ti podjedno naputak iz kojega ćeš potanje 
razabrati kako ti je s njima raditi. U toj stvari ne smije se oklijevati, 
nego treba što žurnije raditi da konačno ne izgubimo onu gotovo izgu- 
bljenu kraljevinu« (ne illud regnum pene perditum per: lamus). 

Ostaci (reliquiae) plemstva Kraljevine Hrvatske bijahu u isto vri- 
jeme poslali svoje poslanike također nadvojvodi Ferdinandu u Beč. 
Bili su to plemići Bernardin Tumpić, Matija Tatarić, a na čelu im 
poznati već Ivan Kobasić. Dok su poslanici hrvatski u Budimu primili 
tek pusta obećanja, tako da se papinski nuncij Burgio zbog toga ljuto 
zabrinuo, dočekali su u Beču Ivana Kobasića i drugove njegove kudi- 
kamo susretljivije. Nadvojvoda je Ferdinand opet kao na koncu prošle 
godine doznačio 1000 forinta da se porazdijele među hrvatsku gospo- 
du, a uz to je Ivanu Kobasiću 1. siječnja 1526. darovao jedan grad 
(Sichlberg) u Kranjskoj. Nikolu Zrinskoga zadržao je dalje na svojoj 
plaći, a kneza Ivana Karlovića bijaše još 13. kolovoza predobio za svoju 
službu, kad je u njegovo ime »namjesnik vrhovnoga kapetana za rat s 
Turcima« Ivan Kocijan utanačio ugovor s knezom Karlovićem i Ivanom 
Kobasićem, po kojemu će oni kroz godinu dana za 1000 forinta uhoditi 
Turke i obavješćivati o njihovim namjerama i kretnjama Ferdinanda 
i njegove kapetane. 

Kako hrvatski staleži nisu već ništa mogli očekivati od svoga kralja, 
odlučili su oni sve bez privole kraljeve (senza ordine del Re) sazvati 
velik sabor (una dieta generale) Hrvatske i Slavonije u Križevce za 
25. siječnja 1526. Najviše je oko sastanka toga sabora radio knez Krsto 

Frankapan, koji se bijaše uvjerio da ni njemu ni domovini njegovoj 
neće više svanuti bolji dani za vladanja kralja Ludovika. Govorilo se 
da će staleži na saboru otkazati posluh kralju Ludoviku, te zahtijevati 
da im preda sve tvrde gradove u zemlji, i onda se pogoditi sa sulta- 
nom, kojega će zastupnik također doći na sabor. Možda je baš potonje 
bilo razlogom da se pozivu nisu odazvali neki prelati i velikaši, kao 
zagrebački biskup Šimun od Erdeda i knez Ivan Karlović. Na sabor nije 
došao ni ban Baćani, premda ga je kralj bio imenovao svojim povje- 
renikom (ambaxatore); on se ispričavao da nema novaca, a trebalo bi 
mu doći s istim sjajem kao i turskomu poslaniku, a za to bi mu trebalo 
najmanje 2500 dukata. Međutim ni oglašenoga i od nekih očekivanoga 
poslanika turskoga nije bilo na saboru. Većina staleža sastala se ipak 
u određeno vrijeme i vijećala što im je činiti. Tu su odlučili otkazati 
posluh kralju Ludoviku, govoreći »da su oni doduše preporučeni nje- 
govu veličanstvu, ali budući da ih njegovo veličanstvo neće zaštićivati, 
to im je slobodno tražiti drugoga gospodina, 
koji će ih braniti« (che a loro & licito trovarsi altro signore che li 
defenda). Nato je knez Krsto Frankapan stao staleže upućivati da se 
sklone pod moćno okrilje cara Karla i brata mu Ferdinanda, koji 
su ih i do sada pomagali; s njihovom pomoću bio bi knez spreman opet 
osvojiti Bosnu i njom zagospodovati. Međutim mnoga gospoda i plemići 
nisu smjesta bili sporazumni s prijedlogom Krstinim, jer su više nagi- 
njali Mlecima, u čemu ih je još krijepila odsutnost kneza Ivana Kar- 
lovića, za kojega su mislili da je još uvijek privrženik mletački, a 
nisu znali da se i on već pred više mjeseci posve pridružio Ferdinandu. 
Baš s toga razloga odgođena bi konačna odluka i novi sabor zakazan, 
koji bi se imao sastati u prvom tjednu korizme (u polovici veljače). 
O svemu tomu govori papinski nuncij Burgio u svojim dopisima od 
2. i 15. veljače, ali se međutim u pismu od 18. veljače ovako ispravlja: 
»U listu od 15. pisao sam kako su Hrvati nakanili podati se principu 
Ferdinandu, i kako je knez Krsto snovao postati gospodarom Bosne. 
Poslije sam točnije doznao za tu stvar. Neka pamti prečasno gospod- 
stvo vaše da je ugovor istinit; i govore kako princip Ferdinand drage 
volje očekuje da bi se mogao proglasiti kraljem Bosne, budući da 
Bosna pripada Hrvatskoj« (appartenendo la Bossina a la 
Croatia). 

Ne zna se da li se snovani sabor zaista sastao ili ne; no po svemu 
sudeći, bit će da su barem hrvatski staleži jednodušno prionuli uz 
Ferdinanda. Tako je i ban Franjo Baćani izgubio sav ugled i vlast u 
Hrvatskoj, te su ga tek u Slavoniji amo-tamo priznavali. Baš te prilike 
pouke su poglavite savjetnike kralja Ludovika da su stali predlagati 

ako da se Baćani zamijeni drugim kojim uglednijim velikašem. Burgio 
piše 5. ožujka iz Budima kako se na kraljevskom dvoru opet nudilo 
zagrebačkomu biskupu Šimunu od Erdeda da preuzme baniju, a kad 
je on to otklonio, smjeralo se imenovati banovima kneza Ivana Kar- 
lovića i uza nj mladoga i vatrenoga Petra Perenja. Međutim odustalo se 
poslije i od toga, te je Franjo Baćani ostao i dalje jedinim banom 
hrvatskim, pače bi mu povjereno da od Tahijevih službenika preuzme 

neke kraljevske gradove, osobito grad Bihać na Uni. Ali staleži hrvat- 
ski slabo su marili za bana Baćana. Dne 27. ožujka javlja opet Burgio: 
»Banovi hrvatski nisu u službi niti im se tko pokorava; obećalo se zami- 
jeniti ih, ali to dosad nije učinjeno.« A onda dodaje da je ponovno čuo 
»kako gospoda hrvatska žele pristati uz principa Ferdinanda te njega 
primiti i proglasiti kraljem bosanskim«, 

I zaista su hrvatski staleži negdje odmah nakon sabora u veljači 
bili poslali svoje poslanike k nadvojvodi Ferdinandu, te mu očitovali 
svoju odluku i svoje molbe. Za poslanicima, koje je vodio Bernardin 
Tumpić, pošao je u prvoj polovici ožujka 1526. i knez Krsto Frankapan, 
koji bijaše odlučio opet stupiti u službu austrijskoga nadvojvode. Po- 
slanici hrvatski našli su Ferdinanda u Augsburgu, gdje su prvih dana 
ožujka s njime pregovarali. Nadvojvoda nije jamačno iz obzira prema 
svomu šurjaku mogao prihvatiti njihove ponude da Hrvatsku primi 
sasvim u svoju vlast i da se proglasi kraljem bosanskim; ali se poka- 
zao najspremniji da sporazumno s kraljem Ludovikom sve moguće 
učini za obranu hrvatske krajine. Već 6. ožujka javlja da je odlučio 
»kroz godinu dana držati neki broj vojske na hrvatskoj granici«, a 
onda traži vrhovnoga kapetana za tu vojsku. Najprije je pomišljao na 
grofa Nikolu Salma, koji je tu službu jednom već vršio; a kad je taj 
otklonio, odredio je 27. ožujka za »vrhovnoga kapetana vojske protiv 
Turaka« hrvatskoga plemića Nikolu Jurišića, koji je već ne- 
koliko godina stajao u službi njegovoj. O tom je naravno obavijestio 
i svojega šurjaka kralja Ludovika, koji je onda 15. travnja iz Ostrogona 
izdao nalog banu Baćanu i njegovim banovcima da rade sporazumno 
i složno s rečenim vrhovnim kapetanom. 

Pismom od 20. travnja 1526. doznačio je Ferdinand vrhovnom ka- 
petanu Nikoli Jurišiću mjesečnu plaću od 100 forinta i druge prihode 
koje je prije primao grof Nikola Salm. Odmah zatim pošao je Jurišić 
sa svojim četama u Hrvatsku, te je jamačno najprije potekao u pomoć 
knezu Ivanu Karloviću, kojega je grad Krupu bosanski paša tada pod- 
sjedao. Oko Jurišića kupila su se i ostala gospoda hrvatska, smatrajući 
ga svojim braniteljem i zamjenikom nadvojvode Ferdinanda, Po izvje- 
šću Nikole Jurišića od 24. svibnja, u kojem je svome gospodaru izložio 
stanje i potrebe u Hrvatskoj, doznajemo da on bana Baćana nije dotle 
ni vidio, pače on spominje pričanje da ban boravi u Budimu. Jedino 
uzdanje Jurišićevo jest krbavski knez Ivan Karlović (und ist allein 
unser Vertrauen auf den Gr. Karl von Kerbaw). Međutim ban Baćan 
nije bio tada u Budimu, ali se nije usudio ni dolaziti među hrvatsku 
gospodu, koja nisu htjela više znati ni za njega ni za njegova kralja 
Ludovika. Tek 26. svibnja zove kralj posebnim pismom Baćana neka se 
požuri k njemu doći u Budim, jer se želi s njime dogovarati »o baniji, 
zatim o obrani i spasu Kraljevina naših Slavonije i Hrvatske«, poradi 
kojih stvari je njegova nazočnost potrebna. Ali neka ne ostavi rečenih 
kraljevina bez potrebnih četa za obranu. 

Međutim zaprijetila je krajnja pogibelj ne samo raskrvarenomu 
Kraljevstvu Hrvatskomu, nego još više samo Ugarskoj. 

(Boj na Mohačkom polju i smrt kralja Ludo- 
vika II, 29. kolovoza 1526.) Premda su još od jeseni 
1525. stizale neprestano vijesti da se sultan Sulejman II uvelike sprema 
za rat s Ugarskom, ipak se nekako nije pravo vjerovalo u te glasove. 
Lakomisleni Ugri tješili su se da će ih kao i prošlih godina minuti 
pogibija, a strani svijet bijaše već odviše navikao na vapaje za pomoć 
tako da nije više mnogo za njih ni mario. K tomu su i prilike u Evropi 








SULTAN SULEJMAN II 
Po suvremenom drvorezu. Natpis odozgo: SULEYMAN IMPERATOR TUR(CORUM); odozdo: DE(N) 
GROOTE(N) TURC KEYSER VA(N) CO(N)STANT(INOPEL). 


bile tako nezgodne da se nije moglo ni pomišljati na kakav ozbiljni 
rat s Turcima. Papinski nuncij Burgio crta tadanje stanje u Ugarskoj i 
ostaloj Evropi ovako: »Kralj ugarski i njegovi staleži ne mogu ni 
krajine (granice) braniti, a kako bi opstali pred čitavom silom sultana 
Sulejmana? Kralj Ludovik u tolikom je uboštvu da mu često nemaju 
dati što da pojede. Velikaši su nesložni, a plemstvo je pocjepkano. 


2 

No sve da su i složni, što bi mogli učiniti kada za rat nema nikakvih 
priprava? Nema tu nigdje nikakva dovoljno utvrđena grada, u koji 
bi se mogle skloniti ugarske čete dok bi im stigla pomoć od ostaloga 
kršćanstva. Pa da i imaju takav grad, tko će im u pomoć priskočiti? 
Zar Njemačka (vjerskim razdorom) onako raskidana, koja k tomu mrzi 
na Ugre? Ili Poljska koja je nedavno primirje s Turcima utanačila? 
Ugarskoj nema pomoći nego ako se pomire kršćanski vladari (njemački 
i francuski kralj, koji su tada među sobom ratovali). Ali kad će to biti? 
Preostaje samo papa, ali ni on ne može joj sada pomoći.« 

Međutim dolazile su sve potanje vijesti o pripravama turskoga 
sultana. Donosili su ih prebjezi iz Turske Carevine, od kojih se oso- 
bito isticao vojvoda Pavao Bakić, Srbin iz Vjenčaca na Moravi, 
koji je mnogo vremena potajno izvješćivao Pavla Tomorija o turskim 
poslovima, te se napokon i sam s čitavom obitelju svojom, s blagom 
svojim i s pedeset konjanika preselio u Ugarsku. Srpski vojvoda, 
kojemu bijaše kralj darovao neki posjed s 1500 dukata godišnjega 
prihoda, Slo je prvih dana god. 1526. na kraljevski dvor, gdje je 
potanko prikazao turske namjere i osnove. Po njegovu pričanju bijahu 
savjetnici sultanovi izjavili da će Tursko Carstvo biti tek onda posve 
sigurno, ako ovladaju i gradom Budimom, jer se u Beogradu, Šapcu 
i Severinu ne bi moglo odolijevati provalama iz Ugarske. Ako pak 
Budim padne, ne bi se nijedna ugarska utvrda mogla više držati. Turski 
paše da su savjetovale neka se kroz Erdelj provali, jer bi se ondje 
najmanje 60.000 pješaka iz Vlaške moglo pridružiti turskoj vojsci. Ali 
neki turski vojvoda da se tomu protivio, jer je Erdelj gorovita, dobro 
napučena i snažna zemlja, koju bi Ugri lakše branili nego ikoji drugi 
dio svoje zemlje, a k tomu bi turska vojska morala dva put prelaziti 
preko Dunava i Tise. On je zato predlagao da turska vojska provali blizu 
utoka Save; na tome putu prijeći joj je samo preko Drave, na kojoj se 
može lako most sagraditi, a onda će joj stajati put otvoren do Budima, 
pače do Beča. I sandžaci, kao i vojvode među njima Pavao Bakić), 
koje je sultan prizvao, potvrdili su da je put preko Save najsigurniji. 
Pošto je tako na dvoru sultanovu bilo sve utanačeno, izdao je on 1. 
prosinca proglas kojim je svoje podanike pozvao na oružje. Uz to je 
zapovjedio da se u Beograd doveze potrebna građa za mostove. Dolazak 
Pavla Bakića, a još više otkrića njegova osobito je cijenio vazda budni 
Pavao Tomori; on se pače nadao da će se za primjerom Bakićevim 
povesti sva sila prebjega, pak da će onda za kratko vrijeme čitava 
turska Bugarska, Srbija i Bosna opustjeti, i da će tim i snaga turske 
države napokon smalaksati.* 


* Dok su mnogi stanovnici Hrvatskoga Kraljevstva ostavljali svoju domovinu, te se 
selili u Ugarsku i austrijske zemlje, pače u Italiju, dolazilo je opet u hrvatske zemlje 
žitelja iz Turske Carevine, i to ne samo kršćana, nego i muslimana koji su onda primali 
kršćansku vjeru. Takve nove žitelje zvali su prebjezi (pribeg, prebeg). Oko god. 1503. 
darovao je kralj Vladislav II kaštel Majkovec u Križevačkoj županiji »agili Hadar 
waivode, qui derelicta ... secta Machometica ad fidem veram cristianam exiit«. God. 
1511. opet darovao je isti kralj posjedovanja »Podplaw et Dolywacz ad castrum Ottochacz 
pertinentes in regua Croatiae in comitatu de Faczka existentes« prebjezima »strenuis 

Uza sve te glasove i obavijesti ipak se nisu u Ugarskoj pripremali 
za rat onako kako bi u ono sudbonosno doba trebalo. Tek kad su pot- 
kraj svibnja stigh u Budim najizvjesniji glasi da je sultan Sulej- 
man još 23. travnja s jakom vojskom od 100.000 ljudi i 300 topova osta- 
vio Carigrad i udario prema Beogradu, stalo se i na to misliti da se 
kupi ugarska vojska. Po starom običaju naređeno bi da se ne samo po 
Ugarskoj nego i po Slavoniji nosi krvav mač i poziva narod na oružje, 
jer je opasnost za državu najveća. U isti mah pozvan bi u Budim i hrvat- 
ski ban Franjo Baćani da se kralj sporazumije s njime o načinu kako 
bi i Kraljevstvo Hrvatsko sudjelovalo u boju. Papinski nuncij Burgio 
pošao je u Šlesku i Moravsku i ondje za papine novce kupio Plaćeni e: 
Naposljetku ohrabrio se i kralj Ludovik, te je 2. lipnja u državnom 
vijeću u nazočnosti stranih poslanika izjavio da će sam glavom poći na 
vojsku. Podjedno rasposlao je kralj prema zaključcima posljednjega 
sabora na sve strane svoje države pisma, kojima je pozivao plemstvo 
da se do 2. srpnja oružano sabere u Tolni, kamo će i on do toga roka 
doći sa svojim kraljevskim četama. 

No tko će voditi tu vojsku? »Nema«, javljao je tada papinski nuncij 
Burgio, »ni jednoga Ugrina koji bi bio podoban voditi kakvu četu, a 
kamo li čitavu vojsku; a u državnom vijeću nema niti jednoga čovjeka 
koji bi bio vidio gol mač krvlju omašćen.« Neki pomišljahu na erdelj- 
skoga vojvodu Ivana Zapolju; ali njega nije volio kralj, a k tomu se i 
sumnjalo da potajno šuruje s Turcima. Drugi predlagali su nadbiskupa 
i kapetana Pavla Tomorija, ali on je u svojoj čednosti sam priznavao 
da nije dorastao većim ratnim pothvatima. Kraljevi doglavnici stadoše 
sada pozivati stranca, grofa Nikolu Salma, nedavno vrhovnoga kape- 
tana nadvojvode Ferdinanda; no i taj je poziv naprosto odbio, ispri- 
čavajući se svojom starošću i boležljivošću. Sada se tek sjetiše junač- 
koga spasitelja Jajca, hrvatskoga kneza Krsta Frankapana. 
Međutim hrvatski junak bijaše ljuto uvrijeđen otišao u Njemačku, pa 
je oklijevao s odgovorom, jamačno i zato što nije mogao vjerovati da 
bi se dala u Ugarskoj sastaviti vojska koja bi bila podobna časno se 
ogledati s izvrsno uređenom vojskom Sulejmanovom. Krsto je jamačno 
dobro poznavao tadanje vojničke prilike u Ugarskoj, o kojima hrvatski 
kroničar Ivan Tomašić po nekom mađarskom izvoru (ex lingua ungari- 
cha in linguam latinam transtuli) ovako piše: »Po smrti prevrsnoga 
kralja Matijaša Ugri, što se tiče vođenja rata, vazda su se pokazali 
neslavni. Vladislav je vojničku stegu kao i od kralja Matijaša uvedenu 


militibus Petro, Gregorio et altero Petro Dorotnych, qui nuper sectam Machometi- 
cam spreverunt ... (et) se in sanctam religionem christianam contulerunt«. God, 1525. za- 
povijeda kralj Ludvik II Petru Kegleviću da u kotaru građa Bijele Stijene dade zemljište 
i selište »Thome et Antonio Gwozdenowyth ac Georgio Waryachyth, qui a Turcis ad 
regnum nostrum transfugerunt«, Još godine 1504. spominje se »Georgius M. Milithith 
una cum fratre suo, qui de Biztricia (na Livanjskom polju) ad Klyz venerat«, kako prima 
za svoja 32 konjanika godišnju plaću od 320 zlatnih forinti. Iste godine dobivaju »triginta 
quinque Prybek« kod srpskoga Beograda godišnju plaću od 210 zlatnih forinti u gotovom 
i soli za 70 for. »Pribeg« je dakle u ovo doba naziv za doseljenike iz turskih zemalja, 
onako kao poslije »uskok«. 

Vojske pustio tako propasti da Ugri, koji su tada pod Ludovikom voje- 
vali, nisu imali nikakve ratne vještine, nego samo neku drsku smjelost 
i zvjerski bijes, kojima su mislili sve Turke već pri prvom sudaru pro- 
gutati« (nam posi prestantissimi regis Mathie obitum Ungari, quod 
ad bella pertractanda attinet, semper inglorii extitere. Etenim Ladislaus 
militarem disciplinam, atque a rege Mathia institutos militum ordines 
adeo labefactari permiserat, ut Ungari, qui tunc sub Ludovico mili- 
tabant, nullam bellandi periciam, sed solummodo quandam temerariam 
audaciam ac ferrinum furorem haberent, quo se posse Turcas omnes 
in primo congressu deuorare presumerent). 

Dok je kralj Ludovik tražio vrhovnoga vojvodu za vojsku, koje još 
nije ni imao, dotle se Sulejman sve bliže primicao Beogradu, a vojska 
mu se putem stalno množila. Dne 20. lipnja znalo se i u Budimu da 
je dio turske vojske dopro već do Beograda, a i sam sultan da je samo 
nekoliko dana od toga grada udaljen. Pavao Tomori tražio je tada samo 
4000 pješaka i 10.000 Konjanika da bi zakrčio Turcima prijelaz preko 
rijeke Save. Ali nije ništa dobio, i tako sa svojih kukavnih 1000 ko- 
njanika i 500 pješaka nije mogao ni misliti da brani Turcima prijelaz 
preko Save i da štiti slabo utvrđene i još slabije opremljene gradove 
u Srijemu. »Neprijatelj je već na međi«, piše u to vrijeme nuncij 
Burgio, »a mi nemamo ni jednoga topa. Kralj Ludovik ne bi mogao 
otpraviti k Pavlu Tomoriju i k palatinu svoga glasnika da mu ja nisam 
dao za to potrebnih novaca. Kralj Ludovik ne govori o opasnosti niti 
je pravo poznaje; spava do podneva, a onda tek ide u vijeće, I 
tako ostaje nemoćan, jer nikomu pravo ne vjeruje.« 

Uto je potkraj lipnja veliki vezir Ibrahim paša stigao do Beo- 
grada, pa onda prvih dana srpnja bez ikakve zapreke prešao u Srijem i 
utaborio se kod Zemuna. Ondje je dočekao bosanske i hercegovačke 
čete, a poslije mu se pridružio i beogradski sandžak Balibeg sa svojim 
ljudima. Na početku srpnja došao je i sultan Sulejman u Beograd. 
Odmah zatim stao je Ibrahim otimati slabo ili nikako opremljene 
gradove srijemske, te se 9. srpnja primaknuo Petrovaradinu. Pa- 
vao Tomori s kukavnom četom svojom uzmicao je neprestano pred ne- 
prijateljima. Dne 15. srpnja 1526. uzeli su Turci na juriš varoš Petro- 
varadin, pa su onda ostali podsjedati samu tvrđu, koju je branio Juraj 
Alapić s 1000 pješaka, od kojih su polovica bili papinski plaćenici. 
Dvanaest dana trajala je podsada. Dva turska juriša biše sretno suzbije- 
na, ali nakon trećega juriša 28. srpnja provališe Turci u tvrđavu. Viteški 
branitelji njezini izginuli su svi do neznatnih ostataka (90 ljudi), ko- 
jima je veliki vezir dopustio slobodno otići. Odmah zatim stigao je i 
Sulejman k svojoj vojsci u Petrovaradin, te joj je proglasio da se sada 
neće više sustaviti, dok ne dođe do Budima grada. 

Na prvu vijest o padu varoši Petrovaradina bijaše kralj Ludovik 
20. srpnja ostavio Budim i stao polagano silaziti na jug prema Tolni, 
gdje se sabirala plemićka vojska ugarska. S kraljem pošla je njegova 

raljevska četa od 3000 momaka, zatim čete nadbiskupa Salkaja i oni 
plaćenici koje je kraljica Marija najmila u češkim zemljama. Od držav- 
nih časnika i prelata bili su uz kralja nadabiskup Salkaj, palatin 

SVRŠETAK PISMA ŠTO GA JE VRHOVNI KANCELAR STJEPAN BRODARIĆ 


PISAO PAPI KLEMENTU VII DNE 27. SRPNJA 1526. 
iz kraljeva tabora kod Dunava blizu Erda (13). 


Stjepan Bator i kancelar Stjepan Brodarić, koji je poslije u zasebnom 
spisu opisao sve zgode od polaska kraljeva iz Ruda do katastrofe 
na Mohačkom polju. Kralja je ispratila i supruga mu Marija, koja 
se tek 24. srpnja na otoku Čepelu s njime oprostila. Putem je kralj 
s kancelarom svojim na sve strane slao glasnike s poslanicama i pozi- 
vima da se što više vojske skupi za boj. Tako se 24. srpnja iz Erda 
obratio s dva pisma na hrvatskoga bana Baćana, koji se nakon povrat 
ka u svoju banovinu svom snagom spremao, te ga je pozvao da što više 
vojske privede kralju u pomoć. Ban neka povede sve svoje čete prema 
Valpovu, odakle će mu onda lako biti što prije prijeći preko Drave u 
Tolnu. Iz logora blizu Erda pisao je i kancelar Brodarić 27. srpnja 
zdvojno pismo papi Klementu VII, u kojem kaže da »samo Bog ili koja 
nenadana sreća može spasiti Ugarsku od propasti«. A onda dodaje: »Ja 
ne vidim spasa. Kada bih mogao, učinio bih sve da pomognem, ali što 
ću da činim u tolikoj nevolji kraljevoj, u toj općenitoj smetnji, uz 
zlobu ljudi, uz domaću neslogu, uza silu i premoć neprijatelja, a uz 
moje siromaštvo. K tomu sam još u svojoj časti novajlija, te me mnogi 
progone, a drugi mi zavide. No premda nisam ni posve zdrav, radit 
ću sve što uzmognem, makar me i glave štajalo.« Na daljnjem putu 
piše kralj 31. srpnja iz Adonja opet banu Baćanu neka dade po Kralje- 
vini Slavoniji krvav mač nositi i neka podigne na noge polovicu svih 
podanika (kmetova); malo dana zatim, 5. kolovoza, zapovijeda mu iz 
Pakša neka pozove na oružje sve kmetove (omnes colonos). 
Jednake zapovijedi razaslao je također po Ugarskoj i Erdelju. 
Napokon 6. kolovoza stigao je kralj u Tolnu. Još putem bijaše u 
Pakšu doznao da je pala tvrđava Petrovaradin, da je Sulejman nakon 
kratka boja zauzeo Ilok i da ide prema Osijeku. Nato je kralj zapovje- 
dio palatinu Batoru neka pohita prema Dravi, da zakrči neprijatelju 
prijelaz preko rijeke. Kukavice velikaši izjaviše međutim da neće ići 
s palatinom, jer da su dužni samo uz kralja i pod njegovom zasta- 

vom vojevati. Kralj Ludovik, takvim ponašanjem velikaša u dnu duše 
svoje ljuto uvrijeđen, izjavio je u punom zboru među svima njima 13. 
kolovoza ovako: »Ja vidim da se svatko na mene izgovara; evo ja sam 
tu glavom da se izvrgnem svakoj opasnosti; da dakle ne bude više 
isprike i da nitko više ne bude mogao sakrivati svoju kukavštinu za 
mojom osobom, odlučio sam da ću sutra s vama poći kamo drugi ne- 
će bez mene da idu.« Tu izjavu kraljevu primili su svi nazočni s udi- 
vljenjem, kako javlja Brodarić, koji je i sam u zboru bio; mnogi su je 
pozdravili s odobrenjem, a samo ih se nekoliko našlo koji su se pro- 
tivili kraljevoj odluci, sluteći što bi se moglo dogoditi kad bi kralj po 
nesreći nastradao. 

Sutradan 14. kolovoza pošao je Ludovik prema Mohačkom polju. 
Onamo uzmaknuo je i kaločki nadbiskup Pavao Tomori sa svojim 
četama, pošto nije mogao obraniti Srijema. Njega je kralj imenovao 
vrhovnim vojvodom, dok ne stigne knez Krsto Frankapan, kojemu su 
do uvijek nadali, premda se bijaše tek onih dana vratio iz Njemačke 
(gdje je 1. kolovoza ugovorom u Speieru stupio u službu nadvojvode 
Ferdinanda) u svoju domovinu. Tomoriju pridijeljen bi za druga knez 
Juraj Zapolja, tobože dok stigne brat njegov, erdeljski vojvoda Ivan, 
premda se slabo vjerovalo da će taj uopće i doći. Uto su Turci bez 
ikakva naprezanja zauzeli također slabo utvrđeni Osijek, kojega su 
žitelji sami predali ključe svoga grada (14. kolovoza), a nato je sul 
tan 15. kolovoza počeo na Dravi graditi golem most od građe, koju 
bijaše gotovu sa sobom doveo. Pošto je čitava turska vojska od nekih 
200.000 ljudi s 300 topova prešla na ugarsku obalu, dao je Sulejman 
most razvaliti (23. kolovoza), te je onda uz desnu obalu Dunava po- 
lagano se primicao logoru kralja Ludovika. Kako je neprestano kiša 

adala, te su potoci i močvare silno nabujale, mogao je samo posve 
onamo napredovati, tako da je za čitava tri dana prevalio tek četiri 
milje. 

U taboru kralja Ludovika na Mohačkom polju bijaše se međutim 
skupilo nekih 20.000 momaka. Osim banderija prelata i baruna i nešto 
županijskih četa, bilo je do 4000 papinskih plaćenika, koje bijahu 
skupili Hanibal Ciparski u Moravskoj i Leonard Gnojenski u Poljskoj. 
Kralj je jedva čekao dolazak bana Franje Baćana, a s njime slavonske 
i hrvatske gospode. Ban je Baćani još 1. kolovoza boravio u Rači u 
Križevačkoj županiji, gdje je valjda držao i sabor, a onda je polagano 
išao naprijed, pribirući usput banderije velikaša i čete županijske. Kralj 
ga nije mogao dočekati, te je više puta slao pred njega svoje glasnike, 
zaklinjući ga da se žuri. Dne 25. kolovoza pak Došao je iz »tabora u 
Mohaču« opet ulaka s pismom »na prečasnoga i velemožnu gospodu, 
Šimuna biskupa zagrebačkoga, Franju Baćana bana, kao i ostalu go- 
spodu i žitelje Kraljevine Slavonije«, moleći ih da što prije dođu. 
Budući da je to uopće posljednje pismo kraljevo, vrijedno je da ga do- 
slovce u hrvatskom prijevodu priopćimo. Ono glasi: »Ludovik, po Bo- 
žjoj milosti kralj ugarski i češki itd. Prečasni, velemožni i odlični, 
vjerni naši iskreno ljubljeni. Pisali smo vama također danas i poslali 
svoga komornika k vama moleći da se k nama požurite. Tako isto vas 


KRALJ LUDOVIK II JAGELOVIĆ 423 


sada opominjemo i nalažemo: pohitite k nama što brže (celerrime). 
Neprijatelj pred našim očima pali kraljevstvo na premnogim mjestima. 
Čekamo samo na vas; čim vi stignete, odmah ćemo se uz Božju pomoć 
s njime ogledati. Žurite se dakle što brže. Dano u taboru mohačkom u 
subotu nakon Bartolova 1526. Ludovik kralj svojom rukom. Brzo, 
brzo, brzo! Žurite se tako da već sutra u zoru budete ovdje, ako 
ne prije.« Glasnik susreo je bana Baćana u najbližoj blizini, jer je 
ban zaista sutradan stigao u tabor. Krasna vojska njegova brojila je 
do 3000 konjanika i gotovo toliko pješaka; uz bana vodili su tu vojsku 
Ivan Tahi i Ivan Banić (B4nffy). Zagrebački biskup Šimun od Erdeda 
i rođak njegov Petar doveli su preko 700 konjanika. Od hrvatskih veli- 
kaša bijahu došli Mihajlo Zrinski i Matija (II) Frankapan Slunjski, 
nadalje senjski biskup Franjo Jožefić, onda senjski kapetan Grgur 
Orlovčić i rođak senjskoga biskupa Juraj Kobasić. Pretežita većina 
hrvatske gospode i plemstva ne bijaše došla; oni su nakon mnogih 
dogovaranja s nadvojvodom Ferdinandom ostali zajedno s vrhovnim 
kapetanom Nikolom Jurišićem u svojoj domovini, koju je trebalo ta- 
kođer braniti. S dolaskom slavonskih i hrvatskih četa narasla je čitava 
vojska Ludovikova jedva do 26—28.000 momaka; topova imala je do 
osamdeset, od kojih je nekoliko darovao kralju grad Beč. 

U kraljevskom vijeću, koje se u posljednje vrijeme svaki dan 
sastajalo, savjetovao je osobito kancelar Brodarić neka se počeka još 
na kneza Krstu Frankapana i vojvodu Ivana Zapolju, a Hotle neka 
se uzmiče pred neprijateljem. Kralj Ludovik imao je sigurnih vijesti 
da je turska vojska vrlo brojna, pače, kako je iz turskoga sužanjstva 
umakli Ivan Pekri govorio, tolika da je kraljeva vojska ne bi mogla 
sasjeći ni za tri dana, sve kad bi Turci mirno stajali i sjeći se dali. 
Baš s toga razloga priklanjao se kralj mnijenju Brodarićevu, pače je 
već prije, čim bijaše začuo da se Krsto Frankapan vratio u domovinu, 
poslao k njemu svoje poslanike, koji su ga pozivali da pohita što brže 
u kraljev tabor, jer ondje — kazivali su oni — nema nikakva reda, a 
ni čovjeka od koga bi se moglo pouzdano očekivati da će umjeti sve 
u potrebni red dovesti; on, Frankapan, jest jedini koji bi to mogao 
učiniti, te se zato sve raduje njegovu dolasku. Krsto poručio je kralju 
ovako: »Ja ću skupiti četu za malo dana i tada ću do kralja pohitati; 
kralj neka se nipošto ne upusti u boj prije moga dolaska, a kada do- 
đem, vidjet ću da li smo dosta jaki s Turcima se ogledati; ako ne bude 
prilike s nadom u dobar uspjeh bitku zametnuti, povući ćemo se natrag 
bez ikakve štete svoje, te ćemo čekati dok nam vojska ponaraste. Kralj 
neka dobro promisli da će na kocku metnuti i svoju glavu i svoje zemlje, 
ako se upusti u boj s malom vojskom i bez valjana reda: zato neka 
trijezno i promišljeno radi i postupa.« 

Primivši ovakvu poruku od iskusna vojvode, sazvao je kralj 26. 
kolovoza u ratno vijeće svu gospodu i kapetane da se konačno odluči, 
ima li se s Turcima boj zametnuti ili borba odgoditi. Kancelar Brodarić 
svom je silom odvraćao od boja, dok Krsto u tabor ne stigne. On je 
govorio: »Čuj kralju, malo nas ima, čekajmo dok dođu Hrva- 
ti, ljudi ratoborni« (expectamus coruatas viros bellicosos). 

Ali nato stadoše neki vikati: »Huljo, zar ćemo našu slavu Hrvatima pre- 
ustiti? Zar ćemo ustupiti čast našu banu i Frankapanima? Ha, ha, 
al« I gotovo čitavo vijeće zaključilo je oduševljeno da se ne čeka 

na Krstu Frankapana, koji je već skupljao novih četa i novaca u Sla- 

voniji i Hrvatskoj, nego da se zametne boj s Turcima. Pače i inače 
oprezni i skromni nadbiskup Pavao Tomori izjavio se ovom prigodom 
za boj, tješeći kralja da u golemoj vojsci turskoj ima samo sedam- 
deset tisuća izabrane vojske, dok je ostalo kukavna fukara, koja niti 
nije za boj. Zbog takvog raspoloženja u ratnom vijeću morao je Bro- 
darić zamuknuti da ga i opet ne proglase kukavicom, kako bijahu već 
prije jednom učinili kad se kraljici Mariji ovako izjadao: »Mene, koji 
želim i savjetujem da budu oprezni, zovu strašivicom. Neka mi vjeruje 
vaše veličanstvo, mi smo u najvećoj opasnosti. No ja ću uvijek svje- 
tovati ono što držim za dobro i korisno, makar i glavom platio.« 
Međutim bijaše se i sultan Sulejman sa svojom vojskom približio, 
tako da je već 26. kolovoza započeo čarkanje među njegovim i kraljev- 
skim prednjim stražama. Nato su obje vrhovne vojvode kraljevske vojske, 

Pavao Tomori i Juraj Zapolja, s ostalim vojvodama i kapetanima stali 
smišljati bojnu osnovu. Poljak Leonard Gnojenski, uz kojega su pri- 

stajali srpski vojvode Pavao Bakić i Radić Božić, predlagao je da se od 

brojnih kola, što su bila u taboru, sastavi kolija, pa da iza te ograde 
kraljevska vojska čeka na neprijatelja. Ali ugarska gospoda nisu htjela 

u svojoj obijesti čuti za taj prijedlog, nego su tražila da se bori na otvo- 

renom polju. Tako bi za smještaj ugarske vojske izabran onaj dio pro- 

stranoga polja koji se prostire između današnjih mjesta Kčlkeda i 

Nagy-Nyarada; sigurni da će pobijediti, nisu zapremili ni brežuljke na 

jugozapadu, odakle se mogla očekivati neprijateljska navala, Dne 29. ko- 
ovoza, odmah nakon sunčeva ishoda, stali su razmještati vojsku, pri 

čemu se osobito pazilo na to da se uzmogne u što duljim redovima na 

Turke oboriti i u jedan mah na sve strane boj započeti. U prvi bojni 
red stavljeno bi u dugoljastoj liniji pješaštvo; tu je u središte stao To- 
mori, na lijevo krilo Petar Perenj, a na desno ban Franjo Baćani i 
Ivan Tahi. Pješaštvu pridijeljeno bi osamdeset topova. Ugarsko, poljsko 
i češko konjaništvo razrijeđeno bi u tri bojna reda, a vodili su ga 
Tarcaj i Korlatkw, Trepka i Schlick. Iza njega stajao je kraljevski 

banderij od tisuću teško oružanih konjanika. Oko kralja skupili su se 

nadbiskup ostrogonski, zatim biskup zagrebački, velikovaradinski, pe- 
čujski, njitranski, đurski, vacki, srijemski i bosanski, napokon prepošt 
stolnobiogradski, palatin i svjetovni zastavnici. Kad su sve čete svoja 
mjesta zapremile, obilazio je jašući oko njih kralj zajedno s palatinom 

Stjepanom Batorom, koji ih je bodrio, govoreći im da u boju ne 
odlučuje broj boraca, nego hrabrost njihova. Međutim je i sultan, 
kojega je vojska bila zaklonjena brežuljcima oko Udvarda, od ranoga 

jutra raspoređivao svoje čete. Najprije je bio sandžakbeg smederevski 

s četiri tisuće oklopnika kao prednja četa, za njim je išao veliki vezir 
s rumelijskim ili evropskim četama i polovicom topova (150), zatim 

beglerbeg anadolski i maloazijski sa svojom vojskom i drugom polovi- 
com topova, a napokon sultan s janjičarima. Straga je bio s pričuvom 

kojim poziva zagrebačkoga biskupa i hrvatskoga bana Baćana u svoj tabor (14). 


bosanski sandžak Kosrevpaša, dok se beogradski sandžak Balibeg s 
50.000 momaka odijelio od ostale vojske, te pošao na zapad prema 
Nyaradu da odanle obiđe desno krilo ugarsko, te za bitke na nj s 
boka udari. 

U tri sata po podne ukazale su se prednje čete turske pred 
kršćanskom vojskom, te su kličući: »Bože pomozi puku Muhamedovu« 
započele boj. Kao silni oblak oborili su se na njih prvi odjeli ugarski, 
koje su vodili Pavao Tomori i Petar Perenj. Ali kad su nato lagane 
čete turske s boka na Ugre navalile, morala se ugarska vojska razdijeliti. 
Ipak je i drugi odjel ugarski naprijed provalio i sudario se s anadolskom 
vojskom. Neki su se probili sve do janjičara. Sam sultan lebdio je jedan 
čas u opasnosti, pošto se do njega protisnulo nekoliko junaka, koji 
se bijahu smrti posvetili samo da njega ubiju. Ali sada stali su verigama 
sapeti topovi turski rigati vatru na Ugre, koji se bijahu odviše blizu 
prikučili, te su ih nemilo rušili i ubijali. K tomu oborili se na njih 
i janjičari sa svojim ubojitim oružjem, dok je u isti mah Balibeg s ko- 
njaništvom s boka i iza leđa navalio. Uza sve te strahote nastavljen 
bi boj, ali samo za kratko vrijeme. Nije prošla ura i pol, a bitka se 
svršila pobjedom Turaka. Najbolji vitezovi ugarski i hrvatski poginuli 
su ili su dopanuli turskoga ropstva, među preostalim drugovima nji- 
hovima nastao je potpun nered; sve, što je samo moglo, stalo je bje- 
žati samo da iznese živu glavu. Kako Turci nisu odmah išli u potjeru, 
neki su se spasili bijegom, kao ban Baćan, zatim biskupi Jožefić i 
Brodarić. Ali broj onih koji su iznijeli živu glavu iz strahovite sječe: 
posve iščezava prema broju onih žrtava koje su pokrile bojno polje 
kod Mohača. Tu je poginulo sedam prelata, među njima glavni vojvoda 
Pavao Tomori, primas Salkaj i đakonski biskup Jure; zatim od velikaša 
knez Juraj Zapolja i knez Matija Frankapan Slunjski. Od odličnijih 
plemića izgubilo je život 500, među njima kapetan senjski Grgur 
Orlovčić; nižega plemstva i puka propalo je do 20.000 u boju ili na 
bijegu u močvarama, a napokon i od krvničkoga mača, budući da je 

sultan dao sutradan više tisuća zarobljenih kršćana pogubiti. Na Mo- 
hačkom polju poginuo je i mladi kralj Ludovik, a sreća mu nije bila ni 
toliko prijatna da bi pao junačkom smrću u boju. On bijaše sa svojom 
družinom pošao u boj i ondje se, kako vele, hrabro ponio; no kad mu je 
ostatak vojske počeo bježati, nagnuo je i on u bijeg i zaglavio je 
jadan u malenom potoku Čele pod teretom svoga ranjenog konja, 
oji nije mogao nabujaloga potoka preskočiti, nego se zajedno s kraljem 
u nj strovalio. 

Dne 30. kolovoza o ponoći stigla je prva vijest u Budim o strašnoj 
katastrofi na Mohačkom polju. Kraljica Marija smjesta je ostavila prije- 
stolnicu i pobjegla u Požun. S njom je pošao i papinski nuncij Burgio, 
koji je još nekoliko dana boravio kod nje, a onda je u polovici rujna 
ostavio nesretnu zemlju, koju uza sav svoj golemi trud nije spasiti 
mogao. 

Slavodobitni sultan krenuo je nakon pobjede svoje ravno na Bu- 
dim. Ruševine i zgarišta pokazivala su kuda je turska vojska prolazila. 
Dne 10. rujna bio je Sulejman već pred Budimom. Premda su mu u 
gradu zaostali žitelji sami predali ključe svoga grada, ipak ga nije po- 
štedio, nego ga je dao paliti i poharati. Jedino kraljevski dvori ostali su 
neoštećeni, jer je sam sultan u njima stanovao, Ali zato ih nemilo 
oplijenio, te sve dragocjenosti njihove, najviše iz doba kralja Matijaša, 

kojim poziva zagrebačkoga biskupa Šimuna, hrvatskoga bana Franju Baćana, kao i svu gospodu u 
Kraljevini Slavoniji da što brže pohitaju u njegov tabor, jer se mora ogledati s Turcima (14). 

a djelomice od hrvatskih umjetnika, dao u Carigrad odnijeti. Iz Budi- 
ma zalijetale su se turske čete na sve strane. Sultan nije taj put mislio 
osvajati Ugarske, nego je odlučio što prije povratiti se kući. Već 17. 
rujna prenio je svoj tabor iz Budima u Peštu, koju je 25. rujna dao 
spaliti, a onda se stao vraćati. Putem bi sva Ugarska poharana, a oso- 
bito krajevi među Dunavom i Tisom. Dne 7. listopada bio je sultan već 
u Petrovaradinu. Ostavivši tu i u Iloku nešto posade, vratio se u Cari- 
grad uništivši za ovoga svog pohoda u Ugarskoj i Srijemu do 200.000 
luša. 


Knez Krsto Frankapan, vjeran svome obećanju što ga je zadao 
kralju Ludoviku, bijaše napeo sve sile da za vremena stigne na Mo- 
hačko polje. No kako nije imao novaca za svoju četu od 350 konjanika, 
koju je sa sobom vodio, stigao je tek 1. rujna u Zagreb, gdje je za 
daljnji put uzajmio od zagrebačkih kanonika 150 dukata i od zagre- 
bačkih građana 200 dukata. Uza nj bio je i knez Ivan Karlović, koji je 
također sa svojom družinom išao Kralju u pomoć. Ali već 2. rujna 
stigli su u Zagreb prvi bjegunci, među njima Juraj Kobasić, koji su 
pričali o sudbonosnom porazu kralja Ludovika. Kneza je Krstu jedino 
tješilo što ti bjegunci nisu znali za tužnu sudbinu kraljevu, nego su 
kazivali da je sretno pobjegao i tako se spasio. Kako je narod bio 
silno uzrujan i prestravljen, te se spremao na bijeg, izdao je knez Krsto 
odmah 3. rujna u Zagrebu proglas na svu gospodu, plemiće i žitelje či- 
tave Kraljevine Slavonije neka se ne boje ni ne zdvajaju, jer još nije 
sve propalo. Istina je doduše da su neka gospoda »sve preko volje kra- 

ljeve nepromišljeno i nerazložno« udarila na turski tabor i ostala 
poražena; ali kralj se sretno sklonio u Budim i skuplja još veću vojsku 
nego što ju je prije imao. Markgrof brandenburški Juraj dovest će 
mu poljske i češke pomoćne čete, a i šurjak kraljev Ferdinand spreman 
je poslati mu mnogo tisuća njemačkih vojnika. Nadalje je erdeljski 
vojvoda Ivan Zapolja podigao vojsku od 40.000 ugarskih vojnika. Na- 
pokon je i sam Krsto zajedno s Karlovićem spreman priteći u pomoć 
sa svojim četama. 


Dva dana zatim, 5. rujna, piše knez Krsto hrvatsko pismo 
senjskomu biskupu Franji Jožefiću. Raduje se njegovu spasenju i, 
kako još uvijek ne zna da je kralj poginuo, moli biskupa neka ga 
pred kraljem opravda što nije na vrijeme mogao stići na bojno polje. 
»Znanimo Vaši milosti«, piše doslovce knez Krsto, »da budući v Zagreb 
prišli sada v minuvšu subotu (1. rujna) s pula četvrto sto konji vele 
dobrih ljudi, i gospodin Bog nam je Svidok, da se nismo mogli prvo 
dvignuti. I prišadši ovdi v sobotu jutri dan pride človik, i za njim 
drugi, i pak treti, ki nam tužne glase povida od toga razboja: da je car 
kraljevu svitlost razbil, i da bismo nebili li ta dan slišali od vašega 
bližike Jurja Kobasića, ki je takoj v boji bil, da je kralj ušal na 
Dunaj — nad čim gospodinu Bogu hvalu zdasmo, — koga ušašća ne- 
budući, nebismo radi dalje Živi biti ... Gospodine biškupe! ne s malim 
veseljem slišasmo, da ste zdravi ušli z boja, od ljudi, ki povidaše, da su 
vas vidili jure po boju. I to šaljemo vašega brata h kraljevi svitlosti, 
pričajući se, da nismo k boju prispili: da naša krivica ni, zač se nismo 
imili ob čem dvignuti; vsuda smo kušali na grade, na imenje, na srebro, 
ča kuli ga je naš pokojni brat imil, nismo mogli nikudare ni pri ni- 
komre pot nego pri zagrebskih kanovnicih poldrugo sto dukatov, 
tere pak dvi sti pri zagrebskih purgarih. Ob tom smo se dvigli i ovdi 
prišli s pol četiri sto konji naših slug, kruto dobrih ljudi i dobro 
spravnih ... Ovo se i knez Ivan (Karlović) pride, ki takoj otijaše s nami 
gorika... Zato ciće gospodina Boga prosimo vas, spričajte nas kraljevi 
svitlosti, koga je krivica, a ne naša, da se nismo ondi našli, čega nam je 
dosti žal i do smrti nam ga oće biti žal, da se nismo ondi našli...« 
U tom istom pismu osudio je Krsto napokon još i obijest i vlasto- 
hlepje tadanje ugarske gospode oštrim riječima ovako: »... Pokle je 
kralj ušal, držimo, da je ta razboj gospodin Bog dopustil nad kraljem 
i Ugri, ne za zlo ili pogibelj, dapače za dobro vično tomu rusagu. 
Zač, ako bi bili sada Ugri cara razbili, kada 
bi konac njih nevridnu reženju, ili gdo bi mo- 
gal pod njimi ostati? Da bismo mi bili tamo k tomu boju 
prispili, mi bismo bili morali biti ta najprvi, ki bi moral ubijen biti, 
pri tom redu, ki mi slišamo da je u toj vojski bil, zač slišimo, da je 
vsak otel kapitan biti i da su prez vsakoga reda k boju šli, — a ovako 
jih oće ta razboj učiniti pokornije i poslušnije. Prvo bismo oteli smrt 
prijeti, nego bismo trpeli, da bi se s tim neredom k boju šlo. A to 
slišimo, da je nezmožno bilo red dati ni učiniti do sada, pred tim 
razbojem, da jure v naprvo more biti, oće se moći z lagljega red dati.« 

IZVORI I POMAGALA ZA POVIJEST HRVATA U 
TREĆE DOBA 
(1301 — 1526) 


3. DOBA MATIJAŠA KORVINA I JAGELOVIĆA 
(1458 — 1526) 


A) Izvori. a. Scriptores (Pisci). Uz Ivana Turčanskoga 
(Joannes de Thwrocz), koji je bio suvremenik kralja Matijaša Korvina, i koji 
u posljednjim glavama (63—67) četvrtoga sveska svoga ljetopisa Chronica 
Hungarorum prikazuje vladanje toga kralja do osvojenja grada Šapca (u 
Schwandtnerovu izdanju Scriptores rerum Hungaricarum I, str. 283—291) 
glavno je djelo za doba kralja Matijaša i za prve godine nasljednika mu 
Vladislava .II (do godine 1495) opsežna povjesnica talijanskoga spisatelja 
Antuna Bonfinija (1441—1502). Taj Bonfinije (Bonfini, Bonfinius) 
bio je rodom iz Ascolija u papinskoj državi, te je bio najprije učitelj lijepih 
znanosti u Recanatiju u marki Jakinskoj, a poslije profesor govorništva u 
Rimu. Već tada bio se istaknuo prevođenjem grčkih retorskih i povjesničkih 
djela iz grčkoga jezika u latinski, a osim toga napisao je i kratku povijest 
svoga rodnog mjesta. Kako se onda u Italiji pronosila slava kralja Matijaša 
kao njegovatelja humanističkih studija i mecene pisaca i umjetnika, sasta- 
vio je Bonfinije spis o rodu Hunjada, koji je kralju i suprugi mu Beatrici 
poslao. Poslije je god. 1485. i sam došao kralju Matijašu u Beč, gdje ga 
je kralj imenovao sekretarom kraljičinim te mu podjedno povjerio da na- 
piše povijest hunskoga naroda, a onda čitavu povjesnicu Ugarske. Bonfinije 
svršio je svoje djelo tek za Matijaševa nasljednika Vladislava, prikazavši 
također prve godine vladanja toga kralja. Kako je Bonfinije pisao lijepim i 
poletnim slogom latinskim te oponašao stare rimske historičare, to je nje- 
govo djelo doživjelo mnogo izdanja sve do osamnaestoga stoljeća i smatralo 
se za sve to vrijeme glavnim djelom za sredovječnu historiju ugarsku. 

Bonfinijeva povjesnica Ugarske razdijeljena je poput Livijeve rimske 
historije na dekade (decades IV. et dimidia libris XLV. comprehensae). 
Prve dvije dekade i osam knjiga treće dekade vrijede mu malo ili ništa; što 
je dalje, cijena mu je sve veća čim se više primiče koncu. Vladanje kralja 
Matijaša obuhvaćaju knjige 9. i 10. treće dekade, zatim knjige 1. do uklju- 
čivo 8. četvrte dekade; ostatak od dvije knjige četvrte dekade i pet knjiga 
pete dekade pričaju zgode za kralja Vladislava. Dok za doba kralja Matijaša 
nije uvijek posve pouzdan, i radi osobnih odnosa prema njemu, i radi ne- 
sigurne kronologije, posljednje su mu knjige o Vladislavu baš bogat i čist 
izvor historije u svakom pogledu. Samo se sobom kaže da brojni govori 


* [Od 1899, kad je izišao ovaj svezak pa za njim i ostali, literatura je znatno porasla. Zbog 
značaja ovog izdanja u bilješkama nije upućivano na novu literaturu, niti je ovaj Prilog dopunji- 
van. Zainteresirani čitatelj naći će pregled izvora i literature u F. Šišić, Pregled povijesti hrvat- 
skoga naroda, Zagreb, 1962, Historijski zbornik, Zagreb, 1965. i The Historiography of Yugoslavia 
1965-1975, Beograd 1975.) 

osoba, što ih upliće u pričanje, nisu autentični, nego ih je on po uzoru 
grčkih i rimskih povjesničara sam smislio da karakterizira prilike i stanje u 
različito vrijeme. 

Osim Bonfinija okupilo se na dvoru kralja Matijaša i drugih italskih 
pisaca koji su slavili svoga mecenu i dobrotvora stihovima i prozom. Izme- 
đu svih ističe se najviše bivši predstojnik kraljeve knjižnice u Budimu, 
Marzo Galeotti (Galeotti Martii Narniensis), svojim spisom: Commen- 
tarius elegans de Mathiae Corvini Hungariae regis egregie, sapienter, iocose 
dictis et factis (tiskano u Schwandtnerovim Scriptores rerum Hungarica- 
rum, I, str. 528—565). Njegovo je djelce pravi hvalospjev u prozi u slavu 
kralja Matijaša, u kojem se ističu sve moguće vrline kraljeve, te se pomno 
bilježi što je god dobro, mudro i zgodno činio i govorio. Moglo bi se na- 
zvati zbirkom istinitih i smišljenih anegdota o kralju Matijašu. 

Dok je Bonfinije napisao čitavu povijest Ugarske, sastavio je mlađi su- 
vremenik njegov Ludovicus Tubero (1459—1527) neku »historiju svo- 
ga vremena«. Ludovicus Tubero bio je rodom Dubrovčanin, te se zapravo 
zvao Aloysius de Cerva, a bio je potomak stare vlasteoske porodice, koja se 
u ćirilskim spomenicima zove Crijević ili Črijević. Pridjevak Tubero primio 
je za svoga naukovanja u Parizu, Vrativši se s nauka kući u Dubrovnik, 
oženio se Jelašom Gučetić; no već u 25. godini svojoj pošao je god. 1484. 
u benediktinski samostan na školju sv. Andrije, odakle se u 43. godini svojoj 
(naime 1502) preselio u samostan sv. Jakova u Višnjici, pol sata na jugu 
od Dubrovnika. Tu je bio opat i onda vikar dubrovačkoga nadbiskupa. Cerva 
bio je dobar znanac kaločko-bačkoga nadbiskupa Grgura Frankapana, kojega 
je oko god. 1508. pohodio, i koji mu je jamačno dao mnogo podataka za nje- 
govo djelo. Dne 10. svibnja 1527. sastavio je Cerva svoju oporuku, a malo 
zatim je umro, valjda od kuge. Potpuni je naslov njegova djela: Ludovici 
Tuberonis Dalmatae abbatis commentariorum de rebus, suo tempore, ni- 
mirum ab anno Christi MCCCCXC. usque al annum Christi MDXXII. in Pan- 
nonia et finitimis regionibus gestis libri XI. (prvo izdanje u Frankfurtu 1603, 
posljednje u Schwandtnerovim Scriptores rerum Hungaricarum, II, str. 107.— 
381). Tubero napisao je dakle povjesnicu svoga vijeka od smrti kralja Mati- 
jaša (1490) do smrti pape Leona X i izbora Hadrijana VI (1522), a prikazao 
je ne samo zgode u Ugarskoj i Hrvatskoj nego i u Turskoj, Poljskoj, Ita- 
liji, Španjolskoj itd. Naravno da se potanko bavio i prošlošću svoga rodnog 
grada. Tubero je na glasu kao pisac elegans et candidus, pa ga zato i zovu 
dubrovačkim Salustijem (il Sallustio Raguseo). Ugarski povjesničari kažu 
za nj: scriptorum rerum hungaricarum nulli secundus. 

Suvremenim piscima o povjesnici ugarskoj i hrvatskoj u doba Jagelovića 
pribrojiti nam je još Jurja Srijemca, koji je napisao djelo s na- 
slovom Georgii Sirmiensis epistola de perditione regni Hungarorum, 1484— 
1543. Tiskano je to djelo u zborniku mađarske akademije znanosti: Mo- 
numenta Hungariae historica, II. Scriptores, vol. I, Pest 1857. Juraj Srije- 
mac bio je rodom iz Kamenice u Srijemu, te je došao kao kapelan najprije 
na dvor kralja Ludovika II, a onda Ivana Zapolje, u kojega je ostao do 
njegove smrti (1540). Slog toga pisca je nezgrapan i surov, te piše gotovo 
divljom latinštinom, koja je mnogo puta i teško razumljiva; k tomu je 
slabo kritičan, te donosi često puka nagađanja i puste klevete kao gotovu 

istinu. Uza sve to ima u njega i zanimljivih, pouzdanih vijesti, kojih nitko 
drugi nije zabilježio. Kao suvremenik i sudionik opisao je vrhovni kancelar 
kralja Ludovika II, po imenu Stjepan Brodarić (život i djela njegova 
prikazao je Ivan Kukuljević u knjizi: Glasoviti Hrvati prošlih vjekova, str. 
20—40), boj na Mohačkom polju. Njegov spis De conflictu Hungarorum cum 
Turcis ad Mohacz ili Narratio de proelio, quo ad Mohatzium anno 1526. 
Ludovicus Hungariae rex periit tiskan je, kako se tvrdi, prvi put u Kra 
kovu god. 1527, zatim kao prilog izdanju Bonfinija od Sambuka (ed. J. 
Sambuci, Hanoviae 1606), i onda s komentarom I. K. Khuna u Strassburgu 
(cum commentario Joh. Caspari Khunii, Argentorati, typis et sumptibus Joh. 
Friderici Spoor, anno 1688). 

Dobom Jagelovića (1490—1526) bave se također neki ugarski i hrvatski 
povjesničari XVI stoljeća. Amo spadaju J. M. Brutus (Johannis Michaelis 
Bruti, Ungaricarum rerum libri qui exstant, 1492—1552, u Monumenta Hun- 
gariae historica, II. Scriptores, vol. 12, 13 i 14, Pest 1863—1876), A. Vran- 
čić (o njemu I. Kukuljević u knjizi: Glasoviti Hrvati prošlih vjekova, str. 
41—72), Ivan Tomašić (Chronicon breve regni Croatiae Joannis To- 
masich minoritae, tiskano u Arkivu za jugoslavensku povčstnicu, knjiga 
IX, str. 3—34), i napokon Nikola Isthuanffi (rođen 1535, umro u 
Vinici 1. travnja 1615), prozvan ugarskim Livijem. Ali ti se pisci moraju 
rabiti s velikim oprezom, jer su dobom bili mnogo mlađi od onih vremena 
prije boja na Mohačkom polju. Osobito vrijedi to za Isthuanffija, koji nam 
je pouzdanijim izvorom tek za drugu polovicu šestnaestoga stoljeća (Flegler, 
A., Beitrige zur Wiirdigung der ungarischen Geschichtsschreibung, Sybels 
Historische Zeitschrift, XVII, 1867, str. 380—386). Napokon treba još spome- 
nuti životopis hrvatskoga bana Petra Berislavića, napisan u sedamnaestom 
stoljeću od Ivana Tomka Mrnavića (vidi o ovome biografiju od 
I. Kukuljevića u Arkivu za jugosl. pov. IX, str. 242—265, zatim od A. Pavića 
u Radu Jug. akad. XXXIIl, i napokon studiju F. Šišića Kako je vizantijski 
car Justinijan postao Slaven u Nastavnom vijesniku IX i posebice), ali po 
starijim bilješkama banova rođaka Antuna Vrančića. Djelu je naslov: Vita 
Petri Berislavi Bosnensis, episcopi Vesprimensis, Dalmatiae, Croatiae, Sla- 
voniae, Bosnaeque bani etc. Joanne Tomco Marnavich Bosnen. canonico 
Sicen. authore. Venetiis 1620. apud Evangelistam Deuchinum. Ovo prvo izda- 
nje ima 77 strana s posvetom Jurju Draškoviću, opatu od Porne, pisanom 
Kal. Augusti 1621. (Novo izdanje od L. Szalaya u zborniku mađarske aka- 
demije Monumenta Hungariae historica, II. Scriptores, vol. 3, str. 217—281, 
tiskano među djelima Antuna Vrančića.) 

Osim izbrojenih domaćih izvor-pisaca ugarskih i hrvatskih vrijede za 
ovo doba još uvijek poljski povjesničari, kao Joannes Dtugosz (Lon- 
ginus) sa svojom Historia Polonica (do god. 1480), i onda M. Cromerus 
(De origine et rebus gestis Polonorum libri XXX, Basileae 1558). Za prve 
godine vladanja kralja Matijaša i posljednje godine Bosanskoga Kraljevstva 
znamenitim su izvorom autobiografijske bilješke pape Pija TI (1458—1464), 
poznatog inače pod imenom Aeneas Sylvius Piccolomini. Te 
su bilješke izašle s naslovom Pii II. Pont. Max. Commentarii rerum me- 
morabilium, quae temporibus suis contingerunt, a r. d. Joanne Gobellino 

vicario Bonnen, iam diu compositi etc. najprije u Rimu 1584. i 1589, i 
onda u Frankfurtu 1614; mnogi su mislili i još misle da ih je sastavio rečeni 
Gobellinus, ali je ustanovljeno da ih je on samo prepisao. Za ratove kralja 
Matijaša u Bosni još su izvorima bizantski povjesničar Critobulos 
i srpsko-poljski pisac Mihajlo Konstantinović iz Ostrvice. 

Kao osobito znamenit i pouzdan izvor-pisac za turske provale u zemlje 
Hrvatskoga Kraljevstva u drugoj polovici petnaestoga stoljeća, osobito za 
god. 1468—1494, treba spomenuti koruškoga župnika Jakova Unresta, 
koji je u njemačkom jeziku napisao austrijsku kroniku te u njoj zabilježio 
sve znatnije zgode za vladanja kralja i cara Fridrika I!I. Djelu je naslov: 
Unresti Jacobi, theologi et sacerdotis Charinthiaci Chronicon Austriacum. 
Pars posterior, Friderici III. imperatoris vitam luculenter descriptam in- 
primis exhibens (Hahnii D. Simonis Friderici Collectio monumentorum ve- 
terum et recentium, tomus 1., Brunsvigae, 1724, str. 537—803). Potanku ocjenu 
Unrestove kronike napisao je dr Fr. Krones s naslovom: Die oesterreichische 
Chronik Jakob Unrest's (Archiv fiir oesterreichische Geschichte der K. Aca- 
demie der Wissenschaften in Wien, XLVIII, 2. Hiilfte, Wien 1872, str. 421— 
530), u kojoj je uz drugo izložio vrijednost toga izvora za turske ratove, 
te potkrijepio njegove podatke vijestima iz drugih vrela. Za odnose ugarsko- 
“hrvatskih kraljeva prema Habsburzima znamenit je još izvor Th. Eben- 
dorfera od Haselbacha Chronica Austriae (izdana u zborniku: 
Pez, Scriptores rerum Austriacarum veteres ac genuini, Lipsiae 1721—1725, 
1I. svezak). Osobito su još znameniti spisi Ivana Spiesshammera 
ii Cuspinianusa (1473—1529), doktora liječništva, dekana i rektora 
sveučilišta u Beču (1500), uz to vrsna govornika i diplomata, kojega su carevi 
Maksimilijan I i Karlo V mnogo puta slali kao svoga poslanika na dvorove 
ugarskih i poljskih kraljeva. Najzamašniji je njegov dnevnik (Tagebuch 
Johannes Cuspinians) za godine 1502—1527, što ga je izdao Th. v. Karajan 
(Fontes rerum Austriacarum, Scriptores, str. 397—416), u kojima je za- 
bilježio ukratko sve što je doživio za različitih poslanstva. Uz to je zamašne 
vrijednosti i njegov Diarium (Joannis Cuspiniani) praefecti urbis Viennensis 
de congressu caesaris Maximiliani Augusti et trium regum 1515. Među 
austrijsko-njemačke izvore ubrojiti treba još autobiografiju Sigismunda 
Herbersteina, u kojoj se ogledaju suvremene zgode za godina 1486— 
1553. I tu je autobiografiju izdao Th. Karajan (Selbst-Biographie Siegmund's 
Freiherrn von Herberstein u Fontes rerum Austriacarum, Scriptores, I. str. 
67—396). 














b. Monumenta (Spomenici). Vrlo je obilata monumentalna građa 
za vladanje kralja Matijaša. Tu je nebrojeno mnoštvo kraljevskih povelja i 
drugih isprava, zatim listova i onda poslaničkih izvještaja. Još u osam- 
naestom stoljeću pokušao je Stjepan Kaprinai sastaviti neki diplo- 
matički zbornik kralja Matijaša (Hungaria diplomatica temporibus Matthiae 
de Hunyad, Pars I. et II., Vindobonae 1767—1771), ali je došao u dva sveska 
samo do uključivo godine 1461. Golemi materijal diplomatske građe pohra- 
njen je u brojnim javnim i privatnim arhivima; od toga je tek malen dio 
izdao grof Josip Teleki u tri sveska (X—XII) svoga monumentalnog 
djela A Hunyadiak kora Magyarorszdgon. Mnogo je povelja kraljevskih i 





IZVORI 1 POMAGALA ZA POVIJEST HRVATA U TREĆE DOBA 435 


drugih izdano također u zborniku Ivana Tkalčića (Monumenta hi- 
storica liberae regiae civitatis Zagrabiae, II. i III. volumen), zatim u raznim 
zbornicima grofovskih porodica, županija, biskupija i slobodnih kraljevskih 
gradova. Saborski dekreti u vrijeme kralja Matijaša i Jagelovića sadržani su 
u Corpus iuris Hungarici, zatim u djelima M. G. Kovačića (Kovachich) 
Vestigia comitiorum i Supplementum ad vestigia comitiorum. Osobito je 
bogata korespondencija kralja Matijaša, koji se dopisivao u jeziku latin- 
skom, njemačkom i češkom. Još u osamnaestom stoljeću izdana je u Ko- 
šicama zbirka latinskih listova kraljevih s naslovom: »Epistolae Mat- 
thiae Corvini regis Hungariae ad pontifices, impe- 
ratores, reges, principes aliosque viros illustres 
datae, Pars I—IV., Cassoviae 1743—1744. (drugo izdanje 
1764). Jedan dio tih pisama uz mnogo drugih novih objelodanio je u novije 
doba V. Fraknći s naslovom: Epistolae Mathiae Corvini Hungariae 
regis ad romanos pontifices datae et ab eis acceptae (1458—1490) u zborniku 
Monumenta Vaticana historiam regni Hungariae illustrantia (Series I. vol. 
VI., Budapestini 1891). Dok je u tom zborniku iznesena samo latinska kore- 
spondencija između kralja i rimske stolice, priopćio je isti V. Fraknći 
u najnovijoj zbirci MAty4s kir4ly levelei (I. et II, Budapest, 1893— 
1895) pisma kraljeva što ih je pisao ne samo papama nego i svjetovnim vlada- 
rima u latinskom i drugim jezicima. Ali svim tim izdanjima nije nimalo 
iscrpljeno kraljevo dopisivanje; trebalo bi još izdati njegove listove upra- 
vljene na domaće dostojanstvenike, knezove i druge znamenite osobe. O 
odnosima kralja Matijaša prema tuđini (osobito Mlecima, Jakinu, Milanu, 
Firenci i Napulju) obavješćuju nas arhivi raznih država i zemalja, u kojima 
su također pohranjeni izvještaji ili relacije poslanika tih država dok su 
boravili na kraljevu dvoru. Samo malen dio te goleme građe izdala je hi- 
storijska komisija mađarske akademije znanosti pod naslovom: Acta 
extera. Magyar diplomacziai emlćkek Maty4s kira4ly 
kor4bol, 1458—1490., svezak I—IV, Budapest 1875— 
1878. Šteta da Ljubićeva zbirka (Listine o odnošajih između južnoga 
Slavenstva i mletačke republike) s X knjigom dopire samo do konca godine 
1469; kad bi se izdao barem još ostatak njegove građe do god. 1500, bio bi 
njegov zbornik zgodnim dopunjkom izdanju mađarske akademije. 

Dok za Matijaša Korvina imamo u pogledu povelja barem nekakav zbor- 
nik od Telekija, nema za vladanje Jagelovića baš ništa. Što se tiče povelja 
i pisama, pomagati nam se s onim što su priopćili Pray i Katona u svojim 
djelima o povjesnici ugarskoj, zatim s građom u Tkalčiću i ostalim posebnim 
zbornicima. K tomu ima nešto u zborniku: Pray, G., Epistolae procerum 
regni Hungariae, pars I—III., Posonii, 1806, osobito u prvom svesku, koji 
sadražava pisma iz godina 1490—1531. Nešto povelja i isprava priopćio je i 
M. Mesić pod naslovom: Građa mojih razprava u »Radu« (Starine jugosl. 
akademije V; u Zagrebu 1873, str. 109—288). Amo bi se napokon mogla pri- 
brojiti zbirka listova što ih je pisao kaločko-bački nadbiskup Petar Varda 
s naslovom: Petri de Warda, colocensis archiepiscopi, epistolae, ed 
C. Wagner. Posonii 1776. 

Kako za doba Jagelovića ne opstoji još nikakav cođex diplomaticus et 
epistolaris, to je od osobito znamenite vrijednosti ona građa koja je obje- 

lodanjena iz stranih arhiva, osobito iz talijanskih (mletačkoga i vatikanskoga 
u Rimu) i onda bečkoga, gradačkoga, ljubljanskoga itd. A ta je građa i 
obilata i vrlo pouzdana. U tom pogledu ide prvo mjesto monumentalno djelo 
mletačkoga patricija Marina Sanuda, koje je za godine 1496—1533. 
gotovo neiscrpiva riznica za povjesnicu ne samo hrvatsku i ugarsku nego 
i čitave Evrope. U djelu Sanudovu zabilježeni su za rečene godine ili u izvat- 
ku ili doslovce svi izvještaji i poruke mletačkih poslanika i zastupnika po 
čitavom svijetu, onda mnoštvo različnih dopisa, listova i drugih službenih 
isprava, koje su kroz trideset i osam godina dnevice dolazile Mletačkoj 
Republici. Tu nalazimo također relacije mletačkih poslanika na ugarskom 
dvoru, zatim vijesti mletačkih providura u gradovima mletačke Dalmacije. 
Izvatci iz toga golemog djela, ukoliko se tiču Hrvata i drugih južnih Slavena, 
priopćeni su u Arkivu za jugoslavensku povčstnicu (knjiga V, VI, VIII, XII), 
nadalje u Starinama jugoslavenske akademije (V, str. 185—280, XV, str. 180, 
XVI, str. 130, XXI, str. 133, XXIV, str. 161 i XXV, str. 103); jednako su i Ma- 
džari objelodanili u Tčrtćnelmi tdru (vol. XIV, XXIV i XXV), što se tiče 
ugarske i hrvatske historije. Međutim su ova izdanja postala sada suvišna, 
jer je nakon dvadeset i pet godina izašlo čitavo djelo s naslovom: Fulin, 
R., Stefani, F., Barozzi, N., Berchet,G., Allegri, 
M. I diarii di Marino Sanuto (1496—1533). Tomo I—LVIII., Venezia 1879— 
1903. U tih 58 omašnih svezaka nakrcana je obilata građa za povijest hrvat. 
sku i ugarsku za vladanja Jagelovića. Kao dopuna Sanuda može služiti izda 
nje S. Ljubića: Commissiones et relationes Venetae. Tomus 1., annorum 
1433—1527 (Monumenta spectantia historiam Slavorum meridionalium, vo- 
lumen VI., Zagrabiae 1876). U tom je zborniku osim relacija Petra Pasqua- 
liga (1509—1512) i dnevnika Marcantonija Michiela (1511—1520) objeloda- 
njena također relacija Antonija Vinciguerre o otoku Krku iz god. 1481, koja 
je znamenit prilog za povijest kralja Matijaša i knezova Frankapana. 
Osobito su još znameniti izvještaji ili relacije papinskoga nuncija 
Antuna Burgija i kardinala Lovra Campeggija o posljednjim 
godinama vladanja kralja Ludovika II, kao i o kobnoj katastrofi na Mohač- 
kom polju. Nešto je tih relacija priopćio već Pray u prvom svesku svojih 
epistola (str. 193—201, 210—218, 226—230, 230—238 itd.), više toga objelodanio 
jeA. Theiner u drugom svesku svojih Vetera Monumenta historica Hun- 
gariam sacram illustrantia (str. 676—802); ali potpuno izdanje tih zamašnih 
spisa izašlo je s ovim naslovom: Ipolyi, A. et Fraknći, G,, 
Relationes oratorum pontificiorum 1524—1526. Budapest 1884. (Monumenta 
Vaticana historiam regni Hungariae illustrantia. Series II., tomus primus). 
Tu su priopćeni svi dopisi spomenutoga nuncija Burgija i kardinala Cam- 
peggija od 18. VII 1524. do 7. X 1526. Obznanu o tom izdanju napisao je 
prof. dr J. H. Sehwicker u Ungarische Revue (V, 1885, str. 343—361). 
Odnosi između ugarsko-hrvatskih Jagelovića i austrijskih Habsburgovaca 
postajali su sve prisni srdačniji, i radi porodičnih sveza, i radi zajedničke 
opasnosti od Turaka. Prema tome je i povjesnička građa za te odnose u 
arhivima austrijskih zemalja vrlo obilata. Najzanimljiviji je baš za nas onaj 
povijesni materijal po kojemu doznajemo kako i što su car Maksimilijan 
i nadvojvoda Ferdinand radili za obranu Hrvatskoga Kraljevstva, koje su 
smatrali branikom svojih nasljednih zemalja. Jedan dio te građe izdali su 

nedavno Thallćezy, L. i Hodinka, A. kao prvi svezak zbornika 
Codex diplomaticus partium regno Hungariae adnexarum (Monumenta Hun- 
gariae_historica, Diplomataria, XXXI, Budapest 1903). U tom su svesku 
objelodanjene 552 njemačke i latinske isprave iz godina 1490—1527, te se 
po njima razabiru prvi zameci potonje Vojničke krajine. 

Napokon treba spomenuti još neke zbirke dokumenata od austrijskih 
i poljskih povjesničara kojima se znatno objašnjuje doba Jagelovića: 


— Kollar, A. F., Casparis Ursini Velii de bello pannonico libri de- 
cem... Vindobonae 1762. Od strane 203. počevši ima Auctuarium di- 
plomaticum tabulas continens pactorum et foederum ab Ursino Velio 
memoratorum; tu su prvi put po izvornicima priopćeni najznamenitiji ugo- 
vori (22 isprave) između Habsburgovaca i ugarsko-hrvatskih kraljeva za go- 
dina 1463—1522. 

— Chmel Joseph, Urkunden, Briefe und Acktenstucke zur Ge- 
schichte Maximilians I. und seiner Zeit. (Bibliothek des literarischen Ve- 
reines in Stuttgart, X., Stuttgart 1845). 

— Chmel Joseph, Actenstiicke zur Geschichte Croatiens und Sla- 
woniens in den Jahren 1526 und 1527. Wien 1846. 


— Firnhaber, Friedrich, Beitrige zur Geschichte Ungerns unter 
der Regierutg der Konige Wladislaus II. und Ludwig II. 1490—1526. Gros- 
stentheils nach Originaldocumenten des kaiserlich-oesterreichischen Haus- 
und Staats-Archives. Mitgetheilt von ... (1. 1490—1492. Krieg K. Maximilians 
1. mit K. Wladislaus II. Bewerbung des Ersteren um die ungarische Ko- 
nigskrone. Friede zu Pressburg. Landtag zu Ofen. Mit CIX Beilagen, 45 
Siegel-Abbildungen und fiinf Schriftproben). Archiv fiir Kunde oesterreichi- 
scher Geschichts-Quellen, II. Jahrgang, Wien 1849., II. Band, p. 375—551. 

— Firnhaber, Friedrich, Vincenzo Guidoto's Gesandschaft am 
Hofe Konig Ludwig's von Ungarn 1523—1525. (Quellen und Forschungen zur 
vaterliindischen Geschichte, Literatur und Kunst, 1849, Wien., pag. 67—138). 

— Acta Tomiciana. Gerski Stanislav (1489—1572), kanonik plocki 
i krakovski, tajnik biskupa Petra Tomickoga (+1535) i poljske kraljice 
Bone, sastavio je zbirku suvremenh listina, poslaničkih izvještaja, instrukcija, 
dopisa, spomenica i drugih isprava pod naslovom Acta Tomiciana u 27 veli- 
kih svezaka, koji obuhvaćaju doba od 1507. do 1548. Ova je zbirka poput 
Sanudovih diarija prava riznica za povjesnicu poljsku, češku i ugarsku 
onoga vremena. U novije vrijeme izašlo je trudom grofa Tita Dziatynskoga u 
Poznanju (1852—1901) samo prvih jedanaest svezaka toga znamenitog 
zbornika koji sežu preko god. 1527. 


B) Pomagala. Doba kralja Matijaša bilo je odavna ugarskim histori- 
čarima osobito milo, te su ga rado prikazivali. Uza sve to sva su starija djela 
posve zastarjela, pače ni velika monografija grofa Telekija nije više 
dostatna. Od novijih madžarskih povjesničara bavi se poglavito naslovni bi- 
skup i drugi predsjednik madžarske akademije Vilim Fraknći dobom 
kralja Matijaša, te je po tom najznamenitije djelo o tom slavnom vladaru nje- 
gova monografija, koju je napisao prigodom četiristogodišnjice smrti toga 

kralja. Ta monografija izašla je i u autoriziranom njemačkom prijevodu s na- 
slovom: Mathyas Corvinus, Kč&nig von Ungarn, (1458—1490), 
auf _ Grund archivalischer _Forschungen bearbeitet 
von dr. Wilhelm Fraknći, tit. Bischof, zweiter Pra- 
sident der Ungar. Akademie der Wissenschaften. Mit 
einem Titelbild in Farbendruck, 48 Illustrationen 
und 8 Facsimiles, Freiburg im Breisgau, 1891. Ova 
knjiga od 316 strana imala bi biti samo nacrt omašnoga djela, koje je pisac 
obećao napisati na osnovi mnogogodišnjih svojih studija i istraživanja po 
knjižnicama i arhivima Ugarske, Austrije, Njemačke i Italije. Ali to veliko 
djelo nije izašlo, nego je učeni pisac u IV dijelu velike madžarske milenijske 
historije (A Hunyadiak €s a Jagellok kora. Budapest, 1889) ponovno (str. 
169—333) i nešto kraće prikazao vladanje toga kralja po najboljim izvorima 
i najnovijim pomagalima. U uvodu gore spomenutoj njemačkoj monografiji 
(str. XI—XIV) nanizao je pisac poglavite izvore i pomagala za historiju kralja 
Matijaša i njegova vijeka. Od hrvatskih historičara nije još nitko pokušao 
prikazati toga vladara i njegovo vladanje u hrvatskim zemljama, a to bi 
bilo svakako potrebno već radi Bosne i kraljevih ratova s Turcima, kojima 
su bile pozorištem baš hrvatske zemlje. 

Dok o kralju Matijašu hrvatska historička literatura nema gotovo ništa, 
obrađeno je doba Jagelovića potanko i vrlo savjesno od Matije Mesića, 
prvoga rektora i profesora hrvatske povijesti na Sveučilištu u Zagrebu. 
Mesić je kroz mnogo godina vrlo pomno proučavao vijek Jagelovića te na 
osnovi prvih izvora napisao više zamašnih radnja, kojima je dobrano razbi- 
strio prošlost hrvatsku i ugarsku u ono vrijeme. Glavne radnje Mesićeve o 
tom periodu jesu Hrvati na izmaku XV. i na početku XVI. 
vijeka (Književnik I, 1864, str. 401—431, 506—543; II, 1865, str. 61—78 i 
199—217), u kojoj je prikazano vladanje Vladislava II; zatim Ba- 
novanje Petra Berislavića za Ljudevita II (Rad jugo- 
slavenske akademije III, 1868, str. 1—64), i onda Hrvati nakon 
bana Berislavića do Muhačke bitke (Rad jugoslavenske 
akademije XVIII, str. 17—163 i XXII, str. 55—204), u kojima je do naj- 
manjih sitnica izložio zgode Hrvatskoga i Ugarskoga Kraljevstva za ne- 
sretnoga kralja Ludovika II. Kao dopuna ovim glavnim radnjama mogu 
služiti ove nuzgredne rasprave Mesićeve: Pleme Beris lavića (Rad 
jug. akad. VIII, 1869, str. 30—104); Krsto Frankapan u tuđini 
(Rad jug. akad. XIII, 1870, str. 17.—79) i obznana Izvod iz razprave 
o životu i djelih kneza Krsta Frankapana (Rad jug. akad. 
XXI, 1872, str. 199—202). Mesiću se uopće od svih cseba onoga doba najviše 
sviđao knez Krsto Frankapan te je stoga i najradije o njemu pisao. Mesićev 
rad, osobito što se tiče ugarske povjesnice, popunjuje spomenuti već madžar- 
ski učenjak Fraknći, koji je i za milenijsku historiju madžarsku obradio 
Jageloviće. Najznatnije monografije Vilima Fraknćia o tom periodu jesu ove: 
Erd&di i Bak6cs TamaAs ćlete (Budapest 1889); — II. Ul4szl6 
kir4lyly4 v4laszt4sa (časopis Szdzađok od god. 1885, str. 1, 97, 193); 
— Ungarn und die Liga von Cambray 1509—1511. (Nach 
unbeniitzten Quellen von ... Deutsche Ausgabe. Budapest 1883); — II. 

Lajos udvara (Budapesti Szemle 1873); — Brandenburgi Gyčr- 
gy, II. Lajos nevelčje (Budapesti Szemle 1883); — Ungarn vor 
der Schlacht bei Mohacs 1524—1526. (Auf Grund der pipstli- 
chen Nuntiaturberichte von... Autorisirte Ubersetzung aus dem Ungarischen 
von dr. J. H. Schwicker, Budapest 1886). 

Ne toliko zbog rezultata koliko više zbog priopćenih izvora još su uvijek 
od neke cijene djela starijih mađarskih historičara, kao što su Pray, G. 
Annales regum Hungariae, pars IV.—V. Vindobonae 1767—1770), zatim 
Katona, Steph. (Historia critica regum Hungariae tomulus XIV—XIX., 
Colotzae et Budae, 1792—1793) i onda Engel, Joh. Christ. (Ge- 
schichte des ungarischen Reiches und seiner Nebenlčinder u više svezaka, 
Halle 1798 i dalje). Od austrijskih historičara znamenit je i za to doba 
A. Huber sa svojom Geschichte Oesterreichs (Band III, str. 130—150, 
203—237, 237—266, 291—308, 416—450, 514—537), a od čeških F. Palacky 
(četvrtoga sveska drugi dio i petoga sveska dva dijela), koji također svršava 
svoje monumentalno djelo smrću Jagelovića Ludovika II. Između većih nje- 
mačkih monografija treba spomenuti ova dva djela: Ulmann, Hein- 
rich dr., Kaiser Maximilian I. (Auf urkundlicher Grundlage dargestellt 
von ... 1., II. Band. Stuttgart 1884—1891), zatim Baumgarten, Her- 
mann, Geschichte Karls V. (3. svezak, Stuttgart, 1885 i dalje). 

Napokon pomažu boljemu poznavanju tog doba još ova posebna djela, 
rasprave i članci: 

— Wenzel, G., Frangepan Kristof velenczei fogsdga, (Uj Magyar Mu- 
zeum, 1850 i 1851). 

— Ilwof, Franz dr., Die Einfćlle der Osmanen in die Steiermark 
(Mittheilungen des historischen Vereines fiir Steiermark IX. 1850. p. 179— 
205. — X 1861. p. 207—264, — XI. 1862. p. 203—248, itd.). 

— Parapat, Janez, Turški boji v XV. in XVI. veku s osebnim ozi- 
rom na Slovence (Letopis slovenske matice 1871. p. 3—159). 

—Marki, Sandor, Ddzsa Gyčrgy ćs forradalma. Budapest, 1883. 

— Neustadt, Louis dr., Markgraf Georg von Brandenburg als 
Erzieher am ungarischen Hofe. Bresslau 1883. 

— Neustadt, Louis, Die letzten Stunden des Konigs Wladislaw 
11. von Bčhmen und Ungarn. (Ungarische Revue, 1884. IV. Jahrgang, p. 
35—42). 

— Neustadt, Ludwig, Ungarns Verfall am Beginne des XVI. 
Jahrhundertes. (Ungarische Revue, V. Jahrgang, 1885., p. 313—343, 387—403). 

— Kukuljević, Iv., Beatrica Frankapan i njezin rod. Zagreb 1885. 
(Pretiskano iz Vienca). 

— Kukuljević, Iv., Ivan Česmički nazvan Janus Pannonius (Gla- 
soviti Hrvati prošlih vjekova, Zagreb 1886, p. 1—10). 

— Novaković, Stojan, Posljednji Brankovići u istoriji i u narod- 
nom pevanju, 1456—1502. (Letopis matice srpske 1886, knjiga 146., p. 147; 
knjiga 147., p. 1—32; knjiga 148., p. 1—70). 

— Wertner, Mor. dr., Die fiirstlichen Brankovics. (Ungarische 
Revue, X. 1890. p. 426—443). 3 

2 šišić, Ferdo dr., Bitka na krbavskom polju. Istorijska raz 
prava. U Zagrebu 1893. 

— Seh&nherr, Gyula, Hunyadi Corvin Jdnos (1473—1504). Bu- 
dapest 1894. 

— Horvat, Rud., Ivan Korvin ban hrvatski. U Zagrebu 1896. 
(Pretiskano iz Vienca). 

— Laszowski, E., Ban Ivan Vitovac, (Prosvjeta, VI., od god, 1898., 
Str. 27—32, 671—71, 101—103, 118—122). 

— Kadlec, Karel dr., Verbčczyovo Tripartitum a soukromnć 
prdvo uherskć i chorvatske šlechty v nčm obsaženć. U Praze 1902. 

1. (Prilog 2) Commissio propria domini Regis. Nos Mathias dei gracia 
Rex Hungarie, Dalmacie, Croacie etc, Memorie commendamus tenore pre- 
sencium significantes quibus expedit vniuersis, quod nos consideratis fide- 
libus seruiciis fidelium nostrorum Ciuium et communitatis Ciuitatis Waras- 
diensis, per eos sacre Corone Regni nostri sub locorum et temporum va- 
rietate cum sinccra fidelitate exhibitis, quorum intuitu uolentes prefatam 
Ciuitatem Warasdiensem et consequenter dictos Ciues et Communitatem eius 
specialis gratie nostre fauore releuare, eidem Ciuitati et predictis Ciuibus 
ac Communitati animo deliberato et ex certa nostra scientia Sigillum rhone- 
stum cum forma, (quae) in capite seu principio presencium literarum no- 
strarum arte pictoia figurata est et distinctius expressata, ct quo ab anti- 
quo ex concessione diuorum Regum Hungarie, predecessorum nostrorum, 
dicta Ciuitas ac eius Ciues et communitas vsque modo, vt dicitur, vsi sunt, 
nunc de nouo damus ct conferimus. Annuentes, vt ipsi Ciues et communitas 
huiusmodi sigillum, per nos eis concessum, sub modis, figuris et circum- 
ferenciis, supra in capite harum literarum nostrarum expressis, in argento 
vel alio, quo uoluerint, metallo sculpifacere et sculpto, instar Ciuitatum 
nostrarum liberarum, perpetuis semper successivis temporibus vniuersis vti, 
frui et gaudere atque cum eo omnes literas eorum iuridicas et testimoniales 
ac alias quascunque sigillare et consignare in pendenti vel in appreso valeant 
et ad id plenam et liberam habcant facultatem. Quas quidem literas, sub 
dicto sigillo per nos eisdem dato emanandas, tanti vigoris esse decernimus, 
quantum litere sub sigillis Ciuitatum nostrarum liberarum robor optinent, ex 
presenti nostra annuentia et concessione speciali. In cuius rei memoriam 
firmitatemque perpetuam presentes literas nostras, Sigilli nostri secreti, quo 
vt Rex Hungarie vtimur, munimine roboratas, eisdem duximus concedendas. 
Datum Bude, feria quinta proxima ante festum Beate Margarethe virginis 
et martiris, Anno Domini millesimo quadringentesimo quarto, Regni nostri 
anno septimo, coronacionis vero primo. 

2. (Prilog 6) Commissio propria Domini Regis. Mathias Dei gracia Rex 
Hungarie, Bohemie etc. Fidelibus nostris Magnificis, Egregiis et Nobilibus 
ac alterius cuiusuis status et condicionis possessionatis hominibus in Regno 
nostro Sclauonie constitutis, salutem et graciam. Cum per hos dies fideles 
nostros Egregios Nicolaum de Dombo, Ladislaum Hermani de Gereben et 
Petrum Bykzadi, vestro nomine ad nos misissetis, declarantibus ipsis intelle- 
ximus tribulationes, angustias et calamitates vestras, quas per Turcorum 
incursum nouissime percepistis. De quibus licet maxime doluerimus et 
tanto maiorem conceperimus animo molestiam, quanto vestrum incommo- 
dum Maiestati nostre magis quam alteri cuipiam iure dolendum sit. Tamen 
id nobis graue inprimis et molestius est, quod ad alia maxime urgentia 
Regni nostri negocia occupati et distracti, defensioni vestre personaliter 
non possumus, provt maxime optaremus, succurrere, et nos ipsos iuxta 
desiderium nostrum exponere in protectionem vestram. Nec dubitetis, quod 
vbi Deus hisce Belli occupationibus, ad quod hostillis insultus et maxime 
Regni nostri defensio nos excitauit, provt spes nobis optima est, liberaverit, 
non parcemus laboribus, non expensis, sed et personam et vires nostras 
pro vestra defensione et statu illius Regni nostri recuperando libentissime 
exponemus. Verum ne nobis interea ad alia intentis et occupatis, Regnum 
illud et vos (ex negligentia) maiora suscipiatis dampna et iacturas, prouiden- 
dum duximus, vt ad communem Regni illius defensionem communia omnium 
vestrum auxillia concurrant, vt collatis inuicem viribus facilitas Regnum 
incursandi infidelibus eripiatur. Commissimus itaque fidelibus nostris Magni- 
ficis Johanni Thuz de Lak et Ladislao Egervara, Regnorum nostrorum 
Sclauonie et Croacie Bano, vt vobis vnam generalem Congregationem indi- 
cant, et ad vnum diem, per ipsos prefigendum, vniuersitatem vestram, 
nemine penitus excepto personaliter conuocent. Requirimus igitur fideli- 
tates vestras et mandamus vobis et vnicuiqve vestrum harum serie strictis- 
sime, quatenus habita presencium noticia, iuxta requisicionem et informa- 
tionem prefatorum Johannis Thuz de Lak et Ladislai Bani, ad diem et locum, 
quem ipsi vobis prefixerint, conuenire, et Congregatione habita, vos ipsi 
vnumquemque tam Magnatem quam Nobilem cuiusuis status et conditionis 
possessionatum hominem connumerare, et quot quisque homines ad defen- 
sionem et conseruationem eius Regni nostri pro facultate disponere possit, 
fideliter computare et estimare debeatis, decernatis quoque sub pena debita, 
vt iuxta connumerationem et disposicionem vestram eo numero, quo vos in 
ea Congregatione indixeritis, quotiens pro defensione eius Regni nostri oppor- 
tunum fuerit, vnusquisque personaliter insurgere debeat et teneatur. Volu- 
mus autem, vt in eadem Congregatione vestra pari  voluntate et 
communi consilio penes Banum nostrum vnum eligatis Capitaneum specia- 
lem, qui vobis magis idoneus videbitur; qui vna cum ipso Bano nostro 
defensioni vestre assidue inuigilare, et quotiens opportunum foret, iuxta 
disposicionem vestram omnes ad insurgendum compellere, vosque et Regnum 
illud ab hostium incursionibus precauere debeat et defensare. Interea vero, 
vt vos et vniuersi Regnicole eius Regni nostri vires eo facilius resumere 
et defensioni communi eo feruentius intendere possitis et valeant, id ex 
speciali gracia nostra duximus vobis annuendum, vt hinc ad quatuor anno- 
rum spacium ab omni solucione taxe exempti sitis et penitus supportati. 

Datum in ciuitate nostra Corneuburgh in festo beati Luce Euangeliste, 
Anno Domini Millesimo (Quadringentesimo septu)agesimo septimo, Regno- 
rum nostrorum Hungarie etc. anno vicesimo, Bohemie ve(ro nono). 


3. (Prilog 9) Nos Mathias, Dei gracia Rex Hungarie, Bohemie etc., me- 
morie commendamus tenore presencium significantes, quibus expedit vniuer- 
sis: Quod nos tum ad nonnullorum supplicacionem Maiestati nostre pro 
. parte et in personis fidelium nostrorum vniuersorum regnicolarum Regni 
nostri Sclauonie propterea factam, tum etenim pro commodo et vtilitate 
eorundem id ipsis graciose duximus annuendum et concedendum, vt iidem 
vniuersos illos sales, quos ipsi de quibuscunque Cameris salium nostrorum, 
precio, vel alias qualitercunque gracia questus'aut alia de causa leuauerint 
vel leuassent, extra loca seu cursus Camerarum nostrarum, vbique libere 
vendicioni exponere valeant atque possint. Imo annuimus et concedimus 
presencium per vigorem. Quocirca vobis fidelibus nostris vniuersis et sin- 
gulis Camerarriis et Vicecamerarriis predictorum salium nostrorum vbiuis 
in dicto Regno nostro Sclauonie constitutis et existentibus, presencium no- 
ticiam habituris, harum serie firmiter precipientes committimus et man- 
damus, quatenus prescriptos sales per dictos regnicolas nostros de ipsis 
Cameris nostris leuatos, cisdem vbique libere et sine aliqua contradictione 
vendere et vendicioni exponere permittere et permitti facere debeatis et 
teneamini; nec ipsos contra formam presentis nostre annuentie in personis, 
rebusque et bonis eorum quibuscunque propter vendicionem huiusmodi 
salium impedire, turbare, molestare, seu quouis modo dampnificare pre- 
sumatis gracić nostre sub obtentu Presentibus perlectis exhibenti restitutis. 
Datum Bude in festo Beate Margarethe Virginis. Anno Domini Millessimo 
quadringentesimo octuagesimo primo. Regnorum nostrorum Hungarie etc. 
Anno vigesimo quarto, Bohemie vero tredecimo. Ad relationem Vrbani Electi 
Jaurinensis, Thesaurarii. 


4. (Prilog 10) Nos Mathias dei gracia rex Hungarie, Bohemie etc. me- 
morie commendamus tenore presencium significantes quibus expedit vniuer- 
sis, quod tametsi regiam celsitudinem ad omnes quos diuina potestas et 
incomprehensibilis illa prouidencia suo subiecit imperio, et quos incom- 
perabili eius sapiencia et iudicio regit et moderatur respectum habere eisque 
juxta virtutum suarum merita sinum sue clemencie et liberalitatis fontem 
reserare deceat: ad carissimos tamen et preclarissime indolis natos, in 
quibus se et sue celsitudinis speciem contemplatur, vel ipso sanguinis iure 
et lege nature longe maiorem respectum habere longeque largiori illos et 
vberiori munificencia prosequi ac curiosius eciam rebus atque statui eorum 
prospicere debet. Sane igitur nos curam, (vt par est) habentes illustris 
et egregie indolis pueri Johannis Coruini ducis Lypthouiensis, nati nostri 
etc. castrum nostrum Maroth vocatum in comitatu de Walko habitum, quod 
alias magnifici condam Mathyws de eadem Maroth prefuerat, sed per mortem 
et defectum seminis eiusdem ad sacram coronam consequenterque collacio- 
nem nostram iuxta antiquam et approbatam dicti regni nostri consuetudinem 
rite et legittime deuolutum extitit, simulcum oppido similiter Maroth nun- 
cupato ac possessionibus Herzynyrcz, Obowez, Kerczanowcz, Chwkowez, 
Chypanowcz, Saczafalwa, Thysthewcz, Zazolynecz, Wladamerowcz, Jarynowcz, 

Marthyncz, Zybyecz, Hlapowcz, Thomasewcz, Bagsyncz, Peklend, Hozwbachy, 
Bathoyecz, Markowcz, Henyncz, Kerekmezew, Brathyncz, Braad, Kalothyncz, 
Chowhetachy, Zenthmyhal, Theleg, Romonowcz, Brathesewcz, Wlasthyncz, 
Zaradfalwa, Kwkwyewcz, Kerna Margaretha, Kysfalwd, Pege, Lewedyn, Oma- 
roth, Prozorewcz, Stythar, Zombathel, Damsyncz, Drasyncz, Wezelynowcz, 
Cherya, Letheyewcz, Stherwacz, Prethoka, Symonowcz, Brood, Woythysthye, 
Boyg, Grubsych, Thernye, Dywankowcz, Draganecz, Merkowcz, Welchewcz, 
Wrathysyncz, Wadasvowcz, Ometha, Kysometha, Strwg, Glossya, Swmanowcz, 
Belosewcz, Royncz, Mykwlycz, Mylosewcz, ,Kolosewcz, Thimouecz, Brood, 
Dragowcz, Lypowcz, Lwko, Lwchycha, Oprycna, et Rwzethyncz vocatis, omni- 
no in dicto comitatu habitis, item totum et omne ius nostrum regium, si 
quod in eisdem castro, oppido ac possessionibus eciam alias qualitercunque 
haberemus, aut nostram ex quibuscunque causis, viis, modis et racionibus 
concernerent maiestatem, simulcum cunctis suis vtilitatibus et pertinenciis 
quibuslibet, terris scilicet arabilibus cultis et incultis, agris, pratis, pascuis, 
campis, fenetis, siluis nemoribus, montibus, vallibus, vineis vinearumque 
promontoriis, aquis, fluuiis, piscinis, piscaturis, aquarumque decursibus 
necnon molendinis et locis eorundem, generaliter vero quarumlibet vtilita- 
tum et pertinenciarum suarum integritatibus quouis nominis vocabulo vo- 
catis, sub suis veris metis et antiquis memorato Johanni Coruino suisque 
heredibus et posteritatibus vniuersis, de beneplacita voluntate et consensu 
illustrissime domine Beatricis regine, consortis nostre carissime de mani- 
bus nostris regiis dedimus, donauimus et contulimus, immo damus, do- 
namus et conferimus iure perpetuo et irreuocabiliter tenendas, possidendas, 
pariter et habendas, saluo iure alieno, harum nostrarum vigore et testimonio 
literarum medianto quas in formam nostri priuilegii redigi faciemus, dum 
nobis in specie fuerint reportate. Datum Posonii in festo beati Martini 
episcopi, anno domini millesimo quadringentesimo octuagesimo quarto, regno- 
rum nostrorum anno Hungarie etc. vigesimo septimo, Bohemie vero sexto 
decimo. 
Mathias rex manu propria. 


5. (Prilog 13) Nos Ladislaus de Egerwara, regnorum Dalmacie, Croacie 
et Sclavonie banus etc., Bernardinus de Frangapanibus Segnie, Wegle et Mo- 
drusie comes, item Nicolaus, Johannes et Michael similiter de Frangapanibus 
similiterque Segnie, Wegle et Modrussie comites, Carolus comes Corbauie, 
Stephanus et Michael comites de Blagay, Petrus et Paulus comites Zriny, 
Johannes Henyng de Zomzedwara, Balsa dux Sancti Sabe, Balthasar de 
Bathyan, Petrus Bochkay, Bernardinus Rohfy, Petrus Pogan, Georgius Mi- 
kolichith, Michael Kerhen, Georgius de Zempche, Thomas Mogoryth, Petras 
de Gwdovcz, Cristoforus Subyth de Pernya, Georgius Castellanfy, Nicolaus 
Thwrbelth, Jacobus Martinwsewyth, Georgius et Matheus Gwzyth, Albertus 
Lonyay, Nicolaus Bochkay, Georgius Bukowyth, Gaspar Perwsyth, Gaspar 
Farkasyth, Georgius Subyth, Thomas Marlynwsewyth, Nikolaus Herkfy, Eme- 
rikus Hassagy, Johannes Pezery, Georgius Pogan, Ladislaus Bwchyth, Johan- 
nes Mendzenthy, Elias de Bwchincz, Paulus Bolkowyth, Georgius Krywchyth, 
Georgius Orlowchyth, Johannes Jeskowyth, Johannes Keglewyth, Georgius 
et Marcus Boboylyth, Johannes Mikchith, Ladislaus de Stwbycza, Ladislaus 

Pekry, Nicolaus Rezyth, Georgius Plawychewzky, Woyko Marethyth, Sydan 
Othmyth, Paulus Petrythewyth, Nicolaus Orros, Georgius de Orehowcz, Jo- 
hannes Literatus de Chezthecz, Petrus Gereczy, Johannes Orlyth, Johannes 
Kernyak et Johannes de Orehowcz ceterique barones, proceres et 
nobiles regnorum Croacie et Sclavonie recognoscimus et 
tenore presencium notum facimus universis, quod cum his diebus proximis 
universe ille guerre, differencie, dissensiones, et hostilitates, que inter sere- 
nissimos et excellentissimos principes et dominos, dominos Fridericum impe- 
ratorem et Maximilianum Romanorum regem semper augustos etc. ab una, 
nec non serenissimum condam dominum Mathiam Hungarie, Bohemie, Dal- 
macie, Croacie etc. regem, clare memorie, consequenter autem serenissimum 
dominum Wladislaum similiter Hungarie, Bohemie, Dalmacie, Croacie etc. 
regem, dominum nostrum graciosissimum, atque hoc inclitum regnum Hun- 
garie ab altera partibus dudum exorte et in hec vsque tempora continuate 
fuerunt, vigore certorum tractatuum, quos majestates sue medio oratorum 
suorum utrinque habuerunt, sub certis articulis et capitulis sint sopite et 
prorsus extincte, sitque perpetua pax et vnio inter easdem tres maiestates 
regnaque et dominia ac principatus et subditos eorundem Posonij die lune 
post festum sancti Leonardi confessoris anno domini proxime preterito 
videlicet millesimo quadringentesimo nonagesimo primo conclusa et firmata 
atque inter alia hoc precipue cautum et conclusum: quodsi prefatum sere- 
nissimum dominum Wladislaum regem, dominum nostrum graciosissimum, 
liberis masculis ex lumbis suis Jegitime procreatis non relictis aut eisdem 
relictis, et sine heredibus descendentibus, mortuis decedere contingat, in tali 
casu prefatum serenissimum dominum Maximilianum Romanorum ac Hun- 
garie, Dalmacie, Croacie etc. regem, aut eo non existente aliquem ex filiis 
suis aut his non existentibus eorum heredibus masculis per rectam lineam 
ex lumbis eorum Jlegittime descendentibus, domini prelati, barones, comites, 
proceres, nobiles, ciuitates, ceterique incole huius regni Hungarie univer- 
sumque ipsum regnum et cetera regna ac provincie ad idem pertinentes 
pro eorum vero legitimo et indubitato rege ac domino eligere et acceptare 
teneantur. Nos itaque ex quopredicta regna Croacie et 
Sclavonie, nosque omnes et ceteri eciam incole 
eorundem regnorum ad coronam regni Hungarie et 
ad ipsum regnum Hungarie ab antiquo spectare et 
pertinere dinoscimur eisdemque corone et regno 
subiecti sumus ob hoc instar dominorum prelatorum 
baronum comitum procerum et nobilium eiusdem 
regni Hungarie tractatum huiuscemodi pacis et concordie in presenti 
conuentu Budensi super ea re indicto publice et solenniter ac- 
ceptauimus et acceptamus, atque in presencia spectabilium et 
magnificorum dominorum Eythel Friderici comitis de Zolern et capitanei in 
Hohenberg etc., Heinrici Prueschinkh liberi domini et baronis in Stettemberg, 
Bernhardi de Scherffenberg et Johannis Fwchmagen doctoris etc. prefato 
serenissimo domino Romanorum regi stipulata manu singuli singulariter et 
seorsum publice iurauimus et promisimus, iuramusque et promittimus eun- 
dem tractatum quo ad omnes et singulos articulos obseruare, et in casu 
iam expresso ipsum serenissimum dominum Maximi- 

lianum regem aut eo non existente aliquem ex filiis 
aut nepotibus et heredibus suis ex lumbis suis per 
rectam lineam legittime descendentibus iuxta for- 
mam tenorem et continencias predicti articuli de- 
super in eodem tractatu confecti, simulcum pre- 
dictis dominis prelatis baronibus comitibus proce- 
ribus et nobilibus prefati regni Hungarie pro nostro 
domino et rege e ligere et acceptare. Harum nostrarum 
quibus sigilla nostra solita sunt appensa vigore et testimonio literarum 
mediante. Datum Bude in predicta regnicolarum generali congregacione in 
die cinerum anno domini millesimo quadringentesimo nonagesimo secundo. 


6. (Prilog 14) Mu xnes' Anx' Dpanranan", kp'axn, cen'exi, Mox'pym'gm m np(o)aa$ 
Kirea'j AaMO BIAMTIOBIEHM M B'GAKOMy, KMJU e AOCTOMNO, M HPOX KHX' Ammo m OGpas 
NIpuAO TA HauI OTBOPeH' AMCT', KAKO MH C'MIMLJAIONJI HeC'TaHOBHTO C'TAH'o Cera eBuTa, u 
NOSHABALOMII KPATKOC!T' MT TeeČHOVA, B' KOM COMO IOCT(A)BAOKU, M. TPHXOOMNE HA 
ua)u(ejt' mmewa enorora poven'e, ko p(e)1e AKa)n(u)ab mp(opo)es: u(aoBmjeb wla)ko 
TpaBa, A AH META KAKO NBET' NOACKH TAKO NPOMBATJE' M maKA ycaxuyT'; st Taxoe p(e)- 
gemuo Ga(a)m(e)u(a)ro Buona an(ocTo)1a, Ku pede: B'eao aamue A06poe m Benen Aap' 
C'spimennr Ta mam" Iprxogu e pnme or' oma n(e)6(e)ekora; m ToAmKoo B'ama'nomu upega 
co Wei OTBapm, oAHO AQ CMO APIKAMIK JI GANEJAHU MUCANIH M MOKATH CaxM Aymu M(a)- 
men ea u(a)mera go6pa sxmBoTa TO1HKOM C'momumaoma co sa go6pora o'toMemyT'K oma 
n(a)mera m mumx' m(a)mimx5 npnux', 0,' xx" mir eemo Miora AoGpa oeranaema npuban, u 
AP2KEMJI CO Baneganu K HAx' Aya enoMeny'r'b: sa TO sa CaAa TOJMKO KOJMKO G01' B'amoxHO 
na caagy 'ceMoryniera Gora m ma uacr' soma iomon up(u)esa Cn(a)e(m)r(e)aa upa, xa 
npnepa uac'rno cagama ecr' ma Gpury mopa s Apasu, ka co some Jloćoruma, na 1ouy 
eTpayy Cena, axo mucano eer' np(opo)kosp: 6or' oq mora npuaer' s np(o)u(a)b, — capa 
MH ABCMO M AQeMO BHKYB(M)HHHMB 3AKOHOM' HAIINIM' AOGPOBOAHHM' 3AKOROM' BA BJAAILOM 
nameM' rocnov'o'TBu BAamniera namera muuu'$ s maemer'itane Ba Blaagan'a mamem pun. 
€KOM' ceao, Ko ce sose Max IIpoxnum, ca B'oiMm ceam M ua &' muu' npuerom, manu! 
ONU BAH! Tpit sepe6n zem'ae, Ku Aamir 6ume o, namix' mpsnx' upmupu eperora Cuaca 
noam Cena m cseron Mapu na IIpuwsemmyt s eserom Kjemwm noam Cena, u To same 
p(e)uemo ceno Maam IIpoknanu ca B'enm' npreTon'eM' MaAnM' u BeAuKHM', ua Koan K' 
memy npneron man 6 npnorobao, B' semaax' resarjux), B' GAaTmx', 5" odnokomax!, B' 
namax', B' ropax', B' ma munax', B' ommjanax) 1 B' Ay6paBax', M Ba BOAaX', cyxa u euposa, 
APNBA M KAMUKA, MAO M BEJMKO, MA KOJI TIPNOTOM K' mMMAIO P(OJNENOMy, m CA B'emMu 
CAJAGAMH MAAHMH M BOUIENMI, M OGyAM, IPABAO IHTAH'EM': TO BCO AACMO H AROMO HPHKBE 
uume p(e)terox Cnac(u)reaa mupa n(u)kya(n)anme' saKomoM', m OoBo o caga g mam'pno 
za B(e)&H a'iocMo BAH Bey mammy pyky M OGNACT, Ky CMO KOAM muMAN BpX O mumi'b 
ple)uemora, Tako ga um mu m(a)m' ooran(a)kb no mac' mu m(a)m(e)ra ceramga oeramax' 
na unegat' oem. mam! cagawmm mm n(a)upso GyAymi sa p(e)km sa uac' u mam(e)ra 
VeaHKA A4 HO MMM HAYAT HH B'APATH HM OGAAČTA uMETH Bpx' uuuH' p(e)u(e)uora 
MaMO HH BeAHKO, Hero B'cy oGAaeT", Ka e KoAH H(a)eb THEAJA BPX' mumu'% p(e)u(e)mora 
To aa uma upuwpa p(e)u(e)ga m eparpu cserora Ilas'na IpBora pekoTe, KM Cy CRAA H KH 
nanpso 6yay na B(e)ku pa upaksm Bame pegemon, a &parpa same p(e)4emm Aamo mam" 
6 A: ([U: Sa. 94) saare Ayiare Gpoes", ToAgKOM miuure &parpu sume p(e)a(e)nu cayaaTu 
p'cake neawae e/'ny Mwey cBerom Tpomum npu up(u)esa p(e)a(e)mom sa mac' sa mame 
rpuxe, a Io Hac' sa Hamy Ayuy u mamax' ocraaux' Ba B(e)ku ca orpauabyu, Ke upaeroa. 
TOAHKOH IHMHRTO FOBOPHTH Ba BuMe p(e)a(e)HHX' MaCAx', KAJA GYAy CAy%KOHE, BA B'CAKOIH 
nopeg' ema orpaurh sa Aymy Avita Pow'ka Bya'suma: noga, moAuy Te r(oeno)a. Aa Aymy 
paća q'Boero epež. 1 omme mw ce w' Tomy OGemaeno, Aa Mx" ono Gpadaru uporu 
B'eakoMy u(AoBM)Ky B' Tow' Hamew' ganja gr opayuen'ju, m nomararu mx' x' cays6n 
ple)u(e)nom me meme, m npoesxo p'emx' namux oerammx" 6yAyINux! ApskuTEAN KOG noAeT'Ba 

pleju(e)uora, ga mx' mumure oapskars B' row" n(a) emi aamjm m ogayuen'ju, m 6pamura 
mx" NpoTa BleakoMy u(AoBu)sy, u mosararm mx", kako 6a caya6a G(o)ab na sume 
upuu'a a me ma mane. u Ku Gu mx" «y cyupomre'mumuuy uaaga' s' umua'ju peuenox', 
Aa ocrae kpadesn o'Buraoera Kpamo yrpekomy .y. (ml. 400) AyxaToB', a &paTpox' sume 
p(e)a(e)uuu' apyro .y. (8. 400) AyxaToB', a To ga Am e TSpA0, KAKO C& BHMO B' TOM" 
Amery yapseu m xu 6u Kot pas'dia' mo mame Aam'io m ogaydeme sa mao' mam no mac', 
rAME Gor' p'eemoryilu pasGuu neromo cran'e ma omow' esury m ma oya'mu a(a)up 6yau 
owayden! og! pyacGu npasaguux' m enasna A(u)sa Mapu ra 6yau ma mory6aemne a(y)- 
me m oreaa nerona m merosa ocram'a Bmeys(njamuu a(a)komom', au(e)H. m ga Bekme Bo- 
posan'e m TBpAuR'iO Tora Kamera AaH'B m OAAyuem'b Mu AacMo Ha TO Ta Ham" oTaopeni 
Anor" noy' u(a)m' neuar' uasaz'am nue Bueymja, Ku Anc'r' e nucan' u a(a)a B mame? 
r'paay Bpruax', mucena moma »au' ,e, (m. 5) ma ger' pomersa Kp'e'roBa u, y. €. o. 
(#. m. g. Un. 1495). 


7. (Prilog 15) Commissio propria Domini Regis. Wladislaus, Dei gracia 
Hungarie, Bohemie, Dalmacie, Croacie, Rame, Seruie, Gallicie, Lo- 
domerie, Comanie, Bulgarieque Rex, nec non Slesie et Luxenburgensis, Dux 
Marchioque Moravie et Lusacie etc. Ad perpetuam rei memoriam, Decet 
Regiam Maiestatem iustis et congruis precibus condescendere subditorum 
et ipsos subditos de plenitudine gracie sue continuis honoribus afficere, et 
dum suo subjecti dominio, suaue iugum se portare senserint, forcius accen- 
dantur ad obseruanda suscepte debiteque fidelitatis exercitia. Tunc enim 
subditi in virtute letantur boni presidentis, cum eos non in antiquis solum- 
modo legibus et consuetudinibus suis studiose fouet et conseruat, sed 
insuper nouis extullit honoribus, et Regalis magnificer tie adornat donatiuis. 
Proinde ad uniuersorum noticiam harum serie volumus peruenire: Quod 
cum his diebus in hac civitate nostra Budensi, vna cum nonnullis dominis 
Prelatis et Baronibus Regni nostri fuissemus constituti, fideles nostri No- 
biles et Egregii Bernaldus de Thwrocz, Georgius Capitanffy de Desnycza ac 
Nicolaus Woikfy de Woykowcz, nomine et in persona Vuiuersitatis 
Nobilium Regni nostri Sclavonie, nostre Maiestatis acceden- 
tes in conspectum, exponere curauerunt, quod quamuis illud Regnum no- 
strum Sclavonie ab antiquo habuerit pro armorum insigni vnum Mardurem 
et hys armis usque in presenciarum semper vsum fuerit, et eiusdem Vniver- 
sitas vniuersaliter vsa exstiterit, tamen propter certas causas et raciones 
cuperent Idem Regnicole, hoc armorum insigne per nostram Maiestatem 
renouari et sibi de nouo ad perpetuam memoriam renouatum condonari. 
Nos igitur, qui prefatum regnum nostrum Sclauonie et eiusdem Regnicolas, 
nichilominus, quam alia Regna et dominia nostra et eorundem  incolas 
cupimus, non solum in antiquis legibus, iuribus et consuetudinibus suis con- 
seruare, sed etiam maioribus honorum titulis de Regia nostra prouidencia 
et libertate decorare. Nam Regnum hoc inter duo flumina, videlicet Savvm et 
Dravvum constitutum, contra et aduersus Thurcos, Christianitatis perpetuos 
hostes et inimicos, sibi proxima loca tenentes, continua bella exercet, et 
ita se armis tutatur et conseruat, vt vix eam Regionem Thurcus vnquam 
ingreditur, quin accepta grauissima clade et calamitate ex eodem Regno 
nostro recedat. Quapropter non immerito hoc ipsum Regnum nostrum vnum 
precipuum scutum vel potius antemurale huius Regni nostri Hungarie apel- 

laverimus. Ut itaque hoc ipsum Regnum nostrum Sclauonie atque Vniver- 
sitas fidelium nostrorum in eodem constituta, nostram regiam munificen- 
ciam persenciat et experiatur liberalem, hec arma: videlicet in vno 
scuto triangulari duo flumina superius denominata, 
per transuersum directe depicta, in eorumque me- 
dio superstitio, campo scilicet penitus rudicundo, 
predictum mardurem, antiquum eorum insigne, co- 
loris naturalis et proprii, reliqui autem duo campi 
eiusdem scuti, duas partes exteriores predictorum 
fluminum occupantes, sunt penitus colore depicti 
celestino, in quorum superiori vnam stellam quod 
propter bellicas exercitaciones continuas in quibus prefatum Regnum nostrum 
Sclauonie et eiusdem incole aduersum predictos Thurcos continue agitantur, 
Sidus Martis voluimus appellare; preterea supra scutum ga- 
leam vnam in vero colore, propriaque figura, variis 
floribus veluti vento agitatis, vniuersum gyrum 
eiusdem galee atque scuti, totamque armorum des- 
criptionem pulchra diuersitate ambientibus, prout hec 
in principio sev capite presencium litterarum nostrarum figurata sunt et 
distinetius expressata; animo deliberato et ex certa nostra sciencia, ac de 
consilio predictorum dominorum Prelatorum et Baronum nostrorum, pleni- 
tudineque potestatis nostre Regie, cidem Regno nostro Sclauonie, Vniuersita- 
tique Nobilium eiusdem duximus danda et conferenda. Annuentes eisdem 
et concedentes, vt ipsi amodo deinceps in perpetuum his armis in Banderiis 
suis et aliis quibusuis rebus et exerciciis militaribus, Vniuersitatem illius 
Regni nostri concernentibus, fruantur et vtantur, atque vt iidem publice 
vtilitati sue caucius et prouidencius consulere possint, eisdem armis in sigillo 
per impressionem cere rubree, quantum in litteris et epistolis missilibus 
omnibus in rebus nomine Vniuersitatis sue vti, frui et gaudere possint et 
valeant. De talismodi igitur singularis et specialis nostre gracie antidoto 
merito exultent, et tanto ampliori studio ad honorem Regie Maiestatis 
ipsorum de cetero solidetur intencio, quanto se ipsos largiori fauore Regio 
preuentos esse conspiciunt et munere graciarum. In cuius rei memoriam, 
firmitatemque perpetuam presentes litteras nostras pendentis et authentici 
dupplicis Sigilli nostri, quo vt Rex Hungarie vtimur, consignatas, eidem 
Regno nostro Sclauonie, Regnicolarumque eiusdem Vniuersitati duximus 
concedendas. Datum per manus Reuerendi in Christo patris domini Thome 
Episcopi Ecclesie Agriensis, aule nostre summi et secreti Cancellarii et 
fidelis- nostri delicti, Budae predicta in festo Concepcionis beatissime Marie 
Virginis, Anno domini Millesimo quadringentesimo nonagesimo sexto, Regno- 
rum nostrorum Hungarie etc. Anno septimo, Bohemie vero vigesimo sexto. 


8. (Prilog 17) Nos Wladislaus dei gracia rex Hungarie et Bohemie etc. 
recognoscimus per presentes, quod quia nos fideli nostro egregio Francisco 
Beryzlo de Grabaria, bano nostro de Jaycza, posita cum eodem super conse- 
ruacione banatus et castri ipsius Jaycza debita et integra racione inter alia, 

que eidem per nos in sortem sallarii sui dari debentur, quatuor millibus 
sexingentis et nonaginta duobus florenis ac denariis septuaginta nouem 
in parata pecunia, in salibus vero florenis centum et quindecim ac denariis 
XXXVIIII., obligati mansimus, quos de proxime futuro subsidio nostro 
siue lucro camere nostre nobis de regnicolis huius regni nostri prouenire 
debenti ac de cameris salium nostrorum integre et sine vllo defectu eidem 
Francisco Beryzlo reddi et persolui facere velle promisimus et promittimus, 
harum nostrarum vigore et testimonio literarum mediante. Datum Bude in 
festo beate Sophie vidue anno domini millesimo quingentesimo tercio. 


Wladislaus rex manu propria-subscripsit. 


9. (Str. 268) Nos Thomas t(i)t(uli) Sancti Martini in... | pr(e)sbiter 
cardinalis Strigonien(sis) et Gregorius de Frangapanibus, Colocen(sis) et Ba- 
chien(sis) eccl(es)iarum canonice unitarum archiep ... | St(ep)hanus Nit- 
trien(sis) ep(isco)pi et Johannes Orzag electus Sirimiensis eccl(es)iarum 
prelati ac Bartholomeus prior Aurane, comes Dubice(n)... | et Bozyn, iudex 
curie regie ac waywoda Transs(ilva)nus, Johannes de Zapolya comes per- 
petuus terre Scepusien(sis), dux Laurentiu... | Georgius de Bathor agazo- 
num, Michael de Palocz pincernarum et Johannes Podmanyczky de Podma- 
nyn cubicularioru(m) regal... | Rascie despotus, St(ep)hanus de Thelegd 
thezaurarius regius, Johannes Bebek de Pelsewcz Georgius Dragffy de Bel- 
thewk, Thomas... | comes de Merzyn, Andreas Both de Bayna et Fran- 
ciscus Balassa de Gyarmath regnorum  Dalmatie, Croacie et Sclavonie 
ba... | de Chaak, Johannes Banffy de Lossoncz barones, n(ec) non Bar- 
nabas Belay Zewrinien(sis), Georgius More de Chwla Nandoralben(sis), ... | 
Pakos, Martinus Czobor de Czoborzenthmihal, Michael de Zob, Paulus de 
Magh vicepalatinus, Lodouicus Zerechen de... | Matheus de Mezewgyan et 
Franciscus de Marocha personalis p(rese)ntie regie maiestatis prothono- 
tarii, n(ec) non Michael, Em... | de Albes, Nicolaus Zekel de Kewend, Ladi- 
slaus de Kyswarda, Nicolaus Haghmasy de Beregzo, Albertus de Pakos, item 
St(ephan)... | Georgius Orbonaz de Krassofew, Leonardus Dacho de Ewr de 
Baranya, St(ep)hanus de Korothna, Johannes Fanchy de Gordwa... | Ni- 
colaus de Morga Tholnen(sis), Thomas de Arthand, Nicolaus de Thorda, 
Mihael de Thold, Johannes de Bayon, Nicolaus d... | Franciscus de Essegwar, 
Georgius de Hossywthoth, Lazarus de Hathhalom, Johannes de Ayka Wes- 
primien(sis), St(ep)hanus Chaky... | Johannes Meghy sedis Solth, Johannes 
Balogy de Fywr, Johannes Was de Wasdynnye Komaromien(sis), Clemens 
Rosen Th... | de Markosfalwa, Georgius Therney Scepusien(sis), Gregorius 
Forgach de Gymes, Benedictus de Thapolchan, Michael de Salgo, Nic 
... | Newgradien(sis), Paulus de Kowar, Georgius Moczkos de Nyenye, La- 
dislaus de Chehy, Johannes Bakos de Osgyan Honthen(sis), Nicol... | Bazthe 
Strigonien(sis), Johannes et Dominicus de Pazthoh, Gallus de Bellyen He- 
wesien(sis), Johannes de Chythnek, Nicolaus Lo... | Bethlenfalwa, Ladislaus 
de Fanchal Abawywarien(sis), Christoforus de Pan, Georgius de Chap Zem- 
plinien(sis), Matheus de Zwy... | de Darocz de Bereg, Georgius de Wyhel, 
Nicolaus de Bewken de Wgocha, Johannes Gethees, Johannes Berthway 

Maromo... | de Iloswa de Krazna, Melchior de Parlag, Clemens Dersy 
de Pethry de Zabolch, Sebastianus et Petrus Abranffy de G... | Andreas 
Horwath de Zarand, Antonius Dersy de Pethry de Zarand, Bartholomeus 
Pathochy de Kechkemeth, Petrus... | 


10. (Prilog 18) Commissio propria Domini Regis. Wladislaus Dei gracia 
Rex Hungarie et Bohemie &c. Fidelibus nostris Illustri Johanni Coruino, 
Lypthovie Duci ac Regnorum nostrorum Dalmacie, Croacie et Sclauonie 
Bano moderno, futurisque Banis et Vicebanis eiusdem Regni nostri Scla- 
uonie salutem et graciam. Ex querelis et supplicatione fidelium nostrorum 
Vniuersorum et singulorum Nobilium et Regnicolarum eiusdem Regni nostri 
Sclauonie intelleximus: Quod, quamuis iuxta veterem et laudabilem con- 
suetudinem eiusdem Regni nostri in singulis scilicet Comitatibus eiusdem 
pro Vicecomitibus et Judlium non forenses vel extranei, sed semper tales 
Nobiles eligi fuerunt consueti, qui in illo Comitatu bene possessionati 
essent, quique post eiuscemodi electionem Juramento se obligarent ad 
faciendam coram se litigantibus Justiciam, provt regni illius consuetudo 
requireret. Tamen huiusmodi antiqua consuetudo ab antiquo introducta hac 
nostra tempestate in aliquibus Comitatibus, precipue vero in Zagrabiensi 
et Varasdiensi per Banos et Vicebanos fuisset aliquantulum immutata. In 
quibus non Nobiles eorundem Comitatuum, sed forenses et alienigene pro 
Vicecomitibus electi fuissent, qui sicuti Juramento ad faciendam Justiciam 
non fuerunt astricti, ita eciam sepius et frequenter a Justicia atque a 
vero et iusto iudicio declinantes, plerisque Nobilibus et regnicolis litiganti- 
bus maximas iniurias et dampna fecissent et nonnulos etiam ex eisdem 
oppressissent. Quod cederet in iniuriam et dampnum prefatorum Regnicola- 
rum nostrorum non modicum. Vnde supplicatum exstitit Maiestati nostre in 
personis eorundem, vt ipsos in premissa antiqua et per multa secula in 
eligendis Vicecomitibus introducta et inuiolabiliter obseruata consuetudine 
atque libertate deinceps quoque tenere et conseruare, tenerique et conseruari 
etiam facere dignaremur. Nos igitur, qui Jura omnium subditorum nostro- 
rum manutenere pro debito regiminis nostri officio debemus, considerantes 
premissam consuetudinem in eligendis Vicecomitibus laudabiliter prius fuisse 
introductam, et in hac etiam nostra tempestate per leges et statuta Regni 
nostri omnium Regnicolarum nostrorum assensu innouatam esse, volentes 
ipsos Regnicolas nostros, precipue vero in dictis duobus Comitatibus Zagra- 
biensi scilicet et Varasdinensi existentes, qui, vt prefertur, in hac ipsa liber- 
tate et consuetudine fuerunt impediti, in eiuscemodi eorum antiquis liberta- 
tibus conseruare, volumus et mandamus fidelitatibus vestris et cuiuslibet 
vestrum harum serie firmissime aliud habere nolentes, vt amodo dum et 
quociescunque Vicecomites in Comitatibus illius Regni nostri, precipue vero 
in Zagrabiensi et Varasdinensi eligi contigerit, tales obseruata priori et 
antiqua consuetudine iuxta formam Decreti non alienigenas, nec forenses, 
sed Nobiles illius Comitatus, in quo talis Vicecomes eligi debebit, eligantur 
et preficiantur; post quorum electionem ab eisdem Juramentum iuxta for- 
mam Decreti deponendum exigatis, quo in reddendis et administrandis 
Justicia et Judiciis magis stabiles et firmi existant, nec vllo vnquam tempore 

premissam libertatem et consuetudinem antiquam quouis quesito colore 
infringere vel violare presumatis; sed ipsos Regnicolas nostros in ea ipsa 
libertate semper et omni tempore conseruare debeatis et teneamini. Secus 
nullo modo facturi gracie nostre sub obtentu. Presentibus perlectis exhibenti 
restitutis. Datum Bude in festo Sacratissimi Corporis Christi. Anno Domini 
Millesimo quingentesimo tercio, Regnorum nostrorum Hungarie &c. Anno 
tredecimo, Bohemie vero Tricesimo tercio. 





11. (Str. 272) Nos Bernardinus de Frangepanibus Segnie, Weglie, Mo- 
drusseque comes unacum Matheo, Cristoforo necnon Ferdinando filiis no- 
stris, memorie commendamus tenore presentium, significantes, quibus ex- 
pedit, universis, quod nos considerantes breves cursus necnon varia discri- 
mina huius temporis, que in dies eminent et eminere possent, quam maxime 
in animo revolventes teneram etatem filiorum nostrorum prehabitaque 
prius matura deliberatione cum consilio predictorum filiorum nostrorum 
deliberavimus et deliberamus concordiam facere sew amicitiam et indisso- 
lubilem unionem prepetuamque obligationem cum illustri domino Johanne 
Corvino Lyptovie duce, regnorum Dalmatie, Croatie et Sclavonie bano etc., 
genero nostro carissimo, ultra illum vinculum consanguinitatis, quem inter 
nos habemus, quam maxime etiam videntes amorem suum filialem erga nos 
post vinculum consanguinitatis semper portasse, non parcendo proprie per- 
sone, periculis et bonis suis, fecimus, ymmo facimus perpetuam unionem 
cum omnibus clausulis, conclusionibus et obligationibus infrascriptis: Et 
primo, quod nos accipimus suam illustrem dominationem cum magnifica 
domina Beatrice consorte sua necnon omnibus filiis suis in protectores 
nostros ex nunc et in futurum, usque dum spiritus ossa regat, promittimus- 
que eos adiuvare ad quevis bona, ad quecunque pervenire possent, nec eos 
dimittere in vita, nec morte, nec eosdem dimittere, totis viribus nostris 
ipsosque adiuvare contra quoslibet inimicos seu impetitores ipsorum et non 
solum ad hec, sed ad cetera bona, gradus et honores, ad qua ascendere 
possint, nos ispos adiuare debeamus. Volumus etiam, quod si, quod deus 
avertat, aliquid discordie vel rixe inter nos vel inter servitores nostros 
et dicti domini ducis orirentur, ut ambe partes eligere debeant amicos tres 
vel quatuor, ad libitum ambarum partium, qui has differentias videre, 
discutere et decidere totaliter habeant, ne talia obligamina supradicta inter 
nos anichilari possint, immo promittimus et obligamus nos omnia firmiter 
tenere et observare sine aliqua fraude et dolo, nec quod tales rixe seu discor- 
die vigore predicti obligaminis dissolvere habeant vel possint. Et hoc ex vero 
amore, bona fide nostra christiana promittimus omnia observare, etiam 
si deus per suam misericordiam ad maiores gradus honores et utilitates nos 
exaltat, tanto magis volumus ipsis esse obligati, nec per hoc, nec per aliquid 
aliud dicta obligamina possent inter nos anichilari, sed semper inter nos 
firma, stabilia et inconcussa habere et manere debeant. Super que omnia 
promittimus humanitate et fide nostra christiana omnia supradicta rata, 
grata, firma et indissolubilia tenere et habere, ita nos deus adiuvet et beata 

virgo Maria, cum tota celesti curia, et si, quod deus avertat, quovis modo 
supradicta non teneremus, seu violaremus aut contrafaceremus, quod statim 
simus fractores humanitatis, honoris et fidei nostre, et ut possint et valeant 
contra honorem nostrum loqui, et ut possint a nobis perquirere honorem 
et dampna, si qui exinde haberent, tam iure ecclesiastico, quam seculari. 
Datum in Rakolnok, die dominico proximo ante festum beati Gregorii 
pape, 1504. 
Bernardinus de Frangepanibus etc. comes manu propria. 


12. (Prilog 20) Commissio propria Domini Regis de consilio. Lodouicus, 
dei gracia Rex Hungarie et Bohemie &c. Fidelibus nostris Magnificis ac 
Egregijs et Nobilibus vniversitati Nobilium Regni nostri Sclauonie Salu- 
tem et graciam. Intellecta et exaudita supplicacione vestra, nuper nomine 
et in persona istius Regni nostri Sclauonie nobis porrecta, octauas sew 
Judicia festi Epiphaniarum domini proxime venturi Reuerendo in Christo 
patri domino petro Beryzlo, Episcopo Wesprimiensi, Regnorum nostrorum 
Dalmacie, Croacie et Sclauonie predicti Bano, eiusque Vice-Bano, per alias 
literas nostras more alias solito publicare celebrareque commisimus et 
iussimus. Quare volumus et fidelitati Vestre serie presencium firmiter com- 
mittimus et mandamus, quatenus ad requisicionem dicti Bani nostri aut sui 
Vice-Bani omnes et singuli causantes celebracioni ipsarum octauarum inte- 
resse debeatis et teneamini. Secus non facturi. Datum Bude in festo con- 
cepcionis beatissime Marie Virginis. Anno domini Millesimo Quingentesimo 
decimo sexto, 


13. (Str. 421) Servitute(m) mea(m) humilima(m) in gra(tia)m eiusdem 
suplex comme(n)do, quam deus cons(er)vet felic(issi)mam et incolume(m). 
Ex castris regiis prope Erd ad Danubiu(m) positis XXVII. Julii 1526. Illud 
preteriera(m) me ex ep(iscop)o Sirimien(si) rursus prep(osi)tum Q(uin)q 
(ueecclesien)sem esse factum. O(mn)ia castella, ville ep(iscop)atus illius, tota 
diocesis est in hostium potestate. Non remansit ex VII" vasallis unicus. 


14. (Str. 426) Ludouicus dei gra(cia) rex Hu(n)garie et Bohemie (e)tc 
(etera). R(everendissi)me, mag(nifi)ci et egregij fideles nobis since(re) dile(c)tj. 
Sc(ri)psimus hodie q(uoque) et missimus cubiculariu(m) n(ost)r(u)m ad 
vos, rogantes vos, vt ad nos p(ro)peraret(is). Idem nu(n)c p(uoque) hor- 
tam(ur) et c(om)mittimus, festinate ad nos cele(r)ime; hostis ante oculos 
n(ost)ros comburit regnu(m) n(ost)r(u)m in plurib(us) locis. Vos t(antu)m 
modo expectamus; posta(uam) venerit(is), statim cu(m) eo auxilio dei manus 
c(on)serturi. Properate igit(ur) citissime. Datum in castris n(ost)ris Moha- 
chen(sibus), sabato p(os)t Bartholomej 1526. Ludouicus rex manu p(ro) 
p(ri)a. Cito cito cito. Ita properetis, quod ad diem crastina(m) in aurora 
hic esse possitis, si non ante — (Str. 354). R(everendiss)imo et mag(nifi)cis 
d(omi)nis Simoni ep(iscop)o Zagrabien(si), Fran(cis)co de Batthyan bano 
n(ost)ro et alijs d(omi)nis ac regnicolis n(ost)ris regni n(ost)ro Sclauonie, 
fidelib(us) n(ost)ris nobis since(re) dilectis. 


KAZALO 


VIII. MATIJAŠ KORVIN (HUNJADOVIĆ) (1458—1490) 


IX. 


Izbor i prva godina vladanja (1458); Propast Srbije (1459) [7] — Borbe 
s protukraljem Fridrikom III 1459—1463; Hrvatsko Kraljevstvo u to 
vrijeme [30] — Kralj Stjepan Tomaševć, 1461—1463; propast Bosan- 
skoga Kraljevstva, 1463. [43] — Matijaš Korvin osvaja jedan dio Bosne 
1463—1464. i vjenča se krunom sv. Stjepana, 29. ožujka 1464. [59] — 
Ratovanje s Turcima god. 1464—1466; zagrebački biskup Osvald Tuz 
i ban Ivan Tuz (Thuz), 1466; smrt hercega Stjepana Vukčića, 22. svib- 
nja 1466. [67] — Borba kralja Matijaša s češkim kraljem Jurjem Po- 
djebradskim, 1467—1471; Hrvatsko Kraljevstvo u to doba: turske pro- 
vale 1468. i 1469, Frankapani gube Senj 1469, osnutak Senjske kapeta- 
nije, banovanje Blaža Madžara 1470. i 1471, pad Počitelja 1471. [87] — 
Velika buna u Ugarskoj i Hrvatskoj, 1471—1472; buntovnici zovu u 
pomoć poljskoga kraljevića Kažimira; Nikola Iločki imenovan kraljem 
bosanskim 1471; rat s poljskim i češkim kraljem do primirja 8. pro- 
sinca 1474; Hrvatsko Kraljevstvo u to vrijeme, 1472—1474. [106] — Kralj 
Matijaš osvojio Šabac i oženio se napuljskom kraljevnom Beatricom, 
1475—1476. [119] — Rat s carem Fridrikom III, 1477; pogađanje o miru 
s Turcima, 1478; konačni mir s češkim kraljem Vladislavom, 21. srpnja 
1479. [128] — Odnosi prema Mlecima i borba za Krk, 1479—1480; ra- 
tovi s Turcima u Bosni i Srbiji 1480. [137] — Sabor i opći kraljevski 
sud u Zagrebu, 30, siječnja do 2. ožujka 1481. [151] — Odnosi prema 
sultanu Bajazidu Il; pad Hercegovine, 1482; pobjeda Hrvata nad Tur- 
cima na brodu Zrinskoga na Uni, 29. i 30. listopada 1483; petogodi- 
šnje primirje s Turcima, 1483. [160] — Odlučna borba s carem Fridri- 
kom III. 1484—1490; Matijaš prema Mlecima i ostalim talijanskim 
državama [168] — Banovanje Matijaša Gereba u Hrvatskoj, 1483—1489. 
[175] — Kralj Matijaš i sin njegov Ivaniš Korvin, 1473—1490. [180] — 
Smrt kralja Matijaša, 6. travnja 1490. [185]. 


VLADISLAV II JAGELOVIĆ (1490—1516) . . 0444 
Izbor kralja Vladislava II Jagelovića (15. srpnja 1490) i krunidba nje- 
gova u Stolnom Biogradu (18. rujna 1490); Ivaniš Korvin postao sla- 
vonskim hercegom [193] — Borbe s kraljem Maksimilijanom i polj- 
skim kraljevićem Ivanom Albertom do mira u Požunu 7. studenoga 
1491. [210] — Sabor ugarski i hrvatski u Budimu 2. veljače do 7. ožuj- 
ka 1492. [219] — Poraz Hrvata kod Udbine na Krbavskom polju 9. ruj- 
na 1493. i dalje borbe s Turcima do primirja 1495. [225] — Nutarnje 
prilike u Ugarskoj 1493—1499; knez Lovro Iločki 1494—1496; herceg Iva- 
niš Korvin kao ban hrvatski 1495—1500. [240]) — Savez kralja Vla- 
dislava s Mlecima i ratovanje s Turcima do sedmogodišnjega primirja 
20. kolovoza 1503. [257] — Nutarnje prilike u Ugarskoj i Hrvatskoj od 

god. 1504. do krunidbe kraljevića Ludovika 4. lipnja 1508. [264] — 
Odnos prema Mlecima i Cambrayska liga 1508—1512. [281] — Nove bor- 
be s Turcima 1512—1514; seljačka buna pod Jurjem Dožom 1514. i 
sabor u Budimu 1514. Ivan Zapolja i Stjepan Verbčczy [293] — Bano- 
vanje Petra Berislavića u Hrvatskoj 1513—1516. [306] — Posljednji ugo- 
vori s carem Maksimlijanom u Beču, 22. srpnja 1515; smrt kralja Vla- 
dislava II, 13. ožujka 1516. [312]. 


LUDOVIK II JAGELOVIĆ (1516—1526) “ 

Prve godine kraljevanja do uzvišenja Stjepana Batora "na “palatinsku 
čast (1519) [319] — Hrvatsko Kraljevstvo do smrti bana Petra Beri- 
slavića, 20. svibnja 1520. [333] — Habsburgovci po smrti kralja i cara 
Maksimili ijana, 12. siječnja 1519; car i kralj Karlo V i nadvojvoda Fer- 
dinand do briselskoga ugovora 7, veljače 1522. [345] — Sultan Sulej- 
man II osvojio Šabac i Beograd 1521; ugarski poslanici i knez Ber- 
nardin Frankapan na njemačkom državnom saboru u Niirnbergu 1522. 
[349] — Stranačke borbe u Ugarskoj do sabora u Hatvanu 1522—1525; 
papinski poslanici kardinal Campeggio i barun Burgio [361] — Bano- 
vanje kneza Ivana Karlovića 1521. do kolovoza 1524; Turci osvojiše 
Knin i Skradin 1522, Ostrovicu 1523, pred Klisom biše suzbijeni 1524. 
Hrvati se priklanjanu Habsburgovcu Ferdinandu. [377] — Stjepan Ver- 
beci (Verb&czy) kao palatin i pad njegov, 1525—1526. [396] — Ban 
hrvatski Franjo Baćani od 12. ožujka 1525; knez Krsto Frankapan 
opskrbio Jajce 11. lipnja 1525; njegov sukob u Budimu s primasom 
Ladislavom Salkajem 30. kolovoza 1525. [404] — Boj na Mohačkom 
polju i smrt kralja Ludovika II, 29. kolovoza 1526. [417] 





Prilog I 
(Izvori i pomagala za povijest Hrvata u treće doba INE) 
3. Doba Matijaša Korvina i Jagelovića (1458—1526) # 


Prilog II 
(Transkripcija isprava) . 

POPIS ILUSTRACIJA 


Kralj Matijaš i Beatrica s ed 

Stranica iz kronike Ivana Turčanskoga Š 

Novci bosanskoga kralja Stjepana Tomaša (14-1461) 
Car i kralj Fridrik III Habsburgovac s 

Naslovni list a 

Stjepan Tomašević , 

Nadgrobnica bosanske kraljice "Katarine sno u crkvi Ara Cocli u Rimu 
Grad Ključ u Hercegovini. 

Svršetak povelje, izdanje od kralja "Matijaša u Varoši Jajcu 4 prosinca i 1463. 
Pečat Emerika Zapolje. » M 
Biskupski štap zagrebačkoga biskupa Osvalda Tuza (14661499) 
Zlatni dvostrani pečat Maja Manjala 

Juraj Podjebradski a 

Prvi reci rukopisa 

Rukopis biskupa Ivana Cesmičkoga 

Ivan Vitez Ostrogonski nadbiskup še ia 

Novci bosanskoga kralja Nikole Toškog s 

Šabac u XV stoljeću s 

Poprsje Kraljice Beatrice 3 

Poprsje Kazimira IV Jagelovića 

Pečat udaren pečatnim prstenom kralja Matijaša 

Zlatne forinte kralja Matijaša 3 

Srebrni groš kralja Maja 

Nikola Iločki 

Kraljica Beatrica 

Spomenica na pobjede kralja Matijaša š 

Budimski grad u drugoj polovici XV stoljeća 

Horoskop Ivanišu Korvinu _. g 

Ploča na grobnici Emerika Zapolje (1487) 

Potpis kralja Matijaša ž « 

Odlomak kamenog okvira s tabernakula 

Potpis hercega Ivaniša Korvina 

Veliki pečat hercega Ivaniša Korvina 

Potpis kralja Vladislava II 

Pečat kralja Vladislava II i 

Rimski (njemački) kralj Maksimilijan 

Pečat bana Ladislava od Egervara 

Boj s Turcima u Hrvatskoj 

Grad Perušić kod Benkovca 

Pečat Stjepana Zapolje . š 

Pečat (s prstena) hercega | Ivaniša . 

Pečat kraljice Ane (1502—1506) 

Odlomak isprave, izdane na polju Rakošu. 12. listopada "1505. 

Izjava kneza Bernardina Frankapana * 

Ploča s grobnice hercega i bana Ivana Korvina 

Pečat Beatrice Frankapan m 

Beatrica Frankapan 5 

Knez Krsto Frankapan i žena mu Apolo 
Božjom 

Cambrayska se liga raspala 

Sultan Selim I (1512—1520) . . 

Medalja s likom kralja Vladislava li 

Odlomak pisma, što ga je knez Krsto > Frankapan pisao u Modrušama 

Zečevi peku lovca na ražnju 

Pečat kralja Ludovika II 

Bihać na Uni god. 1689. 

Opsada Beograda god. 1521. 

ledalja s likom kraljice Marije 

Pečat kneza Bernardina Frankapana 

Potpis Ivana Zapolje . 

Spomenica (talir) na kralja "Ludovika TI od god 1525, 

Potpis kralja Ludovika II $ 

Pečat kraljice Marije 

Potpis kraljice Marije 

Grb Ivana i Jurja Zapolje 

Potpis Stjepana Brodarića , 

Kralj Ludovik II 

Sultan Sulejman 1 $ 

Svršetak pisma što ga je vrhovni Kancelar Stjepan Brodarić pisao Papi 
Klementu VII dne 27. srpnja 1526. , koa ooo 

Natpis (adresa) na pismu kralja Ludovika II od 25. kolovoza 1526. s 

Pismo kralja Ludovika II, pisano na Mohačkom polju 25. kolovoza 1526. 

Srebrna spomenica za smrt kralja Ludovika II u boju na Mohačkom polju 

POPIS PRILOGA 


Katarina Kosača, kraljica bosanska 

Povelja kralja Matijaša 

Naslovni list kodeksa koji sadržava rimsku povjesnicu T Livija 
Stolica hercega Stjepana Vukčića na Bišće-polju kraj Mostara 
Kralj Matijaš Korvin 


Povelja kralja Matijaša, izdana u Korneuburgu 18. listopada | 1471. 


Frankapanska kula u Omišlju . 
Sultan Muhamed II_. 

Povelja kralja Matijaša, izdana u "Budimu 13. srpnja 148. x 
Povelja kralja Matijaša, izdana u Požunu 11. črudenoga. | 1484. 
Kralj Matijaš Korvin š 

Kazula (misno odijelo) . 

Isprava hrvatskih staleža, izdana u Budimu 

Isprava kneza Anža (Ivana VIII) Prinipana 

Povelja kralja Vladislava II $ 

Herceg Ivaniš Korvin . 

Pismo Vladislava II izdano. u Budimu 15. svibnja 1503. 

Povelja kralja Vladislava II izdana u Budimu 15. lipnja 1503. 
Kralj Ludovik II 

Pismo kralja Ludovika Mi izdano u Budimu 8. prosinca 1 1516. 
Kralj Ljudevit: II , . 

Kraljevna Ana, supruga Ferdinanda I . 

Grobnica hercega Lovre Tločkoga (10) i supruge mu Katarine 
Kralj Ludovik II 

Kraljica Marija 

